༄༅། །ཨ་ཁུ་ཤེས་རབ་རྒྱ་མཚོའི་གསུང་གསང་འདུས་བསྐྱེད་རྫོགས་ཀྱི་ཁྲིད་ཡིག་དང་། རྣལ་འབྱོར་དག་རིམ། མདོར་བྱས། མདོ་བསྲེ། རྣམ་གཞག་རིམ་པ། རྣམ་གཞག་རིམ་པའི་རྣམ་བཤད། གསང་བ་འདུས་པའི་ཆོ་ག་བཅས་ སྦྲགས་པའི་བཀའ་ཁྲིད།

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།
༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།
ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།
ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།
ལྷ་རམས་པ་རབ་བརྟན་སྤྲུལ་སྐུ།

ཞུས་དག་པ།
དགེ་བཤེས་དགེ་འདུན་ཆོས་གྲགས།

དེབ་གཟུགས་བྱུས་འགོད་པ།
སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-16-8

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS

THE 14th DALAI LAMA’S WRITINGS AND DISCOURSES

Compiled, Edited and Published under the auspice of
the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Geshe Ju Thupga

Editors

Lharampa Rabten Tulku

Geshe Ju Thupga

Geshe Jigme Lodoe

Lobsang Wangden Shastri

Layout

Lobsang Wangden Shastri

First Edition: 2022

Copies: 500

ISBN: 978-93-93373-15-1

Published by: Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

Website: www.dalailamatrust.org

E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཔར་སྐྲུན་གསལ་བཤད། V

བཀའ་ཁྲིད་ཉིན་དང་པོ། 1

དཔལ་གསང་བ་འདུས་པའི་དབང་གི་སྔོན་འགྲོའི་སྤྱི་བཤད། 1

སྔོན་འགྲོའི་སྤྱི་བཤད། 22

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 25

བཀའ་ཁྲིད་ཉིན་གཉིས་པ། 76

སྔོན་འགྲོའི་སྤྱི་བཤད། 76

རྣལ་འབྱོར་དག་རིམ། 82

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 88

མདོར་བྱས། 97

མདོ་བསྲེ། 99

རྣམ་གཞག་རིམ་པ། 100

རྣམ་གཞག་རིམ་པའི་རྣམ་བཤད། 101

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 110

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ། 149

བཀའ་ཁྲིད་ཉིན་གསུམ་པ། 160

སྔོན་འགྲོའི་སྤྱི་བཤད། 160

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 167

རྣལ་འབྱོར་དག་རིམ། 180

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 197

མདོར་བྱས། 199

མདོ་བསྲེ། 199

རྣལ་འབྱོར་དག་རིམ། 200

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 210

རྣམ་གཞག་རིམ་པ། 219

རྣམ་གཞག་རིམ་པའི་རྣམ་བཤད། 225

མདོར་བྱས། 225

མདོ་བསྲེ། 231

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ། 232

བཀའ་ཁྲིད་ཉིན་བཞི་པ། 240

སྔོན་འགྲོའི་སྤྱི་བཤད། 240

རྣམ་གཞག་རིམ་པའི་རྣམ་བཤད། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣལ་འབྱོར་དག་རིམ། 250

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ། 250

བཀའ་ཁྲིད་ཉིན་ལྔ་པ། 250

སྔོན་འགྲོའི་སྤྱི་བཤད། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣམ་གཞག་རིམ་པ། 250

རྣམ་གཞག་རིམ་པའི་རྣམ་བཤད། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣལ་འབྱོར་དག་རིམ། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣལ་འབྱོར་དག་རིམ། 250

མདོར་བྱས། 250

མདོ་བསྲེ། 250

རྣམ་གཞག་རིམ་པ། 250

རྣམ་གཞག་རིམ་པའི་རྣམ་བཤད། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣལ་འབྱོར་དག་རིམ། 250

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ། 250

བཀའ་ཁྲིད་ཉིན་དྲུག་པ། 250

སྔོན་འགྲོའི་སྤྱི་བཤད། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣལ་འབྱོར་དག་རིམ། 250

མདོར་བྱས། 250

མདོ་བསྲེ། 250

རྣམ་གཞག་རིམ་པ། 250

རྣམ་གཞག་རིམ་པའི་རྣམ་བཤད། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣལ་འབྱོར་དག་རིམ། 250

མདོར་བྱས། 250

མདོ་བསྲེ། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣལ་འབྱོར་དག་རིམ། 250

མདོར་བྱས། 250

མདོ་བསྲེ། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

རྣལ་འབྱོར་དག་རིམ། 250

ཆོ་ག་དང་འབྲེལ་དམིགས་རྣམ་སྐྱོང་ཚུལ། 250

བཀའ་ཁྲིད་ཉིན་བདུན་པ། 250

སྔོན་འགྲོའི་སྤྱི་བཤད། 250

མདོར་བྱས། 250

མདོ་བསྲེ། 250

རྣམ་གཞག་རིམ་པ། 250

རྣམ་གཞག་རིམ་པའི་རྣམ་བཤད། 250

རྣལ་འབྱོར་དག་རིམ། 250

བསྐྱེད་རིམ་མི་བསྐྱོད་མགོན་པོའི་ཞལ་ལུང་། 250

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ། 250

རྫོགས་རིམ་མི་བསྐྱོད་ཞལ་གྱི་བདུད་རྩི། 250

བཀའ་ཁྲིད་ཉིན་བརྒྱད་པ། 250

སྔོན་འགྲོའི་སྤྱི་བཤད། 250

བཀའ་ཁྲིད་ཉིན་དགུ་པ། 250

སྔོན་འགྲོའི་སྤྱི་བཤད། 250

དཔར་བྱང་སྨོན་ཚིག ། 274

དཔར་སྐྲུན་གསལ་བཤད།

༄༅། །ཨ་ཁུ་རིན་པོ་ཆེ་རྗེ་བཙུན་ཤེས་རབ་རྒྱ་མཚོའི་གསུང་དཔལ་གསང་བ་འདུས་པའི་བསྐྱེད་རྫོགས་ཀྱི་ཁྲིད་ཡིག་དང་། རྗེ་རིན་པོ་ཆེའི་རྣལ་འབྱོར་དག་རིམ། མདོར་བྱས། མདོ་བསྲེ། རྣམ་གཞག་རིམ་པ། རྣམ་གཞག་རིམ་པའི་རྣམ་བཤད། དཔལ་གསང་བ་འདུས་པའི་ཆོ་ག་བཅས་སྦྲགས་པའི་བཀའ་ཁྲིད་འདི་ནི། ཕྱི་ལོ་༡༩༩༧ ཟླ་༩ ཚེས་༢༥ ནས་ཟླ་༡༠ ཚེས་༦ བར། འཕགས་མཆོག་ཕྱག་ན་པདྨོ་ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན་ཆེན་པོ། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་གི་ཞལ་སྔ་ནས་ཀྱིས། བཞུགས་སྒར་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ། འབྲས་བློ་གླིང་སྤྲུལ་སྐུ་ལྷན་ཚོགས་ཀྱིས་ཇི་ལྟར་གསོལ་བ་བཏབ་པ་བཞིན། གླིང་མཆོག་སྤྲུལ་རིན་པོ་ཆེ་དང་། ལྡན་མ་བློ་ཆོས་རིན་པོ་ཆེ་སོགས་ཀྱིས་དབུས་པའི་ལྷོ་ཕྱོགས་གདན་ས་ཁག་ནས་ཕེབས་པའི་མཁན་ལས་ཟུར་བཅས་དགེ་འདུན་ཞལ་གྲངས་༦༨༥ དང་། དྷ་སར་གཏན་སྡོད་དགོན་ཁག་ནས་གྲྭ་བཙུན་གྲངས་༣༡༦ ། འཚོ་བ་རང་འཚོ་གྲྭ་བཙུན་༢༩༡ དང་། ཕྱོགས་མཐའ་ནས་མི་སྐྱ་༣༤ ། དྷ་སར་གཏན་སྡོད་མི་སྐྱ་༡༢༥ དང་། བོད་འབྱོར་༥༤ ། རྣམ་གྲྭ་༡༠༠ དང་། གནས་ཆུང་༢༩ དགའ་གདོང་༡ བཅས་ཁྱོན་སྐྱ་སེར་བསྡོམས་༡༦༣༠ བཅས་ལ་ཉིན་དང་པོར་སྟ་གོན་དང་། གཉིས་པར་བུམ་དབང་། གསུམ་པར་དབང་གོང་མ་བཅས་གསང་འདུས་མི་བསྐྱོད་རྡོ་རྗེའི་དབང་ཆེན་དང་། ཀླུ་སྒྲུབ་ཀྱིས་མཛད་པའི་གསང་འདུས་སྒྲུབ་ཐབས་མདོར་བྱས་དང་། མདོ་བསྲེ། སློབ་དཔོན་ཀླུ་བྱང་གིས་མཛད་པའི་རྣམ་གཞག་རིམ་པ། རྗེ་ཙོང་ཁ་པ་ཆེན་པོས་མཛད་པའི་གསང་འདུས་སྒྲུབ་ཐབས་རྣལ་འབྱོར་དག་རིམ་དང་། རྣམ་གཞག་རིམ་པའི་རྣམ་བཤད། ཨ་ཁུ་ཤེས་རབ་རྒྱ་མཚོའི་གསུང་གསང་འདུས་བསྐྱེད་རྫོགས་གཉིས་ཀ་བཅས་སྦྲགས་ཏེ་བཀའ་ཁྲིད་སྩལ་བའི་གསུང་གི་རིམ་པ་རྣམས་གླེགས་བམ་དུ་བསྒྲིགས་པ་ཞིག་ཡིན།

བཀའ་ཁྲིད་འདི་ཉིད་འབྲས་སྒོ་མང་དགེ་བཤེས་ལྷ་རམས་པ་རབ་བརྟན་སྤྲུལ་སྐུ་བསྟན་འཛིན་ཐེག་མཆོག་གིས་ཡི་གེར་ཕབ་བཤུ་བྱས་ཤིང་། སླར་ཡང་རིན་པོ་ཆེ་ཁོང་རང་ཉིད་དང་། སེར་བྱེས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་གཉིས་ཀྱིས་གཟབ་ནན་གྱིས་ཞུས་དག་འཕར་བལྡབ་མང་པོ་བཏང་སྟེ། སེར་སྨད་ཤཱསྟྲཱི་བློ་བཟང་དབང་ལྡན་གྱིས་དེབ་གཟུགས་ཇུས་འགོད་བྱས་པ། འགན་འཛིན་ཡང་སྟེང་སྤྲུལ་སྐུ་ལ་སྤྱན་ཞིབ་གཟིགས་འབེབས་ཞུས་པ་བརྒྱུད། མཐའ་མའི་གཏན་འབེབས་ཀྱིས་དགའ་ལྡན་ཕོ་བྲང་ཡིག་ཚང་ནས་དཔར་བསྐྲུན་འགྲེམས་སྤེལ་བྱས་པ་ཡིན།

ཨ་ཁུ་རིན་པོ་ཆེ་ཤེས་རབ་རྒྱ་མཚོའི་གསུང་འདིའི་བརྒྱུད་པ་ནི། ༸སྐྱབས་རྗེ་ཡོངས་འཛིན་གླིང་རིན་པོ་ཆེའི་སྐུ་མདུན་ནས་གསན་བཞེས་གནང་ཞིང་། ཁོང་གིས་ལྷ་བཙུན་རིན་པོ་ཆེ་དང་མི་ཉག་རིན་པོ་ཆེའི་དྲུང་ནས་གསན་འདུག་པ་དང་། ལྷ་བཙུན་རིན་པོ་ཆེས་བཀྲ་ཤིས་འཁྱིལ་གྱི་རྡོ་རམས་པ་སོག་པོ་དཔལ་ལྡན་བཟང་པོ་ལ་གསན། ཨ་ཁུ་ཤེས་རབ་རྒྱ་མཚོས་དབལ་མང་དཀོན་མཆོག་རྒྱལ་མཚན་ལས་གསན་པ་སོགས་དེ་ཡན་ཨ་ཁུའི་གསན་ཡིག་ཏུ་གསལ་བ་ལྟར་ལགས།

བཀའ་ཁྲིད་གནང་སྟངས་ནི། དང་པོར་ཨ་ཁུ་ཤེས་རབ་རྒྱ་མཚོའི་གསུང་གི་ཁྲིད་ཡིག་དང་། དེ་ནས་དངོས་གཞིའི་བཤད་པའི་སྐབས། གནས་ཀྱི་དེ་ཉིད་བཤད་པ་ཞེས་པ་ནས་སློབ་དཔོན་ཀླུ་སྒྲུབ་ཀྱིས་མཛད་པའི་མདོར་བྱས་དང་མདོ་བསྲེ་སྦྲགས། དམིགས་རྣམ་སྐྱོང་སྟངས་རྣལ་འབྱོར་དག་རིམ་དང་། སློབ་དཔོན་ཀླུ་བྱང་གིས་མཛད་པའི་རྣམ་གཞག་རིམ་པ་དང་། རྗེ་རིན་པོ་ཆེས་མཛད་པའི་རྣམ་གཞག་རིམ་པའི་རྣམ་བཤད། དེ་དང་མཉམ་དུ་བདག་བསྐྱེད་ཀྱི་ཆོ་གའི་ཚིག་ཐད་ཀ་ཐད་ཀར་ངོ་སྤྲོད་བྱས་ཏེ་གནང་འདུག །

བཀའ་ཁྲིད་འདིའི་ནང་དུ་༸གོང་ས་མཆོག་གི་ཞལ་སྔ་ནས་ཀྱིས་གོང་གསལ་གཞུང་ཆེན་ཁག་གི་བཀའ་ཁྲིད་གསུང་ཆོས་ཀྱི་སྔོན་འགྲོའི་སྤྱི་བཤད་དང་། ཁྲིད་གཞུང་དངོས་གཞིའི་བཤད་པ་གནང་བ་རྣམས་ཆད་ལྷག་ནོར་གསུམ་གྱི་སྐྱོན་གྱིས་མ་གོས་པར་ཡི་གེར་འབེབས་སྐབས། རྩ་གཞུང་རྣམས་བཤད་པ་རྒྱས་བསྡུས་ཅི་རིགས་པའི་མཚམས་སུ་ཆ་ཚང་བར་བཀོད་པ་ཡིན་ན། ཡིག་ཚོགས་ཧ་ཅང་ཆེ་བ་དང་རན་པོ་ཡང་དེ་ཙམ་མེད་པས། བཤད་པ་རྩ་གཞུང་གང་ལ་གནང་སའི་གཞུང་ཚིག་རྣམས་གང་འཚམ་རེ་བཀོད་དེ། ཞེས་པ་ནས། ཞེས་བྲིས་ཏེ་རྩ་ཚིག་རྣམས་སྦུབས་སུ་དྲངས་ཏེ། བསྡུས་ཡོད་པ་མཚོན་པར་བྱས་ཡོད། དེར་བརྟེན། དོན་གཉེར་ཅན་རྣམས་ཀྱིས་བཀའ་ཁྲིད་འདི་ལ་ཐོས་བསམ་སློབ་གཉེར་གྱིས་འཇུག་སྐབས། གོང་གསལ་ཁྲིད་གཞུང་ཁག་དང་ཆོ་གའི་ཕྱག་དཔེ་དང་སྦྲགས་ནས་གཟིགས་ན། རྩ་འགྲེལ་བཤད་པ་རྣམས་ངོ་འཕྲོད་པ་ལ་ཕན་ཐོགས་ཆེ་བར་གསལ་འདེབས་དང་དྲན་སྐུལ་ཞུ་རྒྱུ་ཡིན། རྒྱ་ཆེ་བའི་སློབ་གཉེར་བ་རྣམས་ཀྱིས་གཟིགས་བདེ་བའི་ཆེད་དུ། ཁྲིད་གཞུང་ཁག་གི་རྩ་གཞུང་རྣམས་ནག་འབུར་བཟོས་ཡོད་པ་དང་། བཤད་པ་གང་ཡིན་གྱི་གསུང་ཚིག་རྣམས་ཅུང་ཙམ་སྐྱ་བོ་བཟོས་ཡོད། ངེས་པར་ཟུར་མཆན་དུ་འགོད་དགོས་པ་མཆིས་ཚེ་ཁ་ཐུག་དེའི་ཤོག་ངོས་ཀྱི་གཤམ་དུ་བཀོད་ཡོད། རྒྱུན་དུ་བེད་སྤྱོད་གནང་བཞིན་པའི་ཡུལ་སྐད་སོགས་གསུང་འབུམ་ཕྱོགས་སྒྲིག་ཁང་གི་སྤྱི་འགྲོས་ལྟར། ཀུན་གྱིས་གོ་བདེ་བའི་བསྟན་བཅོས་ཀྱི་ཚིག་གི་འགྲོས་མངོན་ཅི་ཐུབ་བྱས་ཡོད།

མདོར་ན། གསུང་གི་སྒྲ་འཇུག་གསལ་པོ་མེད་པ་དང་ཆད་པ་སོགས་ལ་བརྟེན་ནས་བཀའ་ཁྲིད་ཀྱི་དོན་ཇི་བཞིན་ཡིག་འབེབས་ཞུ་མ་ཐུབ་པ་སོགས། གླེགས་བམ་འདིའི་མགོ་མཇུག་བར་གསུམ་གང་དུ་ཡང་། རྣམ་དཔྱོད་དང་བློ་གྲོས་ཀྱི་ནུས་པས་མ་ལྡང་བའི་ནོངས་པ་གང་ཡོད། ཚིག་དང་དོན་གྱི་བདག་པོ་སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་དང་། གཟུར་གནས་བཤེས་གཉེན་མཁས་པ་དག་ལ་སྙིང་ནས་འཆགས་ཤིང་། བརྗོད་དོན་གསལ་ཁ་མེད་པའམ་དོགས་གནས་ཀྱི་རིགས་མཆིས་ཚེ་བཀའ་ཁྲིད་ཀྱི་སྒྲ་རང་ལ་རྩ་འཛིན་གནང་སྐྱོང་ཡོང་བ་དང་། ཚིག་དོན་གཉིས་ཐད་ནས་ནོར་འཁྲུལ་ཆེ་ཕྲ་གང་ཡོད་མཛུབ་སྟོན་གྱིས་དགོངས་འཆར་ལྷུག་པོར་གསུངས་ན། དཔར་སྐྲུན་རྗེས་མའི་སྐབས་སུ་ལེགས་བཅོས་ཞུ་བར་ཕན་རླབས་ཆེ་བས་དགོངས་འཆར་གནང་བའི་རེ་བ་སྙིང་ནས་ཞུ། འདིར་འབད་རྣམ་དཀར་དགེ་བའི་ལེགས་བྱས་ཇི་སྙེད་ཅིག་བསགས་པའི་མཐུ་ལ་བརྟེན་ནས་རྒྱལ་བའི་བསྟན་པ་རིན་པོ་ཆེ་སྤྱི་དང་། བྱེ་བྲག་ཏུ། དེ་ལྟར་རྨད་བྱུང་ལམ་གྱི་མཐར་ཐུག་འདི། །ཚུལ་བཞིན་བསྒྲུབ་ལ་བར་ཆད་མེད་པ་དང༌། །ཕྱོགས་དུས་ཀུན་ཏུ་དར་ཞིང་རྒྱས་གྱུར་ཏེ། །
འགྲོ་ཀུན་ཐབས་མཁས་འདི་ཡིས་སྒྲོལ་བར་ཤོག །ཅེས་གསུངས་པ་ལྟར། ལམ་གྱི་མཐར་ཐུག་དཔལ་གསང་བ་འདུས་པའི་རྒྱལ་བསྟན་རིན་པོ་ཆེ་ཚུལ་བཞིན་བསྒྲུབ་པ་ལ་འགལ་རྐྱེན་བར་ཆད་དང་བྲལ་ཞིང་། འཆད་ཉན་སྒོམ་སྒྲུབ་ཀྱི་མཛད་འཕྲིན་ཕྱོགས་དང་དུས་ཀྱི་རྒྱ་ཡིས་མ་བཟུང་བར་དར་ཞིང་རྒྱས་ལ་ཡུན་རིང་དུ་གནས་པ་དང་། སྙིགས་ལྔའི་རང་མཚང་ཆེས་ཆེར་བདོ་བའི་དུས་ངན་འདིར། བསྟན་པ་བསྟན་འཛིན་ཀུན་གྱི་གཙུག་ན་རྒྱལ་མཚན་གྱི་ཏོག་ལྟར་མངོན་པར་མཐོ་བ། དྲེགས་ལྡན་ལྷ་མི་བྱེ་བ་ཕྲག་བརྒྱས་ཞབས་ཀྱི་པདྨོ་ལ་ཉེ་བར་བཏུད་པ། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བའི་བདག་ཉིད་ཆེན་པོ། ལྷར་བཅས་སྲིད་ཞིའི་གཙུག་རྒྱན་༸གོང་ས་༸སྐྱབས་མགོན་༸རྒྱལ་དབང་ཐམས་ཅད་མཁྱེན་པ་མཆོག་གིས་དབུས་པའི་རིས་མེད་བསྟན་འཛིན་གྱི་སྐྱེས་བུ་དམ་པ་རྣམས་ཀྱི་སྐུ་ཚེ་མི་ཤིགས་རྡོ་རྗེའི་ཁམས་སུ་བརྟན་ཅིང་། རླབས་ཆེན་ཐུགས་བཞེད་མཐའ་དག་དུས་ལས་ཡོལ་བ་མེད་པར་མྱུར་བ་ཉིད་དུ་ལྷུན་གྱིས་འགྲུབ་པར་གྱུར་ཅིག །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་གིས།

ཕྱི་ལོ་༢༠༢༡ ཟླ་༧ ཚེས་༡༡ ཉིན།

བཀའ་ཁྲིད་ཉིན་དང་པོ།

དཔལ་གསང་བ་འདུས་པའི་དབང་གི་སྔོན་འགྲོའི་སྤྱི་བཤད།

༄༅། །དེ་རིང་ནས་ཉིན་གྲངས་བཅུ་གཉིས་བཅུ་གསུམ་ཙམ་གྱི་རིང་གསང་བ་འདུས་པའི་དབང་ཆེན་སྔོན་དུ་འགྲོ་བའི་ཐོག་ནས་གསང་བ་འདུས་པའི་ཁྲིད་འདོན་རྒྱུ་ཡིན། ཚང་མས་མཁྱེན་གསལ་ལྟར་བློ་གླིང་གྲྭ་ཚང་གི་བླ་སྤྲུལ་གཙོ་བོར་གྱུར་པའི་གདན་ས་ཁག་གི་བླ་སྤྲུལ་མང་པོ་ཞིག་གིས་དོན་གཉེར་ཆེན་པོས་ཇི་ལྟར་ཐུགས་རེ་གནང་བ་བཞིན་གསང་བ་འདུས་པའི་ཆོས་སྐོར་འབུལ་རྒྱུ་ཡིན། དེ་ཡང་། རྒྱ་གར་ལྷོ་ཕྱོགས་ནས་དགེ་འདུན་པ་མང་པོ་ཕེབས་འདུག་པས་ཚང་མར་ལམ་གྲོན་དང་ལམ་དུ་དཀའ་ངལ་སོགས་མང་པོ་ཡོད་ཀྱང་། དེ་དག་ཁྱད་དུ་བསད་དེ་དོན་གཉེར་ཆེན་པོས་ཕེབས་པ་རེད། ཚང་མས་འདི་ལྟར་ཐུགས་ཁུར་བཞེས་པ་དགའ་པོ་བྱུང་ལ་ཐུགས་རྗེ་ཆེ་ཞུ་རྒྱུ་ཡིན། རང་ཅག་འདིར་འཛོམས་པའི་དགོས་པ་ནི། སྤྱིར་སངས་རྒྱས་ཀྱི་བསྟན་པ་དང་ཡང་སྒོས་རང་ཅག་བོད་གངས་ཅན་ལ་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཡོད་པ་དང་། དེའི་ནང་ནས་འཇམ་མགོན་བླ་མ་ཙོང་ཁ་པ་ཆེན་པོས་ཞིབ་ཚགས་པོས་དག་ཐེར་མཛད་དེ། གཏན་ལ་ཕབ་པའི་ཆོས་སྐོར་དུ་མ་ཞིག་ཡོད་པ་ལས། འདིར་དཔལ་གསང་བ་འདུས་པའི་ཆོས་སྐོར་རང་ཅག་ཚང་མས་ཉིན་ཤས་རིང་འཆད་ཉན་བྱེད་རྒྱུ་ཡིན།

དེ་ཡང་། ངའི་ངོས་ནས་ཧ་ཅང་ཡག་པོ་ཞིག་དཀའ་ཡང་ལྷག་བསམ་རྣམ་དག་གིས་ཧུར་ཐག་བྱེད་རྒྱུ་དང་། ཁྱེད་རང་ཚོའི་ངོས་ནས་ཀྱང་ལྷག་བསམ་རྣམ་དག་གིས་ཉན་དགོས་པ་དང་། ཉན་པའི་དགོས་དོན་ཡང་ཉམས་ལེན་ཡག་པོ་བྱེད་རྒྱུ་ཡིན་བསམ་པ་ངེས་པར་དགོས། མཁྱེན་སོང་ངམ། ཡང་མ་ཐུབ་པ་དང་མ་འགྲུབ་ན་གནས་ཚུལ་ཐ་དད་ཡིན་པ་ལས་གཞན་རྒྱུན་ལྡན་ལྟ་བུ་དེ་ཙམ་གྱིས་འགྲིག་བསམ་པའི་ལྷོད་ཡངས་གཏན་ནས་གཏོང་མི་རུང་། སྤྱིར་ང་ཚོ་བོད་དེ་སངས་རྒྱས་ཀྱི་བསྟན་པ་ཧ་ཅང་ཡར་རྒྱས་སོང་ཡོད་པའི་ལུང་པ་ཞིག་ཡིན་ཀྱང་། ཞིབ་ཏུ་བསམ་ན་བོད་པའི་སྤྱི་ཚོགས་སུ་སངས་རྒྱས་ཀྱི་ཆོས་ཉམས་ལེན་བྱེད་སྟངས་དེ་ཧ་ཅང་ལྷོད་ཡངས་ཀྱི་རྣམ་པས་ཆོས་ཉམས་ལེན་བྱེད་སྟངས་ཤིག་ཏུ་གྱུར་ཡོད། ཚང་མས་ནང་པ་ཡིན་བསམ་པ་དྲན་གྱི་ཡོད་མོད་ནང་པའི་ཆོས་ངོ་ཐོག་ཇི་ལྟར་ཉམས་ལེན་བྱེད་དགོས་མིན་ཐད་དོ་སྣང་དང་རྩད་གཅོད་གང་ཡང་མ་བྱས་པར་གཡམ་རྒྱུག་གི་ངང་དུ་ཕྱིན་པ་མང་། རང་ཅག་བོད་པ་ལ་མཚོན་ན་ཕྱི་དངོས་པོའི་ཐད་ནས་རྗེས་ལུས་ཐེབས་ཡོད་པས་ཡར་རྒྱས་གཏོང་དགོས་ཚུལ་རྒྱུན་དུ་རྗོད་བཞིན་པ་ལྟར། དེང་དུས་དང་མཐུན་པའི་ཤེས་ཡོན་ཡང་ཡར་རྒྱས་ཀྱི་ཕྱོགས་སུ་རྟག་པར་འབད་བརྩོན་བྱེད་མུས་ཀྱང་། དེ་དང་ཆབས་ཅིག་རང་རེའི་སྤྱི་ཚོགས་སུ་སངས་རྒྱས་ཀྱི་ཆོས་ལ་དད་པ་ཡོད་པ་དང་། བཅོམ་ལྡན་འདས་ཀྱི་རྗེས་འབྲང་ནང་པ་ཞིག་ཡིན་ཟེར་བ་ཙམ་མ་ཡིན་པར་ནང་པ་ཞེས་པ་ཇི་འདྲ་ཞིག་ལ་བརྗོད་པ་དང་། ནང་པ་ངོ་མ་ཞིག་བྱེད་དགོས་ན་ཇི་ལྟར་བྱེད་དགོས་མིན་སྐྱ་སེར་མཆོག་དམན་ཚང་མས་དོ་སྣང་བྱས་ཏེ། འབད་བརྩོན་བྱེད་དགོས་པ་ཧ་ཅང་གལ་ཆེན་པོ་རེད། དེས་ན། ང་ཚོའི་སྤྱི་ཚོགས་སུ་སངས་རྒྱས་ཀྱི་ཆོས་ངོ་འཕྲོད་པའི་ཐོག་ནས་ཉམས་སུ་བླངས་ཏེ་མི་བཟང་པོ་ཞིག་དང་། དེ་དང་འབྲེལ་བའི་བདེ་སྐྱིད་ལྡན་པའི་ཁྱིམ་ཚང་དང་སྤྱི་ཚོགས་ཤིག་ཡོང་ཐུབ་པར་ཚང་མས་བསམ་བློ་གཏོང་དགོས། དེ་ཡང་། སྤྱིར་ཁྱིམ་པ་དག་གིས་དང་ཐོག་མིག་དཔེ་བལྟ་ས་ནི། ཁྱིམ་ནས་ཁྱིམ་མེད་པར་རབ་ཏུ་བྱུང་བའི་དགེ་འདུན་པ་རྣམས་ཡིན་ལ། ཡིན་ཀྱང་དགོས་པས་རང་རེའི་སྤྱི་ཚོགས་སུ་ཕྱོགས་གང་ཐད་ནས་སངས་རྒྱས་ཀྱི་དགོངས་པ་དང་དེའི་ཆོས་དང་མཐུན་པའི་ཉམས་ལེན་ཡག་པོ་ཞིག་བྱེད་པ་ལ། ཁྱིམ་ནས་ཁྱིམ་མེད་པར་རབ་ཏུ་བྱུང་བ་དག་གིས་དང་པོར་སྲོལ་གཏོད་པ་དང་ལམ་སྟོན་བྱེད་དགོས་པ་ཧ་ཅང་གལ་ཆེན་པོ་རེད། གཞི་རྐང་དགེ་འདུན་པ་རྣམས་ཧ་ཅང་ཡག་པོ་རེད། ལྷག་དོན་གདན་ས་ཁག་ནས་ཕེབས་མཁན་རྣམས་ཀྱིས་སློབ་གཉེར་ཡག་པོ་གནང་གི་ཡོད་པར་མ་ཟད་སྒྲིག་ལམ་ཀུན་སྤྱོད་ཀྱང་ཧུར་ཐག་གིས་འཁུར་གྱི་ཡོད་པས་གང་འཚམ་ཡག་པོ་རེད། དེ་ལྟར་གཞི་རྩ་ཡག་པོ་ཡོད་ཀྱང་རང་རང་གི་ངོས་ནས་ངས་ཧུར་ཐག་བྱེད་རྒྱུ་ཡིན་བསམ་པ་ངེས་པར་དགོས། སྤྱིར་ཆོས་བྱེད་དང་མི་བྱེད་རང་དབང་ཡིན་མོད་བྱེད་འདོད་ལ་མི་འདོད་པ་ཞིག་ལས་མ་བྱས་ན་ཡག་པོ་ཡོད། རང་ཉིད་ཀྱི་འདོད་པས་དང་དུ་བླངས་ཏེ་ལས་ཀ་ཞིག་མགོ་བཙུགས་པ་ཡིན་ན་སྤུས་དག་པོ་དང་བཟང་མཐའ་འཁྱོལ་བ་ཞིག་ཡོང་ཐུབ་པ་ནི། འཇིག་རྟེན་མི་སྤྱིའི་ལས་ཀ་གང་ཡིན་ལ་འདྲ་བས་ཧ་ཅང་གལ་ཆེ། དེ་ལུགས་རང་ཅག་ཚང་མས་ཧུར་ཐག་གནང་དགོས། དེ་རིང་ནས་བཟུང་ཉིན་གྲངས་མང་པོར་རང་ཅག་གིས་འཆད་ཉན་བྱེད་དགོས་ཀྱི་ཡོད་པས་བཀའ་མོལ་རིམ་པས་འོང་། གང་ལྟར་ཚང་མས་ཧུར་ཐག་བྱེད་དགོས་སྙམ་པ་དགོངས་པར་ཆོངས།

འཇམ་མགོན་བླ་མ་ཙོང་ཁ་པ་ཆེན་པོའི་ཐུགས་དམ་གྱི་རྟེན་ཡང་ཡིན་ངེས་རེད། ཁོང་གིས་རྗེ་བཙུན་ཤེས་རབ་སེང་གེ་ལ་གནང་བའི་དཔལ་གསང་བ་འདུས་པའི་སྐུ་བརྙན་སྔར་བོད་དུ་སྨད་རྒྱུད་གྲྭ་ཚང་གི་འདུ་ཁང་གི་ཀ་བའི་ཐོད་དུ་བཞུགས་སུ་གསོལ་འདུག་སྙམ། གང་ལྟར་ལོ་སུམ་ཅུ་ཡས་མས་ཤིག་གི་གོང་རེད། སྐབས་དེ་དུས་བོད་ཕྱི་ནང་ལ་རྒྱུ་འགྲུལ་གང་ཡང་མེད་ཀྱང་ཁ་ཚ་ར་འགའ་ཞིག་ཕར་ཚུར་འགྲོ་འོང་གི་སྐབས་ཤིག་ལ་ལྷག་བསམ་ཅན་ཞིག་གིས་ཕ་གི་ནས་གདན་འདྲེན་ཞུས་ཏེ་འདིར་འབྱོར་བ་རེད། རྒྱུད་སྨད་གྲྭ་ཚང་དུ་གདན་འདྲེན་ཞུ་དགོས་དང་གནས་སྐབས་ངའི་རྩར་བཞུགས་རྒྱུ་གཉིས་ལས། ངས་ཧམ་པ་ཚ་བོ་བྱས་ཏེ་ག་ལེ་ག་ལེར་རྒྱུད་པ་ཚོར་གྱོང་བཏང་སྟེ་ངའི་རྩར་བཞུགས་རྒྱུ་བྱས་པ་རེད། ཡིན་ན་ཡང་། རྒྱུད་པ་ཚོར་སྐལ་བ་མི་ཆད་པའི་ཆེད་དུ་གསང་བ་འདུས་པའི་སྐུ་བྱིན་ཅན་ཞིག་ཕུལ་ཡོད། སྐུ་བརྙན་འདི་ངས་ནམ་རྒྱུན་སྨོན་ལམ་རྒྱག་སའི་རྟེན་དུ་བཞུགས་སུ་གསོལ་ཡོད། ད་ལྟ་བཞུགས་ས་དེའི་སྐུ་རྒྱབ་ཏུ་རྗེ་བཙུན་ཤེས་རབ་སེང་གེའི་དབུ་ཞྭ་ཞིག་ཡོད། ཁོང་གི་དབུ་ཞྭ་འདི་མ་གཞི་པཎ་ཞྭ་ཡིན་པ་ལ་རྒྱབ་ཏུ་ཞྭ་མོ་སྒྲོ་བཙེམས་མའི་སྒྲོའི་བཟོ་ལྟ་བུ་ཞིག་འདུག །སྔར་དེ་འདྲ་ཞིག་ཡོད་པ་ཡིན་ནམ། ཞྭ་མོ་སྒྲོ་བཙེམས་མ་དང་པཎ་ཞྭ་གཉིས་ཀའི་གཞི་མཐུན་ལྟ་བུ་སྟེ། མ་གཞི་པཎ་ཞྭའི་བཟོ་ཡིན་པ་ལ་རྒྱབ་ནས་སྒྲོ་བཙེམས་མའི་སྤུའང་ཅུང་ཟད་ཡོད་པ་ཞིག་རེད། ཕྱག་ཕྲེང་འདི་ཡོངས་འཛིན་གླིང་རིན་པོ་ཆེ་དགོངས་པ་མྱ་ངན་ལས་འདས་རྗེས་ངས་དད་རྟེན་དུ་ཉར་ཡོད། ནམ་རྒྱུན་གསང་བ་འདུས་པའི་དབང་བྱེད་སྐབས་སྐུ་བརྙན་འདི་གདན་འདྲེན་ཞུ་བཞིན་ཡོད། ང་ལ་ནི་ནུས་པ་དང་བྱིན་རླབས་གང་ཡང་མེད་ཀྱང་། རྟེན་ཁྱད་པར་ཅན་འདི་འདྲ་ཞིག་བཞུགས་སུ་གསོལ་བའི་ཐོག་ནས་སྨོན་ལམ་འདེབས་པ་སོགས་བྱེད་ཀྱི་ཡོད།

སྟོན་པ་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཞེས་དབུ་བསྐུལ་ཏེ་འདུས་ཚོགས་དང་ལྷན་ཅིག་ཏུ་གསུངས།

དེ་ཡང་། འཇམ་མགོན་བླ་མ་ཙོང་ཁ་པ་ཆེན་པོའི་གསུང་ལས། སེམས་བསྐྱེད་ཐེག་མཆོག་ལམ་གྱི་གཞུང་ཤིང་སྟེ། །རླབས་ཆེན་སྤྱོད་པ་རྣམས་ཀྱི་གཞི་དང་རྟེན། །
ཚོགས་གཉིས་ཀུན་ལ་གསེར་འགྱུར་རྩི་ལྟ་བུ། །རབ་འབྱམས་དགེ་ཚོགས་སྡུད་པའི་བསོད་ནམས་གཏེར། །དེ་ལྟར་ཤེས་ནས་རྒྱལ་སྲས་དཔའ་བོ་རྣམས། །རིན་ཆེན་སེམས་མཆོག་ཐུགས་དམ་མཐིལ་དུ་འཛིན། །རྣལ་འབྱོར་ངས་ཀྱང་ཉམས་ལེན་དེ་ལྟར་བགྱིས། །ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །ཞེས་གསུངས་པ་ལྟར། རང་གཞན་ཕན་ཚུན་སུ་འདྲ་ཞིག་ལ་བལྟས་ཀྱང་རྒྱུ་མཚན་དཔྱད་མི་དགོས་པར་རང་གི་ངང་གིས་སྡུག་བསྔལ་མི་འདོད་པ་དང་། བདེ་བ་འདོད་པ་རང་ཅག་ཚང་མ་གཅིག་མཚུངས་སུ་གྱུར་ཡོད། དེ་ལྟར་ཡང་སྡུག་བསྔལ་སེལ་ཐབས་དང་བདེ་བ་སྒྲུབ་ཐབས་གཙོ་བོ་རང་རང་གི་བློ་ངོར་གང་ཤར་ཚོད་དེའི་ཐོག་ནས་མི་ཚེ་སྐྱེལ་བཞིན་ཡོད། གང་ལྟར་རང་ཅག་གི་མཐོང་ཆོས་སུ་གསལ་བ་ནི། སྤྱིར་སྲོག་ཆགས་རྣམས་ལ་སྡུག་བསྔལ་གྱི་རིགས་ཧ་ཅང་མང་ཞིང་། མིའི་སྡུག་བསྔལ་ལ་མཚོན་ན། ལུས་ཀྱི་ན་ཚ་དང་སྐྱེ་རྒ་ན་འཆི་སོགས་སྲོག་ཆགས་གཞན་དང་ཕལ་ཆེར་འདྲ་ན་ཡང་། མི་ནི་བློ་སྣ་མང་པོ་དང་བསམ་བློ་གྲུང་པོ་ཡོད་པའི་རྐྱེན་གྱིས་རེ་དོགས་ཀྱི་རྣམ་རྟོག་གིས་ལུ་གུ་རྒྱུད་དུ་བཅིངས་ཏེ་རང་ཉིད་མ་སྐྱིད་པ་དང་། དེའི་རྐྱེན་གྱིས་མགོ་བདེ་དྲན་འཕྲུལ་དང་། གཡོ་སྒྱུ་ཧམ་པ་སོགས་ཐབས་ཤེས་འདྲ་མིན་བྱེད་ཅིང་། དེ་ལྟར་བྱས་ཀྱང་དགོས་དོན་མ་གྲུབ་ན་ད་དུང་རྣམ་རྟོག་རུ་འཛིངས་པའི་དབང་གིས་མ་སྐྱིད་པའི་རིགས་དེ་ལས་ཀྱང་ཧ་ཅང་མང་བ་འབྱུང་། དེས་ན། སྐྱེ་བ་ཕྱི་མ་མ་ཟད་མཐོང་ཆོས་ཀྱི་ཚེ་འདིའི་དབང་དུ་བྱས་ན་ཡང་མིའི་རིགས་ཀྱི་སྡུག་བསྔལ་མང་པོ་ཞིག་ནི་རེ་དོགས་ཀྱི་རྣམ་རྟོག་འཕྲོ་འདུའི་རྐྱེན་གྱིས་ཡོང་བ་ཡིན་པས། སྡུག་བསྔལ་དེ་དག་རྒྱུ་ཅ་ལག་སོགས་དང་སྨན་དང་གྲོགས་ཉེ་དུ་སོགས་གང་གིས་ཀྱང་བསལ་མི་ཐུབ་ཅིང་། དེ་ནི་བསམ་བློ་གཏོང་ཕྱོགས་ཀྱིས་སེལ་ཐབས་བྱེད་དགོས་པ་ལས་ཐབས་གཞན་མེད་པ་གསལ་པོ་རེད། དེ་ལྟར་བསམ་ན་རང་ཅག་བོད་ཀྱི་སངས་རྒྱས་ཀྱི་ཆོས་དང་འབྲེལ་བའི་བོད་མི་སྤྱི་ཡོངས་ཀྱི་བསམ་བློའི་འཁྱེར་སོ་འདི་དག་མི་ཚེ་སྐྱེལ་བ་ལ་ཕན་ཐོགས་ཡོད་པ་ཞིག་དངོས་གནས་རེད། ཡང་། བསམ་བློ་གཏོང་མི་ཤེས་མཁན་ཡིན་ན་མ་གཏོགས་སངས་རྒྱས་པའི་ཆོས་ཀྱི་བསླབ་བྱའི་ཐོག་ནས་བོད་མི་སྤྱིའི་བསམ་བློའི་འཁྱེར་སོ་མི་འདྲ་བ་ཡོད་པ་འདི་ཕན་ཐོགས་ཡོད་པ་ཞིག་ཡིན་པ་ཧ་ཅང་གསལ་པོ་རེད། དེས་ན། སྤྱིར་མིའི་སྤྱི་ཚོགས་སུ་སེམས་ཀྱི་རྣམ་རྟོག་གི་རྐྱེན་པས་སྡུག་བསྔལ་མང་པོ་ཡོད་པ་དེ་དག་ནང་བསམ་བློའི་ཐོག་ནས་སེལ་ཐབས་བྱེད་དགོས་པར་བརྟེན་ཕྱི་དངོས་པོ་ཡར་རྒྱས་གཅིག་པུས་མི་ཆོག་པར་ནང་བསམ་བློའི་སྐོར་ལ་དོ་སྣང་བྱེད་དགོས། དེ་ཡང་། སེམས་ཀྱིས་བཟོས་པའི་སྡུག་བསྔལ་དེ་དག་ཉུང་དུ་གཏོང་ཐབས་དང་། དེའི་སྟེང་ནས་སེམས་ལ་བདེ་སྐྱིད་ཐོབ་ཐབས་ལ་འབད་དགོས། རང་ཅག་བོད་གངས་ཅན་གྱི་ལྗོངས་སུ་ཡོད་པའི་སངས་རྒྱས་ཀྱི་ཆོས་དེ། ཚེ་འདིའི་དབང་དུ་བྱས་ནའང་ལག་ལེན་ལ་དངོས་སུ་ཕན་ཐོགས་ཡོད་པ་དང་། སྤྱིར་སྡུག་བསྔལ་ཞེས་པ་རྒྱུ་མེད་ལས་བྱུང་བ་རེད་དམ། གློ་བུར་བའི་རྐྱེན་ཁོ་ན་ལས་བྱུང་བ་རེད། ཡང་སྡུག་བསྔལ་མྱོང་མཁན་གྱི་རྣམ་པར་ཤེས་པ་ཞེས་པ་འདིའང་རྒྱུ་མེད་ལས་བྱུང་བ་ཡིན་ནམ། གློ་བུར་བའི་རྐྱེན་ཁོ་ན་ལས་བྱུང་བ་ཡིན་ནམ་སྙམ་དུ་འདི་དག་ལ་བསམ་བློ་ངེས་པར་གཏོང་དགོས་ཀྱི་ཡོད། རྒྱུ་མེད་ལས་སྐྱེས་ན་ཧ་ཅང་ཐལ་ཞིང་ཐོག་མའི་རྒྱུ་བཞག་ན་ནི་ཐོག་མ་དེ་རྒྱུ་མེད་ལས་སྐྱེ་དགོས་པ་དོན་གྱིས་ཁས་ལེན་དགོས་ལ། དེས་ན། སེམས་ཀྱི་ཡ་མཐའ་ཐོག་མེད་གཞག་དགོས་དོན་ནི། ཐོག་མ་བཞག་ན་ཐོག་མ་དེ་རྒྱུ་མེད་ལས་སྐྱེ་དགོས་པ་དང་། དང་པོ་རྒྱུ་མེད་ལས་སྐྱེ་ཆོག་ན་གཉིས་པ་སོགས་རྒྱུ་རྐྱེན་ལ་རག་ལས་ལ་དང་པོ་རྒྱུ་རྐྱེན་ལ་རག་མི་ལས་པའི་རྒྱུ་མཚན་བཤད་དགོས་ན་ཧ་ཅང་ཁག་པོ་རེད། དེས་ན། དཔལ་མཆོག་དང་པོ་ལས།1 ཐོག་མཐའ་མེད་པའི་སེམས་དཔའ་ནི། །ཞེས་གསུངས་པ་ལྟར། སེམས་ལ་ཐོག་མ་མེད། སེམས་རགས་པའི་དབང་དུ་བྱས་ན་སེམས་ལ་ཐོག་མ་ཡོད་པ་ནི་དེ་ལ་མི་ཚེ་གཅིག་གི་དབང་དུ་བྱས་པའི་སེམས་ཡོད་པ་དང་། མིའི་ལུས་ལ་བརྟེན་པའི་སེམས་ལ་མིའི་སེམས་དང་། མིའི་རྣམ་དཔྱོད་བཀྲ་པོ་འདུག་ཟེར་བ་འདི་དག་མིའི་ལུས་དང་འབྲེལ་ནས་ཡིན་པ་གསལ་པོ་རེད། དེ་ལྟར་ན་ཡང་། གསལ་རིག་གི་ངོ་བོར་སྐྱེས་པའི་རྩ་བའི་རིག་པའི་རྒྱུན་ལ་བསམས་ན་ཐོག་མེད་ནས་ཡོང་དགོས་པ་འོས་མེད་ཡིན་པས། དེ་ལྟར་བསམས་ན་ཚེ་འདི་ཙམ་གྱིས་མི་ཆོག་པར་ཚེ་སྔ་མ་རྣམས་བཟང་ངན་ཅི་འདྲ་བྱུང་ཡོད་རུང་། ཚེ་ཕྱི་མ་མུ་མཐུད་ནས་འོང་རྒྱུ་ཡིན་པས་དེ་ལ་བསམ་བློ་གཏོང་དགོས་ངེས་ཤིག་ཏུ་གྱུར་ཡོད། ཡང་ན། སྐྱེ་བ་སྔ་ཕྱི་མེད་པ་རང་གི་མྱོང་བ་དང་རྒྱུ་མཚན་གྱི་ཐོག་ནས་བསྒྲུབ་ཐུབ་པ་དགོས། དེ་ལྟ་མིན་ན། སོ་ནམ་གྲོང་པའི་དཔེ་ལ་ལྟོས། །ཟེར་བ་བཞིན་མི་ཚེ་འདི་ལ་མཚོན་ན། ཕྱི་ལོ་༡༩༥༩ ལོར་ང་ཚོ་ཐོག་མར་རྒྱ་གར་ལ་འབྱོར་སྐབས་ངོ་ཤེས་པ་གནམ་དང་ས་ལས་མེད་ཀྱང་། མིའི་ལུང་པ་ཞིག་ནས་མིའི་ལུང་པར་བསླེབས་པ་ཡིན་པས་ཕར་ལྟ་ཚུར་ལྟ་དང་། བསླབ་བྱ་ཉན་པ་སོགས་བྱས་ཏེ་ཡང་འདིར་ཁྱིམ་གཞི་གསར་པ་ཞིག་ཆགས་ནས་བསྡད་ཡོད། རྒྱལ་མཆོག་བསྐལ་བཟང་རྒྱ་མཚོའི་འཕགས་བསྟོད་ལས། འཇིག་རྟེན་འདི་ཡི་ཕ་རོལ་ཞེས་བྱ་སྔར་འདྲིས་དངོས་པོ་ཐག་བསྲིང་བའི། །མུན་ཁྲོད་སྟུག་པོར་བདག་ཉིད་གཅིག་པུ་རྣམ་པར་འཁྱམས་འགྱུར་དེ་ཡི་སླད། །ཅེས་གསུངས་པ་ལྟར། མི་ཚེ་འདི་དང་ཐག་བསྲིངས་ནས་གཏམ་འདྲི་སའི་ངོ་ཤེས་པ་ཙམ་ཡང་མེད་ཅིང་། མི་ཚེ་གཅིག་ལ་བསགས་པའི་ཉམས་མྱོང་དེས་ཀྱང་མི་ཕན་པ་སོགས་དེ་འདྲའི་གནས་ཚུལ་གསར་པ་དང་འཕྲད་པའི་སྐབས་ཕན་པ་གཅིག་ཡོད་པ་ནི། གུང་ཐང་བསྟན་པའི་སྒྲོན་མེའི་གསུང་ལས། ལམ་རྒྱུས་མེད་ཀྱི་ས་མཁན་ཆོས་ཡིན་ཞིང་། །ལམ་བཤུལ་རིང་གི་ལམ་རྒྱགས་ཆོས་ཡིན་ལ། །ལམ་བགྲོད་དཀའི་དེད་དཔོན་ཆོས་ཡིན་པས། །དུས་ད་ནས་སྒོ་གསུམ་ཆོས་ལ་སྦྱོར། །ཞེས་གསུངས་པ་བདེན་ཏེ། སྐྱེ་བ་སྔ་ཕྱི་ནི་ཡོད། སྐྱེ་བ་ཕྱི་མ་ཞེས་པ་རིག་པ་མུ་མཐུད་ནས་འགྲོ་རྒྱུ་ཡོད་པ་དང་། དེ་དང་འབྲེལ་བའི་ཚེ་སྲོག་མུ་མཐུད་ནས་འོང་རྒྱུ་ཡོད་པ་ཞིག་ཡིན་ན། ཚེ་ཕྱི་མ་རྣམས་སུ་ཡང་ཚེ་འདི་བཞིན་དུ་སྡུག་བསྔལ་མི་འདོད་པ་དང་བདེ་བ་འདོད་པ་གཅིག་མཚུངས་ཡིན་པས། ཚེ་རབས་ཕྱི་མ་རྣམས་སུ་ཡང་བསམ་བློ་གཏོང་དགོས་པའི་གནས་སུ་གྱུར་ཡོད། མི་ཚེ་འདིའི་དབང་དུ་བྱས་ཀྱང་བདེ་སྐྱིད་འཇོམས་མཁན་དང་། ཕན་ཚུན་དབར་ཞི་བདེ་དཀྲུག་མཁན། འཕྲལ་དུ་མི་སྐྱིད་པར་བཟོ་བ་ཙམ་དུ་མ་ཟད་ཕུགས་སུའང་རྐྱེན་ཆག་སྒོའི་འབྲས་བུ་ངན་པ་འདྲེན་ཅིང་། མདོར་ན། ཚང་མ་མདའ་དཀྲུག་ཕུ་དཀྲུག་བཟོས་ཏེ། མི་སྐྱིད་པ་བྱེད་མཁན་ནི་ཉོན་མོངས་ཟེར་བ་དེ་རེད། ཚེ་རབས་ནས་ཚེ་རབས་སྡུག་བསྔལ་ཟམ་མ་ཆད་པར་འབྱུང་བ་ཡང་ཉོན་མོངས་ཀྱི་གཞན་དབང་ཅན་གྱི་སྐྱེ་གནས་ཤིག་ཡིན་ཕྱིན་གཏན་དུ་བདེ་བ་ནམ་ཡང་མེད། སངས་རྒྱས་བཅོམ་ལྡན་འདས་ཀྱི་ཆོས་ཀྱི་ནང་དུ་ཉོན་མོངས་ཟེར་བ་འདི་ལ་མཛུབ་མོ་བཙུགས་ནས་འདི་སྐྱོན་ཡིན་པ་དང་། དེ་ལ་དགོངས་ནས་སྡུག་བསྔལ་བདེན་པ། ཀུན་འབྱུང་བདེན་པ། འགོག་བདེན། ལམ་བདེན་ཏེ་བདེན་པ་བཞི་གསུངས་ཤིང་། དེ་ཡང་། སྡུག་བསྔལ་ལ་ཕྲ་རགས་མང་པོ་ཞིག་ཡོད་ཀྱང་སྡུག་བསྔལ་གྱི་རྒྱུའི་རྩ་བ་ནི་ལས་ཉོན་ཡིན་པ་སོགས་མདའ་འཕེན་སའི་འབེན་གྱི་ནག་ཐིག་ངོ་མ་བཅོམ་ལྡན་འདས་ཀྱིས་ངོས་བཟུང་ཡོད། དེ་ཡང་། འདོད་ཆགས། ཁོང་ཁྲོ། ང་རྒྱལ། ཕྲག་དོག་སོགས་ཀྱི་ཉོན་མོངས་འདི་དག་སྐྱེས་ཙམ་ཉིད་ནས་སེམས་མི་སྐྱིད་པར་བྱེད་པ་ཉིན་རེའི་འཚོ་བའི་ནང་ནས་ཤེས་ཐུབ་ལ། དེ་ཡང་། མི་ཙམ་དུ་མ་ཟད་ཁྱི་ལྟ་བུའི་དུད་འགྲོ་ཞིག་ཡིན་ཀྱང་ཆགས་སྡང་གི་བློ་སྐྱེས་ན་ཟས་ཟ་འཕྲོ་ཚུན་ཆད་ཀྱང་བཞག་ནས་མ་སྐྱིད་པར་བྱེད་པ་མཐོང་ཆོས་སུ་ཡོད་པ་འདི་རེད། དེས་ན། ཉོན་མོངས་ཞེས་པ་རྣམ་པ་ཀུན་ཏུ་རང་ཅག་གི་དགྲ་ཡིན་པའི་ཚུལ་དེ་ལྟར་རེད། དེ་ལྟར་བཅོམ་ལྡན་འདས་ཀྱི་གསུང་དུ་ཉོན་མོངས་པའི་དགྲ་ཞེས་པ་ཞིག་ངོས་བཟུང་གནང་བ་དེར་ང་ཚོས་བསམ་བློ་ཞིབ་ཏུ་བཏང་སྟེ། ཉོན་མོངས་པའི་དགྲ་དྭངས་མའི་བྲན་གཡོག་ཏུ་གནས་པའི་རིང་སྐྱིད་པ་ནམ་ཡང་མེད་སྙམ་དུ་དྲན་པར་བྱས་ཏེ། ཉོན་མོངས་སྤོང་བའི་ཐབས་ཤེས་འདུག་གམ་མི་འདུག་དཔྱད་དགོས་པ་ལས། དཔེར་ན། དགྲ་བོས་སྡུག་པོ་གཏོང་གི་འདུག་ཅེས་སྡུག་སྒོམ་བྱས་པས་མི་ཕན་པར་དགྲ་དེའི་འོག་ནས་ཐར་ཐབས་ཤིག་བསམ་དགོས་པ་བཞིན་དུ། ཉོན་མོངས་པའི་དགྲའི་བྲན་གཡོག་གམ་གཞན་དབང་དུ་ཡོད་པ་དེ་སྲིད་དུ་སྐྱིད་པོ་དང་ཕུགས་གཙང་བ་ཞིག་མེད་པས། དགྲ་དེ་མེད་པ་བཟོ་བའི་ཐབས་ཤེས་ཡོད་མེད་བསམས་པ་ན། འོ། ཐབས་མཁས་ལ་ཐུགས་རྗེ་ཆེན་པོ་དང་ལྡན་པ་སྟོན་པ་བཀའ་དྲིན་ཅན་དེས་ཉོན་མོངས་རེ་རེའི་གཉེན་པོ་བསྟེན་སྟངས་གསུངས་ཡོད་པར་མ་ཟད། ཉོན་མོངས་ཐམས་ཅད་ཀྱི་རྩ་བ་ངོས་བཟུང་ནས་རྩ་བ་དེ་གཉེན་པོའི་སྟོབས་ཀྱིས་དྲུངས་ཕྱུང་ན། དེ་ལ་བརྟེན་པའི་ཉོན་མོངས་གཞན་ཐམས་ཅད་ཀྱང་རང་ཤུགས་ཀྱིས་འགག་པའི་ཐབས་མཁས་རྨད་དུ་བྱུང་བ་ཞིག་གསུངས་ཡོད་པ་དང་། སྟོན་པ་བཀའ་དྲིན་ཅན་དེའི་རྗེས་འབྲང་སློབ་དཔོན་འཕགས་པ་ཀླུ་སྒྲུབ་ལ་སོགས་པ་མཁས་གྲུབ་གཉིས་ལྡན་གྱི་སྐྱེས་བུ་དམ་པ་དེ་དག་གིས་གདམས་པའམ་ངོ་སྤྲོད་གནང་བ་ངོ་མཚར་བའི་ལེགས་བཤད་ཤ་སྟག་ཡོད། དེ་ལྟར་བསམ་ན་ཉོན་མོངས་པ་ཟད་ནས་ཐར་པ་གཏན་གྱི་བདེ་བ་ཞིག་དངོས་གནས་འཐོབ་རྒྱུ་ཡོད་པ་དང་། རང་ཉིད་ཀྱིས་སྡུག་བསྔལ་མི་འདོད་པ་དང་སྡུག་བསྔལ་གྱི་རྒྱུའི་རྩ་བའམ་སེམས་མ་སྐྱིད་པའི་རྩ་བ་ཉོན་མོངས་ལ་ཐུག་ཡོད་པ་འདིའང་གསལ་པོ་རེད། ཉོན་མོངས་ཀྱི་རྩ་བ་གཏི་མུག་བདེན་འཛིན་གྱིས་བྱེད་པ་འཕྲལ་དུ་མ་གོ་མ་ཐུབ་ཀྱང་གཞུང་ནས་གསུངས་པ་དག་ལ་བསམ་བློ་ཅུང་ཟད་བཏང་སྟེ་དཔྱད་ན། དེ་རེད་འདུག་བསམ་པ་སེམས་ལ་འཆར་རྒྱུ་ཞིག་འོང་། ཉོན་མོངས་ཟེར་བ་འདི་ཕྱིན་ཅི་ལོག་གི་བློ་ཡིན་པ་དང་། དེ་དང་གནོད་བྱ་གནོད་བྱེད་དུ་སོང་བའི་བློ་ཞིག་ཀྱང་སྐྱེ་རྒྱུ་ཡོད་པ་དང་། དེ་འདྲའི་གནོད་བྱེད་གཉེན་པོའི་བློ་དེ་གོམས་ན་གོམས་པ་མཐའ་མེད་དུ་འཕེལ་དུ་ཡོད་པའི་ཚུལ་ལེགས་པར་བསམས་ན། ཐར་པ་ཞེས་པ་འདི་ཡང་འཐོབ་རྒྱུ་ཡོད་པ་དང་ཡོང་ཆོག་པ་ཞིག་རེད་འདུག་སྙམ་དུ་བློ་ལ་འཆར་འོང་། དེས་ན། སྡུག་བསྔལ་གྱི་འོག་ནས་སྡུག་སྐད་བཏོན་པས་མི་ཕན་པར་སྡུག་བསྔལ་གྱི་རྩ་བ་ངོ་ཤེས་པར་བྱས་ཏེ། དེ་ལས་ཐར་ཐབས་ཤིག་དང་། དེ་ལས་རྒྱལ་ཐབས་ཤིག་བྱེད་རྒྱུ་ཡིན་ན་དཔའ་བོ་ཞེས་པའང་དེ་རེད། མཁས་པ་དང་རྣམ་དཔྱོད་ཅན་ཞེས་པའང་དེ་འདྲ་ཞིག་ལ་བརྗོད། རང་ཅག་གིས་ད་རེས་མི་ལུས་ཐོབ། སངས་རྒྱས་ཀྱི་བསྟན་པ་དང་མཇལ། བླང་དོར་གྱི་གནས་ཅུང་ཟད་ཤེས་པའི་སྐབས་འདིར་སྲིད་པ་འཁོར་བའི་རྒྱ་མཚོ་ལས་བརྒལ་བའི་ཐར་པའི་གོ་འཕང་ཞིག་བསྒྲུབ་ཐུབ་ན་མི་ལུས་ཐོབ་པ་དོན་ལྡན་དུ་གྱུར་པ་རེད། དེ་ལྟ་མ་ཡིན་ན། འཕྲལ་གྱི་ལྟོ་གོས་ཀྱི་བདེ་ཐབས་ཙམ་ནི་དུད་འགྲོས་ཀྱང་འཁོས་དཔག་གིས་བསྒྲུབ་ཐུབ་ཀྱི་ཡོད། དེས་ན། རང་ཅག་སངས་རྒྱས་ཀྱི་ཆོས་པ་ངོ་མ་ཞིག་ཡིན་ན་དུས་ད་རེས་སྡུག་བསྔལ་རྒྱུ་དང་བཅས་པ་དང་བྲལ་བའི་ཐར་པ་འགོག་བདེན་གྱི་ཡོན་ཏན་རང་རྒྱུད་ལ་ཨེ་སྐྱེ་མི་སྐྱེ་ཨུ་ཚུགས་ཤིག་རྒྱག་གི་ཡིན་སྙམ་པ་དགོས། གནས་སྐབས་ཀྱི་དོན་དུ་ཚེ་རིང་བ་དང་ནད་མེད་པར་ཤོག །བར་ཆད་མི་ཡོང་བར་ཤོག་ཅེས་པའི་སྨོན་ལམ་ནི། མུ་སྟེགས་པས་མཚོན་པའི་ཆོས་ཁས་ལེན་མཁན་ཚང་མས་འདེབས་ཀྱི་ཡོད། དེས་ན། ང་ཚོས་རང་ཉིད་ཕུང་མཁན་ངོ་མ་ངོས་ཟིན་དགོས་ན་ནང་གི་ཕྱིན་ཅི་ལོག་གི་བློ་དེ་དག་ལ་མཛུབ་མོ་འཛུགས་དགོས་པ་ལས་ཕྱི་རོལ་ཏུ་འཚོལ་དུ་མེད་པ་དང་། དེ་ལ་གཉེན་པོ་ཇི་ལྟར་བསྟེན་པའི་ཚུལ་ལ་སོགས་པ་ནི་བཅོམ་ལྡན་འདས་ཉིད་ཀྱི་གསུང་ལས་འབྱུང་བ་མ་གཏོགས་གཞན་ལ་མ་མཐོང་། རང་ཅག་སངས་རྒྱས་པའི་ཆོས་པ་ངོ་མ་ཞིག་ཏུ་འགྱུར་མིན་ཡང་འདི་དག་ངོ་འཕྲོད་དེ་སེམས་ལ་འགྱུར་བ་ཐེབས་པ་དང་། ཆོས་ཀྱི་གནས་ཚུལ་དེ་དག་རང་གིས་ཤེས་པའི་སྟེང་ནས་བཅོམ་ལྡན་འདས་ནི་ཧ་ཅང་བཀའ་དྲིན་ཆེན་པོ་དང་ཧ་ཅང་ཡོན་ཏན་ཆེན་པོ་རེད་འདུག་པས། བློ་འདི་ལ་མ་བཀལ་ན་སུ་ལ་འགེལ་སྙམ་ནས་དད་པ་སྐྱེ་ཐུབ་ཀྱི་འདུག་ན་ནང་པའི་དད་པ་དངོས་གནས་རེད། གཞན་ལོ་ཉིས་སྟོང་ལྔ་བརྒྱའི་གོང་དུ་བཅོམ་ལྡན་འདས་ཞུ་བ་ཞིག་བྱུང་ཡོད་པས། སྐྱབས་སུ་མཆི། ང་ཚོའི་སྟོན་པ་རེད་སྙམ་པ་ཙམ་ལས་ཁོང་གི་གསུང་ལ་གཞན་ལས་ཁྱད་པར་འཕགས་པའི་འཕགས་ཆོས་ཅི་ཡོད་མ་ཤེས་ན། དེ་ལྟར་ན། ཡེ་ཤུའི་སྟོན་པའང་ཡག་པོ་འདུག་སྙམ་པ་དྲན་ཆོག་ལ་ཡག་པོའང་ཡིན་ཏེ། ཡེ་ཤུ་པ་ས་ཡ་བརྒྱད་བརྒྱ་ཙམ་ཡོད་པས་དེ་དག་ལ་ཡེ་ཤུའི་སྟོན་པའི་ཆོས་ལུགས་ཀྱིས་གང་ལ་གང་འཚམ་ཕན་བཞིན་ཡོད། རང་ཅག་ལ་ནི་འཕྲལ་གྱི་བློ་གཏད་བཅོལ་ཏེ་འདོད་དོན་འགྲུབ་པར་གསོལ་བ་འདེབས་ས་ཡོད་པ་དང་། དེ་ལ་གསོལ་བ་བཏབ་སྟེ། རང་ཉིད་ཡིད་ཚིམ་པ་དེ་ཙམ་ནི་མུ་སྟེགས་པས་མཚོན་པའི་ཆོས་ལུགས་ཐམས་ཅད་ལ་ཡོད་པ་གོང་དུ་བཤད་པ་ལྟར་རེད། འོན་ཀྱང་། བདེན་པ་བཞིའི་རྣམ་གཞག་ལ་བརྟེན་ནས་སྡུག་བསྔལ་གྱི་རྩ་བ་ངོ་ཤེས་པར་བྱས་ཏེ། དེ་གཏན་དུ་འགོག་པའི་གཉེན་པོའི་ཚུལ་ལ་ལེགས་པར་བསམ་བློ་གཏོང་རྒྱུ་ཡོད་པ་ནི། ནང་པའི་ཆོས་ཁོ་ན་མ་གཏོགས་གཞན་ལ་མེད་པ་སོགས་ལེགས་པར་ཤེས་པ་ལས་ལྡོག་ཏུ་མེད་པའི་དད་པ་ཞིག་བྱུང་ན་ནང་པའི་དད་པ་སྤུས་དག་པོ་ཞིག་ཏུ་འགྱུར་གྱི་ཡོད། ཚུལ་འདི་འདྲ་ལ་དགོངས་ནས་རྗེ་རིན་པོ་ཆེའི་རྟེན་འབྲེལ་བསྟོད་པ་ལས། དོན་བཞིན་གཟིགས་ནས་ལེགས་གསུངས་པ། །ཁྱོད་ཀྱི་རྗེས་སུ་སློབ་པ་ལ། །རྒུད་པ་ཐམས་ཅད་རིང་དུ་གྱུར། །ཉེས་ཀུན་རྩ་བ་ལྡོག་ཕྱིར་རོ། །ཁྱོད་ཀྱི་བསྟན་ལས་ཕྱིར་ཕྱོགས་པས། །ཡུན་རིང་ངལ་བ་བསྟེན་བྱས་ཀྱང༌། །ཕྱི་ཕྱིར་སྐྱོན་རྣམས་བོས་པ་བཞིན། །བདག་ཏུ་ལྟ་བ་བརྟན་ཕྱིར་རོ། །ཨེ་མའོ་མཁས་པས་འདི་གཉིས་ཀྱི། །ཁྱད་པར་ཁོང་དུ་ཆུད་གྱུར་པ། །དེ་ཚེ་རྐང་གི་ཁོང་ནས་ནི། །ཁྱོད་ལ་ཅི་ཕྱིར་གུས་མི་འགྱུར། །ཞེས་གསུངས་པ་ལྟར། བསམ་ན་ང་ཚོས་སྡུག་བསྔལ་འདི་མཐའ་ཅན་ནམ་རྩ་བཀོག་བྱེད་དུ་ཡོད་པར་ངེས་པ་རྙེད་ཐུབ། རང་དོན་དུ་དེ་ལྟར་སྡུག་བསྔལ་གྱི་རྩ་བ་སྤོང་ཐུབ་ན། ནམ་མཁའི་མཐས་གཏུགས་པའི་སེམས་ཅན་སྐྱབས་མེད་མགོན་མེད་ཉམ་ཐག་པ་ལེགས་ཉེས་འབྱེད་པའི་རྣམ་དཔྱོད་ཀྱི་མཐུ་དང་བྲལ་བ། ལམ་སྟོན་པའི་གྲོགས་ཀྱིས་ཕོངས་པ་འདི་དག་བདེ་བ་འདོད་པ་དང་སྡུག་བསྔལ་མི་འདོད་པ་ནི་རང་ཅག་དང་མཚུངས་པས། དེ་ལྟར་བསམ་བློ་བཏང་ན་མ་བྱུང་མ་བྱུང་ཟེར་ཡང་ང་ཚོ་འདྲ་འདྲའི་ནང་ནས་མི་འདྲ་བར་བྱས་ནས་བསྡད་ཡོད། དེས་ན། ད་རེས་རང་གཅིག་པུའི་ཆེད་དུ་བསམ་པ་མ་ཡིན་པར་མཐའ་ཡས་པའི་སེམས་ཅན་ཐམས་ཅད་ཀྱི་དོན་བྱེད་རྒྱུ་བྱུང་ན་མི་ལུས་ཐོབ་པ་དོན་གོ་ཆོད་པ་རེད། སེམས་ཅན་འདི་དག་གི་དོན་ད་རེས་མི་བསྒྲུབས་ན་ག་དུས་བསྒྲུབ། རང་ལ་དངོས་སུ་ཉམས་མྱོང་སྐྱེས་མེད་ཀྱང་ལས་དང་པོ་བའི་ས་ནས་མཐར་ཐུག་ཟུང་འཇུག་རྡོ་རྗེ་འཆང་གི་བར་དུ། ལམ་བགྲོད་པའི་རིམ་པ་དེ་དག་ཐབས་མཁས་ལ་ཐུགས་རྗེ་ཆེན་པོ་དང་ལྡན་པ་སྟོན་པ་བཀའ་དྲིན་ཅན་དེས། སྟོན་པ་རྡོ་རྗེ་འཆང་ནས་དྲིན་ཆེན་རྩ་བའི་བླ་མའི་བར་ལམ་གྱི་རིམ་པ་དེ་དག་མིག་ཁ་ཕྱེ་བ་བཞིན་དུ་གསུངས་ཏེ། རང་ཅག་གི་རྒྱུད་ལ་གོ་རིམ་འདི་ལྟར་དུ་ཉམས་སུ་ལེན་དུ་ཡོད་པས་རང་རང་གིས་མ་བྱས་པ་ཙམ་ལས། ལམ་བགྲོད་པའི་རིམ་པ་དག་ནི་ཕྱིན་ཅི་མ་ལོག་པར་གསལ་བར་གསུངས་ཡོད། ཉམས་སུ་ལེན་ལུགས་ཀྱང་འདི་ལྟར་ཡིན་བསམ་པ་རང་ཅག་གི་བློ་ལ་ཤར་ནས་ཡོད་པས། དེའི་ཚོད་ཀྱིས་རྣམ་པ་ཐམས་ཅད་མཁྱེན་པའི་གོ་འཕང་ལ་ཐག་ཉེ་རུ་ཕྱིན་ཡོད་པ་དང་། དེའི་ཐོག་ནས་གཞན་དོན་ཕུན་སུམ་ཚོགས་པ་ཡོང་ཐུབ་པའི་གོ་སྐབས་བཟང་ཤོས་རྙེད་ནས་ཡོད་པས། ད་རེས་ང་ཚོས་རིག་པ་བསྒྲིམ་དགོས། རང་དོན་གྱི་ངོས་ནས་བསམ་ན་ཕན་པའི་བསམ་པ་སྐད་ཅིག་ཙམ་སྐྱེས་ན་ཡང་ཚོགས་བསགས་སྟོབས་ཆེ་ཞིང་། སྡིག་སྒྲིབ་སྦྱོང་བ་ལ་གཞན་ལས་མཐུ་ཆེ་བ་ཡོད་པས་རང་དོན་བསྒྲུབ་པ་ལའང་ཐབས་ཤེས་དེ་ལས་རླབས་ཆེ་བ་ཞིག་མེད། དེས་ན། གཞན་དོན་སྒྲུབ་པའི་ཞར་ལ་རང་དོན་བདེ་བླག་ཏུ་རྫོགས་པ་འདི་རྨད་དུ་བྱུང་བའི་བྱང་ཆུབ་སེམས་དཔའི་ལམ་ལ་བརྟེན་ནས་བསྒྲུབས་ན་ས་ཆོད་ཧ་ཅང་ཆེན་པོ་དང་རླབས་ཆེན་པོ་འོང་བས། རྗེ་བདག་ཉིད་ཆེན་པོས། སེམས་བསྐྱེད་ཐེག་མཆོག་ལམ་གྱི་གཞུང་ཤིང་སྟེ། །རླབས་ཆེན་སྤྱོད་པ་རྣམས་ཀྱི་གཞི་དང་རྟེན། །ཞེས་གསུངས་པ་ལྟར། མཐའ་མེད་པའི་ཕན་པའི་བསམ་པ། སྙིང་སྟོབས་ཕུལ་དུ་བྱུང་བ། གཅིག་ཏུ་ཕན་པ་འབའ་ཞིག་ལས་གནོད་པའི་བསམ་པ་ཏིལ་འབྲུ་ཙམ་ཡང་མེད་པའི་སེམས་པ་བཟང་པོ་ཞིག་རང་ཅག་མིའི་ལུས་རྟེན་ལ་སྐྱེ་རྒྱུ་ཡོད་པ་ནི་ཧ་ཅང་ལེགས་ཏེ། ཇོ་བོ་རྗེས།2 ཉི་ཟླ་ལྟ་བུའི་བྱང་ཆུབ་སེམས། །བསྐལ་པར་འབད་པས་སྐྱེ་ཡང་རུང་། །ཞེས་གསུངས་པ་ལྟར་སེམས་བཟང་པོ་འདི་འདྲ་ཞིག་བསྐྱེད་རྒྱུ་བྱུང་བ་ཡིན་ན། ཐེག་པ་ཆེན་པོའི་ཆོས་མཇལ་བའི་མཇལ་གོ་ཆོད་པ་དང་། བླ་མ་གོང་མ་རྣམས་ཀྱི་ལེགས་བཤད་ཕུལ་དུ་བྱུང་བ་རྣམས་རང་ཅག་གིས་མཇལ་དུ་ཡོད་པས་དེ་དག་གིས་ལེགས་བཤད་མཛད་པའི་གོ་ཡང་ཆོད་པ་དང་། གཏན་གྱི་མདུན་མ་མྱུར་དུ་སྒྲུབས་ཤིག་བུ། །ཞེས་གསུངས་པ་བཞིན། གཏན་འདུན་གྱི་སྙིང་པོ་ཚུལ་དེ་ལྟ་བུའི་སྒོ་ནས་བསྒྲུབ་ཨེ་ཐུབ་བལྟ་དགོས། འདི་རྗེ་རིན་པོ་ཆེས་དངོས་སུ་ཚ་ཁོ་ངག་དབང་གྲགས་པ་ལ་གདམས་པ་ཡིན་ཀྱང་དོན་གྱིས་བུ་ཞེས་པའི་ཚིག་དེའི་ནང་ཁོང་གི་རྗེས་འབྲང་རྣམས་ཀྱང་ཚུད་ཡོད། རྗེ་རིན་པོ་ཆེ་རང་གི་ཉམས་མྱོང་གི་ཐོག་ནས་གདེང་དང་སྤོབས་པས་རྗེས་འཇུག་གི་གདུལ་བྱ་ལ་གདམས་པ་རྣམས་བློ་གཅིག་སེམས་གཅིག་གིས་ཉམས་ལེན་ཧུར་ཐག་བྱས་ཏེ་རྗེས་སུ་འབྲང་དགོས་པ་ཞིག་རེད། དེས་ན། ཕན་པའི་བསམ་པ་སེམས་བསྐྱེད་ཅེས་པ་གལ་ཆེ་བའི་ཚུལ་དེ་ལྟར་རེད།

ད་རེས་མི་ལུས་ཐོབ། སངས་རྒྱས་ཀྱི་བསྟན་པ་དང་མཇལ། ཐེག་པ་ཆེན་པོའི་མདོ་སྔགས་ཟུང་འབྲེལ་གྱི་ལམ་ལ་བརྟེན་ནས་རྣམ་མཁྱེན་རྒྱལ་བའི་གོ་འཕང་མྱུར་བ་མྱུར་དུ་འཐོབ་ཐུབ་པའི་ཆོས་ཚུལ་བཟང་པོ་འདི་འདྲ་ཞིག་མཇལ་ནས་ཡོད་པའི་སྐབས་འདིར། ངས་མི་ལུས་ཐོབ་པའི་ཐོབ་གོ་ཆོད་པ་དང་སངས་རྒྱས་ཀྱི་བསྟན་པ་དང་མཇལ་བའི་མཇལ་གོ་ཆོད་པ་ཞིག་བྱ་སྙམ་པའི་ཀུན་སློང་རྣམ་པར་དག་པས་ཟིན་དགོས་པ་གལ་ཆེ། དེ་ལ་འདིར་གང་གསན་པར་བྱ་བའི་དམ་པའི་ཆོས་ནི། རྗེ་རིན་པོ་ཆེས་གསང་བ་འདུས་པའི་སྨོན་ལམ་གྱི་མཇུག་ཏུ། དེ་ལྟར་རྨད་བྱུང་ལམ་གྱི་མཐར་ཐུག་འདི། །ཚུལ་བཞིན་བསྒྲུབ་ལ་བར་ཆད་མེད་པ་དང་། །ཕྱོགས་དུས་ཀུན་ཏུ་དར་ཞིང་རྒྱས་གྱུར་ཏེ། །འགྲོ་ཀུན་ཐབས་མཁས་འདི་ཡིས་སྒྲོལ་བར་ཤོག །ཅེས་གསུངས་ཏེ། སྤྱིར་བླ་མེད་ཀྱི་རྒྱུད་ཐམས་ཅད་ཀྱི་ཡང་རྩེ་དང་། ཁྱད་པར་རྒྱུད་རྒྱལ་འདུས་པའི་ཆོས་སྐོར་འདི་མདོ་སྡེ་ཀུན་གྱི་ཟ་མ་ཏོག་དང་། རྒྱུད་སྡེ་ཀུན་གྱི་རྩ་བར་བསྔགས་པས་དེ་ལྟར་རྨད་བྱུང་ཞེས་དང་། དེ་ཚུལ་བཞིན་དུ་བསྒྲུབ་པ་ལ་ཕྱི་ནང་གི་ཉེར་འཚེའི་གཞན་དབང་དུ་མི་འགྲོ་བ་དང་། དེ་ལྟ་བུའི་ཆོས་ཚུལ་ཉམས་པ་སོར་ཆུད་དང་མི་ཉམས་གོང་ནས་གོང་དུ་འཕེལ་བ་ལ་བརྟེན་ནས་མཐའ་ཡས་པའི་སེམས་ཅན་ལ་ཕན་པར་ཤོག་ཅེས་རྗེ་རིན་པོ་ཆེས་ཐུགས་སྨོན་མཛད་པ་བཞིན་རང་ཅག་ལ་འཁོས་དཔག་གིས་ཐུགས་སྨོན་འགྲུབ་པའི་གོ་སྐབས་ཤིག་ལ་བསླེབས་ཡོད། རང་ཅག་གིས་ཞབས་འདེགས་ཅུང་ཟད་རེ་སྒྲུབ་བཞིན་ཡོད་པས་ཚང་མ་བློ་བདེ་པོའི་ཐོག་ནས་སྐལ་བ་བཟང་པོ་ཡིན་བསམ་པ་ཞིག་དང་། ངའི་ངོས་ནས་ཀྱང་སྐལ་བ་བཟང་པོ་ཡིན་བསམ་པ་དང་། བླ་མ་གོང་མ་རྣམས་ཀྱི་བཀའ་དྲིན་ལ་བརྟེན་ནས་དབང་ལུང་སོགས་ཕྲན་བུ་ཐོབ་པ་འདི་དག་རྒན་གཞོན་སྤྱི་དང་ལྷག་པར་དུ་གཞོན་སྐྱེས་རྣམས་ཀྱི་ཕྱག་ཏུ་འབུལ་གྱི་ཡོད་པས་ཁྱེད་རྣམས་ཀྱིས་འདིའི་མཇུག་མཐུད་དགོས་པ་གལ་ཆེ། སྤྱིར་སངས་རྒྱས་ཀྱི་བསྟན་པ་རྒྱུན་མཐུད་ནས་གནས་པ་ལ་མི་རབས་ནས་མི་རབས་བསམ་བློ་གཏོང་དགོས་པ་ཆོས་ཉིད་རེད། ང་ལོ་ཧྲིལ་པོ་བརྩིས་ན་དྲུག་ཅུ་རེ་གཉིས་ལ་བསླེབས་ཟིན་ཀྱང་ལོ་བརྒྱད་ཅུ་དགུ་བཅུར་འདུག་ཐུབ་པའི་སྨོན་ལམ་རྒྱག་གི་ཡོད་ལ་སེམས་དང་གཟུགས་པོའི་ངོས་ནས་འདུག་ཐུབ་པར་མ་ཟད་ལོ་བརྒྱ་སྐོར་ཞིག་ཀྱང་འདུག་སྲིད་སྙམ། དེ་ལྟར་ནའང་། མི་ཚེ་རིམ་གྱིས་རྫོགས་ནས་འགྲོ་བཞིན་ཡོད་པས་རྟག་པ་བརྟན་པ་ཞིག་མེད་པས་ཚེ་རིང་དུ་འགྲོ་བ་ནི་ཧ་ཅང་དཀའ། སངས་རྒྱས་ཀྱི་བསྟན་པའི་རྒྱུན་འཛིན་པ་ལ་ལོ་ནས་ལོ་བསྟུད་དེ་ཐོས་བསམ་སློབ་གཉེར་གནང་། གང་ཐོས་བསམ་སློབ་གཉེར་གནང་བ་དེ་སྒྲུབ་པ་ཉམས་ལེན་གྱིས་ལག་ཏུ་བླངས་ཏེ། མཁས་པས་གྲུབ་པ་མ་བཅོམ། གྲུབ་པས་བཙུན་པ་མ་བཅོམ་པར་མཁས་བཙུན་བཟང་གསུམ་འཛོམས་པའི་ཐོག་ནས་བསྟན་པ་འཛིན་སྐྱོང་སྤེལ་གསུམ་བྱེད་མཁན་ཞིག་འཚར་ལོངས་འབྱུང་དགོས་པ་ལས། བླ་བྲང་ཆེན་པོའི་མིང་དང་རྒྱུ་ནོར། ཐོབ་དང་གོ་ས་ཡོད་པ་སོགས་ཀྱིས་བསྟན་པ་འཛིན་སྐྱོང་སྤེལ་གསུམ་བྱེད་མི་ཐུབ། བསྟན་པའི་རྒྱུན་འཛིན་པ་ལ་ཐོས་བསམ་སློབ་གཉེར་ལོ་ནས་ལོར་བསྟུད་དེ། བསྡུས་ཆུང་ནས་བཟུང་རིམ་གྱིས་ཉིན་རེ་བཞིན་དུ་ཤློ་ཀ་གཅིག་དང་རྟགས་གསལ་ཁྱབ་སྐོར་གཅིག་ལས་སློབ་མ་ཐུབ་རུང་། གསར་པ་རེ་སློབ་ཀྱིན་བྱས་ཏེ་ལོ་དང་ཟླ་བ་འགོར་དགོས་པ་ལས་འཕྲལ་དུ་ཡོང་མི་ཐུབ། དེ་བཞིན་དུ་རྒྱུད་ལ་ཉམས་རྟོགས་སྐྱེ་བ་ལ་ཡང་ཐོག་མར་ཐོས་བྱུང་གི་གོ་བ་ཆགས། བར་དུ་དེའི་དོན་ལ་བསམས་ཏེ་བསམ་བྱུང་གི་ངེས་པ་རྙེད། མཐར་ཡང་ཡང་གོམས་འདྲིས་བསྟེན་པ་ལས་རང་རྒྱུད་ལ་ཡོན་ཏན་སྐྱེ་དགོས་ཏེ། དཔེར་ན། གཞུང་རྣམས་སུ་སེམས་བསྐྱེད་དང་ངེས་འབྱུང་ཞེས་གསུངས་པའི་དོན་ལ་ཐོག་མར་སྒྲ་སྤྱིའི་གོ་བ་ཙམ་ལས་མེད་ཀྱང་། ཡུན་རིང་གོམས་པར་བྱས་ཏེ་ཉམས་སུ་བླངས་པ་ལས་རང་གི་རྒྱུད་ལ་སྐྱེས་ཏེ་མཐར་རང་གི་སེམས་ཀྱི་ཡོན་ཏན་དུ་གྱུར་པ་བཞིན་ཡིན། དེ་ལྟར་སློབ་གཉེར་བྱེད་པ་ལ་དཀའ་ཁག་ཡོད་པར་མ་ཟད་ཉམས་མྱོང་རྒྱུད་ལ་སྐྱེ་བ་ནི་དེ་བས་ཀྱང་དཀའ་བས་ཡུན་རིང་འགོར་དགོས་ཀྱི་ཡོད། ལོ་སུམ་ཅུ་བཞི་བཅུའི་རྗེས་སམ་གང་ལྟར་སྔ་ཕྱི་མ་གཏོགས་ངའི་མིག་བཙུམ་རྒྱུ་ལས་མེད་པས། ང་མེད་པའི་རྗེས་སུ་ད་ལྟ་འདིར་ལོ་བཅུ་ནས་སུམ་ཅུ་ཡས་མས་ལ་བསླེབས་པ་ཁྱེད་ཚོ་རྗེས་མ་ལོ་བཞི་བཅུ་དང་ལྔ་བཅུ་ཡས་མས་སྐབས་བོད་གངས་ཅན་ལྗོངས་ཀྱི་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཆ་ཚང་ཞིང་སྤུས་དག་པོ་ཡོད་པ་དེ། མི་ཐོག་རྙིང་པ་རྫོགས་ཀྱང་དེའི་མཇུག་སྐྱེལ་མཁན་གྱི་མི་ཐོག་གསར་པ་རྣམས་ཀྱིས་འགན་ཆ་ཚང་འཁུར་ཐུབ་པ་དགོས་པས་ད་ལྟ་ནས་གྲ་སྒྲིག་བྱེད་རྒྱུར་གལ་ཆེ། ལོ་ཤས་སྔོན་ནས་འདི་ལྟར་ཤོད་བཞིན་པ་ལྟར་མཚམས་རེར་སེམས་ལ་ཡང་ཡང་དྲན་གྱི་འདུག །ང་ལ་ཡོན་ཏན་གང་ཡང་མེད་པས་སྦོ་ཤོབ་ལྟ་བུ་ཆགས་སྲིད་ཀྱང་སྔོན་སྨོན་ལམ་ཤུགས་ཆེན་པོ་བཏབ་པའི་མི་ཞིག་ཡིན་པ་གསལ་པོ་རེད་འདུག་པས། ང་ཡོད་པའི་རིང་ངའི་མི་ཚེའི་ནང་བསྟན་པའི་ཞབས་འདེགས་གང་ལ་གང་འཚམ་བསྒྲུབས་དང་སྒྲུབ་མུས་སུ་ཡོད་ཀྱང་བསྟན་པ་མུ་མཐུད་དུ་གནས་དགོས་པས་ངའི་རྗེས་སུ་བསྟན་པའི་མཇུག་སྐྱེལ་མཁན་ཧྲག་ཧྲག་འཐོན་ཐུབ་པ་དགོས་རྒྱུ་གལ་ཆེ། ད་ལྟ་ང་ཚོ་བཙན་བྱོལ་དུ་གནས་ཡོད་ཀྱང་སྔ་ཕྱི་ཙམ་ལས་གཞིས་བྱེས་མཉམ་འཛོམས་ཀྱི་ཉི་མ་ཞིག་ཏན་ཏན་འཆར་ངེས།

དེ་ཡང་། མགྱོགས་ན་ལོ་རེ་ཟུང་ནང་མི་ཡོང་བའི་ངེས་པའང་གཏན་ནས་མེད། འཛམ་གླིང་སྤྱི་དང་བྱེ་བྲག་རྒྱ་ནག་ཏུ་འགྱུར་བ་ཧ་ཅང་འགྲོ་བཞིན་ཡོད། དེ་ཡང་། ཕྱི་ལྟར་དུ་མངོན་གསལ་དོད་པོས་ཡ་སེ་ཡོ་ལངས་ཆེན་པོའི་འགྱུར་བ་འགྲོ་བཞིན་མེད་ལ་དེ་ལྟར་ཕྱིན་ནའང་དགོས་པ་དེ་ཙམ་ཡོད་པར་མ་མཐོང་། ནང་ལྟར་དུ་ལོ་རེ་ནས་ལོ་རེར་འགྱུར་བ་འགྲོ་བཞིན་ཡོད་པས་ད་དུང་འགྱུར་བ་ཞིག་ཏན་ཏན་འགྲོ་ངེས་རེད། གཞིས་བྱེས་མཉམ་འཛོམས་བྱུང་བའི་མཚམས་སུ་འཇིག་རྟེན་སྲིད་ལུགས་ལ་རྒྱ་བོད་གཉིས་མོས་ཀྱི་ཐབས་ལམ་ཞིག་བསམ་བློ་བཏང་སྟེ་གོ་རིམ་གྲ་སྒྲིག་བྱེད་བཞིན་ཡོད། དེ་དང་ཆབས་ཅིག་ཆོས་ལ་རང་དབང་དུ་སྤྱོད་དུ་ཡོད་ཅིང་དམིགས་བསལ་གྱི་འགལ་རྐྱེན་གང་ཡང་མེད་པའི་རྒྱ་གར་རང་དབང་ལུང་པ་འདིར་རང་ཅག་གིས་གྲ་སྒྲིག་བྱས་ཏེ། སླད་གཞིས་བྱེས་མཉམ་འཛོམས་བྱུང་མཚམས་བོད་ཀྱི་ས་ཁུལ་གང་སར། ཡོངས་སུ་རྫོགས་པའི་བསྟན་པའི་མེ་རོ་སླར་གསོ་ཐུབ་པའི་འགན་ཁུར་ཚང་མར་འཁྲིས་ནས་ཡོད་པས། རང་རང་གིས་ལག་ལེན་གྱི་ཐོག་ནས་བྱེད་ཐུབ་པ་དང་བསྟན་པའི་ཁུར་ལེན་ཐུབ་པ་ཞིག་གནང་དགོས། རྒྱུ་མཚན་དེ་དག་ལ་བརྟེན་ནས་སྒེར་སོ་སོའི་ཉམས་ལེན་མ་ཟད་བོད་དུ་ཡོད་པའི་སངས་རྒྱས་ཀྱི་བསྟན་པ་སྤུས་དག་པོ་དེ་ཉམས་པ་སོར་ཆུད་མི་ཉམས་གོང་འཕེལ་གྱིས་མི་རབས་ནས་མི་རབས་བར་མུ་མཐུད་གནས་ཐུབ་པ་དང་། ཆེ་ས་བོད་གངས་ཅན་དང་ཆོས་བརྒྱུད་གཅིག་པའི་ཆེན་པོ་ཧོར་གྱི་ཡུལ་གྲུ་ཁག་དང་། དེ་བཞིན་ཧི་མ་ལ་ཡའི་རི་རྒྱུད་དུ་གནས་པ་དང་། ད་དུང་ཕ་མེས་ནས་ནང་པ་ཡིན་པའི་རྒྱ་རིགས་ཧ་ཅང་འབོར་ཆེན་ཡོད་པ་འདི་དག་ལ་དགོངས་པ་ངེས་པར་བཞེས་དགོས།

རྒྱ་མི་རིགས་ལ་མཚོན་ན། དཀའ་སྡུག་གི་གནས་ཚུལ་མང་པོའི་འོག་ནས་དེང་སྐབས་ཀྱང་བོད་ཀྱི་ནང་ཆོས་ལ་དོ་སྣང་བྱེད་མཁན་ཇེ་མང་དུ་འགྲོ་བཞིན་ཡོད། རྒྱ་མི་རིགས་ལ་རང་དབང་ཐོབ་པ་ཞིག་དང་རང་ཅག་གིས་མཚམས་སྦྱོར་ཡག་པོ་ཞིག་བྱེད་ཐུབ་ན། བོད་ཀྱི་སངས་རྒྱས་ཀྱི་བསྟན་པ་འདི་རྒྱ་རིགས་མང་པོར་ཕན་ཐོགས་ངེས་ཅན་ཡོད་པ་ཞིག་ཡིན་པར་ཚོད་དཔག་ཐུབ་པ་ཞིག་རེད། སྤྱིར་འཛམ་གླིང་གི་ལུང་པ་མང་པོ་ཞིག་གིས་རང་རང་གི་ཆོས་ལུགས་དེ་ག་མུ་མཐུད་ནས་བྱེད་བཞིན་ཡོད་ལ་དེ་ལྟར་དུ་ཕྱིན་ནའང་ལེགས་ཏེ། དཔེར་ན། ཡེ་ཤུའི་ལུང་པའི་མི་རྣམས་ཡེ་ཤུའི་རང་བྱས་ནས་ཕྱིན་ན་ལེགས་ཤིང་། དེ་བཞིན་ཁ་ཆེ་ལུང་པའི་མི་རྣམས་ཀྱང་ཁ་ཆེ་རང་བྱས་ནས་ཕྱིན་ན་ལེགས། གལ་ཆེ་ཤོས་ནི་ཡེ་ཤུ་དང་ཁ་ཆེ་སོགས་གང་ཡིན་ཀྱང་མཚན་ཉིད་ཚང་བ་ཞིག་དགོས་པ་ལས་བློ་གུ་དོག་གི་གནས་སྟངས་དེ་རིགས་མེད་ན་ལེགས། འཛམ་གླིང་ཡོངས་རྫོགས་ནང་པར་འགྱུར་མི་ཐུབ་ལ་གྱུར་ཀྱང་དགོས་པ་ཡོད་མེད་ཐེ་ཚོམ་རེད། དེ་ལྟར་ནའང་། འཛམ་གླིང་འདིར་ཁ་ཆེ་དང་ཡེ་ཤུའི་ལུང་པའི་མི་ས་ཡ་མང་པོའི་ནང་། ནང་ཆོས་ལ་སྤྲོ་སྣང་དང་དོ་སྣང་ཆེན་པོས་ནང་ཆོས་ཉམས་ལེན་བྱས་ན་ཕན་ཐོགས་ཡོད་པ་མཐོང་མཁན་ཡང་ཡོད། གང་ལྟར་སྤྱི་སྒོས་གང་ལ་བསམས་ཀྱང་གཞུང་ལུགས་རྣམས་སུ་སངས་རྒྱས་ཀྱི་བསྟན་པ་སྤུས་དག་པོ་ཡོད་པས་མི་ཕན་པར་དེའི་ནང་དུ་གསལ་བའི་སངས་རྒྱས་ཀྱི་བསྟན་པ་ཅུང་ཟད་ཙམ་ལས་མ་བྱུང་རུང་གང་ཟག་གཅིག་གི་རྒྱུད་ལ་མངོན་དུ་གྱུར་ཏེ། སངས་རྒྱས་ཀྱི་ཆོས་སོས་པ་ཞིག་བཟོ་དགོས་པ་ཧ་ཅང་གལ་ཆེན་པོ་རེད། གཞུང་རྣམས་སུ་ས་ལམ་གྱི་ཡོན་ཏན་མང་པོ་གསུངས་ཡོད་ཀྱང་། ངས་རྒྱུན་དུ་རྩེད་མོའི་ཚུལ་དུ་ཤོད་བཞིན་པ་ལྟར་བྱང་སེམས་ཚོགས་ལམ་པ་ཞིག་ཞོག་ཟེར་ན། ཤར་ཕྱོགས་ཀྱི་བྱང་སེམས་ཚོགས་ལམ་པ་ཆོས་ཅན་ཟེར་བ་ཙམ་ལས་ཁག་པོ་ཡོད།

སྔོན་བཀྲ་ཤིས་འཁྱིལ་དུ་བྱང་སེམས་ཚོགས་ལམ་པ་དང་། སྦྱོར་ལམ་པ་རེད་ཅེས་ཐ་སྙད་སྦྱར་ས་རེ་གཉིས་བྱུང་ཡོད། ངོས་རང་༡༩༥༥ དང་༡༩༥༦ ལོར་རྒྱ་གར་དུ་འབྱོར་སྐབས་འབར་མའི་གནས་བརྟན་ཆེན་པོ་ཞིག་དགྲ་བཅོམ་པ་རེད་ཅེས་རྗོད་ཀྱི་འདུག །ཕལ་ཆེར་དེ་མངོན་པ་ནས་བཤད་པའི་དགྲ་བཅོམ་པ་ཡིན་ངེས་རེད། དེ་ལྟར་མངོན་པ་ནས་བཤད་པའི་ཉོན་མོངས་མངོན་གྱུར་པ་རེ་ཞིག་འཕྲལ་རྐྱེན་གྱིས་མི་སྐྱེ་བའི་རྟོགས་པ་བརྙེས་པའི་མཚན་གཞི་རེ་ཟུང་འཇོག་རྒྱུ་ཡོད། དེང་སང་དེ་འདྲ་ཡོད་མེད་མི་ཤེས་ཀྱང་ས་ལམ་གྱི་ཡོན་ཏན་འདི་དག་སྐྱེ་རྒྱུ་ཡོད་ངེས་ཅན་ཡིན་པས་རང་རྒྱུད་ལ་སྐྱེ་དགོས་པ་ཧ་ཅང་གལ་ཆེན་པོ་རེད། ངས་ངོ་ཤེས་པ་གྲྭ་ཚང་སྐུ་ཞོགས་སྐུ་མདུན་སྐུ་གོང་མའི་ཞབས་ཞུ་ཞུ་མྱོང་མཁན་མི་ཡག་པོ་ཞིག་ཡོད། ཁོང་ང་ཆུང་དུས་ཀྱི་རྩེད་གྲོགས་ཀྱང་རེད། ཁོང་གིས་རྫོགས་རིམ་ཞེས་པ་སངས་རྒྱས་ཞལ་བཞུགས་དུས་མ་གཏོགས་ཨེ་ཡོད་ན་ཞེས་གསུངས་མྱོང་། དེ་ཡང་། ཕྱོགས་གཅིག་ནས་བདེན་པ་ལྟ་བུར་མཐོང་སྟེ་ལུང་གི་ལེའུ་དང་རྟགས་ཙམ་འཛིན་པའི་ལེའུ་སོགས་ལས་དེང་སང་ལུང་གི་ལེའུའི་སྐབས་ཡིན་པས་ལུང་གི་འཆད་ཉན་ཡག་པོ་ཡོད་པ་ལས། སྒྲུབ་པའི་ལེའུ་སོང་ཟིན་པས་རྟོགས་པ་དེ་ཙམ་མི་སྐྱེ་ཞེས་བཤད་སྲོལ་ཡོད་མོད་རང་ཅག་སུའི་རྒྱུད་ལའང་རྟོགས་པ་སྐྱེ་རྒྱུ་མེད་པ་དང་། རྟོགས་པ་སྐྱེ་བར་འབད་བརྩོན་བྱེད་མི་འོས་པ་གཏན་ནས་མིན། མུ་མཐུད་དེ་ཨུ་ཚུགས་རྒྱག་དགོས་པའི་གནས་སྟངས་ཤིག་བསླེབས་ཡོད། རང་ཅག་གིས་ཉམས་ལེན་ལ་ཨུ་ཚུགས་ཀྱིས་འབད་ན་སེམས་ལ་འགྱུར་བ་ཐེབས་རྒྱུ་ཡོད་པ་ངེས་གཏན་རེད། ང་ལ་མཚོན་ན། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་སོགས་རྟོགས་པའི་ཡོན་ཏན་ཆེན་པོ་དེ་འདྲ་གཏན་ནས་མེད་ཀྱང་། འདི་དག་ལ་ལོ་གཅིག་གཉིས་ཙམ་མ་ཡིན་པར་སྔར་བོད་ན་ཡོད་དུས་ཀྱང་འབད་བརྩོན་གང་འཚམ་བྱས་པ་དང་། རྗེས་སུ་རྒྱ་གར་ལ་བསླེབས་ནས་ཨུ་ཚུགས་ཀྱིས་འབད་བརྩོན་གང་འཚམ་བྱས་པ་ཡིན། སེམས་ལ་འགྱུར་བ་ཏན་ཏན་འགྲོ་རྒྱུ་འདུག །ཁྱེད་རང་ཚོས་ཀྱང་འབད་བརྩོན་བྱེད་དགོས། ད་ལྟའི་མཐོང་ཆོས་ཀྱི་གནས་ཚུལ་ལ་བལྟས་ན་ང་ཕྲན་བུའི་བསོད་ནམས་ཆེ་བ་དང་དགེ་སློང་བསྟན་འཛིན་རྒྱ་མཚོ་ཞེས་པ་ཚེ་རབས་མང་པོར་སྨོན་ལམ་གྱི་མཐུ་ཆེན་པོ་གྲུབ་པ་ཞིག་ཡིན་པ་གསལ་པོ་རེད། ཁྱད་པར་དེ་ཙམ་ཞིག་ལས་མིའི་བསམ་བློ་དང་འབྲེལ་བའི་ཡོན་ཏན་སྐྱེ་བའི་རྒྱུ་ཚོགས་དང་། ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་དུ་སྤེལ་ཐབས་དང་། བྱམས་སྙིང་རྗེ་བྱང་ཆུབ་ཀྱི་སེམས་ཀྱི་རྩ་བ་ཕན་སེམས་སོགས་ཡོད་པ་རང་ཅག་ཚང་མ་གཅིག་མཚུངས་ལས་ཁྱད་པར་གཏན་ནས་མེད་པས། ཁྱེད་ཚོ་ང་ལས་ལྷག་པ་འབྱུང་ཐུབ་པ་ལས་ཆད་པ་གཏན་ནས་མི་འོང་། དེས་ན། རང་ཅག་ཚང་མས་ཨུ་ཚུགས་ཀྱིས་འབད་བརྩོན་བྱེད་དགོས་པ་ཧ་ཅང་གལ་ཆེན་པོ་འདུག །

རྒྱུན་ལྡན་གྱི་ངང་དུ་ལུས་ན་སྐྱེས་དུས་ཀྱང་ཐ་མལ་པར་སྐྱེས་པ་བཞིན་འཆི་དུས་ཀྱང་ཐ་མལ་པའི་ངང་དུ་འཆི་རྒྱུ་ལས་མེད། འབད་བརྩོན་ཞིག་བྱས་ན་སྐྱེས་དུས་ཐ་མལ་པ་ཡིན་ཀྱང་འཆི་དུས་འགྱོད་པ་མེད་པ་དང་རང་སེམས་ལ་སྤོབས་པ་དང་གདེང་ཡོད་པའི་ཐོག་ནས་མི་ཚེ་འདི་ལ་ག་ལེར་བཞུགས་གདན་འཇགས་ཟེར་ཆོག་པ་དང་། བདེ་ནས་བདེ་བར་འགྲོ་ཐུབ་པ་ཞིག་འབྱུང་། དེ་ཡང་། རབ་ལ་རྟོགས་པའི་ལམ་སྣེ་ཟིན་ཐུབ་པ་དང་གལ་སྲིད་དེ་ལྟར་མ་བྱུང་ཡང་། ཆོས་པ་རབ་འཆི་བ་ལ་བྲོད། འབྲིང་མི་འཚེར། ཐ་མ་མི་འགྱོད་གསུངས་པ་བཞིན། རང་ཅག་གིས་བྱེད་ཐུབ་པ་དང་ཡོང་ཐུབ་པ་ཞིག་རེད། སྤྱི་སྒེར་གང་ལ་བསམས་ཀྱང་གནད་འགག་གི་སྐབས་ཡིན་པས་ཚང་མས་ཐུགས་ཁུར་བསྐྱེད་དགོས་པ་ལས། རྒྱུན་ལྡན་ལྟ་བུའི་ངང་དུ་གནས་པ་དང་། སྐལ་བཟང་གི་ཐོབ་གྲངས་གསོག་པ་ལྟ་བུའི་སྐབས་མིན་པས་དེ་ལྟར་བྱེད་ན་གཏན་ནས་འགྲིག་ཐབས་མེད། རྒྱུན་དུ་ཞུ་བཞིན་པ་ལྟར་ངས་དབང་ལུང་དང་ཁྲིད་སོགས་ཅུང་ཟད་ཐོབ་པ་རྣམས་གོ་སྐབས་བྱུང་མཚམས་བསྟན་རྒྱུན་ལ་བསམས་ནས་འབུལ་བཞིན་ཡོད།

དབང་ཁྲིད་ཉན་མཁན་རྣམས་ཀྱི་ནང་ནས་རིགས་གཅིག་རྐང་འཛིན་ལྟ་བུ་ཐུབ་ན་ཡག་པོ་འདུག་སྙམ་དུ་དྲན་སོང་། རྗེས་སུ་བཀའ་མོལ་ཡོང་ཆོག་ཀྱང་སྤྱི་སྤམ་ཙམ་དུ་མ་བཞག་པར། དཔེར་ན། གསང་བདེ་འཇིགས་གསུམ་སོགས་ཀྱི་སྐོར་དང་། ཡང་། དབང་ལུང་མན་ངག་ཕྲན་ཚེགས་རིགས་མང་པོ་ཡོད་པས་རང་རང་གང་ལ་མོས་པ་དང་ལས་འབྲེལ་ཡོད་མེད་སོགས་ཞིབ་ཏུ་བརྟགས་ཏེ། ལྷག་པའི་ལྷ་མཆོག་འདི་དང་འབྲེལ་བའི་ཆོས་སྐོར་ཡོངས་རྫོགས་ཆེད་དམིགས་ཀྱིས་འཛིན་སྐྱོང་སྤེལ་གསུམ་བྱེད་འདོད་ཀྱི་བསམ་པ་དང་བཅས་སྨོན་ལམ་བཏབ་སྟེ། དེ་དང་འབྲེལ་བའི་བསྙེན་པ་གཏོང་བ་དང་། དཔེ་ཆ་ཀློག་པ་ཕྱག་ལེན་བསླབ་པ་སོགས་རིགས་གཅིག་རྐང་འཛིན་ཁོ་ན་བྱེད་ཐུབ་དགོས། དཔེར་ན། གསང་བ་འདུས་པའི་སྐོར་ལ་མཚོན་ན་དཀྱིལ་འཁོར་གྲ་སྒྲིག་ནས་བཟུང་སྟེ་བསྐྱེད་རྫོགས་སོགས་མི་གཅིག་གིས་རང་རྐྱ་འཕེར་ངེས་དགོས་པར་མ་ཟད། བསྙེན་པ་ཡང་ལས་རུང་གི་བསྙེན་པ་ཙམ་མ་ཡིན་པར་བསྙེན་ཆེན་གཏོང་དགོས་པ་དང་། དེ་བཞིན་དུ་ཐུན་བཞིའི་རྣལ་འབྱོར་མ་བྱུང་ཡང་ཐུན་གཉིས་ཙམ་དང་མ་མཐར་ཡང་ཐུན་གཅིག་ཆག་མེད་དུ་བྱེད་དགོས། དེ་ལྟར་བྱུང་ན། རང་རེའི་སྤྱི་ཚོགས་སུ་གསང་བ་འདུས་པའི་སྐོར་ལྟ་བུ་ཁོང་ལ་བཀའ་འདྲི་ཞུས་ན་དབང་ལུང་མན་ངག་ཆ་ཚང་ཡོད་ཅེས་ངོ་སྤྲོད་བྱེད་རྒྱུ་ཡོད་པ་ལས། གཞན་སྤྱི་སྤམ་ལྟ་བུའི་ངང་དུ་ལྷག་ན་གསང་བདེ་འཇིགས་གསུམ་གྱི་དབང་ལྟ་བུ་ཐོབ་པ་མང་པོ་ཡོད་ཀྱང་། ངོ་ཐོག་འཇིགས་བྱེད་ལྟ་བུའི་འཕྲུལ་འཁོར་དང་། སྦྱིན་སྲེག་དང་གཏོར་མའི་ལས་ཆོག་སོགས་ཆ་ཚང་ཡོད་མཁན་ཞིག་རྩད་གཅོད་བྱེད་དགོས་བྱུང་ན་མཛུབ་མོ་འཛུགས་ས་མི་རྙེད་པ་འོང་སྲིད། སྒེར་སོ་སོའི་ངོས་ནས་གནས་ཚུལ་ཐ་དད་རེད། བསྟན་པ་སྤྱིའི་དབང་དུ་བྱས་ན་མི་གཅིག་གིས་ཡོངས་རྫོགས་ཤེས་དཀའ་བས་འདིར་མཁན་ལས་ཟུར་བླ་སྤྲུལ་དགེ་བཤེས་མང་པོ་འདུག །

དང་པོ་ངེས་པར་བརྟག་དཔྱད་ཡག་པོ་བྱས་ཏེ་རང་རང་གི་ཁམས་དང་མོས་པའི་ཁྱད་པར་ལས་ཆོས་སྐོར་འདི་རང་ལ་ལས་འབྲེལ་ཡོད་པ་རེད་འདུག །འདིའི་མགོ་མཇུག་འཁྱོངས་པ་རང་ལ་བཀའ་བབ་ཡིན་བསམ་པའི་སྒོ་ནས་རིགས་གཅིག་རྐང་འཛིན་ཐུབ་ན་ཧ་ཅང་ལེགས། དེ་བཞིན་དུ་པོ་ཏི་ལྔ་ཡང་རིགས་གཅིག་རྐང་འཛིན་བྱུང་ན་ཡག་པོ་འདུག་ཅེས་སྔོན་ནས་བསམ་འཆར་ཞུ་རྒྱུ་བྱུང་ལ། དབང་ལུང་མན་ངག་གི་ཁྲིད་རྒྱུན་ཡང་དེ་ལྟར་བྱུང་ན་ཡག་པོ་འདུག་བསམ་པ་དྲན་སོང་། དེ་བྱུང་ན་ནམ་ཞིག་འདི་གཤིན་རྗེ་གཤེད་ཀྱི་རྣལ་འབྱོར་པ་རྩོད་མེད་ཡོངས་གྲགས་དང་། འདི་དཔལ་གསང་བ་འདུས་པའི་རྣལ་འབྱོར་པ་རྩོད་མེད་ཡོངས་གྲགས་རེད་ཅེས་བརྗོད་ཆོག་པ་འོང་། ངས་རྒྱུན་དུ་ང་ཆབ་ཆོབ་བརྒྱ་ཞེས་པ་ཡིན་ཞེས་བཤད་ཀྱི་ཡོད་པ་ནི་ཕྱོགས་འདྲ་མིན་ནས་ཤེས་པ་ཙམ་ལས་དེའི་ནང་ཆ་ཚང་བ་ཞིག་ཡོང་ཐུབ་ཀྱི་མེད་པས་འདི་འདྲར་མ་སོང་བ་དགོས། རང་ཉིད་ལ་ལས་འབྲེལ་ཡོད་པ་དང་སྐབས་སུ་བབ་པ་ཞིག་གི་རྩ་བ་དང་ཡན་ལག་གི་མན་ངག་ཆ་ཚང་བྱང་ཆུབ་པའི་རིགས་གཅིག་རྐང་འཛིན་བྱེད་ཐུབ་པ་དགོས། ཁྲིད་རྒྱུན་ཐོབ་པ་མང་པོ་ཡོད་ཀྱང་སྐབས་རེར། ལག་ལེན་ངོ་མའི་ཐོག་འཕྲུལ་འཁོར་ལྟ་བུ་བསྒྲུབ་དགོས་ཚེ་ཆ་ཚང་ཡོད་པ་རྙེད་རྒྱུར་དཀའ་ཁག་འཕྲད་ཀྱི་ཡོད། འདི་ནས་གསང་བ་འདུས་པའི་ཁྲིད་ཞུས་རྗེས་ག་ལེར་བརྟག་དཔྱད་ཡག་པོ་གནང་སྟེ་རང་ལ་ལས་སྨོན་གྱི་འབྲེལ་བ་ཡོད་པར་གདེང་འཁེལ་བ་བྱུང་མཚམས་དེ་ག་རང་ལ་གོང་ཞུས་བཞིན་རིགས་གཅིག་རྐང་འཛིན་བྱས་ན་དགེ་མཚན་ཆེ་བར་མཐོང་།

དེ་ནས་སྐབས་སུ་བབ་པ་འདུས་པ་འཕགས་ལུགས་སུ་གྲགས་པ་གསང་འདུས་རྩ་རྒྱུད་ཀྱི་དགོངས་པ་དཔལ་མཆོག་བཤད་རྒྱུད་རྡོ་རྗེ་ཕྲེང་བའི་མན་ངག་དང་འབྲེལ་བའི་ཐོག་ནས། དཀྱིལ་འཁོར་གྱི་རྣམ་གཞག་གསུངས་པ་གསང་འདུས་འཕགས་ལུགས་སམ་གསང་འདུས་མི་བསྐྱོད་རྡོ་རྗེ་གཙོ་བོར་བཞེངས་པ་ལྷ་སུམ་ཅུ་རྩ་གཉིས་ཀྱི་བདག་ཉིད་ཅན་གྱི་དཀྱིལ་འཁོར་དུ་བཅུག་ནས་དབང་བསྐུར་བ་ལ་དེ་རིང་སྟ་གོན་འབུལ་བ་སྐབས་སུ་བབ་པ་ཡིན།

དེ་ལ་ཡང་། དུ་མ་ཞིག་ཡོད་པ་ལས་བླ་མའི་བྱེད་སྒོ་རྣམས་ཟིན་ནས་སློབ་མའི་ངོ་སྐལ་ལ་ཁྲུས་དང་ཕྱག་དང་མཎྜལ་བཅས་ཡོད་པ་ལས་ཁྲུས་ཕྱག་གཉིས་སྔོན་དུ་སོང་ཟིན། སྐབས་སུ་བབས་པ་མཎྜལ་འབུལ་བ་ཡིན་པས་གོང་དུ་ངས་སྒོམ་པ་བཞིན་བླ་མ་གསང་བ་འདུས་པ་ཞལ་གསུམ་ཕྱག་དྲུག་པ་ཡུམ་རེག་བྱ་རྡོ་རྗེ་མ་དང་བཅས་པར་གསལ་ཡོད་བསམ་པ་དགོས། དེ་ནས་གསང་བ་འདུས་པའི་སྟ་གོན་ཞུ་བའི་དོན་དུ་མཎྜལ་འབུལ་སྙམ་དུ་མཎྜལ་ཞིག་མཛད་པར་ཞུ།

སྔོན་འགྲོའི་སྤྱི་བཤད།

དེ་ཡང་། ཁམས་གསུམ་འགྲོ་བའི་བླ་མ་འཇམ་མགོན་ཙོང་ཁ་པ་ཆེན་པོའི་གསུང་ལས། དེ་ལྟར་རྒྱུ་དང་འབྲས་བུའི་ཐེག་ཆེན་གྱི། །ལམ་མཆོག་གཉིས་ཀར་དགོས་པའི་ཐུན་མོང་ལམ། །ཇི་བཞིན་བསྐྱེད་ནས་མཁས་པའི་དེད་དཔོན་གྱི། །མགོན་ལ་བརྟེན་ནས་རྒྱུད་སྡེ་རྒྱ་མཚོ་ཆེར། །ཞུགས་ནས་ཡོངས་རྫོགས་མན་ངག་བསྟེན་པ་དེས། །དལ་འབྱོར་ཐོབ་པ་དོན་དང་ལྡན་པར་བྱས། །རྣལ་འབྱོར་ངས་ཀྱང་ཉམས་ལེན་དེ་ལྟར་བྱས། །ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །ཞེས་ཇི་སྐད་གསུངས་པ་བཞིན། རང་ཅག་བོད་གངས་ཅན་གྱི་ལྗོངས་སུ་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཚང་ལ་མ་ནོར་བ་ཡོད་ཀྱང་། ཡུལ་དེར་སངས་རྒྱས་ཀྱི་བསྟན་པ་དེ་ལྟར་ཡོད་པ་ཙམ་གྱིས་མི་ཆོག་པར་གང་ཟག་རང་ཉིད་ཀྱི་ཉིན་རེའི་ཉམས་ལེན་སྐབས་ཐེག་པ་གོང་འོག་དང་མདོ་སྔགས་ཡོངས་སུ་རྫོགས་པ་ཉམས་ལེན་བྱེད་ཐུབ་པ་དགོས། ཉམས་ལེན་དེ་ཡང་ཆོ་ག་ཙམ་དང་། ཡོན་ཏན་གཞིར་གྱུར་མ་ལྟ་བུའི་ཚིག་ཙམ་བཏོན་པས་མི་ཆོག་པར་ཤེས་རྒྱུད་དང་འདྲེས་ངེས་བྱས་ན། ཞག་སྐྱེད་དང་ཟླ་སྐྱེད་འཐོན་པ་དཀའ་ཡང་། རིམ་པས་ལོ་སྐྱེད་འཐོན་པའི་སྒོ་ནས་མི་ཚེ་བཟང་མཐའ་འཁྱོངས་པ་བྱུང་ན་དལ་བ་ཐོབ་པ་དོན་དང་ལྡན་པ་བྱུང་བ་རེད། ལམ་མཆོག་གཉིས་ཀར་དགོས་པའི་ཐུན་མོང་ལམ། །ཞེས་གསུངས་པ་ལྟར། བྱམས་སྙིང་རྗེ་བྱང་ཆུབ་ཀྱི་སེམས་དང་དབུ་སེམས་གང་རུང་གི་སྟོང་ཉིད་ཀྱི་ལྟ་བ་གཉིས་རང་རྒྱུད་ལ་ཟུང་འབྲེལ་དུ་བསྒོམ་པར་གོམས་འདྲིས་གང་འཚམ་ཡོད་པ་སྟེ། རབ་ལ་མཚན་ཉིད་ཚང་བ་རྒྱུད་ལ་སྐྱེས་ནས་གསང་སྔགས་ཉམས་ལེན་བྱེད་དགོས་གསུངས་པ་རེད། ཐུན་མོང་བའི་ལམ་གྱི་རིམ་པའི་རྟོགས་པ་མཚན་ཉིད་ཚང་བ་རྒྱུད་ལ་སྐྱེ་བ་ནི་ཐམས་ཅད་ལ་དཀའ་ཁག་ཡོད་པར་མ་ཟད་སློབ་དཔོན་ང་རང་ལ་ཡང་ཁ་སྟབས་འདི་ལས་མེད་པས་རང་ཅག་མང་པོར་དཀའ་ཁག་ཆེ་ན་ཡང་། སྙིང་ཁོང་རུས་པའི་གཏིང་ནས་ལམ་ཡོངས་རྫོགས་ལ་དམིགས་ནས་རྟོགས་པ་འདི་འདྲ་མ་སྐྱེ་ཐབས་མེད་རེད་འདུག་སྙམ་དུ་དོན་གཉེར་ཆེན་པོས་སྙིང་ལ་རུས་པ་བཅུག་སྟེ། རང་ནུས་དང་མཐུན་པར་ཅི་ལྕོགས་ཀྱིས་འབད་བརྩོན་བྱེད་དགོས། དེ་ལྟར་སྔགས་ཀྱི་ལམ་ལ་བག་ཆགས་ཅི་ནུས་འཇོག་དགོས་པར་བརྟེན། སྐབས་འདིར་གསང་བ་འདུས་པའི་བསྐྱེད་རིམ་གྱི་ཁྲིད་དང་དུས་ཚོད་ལྡང་ངེས་བྱུང་མཚམས་རྫོགས་རིམ་གྱི་ཁྲིད་ཀྱང་ཞུ་རྒྱུ་ཡིན་པས། ཀུན་སློང་ཀུན་སྤྱོད་ཀྱི་རིམ་པ་རྣམས་ལེགས་པར་གསལ་བཏབ་སྟེ་གསན་པར་ཞུ། དེ་ཡང་། སྔགས་ཀྱི་ཁྲིད་འདོན་པའི་ཚེ་གོང་དུ་འགྲེལ་གཏོར་སྐབས་སྐད་ཅིག་དཀྲོང་བསྐྱེད་བྱས་པ་བཞིན། སློབ་མ་ཐམས་ཅད་ཀྱིས་གསང་བ་འདུས་པ་ཞལ་གཅིག་གཉིས་པར་གསལ་སྣང་གདོན་དགོས། འཇིགས་བྱེད་བཀའ་ཁྲིད་སྐབས་རྒྱན་དང་ཕྱག་མཚན་མེད་པ་གསུང་རྒྱུན་ལ་ཡོད་པ་བཞིན་ཕྱག་མཚན་མེད་པ་གསལ་འདེབས་དགོས་པ་ཡིན་ནམ་གང་ལྟར་ཁྱད་དེ་ཙམ་མེད། འགྲེལ་གཏོར་སྐབས་སོང་བ་བཞིན་ཁྲོ་བོ་བཅུ་དང་ཕྱོགས་སྐྱོང་བཅོ་ལྔ་རྣམས་ཕྱོགས་དང་མཚམས་སུ་འཁོད་ནས་བཞུགས་ཡོད་སྙམ་པ་དགོས། སྤྱིར་ཁྲོ་བོ་བཅུ་དང་ཕྱོགས་སྐྱོང་བཅོ་ལྔས་ཕྱི་བགེགས་སྲུང་བ་ཡིན་མོད། གཙོ་བོ་ཆོས་ཉན་བཤད་ལ་ཅི་ནུས་ཀྱིས་འབད་བརྩོན་བྱེད་མཁན་རྣམས་ལ་བགེགས་སྲུང་གིན་ཡོད་སྙམ་དུ་བསམ་ན་ལེགས། སྤྱིར་ཕྱིའི་བགེགས་སྲུང་བ་ཡང་དཀའ་མོད་ཡིད་ཆེས་ཅུང་ཟད་ཡོད་པ་རྣམས་ལའང་ཁྲོ་བཅུའི་བྱིན་རླབས་འཇུག་སྲིད་དེ། སྤྱོད་འཇུག་ལས། སངས་རྒྱས་བྱང་ཆུབ་སེམས་དཔའ་དག །ཀུན་ཏུ་ཐོགས་མེད་གཟིགས་པར་ལྡན། །ཞེས་གསུངས་པ་ལྟར། མཁྱེན་པ་ལ་ཐོགས་པ་མི་མངའ་ཞིང་བརྩེ་བའི་གཞན་དབང་དུ་གྱུར་པ་རྣམས་ཀྱིས་རང་ཅག་ལ་དུས་ཀུན་ཏུ་གཟིགས་ནས་བཞུགས་ཡོད་སྙམ་དུ་དགོངས་ཏེ་ཆོས་ཉན་པ་ལ་འཇུག་དགོས། འདིར་བླ་མའི་ངོས་ནས་ཉམས་མྱོང་དང་རྟོགས་པ་ཁྱད་པར་བ་གང་ཡང་མེད་ཀྱང་ཁྲིད་རྒྱུན་གྱི་ཐོག་ནས་ཞུ་བཞིན་ཡོད། སློབ་མའི་ངོས་ནས་ཉམས་ལེན་བྱེད་དགོས་སྙམ་དུ་ཡིད་ལ་བཅངས་ནས་ཉན་དགོས་སོ། །

བརྒྱུད་འདེབས་ལ་རྗེ་རིན་པོ་ཆེ་ནས་བརྒྱུད་རིམ་མི་འདྲ་བ་མང་དུ་བྱུང་ཡོད་ཅིང་། ཨ་ཁུ་ཤེས་རབ་རྒྱ་མཚོའི་གསུང་འདིའི་བརྒྱུད་པ་ཡོངས་འཛིན་གླིང་རིན་པོ་ཆེའི་གསན་ཡིག་མེད་པས་ཆ་ཚང་བ་ཞིག་མི་ཤེས་ཀྱང་། ཡོངས་འཛིན་རིན་པོ་ཆེས་ལྷ་བཙུན་རིན་པོ་ཆེ་དང་མི་ཉག་རིན་པོ་ཆེའི་མདུན་ནས་གསན་པ་དང་། ཁོང་རྣམ་པ་གཉིས་ཀྱིས་གསན་ས་ཡར་གཏུགས་ན་ཅོ་ནེ་བླ་མ་རིན་པོ་ཆེ་ཡིན་ནམ་སྙམ། དེས་ཨ་ཁུ་ཤེས་རབ་རྒྱ་མཚོའི་མདུན་ནས་གསན། ལྷ་བཙུན་རིན་པོ་ཆེས་དཔལ་ལྡན་བཟང་པོར་གསན། ཨ་ཁུ་ཤེས་རབ་རྒྱ་མཚོས་དབལ་མང་དཀོན་མཆོག་རྒྱལ་མཚན་ལས་གསན་པ་སོགས་དེ་ཡན་ཨ་ཁུའི་གསན་ཡིག་ཏུ་གསལ་བ་ལྟར་རེད། འདིའི་གཤམ་དུ་བདག་ནི་སྔོན་ཆད་ཉོན་མོངས་དབང་གྱུར་པས། །ཞེས་པ་མན་ཆད་ཀྱི་ཤློཀ་གཉིས་གསང་འདུས་བདག་བསྐྱེད་ཀྱི་དབུར་གསལ་བ་གྲྭ་ཚང་གིས་འདོན་བཞིན་པ་ནི་རྒྱལ་ཚབ་རིན་པོ་ཆེས་མཛད་པ་རེད།

དེ་རིང་ཁྲིད་འདོན་སྟངས་དེ་དང་པོ་ཨ་ཁུ་ཤེས་རབ་རྒྱ་མཚོའི་གསུང་དང་། དེ་ནས་དངོས་གཞིའི་བཤད་པའི་སྐབས་མདོར་བྱས་དང་མདོ་བསྲེ་ཡི་ལུང་ཀློག་གིན་བྱས་ན་སྙམ། དེ་ཡང་། གནས་ཀྱི་དེ་ཉིད་བཤད་པ་ཞེས་པ་ནས་མདོར་བྱས་དང་མདོ་བསྲེ་སྦྲགས་ནས་དང་། དམིགས་རྣམ་སྐྱོང་སྟངས་རྣལ་འབྱོར་དག་རིམ་ནས་ཞུ་རྒྱུ་ཡིན། དེ་དང་མཉམ་དུ་བདག་བསྐྱེད་ཀྱི་ཆོ་གའི་ཚིག་ཐད་ཀ་ཐད་ཀར་ངོ་སྤྲོད་བྱས་ན་གསལ་པོ་འོང་། སྔར་ངས་ཁྲིད་འདོན་པའི་སྐབས་ཤིག་ཁྲིད་མཚམས་ཀྱི་བར་བར་དུ་བདག་བསྐྱེད་འདོན་གྱིན་ངོ་སྤྲོད་བྱས་པ་ཡིན། དུས་ཚོད་བྱུང་ན་དེ་རིང་ཡང་དེ་ལྟར་ཞུས་ན་ངེས་པོ་ཡོང་གི་རེད་སྙམ་པ་དྲན་སོང་།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

༄༅། །འདུས་པ་འཕགས་ལུགས་ལྷ་སོ་གཉིས་པའི་ལམ་རིམ་པ་དང་པོའི་ཁྲིད་དམིགས་ཀྱི་བརྗེད་བྱང་མི་བསྐྱོད་མགོན་པོའི་
ཞལ་ལུང་ཞེས་བྱ་བ་བཞུགས་སོ། །

གཞུང་དངོས་ཀྱི་མཆོད་བརྗོད་སོགས།

དེ་ཡང་། བར་སྐབས་དབུས་གཙང་ཕྱོགས་སུ་མདོ་རྒྱུད་ཀྱི་མན་ངག་དུ་མ་ཅུང་ཟད་ཉམས་ཆག་ཏུ་གྱུར་ཅིང་། དུས་ཕྱིས་བླ་བྲང་བཀྲ་ཤིས་འཁྱིལ་མདོ་རྒྱུད་ཀྱི་མན་ངག་གི་གཏེར་ལྟ་བུར་གྱུར་ཡོད་པས་བསྟན་བཅོས་འདིའི་མཛད་པ་པོ་ཡང་། བླ་བྲང་བཀྲ་ཤིས་འཁྱིལ་གྱི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་དགེ་བའི་བཤེས་གཉེན་ཆེན་པོ་ཨ་ཁུ་ཤེས་རབ་རྒྱ་མཚོ་ཞེས་གྲགས་པ་བསམ་གྱིས་མི་ཁྱབ་པ་ཞིག་བཞུགས་པ་དེ་རེད།

ན་མོ་གུ་རུ་ཤྲཱི་གུ་ཧྱ་ས་མཱ་ཛ་མཎྜལ་དེ་བ་ག་ཎ་ཤ་ར་ཎཾ་གཙྪཱ་མི། སྐུ་ཐུགས་དབྱེར་མེད་ཟག་མེད་བདེ་བ་ཆེ། །ཞེས་པ་ནས། མཐོང་ནས་སྒྲུབ་བྱེད་ཐབས་འདི་བསྟེན་པར་རིགས། །ཞེས་པ། རང་ཅག་གི་ཁ་རྒྱུན་ལ་སྐྱོན་ཀུན་ཟད་ཡོན་ཏན་ཀུན་ལྡན་གྱི་སངས་རྒྱས་ཀྱི་གོ་འཕང་སྒྲུབ་པའི་ཐབས་བསོད་ནམས་དང་ཡེ་ཤེས་ཀྱི་ཚོགས་ཡིན་ཞེས་པ་ནི་སྤྱི་སྤམ་ཙམ་ཡིན་ལ། བསོད་ནམས་དང་ཡེ་ཤེས་ཀྱི་ཚོགས་ཀྱིས་གསང་གསུམ་དབྱེར་མི་ཕྱེད་པའི་སངས་རྒྱས་ཀྱི་གོ་འཕང་སྒྲུབ་པའི་ཚུལ་ཞིབ་ཅིང་ཕྲ་བ་ནི་གསང་སྔགས་བླ་མེད་ཀྱི་སྐབས་སུ་གསུངས་ཡོད། ངོ་མཚར་བའི་ཡོན་ཏན་དཔག་ཏུ་མེད་པ་དང་ལྡན་པའི་སངས་རྒྱས་ཀྱི་གོ་འཕང་ནི། རང་གཞན་གྱི་དོན་གཉིས་མཐར་ཕྱིན་པའི་མཐར་ཐུག་གི་གོ་འཕང་དེ་ཡིན་པས། དེ་ཉིད་འཐོབ་པར་འདོད་པའི་གང་ཟག་གིས་དེ་སྒྲུབ་བྱེད་ཀྱི་ཐབས་ཚང་ལ་མ་ནོར་བ་ཞིབ་ཅིང་ཕྲ་བ་ཕྱིན་ཅི་མ་ལོག་པར་སྟོན་པའི་ལམ་བཟང་འདི་ལྟ་བུར་བསྟེན་པར་རིགས་གསུངས་པ་རེད།

དེ་ཡང་སྟོན་པ་ཡང་དག་པར་རྫོགས་པའི་སངས་རྒྱས་མཉམ་མེད་ཤཱཀྱའི་རྒྱལ་པོ་དེ་ཉིད་ཀྱིས་དང་པོར་བྱང་ཆུབ་མཆོག་ཏུ་སེམས་བསྐྱེད། ཅེས་པ་ནས། སླར་ཡང་འོད་གསལ་དུ་ཞུགས་ནས་སྒྱུ་མའི་སྐུར་བཞེངས་ཏེ་ཞེས་པ། རྗེས་ཐོབ་པ་དེ་སླར་ཡང་འོད་གསལ་དུ་ཞུགས་ནས་སྒྱུ་མའི་སྐུར་སྔར་བཞེངས་ཟིན་ནའང་རྟེན་དག་པའི་སྒྱུ་མའི་སྐུ་ཡོད་བཞིན་པ་དེ་གའི་མུ་ནས་ཐུགས་དག་པ་དོན་གྱི་འོད་གསལ་གྱི་ཡེ་ཤེས་ཀྱང་དུས་གཅིག་ཏུ་ཚོགས་པའི་སློབ་པའི་ཟུང་འཇུག་མངོན་དུ་བྱས། མཐར་མི་སློབ་པའི་ཟུང་འཇུག་མངོན་དུ་བྱེད་པའི་མཚམས་སུ་སྲོད་ལ་བླ་མ་མཉེས་པར་བྱས། གུང་ལ་གདམས་ངག་གསན། དེ་ནས་རྗེས་ཐོབ་ཏུ་འཕོས་པ་ལ་ཐོ་རངས་ཀྱི་ཆར་དབང་བཞི་པ་དངོས་སུ་བསྐུར་ཏེ་མི་སློབ་པའི་ཟུང་འཇུག་ཁ་སྦྱོར་ཡན་ལག་བདུན་ལྡན་གྱི་གོ་འཕང་མངོན་དུ་མཛད་དེ། ཞེས་པ་ནས། དེ་ལྟར་སྟོན་པས་ཆོས་ཇི་སྙེད་ཅིག་བཀའ་སྩལ་པ་ཐམས་ཅད་བསྡུ་ན་མདོ་སྔགས་གཉིས་སུ་འདུ། དེ་ཡང་དམན་པ་ལ་མོས་པ་ལ་ཆགས་བྲལ་གྱི་སྤྱོད་པ་ནི་ཞེས་ཆགས་བྲལ་གྱི་སྤྱོད་པས་གླིང་འདིར་ཡོངས་གྲགས་སུ་ཆོས་ཀྱི་འཁོར་ལོ་བསྐོར་བར་མཛད་པ་དང་དགྲ་བཅོམ་པ་རྣམས་ཀྱིས་བཀའ་བསྡུ་བ་སོགས་པཱ་ལིའི་མདོར་གསལ་བ་བཞིན། ཤྲཱི་ལང་ཀ་དང་། འབར་མ། ཐའེ་ལནྜ་སོགས་ཀྱི་འཕགས་པ་གནས་བརྟན་སྡེ་བའི་ལུགས་ཀྱི་འདུལ་བའི་ཉམས་བཞེས་ཡོད་པའི་ས་ཁུལ་དག་ཏུ་ཡོངས་སུ་གྲགས་པ་ལྟར་དང་།

དེ་ལྟར་སྟོན་པས་ཆོས་ཇི་སྙེད་ཅིག་བཀའ་སྩལ་པ་ཐམས་ཅད་བསྡུ་ན་མདོ་སྔགས་གཉིས་སུ་འདུ། དེ་ཡང་དམན་པ་ལ་མོས་པ་ལ་ཆགས་བྲལ་གྱི་སྤྱོད་པ་དང་། ཆེན་པོ་ལ་མོས་པ་ལ་ས་དང་ཕ་རོལ་ཏུ་ཕྱིན་པའི་སྤྱོད་པ། ཞེས་པས་ཐེག་པ་ཆེན་པོའི་ཕ་རོལ་ཏུ་ཕྱིན་པའི་ཚུལ་བསྟན་སྟངས་ཏེ། སྔར་སྐབས་ཤིག་རྒྱ་གར་བྱང་རྒྱུད་ལ་ཐེག་ཆེན་གྱི་བསྟན་པ་རྒྱ་ཆེར་དར་བ་དང་། རྒྱ་གར་ལྷོ་རྒྱུད་དུ་ཐེག་དམན་གྱི་བསྟན་པ་ཆེས་ཆེར་དར་བ་ཡིན་ནམ། དེ་ནས་རྒྱ་ནག་ལ་ཐེག་ཆེན་གྱི་ཆོས་དར་ཞིང་། དེའི་རྗེས་ཉི་ཧོང་དང་ཀོ་རི་ཡ་སོགས་སུ་དར་བར་མངོན། ཕལ་ཆེར་རྒྱ་ནག་ལ་ཐེག་ཆེན་གྱི་བསྟན་པ་དར་ནས་ལོ་བརྒྱ་ཕྲག་གསུམ་བཞིའི་མཚམས་སུ་བོད་ལ་སངས་རྒྱས་ཀྱི་བསྟན་པ་དར་བ་འདྲ། དེ་ཡང་། ཐོག་མར་སྤེལ་མཁན་རྒྱ་གར་ནས་མཁན་ཆེན་ཞི་བ་འཚོ་དང་སློབ་དཔོན་རིན་པོ་ཆེ་ཕེབས། མཁན་ཆེན་ཞི་བ་འཚོ་ནི་བྱང་ཆུབ་སེམས་དཔའ་ཆེན་པོ་དང་དབུ་མ་པ་ཐེག་ཆེན་གྱི་གྲུབ་མཐའ་སྨྲ་བའི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་ཡིན་ཞིང་། དེ་བཞིན་དུ་སློབ་དཔོན་རིན་པོ་ཆེའང་རྡོ་རྗེ་འཛིན་པ་ཆེན་པོ་བསམ་གྱིས་མི་ཁྱབ་པ་ཞིག་བཞུགས། རང་ཅག་བོད་གངས་ཅན་ལ་ཐོག་མར་བསྟན་པ་དར་བའི་སྐབས་ཡས་མས་ཤིག་ནས་ཕལ་ཆེར་མདོ་སྔགས་ཟུང་འབྲེལ་དར་ཡོད་བཟོ་ལྟ་བུར་མངོན། གོང་ཞུས་བཞིན་བོད་དུ་ཡོད་པའི་སངས་རྒྱས་ཀྱི་བསྟན་པ་ནི་ཐེག་པ་ཆེ་ཆུང་སྔགས་དང་བཅས་པ་ཚང་ལ་མ་ནོར་བ་ཡིན་མོད། སྤྱིར་ཡུལ་དེར་བསྟན་པ་ཡོངས་རྫོགས་གནས་པ་ཙམ་དུ་མ་ཟད་སྟན་ཐོག་གཅིག་ལ་མདོ་སྔགས་ཡོངས་རྫོགས་ཉམས་སུ་ལེན་དུ་ཡོད་པ་དང་། དེ་ཡང་། བཤད་སྒྲུབ་ཟུང་འབྲེལ་གྱིས་ཉམས་སུ་ལེན་དུ་ཡོད་པ་འདི་བོད་ཀྱི་ཁྱད་ཆོས་ཤིག་རེད།

ཟབ་མོ་ལ་ལྷག་པར་མོས་པ་ལ་ཆགས་བཅས་ཀྱི་སྤྱོད་པ་གསུམ་དུ་བསྟན་པའི་དང་པོ་ཉན་རང་གི་ཐེག་པ་དང་། གཉིས་པ་ཕར་ཕྱིན་གྱི་ཐེག་ཆེན་དང་། གསུམ་པ་གསང་སྔགས་ཀྱི་ཐེག་པ་ལ་བྱེད། ཆགས་བཅས་ཀྱི་སྤྱོད་པའམ་གསང་སྔགས་ཀྱི་ཆོས་ཚུལ་ནི་འདོད་ཡོན་ལམ་དུ་བྱེད་པའི་སྤྱོད་པ་ལ་བརྟེན་ནས་ཉོན་མོངས་འདུལ་ཐབས་གསུངས་པ་ཞིག་ཡིན་ལ། མདོར་ན། ཆགས་བྲལ་དང་རྒྱ་ཆེན་པོའི་སྤྱོད་པ་དང་ཆགས་བཅས་ཀྱི་སྤྱོད་པ་དེ་ཐམས་ཅད་ཉོན་མོངས་འདུལ་བྱེད་ཀྱི་ཐབས་ཤ་སྟག་ཡིན། ཉོན་མོངས་འདུལ་སྟངས་ལ་ཡང་ཐབས་ཀྱི་གྲོགས་རྒྱ་ཆེ་ཆུང་སོགས་ཀྱི་དབང་གིས་དུ་མ་ཞིག་ཡོད་དེ། དམན་པ་ཆགས་བྲལ་གྱི་སྤྱོད་པའི་སྐབས་ཉོན་མོངས་ཆེ་ཆུང་གང་ཡིན་ཐད་ཀར་འབུར་འཇོམས་ཀྱི་གཉེན་པོ་བསྟེན་ཏེ་སྤོང་ཐབས་དང་། ཕ་རོལ་ཏུ་ཕྱིན་པའི་སྤྱོད་པའི་སྐབས་གཞན་དོན་སྒྲུབ་པ་གཙོ་བོར་གསུངས་པས་དེ་དང་འབྲེལ་ནས་སྐབས་རེར། ཆགས་སྡང་གཉིས་ལས་ཞེ་སྡང་གནང་བའི་སྐབས་མེད་ཀྱང་གཞན་དོན་སྒྲུབ་པའི་རྐྱེན་དུ་འགྲོ་བ་ཡོད་ན་འདོད་ཆགས་གནང་བའི་སྐབས་ཡོད་པར་གསུངས།

ཡང་། སྔགས་ཀྱི་སྐབས་རྒྱུའི་ཀུན་སློང་སྙིང་རྗེས་ཟིན་པའི་སྒོ་ནས་དུས་ཀྱི་ཀུན་སློང་ལ་ཞེ་སྡང་བསྟེན་པ་ཞིག་ཀྱང་ཡོད་པས་བསྒོམ་བྱའི་ལྷ་ལ་དྲག་པོའི་རྣམ་པ་ཅན་མང་པོ་འོང་བའང་དེ་ཡིན་ནོ། །དེ་ལྟར་རྒྱུའི་ཀུན་སློང་སྙིང་རྗེའི་བསམ་པའམ་ཐབས་ཀྱི་ཉམས་ལེན་སྟོབས་ཆེན་པོ་ཡོད་པ་དང་། སྟོང་ཉིད་ཀྱི་ལྟ་བ་དང་འབྲེལ་བའི་ལྷའི་རྣལ་འབྱོར་དང་ལྡན་པས་སྐབས་རེར། མངོན་སྤྱོད་དང་འབྲེལ་བའི་གཞན་དོན་སྒྲུབ་ཚུལ་ཡོད་པས་ཞེ་སྡང་ལམ་བྱེད་གསུངས་པ་རེད། འདོད་ཡོན་ལམ་བྱེད་ནི་སྔགས་བླ་མེད་ཀྱི་སྐབས་སུ་གཙོ་བོར་གསུངས་ལ། འོན་ཀྱང་། དེ་དག་ཆུང་རིམ་ནས་གོམས་པའི་དོན་དུ་རྒྱུད་སྡེ་འོག་མ་གསུམ་གསུངས་ཏེ། བྱ་རྒྱུད་ཀྱི་སྡེ་ཚན་དུ་ཡིད་ངོར་ལྷ་སྐུ་བསྒོམས་ནས་གསལ་འདེབས་དགོས་ཀྱང་ཐུབ་པ་དམ་ཚིག་གསུམ་བཀོད་དང་སྨན་བླའི་དཀྱིལ་འཁོར་ལྟ་བུར་མཆོག་གི་སྤྲུལ་སྐུ་དགེ་སློང་གི་རྣམ་ཅན་གསལ་བཏབ་ནས་བསྒོམ་དགོས་ཀྱི་ཡོད། དེ་ནས་ག་ལེར་ཆགས་བྲལ་གྱི་སྤྱོད་པ་དོར་ཏེ། རྒྱ་གར་རྒྱལ་པོའི་ཆ་ལུགས་ཅན་དཀྱིལ་འཁོར་གྱི་རྣམ་པར་ཤར་བ་དེ་འདྲ་གསུངས་ཡོད། དེ་ཐམས་ཅད་འདོད་ཡོན་ལམ་དུ་བྱེད་པའི་དོན་དུ་སྔོན་འགྲོ་ལྟ་བུར་བློ་གོམས་སུ་བཅུག་སྟེ། དེ་ནས་ག་ལེར་ཉོན་མོངས་ལས་སྐྱེས་པའི་སྐྱོན་རྣམས་ཐབས་ཀྱི་ཉམས་ལེན་ལ་བརྟེན་ནས་ཟིལ་གྱིས་གནོན་ཐུབ་པའམ། སྐྱོན་དེ་དག་གིས་མ་གོས་པར་བྱེད་ཐུབ་པའི་ཐབས་ཀྱི་གཉེན་པོའི་རྩལ་ལམ་ནུས་པ་རྫོགས་པའི་མཚམས་སུ་འདོད་ཡོན་ལམ་བྱེད་སྐོར་གསུངས་ཡོད། འདི་དག་གི་དགོས་དོན་ནི་ཉོན་མོངས་ཟད་པའི་དོན་ལས་ཉོན་མོངས་དང་དུ་ལེན་པའི་དོན་དུ་གཏན་ནས་མིན་པས། དཔེར་ན། ཤིང་ལས་སྐྱེས་པའི་སྲིན་འབུས་ཤིང་ཟ་བ་བཞིན་དུ་ཆགས་པས་རྐྱེན་བྱས་ཏེ་སྐྱེས་པའི་ཞི་ལྷག་ཟུང་འབྲེལ་གྱི་ཏིང་ངེ་འཛིན་གྱིས་ཆགས་པ་དེ་ཉིད་ཟད་པར་བྱེད་པའི་དོན་དུ་གསུངས་པ་རེད།

རྒྱ་ནག་ལ་རྒྱུད་སྡེ་འོག་མ་རྣལ་འབྱོར་རྒྱུད་མན་ཆད་ཀྱི་སྔགས་ཕལ་ཆེར་ཡོད་ཚོད་འདུག །ཉི་ཧོང་ལའང་དེ་བཞིན་ཡོད་འདུག །འོན་ཀྱང་། ཉི་ཧོང་ལ་སྔགས་ཉམས་ལེན་བྱེད་མི་བྱེད་ཀྱི་རིགས་གཉིས་ཡོད་པ་འདྲ། རང་ཅག་བོད་གངས་ཅན་ལ་ནི་མདོ་སྔགས་ཟུང་འབྲེལ་ཞེས་ཀུན་ལ་རླུང་ལྟར་གྲགས་པ་ལྟར་བོད་གངས་ཅན་གྱི་ལྗོངས་སུ་སངས་རྒྱས་ཀྱི་བསྟན་པ་མདོ་སྔགས་ཆ་ཚང་བ་ཞིག་ཡོད་པ་གསལ་པོ་རེད་འདུག །དེའི་ཆ་ནས་བསམས་ཀྱང་བོད་ཀྱི་རང་དབང་གི་བདེན་མཐའ་རྩོད་ལེན་བྱེད་བཞིན་པ་སངས་རྒྱས་ཀྱི་བསྟན་པར་འབྲེལ་བ་ཡོད་པའང་གསལ་པོ་རེད། གལ་ཏེ་བོད་ཀྱི་བདེན་དོན་གྱི་འཐབ་རྩོད་དེ་སངས་རྒྱས་ཀྱི་བསྟན་པ་དང་མ་འབྲེལ་བའི་སྲིད་དོན་རྐྱང་པའི་འཐབ་རྩོད་ཅིག་ཡིན་ན། ངས་རྒྱུན་དུ་ཤོད་བཞིན་པ་ལྟར། ང་བཅོམ་ལྡན་འདས་ཀྱི་རྗེས་འབྲང་དགེ་སློང་ཞིག །ལས་དོན་དེར་ཞུགས་དང་མ་ཞུགས་བསམ་བློ་གཏོང་དགོས་པའི་གནས་རེད། ཡིན་ན་ཡང་། བོད་ཀྱི་སངས་རྒྱས་ཀྱི་བསྟན་པ་གནས་མི་གནས་བོད་ལ་རང་དབང་ཡོད་མེད་ལ་རག་ལས་པ་རང་ཅག་གིས་མཐོང་ཆོས་སུ་ཡོད་པ་འདི་ཡིན་པས། བོད་གངས་ཅན་གྱི་བདེན་དོན་རྩོད་པ་ནི་སངས་རྒྱས་ཀྱི་བསྟན་པ་དང་འབྲེལ་ཞིང་བསྟན་པའི་ཞབས་འདེགས་ཡིན་པས། ང་བཅོམ་ལྡན་འདས་ཀྱི་རྗེས་འབྲང་དགེ་སློང་ཞིག་གིས་བསྟན་པ་དང་འབྲེལ་བའི་དོན་དེ་བསྒྲུབ་པ་ནི་རང་གི་ཆོས་ཉམས་ལེན་གྱི་ཆ་ཤས་ཤིག་རེད་ཅེས་ངས་གཞན་ལ་བཤད་ཀྱི་ཡོད་ལ་དེ་ལྟར་དྲན་བཞིན་ཡོད། དེ་ཡང་། ཀུན་སློང་དག་པོ་གལ་ཆེ་བས་ཐོབ་གོ་ས་སོགས་ཀྱི་རེ་བ་གང་ཡང་མེད། དེ་མེད་པས་ཡོངས་གྲགས་བྱས་ཏེ་བོད་གཞིས་བྱེས་མཉམ་འཛོམས་བྱུང་མཚམས་ངས་དགའ་ལྡན་ཕོ་བྲང་གཞུང་གི་འགན་ཁུར་རྒྱུ་མིན་ཞེས་ཕྱི་ལོ་༡༩༦༩ ལོའི་གསུམ་བཅུའི་དུས་དྲན་ཐེངས་བཅུ་པའི་གསུང་འཕྲིན་ནང་གསལ་བསྒྲགས་བྱས་ཟིན་པ་ཡིན།3

གང་ལྟར་རང་ཅག་གི་འཐབ་རྩོད་དེ་སངས་རྒྱས་ཀྱི་བསྟན་པ་དང་འབྲེལ་བ་གསལ་བས་འདི་ཡང་སྤོབས་པ་བྱེད་དགོས་པ་ཞིག་རེད། རྒྱ་ནག་གི་ནང་པ་དང་ཉི་ཧོང་གི་ནང་པའི་ནང་དུའང་འདི་ལྟར་བྱུང་ཡོད་ཚོད་རེད། འདུལ་བ་ཉམས་ལེན་བྱེད་མཁན་གྱིས་གསང་སྔགས་ཅ་འབྱིད་པ་དང་། གསང་སྔགས་ཉམས་སུ་ལེན་མཁན་གྱིས་འདུལ་བ་ཅ་འབྱིད་ཅེས་འདུལ་བ་ཉམས་ལེན་བྱེད་མཁན་གྱིས་སྔགས་ཁྱད་གསོད་དང་། སྔགས་ཉམས་ལེན་བྱེད་མཁན་གྱིས་འདུལ་བ་ལ་ཁྱད་གསོད་བྱེད་པ་སྔར་བོད་ལའང་བྱུང་འདུག །ཇོ་བོ་རྗེ་ལྷ་གཅིག་དཱི་པཾ་ཀ་ར་སོགས་ཀྱིས་མདོ་སྔགས་གཉིས་ཀ་ཟུང་འབྲེལ་དུ་ཉམས་སུ་ལེན་པའི་སྲོལ་བཏོད་དེ་ཚངས་སྤྱོད་ལ་གནས་པས་ཀྱང་གསང་སྔགས་ཉམས་སུ་ལེན་དུ་ཡོད་ཀྱང་ཐབས་ཤེས་ཀྱི་རྟོགས་པ་ཚད་མ་ལོན་པར་ཤེས་རབ་ཡེ་ཤེས་ཀྱི་དབང་རབ་ཏུ་བྱུང་བ་ལ་བཀག་པ་ཡིན་གསུངས་པ་དང་། དངོས་སུ་འདོད་ཡོན་དང་ཤ་ཆང་བསྟེན་པ་སོགས་ནི། རྟོགས་པའི་གནས་ཚད་ལ་མ་བསླེབས་བར་དུ་མི་བྱེད་ཅིང་ད་ལྟ་མོས་པས་བྱེད་དགོས་པར་གསུངས་ཤིང་། མདོར་ན། ལས་དང་པོ་བའི་སྐབས་ནས་མདོ་སྔགས་ཡོངས་སུ་རྫོགས་པ་ཉམས་སུ་ལེན་པའི་ཕྱག་ལེན་ཆ་ཚང་བོད་ལ་ཡོད་ཚུལ་དེ་ལྟར་རེད། ཡུལ་ལུང་གཞན་དུ་སྔགས་ལ་མོས་པ་ཡོད་པ་འགའ་རེས་དང་པོ་ཉིད་ནས་བག་མེད་པའི་སྤྱོད་པར་ཞུགས་པ་ནི་འདུལ་བའི་ཉམས་ལེན་དང་མི་མཐུན་པར་མ་ཟད་མ་དད་པ་སྐྱེ་བའི་རྒྱུ་ལས་མེད། རང་ཅག་བོད་གངས་ཅན་ལྗོངས་ཀྱི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་ཐུགས་རྗེ་ཅན་དེ་དག་གིས་ཡང་དག་པའི་ཕྱག་སྲོལ་བཟང་པོ་འདི་ལྟ་བུ་རང་ཅག་ལ་ལམ་སྟོན་གནང་ཡོད།

དེ་བཞིན་ལྟ་བའི་སྐོར་ལ་མཚོན་ན་བོད་གངས་ཅན་གྱི་ལྗོངས་སུ་མངོན་པ་གོང་འོག་དང་ཚད་མ་རྣམ་འགྲེལ་སོགས་བྱེ་མདོའི་གཞུང་དང་། འཕགས་པ་ཐོགས་མེད་ཀྱིས་མཛད་པའི་སེམས་ཙམ་གྱི་ལྟ་བའི་རྣམ་གཞག་སྟོན་པའི་གཞུང་དང་། དབུ་མ་པར་མཚོན་ན་ལེགས་ལྡན་ཡབ་སྲས་དང་། ཞི་འཚོ་ཡབ་སྲས་ཀྱི་གཞུང་དང་། དེ་བཞིན་མགོན་པོ་ཀླུ་སྒྲུབ་དང་དེའི་རྗེས་འབྲང་སངས་རྒྱས་བསྐྱངས་དང་། ཟླ་བ་གྲགས་པ་སོགས་ཀྱི་གཞུང་སྟེ་གཞུང་ལུགས་ཆེན་མོ་དེ་རྣམས་སུ་ཕྲ་ཞིང་ཞིབ་པའི་རིགས་ལམ་གྱིས་ལེགས་པར་དཔྱད་དེ་གསུངས་པའི་ལྟ་བའི་རྣམ་གཞག་དུ་མ་བོད་གངས་ཅན་གྱི་ལྗོངས་སུ་མཇལ་དུ་ཡོད་པར་མ་ཟད་དེ་དག་ལ་ཐོས་བསམ་སློབ་གཉེར་ཡང་བྱེད་དུ་ཡོད་པ་དང་། ཡང་། གཞུང་ཁོ་ནར་རང་ཉིད་ཀྱིས་བལྟས་ནས་ཤེས་ཐབས་བྱེད་རྒྱུ་ལས། གཞན་ཡི་མུག་ནས་སྡོད་མི་དགོས་པར་མཁས་པ་གཅིག་ནས་གཅིག་ཏུ་བརྒྱུད་དེ། དུས་ཀྱི་མཐའ་འདིར་ཡང་བཀའ་འདྲི་དང་དཔེ་ཁྲིད་ཞུ་སའི་མཁས་དབང་དུ་མ་ཞིག་བཞུགས་པ་ནི་ཧ་ཅང་སྐལ་བ་བཟང་པོ་རེད། ཡུལ་ལུང་གཞན་དུ་དཔེ་ཆ་མཁས་པ་ཡོད་ཀྱང་དཀར་ཆག་བློ་འདོན་བྱེད་པ་ལྟ་བུ་སྟེ། གཞུང་གི་ཡིག་འབྲུ་དེད་དེ་ཚིག་མཛོད་ཀྱི་ནང་དུ་ཐད་ཀ་ཐད་ཀའི་གོ་དོན་ཙམ་མ་གཏོགས་གཞུང་སྤྱི་ལ་ཉམས་མྱོང་དང་འབྲེལ་བའི་བཤད་པ་གནང་མཁན་དང་། ཁུངས་གཏུགས་ས་མེད་པའི་དབང་གིས་སྐབས་རེར། གོ་བ་ཁྱད་མཚར་ལེན་མཁན་ཡང་འབྱུང་བཞིན་ཡོད།

ཡང་། བོད་གངས་ཅན་གྱི་ལྗོངས་སུ་གཞུང་ལུགས་མང་པོ་ཡོད་ཀྱང་མཁས་པ་སྔ་མ་དག་གི་བཤད་པ་དང་དཀའ་གནད་རྣམས་རྣ་ཁུང་གཅིག་ནས་གཅིག་ཏུ་བརྒྱུད་པའི་སྲོལ་དེ་ཉམས་ན་ཧ་ཅང་ཉེན་ཁ་ཆེ་སྟེ། བསྟན་འགྱུར་གྱི་གཞུང་འདི་དག་མེད་ན་བཀའ་འགྱུར་གྱི་དགོངས་པ་ཇི་བཞིན་ཤེས་པ་ཤིན་ཏུ་དཀའ་སྟེ། དཔེར་ན། མངོན་རྟོགས་རྒྱན་མེད་ན་འབུམ་པོ་ཏི་བཅུ་གཉིས་ཤོག་གྲངས་མང་ཡང་དེ་ལས་དངོས་བརྒྱད་དོན་བདུན་ཅུ་བཏོན་དགོས་ན་ཧ་ཅང་དཀའ་བའི་གནས་ཡིན། དེ་བཞིན་དུ་སེང་གེ་བཟང་པོས་མཛད་པའི་འགྲེལ་པ་དོན་གསལ་དང་། རྒྱན་སྣང་སོགས་ཀྱིས་མངོན་རྟོགས་རྒྱན་གྱི་དགོངས་དོན་ཞིབ་ཚགས་པོས་བཀྲལ་མེད་ན་མངོན་རྟོགས་རྒྱན་གྱི་དོན་རྟོགས་དཀའ་བས་རྒྱན་དེ་སྡོམ་ཚིག་ལྟ་བུར་ལུས་ཡོད། དེས་ན། བོད་གངས་ཅན་གྱི་ལྗོངས་སུ་ཡོད་པའི་སངས་རྒྱས་ཀྱི་བསྟན་པ་དེ་ཧ་ཅང་གལ་ཆེན་པོ་དང་སྤུས་དག་པོ་རེད། གཞུང་ཡོད་པ་ཙམ་མ་ཡིན་པར་དབུ་མ་དང་ཕར་ཕྱིན་སོགས་ཀྱི་རྩ་བ་ལ་འགྲེལ་པ་དང་། འགྲེལ་པ་ལ་ཡང་འགྲེལ་ལམ་འགྲེལ་བཤད་སོགས་ཀྱིས་ལེགས་པར་གཏན་ལ་ཕབ་པ་དེ་དག་ལ་གཟིགས་ན་བོད་གངས་ཅན་གྱི་མཁས་གྲུབ་གཉིས་ལྡན་གྱི་དམ་པ་དེ་དག་གིས་སྐུ་ངལ་བསམ་ཡུལ་ལས་འདས་པ་བསྐྱོན་ཡོད་པ་ཤེས་ཐུབ། དེས་ན། ང་ཚོ་ཡག་པོ་ཡིན་ཞེས་པ་འདི་ཕྱོགས་སུ་ལྷུང་བའི་གཏམ་གཏན་ནས་མ་ཡིན། སངས་རྒྱས་ཀྱི་ཆོས་ཁས་མི་ལེན་ན་གནས་ཚུལ་ཐ་དད་ལས་ཁས་ལེན་ཕྱིན་བོད་གངས་ཅན་དུ་ཡོད་པའི་སངས་རྒྱས་ཀྱི་བསྟན་པ་དེ་རབ་དང་ཕུལ་དང་མཆོག་ཏུ་གྱུར་པ་ཡིན་པ་གསལ་པོ་རེད།

དེ་ལས་ཚེ་གཅིག་ལ་སངས་རྒྱ་བ་སྔགས་ཀྱི་ཐུན་མོང་མ་ཡིན་པའི་ཐ་སྙད་ཡིན་ཞིང་། སྔགས་ལའང་གདུལ་བྱའི་མཆོག་དམན་གྱིས་རྒྱུད་སྡེ་བཞི་ཡོད། ཅེས་པ་ནས། དེ་ཡང་ཕལ་མོ་ཆེས་ཆགས་པ་ལམ་བྱེད་ཅེས་པ་ཉོན་མོངས་དེ་དག་ལམ་དུ་སོང་བར་འཁྲུལ་པ་མང་ཡང་དེ་འདྲ་མ་ཡིན་པར་ཆགས་སོགས་ལམ་གྱི་བོགས་འདོན་དང་གྲོགས་སུ་བསྒྱུར་བ་ཡིན། ཞེས་གསུངས། ཆགས་པ་ལམ་བྱེད་ཅེས་པ་འདོད་ཡོན་གྱི་རྐྱེན་གྱིས་སྐྱེས་པའི་ཆགས་པ་དེ་ག་ལམ་དུ་བྱེད་པའི་དོན་མིན་པར། རྒྱུད་སྡེ་འོག་མའི་སྐབས་རླུང་སེམས་ལ་ཕྲ་རགས་ཕྱེ་སྟེ་བཤད་པ་མཛད་མེད་ཀྱང་དོན་གྱིས་ལྷ་སྐུ་བསྒོམས་ཏེ་འདོད་ཡོན་ལམ་དུ་བྱེད་པའི་བློ་སྐྱེས་སྟོབས་ཀྱིས་ཕལ་ཆེར་བློ་རགས་པའི་རིགས་བག་ལ་ཞ་བ་དང་། དེའི་རྐྱེན་གྱིས་ཟབ་གསལ་གྱི་ཏིང་ངེ་འཛིན་ཇེ་བརྟན་དང་ཇེ་གསལ་དུ་འགྲོ་བའི་ཁྱད་ཅིག་ཡོད་སྙམ། གང་ལྟར་གསང་སྔགས་བླ་མེད་ཀྱི་སྐབས་ཇི་ཙམ་གྱིས་རགས་པའི་རླུང་སེམས་ཀྱིས་བྱ་བ་བྱེད་པ་ཤུགས་ཆེ་བ་དེའི་ཚོད་ཀྱིས་ཕྲ་བའི་རླུང་སེམས་མངོན་མི་ཐུབ་པས་རགས་པའི་རླུང་སེམས་བཙན་ཐབས་སུ་འགོག་དགོས། དེ་ཡང་། ཇི་ཙམ་གྱིས་རགས་པའི་རླུང་སེམས་ཡུལ་ལ་འཇུག་པའི་བྱ་བ་བྱེད་པའི་ནུས་པ་ཇེ་ཞན་དུ་སོང་བའི་ཚོད་ཀྱིས་ཕྲ་བའི་རླུང་སེམས་ཀྱིས་ཡུལ་རིག་པའི་གོ་སྐབས་ཇེ་བཟང་དུ་འགྲོ་བའི་ཁྱད་ཅིག་ཡོད། དེའི་རྒྱུ་མཚན་གྱིས་བློ་རགས་པས་སྟོང་ཉིད་ཀྱི་ལྟ་བ་བསྐལ་པར་བསྒོམས་པ་ལས་བློ་ཕྲ་བས་སྟོང་ཉིད་ཀྱི་ལྟ་བ་བསྒོམས་པ་དེ་སེམས་སྟེང་དུ་འགྱུར་ཁྱད་ཤུགས་ཆེན་ཐེབས་པ་ལ་ཁྱད་ཡོད་པར་སྣང་།

འོ་ན། འདོད་ཡོན་གྱི་ཆགས་པ་ལམ་དུ་བྱས་པས་ཅི་བྱ་ཞེ་ན། དཔེར་ན། ནམ་མཁའ་མཐའ་ཡས་སོགས་ཀྱི་ཏིང་ངེ་འཛིན་སྒོམ་པའི་ཚེ་ཤེས་པ་ཇི་ཙམ་ཕྲ་རུ་སོང་བ་དེའི་ཚོད་ཀྱིས་ཤེས་པ་དེ་མི་གསལ་དུ་འགྲོ་བ་དང་། བདེ་བ་ཆེན་པོ་འདོད་ཡོན་ལམ་བྱེད་ཀྱི་སྐབས་སེམས་ཕྲ་རུ་སོང་བའི་ཚོད་ཀྱིས་སྔ་མ་ལས་ལྡོག་སྟེ་ཇེ་གསལ་དུ་འགྲོ་བ་འདིས་བདེ་བ་ཆེན་པོ་ཞེས་པ་ཧ་ཅང་གནད་འགག་ཆེ་བར་གསལ། དེ་ཡང་། བདེ་བ་ཆེན་པོ་ཉིད་གཙིགས་ཆེར་བཟུང་ནས་དང་དུ་ལེན་པའང་ཕལ་ཆེར་མིན་ཏེ། བདེ་བ་ཆེན་པོ་སྐྱེས་པའི་ལག་རྗེས་ལ་རགས་པའི་རླུང་སེམས་ལ་མགོ་ལྕག་གཞུས་པ་ལྟ་བུས་ཆུང་དུ་འགྲོ་བ་དང་། དེའི་ཚོད་ཀྱིས་ཕྲ་བའི་རླུང་སེམས་དེ་དག་མངོན་དུ་འགྱུར་ཐུབ་པ་ཙམ་དུ་མ་ཟད་ཇེ་གསལ་ནས་ཇེ་གསལ་དུ་འགྲོ་ཞིང་། དེ་ལ་བརྟེན་ནས་ཆགས་པའི་རྐྱེན་ལས་བྱུང་བའི་ཟབ་གསལ་གཉིས་མེད་དམ་ཞི་ལྷག་ཟུང་འབྲེལ་གྱི་ཏིང་ངེ་འཛིན་ཁྱད་པར་བ་སྐྱེ་བ་དང་། དེའི་ཚེ་སྟོང་ཉིད་ལ་མཉམ་པར་བཞག་པ་ན་སྟོང་ཉིད་རྟོགས་པའི་བློས་སེམས་སྟེང་གི་དྲི་མ་སྦྱོང་བ་ལ་ཧ་ཅང་ནུས་པ་སྟོབས་ལྡན་དུ་འགྱུར་བས་བདེ་བ་ཆེན་པོ་གཙིགས་ཆེར་བཟུང་བ་རེད།

དེས་ན། བདེ་བ་བརྟན་པོར་གནས་ཐུབ་པ་དང་མི་ཟད་པར་གོང་དུ་འཕེལ་བའི་ཐབས་ལ་འཇུག་དགོས་པས། དཔེར་ན། དབང་པོ་གཉིས་སྦྱོར་གྱི་བདེ་བའི་རྟེན་ཀུན་ད་ལྟ་བུའི་བྱང་ཆུབ་ཀྱི་སེམས་ནམ་ཡང་མི་འཛག་པའམ་མི་འཕོ་བ་དགོས་པས་འཛག་བདེ་འགོག་ཚུལ་ཧ་ཅང་གལ་ཆེན་པོར་གསུངས་ཡོད། རྒྱུ་མཚན་དེ་དག་ལ་བརྟེན་ནས་ལོག་གཡེམ་གསུངས་པའི་མཐར་ཐུག་གི་དགོངས་པའང་རྣམ་མཁྱེན་བསྒྲུབ་པ་ལ་མཆོག་ཏུ་མི་འགྱུར་བའི་བདེ་བའམ་ལྷན་སྐྱེས་ཀྱི་བདེ་ཆེན་དགོས་པར་བརྟེན། དང་པོ་ནས་འཛག་བདེ་གང་ཉུང་ཉུང་བརྟེན་པའི་ཐབས་ལ་འཁྲིད་པའི་རིམ་པ་དེ་ལྟར་བསྒྲིགས་འདུག་སྙམ། དེ་ཡང་། དངོས་གྲུབ་ཀུན་གྱི་གཏེར་གྱུར་པ། །4བྱང་ཆུབ་སེམས་ནི་ལྷུང་གྱུར་ན། །ཕུང་པོ་རྣམ་ཤེས་བརྒྱལ་བ་ལ། །མ་སྨད་དངོས་གྲུབ་ག་ལ་ཡོད། །ཅེས་གསལ་བར་གསུངས་པ་ལྟར་རོ། །མདོར་ན། བདེ་བ་ཆེན་པོ་འདོད་ཡོན་ལམ་དུ་བྱེད་པའི་དགོས་དོན་ནི་བློ་ཕྲ་མོ་གང་ཞིག་ཡུལ་འཇལ་རུང་གི་རྣམ་པར་བསྐྱེད་དེ་གསལ་རིག་གི་རིམ་པ་དེ་ཙམ་ལ་མཉམ་པར་བཞག་པས་ཀྱང་ཕན་ཐོགས་ཡོད་ངེས་མོད། དེ་ཙམ་གྱིས་མི་ཆོག་པར་དེའི་སྟེང་ནས་སྟོང་ཉིད་ཀྱི་ལྟ་བ་དྲན་དགོས་ཤིང་། དེ་ལྟར་དྲན་པ་ལ་སྔར་ནས་གོམས་འདྲིས་ཆེན་པོ་ཞིག་མེད་ན་གློ་བུར་དུ་སྟོང་ཉིད་ཀྱི་ལྟ་བ་གསལ་འདེབས་རྒྱུ་ཧ་ཅང་དཀའ། སྔར་བློ་རགས་པའི་སྟེང་ནས་སྟོང་ཉིད་ཀྱི་ལྟ་བར་གོམས་འདྲིས་ཆེན་པོ་ཡོད་མཁན་ཞིག་ཡིན་ན། འཕེན་པ་དང་སྨོན་ལམ་སོགས་ཀྱི་རྐྱེན་དུ་མས་དྲན་པ་རགས་པ་དེ་དག་ཉམས་ནས་ཕྲ་བའི་བློ་མངོན་དུ་གྱུར་པའི་སྐབས་ལྟ་བ་དང་སྦྱོར་ཐུབ་པ་ཞིག་འོང་ངོ་།

མདོ་ལས། ཇི་ལྟར་གྲོང་ཁྱེར་སེར་སྐྱའི་མི་གཙང་ལུད། །ཅེས་སོགས་ལྟར་ཆགས་སོགས་ལམ་གྱི་གྲོགས་སུ་བསྒྱུར་བ་ཙམ་ཕར་ཕྱིན་ཐེག་པའི་ཡང་ས་མཐོན་པོའི་སྐབས་སུ་ཡོད་ཀྱང་། ཞེས་པ་ནས། སྤང་བྱ་འཇོམས་པ་ལ་ནུས་པ་མཐུ་ཅན་དུ་འགྱུར་བ་ཡིན། དེ་ལྟར་གསང་སྔགས་སྤྱི་དང་ཁྱད་པར་སྔགས་བླ་མེད་ཀྱི་འདོད་ཡོན་ལམ་དུ་བྱེད་པའི་དགོས་པ་དང་རྒྱུ་མཚན་གསུངས་ནས། དེ་ལས་བླ་མེད་ཀྱི་རྒྱུད་ལ་ནང་གསེས་རྒྱུད་སྡེ་ཅི་འདྲ་ཡོད་ཅེ་ན། བོད་སྔ་མས་ཕ་རྒྱུད། མ་རྒྱུད། གཉིས་མེད་ཀྱི་རྒྱུད་དང་གསུམ་དུ་ཕྱེ་ནས་ས་སྐྱ་བས་ཀྱེ་རྡོར་དང་། ཇོ་ནང་པས་དུས་འཁོར་སོགས་རང་རང་གང་ལ་ཞེན་ཆེ་བའི་རྒྱུད་དེ་གཉིས་མེད་ཀྱི་རྒྱུད་དུ་བྱས་ནས་དེ་རྒྱུད་སྡེ་ཐམས་ཅད་ཀྱི་མཆོག་ཏུ་འདོད་པ་ལ་འགལ་འདུ་མང་བས། ཞེས་གཉིས་མེད་ཀྱི་རྒྱུད་ཅེས་པའི་གཉིས་སུ་མེད་རྒྱུ་དེ་ཕ་རྒྱུད་དང་མ་རྒྱུད་དུ་འཇོག་པའི་ཐབས་བདེ་བ་ཆེན་པོའི་ཡེ་ཤེས་དང་། ཤེས་རབ་སྟོང་པ་ཉིད་གཉིས་ལ་འཇོག་ན། ཕ་མའི་རྒྱུད་གཉིས་ལས་ལོགས་སུ་གཉིས་མེད་ཀྱི་རྒྱུད་འཇོག་པར་དཀའ། དེའི་རྒྱུ་མཚན་ནི་ཕ་རྒྱུད་མ་རྒྱུད་ཀྱི་མིང་གིས་བསྙད་པའི་བླ་མེད་ཀྱི་རྒྱུད་གང་ཡིན་ལ་བདེ་སྟོང་གཉིས་སུ་མེད་པའི་ཡེ་ཤེས་རྩལ་དུ་བཏོན་ནས་གསུངས་པ་ཤ་སྟག་ཏུ་སྣང་བས་བླ་མེད་ཀྱི་རྒྱུད་ལ་གཉིས་མེད་ཀྱི་རྒྱུད་ཀྱིས་ཁྱབ་ལ། ཡང་ཕ་རྒྱུད་མ་རྒྱུད་ཅེས་པའི་ཕ་མའི་དོན་ཐབས་ཤེས་གཞན་ཞིག་ལ་བྱས་ནས་དེ་རྩལ་དུ་འདོན་ལུགས་ཀྱི་སྟེང་ནས་ཕ་རྒྱུད་དང་མ་རྒྱུད་དུ་འཇོག་ཚུལ་ཞིག་ཀྱང་ཡོད་པ་དང་། དེའི་ཟླས་དྲངས་ན་སྐབས་རེར། དུས་ཀྱི་འཁོར་ལོའི་སེམས་འགྲེལ་སྐོར་གསུམ་གྱི་སྐབས་དབང་བཞི་པ་རྩལ་དུ་བཏོན་ནས་གསལ་པོར་གསུངས་པས་དུས་འཁོར་གྱི་རྒྱུད་ལྟ་བུ་སྦས་རྒྱུད་མ་ཡིན་པར་གསལ་རྒྱུད་དུ་འདོད་པ་དང་། བརྟག་གཉིས་ལས།5 བཞི་པ་དེ་ཡང་དེ་བཞིན་ནོ། །ཞེས་རྒྱུད་སྡེ་གཞན་གྱི་སྐབས་སུ་དབང་གསུམ་པ་དཔེར་བླངས་ཏེ་དབང་བཞི་པ་དོན་གྱིས་བསྟན་པ་ལས་རྩལ་དུ་བཏོན་ནས་གསལ་པོར་མ་བསྟན་པས་སྦས་རྒྱུད་དུ་གསུངས།

དེ་ལྟར་ན། དབང་བཞི་པ་ཟུང་འཇུག་གསལ་བར་སྟོན་པའི་ཆ་ནས་གཉིས་མེད་ཀྱི་རྒྱུད་དུ་འཇོག་ཚུལ་ཞིག་ཀྱང་ཡོད་དེ། གུང་ཐང་རིན་པོ་ཆེས་རྒྱུད་གཞན་དང་མི་འདྲ་བར་དབང་བཞི་པའི་ལམ་ཟུང་འཇུག་གཙོ་བོར་སྟོན་པ་དུས་འཁོར་ནི། གཉིས་མེད་ཀྱི་རྒྱུད་དུ་བྱེད་དགོས་ཞེས་བཤད་པ་མཁས་པའི་གསུང་དཔྱད་གཞི་ཆེ་བར་སྣང་ངོ༌། །
ཞེས་གསུངས་པས་བསམ་བློ་གཏོང་ས་ཅུང་ཟད་ཡོད། སྤྱིར་ཐབས་སྒྱུ་མའི་ལུས་རྩལ་དུ་བཏོན་ནས་གསུངས་པའི་རྒྱུད་ལ་ཕ་རྒྱུད་དང་། འོད་གསལ་སྒྲུབ་ཚུལ་དང་བོགས་འདོན་བྱེད་སྟངས་རྩལ་དུ་བཏོན་པའི་རྒྱུད་ལ་མ་རྒྱུད་དུ་བཞག་ནས། ཕ་མ་གཉིས་ཀྱི་ཐ་སྙད་སྦྱར་སའི་ཐབས་ཤེས་གཉིས་པོ་དེ་ཐབས་སྒྱུ་མའི་ལུས་དང་། ཤེས་རབ་ལ་འོད་གསལ་དང་དེ་འདྲེན་བྱེད་གཏུམ་མོ་སོགས་བཞག་ནས་དེ་གཉིས་རྩལ་དུ་རྒྱུད་གང་གིས་འདོན་མི་འདོན་གྱིས་ཕ་རྒྱུད་དང་མ་རྒྱུད་དུ་འཇོག་པ་ལྟར་ན་གཉིས་མེད་ཀྱི་རྒྱུད་ཅེས་པ་ལ་བསམ་བློ་གཏོང་ས་ཞིག་ཡོད་བཟོ་འདུག །གང་ལྟར་ཐབས་བདེ་བ་ཆེན་པོའི་ཡེ་ཤེས་དང་ཤེས་རབ་སྟོང་ཉིད་རྟོགས་པའི་ལྟ་བ་ལ་བཞག་ནས་ཕ་རྒྱུད་མ་རྒྱུད་གཉིས་ཀྱིས་ཐབས་ཤེས་དེ་གཉིས་རེ་རེ་བར་སྟོན་ཅིང་། གཉིས་མེད་ཀྱི་རྒྱུད་ཀྱིས་ཐབས་ཤེས་དེ་གཉིས་རྩལ་དུ་བཏོན་པའམ་ཟུང་འབྲེལ་དུ་སྟོན་པ་ལ་བྱེད་ན་ནང་འགལ་འོང་།

རྗེ་བདག་ཉིད་ཆེན་པོས་ཕ་རྒྱུད་དང་ཐབས་རྒྱུད་ཅེས་པའི་ཕ་དང་ཐབས་སྒྱུ་ལུས་དང་། མ་རྒྱུད་དང་ཤེས་རབ་རྒྱུད་ཅེས་པའི་མ་དང་ཤེས་རབ་འོད་གསལ་ལ་བྱས་ནས་དང་པོ་སྒྲུབ་ཚུལ་རྩལ་དུ་བཏོན་ནས་འཆད་པ་ཕ་རྒྱུད། གཉིས་པ་སྒྲུབ་ཚུལ་རྩལ་དུ་བཏོན་ནས་འཆད་པ་མ་རྒྱུད་དུ་བཞེད། ཅེས་པ། སྤྱིར་གསང་བ་འདུས་པའི་སྐབས་འོད་གསལ་རྩལ་དུ་བཏོན་ཞེས་པའི་ཚིག་གི་ནུས་པ་འདོན་ལུགས་ཤིག་གི་སྟེང་ནས་བཤད་པ་ཡོང་ཆོག་ཀྱང་སྒྱུ་ལུས་སྒྲུབ་གཞིའི་འོད་གསལ་དེ་མ་རྒྱུད་འཁོར་ལོ་བདེ་མཆོག་ལས་གསང་བ་འདུས་པའི་གཞུང་རྒྱས་པ་ཡོད་སྙམ། རྗེ་རིན་པོ་ཆེས། འོད་གསལ་ལྷ་ཡི་ལམ་ལས་འཁྲུངས། །ཟུང་འཇུག་དབང་པོའི་གཞུ་ལྟ་བུ། །ཞེས་གསུངས་པ་ལྟར། སྒྱུ་ལུས་རྩལ་དུ་བཏོན་ནས་གསུངས་པས་དེའི་སྒྲུབ་གཞིའི་འོད་གསལ་སྟོང་པ་བཞིའི་རྣམ་གཞག་གསང་བ་འདུས་པ་ཧ་ཅང་རྒྱས། འོན་ཀྱང་། གསང་བ་འདུས་པས་གཙོ་བོ་སྒྱུ་ལུས་སྒྲུབ་གཞིའི་འོད་གསལ་གསལ་ཞིང་རྒྱས་པར་གསུང་དགོས་ངེས་ལས་གཙོ་བོ་སྒྱུ་ལུས་རྩལ་དུ་བཏོན་ནས་གསུངས་པ་རེད། མ་རྒྱུད་འཁོར་ལོ་བདེ་མཆོག་གིས་འོད་གསལ་རྩལ་དུ་བཏོན་པས་མ་རྒྱུད་དུ་གསུངས།

ཐབས་ཤེས་གཉིས་མེད་ཀྱི་རྒྱུད་ཅེས་པའི་ཐབས་བདེ་བ་ཆེན་པོའི་ཡེ་ཤེས་དང་། ཤེས་རབ་སྟོང་ཉིད་རྟོགས་པའི་ལྟ་བ་ལ་བྱེད་པས་སྔ་མ་དང་མི་འདྲ་ཞིང་། བླ་མེད་ཀྱི་རྒྱུད་ལ་བདེ་སྟོང་དབྱེར་མེད་ཀྱི་ཡེ་ཤེས་བརྗོད་བྱར་སྟོན་པ་ཞིག་དགོས་པས། དེས་ན་བླ་མེད་ཀྱི་རྒྱུད་ལ་ཐབས་ཤེས་དེའི་དབང་དུ་བྱས་པའི་གཉིས་མེད་ཀྱི་རྒྱུད་ཡིན་པས་ཁྱབ་པར་གསུངས། ཡང་། རྒྱུད་ཀྱི་ཚིག་དང་བསྐྱེད་རྫོགས་ཀྱི་སྟེང་ནས་ཕ་རྒྱུད་མ་རྒྱུད་འཇོག་ཚུལ་མང་པོ་གསུངས་ཏེ་བོད་སྔ་མས་རྒྱུད་ཀྱི་དབུར་འདི་སྐད་བདག་ཐོས་སོགས་ཡོད་པ་ཕ་རྒྱུད། གསང་བ་མཆོག་གི་དགྱེས་པ་ན། ཞེས་སོགས་ཡོད་པ་མ་རྒྱུད་དང་། ཡང་དཔེར་ན། ཁྲོ་བོ་བཞི་ལྟ་བུ་སྤྲོས་ནས་ཡེ་ཤེས་པ་དགུག་གཞུག་ལྷ་ཕོས་བྱས་པ་ཕ་རྒྱུད། ལྷ་མོས་བྱས་པ་མ་རྒྱུད་ཟེར་བ་དེ་ལྟར་ན་རྡོ་རྗེ་གསུམ་གྱི་ལྷ་ཚོགས་སྤྱན་འདྲེན་པའི་ཚེ་རང་གི་སྙིང་ག་ནས་སྤྱན་མ་སོགས་སྤྲོས་ཏེ་གསང་བ་འདུས་པའི་ལྷ་ཚོགས་སྤྱན་འདྲེན་པ་ཡིན་པས་གསང་འདུས་མི་བསྐྱོད་ལུགས་མ་རྒྱུད་དུ་ཐལ་བར་འགྱུར་བ་སོགས་ཕ་མའི་རྒྱུད་ཀྱི་ཁྱད་པར་སྣ་ཚོགས་སྨྲས་པ་རྗེ་བདག་ཉིད་ཆེན་པོས་སྔགས་རིམ་སོགས་སུ་རྒྱ་ཆེར་བཀག་ཚུལ་ཤེས་ན་རང་ལུགས་ལ་ངེས་པ་བསྐྱེད། ཐབས་རྒྱུད་ལ་འདོད་ཆགས་ཐབས་རྒྱུད་དང་། ཞེ་སྡང་ཐབས་རྒྱུད། གཏི་མུག་ཐབས་རྒྱུད་གསུམ་ལས། གསང་བ་འདུས་པའི་རྒྱུད་ནི་འདོད་ཆགས་ཐབས་རྒྱུད་དེ། དེའི་རྒྱུད་ཀྱི་གྲངས་སྟོན་པའི་སྐབས། གསང་བ་འདུས་པ་སྟོང་ཕྲག་གཅིག །ཅེས་གསུངས་པས་སོ། །དྲག་ལས་ལ་རྒྱུའི་ཀུན་སློང་བྱམས་སྙིང་རྗེ་མེད་མི་རུང་དང་། དུས་ཀྱི་ཀུན་སློང་རྩུབ་སེམས་དགོས་པས་ཞེས་པ། སྤྱིར་མིའི་འགྲོ་སྟངས་ཀྱི་ཐོག་ནས་བསམ་ན་དགེ་རྒན་དགེ་ཕྲུག་ལ་ཤ་ཚ་ཡོད་པ་དང་། ཕ་མ་བུ་ཕྲུག་ལ་བརྩེ་བ་ཡོད་མཁན་ཞིག་གིས་དེ་དང་དེ་ལ་ཕན་སེམས་དང་འགན་ཁུར་བླངས་ནས་གཤེ་གཤེ་གཏོང་བ་དང་། སྐབས་རེར་གཞུས་པ་སོགས་དུས་ཀྱི་ཀུན་སློང་ལ་རྩུབ་སེམས་ཅུང་ཟད་ཡོད་ཀྱང་། དེ་ཡང་ཕ་རོལ་པོར་ཕན་སེམས་དང་དེའི་མ་འོངས་མི་ཚེའི་མདུན་ལམ་ལ་འགན་ཁུར་ལྕི་མོ་ཞིག་སེམས་ལ་ཡོད་པའི་དབང་གིས་བྱུང་བ་ཡིན་པས། ཕར་བལྟས་ཚོད་ལ་རྩུབ་སྤྱོད་ལྟ་བུར་མཐོང་ཡང་དོན་ལ་ཕན་པའི་རང་བཞིན་ཅན་ཞིག་ཏུ་སོང་ཡོད།

ཡང་། དེ་ལས་ལྡོག་སྟེ་མགོ་སྐོར་གཏོང་འདོད་ཀྱི་བསམ་པས་རང་ཉིད་འབའ་ཞིག་གི་དོན་ནམ། ཡང་ན། ཕ་རོལ་པོ་ཕུང་ལ་སྦྱོར་འདོད་ཀྱི་ཆེད་དུ་ཁས་འཇམ་པོས་བཤད་པ་དང་། རྔན་པ་སོགས་སྤྲོད་པ་ནི་མཐོང་ཆོས་སུ་ཡོད་པ་འདི་རེད། མངོན་གྱུར་དུ་ཡོད་པའི་བྱ་སྤྱོད་འདི་དག་ནི་འཚེ་མེད་ཞི་བའི་རྣམ་པ་ཡིན་མོད་དོན་དུ་ཀུན་སློང་གི་ཆ་ནས་འཚེ་བའི་རང་བཞིན་ཅན་ཡིན་པ་གསལ་པོ་འདུག །དེས་ན། ལམ་ཉམས་ལེན་གྱི་སྐབས་ཀྱང་སྙིང་རྗེ་ཆེན་པོས་ཀུན་ནས་བསླངས་ཏེ་དུས་ཀྱི་ཀུན་སློང་ལ་རྩུབ་སེམས་ཀྱང་ཡོད་པ་གོང་དུ་བཤད་པ་ལྟར་རོ། །

དེ་ཉིད་ལམ་དུ་བྱེད་ཚུལ་སྟོན་པ་གཤིན་རྗེའི་གཤེད་དམར་ནག་འཇིགས་གསུམ་གྱི་རྒྱུད་ལྟ་བུ་མངོན་སྤྱོད་ཀྱི་ལས་གཙོ་བོར་གསུངས་པས་ཞེ་སྡང་ཐབས་རྒྱུད་དང་། རྗེ་བདག་ཉིད་ཆེན་པོས་འདོད་ཆགས་དང་ཞེ་སྡང་ལམ་གྱི་གྲོགས་སུ་གནང་བའང་ཡོད་ལ། གཏི་མུག་མཚུངས་ལྡན་གྱི་སྒོས་མ་གཏོགས་གནང་བ་མེད་ཅེས། འདོད་ཆགས་དང་ཞེ་སྡང་ལམ་བྱེད་ཡོད་མོད་གཏི་མུག་ལམ་བྱེད་ཅེས་པ་གཏི་མུག་བདེན་འཛིན་དང་མཚུངས་ལྡན་གྱི་སྒོ་ནས་འཇོག་རྒྱུ་ལས་གཏི་མུག་བདེན་འཛིན་ལ་བཞག་ནས་དེ་ལམ་དུ་བྱེད་ཚུལ་ཞིག་མེད། ཆགས་སྡང་གང་ཡིན་ཀྱང་ཉོན་མོངས་ཅན་གྱི་གཏི་མུག་དང་མཚུངས་ལྡན་དུ་འབྱུང་བས། ཉོན་མོངས་གཞན་གནང་བའི་ཞར་བྱུང་ལྟ་བུར་གནང་བ་ལས་གཏི་མུག་ལ་སྒོས་སུ་གནང་བ་མེད་པར་གསུངས་པ་ལྟར་དང་། འདོད་ཆགས་དང་ཞེ་སྡང་དམིགས་སུ་བསལ་ནས་ལམ་གྱི་གྲོགས་སུ་འགྲོ་ཚུལ་ཞིག་ཡོད་ལ། གཏི་མུག་དངོས་སུ་ལམ་གྱི་གྲོགས་སུ་འགྱུར་བར་མ་གསུངས་པས་སྐྱབས་མགོན་རྡོ་རྗེ་འཆང་མཁས་གྲུབ་གཉིས་ལྡན་གྱི་སྐྱེས་བུ་དམ་པ་དཀོན་མཆོག་འཇིགས་མེད་དབང་པོ་ནས། རི་གི་ཨ་ར་ལིའི་རྒྱུད་གཏི་མུག་ཐབས་རྒྱུད་དུ་གསུངས་པ་གཏི་མུག་དངོས་མ་ཡིན་པར་གཉིད་དང་རྨི་ལམ་ལམ་བྱེད་སྟོན་པས་དེར་བཞག་པ་འདྲ་གསུངས། ཞེས་པ། ཕ་རྒྱུད་ལ་ཞེ་སྡང་ཐབས་རྒྱུད་ལ་སོགས་པ་ཐབས་རྒྱུད་གསུམ་གསུངས་པ་ལས་འདི་ནི་འདོད་ཆགས་ཐབས་རྒྱུད་ཡིན་ལ། དེ་འདྲའི་འདོད་ཆགས་ཐབས་རྒྱུད་ཀྱི་གསང་བ་འདུས་པ་ལ་ཡང་གཙོ་བོ་གསང་འདུས་རྩ་རྒྱུད་ཀྱིས་བསྟན་པས་རྒྱུད་ཀྱི་ཁུངས་གཅིག་ཡིན་ཀྱང་གདུལ་བྱ་སོགས་ཀྱི་ཁྱད་པར་ལས། དཔེར་ན། གསང་འདུས་ཡེ་ཤེས་ཞབས་ལུགས་ལྟ་བུ་འཇམ་དཔལ་གཙོ་བོར་འཕོས་པ་དང་། དེ་བཞིན་དུ་ཇོ་བོ་རྗེས་བོད་གངས་ཅན་གྱི་གདུལ་བྱའི་མོས་ངོ་དང་འཚམ་པར་གསུངས་པའི་གསང་འདུས་འཇིག་རྟེན་དབང་ཕྱུག་ཅེས་པའང་ཡོད། ཡང་གསང་འདུས་འཕགས་ལུགས་ལ་མཚོན་ནའང་འགྲེལ་པར་གསུངས་པ་ལྟར་གཙོ་བོ་འཕོས་པའི་དབང་གིས་འདུས་པའི་དཀྱིལ་འཁོར་སྣ་ཚོགས་འབྱུང་བ་ལས་སྐབས་འདིར་བཤད་མ་ཐག་པ་གསང་འདུས་འཕགས་ལུགས་ལྷ་སོ་གཉིས་ཀྱི་བདག་ཉིད་ཅན་ནོ། །

དེ་ཡང་གསང་བ་འདུས་པ་ལ་ཡིག་དོན། སྤྱི་དོན། སྦས་དོན། མཐར་ཐུག་གི་གསང་བ་འདུས་པ་བཞི་གསུངས་ཤིང་གུ་ཧྱེ་ས་མ་ཛ་ཞེས་པ་གསང་བ་འདུས་པ་དང་། དེ་ལ་འགྲེལ་པ་སྒྲོན་གསལ་གྱི་སྐབས་ཡེ་ཤེས་རྡོ་རྗེ་ཀུན་ལས་བཏུས་པ་བཞིན་རྒྱུད་འཆད་ཐབས་ཀྱི་མན་ངག་ལ་ཡིག་དོན། སྤྱི་དོན། སྦས་དོན། མཐར་ཐུག་བཅས་མཐའ་དྲུག་ཚུལ་བཞིའི་བཤད་པའི་སྟེང་ནས་གསང་བ་འདུས་པ་ཞེས་པར་གོ་དོན་མང་པོ་སྟེ་ཡིག་དོན་གྱི་དབང་དུ་བྱས་པའི་གསང་བ་འདུས་པ་དང་། སྤྱི་དོན་དང་སྦས་དོན་དང་མཐར་ཐུག་གི་བཤད་པའི་དབང་དུ་བྱས་པའི་གསང་བ་འདུས་པ་བཅས་གསང་བ་འདུས་པའི་དོན་རྒྱ་ཆེར་གསུངས་ཡོད།

གསང་སྔགས་ཀྱི་ལམ་ཐམས་ཅད་དེར་འདུས་པས་ན་རྒྱུད་སྡེ་ཐམས་ཅད་ཀྱི་རྩ་བ། མདོ་སྡེ་ཐམས་ཅད་ཀྱི་ཚིག་དང་དོན་གྱི་གནད་འདིར་གཞོལ་ཞིང་འབབ་པས་མདོ་སྡེ་ཀུན་གྱི་ཟ་མ་ཏོག་སྟེ། གསང་འདུས་ཤེས་ན་མདོ་སྔགས་ཐམས་ཅད་ཤེས་པར་འགྱུར་ཞེས་སྲད་རྒྱུད་རྡོ་རྗེ་འཆང་གིས་ཀུན་མཁྱེན་འཇམ་དབྱངས་བཞད་པར་གསུངས། སྲད་རྒྱུད་རྡོ་རྗེ་འཆང་དཀོན་མཆོག་ཡར་འཕེལ་ནི། ཀུན་མཁྱེན་བླ་མ་འཇམ་བཞད་ངག་དབང་བརྩོན་འགྲུས་ཀྱི་རྩ་བའི་བླ་མ་རེད། གསང་འདུས་རྩ་རྒྱུད་དུ་དབང་དང་བསྐྱེད་རྫོགས་ལས་ཚོགས་དང་བཅས་པ་ཐམས་ཅད་ཆ་ཚང་བ་ཞིག་རྒྱས་པར་གསུངས་ཡོད། བདེ་མཆོག་གི་རྒྱུད་ཀྱིས་དངོས་ཟིན་ལས་ཚོགས་གཙོ་བོར་གསུངས་པ་ལྟ་བུ་ལས་བསྐྱེད་རྫོགས་ཀྱི་གནད་རྣམས་ཤིན་ཏུ་སྦས་པའི་ཚུལ་གྱིས་བསྟན་ཡོད་པས། རྗེ་རིན་པོ་ཆེས་སྦས་པ་འཆད་པའི་ཚུལ་རྟོགས་པ་ཤིན་ཏུ་ཡང་དཀའ་བར་བྱུང་འདུག་པ་ནི་འཆད་པར་འགྱུར་རོ། །ཞེས་སྦས་དོན་ཀུན་གསལ་དུ་གསུངས་པ་ལྟར་དང་། དེ་བཞིན་དུ་འཇིགས་བྱེད་ཀྱི་རྒྱུད་ཆ་ཚང་བོད་ལ་འགྱུར་མེད་ལ་ལས་ཚོགས་གཙོ་བོར་གསུངས་པ་རྟོག་བདུན་ལྟ་བུ་ལས་མེད། གང་ལྟར་དེ་འདྲའི་ཐོག་ནས་གསང་བ་འདུས་པ་རྒྱུད་ཐམས་ཅད་ཀྱི་རྩ་བ་དང་། མདོ་སྡེ་ཐམས་ཅད་ཀྱི་ཟ་མ་ཏོག་སོགས་སུ་གསུངས་པའི་གོ་བ་ཞིག་ཀྱང་ལེན་ཆོག་པ་ལས། དོན་བསྡུས་པ་ཙམ་གྱིས་བཤད་ན་གཞན་རྣམས་ཀྱང་མདོ་སྡེ་ཐམས་ཅད་ཀྱི་ཟ་མ་ཏོག་སོགས་སུ་འགྱུར་རོ། །དེས་ན། གསང་བ་འདུས་པ་དེ་ཧ་ཅང་གནད་ཆེན་པོ་དེ་འདྲ་ཞིག་རེད།

ཁྱད་པར་བསྟན་པའི་སྙིང་པོ་གནས་མི་གནས་དཔལ་གསང་བ་འདུས་པའི་བཤད་སྒྲུབ་ཀྱི་རྒྱུན་གནས་མི་གནས་ལ་རག་ལས་པས། ཞེས་གསུངས། སྤྱིར་སངས་རྒྱས་ཀྱི་བསྟན་པ་ཡོད་མེད་དང་གནས་མིན་ནི་གཞི་གསུམ་གྱི་ལག་ལེན་ཡོད་པའི་དགེ་སློང་གི་དགེ་འདུན་གྱི་སྡེ་ཡོད་མེད་ལ་རག་ལས་ཤིང་། དེ་མེད་ན་སྔགས་པ་ཧ་ཅང་མང་པོ་ཡོད་རུང་དེ་ཙམ་གྱིས་སྤྱི་ཡོངས་ཀྱིས་བསྟན་པ་ཡོད་པར་འཇོག་མི་ཐུབ། འོན་ཀྱང་། བསྟན་པའི་སྙིང་པོ་གསང་སྔགས་ཀྱི་བསྟན་པ་གནས་དང་མི་གནས་ནི་གསང་བ་འདུས་པའི་བཤད་སྒྲུབ་ཀྱི་རྒྱུན་གནས་མི་གནས་ལ་རག་ལས་པར་གསུངས།

དེ་ཡང་། འཇམ་དཔལ་ཞལ་ལུང་ལས། ཞེས་པ། སློབ་དཔོན་སངས་རྒྱས་ཡེ་ཤེས་ལ་རྗེ་བཙུན་འཇམ་པའི་དབྱངས་ཀྱིས་གསུངས་པ་དེ་ཡིན་སྙམ། འདུས་པའི་རྩ་རྒྱུད་འདིའི་དོན་གང་ཟག་གཅིག་ནས་གཅིག་ཏུ་རྣ་བར་འཕོ་བར་བྱེད་པ། །གང་གི་དུས་སུ་གནས་པ་དེར་ཏེ་དེ་སྲིད་དུ་ཡང་། སངས་རྒྱས་ཀྱི་བསྟན་པའི་སྙིང་པོ་གསང་སྔགས་རྡོ་རྗེ་ཐེག་པའི་བསྟན་པ་རིན་ཆེན་ཀྱང་། །གནས་པར་རབ་ཏུ་བཤད་པ་ཡིན། །ཞེས་སོགས་གསུངས་པས་སྤྱིར་གསང་སྔགས་ཀྱི་ཐེག་པ་དང་། དེའི་ནང་ནས་དཔལ་གསང་བ་འདུས་པའི་བསྟན་པ་དང་མཇལ་བའི་དུས་འདིར་འབད་དགོས། རྗེ་རིན་པོ་ཆེས་ཡི་དམ་གསང་བདེ་འཇིགས་གསུམ་ཡ་མ་བྲལ་བར་ཉམས་བཞེས་གནང་རྒྱུ་གལ་ཆེན་པོར་གཟིགས་ནས། རྒྱུད་ཀྱི་འཆད་ཉན་འཛུགས་དགོས་དགོངས་ཏེ་སེ་ར་ཆོས་སྡིངས་སུ་འདུས་པའི་ཁྲིད་གནང་བའི་སྐབས་གསང་བ་འདུས་པའི་རྒྱུད་འཆད་ཉན་གྱི་བཤད་གྲྭ་འཛིན་ཐུབ་མཁན་སུ་ཡོད་ཅེས་གསུངས་པར། སྔོན་གྱི་ཐུགས་བསྐྱེད་དང་སྨོན་ལམ་དུས་སུ་སྨིན་ཏེ་རྗེ་བཙུན་ཤེས་རབ་སེང་གེས་ངས་ནུས་ཞེས་ཞལ་བཞེས་གནང་བ་བཞིན་རྗེ་རིན་པོ་ཆེས་ཀྱང་གནད་ཆེན་པོར་བརྩིས་གནང་འདུག །དེས་ན། སྤྱིར་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཡོད་པ་ལས་སྔགས་གསར་མའི་ཐོག་ནས་བཤད་ན་སྔགས་ཀྱི་བསྟན་པའི་རྩ་བ་གསང་བ་འདུས་པ་འདི་ཡིན་པས་ད་རེས་རང་ཅག་དཔལ་གསང་བ་འདུས་པའི་བསྟན་པ་དང་མཇལ་བའི་དུས་འདིར་འབད་དགོས་གསུངས་པ་རེད།

རང་རེ་རྗེ་རྒྱལ་བ་གཉིས་པ་ཙོང་ཁ་པ་ཆེན་པོའི་མདོ་སྔགས་ཀྱི་བསྟན་པ་དང་མཇལ་བའི་ཁུལ་ཡིན་པས་བདེ་གསང་གི་སྔགས་ཀྱི་བསྟན་པ་འདི་དང་མ་མཇལ་ན་རྒྱལ་བ་ཙོང་ཁ་པ་ཆེན་པོའི་བསྟན་པ་ཡོངས་རྫོགས་དང་མཇལ་བའི་གོ་མི་ཆོད་ཅེས་དམ་པ་རྣམས་ཀྱིས་གསུངས། བཀའ་པོད་ལྔ་ལ་སྦྱངས་པ་བྱས་ཀྱང་ཡང་དག་མཐའ་དཔྱིས་ཕྱིན་པར་ཤེས་པ་སྔགས་ཀྱི་རྫོགས་རིམ་གྱི་གནད་ལ་ཐུག་པར་གསུངས་པ་ལྟར་འབབ་ས་སྔགས་འདི་ཡིན་པས། ཁྱོད་ཀྱིས་ཇི་སྙེད་བཀའ་སྩལ་པ། །ཞེས་སོགས་མདོ་ལུགས་ལ་བདེན་བཞི་སོགས་སངས་རྒྱས་ཀྱིས་ཆོས་གང་གསུངས་དེ་བཞིན་ཉིད་ལ་གཞོལ་ཞིང་འབབ་པར་གསུངས་པའང་དེ་བཞིན་ཉིད་གོ་ཐབས་དང་ཤེས་ཐབས་ཙམ་མ་ཡིན་པར། ལམ་མཐར་ཕྱིན་པར་བྱེད་པའི་ཐབས་སུ་གོ་དགོས་པས་ཞེས་པ། མདོར་ན། སྟོང་ཉིད་རྟོགས་པ་ཡོངས་སུ་རྫོགས་པའམ་སྒྲིབ་གཉིས་ཀྱི་གཉེན་པོ་ཡོངས་སུ་རྫོགས་པའི་སྟོང་ཉིད་རྟོགས་པའི་ལྟ་བ་དེ་གང་ཞེ་ན། སྟོང་ཉིད་རྟོགས་པའི་བློ་ཁྱད་པར་བ་གཉུག་སེམས་དེའོ། །དེའི་ཚུལ་སྔགས་བླ་མེད་སྤྱི་དང་ཁྱད་པར་དུ་གསང་བ་འདུས་པའི་སྐབས་རྩལ་དུ་བཏོན་ནས་གསུངས་པའི་དོན་ལ་གོ་བ་ལེགས་པར་མ་རྙེད་ན། ཕར་ཕྱིན་དང་དབུ་ཚད་ཀྱི་གཞུང་ལ་བརྟེན་ནས་སྟོང་ཉིད་ཀྱི་ལྟ་བའི་གོ་བ་དང་ཉམས་མྱོང་སྐྱེས་ཀྱང་སྟོང་ཉིད་རྟོགས་པའི་ལྟ་བ་མཐར་ཐུག་པ་དང་ཡོངས་སུ་རྫོགས་པ་ནི་སྔགས་བླ་མེད་ཀྱི་སྐབས་ནས་གསུངས་པའི་གཉུག་སེམས་དང་སྦྲེལ་ནས་འབྱུང་སྟེ། གུང་ཐང་རིན་པོ་ཆེས། རྒྱུ་ཡི་ཐེག་པར་བཤད་པའི་སྟོང་པ་ཉིད། །འབྲས་བུའི་ཐབས་ཀྱིས་སྒྲུབ་པའི་བདེ་ཆེན་དང་། །མཉམ་སྦྱོར་ཆོས་ཕུང་བརྒྱད་ཁྲིའི་སྙིང་པོའི་བཅུད། །ཅེས་ཕར་ཕྱིན་ཐེག་པར་གསུངས་པའི་ཟབ་མོ་སྟོང་པ་ཉིད་དང་། རྡོ་རྗེ་ཐེག་པར་གསུངས་པའི་བདེ་བ་ཆེན་པོ་གཉིས་གཅིག་ཏུ་སྦྱོར་དགོས་པར་གསུངས་པ་ཡིན། གྲུབ་མཐའ་རྩ་བར། ཡུལ་མཆོག་བསྟན་ཀྱང་ཡུལ་ཅན་མཆོག་སྦས་བཞིན། །དྲི་གཙོ་བསྟན་ཀྱང་གཉེན་པོ་མཆོག་སྦས་ཕྱིར། །ཞེས་ཡུལ་གྱི་གཙོ་བོ་སྟོང་ཉིད་ཕྲ་མོ་ཕ་རོལ་ཏུ་ཕྱིན་པའི་སྐབས་ནས་བསྟན་ཀྱང་། དེ་ཡུལ་དུ་བྱེད་པའི་ཡུལ་ཅན་གཙོ་བོ་གཉུག་མ་ལྷན་ཅིག་སྐྱེས་པའི་འོད་གསལ་ཕ་རོལ་ཏུ་ཕྱིན་པའི་སྐབས་མ་ཟད་རྒྱུད་སྡེ་འོག་མའི་སྐབས་སུའང་སྦས་ནས་བསྟན་ཡོད། ཕ་རོལ་ཏུ་ཕྱིན་པའི་སྐབས་ནས་གསུངས་པའི་མདོ་སྔགས་ཐུན་མོང་གི་སྟོང་ཉིད་དང་གཉུག་སེམས་དབྱེར་མེད་རོ་གཅིག་ཏུ་ཞུགས་ཏེ་ཡང་དག་མཐའ་དཔྱིས་ཕྱིན་པར་རྟོགས་དགོས་ལ། ཞེས་པ་ནས། ངེས་དོན་བདེ་སྟོང་དབྱེར་མེད་ཀྱི་ཡེ་ཤེས་ཀྱི་རྡོ་རྗེ་ཐུགས་རྒྱུད་ལ་འཆང་བས་རྡོ་རྗེ་འཆང་དུ་བཤད་པ་ལྟ་བུ་སྟེ། ཞེས་གསང་བ་འདུས་པའི་རྒྱུད་འཆད་པའི་ཚེ་མཐའ་དྲུག་ཚུལ་བཞིའི་རྒྱ་ཡིས་བཏབ་སྟེ་གནས་པ་བཤད་རྒྱུད་ཀྱི་རྗེས་སུ་འབྲངས་ནས་བླ་མའི་མན་ངག་ལ་བརྟེན་ནས་རྒྱུད་དོན་རྟོགས་པར་བྱེད་དགོས་ཞེས་རྟོགས་བརྗོད་མདུན་ལེགས་མར་གསུངས་པ་ལྟར་རོ། །

འོ་ན། མཐའ་དྲུག་ཚུལ་བཞིའི་རྒྱས་བཏབ་སྟེ་བཅིངས་ཞེས་པའི་མཐའ་དྲུག་གང་ཞེ་ན། དྲང་ངེས་གཉིས་དང་། དགོངས་དགོངས་མིན་གཉིས། སྒྲ་ཇི་བཞིན་ཡིན་མིན་གཉིས་ཏེ་དྲུག་ལས། དང་པོ་དྲང་ངེས་ཀྱི་དོན་ནི། ཕ་རོལ་ཏུ་ཕྱིན་པའི་ཐེག་པའི་སྐབས་རྗོད་བྱེད་ཀྱི་ཚིག་སོ་སོ་ལ་བརྟེན་ནས་སྒྲ་ཇི་བཞིན་པ་ཡིན་མིན་དང་། ཡང་ན། དོན་དམ་བདེན་པ་དངོས་བསྟན་བསྟན་བྱའི་གཙོ་བོ་ཡིན་མིན་གྱི་སྟེང་ནས་དྲང་ངེས་ཕྱེ་ལ། སྐབས་འདིའི་དྲང་ངེས་ནི་ཚིག་གཅིག་གི་དོན་རྫོགས་རིམ་དང་སྦྱར་ནས་བཀྲལ་བ་ན་ངེས་དོན་གྱི་བཤད་པ་དང་། ཚིག་དེ་ག་བསྐྱེད་རིམ་གྱི་རྣམ་གཞག་དང་སྦྱར་ནས་བཀྲལ་བ་ན་དྲང་དོན་གྱི་བཤད་པ་སྟེ། དཔེར་ན། རྡོ་རྗེ་འཛིན་པ་ཞེས་པ་དྲང་དོན་མཚོན་བྱེད་དཔེ་ཡི་རྡོ་རྗེ་ཕྱག་ཏུ་བཟུང་བས་རྡོ་རྗེ་འཆང་ངམ་རྡོ་རྗེ་འཛིན་པ་དང་། ཡང་རྡོ་རྗེ་ཞེས་པ་མི་ཕྱེད་པ་ཡིན་པས་ངེས་དོན་བདེ་སྟོང་གཉིས་སུ་མེད་པའི་ཡེ་ཤེས་ཀྱིས་སྤང་བྱ་ཐམས་ཅད་ཕར་འཇོམས་ནུས་ལ་ཚུར་འཇོམས་མི་ནུས་པས་རྡོ་རྗེ་སྟེ་དེ་ལྟར་བདེ་སྟོང་གཉིས་སུ་མེད་པའི་ཡེ་ཤེས་རྡོ་རྗེ་ལ་སྦྱར། དེ་རང་རྒྱུད་ལ་བརྟན་པའམ་ཡོད་པས་ན་འཛིན་པའམ་འཆང་བ་ཞེས་བཤད། དང་པོའི་དགོངས་པ་གཞན་དུ་འདྲེན་དགོས་པས་སོ། །ཞེས་ཕྱག་ན་རྡོ་རྗེ་འཛིན་པ་ཙམ་ལ་རྡོ་རྗེ་འཆང་ཞེས་པའི་ཚིག་གི་དོན་མི་རྫོགས་ཏེ། དེ་ལས་ཟབ་པའི་དོན་བཤད་དུ་ཡོད་པས་དང་པོའི་དགོངས་པ་གཞན་དུ་འདྲེན་དགོས་པས་ན་དྲང་དོན་ཞེས་དང་། ཡང་། གསང་འདུས་རྩ་རྒྱུད་དུ། དགོན་པ་ཆེན་པོའི་ས་ཕྱོགས་སུ། །མེ་ཏོག་འབྲས་བུ་སོགས་ཀྱིས་བརྒྱན། །ཞེས་པ་སྒྲུབ་པའི་དབེན་གནས་མེ་ཏོག་སོགས་ཀྱིས་བརྒྱན་པ་དང་། ཞེས་པ། རྣལ་འབྱོར་པས་སྒྲུབ་པ་ཉམས་ལེན་བྱེད་སའི་གནས་དབེན་པ་ལ་སྦྱར་ནས་བཤད་ཚུལ་གཅིག་དང་། ཡང་། ཀུན་རྟོག་གི་རླུང་མཐའ་དག་དབུ་མར་ཐིམ་པས་རླུང་གིས་དབེན་པའི་ཕུང་པོ་དང་། སྒྱུ་མའི་སྐུ་མཚན་དཔེས་སྤྲས་པ་མེ་ཏོག་གིས་བརྒྱན་པ་ལ་བཤད་པ་ལྟ་བུ་བསྐྱེད་རིམ་སྟོན་པ་དྲང་དོན་དང་། རྫོགས་རིམ་སྟོན་པ་ངེས་དོན། སྒྲའི་གཞུང་གི་ཐོབ་ཚོད་ཙམ་བསྟན་པ་སྒྲ་ཇི་བཞིན་པ། དཔེར་ན། གུ་ཧྱ་ས་མཱ་ཛ་ཞེས་པ་ལྟ་བུ་སྒྲའི་གཞུང་གི་ཐོབ་ཚོད་བཞིན་གསང་བ་འདུས་པ་ཞེས་པའི་དོན་གོ་བར་བྱར་ཡོད་པ་དང་། སྒྲ་དང་འཇིག་རྟེན་གྱི་ཐ་སྙད་ལ་མེད་ཀྱང་དེ་བཞིན་གཤེགས་པ་ཁོ་ནས་བརྡ་མཛད་པ་ཀོ་ཊ་ཁྱ་སོགས་བཅུ་བླ་མེད་ཀྱི་སྐབས་རྩ་བ་དང་ཡན་ལག་གི་རླུང་བཅུ་དང་། རྡོ་རྗེ་འཆང་གི་མཚན་གྱི་རྣམ་གྲངས་དང་། ཡང་ན། རྩ་བ་དང་ཡན་ལག་གི་རླུང་ལ་རྡོ་རྗེ་འཆང་གི་དགོངས་པའི་བརྡ་མཛད་པ་དེ་དག་ནི་སྒྲ་པ་དག་གིས་ཀྱང་བཤད་དུ་མེད་པར་གསུངས་པ་རེད།

རྣལ་འབྱོར་རྒྱུད་ཀྱི་སྐབས་ཕྱག་རྡོར་གྱི་མཚན་གྱི་རྣམ་གྲངས་སུ་བཤད་པ་ལྟ་བུ་སྒྲ་ཇི་བཞིན་པ་མ་ཡིན་པ་དང་། དགོངས་གཞི་གཞན་ལ་དགོངས་ནས་འཁྱོག་བཤད་མཛད་པ་དཔེར་ན། མདོ་ལས། ཕ་དང་མ་ནི་བསད་བྱ་ཞིང་། །ཞེས་སོགས་དང་། སྙིང་པོ་མེད་ལ་སྙིང་པོར་ཤེས། །ཞེས་སོགས་ལྟ་བུའི་རྒྱུད་ཀྱི་རིགས་དགོངས་པས་བཤད་པ། སྒྲས་ཟིན་གྱི་བཤད་པ་སྒྲ་དྲང་ཐད་དུ་བྱས་པ་དགོངས་མིན་གྱི་བཤད་པ་སྟེ་མཐའ་དྲུག་དང་། གསང་བ་ཐམས་ཅད་འདུས་པའི་ཞེས་ཡི་གེའི་ཐོབ་ཚོད་ཙམ་སྟོན་པ་ཡིག་དོན། འདུས་རྒྱུའི་དོན་ནི་མདོ་སྔགས་གཉིས་དང་། རྒྱུད་སྡེ་གོང་འོག །ཐེག་པ་གོང་འོག །རིམ་གཉིས་ཐུན་མོང་དུ་ཡོད་པའི་བཤད་པ་སྤྱི་དོན། མདོ་དང་རྒྱུད་སྡེ་འོག་མ་དག་ལ་ཕལ་ཆེར་དུ་སྦས་པའི་དོན་སྟོན་པ་སྦས་དོན་ཏེ། དེ་ལ་དབེན་གསུམ་ཡན་ཆད་ལ་ཡོད་པ་སྣང་བ་སེམས་སྦས། ཞེས་པ་ནས། སེམས་ཐམས་ཅད་མཐར་ཐུག་པ་སློབ་པ་མཐའི་འོད་གསལ་རྣམ་ཀུན་མཁྱེན་པའི་ཡེ་ཤེས་ཉིད་ཡིན་པའི་ཕྱིར་རོ། །
ཞེས་སྒྲིབ་པ་སྤང་རིམ་གྱི་ཆ་ནས་ཁྱད་ཞུགས་པ་འོང་ཆོག་ཀྱང་བདེ་བ་ཆེན་པོའི་ཡེ་ཤེས་གཉུག་མ་ལྷན་ཅིག་སྐྱེས་པའི་འོད་གསལ་གྱིས་སྟོང་ཉིད་མངོན་སུམ་དུ་རྟོགས་པའི་ཆ་ནས་དེ་ལས་གོང་མར་བགྲོད་དུ་མེད་པ་སྟེ་རབ་ཀྱི་མཐར་སོན་པ་ཡིན་པས་འོད་གསལ་གྱི་མཐར་ཐུག་པའོ། །སྤྱིར་དེའི་གོང་དུ་ཟུང་འཇུག་ཡོད་པས་ལམ་གྱི་མཐར་ཐུག་མིན་ཀྱང་སྟོང་ཉིད་རྟོགས་པའི་འོད་གསལ་གྱི་ཡེ་ཤེས་དེ་ལས་རབ་ཀྱི་མཐར་སོན་དུ་མེད་པ་ལ་མཐར་ཐུག་ཏུ་བྱས་ནས། དེ་འདྲའི་འོད་གསལ་གྱི་མཐར་ཐུག་གཅིག་དང་། ཟུང་འཇུག་གི་མཐར་ཐུག་གཉིས་བཤད་ཡོད།

སློབ་བཤད་ནི་སྙན་བརྒྱུད་འཛིན་པའི་སློབ་མ་རེ་རེ་ཙམ་ལ་ལྐོག་ཁྲིད་དུ་བྱེད་པ་དང་། ཚོགས་བཤད་ནི་གདུལ་བྱ་སྤྱི་ཁྱབ་ལ་འཆད་པ་སྟེ། ཞེས་པ། དཔལ་ལྡན་ས་སྐྱ་པའི་ལམ་འབྲས་ཀྱི་སྐབས་ཚོགས་བཤད་ཅེས་སྤྱི་བཤད་ལྟ་བུས་ཚོགས་པ་རྒྱ་ཆེན་པོར་གསུངས་པ་དང་། གསང་ཆེན་སློབ་བཤད་ཅེས་དེའི་ནང་ནས་མན་ངག་གི་མཐར་ཐུག་ཐུན་མོང་མ་ཡིན་པ་ཆ་ཚང་ཉམས་སུ་ལེན་ཐུབ་མཁན་དང་། བསྟན་པ་འཛིན་སྐྱོང་སྤེལ་གསུམ་བྱེད་ནུས་མཁན་དག་ལ་ལྐོག་ཁྲིད་ལྟ་བུས་གསུངས་པ་སྟེ་དེ་ལྟར་ཚོགས་བཤད་དང་སློབ་བཤད་གཉིས་གསུངས་སོ། །

གདུལ་བྱ་ལ་ཨུཏྤལ། པད་དཀར། པདྨ། ཙན་དན། རིན་པོ་ཆེ་ལྟ་བུའི་རྒྱུད་ཉན་པའི་གང་ཟག་རིགས་ལྔ་ལས་དང་པོ་བཞི་ཚོགས་བཤད་ལས་སློབ་བཤད་ཀྱི་སྣོད་དུ་མི་རུང་ལ། ཕྱི་མ་རིན་པོ་ཆེ་ལྟ་བུའི་གང་ཟག་ནི་རྫོགས་རིམ་གྱི་རྟོགས་པ་ཡོངས་རྫོགས་སྐྱེ་བའི་སྣོད་དུ་གྱུར་པའི་ཕྱིར་ལམ་ཡོངས་རྫོགས་ཀྱི་སྣོད་རུང་ཡིན་པས་ཚོགས་སློབ་གཉིས་ཀའི་སྣོད་རུང་དུ་གསུངས་པས་ད་ལྟ་ཙན་དན་ལྟ་བུའང་ཤིན་ཏུ་དཀོན། ས་སྐྱ་པ་ལ་སློབ་བཤད་གྲགས་ཆེ་ཡང་བཤད་མཁན་དང་ཉན་མཁན་ཚད་ལྡན་བྱུང་ན་དགེ་ལུགས་པ་ལ་སློབ་བཤད་ལག་མི་ཐོགས་པ་ཡོད་པས་རང་ཤེས་ཀྱིས་མི་ཆོག་པར་བརྒྱུད་ལྡན་བླ་མའི་མན་ངག་ལ་བརྟེན་དགོས། དཔལ་ལྡན་ས་སྐྱ་པ་ནི་མདོ་སྔགས་ལེགས་བཤད་ཀྱི་འབྱུང་གནས་སུ་གྱུར་པ་སྟེ་མདོ་སྔགས་ཀྱི་བཤད་རྒྱུན་གྱི་ཁུངས་གཏུགས་ས་ཡིན་པས། རྗེ་རིན་པོ་ཆེའི་གསུང་ཐོར་བུ་ལས། ངོ་མཚར་བསྔགས་པའི་གནས་གྱུར་ས་སྐྱ་པ། །ཞེས་བསྔགས་པ་མཛད་པ་ལྟར་དང་། དེ་བཞིན་དུ་རྗེ་རིན་པོ་ཆེའི་རིམ་ལྔ་གསལ་སྒྲོན་གྱི་དབུར། གསང་བའི་མཛོད་འཛིན་ལྷོ་བྲག་མར་པ་དང་། །ཞེས་ཧ་ཅང་བསྔགས་བརྗོད་མཛད་པ་རིམ་ལྔའི་ཁུངས་གཏུགས་ས་ལྷོ་བྲག་མར་པ་ཡིན་པ་དང་། བཀའ་བརྒྱུད་པའི་ཕྱག་ཆེན་སོགས་ཀྱང་མཻ་ཏྲི་པ་ནས་མར་པ་ལ་བརྒྱུད་པས་ཡིན་ནོ། །

དེ་ལྟར་རྒྱུད་དོན་མཐའ་དྲུག་ཚུལ་བཞིའི་རྒྱས་བཏབ་པ་བཤད་རྒྱུད་ཆེན་པོ་ལྔ་དང་སྦྱར་ནས་ཤེས་དགོས་པས་ལྷ་ཡི་དབང་པོས་ཞུས་པའི་མདོ་བོད་དུ་འགྱུར་མེད་པར་གྲགས། རྗེ་བདག་ཉིད་ཆེན་པོས། རྟོགས་བརྗོད་མདུན་ལེགས་མར། སྨྲ་བའི་ཟླ་བ་ཀླུ་སྒྲུབ་འདི་སྐད་གསུང་། །རྩ་བའི་རྒྱུད་དུ་ལམ་གྱི་གནད་རྣམས་ནི། །མཐའ་དྲུག་ཚུལ་བཞིའི་རྒྱ་ཡིས་བཏབ་སྟེ་གནས། །དེ་ཕྱིར་བཤད་པའི་རྒྱུད་ཀྱི་རྗེས་འབྲངས་ནས། །
བླ་མའི་མན་ངག་ལས་ནི་ཤེས་བྱར་གསུངས། །ཞེས་དང་། ཞེས་གསུངས་པ་ལྟར་གསང་བ་འདུས་པའི་རྒྱུད་འདི་དོན་རྒྱ་ཆེན་པོ་དང་ལྡན་ཞིང་གཞུང་ཚིག་རྣམས་ཀྱང་ཟབ་ཅིང་བརླིང་བས་ཤིན་ཏུ་རྟོགས་པར་དཀའ་བ་དང་། རྒྱུད་གཞན་དག་ཀྱང་ཡོད་མོད་རྡོ་རྗེ་འཆང་ཉིད་ཀྱིས་རང་འགྲེལ་ལྟ་བུར་མཛད་པ་ནི་ཕལ་ཆེར་གསང་བ་འདུས་པའི་རྒྱུད་འདི་ཁོ་ན་ཡིན་ཞེས་གསུངས་པ་རེད། བླ་མའི་མན་ངག་ཟེར་བའི་ཟུར་པ་གཞན་མེད་པས་ཞེས་པ་ནི། བླ་མའི་མན་ངག་ཅེས་པའི་དོན། རྗེའི་རིམ་ལྔ་གསལ་སྒྲོན་ལས། དེས་ན། རྩ་རྒྱུད་དུ་རྒྱས་བཏབ་སྟེ་སྦས་པའི་དོན་བླ་མའི་ཞལ་ལས་ཤེས་པར་བྱ་བར་གསུངས་པའི་དོན་དེ་ལྟར་དུ་ཡིན་གྱི། རྒྱུད་དུ་བྲི་བར་ཕངས་ནས་མ་བཀོད་པ་བླ་མ་རྣམས་ཀྱི་ངག་བརྒྱུད་དུ་བྱས་པའི་དོན་དུ་མི་གཟུང་སྟེ། ཞེས་མན་ངག་ཅེས་པ་གླེགས་བམ་ལ་བྲི་བར་ཕངས་ནས་བླ་མས་སློབ་མའི་རྣ་ཁུང་གཅིག་ནས་གཅིག་ཏུ་བརྒྱུད་པ་ལ་མི་ཟེར་བར་གསུངས་པས། དཔེར་ན། མདོ་ཕྱོགས་ནས་མངོན་རྟོགས་རྒྱན་ལ་མན་ངག་གི་བསྟན་བཅོས་ཞེས་བརྗོད་པ་དང་། སྔགས་ཕྱོགས་ནས་གསང་བ་འདུས་པ་ལ་མཚོན་ན་ཀླུ་སྒྲུབ་རང་ཉིད་ཀྱིས་མཛད་པའི་རིམ་ལྔ་དང་མདོར་བྱས། འཕགས་པའི་སྤྱོད་བསྡུས། ཟླ་བའི་སྒྲོན་གསལ་སོགས་ནི་མན་ངག་གི་མཐར་ཐུག་པ་ཡིན་ནོ། །

ཡང་། བླ་མའི་གསུང་རྒྱུན་ལ་ཡོད་པའི་མན་ངག་ཏུ་གྲགས་པ་དེ་དག །མན་ངག་གི་རྒྱལ་པོ་ལྟ་བུ་དཔལ་གསང་བ་འདུས་པ་དང་འཕགས་པ་ཡབ་སྲས་ཀྱི་གཞུང་གི་དགོངས་པ་བདེ་བླག་ཏུ་རྟོགས་པ་ལ་ཉེ་བར་མཁོ་བ་དང་དེའི་དགོངས་པར་འགྲོ་ངེས་ཐུབ་པ་ཞིག་ཡོད་ན་མན་ངག་ངོ་མ་སྟེ། དཔེར་ན། རྗེ་རིན་པོ་ཆེར་མཚན་ལམ་མམ་དག་སྣང་ལ་བུ་སྟོན་ཐམས་ཅད་མཁྱེན་པ་མཇལ་ནས། རིན་ཆེན་དུ་མས་སྤྲས་པའི་ཁྲི་སྟེང་ན། །ཐམས་ཅད་མཁྱེན་པ་བུ་སྟོན་རིན་ཆེན་གྲུབ། །འདུས་པ་རྩ་བའི་རྒྱུད་ཀྱི་གླེགས་བམ་ནི། །གནང་ནས་འདི་ཡི་བདག་པོ་གྱིས་ཞེས་གསུངས། །དཔལ་ལྡན་བླ་མའི་ཞབས་ལ་གསོལ་བ་འདེབས། །གླེགས་བམ་གཏད་དེ་སྔགས་དང་ཕྱག་རྒྱ་ཡིས། །ལན་གསུམ་དབུ་ཡི་སྟེང་དུ་བྱིན་བརླབས་པས། །ལྷོ་བྲག་མར་པའི་དགོངས་པ་བསྲེ་འཕོའི་གནད། །རྒྱུད་དང་འཕགས་པའི་མན་ངག་ཡིན་པར་ངེས། །ཞེས་ལྷོ་བྲག་མར་པའི་མན་ངག་ལས་བྱུང་བ་བསྲེ་བ་སྐོར་གསུམ་མམ་སྐོར་དགུ་དང་འཕོ་བའི་ཉམས་ལེན་འདི་དག་ནི་གསང་བ་འདུས་པའི་རྩ་རྒྱུད་དང་འཕགས་པ་ཡབ་སྲས་ཀྱི་དགོངས་པ་ཡིན་པར་ཐུགས་ངེས་ཆེན་པོ་འཁྲུངས་སོང་གསུངས་པ་རེད།

རྩ་བཤད་ངོ་སྤྲོད་པའི་ཚུལ་ཀླུ་སྒྲུབ་ཡབ་སྲས་ཀྱི་གཞུང་ལ་བརྟེན་དགོས་པས། ཚུལ་དེ་གནད་དུ་བཟུང་ནས་མན་ངག་གིས། ནས། ཁྱད་པར་རྫོགས་པའི་རིམ་པའི་གནད་ཀུན་རྙེད། ཅེས་གསུངས་པས་བླ་མའི་མན་ངག་ལ་བརྟེན་ནས་རྩ་བཤད་འབྱོར་བ་གལ་ཆེ། འདིར་རྫོགས་པའི་རིམ་པའི་གནད་ཀུན་རྙེད་གསུངས་པ་རྟོགས་བརྗོད་མདུན་ལེགས་མ་འདི་དུས་ཕྱིས་མཛད་པ་དང་། དབང་དོན་དེ་ཉིད་རབ་གསལ་དང་། འཆད་པར་འགྱུར་བའི་རྣམ་གཞག་རིམ་པའི་རྣམ་བཤད། སྔགས་རིམ་ཆེན་མོ་སོགས་ཀྱི་སྐབས་ལུགས་ལྡོག་གི་སྣང་བ་གསུམ་ཤར་བའི་རྗེས་སུ་སྒྱུ་ལུས་ལྡང་བར་གསུངས་པ་ནི་རྫོགས་པའི་རིམ་པའི་གནད་ཀུན་རེ་ཞིག་མ་རྙེད་པའི་ཚུལ་མཛད་པའི་བཤད་པ་ཡིན་ལ། ཡང་། རིམ་ལྔ་གསལ་སྒྲོན་དང་། ཡེ་ཤེས་རྡོ་རྗེ་ཀུན་ལས་བཏུས་ཀྱི་རྣམ་བཤད། རིམ་ལྔ་གདན་རྫོགས་བཅས་ཀྱི་སྐབས་ལུགས་ལྡོག་གི་ཉེར་ཐོབ་གྲུབ་པ་དང་མཉམ་དུ་སྒྱུ་མའི་ལུས་འགྲུབ་པར་གསུངས་ཡོད། དེ་དག་གི་ཚུལ་ཡང་རིམ་ལྔ་གསལ་སྒྲོན་ལས། བདག་གིས་ཀྱང་གཞུང་གཞན་དུ་ཚུལ་དེ་བཀོད་དོ། །འོན་ཀྱང་དཀའ་བའི་གནས་འདི་ཞིབ་ཏུ་མཐའ་བཅད་ན། ཞེས་གསུངས་ཤིང་། རྗེ་རིན་པོ་ཆེའི་ལེགས་བཤད་སྔ་རྩོམ་དུ་མའི་སྐབས་དགོངས་པའི་རྩལ་ཡོངས་སུ་མ་རྫོགས་པའི་ཚུལ་མཛད་ཅིང་། སླར་ཡང་ཞིབ་ཏུ་དཔྱད་པ་ན་རྒྱུད་དོན་གྱི་གནད་རྫོགས་པར་ཐུགས་སུ་ཆུད་དེ་མི་འཇིགས་པའི་གདེང་ཐོབ་སྟེ། ཁྱད་པར་རྫོགས་པའི་རིམ་པའི་གནད་ཀུན་རྙེད། །ཅེས་གསུངས་སོ། །ཚུལ་འདི་དག་ལ་དགོངས་ནས་མཁས་པ་ཆེན་པོ་སྟག་ཚང་ལོ་ཙཱ་བས་ཀྱང་ཐོག་མར་རྗེ་རིན་པོ་ཆེར་དོགས་སློང་དང་དགག་པའི་ཚུལ་མཛད་ཀྱང་ཕྱིས་སུ་རྗེ་རིན་པོ་ཆེའི་གསུང་ལེགས་བཤད་གསེར་ཕྲེང་སོགས་མཇལ་ནས། ཁྱོད་བློའི་ཉི་མ་གཞོན་ནུའི་དུས་ཀྱི་ཚེ། །མདོ་དང་རྒྱན་གྱི་པད་ཚལ་རྒྱས་མཐོང་ནས། །བདག་བློ་ཁེངས་པའི་ཀུ་མུད་ལྷག་པར་ཟུམ། །ཟབ་ཡངས་མཁྱེན་པའི་གཏེར་ལ་གསོལ་བ་འདེབས། །ཞེས་རྗེ་རིན་པོ་ཆེ་བློ་གྲོས་གཞོན་པའི་སྐབས་ནས་ཕར་ཕྱིན་གྱི་གཞུང་འདི་ལྟ་བུ་ཞིག་མཛད་པར་ཐུགས་ལ་ཧ་ཅང་ངོ་མཚར་བ་བྱུང་བ་དང་། ཡང་། མདོ་སྔགས་མཐའ་དག་ཁྱད་པར་རྡོ་རྗེའི་ཐེག །རྒྱུད་སྡེ་མཐའ་དག་ཁྱད་པར་བླ་མེད་དོན། །རིམ་གཉིས་མཐའ་དག་ཁྱད་པར་སྒྱུ་ལུས་ལ། །སྔོན་མེད་ལེགས་བཤད་གཏེར་ཆེན་ཁྱོད་ལ་འདུད། །ཅེས་བསྔགས་པ་ལྟར་རོ། །

དེ་ཡང་སྔོན་དུ་རིམ་གཉིས་ལ་གོ་བ་ཆགས་ནས་དེ་རྗེས་རྒྱུད་ལ་འཇུག་དགོས་པ་ཞེས་གསུངས་པ་ལྟར་དང་། འགྲེལ་པ་སྒྲོན་གསལ་གྱི་དབུར་གསུངས་པ་བཞིན། དང་པོ་རིམ་པ་ལྔའི་དོན་རྣམས་མདོར་བསྡུས་པའི་ཚུལ་གྱིས་ངེས་པ་ཞིག་བྱུང་ན་དེ་ནས་རྒྱུད་འགྲེལ་འཆད་པ་ལ་ཞུགས་ཏེ། བསྐྱེད་རིམ་དང་། རྫོགས་རིམ་གྱི་ལུས་དབེན། ངག་དབེན། སེམས་དབེན། སྒྱུ་ལུས་དང་འོད་གསལ། ཟུང་འཇུག་སོགས་གང་དང་གང་གི་དོན་ཡིན་ཀྱང་རང་གི་སེམས་ངོར་གོ་རིམ་བསྒྲིགས་ནས་ཡོད་པས་ཧ་ཅང་ལེགས། དེ་ལྟར་མ་བྱུང་ན་མགོ་རྙོག་འབྱུང་བའི་ཉེན་ཡོད་དེ། དཔེར་ན། སྤྱོད་འཇུག་ལྟ་བུ་ཉན་སྐབས་དང་པོ་ལམ་རིམ་གྱི་ས་བཅད་ངེས་པར་བྱས་ནས་སྤྱོད་འཇུག་བལྟས་ན་ལམ་གྱི་རིམ་པ་རྣམས་བློར་ཧྲིལ་གྱིས་འཆར་འོང་ཞིང་། དེ་ལྟར་མ་བྱུང་ན་སྤྱོད་འཇུག་གི་དོན་བསམ་པ་ན་སྐབས་རེར་ཐོར་བསྡད་པའི་སྣང་བ་འབྱུང་བ་བཞིན་ནོ། །

འགྲེལ་པ་བཞི་སྦྲགས་ཀྱི་བསྡུས་དོན་ལས། སྔོན་དུ་རིམ་ལྔ་ལ་བསླབ་པའི་ཕྱིས་རྒྱུད་དུ་འཇུག་པར་བསྟན་པ་ཞེས་པའི་དོན་ཡིན་པར་རྒྱལ་དབང་བསྐལ་བཟང་རྒྱ་མཚོས་གསུངས་ཞེས་སྐྱབས་མགོན་རྡོ་རྗེ་འཆང་ཀུན་མཁྱེན་འཇིགས་མེད་དབང་པོ་མཆོག་གིས་གསུངས། ཀུན་མཁྱེན་སྐུ་ཕྲེང་གཉིས་པ་འཇིགས་མེད་དབང་པོ་ནི་རྒྱལ་མཆོག་བསྐལ་བཟང་གི་སྲས་ཀྱི་ཐུ་བོའི་གྲས་ཡིན། ཀུན་མཁྱེན་འཇམ་བཞད་ངག་དབང་བརྩོན་འགྲུས་ཀྱིས་༸གོང་ས་ལྔ་པ་ཆེན་པོའི་དྲུང་ནས་བསྙེན་རྫོགས་ཀྱི་སྡོམ་པ་བཞེས་པ་སོགས་ཁོང་གི་སྲས་ཀྱི་ཐུ་བོའི་གྲས་ཤིག་རེད།

དཔལ་གསང་བ་འདུས་པའི་རྒྱུད་ཇི་ལྟར་གསུངས་པའི་ཚུལ།

དེས་ན་འདིའི་ལམ་རིམ་གཉིས་འཆད་པ་ལ། རྒྱུད་གསུངས་པའི་ལོ་རྒྱུས་དང་། ཞེས་པ་ནས། དེའང་འདི་སྐད་བདག་གིས་ཐོས་པ་སོགས་ཀྱི་དོན་དུས་གཅིག་གི་ཚེ་འདི་ཐོས། གཞན་དུ་གཞན་ཐོས་པ་དང་། ཞེས་པས་ཕྱག་ན་རྡོ་རྗེ་ཐོས་པས་ངོམ་པ་མེད་པའམ་ཐོས་པ་རྒྱ་ཆེན་པོར་མཚོན་པ་དང་། དུས་སྐད་ཅིག་མ་གཅིག་ལ་ཐོས་པ་དང་། ཞེས་པས་ཤེས་རབ་མྱུར་བ་དང་རྣམ་དཔྱོད་ཕུལ་དུ་ཕྱིན་པའི་ཡོན་ཏན་དང་ལྡན་པ་དང་། དུས་གཅིག་གི་ཚེ་ཐོས་ཀྱི་དུས་གཞན་དུ་མ་ཐོས་ཞེས་རྒྱུད་ཤིན་ཏུ་དཀོན་པར་བསྟན་ཏོ། །ཞེས་བཤད་པ་གསུམ་ཡོད།

དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་སྙིང་པོ་ནི། ཞེས་པ་ནས། རྒྱུད་དང་གདམས་ངག་བསྟན་པའི་རྒྱལ་པོ་འཁོར་དང་བཅས་པ་དཔལ་གསང་བ་འདུས་པའི་ལམ་ལ་བརྟེན་ནས་དཔལ་གསང་བ་འདུས་པའི་ལམ་ལ་བརྟེན་ནས་ཚེ་གཅིག་ལ་སངས་རྒྱས། ཞེས་པ། རྒྱལ་པོ་ཨིནྡྲ་བྷུ་ཏི་གཙང་སྦྲ་ལ་མཉེས་པོ་ཡོད་པས་དུར་ཁྲོད་མ་གསུངས་པའི་གསུང་རྒྱུན་འདུག་ཀྱང་། སྤྱིར་དུར་ཁྲོད་ནི་གཙོ་བོ་འོད་གསལ་གྱི་མཚོན་དོན་དམིགས་བསལ་བ་ཡིན་པས། གསང་བ་འདུས་པའི་སྐབས་འདིར་ལུས་དཀྱིལ་གྱི་ལྷ་འགོད་སྟངས་དང་། ནང་མཆོད་བྱིན་རླབས་སྐབས་ཤ་ལྔ་བདུད་རྩི་ལྔ་འགོད་སྟངས། དཀྱིལ་འཁོར་ལ་དུར་ཁྲོད་མ་གསུངས་པ་སོགས་ལས་འདུས་པའི་སྐབས་འདིར་འོད་གསལ་དང་འབྲེལ་བའི་སྒྱུ་ལུས་རྩལ་དུ་བཏོན་པར་མཚོན་པའམ་གོ་བའི་དོན་དུ་ཡིན་ནོ། །

རྒྱལ་པོས་ཡུལ་གྱི་སྐྱེ་བོ་རྣམས་ལ་ཆོས་བསྟན་པས་ཐམས་ཅད་ཚེ་གཅིག་ལ་སངས་རྒྱས་ཏེ་རང་རང་གི་སངས་རྒྱས་ཀྱི་ཞིང་དུ་གཤེགས། ཞེས་པ་ནས། མཚོ་སྐམ་པའི་ཤུལ་དུ་གྲོང་ཁྱེར་ཆགས་པ་ཞེས་གསུངས་པ་ལྟར་ཡིན་སྲིད་ཀྱང་སྐབས་རེར། འདི་དག་ལ་ངོ་ཐོག་ག་འདྲ་ཡིན་ནམ་སྙམ་དུ་ཐེ་ཚོམ་ཡང་འདུག །ད་ལྟའི་ཨོ་རྒྱན་ཏེ་བི་སུ་ཀལྤ་ཞེས་པ། གྲོང་ཁྱེར་དེའི་རྒྱལ་པོ་ཞིག་ཡིན། ཞེས་པ་ནས། གསང་བ་ཀུན་འདུས་སྡུད་མཛད་གསང་བའི་བདག །ནས། ཟླ་བའི་ཞབས་སོགས་བླ་མ་བརྒྱུད་པ་ལ། ཞེས་པའི་བརྒྱུད་ལུགས་དེ་འདྲ་རེད། ངས་རྒྱུན་དུ་གལ་ཆེན་པོར་བརྩིས་ནས་འདི་ལྟར་རྗོད་བཞིན་ཡོད། དེང་སང་ནུབ་ཕྱོགས་པ་ནང་ཆོས་ལ་ཉམས་ཞིབ་བྱེད་མཁན་མང་པོ་ཞིག་གིས་མིའི་སྤྱི་ཚོགས་འཕེལ་རིམ་གྱི་དབང་གིས་ལྟ་བ་འདྲ་མིན་གསར་རྙེད་འབྱུང་བཞིན་པ་ལྟར། ལམ་དང་ལུགས་སྲོལ་དང་རིག་གནས་དུ་མ་ཞིག་ཀྱང་གསར་རྙེད་མང་པོ་བྱུང་དང་འབྱུང་བཞིན་ཡོད། སྤྱིར་ཚན་རིག་དང་ལོ་རྒྱུས་སོགས་ཀྱང་རིམ་གྱིས་འཕེལ་རྒྱས་བྱུང་བ་བཞིན་ནང་ཆོས་ཀྱང་བཅོམ་ལྡན་འདས་རྒྱ་གར་དུ་བྱོན་ཏེ། དམ་པའི་ཆོས་ཀྱི་ཕུང་པོ་མདོར་བསྡུས་ཤིག་གསུངས་པའི་རྗེས་བཅོམ་ལྡན་འདས་ཀྱི་རྗེས་འབྲང་མཁས་པའི་དབང་པོ་མང་པོ་བྱུང་བ་དེ་དག་གིས་ཇེ་རྒྱས་དང་ཇེ་གསལ་དུ་བཏང་བ་དང་། ལོ་རྒྱུས་ཀྱི་འཕེལ་རིམ་ལྟར་ན་དང་པོ་ཐེག་དམན་གྱི་ཆོས་དང་། དེ་ནས་ཐེག་ཆེན་དང་གསང་སྔགས་ཀྱི་ཆོས་དར་བར་བཤད་ཀྱི་ཡོད།

དེ་ཡང་། པཱ་ལིའི་སྐད་དུ་ཡོད་པའི་ནང་ཆོས་ཀྱི་གཞུང་ཚིག་དང་། ལེགས་སྦྱར་གྱི་སྐད་དུ་ཡོད་པའི་ཐེག་ཆེན་གྱི་གཞུང་ཚིག་གི་ཁྱད་པར་དང་། དུས་རབས་སོ་སོའི་སྐབས་ཚིག་བེད་སྤྱོད་བྱེད་སྟངས་སོགས་ཀྱི་ཐད་ནས་བསམ་བློ་བཏང་སྟེ་དཔྱད་པ་ཡང་བྱེད་བཞིན་ཡོད། དེ་དག་ལའང་རྒྱུ་མཚན་མང་པོ་ཞིག་བཤད་དུ་ཡོད་ཀྱང་རང་ཅག་གིས་དེ་ལྟར་བསམ་བློ་བཏང་ན་གོ་ནོར་ཆེན་པོ་ཡིན་ཏེ། སྟོན་པ་བཅོམ་ལྡན་འདས་ཀྱིས་མ་མཁྱེན་པ་ཞིག་མགོན་པོ་ཀླུ་སྒྲུབ་ཀྱིས་མཁྱེན་གྱི་ཡོད་པ་དང་། དེས་མ་མཁྱེན་པ་ཞིག་བོད་ཀྱི་མཁས་པ་དག་གིས་མཁྱེན་གྱི་ཡོད་པ་སོགས་སུ་འགྱུར་ཞིང་། གསང་བ་འདུས་པ་འདིར་མཚོན་ན་ཡང་མགོན་པོ་ཀླུ་སྒྲུབ་ཀྱིས་མ་མཁྱེན་པ་ཞིག་རྗེ་རིན་པོ་ཆེས་མཁྱེན་གྱི་ཡོད་པ་དང་། རྗེ་རིན་པོ་ཆེས་མ་མཁྱེན་པ་ཞིག་རང་ཅག་གིས་ཤེས་ཀྱི་ཡོད་པ་ལྟ་བུར་འགྱུར་ཏེ། རྗེ་རིན་པོ་ཆེ་ཞལ་བཞུགས་དུས་གློག་ཀླད་དང་རླངས་འཁོར་དང་གནམ་གྲུ་སོགས་མེད་ལ་ཨ་མེ་རི་ཀ་ཡང་ཕལ་ཆེར་མི་མཁྱེན། ཡང་ཟླ་བ་དང་མིག་དམར་ཡང་འོད་ཀྱི་གོང་བུ་ལྟ་བུར་དགོངས་ཀྱི་ཡོད་སྲིད། རང་ཅག་གིས་དེང་སང་འཛམ་གླིང་འདིའི་གནས་ཚུལ་མང་པོ་ཤེས་ཀྱི་ཡོད་པར་མ་ཟད་ཟླ་བའི་ཚད་དང་རྒྱང་ཐག་སོགས་ཀྱང་ཤེས་ཀྱི་ཡོད་པས། དེང་གི་འཛམ་གླིང་གི་དངོས་ཡོད་གནས་ཚུལ་མཐོང་བཞིན་པ་དེ་དང་སྦྲེལ་ནས་གསང་བ་འདུས་པ་བཤད་དགོས་བྱུང་ན་རང་ཅག་རྗེ་རིན་པོ་ཆེ་ལས་ལྷག་པ་ལྟ་བུར་མཐོང་སྲིད། འོ་ན། རྗེ་རིན་པོ་ཆེ་ལས་མཁས་པ་རེད་དམ་ཟེར་ན། དེ་འདྲ་གཏན་ནས་མིན་ཏེ་རྗེ་རིན་པོ་ཆེས་ཇི་ལྟར་མཁྱེན་པ་རྣམས་ནི་རྒྱུད་དང་ཀླུ་སྒྲུབ་ཡབ་སྲས་ཀྱི་གཞུང་ལ་སློབ་གཉེར་གནང་། དེ་ཡང་སློབ་གཉེར་ཁོ་ནས་དོན་ཤེས་མི་ནུས་ཤིང་ཉམས་མྱོང་དང་སྦྲེལ་ནས་ཤེས་དགོས་པས། དཔེར་ན། སྟོང་པ་ཉིད་ལྟ་བུ་རང་ཅག་གི་ཁ་ནས་བརྒྱ་སྟོང་སོགས་བརྗོད་ཡོད་ཀྱང་ཁ་ནས་བརྗོད་པ་ཙམ་ལས། སྒྲ་སྤྱིའི་གོ་བ་ཙམ་ཆགས་ཡོད་སྲིད་པ་ལས་སེམས་ལ་ཚོར་བ་གང་ཡང་སླེབ་མི་ཐུབ། འོན་ཀྱང་། ཡུན་རིང་དུ་གོམས་པར་བྱས་ན། ནམ་ཞིག་སྟོང་པ་ཉིད་ཅེས་པ་སེམས་ལ་འཆར་རྒྱུ་ཡོད་པ་ཞིག་འོང་ངེས། དེ་བཞིན་དུ་སེམས་བསྐྱེད་ཀྱི་མཚན་ཉིད་དང་ས་མཚམས་སོགས་ཤེས་ཀྱི་ཡོད་ཀྱང་བྱང་ཆུབ་ཀྱི་སེམས་བསྐྱེད་ཅེས་པའི་ཚིག་བློར་བྱང་བ་ཙམ་ལས་སེམས་ལ་ཚོར་བ་གང་ཡང་མེད་ན་ཕལ་ཆེར་རྟོག་པས་སྒྲོ་བཏགས་ཙམ་ལས་མེད། དཔེར་ན། ཐེག་པ་འོག་མའི་བདེན་བཞིའི་མི་རྟག་སོགས་བཅུ་དྲུག་ཀྱང་གཞུང་དུ་གསལ་བ་ཙམ་མ་ཡིན་པར་གཞུང་དུ་ཇི་ལྟར་ངོ་སྤྲོད་གནང་བ་བཞིན་ཉམས་སུ་བླངས་ཏེ། མྱོང་རྒྱུ་དང་ཚོར་རྒྱུ་ཡོད་པའི་སྟེང་ནས་ཉམས་མྱོང་ར་འཕྲོད་པ་ཞིག་འོང་དགོས་ངེས་ལ་འོང་རྒྱུ་ཡང་ཡོད། དེ་བཞིན་དུ་བྱང་ཆུབ་སེམས་དཔའི་སྡེ་སྣོད་དུ་གསུངས་པ་རྣམས་ཀྱང་རང་གིས་ཉམས་སུ་བླངས་ཏེ་ཉམས་མྱོང་བསགས། མྱོང་བ་སྐྱེས་མཚམས་གཞུང་ནས་གསུངས་པའི་སྟོང་ཉིད་ཀྱི་ལྟ་བ་སོས་པ་ལྟ་བུ་འོང་ནས་ལུས་སེམས་ལ་བདེ་སྐྱིད་སྦྱིན་ངེས། གང་ལྟར་མིའི་སེམས་ལ་འགྱུར་བ་འགྲོ་རྒྱུ་ཡོད་པ་དང་དེ་ལ་བརྟེན་ནས་མི་ཚེ་ལ་འགྱུར་བ་གཏོང་ཐུབ་ཀྱི་ཡོད་པས། སློབ་གཉེར་བྱས་པ་ཐོས་རྐྱང་ཙམ་དུ་མ་སོང་བར་ལག་ཏུ་བླངས་ནས་གོ་མྱོང་ཟུང་འབྲེལ་གྱིས་འགྱུར་བ་གཏོང་དགོས་ཀྱི་ཡོད། གོང་ཞུས་བཞིན་རྗེ་རིན་པོ་ཆེ་ལྟ་བུས་ཚོགས་བསགས་སྒྲིབ་སྦྱོང་དང་འབྲེལ་ནས་སྒྲུབ་པ་ཉམས་ལེན་ལོ་ནས་ལོ་བསྟུད་དེ་གནང་བས་རྒྱུད་དོན་ཇི་བཞིན་ཁོང་དུ་ཆུད་དེ་གདེང་ཐོབ་པ་བྱུང་ཞིང་། ཀླུ་སྒྲུབ་ཡབ་སྲས་ལ་མཚོན་ན་ཡང་རང་རང་གི་སྒྲོ་འདོགས་གཅོད་སའི་གཞུང་དང་དེའི་མན་ངག་གནང་མཁན་གྱི་བླ་མ་དང་འབྲེལ་བའི་ཐོག་ནས་རྒྱུད་དོན་ཇི་བཞིན་ཁོང་དུ་ཆུད་པ་དེ་བྱུང་བ་ཡིན་ནོ། །དེ་ལྟར་ན་གོང་མ་གོང་མ་དེ་དག་གིས་ཡོངས་གྲགས་བྱས་ནས་གསུངས་ཡོད་མེད་གང་ལྟར་ཡང་། ཀླུ་སྒྲུབ་ཡབ་སྲས་ལ་ཡང་བརྟག་ཅིང་འཚོལ་བའི་གཞི་ཞིག་ཡོད་ནས་གསུངས་པ་གསལ་པོ་རེད།

གཞན་ཡང་། རྗེ་རིན་པོ་ཆེ་གླེན་པ་མིན་པས་བསྟན་འགྱུར་ན་ཀླུ་སྒྲུབ་ཀྱིས་མཛད་ཟེར་བའི་མཛད་བྱང་ཡོད་ཚད་ཀླུ་སྒྲུབ་ཀྱི་གསུང་ཡིན་པ་རང་ལུགས་སུ་མཛད་མེད་དེ། དཔེར་ན། ཀླུ་སྒྲུབ་ཀྱིས་མཛད་ཟེར་བའི་གསང་བ་འདུས་པའི་དཀྱིལ་ཆོག་དེ་རྒྱ་གར་གྲུབ་ཆེན་ཡོངས་རྫོགས་ཀྱིས་ཚད་ཐུབ་ཏུ་བརྩི་བའི་ཀླུ་བྱང་གིས་མཛད་པའི་དཀྱིལ་ཆོག་ཉི་ཤུ་པ་དང་མི་མཐུན་པར་གཟིགས་ནས་ཀླུ་སྒྲུབ་ཀྱིས་མཛད་པར་ཞལ་བཞེས་མ་གནང་བ་དང་། དེ་བཞིན་རྩ་ཤེའི་འགྲེལ་པ་ག་ལས་འཇིགས་མེད་རྩ་ཤེའི་རང་འགྲེལ་དུ་བོད་ཀྱི་མཁས་པ་མང་པོས་བཞེད་ཀྱང་། རྗེ་རིན་པོ་ཆེས་ལེགས་པར་དཔྱད་ཚེ་དེར་བཞི་བརྒྱ་པའི་ལུང་དྲངས་པ་སོགས་བདེ་པོ་མེད་པར་གཟིགས་ཏེ་རང་འགྲེལ་དུ་ཞལ་གྱིས་མ་བཞེས་པ་སོགས་སོ། །མདོར་ན། གཞུང་དེ་ནས་བཤད་པ་རྣམས་ལ་རིགས་པས་གནོད་པ་ཡོད་མེད་ལེགས་པར་བརྟགས་ཏེ་ཀླུ་སྒྲུབ་ཀྱི་གཞུང་ཡིན་མིན་ཐག་གཅོད་མཛད་ཅིང་། དེ་བཞིན་དུ་རྒྱ་གར་མཁས་པར་གྲགས་པ་ཐམས་ཅད་ལ་ཆ་འཇོག་མ་གནང་བ་དེ་ཡང་རྣམ་དཔྱོད་ཀྱི་ནུས་པ་ལ་བརྟེན་ནས་བརྟག་དཔྱད་གནང་བཞིན་ཡོད་པའི་རྟགས་རེད།

ཀླུ་སྒྲུབ་ཡབ་སྲས་ཀྱིས་ཀྱང་བཅོམ་ལྡན་འདས་ཀྱི་གསུང་རེད་ཟེར་ཚད་ལ་ཆ་འཇོག་མ་གནང་བར་རིགས་པས་ལེགས་པར་བརྟགས་ཏེ་གཏན་ལ་ཕབ་ཡོད། དེ་ལྟར་ཚད་ལྡན་ཡིན་མིན་རིགས་པའི་ལམ་ནས་ལེགས་པར་བརྟགས་ཤིང་ཉམས་ལེན་དང་སྦྲེལ་ནས་ངེས་པ་རྙེད་པའི་ཐོག་ནས་གསུངས་པའི་གསུང་ཡིན་པ་གསལ་པོ་རེད། དེས་ན། བཅོམ་ལྡན་འདས་ཞེས་པ་མི་ཇོ་བཟང་དང་སེམས་པ་བཟང་པོ་ཙམ་ལས་མེད་ན་མཁས་གྲུབ་གཉིས་ལྡན་གྱི་སློབ་མ་རླབས་ཆེན་དེ་འདྲ་ཕལ་ཆེར་ཡོང་མི་སྲིད་སྙམ། ཡང་། དཔེར་ན། རྗེ་རིན་པོ་ཆེས་མཚན་ལམ་ཡིན་པར་གསུངས་ཡོད་ཀྱང་ཕལ་ཆེར་མང་པོ་ཞིག་དངོས་སུ་དག་སྣང་རེད་སྙམ་སྟེ། འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་པས་མཛད་པའི་རྗེ་རིན་པོ་ཆེའི་གསང་བའི་རྣམ་ཐར་དང་། རྟོགས་ལྡན་འཇམ་དཔལ་རྒྱ་མཚོས་མཛད་པའི་གསང་བའི་རྣམ་ཐར་དག་ཏུ། ལྷག་པའི་ལྷའི་ཞལ་གཟིགས་ཀྱི་དག་སྣང་འདྲ་མིན་མང་པོ་གསུངས་འདུག །དེ་བཞིན་ཐམས་ཅད་མཁྱེན་པ་དགེ་འདུན་རྒྱ་མཚོ་སྐུ་ན་ཆུང་དུས་ཏེ་དགུང་ལོ་གཉིས་གསུམ་གྱི་སྐབས་ནས་མ་ཡུམ་གྱི་མལ་དུ་གཟིམས་བཞུགས་པའི་སྐབས་ཀྱང་དག་སྣང་ཧ་ཅང་མང་པོ་བྱུང་འདུག་པ་འདི་དག་རྫུན་གཏན་ནས་མིན་ཏེ། རྫུན་བཤད་ནས་མཐོ་དམན་དུ་འགྲོ་བའི་རེ་དོགས་གང་ཡང་མེད། ཁོང་བཀྲ་ཤིས་ལྷུན་པོར་བཞུགས་ནས་སློབ་གཉེར་གང་འཚམ་གནང་བ་དང་སྐབས་ཤིག་པཎ་ཆེན་ཡེ་ཤེས་རྩེ་མོ་དང་ཐུགས་སྣང་མ་མཐུན་པའི་ཚུལ་བྱུང་སྟེ་བཀྲ་ཤིས་ལྷུན་པོར་བཞུགས་སྟབས་མ་བདེ་བ་བྱུང་བ་རེད།

དེ་ནས་ལྷ་སར་ཕེབས་སྐབས་དེ་དུས་ཀྱི་འབྲས་སྤུངས་ཁྲི་པར་མཚན་ལམ་ཡ་མཚན་པ་བྱུང་སྟབས་དགེ་འདུན་རྒྱ་མཚོ་དམིགས་བསལ་བདག་པོ་གནང་། དེ་ནས་བཟུང་འབྲས་སྤུངས་ལ་སློབ་གཉེར་གནང་བ་རེད། གང་ལྟར་འདུལ་བ་འཛིན་པ་མཁས་གྲུབ་གཉིས་ལྡན་ཡིན་པས་ཁོང་གིས་རྫུན་བཤད་པ་རེད་བསམ་པ་ནམ་ཡང་དྲན་གྱི་མེད། དེ་ཙམ་དུ་མ་ཟད་མི་ཐོག་འདིར་མཚོན་ན་ཡང་སྐབས་རེར། ཁྱད་མཚར་དེ་འདྲ་ཡོང་མཁན་འདུག་ཅེས་དེའི་སྐོར་ངས་བཤད་མྱོང་བས་འགའ་ཞིག་གིས་གོ་མྱོང་ཡོད། དེས་ན། རྗེའི་གསང་བའི་རྣམ་ཐར་ལས། ཞི་ལྷག་ཟུང་དུ་འབྲེལ་བའི་རྣལ་འབྱོར་གྱིས། །ཏིང་འཛིན་ཡར་ངོའི་ཟླ་ལྟར་འཕེལ་བ་ན། །ཞེས་རྗེ་རིན་པོ་ཆེར་ཞི་ལྷག་ཟུང་འབྲེལ་གྱི་ཏིང་འཛིན་ཟླ་བ་ཡར་གྱི་ངོ་བཞིན་དུ་འཕེལ་བ་ན་བཅོམ་ལྡན་རྡོ་རྗེ་འཇིགས་བྱེད་ཞལ་ཕྱག་ཡོངས་སུ་རྫོགས་པ་གཟིགས་ཡོད། དེ་ཡང་། ཞི་བ་འཇམ་པའི་དབྱངས་དང་དྲག་པོ་འཇིགས་བྱེད་ཡིན་ཀྱང་། རྗེ་བཙུན་འཇམ་པའི་དབྱངས་སྔ་མོ་ནས་ཞལ་གཟིགས་ཡོད་མོད་རྡོ་རྗེ་འཇིགས་བྱེད་སྐབས་དེར་མ་གཏོགས་ཞལ་གཟིགས་མེད། ཞལ་གཟིགས་སའི་དམ་པ་དེའི་རྒྱུད་ལ་ཞི་ལྷག་ཟུང་འབྲེལ་གྱི་ཏིང་ངེ་འཛིན་གོང་ནས་གོང་དུ་འཕེལ་བ་ན། ཞལ་ཕྱག་ཡོངས་སུ་རྫོགས་པའི་རྣམ་པ་ཅན་དུ་གཟིགས་ཐུབ་པ་ནི་ཡུལ་སྟེང་གི་རྟེན་འབྲེལ་ཚོགས་པས་ཡིན་ལ། དེ་ལྟ་མ་ཡིན་ན་རྡོ་རྗེ་འཇིགས་བྱེད་འཇམ་དཔལ་དྲག་ཏུ་ཁྲོས་པ་ཡིན་པས་སྔར་ཞལ་མ་གཟིགས་པའི་རྒྱུ་མཚན་བཤད་དུ་མེད། དེའི་ཚེ་རྗེ་རང་ཉིད་ལ་རྡོ་རྗེ་འཇིགས་བྱེད་དག་སྣང་མ་བྱུང་བའི་ཚུལ་མཛད་པ་ནི་ཡུལ་སྟེང་དུ་རྟེན་འབྲེལ་མ་ཚོགས་པ་ཉིད་ལ་ཐུག་གོ །

དེས་ན། སྒྲུབ་པ་པོའི་རྒྱུད་ལ་རྟོགས་པ་གོང་དུ་འཕེལ་བའི་མཐུ་ལས་ཉམས་སྣང་འདྲ་མིན་འོང་བ་ནི་དེང་སང་ཡང་ཡོད་པ་གསལ་པོ་རེད། ང་ལ་ནི་རྨི་ལམ་བཟང་བ་ཞིག་ཀྱང་མི་འདུག་པས་ཅི་ཡང་མེད་མོད་ངོ་ཤེས་པ་དག་གི་ནང་དུ་དེ་འདྲ་ཡོང་མཁན་འདུག །དེས་ན། དེང་སང་དེ་ལྟར་འོང་བ་བཞིན་རྗེ་རིན་པོ་ཆེའི་སྐབས་ནས་ཀྱང་ཡོད། གཞན་ཡང་། སྔ་འགྱུར་རྙིང་མ་དང་། བཀའ་བརྒྱུད། ས་སྐྱ། ཇོ་ནང་། དགེ་ལུགས་བཅས་ཀྱི་བོད་གངས་ཅན་གྱི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་ཚད་ཐུབ་མང་པོའི་ཉམས་སྣང་དང་ལུང་བསྟན་ཚད་མ་འདྲ་མིན་ཡོད་པས། རང་ཅག་བོད་ཀྱི་མཁས་གྲུབ་དག་ལ་དེ་ལྟར་འོང་ཐུབ་པ་བཞིན་རྒྱ་གར་མཁས་པ་དག་ལ་ཡོང་མི་ཐུབ་པའི་རྒྱུ་མཚན་གཏན་ནས་མེད། དེ་ལྟར་ཡོང་བ་ཡང་སྐུ་བཞིའི་རྣམ་གཞག་ཁས་མ་བླངས་ན་ཡོང་སྟངས་གཏན་ནས་མེད་ཅིང་། སྐུ་བཞིའི་རྣམ་གཞག་འདོད་ཕྱིན་རྒྱ་གར་དུ་བྱོན་པའི་སྟོན་པ་བཅོམ་ལྡན་འདས་མཆོག་གི་སྤྲུལ་སྐུའི་རྣམ་ཅན་དེས་ཡོངས་གྲགས་ལ་ཐེག་པ་ཐུན་མོང་བའི་ཆོས་ཙམ་ཞིག་ལས་གསུངས་མེད་ཀྱང་། སྟོང་ཉིད་སྙིང་རྗེ་སྙིང་པོ་ཅན་གྱི་ཐེག་ཆེན་གྱི་ལམ་དང་། གསང་སྔགས་ཀྱི་ཐུན་མོང་མ་ཡིན་པའི་ལམ་རྣམས་བཅོམ་ལྡན་འདས་ཀྱིས་མ་དགོངས་པ་ཡིན་མི་སྲིད་པས། དེ་དག་ལ་ངེས་པ་རྙེད་པ་ཞིག་མ་བྱུང་ཕྱིན་རང་གི་སེམས་ངོ་ལ་སངས་རྒྱས་བཅོམ་ལྡན་འདས་ཞེས་པ་རྒྱ་གར་གྱི་རྒྱལ་པོ་ཟས་གཙང་གི་སྲས་སུ་འཁྲུངས་པའི་དགེ་སློང་ཙམ་ཞིག་ཡིན་པ་སོགས་དེང་སང་གི་ལོ་རྒྱུས་ཀྱི་བྱུང་བ་ཙམ་གྱི་ངོ་བོར་བཞག །

དེ་ལས་ལོགས་སུ་ཐེག་པ་ཆེ་ཆུང་སྔགས་དང་བཅས་པའི་ཆོས་ཟབ་མོ་ཉམས་ལེན་བྱེད་རྒྱུ་ཡོད་སྙམ་དུ་བསམས་ན། དུས་རབས་དེ་དག་གི་རྗེས་སུ་བྱུང་བའི་སྟོན་པའི་རྗེས་འཇུག་རྣམ་དཔྱོད་ཅན་གྱི་མཁས་པ་དག་གིས་སྒྲུང་བཟོས་པ་ལྟ་བུར་འགྱུར་ཉེན་ཆེ། དེ་ལྟར་ན་ང་ཚོས་འབད་བརྩོན་བྱས་པ་ལ་དགོས་པ་གང་ཡང་མེད་དེ་སྟོང་ཉིད་ཀྱི་ལྟ་བ་བསྒོམས་ནས་ཉོན་མོངས་འཇོམས་མི་ནུས་ཤིང་། བྱང་ཆུབ་ཀྱི་སེམས་སྦྱངས་ནས་གཞན་ཕན་གྱི་བློ་གོང་འཕེལ་དུ་འགྲོ་རྒྱུ་ཡང་མེད་པ་དང་། གསང་སྔགས་ཀྱི་གཞུང་ནས་གསུངས་པའི་འཆི་བ་ཆོས་སྐུའི་ལམ་འཁྱེར་ལྟ་བུ་བསྒོམས་ནས་འཆི་བའི་གནས་སྐབས་ཀྱི་ཐིམ་རིམ་དེ་དག་ངོ་འཕྲོད་དེ་བསམ་བཞིན་དུ་སྲིད་པ་བཟུང་བ་ཞེས་པའང་འོང་རྒྱུ་མེད་པའམ། ཡང་ན། གསོན་པའི་དུས་ནས་རླུང་སེམས་ཕྲ་རགས་དེ་དག་འདུས་ཏེ་གཉུག་མ་ལྷན་ཅིག་སྐྱེས་པའི་འོད་གསལ་འཆི་རིམ་ཇི་ལྟ་བ་བཞིན་དུ་འཆར་རྒྱུ་ཡེ་ནས་མེད་ན་ནི། དེ་ཐམས་ཅད་སྒྲུང་དང་སྒྲོ་བཏགས་འབའ་ཞིག་ཏུ་འགྱུར་བས་འདི་དག་ལ་ངེས་པར་བསམ་བློ་གཏོང་དགོས་ཀྱི་འདུག །གོང་དུ་གསལ་བ་བཞིན་རྒྱལ་པོ་ཨིནྡྲ་བྷུ་ཏིའི་བྱུང་བ་རྣམས་ཇི་བཞིན་ཡིན་མིན་མི་ཤེས་པས་སྐབས་རེར། ཐེ་ཚོམ་ཟ་དགོས་པའི་གནས་ཀྱང་འདུག་མོད། འགག་ཆེ་ས་དག་ལ་ཡིད་ཆེས་གཙང་མ་ཡོད་ལ་གནད་འགག་ཡོད་ཐག་ཆོད་རེད་འདུག་སྙམ་དུ་དྲན་གྱི་ཡོད། ཉམས་ཞིབ་པ་དག་གིས་རང་རང་གི་ལྟ་ཚུལ་སྣ་ཚོགས་བཤད་སྲིད་པས་གཞན་ལ་འདི་ལྟར་བསམ་དགོས་ཞེས་ཨུ་ཚུགས་བྱེད་དགོས་དོན་མེད་ཀྱང་། རང་ཅག་བཅོམ་ལྡན་འདས་ཀྱི་རྗེས་འབྲང་དང་ལྷག་པར་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་སྟོན་པའི་རྗེས་སུ་སློབ་པར་འདོད་པ་དག་གིས་ནི། ལོ་རྒྱུས་ནང་བྱུང་བའི་སྟོན་པ་དེ་སྐུ་བཞིའི་བདག་ཉིད་དང་ཆོས་སྐུ་དེ་བཞིན་ཉིད་ཀྱི་དབྱིངས་ལས་གཡོ་བ་མེད་བཞིན་དུ་སྤྲུལ་པའི་རོལ་པ་སྣ་ཚོགས་ཤར་བར་སེམས་གཏིང་ནས་ངེས་པ་རྙེད་དེ་སྐྱབས་སུ་འགྲོ་དགོས་པ་ལས། གཞན་དག་གིས་བཤད་པ་ལྟར་ལོ་རྒྱུས་ནང་གསལ་བ་དེ་ཙམ་གྱི་ངོ་བོར་སོབ་སོབ་ལྟ་བུར་བཞག་སྟེ། བཅོམ་ལྡན་འདས་ཀྱིས་མ་མཁྱེན་པའི་ཆོས་ཞིག་ལ་ཉམས་ལེན་བྱེད་ཀྱི་ཡོད་པ་ལྟ་བུར་དོན་ལ་འགྲོ་ཉེན་འདུག་པས་ཡིད་གཟབ་དགོས་ཏེ། བོད་པའི་ནང་རིགས་པས་དཔྱད་པ་གང་འཚམ་བྱས་མཐར་ཕྱི་རྒྱལ་གྱི་མིས་དཔྱད་པ་བྱས་པ་དེ་ལ་ཧ་ཅང་ངོ་མཚར་སྐྱེས་ཏེ། དེའི་རྗེས་སུ་འབྲང་མཁན་རེ་གཉིས་མཐོང་བས་དྲང་དོན་ངེས་དོན་གང་ཡིན་མི་ཤེས་ཀྱང་དེ་ཡང་སེམས་ལ་བབ་པོ་ཞིག་མི་འདུག །

དེ་སེམས་ལ་མ་སོང་བ་རྒྱུ་མཚན་དུ་བྱས་ཏེ་རྩོད་པ་བྱེད་དགོས་དོན་གང་ཡང་མེད་ཀྱང་རང་ཅག་གིས་དེའི་སྐོར་བསམ་བློ་བཏང་། རིགས་པས་ལེགས་པར་དཔྱད་དེ་སེམས་ལ་བཟོ་ལྟ་ཞིག་བཟོ་དགོས་པ་ལས་སོབ་སོབ་བྱས་ནས་འཇོག་ཐབས་གཏན་ནས་མེད། དེས་ན། བཅོམ་ལྡན་འདས་ཀྱིས་བདུད་འདུལ་བའི་སྐབས་ངེས་པར་རྒྱུད་གསུངས་པ་དང་། བྱ་རྒོད་ཕུང་རི་སོགས་སུ་ཤེར་ཕྱིན་གྱི་མདོ་སོགས་གསུངས་པ་བཞིན། དཔལ་ལྡན་འབྲས་སྤུངས་སུ་རྒྱུད་སྡེ་ཐམས་ཅད་གསུངས་ཞེས་ཨུ་ཚུགས་བྱེད་དགོས་དོན་གང་ཡང་མེད། གང་ཟག་ལས་ཅན་ཏེ་ལས་དང་སྨོན་ལམ་གྱི་འབྲེལ་བ་ཡོད་པའམ་ལས་དང་སྨོན་ལམ་སད་པའི་དག་པའི་སྣང་ངོར་ཅི་ཡང་ཡོང་ཆོག་སྟེ། གསང་སྔགས་ཀྱི་ཆོས་ལ་མཚོན་ན་དེང་གི་དུས་སུའང་དག་པའི་སྣང་བ་ལ་རྡོ་རྗེ་འཆང་དང་དཀྱིལ་འཁོར་གྱི་བདག་པོ་མཇལ་དུ་ཡོད་ལ་ཚད་ལྡན་བྱུང་ན་དཀྱིལ་འཁོར་གྱི་བདག་པོས་རྒྱུད་སྟོན་པ་ཡང་འོང་། སྟོན་པ་བཅོམ་ལྡན་འདས་རགས་པའི་ཕུང་པོ་ལ་བརྟེན་པ་མིན་པས་ཞལ་བཞུགས་པའི་སྐབས་རྒྱུད་ཀྱི་སྟོན་པར་སྤྲུལ་དུ་ཡོད་པ་དང་མྱ་ངན་ལས་འདས་རྗེས་རྒྱུད་ཀྱི་སྟོན་པར་སྤྲུལ་དུ་མེད་པ་མིན་པས་ནམ་དུ་ཡང་འོང་ཆོག་པ་ཞིག་རེད། དེས་ན། བཅོམ་ལྡན་འདས་ཞལ་བཞུགས་པའི་སྐབས་ཡོངས་གྲགས་སུ་གསུངས་མེད་ན་ཡང་བཅོམ་ལྡན་འདས་ཀྱིས་དེ་འདྲ་ཞིག་གསུངས་མེད་ཅེས་མི་ནུས་སོ། །

གདམས་པ་དེ་བོད་གངས་ཅན་གྱི་ལྗོངས་འདིར་སྤྱན་འདྲེན་པ་པོ། རྒྱལ་བའི་དམ་ཆོས་འཛིན་པའི་སྨོན་ལམ་སོགས། ཞེས་སོགས་ལྟར་ལོ་ཆེན་རིན་བཟང་། པ་ཚབ། ཁོང་ཤ་ར་བ་དང་དུས་མཉམ་པ་དང་འཇུག་པ་རྩ་འགྲེལ་བོད་བསྒྱུར་གནང་ཡོད། དེའི་སྔོན་དུ་ནག་ཚོའི་འགྱུར་ཞིག་ཀྱང་ཡོད། ཆག་སོགས་མང་ཡང་ཤིན་ཏུ་གྲགས་ཆེ་བ་མར་འགོས་གཉིས་ཡིན། ཞེས་པ་ནས། གཙང་རོང་གི་མེས་སྟོན་ཚོན་པོ་སོགས་ལ། མཚུར་གྱི་སློབ་མ་ཁམས་པ་རོ་མཉམ་རྡོ་རྗེའི་རྒྱུད་རྐྱང་གི་ཊཱིཀྐར། ཞེས་དང་། རྗེའི་རིམ་ལྔ་གསལ་སྒྲོན་དང་རིམ་ལྔ་གདན་རྫོགས་གཉིས་སུ་རྔོག་གིས། མེས་ཀྱིས་ཞེས་སློབ་དཔོན་དེ་དང་དེའི་བཞེད་པ་བཀོད་པ་ཧ་ཅང་མི་འཐད་པ་མིན་ཀྱང་ཞེས་པ་ནས། དེ་ལས་རྒྱས་པར་རིམ་ལྔ་གསལ་སྒྲོན་མཛད་དེ་ཚིག་དོན་གྱི་ཆ་ཤས་རེ་ལའང་ཞིབ་ཏིག་མཐའ་ཡས་པ་གནང་། ཞེས་གསུངས། རིམ་ལྔ་གསལ་སྒྲོན་དང་རིམ་ལྔ་གདན་རྫོགས་གཉིས་ཀྱི་དང་པོ་གང་སྔོན་ལ་མཛད་པར་མ་ངེས་ཀྱང་། རིམ་ལྔ་གདན་རྫོགས་ཀྱི་དབུ་ནས་གང་འཚམ་ལོ་རྒྱུས་དང་དེ་ནས་རྡོར་སེམས་བསྒོམ་བཟླས་དང་འབྲེལ་བའི་བླ་མའི་རྣལ་འབྱོར་གྱི་ཐོག་ནས་རིམ་ལྔ་གདན་རྫོགས་ཀྱི་དམིགས་རྣམ་སྐྱོང་ཚུལ་དང་། གེགས་སེལ་བོགས་འདོན་སོགས་གསུངས་པའི་ཐུན་མོང་མ་ཡིན་པའི་མན་ངག་གི་གླེགས་བམ་ཞིག་ཡིན། རིམ་ལྔ་གསལ་སྒྲོན་དུ་མཐའ་དཔྱོད་པའི་རྣམ་གཞག་དང་བསྒོམ་རིམ་གྱི་དམིགས་པའི་གནད་རྣམས་ཀྱང་གསུངས་པའི་ས་གསུམ་གྱི་སྒྲོན་མེ་གཅིག་པུ་ལྟ་བུར་ཡོད། རིམ་ལྔ་གསལ་སྒྲོན་གྱི་གོང་རིམ་ལྔའི་ཟིན་བྲིས་འགའ་ཞིག་མཛད་པ་དེ་དག་ཐོག་མའི་རྩོམ་གཞི་ལྟ་བུར་བཟུང་ནས་རིམ་ལྔ་གསལ་སྒྲོན་མཛད་ཡོད། དེ་ཡང་། དཔྱད་པ་དང་ཉམས་མྱོང་ཟུང་འབྲེལ་གྱིས་ཟིན་བྲིས་དག་ཏུ་བསྟན་པ་དང་བསྟན་ཀྱང་གསལ་པོ་མ་བྱུང་བ་སོགས་རིམ་ལྔ་གསལ་སྒྲོན་དུ་གསལ་ཡོད།

གང་ལྟར་རིམ་ལྔ་གསལ་སྒྲོན་སྐུ་ཚེ་སྨད་ལ་མཛད་པ་དང་བསྐྱེད་རྫོགས་སོགས་མདོ་སྔགས་གང་ཐད་ནས་མཁྱེན་པ་ལ་ཐོགས་པ་མི་མངའ་ཞིང་ངེས་ཤེས་རྣལ་མ་ཐུགས་རྒྱུད་ལ་འཁྲུངས་ཏེ་བརྩམས་གནང་བ་ཤ་སྟག་ཡིན་པས་བསམ་གྱིས་མི་ཁྱབ་པ་རེད། འགྲེལ་པ་བཞི་སྦྲགས་སོགས་སུ་འགོས་ཀྱི་སྟོང་ཐུན་ཚད་མར་མཛད་ཀྱང་སྐབས་འགར་ཚིག་རིས་སོར་བཞག་མ་གནང་བའང་འགའ་ཞིག་འདུག་པས། འགྲེལ་པ་བཞི་སྦྲགས་ཀྱི་ཚིག་འབྲུ་རེ་རེའི་ཆ་ལའང་བྱིན་རླབས་ཀྱི་ཚན་ཁ་རབ་ཏུ་འབར་བ་ཞིག་བཞུགས། རིམ་ལྔའི་ཁྲིད་ཀྱི་སྐོར་ལ་མར་པ་འདྲ་ཞིག་ཅུང་མིན་པ་ལྟར་འདུག །གཙང་རྟ་ནག་ཏུ་འཁྲུངས་པ་འགོས་ཁུག་པ་ལྷས་བཙས་ཞེས་གྲགས་པ་འདིས་རྒྱ་གར་དུ་སྤྱིར་པཎྜི་ཏའི་བླ་མ་དོན་གཉིས་དང་། ཞེས་པ་ནས། དེའང་བསྟན་པ་སྔ་དར་ལ་ཞི་འཚོ་ཡབ་སྲས་སོགས་བོད་དུ་བྱོན་པའི་ལྟ་བ་རང་རྒྱུད་པར་གྲགས་ཆེ། དེ་སྔོན་ང་ལ་རྒྱའི་དགེ་སློང་ཞིག་གིས་རྒྱ་བཟའ་བོད་དུ་ཕེབས་ནས་ནང་པའི་ཆོས་རྒྱ་ནག་ནས་དར་བ་ལྟ་བུར་གསུངས་མོད། ཐུན་མོང་སྣང་ཚོད་ལ་རྒྱལ་པོ་སྲོང་བཙན་སྒམ་པོ་ལ་ནང་ཆོས་ལེགས་པོ་ཡོད་ཚུལ་ཐོག་མར་རྒྱ་ནག་བརྒྱུད་ནས་སྙན་དུ་གསོལ་བ་ཡིན་སྲིད་ཀྱང་། བོད་པ་གྲུང་པོ་ཡིན་པས་རྒྱ་གར་ལ་ཐད་ཀར་གཏུགས་ཏེ་ཕྱིན་པ་ལས་རྒྱ་ནག་ལ་སོང་མེད། བཀའ་བསྟན་ཐམས་ཅད་ཀྱི་ནང་ནས་རེ་གཉིས་མ་གཏོགས་ཐམས་ཅད་ཀྱི་དབུར་རྒྱ་གར་སྐད་དུ་ཞེས་པ་ལས་རྒྱ་ནག་སྐད་དུ་ཞེས་པ་མེད། ལོ་རྒྱུས་རྣམས་སུ་ཐོ་རི་གཉན་བཙན་སྐབས་དཔང་སྐོང་ཕྱག་རྒྱ་པ་གནམ་ནས་བབས་པ་སོགས་ནི། ཡང་ན་ངོ་མ་དང་། ཡང་ན་དག་སྣང་ཡིན་སྲིད། ཐུན་མོང་སྣང་ངོར་རྒྱ་བཟའ་དང་བལ་བཟའ་གཉིས་ཀྱིས་ནང་ཆོས་ལེགས་པོ་ཡོད་ཚུལ་གསུངས་ཡོད་ཚོད་རེད། འོན་ཀྱང་། རྒྱ་བཟའ་དང་བལ་བཟའ་གཉིས་ལས་དང་པོ་བལ་བཟའ་སྔོན་ལ་ཕེབས་ཤིང་ཐོན་མི་སཾ་བྷོ་ཊ་རྒྱ་གར་ལ་བཏང་བ་དང་བལ་བཟའ་བསུས་པ་གཉིས་དུས་མཉམ་པར་བཤད་པའང་སྣང་།

རྒྱ་ནག་ཧྭ་ཤང་གིས་ཅིག་ཅར་བ་དང་རིམ་གྱིས་པ་སོགས་ཀྱི་ཐ་སྙད་བྱས་པ་ཀ་མ་ལ་ཤཱི་ལས་ཚར་བཅད་དེ། རྒྱལ་པོས་དེང་ཕྱིན་ཆད་ལྟ་བ་ཀླུ་སྒྲུབ་ཀྱི་ལུགས་བཞིན་གྱིས་ཞེས་གསུངས་པར་བཤད་ཅིང་། ཞེས་པ། བསམ་ཡས་སུ་རྣམ་དག་ཚུལ་ཁྲིམས་གླིང་དང་། བདུད་འདུལ་སྔགས་པ་གླིང་། སྒྲ་བསྒྱུར་ལོ་པཎ་གླིང་། མི་གཡོ་བསམ་གཏན་གླིང་བཅས་ཡོད་པ་ལས། ཆོས་རྒྱལ་ཁྲི་སྲོང་ལྡེའུ་བཙན་གྱི་སྐབས་བསམ་ཡས་གླིང་དུ་དེ་ལྟར་གླིང་དུ་མ་ཞིག་ཡོད་པ་ལས་མི་གཡོ་བསམ་གཏན་གླིང་དུ་བསམ་གཏན་པ་རིགས་གཅིག་རྐང་འཛིན་ལྟ་བུ་རྒྱ་ཡི་སྒོམ་ཆེན་པ་བཞུགས་ནས་སྒོམ་འཆད་སྤེལ་གནང་གི་ཡོད། སྒྲ་བསྒྱུར་ལོ་པཎ་གླིང་དུ་ལོ་ཙཱ་བ་རྣམས་ཀྱིས་བསྟན་བཅོས་བསྒྱུར་བ་དང་། བདུད་འདུལ་སྔགས་པ་གླིང་དུ་ཞི་སོགས་ཀྱི་ལས་སྒྲུབ་ཀྱི་ཡོད་འདུག །དེས་ན། རྒྱ་ནག་ཧྭ་ཤང་ཡོད་ཚད་མ་འགྲིག་པ་ཡིན་ན་མཁན་ཆེན་ཞི་བ་འཚོ་སྐུ་ངོ་མ་བཞུགས་པའི་སྐབས་མི་གཡོ་བསམ་གཏན་གླིང་ཞེས་ཐོབ་ཐང་ལྟ་བུར་གནང་ཞིང་། དེར་རྒྱའི་བསམ་གཏན་པ་རྣམས་བཞུགས་ནས་སྒོམ་ཁྲིད་གནང་བའི་ཚུལ་དེ་དག་ཡོང་སྟངས་མེད་པ་ཞིག་རེད།

དེས་ན། རྒྱའི་ཧྭ་ཤང་ལ་ཡང་དག་པ་ཡིན་མིན་གྱི་རིགས་གཉིས་འབྱེད་དགོས་པར་སྣང་ཞིང་། ཡང་དག་པ་མ་ཡིན་པ་རྣམས་ལ་བསམ་གཏན་གྱི་ཉམས་ལེན་ཡོད་མོད་ཤེར་ཕྱིན་གྱི་གཞུང་གི་དོན་ལ་གོ་བ་ལེན་སྟངས་ཇི་བཞིན་མ་བྱུང་བའི་དབང་གིས་ཅི་ཡང་ཡིད་ལ་མི་བྱེད་པའམ་ཅི་ཡང་མི་རྟོག་པ་ལྟ་བའི་མཆོག་ཏུ་འདོད། སྤྱིར་ཅི་ཡང་ཡིད་ལ་མི་བྱེད་ཅེས་པ་དང་། ཅི་ཡང་མི་རྟོག་པ་ཞེས་པ་འདི་ལ་གོ་བ་ལེན་ལུགས་མི་འདྲ་བ་དུ་མ་ཞིག་ཡོད་པར་སྣང་། གང་ལྟར་མཁན་སློབ་ཆོས་གསུམ་ཞལ་མ་བཞུགས་པའི་མཚམས་སུ་ཧྭ་ཤང་འགའ་ཞིག་གིས་གོ་བ་ལེན་སྟངས་མི་འདྲ་བའི་དབང་གིས་སྐྱོན་བྱུང་ཡོད།

ཁྲི་སྲོང་གི་དུས་སྔགས་གསང་ནས་ཉམས་སུ་ལེན་པས་རིམ་པར་ཕས་རང་གི་བུ་ལ་གཞུང་ཁུངས་དག་མ་དག་དང་གཞུང་ཚིག་འཁྱོར་པོ་བྱུང་མ་བྱུང་སློབ་པ་སོགས་བྱས་ཏེ་ལྷད་ཞུགས་ནས་ཆང་དང་བུད་མེད་ལ་འཛེམ་མེད་དུ་སྤྱོད་པ་སོགས་ལ་བོད་ཀྱི་མངའ་བདག་བྱང་སེམས་ཁུ་དབོན་ཡིད་མ་ཆེས་པར་རྒྱ་གར་ནས་མདོ་དང་རྒྱུད་སྡེ་གསར་དུ་བསྒྱུར་ཞིང་། ཞེས་པ་ནི། མདོར་ན། ཕྱིའི་རྐྱེན་རྒྱལ་པོ་གླང་དར་སོགས་ནང་ཆོས་ལ་ཐོ་འཚམ་པ་བྱེད་མཁན་ཡང་བྱུང་བ་དང་། ཡང་རྒྱུད་སྨིན་མ་སྨིན་ལ་མ་ལྟོས་པར་གསང་སྔགས་ཉམས་ལེན་བྱེད་ཚུལ་མན་ངག་དང་མི་མཐུན་ཞིང་། དགེ་བའི་བཤེས་གཉེན་མཁས་པའི་མགོན་གྱིས་ཟིན་པ་མ་བྱུང་བས་ཆང་དང་བུད་མེད་ལ་འཛེམ་མེད་དུ་སྤྱོད་པ་སོགས་བྱུང་བ་དང་། དེ་ཡང་དཔེར་ན། གནའ་དུས་རྒྱ་གར་དུ་ཡང་ནང་ཆོས་ཉམས་པའི་རྐྱེན་གསང་སྔགས་ལས་དང་པོ་བའི་སྐབས་ནས་སྒྲ་ཇི་བཞིན་པའི་ཉམས་ལེན་བྱས་པར་བརྟེན་གཞན་མ་དད་པ་སྐྱེ་བ་དང་། རྐྱེན་གཉིས་པ་དགོན་པའི་རབ་ཏུ་བྱུང་བ་དག་གིས་རྒྱུ་ནོར་ལ་དང་དོད་བྱས་པའི་དབང་གིས་མང་ཚོགས་སུ་མཐོང་དང་དད་པ་བརླགས་པ། རྐྱེན་གསུམ་པ་ནང་པའི་སྦྱིན་བདག་རྣམས་ནང་པ་མིན་པའི་ཆོས་ལུགས་གཞན་ལ་འབྲེལ་བ་ཇེ་ཆེར་སོང་བ་སྟེ་རྐྱེན་དེ་གསུམ་གྱིས་ནང་ཆོས་ཉམས་པར་རྒྱ་གར་གྱི་མཁས་པ་འགས་དེང་སང་བཤད་ཀྱི་འདུག །

བོད་ལ་ཡང་སྔར་དེ་བཞིན་བྱུང་ཡོད། དེ་ནས་བོད་སིལ་བུར་གྱུར་ཏེ་ཆོས་རྒྱལ་གྱི་གདུང་རྒྱུད་རྣམས་ཀྱང་མཐའ་ལ་སྤྱུགས་པ་བྱུང་ཞིང་། སྟོད་ནས་མངའ་རིས་ཆོས་རྒྱལ་གྱིས་རིམ་པས་ཧ་ཅང་སྐུ་ངལ་བསྐྱོན་ཡོད། ཁ་སྔོན་ང་ཟངས་དཀར་ལ་ཡོད་པའི་སྐབས་ཤིག་ཟངས་དཀར་རྒྱལ་པོ་དང་མཇལ་བ་དང་། ཁོང་ང་ཚོ་བོད་ཀྱི་ཆོས་རྒྱལ་གྱི་གདུང་རྒྱུད་རེད་ཅེས་གསུངས་བྱུང་། སྙིང་རྗེ་ཨང་། ཁོང་ཧ་ཅང་ཉམ་ཆུང་ཞིག་རེད། ངེད་གཉིས་ཐུག་ནས་སོ་སོར་གྱེས་ཁར་ངས་ཁྱེད་རང་ཆོས་རྒྱལ་གྱི་གདུང་རྒྱུད་ཡིན་པས་ང་བོད་པ་ཞིག་ཡིན་པའི་ཆ་ནས་གུས་ཞབས་ཡོད། འོན་ཀྱང་། རང་ཅག་ཚང་མ་གནས་དུས་ཀྱི་ཆ་ནས་ཁ་སྟབས་ཧ་ཅང་སྐྱོ་པོ་ཆགས་ཡོད་ཅེས་ཞུས་པ་ཡིན། ཁོང་ཡང་སེམས་སྐྱོ་པོ་བྱུང་སོང་ལ་ང་ཡང་སེམས་སྐྱོ་པོ་བྱུང་། ཆོས་རྒྱལ་བཀའ་དྲིན་ཅན་རྣམས་ཀྱི་གདུང་རྒྱུད་རེད་ཅེས་བརྗོད་དུས་རུས་ཞེན་གྱི་ཐོག་ནས་ཚོར་བ་མི་འདྲ་བ་ཞིག་སླེབ་ཀྱི་འདུག །

སྔར་གྱི་དེ་དག་གིས་ལྷད་ཞུགས་པ་དེ་འདོར་མ་ཉན་པ་ལ་རྒྱུད་རྙིང་ཞེས་དེང་སང་གི་བར་དུ་ཡོད་པ་འདི་ཡིན་པས། སྔ་དར་ལ་ཡང་གསང་འདུས་ཀྱི་རྒྱུད་བསྒྱུར་བ་ཡོད་ཀྱང་མར་འགོས་སོགས་ཀྱིས་གསར་འགྱུར་མཛད། ཕྱིས་སུ་བྱུང་བའི་ཧྭ་ཤང་རིགས་འགའ་ཞིག་གི་ལྟ་བ་ལོག་པར་བཤད་པ་གནད་དུ་མ་སོང་བས་རྗེའི་ལམ་རིམ་ཆེན་མོར་གངས་རིའི་ཁྲོད་དུ་བསྟན་པ་སྔ་དར་ལ། ཞེས་སོགས་གསུངས་པ་ལྟར་རྗེའི་སྐུ་ཚེའི་སྟོད་ལ་གང་མིན་གྱི་ཡུལ་ལ་བློས་ཅིར་ཡང་མི་འཛིན་པའི་བོད་སྔ་མའི་ལྟ་བ་ཞེས་གང་མིན་གྱི་ཡུལ་ལ་སྟེ་སྤྲོས་པ་མཐའ་དག་དང་བྲལ་བ། གང་དུ་ཡང་མ་གྲུབ་པའམ་ཡུལ་ཅི་ཡང་མ་གྲུབ་པ་ལ་བློས་ཅིར་ཡང་མ་བཟུང་བར་དེ་ག་རང་ལ་གནས་པ་ལ་ལྟ་བ་རྙེད་པར་འདོད། ལེགས་བཤད་གསེར་ཕྲེང་ལས། སྤྲོས་པ་གང་དུའང་མི་འཛིན་ཞིང་དེ་མཐའ་དག་ཉེ་བར་ཞི་བ་ཙམ་ལ་སྤྲོས་བྲལ་ལམ་གཤིས་ལུགས་མཐོང་ཞེས་བཏགས་པ་ཙམ་སྟེ། ཞེས་དང་། མཐའ་གང་དུའང་མི་འཛིན་པ་ན་དེ་དང་དེ་རྟོགས་པར་ཐ་སྙད་བྱས་པ་སྟེ། ཞེས་གསུངས་པ་དང་། རྟག་ཏུ་ངུའི་རྟོགས་བརྗོད་ལས། ཆོས་རྣམས་རྡུལ་ཙམ་དམིགས་པ་མེད་ན་ཡང་། །མངོན་པར་ཞེན་རྣམས་སྐྲག་པ་སྤང་བྱའི་ཕྱིར། །གཞན་ངོར་རྟེན་འབྲེལ་ཙམ་ཞིག་ཁས་ལེན་ལ། །ཞེས་གང་དུ་ཡང་མ་གྲུབ་པ་ལ་སྤྲོས་བྲལ་ཞེས་མིང་བཏགས་པ་ཙམ་ལས་དེ་ལས་ལོགས་སུ་སྤྲོས་བྲལ་ཞེས་པའི་དོན་ཟུར་བ་ཞིག་མེད་པར་གསུངས་ཡོད། དེ་ཐུགས་ལ་འཁྲུངས་ནས་སྐྱོར་མོ་ལུང་གི་ཚོགས་སུ་ཤེར་སྙིང་གི་གཟུགས་སྟོང་པའོ། །ཞེས་སོགས་སྟོང་ཉིད་བཞི་སྐོར་གྱི་དོན་ལ་མཉམ་པར་བཞག་པས་ཏིང་ངེ་འཛིན་དུ་ཞུགས་ཏེ་ཚོགས་གྲོལ་བའི་རྗེས་ལ་ཀ་བའི་རྩར་ལུས་པས་ཀ་བ་དེ་ལ་ཏིང་འཛིན་ཀ་བ་ཞེས་ད་ལྟའི་བར་མཇལ་རྒྱུ་ཡོད། སྐུ་ཚེའི་སྟོད་ལ་ལྟ་བ་དེ་ཐུགས་ལ་ཞེན་པས་གསེར་ཕྲེང་དུ་དེ་འཐད་པའི་ཕྱོགས་མང་ལ། རྟག་ངུའི་རྟོགས་བརྗོད་སོགས་སྔ་རྩོམ་གཞན་དུའང་དེ་འདྲ་ཡོད་ཅེས་གུང་ཐང་འཇམ་པའི་དབྱངས་ཀྱིས་གསུངས། སྐབས་ཤིག་བླ་མ་དབུ་མ་པ་དང་མཇལ་ཏེ་ཁོང་གིས་ལོ་ཙཱ་མཛད་ནས་རྗེ་བཙུན་འཇམ་པའི་དབྱངས་ལ་མདོ་སྔགས་ཀྱི་ཆོས་མང་དུ་གསན། ཞེས་པ། བླ་མ་དབུ་མ་པ་ཁམས་ནས་ཕེབས་ཤིང་ཁོང་ནི་ཚེ་རབས་མང་པོར་རྣམ་པར་དཀར་བའི་ལས་བཟང་པོའི་བག་ཆགས་ཡོངས་སུ་སད་པའི་དམ་པ་ཞིག་རེད། ཉིན་ཞིག་ཁོང་ཕྱུགས་རྫིར་བཞུགས་སྐབས་གློ་བུར་དུ་དྲན་མེད་ལྟ་བུར་བརྒྱལ། སོས་པ་ན་མདུན་དུ་འཇམ་དབྱངས་ནག་པོ་ལྷང་ངེར་བཞུགས་པ་ཞིག་མཇལ། དེ་ནས་བཟུང་སྟེ་ནམ་འདོད་དུ་རྗེ་བཙུན་འཇམ་པའི་དབྱངས་དང་མི་དང་མིར་ཐུག་པ་ལྟ་བུའི་བཀའ་མོལ་གནང་གིན་ཡོད་འདུག །

ཅི་ཡང་ཡིད་ལ་མི་བྱེད་པའི་ལྟ་བ་འདི་ཐལ་རང་གང་གི་ལྟ་བ་ཡིན་ཞུས་པས། གང་ཡང་མིན་གསུངས། འོ་ན་ལྟ་བ་ཕྱིན་ཅི་མ་ལོག་པ་རྟོགས་པའི་ཐབས་ཅི་ལྟར་བྱེད་ཅེས་ཞུས་པས། རྗེ་བཙུན་འཇམ་དབྱངས་ཀྱིས་ལྟ་བའི་གནད་ཕྲ་མོ་གོ་དཀའ་བ་འགའ་ཞིག་གསུངས་པ་ན། གོ་ཐུབ་ཀྱི་མི་འདུག་ཞུས་པས། ངས་བཤད་པ་འདི་དག་ས་བོན་དུ་གྱིས་ལ་གཞུང་ཆེན་མོ་ལ་དཔྱད་པ་དང་། བླ་མ་དང་འཇམ་དབྱངས་དབྱེར་མེད་ལ་གསོལ་འདེབས། ཚོགས་བསགས་སྒྲིབ་སྦྱངས་སུམ་སྒྲིལ་དུ་ཉམས་སུ་བླངས་ན་རིང་པོར་མི་ཐོགས་པར་ལྟ་བ་མ་ནོར་བ་རྙེད་ཡོང་། གཞུང་ཆེན་མོ་དང་མི་མཐུན་ན་འདོར་འོས་མན་ངག་ཏུ་གྲགས་པ་རྣམས་ལ་འབབ། ཅེས་གསུངས་པ་འདི་ཧ་ཅང་གལ་ཆེན་པོ་རེད། སྤྱིར་གཞུང་ཆེན་མོ་རྣམས་རྩ་བར་བཟུང་ནས་རྒྱལ་བའི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་བྱེད་དགོས་མོད། བླ་མ་གོང་མ་འགའ་རེས་གདུལ་བྱ་བྱེ་བྲག་པའི་ཁམས་དང་མོས་པ་ཁོ་ནར་གཟིགས་ནས་ཐད་ཀ་ཐད་ཀའི་དོན་ལ་དགོངས་ནས་གསུངས་པ་དེ་འདྲའང་ཡོད། དེ་ནི་དེ་ལྟ་བུའི་གང་ཟག་ལ་ཧ་ཅང་རན་པོ་དང་ནུས་པ་འཐོན་པ་ཡོད་ཀྱང་བསྟན་པ་སྤྱིར་བསམས་ན་སྐབས་རེར་རན་མིན་ཅི་རིགས་འོང་བས། གུང་ཐང་རིན་པོ་ཆེའི་བསྟོད་པ་དོན་ལྡན་མར། ཉམས་མྱོང་བརྡ་ཡི་ཆིག་ཐང་དེ། །ཕན་འགའ་སྲིད་ཀྱང་གོལ་བ་མང་། །ཞེས་ཉམས་ལེན་གྱི་གནད་བཀྲོལ་བ་ལ་ཆུང་ཆུང་ཞིག་ལས་མ་བྱུང་ཡང་དེ་གས་ངེས་པ་ཐོབ་པ་འབྱུང་བས་ཕན་ཐོགས་ཆེ་བ་མ་ཟད་ཡུལ་དུས་གཞན་དུ་ཁམས་དང་མོས་པ་དེ་དང་མཚུངས་པའི་གང་ཟག་གཞན་ལའང་ཕན་ཐོགས་ཆེ་མོད། སྤྱི་ཡོངས་ནས་དེས་ཕན་དང་མི་ཕན་སྣ་ཚོགས་ཤིག་འོང་བ་ནི་མཐོང་ཆོས་སུ་ཡོད་དོ། །རྗེ་རིན་པོ་ཆེའི་གསུང་ལ་ཁྱད་ཆོས་ཅི་ཡོད་ཅེ་ན། དགག་སྒྲུབ་སྦྱོར་བ་ཀུན་ཚང་བ། །ཁྱོད་གསུང་ཐར་འདོད་ཡོངས་ཀྱི་གསོས། །ཞེས་པའི་གསུང་འདིའི་ཚིག་གི་ནུས་པ་ཆེ་ཞིང་། རིགས་ཚོགས་དྲུག་གིས་མཚོན་རྒྱན་དྲུག་མཆོག་གཉིས་སུ་གཏོགས་པའི་མཁས་པས་མཛད་པའི་གཞུང་རྣམས་ནི་མཐའ་གཞན་དུ་དོགས་པའི་གནད་ཀུན་སྤྲོས་ནས་གཏན་ལ་ཕབ་ཡོད་པས་ལམ་ཆེན་ལྟ་བུར་གྱུར་ཡོད། ཡང་། གསེང་ལམ་ལྟ་བུའི་ལམ་གཞན་མེད་པའང་མིན་མོད་དེར་འགྲོ་མཁན་དམིགས་བསལ་བ་ཞིག་དགོས་པ་ལས། བསྟན་པ་སྤྱིའི་དབང་དུ་བྱས་ན་གཞུང་ལམ་བསྲངས་ནས་བགྲོད་དགོས་པ་ཧ་ཅང་གལ་ཆེན་པོ་འདུག །མན་ངག་ཏུ་གྲགས་པ་དེ་དག་གཞུང་ཆེན་པོ་དང་མི་མཐུན་པར་འགལ་འདུ་འདུག་ན་མན་ངག་དེ་འདོར་དགོས་པ་ལས་གཞུང་ཆེན་མོ་ནི་ནམ་ཡང་དོར་བར་མི་བྱ། ཞེས་གསུངས་པ་བཞིན། སུམ་སྒྲིལ་ལ་འབད་པས་ཟབ་མོའི་ལྟ་བ་མ་ནོར་བ་ཐུགས་རྒྱུད་ལ་འཁྲུངས་ཀྱང་སྔགས་ཀྱི་ལྟ་བའི་དཔྱད་པ་དགུང་ལོ་ལྔ་བཅུ་མ་བཞེས་བར་དུ་མ་རྫོགས་པར་གསུངས་ཏེ། ཞེས་པ་ནས། ཇོ་ནང་པར་སྦྱོར་དྲུག་གི་ཉམས་ལེན་ཧ་ལས་པ་ཡོད་ཀྱང་སྐབས་རེར་ཟབ་མོ་སྟོང་པ་ཉིད་ཀྱི་རིམ་པ་ཇི་བཞིན་མ་མཁྱེན་པའི་ཆ་ནས་དམན་ལ། རྗེ་རིན་པོ་ཆེས་མདོ་སྔགས་ཕྱོགས་མེད་ལ་ཐོས་བསམ་གྱིས་སྒྲོ་འདོགས་ལེགས་པར་བཅད། དེ་ཙམ་གྱིས་ཐུགས་མ་ཚིམ་པར་ཐོས་དོན་སྒྲུབ་པས་ཉམས་སུ་བླངས་ཏེ་མཁས་པ་དང་གྲུབ་པའི་གོ་འཕང་བརྙེས། ཞེས་པ། མདོར་ན། ཚད་མ་དང་ཕར་ཕྱིན། དབུ་མ། འདུལ་བ། མངོན་པ་གོང་འོག་བཅས་གཞུང་ལུགས་རབ་འབྱམས་གཟིགས་ཤིང་གུང་བསྒྲིགས་ནས་དཔྱད་དགོས་པ་ཧ་ཅང་གལ་ཆེན་པོ་འདུག །སྔར་ཡང་དཔལ་ལྡན་ས་སྐྱ་པ་རྣམས་ཀྱིས་གཞུང་ཆེན་ཁག་ལ་སློབ་གཉེར་གནང་སྲོལ་ཡོད་པར་བརྟེན་ཕྱིས་སུ་རྗེ་རིན་པོ་ཆེས་གཞུང་ཆེན་ལ་སློབ་གཉེར་གྱི་སྲོལ་དམིགས་བསལ་གཏོད་དེ། ད་ལྟའི་བར་དུ་དགེ་ལུགས་པའི་བཤད་གྲྭ་ཁག་ཏུ་གཞུང་ཆེན་གྱི་བཤད་པ་ཧ་ལས་པ་ཡོད་པས་བསྟན་པ་སྤྱི་ལ་འདི་དག་ཧ་ཅང་གལ་ཆེན་པོར་མཐོང་། དེ་ཡང་། རྗེ་རིན་པོ་ཆེའི་གསུང་ལས། གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་བཞིན། བསྟན་འགྱུར་གྱི་ཁྲོད་དུ་བཞུགས་པའི་རྒྱ་གར་མཁས་པའི་གསུང་དག་ལ་ཕྱོགས་དང་རིས་སུ་མ་ཆད་པར་ཐོས་བསམ་སློབ་གཉེར་བྱེད་དགོས་པ་ཧ་ཅང་གལ་ཆེན་པོར་མཐོང་། དེ་བཞིན་བོད་གངས་ཅན་ལྗོངས་ཀྱི་ས་དགེ་བཀའ་རྙིང་དང་། ཇོ་ནང་བུ་ལུགས་སོགས་མདོར་ན། སྒྲུབ་བརྒྱུད་ཤིང་རྟ་ཆེན་པོ་བརྒྱད་ཀྱི་རང་རང་གི་གཞུང་ཆེན་དག་ལ་རྒྱུས་ཡོད་པའི་སྟེང་ནས་ཆོས་བརྒྱུད་དེ་དག་གི་དབང་ལུང་མན་ངག་སོགས་ལ་ཉན་བསམ་སྒོམ་པ་གནང་ཐུབ་ན། བསྟན་པ་སྤྱིའི་མཛེས་རྒྱན་དང་ཞབས་འདེགས་སུ་འགྲོ་བར་ཕན་པ་རྒྱ་ཆེན་པོ་འབྱུང་ངེས་ཤིང་། ཉམས་ལེན་དང་གཞུང་གི་གོ་བ་ལེན་ཕྱོགས་སོགས་ལའང་ཁྱད་ཆེན་པོ་ཡོད་དེ། དཔེར་ན། གསང་བ་འདུས་པའི་འོད་གསལ་གྱི་བཤད་པའི་སྐབས་རྫོགས་ཆེན་གྱི་གཞུང་དུ་གསུངས་པའི་རང་གྲོལ་དང་། ཅེར་གྲོལ་སོགས་ཀྱི་གོ་དོན་ལ་དམིགས་བསལ་ཕན་པ་དང་། རྫོགས་ཆེན་གྱི་བཤད་པའི་སྐབས་རིག་པ་ཟངས་ཐལ་ཞེས་པའི་གོ་བས་གསང་བ་འདུས་པའི་གཞུང་གི་གོ་དོན་ལའང་ཕན་པ་དང་། ཡང་། གསང་བ་འདུས་པའི་སྐབས་ནས་འོད་གསལ་གྱི་སྟོང་བཞིའི་རྣམ་གཞག་གིས་རྫོགས་ཆེན་གྱི་རིག་པ་ངོ་སྤྲོད་བྱེད་པ་ལ་ཕན་ཐོགས་ཡོད།

དེ་ལྟར་དག་སྣང་དང་འབྲེལ་བའི་སྒོ་ནས་གཞུང་ལུགས་རབ་འབྱམས་ལ་གསན་བསམ་སྒོམ་པ་གནང་དགོས་པ་ཧ་ཅང་གལ་ཆེན་པོ་རེད། ངས་ཀྱང་རྒྱུན་དུ་རྗོད་བཞིན་པ་ལྟར་ཁྱེད་རང་ཚོ་བླ་སྤྲུལ་དགེ་བཤེས་རྣམས་ཀྱི་ནང་དུ་དེ་འདྲའི་སྐོར་ལ་བསམ་བློ་གཏོང་མཁན་བར་ལམ་ནས་ཅུང་ཟད་མང་དུ་འགྲོ་བཞིན་པར་ང་ལ་དོ་སྣང་བྱུང་། ཧ་ཅང་དགའ་པོ་བྱུང་ལ་ལེགས་སོའི་བསྔགས་བརྗོད་ཡོད། ད་དུང་རང་གི་རྩ་བའི་ཆོས་བརྒྱུད་དགེ་ལུགས་སོགས་གང་ཡིན་ཀྱང་བོད་གངས་ཅན་གྱི་ལྗོངས་སུ་ཡོད་པའི་མདོ་སྔགས་ཟུང་འབྲེལ་གྱི་ཆོས་བརྒྱུད་ཚང་མར་ཐུགས་རྒྱུས་ཀྱིས་མ་ཕོངས་པ་ཞིག་བྱུང་ན། འགྲོ་ལ་ཕན་པར་བྱེད་རྣམས་ལམ་ཤེས་ཉིད་ཀྱིས་འཇིག་རྟེན་དོན་སྒྲུབ་མཛད་པ་གང་། །ཞེས་གསུངས་པ་བཞིན། ཁམས་དང་མོས་པ་མི་འདྲ་བའི་སངས་རྒྱས་ཀྱི་ཆོས་ལ་དད་པ་ཡོད་མཁན་སུ་ཡིན་ཀྱང་། རང་གི་མིང་སོགས་ཀྱི་ཆེད་མ་ཡིན་པར་ཕན་པའི་བསམ་པ་འབའ་ཞིག་གིས་དབང་ལུང་མན་ངག་ཁྲིད་སོགས་ཀྱིས་ཕ་རོལ་པོའི་རེ་བ་བཞིན་སྐོང་ཐུབ་ན་ཧ་ཅང་ཕན་ཐོགས་ཡོད། ངས་རྒྱུན་དུ་ཞུ་བཞིན་པ་ལྟར། རང་གི་ཉམས་མྱོང་གི་སྟེང་ནས་བཤད་ན་གྲྭ་པ་བླ་རྒན་གཅིག་ཉིན་ཞིག་ངའི་རྩར་ཡོང་ནས་རྫོགས་ཆེན་གྱི་ཁྲིད་གསུང་རོགས་ཞེས་བཤད་བྱུང་། ཕལ་ཆེར་ལོ་ཉི་ཤུ་སུམ་ཅུའི་གོང་རེད། ཁུ་ནུ་བླ་མ་རིན་པོ་ཆེའི་སྐུ་མདུན་དུ་ཞུས་ན་ལེགས། ངས་མི་ཤེས་ཞེས་བཤད་པ་ཡིན། དེ་ནས་ངའི་བསམ་པར་མི་དེས་ང་ལ་རེ་བ་ཆེན་པོ་བྱས་ནས་ཡོང་བ་རེད་ངས་ཤེས་ཀྱི་མེད་པས་མི་དེའི་དོན་སྒྲུབ་མ་ཐུབ་པ་རེད། ས་དགེ་བཀའ་རྙིང་སོགས་ཀྱི་ཆོས་ལ་རྒྱུས་མངའ་མེད་ན་ཁམས་དང་མོས་པ་མི་འདྲ་བ་ཐུག་སྐབས་རེ་བ་བསྐང་ཐུབ་ས་མ་རེད་སྙམ་པ་བྱུང་། ངས་མཁས་ཉམས་སྟོན་འདོད་པ་སོགས་གང་ཡང་མིན་ཏེ་དོན་གཉེར་ཅན་གྱི་མི་འདི་ལྟ་བུའི་རེ་བ་སྐོང་འོས་པའི་རིགས་བསྐང་མ་ཐུབ་པ་དེས་ངའི་སེམས་བདེ་པོ་ཞིག་མ་བྱུང་། ཡང་། བསྐང་མི་འོས་པ་ཞིག་ཡིན་ན་གནས་ཚུལ་ཐ་དད་རེད། གང་ལྟར་ང་ལ་ཉམས་མྱོང་དེ་འདྲ་བྱུང་བས་ཁྱེད་ཅག་བསྟན་པ་འཛིན་མཁན་རྣམས་ཀྱིས་འདི་དག་མཁྱེན་པའི་ཐོག་ནས་ཉམས་བཞེས་གནང་རྒྱུ་གལ་ཆེན་པོ་རེད།

བོད་སྔ་མ་ལ་བདེ་གསང་ཙམ་དུ་མ་ཟད། མཧཱ་མ་ཡ། ཀྱེ་རྡོར། ཞེས་པ་ནས། མར་མི་ལྟ་བུ་ཚེ་གཅིག་ལ་ཟུང་འཇུག་གི་གོ་འཕང་བརྙེས་པ་དག་གིས་མདོ་རྒྱུད་ཀྱི་དགོངས་དོན་མ་ནོར་བར་རྟོགས་པ་གཞིར་བཞག །ཅེས་པ། རྗེ་རིན་པོ་ཆེ་མ་བྱོན་གོང་དུ་བོད་གངས་ཅན་ལྗོངས་ཀྱི་སངས་རྒྱས་ཀྱི་ཆོས་ཉམས་བཞེས་གནང་མཁན་མཁས་པ་དང་གྲུབ་པའི་དབང་ཕྱུག་མང་པོ་བྱུང་ཡོད་ལ། སངས་རྒྱས་ཀྱི་གོ་འཕང་མངོན་དུ་མཛད་པའང་དུ་མ་ཞིག་བྱུང་ཡོད་པ་ཡོངས་གྲགས་ལྟར་ཡིན། དེས་ན། ཆོས་ཚུལ་ཇི་ལྟ་བ་བཞིན་དུ་མ་མཁྱེན་པར་སངས་རྒྱས་ཀྱི་གོ་འཕང་ཐོབ་པ་མི་སྲིད་པས། རང་གིས་ཉམས་བཞེས་གང་གནང་བ་དེ་ཕྱིན་ཅི་མ་ལོག་པར་ཐུགས་སུ་ཆུད་ནས་རྟོགས་པ་མཐར་ཕྱིན་པ་ཞིག་དགོས།

གདུལ་བྱའི་དབང་གིས་ཡིན་ནམ་ཅི་ལྟར་ཡང་གསུང་སྒྲོས་ལ་མན་ངག་གི་གནད་མི་གསལ་བ་མང་བས་མདོ་སྔགས་ཀྱི་དཀའ་གནད་སྤྱི་དང་། ཁྱད་པར་སྒྱུ་འོད་ཀྱི་གདམས་པ་རྗེ་ཐམས་ཅད་མཁྱེན་པ་མ་གཏོགས་གཞན་སུས་ཀྱང་གསལ་བར་ཕྱེ་བ་མེད་ལ། ཞེས་པ་ནི་གཞུང་ཉིད་ལ་བལྟས་ན་ཤེས་ཏེ། དཔེར་ན། ནཱ་རོ་ཆོས་དྲུག་གི་ཁྲིད་ཡིག་བསམ་གྱིས་མི་ཁྱབ་པ་ཞིག་མཛད་ཡོད་ཀྱང་སྒྱུ་ལུས་དང་འོད་གསལ་གྱི་སྐབས་དེ་ཙམ་གསལ་པོ་མེད་པར་མ་ཟད། ཆོས་དྲུག་དང་ཕྱག་ཆེན་ཞེས་ཕྱག་ཆེན་ཆོས་དྲུག་ཏུ་མ་འདུས་པར་ལོགས་སུ་གསུངས་པ་ལྟ་བུའང་ཡོད། དེ་ལྟ་ནའང་ཕྱག་ཆེན་དམིགས་སུ་བསལ་ནས་ལོགས་སུ་ཕྱེ་ནའང་མི་འགྲིག་པ་མེད་ཀྱང་། ཆོས་དྲུག་ཏུ་མ་འདུས་པའམ་མ་གཏོགས་པའི་ཕྱག་ཆེན་ལོགས་སུ་ཕྱེ་ན་ཅུང་ཟད་མི་བདེ་བ་ཡོད།

རྗེ་རིན་པོ་ཆེའི་ཁྲིད་ཡིག་ཡིད་ཆེས་གསུམ་ལྡན་དུ་གསུངས་པ་ལྟར། ཕྱག་རྒྱ་ཆེན་པོ་ལ་མདོ་དང་སྔགས་ཀྱི་ཕྱག་རྒྱ་ཆེན་པོ་གཉིས་ལས་གཙོ་བོ་སྔགས་ཀྱི་ཕྱག་རྒྱ་ཆེན་པོར་དགོངས་ནས་གསུངས་ཀྱི་ཡོད། ནཱ་རོ་ཆོས་དྲུག་གི་འོད་གསལ་གྱི་སྐབས་ཕྱག་ཆེན་གསུངས་པས་ཕྱག་ཆེན་དེའི་ནང་དུ་འདུས་ཀྱང་དམིགས་སུ་བཀར་ནས་ནན་གྱིས་བཤད་པ་རྒྱུ་མཚན་དུ་བྱས་ཏེ་ནཱ་རོ་ཆོས་དྲུག་དང་ཕྱག་ཆེན་ཞེས་སོ་སོར་བརྗོད་ཀྱང་འགལ་བ་མེད། འདི་འདྲའི་རིགས་རྗེ་རིན་པོ་ཆེས་ཧ་ཅང་ཞིབ་ཚགས་པོས་དཔྱད་དེ་གཏན་ལ་ཕབ་ཡོད་པས་སྔར་བཤད་པ་བཞིན་རྗེའི་ལེགས་བཤད་ཀྱི་གཞུང་རྣམས་ལ་གཟིགས་ནའང་མཁྱེན་ངེས་ཏེ། བུ་སྟོན་ཐམས་ཅད་མཁྱེན་པ་རྨད་དུ་བྱུང་བའི་མཁས་པ་ཆེན་པོ་ཡིན་པར་མ་ཟད་བསྟན་པའི་ཞབས་འདེགས་བླ་ན་མེད་པ་སྒྲུབ་མཁན་བསམ་གྱིས་མི་ཁྱབ་པ་ཞིག་རེད། རྗེ་རིན་པོ་ཆེས་དངོས་སུ་ཞབས་ཟིན་མེད་ཀྱང་ཁོང་གི་རྩ་བའི་བླ་མ་ཁྱུང་པོ་ལྷས་པ་སོགས་ཀྱིས་བུ་སྟོན་རིན་པོ་ཆེའི་ཞབས་ལ་གཏུགས་ཡོད་པ་སོགས་ལས་རྗེ་རིན་པོ་ཆེས་ཧ་ཅང་ཐུགས་གཙིགས་ཆེན་པོ་གནང་གི་ཡོད། འོན་ཀྱང་། བུ་སྟོན་དང་རྗེ་རིན་པོ་ཆེའི་ལེགས་བཤད་ཀྱི་གསུང་བསྡུར་ན་ཧ་ཅང་ཁྱད་པར་ཡོད་པས། ཨ་མདོའི་མཁས་པ་དག་གི་གསུང་རྒྱུན་ལ། མ་མཐོང་ན་བུ་ལ་དྲིས། མ་ཤེས་ན་རྗེ་ལ་དྲིས། ཞེས་གསུང་སྲོལ་ཡོད་པ་བདེན། དཔེར་ན། བུ་སྟོན་རིན་པོ་ཆེའི་མདོར་བྱས་ཀྱི་འགྲེལ་པ་མཇལ་མྱོང་། ཚིག་འགྲེལ་ཧ་ལས་པ་གནང་འདུག་ཀྱང་འགག་ལ་ཐུག་དུས་མདོར་བྱས་ཀྱི་ཚིག་གི་འབྲུ་གཉེར་བ་ཙམ་ལས་གོ་བ་ལྷག་པོར་སྟེར་བ་དེ་ཙམ་མ་མཇལ། རྗེ་རིན་པོ་ཆེ་ནི་དཀའ་གནད་དང་འཕྲད་ཚེ་དོན་དེ་རྣམ་དཔྱོད་ཡོད་དགུ་བཏོན་ནས་འགྲེལ་བཤད་གནང་བའི་ཐུགས་གཤིས་ཁྱད་པར་བ་ཡོད་པས་ལེགས་བཤད་ཀྱི་གསུང་དག་ཏུ་ཡང་དཀའ་བའི་གནས་རྣམས་ཧ་ཅང་གསལ་པོས་གཏན་ལ་ཕབ་པའི་རྨད་དུ་བྱུང་བའི་ལེགས་བཤད་དུ་མ་ཞིག་མཛད་ཡོད་དོ། །

རྗེ་ལ་སྔོན་ནས་འཇམ་དབྱངས་ཀྱི་ཞལ་གཟིགས་པར་མ་ཟད། ཅེས་པ་ནས། དབུས་སྟོད་དུ་ཕེབས་པ་མཁས་གྲུབ་བསམ་གྱིས་མི་ཁྱབ་པ་ཡིན་པས་དེར་སློབ་མ་འདུས་པའི་ལྷ་གྲངས་ཚོགས་པ་ལ་ཞེས་པ། ཁམས་ནས་གྲྭ་རྒྱུན་སུམ་ཅུ་ཕེབས་ཏེ་རྒྱུད་པ་ལ་ཞུགས་རྒྱུ་ཡིན་ཟེར་བ་ལྟར་དེར་བསྡད་ཅིང་ཁོང་དཔོན་སློབ་གཉིས་བསྣན་ཏེ་སོ་གཉིས་བྱུང་བར་རྟེན་འབྲེལ་དུ་བརྩིས་ཏེ། རྒྱུད་ཀྱི་འཆད་ཉན་མཛད་པ་ད་ལྟའི་རྒྱུད་སྟོད་འདི་ཡིན་པས་འདི་དང་སྨད་རྒྱུད་གཉིས་ལ་དབུས་ཀྱི་རྒྱུད་སྟོད་སྨད་ཟེར། ཞེས་པ། རྗེའི་སྙན་བརྒྱུད་ལ་སྲད་དབེན་གཞུང་གསུམ་ཞེས་གསུང་སྲོལ་ཡོད་པས་གཙང་བཀྲ་ཤིས་ལྷུན་པོ་ནས་མཁས་གྲུབ་ཐམས་ཅད་མཁྱེན་པ་དང་། བ་སོ་ཆོས་ཀྱི་རྒྱལ་མཚན། དབེན་ས་པ་བློ་བཟང་དོན་གྲུབ་སོགས་ནས་བརྒྱུད་པ་ལ་དབེན་ས་སྙན་བརྒྱུད་དང་། དེ་ནས་སྲད་རྒྱུད་དཀོན་མཆོག་ཡར་འཕེལ་སོགས་ནས་བརྒྱུད་པ་ལ་གཙང་གི་སྲད་རྒྱུད་ལུགས་དང་། དེ་ནས་ལྷ་སར་ཡོད་པའི་རྒྱུད་གྲྭ་སྨད་སྟོད་གཉིས་རྗེ་རིན་པོ་ཆེའི་སྙན་བརྒྱུད་ཀྱི་གདམས་པ་ཡོད་པའི་དབུས་ཀྱི་གཞུང་པའི་བརྒྱུད་པ་སྟེ་སྲད་དབེན་གཞུང་གསུམ་ཡོད། ཡོངས་གྲགས་སུ་སྲད་དབེན་གཉིས་ལས་སྲད་དབེན་གཞུང་གསུམ་ཞེས་གྲགས་ཆེ་བ་དེ་ཙམ་མི་འདུག་ཀྱང་དབུས་ཀྱི་གཞུང་པ་མ་བསྣན་ན་རྒྱུད་པ་དེའི་ཁོངས་སུ་ཚུད་ཐུབ་ཀྱི་མེད། བཞད་མོ་བཞད།

བཀྲ་ཤིས་ལྷུན་པོ་བཀྲ་ལ་ཤིས། །དབེན་ས་དགོན་པ་བླ་མ་བཟང་། །ཞེས་ལྷ་མོ་བ་ཚོར་བཤད་སྲོལ་ཡོད་པ་བཞིན། དབེན་ས་སྙན་བརྒྱུད་དང་སྲད་རྒྱུད་གཉིས་ཡོངས་གྲགས་སུ་བྱུང་ཡོད། དབུས་ཀྱི་བརྒྱུད་པ་ལ་ངོ་སོ་ཁྱེར་རྒྱུ་གང་ཡང་མེད། བཞད་མོ་བཞད། ངས་རྩེད་མོ་དང་བཅས་འདི་ལྟར་བཤད་ཀྱི་ཡོད། ལྷ་ས་བའི་ཁ་རྒྱུན་ལ་ཡོད་པ་བཞིན་ཞལ་འདོན་བླ་མ་རྒྱུད་པ་བཞིན་གནང་རོགས། བཞེས་ལག་ཀྱང་བླ་མ་རྒྱུད་པ་བཞིན་གནང་རོགས། ཞེས་བསྟོད་པ་བྱེད་ཀྱི་ཡོད། ཡང་། ཁང་གསར་རིན་པོ་ཆེས། མི་དགོས་རྒྱུ་ཕོར་གོག་དེ་ཆེ་བ་ཞིག་འདུག་ཅེས་གསུངས་མྱོང་ཡོད། དེའི་དོན་ནི་དགོས་རྒྱུ་བཤད་སྒྲུབ་ཀྱི་བསྟན་པ་བདག་པོ་མ་རྒྱབ་པར་ཕོར་པ་ཆེན་པོ་ཞིག་ཁྱེར་ནས་ལྷ་སའི་གྲོང་ཆོག་རྒྱུག་གི་འདུག་གསུངས་པ་རེད། བཞད་མོ་བཞད། སྤྱིར་ཁང་གསར་རིན་པོ་ཆེ་ཞལ་གསང་པོས་ཐད་ཀར་གསུང་མཁན་དང་རྗེའི་བསྟན་པ་དང་བོད་གཞུང་དགའ་ལྡན་ཕོ་བྲང་ལ་ཐུགས་ཞེན་དང་ཤ་ཚ་ཡོད་མཁན་ཞིག་རེད།

སྔོན་གཙང་སྟོད་ཀྱི་སྲད་རྒྱུད་དང་། ཞེས་པ་ནས། ཁྲུས་གསོལ་མཛད་དེ་ཕྱིར་གནང་བ་རྣམ་པ་གཅིག་ཏུ་སྐུའི་ཆེ་བ་དབྱུང་བ་ལྟར་ཡང་འདུག །ཁྱིས་ཁྱེར་བའི་སྐབས་གནང་རྒྱུ་དེ་ཙམ་མ་བྱུང་ན་ཡང་ལྷ་ཀླུ་དགའ་ཚལ་དུ་འོད་འཚེར་བ་བྱུང་བ་འདྲ། བཞད་མོ་བཞད།

རྗེ་རིན་པོ་ཆེས་སྒྲོན་གསལ་གྱི་བཤད་པ་འགྲེལ་པ་བཞི་སྦྲགས་ཀྱི་སྟེང་དུ་ཕབ་པས་ད་ལྟ་བཤད་རྒྱུན་མ་ཆད་པར་ཡོད། ཅེས་གསུངས་པ་ལྟར་འདི་ནི་བླ་མ་རྒྱུད་པའི་བཀའ་དྲིན་ཡིན་ཏེ་མདོ་སྨད་བཀྲ་ཤིས་འཁྱིལ་དུ་འགྲེལ་པ་བཞི་སྦྲགས་ཀྱི་འཆད་ཉན་ཡོད་འདུག་ཀྱང་ཡོངས་འཛིན་རིན་པོ་ཆེའི་ཁྲིད་རྒྱུན་དེ་བླ་མ་རྒྱུད་པའི་ཁྲིད་རྒྱུན་རེད། རྗེ་རིན་པོ་ཆེས་སྐུ་ངལ་ཆེན་པོས་རྨད་དུ་བྱུང་བའི་ལེགས་བཤད་འདི་ལྟ་བུ་མཛད་པ་རྒྱུད་པ་གྲྭ་ཚང་གི་ཐུགས་རྗེ་བཀའ་དྲིན་གྱིས་ཟིན་མེད་ན་གཞན་ཕལ་ཆེར་ཁྲིད་རྒྱུན་ཆད་ཚར་བ་རེད། དེ་གཅིག་པུའི་ཐོག་ནས་ཀྱང་ཧ་ཅང་བཀའ་དྲིན་ཆེན་པོ་རེད།

རིམ་གཉིས་ཀྱི་ཁྲིད་སྲས་ཀྱི་ཐུ་བོ་ཐམས་ཅད་ལ་སྩལ་བས་གདམས་པའི་བརྒྱུད་པ་དེ་སྙེད་མཆིས་མོད། ཅེས་པ་ནས། མཐའ་དག་བུམ་པ་གང་བྱོའི་ཚུལ་དུ་གསན་ཏེ་རིམ་ལྔ་སོགས་ཀྱི་ཟིན་བྲིས་གསང་འདུས་ཡིག་ཆུང་ཉེར་གཅིག་དང་། གསང་འདུས་བསྐྱེད་རིམ་ཆེན་མོ་མཛད། ཅེས་པ་ནས། རྒྱུད་ཆེན་གྱིས་ལན་ཐོགས་མེད་དུ་ཕུལ་བས་རྣམ་ཐར་དཱུ་ཀུ་ལར་ལྕགས་མཁར་སྐོར་གཏོ་མདོས་ལྟར་བྱུང་བ་མ་གཏོགས་དྲིས་ལན་གཞན་ལེགས་པོ་བྱུང་ཚུལ་འདུག་པ་ལྟར་བཀའ་ཆོས་སོགས་ཀྱི་སྐབས་རྒྱུད་ཆེན་དཀོན་མཆོག་ཡར་འཕེལ་སྙན་བརྒྱུད་ཀྱི་བདག་པོ་ཡིན་པར་བསྔགས་བརྗོད་ཡང་ཡང་གནང་བས་ཅུང་ཟད་གྲགས་ཆེ་བ་བྱུང་། ཞེས་པ་ནས། ཆོས་རྒྱལ་ལ་འཕྲིན་བཅོལ་མཛད་པས་སློབ་མ་འཁོར་གྱི་མཐའ་མ་རྡོ་རྗེ་མཆེད་ལྔ་བྱུང་ཞིང་། དེའི་ཚེ་མི་ཆུད་ཅེས་བཀའ་དམ་པོ་གནང་བར་ཡོངས་འཛིན་ཡེ་ཤེས་རྒྱལ་མཚན་རིན་པོ་ཆེས་གསུངས་ཞེས་གུང་ཐང་འཇམ་པའི་དབྱངས་ཀྱིས་གསུངས། དེ་དུས་ལྕང་སྐྱ་རིན་པོ་ཆེ་སྟེ་ལྕང་སྐྱ་ངག་དབང་ཆོས་ལྡན་དང་། ཀུན་མཁྱེན་གོང་མ་ཀུན་མཁྱེན་སྐུ་ཕྲེང་དང་པོ་འཇམ་བཞད་ངག་དབང་བརྩོན་འགྲུས་རྣམ་གཉིས་དགེ་དགེ་ཕྲུག་ཡིན་པས་གྲོས་བྱས་ཏེ། ད་ལྟ་སྲད་རྒྱུད་ཀྱི་གདམས་པ་རྣམས་སྲད་རྒྱུད་དཀོན་མཆོག་ཡར་འཕེལ་དང་། དབེན་ས་སྙན་བརྒྱུད་ཀྱི་གདམས་པ་རྣམས་བཀྲས་ལྷུན་རྡོ་རྗེ་འཛིན་པ་དཀོན་མཆོག་རྒྱལ་མཚན་རྣམ་གཉིས་བཞུགས་རིང་ཉན་རྒྱུ་ཞིག་མ་བྱུང་ན། ཞེས་པ་ནས། ཀུན་མཁྱེན་གོང་མས་དབེན་ས་སྙན་བརྒྱུད་དང་སྲད་རྒྱུད་ཀྱི་གདམས་པ་དེ་རྣམས་ལྕང་སྐྱ་རིན་པོ་ཆེ་དང་། སྨད་རྒྱུད་དུ་ཕེབས་ནས་ཁྲི་བློ་གྲོས་རྒྱ་མཚོ་ལའང་དབེན་ས་ལུགས་གསན་ཞིང་། ཞེས་པ་ནས། བདེ་གསང་འཇིགས་གསུམ་གྱི་གདམས་པ་གང་ཡོད་རྫོགས་པར་གནང་དགོས་ཞུས་པས། རྒྱུད་ཆེན་གྱིས་གསུམ་ཀ་མི་ཡོང་། གཅིག་འདམ་གསུངས།

འོ་ན་གསང་འདུས་ཞུ་ཞུས་པས་ཐུགས་སྔར་ལས་ཀྱང་དགྱེས་ནས་ཁྱོད་ཀྱི་འདམ་ཀ་མ་ནོར། ཞེས་པ་ནས། སྨིན་གྲོལ་ཆོས་ཀྱི་རྒྱལ་པོར་ཡང་གསེར་ཁོག་ཏུ་རྒྱུད་འཛུགས་པར་ཞུས། དཀོན་མཆོག་འཇིགས་མེད་དབང་པོ་སྟེ་སྐྱབས་མགོན་རྡོ་རྗེ་འཆང་གི་དགོན་ལག་རྣམས་སུ་སྔགས་གྲྭ་མང་བ་ནི་ཞེས་པ་ནས། རྗེའི་མཆོད་སྡོང་ཆེན་མོ་དེ་སྔ་དངུལ་གདུང་ལས་མེད་པ་གསེར་གདུང་དུ་བསྒྱུར།

སྨད་རྒྱུད་དུ་སྔར་བདེ་མཆོག་གི་སྒྲུབ་མཆོད་མ་ཚུགས་པའི་མཆོད་གཞིས་གཞུང་ལ་ཞུས་ནས་ཚུགས་རྒྱུར་བྱས་པ་སོགས་ཞེས་པ་ནས། ཞོགས་དོན་ཡོད་མཁས་གྲུབ་པའང་དམ་པ་འདིའང་མཁས་གྲུབ་གཉིས་ལྡན་བསམ་གྱིས་མི་ཁྱབ་པ་ཞིག་བྱུང་འདུག །འཇིགས་བྱེད་བསྐྱེད་རྫོགས་ཀྱི་ཁྲིད་ཡིག་ཧ་ཅང་ལེགས་པ་ཞིག་ཀྱང་མཛད་འདུག །

ཀུན་མཁྱེན་གོང་མ་དགེ་འཕེལ་དུ་བཞུགས་པའི་དྲུང་དུ་བདེ་གསང་འཇིགས་གསུམ་གྱི་རིམ་གཉིས་ཞུར་ཕྱིན་པས་དེ་དུས་ཁོང་རི་ཁྲོད་པ་གྲྭ་རྐྱང་ལྟ་བུ་ཡིན་ཀྱང་ཞེས་པ་ནས། དེའི་ཕྱིས་སུ་ཁྱབ་གདལ་དུ་སྤེལ་བ་པོ་དཔོན་སློབ་བྱམས་པ་རིན་པོ་ཆེས་ཞེས་པ། ཆབ་མདོ་ནས་ཡིན་པའི་ཕུར་ལྕོག་ངག་དབང་བྱམས་པ་ལ་གསུང་འབུམ་དེ་ཙམ་རྒྱས་པོ་མེད་ཀྱང་དེའི་ཚེ་དེའི་དུས་ཀྱི་བླ་མ་གཞན་གྱི་རྣམ་ཐར་དུ་གསལ་བ་ལྟར་སེར་བྱེས་ལྷོ་པ་དགེ་བཤེས་ཧ་ཅང་མཁས་པ་ཆེན་པོ་བསམ་གྱིས་མི་ཁྱབ་པ་ཞིག་རེད་འདུག །སྐུ་གཟུགས་ཆེན་པོ་ཡོད་ཚོད་འདུག་པས་ཁོང་གིས་ང་ལྷོ་པ་ཁམས་པ་གཟུགས་སྟོབས་ཆེན་པོ་ཡོད་པ་དེས་བརྐྱངས་ཕྱག་འཚལ་བའི་སྐབས་ཕན་ཡོན་ཆེན་པོ་ཐོབ་ངེས་ཡིན་གསུངས་པའི་ལོ་རྒྱུས་ཡོད།

ཀུན་མཁྱེན་གོང་མར་ཆོས་གསན་པར་དགོངས་ནས་སྒོ་མང་བླ་མའི་དུས་ཕེབས་ཀྱང་ཞེས་པ་ནས། དཀའ་ལས་ཆེན་པོ་བྱས་པའི་བྱིན་རླབས་ཀྱིས་སེམས་རྒྱུད་ལ་ཕན་ཞིང་། སྐབས་དེར་ཀུན་མཁྱེན་བླ་མ་སྐུ་ངལ་བྱུང་བས་དེའི་ཉམས་མྱོང་གིས་ཕྱིས་ཆོས་ཉན་པ་གསར་སླེབ་ལ་ཇ་རེ་གནང་བའང་དེ་དུས་ཀྱི་རང་མྱོང་གིས་ཡིན་གསུངས་པར་འཇམ་དབྱངས་བླ་མ་བསོད་ནམས་དབང་རྒྱལ་པས་གསུངས། ཞེས་པ་ནས། འཇམ་དབྱངས་བླ་མ་བསོད་ནམས་དབང་རྒྱལ་བ་སོགས་ཀྱིས་ཁྲིད་གསན་ཡོད་ཀྱང་ཕལ་ཆེར་དཀོན་མཆོག་རྒྱལ་མཚན་ཁོང་གིས་ཞུ་རྒྱུ་མ་བྱུང་། ཞེས་གསུངས་པ་ཡིན་སྙམ། སྐྱབས་མགོན་རྡོ་རྗེ་འཆང་གིས་ཏེ་ཀུན་མཁྱེན་འཇིགས་མེད་དབང་པོས་དབུས་གཙང་དང་། མོང་གོལ་ཆིན་དུ་བདེ་གསང་གི་རིམ་གཉིས་ཀྱི་ཁྲིད་མདོར་བསྡུས་རེ་གནང་འདུག་ཀྱང་དགོན་འདིར་འཇིགས་བྱེད་རིམ་གཉིས་མ་གཏོགས་པའི་བདེ་གསང་གི་རྒྱུན་མེད་པ་ཡིད་ཕམ་པས་སླར་ཨེ་རྙེད་ལྟ་དགོས། ཞེས་པ་ནས། ཕུར་བུ་ལྕོག་ངག་དབང་བྱམས་པ་དཔོན་སློབ་ཀྱིས་ལོ་རེ་བཞིན་དཔྱིད་བདེ་ལམ་དང་སྟོན་འཇམ་དཔལ་ཞལ་ལུང་གི་ལམ་རིམ་གྱི་ཁྲིད་རེ་གནང་སྟེ།

དེའི་མཐར་བདེ་གསང་འཇིགས་གསུམ་གྱི་བསྐྱེད་རྫོགས་རེས་མོས་ཀྱིས་གནང་བས་ཞེས་པ་ནས། ད་ལྟའི་ལུགས་བཞིན་ཁྲོམ་ཆོས་སུ་འཆད་པའི་སྲོལ་ཆེར་མེད། ཅེས་ཉམས་ལེན་བྱེད་མཁན་ཡིན་མིན་ལ་མ་ལྟོས་པར་སྐྱ་སེར་གྱི་ཁྲོམ་ཚོགས་ཆེན་པོར་གནང་བའི་ལུགས་སྲོལ་མེད་གསུངས་པ་རེད།

དེ་ཡང་བློ་དང་འཚམས་པ་རེ་གནང་བ་བསྐྱངས་ཏེ་ཉམས་འོག་ཏུ་ཚུད་པ་ན་དེ་འཕྲོས་གནང་བ་ཁྲིད་ཀྱི་ཉན་ལུགས་རེད། ཅེས་དང་པོར་མདོར་བསྡུས་ཙམ་ཁྲིད་དེ་སྒོམ་དུ་བཅུག །བསྒོམས་ནས་ཉམས་འོག་ཏུ་ཚུད་དེ་རང་རྐྱ་འཕེར་བ་བྱུང་མཚམས་དམིགས་སྐོར་འོག་མ་ལ་ཁྲིད། ཡང་དེའི་འཕྲོ་སོགས་ནས་ཁྲིད་པ་ལ་མྱོང་ཁྲིད་དམ་ཉམས་ཁྲིད་ཅེས་བརྗོད། ད་ལྟ་ཐམས་ཅད་དཀྱུས་གཅིག་ལ་རྫོགས་པར་བྱེད་པས་ཁྲིད་རང་གི་ཉན་ལུགས་ལྟར་བྱེད་པ་དཀོན་ཞེས་མ་ཎི་པ་ཤེས་རབ་བཀྲ་ཤིས་ཀྱིས་གསུང་མགུར་ཡང་མཛད་འདུག་པ་ལྟར་ལྕང་སྐྱ་རིན་པོ་ཆེ་དང་། ཞེས་པ་ནས། གྲོགས་བཟང་པོའི་བཀའ་དྲིན་ལ་བརྟེན་ནས་ཉམས་ལེན་མེད་ཀྱང་གསུང་རྒྱུན་རྣ་བའི་ལམ་དུ་བྱང་བ་ནེ་ཙོའི་མ་ཎི་རྗེས་ཟློས་ལྟར་ཞུ་བ་ཡིན། ཞེས་རྗེ་ཤེས་རབ་རྒྱ་མཚོས་དབལ་མང་དཀོན་མཆོག་རྒྱལ་མཚན་གྱི་དྲུང་ནས་ཟིན་བྲིས་གནང་བ་འདི་རེད།

དེས་ན་ཆོས་ཉན་པའི་གྲལ་ནས་བསྡད་པས་མི་ཆོག །ཅེས་པ་ནས། ཆ་གཅིག་ལ་སྙིགས་དུས་ཀྱི་ཚེ་གཅིག་ལ་སངས་རྒྱས་པའི་རྟེན་དང་། འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་རྟེན་འདི་ཚེ་གཅིག་ལ་སངས་རྒྱས་པའི་རྟེན་མཆོག་ཏུ་གྱུར་པ་ཡིན།

དེའི་གདམས་པ་གསང་སྔགས་ཀྱི་ཆོས་འདི་ལས་གཞན་ལ་མཐུན་སྣང་དུ་མེད་པས་བཟང་ངན་ལྟོས་ས་ལྟོས་འཇོག་གིས་ལེགས་པ་ལྟ་བུ་རེད། ཅེས་པ་ནས། སྙིང་པོའི་ཡང་སྙིང་པོ་ལ་སྒྱུ་འོད་འཇོག་པ་གནད་ཆེ། བསྟན་པའི་སྙིང་པོ་རིང་དུ་གསལ་བྱེད་ཤོག །ཅེས་པའི་བསྟན་པའི་སྙིང་པོ་ལ། སྙིང་པོའི་སྙིང་པོ་དང་། སྙིང་པོའི་ཡང་སྙིང་སོགས་གསུང་རྒྱུན་ཡོད། སྔགས་མར་པ་དང་འགོས་ལོ་ཙྪ་བ་སོགས་སྔོན་གྱི་སྐྱེས་བུ་དམ་པ་ཆེན་པོ་རྣམས་ཀྱིས་རྒྱ་གར་འཕགས་པའི་ཡུལ་ནས་བྱང་ཕྱོགས་བོད་གངས་ཅན་དུ་སྤྱན་དྲངས་པ་དང་། དེ་ལས་རིམ་གྱིས་བྱང་དུ་འཕོ་བའི་དུས་ལ་བབ་པ་ན་སྨིན་གྲོལ་ཆོས་ཀྱི་རྒྱལ་པོ། རྒྱལ་སྲས་དོན་ཡོད་ཆོས་ཀྱི་རྒྱ་མཚོ་སྐུ་ཕྲེང་སྔ་ཕྱི་སོགས་རྨ་ཆུའི་བྱང་དང་། ཞེས་པ་ནས། མཁས་གྲུབ་མང་པོས་ས་ཁྱབ་ཤོག །ཅེས་པའི་སྐབས་ཕྱོགས་སུ་ཕྱག་གིས་སྟངས་ཀ་གནང་བའི་ལོ་རྒྱུས་གྲྭ་རྒན་རྣམས་ཀྱི་ངག་ནས་ཐོས་གསུངས། འདི་དག་འཇམ་བཞད་སྐུ་ཕྲེང་དང་པོའི་གསུང་ཡིན། འདི་ཡན་གྱིས་གླེང་གཞིའམ་ཆོས་ཁུངས་བཙུན་པར་བསྟན་པའི་ཕྱིར་མཛད་པ་པོའི་ཆེ་བ་དང་ཆོས་ཀྱི་རྒྱུད་པའི་ཚུལ་རྣམས་གསུངས་སོ། །

1 དཔལ་མཆོག་དང་པོའི་སྔགས་ཀྱི་རྟོག་པའི་དུམ་བུ། བཀའ་འགྱུར་དཔེ་བསྡུར་མ། རྒྱུད་འབུམ། ཏ་པ། པོད་༨༥ པ། ཤོག་ངོས་༥༢༣ ན་གསལ།

2 ཐེག་པ་ཆེན་པོའི་ལམ་གྱི་སྒྲུབ་ཐབས་ཡི་གེར་བསྡུས་པ། སྡེ་བསྟན། དབུ་མ། ཁི། ཤོག་གྲངས་༣༠༠ན༦ ན་གསལ།

3 བོད་འཛིན་སྐྱོང་བྱེད་པའི་གོ་སྐབས་བོད་མི་ཚོར་བྱུང་བའི་ཉིན། བོད་ཀྱི་སྲིད་གཞུང་ཇི་འདྲ་ཞིག་འཛུགས་མིན་ནི། བོད་མི་ཚོས་ཐག་གཅོད་བྱ་རྒྱུ་མ་ཟད། ཏཱ་ལའི་བླ་མའི་འཛིན་སྐྱོང་བྱེད་པའི་གཞུང་གི་སྲོལ་ལུགས་འདི་ཡང་ཡོང་གི་ཡོད་མེད་ངེས་པ་མེད། མ་འོངས་པའི་བོད་ཀྱི་ཐག་གཅོད་ནི་བོད་མི་རང་གིས་བྱེད་ངེས་ཡིན་ཅིང་། ཞེས་གསལ།

4 སྡེ་བསྟན། གསང་བ་གྲུབ་པ། རྒྱུད། ཝི། ཤོག་གྲངས་༢༥བ༦ བྱང་ཆུབ་སེམས་ནི་དེར་ལྷུང་བས། །ཕུང་པོ་རྣམ་ཤེས་བརྒྱལ་གྱུར་ནས། །མ་སྨད་དངོས་གྲུབ་ག་ལ་ཡོད། །ཅེས་གསལ།

5 སྣར་ཐང་བཀའ། ཀྱེ་རྡོ་རྗེ་ཞེས་བྱ་བའི་རྒྱུད་ཀྱི་རྒྱལ་པོ། རྒྱུད། ཀ་པ། བརྟག་གཉིས། ༣༣༠བ༥ ན་གསལ།

བཀའ་ཁྲིད་ཉིན་གཉིས་པ།

སྔོན་འགྲོའི་སྤྱི་བཤད།

དེ་ཡང་། ཇི་སྐད་དུ། འཇམ་མགོན་བླ་མ་ཙོང་ཁ་པ་ཆེན་པོས། དལ་འབྱོར་རྙེད་དཀའ་ཚེ་ལ་ལོང་མེད་པ། །ཡིད་ལ་གོམས་པས་ཚེ་འདིའི་སྣང་ཤས་ལྡོག །ལས་འབྲས་མི་བསླུ་འཁོར་བའི་སྡུག་བསྔལ་རྣམས། །ཡང་ཡང་བསམས་ན་ཕྱི་མའི་སྣང་ཤས་ལྡོག །དེ་ལྟར་གོམས་པས་འཁོར་བའི་ཕུན་ཚོགས་ལ། །ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང་། །ཉིན་མཚན་ཀུན་ཏུ་ཐར་པ་དོན་གཉེར་བློ། །བྱུང་ན་དེ་ཚེ་ངེས་འབྱུང་སྐྱེས་པ་ལགས། །ཞེས་གསུངས་པ་ལྟར། ངེས་འབྱུང་རྣམ་དག་ཅིག་སྐྱེ་བ་ལ་ཕྱོགས་གཅིག་ནས་རང་ཅག་ཇི་སྲིད་ལས་དང་ཉོན་མོངས་པའི་གཞན་དབང་དུ་ཡོད་པ་དེ་སྲིད་དུ་གཏན་དུ་བདེ་བ་ཞིག་གཏན་ནས་མེད་དེ། ཉོན་མོངས་ཞེས་པ་འདི་ནམ་སྐྱེས་ན་དེ་མ་ཐག་རང་རྒྱུད་ལྡན་གྱི་གང་ཟག་གི་སེམས་ཀྱི་ཞི་བདེ་དཀྲུགས་ཏེ་མི་བདེ་བ་བཟོ་མཁན་ཞིག་དང་། ཉོན་མོངས་དྲག་པོ་ཡོད་པའི་གང་ཟག་དེ་གང་དུ་ཡོད་སའི་ཁོར་ཡུག་ཀྱང་མི་བདེ་ཞིང་བག་མེད་ཀྱི་གནས་སུ་འགྱུར་བ་དང་། དེའི་དབང་གིས་ལས་བསགས་ནས་མ་འོངས་པར་ཡང་སྡུག་བསྔལ་སྣ་ཚོགས་ཤིག་འདྲེན་པར་བྱེད་པས་འཕྲལ་ཡུན་ཀུན་ཏུ་ཕུང་བྱེད་ཀྱི་རྩ་བ་ཉོན་མོངས་ཞེས་པ་འདི་ཡིན།

དེས་ན། ཇི་སྲིད་ཉོན་མོངས་པའི་གཞན་དབང་དུ་གྱུར་པ་དེ་སྲིད་དུ་བདེ་བ་ནམ་ཡང་མི་འོང་སྙམ་དུ་བློ་སྦྱོང་བ་དང་། དེར་མ་ཟད་ཉོན་མོངས་པ་འདི་ལ་འགལ་ཟླའི་གཉེན་པོ་ཡོད་མེད་དང་། ཡོད་ན་གཉེན་པོ་དེ་རང་གི་རྒྱུད་ལ་སྐྱེ་ནུས་སམ་མི་ནུས། གཉེན་པོ་གོམས་ན་གོམས་པ་མཐའ་མེད་དུ་འཕེལ་ཐུབ་དང་མི་ཐུབ་སོགས་དཔྱད་དེ་ཞིབ་ཏུ་བསམ་ན། ཉོན་མོངས་འདི་ཧ་ཅང་ཐབས་རྡུགས་ཤིག་ཡིན་ན་ཡང་། དེ་མེད་པར་བཟོ་ཐབས་ཤིག་འདུག་བསམ་པ་འོང་། དེ་ལ་བརྟེན་ནས་སྲིད་པ་འཁོར་བའི་སྡུག་བསྔལ་གྱི་རྒྱ་མཚོ་ལས་གྲོལ་འདོད་དང་། གྲོལ་སའི་གནས་ཤིག་མཐོང་བ་ན་ཐར་པ་དོན་གཉེར་དངོས་གནས་པ་དང་། དེ་ཡང་། རྒྱུ་མཚན་དང་ལྡན་པ་འགྱུར་མེད་བརྟན་པོ་ཞིག་འོང་ངེས། དེ་ལྟར་ཚེ་འདིའི་སྣང་ཤས་ལྡོག་པ་དང་ཕྱི་མའི་སྣང་ཤས་ལྡོག་པའི་སྒོ་ནས་ངེས་འབྱུང་གི་བློ་སྦྱོང་དགོས་གསུངས་པ་རེད།

དེས་ན། རྗེ་རིན་པོ་ཆེས་ལམ་རིམ་ཆེ་ཆུང་གཉིས་ཀའི་ལམ་སྤྱིའི་བསྡུ་བའི་ཐད་དུ་གསུངས་པ་བཞིན། ཉིན་རེ་བཞིན་དུ་ཚེ་འདི་དོན་དུ་གཉེར་བའི་བློ་སྣ་མ་ལོག་ན་མྱུར་དུ་འཆི་བ་དང་འཇིག་པའི་རང་བཞིན་གྱི་མི་རྟག་པ་དང་། ནམ་འཆི་ངེས་པ་མེད་ཚུལ་སོགས་བསམ་དགོས་པར་གསུངས། མདོར་ན། ལས་ངན་པ་བསགས་ན་ཕྱི་མ་རྣམས་སུ་འབྲས་བུ་སྡུག་བསྔལ་མ་མྱོང་བར་སྡོད་ཐབས་མེད་པའི་ཚུལ་བསམས་ནས་ཚེ་འདིའི་སྣང་ཤས་ལྡོག་ཐབས་བྱེད་པ་དང་། དེ་ཡང་། རྟག་འཛིན་གྱི་བློ་ཤུགས་ཆེ་ན་མི་རྟག་པ་བསྒོམ་པ་དང་། སྡུག་བསྔལ་ལ་བདེ་བར་ཞེན་པའི་བློ་བྱུང་ན་ཉོན་མོངས་པའི་གཞན་དབང་ཅན་ཡིན་ཚུལ་བསམ་དགོས་པ་སོགས་དང་། མདོར་ན། མ་རུངས་པའི་ཕྱོགས་ཀྱི་བློ་གང་སྐྱེས་ཀྱང་དེ་དང་དེའི་གཉེན་པོའི་ཕྱོགས་ལ་དམིགས་སུ་བཀར་ནས་ནན་ཏན་གྱིས་བསྒོམ་དགོས། གང་ལྟར་སེམས་དུལ་མ་དུལ་གྱི་དབང་གིས་བདེ་སྡུག་སྣ་ཚོགས་པ་འདི་དག་བྱུང་བ་དང་།

དེ་ཡང་། བདེ་བ་འདོད་པ་དང་སྡུག་བསྔལ་མི་འདོད་པ་རྒྱུ་མཚན་དུ་བྱས་ནས་མ་དུལ་བའི་བློ་ཉུང་དུ་གཏོང་ཐབས་དང་། དུལ་བའི་བློ་མ་སྐྱེས་པ་སྐྱེ་བ་དང་། སྐྱེས་ཟིན་གོང་ནས་གོང་དུ་སྤེལ་བ་ལ་སྒོམ་ཞེས་བརྗོད་ནའང་འགྲིག །དེ་ལྟར་ནང་གི་བསམ་བློར་འགྱུར་བ་ཐེབས་ན་ཆོས་བྱས་པའང་དེ་ལ་ཟེར། སྒོམ་བརྒྱབ་པའང་དེ་ལ་ཟེར། དེ་ལས་ལྡོག་སྟེ་སེམས་ལ་འགྱུར་བ་གང་ཡང་མ་ཕྱིན་ན་མཁས་པའི་ཡོན་ཏན་ཅི་ཙམ་ཆེ་ཡང་དེ་ཙམ་གྱིས་ངོ་མཚར་བ་ཆེར་མེད་པས་སེམས་རྒྱུད་འདུལ་ཐབས་བྱེད་དགོས་པ་ཧ་ཅང་གལ་ཆེན་པོ་རེད། དེ་ལྟར་ན་ཐུན་མོང་བའི་ལམ་གྱི་རིམ་པ་ལ་བློ་ལེགས་པར་སྦྱོང་དགོས་ཏེ་གོང་དུ་བཤད་མ་ཐག་པ་ལྟར་ངེས་འབྱུང་གི་བསམ་པ་གལ་ཆེ་ཞིང་། ཉོན་མོངས་པའི་གཞན་དབང་དུ་གནས་པའི་རིང་ལ་སྡུག་བསྔལ་ལས་མ་འདས་པའི་ཚུལ་རང་སྟེང་དུ་ངེས་པ་བརྟན་པོ་ཞིག་ཐོབ་ནས་ཡོད་ན། ཇོ་བོ་སེམས་ཅན་གཞན་གྱི་སྟེང་དུ་ཁ་སྤོས་ནས་བསམས་ན་ཉོན་མོངས་པ་དང་དེའི་བག་ཆགས་ཀྱི་གཞན་དབང་དུ་གྱུར་པའི་ནམ་མཁའི་མཐས་གཏུགས་པའི་སེམས་ཅན་སུ་ཡིན་རུང་སྡུག་བསྔལ་དང་བྲལ་བ་ཞིག་ཅི་དགའ་གང་དྲག་བསམ་པ་དང་། ཉོན་མོངས་བག་ཆགས་དང་བཅས་པ་སྦྱོང་ཐུབ་པ་ཞིག་ཅི་ནས་ཀྱང་བྱ་སྙམ་པ་འབྱུང་། དེ་དག་ལ་བརྟེན་ནས་རྣམ་པ་ཐམས་ཅད་མཁྱེན་པ་ཉིད་མ་ཐོབ་པར་ཐབས་མི་འདུག་སྙམ་དུ་རྣམ་མཁྱེན་དོན་གཉེར་གྱི་བསམ་པ་ཡང་འབྱུང་ངོ་། །

དེ་ནས་རྣམ་མཁྱེན་སྒྲུབ་པའི་ཐབས་ཚུལ་མ་ཚང་བ་མེད་པ་ཡོངས་སུ་རྫོགས་པ་ནི་གསང་སྔགས་རྡོ་རྗེ་ཐེག་པའི་ལམ་སྤྱི་དང་ཁྱད་པར་རྣལ་འབྱོར་བླ་མེད་ཀྱི་སྐབས་སུ་གསུངས་ཤིང་། དེ་ཡང་། པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་གསུང་ལས། སྐྱེ་ཤི་བར་དོ་རྒྱལ་བའི་སྐུ་གསུམ་དུ། །སྒྱུར་བའི་རིམ་པ་དང་པོའི་རྣལ་འབྱོར་གྱིས། །ཐ་མལ་སྣང་ཞེན་དྲི་མ་ཀུན་སྦྱངས་ཏེ། །གང་སྣང་ལྷ་སྐུར་འཆར་བར་བྱིན་གྱིས་རློབས། །ཞེས་གསུངས་པ་བཞིན། མ་དག་པའི་སྣང་ཞེན་བསལ་ནས་དག་པ་ལྷའི་སྣང་ཞེན་སྐྱེ་ཐབས་བྱེད་པ་དང་། དེ་ཙམ་ཞིག་ནི་རྒྱུད་སྡེ་འོག་མ་གསུམ་ལ་ཡང་ཡོད་པས་ཐུན་མོང་བ་ཡིན་ལ། རྣལ་འབྱོར་བླ་མེད་ཀྱི་ཐུན་མོང་མ་ཡིན་པ་ནི་སྐྱེ་ཤི་བར་དོ་གསུམ་ཐབས་མཁས་ཀྱི་འཇོམས་བྱེད་ཀྱི་ལམ་ལ་བརྟེན་ནས་དེ་དང་འདྲ་བའི་ལམ་དུས་ཀྱི་ཆོས་ལོངས་སྤྲུལ་གསུམ་དང་། དེའི་རིགས་འདྲའི་རྒྱུན་ཇེ་བཟང་དུ་ཕྱིན་ཏེ་འབྲས་བུ་མཐའ་ཡས་པ་སྐུ་གསུམ་གྱི་གོ་འཕང་མངོན་དུ་བྱེད་རྒྱུ་ཡོད་པ་འདི་སྔགས་བླ་མེད་ཀྱི་ཟབ་ཁྱད་ཐུན་མོང་མ་ཡིན་པ་ཡིན་པས། དེ་ལྟ་བུའི་ཚུལ་རང་ཅག་གིས་ཉམས་སུ་ལེན་པར་བྱེད་པ་ལ་སྐབས་སུ་བབ་པ་དཔལ་གསང་བ་འདུས་པའི་རྣལ་འབྱོར་དང་། དེའི་ནང་ནས་གསང་འདུས་མི་བསྐྱོད་ལུགས་ཀྱི་སྒྲུབ་ཐབས་འདི་གསང་འདུས་རྩ་རྒྱུད་ཀྱི་དགོངས་པ་དང་། བཤད་རྒྱུད་རྡོ་རྗེ་ཕྲེང་བས་ཇི་ལྟར་བཀྲལ་བ་བཞིན་ཐུན་མོང་མ་ཡིན་པའི་ཟབ་གནད་ཡོད་པ་དེ་འདྲ་རེད། དེ་ལྟ་བུའི་གསང་བ་འདུས་པའི་བསྐྱེད་རིམ་གྱི་ཁྲིད་ལེགས་པར་ཉན་ཏེ་ཚུལ་བཞིན་དུ་ཉམས་སུ་བླངས་པ་ལ་བརྟེན་ནས་རང་གཞན་གྱི་དོན་གཉིས་མཐར་ཕྱིན་པ་ཞིག་ཅིས་ཀྱང་བྱ་སྙམ་དུ་ཀུན་སློང་ཀུན་སྤྱོད་ཀྱི་རིམ་པ་རྣམས་ལེགས་པར་གསལ་བཏབ་སྟེ་གསན་པར་ཞུ།

དེ་ཡང་། གཞུང་འདི་ཟིན་བྲིས་མཛད་པ་པོ་ཨ་ཁུ་ཤེས་རབ་རྒྱ་མཚོ་ནི། མཁས་གྲུབ་གཉིས་ལྡན་གྱི་སྐྱེས་བུ་དམ་པ་བསམ་གྱིས་མི་ཁྱབ་པ་ཞིག་རེད། འདིའི་གཞུང་གི་ཁྲིད་རྒྱུན་བླ་ཁོ་རྡོ་རྗེ་འཆང་ནས་བརྒྱུད་པ་ཡིན་ནམ། ཡོངས་འཛིན་རིན་པོ་ཆེས་ལྷ་བཙུན་རིན་པོ་ཆེ་ལས་གསན་པ་རེད། ལྷ་བཙུན་རིན་པོ་ཆེ་བློ་བཟང་ཐུབ་བསྟན་དགེ་ལེགས་རབ་རྒྱས་ཐུགས་ཆུང་ཆུང་དང་ཐུགས་གཤིས་ཧ་ཅང་བཟང་ཞིང་། སྐབས་རེར། ཞབས་གྲས་འགས་ཐུབ་ཚོད་བྱས་པའི་ལོ་རྒྱུས་ཀྱང་འདུག །སྐྱབས་སུ་མཆི། བླ་མ་བསམ་གྱིས་མི་ཁྱབ་པ་ཞིག་རེད། ཁོང་གསན་རྒྱ་ཆེན་པོ་དང་སྐུ་མདུན་སྐུ་གོང་མ་དང་ཧ་ཅང་ཉེ་པོ་ཡོད་འདུག་ལ་ནོར་བུ་གླིང་ཁར་ཨར་ལས་གསར་པའི་སྐབས་ཤིག་མཇལ་ཁའི་ཆེད་དུ་ཕེབས་བྱུང་། བཀའ་མོལ་བྱུང་དོན་ལ་རིན་པོ་ཆེའི་གཟིམ་ཆུང་དུ་༸རྒྱལ་བ་རིན་པོ་ཆེའི་སྐུ་ཕྱྭའི་དོན་དུ་བཞེངས་པའི་སྒྲོལ་དཀར་གྱི་སྐུ་ཅུང་ཆེ་བ་ཞིག་ཡོད་པའི་མདུན་དུ། རིན་པོ་ཆེས་སྒྲོལ་དཀར་ཚེ་སྒྲུབ་གནང་སྐབས་སྒྲོལ་མའི་སྐུ་བརྙན་ལས་འོད་དཀར་པོ་ཆེན་པོ་ཞིག་མར་འཕྲོས་བྱུང་བས། ༸རྒྱལ་བ་རིན་པོ་ཆེ་སྐུ་ཚེ་རིང་པོ་བཞུགས་ས་རེད་ཅེས་གསུངས་བྱུང་། ད་ལྟའི་བར་དུ་ལོ་དྲུག་ཅུ་ལ་བསླེབས་པ་རེད།

ཁོང་མཉམ་མེད་སྒྲེ་པ་རིན་པོ་ཆེའི་སྐུ་སྐྱེ་ཡིན་གསུང་སྲོལ་ཡོད་པས་རྗེ་བཙུན་སྒྲོལ་མ་དང་ཧ་ཅང་འབྲེལ་བ་ཡོད་པ་ཞིག་ཀྱང་རེད། ཡང་། ལྷ་བཙུན་རིན་པོ་ཆེར་སྐུ་མདུན་སྐུ་གོང་མ་རྒྱ་སོག་ཡུལ་གྲུར་ཕེབས་པའི་སྐབས་ཅི་འདྲ་གནང་སྐོར་བཀའ་འདྲི་ཞུས་པར་བཀའ་མོལ་ཧ་ཅང་སྙན་པོ་གསུང་རྒྱུ་འདུག །སྐུ་གོང་མའི་མཛད་པ་རྣམས་གསུངས་སྐབས་ཕྲུ་གུ་ཆུང་ཆུང་ངུ་བ་བཞིན་སྤྱན་ཆབ་ཉིལ་ཉིལ་མཛད་བྱུང་། སྐྱབས་སུ་མཆི། བླ་མ་ཧ་ཅང་ཡག་པོ་ཞིག་བཞུགས། ཡང་། ཡོངས་འཛིན་རིན་པོ་ཆེས་གསན་ས་གཅིག་ནི་མི་ཉག་རིན་པོ་ཆེ་རེད། མི་ཉག་རིན་པོ་ཆེ་སེམས་ལ་འཁོར་མ་ཐག་ཁོང་གི་ཤངས་ཆེན་པོ་དེ་དྲན་འོང་གི་འདུག །ཁོང་ངའི་དགོན་པ་སྐུ་འབུམ་དགོན་པའི་བླ་མ་རེད། བཞད་མོ་བཞད། དེ་ཡང་། བླ་མ་ཐུགས་ཆུང་ཆུང་དང་ཧ་ཅང་གསན་རྒྱ་ཆེན་པོ་ཞིག་རེད་འདུག །ཕྱིས་སུ་རྒྱ་མི་སླེབས་སྐབས་ཁོང་ལྷ་སར་ཕེབས་པ་རེད། ཡོངས་འཛིན་རིན་པོ་ཆེ་དང་ཐོག་མར་མཇལ་བའི་སྐབས་དབང་ལུང་མན་ངག་གསན་བཞེས་སྐོར་ལ་བཀའ་མོལ་བྱུང་བར་ཡོངས་འཛིན་རིན་པོ་ཆེ་ཐུགས་སྣང་ཆེན་པོ་འཁྲུངས་ཏེ་བདེ་གསང་འཇིགས་གསུམ་དང་། དབུ་མ་དགོངས་པ་རབ་གསལ། སྟོང་ཐུན་སྐལ་བཟང་མིག་འབྱེད་སོགས་ཀྱི་ཁྲིད་མང་པོ་ཞིག་མི་ཉག་རིན་པོ་ཆེའི་མདུན་ནས་གསན་པ་རེད། ཁོང་གསུང་བཤད་རྒྱས་པོ་དེ་ཙམ་མི་འདུག་ཀྱང་གང་ལྟར་བླ་མ་བསམ་གྱིས་མི་ཁྱབ་པ་ཞིག་བཞུགས། སྟག་ཚ་རིན་པོ་ཆེ་ཁོང་ལ་ཐུགས་རྒྱུས་གང་འཚམ་འདུག །དེ་ལྟ་བུའི་བླ་མ་བསམ་གྱིས་མི་ཁྱབ་པ་དུ་མའི་དྲུང་ནས་ཡོངས་འཛིན་རིན་པོ་ཆེས་གསན་གནང་བ་རེད། ཡོངས་འཛིན་ཁྲི་ཆེན་རྡོ་རྗེ་འཆང་ནི་ཚང་མས་མཁྱེན་གསལ་ལྟར་ནང་དོན་རིག་པའི་མདོ་རྒྱུད་གང་ཐད་ནས་ཐོགས་པ་མེད་པའི་ཕུལ་དུ་ཕྱིན་པའི་མཁས་པ་ཡིན་པར་མ་ཟད། མཚན་ཉིད་ཀྱི་སྐོར་ལའང་ད་ལྟ་ཆོས་གྲྭ་འགྲིམ་བཞིན་པ་ལྟ་བུ་ཧ་ཅང་ངེས་པོ་ཡོད་འདུག །

བཀའ་ཆོས་ལྟ་བུའི་སྐབས་གྲྭ་ཚང་མཁན་པོ་བསམ་གཏན་རྒྱ་བོ་ལགས་ཀྱིས་དོགས་གཅོད་ཞུས་པར་ལན་གནང་བ་དང་། མཚམས་རེར་སྐུ་རྩེད་ཀྱིས་བསམ་གཏན་ལགས་ལ་བཀའ་འདྲི་གནང་སྐབས་རྒྱ་བོ་ལགས་གྲུང་པོ་ཡོད་པས་ཐད་ཀ་ཐད་ཀར་ལན་སློག་གི་རེད། ཡོངས་འཛིན་རིན་པོ་ཆེས་དགེ་བཤེས་བཞག་ནས་ལོ་མང་པོ་ཕེབས་ཚར་ཡང་གྲྭ་པ་གྲྭ་རྐྱང་ནང་བཞིན་རྟགས་གསལ་ཧ་ཅང་གཏོང་གནང་གི་རེད། བསམ་གྱིས་མི་ཁྱབ་པ་ཞིག་བཞུགས། དེ་བཞིན་ཐ་སྙད་རིག་གནས་ཀྱི་ཕྱོགས་ལ་ཡང་ཧ་ཅང་མཁས་པ་རེད། ང་ཆུང་དུས་ནས་བདག་པོ་བསྐྱོན་མཁན་དང་དཔེ་ཆ་སློབ་མཁན་རེད། སྐྱབས་སུ་མཆི། མི་ཉག་རིན་པོ་ཆེའི་མདུན་དུ་གསན་སྐབས་ཕལ་ཆེ་བར་སྐྱབས་རྗེ་ཁྲི་བྱང་རིན་པོ་ཆེ་ལྷན་དུ་ཡོད། དེ་ལྟར་གསན་རྒྱུན་དཀོན་པོ་དུ་མ་ཞིག་གསན་བཞེས་གནང་ཡོད། ང་གསང་བ་འདུས་པ་ལ་དོ་སྣང་བྱུང་བ་ཡང་ཆོས་ཟུར་བློ་བཟང་བསམ་གཏན་ལགས་ཀྱིས་ཡོངས་འཛིན་རིན་པོ་ཆེས་ལྷག་པའི་ལྷའི་གཙོ་བོ་གསང་བ་འདུས་པ་གནང་གི་ཡོད་ཅེས་ང་ལ་བཤད་བྱུང་། དེ་ཡིན་མིན་མི་ཤེས། ཡང་། ནུབ་རྒྱུད་ཉི་འོད་ཀྱི་འགགས་ནས་ཞལ་ལའི་ནང་སྒོ་ཆེན་པོ་ཞིག་ཡོད། དེའི་ནང་འཛུལ་སྐབས་ཕལ་ཆེར་འཇམ་དཔལ་རྒྱ་མཚོའི་གསེར་སྡོང་ཡིན་ནམ་དེའི་སྒོ་འགྲམ་གྱི་རྩིག་གདོང་ཆེན་པོ་དེར་ཞལ་ཁེབས་ཡོད་པའི་ལྷ་མོའི་སྐུ་ཞིག་དང་། དེའི་ལྟག་དེར་གསང་བ་འདུས་པའི་སྐུ་བརྙན་ཞིག་ཡོད།

ང་ཆུང་ཆུང་སྐབས་དེར་འཁྱམས་ཡོང་དུས་གསང་འདུས་ཀྱི་སྐུ་དེ་སེམས་ལ་ཧ་ཅང་འགྲོ་པོ་བྱུང་མྱོང་བས་ཆུང་དུས་ནས་གསང་བ་འདུས་པ་ལ་མོས་པ་ཡོད། གང་ལྟར་གསང་བ་འདུས་པའི་ལམ་ལ་བརྟེན་ནས་ཉམས་རྟོགས་གང་ཡང་སྐྱེས་མེད་ཀྱང་ཆོ་ག་མ་ཆད་ཙམ་ཞིག་འདོན་བཞིན་ཡོད། རྣམ་པ་ཚོ་ཡིན་ན་ཡང་། ཁྲིད་ཐོབ་སོང་ཟེར་བ་ཙམ་མ་ཡིན་པར་ཅུང་ཟད་དང་དོད་བྱེད་ཐུབ་ན་ཡག་པོ་རེད། བློ་གསལ་གླིང་གི་བླ་སྤྲུལ་གཙོ་བོར་གྱུར་པའི་བླ་སྤྲུལ་དགེ་བཤེས་མང་པོ་ཞིག་གིས་ཐུགས་སྣང་གནང་བ་ལྟར་ཁ་སང་ནས་ང་ཚོས་འགོ་བཙུགས་པ་རེད། ངས་ཐོབ་པའི་དབང་དང་བྱིན་རླབས་ཁྲིད་སོགས་ལོ་རེ་བཞིན་ཞུ་ཐུབ་ན་བསམ་བཞིན་ཡོད། དེ་སྔོན་དཔའ་གཅིག་གི་ཁྲིད་ཅིག་བཏོན་པ་རེད། དེ་རིང་གསང་བ་འདུས་པའི་ཁྲིད་འདོན་བཞིན་པ་འདི་རེད། ཁལ་ཁ་རིན་པོ་ཆེས་འཇམ་དབྱངས་ཆོས་སྐོར་གྱི་རྗེས་གནང་བྱུང་ན་གསུངས་པས། དུས་ཚོད་ཀྱིས་ལྕོགས་ན་འདོན་རྒྱུ་ཡིན། དེ་དག་གིས་མཚོན་མ་འོངས་པར་ཡང་མགོན་པོའི་བཀའ་ཆེན་ཆོས་བཅུ་གསུམ་དང་། རྣམ་སྲས་བཀའ་ཆེན་བཅོ་ལྔ། ལྷ་མོའི་བཀའ་ཆེན་ཉེར་གཅིག །ཡི་དམ་སྒྲུབ་སྐོར་སོགས་གང་འཚམ་ཞིག་ངས་ཐོབ་ཡོད་པས། རིམ་པར་འདོན་འཆར་ཡོད་པས་ཉན་མཁན་རྣམས་ཀྱིས་ཀྱང་། དཔེར་ན། མོ་རྒྱག་པ་སོགས་བརྟག་དཔྱད་གནང་སྟེ་འཇམ་དབྱངས་ཆོས་སྐོར་ལྟ་བུར་ལས་འབྲེལ་ཡོད་པ་ཞིག་ཏུ་མཐོང་ན། དེ་ཉིད་རིགས་གཅིག་རྐང་འཛིན་གནང་སྟེ་དེའི་ནང་གི་ལྷ་ཡོད་དོ་ཅོག་གི་བསྙེན་པ་གཏོང་བ་དང་། ཡང་ན། དེའི་ནང་གི་འཇམ་དབྱངས་གསང་སྒྲུབ་ལྟ་བུ་རྒྱུན་དུ་ཉམས་ལེན་བྱེད་ཐུབ་ན་ཡག་པོ་འདུག་སྙམ། ཡང་། ལྷ་མོའི་བཀའ་ཆེན་ཉེར་གཅིག་ལྟ་བུ་རང་ཉིད་ཀྱི་ཁམས་དང་མོས་པར་འབྲེལ་བ་ཡོད་པ་ཞིག་ཡིན་ན་དེ་ཉིད་རིགས་གཅིག་རྐང་འཛིན་གནང་། དེ་བཞིན་གཞན་དང་གཞན་ལ་ཡང་རིགས་གཅིག་རྐང་འཛིན་གནང་ཐུབ་ན་ལེགས་པོ་འདུག་སྙམ། མ་འོངས་པར་མཁན་པོ་འདི་དང་དགེ་བཤེས་འདི་ཞེས་བྱ་བས་འདིའི་སྐོར་གྱི་མན་ངག་ཆ་ཚང་མཁྱེན་པས་དེའི་ཐད་ནུས་པ་ཐོན་པ་ཡོད་ཟེར་བ་བྱུང་ན་ལེགས། ཚང་མས་བྱེད་མི་ཐུབ་ཀྱང་འགའ་ཞིག་གིས་མོས་པ་དང་བསྟུན་ཏེ། དེ་ལྟར་རིགས་གཅིག་རྐང་འཛིན་གནང་ཐུབ་ཚེ་ང་ཚོའི་སྤྱི་ཚོགས་ཀྱི་སྡེ་ཚན་སོ་སོའི་ནང་རིགས་གཅིག་རྐང་འཛིན་གྱི་ཉམས་མྱོང་ཐོན་པ་མང་པོ་བྱུང་ན་ཡག་པོ་འདུག་སྙམ་དུ་ངས་དེ་ལྟར་དྲན་གྱི་ཡོད། དེ་དག་ཁྱེད་རྣམས་ཀྱི་དགོངས་པར་བཅངས་རོགས།

རྣལ་འབྱོར་དག་རིམ།

མཚམས་འདི་ནས་རྗེ་རིན་པོ་ཆེའི་རྣལ་འབྱོར་དག་རིམ་འདོན་རྒྱུ་ཡིན། རྗེ་རིན་པོ་ཆེའི་གསུང་དཔལ་གསང་བ་འདུས་པའི་སྒྲུབ་ཐབས་རྣལ་འབྱོར་དག་པའི་རིམ་པ་བཞུགས་སོ། །གསང་བ་འདུས་པའི་དོན་གོང་དུ་ཨ་ཁུ་ཤེས་རབ་རྒྱ་མཚོས་གསུངས་པ་ལྟར་དང་། དེ་སྒྲུབ་པ་ལ་རྣལ་འབྱོར་དང་། རྗེས་སུ་རྣལ་འབྱོར། ཤིན་ཏུ་རྣལ་འབྱོར། རྣལ་འབྱོར་ཆེན་པོ་སྟེ་རྣལ་འབྱོར་བཞིའམ་དྲུག་གི་སྒོ་ནས་དང་། བསྙེན་སྒྲུབ་ཡན་ལག་བཞི་སྟེ་བསྙེན་པ། ཉེར་སྒྲུབ། སྒྲུབ་པ། སྒྲུབ་ཆེན་བཅས་སྒྲུབ་པའི་ཐབས་རྣལ་འབྱོར་དག་པའི་རིམ་པ་འདི་གསུངས་པ་རེད།

ཁྱབ་བདག་ཅེས་པ། ཕ་བོང་ཁ་རིན་པོ་ཆེའི་བླ་མའི་གསོལ་འདེབས་ལས། རིགས་བརྒྱ་རིགས་ལྔ་རིགས་གསུམ་ཇི་སྙེད་སྤྲོ་ཡང་བླ་མ། །དེ་ཀུན་གང་དུ་བསྡུ་བའི་ཁྱབ་བདག་ཉིད་ཀྱང་བླ་མ། །ཞེས་གསུངས་པ་ལྟར། ཁྱབ་བདག་ཅེས་པ་རིགས་བརྒྱ་རིགས་ལྔ་རིགས་གསུམ་སོགས་སྤྲོ་བྱེད་དམ་ཐམས་ཅད་ལ་ཁྱབ་པའི་བདག་པོར་གྱུར་པ་སྟེ། དང་པོའི་མགོན་པོ་སྤྲོ་གཞིའམ་དེ་ཐམས་ཅད་སྤྲུལ་གཞི་དེའི་དབྱིངས་ལས་ཤར་བས་ཐམས་ཅད་ཀྱི་བདག་པོར་གསུངས་པ་དང་། སྤྲོས་པ་ཐམས་ཅད་ལ་ཁྱབ་པ་དང་དེ་ཐམས་ཅད་ཀྱི་བདག་ཉིད་མཐར་ཐུག་ཡིན་པས་ཁྱབ་བདག་གོ །

རྡོ་རྗེ་སེམས་དཔའ་བསྙེན་སྒྲུབ་སྟེ་བསྙེན་པ་དང་། ཉེར་སྒྲུབ། སྒྲུབ་པ། སྒྲུབ་ཆེན་བཞིའི་སྦྱོར་བས་སམ་རྣལ་འབྱོར་གྱིས་རང་ཅག་གིས་རྣམ་དཀར་གྱི་དགེ་བའི་ཚོགས་རྣམ་མཁྱེན་སྒྲུབ་པའི་ཐབས་མ་ནོར་བ་ལ་བརྟེན་ནས་འབྲས་སྐྱབས་སུ་གྱུར་པའི་དཔལ་གསང་བ་འདུས་པ་མངོན་དུ་བྱེད་པ་ལ་བརྩོན་པས། སྐྱབས་ཡུལ་གྱི་དཔལ་གསང་བ་འདུས་པ་མཉེས་པར་བྱེད་པའི་འདུས་པའི་སྒྲུབ་ཐབས་རྣལ་འབྱོར་དག་པའི་རིམ་པ་ཞེས་བྱ་བ།

གང་གི་ཡིད་འཕྲོག་ཞབས་ཀྱི་པདྨ་ཟུང་། །འབྲལ་མེད་དད་པས་གཙུག་ན་སྟེན་བྱེད་པ། །དེ་ཡི་བློ་གྲོས་ཡར་ངོའི་ཟླ་བཞིན་དུ། །རྒྱས་མཛད་འཇམ་དབྱངས་བླ་མ་དེ་ལ་འདུད། །ཅེས་རྗེ་རིན་པོ་ཆེས་ཆོས་འབྲེལ་གསན་པའི་བླ་མ་སྤྱི་དང་ལྷག་པར་རྗེ་བཙུན་འཇམ་དབྱངས་ལ་གསོལ་འདེབས་མཛད་པའོ། །

འོད་གསལ་ལྷ་ཡི་ལམ་ལས་འཁྲུངས། །ཟུང་འཇུག་དབང་པོའི་གཞུ་ལྟ་བུ། །
དཔལ་ལྡན་དང་པོའི་མགོན་དེ་ཡི། །མཛད་པས་ཁྱེད་རྣམས་སྐྱོང་གྱུར་ཅིག །ཅེས་གསུངས་པ་བཞིན། རྣམ་གཞག་རིམ་པའི་རྣམ་བཤད་དུའང་ཚིག་འདི་རང་སོར་བཀོད་པ་གནད་འགག་ཅིག་ཡོད་སྙམ་སྟེ། རྗེ་རིན་པོ་ཆེ་ཚིགས་བཅད་གསར་པ་ཞིག་རྩོམ་པས་ཕོངས་པ་ག་ལ་ཡིན། དེ་ལྟར་གཞུང་གཉིས་ཀར་ཚིག་འདི་བཀོད་པ་དང་། མཁས་གྲུབ་ཐམས་ཅད་མཁྱེན་པའི་བསྐྱེད་རིམ་དངོས་གྲུབ་རྒྱ་མཚོའི་མཆོད་བརྗོད་དུའང་ཚིག་སྣ་ཅུང་ཟད་བསྒྱུར་བ་ལས་དོན་ལ་ཁྱད་པར་མེད་དེ། དག་ཅིང་འོད་གསལ་མཁའ་ལྟར་དྲི་མ་མེད། །དབང་པོའི་གཞུ་ལྟར་དང་པོའི་རྡོ་རྗེའི་སྐུ། །ཟུང་འཇུག་ལྷན་སྐྱེས་དགའ་བའི་ངོ་བོ་ཉིད། །འཁོར་ལོའི་བདག་པོ་དེ་ཡིས་བདག་སྐྱོངས་ཤིག །ཅེས་གསུངས་ལ། རྗེའི་གསུང་དུ། མཛད་པས་ཁྱེད་རྣམས་སྐྱོང་གྱུར་ཅིག །ཅེས་ཐུགས་སྨོན་བདེན་ཚིག་དམིགས་བསལ་ཞིག་གནང་ཡོད་ངེས། ཚིག་འདིའི་དོན་ནི། འོད་གསལ་ལྷ་ཡི་ལམ་ལས་འཁྲུངས་ཞེས་པས་རྒྱུ་ཡི་ཁྱད་པར་བསྟན་ཏེ། དཔལ་ལྡན་དང་པོའི་མགོན་པོ་དེ་མི་མཐུན་པའི་རྒྱུ་ལས་བྱུང་བ་མ་ཡིན་པར་མཐུན་པའི་རྒྱུ་ལས་བྱུང་ཞིང་། ལྷ་ལམ་སྟེ་ནམ་མཁའ་དང་འདྲ་བའི་འོད་གསལ་གྱི་དབྱིངས་ལས་ཤར་བ་དང་། ངོ་བོའི་ཁྱད་པར་ནི། དབང་པོའི་གཞུ་སྟེ་འཇའ་ཚོན་ལྟ་བུའི་སྐུ་སྟེ་སྐུ་ཐུགས་ངོ་བོ་དབྱེར་མེད་དམ་ཟུང་དུ་འཇུག་པའི་བདག་ཉིད་ཅན་ནོ། །རྒྱུ་དང་ངོ་བོའི་ཁྱད་པར་དེ་དང་ལྡན་པའི་དང་པོའི་མགོན་པོ་དེའི་གོ་འཕང་མངོན་དུ་མཛད་པའི་རྩ་བའམ་གཞི་ནི། བདག་པས་གཞན་གཅེས་པའི་བྱང་ཆུབ་ཀྱི་སེམས་དང་སྟོང་ཉིད་རྟོགས་པའི་ལྟ་བ་ཟུང་དུ་འབྲེལ་བའི་སྒོ་ནས་མངོན་དུ་མཛད་པ་ཡིན་ལ། དེའི་དགོས་པ་ཡང་གཞན་དོན་འབའ་ཞིག་བསྒྲུབ་པའི་དོན་ནོ། །དེས་ན། འབད་མེད་ལྷུན་གྲུབ་ཀྱི་འཕྲིན་ལས་ཐོགས་པ་མེད་པ་མངའ་བའི་དང་པོའི་མགོན་པོ་མངོན་དུ་མཛད་པའི་སླད་སྒྲུབ་ཐབས་ལ་བརྩོན་པའི་སྐལ་ལྡན་གྱི་སློབ་མ་ཁྱེད་རྣམས་དེའི་འཕྲིན་ལས་ཀྱིས་སྐྱོངས་ཤིག་ཅེས་དང་པོའི་མགོན་པོ་ལ་མཆོད་བརྗོད་མཛད་པའོ། །

གར་མཁན་མཆོག་དེས་འགྲོ་བ་འདུལ་བའི་ཕྱིར། །སྣ་ཚོགས་སྤྲུལ་པའི་ཉམས་ཀྱིས་གར་མཛད་པས། །ཉིད་སྐུའི་ཆ་ཤས་སུམ་ཅུ་རྩ་གཉིས་ཀྱི། །འཁོར་ལོ་མཆོག་ཏུ་སྤྲུལ་ལ་ཕྱག་འཚལ་ནས། །ནས་ཞེས་པ་ནི་ལྷག་མ་འདྲེན་པའི་ཚིག་དང་། གོང་དུ་གར་མཁན་མཆོག་དེས་ཞེས་པ་སྤྱིར་གར་གྱི་རིགས་སྣ་ཚོགས་འཁྲབ་མཁན་ལ་གར་མཁན་དུ་བརྗོད་པ་ལྟར། ཟབ་མོ་སྟོང་པ་ཉིད་ཀྱང་དེ་དང་འདྲ་སྟེ་ཆོས་ཐམས་ཅད་ལ་དུ་མ་རོ་གཅིག་གི་ཚུལ་དུ་ཡོད་པའི་སྟོང་པ་ཉིད་ནི་ཆོས་ཅན་བྱེ་བྲག་པ་དེ་དང་དེ་རང་བཞིན་གྱིས་གྲུབ་པས་སྟོང་ཙམ་སྟེ། གཞན་ལ་ལྟོས་པ་དང་བརྟེན་པ་དང་རག་ལས་པ་ཅན་དུ་གྲུབ་པས་རྐྱེན་གྱིས་བྱེད་པ་འཇུག་ཏུ་ཡོད་པ་དང་། སྐྱེ་འཆི་འཕོ་འགྱུར་དང་། རྒྱུ་འབྲས་རྟེན་འབྲེལ་གྱི་བསྐྱེད་བྱ་སྐྱེད་བྱེད་ཀྱི་རྣམ་གཞག་ཐམས་ཅད་ཆོས་ཀྱི་དབྱིངས་སམ་རང་བཞིན་གྱིས་རྣམ་པར་དག་པ་དེའི་དབྱིངས་སམ་དེའི་དབང་ལས་བྱུང་བ་ཡིན་པས། སྐབས་འདིར་ཡུལ་སྟོང་པ་ཉིད་དང་ཡུལ་ཅན་ཡེ་ཤེས་དབྱེར་མི་ཕྱེད་པའི་བདེ་སྟོང་གཉིས་སུ་མེད་པའི་ཡེ་ཤེས་ནི། དག་པའི་ཆོས་ཅན་སྣ་ཚོགས་པ་དེ་དག་རྩོམ་གཞིའམ་འཆར་བ་དང་བསྡུ་བར་བྱེད་པའི་གར་མཁན་མཆོག་གོ །མདོར་ན། ཆོས་སྐུ་བདེ་བ་ཆེན་པོའི་སྐུ་སྟེ་གར་མཁན་དེ། ཁམས་དང་མོས་པ་སྣ་ཚོགས་པའི་འགྲོ་བ་འདུལ་བའི་ཕྱིར་རྒྱུད་སྡེ་བཞིའི་ལྷ་ཚོགས་དང་། ཆགས་བྲལ་དང་ཆགས་ཅན་གྱི་སྤྱོད་པ་དང་། རྒྱ་ཆེན་པོའི་སྤྱོད་པ་སོགས་སྣ་ཚོགས་པ་དག་གང་ལ་གང་འདུལ་གྱིས་སྤྲུལ་པའི་རོལ་གར་སྣ་ཚོགས་འཆར་བར་བྱེད་ཅིང་། སྐབས་འདིར་ཆགས་ཅན་གྱི་སྤྱོད་པའི་འདོད་ཡོན་ལམ་དུ་བྱེད་པའི་ལམ་སྟོན་པའི་སྐུའི་རྣམ་འགྱུར་སྣ་ཚོགས་པ་སྟེ། ལྷ་སུམ་ཅུ་རྩ་གཉིས་ཕུང་ཁམས་སྐྱེ་མཆེད་ཀྱི་ཆོས་སུམ་ཅུ་རྩ་གཉིས་དང་། དེ་རྣམ་དག་ལྷ་སུམ་ཅུ་རྩ་གཉིས་ཀྱི་བདག་ཉིད་ཅན་གྱི་འཁོར་ལོ་མཆོག་ཏུ་སྤྲུལ་པ་དེ་ལ་ཕྱག་འཚལ་ཞེས་སྤྲུལ་སྐུ་གསང་བ་འདུས་པ་ལ་མཆོད་བརྗོད་མཛད་པའོ། །

མི་བསྐྱོད་འཁོར་ལོའི་རྣལ་འབྱོར་གྱིས། །ཐ་མལ་སྣང་ཞེན་ཀུན་བཅད་ནས། །
གང་སྣང་ལྷ་ཡི་འཁོར་ལོར་ནི། །འཆར་བའི་སྒྲུབ་པ་བདག་གིས་བཤད། །ཅེས་གསུངས་ཏེ། གསང་འདུས་མི་བསྐྱོད་ལུགས་ཞེས་མི་བསྐྱོད་པ་རིགས་ཀྱི་བདག་པོར་འཕོས་པ་འདི་མངོན་བྱང་ལྔ་ལས་ལོངས་སྐུ་དང་པོའི་མགོན་པོར་བསྐྱེད་ནས་འཆི་བ་ཆོས་སྐུའི་ལམ་འཁྱེར་དང་། བར་དོ་ལོངས་སྐུའི་ལམ་འཁྱེར་སོགས་ཧ་ཅང་རྒྱས་པོ་དང་སྦྱང་གཞི་སྦྱོང་བྱེད་ཀྱི་གནད་བསམ་གྱིས་མི་ཁྱབ་པ་ཡོད་པས། གསང་འདུས་མི་བསྐྱོད་ལུགས་འདི་ལ་ཐུན་མོང་མ་ཡིན་པའི་ཟབ་ཁྱད་དུ་མ་ཞིག་ཡོད། གསང་སྔགས་ཀྱི་རྒྱུད་སྡེ་བཞི་ཀར་ཟབ་གསལ་གཉིས་མེད་ཀྱི་རྣལ་འབྱོར་ཞེས་ཐ་མལ་གྱི་སྣང་ཞེན་བསལ་ནས་ལྷའི་རྣལ་འབྱོར་དང་ལྡན་པའི་སྒོ་ནས་སྟོང་ཉིད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར་སྐྱོང་ཚུལ་འདི་སྔགས་ཀྱི་ཟབ་ཁྱད་ཀྱང་ཡིན་པས། དེ་ལྟར་ཟབ་ཁྱད་དུ་མ་དང་ལྡན་པའི་གསང་འདུས་མི་བསྐྱོད་ལུགས་ཀྱི་རྣལ་འབྱོར་གྱིས་ཐ་མལ་གྱི་སྣང་ཞེན་ཀུན་བཅད་ནས་གང་སྣང་ལྷའི་འཁོར་ལོར་འཆར་བའི་སྒྲུབ་ཐབས་བཤད་པར་བྱ་ཞེས་རྩོམ་པར་དམ་བཅས་པའོ། །

ཚུལ་འདི་མཁས་པའི་ཕྲེང་བས་གསལ་མཛད་མོད། །དེ་ལྟ་ནའང་འདིར་འབད་འགལ་ཅི་ཡོད། །མཛེས་ཤིང་ཡིད་འཕྲོག་ལང་ཚོའི་དཔལ་ཅན་ཀྱང་། །རྒྱན་བཟང་བཏགས་པས་མཛེས་པ་མ་མཐོང་ངམ། །ཞེས་ཟློས་པའི་སྐྱོན་ལ་སོགས་པ་མེད་པར་གསུངས་ཤིང་། གང་གིས་ཉམས་སུ་ལེན་པའི་རྟེན་ལ། འདུས་པའི་ལམ་བཟང་ཉམས་སུ་ལེན་པའི་གང་ཟག་ནི་དམ་པའི་ཆོས་དོན་དུ་གཉེར་བ་ཐམས་ཅད་ལ་འོང་ཐུབ་བམ་ཞེ་ན། དེའི་ལན་དུ་འོག་ཉིད་དུ་འཆད་པར་འགྱུར་བ་ལྟར་ཐེག་པ་ཆེན་པོའི་བྱང་ཆུབ་ཀྱི་སེམས་དང་སྔགས་ཀྱི་ལམ་ལ་མོས་པ་བརྟན་པོ་དང་ལྡན་པའི་སྒོ་ནས་དཔལ་གསང་བ་འདུས་པའི་དབང་གིས་རྒྱུད་སྨིན་ཅིང་། དབང་ཐོབ་པ་ཙམ་གྱིས་མི་ཆོག་པར་དབང་དུས་སུ་ཁས་བླངས་པའི་དམ་ཚིག་དང་སྡོམ་པ་ངོ་ཤེས་པའི་སྟེང་ནས་ཉམས་སུ་ལེན་དགོས་པ་དང་། དེ་ཡང་། བླ་མས་གནང་བ་ཐོབ་སྟེ་གསང་བ་འདུས་པའི་བསྐྱེད་རྫོགས་ཀྱི་ལམ་ཉམས་སུ་ལེན་པ་ཞིག་དགོས་ཞེས་སོགས་སྟོན་པར། འདིར་དང་པོར་སངས་རྒྱས་ཀྱི་ཐེག་པའི་བསམ་པ་ཞེས་གསུངས་པ་སྤྱོད་བསྡུས་སུ་ཐོག་མ་ཉིད་དུ་ནི་སངས་རྒྱས་ཀྱི་ཐེག་པའི་བསམ་པ་ལ་སློབ་བོ། །ཞེས་སོགས་ཀྱི་ཚིག་དང་མཐུན་པར་འབྱུང་བ་ནི་རྗེ་རང་ཉིད་མདོ་སྔགས་ཀྱི་རྒྱ་གཞུང་དག་ལ་ཧ་ཅང་ཐུགས་འདྲིས་ཆེ་བས་ཡིན་ཏེ། དཔེར་ན། དྲང་ངེས་ལེགས་བཤད་སྙིང་པོའི་གཞུང་གི་ཚིག་རྣམས་མཁྲེགས་པོ་ཡོད་པ་ནི་རྗེ་རིན་པོ་ཆེ་རྒྱ་གཞུང་ལ་ཧ་ཅང་གོམས་འདྲིས་ཆེ་བས་རྒྱ་གཞུང་གི་ཚིག་རྣམས་ཐུགས་ལ་རང་བབས་སུ་འཆར་ནས་གསུངས་པས་རང་ཅག་ལ་མཁྲེགས་པོ་བྱུང་བ་ཕལ་ཆེར་རེད་སྙམ།

དེ་ལྟ་བུའི་བསམ་པ་སེམས་བསྐྱེད་མེད་ན་ཐེག་པ་ཆེན་པོར་མི་ཚུད་དེ། ལམ་རིམ་ཆེན་མོ་ལས། དེས་ན། ཆོས་ཐེག་པ་ཆེན་པོའི་ཆོས་ཡིན་པས་མི་ཆོག་གི །གང་ཟག་དེ་ཐེག་པ་ཆེན་པོ་པར་ཚུད་པ་ཞིག་གལ་ཆེའོ། །ཞེས་གསུངས་པ་ལྟར་ཡིན་པས། སྨོན་པ་དང་འཇུག་པའི་སེམས་སྦྱོང་བ་ལ་ལེགས་པར་བསླབས་ཏེ། དེ་ཡང་། ཐུན་གྱི་མགོར་སངས་རྒྱས་ཆོས་ཚོགས་མ་ཚར་རེ་གཉིས་བཏོན་པ་ཙམ་དང་། ཡང་ན། སྐྱབས་སེམས་རྒྱས་པ་བཏོན་པ་དེ་ཙམ་ལ་བྱང་ཆུབ་ཀྱི་སེམས་སྦྱོང་བ་མི་ཟེར་ཏེ། ངེས་འབྱུང་གི་གཞི་བྱས། སྙིང་རྗེ་རྩ་བར་བཟུང་ནས་རིམ་གྱིས་འདུན་པ་གཉིས་ལྡན་གྱི་སེམས་ཡུན་རིང་པོར་སྦྱོང་དགོས། དེ་ཡང་། རིགས་འགའ་ཞིག་ཚེ་རབས་མང་པོ་དང་བསྐལ་པ་བརྒྱ་སྟོང་སོགས་སུ་འགོར་ཡང་སྲིད། ཡང་། ཚེ་འདིར་མྱོང་བ་ཐོན་པའི་རིགས་ཀྱང་འོང་སྲིད། ལམ་རིམ་ཆེན་མོར་གསུངས་པ་ལྟར་དེ་ལ་མྱོང་བ་སྣེ་ཟིན་ཙམ་རྒྱུད་ལ་སྐྱེས་ན་ཆོ་གས་བཟུང་ལ། དེའི་བསླབ་བྱ་ལ་འབད་ནས་སྨོན་པ་ཅི་བརྟན་བྱ། དེ་ནས་རྒྱལ་སྲས་ཀྱི་སྤྱོད་པ་ལེགས་པར་ངེས་པར་བྱས་ཏེ་དེའི་སྤྱོད་པ་ལ་སློབ་འདོད་ཤུགས་དྲག་པོ་བསྐྱེད། བློ་དེ་དག་སྐྱེས་པ་ན་འཇུག་པའི་སྡོམ་པ་ཆོ༌གས་བཟུང་ལ། ཕྱིན་དྲུག་དང་གཞན་རྒྱུད་སྨིན་བྱེད་ཀྱི་བསྡུ་བའི་དངོས་པོ་བཞི་ལ་སོགས་པར་བསླབ། དེ་ལྟར་བླངས་ཕྱིན་ཆད་སེམས་དེ་འཇུག་སེམས་སུ་འགྱུར་བར་གསུངས།

དཔལ་གསང་བ་འདུས་པའི་དཀྱིལ་འཁོར་དུ་དབང་བསྐུར་བ་ཐོབ་ཅིང་། ཞེས་པ་ནས། བླ་མ་ལས་ལྷའི་རྣལ་འབྱོར་སྒོམ་པའི་གནང་བ་ཐོབ་པའི་རྟེན་གྱི་གང་ཟག་གིས། འདི་ནས་གསང་བ་འདུས་པའི་རྣལ་འབྱོར་གྱི་ཆིངས་ལས་དེ་ཉིད་བཞི་སྐོར་གསུངས་པའི་དེ་ཉིད་དང་པོ། གནས་ཀྱི་དེ་ཉིད་མེ་ཏོག་དང་འབྲས་བུ་དང་ཆུ་ཡིད་དུ་འོང་བས་བརྒྱན་པའི་རི་མོའམ། ཞེས་པ་ནས། སྔོན་འགྲོའི་གཏོར་མ་བཏང་ནས་སྒྲུབ་པའི་བར་ཆད་ཞི་བའི་འཕྲིན་ལས་བཅོལ་ལོ། །

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

གང་གིས་ཉམས་སུ་ལེན་པའི་རྟེན།

གཉིས་པ་ཉམས་ཁྲིད་དངོས་ལ། གང་གིས་ཉམས་སུ་ལེན་པའི་རྟེན། གང་དུ་ཉམས་སུ་ལེན་པའི་གནས། དེར་རྣལ་འབྱོར་གྱི་ཡོ་བྱད་འདུ་བྱ་བ། ཅི་ལྟར་ཉམས་སུ་ལེན་པའི་ཚུལ་དང་བཞི། དང་པོ་གང་གིས་ཉམས་སུ་ལེན་པའི་རྟེན་ལ། ཞེས་པ་ནས། རང་རེ་མཚམས་འདིར་ལམ་འགགས་ནས་ཡོད་པ་ལ་ཞེས་ཐུན་མོང་བའི་ལམ་གྱི་རིམ་པ་ལ་བློ་སྦྱོང་བ་ཚགས་སུ་ཚུད་པ་ཞིག་མ་བྱུང་ན་ལམ་འགགས་ནས་ཡོད་པ་ལྟ་བུ་ཡིན། འགྲུབ་ཐག་ཉེ་ཞིང་མྱུར་བའི་ཆོས་ཤིག་ཅེས་པ་ནས། འདི་ཕྱི་གཉིས་ལས་ཕྱི་མ་གལ་ཆེ་བྱས་ན་བློ་ལ་མ་བབ་ནས་ཁྲོས་འོང་མཁན་ལ་ཆོས་ཡོང་ཐབས་མེད། ཅེས་པ་ནས། གང་ཞིག་ཐབས་ནི་གང་དག་གིས། །སོགས་ལྟར་ཕྱི་མ་ཁོ་ན་གཙོ་བོར་དོན་གཉེར་ཅན་ཆུང་ངུ་ཡིན་ཚུལ་བསམ་ན་ཕར་བལྟས་ཚོད་ལ་སྟེ་མ་བརྟགས་པར་གློ་བུར་དུ་བལྟས་ན་རང་ཅག་གིས་གསང་བ་འདུས་པའི་ལམ་རིམ་གཉིས་ཀྱི་རྒྱུད་འཆད་ཉན་བྱེད་བཞིན་ཡོད་པས། ཐེག་པ་ཆེན་པོའི་ཆོས་ཀྱི་ནང་དུ་བཙོ་བཞིན་པ་ལྟ་བུར་མཐོང་།

དེ་ཡང་། ཆོས་སྤྱི་དང་ཁྱད་པར་དུ་ཐེག་པ་ཆེན་པོའི་ཆོས། དེའི་ནང་ནས་ཀྱང་གསང་སྔགས་རྡོ་རྗེ་ཐེག་པའི་ཉེ་ལམ་རྨད་དུ་བྱུང་བ་མགོན་པོ་ཀླུ་སྒྲུབ་ཡབ་སྲས་ཀྱིས་ཐུན་མོང་མ་ཡིན་པའི་ཉམས་བཞེས་གནང་བའི་ཆོས་ཟབ་མོ་འདི་ལྟ་བུ་རང་ཅག་གིས་འཆད་ཉན་བྱེད་བཞིན་ཡོད་པས། ཆོས་ཀྱི་ནང་དུ་བཙོ་གི་ཡོད་ཀྱང་སེམས་རྒྱུད་ལ་ཆོས་ཏིལ་འབྲུ་ཙམ་ཡང་མེད་པ་མང་། སྐྱེས་བུ་ཆུང་ངུའི་ལམ་གྱི་རིམ་པ་དེ་ལ་བློ་སྦྱངས་ཏེ་ཕྱི་མ་དོན་གཉེར་གྱི་བློ་ལ་གང་འཚམ་མྱོང་བ་རྙེད་ནས་ཕྱི་མར་བདེ་འགྲོའི་རྟེན་ཞིག་ཐོབ་ཀྱང་། དེའང་མི་རྟག་སྡུག་བསྔལ་སྟོང་བདག་མེད་བཞིའི་ཚོགས་ངན་ཡིན་པས་ལས་ཉོན་གྱི་གཞན་དབང་ཅན་འདུ་བྱེད་ཀྱི་སྡུག་བསྔལ་ལས་མ་འདས། ཞེས་གསུངས་སོ། །རྩེ་ཕོ་བྲང་ལ་དབང་སྟེང་ཞེས་པ་ཞིག་ཡོད། དེར་བྱ་ཕུག་རོན་མང་པོ་ཚོགས་ཀྱི་ཡོད། གད་པ་ཚོས་བཤད་པ་ལྟར་ན་དབྱར་ཁར་དེར་ཉི་འོད་ཕོག་གི་ཡོད་ཀྱང་དགུན་ཁར་ཉི་འོད་མེད་པར་མ་ཟད་གནམ་གཤིས་གྲང་ངར་ཆེ་སྐབས་ཧ་ཅང་གྲང་མོ་ཡོད་ཟེར། འོན་ཀྱང་། དགུན་ཁར་གྲང་ངར་ཆེ་བ་དང་དབྱར་ཁར་ཚ་དྲོད་ཇི་ཙམ་ཆེ་ཡང་ཕུག་རོན་རྣམས་དེར་སྡོད་ཀྱི་ཡོད་པ་བཞིན། ང་ཚོའང་འདིར་ཇི་ཙམ་འཁྱག་ནའང་ཁང་པ་འདིའི་ནང་རླུང་འཁོར་བཏང་བཏང་བར་འདུག་དགོས་པ་འདྲ། བཞད་མོ་བཞད།

སྟོབས་འབྱོར་གོ་ས་སྙན་གྲགས་རྒྱས་ན་ཕུན་ཚོགས་རྙེད་པར་རྩི་ཡང་ཆགས་ཞེན་གྱི་ངོ་ན་ཁྱད་པར་ཡོད། ཅེས་པ་ནི། མི་རྣམས་ཀྱིས་དེ་ཁྱད་དུ་འཕགས་པ་ཞིག་ཏུ་སྨོན་ཡང་དོན་ལ་ནོར་བ་རེད་གསུངས་པ་བདེན། ཆགས་ཞེན་གྱི་ངོར་ཁྱད་པར་ཡོད་གསུངས་པ་ལྟར། མི་དེའི་གཤིས་ཀ་ཡང་འགྱུར་ནས་མཇིང་པ་སྦོམ་པོ་དང་ནམ་རྒྱུན་ཉམ་ཆུང་ཡོད་པ་དེ་ཡང་སྦོ་དགྱེ་དགྱེ་བྱེད་ཅིང་། དེའི་ཚོད་ཀྱིས་ཆགས་སྡང་གི་བློ་ཆེ་རུ་ཕྱིན་ཏེ་ཕྲག་དོག་དང་ང་རྒྱལ་ཚ་རུ་སོང་ནས་མཐོ་གནོན་འགྲན་སེམས་སོགས་རང་ཤུགས་ཀྱིས་དྲངས་ཡོང་བ་ཞིག་ཏུ་འགྱུར་གྱི་ཡོད། དེས་ན། ལམ་རིམ་ཆེན་མོར། དྲེའུ་མོ་སྦྲུམ་པས་བརླགས་པ་ལྟར། ཕུན་ཚོགས་དེ་ཉིད་ཀྱིས་བརླག་པར་འགྱུར་བའི་ཕྱིར་རོ། །ཞེས་གསུངས་པ་བཞིན་དུ་སྦྱིན་པའི་ལོངས་སྤྱོད་ཆེན་པོ་ཡོད་ན་ཡང་། ཚུལ་ཁྲིམས་སྲུང་བ་དང་བཟོད་པ་སྒོམ་པ་སོགས་མེད་ན་མངོན་མཐོའི་ཕུན་ཚོགས་ཀྱིས་རློག་པར་བྱེད་པའི་ཉེན་ཁ་ཡོད་པར་གསུངས་པ་ནི་ཤིན་ཏུ་བདེན། དེས་ན། རང་ཅག་གིས་མཐོང་ཆོས་སུ་མཁན་ལས་ཟུར་དང་། བླ་སྤྲུལ་དགེ་བཤེས་དཔེ་ཆ་བ་རྣམས་ཀྱིས་ཀྱང་གཟབ་གཟབ་མ་བྱས་ན་འདི་རིགས་འབྱུང་བའི་ཉེན་ཁ་ཏན་ཏན་ཡོད། ང་རང་ལ་མཚོན་ནའང་གཅིག་མཚུངས་རེད། མི་འགའ་ཞིག་ལ་སློབ་མ་མང་པོ་འདྲ་བྱུང་བ་དང་ཁྱད་པར་མགོ་སེར་དགེ་ཕྲུག་རེ་གཉིས་རྙེད་ན་དགའ་རབ་ཡིན་བསམ་པའི་ཉེན་ཁ་ཏོག་ཙམ་ཡོད། ཡང་། རྒྱ་མིའི་དགེ་ཕྲུག་ཀྱང་རེ་གཉིས་བྱུང་ན་དངུལ་མང་པོ་ཆགས། མི་རྣམས་ཀྱང་སྒོར་མང་པོ་ཡོད་མཁན་ལ་སེམས་ནས་མ་དགའ་རུང་ཁ་ཐེར་ཐེར་བྱེད་པ་ནི། དེ་ལས་འོ་མ་ཏོག་ཙམ་བཞོ་ཐུབ་ན་བསམ་པའམ་གང་ལྟར་གསོལ་རས་ཤིག་ཞུ་འདོད་བྱེད་ཀྱི་ཡོད། བཞད་མོ་བཞད། གསོལ་རས་ཞེས་པ་ཁོ་རང་གིས་གསོལ་བའི་རས་མའམ་ཆ་ཤས་ཞེས་པའི་དོན་ཡིན། བཞད་མོ་བཞད།

ཚེ་ཕ་རོལ་ཏུ་འཕོས་ན་འཁོར་ལོས་བསྒྱུར་རྒྱལ་དང་། ཞེས་པ་ནས། དེ་ལས་ཐར་འདོད་རྣལ་མ་སྐྱེས་ན་སྐྱེས་བུ་འབྲིང་དང་། ཞེས་པ་ནི་མདོར་ན། ཉོན་མོངས་ལ་ཉེས་དམིགས་སུ་མཐོང་ནས་ཉོན་མོངས་འདི་ལ་མགོ་བསྒུར་ནས་སྡོད་མི་དགོས་པ་དང་། འདིའི་གཞན་དབང་དུ་སྡོད་མི་དགོས་པ་ནམ་འོང་ན་སྙམ་པའི་ཐོག་ནས་ཉོན་མོངས་མཐར་སྐྲོད་གཏོང་དགོས།

ཉན་རང་གཉིས་དེའི་ཁོངས་སུ་འདུ་དགོས་པས་བསམ་སྦྱོར་དེ་དང་མ་མཐུན་ན་ཞེས་ཉོན་མོངས་ལ་ཉེས་དམིགས་སུ་མ་མཐོང་བར་ཉོན་མོངས་དང་དུ་ལེན་ཅིང་། འཁོར་བའི་ཕུན་ཚོགས་ལ་ཞེན་ལོག་རྣལ་མ་ཙམ་ཡང་མ་སྐྱེས་ན་ཐེག་དམན་གྱི་གྲངས་སུ་མི་ཆུད་ན་ཐེག་ཆེན་ལྟ་ཅི་སྨོས། བྱང་ཆུབ་ཀྱི་སེམས་དེ་ཡན་ཆད་ན་ཡོད་པས་བསམ་བློ་མ་བཏང་བར་བཤད་ན་སྐྱོན་མི་ཡོང་། ཞིབ་ཏུ་བསམ་ན་སེམས་ལ་འཆར་བ་དང་བློར་ཤོང་རྒྱུ་དཀའ། ཞེས་པ། ལམ་རིམ་ཆེན་མོ་ལས། སྐྱེས་བུ་གསུམ་སོ་སོར་ཕྱེ་སྟེ་ཁྲིད་པ་ལ་དགོས་པ་ཆེན་པོ་གཉིས་ཡོད་དེ། འདི་ལྟར་སྐྱེས་བུ་ཆུང་འབྲིང་དང་ཐུན་མོང་བའི་བློ་མ་སྐྱེས་པར་ཡང་རང་ཉིད་སྐྱེས་བུ་ཆེན་པོར་ཁས་འཆེ་བའི་མངོན་པའི་ང་རྒྱལ་གཞོམ་པ་དང༌། བློ་རབ་འབྲིང་ཐ་གསུམ་ལ་ཕན་ཆེ་བའོ། །ཞེས་གསུངས་པ་ལྟར་ཡིན། དེའང་རང་གཅིག་པུ་ཐར་པ་ཙམ་གྱིས་གཞན་དོན་ལྟ་ཅི། རང་དོན་ཡོངས་སུ་མ་རྫོགས། ཞེས་པ་ནས། དེ་ཉམས་སུ་ལེན་པའི་གང་ཟག་སྐྱེས་བུ་གསུམ་དུ་བསྡུས་ནས་ཕྱི་མ་དོན་དུ་གཉེར་བའི་མཚམས་དེ་ནས་ཆོས་པའི་གྲལ་དུ་འཇོག་གནང་མཛད་པས་ཚེ་འདི་དོན་དུ་གཉེར་བ་ཆོས་པའི་གྲངས་ནས་བཏོན་པ་འདི་གོ་དགོས།

ཕྱིས་སུ་བཀའ་གདམས་ཀྱི་སྤྱོད་པ་མ་ཉམས་ཀྱང་ལྟ་བ་ལ་ཉམས་ཆག་བྱུང་བ་ལ་ཞེས་པ་ནས། བརྣབ་སེམས་ཀྱིས་སངས་རྒྱས་འདོད་པ་འཁོར་བའི་བདེ་སྐྱིད་ཀྱི་ཡན་ལག་ཏུ་སོང་བས་དེའི་གོ་མི་ཆོད། ཅེས་པ། གཞན་དོན་དོན་གཉེར་གྱི་བསམ་པ་ལ་བརྟེན་ནས་བྱང་ཆུབ་དོན་གཉེར་གྱི་བློ་སྐྱེ་དགོས། གཞན་དུ་ན་སངས་རྒྱས་ཞེས་པ་སྐྱོན་ཀུན་ཟད་དང་ཡོན་ཏན་ཀུན་ལྡན་དུ་འདུག་པས་དེ་ལྟ་བུ་ང་ལ་བྱུང་ན་ལེགས་སྙམ་དུ་བསམ་པ་ལྟ་བུས་གོ་མི་ཆོད་པར་གསུངས།

དེས་ན་དལ་འབྱོར་གྱི་རྟེན་དང་། དགེ་བའི་བཤེས་གཉེན། ཞེས་པ་ནས། ཕྱི་མར་ཚངས་པ་དང་བརྒྱ་བྱིན་གྱི་གོ་འཕང་ཐོབ་ཀྱང་མི་བརྟན་པར་འདོར་ཚུལ་བསམ་ན་ཕྱི་མའི་སྣང་ཤས་ཅུང་ཟད་ལྡོག །ཁ་སང་ངས་བཀའ་གདམས་པའི་གསུང་ཐོར་བུ་ཞིག་མཇལ་བའི་ནང་འདི་ལྟར་གསུངས་འདུག །དེང་སང་བོད་ཀྱི་དགོན་པ་དུ་མའི་ནང་གི་བཙུན་ཆུང་རྣམས་ལ་སྔགས་ཀྱི་ཕྱག་རྒྱ་བསླབ་པ་དང་། རོལ་མོ་འབུད་དཀྲོལ་བྱེད་པར་ཧ་ཅང་མཁས་ན་ཡང་། ཇོ་བོའི་སྐྱེས་བུ་གསུམ་གྱི་ལམ་རིམ་ལ་བསམ་བློ་གཏོང་གི་མེད་པས་ཁག་པོ་རེད་གསུངས་འདུག་པ་ནི་བདེན་པ་རེད།

རང་ཅག་བོད་ཀྱི་དགོན་པ་མང་པོར་འདོན་ཁ་ཁྲལ་དང་ཆོ་ག་ཕྱག་ལེན་སོགས་ཆུང་དུས་ནས་བསླབས་ཏེ་ཚང་མ་ཤེས་ན་ཡང་། ནང་སེམས་འདུལ་ཐབས་ཀྱི་ཕྱོགས་ལ་བསམ་བློ་བཏང་མེད་པས་ཆོ་ག་ཕྱག་ལེན་དེ་དག་ཕལ་ཆེར་མི་ཚེ་སྐྱེལ་ཐབས་ཀྱི་ཡན་ལག་ལྟ་བུར་སོང་བ་ནི་ནོར་འཁྲུལ་ཆེན་པོ་རེད། ཆོ་ག་དམ་དུམ་འདོན་པ་དང་། སྔགས་བགྲང་བ། ཚེས་བཅུ་ཉེར་ལྔ་གཏོང་བ་སོགས་ཏེ། སྔགས་རྒད་པོ་ཚུན་ཆད་ཀྱིས་འདོན་པ་བསྟན་པ་དར་ཞིང་དགེ་བཤེས་བཞུགས་པའི་དྲིན་ཡིན་པས་ཚིག་ཙམ་དུ་མ་སོང་བར་བསམ་པ་ཆོས་ཕྱོགས་སུ་འཁོར་དགོས། ཞེས་པ་ནས། སྤྱིར་དལ་འབྱོར་གྱི་རྟེན་མང་ཡང་གཞན་གྱི་ཡིན། ཞེས་པ། འཛམ་གླིང་འདིར་མི་ལུས་ཐོབ་པ་མང་ཉུང་ཇི་ལྟར་ཡང་རང་ཉིད་མ་འོངས་པར་ཚེ་རབས་ནས་ཚེ་རབས་མི་ལུས་བདེ་བླག་ཏུ་འཐོབ་ཐུབ་དང་མི་ཐུབ་ལེགས་པར་བསམས་ན་དལ་འབྱོར་དཀོན་ཞིང་རྙེད་དཀའ་བ་ཡིན་པས། རང་ལ་གཅིག་པོ་འདི་ལས་མེད། །ཅེས་པ་ནས། སྔགས་ཉམས་སུ་བླངས་ཀྱང་བཤད་པ་ལྟར་གྱི་ཕན་ཡོན་དཀའ་བ་སེམས་འདི་མེད་པས་ལན། ཞེས་གསུངས་པའང་བདེན་ཏེ་ཞབས་བརྟན་ཞིག་བསྒྲུབས་ན་ཡང་སྔགས་ཀྱི་ཆོ་གའི་གཞུང་ནས་བཤད་པ་ལྟར་གྱི་ཕན་ཡོན་མ་བྱུང་བ་ནི། སྔགས་ཀྱི་ཆོ་ག་ཟབ་པོ་མེད་པ་སོགས་ཀྱི་དོན་མིན་པར་ཆོ་ག་འདོན་མཁན་རང་ཉིད་ཀྱི་བསམ་བློ་དེ་སྟོང་ཉིད་ཀྱི་ལྟ་བ་དང་བདག་པས་གཞན་གཅེས་པའི་བྱང་ཆུབ་ཀྱི་སེམས་ཀྱིས་རྒྱབ་མ་ཁྱོག་པས་སྒྲ་འཛིན་འཁོར་ཐག་བཏང་བ་ལྟར་གྱུར་ཏེ་ངོ་ཐོག་ནུས་པ་མ་ཐོན་པ་རེད།

དེས་ན་བསམ་པ་བྱང་ཆུབ་ཀྱི་སེམས་བཅོས་མ་ཚུན་ཆད་གསལ་ཅི་ཐེབས་བྱེད་དགོས། ཞེས་པ་ནས། ཐར་པ་གསུམ་ལས་བླ་ན་མེད་པའི་བྱང་ཆུབ། བླ་ན་མེད་པའི་བྱང་ཆུབ་དེ་ཡང་ཆེད་དུ་བྱ་བ་གཞན་དོན་དུ་རང་གིས་ཚེ་འདི་ཉིད་ལ་ཐོབ་པ་ཞིག་བྱུང་ན་ཅི་མ་རུང་སྙམ་པའི་ཐོབ་འདོད་ཀྱི་བསམ་པ་སྦྱངས་ན་སྐད་ཅིག་མ་རེས་ཚོགས་རླབས་པོ་ཆེ་རྫོགས་པས་ཡིད་བཞིན་གྱི་ནོར་བུ་ལག་ཏུ་ཆུད་ཡོད་པ་ལག་ནས་མ་ཤོར་བའི་གོང་འདིར་སྙིང་པོ་ཅི་ལོན་ལ་འབད་དགོས། དེ་ཡན་གྱིས་སྣོད་རུང་དང་པོ་སོང་ཟིན།

སྣོད་རུང་གཉིས་པ་བཤེས་གཉེན་མཚན་ལྡན་ལས་དབང་བཞི་རྣམ་དག་སྐུ་བཞིའི་ས་བོན་ཐེབས་ངེས་སུ་ནོད་པ་དགོས། ཞེས་པ་ནས། བདག་འཇུག་སྦྱིན་སྲེག་སོགས་བྱས་པ་ལ་ཕན་ཡོན་དང་ཉེས་དམིགས་གང་ཡོད་ཅེས་ལྕང་སྐྱ་ཐམས་ཅད་མཁྱེན་པ་རོལ་པའི་རྡོ་རྗེ་ལ་ཞུས་པས། ཁོང་གི་ཞལ་ནས། རྒྱུད་སྟོད་སྨད་རྗེ་ཐམས་ཅད་མཁྱེན་པའི་སྔགས་ཀྱི་བཀའ་བབས་ཡིན་པས་ཚོགས་མང་གིས་དེ་ལྟར་མཛད་པ་ལ་ཉེས་པ་མེད། ཅེས་པ་ནས། སྐུ་བཞིའི་ས་བོན་ཐེབས་ངེས་ཀྱི་དབང་སླར་ཡང་ཞུ་དགོས་པ་ཡིན། སྐུ་གོང་མ་འཇམ་བཞད་ངག་དབང་བརྩོན་འགྲུས་སྲད་རྒྱུད་དུ་ཕེབས་དུས་ཞེས་པ་ནས། སྔགས་ཀྱི་རྒྱུད་སྡེ་འོག་མ་བྱ་སྤྱོད་ལ་ཁྱིམ་པའམ་རབ་བྱུང་གི་སྡོམ་པ་དེ་དང་བྱང་སྡོམ་ལས་མེད་ཀྱང་ལེགས་གྲུབ་སོགས་ལས་འབྱུང་བའི་སྔགས་ཀྱི་དམ་ཚིག་བསྲུང་རྒྱུ་མང་། རྒྱུད་སྡེ་གོང་མར་བླ་མེད་དང་རྣལ་འབྱོར་རྒྱུད་ཀྱི་རྩ་ལྟུང་བཅུ་བཞིའི་ཁྱད་པར་དང་། ཞེས་པ་ནས། སྔགས་བྱང་སེམས་ཀྱི་སྡོམ་པ་ལུས་ངག་གི་ཉེས་སྤྱོད་ཐོན་མི་དགོས་པར་སེམས་ལ་རྣམ་རྟོག་གི་འགྱུར་བ་ཕྲན་བུ་ལས་རྩ་ལྟུང་འབྱུང་ཉེན་ཡོད་པས་བསྲུང་དཀའ་བས་ཀུན་དཀྲིས་ཚང་བའི་རྩ་ལྟུང་གི་དངོས་གཞི་བྱུང་སྟེ་ཉམས་ཀྱང་ཕྱིར་བླངས་ཆོག་པའི་བཅས་པ་མཛད་པ་བཞིན་སོ་ཐར་སྡོམ་ལྡན་གྱིས་དེ་ཉིད་གཞིར་བཞག །ཅེས་པ་ནས། ཐུན་དྲུག་རྣལ་འབྱོར་སོགས་བཤགས་བསྡམས་ཀྱི་རིམ་པ་ལ་བརྩོན་བཞིན་ཉམས་སུ་ལེན་པ་མེད་མི་རུང་ཡིན་ནོ། །

གང་དུ་ཉམས་སུ་ལེན་པའི་གནས།

གཉིས་པ་གང་དུ་ཉམས་སུ་ལེན་པའི་གནས་ནི། རྒྱུད་ལས། དགོན་པ་ཆེན་པོའི་ས་ཕྱོགས་སུ། །ཞེས་པ་ནས། རྣལ་འབྱོར་སྒྲུབ་པར་རྗེས་སུ་མཐུན་པའི་གནས་གལ་ཆེ་བས་གྲྭ་སའི་ཚོགས་གཏམ་ལ་ཀུ་ཆ་ཧབ་ལོང་སོགས་ཀྱི་སྐད་ཅོར་རྒྱག་པ་དང་། རོལ་མོ་དཀྲོལ་མི་ཆོག་པ་སོགས་ཡོད་དེ། ཞེས་ཌ་མ་རུ་དང་། དྲིལ་བུ་སོགས་དཀྲོལ་བར་མངོན་མཚན་ཆེར་བྱེད་མི་ཆོག་ཅེས་པ་དེ་ཧ་ཅང་ཡག་པོ་རེད་འདུག །ཐོས་བསམ་སྒོམ་སྒྲུབ་གང་བྱེད་ཀྱང་བསམ་གཏན་གྱི་ཚེར་མ་སྒྲ་ཡིན་པས་སེམས་གཡེངས་པའི་རྐྱེན་དུ་འགྱུར་བས་བཀག་པ་རེད། ཅེས་པ་ནས། ཞེས་མགོན་པོ་ཀླུ་སྒྲུབ་ཀྱིས་རྒྱལ་པོ་བདེ་སྤྱོད་ལ་བསྔགས་པ་ལྟར་དགོས་སོ། །

དེར་རྣལ་འབྱོར་གྱི་ཡོ་བྱད་འདུ་བྱ་བ།

གསུམ་པ་དེར་རྣལ་འབྱོར་གྱི་ཡོ་བྱད་འདུ་བྱ་བ་ལ་བདེ་གསང་འཇིགས་གསུམ་གང་ཡིན་ཀྱང་མཚམས་ལ་སྡོད་པའི་ཐོག་མའི་སྐོར་དེ་འཆད་པ་ཡིན། ཞེས་པ་ནས། དམ་རྫས་རྡོར་དྲིལ་སོགས་དང་། དཀྱིལ་འཁོར་བ་ལ་འབུལ་རྒྱུའི་མཆོད་གཏོར། ནང་མཆོད་རྣམས་བཤམས། ཞེས་པ། རང་ཉིད་གང་དུ་སྡོད་སའི་གནས་དེ་ཉིད་དུ་སྦྱོར་ཆོས་ནས་འབྱུང་བ་ལྟར་གནས་ཁང་བྱི་དོར་བྱེད་པ་སོགས་ཚགས་སུ་ཚུད་པར་བྱས། དམིགས་རྟེན་བྲིས་འབུར་ཡང་རུང་མོད་ཆ་ཚད་དང་ཐིག་ཚད་སོགས་ལོངས་ངེས་དགོས། དེ་ཡང་ཡོད་ན་རབ་དང་མེད་ཀྱང་སྒོམ་སྒྲུབ་བྱེད་མི་ཆོག་པ་མིན་ཏེ། རྗེ་བཙུན་མི་ལ་ལྟ་བུ་ནི་རང་ཅག་གིས་ཆོས་པ་ཚད་འཛིན་ས་ཞིག་ཡིན་ཀྱང་ཁོང་བཞུགས་ས་དེར་བྲག་ཕུག་སྟོང་པ་ཞིག་ལས་སྐུ་གསུང་ཐུགས་རྟེན་དང་དམ་རྫས་རྡོར་དྲིལ་སོགས་གང་ཡང་མེད། འོན་ཀྱང་། ཉམས་ལེན་ལ་འགྲན་ཟླ་མེད་པས་དེའི་རྗེས་འབྲེལ་ལ་དོན་གཉིས་མཐར་ཕྱིན་པ་བྱུང་བ་རེད།

དེའང་རྒྱ་གར་ན་ཕྱེ་དང་ཆུ་གཙང་སོགས་རྫས་གང་ཡང་རུང་བས་ཆོག་པ་ཡིག་ཆ་རྣམས་སུ་གསལ། ཡང་ངེས་པར་གཏོར་བཟོ་དཀར་རྒྱན་སོགས་ཀྱང་མཐའ་གཅིག་ཏུ་དགོས་པའི་ངེས་པ་ཡོད་ཚོད་མི་འདུག །བོད་འདིར་གཏོར་མའི་དབྱིབས་སྣ་ཚོགས་བཟོ་བ་ལ་ཁུངས་མེད་ཟེར་བའང་ཡོད། ཅེས་པ་ནས། ནང་གི་རྟེན་འབྲེལ་ཕྱིར་འཆར་བ་དཔེར་ན་འཛམ་གླིང་གི་དབྱིབས་སོག་ཁར་ཡོད་པས་ཡུལ་འདིའི་མིའི་གདོང་དེ་ལྟར་གནས་པར་བཤད་པ་དང་འདྲ་བས་དེ་དག་ལ་བརྟེན་ནས་རང་རྒྱུད་སྦྱོང་བའི་རྟེན་འབྲེལ་འགྲིག་ངེས་བྱ། ཞེས་མཆོད་པ་བཤམས་ཚེ་རྒྱ་གར་འདིར་ཤ་ཀྲིན་དང་མར་ཀྲིན་སོགས་ཀྲིན་གྱི་རིགས་ཕུལ་ཡང་འཕྲལ་དུ་རྙིང་པ་མི་ཆགས་པ་སོགས་ཀྱི་དགེ་མཚན་ཡོད། ནང་མཆོད་དགོས་པ་གནད་འགག་ཆེན་པོ་རེད། དེ་ནས་རྡོར་དྲིལ་ལས་གཞན་འདྲ་མིན་མང་པོ་མི་དགོས་པར་གང་སྟབས་བདེ་བ་དང་བསྡུས་བསྡུས་བྱས་ན་ལེགས།

འབོལ་གདན་རྒྱབ་མཐོ་བའི་འོག་ཏུ་རྡོ་རྗེ་བྲི་བ་རྒྱུད་དང་སྟོན་པའི་རྣམ་ཐར་དང་མཐུན། ཞེས་པ། སྐབས་རེར། ལག་ལེན་དོག་མཐའི་དབང་དུ་བྱས་ཏེ་རྡོ་རྗེ་བྲིས་ན་ལྷའི་མཚན་མ་འགོམ་པ་སོགས་ཀྱི་ཉེས་པར་བསམས་ནས་རྡོ་རྗེ་མི་འབྲི་བར་དེའི་ཚབ་ཏུ་གཡུང་དྲུང་བྱས་ཀྱང་མི་རུང་བ་མེད། དེའི་སྟེང་ཀུ་ཤའི་རྩེ་མོ་དང་དུར་བའི་རྩེ་མོ་ནང་དུ་གཏད་དེ་བཀྲམས་ན་རླུང་ནང་དུ་འདུ་བའི་རྟེན་འབྲེལ་གྱི་གནད་ཡོད་པར་གསུངས་ཡོད།

ཕྱི་དྲོ་མདུན་རིའི་སྐེད་ལ་ཉི་མ་སླེབ་པའི་ཚོད་དུ་སྔར་གྱི་ཕྱག་དར་བགེགས་གཏོར་དང་ལྷན་ཅིག་བྱིན་གྱིས་བརླབས་ཏེ། ཞེས་པ་ནས། མཚམས་ཐོ་ལྷར་བསྐྱེད་མི་བསྐྱེད་ཀྱི་ལུགས་གཉིས་ཡོད་པས་སྟབས་བདེ་ན་ཕྱོགས་བཞིར་ཐོ་བཞིའམ། ཡང་ན། མངོན་གསལ་དོད་པོས་བཟོ་མི་དགོས་པར་ཁང་པའི་ལོགས་བཞི་འམ། ཞེས་པ་ནས། རྒྱལ་ཆེན་སྤྱན་བཟང་འཁོར་བཅས་ཀྱིས། །ཞེས་སོགས་ཚིགས་བཅད་ཅིག་བྲིས་འདུག་དམ་ཆོས་ཀྱིས་གསུངས་པར། ཚིགས་བཅད་དེ་རྩོམ་པ་ཡང་ལེགས་པོ་འདུག་སྟེ། བྱང་ཕྱོགས་སྐྱོང་བ་རྣམ་ཐོས་སྲས་ཀྱི་ས་བོན་བཻ་ཆེན་པོ་ཞིག་བྲིས་ནས་འདུག་མོད་གཤམ་གྱི་ཚིགས་བཅད་དེར་རྒྱལ་ཆེན་སྤྱན་བཟང་ཟེར་ལུགས་ཀྱིས་ཕྱག་ལེན་ཞིབ་མོ་ཅན་ཞིག་ཡིན་ཚོད་རེད་ཅེས་འཕྱ་བ་ཐོས་པས་མཚམས་ལ་སྡོད་པའི་སྔོན་ནས་ཕྱག་ལེན་སོགས་ལེགས་པར་རྩད་བཅད་དེ་སྒྲོ་འདོགས་ཆོད་པ་དགོས། ཞེས་པ་ནས། གང་ལྟར་ངོ་བོ་ལྷའི་རྣམ་པར་བསྐྱེད་ཡོད་པས་གཏོར་འབུལ་གྱི་དུས་མཚམས་ཐོའི་ལྷ་ཡང་དྲན་པར་བྱས་ནས་འཕྲིན་ལས་བཅོལ་བ་དང་། མཚམས་མ་གྲོལ་བར་མཚམས་ཐོ་དེ་བསྒུལ་བསྐྱོད་སོགས་བྱས་མི་ཆོག །ལྷར་མ་བསྐྱེད་ན་རང་ཉིད་དེ་ཕན་ཆད་མི་འགྲོ་བ་དང་། ཞེས་པ་ནས། གསར་དུ་ཡུངས་དཀར་བསྔགས་པ་ཕྱོགས་བཞིར་འཐོར་ཞིང་སུམྦྷའི་སྔགས་བརྗོད་དེ་གཡོན་པའི་མཐེབ་མཛུབ་ཀྱིས་ཕྱོགས་བཞིར་སེ་གོལ་གཏོག །
ཅེས་གསུངས། དགོས་པ་མེད་པའང་སྲིད་དེ་གང་ལྟར་ཡང་འདི་འདྲ་ཞིག་བཤད་འདོད་བྱུང་། མཚམས་རེར་ཐུན་གྱི་སྐབས་ཡུངས་དཀར་འཐོར་དགོས་ཚེ་ཉམས་འུར་བའི་སྐབས་ངས་རང་གི་སྙིང་ཁར་ཡུངས་དཀར་གཏོར་གྱི་ཡོད། དེ་ཡང་། རང་གཅེས་འཛིན་དང་བདེན་འཛིན་གཉིས་ལས་གཞན་ཕྱི་ལོགས་ཀྱི་བགེགས་ཞེས་པ་ཟུར་དུ་མེད་དེ། སེམས་ཅན་ཐམས་ཅད་གཅེས་ཤིང་ཕངས་པའི་རྣམ་པ་ཅན་དུ་བལྟ་དགོས་ཤིང་། འདུལ་དགོས་པ་ངོ་མ་ནི་རང་རྒྱུད་ལ་ཡོད་པའི་རང་གཅེས་འཛིན་དང་བདེན་འཛིན་གཉིས་ཡིན་མོད། དེ་གཉིས་ལ་ཐོ་ཐོ་རེག་རེག་གང་ཡང་མ་བྱས་པར་ལུས་ཡོད། དེ་ལྟ་བུའི་གདོན་ཆེན་གཉིས་རང་ཁོག་ཏུ་ཞུགས་འདུག་བསམས་ནས་ཡུངས་དཀར་གཏོར་གྱི་ཡོད། འོན་ཀྱང་། དེ་ཙམ་གྱིས་འཛིན་པ་དེ་གཉིས་མུ་མཐུད་དུ་ཇེ་མཁྲེགས་སུ་མི་འགྲོ་བ་དང་མེད་པར་བཟོ་ཐུབ་ཀྱི་མེད་ཀྱང་སེམས་ལ་ཕན་པོ་འདུག །

གསང་འཇིགས་ལ་གཡས་དང་། ཞེས་པ་ནས། འདུས་པའི་དཀྱིལ་འཁོར་འོག་མིན་ནས་སྤྱན་འདྲེན་དགོས་པའི་རྟེན་འབྲེལ་གྱིས་ཚེས་གཅིག་ལྟ་བུའི་ཐོ་རངས་ནས་ཆོ་གའི་འགོ་རྩོམ་པ་ཡིན་ནོ། །

མདོར་བྱས།

བསྟན་པ་འདི་ལ་སྟོན་པ་གཉིས་པ་ལྟར་གྲགས་པའི་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་དཔལ་གསང་བ་འདུས་པའི་སྒྲུབ་ཐབས་རིམ་པ་དང་པོའི་རྣལ་འབྱོར་མདོར་བྱས་འཆད་པ་ལ། རྒྱ་གར་སྐད་དུ། པིཎྜ་བི་དྷི་སཱ་དྷ་ནཾ། བོད་སྐད་དུ། སྒྲུབ་པའི་ཐབས་མདོར་བྱས་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཞེས་པ་ནས། རྒྱལ་བའི་བདེ་བ་མཉམ་མེད་མཉམ་སྐུ་མི་རྟོག་ཚུལ་གཅིག་ལ་ཕྱག་འཚལ། །ཞེས་ཆོས་རྣམས་ཀྱི་གནས་ལུགས་སྟོང་པ་ཉིད་དང་། དེའི་ཡུལ་ཅན་གཉིས་དབྱེར་མེད་རོ་གཅིག་ཏུ་གྱུར་པ་དེ་ཡང་མཉམ་གཞག་དེ་ལས་དུས་ནམ་ཡང་ལྡང་བ་མེད་ཅིང་། ཇི་སྲིད་ནམ་མཁའ་མ་ཟད་ཀྱི་བར་དུ་མཉམ་གཞག་རྣམ་པར་མི་རྟོག་པའི་ངང་དུ་རྩེ་གཅིག་ཏུ་གནས་པ་དང་། དེ་ལྟར་གནས་བཞིན་པའི་ངང་ནས་རྗེས་ཐོབ་ཀྱི་བྱ་བ་གཞན་དོན་འཕྲིན་ལས་འབད་མེད་ལྷུན་འགྲུབ་ཀྱི་ཚུལ་གྱིས་གྲུབ་པ། དེ་འདྲའི་རྒྱལ་བའི་བདེ་བ་མཉམ་མེད་མཉམ་སྐུ་མི་རྟོག་ཚུལ་གཅིག་དེ་ལ་ཕྱག་འཚལ། ཞེས་པའི་དོན་ནོ། །

དཔལ་ལྡན་འདུས་པའི་རྒྱུད་ཀྱི་ནི། །མདོར་བསྡུས་རྟོགས་པར་བྱ་བའི་ཕྱིར། །སེམས་ཅན་ཀུན་ལ་ཕན་བསྐྱེད་པའི། །མདོར་བསྡུས་བདག་གིས་བཤད་པར་བྱ། །ཞེས་དཔལ་གསང་བ་འདུས་པའི་བསྐྱེད་རིམ་གྱི་རྣལ་འབྱོར་མདོར་བསྡུས་པའི་སྒོ་ནས་བསྟན་པར་གསུངས་པ་དང་། སྤྱིར་སྔགས་ཀྱི་གཞུང་དུ་མ་ཞིག་ལས་རྣམ་པར་རྟོག་པ་བདེན་འཛིན་ལ་སྦྱར་ནས་གསུངས་པའང་ཡོད། གང་ལྟར་གཉིས་སུ་སྣང་བའི་གཉིས་སྣང་གི་རྣམ་རྟོག་བག་ཆགས་དང་བཅས་པའི་ཉེས་པ་ཡིས། །འགྲོ་བ་གསུམ་པོ་རྣམ་རྨོངས་ལ། །བློ་དང་ལྡན་པས་ལེགས་བལྟས་ཏེ། །རྣལ་འབྱོར་རྒྱུད་ཀྱིས་སྦྱང་བར་བྱ། །ཞེས་པ་མདོར་ན། ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱི་རྒྱུད་ཀྱི་གཉིས་སྣང་འཁྲུལ་བའི་བག་ཆགས་དང་བཅས་པ་སྦྱང་བར་བྱ། དེ་སྦྱོང་བའི་ཐབས་ཀྱང་བདེ་སྟོང་གཉིས་སུ་མེད་པའི་རྣལ་འབྱོར་གྱིས་སྦྱོང་དགོས་ཤིང་། འདིའི་བདེ་བ་ཆེན་པོ་ཡང་རྗེ་རིན་པོ་ཆེའི་རིམ་ལྔ་གསལ་སྒྲོན་དུ་བདེ་བ་ཆེན་པོའི་དོན་གསུངས་སྐབས་ཞི་གནས་ཐོབ་པའི་ལུས་སེམས་ཤིན་སྦྱངས་ཀྱི་བདེ་བ་ཡང་མིན་པ་དང་། ས་དང་པོ་ཐོབ་པའི་ཚེ་བདེ་བ་ཐུན་མོང་མ་ཡིན་པ་ཞིག་ཐོབ་ཏུ་ཡོད་པ་དེ་ཡང་མ་ཡིན་པར་སྐབས་འདིའི་བདེ་བ་ནི་ཁམས་ཞུ་བའི་རྐྱེན་གྱིས་བྱུང་བའི་བདེ་བར་གསུངས་པས། ལུས་སྟོབས་དང་ལྡན་ཞིང་མ་གུད་པའི་ཁམས་ཞུ་བའི་རྐྱེན་གྱིས་བྱུང་བའི་ལུས་ཚོར་བདེ་བ་དང་དེ་ལ་བརྟེན་ནས་བྱུང་བའི་སེམས་ཚོར་བདེ་བ་དགོས་པས། འདོད་པའི་ཡོན་ཏན་ལྔ་ནི་ཡོངས་སྤངས་ནས། །སྦྱང་བའི་ཡོན་ཏན་བཅུ་གཉིས་ལྟ་བུའི་དཀའ་ཐུབ་ཀྱིས་ནི་གདུང་བ་མེད་པར། །རྣལ་འབྱོར་བླ་མེད་ཀྱི་རྒྱུད་ཀྱི་རྗེས་འབྲངས་ལ། །བདེ་བས་ཏེ་བདེ་སྟོང་གཉིས་སུ་མེད་པའི་ཡེ་ཤེས་ལ་བརྟེན་ནས་བྱང་ཆུབ་བསྒྲུབ་པར་བྱ། །དེས་ན་འདི་ན་བདེ་བ་བརྟན་པ་དང་བདེ་བ་གོང་ནས་གོང་དུ་འཕེལ་དགོས་པས་འཛག་བདེ་སྡོམ་གནས་ཡིན། །ཞེས་གོ་བ་བླངས་ནའང་ཆོག་སྙམ། དེ་ལྟར་ན་དོན་ལ་ཚངས་སྤྱོད་ལ་གནས་པར་སོང་ཡོད། རྟག་ཏུ་མི་ཕྱེད་བརྟུལ་ཞུགས་གང་། །སྐུ་གསུང་ཐུགས་ཀྱི་རྡོ་རྗེ་ཡི། །སྒྲུབ་པ་དག་ཀྱང་བརྩམ་པར་བྱ། །ཞེས་གསུངས་སོ། །

དེ་ལྟ་བུའི་རྣལ་འབྱོར་སྒོམ་པའི་གནས་ནི། དགོན་པ་ཆེན་པོའི་ས་ཕྱོགས་ནི། །མེ་ཏོག་འབྲས་བུ་སོགས་ཀྱིས་བརྒྱན། །རི་བོ་དབེན་པ་དག་ཏུ་ནི། །དངོས་གྲུབ་ཐམས་ཅད་བསྡུས་པ་བསྒྲུབ། །ཅེས་གསུངས་པའི་གནས་སུ་རྣལ་འབྱོར་གྱི་ཡོ་བྱད་འདུ་བྱ་བ་ནི། འཇམ་པའི་སྟན་ལ་ཁ་ཤར་དུ་ཕྱོགས་པའམ་ཕྱོགས་པར་མོས་ཏེ་འདུག་ནས་ནི། །ཞེས་པའི་འདུག་ལུགས་ནི་རྐང་མགོ་གཡས་པ་བརླ་གཡོན་མའི་སྟེང་དུ་བཞག་པའི་སེམས་དཔའི་སྐྱིལ་ཀྲུང་ལེགས་གནས་ཏེ། །

མདོ་བསྲེ།

མདོར་བྱས་ཀྱི་སྐབས་རྣལ་འབྱོར་སྒོམ་པའི་ཚུལ་གསུངས་པ་རྣམས་ལ་མདོ་ཁུངས་སུ་དྲངས་ནས་གསུངས་པས་མདོ་བསྲེ་སྟེ་ཚད་མ་མདོ་ཞེས་བརྗོད་པ་བཞིན་དུ་གོ་དགོས་པ་ལས་མདོ་བསྟན་བཅོས་གཉིས་སུ་ཕྱེ་བའི་མདོ་མ་ཡིན་པར་འདིའི་མདོ་ནི་གསང་བ་འདུས་པའི་རྒྱུད་ཉིད་དོ། །

རྒྱ་གར་སྐད་དུ། རྣལ་འབྱོར་ཆེན་པོའི་རྒྱུད་དཔལ་གསང་བ་འདུས་པའི་བསྐྱེད་པའི་རིམ་པ་བསྒོམ་པའི་ཐབས་མདོ་དང་བསྲེས་པ་ཞེས་བྱ་བ། རྒྱ་གར་སྐད་དུ། ཤྲཱི་གུཧྱ་ས་མཱ་ཛ་མ་ཧཱ་ཡོ་ག་ཏནྟྲ༌ཨུཏྤཱ་ད་ཀྲ་མ་སཱ་དྷ༌ན་སཱུ་ཏྲ་མེ་ཤྲ་ཕ་ཀ་ནཱ་མ། བོད་སྐད་དུ། ཞེས་པ་ནས། དངོས་གྲུབ་ཐམས་ཅད་བསྡུས་པ་འགྲུབ། །6ཅེས་བྱ་བ་ལ་སོགས་པ་རྡོ་རྗེའི་ཚིག་གི་ཚུལ་གྱིས་རྗེས་སུ་མཐུན་པའི་གནས་སུ་སེམས་དཔའི་སྐྱིལ་མོ་ཀྲུང་དུ་འདུག་སྟེ།

རྣམ་གཞག་རིམ་པ།

རྣམ་གཞག་རིམ་པས་གསང་བ་འདུས་པའི་རྒྱུད་ཀྱི་ཆེ་བ་བརྗོད་ཅིང་སྒྲུབ་ཐབས་མདོར་བསྟན་པའི་ཚུལ་རྣམས་གསུངས་ཡོད། དེ་ཡང་། རྒྱ་གར་སྐད་དུ། ས་མ་ཛ་སཱ་དྷ་ནཾ་བྱ་བསྠོ་ལེ་ནཱ་མ། བོད་སྐད་དུ། འདུས་པའི་སྒྲུབ་པའི་ཐབས་རྣམ་པར་གཞག་པའི་རིམ་པ་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །ཞེས་པ་ནས། དེ་ལ་དང་པོར་རེ་ཞིག་དངོས་པོ་མེད་ལ་ཞེས་བྱ་བ་ལ་སོགས་པ་ཚིགས་སུ་བཅད་པ་བརྗོད་ནས་སྣོད་ལ་སོགས་པའི་དངོས་པོ་རྣམས་སྟོང་པ་ཉིད་དུ་གཞུག་པར་བྱའོ། །ཞེས་ཡེ་ཤེས་ཀྱི་ས་སྒོམ་པའི་ཚུལ་གསུངས་སོ། །

དེ་ནས། ནམ་མཁའི་དབྱིངས་ཀྱི་དབུས་གནས་པར། །རླུང་གི་དཀྱིལ་འཁོར་བསྒོམ་པར་བྱ། །ཞེས་བྱ་བ་ལ་སོགས་པས་དཀྱིལ་འཁོར་བཞིའི་རིམ་གྱིས་སའི་ཆ་བསྒྲུབས་ཏེ། ཞེས་འབྱུང་བཞིའི་དཀྱིལ་འཁོར་བསྐྱེད་ནས། དེའི་སྟེང་དུ་བྷྲཱུཾ་ལས་གཞལ་ཡས་ཁང་བསྐྱེད་ལ། དེར་མི་བསྐྱོད་པ་ལ་སོགས་པའི་ལྷའི་འཁོར་ལོ་ཐམས་ཅད་ལྷག་པར་མོས་པས་དགོད་པར་བྱའོ། །ཞེས་ལྷག་མོས་ཀྱི་ལྷ་དགོད་པའི་ཚུལ་གསུངས་པ་དང་། དེའི་འོག་ཏུ་དེ་བཞིན་ཉིད་ལས་བྱང་ཆུབ་པ་དང་། ཟླ་བ་ལས་བྱང་ཆུབ་པའི་ལྷའི་རྣལ་འབྱོར་དང༌། མངོན་བྱང་ཕྱི་མ་གསུམ་སྟེ་རྗེས་སུ་རྣལ་འབྱོར་དང༌། སྤྲུལ་སྐུ་རྡོར་སེམས་སུ་བསྒྱུར་བ་ནས་ལུས་དཀྱིལ་གྱི་ལྷ་འགོད་པ་དེ་དག་ཤིན་ཏུ་རྣལ་འབྱོར་དང༌། སྐུ་གསུང་ཐུགས་བྱིན་གྱིས་བརླབས་ནས་རྣལ་འབྱོར་ཆེན་པོའི་རིམ་པས་རྡོ་རྗེ་འཆང་ཆེན་པོའི་བདག་ཉིད་དུ་བསྐྱེད་དེ། དབང་པོ་གཉིས་མཉམ་པར་སྦྱར་བ་ལས་རིག་མ་འདུ་བྱེད་པ་མན་ཆད་དཀྱིལ་འཁོར་གྱི་ལྷ་རྣམས་ཕྱུང་སྟེ། བསྒོམ་པ་དང་བཟླས་པ་བྱས་ནས་གཤེགས་སུ་གསོལ་བ་འདི་བསྒོམ་པ་བསྡུས་ཏེ་བསྟན་པའོ། །

རྣམ་གཞག་རིམ་པའི་རྣམ་བཤད།

རྣམ་གཞག་རིམ་པའི་རྣམ་བཤད་དཔལ་གསང་བ་འདུས་པའི་གནད་ཀྱི་དོན་གསལ་བ་ཞེས་བྱ་བ། རྗེ་བཙུན་དམ་པ་ཐུགས་རྗེ་ཅན་རྣམས་ཀྱི་ཞབས་ལ་གུས་པས་ཕྱག་འཚལ་ལོ། །ཞེས་པ་ནས། འཇམ་དབྱངས་བླ་མའི་ཞབས་ལ་གུས་ཕྱག་འཚལ། །ཞེས་པ་ནི། དཔལ་གསང་བ་འདུས་པའི་བསྐྱེད་རྫོགས་ཀྱི་གནད་རྣམས་ནི་རྗེ་རིན་པོ་ཆེའི་ཆོས་འབྲེལ་དངོས་ཐོབ་ཀྱི་བླ་མ་རྣམས་དང་། གཙོ་བོ་རྗེ་བཙུན་འཇམ་པའི་དབྱངས་གང་གི་དྲིན་ལ་བརྟེན་ནས་གསང་སྔགས་རྡོ་རྗེ་ཐེག་པའི་ལམ་གྱི་གནད་སྤྱི་དང་། ཁྱད་པར་དཔལ་གསང་བ་འདུས་པའི་བསྐྱེད་རྫོགས་ཀྱི་གནད་དང་། དེའི་ནང་ནས་ཀྱང་རྫོགས་པའི་རིམ་པའི་གནད་ཇི་ལྟ་བ་བཞིན་དུ་རྟོགས་པའི་སྐལ་བ་ཅན་དུ་གྱུར་པ་དེས་དྲངས་པའི་ཐུགས་དགའ་བ་དང་སྤྲོ་བའི་དགའ་བདེའི་རོས་ཡིད་ཀྱི་སྐྱེས་བུ་ཀུན་ནས་ཚིམ་པར་མཛད་པ་འཇམ་པའི་དབྱངས་ལ་ཕྱག་འཚལ་བའོ། །

འོད་གསལ་ལྷ་ཡི་ལམ་ལས་འཁྲུངས། །ཞེས་པ་ནས། རྒྱུད་རྒྱལ་འདུས་པའི་གནད་དོན་གསལ་མཛད་པ། །འཕགས་པ་ཡབ་སྲས་ཞབས་ལ་གུས་བཏུད་ནས། །ཞེས་པའི་དོན་ནི། ཐབས་ཤེས་ཀྱི་ལམ་གྱི་གནད་ཐུན་མོང་མ་ཡིན་པ་གང་ཞིག་རྟོགས་ན་རང་ཅག་ལ་ལས་དབང་གིས་འོང་བའི་རླུང་སེམས་ཕྲ་རགས་རྣམས་འོད་གསལ་ལ་ཐིམ་པའི་ཤི་བ་དང་། དེ་ནས་རགས་པའི་རླུང་སེམས་ལས་འཕོས་ཏེ་ཤ་རུས་གདོས་བཅས་ཀྱི་ཕུང་པོ་ཡང་མིན་པར་རླུང་སེམས་ཙམ་ལས་གྲུབ་པའི་ཕྲ་བའི་ལུས་རྟེན་ཅན་གྱི་བར་དོ་དང་། བར་དོ་དེ་སླར་ཡང་ཤ་རུས་གདོས་བཅས་ཀྱི་ཕུང་པོའི་སྐྱེ་གནས་སུ་ཉིང་མཚམས་སྦྱར་བའི་སྐྱེ་བ་སྟེ། དེ་ལྟ་བུའི་སྐྱེ་ཤི་བར་དོ་གསུམ་ཐབས་མཁས་ཀྱིས་ཟིན་པ་སྟེ། རང་ཅག་གི་གཞི་ལ་རང་ཆས་སུ་ཡོད་པའི་སྐྱེ་ཤི་བར་དོ་གསུམ་དང་རྣམ་པ་འདྲ་བའམ་དེ་དང་འགྲོས་མཐུན་པའི་ལམ་གྱི་ཡོན་ཏན་སྐྱེ་བའི་ཐབས་རྨད་དུ་བྱུང་བ་ཡོད་པར་བརྟེན་འབྲས་བུའི་སྐུ་གསུམ་འགྲུབ་ཏུ་ཡོད་པར་གསུངས་ཤིང་། དེ་ཡང་། རྒྱུད་ཀྱི་དགོངས་པ་བཞིན། འཕགས་པ་ཀླུ་སྒྲུབ་ཡབ་སྲས་ཀྱིས་ལུང་དང་རིགས་པའི་ལམ་ནས་ཐུན་མོང་མ་ཡིན་པ་གསལ་བར་བཀྲལ་ཡོད་པས་དེ་ལྟ་བུའི་འཕགས་པ་ཡབ་སྲས་ཀྱི་ཞབས་ལ་གུས་པས་བཏུད་ནས།

ཀླུ་སྒྲུབ་སྲས་མཆོག་གམ་ཀླུ་སྒྲུབ་ཀྱི་སྲས་ཀྱི་ཐུ་བོ་སློབ་དཔོན་ཀླུ་བྱང་ངམ་ཀླུ་ཡི་བྱང་ཆུབ་ཀྱིས། །འཕགས་པའི་དགོངས་པ་གསལ་ཕྱིར་མཛད་པ་ཡི། །རྣམ་གཞག་རིམ་པའི་རྣམ་བཤད་སྔོན་མེད་པ། །འདུས་པའི་དོན་གསལ་བདག་གིས་བཤད་ཀྱིས་ཉོན། །ཅེས་གསུངས། རྗེ་རིན་པོ་ཆེས་མཛད་པའི་བསྐྱེད་རིམ་གྱི་ཁྲིད་གཞུང་འདི་ལས་གཞན་མེད་ཀྱང་ཁྲིད་གནང་བའི་སྐབས་ཟིན་བྲིས་སུ་བཏབ་པ་བསྐྱེད་རིམ་བློ་གསལ་བུང་བའི་རེ་སྐོང་དང་འབའ་སེར་བཀའ་བཅུ་པའི་ཟིན་བྲིས་བཅས་ཡོད། འདིར་བདག་ཅག་གི་སྟོན་པ་འཇིག་རྟེན་ཐམས་ཅད་ཀྱི་མིག་གཅིག་པུར་གྱུར་པ་དཔེ་ཟླ་མེད་པའི་མཁྱེན་པ་དང་བརྩེ་བ་དང་དེ་དག་གི་མཐུ་ཕུལ་དུ་བྱུང་བ་མངའ་བ་དེས། ཞེས་པ། ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་བཀའ་དྲིན་ཅན་ནི། གཞན་གྱིས་འདོད་པའི་རྟག་པ་རང་བྱུང་གི་སྐྱེས་བུ་ལྟར་རྒྱུ་མེད་པ་དང་མི་མཐུན་པའི་རྒྱུ་ལས་བྱུང་བ་མ་ཡིན་པར་མཐུན་པའི་རྒྱུ་ལ་བརྟེན་ནས་མཐར་ཐུག་གི་གོ་འཕང་མཆོག་བརྙེས་པ་ཡིན་ལ། མཐུན་པའི་རྒྱུ་དེ་ཡང་གཙོ་བོ་སྙིང་རྗེ་ཆེན་པོའི་གཞན་དབང་དུ་གྱུར་པའི་སྒོ་ནས་བདག་པས་གཞན་གཅེས་པའི་བྱང་ཆུབ་ཀྱི་སེམས་ཀྱི་མཐུ་ཉག་གཅིག་ལས་སྐུ་གསུང་ཐུགས་ཀྱི་ཡོན་ཏན་མཐར་ཕྱིན་པ་བྱུང་བ་ཡིན། དེས་ན། སྐུ་གསུང་ཐུགས་ཀྱི་ཡོན་ཏན་མཐར་ཐུག་པ་དེ་ལྟ་བུ་མངའ་བ། གཅིག་ཏུ་གཞན་དོན་ལ་བརྩོན་པར་མཛད་པའི་སྐྱབས་གནས་དམ་པ་དེ།

འདོད་ཆགས་དང་བྲལ་བའི་སྐུར་སྤྲུལ་ནས་དམན་པ་ལ་མོས་པ་རྣམས་ལ་འདོད་ཆགས་དང་བྲལ་བའི་སྤྱོད་པ་དང་། ཞེས་པ་ནས། གོང་ནས་གོང་དུ་ཇེ་མཐོ་ཇེ་མཐོར་སོང་བའི་མཐར་ཐུག་པའི་རྩེ་མོ་ནི་དཔལ་གསང་བ་འདུས་པ་ཡིན་པར་གསུངས་ཏེ། ཞེས་གསུངས་པ་ལྟར་གསང་བ་འདུས་པའི་རྒྱུད་དུ་མ་ཟད་རྒྱུད་གཞན་ལས་ཀྱང་བསྔགས་པ་རྒྱ་ཆེར་མཛད་དེ། གཤིན་རྗེའི་དགྲ་ནག་གི་རྒྱུད་ལས། རྒྱུད་ཀྱི་མཐར་ཐུག་འདུས་པ་སྟེ། །ཞེས་པ་ནས། དེ་དེའི་རྩ་བ་ཡི་གེ་གསུམ། །ཞེས་གསུངས་པ་ལྟར། འདུ་རྒྱུའི་གསང་བ་གསུམ་ལ་སྦྱར་ན། ཨོཾ་ཨཱཿཧཱུཾ་གསུམ་དང་། དེ་གང་དུ་འདུ་ན་ས་མ་ཛའི་ཡི་གེ་གསུམ་དང་། ཐུབ་པ་ཆེན་པོས་ཆོས་ཕུང་པོ། །བརྒྱད་ཁྲི་བཞི་སྟོང་གསུངས་པ་ཡི། །དཔལ་ལྡན་འདུས་འདི་ཟབ་པ་དང་རྒྱ་ཆེ་བའི་ཆོས་ཐམས་ཅད་གང་དུ་འདུ་བའི་སྣོད་དམ་རྩ་བ་ལྟ་བུ་ཡིན་ཏེ། །རྒྱུ་མཚན་དེ་བས་ན་གསང་བ་འདུས་པ་དེ་ནི་རྒྱུད་ཀྱི་རྩེ། །ཞེས་སོ། །

དེའི་ཕྱིར་ཚུལ་བཞིན་དུ་དཔྱོད་པའི་ཤེས་རབ་དང་། བཟློག་ཏུ་མེད་པའི་དད་པ་དང་། རྒྱུན་ཆད་པ་མེད་པའི་བརྩོན་འགྲུས་ལ་སོགས་པའི་ཞེས་པ་ནི། ཆོས་རབ་ཏུ་རྣམ་འབྱེད་ཀྱི་ཤེས་རབ་ནི་སངས་རྒྱས་པའི་ཆོས་ཀྱི་རྩ་བ་ལྟ་བུ་ཡིན་ལ། དད་པ་དེ་ཡང་དེ་ལྟ་བུའི་ཤེས་རབ་ཀྱི་གྲོགས་དང་བཅས་པའམ་ཤེས་རབ་ཀྱི་མཐུས་དྲངས་པའི་དད་པ་ཞིག་དགོས་ཏེ། རྒྱུ་མཚན་མ་མཐོང་བའི་རྩེ་གཅིག་པའི་དད་པ་དེ་དད་པ་ཙམ་ཡིན་ཀྱང་། འདི་ནི་ཆོས་ལུགས་གཞན་གྱིས་བཤད་པ་དང་ཐུན་མོང་བ་ལྟ་བུ་ཡིན་པས། ཡུན་རིང་བརྟགས་ཤིང་དཔྱད་པ་ལ་བརྟེན་ནས་ངེས་པ་དྲངས་པའི་དད་པ་ཞིག་དགོས་པ་ཧ་ཅང་གལ་ཆེན་པོ་ཡིན་པའི་རྒྱུ་མཚན་གྱིས་འདིར་ཡང་ཚུལ་བཞིན་དུ་དཔྱོད་པའི་ཤེས་རབ་དང་། བཟློག་ཏུ་མེད་པའི་དད་པ་སོགས་གསུངས་པ་རེད།

འཕགས་པའི་ནོར་གྱི་འབྱོར་བ་དང་ལྡན་པའི་སྐལ་བ་དང་ལྡན་པ་དག་གིས་ནི། རྣལ་འབྱོར་གྱི་དབང་ཕྱུག་ཨིནྡྲ་བོ་དྷི་དང་མགོན་པོ་ཀླུ་སྒྲུབ་ལ་སོགས་པ་བགྲང་ལས་འདས་པའི་དཔའ་བོ་དང་རྣལ་འབྱོར་མ་ཡོན་ཏན་གྱི་ཕུང་པོ་ཆེན་པོ་རྣམས་ཀྱིས་ཞེས་གསུངས་པ་ནི་འདས་པའི་སྐྱེས་ཆེན་དམ་པ་རྣམས་ལམ་འདི་ནས་གཤེགས་ཤིང་མ་འོངས་པར་རྣམ་མཁྱེན་དོན་དུ་གཉེར་བའི་གང་ཟག་མཐའ་ཡས་པ་ལམ་འདི་ལ་བརྟེན་ནས་སླར་ཡང་གཤེགས་པར་འགྱུར་བའི་བགྲོད་པ་གཅིག་པའི་ལམ་དཔལ་གསང་བ་འདུས་པ་ནས་གསུངས་པའི་རྡོ་རྗེ་འཆང་ཆེན་པོའི་ལམ་གྱི་རིམ་པ་ལ་འབད་པ་དྲག་པོས་འཇུག་པར་རིགས་ཤིང་། དེ་འདྲ་བའི་ཡོན་ཏན་མེད་པས་ཀྱང་ཐ་ན་སྨོན་ལམ་གྱི་ཡུལ་དུ་བྱས་ནས་ཀྱང་བསྒྲུབ་པར་བྱ་སྟེ།

ཞལ་ལུང་ལས། དེ་བས་རབ་ཏུ་འབད་པ་ཡིས། །མཆོག་གི་དེ་ཉིད་རབ་གསང་གསང་། །སྨོན་ལམ་གྱིས་ཀྱང་ཐ་ན་བསྒྲུབ། །བསྒྲུབ་པ་ལ་ནི་ཤིན་ཏུ་འབད། །
ཅེས་གསུངས་སོ། །དེ་འདྲ་བའི་གསང་བ་འདུས་པའི་ལམ་དེ་ལ་འཇུག་པའི་རིམ་པ་ཡང་ཕྱིའི་རྐྱེན་བཤེས་གཉེན་དམ་པ་ཆེས་རྙེད་དཀའ་བ་དང་། ནང་གི་རྐྱེན་དལ་འབྱོར་བཟང་བོ་རྙེད་དཀའ་ཞིང་རྙེད་པ་ཡང་རླུང་ནང་གི་མར་མེ་ལྟར་སྐད་ཅིག་ཀྱང་མི་སྡོད་པར་ཤིན་ཏུ་གཡོ་བའི་ཚུལ་རྣམས་ལེགས་པར་བསམ་པ་དང་། བྱམས་པ་དང་སྙིང་རྗེའི་རྩ་བ་ཅན་གྱི་བྱང་ཆུབ་ཀྱི་སེམས་བརྟན་པར་བསྐྱེད་ཅིང་སྦྱིན་པ་ལ་སོགས་པའི་བྱང་སེམས་ཀྱི་སྤྱོད་པ་ལ་བསླབས་ཏེ་ཟབ་མོ་རྡོ་རྗེ་ཐེག་པ་ལ་མོས་པ་བརྟན་པ་ན། གསང་བ་འདུས་པ་ལ་སོགས་པའི་ཞེས་པའི་སོགས་སྒྲས་བླ་མེད་ཀྱི་རྒྱུད་སྡེའི་དཀྱིལ་འཁོར་དུ་དབང་བསྐུར་ནས་དམ་ཚིག་དང་སྡོམ་པ་ལེགས་པར་མནོས་པ་དེ་ཚུལ་བཞིན་དུ་བསྲུང་བ་ཞིག་གཞིར་བྱས་ནས་སྔགས་ཀྱི་ལམ་སྒོམ་པ་ནི། སྔགས་ལ་མཁས་པའི་ཤིང་རྟ་ཆེན་པོ་རྣམས་ཀྱི་ལུགས་ཡིན་ཏེ། གསང་འདུས་འཇམ་དཔལ་རྡོ་རྗེའི་སྒྲུབ་ཐབས་ཀུན་བཟང་ལས། ཞེས་པ་ནས། བསྒོམ་པར་བྱ་བའི་ལམ་ནི་བསྐྱེད་རྫོགས་ཀྱི་རིམ་པ་གཉིས་ཡིན་ནོ། །འདིར་མ་ཟད་རྣལ་འབྱོར་ཆེན་པོའི་རྒྱུད་ཐམས་ཅད་ཀྱི་ལམ་ཡང་རིམ་པ་གཉིས་སུ་འདུ་བས་ན་སྔགས་པས་གང་ཞིག་རྟོགས་ན་སྔགས་ཀྱི་ལམ་ཐམས་ཅད་ཀྱི་གནད་ཁྲོལ་བ་ལམ་རིམ་པ་གཉིས་ལ་མཁས་པར་བྱའོ། །

དེས་ན་རྒྱུད་སྡེ་རིན་པོ་ཆེའི་དོན་རྣམས་ཤིང་རྟ་ཆེན་པོ་དག་གིས་ལེགས་པར་བཀྲལ་བའི་རིམ་པ་གཉིས་ཀྱི་རྣམ་གཞག་བྱས་པ་དང་མི་མཐུན་པའི་ཟབ་པར་འདོད་པའི་ཁོལ་ཕྱུང་གི་གདམས་པ་ཐོར་བུ་རེ་ལ་རིང་དུ་འབད་ཀྱང་དེ་ཐད་ཀ་ཐད་ཀའི་དགོས་པ་བྱེ་བྲག་པ་ཞིག་གི་ཆེད་དུ་གཙོ་བོར་གསུངས་པ་ཡིན་པས། ལམ་སྤྱི་ལ་གོ་བ་ཆགས་པ་དང་ལམ་ཡོངས་རྫོགས་ལ་བག་ཆགས་འཇོག་མི་ཐུབ་པར་བརྟེན་ས་བཅད་པ་ཅི་ཡང་མི་འབྱུང་བས། ཤེས་རབ་ཅན་རྣམས་ཀྱིས་རྒྱུད་སྡེ་དང་དེའི་དགོངས་འགྲེལ་གྱི་གཞུང་ཆེན་མོ་རྣམས་གདམས་ངག་ཏུ་འཆར་བའི་ཐབས་ལ་འབད་པར་རིགས་སོ། །ཞེས་མདོ་སྔགས་གང་གི་སྐབས་ཡིན་ཀྱང་གཞུང་ཆེན་མོ་རྣམས་དང་བསྟུན་ཏེ། གཞུང་ཤིང་ལྟ་བུའི་གཞུང་ཆེན་མོ་དེ་དག་དང་མི་འགལ་བའི་སྟེང་ནས་འགྲོ་དགོས་པར་རྗེ་རིན་པོ་ཆེས་ཡང་ཡང་དགོངས་པ་བཀྲལ་ཡོད།

རིམ་པ་གཉིས་ལ་སློབ་པ་ཡང་ཐོག་མར་སྐས་ཀྱི་གདང་བུ་འོག་མ་དང་འདྲ་བའི་བསྐྱེད་རིམ་ལ་སློབ་པ། ཞེས་པ་ནས། འདི་ལ་འདུས་པའི་སྒྲུབ་ཐབས་རིམ་པ་དང་པོ་དངོས་ནི། མདོར་བྱས་ནས་གསུངས་པའི་དང་པོ་སྦྱོར་བའི་ཏིང་ངེ་འཛིན་དང་། དཀྱིལ་མཆོག་རྒྱལ་མཆོག་གི་ཏིང་ངེ་འཛིན་དང་། ལས་རྒྱལ་མཆོག་གི་ཏིང་ངེ་འཛིན་ཏེ། ཏིང་ངེ་འཛིན་གསུམ་ཡན་ལག་དང་བཅས་པ་ཡིན་ལ། མངོན་རྟོགས་དེ་རྩ་རྒྱུད་ཀྱི་གཞུང་གང་གིས་བསྟན་པའི་ཚུལ་གྱིས་ལུང་གིས་སྒྲུབ་པ་ནི་མདོ་དང་བསྲེས་པའོ། །མངོན་རྟོགས་ཀྱི་ལམ་དེ་དག་དེ་ལྟར་སྒོམ་པའི་རྒྱུ་མཚན་གྱི་གནད་ལ་སྟེ་ལམ་དེ་དང་དེ་སྒོམ་པ་ན་སྦྱང་གཞི་ལ་སྦྱར་ནས་དེའི་གནད་འགག་གང་ཡིན་དང་། ཡང་། འབྲས་བུའི་སར་སྦྱར་ནས་གནད་འགག་གང་ཡིན་སྟོན་པ་ལ་ངེས་པ་སྟེར་ཞིང་མངོན་རྟོགས་ལ་ཐེ་ཚོམ་གྱི་གནས་གཞན་ཡང་མང་དུ་བཅད་ནས་རྣམ་གཞག་རིམ་པ་འདིར་ལེའུ་བཞི་ལས་གོང་མ་གསུམ་གྱིས་བསྐྱེད་རིམ་གཙོ་བོར་སྟོན་ཅིང་ལེའུ་བཞི་པས་རྫོགས་རིམ་གྱི་གནད་འགའ་ཞིག་ཀྱང་སྟོན་པ་ནི་རྣམ་གཞག་རིམ་པ་སྟེ་དེ་ནི་འདིར་གང་བཤད་པར་བྱ་བའོ། །

འདི་ལ་གསུམ། བཤད་པ་ལ་འཇུག་པའི་བྱ་བ། བཤད་པ་ཉིད་ཉེ་བར་དགོད་པ། ཞེས་པ་ནས། རྡོ་ལ་རི་མོ་བྲིས་པ་ལྟ་བུར་ནི། །ཤི་ཡང་གཞན་དུ་བྱེད་པར་མི་འགྱུར་རོ། །ཞེས་གསུངས་པ་ལྟར་རྩོམ་པ་མཐར་ཕྱིན་པའི་ཆེད་དུའོ། །ཞེས་གསུངས། སྐྱབས་སུ་མཆི། མགོན་པོ་ཀླུ་སྒྲུབ་ཀྱི་སློབ་མ་དེ་དག་ཡ་མཚན་པ་ཤ་སྟག་བྱུང་ཞིང་། འཕགས་པ་ལྷས་དབུ་མ་བཞི་བརྒྱ་པར་མཆོད་བརྗོད་མ་མཛད་པ་ནི་གཞུང་རང་རྐང་བ་ལོགས་སུ་མཛད་པ་མ་ཡིན་པར་རང་ཉིད་ཀྱི་བླ་མ་མགོན་པོ་ཀླུ་སྒྲུབ་ཀྱིས་མཛད་པའི་རྩ་བ་ཤེས་རབ་ཀྱི་ཞལ་སྐོང་གི་ཚུལ་དུ་ཐབས་ཀྱི་སྤྱོད་པའི་ཆ་དུ་མ་བསྟན་པར་མཛད་པས་ཡིན་ལ། དེ་བཞིན་དུ་ཀླུ་བྱང་གིས་མཛད་པའི་རྣམ་གཞག་རིམ་པ་ཡང་གཞུང་རང་དགའ་བའམ་རང་རྐང་དུ་བརྩམས་པའི་གཞུང་མིན་པར་གསུངས་པ་ལྟར། འདིར་ཡང་ལམ་ཡོངས་སུ་རྫོགས་པ་མ་བསྟན་པ་ནི་ཁོང་གི་བླ་མ་མགོན་པོ་ཀླུ་སྒྲུབ་ཀྱིས་མདོར་བྱས་མཛད་ཡོད་པས། དེར་མི་གསལ་བ་དང་ཚིག་འབྲུ་ཞིབ་ཏུ་འགྲེལ་དགོས་པ་སོགས་ཀྱི་དོན་དུ་མདོར་བྱས་ཀྱི་ཡན་ལག་གམ་ཞལ་སྐོང་གི་ཚུལ་དུ་མཛད་པ་རེད། ཡང་། ཐམས་ཅད་མཁྱེན་པ་དགེ་འདུན་གྲུབ་ལ་དབུ་མ་དང་ཕར་ཕྱིན་གྱི་འགྲེལ་པ་མཛད་པར་གསོལ་བ་བཏབ་པ་ན་ཁོང་གིས་རྗེ་ཐམས་ཅད་མཁྱེན་པས་མཛད་ཡོད་པས་བྲིས་ན་དགོས་པ་མེད་པར་གསུངས་ཡོད། རྗེ་རིན་པོ་ཆེས་མཛོད་དང་འདུལ་བའི་འགྲེལ་པ་མཛད་མེད་སྟབས། ཁོང་གིས་མཛོད་ཊཱིཀ་ཐར་ལམ་གསལ་བྱེད་དང་། འདུལ་ཊཱིཀ་རིན་ཆེན་ཕྲེང་བ་མཛད་ཅིང་། རྗེ་རིན་པོ་ཆེས་ཚད་མའི་སྐོར་ལ་ཚད་མའི་བརྗེད་བྱང་དང་དོན་གཉེར་ཡིད་ཀྱི་མུན་སེལ་སོགས་ལས་ཟུར་གསལ་མཛད་མེད་པས། ཚད་མའི་ཊཱིཀ་དང་། ཚད་མ་རིགས་རྒྱན་མཛད་དེ་རྗེ་རིན་པོ་ཆེའི་གསུང་པོ་ཏི་བཅོ་བརྒྱད་ལ་མ་ཚང་བ་ཁ་སྐོང་ལྟ་བུ་གནང་འདུག་པ་འདི་རིགས་ཧ་ཅང་ཡག་པོ་དང་འཇུག་པ་བདེ་བའི་དགེ་མཚན་ཡང་ཡོད་དོ། །

གཉིས་པ་ལ་གཉིས། རྣམ་གཞག་མདོར་བསྟན་པ། རྒྱས་པར་བཤད་པའོ། །དང་པོ་ནི། ཞེས་པ་ནས། དེའི་རྗེས་ནས་ནམ་མཁའི་དབྱིངས་ཞེས་བྱ་བ་ལ་སོགས་པས་སའི་ཆ་བསྐྱེད་པའི་སྟེང་དུ་སྤྱི་ལས་གཞལ་ཡས་ཁང་བསྐྱེད་པ་དེར་མི་བསྐྱོད་པ་ལ་སོགས་པའི་ལྷ་སོ་གཉིས་ཀྱི་འཁོར་ལོ་ཐམས་ཅད་ས་བོན་དང་ཕྱག་མཚན་ལས་བསྐྱེད་པ་མ་ཡིན་པར་དཀྲོང་བསྐྱེད་ལྟ་བུས་ལྷག་པར་མོས་པ་ཙམ་གྱིས་རང་རང་གི་གདན་ལ་དགོད་པར་བྱའོ། །ཞེས་ལྷག་མོས་ཀྱི་ལྷ་བསྐྱེད་པའོ། །

འདི་ལ་བོད་ཀྱི་བླ་མ་ཁ་ཅིག་རིགས་སུའི་ཟློས་པ་པོ་ཡིན་ཀྱང་ཞེས་པ་ནས། གནས་ནི་སྒྲུབ་པ་སྔོན་འགྲོ་བས། །རྡོ་རྗེ་གསུམ་བསྐྱེད་བསྒོམ་པར་བྱ། །ཞེས་གསུངས་པའི་ཕྱིར་རོ། །ཞེས་གསུངས་པ་གཉིས་དོན་གཅིག་ཏུ་སྣང་བས་སློབ་དཔོན་ཀླུ་བྱང་འདིས་ཀྱང་རྡོ་རྗེ་འཆང་དུ་བཞེད་མོད་ཀྱང་མི་བསྐྱོད་པར་གསུངས་པ་ནི། ལེའུ་བཅུ་གཅིག་པའི་སྒྲོན་གསལ་ལས། བཅོམ་ལྡན་འདས་རྡོ་རྗེ་མི་བསྐྱོད་པ་སྟེ་རྡོ་རྗེ་འཆང་ཆེན་པོས་དེ་སྐད་ཅེས་བཀའ་སྩལ་ཏོ། །ཞེས་གསུངས་ཤིང་རྡོ་རྗེ་འཆང་ལ་དེ་བཞིན་གཤེགས་པ་གཞན་གྱི་མིང་གིས་བཏགས་པའི་བཤད་པ་ཡང་མང་བས་མི་འགལ་ལོ། །ཞེས་གསུངས་པ་འདི་དག་གིས་ཡེ་ཤེས་ཀྱི་སའི་སྟོང་ཉིད་བསྒོམས་ནས་རྟེན་བརྟེན་པའི་ལྷག་མོས་ཀྱི་ལྷ་བསྒོམ་པའི་ཚུལ་གསུངས་སོ། །

ལྷག་མོས་བསྒོམས་པ་དེའི་འོག་ཏུ་རྣལ་འབྱོར་བཞིའམ་དྲུག་གསུངས་པ་ལས་དེ་བཞིན་ཉིད་དང་། ཟླ་བ་ལས་བྱང་ཆུབ་པའི་རྣལ་འབྱོར་དང་ས་བོན་དང་། ཕྱག་མཚན་དང་། སྐུ་རྫོགས་པ་ལས་བྱང་ཆུབ་པའི་རྗེས་སུ་རྣལ་འབྱོར་གྱི་རིམ་པས་ལོངས་སྐུ་རྡོ་རྗེ་འཆང་དང་། ཞེས་མངོན་བྱང་ལྔ་ལས་ལོངས་སྐུ་དང་པོའི་མགོན་པོར་བསྐྱེད་པ་བར་དོ་ལོངས་སྐུའི་ལམ་འཁྱེར་དང་། དང་པོའི་མགོན་པོ་སྤྲུལ་སྐུར་བསྒྱུར་ནས་ལུས་དཀྱིལ་འགོད་པ་རྣལ་འབྱོར་བཞི་ལས་ཤིན་ཏུ་རྣལ་འབྱོར་དང་སྒོ་གསུམ་བྱིན་རླབས་དང་སེམས་དཔའ་སུམ་བརྩེགས་བྱ་བ་སྟེ་རྣལ་འབྱོར་ཆེན་པོའི་རིམ་པས་སྤྲུལ་སྐུ་རྡོ་རྗེ་འཆང་ཆེན་པོའི་བདག་ཉིད་དུ་བསྐྱེད་དེ། མངོན་བྱང་དང་པོ་ཡན་ཆད་བསྙེན་པ་དང་། མངོན་བྱང་གཉིས་པ་ཟླ་བ་ལས་བྱང་ཆུབ་པ་བསྐྱེད་རྒྱུའི་ཉི་མའི་དཀྱིལ་འཁོར་ལ་ལངས་པ་ནས་དང་པོའི་མགོན་པོ་བསྐྱེད་པའི་བར་ཉེར་སྒྲུབ་དང་། སྐུ་གསུང་ཐུགས་བྱིན་གྱིས་བརླབ་པ་བསྒྲུབ་པ་སྟེ། དེ་ལྟ་བུའི་བསྙེན་པ་དང་། ཉེར་སྒྲུབ། བསྒྲུབ་པ་གསུམ་སྔོན་དུ་བཏང་ནས།

དེ་ནས་ཕྱག་རྒྱ་འདུ་བྱ་བ་སྔོན་དུ་འགྲོ་བས་ཡབ་ཡུམ་གྱི་དབང་པོ་གཉིས་མཉམ་པར་སྦྱར་བ་ལས་ལྷ་སོ་གཉིས་ཀྱི་དཀྱིལ་འཁོར་གྱི་ལྷ་རྣམས་ཕྱུང་སྟེ་དཀྱིལ་འཁོར་རྒྱལ་མཆོག་བྱའོ། །དེ་ནས་ལས་རྒྱལ་མཆོག་ནི་ལྷ་དེ་རྣམས་དང་ཕྲ་མོའི་རྣལ་འབྱོར་བསྒོམ་པ་དང་ཞེས་པ་ནས། དེས་མཚོན་ནས་སེམས་ཅན་རྣམས་ལྷར་བྱས་པ་ཡང་རང་ལ་སྡུད་པ་འདི་ནི་མངོན་རྟོགས་སྒོམ་པའི་རིམ་པ་མདོར་བསྡུས་ཏེ་བསྟན་པའོ། །
ཞེས་གསང་བ་འདུས་པའི་བསྐྱེད་རིམ་གྱི་གཙོ་བོ་རྣམས་གསུངས་སོ། །

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

སྐད་ཅིག་དཀྲོང་བསྐྱེད།

བཞི་པ་ཇི་ལྟར་ཉམས་སུ་ལེན་པའི་ཆོ་གའི་རིམ་པ་ལ་སྦྱོར་དངོས་མཇུག་གསུམ་ལས། ཞེས་པ་ནས། རྡོར་སེམས་བསྒོམ་བཟླས་དང་ལྔ་ལས། དང་པོ་ནི། སྐད་ཅིག་དཀྲོང་བསྐྱེད་བྱ་བ་ནི། ཆོ་གའི་ཐོག་མར་སྐད་ཅིག་དཀྲོང་བསྐྱེད་བྱེད་པའི་རྒྱུ་མཚན་ནི། དེ་མ་ཐག་ནང་མཆོད་སོགས་བྱིན་གྱིས་བརླབ་དགོས་ཤིང་། དེ་ཐ་མལ་པས་མི་ནུས་པས་རང་ལྷའི་རྣལ་འབྱོར་དང་ལྡན་པའི་སྒོ་ནས་བྱེད་དགོས་པའི་གནད་ཀྱིས་ཡིན། ཞེས་གསུངས། བླ་མ་མཆོད་པར་བདེ་ཆེན་ངང་ལས་རང་ཉིད་བླ་མ་ལྷ། །ཞེས་གསུངས་པ་བཞིན། ལྷའི་རྣལ་འབྱོར་དང་འབྲེལ་བའི་ཐོག་ནས་གཉིད་ཀྱི་རྣལ་འབྱོར་དང་། དེ་ནས་སད་པའི་སྐབས་ཞུ་བ་གླུས་བསྐུལ་ཏེ་གཉིད་ཀྱི་འོད་གསལ་ལས་ལྡང་བའི་མོས་པ་བྱེད་པ་དང་། དེ་མ་ཐག་སྤྱོད་ལམ་གྱི་ལྷ་གང་ཡིན་གྱི་རྣམ་པ་ཤར་ནས་བསྒོམ་དགོས་པ་དང་། ཡང་། རྡོར་སེམས་བསྒོམ་བཟླས་ཀྱི་བཤགས་པའི་སྐབས་གསལ་སྣང་ཡོད་བཞིན་པའི་ངང་ནས་ང་རྒྱལ་གློད་དགོས་པ་མ་གཏོགས་གཞན་ཉིན་གང་པོར་ལྷའི་གསལ་སྣང་ལ་གནས་བཞིན་པ་དགོས་པར་མ་ཟད་དུས་རྒྱུན་དུ་སྤྱོད་ལམ་གྱི་ལྷར་གསལ་དགོས་ཀྱི་ཡོད། གསང་བ་འདུས་པའི་ཆོ་ག་འདོན་པའི་སྐབས་སྐད་ཅིག་དཀྲོང་བསྐྱེད་ཀྱི་སྐབས་གསང་བ་འདུས་པ་ཞལ་གཅིག་ཕྱག་གཉིས་པར་བསྐྱེད་པ་དང་། དེའི་གོང་དུ་རང་གིས་ཡི་དམ་གཙོ་བོ་གང་དང་གང་བྱེད་ཀྱི་ཡོད་པ་དེ་དང་དེའི་སྤྱོད་ལམ་གྱི་ལྷར་གསལ་བ་དེ་ཉིད། གདོན་པར་འགྱུར་བའི་ཆོ་ག་གང་ཡིན་གྱི་ལྷ་ལ་ལྡང་དགོས། དེ་ཡང་། ནང་མཆོད་ལ་སོགས་པ་ཐ་མལ་པས་བྱིན་གྱིས་བརླབས་མི་ནུས་པས་སྐད་ཅིག་དཀྲོང་བསྐྱེད་སྔོན་དུ་འགྲོ་དགོས་གསུངས་པ་རེད།

བདེ་འཇིགས་སོགས་ལ་སྐད་ཅིག་གིས་ཞེས་ཡོད་ལ་འདིར་ཚིག་རིས་ལ་མ་ཐོན་ཀྱང་སྐད་ཅིག་གིས་བསྐྱེད་པ་ཡིན། ཞེས་པ་ནས། ལུས་གདགས་གཞི་ཕུང་སོགས་དང་བཅས་རང་བཞིན་མེད་པའི་སྟོང་པར་སྦྱངས་པའི་ངང་ནས་ཞེས་གསུངས་པ་འདི་ཧ་ཅང་གནད་ཆེ་སྟེ། ལྷ་ལ་བསྐྱེད་ཅེས་པ་གློ་བུར་དུ་ཤ་རུས་གདོས་བཅས་ཀྱི་ཕུང་པོ་འདི་ག་དང་། དེ་འདྲའི་ཕུང་པོ་ལ་བརྟེན་ཅིང་ཉོན་མོངས་ཀྱིས་ཕྱི་ཚོས་ནང་ཚོས་ལྟ་བུར་གྱུར་པའི་རགས་པ་གློ་བུར་བའི་སེམས་དེ་ག་སོར་མ་བཅོས་པའི་ཐོག་ནས་སམ་སྟོང་སྦྱང་མ་བྱས་པར་ང་ཡི་དམ་དེ་དང་དེ་ཡིན། ང་ལྷག་པའི་ལྷ་དེ་དང་དེ་ཡིན་བསམ་པའི་དོན་མིན། འོ་ན། ཉོན་མོངས་ཀྱིས་ཚོས་པའི་སེམས་རྒྱུད་འདི་དང་ཤ་རུས་གདོས་བཅས་ཀྱི་ཕུང་པོ་འདི་ཡོད་བཞིན་དུ་མེད་བསམ་ན་རྒྱུ་མཚན་ལྡན་པ་ཞིག་མིན་ལ། དེ་ཡང་། ཞེ་ནས་དེ་ལྟར་འཛིན་ན་ནི་ཕྱིན་ཅི་ལོག་གི་བློ་ལོག་ཤེས་སུ་འགྱུར་ཞིང་། དེས་ན། ཇི་ལྟར་བྱེད་དགོས་ཤེ་ན། རང་བཞིན་མེད་པའི་སྟོང་པར་སྦྱངས་པའི་ངང་ནས་ཞེས་གསུངས་པ་བཞིན། དང་པོ་རང་བཞིན་སྟོང་པ་ཉིད་ཀྱི་དོན་དྲན་པར་བྱས་ཏེ་སྟོང་ཉིད་ཀྱི་ངང་དུ་ཐ་མལ་གྱི་རྣམ་རྟོག་སྦྱོང་རྒྱུ་དང་། དེ་དང་ཆབས་ཅིག་ལྷ་སྐུ་ལ་དག་པའི་ཀུན་རྫོབ་ཀྱི་སྣང་བ་ཆེད་དུ་གསལ་གདབ་དགོས་པས། མ་དག་པའི་སྣང་བ་དེ་དགོས་པའི་དབང་གིས་ཡིད་ཡུལ་དུ་བསྡུས་པའམ་ཡིད་ངོར་སྟོང་སྦྱང་བྱས་ཏེ། དེ་ལྟར་སྣང་བ་བསྡུས་པའི་སྟོང་པ་གཅིག་དང་། སྣང་བ་བསྡུས་པའི་རྐྱེན་རྩ་དེ་རང་བཞིན་མེད་པའི་དོན་དྲན་པའི་ངང་ནས་སྣང་བ་མི་དམིགས་པར་སྦྱངས་པ་སྟེ། ལྷ་གང་དུ་བསྐྱེད་དགོས་ཀྱང་དེ་ལྟར་སྟོང་པའི་ངང་ལས་བསྐྱེད་དགོས། རྒྱུད་སྡེ་བཞི་ཀའི་ལྷ་གང་བསྒོམ་ནའང་བསྒོམ་བྱའི་ལྷ་དེ་རང་གི་མོས་ངོར་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཞིག་དགོས། དེས་ན། སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ལ་སྔོན་དུ་སྟོང་ཉིད་ཀྱི་དོན་ལ་ཨུ་ཚུགས་ཀྱི་འབད་པས་གང་ཐུབ་ཅི་ཐུབ་ཀྱིས་སེམས་ལ་འཆར་ཐུབ་པ་བྱེད་དགོས། སྟོང་ཉིད་རྟོགས་མེད་ཀྱང་ཨུ་ཚུགས་ཀྱི་འབད་པས་ཡིད་དཔྱོད་ཙམ་གྱི་གོ་བའི་སྟེང་ནས་ཀྱང་བློ་ལ་འཆར་ཐབས་བྱ་དགོས། དེ་སྒྲུབ་གཞིར་བྱས་ནས་དེ་ཉིད་ལྷར་འཆར་དགོས་པས། དེ་ལྟར་དམིགས་པ་རྒྱ་ཆེ་བ་ལྷའི་འཁོར་ལོ་ལ་དམིགས་ནས་རྣམ་པ་རང་བཞིན་མེད་པར་ངེས་པ་གཞི་དེ་འདྲ་ཞིག་གི་སྟེང་ནས་འོང་དགོས།

འོད་སྔོན་པོ་ཁྲུ་གང་བ་ལ་ཞལ་ཕྱག་སོགས་རིམ་གྱིས་གསལ་འདེབས་པ་མངོན་རྟོགས་ཆུང་ངུ་ཚུན་ཆད་ལ་འདྲ། ཞེས་པ་ནས། སྟོང་ཉིད་ཀྱི་ལྟ་བ་མེད་པར་ལྷ་བདེན་གྲུབ་བསྒོམ་ན། དབུ་མའི་རིང་སོང་ལས་ཞེས་གསུངས། ལྷག་པའི་བསམ་པ་བསྟན་པས་ཞུས་པ་ཚིག་གསལ་དུ་དྲངས་པ་ལས། དཔེར་ན། མི་ལ་ལ་ཞིག་གིས་སྒྱུ་མ་མཁན་གྱི་རོལ་མོ་བྱུང་བའི་ཚེ། སྒྱུ་མ་མཁན་གྱིས་སྤྲུལ་པའི་བུད་མེད་མཐོང་ནས། ཞེས་པ་ནས་དེ་དག་ནི་ལོག་པར་ཞུགས་པའོ། །ཞེས་གསུངས་པ་ལྟར། སྒྱུ་མའི་བུད་མེད་ལ་བུད་མེད་དངོས་སུ་བཟུང་བ་དང་ཁྱད་མེད་པར་གསུངས།

ལྷ་སྐུ་བསྒོམ་པ་ཐམས་ཅད་སྟོང་སྦྱངས་ཀྱི་སྟེང་ནས་ཡོང་དགོས། ཞེས་པ་ནས། དེས་ན་སེམས་ཅན་གཞན་སངས་རྒྱས་ཀྱི་སར་འགོད་པ་ལ་རང་གིས་སངས་རྒྱས་ཀྱི་གོ་འཕང་ཐོབ་དགོས་པར་འདུག །ཅེས་པ། བྱང་ཆུབ་ཀྱི་སེམས་ལ་གོམས་འདྲིས་ཇི་ཙམ་ཡོད་ན་དེ་དྲན་པར་བྱས་ཏེ་སེམས་ལ་མྱོང་བ་ཅི་ཐོན་བྱ། དེའི་ཐོག་ནས་སངས་རྒྱས་ཀྱི་གོ་འཕང་ཐོབ་ན་ཅི་མ་རུང་སྙམ་པའི་བློ་ལྷང་ལྷང་ཡོད་པ་དེའི་ངང་ནས་སྐད་ཅིག་གིས་ཞེས་པ་ལྟ་བ་དྲན་བྱེད་ཡིན་ཞེས་པའི་གསུང་བཤད་ཀྱང་ཡོད། ཅེས་པ་ནས། དེ་རེ་རེ་ལ་ལུས་སེམས་དབྱེར་མེད་འོ་ཆུ་འདྲེས་པའི་འཆར་ལུགས་ཡོད་ཀྱང་། འཇམ་དཔལ་ཞལ་ལུང་ལས་ཀྱང་འདི་ལྟར་གསུངས་པ་མན་ངག་ཅིག་ཡིན་འདུག །འཇམ་དབྱངས་བཞད་པའི་དབུ་མ་ཆེན་མོ་ལས། འཆར་ཚུལ་སྣ་ཚོགས་ཤིག་བྱུང་བའི་མཐར་ལུས་སེམས་གཉིས་པོ་འོ་ཆུ་འདྲེས་པ་བཞིན་དབྱེར་མེད་པ་ཞིག་གི་སྟེང་ནས་ང་དེ་ངའི་ངོས་ནས་ཡོད་པའི་ཞེས་སོགས་ཀྱི་འཇམ་དཔལ་ཞལ་ལུང་གི་ལུང་འདི་དྲངས་ཡོད།

སྐབས་འདིར་ལུས་སེམས་ཕྲ་མོར་བཏགས་པའི་ང་ཁོ་ན་ཡང་མ་ཡིན། ལུས་སེམས་རགས་པར་བཏགས་པའི་ང་ཁོ་ན་ཡང་མ་ཡིན་པར་ལུས་སེམས་ཕྲ་རགས་མ་ཕྱེ་བའི་དབྱེར་མེད་འོ་ཆུ་འདྲེས་པ་ལྟ་བུ་ལ་བཏགས་པའི་ང་གདགས་གཞི་དང་བཅས་སྟོང་པར་སྦྱང་དགོས་ཏེ། ཞེས་ང་ཕྲ་རགས་དམིགས་སུ་བཀར་ཏེ་ཆ་ཕྱེ་བ་ལས་ང་ཁྱད་གཞིར་བཟུང་ནས་སྟོང་ཉིད་བསྒོམ་མི་དགོས་པར་ངའོ་སྙམ་པའི་ང་དེ་ག་རང་བཞིན་ཡོད་མེད་བཙལ་དགོས། དེ་ཡང་། སྣང་ཙམ་དེས་མ་ཚིམ་པར་དཔྱད་ན་རང་བཞིན་འཚོལ་བར་འགྲོ་ཞིང་། དེ་འདྲའི་རང་བཞིན་འཚོལ་བའི་བློས་ཇི་ཙམ་དཔྱད་ན་ཡང་རྙེད་དུ་མེད་པས། རང་བཞིན་ཡོད་ན་རྙེད་ངེས་པའི་བློ་ཞིག་གིས་བཙལ་ན་རྙེད་དགོས་ཀྱང་དེ་མ་རྙེད་པས་རང་བཞིན་མེད་པར་ཐག་ཆོད་ཀྱི་ཡོད། ཁྱད་གཞི་ངའི་སྟེང་དུ་སྟོང་ཉིད་བསྒོམ་ཚུལ་དེ་ལྟར་གསུངས་པ་རེད།

ཀུན་མཁྱེན་གོང་མའི་བསྐྱེད་རིམ་དུ། ཞེས་པ་ནས། དེ་ལྟར་ལུས་འོད་དུ་ཞུ་བའི་སྣང་མེད་ཙམ་སྟོང་ཉིད་མིན་པས། ཞེས་སྣང་བ་བསྡུས་པའི་ཅང་མེད་ཀྱི་སྟོང་པའམ་སྣང་མེད་དེ་ཙམ་སྟོང་ཉིད་མིན་པས་མིང་གིས་ཕར་བཏགས་ཙམ་ལས་གདགས་གཞིའི་ངོས་ནས་གྲུབ་པ་མེད་སྙམ་པ་དེའི་སྟེང་དུ་བསྣན། ཞེས་པ་ནས། འདི་མེད་པར་ལྷ་བསྒོམས་ཀྱང་ལས་དང་པོ་བས་ཤ་ཁྲག་གདོས་བཅས་ཀྱི་བེམ་པོ་ཡིད་ངོར་ཁེགས་དཀའ་གསུངས་པ་འདི་དམར་ཁྲིད་ཡིན།

སྟོང་སྦྱང་གིས་འཆི་བ་ཆོས་སྐུ། དེ་ལས་འོད་སྔོན་པོས་བར་དོ་ལོངས་སྐུ། ལྷའི་སྐུར་བཞེངས་པས་སྐྱེ་བ་སྤྲུལ་སྐུ་དབང་རྣོན་ལ་འདི་ཙམ་གྱི་སྟེང་ནས་ལམ་འཁྱེར་གསུམ་ཚང་ནུས་པ་ཡོད་ཀྱང་ལས་དང་པོ་བས་དཀའ་ཡང་བག་ཆགས་འཇོག །ཅེས་གསུངས། རང་ཅག་གིས་ལྷའི་རྣལ་འབྱོར་འདོན་པའི་སྐབས་གོང་དུ་གསུངས་པ་བཞིན། རང་ཉིད་སྡོད་སའི་གནས་དེ་ནས་ཁ་ཕྱོགས་གཞན་དུ་ངེས་པར་བསྒྱུར་དགོས་པ་གལ་དེ་ཙམ་མི་ཆེ་སྙམ། འོན་ཀྱང་། ལས་ཚོགས་ཀྱི་རིགས་སྒྲུབ་པའི་སྐབས་ཁ་ལྟ་ཕྱོགས་ལ་གནད་འགག་ཆེ་བ་ཡོད། རྒྱུན་གྱི་ལྷའི་རྣལ་འབྱོར་སྐབས་གཞུང་ནས་གསུངས་པ་བཞིན། ཁ་ལྟ་ཕྱོགས་ཨུ་ཚུགས་ཀྱིས་བསྒྱུར་དགོས་དོན་མེད། རང་ཉིད་རྒྱུན་དུ་སྡོད་སའི་ཕྱོགས་སུ་མཆོད་པའི་ཡོ་བྱད་འདུ་བྱ་དགོས་པ་རྣམས་ཚགས་སུ་ཚུད་པར་བྱ། ཐུན་བཞིའི་རྣལ་འབྱོར་ཉམས་སུ་ལེན་པ་དག་ལ་ནང་མཆོད་གལ་གནད་ཆེ་བ་དང་དེ་ཡང་ཕབ་རྒྱུན་ཡོད་པའི་བདུད་རྩི་རིལ་བུ་བྱུང་ན་ལེགས། རྡོ་རྗེ་དྲིལ་བུ་ཡོད་ན་ལེགས་ཤིང་མེད་ཀྱང་དེ་ཙམ་ཁྱད་མེད། གཙོ་བོ་སྔོན་དུ་ཀུན་སློང་ལེགས་པར་བཅོས་དགོས་པ་གལ་ཆེ་བས་དེའི་ཚུལ་ནི་ཚེ་རབས་སྔ་མ་རྣམས་སུ་ལས་བཟང་པོ་བསགས་པའི་རྐྱེན་གྱིས་ད་རེས་མི་ལུས་ཐོབ། སྤྱིར་ཆོས་དར་སའི་ཡུལ་དང་དེའི་ནང་ནས་ཆོས་ཚུལ་ཟབ་ཅིང་རྒྱ་ཆེ་བ་འདི་ལྟ་བུ་དང་མཇལ། རང་ཉིད་ཀྱིས་མ་འཇོན་པ་ལས་གཡས་གཡོན་ལྟ་བུའི་ཕྱོགས་གང་ནས་ཀྱང་ལེན་ཆོག་ཆོག་ཡིན་པས། རང་ཅག་བོད་གངས་ཅན་ལྗོངས་ཀྱི་སྔོན་གྱི་སྐྱེས་ཆེན་དམ་པ་རྣམས་ནི། དཔེར་ན། རྗེ་རིན་པོ་ཆེའི་གསུང་ལས། དཀའ་བ་དུ་མས་འཕགས་པའི་ཡུལ་བགྲོད་ནས། །ལམ་འདི་གངས་རིའི་ཁྲོད་དུ་རྒྱས་མཛད་པ། །འཇིག་རྟེན་མིག་འབྱེད་རིན་ཆེན་བཟང་པོ་དང་། །གསང་བའི་མཛོད་འཛིན་ལྷོ་བྲག་མར་པ་དང་། །ཞེས་གསུངས་པ་ལྟར། ཕ་རྒན་མར་པ་ལོ་ཙཱས་སྐུ་ངལ་བརྒྱ་ཕྲག་དུ་མ་ལྷུར་བཞེས་ཏེ་མི་དང་མི་མིན་གྱི་འཇིགས་པ་སྣ་ཚོགས་དང་བཅས་བཞིན་རྒྱ་གར་འཕགས་པའི་ཡུལ་དུ་ཞབས་དངོས་སུ་བཅགས་པའི་ཚུལ་མར་པའི་གསུང་མགུར་ལས། ལམ་དེ་ཀུན་གྱི་འཇིགས་པ་མཐོང་བ་རྣམས། །དུས་ད་ལྟ་དྲན་ཡང་གློ་སྙིང་འདར། །ཞེས་གསུངས་པ་བཞིན། སྐུ་ངལ་ཚད་མེད་ཀྱིས་རྨད་དུ་བྱུང་བའི་གདམས་ངག་དེ་དག་རང་ཅག་བོད་གངས་ཅན་གྱི་ལྗོངས་སུ་དར་ཞིང་རྒྱས་པར་མཛད་པས། འདི་དག་རང་དགར་འོང་ཐུབ་པ་ཞིག་གཏན་ནས་མ་ཡིན་ནོ། །སྔོན་སྟོན་པ་བཀའ་དྲིན་ཅན་ཉིད་ཀྱི་རྣམ་པར་ཐར་པ་ལ་མཚོན་ན་ཡང་སྐུ་ལུས་ལ་ལྕགས་གཟེར་སྟོང་བརྡབས་པ་དང་། སྐུ་ལུས་ཀྱི་ཤ་ཁྲག་གཞན་ལ་སྦྱིན་པ་གཏོང་བ་སོགས་བཟོད་པར་དཀའ་བའི་དཀའ་སྤྱད་བསམ་གྱིས་མི་ཁྱབ་པ་མཛད་ཡོད། ད་ལྟ་རང་ཉིད་ལྟ་བུ་ལ་བླ་མ་ཐུགས་རྗེ་ཅན་གྱིས་འདིས་ཆོས་ཤེས་ཨེ་ཡོང་། ཉམས་ལེན་བྱེད་ཨེ་ཡོང་དགོངས་པ་སོགས་སློབ་མ་ལས་བླ་མ་ཐུགས་ཁྲལ་ཆེ་བ་མཛད་ཅིང་། ཕྲུ་གུ་ཆུང་ཆུང་ཕ་མས་གསོས་ཏེ་སྙོར་སྐྱོང་བྱེད་པ་བཞིན་དུ་བརྩེ་བས་བསྐྱངས་པའི་བཀའ་དྲིན་སོགས་མཐའ་ཡས་ཤིང་། འདི་འདྲའི་གོ་སྐབས་བཟང་པོ་ཐོབ་ཡོད་ཀྱང་རང་ཉིད་ལོ་རྒན་པ་ཞིག་ཡིན་ན་ལོ་ཚོད་དུ་མ་ཞིག་ནི་ཡོལ་ཟིན། ད་ནི་ཚེ་ལྷག་གང་ཡོད་ལ་རིག་པ་བསྒྲིམ་སྙམ་དུ་སེམས་ལ་ལྕགས་འཇུག་དགོས་པ་གལ་ཆེ་སྟེ། གུང་ཐང་རིན་པོ་ཆེའི་གསུང་ལས། ཉམས་ལེན་བྱེད་རྒྱུ་མ་དྲན་ཉི་ཤུ་ཐལ། །བྱེད་དོ་བྱེད་དོའི་ངང་ནས་ཉི་ཤུ་ཐལ། །མ་བྱུང་མ་བྱུང་ཟེར་ཞིང་བཅུ་འགའ་ཐལ། །མི་ཚེ་སྟོང་པར་ཟད་པའི་རྣམ་ཐར་ཡིན། །ཞེས་གསུངས་པ་ལྟར་དང་། དེ་བཞིན་དུ་དབུ་མ་བཞི་བརྒྱ་པ་ལས། ཁྱོད་ཀྱིས་འདས་དུས་ཐུང་ངུ་ལྟར། །མཐོང་ཞིང་མ་འོངས་གཞན་དུ་ན། །ཁྱོད་མཉམ་མི་མཉམ་ལྟར་སེམས་དེ། །གསལ་བར་འཇིགས་པའི་འོ་དོད་འདྲ། །ཞེས་གསུངས་པ་ལྟར་དུས་འདས་པ་འཁྱུག་ཙམ་ཞིག་ལ་ཕྱིན་པ་དང་། མ་འོངས་པ་ལ་འབྱུང་འགྱུར་རིང་པོ་ཞིག་ཡོད་སྙམ་འཆར་བ་ནི་འཆི་བ་ལ་འཇིགས་ནས་རང་གིས་རང་མགོ་སྐོར་གཏོང་བ་ལྟ་བུ་རེད་གསུངས་པ་ཤིན་ཏུ་བདེན། དཔེར་ན། སང་གནངས་ཞེས་བརྗོད་དུས། དུས་ཚོད་རིང་པོ་འདུག་སྙམ་དུ་འཆར་སྲིད་ཀྱང་རྣམ་གཡེང་གི་གཞན་དབང་དུ་སོང་ན། ཉིན་ཞག་དང་ཟླ་བ་ཡང་ཡུད་ཙམ་ལ་རྫོགས་ནས་འགྲོ། དང་པོ་ཁ་ཚ་དགོས་གཏུགས་རྣམས་ཚགས་སུ་ཚུད་པར་བྱས། དེ་ནས་ག་ལེར་བློ་གཅིག་སེམས་གཅིག་གིས་ཆོས་ཉམས་ལེན་བྱེད་ཆོག་བསམ་པ་དེས་རང་ཉིད་མགོ་སྐོར་གཏོང་བས། ཉིན་དེ་རིང་ནས་སྙིང་པོའི་ཆོས་ཤིག་བྱས་ཏེ་མི་ཚེ་དོན་དང་ལྡན་པ་བྱ་སྙམ་དུ་བསམ་དགོས། སྙིང་པོའི་ཆོས་གང་བྱེད་ཅེ་ན། བདག་པས་གཞན་གཅེས་པའི་བྱང་ཆུབ་ཀྱི་སེམས་བསྒོམ་པ་དང་། སྟོང་ཉིད་ཀྱི་ལྟ་བ་ལ་བག་ཆགས་འཇོག་ཅི་ཐུབ་དང་། དེའི་ཐོག་ནས་ལྷའི་རྣལ་འབྱོར་སྒོམ་པ་སྙིང་པོའི་ཆོས་ཡིན་པས་སྐབས་སུ་བབ་པ་གསང་བ་འདུས་པའི་ལྷའི་རྣལ་འབྱོར་རྒྱུད་ཀྱི་དགོངས་པ་བཞིན་འཕགས་པ་ཡབ་སྲས་དང་། འཇམ་མགོན་བླ་མ་ཙོང་ཁ་པ་ཡབ་སྲས་ཀྱི་དགོངས་པ་དང་མཐུན་པར་སྒྲུབ་པའི་མཆོད་པ་ཞིག་དབུལ་སྙམ་པ་དང་བཅས་ཏེ། ཐོག་མར་བླ་བརྒྱུད་གསལ་གདབ་པ་ལ་བླ་མ་ཁྲོམ་ཚོགས་དང་། མཐོ་བརྩེགས་དང་། ཀུན་འདུས་ནོར་བུའི་ལུགས་སུ་གསལ་འདེབས་ཚུལ་གསུམ་ལས། རང་ཉིད་དང་ཁ་ལྟ་ཕྱོགས་མཐུན་པར་རང་གི་སྤྱི་གཙུག་ནས་མཐོ་བརྩེགས་སུ་བླ་མ་རྣམས་བཞུགས་པར་བསམ་པ་ནི་མཐོ་བརྩེགས་སུ་གསལ་འདེབས་ཚུལ་ཡིན་ལ། དེ་ཡང་། སྟོན་པ་རྡོ་རྗེ་འཆང་ནས་དྲིན་ཆེན་རྩ་བའི་བླ་མའི་བར་གྱི་རྩ་བརྒྱུད་ཀྱི་བླ་མ་ཡོངས་སུ་རྫོགས་པ་ངོ་བོ་བླ་མ་དེ་དང་དེ་ཡིན་པ་ལ། རྣམ་པ་དཔལ་གསང་བ་འདུས་པ་རྡོ་རྗེ་འཆང་ཞལ་གཅིག་ཕྱག་གཉིས་པ་རེ་རེར་བསམ། ངོ་བོ་བླ་མ་དེ་དང་དེ་ཡིན་པར་མོས་པས་བྱིན་རླབས་ཆེ་བ་ནི། བླ་མ་མཆོད་པའི་ཚོགས་མཆོད་དུ་བླ་མ་ལ་མཆོད་པའི་རྗེས་སུ། བྱིན་རླབས་ཆར་ཆེན་དབབ་ཏུ་གསོལ། །ཞེས་དང་། ཡི་དམ་ལ་དངོས་གྲུབ་ཆར་ཆེན་དབབ་ཏུ་གསོལ། །ཞེས་གསལ་བ་ལྟར་རོ། །རྣམ་པ་ཡི་དམ་གྱི་རྣམ་པར་གསལ་བཏབ་པས་ནི་བྱིན་རླབས་མྱུར་བའི་ཁྱད་པར་ཡོད་དོ། །

གྲྭ་ཚང་གིས་འདོན་བཞིན་པའི་བླ་བརྒྱུད་གསོལ་འདེབས་སུ། དཔལ་ལྡན་རྩ་བའི་བླ་མ་རིན་པོ་ཆེ། །ཞེས་པ་ནས། སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ། །
ཞེས་བསྟན་པའི་བདག་པོ་སྟོན་པ་བཅོམ་ལྡན་འདས་དང་། རྒྱལ་བ་རྡོ་རྗེ་འཆང་། རང་གི་དྲིན་ཆེན་རྩ་བའི་བླ་མ་དེ་ཐམས་ཅད་ངོ་བོ་དབྱེར་མེད་དུ་བལྟས་ནས་གསོལ་འདེབས་ཀྱི་ཚིག་དེ་དག་ངག་ནས་གདོན་དགོས།

མདོ་རྒྱུད་ཀུན་གྱི་ལམ་གྱི་གནད་རྫོགས་པ། །ཇི་བཞིན་གཟིགས་ཤིང་བརྩེ་བས་འདོམས་མཛད་པ། །རྒྱལ་བའི་དམ་ཆོས་མ་ལུས་འཛིན་པ་ཡི། །བློ་བཟང་གྲགས་པའི་ཞབས་ལ་གསོལ་བ་འདེབས། །ཞེས་པ་འདི་རྒྱལ་ཚབ་རིན་པོ་ཆེའི་གསུང་ཡིན། ཚིག་འདི་རྣམས་ནུས་པ་ཆེན་པོ་ཡོད།

འདིར། ཚེ་འདི་མི་རྟག་ཆུ་བུར་ལྟ་བུ་དང་། །ཞེས་ཀུན་སློང་བཅོས་པའི་ཚིག་ཀྱང་ཐོན་པ་བཞིན་དེ་དག་གི་ཚིག་དོན་རྣམས་དྲན་པར་བྱས། དེ་ནས་བྱང་སེམས་བློ་གྲོས་རིན་ཆེན་དང་། དཔལ་མགོན་འཕགས་པ་ཀླུ་སྒྲུབ་དང་། མ་ཏཾ་གི་པ་སོགས་དབང་གི་བརྒྱུད་པ་རྣམས་གསལ་བཏབ། གསོལ་འདེབས་ཀྱི་ཚིགས་བཅད་རེ་འདོན་པའི་སྐབས་བླ་མ་དེ་དང་དེ་ལ་དམིགས་ཕུག་ནས་སྙིང་ཁོང་རུས་པའི་གཏིང་ནས་གསོལ་བ་རྩེ་གཅིག་ཏུ་བཏབ་པའི་རྐྱེན་གྱིས། གསོལ་འདེབས་ཀྱི་ཚིགས་བཅད་རེ་རེ་ཟིན་པ་དང་། བླ་མ་གོང་མ་དེ་དང་དེ་དེའི་འོག་མར་ཐིམ་པ་ན་བདུད་རྩི་འབེབས་སྦྱང་གི་དམིགས་པ་སོགས་བྱ། དེ་ལྟར་བླ་མ་རྣམས་གཅིག་ལ་གཅིག་ཐིམ་གྱི་ཚུལ་གྱིས་འོད་དུ་ཞུ་ནས་མཐར་དྲིན་ཆེན་རྩ་བའི་བླ་མའི་བར་དུ་ཐིམ་པར་བསམ། དྲིན་ཆེན་རྩ་བའི་བླ་མ་དེ་ཡང་ངོ་བོ་རང་གི་དྲིན་ཆེན་རྩ་བའི་བླ་མ་ཡིན་པ་ལ་རྣམ་པ་རྡོ་རྗེ་འཆང་དུ་གསལ་བ་དེའི་སྐུ་གསུང་ཐུགས་ཀྱི་ཡོན་ཏན་དྲན་བཞིན་དུ་དམིགས་ཕུག་ནས་གསོལ་བ་རྩེ་གཅིག་ཏུ་འདེབས་དགོས། ངས་བྲིས་པའི་གསོལ་འདེབས་དེ་ཡོངས་འཛིན་རིན་པོ་ཆེར་སྙན་སེང་ཞུས་ནས་དབང་གི་བརྒྱུད་རིམ་གྱི་ཁ་སྐོང་རེད། ཡང་བཤེས་གཉེན་བསྟེན་ཚུལ་སྐོར་བསམས་ན་རྩ་བའི་བླ་མ་རྡོ་རྗེ་འཆང་གི་རྣམ་པ་ཅན་རང་དང་ཞལ་ལྟ་ཕྱོགས་མཐུན་པར་རང་གི་སྤྱི་གཙུག་ཏུ་གསལ་བའི་ཐུགས་ཀ་ནས་འོད་ཟེར་བྱུང་སྟེ། ཀློག་སློབ་པའི་སློབ་དཔོན་ནས་བཟུང་ཆོས་འབྲེལ་དངོས་ཐོབ་ཀྱི་བླ་མ་རྣམས་རང་ལ་ཞལ་ཚུར་གཟིགས་ཀྱི་རྣམ་པར་གསལ་གདབ། དེ་ཡང་། ཐ་མལ་པའི་རྣམ་པ་ཅན་ཏེ། དཔེར་ན། སྤྱན་ལ་སྐྱོན་ཡོད་པ་དང་། ཞལ་རས་འབར་ཚག་ལྟ་བུ་སོགས་སྐུའི་རྣམ་པ་གང་ཡོད་རྣམས་གསལ་གདབ་དགོས། དེ་ནས་ལམ་རིམ་དུ་འབྱུང་བ་བཞིན་བཤེས་གཉེན་མ་བསྟེན་པའི་ཉེས་དམིགས་སམ་གྱོང་དང་། བསྟེན་པའི་ཕན་ཡོན་ནམ་ཁེ་དང་། བསྟེན་ཚུལ་ལོག་པའི་ཉེས་དམིགས་སམ་གྱོང་གང་ཡོད་རྣམས་ཀྱང་བསམ། ཕན་ཡོན་དང་ཉེས་དམིགས་བསམས་ནས་བཤེས་གཉེན་བསྟེན་པར་ཐག་བཅད། བསྟེན་ཚུལ་ལོག་པའི་ཉེས་དམིགས་བསམས་ནས་ཚུལ་བཞིན་དུ་བསྟེན་པར་ཐག་བཅད། དེས་ན། བླ་མ་སངས་རྒྱས་སུ་མཐོང་ནས་དད་པ་རྩེ་གཅིག་ཏུ་སྐྱེ་བའི་དོན་དུ་ལམ་རིམ་གྱི་བཤེས་གཉེན་བསྟེན་ཚུལ་ཐད་ཀྱི་དམིགས་སྐོར་རྣམས་བསམས་ནས་དད་པ་ཅི་འཕེལ་བྱ་དགོས་ཏེ། རྩ་བ་དད་པ་སྦྱང་བ་དང་། བཀའ་དྲིན་རྗེས་སུ་དྲན་ཏེ་གུས་པར་བྱ་བ། ཞེས་གསུངས་པ་བཞིན། དད་གུས་གཉིས་སྦྱང་དགོས། དེ་ཡང་། སྙིང་ཁོང་རུས་པའི་གཏིང་ནས་རྩེ་གཅིག་པའི་དད་པ་ཤུགས་དྲག་དང་བཅས་སྐྱབས་དང་མགོན་དང་དཔུང་གཉེན་མཛད་མཁན་ཏེ། འདི་དང་ཕྱི་མ་བར་དོ་ཀུན་ཏུ་རེ་ས་ཁྱེད་མ་གཏོགས་གཞན་མེད་སྙམ་དུ་སེམས་ཀྱི་གཏིང་ནས་གསོལ་བ་བཏབ་སྟེ་བདུད་རྩི་འབེབས་སྦྱང་གི་དམིགས་པ་བྱས་ན་ལེགས། དེ་ནས་སྤྲོས་པའི་བླ་མ་རྣམས་སྤྱི་བོར་རྡོ་རྗེ་འཆང་དུ་གསལ་བའི་བླ་མའི་ཐུགས་ཀར་ཚུར་བསྡུས། དེ་ཡང་རྩ་བའི་བླ་མ་རང་གི་སྤྱི་གཙུག་ཏུ་གསལ་ཡོད་པས་སེམས་ནང་དམིགས་བསལ་སེམས་ཐག་ཉེ་པོ་ཡོད་དེ། དཔེར་ན། ང་ཚོས་རང་གི་མགོ་ལ་བླ་མའི་ཕྱག་དབང་ཞུ་བའི་འབད་བརྩོན་བྱེད་སྲོལ་ཡོད་པ་ལྟར་རྩ་བའི་བླ་མ་རང་གི་སྤྱི་གཙུག་ཏུ་ཡོད་སྙམ་ན་བློ་བདེ་ཞིང་དགའ་བ་འོང་། ཁྲི་བྱང་རིན་པོ་ཆེའི་གསུང་རྒྱུན་བཞིན་མ་བུ་ཡུན་རིང་མ་འཕྲད་པ་ཞིག་འཕྲད་ལ་ཉེ་བ་ན་མ་དེ་རང་གི་བུ་ལ་འཐམ་སྔ་ཕྱི་ལའང་བྲེལ་ཞིང་། བུ་དེ་ཡང་རང་གི་མ་ལ་འཐམ་པར་སྐད་ཅིག་ཙམ་ལའང་སྔ་ཕྱིའི་ཁྱད་པར་གྱིས་སེམས་དངངས་ཏེ་བྲེལ་འཚུབ་ལངས་པ་བཞིན་དུ། བླ་མས་རང་ལ་ཐུགས་བརྩེ་བས་གཟིགས་ཤིང་། རང་གི་ངོས་ནས་ཀྱང་སྔར་ལྟར་འདི་ཕྱི་བར་དོ་ཀུན་ཏུ་བྱང་ཆུབ་མ་ཐོབ་ཀྱི་བར་རེ་ས་ཁྱེད་ལས་གཞན་དུ་མེད་སྙམ་དུ་གསོལ་བ་རྩེ་གཅིག་ཏུ་བཏབ་པ་ན། བླ་མ་ཐུགས་དགྱེས་བཞིན་དུ་དེ་ལས་བདུད་རྩིའི་རྒྱུན་བྱུང་སྟེ་རང་གི་ཤེས་རྒྱུད་བྱིན་གྱིས་བརླབས། བླ་མ་ཐུགས་དགྱེས་ཉམས་ཆེན་པོས་བུ་ཁྱེད་རང་གིས་ཁ་མིག་ཡར་ལྟ་བྱས་ཏེ་བསམ་བློ་གཏོང་སྟངས་མ་ནོར་བ་བྱུང་བ་ཤིན་ཏུ་ལེགས། སླད་ཀྱང་བརྩོན་པའི་སྟོབས་བསྐྱེད་ཅིག་ཅེས་གཟེངས་བསྟོད་དབུགས་དབྱུང་མཛད་དེ་རང་ལ་ཐིམ་སོང་སྙམ་པ་བྱ།

དེ་ལྟར་རང་ལ་ཐིམ་པ་ན་བླ་མ་དང་ཐུགས་ཡིད་གཅིག་ཏུ་འདྲེས་སོང་བསམ་པའི་དགའ་ཉམས་དང་བདེ་ཉམས་སམ་ཡིད་ལ་ཚིམ་པ་ཞིག་ཤར་བར་བྱས་ཏེ། དེའི་མཚམས་ནས་བླ་མ་རང་ལ་ཐིམ་པའི་རྐྱེན་གྱིས་དགའ་སྣང་འཆར་བའི་དགའ་མཁན་དེ་གང་དུ་འདུག་སྙམ་དུ་དཔྱད་པ་ན། དགའ་སྣང་འཆར་བའི་སྐབས་དགའ་མཁན་གྱི་ང་ཚུགས་ཐུབ་པ་ཞིག་ཡོད་ཡོད་འདྲ་བ་ནི། རང་ཅག་ལ་སྣང་ཞིང་སྲིད་པའི་ཆོས་འདི་དག་ཐམས་ཅད་གང་སྣང་ཡང་བདེན་གྲུབ་ཀྱི་སྣང་བ་ལས་མེད་པས། ང་ཡང་བདེན་གྲུབ་ཏུ་སྣང་བ་ཙམ་དུ་མ་ཟད། སྐབས་རེར། དེ་རིང་ང་སྐལ་བ་བཟང་པོ་བྱུང་སྙམ་དུ་ཚོར་བ་དྲག་པོ་བྱུང་སྐབས། དེའི་ཚོད་ཀྱིས་ང་ཚུགས་ཐུབ་པ་བློ་ལ་གསལ་བར་འཆར་གྱི་ཡོད། འོན་ཀྱང་། དེ་འདྲའི་ངའོ་སྙམ་པའི་ང་དེ་བཙལ་ན་ལུས་ཀྱང་མིན་ལ་སེམས་ཀྱང་མིན། སྐབས་རེར། ལུས་ཆེ་ཆུང་ལས་མི་ཆེ་ཆུང་དང་། ལུས་རྒན་གཞོན་ལས་མི་རྒན་གཞོན་བཤད་པའི་སྐབས་ང་དེ་ལུས་ཀྱི་སྟེང་ནས་འཇོག་པ་ལྟ་བུ་དང་། ཡང་མི་ཡོན་ཏན་ཅན་དང་མི་གླེན་པ་ཞེས་བཤད་སྐབས་སེམས་ཀྱི་སྟེང་ནས་འཇོག་པ་ལྟ་བུ་དང་། ཡང་ལུས་སེམས་འོ་ཆུ་གཅིག་འདྲེས་ལྟ་བུས་འཇོག་པ་སྟེ་གང་ལྟར་ང་ཞེས་པ་རྟེན་འབྲེལ་ཚོགས་པའི་སྟེང་ནས་བཏགས་ཙམ་དུ་གཏན་ནས་མི་འཆར་ཡང་། སྤྱིར་ཆོས་གང་ཡིན་ཀྱང་ཞིབ་ཏུ་དཔྱད་དེ་བསམ་ན་ལྟོས་ནས་བཞག་པ་ཤ་སྟག་ཡིན་པ་ནི་ཕལ་ཆེར་བློ་ལ་འཆར་ཐུབ། དེ་ལྟ་ན་རང་ཅག་གི་བློ་ལ་ང་འཕྲལ་དུ་སྣང་བའི་ཚེ་བརྟེན་ནས་བཏགས་པ་ཙམ་དུ་གཏན་ནས་མི་འཆར་བར་ཐ་སྙད་འདོགས་སའི་གཞི་དེ་གའི་ངོས་ནས་གྲུབ་པའམ་ལིང་ལིང་ཞིག་འཆར་གྱི་ཡོད། དེས་ན། ང་ལ་སྣང་ཚུལ་འདི་ལྟ་བུ་འོང་བ་ལས་མིང་གི་དབང་གིས་ཡོད་པར་གཏན་ནས་མི་འཆར་བར་དོན་སྟེང་ནས་ཡོད་པར་སྣང་གིན་འདུག་པ་འདི་ལྟར་དུ་གྲུབ་པ་མེད་ཀྱང་། བློ་འཁྲུལ་བའི་དབང་གིས་འདི་ལྟར་སྣང་བ་ལས་དོན་སྟེང་ནས་གྲུབ་པ་སྔར་ཡང་བྱུང་མེད་ལ་ཕྱིས་ཀྱང་མི་འབྱུང་བས་སྣང་ཚུལ་དེ་ལྟར་དུ་གྲུབ་པ་གཏན་ནས་མེད་སྙམ་དུ་དྲན་དགོས།

དེར་མ་ཟད་འདི་ཕྱི་གཏན་གྱི་སྐྱབས་སུ་རེ་ལྟོས་བྱེད་སའི་བླ་མ་ཡང་མིང་དང་རྟོག་པའི་དབང་གིས་བཞག་པ་ཙམ་ལས་མེད་པ་དང་། བླ་མ་དེ་ལ་སྙིང་ཁོང་རུས་པའི་གཏིང་ནས་ཡིད་ཆེས་པའི་བློ་དེ་ཡང་ངོ་བོ་བཙལ་ན་སེམས་སེམས་བྱུང་གང་རུང་ལས་མ་འདས་ལ། གཞུང་རྣམས་སུ་སེམས་སེམས་བྱུང་གི་རྣམ་གཞག་གསུངས་ཡོད་ཀྱང་། རང་ཅག་ལ་རྒྱུན་དུ་སེམས་ཞེས་པ་རྡོག་རྡོག་ལྟ་བུ་ཞིག་དང་། སེམས་བྱུང་ཞེས་པ་དེར་བཏགས་པ་ལྟ་བུར་བློ་ངོར་འཆར་གྲབས་བྱེད་འོང་ཡང་། དོན་ལ་ནི་དེ་ལྟར་མ་ཡིན་པར་སེམས་ཞེས་པའང་རྒྱུན་དང་སྐད་ཅིག་སྔ་ཕྱིའི་ཆ་ལ་བསམས་ན་འདི་ཞེས་མཛུབ་མོ་འཛུགས་ས་གཏན་ནས་མི་རྙེད་པ་ལྟར། ཆོས་ཐམས་ཅད་ལ་དེ་ལྟར་བརྟགས་ན་དེའི་རང་བཞིན་ལས་མ་འདས་ལ། འོ་ན། དེ་དག་མེད་ནས་མཛུབ་མོ་འཛུགས་ས་མ་རྙེད་པ་རེད་དམ་ཞེ་ན་དེ་ཡང་མ་ཡིན་ཏེ། གལ་ཏེ་མེད་ན་དངོས་སུ་ཕན་གནོད་འདྲེན་པ་འདི་དག་ཇི་ལྟར་འོང་། དེ་ལྟར་ན་ལམ་སྒོམ་པ་དང་། སྡུག་བསྔལ་དངོས་སུ་མྱོང་བ་རྣམས་ཀྱང་མི་འཐད་པར་འགྱུར། སྡུག་བསྔལ་དེ་ལས་ཐར་འདོད་ཀྱི་བློ་ནི་ཡང་དག་པ་དང་རྒྱུ་མཚན་ལྡན་པ་ཡིན་ལ་བདེ་བ་སྒྲུབ་འདོད་དང་སྡུག་བསྔལ་བསལ་འདོད་འབྱུང་བ་འདིའང་། བདེ་སྡུག་ཅིག་ཡོད་ནས་ཕན་གནོད་འདི་དག་དངོས་སུ་དྲངས་པ་ཡིན་པར་མྱོང་བས་གྲུབ་པ་འདི་རེད། འོན་ཀྱང་། ཕན་གནོད་དང་དེ་མྱོང་མཁན་གཉིས་ཀ་བཙལ་ན་ནི་རྙེད་དུ་མེད་ལ་གཏན་ནས་མེད་པའང་མིན་པས། ཆོས་ཐམས་ཅད་ངོ་བོ་ཉིད་ཀྱིས་མ་གྲུབ་ཅིང་བརྟེན་ནས་བཏགས་པ་ལས་འོས་མི་འདུག་སྙམ་དུ་བསམ་དགོས། སྟོང་པ་རེད་སྙམ་པ་གཅིག་པོ་བསམ་ན་ཉེན་ཁ་ཡོད་པས་སྟོང་པ་རྟེན་འབྱུང་གི་དོན་དུ་ཤར་བ་དགོས་ཞེས་དཔལ་མགོན་འཕགས་པ་ཀླུ་སྒྲུབ་ཡབ་སྲས་དང་། རྗེ་རིན་པོ་ཆེ་ཡབ་སྲས་ཀྱིས་གལ་ཆེན་པོར་དགོངས་ནས་ཡང་ཡང་གསུངས་ཡོད་པས་རང་ཅག་གིས་ལེགས་པར་བསམ་དགོས་པ་ཧ་ཅང་གལ་ཆེན་པོ་རེད། ཡང་མ་རྙེད་པ་ཙམ་གྱིས་སྟོང་པ་རེད་ཅེས་པ་ནི་ཡོངས་སུ་རྫོགས་པའི་བཤད་པ་ཞིག་མིན་ཏེ། མ་རྙེད་པས་མེད་པར་འཇོག་དགོས་ན་ཧ་ཅང་ཐལ་བར་འགྱུར་རོ། །འོ་ན། ཡོད་ལུགས་གང་ཞེ་ན། སྔར་བཤད་པ་བཞིན་བརྟེན་ནས་འབྱུང་བས་བཟང་ངན་འཕེལ་འགྲིབ་ཡོད་ཅིང་། བཟང་ངན་འཕེལ་འགྲིབ་ཀྱི་འགྱུར་བ་མཐོང་བཞིན་པ་འདི་རྒྱུ་མཚན་དུ་བྱས་ཏེ་རང་དབང་བ་དང་ཚུགས་ཐུབ་པ་མེད་ཅེས་བརྗོད་པ་ན། སེམས་ལ་ཁྱད་མཚར་སྙམ་པ་འབྱུང་སྟེ། དུས་རྒྱུན་དུ་རང་ཅག་ལ་འདི་ཡོད། འདི་མེད་ཅེས་བློ་བདེ་བདེའི་ངང་དུ་འཇོག་པ་འདི་དག །ཡོད་ནི་ཡོད་ཀྱང་ཁྱད་མཚར་ཞིག་འདུག་སྙམ་དུ་སེམས་ལ་འཆར་རྒྱུ་ཡོད། དེ་ལྟར་ཆོས་རྣམས་རང་བཞིན་གྱིས་མ་གྲུབ་པའི་ཚུལ་ལ་ཨུ་ཚུགས་ཀྱིས་འབད་དེ་བསམ་བློ་གཏོང་དགོས་ཤིང་དེ་དང་ཆབས་ཅིག་རང་ལུས་རྡོ་རྗེ་འཆང་དུ་གསལ་བ་ལྷ་སྐུ་ཡབ་རྐྱང་དང་། ཡུམ་བཅས་གང་ཡིན་ཀྱང་སྟོང་ཉིད་ངེས་པའི་རྐྱེན་དང་། སྟོང་སྦྱང་བྱས་ཏེ་ཆོས་སྐུའི་ངང་དུ་སྤྲོས་པ་ཐམས་ཅད་ཉེ་བར་ཞི་བའི་མཚན་ཉིད་ཅན་ཏེ། འཆི་བ་དང་རྣམ་པ་མཐུན་པའི་ཆོས་སྐུའི་དབྱིངས་མངོན་དུ་བྱེད་པའི་ཉམས་ལེན་བྱེད་དགོས་པས། སྤྲོས་པའི་སྣང་བ་དེ་དག་ཀྱང་དགོས་དབང་གིས་ཆེད་དུ་གཉེར་ནས་མེ་ལོང་ལ་ཧ་བཏབ་པ་བཞིན་རིམ་གྱིས་མཐའ་ནས་འོད་དུ་ཞུ་བར་དམིགས་པ་བྱེད་དགོས། དེ་ཡང་། ཡིད་ངོར་མ་ཤར་བ་ཙམ་མ་ཡིན་པར་ཡིད་ངོར་ཆེད་དུ་གཉེར་ནས་སྣང་བའི་སྤྲོས་པ་དེ་དག་བསྡུ་དགོས། དེའི་སྐབས་སྣང་བ་སྟོང་སང་། དེ་ངེས་ངོར་རང་བཞིན་གྱིས་གྲུབ་པས་སྟོང་པ། དེ་འདྲའི་སྟོང་ཉིད་ངེས་པའི་བློ་དེ་ཡང་གོང་དུ་བཤད་པ་ལྟར་བླ་མའི་བྱིན་རླབས་སེམས་རྒྱུད་ལ་འཕོས་པའམ་ཞུགས་པས་སེམས་དགའ་སྣང་ངམ་བདེ་ཉམས་ཡོད་པའི་བློས་རང་བཞིན་མེད་པར་ངེས་པའམ། གང་ལྟར་སྟོང་ཉིད་ངེས་པའི་བློ་རང་དགའ་བའམ་བློ་རགས་པ་མ་ཡིན་པར་གཉུག་མ་ལྷན་ཅིག་སྐྱེས་པའི་འོད་གསལ་ལྷན་སྐྱེས་ཀྱི་བདེ་བའི་ངོ་བོར་སྐྱེས་པའི་བདེ་བ་ཆེན་པོའི་ཡེ་ཤེས་ཀྱིས་སྟོང་ཉིད་ངེས་ཡོད་བསམ་པ་དང་། དེ་སྒྲིབ་པ་ཐམས་ཅད་དང་བྲལ་བའི་གནས་སྐབས་ཀྱི་སྟོང་ཉིད་རྟོགས་པའི་བློ་ཡིན་སྙམ་དུ་བསམ། མདོར་ན། གཉུག་མ་ལྷན་ཅིག་སྐྱེས་པའི་ཡེ་ཤེས་སྒྲིབ་པ་ཐམས་ཅད་དང་བྲལ་བའི་ཁྱད་པར་དང་ལྡན་པའི་ཆོས་ཀྱི་སྐུ་དེ་ངའོ་སྙམ་དུ་ང་རྒྱལ་འཇོག་དགོས་པས། དགག་བྱ་བཀག་ཙམ་གྱི་སྟོང་པ་ཉིད་ལ་བློ་བཞག་ནས་བསྒོམ་པ་ལ་དོན་དམ་རྣམ་ཅན་གྱི་ང་རྒྱལ་འཇོག་པ་ཞེས་བརྗོད་ཆོག་སྙམ། དེ་ནས་དགོས་པའི་དབང་གིས་སྟོང་ཉིད་ངེས་པའི་བློ་དེ་གདགས་གཞིར་བཞག་ནས་དེ་འབྲས་དུས་ཀྱི་ཆོས་སྐུ་དངོས་ཡིན་སྙམ་དུ་ཀུན་རྫོབ་རྣམ་ཅན་གྱི་ང་རྒྱལ་འཇོག་པ་འདི་ཡང་དགོས་པའི་དབང་གིས་བསྒོམ་དགོས་སོ། །སྐད་ཅིག་དཀྲོང་བསྐྱེད་སྐབས་འཆི་བ་ཆོས་སྐུའི་ལམ་འཁྱེར་མདོར་ཙམ་ཞིག་གསུངས་ཡོད།

དེ་ནས་ཆོས་སྐུའི་དབྱིངས་ཁོ་ནར་གནས་པ་ཙམ་གྱིས་མི་འགྲིག་སྟེ། དང་པོ་ལམ་ལ་སློབ་པའི་སྐབས་ནས་ཀྱང་སངས་རྒྱས་ཀྱི་གོ་འཕང་དོན་དུ་གཉེར་བའི་རྒྱུ་མཚན་གཙོ་བོ་ཆེད་དུ་བྱ་བ་གཞན་གྱི་དོན་དུ་དམིགས་པ་ཡིན་པས། གདུལ་བྱ་གཞན་ལ་སྣང་དུ་ཡོད་པའི་གཞན་དོན་སྒྲུབ་པའི་སྐུ་ནི་གཞན་དོན་གཟུགས་སྐུ་ཞེས་པ་དེ་རེད། དེས་ན། ཆོས་ཀྱི་དབྱིངས་ལ་མི་གནས་པར་གཟུགས་སྐུ་ལ་ལྡང་སྙམ་པའི་འཕེན་པ་སྔོན་དུ་བཏང་སྟེ། སྔོན་གྱི་སྙིང་རྗེ་དང་སྨོན་ལམ་གྱི་དབང་ལས་འབད་མེད་ལྷུན་འགྲུབ་ཀྱི་ཚུལ་དུ་རྣལ་འབྱོར་པ་རང་ཉིད་ཆོས་སྐུའི་ང་རྒྱལ་འཇོག་སའི་གནས་དེ་ག་རང་དུ་པཾ་ལས་སྣ་ཚོགས་པདྨ་འདབ་མ་བརྒྱད་པ། ཕྱོགས་བཞིའི་འདབ་མ་དམར། མེ་རླུང་གཉིས་སེར། བདེན་བྲལ་ལྗང་། དབང་ལྡན་ནག །ལྟེ་བ་ལྗང་། གེ་སར་སེར་བ་དེའི་སྟེང་དུ་ཟླ་བ་དང་ཉི་མའི་གདན། དེའི་སྟེང་དུ་འོད་སྔོན་པོ་ཁྲུ་གང་ཙམ་ཞིག་གསལ་གདབ། དོན་ལ་གོང་དུ་བཤད་པ་ལྟར་བདེ་བ་ཆེན་པོའི་ཡེ་ཤེས་ཀྱིས་སྟོང་ཉིད་ངེས་པ་མོས་པ་ཚུན་ཆད་ཀྱིས་གསལ་བཏབ་སྟེ། ཆོས་སྐུའི་ང་རྒྱལ་ལ་གནས་བཞིན་པའི་མུ་ནས་སྟོང་ཉིད་ངེས་པའི་བློ་དེ་ག་སྒྲུབ་གཞི་བྱས་ཏེ། སྟོང་པའི་ངང་ལས་ཞེས་བརྗོད་པའི་ཚེ་སྒྲུབ་གཞིའི་བློ་དེ་ལས་ཆུ་ལས་ཆུ་བུར་རྡོལ་བ་བཞིན་ཏེ། ཆུ་ཡི་ལྦུ་བ་ཆུའི་རང་བཞིན་ཡིན་པ་བཞིན་དུ་ངོ་བོ་ཆུ་ཡིན་པ་ལ་རྣམ་པ་འཁྱགས་གོང་གི་རིའི་བཟོ་ལྟ་བུར་བསམ། འདིར་འོད་སྔོན་པོ་ཁྲུ་གང་ཙམ་དང་ལྷ་སྐུ་ཞལ་གསུམ་ཕྱག་དྲུག་པ་ཞིག་གསལ་གདབ་དགོས་པར་མ་ཟད་ལྷ་སྐུ་གང་དུ་བཞུགས་སའི་གནས་གཞལ་ཡས་ཁང་གདན་དང་བཅས་པ་དང་། བསྲུང་བའི་འཁོར་ལོ་མེ་རི་དང་བཅས་པ་ཐམས་ཅད་ངོ་བོ་གོང་དུ་མོས་པ་ཚུན་ཆད་ཀྱིས་གསལ་བཏབ་པའི་སྟོང་ཉིད་ངེས་པའི་བློ་དེ་ག་རྟེན་བརྟེན་པའི་བཀོད་པར་ཤར་བ་ཨུ་ཚུགས་ཚུན་ཆད་ཀྱིས་བསྒོམ་དགོས།

དེ་ལྟར་སྟོང་པའི་ངང་ལས་འོད་སྔོན་པོ་ཁྲུ་གང་ཙམ་ཞིག་བསམ། དེ་ནས་ལོངས་སྐུ་ནི་འཁོར་ངེས་པ་བྱང་སེམས་འཕགས་པ་ཤ་སྟག་གིས་བསྐོར་བ་ཞེས་འབྱུང་བ་ལྟར། སྤྱིར་ལོངས་སྤྱོད་རྫོགས་པའི་སྐུ་ལ་གནས་ན་རང་སྟོབས་ཀྱིས་འདུས་པའི་གདུལ་བྱ་ལ་བྱང་སེམས་འཕགས་པ་ལས་མེད་ཀྱང་ལོངས་སྤྱོད་རྫོགས་པའི་མཐུས་བཀུག་པའི་གདུལ་བྱ་ལ་སོ་སྐྱེས་ཡོད་པར་རྒྱལ་མཆོག་བསྐལ་བཟང་གིས་མཛད་པའི་འཕགས་པ་སྒོ་དྲུག་གི་གཟུངས་ཀྱི་རྣམ་བཤད་དུ་གསུངས་ཏེ། ལྷ་ལ་སོགས་པ་རྣམ་པར་རྒྱུ་ཞིང་འཁོར་དུ་གནས་པས་ན་ཞབས་འབྲིང་བ་ཕུན་སུམ་ཚོགས་པའོ། །

འོ་ན། ལོངས་སྐུ་འཁོར་ངེས་པ་བྱང་སེམས་འཕགས་པ་ཤ་སྟག་གིས་བསྐོར་བའི་ངེས་པ་དང་ལྡན་པར་འདོད་པ་དང་འགལ་ལམ་ཞེ་ན། སྔར་སྨོས་པའི་ཕུན་སུམ་ཚོགས་པ་དེ་དག་ལོངས་སྐུའི་ཞིང་ཁམས་ཁོ་ནའི་དབང་དུ་བྱས་ནས་གསུངས་པ་མ་ཡིན་མོད་ཀྱང་། ཐེག་བསྡུས་ལས། ལོངས་སྐུ་ཁྱད་པར་དྲུག་གིས་ངོ་བོ་ཉིད་སྐུ་མ་ཡིན་པར་བཤད་པའི་སྐབས་སུ། བྱང་ཆུབ་སེམས་དཔའ་དང་ཉན་ཐོས་དང་ལྷ་ལ་སོགས་པ་འཁོར་སྣ་ཚོགས་དང་འདྲེས་པས་འདྲེས་པར་སྣང་བ་དང་། ཞེས་ཉན་ཐོས་ལ་སོགས་པའི་འཁོར་དང་འདྲེས་པར་གསུངས་ཤིང་། རྗེ་ཐམས་ཅད་མཁྱེན་པའི་ལེགས་བཤད་གསེར་ཕྲེང་དུ་ཡང་ངེས་པ་དེ་ལྟར་དུ་འདོད་པ་ལ་དཔྱད་གཞི་མཛད་པས་མི་འཐད་མོད། འོན་ཀྱང་། རྒྱལ་ཚབ་ཐམས་ཅད་མཁྱེན་པའི་ཕར་ཕྱིན་རྣམ་བཤད་སྙིང་པོ་རྒྱན་དང་། བདེན་གཉིས་འགྲེལ་བ། མཁས་གྲུབ་སྨྲ་བའི་ཉི་མའི་རྒྱུད་སྡེ་སྤྱི་རྣམ་སོགས་ལས་ལོངས་སྐུ་ངེས་པ་ལྔ་ལྡན་དུ་གསུངས་པས་ངེས་པ་ལྔ་ལྡན་གྱི་ཐ་སྙད་གཏན་མི་རུང་བའང་མ་ཡིན་པས་རང་སྟོབས་ཀྱིས་འདུས་པ་དང་། རྩ་བའམ་དཀྱུས་ཀྱི་འཁོར་བྱང་སེམས་འཕགས་པ་ཤ་སྟག་གིས་བསྐོར་བ་ཞེས་ཞིབ་ཆའི་ཁྱད་པར་སྦྱར་བ་ཤིན་ཏུ་འཐད་དེ། ལོངས་སྐུའི་འཁོར་དུ་ཉན་ཐོས་ལ་སོགས་པ་འདུས་པའི་སྐབས་ཡོད་ཀྱང་། དེ་དག་རང་སྟོབས་ཀྱིས་འདུས་པ་དང་རྩ་བའི་འཁོར་མ་ཡིན་གྱི། སངས་རྒྱས་ཀྱི་མཐུས་གཞན་ནས་དེར་ལྷགས་པ་ཡིན་ཏེ། རྒྱན་སྟུག་པོ་བཀོད་པའི་མདོར་ཚངས་པ་ཆེན་པོ་སངས་རྒྱས་ཀྱི་མཐུས་འོག་མིན་དུ་ལྷགས་པར་གསུངས་པ་ལྟ་བུའོ། །ཞེས་གསུངས།

སོ་སྐྱེ་ལས་དག་ཡན་ཆད་ཀྱིས་མཇལ་ཐུབ་པའི་རགས་པའི་གཟུགས་སྐུར་ལྡང་སྙམ་དུ་འཕེན་པ་སྔོན་དུ་འགྲོ་བའི་ཐོག་ནས་སྤྲུལ་སྐུར་ལྡང་སྙམ་པ་དང་བཅས་རང་ཉིད་སྐད་ཅིག་གིས་ཞེ་སྡང་རྡོ་རྗེ་སྐུ་མདོག་མཐིང་ནག་ཅེས་སོགས་ཀྱི་ཚིག་དེ་གདོན་དགོས། སྤྱིར་རང་ཅག་གི་བློ་ངོར་ངའམ་བདག་འཆར་བའི་ཚེ་ཕུང་པོ་དེ་ལ་བརྟེན་ནས་བཏགས་པའི་ངའམ་བདག་ཅེས་པ་འདི་མི་འཆར་ལ། ཤ་རུས་གདོས་བཅས་ཀྱི་ཕུང་པོ་གྲ་མ་ཆག་གྲུ་མ་ཉམས་པར་ཡོད་ཀྱང་ཡིད་ངོར་དེའི་སྣང་བ་ཐམས་ཅད་ཆེད་དུ་གཉེར་ནས་བསྡུས་ཏེ། སྟོང་ཉིད་ངེས་པའི་གཟུང་རྣམ་ཡིད་ངོར་འོད་སྔོན་པོའི་རྣམ་པར་ཤར་ནས་ཡོད་པས། དེ་ལྟར་དམིགས་ནས་ཡུན་རིང་པོའི་བར་དུ་གནས་ཐུབ་ན། རང་ཉིད་སྐད་ཅིག་གིས་ཞེས་སོགས་བརྗོད་པའི་ཚེ་སྟོང་ཉིད་རྟོགས་པའི་ཡེ་ཤེས་དེ་ལ་བཏགས་པའི་ང་ཞིག་འཆར་འོང་རྒྱུ་ཡོད་ཚོད་འདུག །

དེ་ཡང་། རང་ཉིད་སྐད་ཅིག་གིས་ཞེ་སྡང་རྡོ་རྗེ་སྐུ་མདོག་མཐིང་ནག་ནག་དཀར་དམར་བའི་ཞལ་གསུམ་ཕྱག་དྲུག་གི་གཡས་རྡོ་རྗེ་འཁོར་ལོ་པདྨ། ཞེས་པ་ནས། སྐུ་སྟོད་ལྷ་རྫས་ཀྱི་གོས་ཀྱིས་ག་ཤལ་བྱས་ཤིང་སྐུ་སྨད་ལྷ་རྫས་ཀྱི་དར་གྱི་ཤམ་ཐབས་འཕྱར་བར་གྱུར། ཅེས་གསུངས་པ་ལྟར། རྒྱུད་སྡེ་འོག་མའི་སྐབས་ལྟ་བུར་ལྷན་སྐྱེས་ཀྱི་བདེ་བ་ཞེས་བཤད་དུ་མེད་པ་མ་གཏོགས་གཞན་ལྷའི་བསྐྱེད་ཆོག་གང་ཡིན་ཀྱང་འདི་ལྟར་བསྐྱེད་དགོས་པས་སྟོང་ཉིད་རྟོགས་པའི་གཟུང་རྣམ་ལྷར་ཤར་དགོས་པ་འདི་ཐམས་ཅད་ལ་གཅིག་མཚུངས་སུ་འགྲོ་དགོས་པས། སྟོང་པ་ཉིད་ལ་གོ་བ་ལེགས་པོ་ཞིག་ཡོད་དགོས་པ་གལ་ཆེ་སྟེ། ཅོ་ནེ་བླ་མ་རིན་པོ་ཆེའི་གསུང་རྒྱུན་ལ་གསང་སྔགས་ལ་མཚོན་ན་དོ་པོ་ཕྱེད་ཀ་སྟོང་ཉིད་ཀྱི་ལྟ་བ་དང་ཕྱེད་ཀ་ལྷའི་བསྐྱེད་ཆོག་རེད་ཅེས་གསུངས་ཡོད། མོས་པ་ཚུན་ཆད་ཀྱིས་དེ་ལྟར་བསྒོམས་པ་ན་དམིགས་པ་རྒྱ་ཆེ་བ་ལྷའི་འཁོར་ལོ་ལ་དམིགས་ཞེས་བརྗོད། སྤྱིར་གཤམ་དུ་གསལ་ཡང་འདིར་མདོར་ཙམ་ཞུས་ན། དམིགས་པ་ཞེ་སྡང་རྡོ་རྗེ་ཞལ་གསུམ་ཕྱག་དྲུག་པར་གསལ་བ་ཁྱད་གཞིར་བཟུང་ནས་དེའི་གྲུབ་ལུགས་ལ་དཔྱད་པའི་ཚེ། དེ་ལྟོས་པའི་དབང་གིས་སམ་བཏགས་ནས་ཡོད་ཙམ་གྱི་དོན་ལ་གོ་བ་ཆགས་པ་ན། དོན་སྟེང་ནས་གྲུབ་མེད་པ་བློ་ལ་འཆར་འོང་བས་དམིགས་པ་རྒྱ་ཆེ་བ་ལྷའི་འཁོར་ལོ་ལ་དམིགས་ནས་རྣམ་པ་རང་བཞིན་མེད་པར་ངེས་པའི་ཟབ་གསལ་གཉིས་མེད་ཀྱི་རྣལ་འབྱོར་ཞེས་པ་དེ་འོང་བ་ཡིན།

འདིས་དམིགས་པ་རྒྱ་ཆེ་བ་ལྷའི་འཁོར་ལོ་ལ་དམིགས་པའི་ཆ་ནས་བསོད་ནམས་ཀྱི་ཚོགས་རྫོགས་པ་དང་། རྣམ་པ་རང་བཞིན་མེད་པར་ངེས་པའི་ཆ་ནས་ཡེ་ཤེས་ཀྱི་ཚོགས་རྫོགས་པར་བྱེད། རང་ཉིད་རྡོ་རྗེ་འཆང་དུ་མོས་པ་ཚུན་ཆད་ཀྱིས་གསལ་བཏབ་པ་དེའི་སྟེང་གི་སྟོང་ཉིད་བསྒོམས་ན་དེ་ལྟར་སྒོམ་པའི་བློ་ལ་ཆོས་ཅན་གཟུགས་སྐུའམ་ཆོས་ཅན་གྱི་སྤྲོས་པ་དེ་དག་སྣང་མི་སྣང་སོགས་ཀྱི་ཐད་བཞེད་ཚུལ་དུ་མ་ཞིག་ཡོད། སྣང་བར་འདོད་པ་དག་གིས་ཆོས་ཅན་ལ་ཁྱད་པར་ཡོད་པར་འདོད་དེ། སྤྱིར་ཆོས་ཐམས་ཅད་བློའི་དབང་གིས་བཞག་ཙམ་ཡིན་ཀྱང་བསྐྱེད་རིམ་གྱི་སྐབས་བཅོས་མའི་རྣལ་འབྱོར་ཞེས་པ་ཡིད་ངོར་ཤར་བའི་ལྷ་སྐུ་དེ་གནས་སྐབས་རྟོག་པས་བཅོས་པ་ལས་དོན་ལ་དེ་ལྟར་དུ་གྲུབ་མེད་པ་བཞིན་ཁྱད་གཞིའི་གནད་ཅིག་ཡོད་སྙམ་སྟེ། དཔེར་ན། ལམ་རིམ་ཆུང་ངུ་ལས། གཞི་གང་ཟག་དང་ཆོས་ཀྱི་སྟེང་དུ་ངེས་རྒྱུའི་བདག་མེད་ལ་ཕྲ་རགས་མེད་ཀྱང་ཁྱད་གཞིའི་གནད་ཀྱིས་གང་ཟག་གི་སྟེང་དུ་ངེས་སླ་ལ་ཆོས་ཀྱི་སྟེང་དུ་ངེས་དཀའ་བའི་ཕྱིར་ཏེ། དཔེར་ན། ཆོས་ཀྱི་བདག་མེད་དེ་མིག་རྣ་སོགས་ཀྱི་སྟེང་དུ་ངེས་དཀའ་ཞིང་གཟུགས་བརྙན་སོགས་ཀྱི་སྟེང་དུ་ངེས་སླ་བས། ཞེས་གཞི་གང་ཟག་དང་གཟུགས་བརྙན་གྱི་ཆོས་ཉིད་ལ་ཕྲ་རགས་ཀྱི་ཁྱད་མེད་ཀྱང་ཆོས་ཅན་གྱི་གནད་ཀྱིས་རྒོལ་བ་རྒྱུད་སྨིན་པ་ལ་གཟུགས་བརྙན་རང་བཞིན་མེད་པར་ངེས་སླ་བ་ཡོད་པར་གསུངས་པ་ལྟར། གཟུགས་བརྙན་དཔེར་བཀོད་པ་དག་ལ་གཟུགས་བརྙན་གྱི་སྟེང་གི་སྟོང་ཉིད་ཕྲ་མོའི་དོན་ངེས་པ་འོང་བར་གསུངས་ལ། ཀུན་མཁྱེན་འཇམ་དབྱངས་བཞད་པས་ལམ་རིམ་ཆེ་ཆུང་གི་དགོངས་པ་ནི། གཏན་ཚིགས་འགོད་ཡུལ་གྱི་ཕྱི་རྒོལ་རྒྱུད་སྨིན་མ་སྨིན་གྱི་སྟེང་ནས་ཁྱད་ཡོད་པར་གསུངས་ཡོད། དཔེ་དེ་བཞིན་དུ་ཡིད་ངོར་གསར་དུ་བློས་བཏགས་པའམ་བཅོས་ནས་ཡིད་ངོར་སྣང་ཙམ་གྱི་ཆོས་ཅན་ཞིག་སྟོང་གཞི་ཆོས་ཅན་དུ་བཟུང་སྟེ། དེའི་རང་བཞིན་ཡོད་མེད་དཔྱད་པ་ནའང་ཁྱད་གཞིའི་ངོས་ནས་ཁྱད་པར་ཅུང་ཟད་ཡོད་སྙམ། ཡང་། ཕྱོགས་གཞན་ནས་མྱུ་གུ་བདེན་མེད་རྟོགས་པའི་རྗེས་དཔག་གིས་མྱུ་གུ་བདེན་མེད་གཏན་ལ་ཕབ་སྟེ་དེ་རང་བཞིན་མེད་པར་ངེས་པ་ན་ཆོས་ཅན་མྱུ་གུའི་སྣང་བ་མུ་མཐུད་ནས་སྡོད་པའི་རྩོལ་བ་དང་འཕེན་པ་གང་ཡང་བཏང་མེད་ཅིང་། སྐབས་འདིར་སྟོང་ཉིད་མངོན་སུམ་དུ་རྟོགས་པའི་སྐབས་སུ་མེད་ན་ཡང་ཟབ་གསལ་གཉིས་མེད་ཀྱི་རྣལ་འབྱོར་འོང་བའི་དོན་དུ་བསམ་བློ་གཏོང་ཕྱོགས་ཀྱི་ཁྱད་པར་ལས་ལྷ་སྐུའི་སྣང་བ་ཡོད་པའི་སྐབས་ཤིག་ཀྱང་ཡོད་པ་ཡིན་ནམ།

བློ་ངོར་འཆར་སྟངས་ཀྱིས་ཁྱད་པར་ལས་སྐབས་རེར། འདི་ལྟར་ཡང་དྲན་གྱི་འདུག་སྟེ། དཔེར་ན། གློག་བརྙན་ཞིག་ལ་ལྟ་བའི་སྐབས་གློག་བརྙན་གྱི་གཟུགས་བརྙན་སྣ་ཚོགས་པ་དེ་དག་མཐོང་བཞིན་པ་འདྲ་ནའང་བློ་རྩེ་གཏོད་ས་དེ་སྣང་བའི་ཆ་སྟེ་གཟུགས་དང་ཁ་དོག་སྣ་ཚོགས་པ་དེ་ག་རང་ལ་བློ་རྩེ་གཏོད་པའི་གནས་སྐབས་གཅིག་དང་། ཡང་། མིག་ལ་གཟུགས་དང་ཁ་དོག་སོགས་འཆར་བཞིན་པའི་མུ་ནས་འདི་གཟུགས་བརྙན་ཙམ་དང་རི་མོ་ཙམ་ལས་ངོ་ཐོག་སྣང་ཙམ་ཞིག་ལས་དོན་དངོས་པོ་ལ་རི་ར་བ་ཁང་ཁྱིམ་སོགས་ཀྱི་སྣོད་བཅུད་འདི་དག་སྣང་བ་ལྟར་གྲུབ་མེད་སྙམ་དུ་དེ་གའི་ངང་དུ་བློ་རྩེ་གཏད་ནས་ཡོད་ཀྱང་སྣང་བ་འཆར་བ་ཞིག་ཀྱང་འོང་། སྤྱིར་ཁྱད་པར་མེད་པ་མ་ཡིན་ཀྱང་ཡིད་ངོར་ཤར་བའི་དག་པའི་ཆོས་ཅན་གྱི་སྣང་བ་དེ་ལ་དམིགས་ནས་རང་བཞིན་མེད་པའི་ངེས་པ་དྲངས་པ་སྟེ། གང་ལྟར་གཉིས་ཚོགས་ཤིག་འོང་རྒྱུ་ཡོད་གསུང་མཁན་དང་མེད་གསུང་མཁན་གཉིས་བྱུང་ཡོད་ཀྱང་། དེ་གཉིས་ཀས་ཟབ་གསལ་གཉིས་མེད་ཀྱི་ལྷའི་རྣལ་འབྱོར་གསུངས་པ་ལ་ཁྱད་པར་མེད་དོ། །

ཨ་ཁུའི་ཁྲིད་ཡིག་ཏུ་དེ་དག་ཅུང་ཟད་རྒྱས་པར་འཆད་པ་ན། དེ་ཡང་རང་ཞེ་སྡང་རྡོ་རྗེ་ཞེས་པའི་སྐབས་སུ་ལྷ་ཡབ་ཡུམ་རྫོགས་པར་གྲུབ་པ་ཚིག་ལྷག་མས་གསལ་འདེབས་པ་འོག་མ་རྣམས་ལ་ཡང་འདྲ། ཞེས་པ་ནས། སྐུ་མདོག་སྔོན་པོ་ནམ་མཁའ་ལྟ་བུ་སྟེ་སྔོན་པོ་ལ་ནག་མདངས་འདྲེས་པ། དབུས་ཀྱི་རྩ་ཞལ་ནག་གཡས་ཞལ་དཀར་གཡོན་ཞལ་དམར་བ་ཞེས་པའི་དང་པོ་རྩ་ཞལ། གཉིས་པ་གཡས་ཞལ། གསུམ་པ་གཡོན་ཞལ་ཏེ་ཞལ་གྱི་འགྲོ་ཚུལ་འདི་འདུས་པའི་ལྷ་ལྷག་མ་ཐམས་ཅད་ལ་འདྲ། སྲོག་འཛིན་གྱི་རླུང་རང་དབང་བའི་ཁ་དོག་དཀར་པོ་ཡིན་ཀྱང་དེ་ལ་ཁ་དོག་སྣ་ཚོགས་ཡོད་པས་དེ་མཚོན་ཞིང་སྒྱུ་ལུས་རྩལ་དུ་འདོན་པས་རྩ་ཞལ་ནག་པོ་བྱས། ཞེས་པ་ནས། ཕྱག་དྲུག་གི་གཡས་པ་གསུམ་གྱིས་ལུགས་འབྱུང་གི་སྟོང་པ་གསུམ་ཞེས་ལུགས་ལས་འབྱུང་བ་སྟེ་ཐིམ་རིམ་བཞིན་ཇེ་ཕྲ་ཇེ་ཕྲར་གྱུར་ཏེ་སྣང་བ་དང་མཆེད་པ་དང་ཐོབ་པའི་ཡེ་ཤེས་གསུམ་དང་། གཡོན་པ་གསུམ་གྱིས་ཐིམ་པ་ལུགས་འབྱུང་གི་སྣང་མཆེད་ཐོབ་གསུམ་གྱི་རིམ་པ་ལས་ལྡོག་སྟེ། ཕྲ་བ་ནས་ཇེ་རགས་ཇེ་རགས་སུ་འཕེལ་བའམ་སྐྱེས་པའི་ལུགས་ལྡོག་གི་སྣང་གསུམ་བཞོན་པའི་རླུང་དང་བཅས་པ་མཚོན། དེ་འདྲའི་གཡས་ཞལ་གསུམ་དང་གཡོན་ཞལ་གསུམ་ནི་སོག་པོའི་དཀར་ཡོལ་ཁ་གཅིག་གི་ནང་ནས་དཔུང་མགོ་རྣམས་གྱེས་པ་མེ་ལོང་གཅིག་གི་ནང་མདུང་ཡུ་གསུམ་ཤར་བ་ལྟ་བུ་ཕན་ཚུན་གཅིག་གཅིག་གི་གོ་མི་འགོག་ཅིང་མི་སྒྲིབ་པ། ཞེས་པ། ཕྱག་སྟོང་སྤྱན་སྟོང་ལྟ་བུ་ལག་པས་བཟོས་པ་བཞིན་བློ་ལ་འཆར་ཐབས་བྱེད་དགོས་ན་དཀའ་ཡང་འདི་དག་ཡེ་ཤེས་ཀྱི་རང་བཞིན་ཡིན་པས་ཕན་ཚུན་སྒྲིབ་པ་དང་ཐོགས་པ་མེད་པས་འགལ་བ་མེད།

དེ་དག་འོད་ཀྱི་རང་བཞིན་ལས་ཐ་མལ་པའི་ཤ་ཁྲག་རུས་པ་སོགས་ཀྱི་རྣམ་པ་གསལ་འདེབས་པ་མིན། གཡས་དང་པོས་རྡོ་རྗེ་རྩེ་ལྔ་པ་ཐུགས་ཀར་འཛིན་པ་མི་བསྐྱོད་པ། ཞེས་པ། སྤྱིར་རྡོ་རྗེ་ལ་རྡོ་རྗེ་རྩེ་གཅིག་པ་དང་། རྩེ་གསུམ་པ། རྩེ་ལྔ་པ། རྩེ་དགུ་པ་བཅས་དུ་མ་ཞིག་འབྱུང་ལ། འདིའི་རྡོ་རྗེ་རྩེ་ལྔ་པ་ནི་ཡོངས་གྲགས་ལྟར་ཕྱོགས་རྭ་བཞི་དང་དབུས་རྭ་བཅས་བསྡོམས་པ་ལ་ཟེར། སྐབས་རེར། འདི་ལ་རྡོ་རྗེ་རྩེ་དགུ་པའི་ཐ་སྙད་སྦྱར་བ་ཡང་ཡོད་པས་དེ་ལྟར་ན་སྟེང་འོག་གི་ཕྱོགས་རྭ་བཞི་བཞི་སྟེ་བརྒྱད་དང་། དབུས་རྭ་གཅིག་ཏུ་བསྡོམས་པ་ལ་རྭ་དགུ་པ་ཞེས་བརྗོད། འོན་ཀྱང་། རྡོ་རྗེ་རྩེ་དགུ་པ་ལས་ལོགས་སུ་རྡོ་རྗེ་རྩེ་ལྔ་པ་ཞེས་གསལ་ཁ་བཏོད་པ་ཡོད་ན། གཡས་རྡོ་རྗེ་རྩེ་དགུ་པ་འཁོར་ལོ་པདྨ་ཞེས་པ་ལྟར་ཕལ་ཆེར་སྟེང་འོག་གཉིས་ལ་ཕྱོགས་མཚམས་ཀྱི་རྭ་བརྒྱད་བརྒྱད་དང་། དབུས་རྭ་བཅས་བསྡོམས་པས་དགུར་བྱེད་དགོས། དེ་ལྟ་མིན་པར་གོང་དུ་བཤད་པའི་རྡོ་རྗེ་རྩེ་ལྔ་པའི་བརྩི་སྟངས་ལྟར་སྟེང་འོག་གི་བཞི་བཞི་སྟེ་བརྒྱད་དང་དབུས་རྭ་གཅིག་ཏུ་བརྩིས་པའི་རྩེ་དགུ་བར་འཇོག་ན། རྡོ་རྗེ་རྩེ་ལྔ་པ་དེ་རྡོ་རྗེ་རྩེ་གསུམ་པའི་སྟེང་འོག་གི་ཕྱོགས་རྭ་གཉིས་གཉིས་བཞི་དང་། དབུས་རྭ་བཅས་ལྔར་བརྩི་དགོས་པ་དང་། དེས་རིགས་བསྒྲེ་བཏང་ན་རྡོ་རྗེ་རྩེ་གསུམ་པ་ནི་དྲིལ་བུའི་རྩེ་ལྟ་བུ་རྡོ་རྗེ་ཕྱེད་པ་ལས་རྙེད་དུ་མེད་པར་འགྱུར་རོ། །

གཉིས་པས་འཁོར་ལོ་རྩིབས་བརྒྱད་པའམ་བཅུ་གཉིས་པ་རྣམ་སྣང་། གསུམ་པས་པདྨ་དམར་པོ་འོད་དཔག་མེད། གཡོན་གྱི་ཕྱག་དང་པོས་ཐུགས་ཀར་དྲིལ་བུ་འཛིན་པ་རྡོ་རྗེ་འཆང་། ཞེས་པ། གཡས་པར་ཕྱག་མཚན་རྡོ་རྗེ་རྩེ་དགུ་པ་སོགས་ཇི་ལྟར་བཟུང་ཡོད་ཀྱང་གཡོན་པར་དེ་བཞིན་དུ་རྡོ་རྗེ་ཕྱེད་པའི་ཡུ་བ་ཅན་གྱི་དྲིལ་བུ་འཛིན་པ་དགོས།

གཉིས་པས་རིན་པོ་ཆེ་རིན་འབྱུང་། གསུམ་པས་རལ་གྲི་དོན་གྲུབ་ཀྱི་ཕྱག་མཚན་དང་། ཞེས་པ་ནས། ཡུམ་ཞི་ཉམས་ཅན་ལ་རྡོ་རྗེ་དབྱིངས་ཀྱི་དབང་ཕྱུག་མ་དང་། ཁྲོ་མོའི་ཉམས་ཅུང་ཟད་ཡོད་པ་ལ་རེག་བྱ་རྡོ་རྗེ་མ་ཟེར། ཡབ་དྲག་པོ་ཞེ་སྡང་རྡོ་རྗེ་ཞེས་པ་མཆེ་བ་ཅུང་ཟད་གཙིགས་ཤིང་ཡེ་ཤེས་ཀྱི་སྤྱན་གསུམ་དང་ལྡན་པ་དང་། ཞི་བ་རྡོ་རྗེ་འཆང་དང་མི་བསྐྱོད་པ་ལ་སྤྱན་གཉིས་མ་གཏོགས་མཛོད་སྤུ་དང་ཡེ་ཤེས་ཀྱི་སྤྱན་མེད།

ཡབ་རྡོ་རྗེ་སྐྱིལ་ཀྲུང་ལ་ཡུམ་པདྨའི་སྐྱིལ་ཀྲུང་གིས་འཁྱུད་པས་ཐབས་ཤེས་ཟུང་འཇུག་དང་། ཆོས་གཟུགས་ཀྱི་སྐུ་གཉིས་ཟུང་འཇུག་མཚོན། ཡབ་ཡུམ་གཉིས་ཀའང་རིན་པོ་ཆེའི་དབུ་རྒྱན། ཞེས་པ་ནས། དེའང་དབུ་སྐྲ་རལ་པའི་ལན་བུ་ཞེས་པ་ནི་བོད་ཀྱི་འབྲོག་པའི་བུད་མེད་ཀྱི་སྐྲ་ལྟར་སོ་སོར་སླས་ནས་ཡར་བསྒྱུར་ཏེ་རྩེ་མོ་ནང་དུ་བཅུག་ནས་དཀྲིས་གཉིས་བརྒྱབ་པའམ། ཞེས་པ་ནས། རྒྱ་གར་ན་གཞོན་ནུའི་རྣ་གོང་དུ་མེ་ཏོག་གི་རྒྱན་འཆང་བ་ལྟར་སྙན་གཉིས་ཀྱི་གོང་དུ་མེ་ཏོག་ཨུཏྤལ་ཁ་ཕྱེ་བའི་ཡུ་བ་ཕྱིར་བསྟན་པ། མེ་ཏོག་ཨུཏྤལ་ཞེས་པ་རང་ཅག་བོད་ཀྱི་རྫ་རི་མཐོན་པོར་ཡོད་དེ། དཔེར་ན། འབྲས་སྤུངས་ཀྱི་རྒྱབ་རི་དགེ་འཕེལ་རི་ལྟ་བུ་ན་ཡུ་བར་ཚེར་མ་ཅན་གྱི་མེ་ཏོག་ཧ་ཅང་སྙིང་རྗེ་པོ་ཞིག་ཡོད་པ་དེ་ལ་རང་ཅག་གིས་མེ་ཏོག་ཨུཏྤལ་ཟེར་གྱི་ཡོད། རྒྱ་གར་གྱི་སྨན་གཞུང་སྨྲ་བ་དག་གིས་ཨུཏྤལ་ལ་དམར་པོ་དང་སྔོན་པོའི་རིགས་དུ་མ་ཞིག་ཡོད་པ་དང་། དེ་ཡང་། ཆུ་ནང་དུ་སྐྱེས་པའི་འདམ་སྐྱེས་པདྨ་ལའང་ཨུཏྤལ་ཟེར་གྱི་འདུག །བོད་ཀྱི་རྫ་རི་མཐོན་པོར་མ་གཏོགས་མི་སྐྱེས་པའི་རིགས་རྒྱ་གར་ལ་ཡོངས་གྲགས་ཆགས་ཀྱི་མེད་པས་ཨུཏྤལ་ངོ་མ་གང་ཡིན་མི་ཤེས། པད་སེར་རལ་གྲི་འཛིན་པ་ཞེས་པའི་པདྨ་སེར་པོ་མོན་རྟ་དབང་གི་ཤོད་དུ་འདུག །མེ་ཏོག་ཧ་ཅང་སྙིང་རྗེ་པོ་ཞིག་འདུག །

དར་དཔྱངས་ནི་དེ་རྣམས་འབྲེལ་ཐག་གི་མདུད་མཚམས་སུ་ཁུག་པ་དང་ལྷག་མ་ལེབ་མོར་འཕྱང་བ། ཞེས་པ་ནས། ཞལ་གཞན་སོ་སོ་ལ་སྙན་ཡོད་ཀྱང་སྙན་རྒྱན་རྩ་ཞལ་མ་གཏོགས་པ་ལ་མི་དགོས། ཞེས་པ་ནས། ལུས་འོད་གསལ་དུ་བཅུག་སྟེ་ཡེ་ཤེས་ཀྱི་སྣང་བ་གོམས་དགོས། མའི་མངལ་ནས་བྱུང་བའི་ལུས་རགས་པ་འདི་ག་ལྷར་བསྒོམ་པ་མིན་པས་སྟོང་སྦྱང་གིས་ཀུན་རྫོབ་དང་ཐ་མལ་པའི་སྣང་ཞེན་བཀག་སྟེ་སེམས་སྟོང་ཉིད་ལ་བཞག །ཅེས་པ་ནས། དེའི་རྒྱུ་མཚན་གྱིས་ཐོག་མ་འདིར་སྐུ་མདོག་ཕྱག་མཚན་རྒྱན་ཆ་ལུགས་རྒྱས་པར་འཆད་པའི་སྲོལ་ཡོད། ཅེས་རྒྱན་ཆ་ལུགས་རྣམས་ཞིབ་ཕྲ་གསུང་སྲོལ་ཡོད་པ་ནི་སྐད་ཅིག་དཀྲོང་བསྐྱེད་ཙམ་གྱི་ཁྲིད་བཏབ་ནས་ཉིན་ཞག་མང་པོར་བསྒོམ་དུ་བཅུག་པ་དེའི་དབང་དུ་བྱས་པར་གསུངས་ཞེས་པའོ། །

ད་ལྟ་རྟ་ཐོག་མདུང་བཟུང་བྱས་ནས་ཆོས་མཐུན་ཁ་ཤས་ལ་མཐར་ཆགས་སུ་ཅི་འགྲོ་བྱེད་པ་ལས་མི་འགྲིག །ཅེས་པ་ནས། གང་ལྟར་བསྐྱེད་རིམ་ལ་གཤར་སྦྱངས་བྱས་ན་རྫོགས་རིམ་ཞར་ལ་འགྲོ་ཞིང་ཟུང་འཇུག་གི་ས་བོན་སེམས་རྒྱུད་ལ་ཐེབས་ཡོང་། ཞེས་པ། བསྐྱེད་རིམ་གྱི་མཚོན་དོན་རྣམས་གསུངས་པའི་སྐབས་རྫོགས་རིམ་གྱི་གནད་མང་པོ་ཞིག་ཞར་ལ་ཐོན་པས་རྫོགས་རིམ་ལའང་གོ་བ་ཞར་ལ་ཆགས་འོང་གསུངས་པ་ཡིན་སྙམ།

དེ་ནས་སྐད་ཅིག་དཀྲོང་བསྐྱེད་ཀྱི་རྗེས་སུ་རྡོར་དྲིལ་བྱིན་རླབས་བྱ་བ་ལ། བདག་བསྐྱེད་ཀྱི་སྟེང་ནས་དམིགས་བསལ་ཞུ་དགོས་པ་མི་འདུག་ཀྱང་། རྡོ་རྗེ་ནི་ཐབས་དང་དྲིལ་བུ་ནི་ཤེས་རབ་སྟེ། ཞེས་གསུངས། རིན་གོང་ཆེ་ཆུང་སོགས་ལ་མི་ལྟ་བར་ཚད་ལོན་པའི་རྡོར་དྲིལ་འདུ་བྱས་ཏེ་མདུན་དུ་བཤམས། རང་ལ་རྡོར་དྲིལ་རིགས་འགའ་ཞིག་ཡོད་ན་དེ་ལས་གཅིག་ཕྱིར་ཁྱེར་བ་དང་གཞན་ཞིག་མངོན་མཚན་ཆེན་པོས་བེད་སྤྱོད་མི་བྱེད་པར་རང་གི་དམ་ཚིག་གི་གསང་རྫས་སུ་ཉར་དགོས། དེ་ནས་རྡོར་དྲིལ་བྱིན་རླབས་བྱེད་པ་ལ་དུས་འཁོར་ལྟར་ན་རྡོར་དྲིལ་ལྷར་བསྐྱེད་དེ་བྱིན་རླབས་བྱེད་པ་ཡོད་ཀྱང་། སྐབས་འདིར་མཚོན་དོན་དྲན་པས་རྡོར་དྲིལ་བྱིན་རླབས་བྱེད་པར་གསུངས་ཡོད། དེས་ན། རྡོ་རྗེ་ནི་ཐབས་དང་ཞེས་པའི་དོན་ནི། རྡོ་རྗེས་ཐབས་ཀྱི་ཡོན་ཏན་རྣམས་མཚོན་ཏེ། སྐབས་འདིར་ཉམས་ལེན་གྱི་སྙིང་པོ་ནི་ཐབས་བདེ་བ་ཆེན་པོའི་ཡེ་ཤེས་དང་ཤེས་རབ་སྟོང་པ་ཉིད་གཉིས་ཡིན་པས། རྡོ་རྗེས་ངེས་དོན་བདེ་བ་ཆེན་པོའི་ཡེ་ཤེས་གཙོ་བོ་དང་དེའི་ཕྱོགས་སུ་གཏོགས་པའི་བྱམས་སྙིང་རྗེ་བྱང་ཆུབ་ཀྱི་སེམས་སོགས་སྤྱོད་པའི་ཕྱོགས་ཀྱི་ཉམས་ལེན་རྣམས་མཚོན། མདོར་ན། མགོ་བཤེས་གཉེན་བསྟེན་ཚུལ་ནས་བཟུང་མཇུག་མི་སློབ་པའི་ཟུང་འཇུག་གི་བར་གྱི་ཐབས་ཀྱི་རྟོགས་པ་རྣམས་རྡོ་རྗེས་མཚོན་ནོ། །དྲིལ་བུས་ངེས་དོན་སྟོང་ཉིད་རྟོགས་པའི་ཤེས་རབ་གཙོ་བོ་དང་དེའི་ཕྱོགས་སུ་གཏོགས་པའི་ཤེས་རབ་ཀྱི་རྟོགས་པ་རྣམས་མཚོན་པ་དང་། མདོར་ན། མགོ་བཤེས་གཉེན་བསྟེན་ཚུལ་ནས་མཇུག་མི་སློབ་པའི་ཟུང་འཇུག་གི་བར་གྱི་ཤེས་རབ་ཀྱི་རྟོགས་པའི་ཆ་རྣམས་མཚོན་ནོ། །དེ་གཉིས་ཀའང་དོན་དམ་པའི་བྱང་ཆུབ་ཀྱི་སེམས་ཀྱི་རང་བཞིན་ནོ། །ཞེས་བྱུང་། ཐབས་ཤེས་ཡ་བྲལ་ལམ། ཐབས་ཀྱིས་ཟིན་པའི་ཤེས་རབ་དང་ཤེས་རབ་ཀྱིས་ཟིན་པའི་ཐབས་ཏེ་ཐབས་ཤེས་གཅིག་གིས་གཅིག་ཟིན་པ་ཙམ་མ་ཡིན་པར་སྔར་བཤད་པ་ལྟར། ལྡོག་ཆས་ཐབས་ཤེས་སོ་སོར་འཇོག་པ་མ་གཏོགས་ངོ་བོ་བློ་གཅིག་ལ་ཚང་བ་ལ་ཐབས་ཤེས་དབྱེར་མི་ཕྱེད་པ་ཞེས་བརྗོད། མདོར་ན། སྟོང་ཉིད་མངོན་སུམ་དུ་རྟོགས་པའི་ལྷན་སྐྱེས་ཀྱི་བདེ་བ་ཆེན་པོའི་ཡེ་ཤེས་ཁྱད་པར་བ་དེ་ལ་དོན་དམ་པའི་བྱང་ཆུབ་ཀྱི་སེམས་ཞེས་བྱ་ཞེས་པའོ། །

ད་ནི་དཀྱུས་ཀྱི་དོན་ལ་འཇུག་པར་བྱ་སྟེ། ཐབས་ཤེས་ཀྱི་ཉམས་ལེན་ཡོངས་རྫོགས་དུས་རྒྱུན་མི་བརྗེད་པའི་བརྡར་རྡོར་དྲིལ་བཟུང་། ཞེས་པ་ནས། ཐབས་ཤེས་གཉིས་ཀྱང་ཡ་བྲལ་མ་ཡིན་པར་ཐབས་བདེ་ཆེན་གྱིས་སྟོང་ཉིད་ངེས་པའི་ཐབས་ཤེས་དབྱེར་མེད་དགོས་པས། ཞེས་པ། ཡུལ་ཅན་ཐབས་བདེ་བ་ཆེན་པོའི་ཡེ་ཤེས་ཀྱིས་ཡུལ་སྟོང་པ་ཉིད་ངེས་པའི་ཆ་ནས་ཐབས་ཤེས་དབྱེར་མེད་ཅེས་བརྗོད་ལ། བདེ་སྟོང་སྦྱར་ཞེས་པ་ནི་ཡུལ་ཡུལ་ཅན་དབྱེར་མེད་རོ་གཅིག་ཏུ་སྦྱར་བ་སྟེ། ཐབས་བདེ་བ་ཆེན་པོའི་ཡེ་ཤེས་དང་སྟོང་ཉིད་རྟོགས་པའི་ཤེས་རབ་གཉིས་གྲུབ་སྡེ་གཅིག་ཏུ་སྐྱེས་པའི་དོན་ཡིན། དེ་ཡང་། སྐྱེ་འགག་གནས་གསུམ་དུས་གཅིག་ཡིན་མིན་གང་ལྟར་ཡང་བདེ་ཆེན་གྱི་ཡེ་ཤེས་དེ་ག་སྟོང་ཉིད་རྟོགས་པའི་བློའི་ངོ་བོར་བསྐྱེད་པ་ལ་གྲུབ་སྡེ་གཅིག་ཏུ་སྐྱེས་ཞེས་བརྗོད་དོ། །

གཉིས་ཀའང་དོན་དམ་པའི་བྱང་ཆུབ་ཀྱི་སེམས་ཀྱི་རང་བཞིན་ནོ། །ཞེས་གསུངས་ཏེ། ཞེས་པ་ནས། ཡུ་བའི་རྡོ་རྗེས་ཡབ་ཀྱི་རྟགས་སོགས་ལམ་རིམ་གཉིས་ཆ་ཚང་མཚོན་ཚུལ་མཁས་གྲུབ་ཐམས་ཅད་མཁྱེན་པས་མཛད་པའི་རྣལ་འབྱོར་རོལ་པའི་དགའ་སྟོན་ལྟར་ཤེས་ནས་ཞེས་པ་ནས། རྟོག་དཔྱོད་གང་ཡང་མེད་པར་དཀྲོལ་བ་བ་ལང་གི་སྐེ་ལ་བཏགས་པའི་དྲིལ་བུ་དང་འདྲ་ཞེས་མཁས་གྲུབ་ཐམས་ཅད་མཁྱེན་པས་གསུངས། ཞེས་རྡོར་དྲིལ་ལ་རྒྱུད་ནས་གསུངས་པའི་མཚོན་དོན་ཁྱད་པར་བ་ཡོད་ཅིང་། རྔ་སྦུབ་ལའང་མཚོན་དོན་ཡོད་ངེས། ཌ་མ་རུའི་མཚོན་དོན་ལ་མི་དེ་ཌ་མ་རུ་བཞིན་དུ་འདུག་ཅེས་པའང་ཡོད། བཞད་མོ་བཞད། ཌ་མ་རུ་གཏུམ་མོ་སྐུལ་བྱེད་ཡིན་པས་ཕོ་ཐོད་མོ་ཐོད་སྦྱར་ནས་བཟོ་སྲོལ་ཡོད། ཌ་མ་རུའི་མདའ་རྡེའུ་གཉིས་ཀྱང་རུས་པ་དགོས་ཚོད་ཡོད། འོན་ཀྱང་། ང་ཚོས་རྒྱས་སྤྲོས་བྱས་ཏེ་གསེར་གྱི་སྐེད་དཀྲིས་དང་དེ་ལ་ཕྲ་འདྲ་མིན་བཏབ་པ་སོགས་འདྲ་ཆགས་པོ་བཟོས་ཡོད། ཌ་མ་རུ་གཏུམ་མོ་སྐུལ་བྱེད་ཡིན་པས་སྤྱིར་བཏང་ལྟེ་བའི་ཐད་ནས་དཀྲོལ་དགོས་ཀྱང་གཅོད་པ་དག་གིས་རྣ་བའི་ཐད་ནས་རྫིག་ཉམས་ཀྱིས་དཀྲོལ་བ་སོགས་ཅི་ཡིན་མི་ཤེས་ཀྱང་གང་ལྟར་གཅོད་པས་དཀྲོལ་སྟངས་དང་མི་འདྲ། སྔོན་ང་ལ་ཆོས་ཟུར་ལགས་ཀྱིས་ཌ་མ་རུ་དཀྲོལ་སྟངས་བསླབས་མྱོང་། དཀྲོལ་སྟངས་སྦྱངས་རྗེས་ལྷ་མོ་འཁྲབ་མཁན་རྣམས་ཀྱིས་མགྱོགས་པོ་དཀྲོལ་བ་དེ་འདྲ་མ་ཡིན་པར། མཐེ་བོང་དང་མཛུབ་མོ་གཉིས་གཅིག་པོས་དལ་གྱིས་དཀྲོལ་ཐུབ་པ་དགོས། དྲིལ་བུ་ནི་བོང་དབྱུག་བཟུང་བ་ལྟར་མ་ཡིན་པར་སྙིང་གའི་ཐད་དུ་མཐེ་བོང་དང་གུང་སྲིན་གྱི་བར་ནས་འཛིན་དགོས་ཀྱང་ལག་པ་ཐང་ཆད་ན་དམིགས་བསལ་རེད། བཞད་མོ་བཞད། དྲིལ་བུ་ལས་རྔ་སྦུབ་དྲག་བརྡུང་མཆོག་ཏུ་རྩི་བ་བསམ་པ་ཕྱིན་ཅི་ལོག་ཏུ་སོང་བས་ལན། ཞེས་པ་ནས། ཤེས་རབ་སྟོང་ཉིད་ཀྱི་ལྟ་བ་ལ་བྱེད། བདེན་གཉིས་དབྱེར་མེད་ཀྱི་དབང་དུ་བྱས་ན། སྔགས་བླ་མེད་ཀྱི་སྐབས་སྒྱུ་མའི་སྐུ་ཐབས་དང་། དོན་དམ་འོད་གསལ་ཤེས་རབ་ཀྱི་ཆ་ཡིན། རྗེ་བཙུན་མི་ལ་དུས་ཐུང་ངུར་གོ་འཕང་མཆོག་བརྙེས་པ་ལམ་སྐད་ཅིག་མ་རེ་ལ་ཐབས་ཤེས་ཀྱི་ཉམས་ལེན་རྫོགས་པའི་གནད་ཀྱིས་ཡིན། དེ་ལྟར་ཚང་བ་དཔྱད་སྒོམ་ལ་རག་ལས་པས་ཐོས་བསམ་གལ་ཆེ་བའི་རྒྱུ་མཚན་དེ་ཡིན། ཞེས་པ། གོ་བ་སོབ་སོབ་ཙམ་མ་ཡིན་པར་སེམས་ལ་ངེས་ངེས་ཏིག་ཏིག་དང་དཔྱིས་ཕྱིན་པར་ངེས་པ་ནི་དཔྱད་སྒོམ་ལ་རག་ལས་པར་གསུངས་པ་ཡིན།

སྔགས་དོན་ཨོཾ་རྡོ་རྗེ་གསུམ་དབྱེར་མི་ཕྱེད་པ། སརྦ་ཏ་ཐཱ་ག་ཏ་དེ་བཞིན་གཤེགས་པ་ཐམས་ཅད། ཅེས་པ་ནས། དེ་ལྟར་སྐུ་གསུང་ཐུགས་སམ་རྡོར་དྲིལ་ཕྱག་རྒྱའི་ཞེས་ཕྱག་རྒྱའི་དམ་ཚིག་ནི་ལུས་ལྷ་སྐུར་གསལ་བ་དང་། དེ་ལྟར་གསལ་བའི་སྒྲུབ་གཞིའམ་རྒྱུ་ནི་རྡོ་རྗེ་དང་དྲིལ་བུས་མཚོན་པའི་བདེ་སྟོང་གི་ཏིང་ངེ་འཛིན་ཡིན་ལ། དེ་འདྲའི་བདེ་སྟོང་གཉིས་མེད་ཀྱི་ཡེ་ཤེས་དེ་ཉིད་བཞིན་ལག་གི་རྣམ་པར་ཤར་བ་ནི་ཕྱག་རྒྱའི་དམ་ཚིག་གོ །མདོར་ན། རྡོ་རྗེ་ཐུགས་ཀྱི་དམ་ཚིག །དྲིལ་བུ་གསུང་གི་དམ་ཚིག །ཕྱག་རྒྱ་སྐུ་ཡི་དམ་ཚིག་ཅེས་སྐུ་གསུང་ཐུགས་ཀྱི་དམ་ཚིག་གསུམ་བསྟེན་པ་ལ་ལམ་ཡོངས་རྫོགས་འདུས་པས་དེས་རྒྱུ་སྐྱབས་ཀྱི་རྡོར་སེམས་སོགས་མཉེས་པར་བྱེད་པ་དྲང་དོན་དང་། ངེས་དོན་དེ་འབྲས་སྐྱབས་ཀྱི་བདེ་སྟོང་གི་ཏིང་ངེ་འཛིན་རང་གི་རྒྱུད་ལ་མཉེས་ཤིང་ཉེ་བའམ་མངོན་དུ་གྱུར་པ་སྟེ་མཚོན་བྱེད་བཤད་པ་ལྟར་ནང་དུ་སྐད་ཅིག་ཙམ་ཡང་མི་འབྲལ་བར་བསྟེན་པར་བྱ་བ་དང་། ཞེས་པ་ནས། དགའ་བཞི་བདེ་བ་ཆེན་པོ་རྫོགས་པར་བསྐྱེད་པའི་དོན་ཡིན་པས་སྔགས་དོན་ཡང་དེས་གོ་ནུས་སོ། །

ནང་མཆོད་བྱིན་རླབས།

གཉིས་པ་ནང་མཆོད་བྱིན་གྱིས་བརླབས་པ་ལ་བསངས་པ། སྦྱང་བ། བསྐྱེད་པ། བྱིན་གྱིས་བརླབས་པ་དངོས་དང་བཞི་ལས། ཞེས་པ་ནས། ནང་མཆོད་མཆོད་གཏོར་སོགས་སྒྲུབ་གཞིའི་རྫས་ཐ་མལ་པ་འདུ་བྱེད་པ་དངོས་སུ་མ་བྱུང་བའམ་མེད་ཀྱང་མདུན་དུ་དེ་དག་ཡིད་ཀྱིས་དམིགས་ནས་བྱིན་རླབས་བྱས་ཏེ་ཕུལ་ཆོག །ཅེས་པ། གཙོ་བོ་རྫས་དེ་དག་དམིགས་རྟེན་ཡིན་ལ། རང་ཅག་ལས་དང་པོ་བའི་སྐབས་བསོད་ནམས་བསོག་པའི་ཕྱིར་རྫས་དངོས་སུ་བཤམས་པ་ལས། དོན་གྱི་ཆ་ནས་ཐ་མལ་པའི་རྫས་སྟོང་སྦྱང་བྱས་ཏེ་ཐ་མལ་པའི་རྫས་དེ་ལ་དམིགས་པའི་སྟོང་ཉིད་རྟོགས་པའི་ལྟ་བ་གསལ་བཏབ་པ་དེ་ཉིད་སྒྲུབ་གཞིར་བྱས་ནས་བདེ་སྟོང་གི་ཡེ་ཤེས་སུ་མོས་པའམ་བསྐྱེད་པའི་མཆོད་རྫས་གསར་པ་དེ་འབུལ་གྱི་ཡོད་པ་ལས། རང་ཅག་གིས་བཤམས་པའི་མཆོད་རྫས་དེ་ཕལ་ཆེར་འབུལ་གྱི་མེད་པ་ལྟ་བུ་ཡོད། དེ་ལྟ་ན་ཡང་རང་ཅག་ལས་དང་པོ་བ་ལ། དཔེར་ན། ཀུན་བཏགས་པའི་གཟུགས་དང་། དབང་འབྱོར་བའི་གཟུགས། ཆོས་ཀྱི་སྐྱེ་མཆེད་པའི་གཟུགས་སོགས་གསུངས་པ་བཞིན། བསྐྱེད་རིམ་གྱི་དམིགས་པ་གསལ་པོ་འོང་མཁན་དག་གིས་དམིགས་པས་སྤྲོས་པ་ན་བློ་ལ་འཆར་རྒྱུ་ཞིག་ཡོད། དེ་ལ་བརྟེན་ནས་ཕན་གནོད་བདེ་སྡུག་གི་ཚོར་བའང་འབྱུང་བས་ཀུན་བཏགས་པའི་གཟུགས་དང་། དེ་ནས་གསང་སྔགས་ཀྱི་རྫོགས་རིམ་མཐོན་པོའི་སྐབས་ས་ཆུ་མེ་རླུང་གི་ཏིང་ངེ་འཛིན་བསྒོམས་པའི་མཐུས་དངོས་སུ་བརླན་པ་སོགས་བྱེད་དུ་ཡོད་པས། དེ་དག་ལ་དབང་འབྱོར་བའི་གཟུགས་ཞེས་བརྗོད། དེ་ལྟར་ནང་གི་ཏིང་ངེ་འཛིན་གྱི་ནུས་པ་ཆེ་རུ་ཕྱིན་པ་ན་ཕྱིའི་རྫས་ལ་ལྟོས་པ་མེད་པའམ་ལྟོས་ཚབས་ཆུང་དུ་འགྲོ་བ་ཡིན། ཡང་། ནང་གི་ཏིང་ངེ་འཛིན་གྱི་རྩལ་མ་རྫོགས་པའམ་ནུས་པ་དེ་ཙམ་མེད་པའི་སྐབས་ཕྱིའི་རྫས་ཀྱང་གལ་ཆེན་པོར་གསུངས་ཡོད།

གཏོར་མ་སོགས་ལ་ཆང་ཆུ་ནང་མཆོད་གསུམ་གྱིས་བྲན་པར་གསུངས་པ་ཡོད་ཀྱང་ཞེས་པ་ནས། ཐ་མལ་པའི་རྫས་ཀྱིས་བསངས་མི་ནུས་པའི་རྒྱུ་མཚན་གྱིས་ཐོག་མར་ནང་མཆོད་བྱིན་རླབས་མཛད་པས་དེའི་གོང་དུ་བསངས་འཐོར་མི་མཛད། ཅེས་པ། དང་པོ་ནང་མཆོད་བྱིན་རླབས་བྱེད་དགོས་ཤིང་ནང་མཆོད་བྱིན་རླབས་མ་བྱས་གོང་ཕྱི་ནང་གི་བགེགས་བསངས་པའི་ནུས་པ་མེད་པས་ནང་མཆོད་འཐོར་བར་མི་མཛད་གསུངས་པ་རེད།

བསང་བའི་ཚེ་ངེས་ངོར་སྟོང་ཉིད་ཀྱི་ལྟ་བ་དྲན། ཨོཾ་ཨཱཿབིགྷྣནྟ་ཀྲྀཏ་ཧཱུཾ། ཞེས་པས་བསངས། དམིགས་པ་ནི་རང་ཞེ་སྡང་རྡོ་རྗེར་གསལ་བའི་སྙིང་གར་ཉི་མའི་དཀྱིལ་འཁོར་གྱི་སྟེང་དུ་ས་བོན་ཧཱུཾ་ཡིག་གསལ་བའི་མཐའ་སྐོར་དུ། ཨོཾ་ཨཱཿབིགྷྣནྟ་ཀྲྀཏ་ཧཱུཾ། ཞེས་པས་བསྐོར་བར་བསམ། ངག་ནས་ཨོཾ་ཨཱཿབིགྷྣནྟ་ཀྲྀཏ་ཧཱུཾ། ཞེས་པའི་སྔགས་བརྗོད་པ་དང་ཧཱུཾ་ཡིག་གི་མཐའ་སྐོར་དུ་གསལ་བའི་སྔགས་ཕྲེང་ལས་འོད་ཟེར་འཕྲོས། འོད་ཟེར་གྱི་སྣེ་ལས་ཁྲོ་བོའི་ཚོགས་བྱུང་སྟེ་སྒྲུབ་གཞིའི་རྫས་ལ་གནས་པའི་དམ་གྲིབ་དང་ཉམས་གྲིབ་མི་གཙང་བས་སྦགས་པ་སོགས་སྐྱོན་གྱི་རིགས་གང་ཡོད་རྣམས་བསལ་སོང་སྙམ་དུ་བསམ། གལ་ཆེ་བ་ཨོཾ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཞེས་པའི་ཨོཾ་ནི་གོང་དུ་སྐུ་གསུང་ཐུགས་གསུམ་ལ་སྦྱར་བ་ལྟར་དང་། ཡང་། ཨ་ཨུ་མ་གསུམ་གྱིས་རྣལ་འབྱོར་པ་རང་གི་ལུས་ངག་ཡིད་གསུམ་མཚོན་པར་བྱས་ཏེ། ཨོཾ་ཞེས་པས་ལུས་ངག་ཡིད་གསུམ་མཚོན་པ་དང་དེ་གསུམ་ལ་བརྟེན་ནས་བཏགས་པའི་ང་དེ་ཁྱད་གཞིར་བཟུང་ནས་དེའི་སྟེང་གི་གང་ཟག་གི་བདག་མེད་བསྒོམ་པ་དང་། དེ་འདྲའི་ལུས་ངག་ཡིད་གསུམ་ལ་བཏགས་པའི་ང་དེ། སྭ་བྷཱ་ཝ་ཤུདྡྷཿཞེས་སྭ་བྷཱ་ཝ་རང་བཞིན་དང་། ཤུདྡྷཿདག་པ་སྟེ་རང་བཞིན་དག་པ་སྟེ་བརྟེན་ནས་བཏགས་པ་དང་། བརྟེན་ནས་འབྱུང་བ་དང་། ལྟོས་ནས་གྲུབ་པ་ཡིན་པས་མ་ལྟོས་པ་དང་མ་རྟེན་པར་རང་དབང་གིས་གྲུབ་པའི་བདག་མེད་པ་དང་། དེ་ནས་སརྦ་དྷརྨཱ་ཞེས་པ་ཆོས་ཐམས་ཅད་དང་། འདིའི་ཆོས་ནི། རང་རང་གི་ངོ་བོ་འཛིན་པ་ལ་བརྗོད་པ་ཡིན་པས་སྣང་ཞིང་སྲིད་པའི་ཆོས་འདི་ཐམས་ཅད་ལ་ཆོས་སམ་དྷརྨ་ཞེས་བརྗོད།

སྤྱིར་གང་ཟག་ཅིག་བཞག་ཕྱིན་ཆད་དེའི་ལོངས་སྤྱད་བྱའི་ཕུང་སོགས་ཀྱིས་བསྡུས་པའི་ཆོས་ཐམས་ཅད་སརྦ་དྷརྨཱ་དང་། ཆོས་དེ་དག་ཀྱང་སྭ་བྷཱ་ཝ་ཤུདྡྷོ྅་ཞེས་རང་བཞིན་དག་པ་སྟེ། མདོར་ན། གང་ཟག་དང་དེ་ལ་བཏགས་པའི་གཞི་ཕུང་སོགས་ཀྱིས་བསྡུས་པའི་ཕྱི་ནང་གི་ཆོས་འདི་ཐམས་ཅད་རང་བཞིན་གྱིས་ཡོངས་སུ་དག་པའམ་རང་བཞིན་མེད་པ་བློ་ཡུལ་དུ་ཤར་བར་བྱས་ཏེ། དེ་ལ་རྩེ་གཅིག་ཏུ་བློ་ལྷན་ནེ་འཇོག་པའམ་ཟུག་པའམ་ཁེངས་པ་བཞིན་དུ་གནས་པ་བྱུང་ན། དེ་ལ་ཨཱཏྨ་ཀོ྅་སྟེ་བདག་ཉིད་དེ་ངའོ་ཞེས་པའི་དོན་ཚང་བས་དེ་ལྟར་སྟོང་སྦྱང་བྱ།

སྣང་ཆ་རང་ཞེ་སྡང་རྡོ་རྗེར་གསལ་བའི་ཐུགས་ཀར་ཉི་མའི་དཀྱིལ་འཁོར་ལེབ་མོ་ཁ་དོག་དམར་པོ། ཞེས་པ་ནས། བགེགས་བསྐྲད་པའང་དགེ་སྐོས་ཀྱིས་རྡུང་རྡེག་བྱས་ནས་འདེད་པ་ལྟ་བུ་མ་ཡིན་པར་བདེན་འཛིན་གྱི་སྣང་བའམ་འཛིན་པ་ཨ་འཐས་དེ་ནུབ་དགོས། ཞེས་པ་ནས། འཁོར་འདས་ཐམས་ཅད་འཇོག་བྱེད་དང་འཇིག་བྱེད་ཀྱི་རྩ་བ་སེམས་ཡིན་པས་བསྐྲད་སོགས་དེ་ལྟར་འགྱུར་རོ། །ཞེས་གསུངས་པ་ལྟར་ཡིན་ནོ། །

གཉིས་པ་སྦྱངས་པ་ལ། ངེས་ངོ་དང་སྣང་བ་གཉིས་ཀར་སྟོང་ཉིད་འཆར་དགོས། ཞེས་པ། ངེས་ངོར་རང་བཞིན་མེད་པའི་སྟོང་པ་ཉིད་དང་སྤྲོས་པའི་སྣང་བ་བསྡུས་པའི་སྟོང་པ་ཉིད་གཉིས་ཀ་འཆར་དགོས་ཤིང་། གང་ལྟར་སྟོང་ཉིད་མངོན་སུམ་དུ་རྟོགས་པ་ལྟ་བུའི་ཉམས་བཏོན་ནས། སྒྲུབ་གཞི་དམིགས་རྟེན་དང་། ཞེས་པ་ནས། དེས་ན་གཞན་གྱིས་སྒོར་ཡོད་པ་མིན་ཀྱང་འདི་རྣམས་མེད་པས་ཉམས་ལེན་ཐམས་ཅད་ཀྱི་སྒོ་བཀག་པ་ཤེས་ནས་འབད་དགོས་སོ། །

གསུམ་པ་བསྐྱེད་པ་ནི། སྔར་གྱི་རྫས་ཐ་མལ་པ་དེ་མ་ཡིན་པར་སྟོང་པར་སྦྱངས་ཏེ་བློས་གསར་དུ་བཏགས་ནས་སྒྲུབ་དགོས་པས་བསྐྱེད་པ་ཞེས་གསུངས། དེས་ན་སྟོང་ཉིད་ངེས་པའི་སྣང་ཆ་རྗེས་ཐོབ་སྒྱུ་མ་ལྟ་བུར་ནང་མཆོད་ཀྱི་སྒྲུབ་གཞིའི་གོ་སར་ཧཱུཾ་སྔོན་པོ་ཉལ་སྟབས། ཞེས་ཧཱུཾ་གི་ཞབས་ཀྱུ་རང་ཕྱོགས་སུ་བསྟན་ཏེ་ཉལ་སྟབས་སུ་ཡོད་པར་བསམ། དེའི་སྟེང་ཡཾ་གྱེན་འགྲེང་ངམ་ཉལ་སྟབས་གང་བྱས་ཀྱང་ཆོག །དེའི་སྟེང་ཧཱུཾ་སྔོན་པོ་གོང་བཞིན་ཉལ་སྟབས་སུ་གནས་པ། ཧཱུཾ་ཡཾ་ཧཱུཾ་ཞེས་པའི་ཧཱུཾ་ཡིག་གཉིས་ཀྱི་བར་དུ་ཆུད་པའམ་དེའི་ནང་གི་ཡཾ་ཡོངས་སུ་གྱུར་པ་ལས་རླུང་དཀྱིལ་ཁ་དོག་ལྗང་སྔོན་དབྱིབས་གཞུ་ལྟ་བུ་བཅད་ཁ་རང་ལ་བསྟན་པ། ཞེས་ནང་མཆོད་ཀྱི་འབྱུང་གཞིའི་རླུང་དཀྱིལ་ལྗང་སྔོན་དང་། གཤམ་གྱི་གཞལ་ཡས་ཁང་གི་འོག་གཞིའི་རླུང་དཀྱིལ་དེ་སྔོན་པོར་བྱས་པ་ཅི་ཡིན་མི་ཤེས། སྟེང་འོག་གི་ཧཱུཾ་གཉིས་ཡོངས་སུ་གྱུར་པ་ལས་རླུང་དཀྱིལ་གྱི་སྟེང་དུ་རྡོ་རྗེ་རྩེ་ལྔ་པ་གཉིས་ཕྲ་བཏབ་པ་ལྟར་གནས་པ། ཞེས་པ་ནས། དེའི་སྟེང་ཧཱུཾ་གཉིས་ཀྱི་བར་དུ་ཆུད་པའི་རཾ་ལས་མེ་དཀྱིལ་ཟུར་གསུམ་པའི་ཟུར་གཅིག་རང་ལ་བསྟན་པའི་རྒྱབ་ཏུ་རླུང་དཀྱིལ་གྱི་ལྟག་པ་ཟླ་གམ་ཅུང་ཟད་ལྷག་པ་དང་། ཞེས་པ། རླུང་དཀྱིལ་གཞུའི་དབྱིབས་སམ་ཟླ་གམ་གྱི་དབྱིབས་ཅན་གྱི་ནང་མེ་དཀྱིལ་ཟུར་གསུམ་ཆ་ཚང་ཚུད་པ་འཇིགས་བྱེད་དང་ཡང་འདྲ། ནང་མཆོད་དང་ཧཱུཾ་གི་མདུན་དང་རླུང་དཀྱིལ་གྱི་བཅད་ཁ་རང་ལ་བསྟན་ཅིང་གོར་གཟུགས་རྒྱབ་ཏུ་བསྟན་པ་དང་། དེའི་སྟེང་ཧཱུཾ་རཾ་ཧཱུཾ་གི་རཾ་ཞེས་སོགས་གསུངས་པ་ལྟར་མེ་དཀྱིལ་གྱི་ཟུར་གཅིག་རང་དང་ཟུར་གཞན་གཉིས་རླུང་དཀྱིལ་གྱི་ལྟག་པར་བསྟན་པའི་དཀྱིལ་དུ་ཟླ་གམ་ཅུང་ཟད་ཕྱིར་ཐོན་པ། སྟེང་འོག་གི་ཧཱུཾ་གཉིས་ལས་རྡོ་རྗེ་རྩེ་གསུམ་པ་གཉིས་ཀྱིས་མཚན་པ། ཞེས་པ་ནས། གཡས་སུ་ཨཱཿདམར་པོ། ཞེས་པ་ནས། ཁ་ཕྱིར་བསྟན་པའི་སྒྱེད་བུའི་འཛོམ་དུ་སྟེ་དབུས་སུ་ཨ་དཀར་པོ། ཞེས་པ་ནས། ཐོད་པའི་མཐིལ་དུ་ཨཱཿདམར་པོ་ཞིག་ཐོལ་གྱིས་བྱུང་བ་ལས་པདྨ་དམར་པོ་འདབ་མ་བརྒྱད་པ་ཟེའུ་འབྲུ་ལ་ཨཱཿདམར་པོས་མཚན་པ། ཞེས་པ་ནས། ཐོད་པའི་དབུས་སུ་པདྨ་དམར་པོ་འདབ་མ་བརྒྱད་པའི་སྟེང་མི་བསྐྱོད་པའི་ས་བོན་ཧཱུཾ་ལས་མིའི་ཤ་སྔོ་ནག་དང་དྲི་ཆུ་ཧཱུཾ་གིས་མཚན་པ། འཆར་བདེ་ཆེད་དྲི་ཆུའི་རྒྱ་མཚོའི་ནང་མར་ཁུ་ལ་ཤ་བཅུག་པ་ལྟ་བུ་གསུངས།

ཤར་དུ་རྣམ་སྣང་གི་ས་བོན་བྲུཾ་ལས་གླང་ཆེན་གྱི་ཤ་དཀར་པོ་དང་དྲི་ཆེན་བྲུཾ་གྱིས་མཚན་པ། ལྷོར་རིན་འབྱུང་གི་ས་བོན་ཨཾ་ལས་རྟའི་ཤ་སེར་པོ་དང་འཇིགས་བྱེད་ཀྱི་ཁྲིད་ཡིག་འགར་རྟ་ཤ་ལྗང་ཁུར་བཤད་པའང་ཡོད། རཀྟ་ཨཾ་གིས་མཚན་པ། འདིར་ཤ་རྣམས་ཀྱི་ཁ་དོག་དམིགས་བསལ་གསུངས་མེད་ཀྱང་རང་མདོག་བྱས་ན་འགྲིག་གམ་སྙམ། ནུབ་ཏུ་འོད་དཔག་མེད་ཀྱི་ས་བོན་ཛྲིཾ་ལས་བ་ལང་གི་ཤ་དམར་པོ་དང་བྱང་སེམས་དཀར་པོ་ཛྲིཾ་གིས་མཚན་པ། ཞེས་པ་ནས། དཔོན་སློབ་བྱམས་པས་ཤ་རྣམས་ཁྱི་ཙོག་ལྟ་བུར་གནས་པའི་མཚོག་མར་ཡི་གེ་འགོད་གསུངས། དེ་དག་ལས་གང་བྱས་ཀྱང་འགྲིག །

ཤ་དང་བདུད་རྩི་མཚོན་བྱེད་ཀྱི་ཡི་གེ་གཉིས་ཤའི་སྟེང་མཉམ་དུ་འགོད་དམ། ཞེས་བདུད་རྩི་མཚོ་བཞིན་འཁྱིལ་བའི་དབུས་སུ་ཤ་དེ་དང་དེ་དབུས་སུ་ཡོད་པས་ཤའི་སྟེང་དུ་བདུད་རྩི་མཚོན་བྱེད་ཀྱི་ཡི་གེ་འགོད་པའམ་ཞེས་པའོ། །ཡང་ན་བདུད་རྩི་མཚོན་བྱེད་ཀྱི་ཡི་གེ་ཤའི་གཡོན་ཤ་བདུད་རྩིར་ནུབ་མཚམས་སུ་འགོད། ཁཾ་ལས་བྱུང་བའི་ཤ་ཆེན་ཞེས་པའི་ཤ་ཆེན་ནི་འགའ་ཞིག་ལ་རྐང་དམར་དང་ཀླད་རྒྱ་ལ་བྱེད་པའང་ཡོད། སྤྱིར་མི་ཤ་ལ་བྱེད་ཅིང་། བོད་པས་ཤ་བརྡུངས་ནས་ཁུ་བ་ལྟ་བུ་དེར་ཤ་ཆེན་ཞེས་རྩམ་པ་དང་མཉམ་དུ་ཟ་བ་ཡོད་ལ། ཞེས་པ་ནས། དེ་ཡང་ཐམས་ཅད་ས་བོན་ལས་བསྐྱེད་པས་མིང་གིས་བཏགས་ཙམ་གྱི་རྟེན་འབྱུང་མཚོན་པ་དང་། ཞེས་གསུངས། ནང་མཆོད་ཀྱི་སྐབས་སུའང་རྫོགས་རིམ་གྱི་སྨིན་བྱེད་ཁྱད་པར་ཅན་དུ་འགྲོ་བ་དུ་མ་ཞིག་ཀྱང་གསུངས་ཡོད། ཡང་སྐབས་རེར། རང་རང་གི་མིང་ཡིག་དང་པོ་ཐིག་ལེས་མཚན་པ་ཞེས་པ་མིང་ཡིག་གིས་ཆོས་ཅན་དང་། ཐིག་ལེས་ཆོས་ཅན་རང་བཞིན་གྱིས་སྟོང་པའི་ཆོས་ཉིད་མཚོན་པ་སྟེ་དོན་ལ་སྟོང་དང་རྟེན་འབྱུང་ཟུང་འཇུག་ཏུ་མཚོན་པའི་བཤད་པའང་ཡོད།

འོག་གི་རླུང་དཀྱིལ་གྱིས་རྩ་བ་དང་ཡན་ལག་གི་རླུང་བཅུ། མེས་གཏུམ་མོ། སྒྱེད་བུས་སྣང་མཆེད་ཐོབ་གསུམ། ཞེས་པ། སྒྱེད་བུ་གསུམ་གྱི་ཁ་དོག་དཀར་དམར་ནག་གསུམ་གྱིས་སྣང་མཆེད་ཐོབ་གསུམ་གྱི་རང་མདོག་མཚོན་པར་སྦྱར་ནའང་འགྲིག་སྙམ། ཐོད་པས་བདེ་སྟོང་གི་ཡེ་ཤེས་དང་ཟུང་འཇུག །ཤ་ལྔ་གཤེགས་པ་ལྔ་དང་བདུད་རྩི་ལྔ་གཤེགས་མ་ལྔའི་ངོ་བོ་དང་། ཞེས་པར་ལྕགས་ཀྱུ་ལྔ་དང་སྒྲོན་མ་ལྔ་ཞེས་དངོས་གྲུབ་འགུག་པ་དང་གནས་ལུགས་གསལ་བར་བྱེད་པའི་ཕྱིར་དེ་ལྟར་གསུངས་སོ། །ལྷ་ཡབ་ཡུམ་སྙོམས་པར་ཞུགས་པའི་བདེ་ཆེན་ཐར་ལམ་གྱི་སྲོག་རྩ་ཡིན། ཞེས་པ་ནས། བར་ཆད་མི་འབྱུང་བའི་དགོས་པ་ཡོད་ཅེས་བླ་མ་བྱམས་པ་རིན་པོ་ཆེའི་གསུང་སྒྲོས་དང་བཅས་ཞིབ་པར་ཐོས་ཀྱང་མང་བས་མ་བྲིས་སོ། །

བཞི་པ་བྱིན་གྱིས་བརླབ་པ་ནི། སྟེང་གི་རྡོ་རྗེ་ཧཱུཾ་དང་བཅས་པ་ལས་འོད་ཟེར་འཕྲོས། ཞེས་པ་ནས། ནམ་མཁར་གནས་པའི་རྡོ་རྗེ་ཉི་གདན་དང་བཅས་པ་རྫས་ཀྱི་ནང་ལྷུང་ནས་གཡས་སྐོར་དུ་འཁོར་ཏེ་ལན་གསུམ་དཀྲུགས་ཤིང་ཞུ་ནས་བདུད་རྩི་དང་དབྱེར་མེད་དུ་འདྲེས་པས་བདེ་སྟོང་གཉིས་སུ་མེད་པའི་ཡེ་ཤེས་ཀྱི་གཟུང་རྣམ་རྫས་དེ་དང་དེའི་རྣམ་པར་ཤར་བ་ཡིན་པས་རྫས་ཀྱི་ངོ་བོའི་སྟེང་མ་དག་པ་མེད་ཀྱང་ཤ་ལྔ་དང་བདུད་རྩི་ལྔ་ལས་རེ་འགའ་ཟ་འདོད་པ་དང་། རེ་འགའ་སྐྱུག་ལོག་པ་འོང་ཞིང་། རང་གི་རྣམ་རྟོག་གིས་བསྐྱེད་པའི་ཁ་དོག་དྲི་རོ་ནུས་པའི་སྐྱོན་གྱི་དྲི་མ་སྦྱངས་ཏེ་ཁ་དོག་ཤེལ་ལྟར་དཀར་པོར་གྱུར། ཅེས་པ་ནས། སྐྱོན་གྱི་རིགས་ཐ་མལ་སྣང་ཞེན་དང་ཐ་མལ་གྱི་སྣང་ཞེན་དེ་བདེན་འཛིན་གྱི་རྩ་བ་ཅན་ཡིན་པས་ཧཱུཾ་གིས་དྲི་མ་སྦྱོང་བ་དང་། ཞེས་ཐ་མལ་གྱི་སྣང་བ་ཤེས་སྒྲིབ་དང་ཞེན་པ་ཉོན་སྒྲིབ་ཏུ་བཞེད་མཁན་ཡང་ཡོད་དེ། སེར་བྱེས་སོག་པོ་དགེ་བཤེས་ཚེ་བརྟན་ལྷ་རམས་པའི་སྔགས་ཀྱི་ས་ལམ་དུ། ཐ་མལ་གྱི་ཞེན་པ་ཉོན་སྒྲིབ་ཏུ་བཞེད་པར་གསལ་བས་དེ་ལྟར་དུ་ཁས་བླངས་ཀྱང་ཆོག་གམ་སྙམ་མོ། །ཞེས་དང་། འོན་ཀྱང་། སྣང་བ་གསུམ་གྱི་གཉིས་སྣང་ཕྲ་མོ་ནི་ཕར་ཕྱིན་དུ་མ་ཟད་རྒྱུད་སྡེ་འོག་མའི་ལམ་གྱིས་ཀྱང་སྤོང་མི་ནུས་པར་གསུངས་པས། ལུགས་འདིའི་ཐུན་མོང་མ་ཡིན་པའི་ཤེས་སྒྲིབ་ཏུ་འཇོག་དགོས་སོ། །ཞེས་ཐ་མལ་གྱི་ཞེན་པ་ཉོན་སྒྲིབ་དང་། སྣང་བ་ཤེས་སྒྲིབ་ཏུ་གསུངས་འདུག །ཁྲི་ཆེན་བསྟན་པ་རབ་རྒྱས་ཀྱི་གསུང་ཞིག་ཏུའང་ཉོན་སྒྲིབ་དང་ཤེས་སྒྲིབ་ལ་སྦྱར་འདུག་སྙམ།

ཨཱཿའོད་དཔག་མེད་དང་གསུང་རྡོ་རྗེའི་ས་བོན་དང་། ཞེས་པ་ནས། རྣམ་སྣང་གཟུགས་ཕུང་རྣམ་དག་གི་ལྷ་ཡིན་པས་གཟུགས་ལ་མངའ་བསྒྱུར་བས་ཨོཾ་གྱིས་མང་པོར་སྤེལ་བ་ཡིན། ཞེས་གསུངས། གང་ལྟར་བདེན་འཛིན་མ་སྤངས་པའི་རྒྱུད་ཀྱི་ཐ་མལ་གྱི་ཞེན་པ་དང་བདེན་འཛིན་ཕན་ཚུན་གྲོགས་སུ་འགྲོ་རྒྱུ་ཡོད་ཚོད་རེད། དཔེར་ན། བདེན་འཛིན་མ་སྤངས་པའི་གང་ཟག་གི་རྒྱུད་ཀྱི་རང་གཅེས་འཛིན་དང་བདེན་འཛིན་གཉིས་ཕལ་ཆེར་གཅིག་གྲོགས་སུ་གཅིག་འགྲོ་བ་བཞིན་ཡིན་སྙམ། འོན་ཀྱང་། བདེན་འཛིན་སྤངས་པའི་དགྲ་བཅོམ་པའི་རྒྱུད་ལ་གཞན་ཕུང་བར་བྱེད་པའི་རང་གཅེས་འཛིན་དེ་འདྲ་མེད་ན་ཡང་། བྱང་ཆུབ་ཀྱི་སེམས་ཀྱི་གོམས་པ་རྫོགས་པའི་སྐབས་ནུས་པ་ཆུང་དུ་འགྲོ་བའི་རང་གཅེས་འཛིན་དེ་འདྲ་དེའི་རྒྱུད་ལ་ཡང་ཡོད་ཤས་ཆེ། དེ་བཞིན་དུ་བདེན་འཛིན་གྱིས་གྲོགས་བྱེད་པའི་ཞེན་པ་ཨ་འཐས་དེ་འདྲ་ཡང་ཡོད་ཤས་ཆེ། འོན་ཀྱང་། དེ་བདེན་འཛིན་ཡིན་ན་ལོག་ཤེས་ཡིན་དགོས་པས་དེ་ལྟར་འཇོག་དཀའ། ཐང་སག་པ་སོགས་ཀྱིས་ཨོཾ་ཨཱཿཧཱུཾ་ལན་གསུམ་བརྗོད་པར་གསུངས་པ་ལྟར་ཚོགས་སུ་སྟེ་ཚོགས་འདོན་གྱི་སྐབས་ལྟ་བུར་ལན་གསུམ་ལས་གསུང་སྲོལ་མེད་པས་ངེས་པ་མེད་ཀྱང་རང་གི་ཉམས་ལེན་ལ་སྟེ་རང་ཉིད་སྒེར་གྱི་ཉམས་ལེན་གྱི་སྐབས་ལྟ་བུར་ལན་བདུན་བརྗོད་ན་ལེགས་པས་དེའི་ཚེ་དམིགས་པ་ནི། ཞེས་གསང་བ་འདུས་པ་སྒྱུ་ལུས་སྨིན་བྱེད་དང་གཙོ་བོ་སྒོ་གསུམ་ལས་ཐོན་པའི་མི་དགེ་བ་བཅུ་བཤད་པ་ལས། ཡིད་ཀྱི་གསུམ་ནི་ཀུན་སློང་གི་ཕྱོགས་སུ་སྦྱར་ལ། མདོར་ན། ལུས་ངག་གི་ཉེས་སྤྱོད་བདུན་དམིགས་སུ་བསལ་ནས་དེའི་དབང་གིས་བསགས་པའི་ལས་ངན་སྡིག་པའི་ཚོགས་ཐམས་ཅད། དུད་ཁུ་དང་སོལ་ཁུའི་རྣམ་པར་སྒྲུབ་པའི་རྫས་ལ་བསྟིམས་པའི་མོས་པ་དང་བཅས་ཏེ་འབྲུ་གསུམ་ལན་བདུན་བརྗོད་ན་ལེགས་ཞེས་གསུངས་པ་ཡིན།

རང་ཞེ་སྡང་རྡོ་རྗེར་གསལ་བའི་ཐུགས་ཀའམ། ཞེས་པ་ནས། སྲོག་གཅོད་ཀྱི་སྡིག་སྒྲིབ་ཀུན་སློང་དང་བཅས་པ་རྦད་ཀྱིས་ཆད་ནས་སྐབས་འདིར་ནང་མཆོད་ལ་བསྟིམས་པ་དང་། གཤམ་དུ་གཏོར་མ་བྱིན་རླབས་ཀྱི་སྐབས་གཏོར་མ་སོགས་ལ་བསྟིམས་ནས་ཕུལ་བས་རང་གཞན་ཐམས་ཅད་སྲོག་གཅོད་ཀྱི་སྡིག་པ་རྒྱུ་དང་བཅས་པ་ལས་གྲོལ་བར་བསམ། ཞེས་པ་ནས། སྒྱུ་ལུས་སྨིན་བྱེད་ལུས་ངག་གི་ལས་བདུན་རྩལ་དུ་བཏོན་ནས་སྦྱང་བ་ཡིན་པས་གནད་ཆེའོ། །

སྔོན་འགྲོའི་གཏོར་མ་འབུལ་བ།

གསུམ་པ་སྔོན་འགྲོའི་གཏོར་མ་འབུལ་བ་ལ། ཞེས་པ་ནས། གྲངས་མང་ཉུང་ཙམ་ལ་ལྟོས་པ་ཅི་ཡོད། མཆོད་པ་དང་གཏོར་མ་དང་བསངས་སོགས་ཞེས་པ། རྒྱ་གར་ན་བསངས་གཏོང་སྲོལ་ཡོད་མེད་མི་ཤེས་ལ། བསངས་གཏོང་སྲོལ་འདི་བོན་གྱི་ལུགས་སྲོལ་ཡིན་ཀྱང་སྲིད། གང་ལྟར་ཀུན་སློང་ཐབས་ཤེས་ཀྱི་རྟོགས་པས་ཟིན་ན་ཁྱད་པར་གང་ཡང་མེད།

ཐམས་ཅད་རྒྱ་མཚོ་སྤྲིན་གྱི་བཀོད་པ་ཡིད་ལ་དྲན་ནས་ཆ་ཤས་རེས་ཀྱང་ཐུགས་རྒྱུད་ལ་ཟག་མེད་ཀྱི་བདེ་བ་ཁྱད་པར་ཅན་བསྐྱེད་ཚུལ་འཆར་དགོས། བྱིན་གྱིས་བརླབ་པ་ལ་སྔར་ལྟར་བཞི་ལས་བསངས་སྦྱངས་གཉིས་འདྲ། ཞེས་པ། སྒྲུབ་གཞིའི་རྫས་མི་འདྲ་བ་མ་གཏོགས་དེའི་སྟེང་གི་སྟོང་ཉིད་བསྒོམས་ཏེ་སྟོང་སྦྱང་བྱེད་ལུགས་ལ་མི་འདྲ་བ་མེད་ཅེས་པའོ། །

བསྐྱེད་པ་ནི། སྔགས་དོན་དྲན་ཏེ་མཆོད་རྫས་མི་སྣང་བའི་བདེན་སྟོང་དང་ཞེས་པ་ནས། དྷུ་པེའི་དྷུ་སོགས་ལ་ཐིག་ལེས་བརྒྱན་པ་ཨཾ་པཱཾ་པུཾ་དྷུཾ་ཨཱཾ་གཾ་ནེཾ་ཤཾ་རྣམས་བཅོ་ལྔ་རེ་གནས་པ་ལས་མཆོད་ཡོན་ནས་རོལ་མོའི་བར་གྲངས་དེ་སྙེད་གྲུབ་པར་བསམ། ཞེས་པ། ཐོད་པའི་མདུན་དེ་མཆོད་པ་འབུལ་ཡུལ་ལ་ཕར་བསྟན་དགོས། སྐབས་འདིར་ཕྱོགས་སྐྱོང་བཅོ་ལྔ་དང་འཇིགས་བྱེད་ལ་ནང་མགྲོན་བདུན་ཡོད་པས་འོད་ཟེར་བཅུ་དྲུག་གསུངས་ཡོད། མཆོད་རྫས་རྣམས་ཐོད་པའི་ནང་དུ་ས་བོན་ལས་བསྐྱེད་པ་ནི་བདེ་སྟོང་གི་རྣམ་རོལ་ལས་མི་འདའ་ཞིང་མིང་གིས་བཏགས་ཙམ་དུ་ཤེས་པའི་ཆེད་དེ་གཞན་ལ་ཡང་འདྲའོ། །

བཞི་པ་བྱིན་གྱིས་བརླབ་པ་ལ་བྱིན་ནི་གཟི་བྱིན་དང་། ཞེས་པ་ནས། འདི་ལ་རོ་མི་ཞིམ་པ་རོ་མཆོག་སྣང་། །ཞེས་པ་ལྟར་ཚོགས་གཉིས་གོམས་པའི་ལག་རྗེས་ལས་བྱུང་ཚུལ་རྒྱས་པར་སྩལ་ཡང་འདིར་མང་བས་འཇིགས་ནས་མ་བྲིས་སོ། །

སྔོན་འགྲོའི་གཏོར་མ་བྱིན་རླབས།

དེ་ནས་སྔོན་འགྲོའི་གཏོར་མ་བྱིན་རླབས་ནི། ཕྱོགས་སྐྱོང་གི་གཏོར་མ་བྱིན་རླབས་ཀྱི་ཆོ་ག་ནང་མཆོད་དང་འདྲ། ཞེས་པ་ནས། བསམ་གཏན་གྱི་སྒྲུབ་མཆོད་ལྟར་གཏོར་མ་མེད་ཀྱང་ཡིད་ཀྱིས་མོས་ཏེ་བྱིན་གྱིས་བརླབས་ནས་ཕུལ་ཆོག །ཡོད་ན་དམ་ཚིག་གི་རྫས་རེད།

ཕྱོགས་སྐྱོང་གསལ་འདེབས་པ།

དེ་ནས་ཕྱོགས་སྐྱོང་གསལ་འདེབས་པ་ནི། རང་ཞེ་སྡང་རྡོ་རྗེར་གསལ་བའི་ཐུགས་ཀའི་ཧཱུཾ་ལས་འོད་ཟེར་རྩེ་མོ་ཅུང་ཟད་གུག་པ་ལྕགས་ཀྱུ་ལྟ་བུ་བཅོ་ལྔ་འཕྲོས་པ་ཞེས་པ། འགུག་པའི་སྐབས་སུ་སྟེང་དུ་གསུམ་དང་འོག་ཏུ་གཉིས་སྤྲོས་ན་འགྲིག །ཡང་། འགོད་པའི་སྐབས་བཞིན་དབང་ལྡན་ནས་ཉེ་དབང་གི་བར་དུ་བཤད་པ་ལྟར་འོད་ཟེར་གྱིས་བཀུག་ནའང་འགྲིག་སྙམ། ཕྱོགས་སྐྱོང་གཙོ་བོ་རྣམས་ཀྱི་སྙིང་གར་རེག་པ་ཙམ་གྱིས་རྡོ་ཁབ་ལེན་གྱིས་ལྕགས་ཕྱེ་འདྲེན་པ་ལྟར་ཕྱོགས་དང་མཚམས་ཀྱི་ཕྱོགས་སྐྱོང་གཙོ་བོ་རྣམས་འོད་ཟེར་གྱིས་རང་དབང་མེད་པར་དབང་དུ་བསྡུས་ཏེ་དྲངས་པ་ན་དེའི་འཁོར་དུ་གཏོགས་པ་རྣམས་ཀྱང་རང་དབང་མེད་པར་བཀུགས་ཏེ་གཏོར་སྣོད་དམ་སྟེ་ཟས་ཀྱི་སྐབས་ཟས་སྣ་འཇོག་སའི་མདུན་ཅོག་གི་མཐའ་ལ་ཟ་མཁན་རྣམས་བསྐོར་ནས་འདུག་པ་བཞིན་དུ་གཏོར་སྣོད་ཀྱི་མཐར་འཁོད་པའམ། ཡང་ན། རང་ཉིད་དབུས་སུ་བརྩིས་ཏེ་རང་གི་མཐའ་སྐོར་དུ་འཁོད་པ་རིམ་གྱིས་གསལ་འདེབས་པ་ཡིན། དེ་ཡང་སྔོན་རྒྱལ་བ་རྡོ་རྗེ་འཆང་གིས་ཕྱོགས་སྐྱོང་བཅོ་ལྔར་དབང་བསྐུར་ཏེ་དཀྱིལ་འཁོར་གྱི་མཐར་བཀོད་པའི་དུས་ཀྱི་གསང་མཚན་ནས་སྨོས་པ་ནི་དེའི་ཚེ་བཀའ་བསྒོས་པའི་དམ་ཚིག་རྗེས་སུ་དྲན་པའི་ཆེད་དུ་ཡིན། སྤྱིར་ཕྱོགས་སྐྱོང་བཅོ་ལྔ་ལ་འཇིག་རྟེན་ལས་འདས་མ་འདས་དང་། མ་འདས་པ་ལ་ཡང་དཀར་ཕྱོགས་པ་དང་ནག་ཕྱོགས་པ་བཅས་འདྲ་མིན་མང་པོ་ཡོད་པས་འདི་དཀར་ཕྱོགས་པ་ཡིན་ནམ་སྙམ།

དེ་ལ་ཕྱག་མཚན་རྡོ་རྗེ་རྩེ་བརྒྱ་པ་འཛིན་པས་རྡོ་རྗེ་མཚོན་ཆ་བརྒྱ་བྱིན་ཏེ། རིག་བྱེད་ཀྱི་གཏམ་རྒྱུད་ལྟར་མིག་སྟོང་དང་ལྡན་པ། ཞེས་པ་ནས། རྡོ་རྗེ་འཇིགས་བྱེད་གནོད་སྦྱིན་ཏེ་ནོར་བདག་ཡིན་པས་ཕྱག་མཚན་ནེའུ་ལེ་ལ་བྲི་བྱར་བྱི་ལ་བྲིས་པ་ཡོད་ཀྱང་དོན་ལ་སྲེ་མོང་ཡིན། ཞེས་པ། སྲེ་མོང་ཅི་འདྲ་ཡིན་མིན་མི་ཤེས་ཀྱང་བྱི་བ་ལྟ་བུ་ཁམས་དང་མོས་པ་སོགས་ཀྱི་ཁྱད་པར་ཡིན་ནམ་རིན་པོ་ཆེའི་རིགས་ལ་དགའ་མཁན་ཡང་ཡོད་འདུག་སྟེ། སྟག་ཚ་རིན་པོ་ཆེས་ངོ་མཁྱེན་པའི་ཨ་མདོ་བ་ཞིག་གིས་ཁོང་གི་མཎྜལ་ནང་གི་བྱུ་རུ་སོགས་ཉུང་དུ་ཕྱིན་པ་མཐོང་སྟེ། ཙི་ཙིས་ཁྱེར་གྱི་ཡོད་པའི་དོགས་པ་བྱུང་ཞིང་། ཉིན་ཞིག་སྐུ་འབུམ་དུ་ཁོང་གིས་ཁ་འདོན་བྱེད་བཞིན་པའི་སྐབས། ཙི་ཙི་ཞིག་ཡོང་ནས་མཎྜལ་ནང་གི་བྱུ་རུ་ཅུང་ཆེ་ཙམ་ཡོད་པ་དེའི་དྲི་བསྣམས་ཏེ་ཁྱེར་ཐབས་སྣ་ཚོགས་བྱས་ཀྱང་ཁྱེར་མ་ཐུབ། དེ་ནས་མུ་མཐུད་ནས་ལྟ་སྐབས་གང་འཚམ་ཞིག་ནས་སྔར་གྱི་ཙི་ཙི་དེར་རོགས་པ་འགའ་ཞིག་ཡོང་ནས་དེའི་ནང་གི་ཙི་ཙི་ཞིག་གན་རྐྱལ་དུ་ལོག་ནས་དེའི་ལྟོ་བའི་སྟེང་བྱུ་རུ་ཆེ་བ་དེ་བཞག །ཙི་ཙི་གཞན་རྣམས་ཀྱིས་རོགས་བྱས་ཏེ་ཙི་ཙི་དེ་དྲུད་ནས་ཕྱིན་པ་མཐོང་འདུག །དེ་ནས་བྱུ་རུ་སོགས་གཞན་རྣམས་ཀྱང་ཙི་ཙིས་ཁྱེར་བ་ཡིན་པར་ཤེས་ནས་ཁང་པ་བསྔོགས་པ་ན་མཎྜལ་ནང་གི་བྱུ་རུ་ཚང་མ་ཙི་ཙིའི་ཚང་དུ་སྤུངས་ནས་འདུག་ཟེར། དེས་ན། རིན་པོ་ཆེའི་རིགས་ལ་དྲི་མ་འདྲ་མིན་ཞིག་ཚོར་གྱི་ཡོད་པས་ཡིན་ནམ། གང་ལྟར་བྱུང་བ་དེ་དག་ནི་སྟག་ཚ་རིན་པོ་ཆེས་ང་ལ་གསུངས་བྱུང་། ཁོང་ལ་མཐོང་མཁན་དེས་དངོས་སུ་བཤད་འདུག །
དེས་ན། རྟེན་འབྲེལ་གྱི་ཆོས་ཉིད་ལས་རིན་པོ་ཆེའི་རིགས་ལ་དགའ་ནས་གསོག་མཁན་དེ་འདྲའི་རིགས་ཡོད་འདུག་པས་ནོར་བདག་གི་ཕྱག་མཚན་ལ་ནེའུ་ལེ་ཡོད་པ་རྒྱུ་མཚན་དེ་འདྲ་ཡིན་ནམ།

བི་ཛ་པཱུ་ར་ས་བོན་གྱི་གྲོང་ཁྱེར་ཏེ་འབྲས་སོགས་སྙེ་མ་གང་ཡིན་ཐམས་ཅད་ཅེས་བླ་མས་གསུངས། ཞེས་པ་ནས། མདོར་བསྡུ་ན། བསྐྱེད་ཆོག་བཞག་ནས་ཕྱོགས་མཚམས་རྣམས་སུ་གནས་པ་སྐད་ཅིག་གིས་འོད་གསལ་དུ་བཅུག་པ་ལས། ཞེས་སྦྱར་ཆོག །ཅེས་པ། འཇིགས་བྱེད་ཀྱི་ཕྱོགས་སྐྱོང་བསྐྱེད་ཆོག་རྒྱས་འབྲིང་བསྡུས་གསུམ་ལས་བསྡུས་པ་བཞིན་ཚིག་བཀོད་ན་ཡང་འགྲིག །གོང་དུ་ཞུས་པ་བཞིན་གོ་དོན་ལ་རྒྱུས་ཡོད་ཆགས་ཏེ་བློ་ལ་དམིགས་རྣམ་འཆར་ཐུབ་པ་བྱུང་ན་ཚིག་རྒྱས་བསྡུས་ལ་ལྟོས་པ་ཆེར་མེད། རང་གི་ཐུགས་ཀའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་ཞེས་པ་ནས་ཕྱོགས་མཚམས་རྣམས་སུ་གནས་པ་ནི། ཤར་དུ་རྡོ་རྗེ་ཞེས་སོགས་བཏོན་ན་ཡང་འགྲིག །ཡང་ན། སྔར་བཞིན་བཀུག་སྟེ་ཕྱོགས་མཚམས་རྣམས་སུ་གནས་པ་ནི། སྐད་ཅིག་གིས་འོད་གསལ་དུ་བཅུག་པ་ལས་ཞེས་སོགས་ནས་བཏོན་ན་ཡང་འགྲིག །འོན་ཀྱང་། སྐད་ཅིག་གིས་འོད་གསལ་དུ་བཅུག་པ་ལས་ཞེས་པའི་སྐབས་ཆོ་ག་རྒྱས་བསྡུས་ལ་མ་ལྟོས་པར་བསམ་བློ་ནན་ཏན་གཏོང་དགོས་པ་གནད་དུ་ཆེ།

དེ་ཡང་སངས་རྒྱས་བཅོམ་ལྡན་འདས་ཀྱིས་འཇིག་རྟེན་པའི་ཐུགས་མངོན་དུ་མཛད་པའི་ཚེ་ཞེས་པ་ནས། སེམས་ཅན་ཐམས་ཅད་ཀྱི་ལུས་ངག་ཡིད་གསུམ་འོད་གསལ་དུ་བཅུག་སྟེ་བདེ་སྟོང་གི་རྣམ་རོལ་དུ་བསྒོམ་པ་ན་ཞེས་རང་གིས་སྟོང་ཉིད་བསྒོམས་ཏེ་བློ་སྟོང་པ་ཉིད་ཀྱི་འོད་གསལ་དུ་ཞུགས་པ་དང་ཆབས་ཅིག་ཕྱོགས་དང་མཚམས་སུ་འཁོད་པའི་ཕྱོགས་སྐྱོང་འཁོར་དང་བཅས་པ་རྣམས་ཀྱང་བདེ་སྟོང་གི་ཡེ་ཤེས་ལ་ཞུགས་ནས་མ་དག་པའི་སྣང་ཆ་འགག་སྟེ་ཞེས་པ། རང་རང་གི་བདེན་སྟོང་གི་གནས་ལུགས་བློ་ལ་ཤར་ནས་བདེན་སྟོང་གི་འོད་གསལ་དུ་ཞུགས། དེ་ལ་བརྟེན་ནས་ཕྱོགས་སྐྱོང་རང་རང་གི་མ་དག་པའི་ལས་དང་ཉོན་མོངས་པ་དང་། དེ་དག་གི་རྩ་བ་གཏི་མུག་བདེན་འཛིན་དང་དེའི་བག་ཆགས་གཉིས་སྣང་འཁྲུལ་བའི་ཆ་སོགས་ཐམས་ཅད་སྦྱངས་ཏེ། མཐར་མི་སློབ་པའི་སའི་འོད་གསལ་མངོན་དུ་བྱས་སོང་བསམ་དགོས། རྣམ་སྣང་གི་རིགས་ཅན་ཤར་ཕྱོགས་ཀྱི་ཕྱོགས་སྐྱོང་ཤར་ཕྱོགས་པ་དེ་རྣམས་རྣམ་སྣང་ཡུམ་བཅས་སོགས་རང་རིགས་ཀྱི་འདུས་པའི་ལྷའམ། ཡང་ན་ཐམས་ཅད་ཀྱང་རྡོ་རྗེ་འཆང་ཤེས་རབ་མ་སྟེ་ཡུམ་དང་བཅས་པའི་སྐུར་བཞེངས་པའི་ཞེས་པ། འདི་དག་གི་སྐབས་སྟོང་ཉིད་ཀྱི་ལྟ་བ་གང་ཐུབ་ཅི་ཐུབ་བསྒོམ་དགོས། དེ་ལྟར་བསམ་བློ་བཏང་བའི་རྐྱེན་གྱིས་དེ་ཐམས་ཅད་སྒྲིབ་པ་ཀུན་ཟད་དང་ཡོན་ཏན་ཀུན་རྫོགས་ཀྱི་རྡོ་རྗེ་འཆང་ཤེས་རབ་མ་དང་བཅས་པའི་སྐུར་བཞེངས།

དེའི་རྗེས་སུ་ལྗགས་བྱིན་རླབས་བྱེད་པའི་ཚུལ་ནི། ལྗགས་འོད་གསལ་དུ་བཅུག་སྟེ་ཧཱུཾ་ལས་རྡོ་རྗེ་རྩེ་གཅིག་པ་དམར་པོ་འོད་ཀྱི་སྦུ་གུ་ཅན་དུ་བསམ། རྒྱ་གར་ན་རྒྱལ་པོ་ཆེན་པོ་ལ་ཟས་སྟོབས་པའི་ཐོག་མར་ཁྲུས་དང་བསངས་གཏོར་འབུལ་བ་སོགས་དང་སྒོ་བསྟུན་ཏེ་ཆུ་བཞི་ཕུལ་བས་ཕྱག་ཞབས་བཀྲུ་བ་སོགས་རང་རང་གི་བྱ་བ་བྱས་པར་བསམ། ཞེས་པ། མཆོད་པའི་རིགས་དང་སྐུའི་རྒྱན་དང་ཆ་ལུགས་སོགས་གསུང་ཡུལ་རྒྱ་གར་བ་ཡིན་པས་རྒྱ་གར་གྱི་ཡུལ་ཆོས་དང་བསྟུན་ནས་གསུངས་ན། དེ་དག་གི་བློར་འཆར་བདེ་བའི་ཁྱད་པར་ཡོད་པས་ཡིན། དགེ་འདུན་ཆོས་འཕེལ་གྱིས་བཅོམ་ལྡན་འདས་རྒྱ་ནག་ཏུ་བྱོན་པའི་དབང་དུ་བྱས་ན་ལོངས་སྐུ་ཨག་ཚོམ་ཅན་ཞིག་ཡོད་ངེས་ཞེས་བཤད་པ་བཞིན་འོང་ཆོག །དེ་ལྟར་བྱུང་ཡང་ཁྱད་གང་ཡང་མེད། ངས་རྒྱུན་དུ་རྗོད་བཞིན་པ་ལྟར་ང་ཚོས་ཤེས་དགོས་པ་ཞིག་སྟེ། སྐབས་འདིར་རྡོ་རྗེ་འཆང་ཞེས་པ་ཞལ་གསུམ་ཕྱག་དྲུག་ཅན་འོག་མིན་སྟུག་པོ་བཀོད་པ་སོགས་རང་སྣང་གི་ཞིང་ཁམས་དེར་སྔོ་ཙོག་གེར་དང་། སེར་ཙོག་གེར་ཡོད་བསམ་པའི་བསམ་བློ་གུ་དོག་པོ་དེ་འདྲ་གཏན་ནས་གཏོང་མི་དགོས། གཟུགས་སྐུ་འབད་མེད་ལྷུན་གྲུབ་ཏུ་ཤར་བ་དང་། དེ་ཡང་། གཞན་དོན་གཟུགས་སྐུ་ཞེས་བརྗོད་པ་ནི། དཔེར་ན། འཇིགས་བྱེད་དཔའ་བོ་གཅིག་པ་ལྟ་བུ་ཞལ་ཕྱག་ཡོངས་སུ་རྫོགས་པའི་རྣམ་པ་ཅན་གཏན་དུ་ཡོད་ཡོད་པ་ཡིན་ཀྱང་། རྗེ་རིན་པོ་ཆེ་ལ་གཟུགས་སྐུ་ཞིག་དེར་ཡོད་ནས་ཞལ་གཟིགས་པ་ཙམ་མ་ཡིན་པར་རྗེ་རིན་པོ་ཆེ་རང་ཉིད་ལ་ཞལ་གཟིགས་པའི་མཚམས་ལ་བསླེབས་པའམ་རང་ཉིད་སྣོད་རུང་ཁྱད་པར་བར་གྱུར་པ་ན་རང་གི་ངང་གིས་གཟུགས་སྐུ་དེ་འདྲ་ཞིག་ཤར་བ་ཡིན། ཡང་། འདོད་ཡོན་ལམ་དུ་བྱེད་པའི་རྣལ་འབྱོར་བསྟེན་བཞེད་ནས་ལམ་སྒོམ་པའི་དམིགས་རྟེན་ལྷ་སྐུ་སྒོམ་པའི་ཚེ་དགེ་སློང་འདུལ་བ་འཛིན་པའི་ཆ་ལུགས་ཅན་ཡུམ་དང་མཉམ་སྦྱོར་བྱས་ན་བདེ་པོ་གཏན་ནས་མེད་པ་དང་། ཡང་། ལྷ་ཞི་བའི་རྣམ་ཅན་ཞིག་བསྒོམས་ནས་དྲག་པོ་མངོན་སྤྱོད་ཀྱི་ལས་བྱེད་དགོས་ན་བློ་ལ་འཆར་བདེ་པོ་གཏན་ནས་མེད་པས། སྐབས་དང་སྦྱར་བའི་ལས་མཐུན་ནམ་དྲག་པོ་མངོན་སྤྱོད་ཀྱི་ལས་སོགས་ལ་དེ་དང་དེར་མཐུན་པའམ་རན་པའི་སྐུའི་རྣམ་འགྱུར་འདྲ་མིན་དུ་མ་ཞིག་འོང་ངོ་། །ལར་ནས་སྐུར་བཞེངས་པ་དེ་ཡང་ཀུན་སློང་གི་རྩོལ་བ་ལ་མ་བརྟེན་པར་འབད་མེད་ལྷུན་གྲུབ་བམ་རང་གི་ངང་གིས་ཤར་བ་ཡིན། ཤར་བ་དེ་ཡང་། རང་སྟོབས་ཀྱིས་མ་ཡིན་པར་གདུལ་བྱ་ལ་འབད་མེད་ལྷུན་གྲུབ་ཏུ་ཤར་བ་ཡིན། དེ་ཡང་། གདུལ་བྱའི་ཁམས་དང་མོས་པ་དང་སྨོན་ལམ་གྱི་སྟོབས་ལས་གང་ལ་གང་འཚམ་དང་། གང་ལ་གང་འདུལ་དུ་ངང་གིས་ཤར་བ་ཡིན་ནོ། །

གཏོར་སྔགས་ཨོཾ་ཨཱཿཧཱུཾ་སྭཱ་ཧཱའི་བར་དུ་བཅུག་སྟེ་ལེགས་སྦྱར་གྱི་སྐད་དུ་ཡོད་པ་བོད་སྐད་དུ་བསྒྱུར་བས་མགོར་ཨོཾ་ཨཱཿདང་། མཇུག་ཏུ་ཧཱུཾ་སྭཱཧཱ་ཞེས་ཡོད་པའི་རྒྱུ་མཚན་དེ་ཡིན། དེ་ཡང་དུས་གསུམ་གྱི་འཇིག་རྟེན་གྱི་ཁམས་དང་། དེ་ཐམས་ཅད་ཀྱི་ཕྱོགས་བཅུའི་འཇིག་རྟེན་གྱི་ཁམས། དུས་གསུམ་སྐྱེ་བ་ཀུན་དང་ཕྱོགས་བཅུ་ཡི། །ཞེས་སོགས་ཀྱི་ཚིག་གི་དོན་འགྲེལ་བ་ན་དེ་ཡང་གཅིག་ཙམ་མ་ཡིན་པར་དེ་ལྟ་བུས་ནམ་མཁའི་མཐའ་ཀླས་པ་སྟེ་ཁྱབ་པ་དང་། ཞེས་པ་ནས། ཕྱོགས་སྐྱོང་ལ་སོ་སྐྱེ་ནས་སངས་རྒྱས་ཀྱི་བར་ཡོད་པས་སྔོན་འགྲོའི་གཏོར་མའི་སྐབས་འདས་མ་འདས་མ་ཕྱེ་བའི་ཡོངས་རྫོགས་ཚང་བ་དགོས། ཞེས་པ་ནས། རང་གནས་སུ་གཤེགས་ཏེ་ཞལ་རང་ལ་ཕྱོགས་ནས་བར་ཆད་བསྲུང་བའི་བསམ་པས་བཞུགས་པར་མོས་ཀྱང་རུང་ངོ་། །

བདག་བསྐྱེད་ཀྱི་མཆོད་པ།

བཞི་པ་བདག་བསྐྱེད་ཀྱི་མཆོད་པ་ཆུ་གཉིས་ཉེར་སྤྱོད་རོལ་མོ་འདོད་ཡོན་ལྔ་དང་བཅས་བྱིན་རླབས་སྔར་དང་འདྲ་ཞིང་། ཞེས་པ་ནས། མ་རྒྱུད་ལ་དེ་ལས་བཟློག་པ་གསུང་བཤད་ཀྱི་རྒྱུན་ལ་ཡོད་དོ། །

འདི་ནས་ངས་ངོ་སྤྲོད་བྱེད་ཀྱིན་རང་ཅག་གིས་མཉམ་དུ་མཚམས་འདིའི་བར་བདག་བསྐྱེད་བཏོན་ན་ལེགས་པས། དེ་ཡང་། རང་ཅག་ཚང་མས་ཀུན་སློང་རྣམ་དག་ཅིག་གསལ་བཏབ་ཅིང་ཁ་ཤར་དུ་ཕྱོགས་པའམ་ཕྱོགས་པར་མོས་ནས། དེ་རིང་ཞོགས་པར་འགྲེལ་གཏོར་སྐབས་སྐད་ཅིག་དཀྲོང་བསྐྱེད་བྱས་ཡོད་ཀྱང་། དེའི་རྗེས་སུ་ལྷའི་རྣལ་འབྱོར་གཞན་བཏོན་ཡོད་ན། རང་ཉིད་སྤྱོད་ལམ་གྱི་ལྷ་གང་ཡིན་དེར་གསལ་འདེབས་དགོས་པ་དང་། བཏོན་མེད་ན་རང་ཉིད་གསང་བ་འདུས་པ་ཞལ་གསུམ་ཕྱག་དྲུག་པར་གསལ་བཞིན་པ་ཡིན་པས། སྐད་ཅིག་གིས་དེའི་སྤྱི་གཙུག་ནས་གསང་བ་འདུས་པའི་དབང་གི་བླ་མ་ཡོངས་རྫོགས་མཐོ་བརྩེགས་སུ་གསལ་བཏབ། དེ་ཡང་། ངོ་བོ་བླ་མ་དེ་དང་དེ་ཡིན་པ་ལ་རྣམ་པ་ཐམས་ཅད་ཡི་དམ་གྱི་རྣམ་པར་ཡོད་བསམ་ན་ངོ་བོ་བླ་མ་ལ་བརྟེན་ནས་བྱིན་རླབས་ཆེ་བ་དང་། རྣམ་པ་ཡི་དམ་ལ་བརྟེན་ནས་བྱིན་རླབས་མྱུར་བ་དང་། གཅིག་ལ་གཅིག་ཐིམ་པར་མོས་པ་དེས་རྩ་བརྒྱུད་ཀྱི་བླ་མ་ཡོངས་སུ་རྫོགས་པ་སྤངས་རྟོགས་མཉམ་པའི་མཚོན་དོན་ཡོད་པ་དེ་ལྟར་རེད། གསོལ་འདེབས་ཀྱི་ཚིག་རེ་རེ་རྫོགས་པ་དང་བླ་མ་དེ་དང་དེ་དགྱེས་པ་ཆེན་པོའི་སྒོ་ནས་འོག་མ་འོག་མ་ལ་ཐིམ་རིམ་བཞིན་རྩ་བའི་བླ་མའི་བར་དུ་ཐིམ་པར་བསམ་དགོས་པས།

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ།

འདི་ཡང་ལྷན་དུ་གསུང་བར་ཞུ། དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྙིང་གར་པདྨོའི་སྟེང་བཞུགས་ལ། །ཞེས་པ་ནས། རྡོ་རྗེ་འཆང་གི་གོ་འཕང་མྱུར་ཐོབ་ཤོག །དེ་ལྟར་རྩ་བའི་བླ་མའི་བར་དུ་གཅིག་ལ་གཅིག་ཐིམ་གྱིས་དྲིན་ཆེན་རྩ་བའི་བླ་མའི་བར་དུ་ཐིམ་པ་དང་། དྲིན་ཆེན་རྩ་བའི་བླ་མ་དེ་ཉིད་རྣམ་པ་གསང་ཆེན་རྡོ་རྗེ་འཆང་རྡོ་རྗེ་དང་དྲིལ་བུ་བསྣམས་ནས་བཞུགས་པ་དེ་ལ་ཡིད་ཆེས་ཀྱི་མོས་གུས་དྲག་པོས་གནས་སྐབས་དང་མཐར་ཐུག་གི་འདི་ཕྱི་གཏན་གྱི་སྐྱབས་གནས་བསླུ་བ་མེད་ཅིང་། རང་གི་སྒོ་གསུམ་གྱི་བྱ་བ་གང་བྱས་ཐམས་ཅད་བླ་མ་ཁྱེད་ཀྱི་རྗེས་སུ་བསླབས་ཏེ་བླ་མའི་ཐུགས་དགོངས་སྒོ་ཀུན་ནས་འགྲུབ་པ་ཞིག་ཅི་ནས་ཀྱང་བྱ་སྙམ་པ་དང་། དེ་ཡང་། བླ་མ་ཉིད་ཀྱང་མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་ཆེད་དུ་ཐུགས་བསྐྱེད་དེ་བྱ་དཀའ་བའི་སྤྱོད་པ་ལ་བསླབས་ཏེ། དཔལ་གསང་བ་འདུས་པའི་ལམ་ལ་བརྟེན་ནས་མངོན་པར་རྫོགས་པར་སངས་རྒྱས་པ་ཡིན་པས། བདག་ཉིད་ཀྱང་ཕ་ཁྱེད་ཀྱི་ཐུགས་རྗེ་ཡིས་རྗེས་སུ་བཟུང་སྟེ་ཕ་རྗེས་བུ་ཡིས་ཟིན་པ་ཞིག་ཡོང་བར་ཤོག་སྙམ་དུ་རྩེ་གཅིག་ཏུ་གསོལ་བ་བཏབ་པ་ན། བླ་མ་ཡང་ཐུགས་དགྱེས་པ་ཆེན་པོའི་སྒོ་ནས་བླ་མའི་ཞལ་ནས་ཀྱང་དེ་ལྟར་འོང་། ཁྱེད་རང་གིས་ད་ལྟ་བཞིན་དུ་ཁ་མིག་ཡར་ལྟ་དང་ཕུགས་རྒྱང་རིང་སར་བལྟས་ཏེ་བློ་གཏད་མ་ནོར་བ་བྱས་ནས་ཡོད་པས། དེ་ག་རང་འོང་ཞེས་དབུགས་དབྱུང་གི་ཞལ་བཞེས་བཟང་པོ་དང་བཅས་ཏེ་རང་ལ་ཐིམ་སོང་བསམ་པ་དགོས།

དེ་ལྟར་བླ་མ་ཡི་དམ་རང་སེམས་ངོ་བོ་དབྱེར་མེད་དུ་གྱུར་ཏེ་རང་གིས་གསོལ་བ་བཏབ་པ་བཞིན་འདོད་དོན་འགྲུབ་སོང་བསམ་པ་དང་། དེ་ཡང་། མ་བུ་ཡུན་རིང་མ་འཕྲད་པ་ད་ལྟ་འཕྲད་དེ་སེམས་གཉིས་རོ་གཅིག་ཏུ་གྱུར་པ་ལྟ་བུ་བླ་མའི་ཐུགས་དང་འདྲེས་ཏེ་སེམས་ལ་དགའ་བདེ་ཆེན་པོ་སྐྱེས་སོང་སྙམ་དུ་བསམ། དེ་ལྟར་དགའ་བདེ་སྐྱེས་པ་ལ་རྒྱུ་མཚན་ཡོད་པས་སེམས་བདེ་འབོལ་ཤིག་ཤིག་གམ་སེམས་གདེང་འཁེལ་བ་དང་། སེམས་དགའ་ལྷང་ལྷང་ཞིག་ཏུ་གྱུར་སོང་སྙམ་དུ་བསམ། དེ་ལྟར་སྐྱོན་ཀུན་ཟད་ཡོན་ཏན་ཀུན་ལྡན་གྱི་ཐུགས་རྗེའི་མངའ་བདག་འདི་ཕྱི་བར་དོ་ཐམས་ཅད་དུ་སྐྱབས་དང་མགོན་དང་རེ་ས་གཞན་ན་མེད་པའི་བདག་གི་བླ་མ་ཉིད་ཀྱང་ངས་ཡུལ་སྟེང་དུ་གྲུབ་པར་སྣང་ཡང་། བླ་མ་དེ་སྐུ་གསུང་ཐུགས་གང་དུ་འདུག་དཔྱད་ན་རྙེད་དུ་མེད་པས་བླ་མ་ཡང་སྣང་བ་ལྟར་དོན་སྟེང་ནས་གྲུབ་མེད་པ་དང་བླ་མ་ཙམ་དུ་མ་ཟད་སྣང་ཞིང་སྲིད་པའི་ཆོས་འདི་ཐམས་ཅད་ཀྱང་ཆ་ཤས་ཚོགས་པའི་སྟེང་ནས་གྲུབ་པ་ལས་དོན་སྟེང་ནས་གྲུབ་པ་གཅིག་ཀྱང་མེད་པ་དང་། རང་ཅག་སྐྱབས་སུ་མཆི་མཁན་གྱི་ངོས་ནས་བསམ་ནའང་། དངོས་པོ་ཐམས་ཅད་དང་བྲལ་བ། །ཕུང་པོ་ཁམས་དང་སྐྱེ་མཆེད་དང་། །གཟུང་དང་འཛིན་པ་རྣམ་སྤངས་པ། །ཆོས་བདག་མེད་པ་མཉམ་ཉིད་པས། །རང་སེམས་གཟོད་ནས་མ་སྐྱེས་པ། །སྟོང་པ་ཉིད་ཀྱི་རང་བཞིན་ནོ། །ཞེས་གསུངས་པ་ལྟར། ཕྱི་སྣོད་ཀྱི་བཀོད་པ་ལ་བརྟགས་ན་ཡང་བརྟེན་ནས་བཏགས་པ་དང་། ནང་བཅུད་ཀྱི་སེམས་ཅན་ལ་བརྟགས་ན་ཡང་བརྟེན་ནས་བཏགས་པ་མ་གཏོགས་ཅུང་ཟད་ཀྱང་མེད་པ་ནི། དབུ་མ་རིན་ཆེན་ཕྲེང་བ་ལས་ཀྱང་། སྨིག་རྒྱུ་གལ་ཏེ་ཆུ་ཡིན་ན། །ཉེ་བ་རྣམས་ཀྱིས་ཅིས་མི་མཐོང༌། །ཞེས་གསུངས་པ་བཞིན། རང་ཅག་གི་བློ་ལ་སྣང་བ་ལྟར་དོན་སྟེང་ནས་གྲུབ་ཡོད་ན། རང་བཞིན་འཚོལ་བའི་བློས་དཔྱད་པ་ན་ཇེ་གསལ་དུ་འགྲོ་དགོས་པ་དངོས་པོའི་གཤིས་ལུགས་ཡིན་ལ། བདེན་པ་མཐའ་བཙན་པས་ཇི་ལྟར་སྣང་བ་ལྟར་རང་གི་ངོས་ནས་གྲུབ་པ་ཞིག་ཡོད་ན། གནས་ལུགས་འཚོལ་བའི་རིགས་པས་ཅི་ཙམ་བཙལ་བ་དེའི་ཚོད་ཀྱིས་ཇེ་གསལ་ཇེ་གསལ་དུ་འགྲོ་དགོས་པ་ལས་དེ་ལྟར་མི་འགྲོ་བ་འདིས་ངོ་བོ་ཉིད་ཀྱིས་མ་གྲུབ་པ་ཡིན་པ་ཐག་ཆོད་སྙམ་དུ་བསམ་པ་ན། བདག་གཞན་སྣང་སྲིད་ཀྱི་ཆོས་གང་དང་གང་ཡིན་ན་ཡང་། བརྟེན་ནས་བཏགས་ཙམ་དང་མིང་གི་དབང་གིས་ཡོད་ཙམ་ལས་རང་གི་ངོ་བོས་གྲུབ་པ་རྡུལ་ཙམ་ཡང་མི་འདུག་སྙམ་དུ་བློ་ལ་འཆར་དུ་བཅུག །ཐད་འདིར་བླ་སློབ་ཚང་མས་དེ་ལ་དལ་ཅིག་མཉམ་པར་བཞག །དེ་དང་ཆབས་ཅིག་འདིར་སྣོད་བཅུད་ཡོངས་རྫོགས་རྗེས་གཞིག་གི་སྡུད་རིམ་གྱི་དམིགས་པ་བྱེད་མི་དགོས་ཀྱང་། རིལ་འཛིན་གྱི་སྡུད་རིམ་ལྟ་བུ་བསམ་བློ་བཏང་ནས། སྙིང་གའི་ཧཱུཾ་གི་འོད་ཟེར་གྱིས་རང་གི་ལུས་སྤྱོད་ལམ་གྱི་ལྷ་རྣལ་འབྱོར་མ་སོགས་ལྷ་གང་ཞིག་ལ་བསྐྱེད་ཡོད་ནའང་ལྷ་སྐུ་དེ་དག་མེ་ལོང་ལ་ཧ་བཏབ་པ་བཞིན་དུ་སྟོད་སྨད་ནས་རིམ་གྱིས་འོད་དུ་ཞུ་ནས་སྣང་བ་བསྡུས་ཏེ་སྙིང་གའི་ཧཱུཾ་ཡིག་ལ་ཐིམ། ཧཱུཾ་དེ་ཡང་། སྡུད་རིམ་གྱི་རིམ་པ་ལྟར་དུ་མི་བསམ་པར་འཇའ་ལྟར་ཡལ་བར་བསམ། གང་ལྟར་ཧཱུཾ་ཡལ་སའི་གནས་མ་འཕྱུག་པ་བྱས་ཏེ་སེམས་དེ་གར་གནས་པའི་ཐོག་ནས། མདོར་ན། སྣང་བ་བསྡུས་པའི་སྟོང་སང་དང་། དེ་ཡང་། ངོ་བོ་རང་བཞིན་གྱིས་གྲུབ་པས་སྟོང་པའི་སྟོང་ཉིད་ཀྱི་དོན་ངེས་པ་དང་། དེ་ལྟར་ངེས་པ་ཡང་བདེ་ཆེན་གྱིས་ཁྱད་པར་དུ་བྱས་པའི་བློས་ངེས་པ་ཡིན་པར་མོས་ནས། དེ་ཉིད་གདགས་གཞིར་བྱས་ཏེ་འབྲས་དུས་ཀྱི་ཆོས་སྐུ་དངོས་ཡིན་སྙམ་པའི་ང་རྒྱལ་འཇོག་དགོས། དེ་ནས་གདུལ་བྱ་གཞན་ལ་དངོས་སུ་སྣང་བའི་སྒོ་ནས་གསུང་གི་འཕྲིན་ལས་ཀྱིས་གཞན་དོན་བསྒྲུབ་པ་ལ་མེད་མི་རུང་བ་གཟུགས་སྐུར་ལྡང་དགོས་པས། གཟུགས་སྐུར་ལྡང་སྙམ་པའི་འཕེན་པ་སྔོན་དུ་བཏང་སྟེ་གོང་དུ་སྟོང་ཉིད་ངེས་ནས་ཆོས་སྐུའི་ང་རྒྱལ་འཇོག་སའི་གནས་དེ་ག་རང་ལ་པཾ་ལས་སྣ་ཚོགས་པདྨ་ཕྱོགས་བཞིའི་འདབ་མ་དམར། མེ་རླུང་གཉིས་སེར། བདེན་བྲལ་ལྗང་། དབང་ལྡན་ནག །ལྟེ་བ་ལྗང་། གེ་སར་སེར་བ། དེའི་སྟེང་དུ་ཉི་མའི་གདན་དང་། དེའི་སྟེང་དུ་འོད་སྔོན་པོ་ཁྲུ་གང་ཙམ་གསལ་བཏབ་སྟེ་དེ་ལོངས་སྐུ་དངོས་ཡིན་པའི་ང་རྒྱལ་འཇོག་དགོས། དེ་ནས་དེ་ལས་ཀྱང་གཟུགས་སྐུ་རགས་པ་སོ་སྐྱེ་ལས་དག་ཡན་ཆད་ཀྱིས་མཇལ་རུང་དུ་ཡོད་པའི་སྤྲུལ་སྐུར་ལྡང་སྙམ་པའི་འཕེན་པ་སྔོན་དུ་འགྲོ་བའི་ཐོག་ནས། འོད་གསལ་དེ་གའམ་སྟོང་ཉིད་ངེས་པའི་བློ་དེ་ཉིད་འོད་སྔོན་པོ་ཁྲུ་གང་ཙམ་དུ་གསལ་བ་རིམ་གྱིས་ཇེ་རགས་སུ་ཕྱིན་ཏེ་ས་བོན་དང་ཕྱག་མཚན་ལས་རིམ་གྱིས་བསྐྱེད་པ་མ་ཡིན་པར་འོད་སྔོན་པོ་དེ་ཉིད་སྐད་ཅིག་གིས་གསང་བ་འདུས་པ་ཞལ་གསུམ་ཕྱག་དྲུག་པ་ཞིག་ཏུ་བསྐྱེད་དགོས་པ་ཡིན་པས།

ཆོ་ག་འདི་ཡང་ལྷན་དུ་གསུང་བར་ཞུ། རང་ཉིད་སྐད་ཅིག་གིས་ཞེ་སྡང་རྡོ་རྗེ་སྐུ་མདོག་མཐིང་ནག་ནག་དཀར་དམར་བའི་ཞལ་གསུམ་ཕྱག་དྲུག་གི་གཡས་རྡོ་རྗེ་འཁོར་ལོ་པདྨ། ཞེས་པ་ནས། སྐུ་སྟོད་ལྷ་རྫས་ཀྱི་གོས་ཀྱིས་ག་ཤལ་བྱས་ཤིང་སྐུ་སྨད་ལྷ་རྫས་ཀྱི་དར་གྱི་ཤམ་ཐབས་འཕྱར་བར་གྱུར། རྡོར་དྲིལ་ཡོད་ན་རང་གི་མདུན་དུ་ལག་པ་གཡོན་པའི་ཐད་དུ་རྡོ་རྗེ་དང་། གཡས་པའི་ཐད་དུ་དྲིལ་བུ་བཞག །དེ་ཡང་། མགོ་བཤེས་གཉེན་བསྟེན་ཚུལ་ནས་མཇུག་མི་སློབ་པའི་ཟུང་འཇུག་གི་བར་གྱི་ཤེས་རབ་ཀྱི་ཆ་རྣམས་དྲིལ་བུས་དང་ཐབས་ཀྱི་ཆ་རྣམས་རྡོ་རྗེས་མཚོན། དེ་གཉིས་ཀྱང་བདེན་གཉིས་ཟུང་འཇུག་གམ་བདེ་སྟོང་ཟུང་འཇུག་སྟེ་ཐབས་ཤེས་དབྱེར་མི་ཕྱེད་པའི་དོན་དམ་བྱང་ཆུབ་སེམས་ཀྱི་བདག་ཉིད་ཡིན་སྙམ་པ་དང་། དེ་འདྲའི་མཚོན་དོན་ཁྱད་པར་ཅན་དྲན་བཞིན་པའི་ཐོག་ནས་རྡོར་དྲིལ་འཛིན་དགོས་པ་ཡིན་པས། འདི་ཡང་གསུང་བར་ཞུ། རྡོ་རྗེ་ནི་ཐབས་དང་དྲིལ་བུ་ནི་ཤེས་རབ་སྟེ། དེ་གཉིས་ཀའང་དོན་དམ་པའི་བྱང་ཆུབ་ཀྱི་སེམས་ཀྱི་རང་བཞིན་ནོ། །ཞེས་པ་ནས། ༀ་བཛྲ་དྷརྨཱ་ར་ཎི་ཏ་པྲ་ར་ཎི་ཏ་སཾ་པྲ་ར་ཎི་ཏ་སརྦ་བུདྡྷ་ཀྵེ་ཏྲ་པ་ཙ་ལི་ནེ་པྲཛྙཱ་པཱ་ར་མི་ཏ་ནཱ་ད་སྭ་བྷཱ་ཝེ་བཛྲ་སཏྭ་ཧྲི་ད་ཡ་སནྟོ་ཥ་ཎི་ཧཱུཾ་ཧཱུཾ་ཧཱུཾ་ཧོ་ཧོ་ཧོ་སྭཱཧཱ།

སྦྱིན་སྲེག་གི་སྐབས་ལྟ་བུ་ལ་རྡོར་དྲིལ་ལག་པ་དང་མི་འབྲལ་བའི་ཕྱག་ལེན་ཡོད་ཀྱང་། རྒྱུན་དུ་ཆོ་ག་འདོན་པའི་སྐབས་ངེས་པར་འཛིན་མི་དགོས་ཀྱང་རྡོར་དྲིལ་གྱི་མཚོན་དོན་མ་བརྗེད་པར་ཡང་ཡང་དྲན་གསོ་གཏོང་དགོས། དེ་ལྟར་རྡོར་དྲིལ་བྱིན་རླབས་བྱེད་པ་སོང་ཟིན།

དེ་ནས་ནང་མཆོད་བྱིན་རླབས་ནི། རང་ཉིད་ཞེ་སྡང་རྡོ་རྗེར་གསལ་བའི་སྙིང་གའི་ཐད་དུ་ས་བོན་ཧཱུཾ་ཡིག་སྔོན་པོ་འོད་ཟེར་འཕྲོ་བ་ཉི་གདན་དང་བཅས་པ་ཞིག་བསམ། དེའི་མདུན་ནས་བརྩམས་ཏེ་གཡས་སྐོར་དུ་ཡི་གེའི་ངོས་ནང་ལ་བསྟན་ཅིང་། ནང་གི་ཧཱུཾ་ཡིག་ལ་རང་གི་སེམས་ཞུགས་པ་བཞིན་དུ་བྱས་ཏེ། ནང་ནས་བཀླགས་པ་བཞིན་དུ་བྱས་ཏེ་ཨོཾ་ཨཱཿབིགྷྣནྟ་ཀྲྀཏ་ཧཱུཾ། ཞེས་པ་གཡས་སྐོར་དུ་ཡོད་པ་དང་། ཕྱི་ནས་བལྟས་ན་པར་ཡིག་བཞིན་དུ་ཡི་གེ་ཕྱི་ནང་བསློགས་ནས་ཡོད་པ་ལྟ་བུར་བསམ། རང་གི་སེམས་ཧཱུཾ་ཡིག་ལ་ཞུགས་པ་བཞིན་དུ་བསམ་དགོས། ཧཱུཾ་ཡིག་ལ་སེམས་ཞུགས་པ་བཞིན་དུ་བྱེད་པ་འདིས་མཚོན་པའི་དམིགས་རྟེན་གང་ལ་སེམས་ཞུགས་པ་བཞིན་དུ་བྱ་ཞེས་པ་ནི་ཁ་ནས་སེམས་ཞུགས་པ་བཞིན་དུ་ཞེས་ཨུ་ཚུགས་ཀྱིས་བརྗོད་པས་མི་འོང་ལ། དམིགས་རྟེན་དེ་ལ་ཕར་ལྟད་མོ་བལྟས་པ་ལྟ་བུ་བྱས་ན་ཡང་མི་འགྲིག །སྤྱིར་ཁྱེད་ཅག་གིས་ང་ཞེས་པ་འདི་གང་ན་འདུག་བསམ་བློ་གཏོང་དུས་སྐབས་རེར་ང་དེ་མགོའི་རྒྱབ་དང་། ཡང་ན། མིག་གི་རྒྱབ་ཏུ་ཡོད་པ་ལྟ་བུར་འཆར་གྱི་མི་འདུག་གམ། དེ་བཞིན་དུ་དཔེར་ན། སྤྱི་བོར་ཨོཾ་གསལ་བཏབ་སྟེ་ཨོཾ་ལ་ང་ཞུགས་པ་བཞིན་དུ་བསམ་པ་ཅུང་སླ་བ་དང་། མགྲིན་པའི་ཨཱཿལ་དེ་ལྟར་བསམ་ན་དེ་ལས་ཅུང་དཀའ་བ་དང་། སྙིང་གའི་ཧཱུཾ་ལ་དེ་ལས་ཀྱང་དཀའ་བ་དང་། ལྟེ་བར་སྭ་ལ་དེ་ལས་ཀྱང་དཀའ་བ་འདུག་གམ་མི་འདུག །ང་ལ་ནི་མིག་གི་རྒྱབ་བམ་མིག་དང་ཐག་ཉེ་ས་ཞིག་ན་ཡོད་སྙམ་དུ་འཆར་གྱི་འདུག །མིག་གི་ཤེས་པ་དེ་ཧ་ཅང་དབང་ཆེན་པོ་འདུག་པས་མིག་དང་ཉེ་བར་ཐིག་ལེའམ་ས་བོན་གསལ་བཏབ་སྟེ་དེ་ལ་སེམས་ཞུགས་པ་བཞིན་དུ་བསམ་ན་ཅུང་བློ་ལ་འཆར་སླ་བ་འདུག །སེམས་ཞུགས་པ་བཞིན་དུ་ཞེས་པའང་རང་ཉིད་དེའི་ནང་ན་ཡོད་པ་ལྟར་བྱས་ཏེ། དེ་ནས་ཤར་ལྷོ་སྟེང་འོག་སོགས་སུ་ལྟ་བ་སྟེ། དཔེར་ན། རྩ་ལམ་སྦྱོང་བའི་སྐབས་དེ་ལྟར་ལྟ་བ་ལྟ་བུ་དང་། ཐིག་ལེའམ་ཡིག་འབྲུ་རང་གི་ལུས་ཀྱི་ཚོད་དང་རང་གི་རྣམ་པར་ཤེས་པ་དེའི་ནང་དུ་ཡོད་པ་ལྟར་དང་། སྐབས་འདིར་བློའི་ལྟ་ཕྱོགས་ཀྱི་ངོས་ནས་ཕྱིའི་དམ་ཚིག་པའི་ལུས་དེ་ཁང་པ་ལྟ་བུར་བསམ་དགོས། ཡང་། སྙིང་གའི་ཧཱུཾ་ཡིག་ལ་སེམས་ཞུགས་པ་བཞིན་དུ་དེ་མ་ཐག་འོང་གི་མི་འདུག་ན། དང་པོ་ཨོཾ་གྱི་ནང་དུ་སེམས་ཞུགས་པ་བཞིན་དུ་བསམ་བློ་བཏང་། དེ་ནས་མགྲིན་པའི་ཨཱཿཡིག་ལ་དེ་ལྟར་བསམ་ན་ཁད་ཉེ་བ་ཡིན་པས་ཅུང་ཟད་འཆར་སླ་བ་ཡོད། དེ་ལ་སེམས་ཞུགས་པ་བཞིན་དུ་བྱས་ཏེ་ང་རྒྱལ་ཅུང་ཟད་འཛིན་ཐུབ་པ་བྱུང་ན། དེ་ལས་རང་འདྲ་ཞིག་ཧཱུཾ་ཡིག་ལ་ཐིམ་པར་བསམ། དེ་ཡང་། སྔར་བཤད་པ་ལྟར་ཕྱི་ནས་བལྟས་པ་ལྟ་བུ་དང་དེ་ཡིན་བསམ་པ་ཙམ་མ་ཡིན་པར་ཐིག་ལེ་དང་ཧཱུཾ་ཡིག་སོགས་གང་ཡིན་ཀྱང་རང་ཉིད་དེའི་ནང་དུ་འཛུལ་བའམ་ཞུགས་ནས་ཡོད་སྙམ་པ་བློ་ལ་འཆར་འོང་རྒྱུ་ཞིག་ཡོད། དེ་ལྟར་ཡི་གེ་དེ་སྔགས་ཀྱི་ཡིག་འབྲུ་བཀླགས་པའི་ཚུལ་དུ་བཟླས་པའི་སྐབས་དེ་ལས་ཁྲོ་བོ་བགེགས་མཐར་བྱེད་སོགས་དཔག་ཏུ་མེད་པ་སྤྲོས། ནང་མཆོད་ཀྱི་སྒྲུབ་གཞི་ལ་གནས་པའི་བར་ཆད་མི་གཙང་བ་སོགས་འགལ་རྐྱེན་གང་ཡོད་རྣམས་བསལ་སོང་སྙམ་པ་དགོས།

དེ་ནས་ༀ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པ། གོང་ཞུས་ལྟར་ཨོཾ་གྱི་ཨ་ཨུ་མ་གསུམ་གྱིས་ལུས་ངག་ཡིད་གསུམ་མཚོན་ཞིང་། ཤཱུ་ནྱ་ཏཱས་སྟོང་པ་དང་། ཛྙཱ་ན་ཞེས་པས་དེ་འདྲའི་སྟོང་ཉིད་ངེས་པའི་ཡེ་ཤེས་དང་། བཛྲ་མི་ཕྱེད་པ་དང་། གང་མི་ཕྱེད་ཅེ་ན། ཡུལ་གྱི་འོད་གསལ་དང་ཡུལ་ཅན་གྱི་འོད་གསལ་གཉིས་ཡུལ་དང་ཡུལ་ཅན་དུ་རོ་གཅིག་ཏུ་ཞུགས་ནས་དབྱེར་མི་ཕྱེད་པའོ། །སྭ་བྷཱ་ཝ་རང་བཞིན་ཏེ། རང་གི་སེམས་ཀྱི་རང་བཞིན་ལ་མེད་པའམ་སེམས་ཀྱི་རང་བཞིན་མ་ཡིན་པའི་དོན་ལ་དབྱེར་མེད་རོ་གཅིག་ཏུ་འདྲེས་པ་ཞེས་བརྗོད་པ་མ་ཡིན་པར། ཡུལ་འོད་གསལ་སྟོང་པ་ཉིད་དེ་སེམས་ཉིད་ཀྱི་གནས་ལུགས་མཐར་ཐུག་ཏུ་འགྲུབ་ཅིང་། སེམས་རང་ཉིད་ཀྱི་གནས་ལུགས་མཐར་ཐུག་དེ་རང་ཉིད་ཀྱིས་རིག་པ་དང་། རིག་རྒྱུའི་སྟོང་ཉིད་དེ་སེམས་ཉིད་ཀྱི་རང་བཞིན་ལས་ནམ་ཡང་འབྲལ་མེད་ཀྱི་ཚུལ་དུ་གནས་པ་སྟེ། སྤྲོས་པའི་ཆོས་ཅན་ཡན་གར་དུ་གནས་པ་ནམ་ཡང་མེད་པར་གསུངས་པ་བཞིན་ཡིན་ནོ། །ཨཱཏྨ་ཀོ྅ཧཾ། ཞེས་པ་ནི་དེ་ལ་སེམས་རྩེ་གཅིག་ཏུ་བཞག་ནས་ང་རྒྱལ་བསྒོམ་པའོ། །

དེ་ནས་སྟོང་པའི་ངང་ལས་ཞེས་བརྗོད་པ་ན་རང་བཞིན་མེད་པའམ་སྟོང་ཉིད་ངེས་པའི་བློ་དེ་ག་ནང་མཆོད་ཀྱི་སྒྲུབ་གཞིར་གཙོ་བོར་དམིགས་ནས་དེ་འདྲའི་བློ་དག་པའི་ཆོས་ཅན་གྱི་རྣམ་པར་ཤར་བ་ཡིན་པས། སྐབས་སུ་བབས་པ་ཧཱུཾ་ཡཾ་ཧཱུཾ་གི་ཡཾ་ཞེས་ཧཱུཾ་ཡིག་སྔོན་པོ་གཉིས་དང་། དེ་གཉིས་ཀྱི་བར་དུ་ཡཾ་ཡིག་སྔོན་པོ་ལངས་སྟབས་སུ་ཆུད་པ་ཞིག་བསམ། དེ་ཡང་ཧཱུཾ་ཉལ་སྟབས་དང་། ཡཾ་ཡིག་དེའི་སྟེང་ལངས་སྟབས། ཡང་ཧཱུཾ་དེའི་སྟེང་ཉལ་སྟབས་ཏེ་དེ་ལྟར་ཧཱུཾ་གཉིས་ཀྱི་བར་དུ་ཆུད་པའི་ཡཾ་དེ་ཡོངས་སུ་གྱུར་པ་ལས་རླུང་དཀྱིལ་དང་། དེ་ནས་ཧཱུཾ་གཉིས་ལས་བྱུང་བའི་རྡོ་རྗེ་གཉིས་ཀྱིས་ཕྱོགས་གཉིས་བརྒྱན་པ་ཞེས་སྟེང་འོག་གི་ཧཱུཾ་གཉིས་ཀྱིས་དེའི་གཡས་གཡོན་དུ་མཚན་པ། དེ་བཞིན་དུ་ཧཱུཾ་རཾ་ཧཱུཾ་གི་རཾ་སོགས་ལས་མེ་དཀྱིལ་གྲུ་གསུམ་དང་། དེའི་སྟེང་དུ་ཨཱཿལས་བྱུང་བའི་མི་མགོ་རློན་པའི་སྒྱེད་པུ་གསུམ་དང་། ཡང་ན། མི་མགོ་སྐམ་པོ་དང་། སྐམ་མིན་རྙིང་མིན། རློན་པ་བཅས་མི་མགོའི་སྒྱེད་པུ་གསུམ་ཁ་དོག་དཀར་དམར་མཐིང་གསུམ་དང་། འདི་གཤམ་གྱི་མཚོན་དོན་ལྟར་བྱས་ན་གོ་རྒྱུ་ཟབ་པ་ལྟ་བུ་འདུག །དེ་ནས་བར་སྣང་གི་མཐོངས་སུ་ཨཱཿཡིག་དཀར་པོ་ཞིག་ཐོལ་གྱིས་བྱུང་། དཔྲལ་བ་རང་ལ་བསྟན་པའི་ཐོད་པའི་ནང་དུ་ཨཱཿལས་བྱུང་བའི་པདྨ་དམར་པོ་འདབ་མ་བརྒྱད་པའི་ཟེའུ་འབྲུ་ལ་ཨཱཿས་མཚན་པ་ཞེས་པའི་ཨཱཿལངས་སྟབས་སུ་ཡོད་པ། དེའི་སྟེང་དུ་ཧཱུཾ་ལ་སོགས་པའི་ཡི་གེ་རྣམས་ལས་ཤ་ལྔ་དང་། དེ་བཞིན་དུ་ཧཱུཾ་ལ་སོགས་པའི་གཤེགས་མ་ལྔའི་རང་བཞིན་གྱི་བདུད་རྩི་ལྔ་ལ་སོགས་པ་ཆོ་གའི་གཞུང་དུ་གསལ་བ་བཞིན་བསམ། དེ་ནས་ཨོཾ་ཨཱཿཧཱུཾ་ལན་བདུན་བརྗོད་པའི་སྐབས། གསང་འདུས་རྩ་རྒྱུད་ལས། འདོད་པ་སྙིང་གར་བཞག་བྱ་སྟེ། །ཞེས་གསུངས་པ་གསང་འདུས་དང་འཇིགས་བྱེད་གཉིས་ཀའི་སྐབས་སུ་འབྱུང་བ་བཞིན། གོང་གི་ཧཱུཾ་ཡིག་གི་འོག་གི་ཉི་གདན་ནམ། ཡང་ན། ཧཱུཾ་གི་ཐིག་ལེའི་ནང་གི་དབུས་དེར་གདན་གྱི་བཀོད་པ་བཟང་པོའི་སྟེང་དུ་རང་ཉིད་ཐ་མལ་པ་དགེ་སློང་འདུལ་བ་འཛིན་པ་གཟབ་མཆོར་དང་བཅས་པ་གོས་གཙང་ཞིང་དང་བ་འདྲེན་པ་ཞིག་ཏུ་ཡོད་སྙམ་པ་བྱ། དེའི་སྤྱི་བོར་རང་གི་དྲིན་ཆེན་རྩ་བའི་བླ་མ་གསལ་བཏབ། དེ་ནས་དམིགས་པ་འགོད་སྟངས་འདྲ་མིན་འདུག་ཀྱང་ང་རང་གི་བློར་ངེས་པ་དང་རྒྱུན་དུ་བསམ་བློ་གཏོང་བཞིན་པ་ནི། རང་གི་མདུན་དུ་དགྲ་འདྲེ་བྱུར་གསུམ་རྣམས་གཙོ་བོར་གསལ་བཏབ། གཡས་སུ་ཕོ་རྒྱུད་ཀྱི་རིགས་ཀྱི་གཉེན་ཉེ་དང་། གཡོན་དུ་མོ་རྒྱུད་ཀྱི་རིགས་ཀྱི་གཉེན་ཉེ་རྣམས་དང་། རྒྱབ་ཏུ་རང་ལ་བལྟོས་པའི་མཛའ་བཤེས་སོགས་ཀྱང་གསལ་གདབ་དགོས། ཡང་ན། ཧཱུཾ་གི་ཐིག་ལེའི་མཐའ་སྐོར་རམ་ཉི་གདན་དང་བཅས་པའི་སྟེང་དུ་རང་ལ་དྲིན་ཆེ་བའི་ནམ་མཁའི་མཐས་གཏུགས་པའི་ཇོ་བོ་སེམས་ཅན་ཐམས་ཅད་ཡོད་བསམ་པ་དགོས། འབྲུ་གསུམ་ལན་བདུན་བརྗོད་པའི་སྐབས། རང་ཉིད་དབུས་སུ་དང་མཐའ་སྐོར་དུ་རང་གི་གཉེན་ཉེ་དང་དགྲ་འདྲེ་ལ་སོགས་པ་ཐམས་ཅད་ཀྱིས་འཁོར་བ་ཐོག་མེད་ནས་ལུས་ཀྱི་སྒོ་ནས་བསགས་པའི་ལས་ངན་སྡིག་སྒྲིབ་དང་། དེ་བཞིན་དུ་ངག་གི་སྒོ་ནས་བསགས་པའི་ལས་ངན་སྡིག་སྒྲིབ། ཡིད་ཀྱི་སྒོ་ནས་བསགས་པའི་ལས་ངན་སྡིག་སྒྲིབ་དང་དེ་དག་གི་ཀུན་སློང་དང་བཅས་པ་ཐམས་ཅད་འབྲུ་གསུམ་ལན་བདུན་བརྗོད་པ་ན། མདོར་ན། སྲོག་གཅོད་པ་སོགས་མི་དགེ་བཅུ་ཀུན་སློང་དང་བཅས་པ་ཐམས་ཅད་འོད་དང་དུད་ཁུ་དང་སོལ་ཁུ་ལ་སོགས་པའི་རྣམ་པར་བྱུང་ནས་མདུན་གྱི་ནང་མཆོད་ཀྱི་རྫས་ལ་ཐིམ། མི་དགེ་བའི་ལས་དེ་དག་ཀུན་སློང་དང་བཅས་པ་སྟེ་སྔར་བསགས་ཀྱི་སྡིག་པ་དང་སྒྲིབ་པའི་ཚོགས་ཐམས་ཅད་བྱང་ཞིང་དག་སོང་སྙམ་དུ་བསམ་དགོས་པས། འདི་ཡང་ལྷན་དུ་གསུང་བར་ཞུ། ༀ་ཨཱཿབིགྷྣཱནྟ་ཀྲྀཏ་ཧཱུཾ། ༀ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། སྟོང་པ་ཉིད་དུ་གྱུར། ཅེས་པ་ནས། བསྣན་པས་མང་པོར་སྦར་ཞིང་སྤེལ་བར་གྱུར། ༀ་ཨཱཿཧཱུཾ། ལན་བདུན་བརྗོད།

དེ་ནས་སྔོན་འགྲོའི་མཆོད་གཏོར་བྱིན་རླབས་བྱ་བ་ནི། གོང་བཞིན་བསམ་དགོས་པ་ལས་ཁྱད་པར་ཆེར་མེད་ཀྱང་གཏོར་མགྲོན་མདུན་དུ་བསྐྱེད་ཡོད་པས་ཐོད་པ་གཏོར་མགྲོན་གྱི་ཕྱོགས་སུ་ཁ་ཕར་བསློག་དགོས་པ་དང་། དེ་བཞིན་གཏོར་མ་བྱིན་རླབས་ཀྱི་ཐོད་པའི་ཡཾ་ལས་རླུང་དཀྱིལ་དེ་ཡང་འབུལ་ཡུལ་ལ་ཁ་ཕར་བསློགས་པ་མ་གཏོགས་གཞན་འདྲ། དེ་ལྟར་བྱིན་གྱིས་བརླབས་པ་ན་བཟའ་བའི་ངོ་བོ་དང་། དེ་ཡང་། ཁ་དོག་དང་དབྱིབས་ཀྱི་བཀོད་པ་སྣ་ཚོགས་པ་སོགས་མཆོད་རྫས་ཟད་མི་ཤེས་པ་ཅི་དང་ཅི་འདོད་པ་དེ་ཐམས་ཅད་དག་མ་དག་གི་ཕྱོགས་སྐྱོང་འཁོར་དང་བཅས་པ་རྣམས་ལ་ཟ་རྒྱུ་དང་འཁྱེར་རྒྱུ་སོགས་ཡིད་ཀྱི་འདོད་པ་ཡོངས་སུ་ཚིམ་པར་བྱས་སོང་སྙམ་དུ་མོས་པ་དང་བཅས།

འདི་ཡང་ལྷན་དུ་གསུང་བར་ཞུ། ༀ་ཨཱཿབིགྷྣཱནྟ་ཀྲྀཏ་ཧཱུཾ། ༀ་ཤཱུ་ནྱ་ཏཱ། ཞེས་པ་ནས། ནཻ་ཝི་དྱ། ཤཔྟ་ཨཱཿཧཱུཾ། འདོད་པ་སྙིང་གར་བཞག་བྱ་སྟེ། །ཞེས་པ། གོང་གི་ནང་མཆོད་བྱིན་རླབས་ལའང་བསམ་ཆོག་ཀྱང་། སྔོན་འགྲོ་གཏོར་མའི་སྐབས་ལ་གཙོ་བོར་བསམ་ཐུབ་ན་ལེགས།

དེ་ནས་ཕྱོགས་སྐྱོང་འཁོར་བཅས་སྤྱན་དྲངས་ཏེ་ལྗགས་བྱིན་རླབས་སོགས་ཀྱི་སྐོར་ལ་དམིགས་བསལ་བསྐྱར་བཤད་མ་བྱས་ཀྱང་འགྲིག །

འདི་ཡང་ལྷན་དུ་གསུང་བར་ཞུ། རང་གི་ཐུགས་ཀའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས། ཕྱོགས་སྐྱོང་བཅོ་ལྔ་འཁོར་དང་བཅས་པ་བཀུག་སྟེ་ཕྱོགས་མཚམས་རྣམས་སུ་གནས་པ་ནི། ཞེས་པ་ནས། ༀ་ད་ཤ་དིཀ་ལོ་ཀ་པཱ་ལ་ས་པ་རི་ཝཱ་ར་ༀ་ཨཱཿཧཱུཾ། ཞེས་བཟའ་བ་དང་བཅའ་བའི་རིགས་ཕུལ་ཏེ་འཕྲིན་ལས་བཅོལ་ཟིན་པ་དང་སླར་ཡང་མཆོད་པ་དེ་དག་དབུལ་དགོས། དེ་ཡང་ནང་མཆོད་ཀྱི་སྐབས་བཏུང་བའི་རིགས་ཕུལ་བ་ན། རོ་རྡོ་རྗེ་མ་སྐུའི་བཀོད་པ་སྣ་ཚོགས་པ་སྤྲོས་ནས་ནང་མཆོད་ཕུལ།

དེ་ནས་ཡི་གེ་བརྒྱ་པ་འདོན་པའི་སྐབས་འདུས་པའི་ལྷར་བསྐྱེད་ནས་ཡོད་པ་དེ་དག་གི་རིགས་བདག་གི་ཐུགས་ཀར་ཡི་གེ་བརྒྱ་པ་བཀོད་ནས་དེ་ལས་བདུད་རྩི་འབེབས་སྦྱང་གི་དམིགས་པ་བྱ། དེ་ཡང་། འཇིག་རྟེན་ལས་འདས་མ་འདས་ཀྱི་སྲུང་མ་འཁོན་པ་དང་ཉམས་གྲིབ་ཕོག་འདུག་ཟེར་བ་སོགས་བདུད་རྩི་འབེབས་སྦྱང་གི་དམིགས་པས་དག་པའི་མོས་པ་བྱ། ཕྱོགས་སྐྱོང་བཅོ་ལྔ་འཁོར་དང་བཅས་པ་བཀུག་སྟེ་ཞེས་བརྗོད་པ་ན་དེའི་མཐར་གནས་པའི་རང་ཉིད་ཀྱི་སྐྱེས་ལྷ་ཡུལ་ལྷ་སོགས་ཡོད་ན་དེའི་འཁོར་གྱི་ཡང་བྲན་གྱི་གྲལ་དུ་བཀོད་དེ་བདུད་རྩི་འབེབས་སྦྱང་བྱས་ན་དེས་མ་འཐུས་པ་དང་མི་འགྲུབ་པ་མེད། ཡང་། འཇིག་རྟེན་ལས་འདས་པའི་སྲུང་མར་འཁོན་གྲིབ་ཉམས་གྲིབ་ཕོག་པ་སོགས་བྱུང་ཡོད་ན། ཡིག་བརྒྱ་འདོན་པའི་སྐབས་རིགས་བདག་གི་ཐུགས་ཀ་ནས་བདུད་རྩིའི་རྒྱུན་བྱུང་སྟེ་ཉམས་གྲིབ་འཁོན་གྲིབ་སོགས་དག་པའི་མོས་པ་བྱ་དགོས་པས།

འདི་ཡང་ལྷན་དུ་གསུང་བར་ཞུ། ༀ་བཛྲ་སཏྭ། ཞེས་པ་ནས། གནྡྷེ། ར་ས། སྤརྴ་ཨཱཿཧཱུཾ། དེ་ནས་འདུས་མང་དང་ལྷན་དུ་ས་གཞི་སྤོས་ཆུས་མ་དང་། བདག་གིས་ཇི་སྙེད་བསགས་པའི་ཞེས་སོགས་གསུངས་ཏེ་ཉིན་འདིའི་ཆོས་ཐུན་གྲོལ།

6 མདོར་བྱས་དང་མདོ་བསྲེ་གཉིས་སུ་རིམ་པ་བཞིན་དུ་བསྒྲུབ་དང་འགྲུབ་ཅེས་ཚིག་མི་འདྲ་བ་འབྱུང་ཡང་སྡེ་བསྟན་རང་ན། འགྲུབ་ཅེས་གསལ།

བཀའ་ཁྲིད་ཉིན་གསུམ་པ།

སྔོན་འགྲོའི་སྤྱི་བཤད།

དེ་ཡང་། རྟོགས་བརྗོད་མདུན་ལེགས་མ་ལས། འདི་ན་རྫོགས་སངས་རྒྱས་སུ་བགྲོད་པ་ལ། །ཟབ་མོ་རྡོ་རྗེ་ཐེག་དང་ཕར་ཕྱིན་ཐེག །རྣམ་པ་གཉིས་ཡོད་གསང་སྔགས་ཕར་ཕྱིན་ལས། །ཤིན་ཏུ་ཁྱད་པར་འཕགས་པ་ཡིན་ནོ་ཞེས། །ཉི་མ་ཟླ་བ་ལྟ་བུར་ཀུན་ཏུ་གྲགས། །ཚིག་དེ་བདེན་པའི་ཚིག་ཏུ་འདོད་བཞིན་དུ། །ཟབ་མོའི་ཐེག་དེ་ཇི་ལྟ་བུ་ཞིག་ཅེས། །ཚོལ་བར་མི་བྱེད་མཁས་པའི་ཁུར་འཛིན་པ། །དེ་འདྲ་དེ་ཡང་ཤེས་རབ་ཅན་ཡིན་ན། །དེ་ལས་གཞན་པའི་དབང་པོ་རྟུལ་པོ་གང༌། །ཤིན་ཏུ་ཕྲད་དཀའ་གོང་ན་མེད་པའི་ལམ། །འདི་འདྲ་ཡལ་བར་འདོར་བ་ཀྱེ་མའོ་མཚར། །དེ་ཉིད་ཕྱིར་ན་རྒྱལ་བའི་ཐེག་པ་མཆོག །སངས་རྒྱས་ལས་ཀྱང་དཀོན་པའི་རྡོ་རྗེ་ཐེག །དངོས་གྲུབ་གཉིས་ཀྱི་གཏེར་གྱུར་ཟབ་མོ་དེར། །ཞུགས་ནས་འབད་པ་མང་པོས་རིང་དུ་སྦྱངས། །ཚུལ་འདི་བསམས་ཤིང་མདུན་མ་ལེགས་ནས་གདའ། །བཀའ་དྲིན་ཆེ་འོ་རྗེ་བཙུན་མཁྱེན་པའི་གཏེར། །ཞེས་སངས་རྒྱས་ཀྱི་སར་བགྲོད་པའི་ལམ་ལ་རྒྱུ་ཕ་རོལ་ཏུ་ཕྱིན་པའི་ཐེག་པ་དང་འབྲས་བུ་གསང་སྔགས་རྡོ་རྗེ་ཐེག་པ་གཉིས་ལས། གསང་སྔགས་རྡོ་རྗེ་ཐེག་པའི་ལམ་དེ་རྒྱུ་ཕ་རོལ་ཏུ་ཕྱིན་པའི་ཐེག་པ་ལས་ཀྱང་ཟབ་ཁྱད་ཆེ་བ་ཡོངས་སུ་གྲགས་པ་ལྟར་ཡིན། དེ་ལྟ་ནའང་། གསང་སྔགས་རྡོ་རྗེ་ཐེག་པའི་ཆོས་དེ་རྒྱུ་ཕར་ཕྱིན་ཐེག་པ་དང་མི་འདྲ་བ་ཙམ་རྒྱུ་མཚན་དུ་བྱས་ཏེ། དེ་དེ་ལས་ཟབ་པར་འདོད་པ་ནི་མི་འཐད་དེ། དེ་ལྟར་ན་ནང་པ་སངས་རྒྱས་པའི་ཆོས་ལས་མུ་སྟེགས་པའི་ཆོས་ཟབ་པར་ཐལ་བར་འགྱུར་རོ། །འོག་མ་འོག་མར་བཤད་པའི་གནད་རྣམས་གོང་མ་གོང་མར་ཡར་ལྡན་གྱི་ཚུལ་དུ་ཚང་ཞིང་། འོག་མ་འོག་མར་མ་གསལ་བ་རྣམས་གོང་མ་གོང་མར་གསལ་བ་དང་། དེ་ཡང་། རིགས་པས་གནོད་པ་དང་དེ་དང་འགལ་བ་མེད་ན་དོན་ངོ་མར་དེ་ལས་ཟབ་ཅེས་བརྗོད་ཐུབ། དེས་ན། གསང་སྔགས་རྡོ་རྗེ་ཐེག་པའི་ཆོས་ཚུལ་ཟབ་པ་ཡིན་པའི་གནད་འགག་ཤེས་དགོས་པས། འཇམ་མགོན་བླ་མ་ཙོང་ཁ་པ་ཆེན་པོ་རང་ཉིད་ཀྱིས་ཐབས་དང་ཤེས་རབ་ཀྱི་ཆ་གང་ཡིན་ཐམས་ཅད་ལ་ཧ་ཅང་བརྟགས་ཤིང་དཔྱད་དེ། སློབ་གཉེར་གནང་བ་བཞིན་ཐུགས་ཉམས་སུ་བཞེས་ཏེ་ཉམས་རྟོགས་ཐུགས་རྒྱུད་ལ་འཁྲུངས་པར་བརྟེན་ངེས་པ་རྙེད་པ་ཞིག་བྱུང་སོང་གསུངས་པ་རེད། དེས་ན། གསང་སྔགས་ཀྱིས་མཚོན་རང་གིས་ཉམས་ལེན་བྱ་རྒྱུའི་ཆོས་གང་ཡིན་ལ་བརྟགས་ཤིང་དཔྱད་དེ་དེའི་གནད་འགག་གང་ཡིན་ཤེས་པའི་ཐོག་ནས་ཡིད་འཕྲོག་པ་ཞིག་དགོས་པ་ལས། ཆོས་བྱས་ཀྱང་གནད་འགག་གང་ཡིན་མ་ཤེས་པར་མི་གཞན་གྱིས་ཡག་པོ་འདུག་ཟེར་བ་རྒྱུ་མཚན་དུ་བྱས་ཏེ་གཡམ་རྒྱུག་བྱེད་པ་ནི། བླུན་པོའི་བྱེད་སྟངས་ལས་མ་འདས་པས་མི་ལེགས་ཤིང་། ཡང་ན། ང་རང་ལ་འདི་ལྟར་བྱེད་འདོད་ཡོད་པས་བྱེད་ཀྱི་ཡོད་ཟེར་བ་འདི་ཡང་། འདུན་པས་འགྲོ་བ་དང་། ཞེ་སྡང་གིས་འགྲོ་བ། གཏི་མུག་གིས་འགྲོ་བ། འཇིགས་པས་འགྲོ་བ་སྟེ་འགྲོ་བ་བཞི་གང་རུང་ལས་མ་འདས་པས། འགྲོ་བ་རྣམ་པ་བཞིའི་དབང་དུ་མ་སོང་བ་དགོས། འོ་ན། ཇི་ལྟར་བྱེད་དགོས་ཤེ་ན། རྒྱུ་མཚན་ཡོད་མེད་ལེགས་པར་བརྟག་དགོས་པ་ཧ་ཅང་གལ་ཆེ་ཞིང་། བརྟག་དཔྱད་བྱེད་ལུགས་ཀྱང་རང་གི་རྒྱུད་ཐོག་ཏུ་སྦྱར་ཏེ་འབད་བརྩོན་བྱས་ནས་ཉམས་ལེན་གྱི་མྱོང་བ་དང་འབྲེལ་བའི་སྟེང་ནས་དཔྱད་དགོས། མི་གཞན་གྱིས་ཇི་ལྟར་བཤད་ཀྱི་ཡོད་མེད་གང་ལྟར་ཡང་ངས་འདིའི་སྐོར་ལ་བརྟག་དཔྱད་མཐིལ་ཕྱིན་པ་བྱས་པ་ཡིན་པས། རྒྱུ་མཚན་ལྡན་པ་ཡིན་སྙམ་དུ་ཡིད་ཆེས་ནས་ཉམས་ལེན་བྱས་ན་ལེགས། གསང་སྔགས་ཀྱི་ཚུལ་ལ་ཆོ་ག་ཕྱོགས་བསྒྲིགས་ཙམ་མ་ཡིན་པར་དངོས་གནས་གསང་སྔགས་ཀྱི་གནད་འགག་གང་དང་གང་ཡིན་པ་དེ། དཔྱིས་ཕྱིན་པའི་བཤད་པ་དང་ལྡན་པ་ནི་གསང་སྔགས་གསར་མའི་གཞུང་རྣམས་ཡིན། དེ་ཡང་། རྗེ་རིན་པོ་ཆེས་ལེགས་བཤད་རྨད་དུ་བྱུང་བ་ཤ་སྟག་མཛད་ཡོད། བུ་སྟོན་ཐམས་ཅད་མཁྱེན་པ་བསམ་གྱིས་མི་ཁྱབ་པའི་གསན་རྒྱ་ཆེན་པོ་ཡིན་པས། རྒྱུད་སྡེ་འོག་མའི་སྐོར་དང་ལྷག་དོན་རྣལ་འབྱོར་རྒྱུད་ཀྱི་སྐོར་ལ་ཡིག་འཇོག་ཧ་ཅང་མང་པོ་མཛད་ཡོད། གཞན་ཡང་། རྒྱུད་སྡེ་སྤྱི་རྣམ་ཆེ་འབྲིང་ཆུང་གསུམ་དང་ཆོས་འབྱུང་སོགས་མང་པོ་མཛད་ཡོད། འོན་ཀྱང་། དཀའ་གནད་ཀྱི་སྐབས་ངེས་པ་རྙེད་པ་ཞིག་སྟེ་འདི་མིན་ན་གང་ཡིན་བསམ་པ་སེམས་ལ་ངེས་པ་བསྐྱེད་ཐུབ་པ་ཅུང་ཁག་པོ་འདུག །དེ་བཞིན་དུ་སྲས་ཀྱི་ཐུ་བོ་གཉིས་ཀྱང་བསམ་གྱིས་མི་ཁྱབ་པ་རེད་དེ་རྗེ་རིན་པོ་ཆེའི་གསུང་དེ་དག་དངོས་གནས་ཁྱད་དུ་འཕགས་པ་ཞིག་རེད། རྗེ་རིན་པོ་ཆེས་དཔལ་གསང་བ་འདུས་པ་ལ་སློབ་གཉེར་དང་ཉམས་བཞེས་གནང་སྟེ་རྒྱུད་ཐམས་ཅད་ཀྱི་མཆོག་ཏུ་གྱུར་པའམ་རྩེ་མོར་གྱུར་པར་བསྔགས་བརྗོད་མཛད་ཡོད། དེ་ལྟར་ན། ངའི་ངོས་ནས་ཀྱང་གཞུང་ཁྱད་པར་དུ་འཕགས་པ་དཔལ་གསང་བ་འདུས་པ་འདིའི་རིམ་གཉིས་ཀྱི་བཤད་རྒྱུན་འབུལ་རྒྱུ་བྱུང་བ་སྐལ་བ་བཟང་པོ་ཡིན་ལ་རྣམ་པ་ཚོ་ཡང་དེ་དེ་བཞིན་རེད། རང་ཅག་གིས་འཆད་ཉན་བྱེད་རིམ་བཞིན་དུ་རྗེ་རིན་པོ་ཆེ་རང་གིས་ཐུགས་སྨོན་གནང་བ་ལྟར། དེ་ལྟར་རྨད་བྱུང་ལམ་གྱི་མཐར་ཐུག་འདི། །ཚུལ་བཞིན་བསྒྲུབ་ལ་བར་ཆད་མེད་པ་དང་། །ཕྱོགས་དུས་ཀུན་ཏུ་དར་ཞིང་རྒྱས་གྱུར་ཏེ། །འགྲོ་ཀུན་ཐབས་མཁས་འདི་ཡིས་སྒྲོལ་བར་ཤོག །ཅེས་གསུངས་པ་བཞིན། ཕྱོགས་དུས་ཀུན་ཏུ་དར་ཞིང་རྒྱས་པའི་ཆེད་དུ་ཞབས་འདེགས་སྒྲུབ་ཀྱི་ཡོད་བསམ་པའི་ཐོག་ནས་ཚང་མས་སྨོན་ལམ་ཐོབས། དེ་ཡང་། རང་གཅིག་པོའི་ཆེད་དུ་མ་ཡིན་པར་ཉམ་ཐག་པ། མགོན་དང་སྐྱབས་མེད་པ་མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་ཆེད་དུ་ཡིན་སྙམ་པ་དགོས། མི་ཙམ་མ་ཡིན་པར་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཅེས་པ་འདི། སངས་རྒྱས་པའི་ཆོས་སྤྱི་དང་ཡང་སྒོས་ཐེག་པ་ཆེན་པོའི་ཆོས་ཀྱི་ནང་དུ་ཡང་ཡང་འབྱུང་བ་ཧ་ཅང་རྩ་ཆེན་པོ་རེད། རང་ཅག་བོད་གངས་ཅན་གྱི་ལྗོངས་སུ་མཚོན་ན་ཡང་མ་རྒན་སེམས་ཅན་ཐམས་ཅད་ཅེས་པའི་ཚིག་གི་འབོད་སྟངས་ཡོད་པ་འདི་ཙམ་ཡང་ཧ་ཅང་རྩ་ཆེན་པོ་རེད། རང་ཅག་བཙན་བྱོལ་བ་བྱས་ནས་ཡོད་ཀྱང་ཚོགས་ཁང་འདིར་ཡོད་པ་རྣམས་ཀྱིས་མ་རྒན་སེམས་ཅན་ཐམས་ཅད་ཀྱི་དོན་སྒྲུབ་ཀྱི་ཡོད་བསམ་པའི་ཐོག་ནས་ཉན་བཤད་གནང་དགོས། དེ་ལྟར་རྗེ་རིན་པོ་ཆེས་གསང་བ་འདུས་པ་ལ་ཧ་ཅང་བསྔགས་བརྗོད་ཆེན་པོ་མཛད་ཡོད། མཁས་གྲུབ་རིན་པོ་ཆེའི་བསྐྱེད་རིམ་དངོས་གྲུབ་རྒྱ་མཚོའི་ནང་དུ་ཡང་། རང་ཅག་གིས་མཆོག་གི་དངོས་གྲུབ་བསྒྲུབ་པ་ལ་དེའི་རྒྱུ་མ་ཚང་བ་མེད་པ་བསྒྲུབ་དགོས་པས་དོན་དུ་གཉེར་བྱའི་གཙོ་བོ་ནི་གཟུགས་ཀྱི་སྐུ་ཡིན། དེ་འདྲའི་གཟུགས་སྐུ་སྒྲུབ་པའི་ཚུལ་ཡང་། གསང་བ་འདུས་པའི་སྐབས་ནས་གསུངས་པའི་སྒྱུ་མའི་ལུས་གང་ལས་འགྲུབ་པའི་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟོང་པ་བཞིའི་རྣམ་གཞག་དེ་དག་གསང་བ་འདུས་པ་ལས་ལྷག་པ་ཞིག་རྒྱུད་གཞན་ལ་མེད་པས། གསང་བ་འདུས་པ་མཆོག་ཏུ་གྱུར་པ་རེད་ཅེས་བསྒྲུབས་འདུག །རྗེ་རིན་པོ་ཆེས་གསང་བ་འདུས་པ་འཆད་ཉན་གཙོ་བོར་གནང་བ་མ་ཟད་ཡིག་འཇོག་ཀྱང་གནང་བ་དེ་གདུལ་བྱ་མང་པོ་ལ་ཕན་ན་དགོངས་ནས་མཛད་པ་མ་གཏོགས་རྗེ་རིན་པོ་ཆེས་ཡིག་རྒྱུགས་ལྟ་བུར་གལ་ཆེན་དུ་བརྩིས་ཏེ། གསང་བ་འདུས་པའི་སྐོར་ལ་ཡིག་འཇོག་ལེགས་པ་འདྲ་བྱུང་ན་Professor (དགེ་རྒན་ཆེན་མོ།)མཚན་གནས་ཐུགས་རེ་གནང་བ་སོགས་གཏན་ནས་མིན། བཞད་མོ་བཞད། གང་ལྟར་གསུང་དེ་དག་ཕན་པ་ཁོ་ནའི་ཆེད་དུ་མཛད་པ་ཞིག་རེད། དེ་ནས་སྐབས་སུ་བབ་པ་འཇམ་མགོན་བླ་མའི་རྗེས་འཇུག་དགེ་ལུགས་པ་ཞེས་པའི་མཚན་ཐོགས་ནས་ཡོད་པ་དག་གིས་རྗེ་རིན་པོ་ཆེའི་གསུང་བདག་པོ་རྒྱག་དགོས་རྒྱུ་ཧ་ཅང་གལ་ཆེན་པོ་རེད། ཞེན་གོག་བྱེད་དགོས་ན་བྱེད་ས་མ་ནོར་བ་ཞིག་དགོས་པ་ཧ་ཅང་གལ་ཆེན་པོ་ཡིན། ཁ་ནས་ང་ཚོ་དགེ་ལུགས་པ་ཡིན་ཞེས་ཆགས་སྡང་གིས་ཞེན་གོག་བྱས། ཞེན་གོག་བྱེད་སའི་རྗེ་རིན་པོ་ཆེའི་གསུང་གང་འདྲ་ཡོད་པ་མགོ་མ་ཚོས་ན་གཏན་ནས་ཡག་པོ་མེད། དེས་ན། ངས་སྔོན་ནས་ཞུ་བཞིན་པ་དེ་རེད། སླར་ཡང་དྲན་གསོ་གཏོང་བའི་ཆེད་དུ་ཞུས་པ་ཡིན། ངས་འདི་འདྲ་ཞིག་གོ་སོང་། ༸རྒྱལ་བ་རིན་པོ་ཆེས་ཕྱིས་སུ་རྣལ་འབྱོར་མ་ཉམས་བཞེས་གནང་གི་ཡོད་པ་བློ་འགྱུར་བ་རེད་ཟེར་མཁན་བྱུང་འདུག །ང་ཕྱིས་སུ་བློ་འགྱུར་བ་མ་རེད། སྔར་ནས་རྣལ་འབྱོར་མ་ཉམས་ལེན་བྱེད་ཀྱི་ཡོད། ཨོཾ་གསུམ་མ་འབུམ་གཅིག་བསགས་ཟིན་ཀྱང་ད་དུང་འབུམ་གཅིག་བསོག་དགོས་ཀྱི་ཡོད། དད་པ་རྩེ་གཅིག་ཏུ་ཡོད། ཡིན་ན་ཡང་། བྱེད་སྟངས་ཤེས་པ་མ་བྱུང་ན་ཡག་པོ་མེད་དེ། འདིར་ཕེབས་མཁན་མང་ཆེ་བས་གོ་མྱོང་ཡོད། གོ་མ་མྱོང་བ་འགའ་ཞིག་ཀྱང་ཡོད་སྲིད་པས། འཁྲུལ་ཞིག་རིན་པོ་ཆེ་ནི་རྫོགས་ཆེན་ཉམས་བཞེས་གནང་མཁན་གྱི་དགེ་སློང་འདུལ་བ་འཛིན་པ་ཧ་ཅང་ཡག་པོ་ཞིག་ཡོད། ཁོང་གིས་གསེར་ཀོང་མཚན་ཞབས་རིན་པོ་ཆེའི་མདུན་ནས་འཇིགས་བྱེད་དཔའ་གཅིག་གི་དབང་གསན་མྱོང་ཡོད། ངའི་རྩ་ནས་སྔར་གསང་བ་འདུས་པའི་དབང་གསན་པ་རེད། ཁོང་ཤར་ཁུམ་པོ་ལ་མ་ཕེབས་གོང་གསང་བ་འདུས་པའི་ལྗགས་བསྙེན་གནང་སྟངས་སྐོར་ལ་བལ་ཡུལ་དུ་ཡོད་པའི་དགེ་ལུགས་པའི་དགོན་པ་དག་ལ་ཕྱག་དཔེ་རྩད་གཅོད་བྱེད་སར་རིན་པོ་ཆེའི་ཞལ་སློབ་ཅིག་མངགས་འདུག །སློབ་མ་དེས་དགོན་པ་དེ་དག་ལ་གསང་བ་འདུས་པའི་བསྙེན་པ་གཏོང་སྟངས་སྐོར་གྱི་དཔེ་ཆ་གཡར་རྒྱུ་ཡོད་དམ་ཞེས་དྲིས་པ་ན། རྒྱུས་མེད་ཟེར་བ་ལ་ཞལ་སློབ་དེས་གསང་བ་འདུས་པ་དགེ་ལུགས་པའི་ཐུན་མོང་མ་ཡིན་པ་མ་རེད་དམ་ཞེས་བཤད་པར། མ་རེད་ཅེས་བཤད་འདུག་ཅེས་སྔོན་འཁྲུལ་ཞིག་རིན་པོ་ཆེ་དྷ་སར་ཕེབས་སྐབས་ང་ལ་དེ་ལྟར་གསུངས་མྱོང་། བཞད་མོ་བཞད། དེ་ལྟ་བུ་རེད། དགེ་ལུགས་པའི་མིང་ཁྱེར་ཡོད་ཀྱང་ངོ་ཐོག་རྗེ་རིན་པོ་ཆེའི་གསུང་ཐུན་མོང་མ་ཡིན་པ་རྨད་དུ་བྱུང་བའི་མདོ་སྔགས་ཀྱི་ལེགས་བཤད་དག་ལ་རྒྱུས་མངའ་མེད་པས་ལན་པ་རེད། རྗེའི་གསུང་དེ་དག་ཀྱང་གསར་བཟོ་གནང་བ་མིན་པ་ནི་མདོ་ཕྱོགས་ལ་མཚོན་ན་ཀླུ་སྒྲུབ་ཡབ་སྲས་ཀྱིས་གཏན་ལ་ཕབ་པའི་གཞུང་ཚིག་རེ་རེ་ལའང་ཧ་ཅང་དཔྱད་པ་ཞིབ་མོས་གོང་འོག་བསྒྲིགས་ནས་གསལ་པོར་གཏན་ལ་ཕབ་ཡོད། དེ་ཡང་། དབུ་མ་དགོངས་པ་རབ་གསལ་དང་། རྩ་ཤེའི་ཊཱིཀ་ཆེན་ལྟ་བུ་ཀློག་པའི་སྐབས་བུདྡྷ་པཱ་ལི་ཏ་དང་། ཚིག་གསལ་གྱི་ཚིག་དོན་བསྡུས་ནས་བཀོད་པ་ལྟ་བུ་སྟེ་ཚིག་རྣམས་ཀྱང་ཕལ་ཆེར་གཅིག་པ་ལྟ་བུར་འོང་ཞིང་། ལེགས་ལྡན་གྱི་གཞུང་གི་གསུང་སྟངས་དང་དེ་ཙམ་མི་འདྲ་ཡང་། ཟླ་བ་གྲགས་པ་དང་སངས་རྒྱས་བསྐྱངས་གཉིས་ཀྱི་གཞུང་ཁུངས་སུ་མཛད་པ་བཞིན་གཞུང་གི་ཚིག་འགྲོས་ཀྱང་གཅིག་པ་ལྟ་བུར་ཡོད། དེ་ཡང་། རྗེ་རིན་པོ་ཆེས་གསར་བཟོའམ་བློ་བཟོ་གནང་བ་ཞིག་གཏན་ནས་མ་ཡིན་པར་དབུ་མའི་སྐབས་ལྟ་བུར་ཀླུ་སྒྲུབ་ཡབ་སྲས་ཀྱི་གཞུང་རྣམས་གོང་འོག་བསྒྲིགས་ནས་གསལ་པོ་གསུངས་ཡོད་པ་གོང་དུ་བཤད་པ་ལྟར་དང་། གཞུང་ཚིག་བརླིང་པོ་རྣམས་ཀྱང་གཞུང་གོང་འོག་བསྒྲིགས་ནས་གཏན་ལ་ཕབ་དགོས་པ་ལས། ཐད་ཀ་ཐད་ཀའི་ཚིག་གི་ངོ་གདོང་གི་བསྟན་ཚོད་ཁོ་ནས་དེ་མ་ཐག་དེའི་དོན་རྟོགས་མི་ཐུབ་པ་དག་ཀྱང་གསལ་བར་གསུངས་ཡོད། མདོར་ན། རྗེ་རིན་པོ་ཆེའི་གསུང་ལས་ལྟ་བའི་སྐོར་ལ་མཚོན་ན། ཀླུ་སྒྲུབ་ཡབ་སྲས་ཀྱི་གཞུང་ཁུངས་སུ་མཛད་དེ་རྩ་འཇུག་གི་རྣམ་བཤད་གཉིས་དང་། ལེགས་བཤད་གསེར་ཕྲེང་ལྟ་བུ་རྒྱ་འགྲེལ་ཉེར་གཅིག་སོགས་ལ་ཁུངས་གཏུགས་ཡོད་པས་མཚོན་མདོ་དང་སྔགས་ཀྱི་གཞུང་གང་ཡིན་ཀྱང་། རྒྱ་གར་གྱི་མཁས་པའི་གཞུང་དག་ལ་ཁུངས་གཏུགས། དེ་ནས་ཡར་དེད་ན་སྟོན་པ་རང་ཉིད་ཀྱི་གསུང་ལ་ཁུངས་གཏུགས་ཏེ། ངོ་མཚར་ཞིང་རྨད་དུ་བྱུང་བའི་བསྟན་བཅོས་ཤ་སྟག་གསུངས་ཡོད་པར་མ་ཟད། དེ་དག་གི་དོན་ཇི་ལྟ་བ་བཞིན་ཚིག་རེ་རེའི་བརྡ་ཆད་མ་འཆོལ་བའི་སྟེང་ནས་གསུངས་པ་འདི་དག་ལ་རྗེ་རིན་པོ་ཆེའི་བསྟན་པ་ཟེར་གྱི་ཡོད་པ་ལས། སྔར་མེད་གསར་བཟོ་མཛད་པ་ཞིག་གཏན་ནས་མིན། དེ་ལྟར་ཡིན་མིན་རང་ཉིད་ཀྱིས་གཞུང་དེ་དག་ལ་བརྟགས་ནའང་ཤེས་ནུས་པས། རྗེ་རིན་པོ་ཆེའི་ལེགས་བཤད་ལ་ལེགས་བཤད་དུ་ཤེས་པའི་སྒོ་ནས་བདག་པོ་རྒྱག་ཤེས་དགོས་པ་ཧ་ཅང་གལ་ཆེན་པོ་རེད་འདུག །

དེ་ཡང་། འདིར་གསང་བ་འདུས་པའི་རྣལ་འབྱོར་གྱི་ཁྲིད་མདོར་བསྡུས་ཤིག་འབུལ་བ་སྐབས་སུ་བབ་པ་ཡིན་ལ། ཨ་ཁུ་ཤེས་རབ་རྒྱ་མཚོའི་གསུང་འདི་བཤད་ལུང་ཡིན་པས་འདིའི་སྟེང་ནས་བསྐྱར་བཤད་མི་དགོས་པ་བྱེད་རྒྱུ་ཡིན། གང་ལྟར་ཐུན་དང་ཐུན་མཚམས་གཉིས་སུ་ཕྱེ། ཐུན་གྱི་རྣལ་འབྱོར་གྱི་དང་པོར་བླ་བརྒྱུད་གསོལ་འདེབས་འདོན་ན། དགེ་བའི་བཤེས་གཉེན་བསམ་སྦྱོར་གཉིས་ཀྱི་སྒོ་ནས་ཚུལ་བཞིན་དུ་བསྟེན་ཚུལ་རྣམས་བསམ། ཚོགས་ཞིང་འདོན་མི་འདོན་ཅི་རིགས་འདུག །རང་གཅིག་པུ་ལྷོད་ལྷོད་བྱུང་ན་བླ་བརྒྱུད་གསོལ་འདེབས་བཏོན་ན་ལེགས། རྒྱས་བསྡུས་ནི་སྐབས་དང་བསྟུན་ནས་བྱེད་ཆོག་པས་བྲེལ་བའི་སྐབས་ཚིག་བསྡུས་ནས་བཏོན་ནའང་འགྲིག །

དེ་ནས་སྐད་ཅིག་དཀྲོང་བསྐྱེད་སྐབས་སྐུ་གསུམ་ལམ་ཁྱེར་མདོར་བསྡུས་ཤིག་བསམ། དེ་ནས་རྡོར་དྲིལ་བྱིན་རླབས། དེ་ནས་ནང་མཆོད་བྱིན་རླབས། དེ་ནས་སྔོན་འགྲོའི་གཏོར་མའི་སྐབས་སྔོན་འགྲོའི་མཆོད་པ་དང་གཏོར་མ་བྱིན་རླབས་བྱ། འགུག་པའི་སྐབས་སྐབས་དང་བསྟུན་ནས་ཆོ་ག་རྒྱས་བསྡུས་གང་བྱེད་ཀྱང་ཕྱོགས་སྐྱོང་བཀུག་སྟེ་སྐད་ཅིག་གིས་འོད་གསལ་དུ་བཅུག་པ་ལས་ཞེས་པའི་མཚམས་སུ་བར་སྟོང་བཞག་ནས་བསམ་བློ་གཏོང་ཐུབ་ན་ལེགས། དེ་ནས་འདུས་པའི་ལྷ་བསྐྱེད་ཟིན་པའི་རྗེས་སུ་ལྗགས་བྱིན་རླབས་བྱས་ནས་ཆུ་བཞི་སྔོན་དུ་འགྲོ་བའི་ཐོག་ནས་མཆོད་པ་རྣམས་ཕུལ་ཏེ་འཕྲིན་ལས་བཅོལ། དེ་ནས་ཡིག་བརྒྱ་བཏོན་ཏེ་བཟོད་གསོལ་བྱ། ཕྱོགས་སྐྱོང་རྣམས་རང་གནས་སུ་གཤེགས་པར་བསམ། འཇིགས་བྱེད་ཀྱི་བཤད་པའི་སྐབས་གསུངས་པ་ལྟར་ན་ཕྱོགས་དང་མཚམས་སུ་འཁོད་ནས་ཕྱི་ནང་གི་བར་ཆད་སྲུང་བའི་གྲ་སྒྲིག་ལྟ་བུ་བྱས་ནས་བཞུགས་ཡོད་སྙམ་པ་བྱ། དེ་ནས་བདག་བསྐྱེད་ཀྱི་མཆོད་པ་བྱིན་རླབས་བྱ། ས་བཅད་ལྟ་བུའི་ཐོག་ནས་བསྐྱར་བཤད་ཞུས་ན་དེ་ལྟར་རེད།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

རྡོ་རྗེ་སེམས་དཔའི་བསྒོམ་བཟླས།

ལྔ་པ་རྡོ་རྗེ་སེམས་དཔའི་བསྒོམ་བཟླས་ལ། ཐོག་མར་སྐྱབས་འགྲོའི་ཚོགས་ཞིང་ནི། ཞེས་པ་ནས། རྟོག་པ་མ་ལུས་སོགས་ཀྱི་ཆོས། འཆིང་བ་རྣམས་ལས་སོགས་ཀྱིས་དགེ་འདུན་ལ་སྐྱབས་འགྲོ་བྱ་ཞིང་། འདི་དག་གི་ཚིག་འགྲེལ་གཤམ་དུ་ཚོགས་ཞིང་མཆོད་པའི་ཐད་དུ་རྣལ་འབྱོར་དག་རིམ་གྱི་སྟེང་ནས་ཞུས་ན་ལེགས་སྙམ། བསམ་དང་རྣམ་པར་སྨིན་པ་སོགས་ཀྱིས་སྨོན་འཇུག་གི་སེམས་བསྐྱེད། དེ་ལྟར་སྐྱབས་འགྲོ་སེམས་བསྐྱེད་སྔོན་དུ་བཏང་ནས་འདིར་ཚིག་ལ་ཐོན་མེད་ཀྱང་སྐྱབས་ཡུལ་སྐད་ཅིག་གིས་གསལ་བཏབ། སྤངས་རྟོགས་མཐར་ཕྱིན་པའི་སངས་རྒྱས། ལམ་ལ་སློབ་བཞིན་པའི་སློབ་པའི་དགེ་འདུན། སློབ་པ་དང་མི་སློབ་པ་དག་གི་ཐུགས་རྒྱུད་ལ་མངའ་བའི་འགོག་ལམ་གྱིས་བསྡུས་པའི་ཆོས། དེ་རྣམས་ཡིད་ངོར་ཤར་བར་བྱས་ནས་རང་ཅག་འཇིགས་པ་མ་ལུས་པ་ལས་སྒྲོལ་བར་བྱེད་པ་ལ། དེ་དག་གི་ཐུགས་རྒྱུད་ལ་མངའ་བའི་ཆོས་དཀོན་མཆོག་དེ་ལྟ་བུ་མངོན་དུ་བྱེད་ཐུབ་ན་འཇིགས་པ་ཐམས་ཅད་དང་འབྲལ་ཐུབ་པས། གཙོ་བོ་ནི་འགོག་ལམ་གྱིས་བསྡུས་པའི་ཆོས་དཀོན་མཆོག་ལ་ཤེས་ནས་དད་པ་ཐོབ་པ་ཞིག་བྱེད་རྒྱུ་ཤིན་ཏུ་གལ་ཆེན་པོ་རེད། འགོག་ལམ་ཞེས་པ་རང་གི་རྒྱུད་སྟེང་དུ་ཡོང་སྲིད་པར་གོ་བ་ཆགས་པ་དང་། གོ་བ་ཆགས་ནས་སེམས་ལ་ངེས་པ་ཐོབ་པ་ཞིག་བྱུང་ན། སྐྱབས་སུ་འགྲོ་སའི་འགོག་ལམ་གྱིས་བསྡུས་པའི་ཆོས་དཀོན་མཆོག་ཀྱང་སོས་པ་ལྟ་བུ་ཡོང་ནས། ཨ་ཙི། དེ་ཡིན་ན་མངོན་དུ་མ་བྱས་པར་ཐབས་མི་འདུག་བསམ་པ་སེམས་ལ་འཆར་འོང་། དེ་ལ་ཡོན་ཏན་ཅི་ཙམ་མཐོང་བའི་ཚོད་ཀྱིས་དེ་རྒྱུད་ལྡན་གྱི་སློབ་པ་དང་མི་སློབ་པའི་དགེ་འདུན་དག་ལའང་སྙིང་ཁོང་རུས་པའི་གཏིང་ནས་སྐྱབས་གནས་བསླུ་བ་མེད་པ་ཡིན་སྙམ་དུ་སེམས་གཏིང་ནས་ངེས་པ་རྙེད་ཐུབ་པ་ཞིག་དགོས་པ་ཧ་ཅང་གལ་ཆེན་པོ་རེད། དེ་ལྟར་ཆོས་དཀོན་མཆོག་ལ་ཇི་ཙམ་གྱིས་ངེས་པ་རྙེད་པ་དེའི་ཚོད་ཀྱིས་སྐྱབས་གནས་གཞན་གཉིས་ལའང་ལྡོག་ཏུ་མེད་པའི་དད་པ་ཐོབ་ངེས་སོ། །དེས་ན། བདེན་བཞི་དང་བདེན་གཉིས་ཀྱི་སྟེང་ནས་ནང་ཆོས་ཀྱི་འགྲོ་སྟངས་ཅུང་ཟད་ཤེས་པ་ཞིག་མ་བྱུང་ན། སྐྱབས་འགྲོ་ལེགས་པོ་འོང་རྒྱུ་ཧ་ཅང་ཁག་པོ་རེད། དེ་ལྟར་སྐྱབས་སེམས་སྔོན་དུ་བཏང་ནས་སྐྱབས་ཡུལ་རྣམས་རང་གི་སྨིན་མཚམས་ནས་ཞུགས་ཏེ་བྱིན་རླབས་དང་བཅས་ཏེ་རང་ལ་ཐིམ་སོང་སྙམ་དུ་བསམ།

རང་གི་སྤྱི་བོར་བླ་མ་དང་དབྱེར་མེད་པའི་རྡོ་རྗེ་སེམས་དཔའ་དཀར་པོ་རྡོར་དྲིལ་འཛིན་པས་ཞེས་པ་ནས། བླ་མའི་རྣམ་རོལ་དུ་བལྟ་དགོས་པས། ཞེས་ལྷའི་རྣལ་འབྱོར་རྣམས་ནི་རྒྱ་གར་གྱི་རིག་པ་འཛིན་པ་ཆེན་པོ་རྣམས་ཀྱིས་རྒྱུད་ཀྱི་དགོངས་པ་བཞིན་དུ་གསུངས་པ་ཞིག་ཡིན་པར་ངེས་ལ། དེ་རྣམས་སུ་རང་ཅག་གི་འདོད་དོན་སྒྲུབ་པའི་ཐབས་ཤེས་ཡོངས་སུ་རྫོགས་པ་ཚང་བར་བསྟན་ཡོད་པ་ནི་གོར་མ་ཆག་གོ །རི་བོ་དགེ་ལྡན་པའི་གསུང་རྒྱུན་ལའང་བླ་མའི་རྣལ་འབྱོར་ལམ་གྱི་སྲོག་ཏུ་བྱ། ཡི་དམ་གསང་བདེ་འཇིགས་གསུམ་ཡ་མ་བྲལ་བར་ཉམས་སུ་ལེན་དགོས་ཞེས་གསུངས་པ་ལྟར་རེད། བླ་མའི་རྣལ་འབྱོར་ལམ་གྱི་སྲོག་ཏུ་བྱ་ཞེས་པ་དེ་ཡང་། བླ་མའི་རྣལ་འབྱོར་གྱི་ཆོ་ག་ཟུར་གསལ་ཡོད་པ་སྔོན་དུ་བཏང་བ་གཅིག་པུ་ལ་གོ་རྒྱུ་མ་ཡིན་པར། བླ་མའི་རྣལ་འབྱོར་ཞེས་པ་བླ་མ་དམིགས་སུ་བཀར་ནས་ཚོགས་ཀྱི་ཞིང་དུ་གསལ་བཏབ་སྟེ། དེ་ལ་ཡན་ལག་བདུན་པ་ལ་སོགས་པའི་སྒོ་ནས་བསས་སྦྱང་དང་། གསོལ་འདེབས་རྣམས་ཧ་ཅང་གལ་ཆེ་བས་ངེས་པར་དགོས་པ་ཞིག་རེད། གཞན་ཡང་། ལྷའི་བསྐྱེད་ཆོག་ཇི་འདྲ་ཞིག་བྱས་ཀྱང་ཐམས་ཅད་བླ་མའི་རྣལ་འབྱོར་དུ་འགྲོ་དགོས། དེ་ཡང་། བླ་མ་ཡི་དམ་རང་སེམས་ངོ་བོ་དབྱེར་མེད་དུ་བལྟས་པའི་སྒོ་ནས་ལྷའི་བསྐྱེད་ཆོག་དེ་དག་བྱེད་དགོས། གོང་དུ་བཤད་པ་བཞིན་བླ་མ་རང་གི་སྙིང་གར་ཞུགས་ནས་སྟོང་སྦྱང་དང་ལྷའི་བསྐྱེད་ཆོག་དེ་དག་བྱེད་པས། གང་ལྟར་ཆོ་གའི་མགོ་མཇུག་བར་གསུམ་ཡོངས་རྫོགས་བླ་མའི་རྣལ་འབྱོར་སྲོག་ཏུ་བྱས་ཏེ་འགྲོ་དགོས་པར་གྱུར་ཡོད། དེས་ན། ལྷའི་རྣལ་འབྱོར་གྱི་སྟེང་ནས་རང་གིས་བསམ་བློ་གཏོང་ཤེས་ན་བླ་མའི་རྣལ་འབྱོར་ཆ་ཚང་ཡོང་ཐུབ་པ་ཞིག་དང་། སྤྱིར་སྐུ་གསུམ་ལམ་འཁྱེར་ནི་རྫོགས་རིམ་སྨིན་བྱེད་དང་དེ་ལ་བརྟེན་ནས་མཆོག་གི་སྤྲུལ་སྐུ་བསྒྲུབ་པ་གཙོ་བོ་ཡིན་མོད། ཚེ་བསྲིངས་པ་དང་ལོངས་སྤྱོད་སྤེལ་བ། དབང་སྡུད་སོགས་ཀྱི་ལས་ཚོགས་རྣམས་དེ་དག་གི་ཞར་ལ་རང་བཞིན་གྱིས་ཚང་བ་ཞིག་ཏུ་གྱུར་ཡོད། སྤྱིར་ན་ཞི་སོགས་ཀྱི་ལས་སོ་སོ་ལ་ཆེད་དུ་དམིགས་པའི་ལས་ཚོགས་འདྲ་མིན་ཟུར་དུ་ཡོད་ཀྱང་། སྤྱི་ཡོངས་ནས་དམིགས་འོག་གཅིག་གི་འོག་ནས་སམ་ལྷའི་རྣལ་འབྱོར་གྱི་བདག་བསྐྱེད་གཅིག་གི་སྟེང་ནས་གནས་སྐབས་དང་མཐར་ཐུག་གི་འདོད་དོན་བསྒྲུབ་བྱ་གང་ཡོད་པ་ཐམས་ཅད་འགྲུབ་ཐུབ་པའི་གནད་ཆ་ཚང་གཅིག་ཆོག་ཀུན་འདུས་ལྟ་བུ་ཡོད་པས་ཧ་ཅང་རིན་ཐང་ཆེན་པོ་རེད།

བླ་མ་མེད་པའི་གོང་རོལ་ན། །ཞེས་པ་ནས། བླ་མ་སོ་སྐྱེ་ཐ་མལ་པ་དང་། སློབ་མ་འཕགས་པ་ཡིན་ཀྱང་བླ་སློབ་ཀྱི་འབྲེལ་བ་སངས་རྒྱས་ཀྱི་མཐུ་ལས་བྱུང་། ཞེས་པ། བླ་མ་ཡིན་ན་སངས་རྒྱས་ཡིན་པའི་ངེས་པ་མེད་དེ། ས་ལ་གནས་པའི་སེམས་དཔའ་དག་གིས་གཞན་དོན་གྱི་མཛད་པ་མཛད་པར་གོར་མ་ཆག་ལ། དེ་ཡང་། གཙོ་བོ་གསུང་གི་མཛད་པ་མཛད་བཞིན་པ་ཡིན་པས་སློབ་པ་འཕགས་པའི་བླ་མ་ངེས་པར་འོང་ལ། དེ་བཞིན་དུ་སོ་སྐྱེ་དང་ལམ་མ་ཞུགས་ཀྱང་འོང་ངེས་པས། སྤྱིར་ཐོབ་གོ་ས་དང་བླ་བྲང་ཡོད་མེད་ཀྱིས་བླ་མ་ཡིན་མིན་མི་འཇོག་པར་བླ་མ་ཞེས་པ་ནི་གང་ཟག་གཞན་གྱིས་རང་ལ་རེ་བ་དང་ཡིད་ཆེས་ཀྱིས་བློ་གཏད་བཅོལ་བ་དང་དེའི་ལེགས་བཤད་ཉན་ནས་དེ་ལ་བླ་མའི་འདུ་ཤེས་བཞག་སྟེ། བླ་མ་དང་སློབ་མའི་འབྲེལ་བ་བྱུང་ན་གདུལ་བྱ་དེ་ལ་ལྟོས་པའི་བླ་མ་ཡིན། གཞན་ཡང་། འདུལ་བ་དང་མདོ་སྡེ་དང་། སྔགས་ནས་གསུངས་པའི་བླ་མའི་མཚན་ཉིད་ཚང་བའི་བླ་མ་དེ་ལ་སློབ་མ་ཞིག་ཡོད་ན། སློབ་མ་དེ་ལ་ལྟོས་པའི་བླ་མར་འཇོག་དགོས་པ་ལས་གོ་ས་སོགས་ཀྱིས་མི་འཇོག །ངས་རྒྱུན་དུ་རྩེད་མོའི་རྣམ་པས་བླ་མ་དང་སྤྲུལ་སྐུ་གཉིས་ལ་བླ་མ་ཡིན་ལ་སྤྲུལ་སྐུ་མ་ཡིན་པ། སྤྲུལ་སྐུ་ཡིན་ལ་བླ་མ་མ་ཡིན་པ། གཉིས་ཀ་ཡིན་པ། གཉིས་ཀ་མ་ཡིན་པའི་མུ་བཞི་ཡོད་ཅེས་བརྗོད་ཀྱི་ཡོད། བླ་མ་སྤྱི་དང་ཆོས་པ་སྤྱིའི་ཞབས་འདྲེན་ཞུ་མཁན་བླ་མའི་མིང་ཡོད་མཁན་འགའ་ཞིག་ཡོད། འདི་ནི་གོང་གི་མུ་བཞི་ལས་སྤྲུལ་སྐུ་ཡིན་པ་ལས་བླ་མ་མ་རེད་ཅེས་ཁྱད་པར་ཕྱེ་ཆོག །ཕྲུ་གུ་ཚོར་བསྡུས་གྲྭ་སློབ་པའི་སྐབས་ནས་དེ་ལྟར་བསླབས་ན་ཡག་པོ་འདུག །བཞད་མོ་བཞད། ང་རང་ལ་ཁ་སྟབས་འདི་ལས་མེད་པ་ལ་གཞན་ལ་ཞུ་རྒྱུ་ཁག་པོ་རེད། ཡིན་ན་ཡང་། ཞབས་འདྲེན་མ་ཞུས་ཙམ་བྱེད་ཀྱི་ཡོད།

སོ་སྐྱེ་ཡིན་ཀྱང་ཡོན་ཏན་ཅི་རིགས་པའི་སྒོ་ནས་དེ་ལ་བརྟེན་ན་ཁྱད་པར་དུ་འགྱུར་བ་གཟིགས་ནས་བླ་སློབ་ཏུ་མཚམས་སྦྱོར་བའི་འཕྲིན་ལས་ཞུགས་ནས་ཞེས་པ་ནས། ཕྱོགས་བཅུའི་སངས་རྒྱས་ཀྱི་འཕྲིན་ལས་སྐབས་དེར་བླ་མ་དེར་ཤར་བས་ཡི་དམ་དེ་དང་དབྱེར་མེད་དུ་བྱས་ན་འགྲུབ་ཐག་ཉེ་བ་དངོས་སུ་བསྟེན་པའི་རྟེན་འབྲེལ་གྱི་གནད་ལ་ཐུག །ཅེས་གསུངས་པ་ལྟར་ཡིན་ཏེ། བླ་མ་སོ་སྐྱེ་ཐ་མལ་པ་ཞིག་ཡིན་ན་ཡང་། སློབ་མའི་ངོས་ནས་སངས་རྒྱས་ཐམས་ཅད་འདུས་པའི་བདག་ཉིད་དུ་བལྟས་ནས་དེ་ལ་མོས་གུས་རྣམ་དག་བྱས་ན། རྒྱལ་དབང་རྗེའི་གསུང་ལས། སྒོམ་བསྲན་གྱིས་གྲོལ་བ་ཐེ་ཚོམ་ཟ། །མོས་གུས་ཀྱིས་གྲོལ་བ་ཐེ་ཚོམ་མེད། །ཅེས་གསུངས་པ་བཞིན། མོས་གུས་ཞེས་པ་ཧ་ཅང་གལ་ཆེན་པོ་ཡིན། ཡང་མོས་གུས་ཡོད་པ་ཙམ་གྱིས་མི་ཕན་པས་མོས་གུས་དེ་རྒྱུ་མཚན་ལ་བརྟེན་ནས་སྐྱེས་པ་ཞིག་དགོས་ཏེ། རྗེ་རིན་པོ་ཆེའི་གསུང་དཔལ་འཁོར་ལོ་བདེ་མཆོག་གི་རིམ་ལྔའི་བཤད་པ་སྦས་དོན་ལྟ་བའི་མིག་འབྱེད་དུ་བླ་མའི་བྱིན་རླབས་ཙམ་གྱིས་འབྱུང་ཞེས་པའི་ཚིག་ཅིག་ཡོད། དེའི་ཙམ་སྒྲའི་དོན་གསུང་སྐབས། བྱིན་གྱིས་བརླབས་པ་ལས་འབྱུང་བ་ཙམ་སྟེ་ཁོ་ནའོ་ཞེས་མི་ལྡན་རྣམ་གཅོད་ཀྱི་དོན་དུ་བྱའོ། །ཞེས་གསུངས་ཡོད། དཔེ་དེ་བཞིན་དུ། མོས་གུས་ཀྱིས་གྲོལ་བ་ཐེ་ཚོམ་མེད། །ཅེས་པའང་མོས་གུས་ཁོ་ན་ལས་བྱུང་ཞེས་གཞན་ལྡན་རྣམ་གཅོད་དུ་མི་བྱ་བར། མོས་གུས་མེད་ན་མི་འགྲིག་པས་དེ་ངེས་པར་དགོས་ཞེས་མི་ལྡན་རྣམ་གཅོད་དུ་བྱ་དགོས་སོ། །འདི་དག་ལ་གནད་འགག་ཡོད། དེའི་ཕྱིར་རྩེ་གཅིག་པའི་མོས་གུས་ཧ་ཅང་གལ་ཆེན་པོ་ཡིན་ཏེ། པོ་ཏོ་བའི་བེའུ་བུམ་སྔོན་པོ་ལས། བླ་མ་བྱིན་རླབས་ཆེ་དང་ཆུང་བ། །དངོས་ལ་མ་ཡིན་རང་ལ་རག་ལས། །ཞེས་གསུངས་པ་ལྟར་རོ། །

དངོས་ཀྱི་རྟེན་འབྲེལ་བསྟེན་ཚུལ་གྱི་གནད་ལ་ཐུག་པས་ཚིག་དང་མན་ངག་གི་མང་ཉུང་ལ་ལྟོས་པ་མེད་དོ། །ཡབ་ཡུམ་གཉིས་ཀའི་གནས་གསུམ་དུ་ཡི་གེ་གསུམ་བཀོད་ཆོག་ཀྱང་ཚིག་ཟིན་ལ་ཧཱུཾ་གིས་མཚན་པ་ཞེས་ཧཱུཾ་ས་བོན་དུ་བྱས་ནས་དེའི་མཐར་སྔགས་འཁོར་བཀོད་དེ་བདུད་རྩི་འབེབས་སྦྱང་བྱེད་པ་ཤིན་ཏུ་དགོས་པ་ཆེ་བས་ཚིག་རིས་ལ་ཐུགས་ཀར་ཧཱུཾ་ཙམ་ལས་མ་གསུངས། ཞེས་པ་ནས། ཡིག་བརྒྱའི་སྐབས་ཀྱི་དམིགས་པ་དང་། སྟོབས་བཞི་གསལ་བཏབ་ནས་རང་ལ་བསྟིམས་པ་སོགས་ཞིབ་པར་གཞན་དུ་བྲིས་ཟིན་ཏོ། །འདི་སྐོར་བདེ་མཆོག་གི་སྐོར་གྱི་ཟིན་བྲིས་སུ་ཅུང་རྒྱས་པར་གསུངས་ཡོད།

དེ་ནས་ཆོ་གའི་ཐོག་ནས་ངོ་སྤྲོད་ཞུས་ན། ཡིད་ཀྱི་རོལ་པ་དྲི་མེད་ཟླ་འདྲས་བསྒྲུབས། །སྙིང་རྗེ་དམ་པ་མཐའ་ཡས་པ་ཡི་ཐབས། །ཞེས་པ་ནས། ལྷག་པར་མོས་པས་རྣམ་པར་བརྒྱན་པ་ཡི། །སེམས་ནི་བྱང་ཆུབ་དམ་པར་བསྐྱེད་པར་བགྱི།། ཞེས་པའི་སྐབས་སྐྱབས་ཡུལ་རྣམས་གསལ་བཏབ་སྟེ་སྐྱབས་འགྲོ་དང་སེམས་བསྐྱེད་བྱ། དེ་ནས་རང་གི་སྤྱི་བོར་པཾ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧཱུཾ་ལས་རྡོ་རྗེ་དཀར་པོ་རྩེ་ལྔ་པ་ལྟེ་བ་ལ་ཧཱུཾ་གིས་མཚན་པ། ཞེས་པ་ནས། ཡུམ་རྡོ་རྗེ་དབྱིངས་ཀྱི་དབང་ཕྱུག་མ་དཀར་མོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་འཁྱུད་པ། ཞེས་པའི་སྐབས་འདིར་རང་ཉིད་ཞེ་སྡང་རྡོ་རྗེ་སྐུ་མདོག་མཐིང་ནག་ཞལ་གསུམ་ཕྱག་དྲུག་པར་གསལ་བཞིན་དུ་ཡོད་ཀྱང་ང་རྒྱལ་ཅུང་ཟད་གློད་དགོས། རང་གི་སྤྱི་བོར་བདེ་སྟོང་གཉིས་སུ་མེད་པའི་ཡེ་ཤེས་ཀྱི་རོལ་པའམ། མདོར་ན། རང་གི་སེམས་ཉིད་ཀྱི་རོལ་པ་ཡི་གེ་པཾ་ཡིག་དེ་ཡོངས་སུ་གྱུར་པ་ལས་པདྨ་དང་། དེའི་སྟེང་དུ་བདེ་སྟོང་གཉིས་སུ་མེད་པའི་ཡེ་ཤེས་ཀྱི་རོལ་པ་ཨ། དེ་ལས་ཟླ་བའི་དཀྱིལ་འཁོར། དེའི་སྟེང་དུ་ཧཱུཾ་ལས་རྡོ་རྗེ་དཀར་པོ་རྩེ་ལྔ་པ་ལྟེ་བ་ལ་ཧཱུཾ་གིས་མཚན་པ། དེ་ལས་འོད་འཕྲོས། འཕགས་པ་རྣམས་མཆོད། སེམས་ཅན་གྱི་དོན་བྱས། ཞེས་དོན་གཉིས་མཛད་ནས་ཚུར་འདུས་ཡོངས་སུ་གྱུར་པ་ལས་རྡོ་རྗེ་སེམས་དཔའ་སྐུ་མདོག་དཀར་པོ་ཞལ་གཅིག་ཕྱག་གཉིས་པ་རྡོ་རྗེ་དང་དྲིལ་བུ་འཛིན་པ། ཡུམ་རྡོ་རྗེ་དབྱིངས་ཀྱི་དབང་ཕྱུག་མ་དཀར་མོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པ། རྣལ་འབྱོར་རྒྱུད་མན་ཆད་ཀྱི་དམ་ཚིག་ཉམས་ཆག་ཐམས་ཅད་སྐོང་བར་བྱེད་པ་ལ་རྡོ་རྗེ་སེམས་དཔའི་བསྒོམ་བཟླས་དང་འབྲེལ་བའི་ཡི་གེ་བརྒྱ་པ་བགྲང་བའི་ཕྱག་སྲོལ་ཡོད་པ་དེའི་རྡོར་སེམས་ཡབ་རྐྱང་ཡིན་ཏེ། རྒྱུད་སྡེ་འོག་མ་ནས་གསུངས་པའི་རྡོར་སེམས་ཡབ་རྐྱང་དང་འབྲེལ་ནས་ཡིག་བརྒྱ་བསགས་ན་རྣལ་འབྱོར་རྒྱུད་མན་ཆད་ཀྱི་དམ་ཚིག་ཉམས་ཆག་འདག་ནུས་ཀྱང་། རྣལ་འབྱོར་བླ་མེད་དང་འབྲེལ་བའི་དམ་ཚིག་ཉམས་ཆག་སྐོང་བ་ལ། དེ་ཙམ་གྱིས་མི་ཆོག་པར་བླ་མེད་རང་གི་སྐབས་ནས་གསུངས་པའི་རྡོར་སེམས་ཡུམ་བཅས་དང་འབྲེལ་བའི་ཡིག་བརྒྱ་བསག་དགོས་གསུངས་པ་རེད།

གཉིས་ཀའང་རིན་པོ་ཆེའི་རྒྱན་སྣ་ཚོགས་པས་སྤྲས་པ། ཞེས་སོགས་ཀྱི་དོན་གོ་སླ་བས་མ་བཤད། ཡེ་ཤེས་པ་སྤྱན་དྲངས་ཏེ་མཆོད། གཉིས་སུ་མེད་པར་བསྟིམས། དེ་ནས་སླར་ཡང་ཐུགས་ཀའི་ཧཱུཾ་ལས་འོད་འཕྲོས། ཞེས་སོགས་ཀྱིས་དབང་ལྷ་སྤྱན་དྲངས། ༀ་པཉྩ་ཀུ་ལ་སོགས་ཀྱིས་མཆོད། དེ་ནས་བཅོམ་ལྡན་འདས་རྡོ་རྗེ་སེམས་དཔའ་བདག་གཞན་ཞེས་སོགས་ནི་རང་ཉིད་ཀྱིས་རྩེ་གཅིག་ཏུ་གསོལ་བ་བཏབ་པའི་རྐྱེན་གྱིས་རྡོ་རྗེ་སེམས་དཔའི་ཐུགས་ཀའི་ཧཱུཾ་ལས་འོད་ཟེར་འཕྲོས་ཏེ། སེམས་ཅན་གྱི་གྲངས་དང་མཉམ་པའི་རྡོ་རྗེ་སེམས་དཔའི་ཚོགས་དཔག་ཏུ་མེད་པ་སྤྲོས། སེམས་ཅན་རེ་རེའི་གཙུག་ཏུ་རྡོ་རྗེ་སེམས་དཔའ་རྣམས་རེ་རེ་བཞིན་དུ་འཁོད། དེ་རྣམས་ཀྱི་ཐུགས་ཀར་རང་གི་སྤྱི་བོའི་རྡོར་སེམས་ཀྱི་ཐུགས་ཀར་ས་བོན་དང་སྔགས་ཕྲེང་བཀོད་པ་བཞིན་དུ་བསམ། དེ་དག་ལས་བདུད་རྩིའི་རྒྱུན་བྱུང་ནས་སེམས་ཅན་རྣམས་ཀྱི་སྡིག་སྒྲིབ་སྦྱངས་པའི་དམིགས་པ་བྱ། སྡིག་སྒྲིབ་སྦྱངས་ཞེས་པ་ཡང་ཚ་གྲང་གི་སྡུག་བསྔལ་ལྟ་བུ་མངོན་གྱུར་པས་ད་ལྟ་གཟིར་ནས་ཡོད་པ་དེ་བདུད་རྩི་འབེབས་སྦྱང་གིས་ཞི་བར་བྱས། དེ་ལྟའི་སྡུག་བསྔལ་མངོན་གྱུར་པ་ཞི་ནས་བསམ་བློ་གཏོང་ལོང་ཡོད་པའམ་བསམ་བློ་གཏོང་བའི་གོ་སྐབས་ཐོབ། དེ་ཐོབ་ནས་ལམ་གྱི་རྟེན་ལ་འགོད་པ་ནས་འབྲས་བུའི་ས་ལ་འགོད་པའི་བར་འཕྲིན་ལས་ཉེར་བདུན་གསུངས་པ་བཞིན་དུ་བསམ། དེ་ཡང་དང་པོ་མི་ལྟ་བུའི་སྡུག་བསྔལ་མངོན་གྱུར་པ་ཞི། བསམ་བློ་འཁོར་བའི་གོ་སྐབས་ཐོབ་ནས་ཚེ་འདིའི་སྣང་ཤས་ལྡོག་པ་སོགས་དང་། ཡང་དམྱལ་བ་པ་དང་དུད་འགྲོ་ལྟ་བུར་མཚོན་ན་སྡུག་བསྔལ་མངོན་གྱུར་པ་བསལ། དེ་ནས་བླང་དོར་གྱི་གནས་ལ་རྨོངས་པའི་གཏི་མུག་གི་མུན་པ་རྣམས་བདུད་རྩི་འབེབས་སྦྱང་གིས་བསལ། དེ་ལ་བརྟེན་ནས་ལེགས་ཉེས་འབྱེད་པའི་རྣམ་འབྱེད་ཀྱི་ཤེས་རབ་ཐོབ། དེ་ལྟར་ཚེ་འདིའི་སྣང་ཤས་ལྡོག་པ་ནས་བཟུང་སྟེ། མདོར་ན། བྱམས་སྙིང་རྗེ་བྱང་ཆུབ་ཀྱི་སེམས་དང་། ཡང་དག་པའི་ལྟ་བ་རྣམས་རྒྱུད་ལ་སྐྱེས། དེ་ནས་རྡོ་རྗེ་སེམས་དཔའི་དབང་བསྐུར་ཏེ་གསང་སྔགས་ཀྱི་རྟོགས་པ་རྣམས་ཀྱང་རང་རྒྱུད་ལ་སྐྱེས་ནས་སངས་རྒྱས་ཀྱི་སར་བཀོད་ཡོད་སྙམ་དུ་བསམ།

སངས་རྒྱས་སྲས་བཅས་ལ་མཉེས་པའི་མཆོད་པ་ཕུལ། དེ་རྣམས་ཀྱི་ཡོན་ཏན་ཐམས་ཅད་འོད་ཀྱི་རྣམ་པར་བསྡུས་ནས་ཐུགས་ཀའི་ཧཱུཾ་ལ་ཐིམ་པས་གཟི་བརྗིད་དང་མཐུ་སྟོབས་ཕུན་སུམ་ཚོགས་པར་གྱུར། ༀ་བཛྲ་སཏྭ་ས་མ་ཡ། མ་ནུ་པཱ་ལ་ཡ། ཞེས་པ་ནས། མཧཱ་ས་མ་ཡ་སཏྭ་ཨཱཿཧཱུཾ་ཕཊ། ཅེས་པའི་སྐབས་སྡིག་སྒྲིབ་འཇོམས་པ་ལ་གཟི་བརྗིད་དང་མཐུ་སྟོབས་རྒྱས་སོང་སྙམ་དུ་བསམ། དེ་ཡང་། རྡོ་རྗེ་སེམས་དཔས་སྔར་ནས་ཡོན་ཏན་མ་ལུས་པ་རྫོགས་པར་བརྙེས་ཟིན་པས་གསར་དུ་རྫོགས་རྒྱུ་མེད་ཀྱང་། རང་ཅག་གི་མོས་པའི་ཁྱད་པར་ལས་སངས་རྒྱས་ཐམས་ཅད་འདུས་པའི་བདག་ཉིད་ལྟ་བུར་མོས་པའི་ཚེ། དེ་ལུགས་ཀྱིས་སེམས་ལ་ཕན་ཐོགས་ཆེ་བའི་ཁྱད་ཡོད་པས་དེ་ལྟར་གསུངས་པ་ཡིན་སྙམ། དེ་ནས་ༀ་བཛྲ་སཏྭ་ཞེས་པའི་ཡིག་བརྒྱ་ཐུགས་ཀར་བཀོད་ནས་ཧཱུཾ་དཀར་པོ་དང་། དེའི་ཟླ་གདན་དང་ཡིག་བརྒྱ་ཡང་དཀར་པོ། བདུད་རྩི་ཡང་དཀར་པོར་བསམས་ནས་བདུད་རྩི་འབེབས་སྦྱང་བྱ། སྐབས་རེར་ཡང་། རྡོ་རྗེ་སེམས་དཔའ་རང་ཉིད་ཞེ་སྡང་རྡོ་རྗེར་གསལ་བའི་སྤྱི་བོར། རང་ཉིད་ཞེ་སྡང་རྡོ་རྗེར་གསལ་བའི་ལུས་དེ་ག་གཞིར་བཟུང་ནས་ཡས་འདེད་མས་འདེད་ཕུང་འདེད་ཀྱི་དམིགས་པ་བྱས་ནའང་འགྲིག །ཡང་། འདོད་པ་སྙིང་གར་བཞག་བྱ་བ། །ཞེས་པའི་དོན་གོང་དུ་བཤད་པ་ལྟར། རང་ཞེ་སྡང་རྡོ་རྗེར་གསལ་བའི་ཐུགས་ཀའི་ཧཱུཾ་ཡིག་གི་ཐིག་ལེའི་ནང་དུ་རང་ཐ་མལ་པར་གསལ་བ་དེ་ལ་དམིགས་ནས། རང་དམ་ཚིག་པའམ་ཞེ་སྡང་རྡོ་རྗེར་གསལ་བའི་སྤྱི་གཙུག་ནས་ཧཱུཾ་གི་ནཱ་ད་ལ་འཁྲིལ་ཏེ་བདུད་རྩིའི་རྒྱུན་བྱུང་ནས་ཐིག་ལེའི་ནང་དུ་ཡོད་པའི་རང་དང་རང་གི་མཐའ་སྐོར་དུ་ཚེ་འདིའི་དགྲ་འདྲེ་བྱུར་གསུམ་གྱིས་མཚོན་པའི་གནོད་བྱེད་དང་། གྲོགས་དང་། དཔུང་གཉེན་རྣམས་དང་། རང་གི་བླ་མ་ཡང་སྤྱི་བོར་གསལ་ནས་ཡོད་པས་དེ་ལྟར་བདུད་རྩི་འབེབས་སྦྱང་བྱས་ན་ལེགས་ཏེ་ཐུན་མོང་གདུལ་བྱའི་སྣང་ངོར་བླ་མའི་སྐུ་ཚེ་བར་ཆད་ཡོད་ན་དག་པར་བྱས་སོང་སྙམ་པ་ཕལ་ཆེར་ཡོང་ཆོག་ས་རེད། གང་ལྟར་དེ་ལྟར་བདུད་རྩི་འབེབས་སྦྱང་གི་ཐོག་ནས་ཡས་འདེད་མས་འདེད་ཕུང་འདེད་ཀྱི་དམིགས་པ་བྱེད་ཀྱི་ཡོད། འོན་ཀྱང་གལ་ཆེ་ཤོས་ནི། སྟོབས་བཞི་ཚང་བ་ཞིག་དགོས་པར་གསུངས་པས། སྡིག་བཤགས་པས་ཨེ་འདག་བསམས་པ་ན། །དགེ་བ་དྲན་ན་འདག་པ་ཡིན། །ཞེས་གསུངས་པ་བཞིན། སྡིག་པ་འདག་དང་མི་འདག་སྡིག་པ་ལ་འགྱོད་པ་ཡོད་མེད་ལ་རག་ལས་པས། སྡིག་ལྟུང་གི་ཉེས་དམིགས་བསམ་པ་ན། ངས་སྔར་སྡིག་པ་འདི་ལྟ་བུ་བསགས་ཏེ་ཉེས་པ་ཚབས་ཆེན་བྱས་འདུག་སྙམ་དུ་འགྱོད་པ་ཆེན་པོ་སྐྱེ་ཐུབ་པ་ཞིག་དང་། དེ་ཡང་། དུག་ཁོང་དུ་སོང་བ་ལྟ་བུའི་རྣམ་པར་སུན་འབྱིན་པའི་སྟོབས་ཇི་ཙམ་ཤུགས་ཆེ་བ་དེའི་ཚོད་ཀྱིས་ཕྱིན་ཆད་མི་བྱེད་སྙམ་པའི་ཉེས་པ་ལས་སླར་ལྡོག་པའི་སྡོམ་སེམས་ཀྱང་དེའི་ཤུགས་ཀྱིས་འོང་། སྟོབས་དེ་གཉིས་ལེགས་པར་ཚང་བ་བྱུང་ན། སྐྱབས་འགྲོ་སེམས་བསྐྱེད་བྱེད་པ་རྟེན་གྱི་སྟོབས་ཞེས་པ་འདི་ཡང་རྒྱུད་དང་འདྲེས་ངེས་འོང་། དེ་ཡང་། མདུན་དུ་སྐྱབས་ཡུལ་གསལ་བཏབ་པ་ལ་དམིགས་ནས། ཉེས་ཅན་གྱི་མི་ཞིག་རང་ཉིད་ཉེས་པ་ལས་ཐར་བའི་སྐྱབས་གང་དུ་ཡོད་ན་སྙམ་དུ་སྐྱབས་འཚོལ་བ་ལྟ་བུ་ཞིག་དགོས་ཏེ། སྤྱོད་འཇུག་ལས། བྲེད་ཤ་ཐོན་པའི་མིག་བགྲད་ནས། །ཕྱོགས་བཞིར་སྐྱབས་དག་འཚོལ་བར་བྱེད། །ཅེས་གསུངས་པ་ལྟར་སྔར་བྱས་ཀྱི་ནོར་འཁྲུལ་གྱི་ཉེས་དམིགས་མཐོང་ནས་གང་དྲག་ཅི་དྲག་བསམ་པ་དང་། འ་ཆད་འུ་ཐུག་གི་སྒོ་ནས་སྐྱབས་སུ་འགྲོ་བ་དགོས། དེ་ལྟར་ན། ཡར་སྐྱབས་ཡུལ་ལ་བརྟེན་པ་དང་མར་སེམས་ཅན་ལ་བརྟེན་པའི་སྡིག་པ་གང་བསགས་པ་རྣམས་འགྱེལ་ས་ལ་བརྟེན་ནས་ལང་དགོས་པ་བཞིན། ཡུལ་དེ་དག་ལ་བརྟེན་ནས་བསགས་པའི་ཉེས་པའི་ཚོགས་རྣམས་ཡུལ་དེ་ག་རང་ལ་བརྟེན་ནས་བཤགས་དགོས་པས། སྐྱབས་འགྲོ་སེམས་བསྐྱེད་བྱེད་པ་རྟེན་གྱི་སྟོབས་སུ་གསུངས། དངོས་གཞི་གཉེན་པོ་ཀུན་ཏུ་སྤྱོད་པའི་སྟོབས་ནི་སྐབས་འདིར་གཟུངས་སྔགས་ཡིག་བརྒྱ་བགྲང་བ་དེ་ཡིན། དེ་ལྟ་བུའི་གཉེན་པོ་སྟོབས་བཞིའི་སྒོ་ནས་བཤགས་སྡོམ་བྱེད་པ་འདི་ནི་ཧ་ཅང་གལ་ཆེན་པོར་གསུངས་ཡོད། དཔེར་ན། ཕྱི་ལྟར་དུ་གསང་སྔགས་ཉམས་ལེན་བྱེད་པའི་དགེ་སློང་ཞིག་ཡིན་མོད་ནང་ལྟར་དུ་རྨི་ལམ་ཚུན་ཆད་ནས་དགེ་བའི་བསམ་བློ་ཞིག་སེམས་ལ་འཁོར་གྱི་འདུག་གམ། སྡིག་པ་མ་རུངས་པའི་བསམ་པ་སེམས་ལ་འཁོར་གྱི་འདུག་རང་བློ་རང་ལ་ལྐོག་ཏུ་མ་གྱུར་པ་ཡིན་པས་རང་ཅག་གིས་དངུལ་གྲངས་ཀ་བརྩི་བ་བཞིན་རྩིས་བཤེར་བྱེད་གལ་ཆེ། རང་ཅག་གིས་དགེ་བ་བསྒྲུབ་རྒྱུ་ཡིན་ཟེར་ནས་ཁས་ལེན་དམ་བཅའ་ཧ་ཅང་མང་པོ་བྱས་ཏེ། ཁས་ལེན་པར་ཐོན་པ་ལྟ་བུ་བྱས་ཡོད་ཀྱང་དོན་ངོ་མར་རང་ཉིད་ཀྱི་ཉིན་ཞག་ཕྲུགས་གཅིག་གི་སྒོ་གསུམ་གྱི་སྤྱོད་པར་བསམ་ན། མ་ཤེས་ན་གནས་ཚུལ་ཐ་དད་རེད། གཞན་སྦྱོར་དངོས་རྗེས་གསུམ་ཚང་ཞིང་གདེང་འཁེལ་བའི་དགེ་སྦྱོར་ཞིག་སེམས་ལ་དྲན་རྒྱུ་ཡོད་པ་ཁག་པོ་ཡོད། དེ་ལྟར་བསམ་ན་སོ་ཐར་དང་ལྷག་པར་སྔགས་བྱང་སེམས་ཀྱི་བསླབ་པ་དང་འགལ་བའི་ཉེས་པ་དག་འབྱུང་ཉེ་སྟེ། དཔེར་ན། བོད་རྣམས་ཀྱིས་ལྷ་གཅིག་ཇོ་བོ་རྗེ་ལ་ཁྱེད་ཚུལ་ཁྲིམས་དག་གམ་ཞུས་ཚེ། སོ་ཐར་གྱི་ཚུལ་ཁྲིམས་དག །སྔགས་བྱང་སེམས་ཀྱི་རྩ་ལྟུང་དང་སྦོམ་པོ་གཏན་ནས་བྱུང་མ་མྱོང་། ཉེས་བྱས་ཅ་རེ་ཉ་རེ་བྱུང་གསུང་། ཞེས་གསུངས་པ་ལྟར། ཇོ་བོ་རྗེ་ལ་དེ་ལྟར་ཉེས་བྱས་བྱུང་ན། རང་ཅག་ལྟ་བུ་ལ་ནི་རྣམ་རྟོག་འཆར་ལེགས་ཉེས་ཙམ་གྱིས་ཀྱང་ཉེས་པ་དུ་མ་འབྱུང་བཞིན་པ་ལྟ་ཅི་སྨོས། དེས་ན། གང་སྣང་ལྷ་ཡི་རྣམ་རོལ་དུ་མ་བསྒོམས་པ། ཞེས་པ་འདི་དག་ལ་ཉེན་ཁ་ཏོག་ཙམ་ཡོད། དེ་བཞིན་དུ་བྱང་ཆུབ་སེམས་དཔའི་བསླབ་བྱའི་སྐབས་ཟས་གོས་གནས་མལ་གང་དང་གང་ལ་ལོངས་སྤྱད་ཀྱང་གཞན་དོན་གྱི་བསམ་པས་ལོངས་མ་སྤྱད་པ་ཞེས་པར་བསམ་ན་ཟས་ཁམ་རེ་ཟོས་པ་ལའང་ཉེས་པ་རེ་འབྱུང་ཉེན་ཡོད་པས། ལེགས་པར་བསམ་ན་ཉེས་ལྟུང་གི་དྲི་མ་མང་པོས་གོས་བཞིན་པ་འདི་དག་རྩིས་བཤེར་ལྟ་བུར་བྱས་ཏེ་འགྱོད་པ་སྐྱེ་ཐུབ་པ་ཞིག་དང་། ཕྱིན་ཆད་སྲོག་ལ་བབས་ཀྱང་མི་བྱེད་སྙམ་པའི་སྡོམ་སེམས་བསྟེན་ཐུབ་པ་དགོས། དེའི་ཐོག་ནས་རྡོ་རྗེ་སེམས་དཔའ་ལ་ཡང་སྙིང་ཁོང་རུས་པའི་གཏིང་ནས་རེ་ས་ལྟོས་ས་ཁྱེད་མ་གཏོགས་མེད་སྙམ་པའི་སྒོ་ནས་རྩེ་གཅིག་ཏུ་གསོལ་བ་འདེབས་པར་བྱ། དེ་ཡང་། སྟོན་པ་ཐུགས་རྗེ་ཅན་གྱིས་སྡིག་སྒྲིབ་སྦྱོང་བ་ལ་ཆེད་དུ་བསྔགས་པའི་གཟུགས་སྐུ་དེ་འདྲ་ཞིག་ཤར་ཞིང་དེ་དང་འབྲེལ་བའི་གཟུངས་སྔགས་ཟབ་མོ་གསུངས་ཡོད་པས། རྡོ་རྗེ་སེམས་དཔའི་བསྒོམ་བཟླས་དང་འབྲེལ་བའི་ཐོག་ནས་ཡིག་བརྒྱ་བསགས་ན། སྟོན་པའི་ཐུགས་བསྐྱེད་དང་། རྟེན་འབྲེལ་གྱི་ཆོས་ཉིད། རང་ཅག་གི་བློའི་འཁྱེར་སོའི་གནད་ཀྱིས་སྡིག་སྒྲིབ་འདག་པའི་དགོས་པ་དམིགས་བསལ་བ་ཡོད། དེ་ཡོང་སྟངས་ཅི་འདྲ་ཡིན་ཞེ་ན། ཤིན་ལྐོག་གི་གནས་ཡིན་པས་དེ་བཞིན་གཤེགས་པའི་གསུང་ལ་ཚད་མར་བརྩིས་ནས་ཡིད་ཆེས་བྱ་རྒྱུ་ལས་ཇི་ལྟ་བ་བཞིན་བཤད་དཀའ། དབང་བཞི་བྱིན་རླབས་དང་འབྲེལ་བའི་ཡིག་བརྒྱ་བདུན་བཞི་ཉེར་བརྒྱད་བགྲངས་ཏེ་བདུན་དང་པོའི་སྐབས་ལུས་ཀྱི་ཉེས་པར་གཙོ་བོར་དམིགས་ནས་བདུད་རྩི་འབེབས་སྦྱང་བྱ་སྟེ། ལུས་ཀྱི་སྒོ་ནས་བསགས་པའི་སྡིག་སྒྲིབ་དག །
བུམ་དབང་བྱིན་རླབས་ཀྱི་ཚུལ་དུ་ཐོབ་སོང་སྙམ་པ་དང་། བདུན་ཚན་གཉིས་པའི་སྐབས་བདུད་རྩི་དམར་མདངས་ཆེ་བའི་རྒྱུན་བྱུང་ནས་ངག་གི་སྒོ་ནས་བསགས་པའི་ཉེས་པ་དག །གསང་དབང་བྱིན་རླབས་ཀྱི་ཚུལ་དུ་ཐོབ་སོང་སྙམ་པ་བྱ། བདུན་ཚན་གསུམ་པའི་སྐབས་བདུད་རྩི་སྔོ་ཤས་ཆེ་བའི་རྒྱུན་བྱུང་ནས་ཡིད་ཀྱི་སྒོ་ནས་བསགས་པའི་སྡིག་སྒྲིབ་ཀྱི་ཉེས་ཚོགས་རྣམས་དག །ཤེར་དབང་བྱིན་རླབས་ཀྱི་ཚུལ་དུ་ཐོབ་སོང་སྙམ་པ་བྱ། དེ་ནས་བདུད་རྩི་དཀར་དམར་མཐིང་གསུམ་འདྲེས་མའི་རྒྱུན་བྱུང་ནས་སྒོ་གསུམ་ཐུན་མོང་གི་སྡིག་སྒྲིབ་བག་ཆགས་དང་བཅས་པ་ཐམས་ཅད་དག་པར་མོས། དབང་བཞི་པ་ཚིག་དབང་རིན་པོ་ཆེ་བྱིན་རླབས་ཀྱི་ཚུལ་དུ་ཐོབ་སོང་སྙམ་པ་བྱའོ། །

ཡང་ཡས་འདེད་མས་འདེད་ཕུང་འདེད་གསུམ་ལས། རང་གི་སྤྱི་བོ་ནས་བདུད་རྩིའི་རྒྱུན་བྱུང་སྟེ་ཉེས་པའི་ཚོགས་ཡས་ནས་དེད་དེ་ལུས་ཀྱི་སྨད་ནས་ཐོན་པར་མོས་པ་ནི་ཡས་འདེད་ཀྱི་དམིགས་པ་དང་། བདུད་རྩིའི་རྒྱུན་སྔར་ལྟར་བྱུང་ནས་རྐང་མཐིལ་ནས་ཡར་ཁེངས་ཏེ་ཉེས་པའི་ཚོགས་ལུས་ཀྱི་སྨད་ནས་ཐོན་པའི་མོས་པ་མི་བྱེད་པར། དཔེར་ན། མི་གཙང་བའི་རྫས་ཡོད་པའི་དཀར་ཡོལ་གྱི་ནང་དུ་ཆུ་བླུགས་ན་མཐིལ་གྱི་མི་གཙང་བ་རྣམས་ཕྱིར་ལུད་འོང་བ་བཞིན་དུ་རྐང་མཐིལ་ནས་བདུད་རྩིའི་རྒྱུན་གྱིས་ཁེངས་ཏེ་ལུས་ཀྱི་སྟོད་ནས་ཉེས་པའི་ཚོགས་རྣམས་དུད་ཁུ་དང་སོལ་ཁུའི་རྣམ་པར་ཕྱིར་ཐོན་པར་མོས་པ་ནི་མས་འདེད་ཀྱི་དམིགས་པ་དང་། མདོར་ན། བདུད་རྩིའི་རྒྱུན་གྱིས་ཉེས་ཚོགས་ཡས་ནས་དེད་དེ་ལུས་ཀྱི་སྨད་ནས་ཐོན་པར་མོས་པ་ལ་ཡས་འདེད་དང་། བདུད་རྩིའི་རྒྱུན་གྱིས་མས་ནས་ཉེས་ཚོགས་དེད་དེ་ལུས་ཀྱི་སྟོད་ནས་ཐོན་པར་མོས་པ་མས་འདེད་ཅེས་བརྗོད། ཕུང་འདེད་ནི་ལུས་ཀྱི་ཕྱིར་ཐོན་པའི་དམིགས་པ་མི་བྱེད་པར་སྡིག་སྒྲིབ་ཉེས་པའི་ཚོགས་ཐམས་ཅད་རང་གི་ལུས་ཀྱི་ནང་ཐམས་ཅད་དུ་མུན་པའི་རྣམ་པར་ནག་ལིང་ངེར་ཁེངས་ནས་ཡོད་པར་བསམ།

དེ་ཡང་། དད་པས་ཀུན་ནས་བསླངས་ཏེ་རྡོ་རྗེ་སེམས་དཔའི་ཐུགས་བརྩེ་བས་རྗེས་སུ་བཟུང་ཞིང་། དེ་ལ་བརྟེན་ནས་རྡོ་རྗེ་སེམས་དཔའི་ཐུགས་བདེ་སྟོང་གཉིས་སུ་མེད་པའི་ཡེ་ཤེས་ཀྱི་རང་བཞིན་གྱི་བདུད་རྩི་འོད་ཀྱི་རྣམ་པར་ཡོད་པ་དེ་ཉིད། རང་གི་སྤྱི་གཙུག་ནས་ཞུགས་པ་ཙམ་གྱིས་མུན་ཁུང་དུ་སྒྲོན་མེ་སྦར་བ་བཞིན་མུན་པ་རྣམས་གར་སོང་ཆ་མེད་དུ་འགྱུར་བ་ལྟར་བསམ་ན་ལེགས། དེ་ལྟར་སྡིག་སྒྲིབ་ཉེས་པའི་ཚོགས་ཐམས་ཅད་ལྷག་མེད་དུ་དག་སོང་སྙམ་དུ་མོས་པ་ལ་ཕུང་འདེད་ཀྱི་དམིགས་པ་ཞེས་བརྗོད། ཡང་། དམིགས་པ་བྱེད་པར་སྟབས་བདེ་ན། རང་གི་སྙིང་གའི་ཐད་དུ་མི་གཙང་བ་ཐམས་ཅད་ཕུང་པོ་སྤུངས་ནས་ཡོད་པར་བསམ། སྤྱི་བོ་ནས་བདུད་རྩིའི་རྒྱུན་ཕུ་ཆུ་བརྡོལ་བ་བཞིན་ཤུགས་ཆེན་པོ་བྱུང་བ་ལ་བརྟེན་ནས་གར་སོང་ཆ་མེད་དུ་ཐོར་སོང་སྙམ་དུ་བསམ་པའི་དམིགས་པ་བྱེད་ཚུལ་ཡང་གསུངས་ཡོད། མདོར་ན། ཡིག་བརྒྱ་བདུན་དང་པོའི་སྐབས་ཡས་འདེད་དང་། བདུན་གཉིས་པར་མས་འདེད་དང་། བདུན་གསུམ་པར་ཕུང་འདེད་ཀྱི་དམིགས་པ་བྱེད་དགོས། ཡང་། རྫོགས་རིམ་གྱི་སྔོན་འགྲོའི་ཚུལ་དུ་ཡིག་བརྒྱ་གསོག་སྐབས་རྩ་འཁོར་གསལ་བཏབ་སྟེ། སྤྱི་བོའི་རྩ་འཁོར་གང་། མགྲིན་པའི་རྩ་འཁོར་གང་། སྙིང་གའི་རྩ་འཁོར་གང་། ལྟེ་བའི་རྩ་འཁོར་གང་ནས་དབང་བཞི་བྱིན་རླབས་ཀྱི་དམིགས་པ་དང་འབྲེལ་བའི་ཐོག་ནས་བསམ་བློ་གཏོང་བ་ཡང་ཡོད། དེ་ལྟ་བུའི་ཚུལ་གྱིས་རྡོར་སེམས་བསྒོམ་བཟླས་ཀྱི་དམིགས་པ་དང་འབྲེལ་བའི་སྒོ་ནས་ཡིག་བརྒྱ་བསགས། འདི་ཡང་ཆོ་ག་འདོན་བཞིན་དུ་དེ་དང་མཉམ་དུ་རྡོར་སེམས་བསྒོམ་བཟླས་ཀྱི་དམིགས་པ་འདི་དག་བྱེད་དགོས་པའི་ངེས་པ་མེད་པར་ཐུན་མཚམས་ཀྱི་སྐབས་ལྟ་བུར་དམིགས་པ་བྱས་ཀྱང་འགྲིག །གང་ལྟར་ཐུན་དང་ཐུན་མཚམས་གང་གི་སྐབས་སུའང་རྡོར་སེམས་བསྒོམ་བཟླས་དང་འབྲེལ་བའི་དམིགས་པ་དེ་ལྟར་བྱེད་དགོས། དེས་ན། ནུབ་རེ་བཞིན་དུ་ཉལ་ཁར་ཉིན་དེའི་རིང་བྱས་ལ་མ་བསགས་པ་དང་། བྱས་བསགས་ཚང་བ་སོགས་ཉེས་པ་གང་བྱས་རྣམས་ཡིད་ཡུལ་དུ་ཤར་བར་བྱས་ཏེ། ལྟུང་བཤགས་འདོན་པ་དང་། རྡོ་རྗེ་སེམས་དཔའི་ལྷ་སྐུ་བསྒོམས་ཏེ་རྡོར་སེམས་བསྒོམ་བཟླས་དང་འབྲེལ་བའི་སྒོ་ནས་ཡིག་བརྒྱ་ཉེར་གཅིག་བགྲངས་ནས་སྟོབས་བཞི་ཚང་ངེས་ཀྱི་བཤགས་སྡོམ་བྱེད་ཐུབ་ན། ལྟུང་བའི་འཕེལ་ཁ་གཅོད་ཐུབ་པ་སོགས་ཀྱི་གནད་འགག་དང་ཕན་ཐོགས་ཆེན་པོ་ཡོད་པས་ས་ཆོད་ཧ་ཅང་ཆེ། ཡིག་བརྒྱ་འབུམ་ཐེར་གཅིག་གསོག་ཐུབ་ན་རྩ་བའི་ལྟུང་བ་འདག་ཐུབ་པར་གསུངས་ཡོད།

དེ་ནས། བདག་ནི་མི་ཤེས་རྨོངས་པ་ཡིས། །ཞེས་སོགས་ཀྱི་སྐབས་ཕྱིན་ཆད་སྲོག་ལ་བབས་ཀྱང་མི་བྱེད་སྙམ་དུ་སྡོམ་སེམས་བསྟེན་པ་ཡིན། ཐུགས་རྗེ་ཆེན་པོའི་བདག་ཉིད་ཅན། །འགྲོ་བའི་གཙོ་ལ་བདག་སྐྱབས་མཆི། །ཞེས་དེ་ལྟར་གསོལ་བ་བཏབ་པའི་རྐྱེན་གྱིས་རྡོ་རྗེ་སེམས་དཔའ་ཐུགས་ཤིན་ཏུ་མཉེས་ནས། རྡོ་རྗེ་སེམས་དཔའི་ཞལ་ནས། རིགས་ཀྱི་བུ་ཁྱོད་ཀྱི། ཞེས་སོགས་ནི་ཁྱེད་རང་གིས་འདི་ལྟར་འབད་བརྩོན་བྱས་པ་ཡག་པོ་བྱུང་འདུག །ཁྱེད་རང་གི་སྡིག་སྒྲིབ་ལྷག་མ་མ་ལུས་པར་དག་སོང་ཞེས་ཐུགས་དགྱེས་པ་ཆེན་པོའི་སྒོ་ནས་དབུགས་དབྱུང་མཛད་སོང་སྙམ་དུ་བསམ། འདི་དག་གི་སྐབས་རང་གི་སྡིག་སྒྲིབ་ཐམས་ཅད་དག་སོང་སྙམ་དུ་ཡིད་ཆེས་དང་མོས་པ་བྱེད་རྒྱུ་གལ་ཆེན་པོར་གསུངས་ཡོད།

དེ་ནས། ཞེས་གསུངས་ནས་རང་ལ་ཐིམ་པས་རང་གི་སྒོ་གསུམ་དང་རྡོ་རྗེ་སེམས་དཔའི་སྐུ་གསུང་ཐུགས་དབྱེར་མི་ཕྱེད་པར་གྱུར། ཅེས་པ། རྡོ་རྗེ་སེམས་དཔའ་དགྱེས་བཞིན་དུ་རང་ལ་ཐིམ་པས་རང་གི་སྒོ་གསུམ་དང་རྡོ་རྗེ་སེམས་དཔའི་སྐུ་གསུང་ཐུགས་གསུམ་དབྱེར་མེད་རོ་གཅིག་ཏུ་གྱུར་སོང་སྙམ་དུ་བསམ། འདི་ཡན་གྱིས་སྤྱིའི་སྔོན་འགྲོ་རྣམས་སོང་ཟིན།

རྣལ་འབྱོར་དག་རིམ།

སྔོན་འགྲོའི་གཏོར་མ་བཏང་ནས་སྒྲུབ་པའི་བར་ཆད་ཞི་བའི་འཕྲིན་ལས་བཅོལ་ལོ། །
ཞེས་པ། འདིར་སྔོན་འགྲོའི་གཏོར་མ་བཏང་ནས་ཞེས་པ་སྤྱིར་གཏོར་འབུལ་བསྐྱེད་པ་མཇུག་ཏུ་ཡོད་ཀྱང་འདིར་བླངས་ནས་བཤད་པ་བྱས་ན་མི་འགྲིག་པ་མེད། བཤད་པ་སོང་ཟིན་པས་རྗེས་སུ་ངས་ལུང་བཀླགས་ན་དེས་འཐུས་སྙམ།

དེ་ནས་བདག་གཉིས་སུ་འཛིན་པའི་བག་ཆགས་ཀྱིས་བསླད་པའི་དབང་གིས། འགྲོ་བ་གསུམ་པོ་མ་རིག་པའི་མུན་པས་རྨོངས་པར་བྱས་པ་རྣམས་ལ་བལྟས་ལ། སྙིང་རྗེ་ཆེན་པོའི་སེམས་བསྐྱེད་དེ། ཞེས་པ། དེ་ཉིད་ཞེ་དགུའི་ནང་གི་གཉིས་པ་སྙིང་རྗེ་ཆེན་པོའི་དེ་ཉིད་ཕལ་ཆེར་རེད། རང་མི་བསྐྱོད་རྡོ་རྗེར་གསལ་བའི་ཐུགས་ཀར། ཞེས་པ་ནས། འོད་ཟེར་རང་གི་སྙིང་ཁར་བསྡུའོ། །ཞེས་འོད་ཟེར་ལྕགས་ཀྱུའི་རྣམ་པ་ཅན་གྱིས་རང་བཞིན་གྱི་གནས་ཞེས་སོགས་གསུངས་པ་ཚོགས་ཀྱི་ཞིང་ནི་བླ་མ་མཆོག་ཏུ་གྱུར་པ་ཡིན་པས། བླ་མ་ཚོགས་ཀྱི་ཞིང་དུ་བསྐྱེད་སྟངས་ལ་སྐབས་རེར། དཔེར་ན། རྗེ་རིན་པོ་ཆེས་མཛད་པའི་འཇིགས་བྱེད་ཀྱི་ཆོ་གར་མཚོན་ན་བླ་མ་ཡི་དམ་གྱི་སྤྱི་བོར་རིགས་བདག་གི་ཚུལ་དུ་གསལ་བཏབ་སྟེ། རྡོ་རྗེ་འཇིགས་བྱེད་བླ་མ་དང་བཅས་པ་མདུན་གྱི་ནམ་མཁར་སྤྱན་དྲངས་ཞེས་འབྱུང་བ་དང་། ཡང་། བདེ་མཆོག་གི་ཆོ་གའི་ནང་ཤར་ཕྱོགས་ཀྱི་དུར་ཁྲོད་ཀྱི་སྟེང་དུ་བླ་མ་སྤྱན་དྲངས་ཏེ་བསག་སྦྱང་བྱེད་པའི་ཚུལ་ཡང་གསུངས་ཡོད། གསང་བ་འདུས་པའི་སྐབས་བླ་མ་དང་གཉིས་སུ་མེད་པའི་མི་བསྐྱོད་པའི་དཀྱིལ་འཁོར་སྤྱན་དྲངས་ཞེས་བླ་མ་དང་ཡི་དམ་དབྱེར་མེད་དུ་བལྟས་ནས། བླ་མའི་ངོ་བོ་ཡིན་པའི་མི་བསྐྱོད་པའི་དཀྱིལ་འཁོར་རྟེན་དང་བརྟེན་པ་ཡོངས་སུ་རྫོགས་པ་སྤྱན་དྲངས་པའི་ཚུལ་ཡང་གསུངས་ཡོད། རང་བཞིན་གྱི་གནས་ནས་ཞེས་པ་ཆོས་སྐུའི་དབྱིངས་ལས་གཟུགས་སྐུའི་རྣམ་པར་སྤྱན་འདྲེན་པ་དང་། གཟུགས་སྐུའི་གནས་ལོངས་སྐུའི་གནས་ནས་སྤྲུལ་སྐུའི་རྣམ་པར་སྤྱན་འདྲེན་པ་དང་། ཡང་། གནས་བྱེ་བྲག་པ་ནས་རང་གི་ཚོགས་རྫོགས་པའི་ཞིང་དུ་རང་ཉིད་གང་དུ་ཡོད་པའི་གནས་སུ་སྤྱན་འདྲེན་པ་བཅས་ཡོད།

དེ་ལྟར་བླ་མ་དང་གཉིས་སུ་མེད་པའི་མི་བསྐྱོད་པའི་དཀྱིལ་འཁོར་རྟེན་དང་བརྟེན་པ་ཡོངས་སུ་རྫོགས་པ་སྤྱན་དྲངས། འོད་ཟེར་རང་གི་སྙིང་ཁར་བསྡུ་ཞེས་པ་བསྐྱེད་རིམ་གྱི་ལམ་བསྒོམས་པ་དེ་རྫོགས་རིམ་སྨིན་བྱེད་དམ་སྔོན་འགྲོར་འགྲོ་བ་ཡིན་པས། རྫོགས་རིམ་ཞེས་པ་མཐར་གཏུགས་ན་འཁོར་འདས་ཐམས་ཅད་ཀྱི་བྱེད་པ་པོ་གཉུག་མ་ལྷན་ཅིག་སྐྱེས་པའི་འོད་གསལ་ལམ་གྱི་ངོ་བོར་བསྐྱེད་པའི་ཐོག་ནས་ཟུང་འཇུག་སྒྲུབ་པའི་གཞི་རྩ་ལྟ་བུ་ཡིན་པས། ཆོ་གའི་མགོ་ནས་བཟུང་སྟེ་སྙིང་ཁ་ནས་འོད་ཟེར་སོགས་གང་དང་གང་སྤྲོས་པ་དེ་དང་དེ་ཕྱིར་རང་གི་སྙིང་ཁར་བསྡུ་དགོས།

དེ་ལྟ་བུའི་ཚོགས་ཀྱི་ཞིང་གོང་ན་མེད་པ་བླ་མ་དང་གཉིས་སུ་མེད་པ་མི་བསྐྱོད་པའི་རྟེན་བརྟེན་པའི་དཀྱིལ་འཁོར་སྤྱན་དྲངས་ཏེ། དེ་ལ་མཆོད་པ་འབུལ་བ་ལ་བདུན་རྣམ་དག་ལས་དང་པོ་མཆོད་པའི་ཡན་ལག་ནི། རང་མི་བསྐྱོད་པར་གསལ་བའི་སྙིང་གའི་ས་བོན་གྱི་འོད་ཟེར་ལས་བྱུང་བའི་མཆོད་པའི་ལྷ་མོ་རྣམས་ཀྱིས་མཆོད་པར་བསམས་ལ། ཨོཾ་སརྦ་ཏ་ཐཱ་ག་ཏ་ཨརྒྷཾ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡ་ཤྲི་ཡེ་ཨཱཿཧཱུཾ་གིས་མཆོད་ཡོན་དང༌། ཞེས་མཆོད་པའི་སྤྲིན་རྒྱ་མཚོ་སྤྲོ་བས་དམ་ཚིག་བཞིན་དུ་བཞེས་ཤིག་ཅེས་པའི་དོན་དང་། མདུན་དུ་བཞུགས་པའི་དཀྱིལ་འཁོར་གྱི་ལྷ་ཚོགས་རྣམས་ལ་དེ་བཞིན་གཤེགས་པ་ཐམས་ཅད་ཅེས་བོས་ནས་མཆོད་ཡོན་ལ་སོགས་པ་རྣམས་དབུལ་བར་བྱ་སྙམ་པ་དང་། དེ་བཞིན་དུ་ཨརྒྷཾ་གྱི་གནས་སུ་པཱདྱཾ་གིས་ཞབས་བསིལ་དང༌། ཞེས་པ་ནས། སྤརྴ་ཞེས་སྦྱར་བས་རེག་བྱ་མཆོག་གིས་མཆོད་དེ་ཞེས་དེ་ཡང་མཆོད་པའི་ལྷ་མོ་དེ་དག་གིས་མཆོད་རྫས་རྣམས་ངོ་བོ་བདེ་སྟོང་གི་རང་བཞིན་ཡིན་པ་ལ། རྣམ་པ་ཕྱིའི་མཆོད་རྫས་གཟུགས་སྒྲ་དྲི་རོ་སོགས་ཕུན་སུམ་ཚོགས་པས་མཆོད་པ་ཕྱི་ཡི་མཆོད་པ་དང་། མཆོད་མཁན་ལྷ་མོ་དེ་དག་གི་དབྱིབས་དང་ཁ་དོག་དང་དྲི་སོགས་ནང་གི་མཆོད་པ་དང་། དེ་བཞིན་དུ་གསང་བ་འདུས་པའི་མཆོད་ཕྲེང་གི་སྐབས་སུ་གསུངས་པ་བཞིན། རྒྱུད་ཀྱིས་བསྡུས་པའི་གཟུགས་དང་སྒྲ་སོགས་ཕུན་སུམ་ཚོགས་པ་ཡོད་པས། དེ་འདྲའི་ཐོག་ནས་ནང་མཆོད་ཕུལ་བར་བསམ་བློ་གཏོང་རྒྱུའང་ཡོད་སྙམ།

ཡང་། ཡུལ་ཡུལ་ཅན་ཕན་ཚུན་འདུས་པའི་ཐོག་ནས་བདེ་སྟོང་གི་ཡེ་ཤེས་འཁྲུངས་པ་གསང་བའི་མཆོད་པ། གསང་བའི་མཆོད་པ་དང་དེ་ཁོ་ན་ཉིད་ཀྱི་མཆོད་པ་ཞེས་པ་ལ། གུང་ཐང་རིན་པོ་ཆེས་རྨད་དུ་བྱུང་བའི་ལེགས་བཤད་ཅིག་གསུངས་ཡོད་དེ། གསང་དབང་ཤེར་དབང་དང་འབྲེལ་བའི་མཆོད་པ་དང་། དེ་ཁོ་ན་ཉིད་ཚིག་དབང་དང་འབྲེལ་བའི་མཆོད་པ་ཡིན་པས། དེ་ཁོ་ན་ཉིད་ཀྱི་མཆོད་པ་ཞེས་པ་དེ་ཁོ་ན་ཉིད་རང་བཞིན་མེད་པར་རྟོགས་པའི་ཆ་ནས་དེ་ཁོ་ན་ཉིད་ཀྱི་མཆོད་པ་ཞེས་ཟེར་ན། གསང་བའི་མཆོད་པ་ལས་ལོགས་སུ་ཁྱད་ཐོན་པ་ཞིག་མི་འོང་ཞིང་། དེས་ན། གསང་བའི་མཆོད་པ་ལ་བདེ་སྟོང་གཉིས་སུ་མེད་པའི་ཡེ་ཤེས་ཀྱི་ཉམས་མྱོང་ཐུགས་རྒྱུད་ལ་འཁྲུངས་པའི་མོས་པ་བྱས་ནས་དེ་འདྲ་བ་དེ་གསང་བའི་མཆོད་པར་སྦྱར་ནས། དེ་ཁོ་ན་ཉིད་ཀྱི་མཆོད་པ་དབང་བཞི་པ་དང་འབྲེལ་བ་ཞེས་པ་ཟུང་འཇུག་གི་གོ་དོན་དང་འབྲེལ་བ་ཞིག་དགོས་གསུངས་པ་རེད། ཨ་ཁུ་ཤེས་རབ་རྒྱ་མཚོའི་གསུང་དུ་དེ་གོ་ཁག་པོ་འདུག་གསུངས་པ་ཐུགས་བདེན། གོ་ཁག་པོ་ཡོད། འོན་ཀྱང་། ཨ་ཁུའི་གསུང་འདིར་འབྱུང་བ་བཞིན་མཆོད་ཡུལ་དེ་ཡང་ཟུང་འཇུག་གི་བདག་ཉིད་དང་། མཆོད་རྫས་རྣམས་ཀྱང་རླུང་སེམས་ཙམ་གྱི་བདག་ཉིད་དེ། མདོར་ན། སྐུ་ཐུགས་ཟུང་དུ་འཇུག་པའི་ཟུང་འཇུག་གི་མཆོད་པའི་རྣམ་འགྱུར་ཤ་སྟག་ལ་བལྟས་ནས། མཆོད་ཡུལ་དང་འབུལ་རྒྱུའི་མཆོད་པའི་རྫས་ཀྱི་སྟེང་ནས་ཟུང་འཇུག་གི་གོ་བ་ལ་བྱང་ནས་འབུལ་དགོས་པར་གསུངས་ཡོད། དེ་ལྟར་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་བཞི་བཞིའི་སྒོ་ནས་དེ་ཁོ་ན་ཉིད་ཀྱི་མཆོད་པ་ཞེས་བརྗོད།

ལྷ་མོ་རྣམས་ས་བོན་ལ་བསྡུས་ལ། ཞེས་པ། ལྷ་མོ་རྣམས་སྡེབ་གཅིག་ལ་ཕར་སྤྲོས་སྡེབ་གཅིག་ལ་ཚུར་བསྡུས་ནའང་ཆོག་ལ། ཡང་མཆོད་པ་སོ་སོ་ལ་ཕར་སྤྲོས་ནས་ཚུར་སོ་སོར་བསྡུས་ནའང་རུང་། ཨོཾ་སརྦ་ཏ་ཐཱ་ག་ཏ་ཨརྒྷཾ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡ་ཤྲི་ཡེ་ཨཱཿཧཱུཾ། ཞེས་པའི་ཨོཾ་ཞེས་བརྗོད་པ་ན་སེ་གོལ་ཁ་ཕྱིར་ལོག་ནས་གཏོགས་དགོས། དུས་འཁོར་སྐབས་མཐེ་མཛུབ་གཉིས་ཀྱིས་སེ་གོལ་གཏོགས་དགོས་ཀྱང་དེའི་གནད་འགག་ཅི་ཡིན་མ་ངེས། མཐེ་མོ་ཐུང་ཐུང་ཡིན་ན་དུས་འཁོར་ལུགས་ཀྱི་སེ་གོལ་གཏོགས་པ་ལ་ཅུང་དཀའ་ངལ་ཡོད་ཚོད་རེད། བཞད་མོ་བཞད། རྒྱུན་དུ་མཐེ་བོང་དང་གུང་མོ་གཉིས་སྦྱར་ཏེ་སེ་གོལ་གཏོགས་དགོས་པས་སེ་གོལ་གྱི་སྒྲ་གསལ་པོ་ཐོན་ཐུབ་ཀྱི་ཡོད། དེ་ལྟར་ཨོཾ་ཞེས་བརྗོད་པ་ན་མཆོད་ལྷ་རྣམས་སྙིང་ཁ་ནས་སྤྲོས་པའི་མཚོན་རྟགས་ལྟ་བུར་སྙིང་གའི་ཐད་ནས་སེ་གོལ་གཏོགས་དགོས། སརྦ་ཏ་ཐཱ་ག་ཏ་ཞེས་པའི་སྐབས་པད་སྐོར་བྱ། ཆོ་གའི་ཚིག་འགའ་ཞིག་ལ་པད་ཀོར་ཆེན་པོ་བྱེད་དགོས་གསུངས་པའང་ཡོད་པས་དེ་རིགས་མ་གཏོགས་སྙིང་གའི་ཐད་དུ་པད་ཀོར་བྱེད་དགོས།

དེ་ལྟར་བྱེད་པ་ཡང་རྫིག་ཉམས་སོགས་ཀྱི་དོན་དུ་མ་ཡིན་པར་སྤྲོས་པའི་མཆོད་ལྷ་རྣམས་ཀྱིས་གར་སྟབས་ལིང་ལིང་བསྒྱུར་བར་བསམ་དགོས། དེ་ཡང་། སྙིང་གའི་ཐད་དུ་བྱེད་པ་ནི་འཁོར་འདས་ཐམས་ཅད་ཀྱི་བྱེད་པོ་གཉུག་མ་ལྷན་ཅིག་སྐྱེས་པའི་འོད་གསལ་གྱིས་བྱེད་པ་དང་། དེ་ཉིད་ཇི་སྲིད་འཚོའི་བར་དུ་སྙིང་གའི་མི་ཤིགས་པའི་དྷཱུ་ཏཱིའི་ནང་དུ་ཡོད་ལ། མ་འོངས་པར་སྙིང་གའི་རྩ་མདུད་ཡོངས་རྫོགས་གྲོལ་ནས་སྙིང་གའི་མི་ཤིགས་པའི་ཐིག་ལེར་ཐིམ་དགོས་པས་སྤྲོ་སྡུད་ཐམས་ཅད་སྙིང་གའི་ཐད་དུ་བྱེད་པའི་རྒྱུ་མཚན་དེ་ལྟར་རེད། དེ་ནས་ཨརྒྷཾ་ཞེས་པའི་སྐབས་མཆོད་ཡོན་དབུལ་བའི་ཕྱག་རྒྱ་དང་། དེ་བཞིན་དུ་པཱདྱཾ་ལ་གཡོན་རྡོ་རྗེ་ཁུ་ཚུར་ཁ་གྱེན་དུ་བསྟན་པའི་སྟེང་ནས་གཡས་སྐོར་གྱི་ཚུལ་གྱིས་གཡས་པའི་མཛུབ་མོ་ནས་རིམ་བཞིན་གྱིས་བཀྲོལ་བ་ཞབས་བསིལ་འགྲེམ་པའི་ཚུལ་ཡིན་སྙམ། དེ་ལྟར་མཆོད་ལྷ་རྣམས་སྤྲོས་ཏེ་མཆོད་ཟིན་པ་དང་། མཇུག་ཏུ་ཤྲི་ཡེ་ཨཱཿཧཱུཾ། ཞེས་བརྗོད་པ་ན་སེ་གོལ་ཁ་ཚུར་བསློགས་ནས་གཏོགས་པ་སྙིང་གར་སྡུད་པར་མཚོན། པུཥྤེ་ལ་མེ་ཏོག་འབུལ་བའི་ཕྱག་རྒྱ་དང་། དྷཱུ་པེ་ཡི་ཕྱག་རྒྱ་དེ་དུ་བའི་དབྱིབས་ཀྱི་ཕྱག་རྒྱ་ལྟ་བུ་ཡིན་མིན་མ་ངེས། ཨཱ་ལོ་ཀེ་ལ་ནི་གཏུམ་མོའི་རྣལ་འབྱོར་ལ་བརྟེན་ནས་བདེ་ཆེན་འོད་གསལ་གྱི་ཡེ་ཤེས་འདྲེན་པ་ལ་མར་མེ་ཕུལ་བ་རྟེན་འབྲེལ་གྱི་སྒོ་ལྷག་པར་ཆེ་ཞེས་གུང་ཐང་རིན་པོ་ཆེས་གསུངས་པ་ལྟར་དོན་གྱི་མར་མེ་གཏུམ་མོའི་མེ་ལའང་སྦྱར་དུ་ཡོད། དེ་བཞིན་དུ་ནང་གི་མུན་པ་མཐའ་དག་འོད་གསལ་གྱིས་བསལ་བར་བྱེད་པས་དེ་དོན་གྱི་སྣང་གསལ་ཡིན་པ་དང་། རྩ་འཁོར་གྱི་དབུས་སུ་གནས་པའི་མི་ཤིགས་པའི་དྷཱུ་ཏཱི་སོགས་ལས་དྲོད་སྐྱེས་ཏེ་འོད་གསལ་གྱི་ཉམས་མྱོང་སྐྱེ་དགོས་པས་རྩ་འཁོར་མཚོན་པར་ཡང་གསུངས་ཡོད། གནྡྷེ་ནི་ཐུགས་ཀར་དྲི་བྱུག་པའི་ཕྱག་རྒྱ་དང་། ནཻ་ཝི་ཏེ་ལ་ཞལ་ཟས་འདེགས་པའི་ཕྱག་རྒྱ་དང་། ཤཔྟ་ལ་རོལ་མོ་མེད་པའི་སྐབས་ཀྱང་ཕྱག་རྒྱའི་སྟངས་ཀ་བྱེད་དུ་ཡོད། མདོར་ན། དང་པོ་ཕར་སྤྲོས། སེ་གོལ་ཕྱིར་གཏོགས་ཏེ་མཆོད་ལྷ་རྣམས་སྤྲོས། དེ་ནས་དངོས་གཞིའི་ཕྱག་རྒྱ་བྱ། དེ་ནས་སེ་གོལ་ནང་དུ་གཏོགས་ཏེ་སྙིང་གར་སྡུད་པའི་ཕྱག་རྒྱ་བྱ་དགོས་པར་གསུངས་ཡོད། རཱུ་པ་ལ་མེ་ལོང་གི་ཕྱག་རྒྱ་དང་། སྤརྴ་ལ་གོས་འཕྱར་བའི་ཕྱག་རྒྱ་ཡིན་ནམ་སྙམ།

ཕྱག་འཚལ་བའི་ཡན་ལག་ནི། གང་ཞིག་གཟུགས་དང་ཚོར་བ་འདུ་ཤེས་འདུ་བྱེད་དང༌། །ཞེས་པ་ནས། བྱང་ཆུབ་སེམས་འདྲ་རྒྱ་ཆེན་དེ་ལ་ཕྱག་འཚལ་ལོ། །ཞེས་པ། གཟུགས་དང་། ཚོར་བ་དང་། འདུ་ཤེས་དང་། འདུ་བྱེད་དང་། རྣམ་པར་ཤེས་པ་སྟེ་ཕུང་པོ་ལྔ་རྣམ་པར་དག་པའི་དེ་བཞིན་གཤེགས་པ་རིགས་ལྔ་དང་། གཟུགས་ཀྱི་སྐྱེ་མཆེད་རྣམ་དག་གཟུགས་རྡོ་རྗེ་མ་ནས་རེག་བྱའི་སྐྱེ་མཆེད་རྣམ་དག་རེག་བྱ་རྡོ་རྗེ་མའི་བར་ལྔ་དང་། ཡིད་ཀྱི་སྐྱེ་མཆེད་ལ་ཡེ་ཤེས་ཞབས་ལུགས་ལྟར་ན་ཆོས་དབྱིངས་རྡོ་རྗེ་མ་དང་། འདིར་ཡིད་ཀྱི་སྐྱེ་མཆེད་རྣམ་དག་བྱང་ཆུབ་སེམས་དཔའ་ཀུན་ཏུ་བཟང་པོ་དང་དྲུག་ཏུ་བཞེད། མིག་གི་དབང་པོ་རྣམ་དག་ས་སྙིང་ནས་ཡིད་ཀྱི་དབང་པོ་རྣམ་དག་བྱམས་པ་སྟེ་དྲུག་དང་། དེ་ལྟར་ཡིད་ཀྱི་སྐྱེ་མཆེད་དང་ཡིད་དབང་རྣམ་དག་གཉིས་རིམ་པ་བཞིན་དུ་བྱང་ཆུབ་སེམས་དཔའ་ཀུན་ཏུ་བཟང་པོ་དང་བྱམས་པ་གཉིས་དང་། ས་ཁམས་རྣམ་དག་སྤྱན་མ་ནས་རླུང་ཁམས་རྣམ་དག་སྒྲོལ་མ་སྟེ་ས་ཆུ་མེ་རླུང་བཞི་སྤྱན་སོགས་ལྷ་མོ་བཞི་དང་། ནམ་མཁའི་ཁམས་རྣམ་དག་འཇམ་དཔལ་བཅས་སྦྱར་དགོས། བྱང་ཆུབ་སེམས་འདྲ་ཞེས་པ་བདེན་གཉིས་ཟུང་འཇུག་གི་ཨེ་ཝཾ་མམ་དོན་དམ་བྱང་ཆུབ་ཀྱི་སེམས་ཀྱི་རྟོགས་པ་མངའ་བ་རྡོ་རྗེ་འཆང་དེ་དང་འདྲ་བའམ་དེའི་བདག་ཉིད་དུ་ཡོད་པ་དེ་ལ་ཕྱག་འཚལ་ཞེས་པའོ། །

གཏི་མུག་ཉེས་པ་འདོད་ཆགས་རྡོ་རྗེ་ཆོས་བཅས་གང༌། །རིག་པའི་སྦྱོར་བ་ལས་ཞེས་པ། འདི་ནས་ཁྲོ་བོ་རྣམས་གསུངས་ཏེ། གཏི་མུག་ཅེས་པ་གཏི་མུག་གི་རིགས་ཀྱི་ཁྲོ་བོ་གཤིན་རྗེ་གཤེད་དང་། ཉེས་པ་ཞེས་པ་སྐབས་འདིར་ང་རྒྱལ་ལ་གོ་དགོས། དེ་ཡང་། ཡོན་ཏན་འདྲེན་བྱེད་ཀྱི་གཙོ་བོ་ཡིན་པའི་ཆ་ནས་ཉེས་པའི་མིང་གིས་བཏགས་ཤིང་། མདོར་ན། གཏི་མུག་ཅེས་པས་གཏི་མུག་འཇོམས་བྱེད་རྣམ་སྣང་གི་ཁྲོ་བོ་དང་། ཉེས་པ་ཞེས་པས་ང་རྒྱལ་འཇོམས་བྱེད་ཤེས་རབ་མཐར་ཕྱིན་དང་། འདོད་ཆགས་ཞེས་པས་འདོད་ཆགས་འཇོམས་བྱེད་རྟ་མགྲིན་དང་། རྡོ་རྗེ་ཞེས་པ་ཕྲག་དོག་ལ་སྦྱར་ནས་ཕྲག་དོག་གིས་བྱ་བ་གང་ཞིག་སྒྲུབ་པ་ལ་བར་དུ་གཅོད་པར་བྱེད་ཅིང་དེ་འཇོམས་པ་ལ་རྡོ་རྗེ་ཞེས་བདུད་རྩི་འཁྱིལ་བ་དང་། དེ་ནས། རིག་པའི་སྦྱོར་བ་ལས་བྱུང་རྟག་ཏུ་རབ་འབྲེལ་བར། །ཞེས་རིག་པ་ཡེ་ཤེས་ཀྱི་ངོ་བོ་སྟེ་དངོས་སུ་ཡུམ་བཅས་ཡིན་མིན་ལ་མ་བལྟོས་པར་བདེ་སྟོང་གཉིས་སུ་མེད་པའི་ཡེ་ཤེས་མངོན་དུ་གྱུར་པའམ་ཐུགས་རྒྱུད་ལ་མངའ་བས་རིག་པའི་སྦྱོར་བ་ལས་ཞེས་པའོ། །རྣམ་པ་སྣ་ཚོགས་དགའ་བས་མྱོས་པའི་དངོས་གྱུར་པ། །བྱང་ཆུབ་སེམས་འདྲ་རྒྱ་ཆེན་དེ་ལ་ཕྱག་འཚལ་ལོ། །
དེ་ནས། སྡུད་དང་དགའ་དང་རྣམ་པ་དེ་བཞིན་མི་འགྱུར་དང་། །ཞེས་པས་འདོད་རྒྱལ་དང་། དབྱུག་སྔོན་ཅན། སྟོབས་པོ་ཆེ། མི་གཡོ་བ་སྟེ་མཚམས་ཀྱི་ཁྲོ་བོ་བཞི་དང་། རྒྱུ་དང་འབྲས་བུའི་རང་བཞིན་ཞེས་པ། རྒྱུ་རྣམ་དག་གནོད་མཛེས་དང་འབྲས་བུ་རྣམ་དག་གཙུག་ཏོར་འཁོར་བསྒྱུར་གཉིས་སོ། །དེ་གཉིས་གང་དུ་འགོད་སའི་གནས་ཆོས་འབྱུང་འོག་ཕྲ་བ་དང་སྟེང་ཡངས་པ་ནི་རྒྱུའི་གནས་སྐབས་ལ་ཡོན་ཏན་ཕྲ་བ་དང་། ཡོན་ཏན་དེ་ཉིད་ཇེ་ཆེ་ཇེ་ཆེར་ཕྱིན་ཏེ་མཐར་འབྲས་བུའི་གནས་སྐབས་ཀྱི་མཐར་ཐུག་གི་སྤངས་རྟོགས་ཀྱི་ཡོན་ཏན་ཆེ་བ་མཚོན་ཞིང་། དེ་ལྟར་ཆོས་འབྱུང་གི་འོག་ཏུ་འཁོད་པའི་གནོད་མཛེས་རྒྱལ་པོ་དང་། སྟེང་དུ་འཁོད་པའི་གཙུག་ཏོར་འཁོར་བསྒྱུར་གཉིས་ལ་རྒྱུ་དང་འབྲས་བུ་ཞེས་བརྗོད་པ་གནས་ཀྱི་ཆ་ནས་དེ་ལྟར་གསུངས་པ་འདྲ། གང་ལྟར་རྒྱུ་དང་འབྲས་བུ་ཞེས་པས་སའི་ཡོན་ཏན་མཚོན་ཞིང་། སེམས་སུ་རྗེས་ཐོགས་ཆོས། །ཞེས་རྣམ་ཤེས་རྣམ་དག་ཆོས་འབྱུང་གི་སྟེང་འོག་ཏུ་འཁོད་པའི་ཁྲོ་བོ་གཉིས་སོ། །རྨོངས་དང་ཞེ་སྡང་འདོད་ཆགས་སྒྲིབ་པ་རྡོ་རྗེ་སྟེ། །བྱང་ཆུབ་སེམས་འདྲ་རྒྱ་ཆེན་དེ་ལ་ཕྱག་འཚལ་ལོ། །ཞེས་པས་ལྷ་སུམ་ཅུ་སོ་གཉིས་ལ་ཕྱག་བྱའོ། །ཞེས་རྨོངས་པ་གཏི་མུག་རྣམ་དག་མི་གཡོ་བ་རྣམ་སྣང་གི་རིགས་དང་། སྟེང་འོག་གི་ཁྲོ་བོ་གཉིས་ཞེ་སྡང་རྣམ་དག་མི་བསྐྱོད་པའི་རིགས། འདོད་ཆགས་རྣམ་དག་དབྱུག་སྔོན་ཅན་འོད་དཔག་མེད་ཀྱི་རིགས། འདོད་རྒྱལ་ནི་སྒྲིབ་པ་སྟེ་ང་རྒྱལ་རྣམ་དག་རིན་འབྱུང་གི་རིགས། སྟོབས་པོ་ཆེ་ཕྲག་དོག་རྣམ་དག་རྡོ་རྗེ་སྟེ་དོན་གྲུབ་ཀྱི་རིགས་སོ། །བྱང་ཆུབ་སེམས་འདྲ་སོགས་སྔར་བཞིན་ནོ། །

བཤགས་པའི་ཡན་ལག་ནི། དེ་ནས། གང་ཞིག་ཐོག་མེད་སྲིད་པའི་ཆུ་ཀླུང་དུ། །
ཞེས་པ་ནས། ཆོ་ག་བཞིན་དུ་ཐམས་ཅད་བཤགས་པར་བགྱི། །ཞེས་པ། འདི་སྒྲུབ་ཐབས་ཀུན་བཟང་གི་ཚིག་ཡིན་སྙམ། སྲིད་པ་འཁོར་བའི་ཆུ་ཀླུང་གི་གནས་སུ་བཤགས་པར་བྱ་བའི་སྡིག་པ་གང་ཞིག་ཡུད་ཙམ་ཞིག་གམ་ཚེ་འདི་དང་དེ་རིང་གི་དུས་སུ་བསགས་པ་ཁོ་ན་མ་ཡིན་པར་བཤགས་པར་བྱ་བའི་སྡིག་པ་ནི། ཐོག་མ་མེད་པ་ནས་ད་ལྟའི་བར་དུ་སྡིག་པ་བསགས་ཏེ་རྣམ་སྨིན་ཕྱུང་མ་ཟིན་པ་མང་པོ་ཞིག་ཡོད་པར་ངེས་ཤིང་། ཀུན་སློང་གི་ཁྱད་པར་ཡང་སྡིག་པ་རྣམ་གྲངས་གཅིག་དེ་ཉོན་མོངས་པ་སྣ་གཅིག་གིས་ཀུན་ནས་བསླངས་པའི་སྡིག་པ་དང་ལྟུང་བ་ཙམ་མ་ཡིན་པར། མ་ལུས་པ་སྟེ་ལུས་པ་མེད་པའི་ཀུན་རྟོག་སྣ་ཚོགས་པ་བགྲང་གིས་མི་ལང་བའི་དབང་གིས་བསགས་པ། སེམས་ཀྱི་ཞི་བ་དཀྲུག་མཁན་གྱི་རྙོག་པ། མདོར་ན། དུས་ཐོག་མེད་ནས་བསགས་པ་དང་། ཀུན་ནས་སློང་བྱེད་ཀྱི་ཀུན་རྟོག་མཐའ་མེད་པའི་དབང་གིས་བསགས་པའི་ཚུལ་ལེགས་པར་བསམ་ན་རང་ཅག་གི་རྒྱུད་སྟེང་དུ་སྡིག་པ་དང་ལྟུང་བའི་ཕུང་པོ་ཚད་མེད་པ་ཞིག་ཡོད་པས། དེ་རྣམས་སྡིག་པ་བཤགས་པའི་ཡུལ་ཁྱད་པར་བ་ཐུགས་རྗེ་ཆེན་པོ་དང་ལྡན་པ་རྣམས་ཀྱི་སྤྱན་སྔར་ཏེ། རྒྱབ་ལོགས་མ་ཡིན་པར་ཁྱེད་རྣམས་ཀྱི་མདུན་འདི་ག་རང་དུ་ཉེས་པ་འཆབ་པ་དང་སྦས་པ་མ་ཡིན་པར་མི་སྦེད་པའི་ཐོག་ནས། དེ་ཡང་། ཆོ་ག་བཞིན་དུ་ཞེས་སྟོབས་བཞི་ཚང་ངེས་ཀྱི་ཐོག་ནས་བཤགས་པ་བྱེད་རྒྱུ་ཡིན་ཞེས་པ་ཡིན་པས། ཚིག་འདི་དག་སེམས་ལ་ཧ་ཅང་ཕན་པོ་དང་ནུས་པ་ཆེན་པོ་འདུག །

བསྔོ་བའི་ཡན་ལག་ནི། རྫོགས་སངས་རྒྱས་དང་བྱང་ཆུབ་སེམས་དཔའ་དང༌།།
ཞེས་པ་ནས། བྱང་ཆུབ་ཏུ་ནི་ཡོངས་སུ་བསྔོ་བར་བགྱི། །ཞེས་དགེ་རྩ་མཐའ་མེད་པ་ཐུགས་རྒྱུད་ལ་མངའ་བའི་རྫོགས་པའི་སངས་རྒྱས་རྣམས་དང་། དེ་བཞིན་དུ་བྱང་ཆུབ་སེམས་དཔའ་རྣམས་དང་། ཉན་རང་དགྲ་བཅོམ་པས་མཚོན་པའི་འཕགས་པ་གཞན་གྱིས་ཏེ། མདོར་ན། གང་ཟག་ལྔའི་དགེ་བ་གསུངས་པ་བཞིན། གང་ཟག་གཞན་དག་གིས་བསགས་པའི་དགེ་བ་གང་དང་གང་ཡོད་པ་དེ་ཐམས་ཅད་ཀུན་ལ་ཕྲག་དོག་དང་། འགྲན་སེམས་སོགས་མེད་པར་སྙིང་ཐག་པ་ནས་རྗེས་སུ་ཡི་རང་བྱེད་རྒྱུ་ཡིན། དེ་བཞིན་དུ་རང་ཉིད་ཀྱིས་བསགས་པའི་དགེ་བ་རྣམས་ལའང་འགྱོད་པ་མི་བྱེད་པར་སྔར་བསགས་ཀྱི་དགེ་བ་ལ་སྙིང་ཁོང་རུས་པའི་གཏིང་ནས་རྗེས་སུ་ཡི་རང་ཞིང་། བྱང་ཆུབ་མཆོག་ཏུ་ཡོངས་སུ་བསྔོ་བར་བགྱི་ཞེས་པའོ། །

སྐྱབས་སུ་འགྲོ་བའི་ཡན་ལག་ནི། ཡིད་ཀྱི་རོལ་པ་དྲི་མེད་ཟླ་འདྲས་བསྒྲུབས། །
ཞེས་པ་ནས། བདེར་གཤེགས་རྣམས་ལ་རྟག་ཏུ་སྐྱབས་སུ་མཆི། །ཞེས་པ། ཡིད་ཀྱི་རོལ་པའམ་རྣམ་འགྱུར། ཡང་ན། བཀོད་པ་སྟེ་དག་མ་དག་གི་ཆོས་ཐམས་ཅད་རང་བཞིན་གྱིས་སྟོང་པའི་དབྱིངས་སུ་རོ་གཅིག་པའི་སྟོང་པ་ཉིད་དེ་རྟོགས་པའི་ཤེས་རབ་ཁྱད་པར་ཅན། དྲི་མ་མེད་པའམ་དྲི་མ་ཐམས་ཅད་འཇོམས་པར་བྱེད་ཅིང་། གཉིས་སྣང་གི་དྲི་མ་མཐའ་དག་གིས་དབེན་པ། དེའི་རང་བཞིན་ཁོང་དུ་ཆུད་པའི་བློ་སྟེ་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་སོ། །

དེ་ཡང་། དང་པོར་སོ་སྐྱེའི་ས་ནས་སྟོང་ཉིད་དོན་སྤྱིའི་ཚུལ་དུ་རྟོགས་པ་དང་། དེ་ནས་དྲི་མ་ཇེ་ཕྲ་ཇེ་ཕྲར་གྱུར་ཏེ་མཐར་གཉིས་སྣང་གི་དྲི་མ་མཐའ་དག་དང་བྲལ་བའི་སྟོང་ཉིད་མངོན་དུ་རྟོགས་པ་འཕགས་པའི་ཡེ་ཤེས་དང་། དེ་ནས་ས་ལམ་གྱི་རྟོགས་པ་རིམ་གྱིས་བགྲོད་པ་ན་སེམས་སྟེང་གི་དྲི་མ་ཟད་རིམ་བཞིན་སེམས་སྟེང་གི་ཆོས་དབྱིངས་ཇེ་དག་ཇེ་དག་ཏུ་འགྲོ་ཐུབ་པ་དང་། དེ་ལྟར་ཟླ་བ་ཡར་གྱི་ངོ་བཞིན་གོང་ནས་གོང་དུ་འཕེལ་བའི་སྒོ་ནས་མཐར་གཉིས་སྣང་འཁྲུལ་བའི་དྲི་མ་བག་ཆགས་དང་བཅས་པ་གཏན་ནས་སྦྱངས་པའི་ཇི་ལྟ་བ་རྟོགས་པའི་རྣམ་པ་ཐམས་ཅད་མཁྱེན་པའི་ཡེ་ཤེས་ཏེ། དེ་འདྲའི་ཆོས་སྐུ་བདེ་བ་ཆེན་པོའི་ཡེ་ཤེས་རྒྱུ་ཡིན་ཞེས་པའི་དོན་དང་། དེ་ཡང་། ཡིད་ཀྱི་རོལ་པ་ཞེས་ཇི་ལྟ་བ་རྟོགས་པའི་ཤེས་རབ་ཀྱི་ཡོན་ཏན་མཐར་ཐུག་པ་མངའ་བའི་ཡེ་ཤེས་དེ་སྐྱེ་བ་དང་། འཕེལ་བ་དང་། གོང་ནས་གོང་དུ་གོམས་འདྲིས་གནང་བ་ལ་བརྟེན་ནས་རྒྱུ་ཡིན་ཞེས་པའི་དོན་དང་། སྙིང་རྗེ་དམ་པ་མཐའ་ཡས་པ་ཡི་ཐབས། །
ཞེས་ཐེག་པ་ཐུན་མོང་ངམ་མདོ་སྔགས་ཐུན་མོང་གི་དབང་དུ་བྱས་པའི་སྙིང་རྗེས་ཉམ་ཐག་པའི་སེམས་ཅན་སྡུག་བསྔལ་གྱིས་མནར་ནས་ཡོད་པ་ལ་དམིགས་ནས་དེ་དག་གཏན་གྱི་སྡུག་བསྔལ་ལས་བསྒྲལ་འདོད་དང་དེ་ལས་སྐྱོབ་འདོད་འབྱུང་། གསང་སྔགས་ཐུན་མོང་མ་ཡིན་པའི་དབང་དུ་བྱས་ན་དེའི་སྐད་དོད་ནི་ཀཱ་རུ་ན་ཞེས་པ་བདེ་འགོག་ལ་འཇུག་ཅིང་བདེ་བ་གང་འགོག་པ་ཡིན་ཞེ་ན། འཛག་བདེ་བཀག་པའི་མི་འགྱུར་བའི་བདེ་བའམ་བདེ་ཆེན་གྱི་ཡེ་ཤེས་དེས་ནི། བསམ་པ་བཟང་བ་ཙམ་མ་ཡིན་པར་དངོས་སུ་སྡུག་བསྔལ་གྱིས་མནར་བའི་སེམས་ཅན་གྱི་རྒྱུད་ཀྱི་སྡུག་བསྔལ་དངོས་སུ་བསལ་བའམ་སྡུག་བསྔལ་གྱི་རྒྱུན་བཅད་ནས་སྐྱོབ་པར་བྱེད་མཁན་ནམ། འབྲས་བུ་སྡུག་བསྔལ་ལས་ཐར་ན་སྙམ་པ་ཙམ་མ་ཡིན་པར་དངོས་སུ་སྒྲོལ་བར་མཛད་མཁན་གྱི་བྱེད་ལས་ཅན་གྱི་བདེ་བ་ཆེན་པོའི་ཡེ་ཤེས་ལ་སྙིང་རྗེའི་མིང་བཏགས་པ་དང་། ཡང་ངོ་བོ་བདེ་ཆེན་གྱི་ཡེ་ཤེས་ཡིན་པ་ལ་དངོས་སུ་གདུལ་བྱ་ལ་གཟུགས་སྣང་བའི་ཐོག་ནས་གདུལ་བྱའི་རྒྱུད་ཀྱི་སྡུག་བསྔལ་བག་ཆགས་དང་བཅས་པ་ཐམས་ཅད་སེལ་བར་བྱེད་པ་སྒྱུ་མའི་ལུས་ལ་སྙིང་རྗེའི་མིང་གིས་བཏགས་པའང་ཡོད། དེ་ལྟར་མདོ་སྔགས་ཐུན་མོང་གི་དབང་དུ་བྱས་པའི་སྙིང་རྗེ་ནས་བཟུང་སྟེ། ཐབས་བདེ་བ་ཆེན་པོའི་ཡེ་ཤེས་དང་སྒྱུ་མའི་ལུས་ལ་སྙིང་རྗེའི་མིང་གིས་བཏགས་པའི་སྙིང་རྗེ་དམ་པ་སྟེ། ཚད་དང་གྲངས་གཞལ་དུ་མེད་པ་བསོད་ནམས་དཔག་ཏུ་མེད་པ་བདེ་བླག་ཏུ་རྫོགས་པར་བྱེད་པས་མཐའ་ཡས་པ་ཡི་ཐབས་ཀྱི་གཙོ་བོ་སྒྱུ་མའི་ལུས་དང་། ཡིད་ཀྱི་རོལ་པ་སོགས་ཀྱིས་བཤད་པའི་དེ་ཁོ་ན་རིག་པའི་ཡེ་ཤེས་ཏེ། ཐབས་ཤེས་དེ་གཉིས་གོམས་པ་མཐར་ཕྱིན་ཏེ། རང་གི་རྒྱུད་ལ་མངོན་དུ་གྱུར་པའི་ཚུལ་གྱིས་གནས་པར་གྱུར་པ་ཡི་བདེ་བར་གཤེགས་པ་རྣམས་ལ་རྟག་ཏུ་སྐྱབས་སུ་མཆི་ཞེས་པའི་དོན་ཏེ། མདོར་ན། ཟུང་འཇུག་གི་བདག་ཉིད་ཅན་སློབ་པ་ལམ་གྱི་གནས་སྐབས་ནས་རིམ་པས་ལམ་བགྲོད་དེ་ད་ལྟ་འབྲས་བུ་མཐར་ཕྱིན་པའི་གནས་སྐབས་སྤངས་རྟོགས་ཀྱི་ཡོན་ཏན་མཐའ་དག་མངའ་བ་ལམ་བདེ་བ་ནས་བདེ་བར་གཤེགས་པ་རྣམས་ལ་ཞེས་པའོ། །

ཡང་ན། སྤྲོས་པ་ཉེ་བར་ཞི་བའི་ཉེར་ཞིའི་དབྱིངས་ལ་རྟག་ཏུ་ཞུགས་པས་བདེ་བར་གཤེགས་པ། སུ་ག་ཏའི་སྒྲ་བདེ་བར་གཤེགས་པའོ། །དེ་འདྲའི་བདེ་གཤེགས་རྣམས་ལ་རྟག་ཏུ་སྐྱབས་སུ་མཆི་ཞེས་དང་། རྟོག་པ་མ་ལུས་པ་ལས་ངེས་གྲོལ་ཞིང༌། །
ཞེས་པ་ནས། དམ་པའི་ཆོས་ལ་རྟག་ཏུ་སྐྱབས་སུ་མཆི། །ཞེས་པ། སློབ་པའི་ཐུགས་རྒྱུད་ཀྱི་ཆོས་དཀོན་མཆོག་རྣམས་ལའང་སྐྱབས་སུ་འགྲོ་དགོས་པས། སྟོང་ཉིད་མངོན་སུམ་དུ་རྟོགས་པའི་ལམ་གྱི་བདེན་པ་དེ་ནི་བདེན་འཛིན་དང་ཆགས་སོགས་ཀྱི་ཀུན་རྟོག་གི་སྐྱོན་མཉམ་གཞག་རང་དུས་སུ་རང་རང་གི་སྤང་བྱ་དེ་དག་ལས་ངེས་པར་གྲོལ་ཞིང་། མཉམ་གཞག་དེ་ལས་ལྡང་བ་ན་མཉམ་གཞག་དེའི་སྟོབས་ཀྱིས་ཐོབ་པའི་ཡོན་ཏན་གྱི་ཚོགས་དཔག་ཏུ་མེད་པ་འདྲེན་པར་བྱེད་པས་སེམས་དཔའ་དམ་པ་རྣམས་ཀྱི་ཕུན་ཚོགས་གཞི་ཞེས་དང་། ཡང་ན། རྟོག་པ་མ་ལུས་པ་ལས་ཞེས་པ་དོན་དམ་འོད་གསལ་གྱི་རྫོགས་རིམ་ལ་སྦྱར། སེམས་དཔའ་དམ་པ་སོགས་ཀུན་རྫོབ་སྒྱུ་མའི་རྫོགས་རིམ་སྟེ་སྒྱུ་ལུས་ལ་སྦྱར་ནའང་འགྲིག་སྙམ།

མདོར་ན། སྒྱུ་མའི་ལུས་དེ་ཚོགས་གཉིས་སྐད་ཅིག་ལ་རྫོགས་པར་བྱེད་པ་ཡོན་ཏན་གྱི་དཔལ་ཕུན་སུམ་ཚོགས་པ་སྒྲུབ་བྱེད་ཀྱི་གཞིའམ་རྩ་བ་ལྟ་བུ་ཡིན་པ་དང་། ཡང་། རྟོག་པ་མ་ལུས་པ་ལས་རང་དུས་ན་ངེས་པར་གྲོལ་བའི་ལམ་གྱི་བདེན་པ་དེ་སེམས་དཔའ་དམ་པ་རྣམས་ཀྱི་རྟོགས་པའི་ཡོན་ཏན་འདྲེན་པར་བྱེད་པའི་སྤངས་རྟོགས་ཀྱི་ཕུན་ཚོགས་ཀྱི་གཞིའམ་འབྱུང་གནས་ལྟ་བུ་ཡིན། དངོས་པོ་ཐམས་ཅད་རོ་གཅིག་ཅེས་སོགས་ཀྱིས་འགོག་པའི་ཡོན་ཏན་བསྟན་ཏེ། དེ་ཡང་། དག་མ་དག་གི་ཕྱི་དང་ནང་གི་དངོས་པོ་ཐམས་ཅད་ཆོས་ཅན་གྱི་དབང་དུ་བྱས་ན་རང་དང་སྤྱིའི་མཚན་ཉིད་ཅན་ཏེ། རང་རང་གི་ངོ་བོ་སོ་སོར་ཡོད་པས་སྣ་ཚོགས་པའི་བདག་ཉིད་དེ་ཐམས་ཅད་ངོ་བོ་ཉིད་ཀྱིས་སྟོང་པའི་སྟོང་པའི་དབྱིངས་ལ། དེ་ཐམས་ཅད་རང་བཞིན་གྱིས་སྟོང་ཚུལ་གཅིག་པ་ཡིན་པས་ཐམས་ཅད་ཆོས་ཉིད་ཀྱི་ངང་དུ་རོ་གཅིག་པར་གསུངས། དེ་འདྲའི་ཆོས་ཀྱི་དབྱིངས་མངོན་སུམ་དུ་རྟོགས་པའི་སེམས་དེའི་སྟེང་གི་སྐབས་གང་ཡིན་གྱི་སྤང་བྱ་རྣམས་སེམས་དེའི་སྟེང་གི་ཆོས་ཀྱི་དབྱིངས་སུ་ཞི་བའི་ཆོས་དབྱིངས་དེ་ལ་འགོག་པའི་བདེན་པ་ཞེས་བརྗོད།

འགོག་བདེན་དོན་དམ་བདེན་པར་འདོད་པ་མཐུན་ཡང་། འགོག་བདེན་ཆོས་ཉིད་ཡིན་མིན་བཞེད་ཚུལ་མི་འདྲ་བ་ཡོད་ཀྱང་གསང་བ་འདུས་པའི་བསྐྱེད་རིམ་ཆེན་མོ་དངོས་གྲུབ་རྒྱ་མཚོ་ལས། ཆོས་ཅན་སྣ་ཚོགས་པའི་དངོས་པོ་ཐམས་ཅད་གནས་ལུགས་ཀྱི་ངང་དུ་རོ་གཅིག་པར་གྱུར་པའི་ཆོས་ཉིད་དེ་བཞིན་ཉིད་ཀྱི་ངོ་བོ་ཉིད་འགོག་པའི་བདེན་པ་སྟེ། ཞེས་སེམས་ཀྱི་ཆོས་དབྱིངས་འགོག་པའི་བདེན་པར་གསུངས་ཡོད། མདོར་ན། དངོས་པོ་ཐམས་ཅད་ཅེས་སོགས་ཀྱིས་འགོག་པའི་བདེན་པ་གསུངས་ཏེ། ཆོས་ཅན་སྣ་ཚོགས་པ་འདི་དག་ཆོས་ཀྱི་དབྱིངས་སུ་རོ་གཅིག་པའི་དོན་དམ་བདེན་པ་དེ་བཞིན་ཉིད་རྟོགས་པའི་སྒོ་ནས་སེམས་དེའི་སྟེང་གི་སྐབས་གང་ཡིན་གྱི་སྤང་བྱ་དེ་སེམས་དེའི་ཆོས་ཀྱི་དབྱིངས་སུ་ཉེ་བར་ཞི་བའི་ཁྱད་པར་དང་ལྡན་པའི་ཆོས་དབྱིངས་དེ་འགོག་པའི་བདེན་པར་གསུངས་སོ། །དེ་ལྟར་ལམ་གྱི་བདེན་པ་དང་འགོག་པའི་བདེན་པས་བསྡུས་པའི་དམ་པའི་ཆོས་ལ་དུས་རྟག་ཏུ་སྐྱབས་སུ་མཆི་ཞེས་པའོ། །

འཆིང་བ་རྣམས་ལས་ཡང་དག་གྲོལ་གྱུར་ཅིང༌། །ཞེས་པ་ནས། བརྟུལ་ཞུགས་དབང་པོའི་ཚོགས་ལ་སྐྱབས་སུ་མཆི། །ཞེས་པའི་ཤློཀ་གཅིག་གིས་དགེ་འདུན་ལ་སྐྱབས་སུ་འགྲོ་བར་བསྟན་ཏེ། དེ་ཡང་གང་ཞེ་ན། ས་དང་པོ་ལ་སོགས་པར་ས་དེ་དང་དེའི་ཡེ་ཤེས་མངོན་དུ་བྱེད་པའི་སྐབས་ཀྱི་ངོ་སྐལ་གྱི་འཆིང་བ་རྣམས་ལས་ཡང་དག་པར་གྲོལ་བར་གྱུར་ཅིང་ཞེས་སྤངས་པའི་ཡོན་ཏན་དང་། འོད་གསལ་གྱི་ངོས་ནས་དོན་དམ་འོད་གསལ་གྱི་རྫོགས་རིམ་གསུངས་ཤིང་། སྙིང་རྗེ་མཆོག་གིས་སོགས་གོང་ཞུས་བཞིན་སྒྱུ་ལུས་ལ་སྦྱར་ནའང་འགྲིག །དེ་ཡང་། མདོ་སྔགས་ཐུན་མོང་གི་སྙིང་རྗེས་མཚོན་པའི་ཐབས་ཀྱི་ཡོན་ཏན་ནམ་ཐུན་མོང་དང་ཐུན་མོང་མ་ཡིན་པའི་སྙིང་རྗེའི་ཡོན་ཏན་མངའ་བའི་དཔལ་དང་ལྡན་པ་མདོ་སྔགས་ཐུན་མོང་གི་ས་ལ་གནས་པའི་བྱང་ཆུབ་སེམས་དཔའ་འཕགས་པ་དང་། སྒྱུ་ལུས་ལ་སྦྱར་ནས་སྔགས་ལུགས་ཐུན་མོང་མ་ཡིན་པའང་བཤད་ཆོག་སྙམ། མདོར་ན། རབ་ཏུ་དགའ་བ་ལ་སོགས་པའི་ས་ལ་རབ་ཏུ་བཞུགས་པའི་བརྟུལ་ཞུགས་དབང་པོའི་ཚོགས་ཏེ་སློབ་པ་འཕགས་པའི་དགེ་འདུན་རྣམས་ལ་སྐྱབས་སུ་མཆི་ཞེས་པའོ། །

སེམས་བསྐྱེད་པའི་ཡན་ལག་ནི། བསམ་དང་རྣམ་པར་སྨིན་པ་དག་གྱུར་པས། །ཞེས་པ་ནས། སེམས་ནི་བྱང་ཆུབ་དམ་པར་བསྐྱེད་པར་བགྱི། །ཞེས་པའི་དོན་སྲད་རྒྱུད་པའི་བླ་མ་གོང་མ་རྣམས་ཀྱི་གསུང་རྒྱུན་ལྟར་ན་བསམ་དང་ཞེས་པས་མོས་པས་སྤྱོད་པའི་སེམས་བསྐྱེད་དང་། རྣམ་པར་སྨིན་པ་ཞེས་རྣམ་པར་སྨིན་པའི་སེམས་བསྐྱེད། སྒྲིབ་པ་ཀུན་གྱི་ཞེས་པ་སྒྲིབ་པ་སྤངས་པའི་སེམས་བསྐྱེད་ལ་སྦྱོར་ཚུལ་ཞིག་དང་། ཡང་། བསམ་དང་ཞེས་པ་སྨོན་སེམས་དང་། རྣམ་པར་སྨིན་པ་ཞེས་པ་འཇུག་སེམས་ལ་སྦྱར་ཏེ་དེ་འདྲའི་སྨོན་འཇུག་གིས་བསྡུས་པའི་སེམས་བསྐྱེད་ནས་སེམས་ཅན་མཐའ་དག་གི་རྒྱུད་ཀྱི་སྒྲིབ་པ་ཀུན་གྱི་བག་ཆགས་ཡང་དག་པར་འབྱིན་པར་བྱེད་ཅེས་དང་། ལྷག་པར་མོས་པས་ཏེ་གཞན་དོན་དུ་དམིགས་པའི་ལྷག་པའི་བསམ་པས་བརྒྱན་པའི་བདག་ཉིད་ཅན་གྱི་སེམས་བསྐྱེད་པར་བགྱི་ཞེས་པའོ། །

ལམ་ལ་བརྟེན་པར་དམ་བཅའ་བ་ནི། བདེར་གཤེགས་སྲས་བཅས་རྣམས་ཀྱི་ལམ་གཅིག་པུ། །ཞེས་པ་ནས། ཡང་དག་ཉིད་དུ་ད་ནི་གནས་པར་བགྱི། །ཞེས་པས་དུས་གསུམ་གྱི་བདེ་བར་གཤེགས་པ་སྲས་དང་བཅས་པ་རྣམས་ཀྱིས་མཐའ་གཅིག་ཏུ་སློབ་པར་མཛད་དགོས་པའི་ལམ་གཅིག་པུ་ཉིད་དུ་ངེས་པ་ནི་སྦྱིན་སོགས་ཕ་རོལ་ཏུ་ཕྱིན་པ་དྲུག་གམ་བཅུ་དང་། རྣམ་པ་བཅུ་ཞེས་པ་དཀར་པོའི་ལས་ལམ་རྣམ་པ་བཅུ་ལ་སློབ་རྒྱུ་ཡིན། དེའི་ཀུན་སློང་ཡང་རྫོགས་པའི་སངས་རྒྱས་མ་ལུས་པའི་བདག་ཉིད་ཀྱི་ངོ་བོར་མོས་པའི་བློས། ཡང་དག་པ་ཉིད་དུ་ད་ནི་གནས་པར་བགྱི། ཞེས་པའོ། །ཞེས་འཁོར་གསུམ་རྨི་ལམ་བཞིན་དུ་བལྟས་ནས་སྡིག་པ་བཤགས་པ་དང༌། ཞེས་པ་ནས། ལམ་ལ་བརྟེན་པར་ཡི་དམ་འཆའ་བ་རྣམས་ཀྱི་དོན་ལེགས་པར་དྲན་པར་བྱས་ལ་བྱའོ། །

རིགས་ལྔ་སྤྱི་དང་སོ་སོའི་དམ་ཚིག་སྔར་བཟུང་བ་ཐམས་ཅད་ལ་དེ་ལས་འདའ་བར་མི་བྱ་བར་བརྟན་པོར་གཟུང་ངོ་སྙམ་དུ་བསམས་ལ། ཞེས་པ་འདི་སྔགས་ཀྱི་སྡོམ་པ་བཟུང་བའི་དོན་མིན། སྔགས་ཀྱི་སྡོམ་པ་བཟུང་བ་ལ་ནི་དམིགས་ཕུག་པའི་སྡོམ་པ་ལེན་འདོད་དང་། དབང་གི་ཆོ་ག་དང་འབྲེལ་བ་དང་། སྡོམ་པ་བཟུང་བའི་ཚིག་ལན་གསུམ་བཟླས་པའི་ཁྱད་པར་ཏེ་ཁྱད་པར་གསུམ་དང་ལྡན་པའི་སྒོ་ནས་སྡོམ་པ་སྐྱེ་དགོས་པས། སྐབས་འདིར་དཀྱིལ་འཁོར་གྱི་ཆོ་ག་དང་འབྲེལ་བ་མིན་པས་སྡོམ་པ་མི་སྐྱེ་ཡང་སྡོམ་པ་བརྟན་པར་བྱེད་པའི་ཁྱད་པར་ཡོད་པ་དང་། མདོར་ན། སྒྲུབ་པའི་མཆོད་པའི་ཚུལ་དུ་སྡོམ་པ་བཟུང་བར་གསུངས་པ་རེད།

སངས་རྒྱས་བྱང་ཆུབ་སེམས་དཔའ་ཀུན། །ཅེས་པ་ནས། བདག་མིང་འདི་ཞེས་བྱ་བ་ནི། །ཞེས་རང་མིང་གིས་སྨོས་ན་དེང་དུས་ས་རྟགས་བཀོད་པ་བཞིན་དུ་རང་ཉིད་ཀྱིས་ཁས་བླངས་པ་དེ་ལས་འདའ་བ་མེད་པའི་ཁྱད་པར་ཡོད་པས་དེ་ལྟར་སྨོས་པ་རེད། དུས་འདི་ནས་ནི་བཟུང་ནས་ནི། །བྱང་ཆུབ་སྙིང་པོར་མཆིས་ཀྱི་བར། །ཞེས་དུས་ཇི་ཙམ་ཞིག་ལ་བཟུང་ཞེ་ན། བྱང་ཆུབ་སྙིང་པོའི་བར་དང་། གང་ཁས་ལེན་པ་དང་། གང་ལ་བསླབ་ཅེ་ན། ཇི་ལྟར་དུས་གསུམ་མགོན་པོ་རྣམས། །བྱང་ཆུབ་ཏུ་ནི་ངེས་མཛད་པའི། །བྱང་ཆུབ་སེམས་ནི་བླ་ན་མེད། །དམ་པ་བདག་གིས་བསྐྱེད་པར་བགྱི། །ཞེས་འདས་མ་འོངས་ད་ལྟ་དུས་གསུམ་གྱི་མགོན་པོ་སངས་རྒྱས་རྣམས་ཀྱིས་རང་རང་གི་བྱང་ཆུབ་མངོན་དུ་མཛད་པ་ལ་ལམ་གྱི་སྲོག་ཏུ་ངེས་པར་བརྟེན་དགོས་པའི་སེམས་རྣམ་མཁྱེན་རྒྱལ་བའི་གོ་འཕང་འཐོབ་པར་བྱེད་པའི་ཐབས་བླ་ན་མེད་པའམ་དམ་པ་དེ་བདག་གིས་བསྐྱེད་པར་བགྱི་ཞེས་པ་དང་། རིགས་ལྔ་སོ་སོའི་དམ་ཚིག་ལས། རྣམ་སྣང་གི་རིགས་ཀྱི་དམ་ཚིག་དྲུག་ནི། ཚུལ་ཁྲིམས་ཀྱི་ནི་བསླབ་པ་དང༌། །དགེ་བའི་ཆོས་ནི་སྡུད་པ་དང༌། །སེམས་ཅན་དོན་བྱེད་ཚུལ་ཁྲིམས་གསུམ། །ཞེས་ཉེས་སྤྱོད་སྡོམ་པའི་དང་། དགེ་བ་ཆོས་སྡུད་པའི་དང་། སེམས་ཅན་དོན་བྱེད་ཀྱི་ཚུལ་ཁྲིམས་རྣམ་པ་གསུམ་སོ་སོར་བརྟན་པོར་བདག་གིས་གཟུང༌། །ཞེས་དང་། སངས་རྒྱས་ཆོས་དང་དགེ་འདུན་ཏེ།།
བླ་ན་མེད་པའི་དཀོན་མཆོག་གསུམ། །ལ་སྐྱབས་སུ་འགྲོ་བ་སྟེ་དྲུག་ནི། སངས་རྒྱས་རྣལ་འབྱོར་ཏེ་རྣམ་སྣང་གི་རིགས་ལས་སྐྱེས་པའི། །སྡོམ་པ་དེང་ནས་བདག་གིས་གཟུང༌།།

རྡོ་རྗེ་མི་བསྐྱོད་པའི་རིགས་མཆོག་ཆེན་པོ་ཡི། །དམ་ཚིག་ནི། ངེས་དོན་གྱི་རྡོ་རྗེ་བདེ་བ་ཆེན་པོའི་ཡེ་ཤེས་རྟག་ཏུ་མི་བརྗེད་པར་དྲན་དགོས་པས་དེ་མཚོན་བྱེད་ཀྱི་རྡོ་རྗེ་རྩེ་དགུ་པའམ་རྩེ་ལྔ་པ་དང་། དེ་བཞིན་དུ་སྟོང་ཉིད་རྟོགས་པའི་ཤེས་རབ་ཀྱང་འབྲལ་མེད་དུ་དྲན་དགོས་པས་དེ་མཚོན་བྱེད་དྲིལ་བུ་དང་། དེ་ལྟར་ངེས་དོན་གྱི་རྡོར་དྲིལ་ཐབས་བདེ་བ་ཆེན་པོའི་ཡེ་ཤེས་དང་། ཤེས་རབ་སྟོང་པ་ཉིད་གཉིས་ཀྱི་གཟུང་རྣམ་མམ་རྣམ་འགྱུར་ལྷ་སྐུར་ཤར་བའི་ལྷ་སྐུའི་ང་རྒྱལ་དང་གསལ་སྣང་འདོར་མི་རུང་པའམ་འདར་མི་རུང་བ་ཕྱག་རྒྱའི་དམ་ཚིག་དང་། སྔགས་ཀྱི་ཟབ་ཁྱད་ཀྱང་འདིའི་སྟེང་ནས་འོང་དགོས། ཡང༌། །ཞེས་པ། མདོར་ན། རྡོ་རྗེ་ཐུགས་ཀྱི་དམ་ཚིག །དྲིལ་བུ་གསུང་གི་དམ་ཚིག །ཕྱག་རྒྱ་སྐུ་ཡི་དམ་ཚིག་སྟེ་དམ་ཚིག་དེ་གསུམ་ཡང་དག་ཉིད་དུ་གཟུང་བར་བགྱི། །སློབ་དཔོན་དག་ཀྱང་གཟུང་བར་བགྱི། །ཞེས་པ། སློབ་དཔོན་དག་ཀྱང་དངོས་གྲུབ་རྣམ་གཉིས་ཐོབ་པའི་རྐྱེན་གཙོ་བོར་ཚུལ་བཞིན་དུ་གཟུང་བར་བགྱི་ཞེས་དང་། རིན་འབྱུང་གི་རིགས་ཀྱི་དམ་ཚིག་ནི། རིན་ཆེན་རིགས་མཆོག་ཆེན་པོ་ཡི། །དམ་ཚིག་སྦྱིན་པས་ཕ་རོལ་སློང་བ་པོའི་རྒྱུད་ལ་ཡིད་བདེ་སྟེར་བར་བྱེད་པས་ཡིད་དུ་འོང་བ་ལ། །ཉིན་རེ་བཞིན་དུ་དུས་དྲུག་ཏུ། །ཟང་ཟིང་དང་། ཆོས་དང་། མི་འཇིགས་པ་དང་། བྱམས་པའི་སྦྱིན་པ་སྟེ་སྦྱིན་པ་རྣམ་བཞི་རྟག་ཏུ་སྦྱིན། །རྒྱུ་ཡིན་ཞེས་དང་། འོད་དཔག་མེད་ཀྱི་དམ་ཚིག་ནི། བྱང་ཆུབ་ཆེན་པོ་ལས་བྱུང་བའི། །པདྨའི་རིགས་ཆེན་དག་པ་ལ། །ཕྱི་སྟེ་བྱ་སྤྱོད་གཉིས་དང་གསང་བ་རྣལ་འབྱོར་དང་རྣལ་འབྱོར་བླ་མེད་ཀྱི་རྒྱུད། ཉན་ཐོས་དང་རང་སངས་རྒྱས་དང་ཕ་རོལ་ཏུ་ཕྱིན་པའི་རྒྱུའི་ཁྱད་པར་ཏེ་ཐེག་པ་གསུམ། །གྱིས་བསྡུས་པའི་དམ་ཆོས་རྣམས་རང་དང་གཞན་གྱི་བྱང་ཆུབ་བསྒྲུབ་པ་ལ་དེ་ཐམས་ཅད་སོ་སོར་གཟུང་བར་བགྱི། །ཞེས་དང་། ལས་ཀྱི་རིགས་མཆོག་ཆེན་པོ་དོན་གྲུབ་ཀྱི་དམ་ཚིག་ལ། །སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་སོ་སོར་གཟུང༌། །ཞེས་པ། གོང་གི་སྡོམ་པ་ཐམས་ཅད་སྤྱི་སྡོམ་དུ་གཟུང་རྒྱུ་ཡིན་ཞེས་པ་དང་། དོན་འགྲུབ་ཀྱི་རིགས་ཀྱི་ཐུན་མོང་མ་ཡིན་པའི་དམ་ཚིག་ལ། ཕྱི་དང་ནང་དང་དེ་ཁོ་ན་ཉིད་ཀྱི་མཆོད་པ་སོགས་མཆོད་པའི་ལས་ནི་ཅི་ནུས་བགྱི། །ཞེས་དང་། དེ་ནས་དོན་བསྡུ་བ་ནི། བྱང་ཆུབ་སེམས་ནི་བླ་ན་མེད། །དམ་པ་བདག་གིས་བསྐྱེད་པར་བགྱི། །ཞེས་སླར་ཡང་བྱང་ཆུབ་མཆོག་ཏུ་སེམས་བསྐྱེད་པ་དེ་དུས་ནམ་དུ་ཡང་མི་གཏོང་བར་གཟུང་བར་བགྱི་ཞེས་པ་དང་། སེམས་ཅན་ཀུན་གྱི་དོན་གྱི་ཕྱིར། །བདག་གིས་སྡོམ་པ་མ་ལུས་གཟུང༌། །ཞེས་རིགས་ལྔ་སྤྱིའི་དམ་ཚིག་རྩ་ལྟུང་བཅུ་བཞི་ལ་སོགས་པ་ཚུལ་བཞིན་དུ་སྲུང་སྡོམ་བྱེད་རྒྱུ་ཡིན་ཞེས་པའི་དོན་དང་། དེ་ལྟར་ཉམས་ལེན་བྱེད་པའི་དགོས་པ་ནི། ཁྲིད་ཡིག་མང་པོར་འབྱུང་བ་བཞིན་ཉོན་མོངས་པའི་འཆིང་བ་ལས་མ་བསྒྲལ་བ་རྣམས་བདག་གིས་བསྒྲལ། །བར་བགྱིའོ། །
ཤེས་བྱའི་སྒྲིབ་པ་ལས་མ་གྲོལ་བ་རྣམས་བདག་གིས་དགྲོལ། །བར་བགྱིའོ། །ངན་སོང་ངན་འགྲོའི་གནས་སུ་ལྷུང་ནས་མངོན་མཐོ་བདེ་བའི་དབུགས་མ་ཕྱིན་པ་དབུགས་དབྱུང་ཞིང༌། །མདོར་ན། སེམས་ཅན་ཐམས་ཅད་མི་གནས་པའི་མྱ་ངན་འདས་ལ་དགོད། །པའི་ཕྱིར་དུ་སྡོམ་པ་དེ་དག་གཟུང་བར་བགྱི་ཞེས་པའོ། །ཅེས་བརྗོད་དེ་ཚོགས་ཞིང་རང་གནས་སུ་གཤེགས་སོ། །ཚོགས་ཞིང་སྤྱན་དྲངས་པ་ནས་སྡོམ་པ་གཟུང་བའི་བར་ནི་སྙིང་རྗེ་ཆེན་པོ་ལ་དམིགས་པའི་དེ་ཉིད་ཀྱིས་མཚོན་པའི་དོན་ལ་མདོར་བྱས་སུ་ཚོགས་ཞིང་གསུངས་མེད་པས་འགྲེལ་པ་རྣམས་ཀྱིས་མན་ངག་གིས་ཁ་བསྐང་བ་སྟེ། མཐུན་རྐྱེན་བསྟེན་པའི་ཕྱིར་བསོད་ནམས་ཀྱི་ཚོགས་བསགས་པའོ། །
དེ་ལྟར་ཚོགས་ཞིང་སྤྱན་དྲངས་ནས་ཚོགས་གསོག་པའི་སྐོར་སོང་ཟིན།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

ཁྱད་པར་གྱི་སྔོན་འགྲོ།

གཉིས་པ་ཁྱད་པར་གྱི་སྔོན་འགྲོ་ལ། མཐུན་རྐྱེན་བསྟེན་པ་ཚོགས་བསགས་པ་དང་། འགལ་རྐྱེན་འགོག་པ་བསྲུང་བའི་འཁོར་ལོ་བསྒོམ་པ་གཉིས། ཞེས་པ། འཇིགས་བྱེད་ལྟ་བུ་ལ་མཐུན་རྐྱེན་བསྟེན་པ་ཚོགས་བསགས་པ་ཞེས་སྐྱེས་ནས་མྱོང་འགྱུར་གྱི་ལས་བསགས་པ་དང་ཆོས་མཐུན་པར་བསོད་ནམས་ཀྱི་ཚོགས་གཉིས་བསགས་པ་དངོས་གཞིའི་ཁོངས་སུ་སྦྱར་ཞིང་། གསང་བ་འདུས་པའི་སྐབས་སྔོན་འགྲོའི་ཁོངས་སུ་མཛད་པར་མ་ཟད་སྦྱང་གཞི་དང་སྦྱར་བའི་ཚུལ་གསུངས་མེད།

མཐུན་རྐྱེན་བསྟེན་པ་ཚོགས་བསགས་པ།

མཐུན་རྐྱེན་བསྟེན་པ་ཚོགས་བསགས་པ་ལ། དང་པོ་ནི། རང་མི་བསྐྱོད་རྡོ་རྗེར་གསལ་བའི་ཐུགས་ཀར་སྣ་ཚོགས་པད་ཉི་ལ་གནས་པའི་ཧཱུཾ་སྔོན་པོ། ཞེས་པ་ནས། དཀྱིལ་འཁོར་གཅིག་གི་རྣམ་པར་གྱུར་པ་མདུན་གྱི་ནམ་མཁར་བཞུགས། ཞེས་པ། སྟེང་འོག་ཕྱོགས་མཚམས་ཀུན་ནས་མི་བསྐྱོད་པའི་རྟེན་བརྟེན་པའི་དཀྱིལ་འཁོར་ནམ་མཁའ་གང་བ་ཚུར་བྱུང་ནས་གཅིག་ལ་གཅིག་ཐིམ་གྱིས་མཐར་རང་གི་མདུན་དུ་རྟེན་བརྟེན་པའི་དཀྱིལ་འཁོར་གཅིག་གི་རྣམ་པར་གྱུར་ནས་མདུན་གྱི་ནམ་མཁར་བཞུགས།

སྤྲོས་པའི་འོད་ཟེར་སྙིང་གའི་ཧཱུཾ་ལ་བསྡུ་བ་བླ་མེད་ཀྱི་སྐབས་འདིར་གལ་ཆེ། ཞེས་པ་ནས། དེའང་འོད་ཟེར་གྱིས་རྒྱང་རིང་བགྲོད་དགོས་པ་མ་ཡིན་པར་འཕྲོས་མ་ཐག་རང་བཞིན་སྟོང་པ་དང་དབྱེར་མེད་པའི་ཆོས་སྐུ་ལས་གང་འདོད་ཀྱི་གཟུགས་སྐུར་འཆར་བ་ཡིན།

གང་གིས་མོས་པ་གཙོར་བྱེད་པ། །དེ་ཡི་མདུན་ན་ཐུབ་པ་བཞུགས། །ཞེས་གསུངས་པ་ལྟར་མོས་པས་ལྕོགས་ན་དེ་མ་ཐག་རྟེན་བརྟེན་པའི་དཀྱིལ་འཁོར་གྱི་རྣམ་པར་འཆར་འོང་།

སེམས་ཅན་དང་སངས་རྒྱས་ཀྱི་སེམས་བདེན་གྲུབ་ཀྱིས་སྟོང་པར་ཁྱད་མེད་པས་ཞེས་པ་ནས། རྟག་པར་དེ་དང་འགྲོགས་ནས་དེས་བྱ་བ་བྱེད་པས་ནམ་མཁའ་སྤྲིན་གྱིས་སྒྲིབ་ནས་མི་མཐོང་བ་ལྟར་སེམས་ཀྱི་ཆོས་ཉིད་མངོན་སུམ་དུ་མཐོང་མ་ནུས། རྒྱུད་བླ་མ་ལས། ཆུ་ཁམས་གསེར་དང་ནམ་མཁའ་བཞིན། ཞེས་པ་ནས། དེ་ཁོ་ན་ཉིད་མངོན་སུམ་མ་མཐོང་བར་སྒྲ་དོན་གྱི་སྣང་བ་སྟེ་སྟོང་ཉིད་དོན་སྤྱིའི་ཚུལ་དུ་རྟོགས་པ་ལ་བརྟེན་དགོས་པས་སོ་སྐྱེ་དང་། སེམས་ཀྱི་ཆོས་ཉིད་མངོན་སུམ་དུ་རྟོགས་ཀྱང་ཆོས་ཉིད་ལ་སླར་མི་ལྡང་བའི་ཚུལ་གྱིས་སྙོམས་པར་འཇུག་པ་ལ་སྒྲིབ་པའི་དྲི་མ་རྒྱུན་མཐའི་བར་དུ་འཇུག །ཅེས་པ་ནི་མདོར་ན། བདེན་གཉིས་ངོ་བོ་ཐ་དད་དུ་འཛིན་པའི་དྲི་མ་མ་སྤངས་བར་དུ་མཉམ་རྗེས་ངོ་བོ་གཅིག་ཏུ་འདྲེས་པ་མི་འོང་བས་དེའི་བར་དུ་འཇུག་པར་གསུངས་སོ། །

དེས་ན་དྲི་མ་སེམས་ཀྱི་རང་བཞིན་ལ་མ་ཞུགས་ཀྱང་ངོ་བོ་ལ་ཞུགས་ཞེས་པའི་རང་བཞིན་སེམས་ཀྱི་ཆོས་ཉིད་དང་། ཞེས་པ་ནས། སྐྲ་ཙམ་ཁྱོད་ལ་དུས་གསུམ་ཚད་སྙེད་ཀྱི། །ཞེས་སོགས་དང་། རྒྱ་མཚོ་སྤྲིན་ཞེས་པ་གོང་གི་སྔོན་འགྲོ་གཏོར་མའི་སྐབས་ལྟར་གྲངས་ཀྱི་མིང་སྟེ་མཐའ་ཡས་པའི་དོན་ཡིན།

ཕན་ཚུན་གཅིག་གི་ནང་དུ་གཅིག་སོན་པ། །ཞེས་པ་ནས། དེ་ལ་དམིགས་པའི་ཡུལ་ཅན་བདེ་ཆེན་གྱི་ཡེ་ཤེས་གསར་སྐྱེ་ཡོད་པར་རིགས་པས་འགྲུབ་བོ། །ཞེས་པ། རྣལ་འབྱོར་པའི་བློས་སྤྲུལ་བའི་ཚེ་ཤེས་བྱ་གསར་པ་ཞིག་བྱུང་བ་སྟེ། དཔེར་ན། ཀུན་བཏགས་པའི་གཟུགས་སུ་སྤྲུལ་བ་ན་ཀུན་བཏགས་པའི་གཟུགས་གསར་པ་ཞིག་དང་། དེ་ནས་དབང་འབྱོར་བའི་གཟུགས་སམ་ཤེས་བྱ་གསར་པ་ཞིག་གྲུབ་པ་དེ་ལ་དམིགས་པའི་ཡུལ་ཅན་རྣམ་མཁྱེན་གསར་པ་ཞིག་ཀྱང་འབྱུང་ཞིང་། དེ་སྐྱེས་ཙམ་ཉིད་ནས་བདེ་ཆེན་གྱི་ངོ་བོར་ཡོད་པས་བདེ་ཆེན་གྱི་ཡེ་ཤེས་གསར་པ་སྐྱེ་བར་གསུངས་པ་རེད།

སྔགས་དོན་ནི། སརྦ་ཏ་ཐཱ་ག་ཏ་དེ་བཞིན་གཤེགས་པ་ཐམས་ཅད། ཅེས་པ་ནས། སྐྱབས་འགྲོ་ནི། ཡིད་ཀྱིས་སྟོང་ཉིད་ལ་རིགས་པ་བརྒྱ་ཕྲག་གིས་དཔྱོད་པར་བྱེད་པའི་རིགས་པའི་རྣམ་འགྱུར་ལ་རོལ་བ་ནི་ལམ་གྱི་རྟོགས་པ་སྟེ། འདིར་ཡིད་ཀྱིས་ཞེས་བྱེད་སྒྲ་བྱས་འདུག་ཀྱང་ཆོ་གའི་གཞུང་དུ་བྱེད་སྒྲ་མེད་པས་བརྟག་དགོས། དེས་ཚོགས་སྦྱོར་དུ་སྟོང་ཉིད་དོན་སྤྱིའི་སྒོ་ནས་རྟོགས། ཞེས་པ་ནས། འོན་ཀྱང་གྲུབ་ཆེན་རང་རང་གི་གཞུང་ལྟར་བྱས་ན་ལེགས་པས་འདིར་རང་གནས་སུ་གཤེགས་པར་བསམ་མོ། །

མདོར་བྱས།

ཞེ་སྡང་རྡོ་རྗེའི་ཏིང་འཛིན་གནས། །གནས་བསྲུང་བ་ནི་བསམ་པར་བྱ། །ཞེས་པ་ནས། ཕྱོགས་བཅུར་ཕུར་བུས་བཏབ་ནས་ནི། །སྟེང་འོག་ཡང་དག་བྱིན་གྱིས་བརླབ། །

མདོ་བསྲེ།

སེམས་ཅན་ཐམས་ཅད་ལ་སྙིང་རྗེ་ཆེན་པོའི་སེམས་བསྐྱེད་དེ་ལེའུ་གསུམ་པ་ལས། ཞེས་པ་ནས། སངས་རྒྱས་རྡོ་རྗེ་གསུམ་འཛིན་འགྱུར། །ཞེས་གསུངས་པ་འདིས་རྡོ་རྗེ་འཆང་ཆེན་པོ་སྐུ་མདོག་དཀར་པོར་བདག་ཉིད་ཇི་ལྟ་བ་བཞིན་མོས་པར་བྱའོ། །ཞེས་བསྲུང་འཁོར་གྱི་གཙོ་བོ་རྡོ་རྗེ་འཆང་སྐུ་མདོག་དཀར་པོ་ལ་དང་པོ་བསྐྱེད་པའོ། །དེ་ནས་ལེའུ་དང་པོ་ལས། ཡེ་ཤེས་སྒྲོན་མ་ཞེས་བྱ་བའི་ཏིང་ངེ་འཛིན་གསུངས་པའི་ཚུལ་གྱིས་མི་བསྐྱོད་པ་བསྐྱེད་པས་ཞེ་སྡང་རྡོ་རྗེར་གྱུར་ནས། ཞེས་ཞེ་སྡང་རྡོ་རྗེ་དྲག་པོར་བསྒྱུར་ནས། ལེའུ་བཅུ་གསུམ་པ་ལས། ཁྲོ་བོ་ཞེ་སྡང་གནས་ལས་སྐྱེས། །ཞེས་པ་ནས། གསོད་པའི་དོན་གྱིས་འགྲུབ་པར་འགྱུར། །ཞེས་གསུངས་པས་ཡི་གེ་ཧཱུཾ་རིང་པོ་ལས་ཁྲོ་བོའི་རྒྱལ་པོ་བཅུ་ཕྱུང་ལ། ཞེས་ཁྲོ་བཅུའི་མངལ་འབྱིན་དང་། དེ་ནས་གནོད་མཛེས་ལ་བཀའ་བསྒོ་བ་ནི། ལེའུ་བཅུ་བཞི་པ་ལས། ཨོཾ་སུམྦྷ་ཞེས་བྱ་བ་ལ་སོགས་པ་གསུངས་པའི་སྔགས་ཀྱིས་ཁྲོ་བོའི་རྒྱལ་པོ་གནོད་མཛེས་ལ་བཀའ་བསྒོ་བས་ཞེས་པ་ནས། ཧཱུཾ་མཛད་ཀྱིས་རྡོ་རྗེའི་དྲ་བ་ཡི་གེ་ཧཱུཾ་གིས་སའི་ཆ་རྡོ་རྗེའི་རང་བཞིན་དུ་བསམ་ཞིང་ཡི་གེ་གསུམ་གྱིས་གོ་ཆ་ལ་སོགས་པ་བྱའོ། །

རྣལ་འབྱོར་དག་རིམ།

བསྲུང་འཁོར་སྒོམ་པ་མདོར་བྱས་ཀྱི་སྐབས་ནས་གསུངས་པ་དང་། དེའི་ཁོངས་རྒྱུད་ཀྱི་ལུང་དེ་དག་དྲངས་ནས། དེ་ལྟ་བུའི་བསྲུང་འཁོར་ཇི་ལྟར་བསྒོམ་པའི་ཚུལ་ནི། དེ་ནས་ཆོས་རྣམས་ཀྱི་ངོ་བོ་རྒྱུ་འབྲས་གསུམ་རང་གི་མཚན་ཉིད་ཀྱིས་གྲུབ་པས་སྟོང་པའི་སྟོང་པ་ཉིད་དུ་བསྒོམས་ཏེ་ཐ་མལ་གྱི་སྣང་བ་ཐམས་ཅད་བསལ་ལ། ཞེས་པ། བསྲུང་འཁོར་གྱི་སྔོན་འགྲོའི་སྟོང་སྦྱང་དེ་རྣམ་ཐར་སྒོ་གསུམ་དང་སྦྱར་ཏེ་སྟོང་ཉིད་བསྒོམ་སྟངས་གསུངས་ཏེ། ཐུན་མོང་གི་དབང་དུ་བྱས་ན་ཆོས་རྣམས་ཀྱི་རང་གི་ངོ་བོ་རང་བཞིན་གྱིས་སྟོང་པ་དང་། རྒྱུ་རང་བཞིན་གྱིས་སྟོང་པ། འབྲས་བུ་རང་བཞིན་གྱིས་སྟོང་པ་དང་། ཐུན་མོང་མ་ཡིན་པའི་དབང་དུ་བྱས་ན་ཆོས་ཅན་མྱུ་གུ་ལྟ་བུ་གཅིག་ཉིད་གཅིག་དུ་བྲལ་ལ་སོགས་པས་དཔྱད་པ་ན་བདེན་པའི་རང་དབང་གི་ངོ་བོས་སྟོང་པ་དང་། ཡང་ཆོས་ཅན་མྱུ་གུ་དེ་ག་བདེན་པའི་སྐྱེ་བ་མེད་པ་དང་། རང་བཞིན་གྱིས་འབྲས་བུ་བསྐྱེད་དུ་མེད་པ་སྟེ་བྱ་བྱེད་ལས་གསུམ་གཞི་གཅིག་ལ་སྦྱར་ནས་གསུངས་པ་སྟེ། མདོར་ན། ངོ་བོ་རྒྱུ་འབྲས་གསུམ་རང་གི་མཚན་ཉིད་ཀྱིས་གྲུབ་པས་སྟོང་པའི་སྟོང་པ་ཉིད་དུ་བསྒོམས་ཏེ། ཞེས་པའོ། །

དེ་ཡང་། ཆོས་རྣམས་བློས་གང་བཟོ་བཟོའམ་བློས་རློམ་པ་ཙམ་མ་ཡིན་པར་དངོས་པོ་རང་ཉིད་ཀྱི་སྐྱེ་འགག་གནས་གསུམ་གྱི་མཚན་ཉིད་དམ་གཤིས་ལུགས་ལྟ་བུ་ཡོད་པས་ཆོས་རྣམས་ངོ་བོ་ཉིད་ཀྱིས་ངེས་པར་གྲུབ་དགོས་ཟེར་བ་ལ། སྐྱེ་འགག་གནས་གསུམ་དང་བྱ་བྱེད་ལས་གསུམ་སོགས་ལ་ཕན་གནོད་འབྲེལ་བའི་རང་བཞིན་ནམ་བདེན་པ་ཡོད་པ་རྒྱུ་མཚན་དུ་བཀོད་དེ། ཆོས་རྣམས་ངོ་བོ་ཉིད་ཀྱིས་གྲུབ་པ་མི་འཐད་ཅེས་གསུངས་ཀྱི་ཡོད་སྟབས། དེ་ལྟ་བུའི་ངོ་བོ་རྒྱུ་འབྲས་གསུམ་རང་གི་མཚན་གྱིས་གྲུབ་པས་སྟོང་པ་དམིགས་སུ་བསལ་ནས་བསྒོམ་པའི་ཚུལ་གསུངས་ཤིང་། སྔར་སྐད་ཅིག་དཀྲོང་བསྐྱེད་སྐབས་བཤད་པ་བཞིན་ངེས་ངོར་རང་བཞིན་གྱིས་སྟོང་པར་བསམ་བློ་བཏང་། དེ་དང་ཆབས་ཅིག་སྣང་བ་ཡང་ཚོགས་ཞིང་བསྐྱེད་པའི་བར་རང་ཉིད་ཞེ་སྡང་རྡོ་རྗེར་གསལ་བ་དེ་དག་ཀྱང་སྟོང་སྦྱང་བྱས་ཏེ་ཐ་མལ་གྱི་སྣང་བ་བསལ་དགོས་པར་གསུངས་སོ། །

ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུད་དྷོ྅ཧཾ། ཞེས་བརྗོད་དོ། །སྟོང་པའི་ངང་ལས་པཾ་ཞེས་སྟོང་པའི་ངང་ལས་པཾ་ཡིག་ལྗང་ཁུ་ཞིག་ཐོལ་གྱིས་བྱུང་། དེ་ཡོངས་སུ་གྱུར་པ་ལས་སྣ་ཚོགས་པདྨའི་ལྟེ་བར་ཨཱཿཡིག་དམར་པོ་ལས་བྱུང་བའི་ཉི་མའི་དཀྱིལ་འཁོར་གྱི་སྟེང་དུ། བྷྲུཾ་སེར་པོ་སྒོ་ཚད་ཙམ་པ། དེ་ཡོངས་སུ་གྱུར་པ་ལས་བྱུང་བའི་འཁོར་ལོ་སེར་པོ་དང་དབྱིབས་མཚོན་ཆ་འཁོར་ལོ་སྟེ་གསང་བ་འདུས་པའི་ཕྱག་ཏུ་བསྣམས་པའི་འཁོར་ལོ་དེ་ལྟ་བུ་མ་ཡིན་པར་འཇིགས་བྱེད་ཀྱི་ཕྱག་ཏུ་བསྣམས་པའི་གཅོད་པའི་འཁོར་ལོའམ་རལ་གྲི་སོ་གཉིས་པ་ལྟ་བུ། ཕྱོགས་བཞི་མཚམས་བཞི་སྟེང་འོག་གཉིས་ཀྱི་རྩིབས་བཅུ་པ་གཡས་སྐོར་དུ་མགྱོགས་པར་འཁོར་བ། ཞེས་བསྲུང་བ་ལ་གཡས་སྐོར་དང་། བཟློག་པ་ལ་གཡོན་སྐོར་གསུང་སྲོལ་ཡོད་ཀྱང་ངེས་པར་འཁོར་བཞིན་པ་བསྒོམ་མི་དགོས་པར་རང་བབས་སུ་གནས་པར་བསམ་ནའང་འགྲིག །རྡོ་རྗེ་འབར་བའི་སྤྲིན་གྱི་ཕྲེང་བ་ཕྱོགས་བཅུར་འཕྲོ་བ། ཞེས་ཁྲོ་བོའི་རྡོ་རྗེ་སྟེ་རའི་རྩེ་མོ་ནང་དུ་ཟུག་པ་མ་ཡིན་པར་ཕྱིར་གདེངས་ཤིང་སྤྲིན་གྱི་ཕྲེང་བ་སྟེ་མེ་སྟག་གྲངས་མེད་པ་ཕྱོགས་བཅུར་འཕྲོ་བ་དང་། ཕྱོགས་མཚམས་ཀྱི་རྩིབས་བརྒྱད་དང་སྟེང་འོག་གི་རྩིབས་གཉིས་དང་། དཀྱིལ་དུ་སྦུབས་སྟོང་ཡོད་པ་དང་སྦུབས་སྟོང་གི་ལྟེ་བའི་ནང་གི་དབུས་སུ་སྣ་ཚོགས་པདྨ་དང་ཟླ་བའི་གདན། ཕྱོགས་མཚམས་ཀྱི་རྩིབས་བརྒྱད་ཀྱི་རྩེ་མོ་དང་ལྟེ་བའི་ནང་གི་སྟེང་འོག་གི་རྩིབས་ལ་ཅུང་ཟད་མ་རེག་པར་སྣ་ཚོགས་པདྨ་དང་ཉི་མའི་གདན་རེ་རེ་བསམ་མོ། །ཞེས་པ། ཕྱོགས་མཚམས་ཀྱི་རྩིབས་བརྒྱད་ཀྱི་རྩེ་མོ་བརྒྱད་ལ་པདྨ་དང་ཉི་མའི་གདན་རེ་རེ་བསམ། གཤམ་གྱི་དམིགས་པའི་སྐབས་འཁོར་ལོ་འཁོར་བ་དང་མི་འཁོར་བར་བསམ་པ་གཉིས་ལས། དང་པོའི་སྐབས་རྩིབས་ལ་ཅུང་ཟད་མ་རེག་པར་བསམ་པ་དང་། གཉིས་པའི་སྐབས་རྩིབས་ལ་རེག་པར་བསམ་ནའང་འགྲིག །འདིར་སྟེང་འོག་གི་རྩིབས་ནི་སྟེང་འོག་གི་རྩིབས་གཉིས་ཀྱི་ནང་གི་སྦུབས་སྟོང་གི་ཕྲ་བ་མཐར་ཐུག་པའི་མཚམས་སུ་བསམ་དགོས་སོ། །

དེ་ནས་ལྷ་བསྐྱེད་པ་ནི། གདན་དབུས་མའི་སྟེང་དུ་རང་ཉིད་རྡོ་རྗེ་འཆང་ཞི་བ་སྐུ་མདོག་དཀར་པོ་ཞི་ཞིང་འཛུམ་པའི་ཉམས་དང་ལྡན་པ་དཀར་ནག་དམར་བའི་ཞལ་གསུམ། ཕྱག་དྲུག་གི་གཡས་གསུམ་རྡོ་རྗེ་ཞེ་སྡང་རྡོ་རྗེར་བསྒྱུར་མཚམས་སུ་རྡོ་རྗེ་རྩེ་དགུ་པ་དང་དེའི་བར་དུ་རྡོ་རྗེ་རྩེ་ལྔ་པར་བསམ་པའམ། ཡང་ན་དང་པོ་ནས་རྡོ་རྗེ་རྩེ་དགུ་པར་བསམ་ནའང་འགྲིག་གམ་སྙམ། འཁོར་ལོ་རྩིབས་བརྒྱད་པའམ་རྩིབས་བཅུ་གཉིས་པ་ཆོས་འཁོར་ལྟར་དང་། པདྨ། གཡོན་གསུམ། དྲིལ་བུ། རིན་ཆེན་ཆ་དགུ་པ། རལ་གྲི་སོ་གཉིས་པ་འཛིན་པ། འོད་ཀྱི་དཀྱིལ་འཁོར་གྱིས་རྣམ་པར་མཛེས་པ། མཚན་སུམ་ཅུ་རྩ་གཉིས་དང་དཔེ་བྱད་བརྒྱད་ཅུས་བརྒྱན་པ། རིན་པོ་ཆེའི་རྒྱན་དང་དར་སྣ་ཚོགས་ཀྱི་ན་བཟའ་ཅན། ཞི་བའི་ཉམས་དང་ལྡན་པའི་རང་དང་འདྲ་བའི་རྡོ་རྗེ་དབྱིངས་ཀྱི་དབང་ཕྱུག་མས་འཁྱུད་པའི་ཐུགས་ཀར་ཡེ་ཤེས་སེམས་དཔའ་དང༌། ཞེས་པ། ཡེ་ཤེས་སེམས་དཔའ་སྐུ་མདོག་དམར་པོ་ཞལ་གཅིག་ཕྱག་གཉིས། རྡོ་རྗེ་དང་དྲིལ་བུ་འཛིན་པ་རང་སྣང་གི་ཤེས་རབ་མ་ལ་འཁྱུད་པ་སྟེ་དངོས་གཞིའི་སྐབས་ཀྱི་ཡེ་ཤེས་སེམས་དཔའ་བཞིན་དུ་བསམ།

གནས་གསུམ་དུ་རྡོ་རྗེ་གསུམ་གྱི་ངོ་བོའི་ཡི་གེ་གསུམ་གྱིས་མཚན་པར་བསྒོམ་མོ། །ཡབ་ཡུམ་སྙོམས་པར་ཞུགས་པའི་སྙིང་གའི་ཧཱུཾ་ཡིག་གི་འོད་ཟེར་གྱིས་མི་བསྐྱོད་པ་ལ་ཁྲོ་བོ་བཅུས་བསྐོར་བ་སྤྱན་དྲངས་པ་རང་རྡོ་རྗེ་འཆང་ཞི་བར་གསལ་བའི་ཁའམ་སྤྱི་བོ་ནས་ཞུགས། རྡོ་རྗེའི་ལམ་ནས་ཡུམ་གྱི་པདྨར་ཞུ་བའི་ཐིག་ལེ་བཅུ་གཅིག །ཅེས་པ། དབུས་ཀྱི་ཐིག་ལེ་གཅིག་དང་ཕྱོགས་མཚམས་བརྒྱད་ཀྱི་ཐིག་ལེ་བརྒྱད། སྟེང་འོག་གི་ཐིག་ལེ་གཉིས་བཅས་ཐིག་ལེ་བཅུ་གཅིག་པོ་རྣམས་བསྲུང་འཁོར་གྱི་སྟེང་དུ་ཁྲོ་བོ་བཀོད་པ་ལྟར་འགོད་དགོས་ཀྱང་ཁྱད་པར་ནི་དཀྱིལ་འཁོར་རྒྱལ་མཆོག་ཏུ་བཀོད་པ་བཞིན་ཁ་མདུན་དུ་ཚུར་ཕྱོགས་པར་བསམ། མི་བསྐྱོད་པ་དང་བཅས་པའི་ཁྲོ་བོ་བཅུ་གཅིག་རང་རང་གི་མདོག་ཅན་གྱི་ཐིག་ལེ་བཅུ་གཅིག་དང་དེ་ཡོངས་སུ་གྱུར་པ་ལས་ཧཱུཾ་རིང་པོ་བཅུ་གཅིག་ཏུ་གྱུར། དེ་རྣམས་ཡོངས་སུ་གྱུར་པ་ལས་ཞེས་ཧཱུཾ་བཅུ་གཅིག་ཡོངས་རྫོགས་དུས་གཅིག་ཏུ་ཁྲོ་བོ་བཅུ་གཅིག་ཏུ་གྱུར།

དེ་ཡང་། རིམ་གྱིས་གསལ་འདེབས་པ་ལ། མི་བསྐྱོད་པ་དང་ཁྲོ་བོ་བཅུར་གྱུར་པའི་མི་བསྐྱོད་པ་ནག་པོ་ནག་དཀར་དམར་བའི་ཞལ་གསུམ་ཕྱག་དྲུག་ཕྱག་མཚན་སྔར་བཤད་པ་ལྟ་བུ་འཛིན་པར་གྱུར་ནས་ཐུགས་ཀར་དྲངས། ཡུམ་གྱི་མངལ་དུ་དེ་ལྟར་མི་བསྐྱོད་པར་གྱུར་པ་དེ་ཉིད་བཛྲ་དྷྲྀཀ་ཅེས་པས་ཡུམ་གྱི་པདྨ་ལས་གཙོ་བོའི་ཐུགས་ཀ་ནས་ཕྱིར་ཕྱུང༌། སྐབས་འགར་ཡུམ་གྱི་པདྨ་ལས་སྤྲོས་ཏེ་ཞེས་གསུངས་པ་ཡོད་ཀྱང་། ཡུམ་གྱི་ཐུགས་ཀའི་པདྨ་ལས་སྤྲོས་པས་ཡུམ་མ་སྦྱར་བར་ཧཱུཾ་པདྨ་ལས་ཞེས་གསུངས་པའང་ཡོད། ཧཱུཾ་པདྨ་ལས་ཕྱིར་ཕྱུང་ཕྱོགས་བཅུར་འཕྲོས་ཆོས་འཁོར་བསྐོར་བ་ལ་སོགས་པའི་སངས་རྒྱས་ཀྱི་མཛད་པ་མཛད། ཁྱད་པར་དུ་ཞེ་སྡང་ཅན་རྣམས་ཀྱི་ཞེ་སྡང་སྦྱངས་ནས་ཞེས་པ། ཞེ་སྡང་གི་གཞན་དབང་དུ་གྱུར་པ་རྣམས་ཀྱི་ཞེ་སྡང་སྦྱངས། དེ་ཡང་། ཞེ་སྡང་གི་ཉེས་དམིགས་དང་བཟོད་པའི་ཕན་ཡོན་བསྟན་པའི་སྒོ་ནས་ཞེ་སྡང་མངོན་གྱུར་རྩེ་བཅིལ་བར་བྱས། དེ་ནས་ལས་དང་ཉོན་མོངས་པའི་གཞན་དབང་དུ་གྱུར་པའི་ནམ་མཁའི་མཐས་གཏུགས་པའི་སེམས་ཅན་གཞན་དང་གཞན་ལ་ཡང་བྱམས་པ་དང་སྙིང་རྗེས་དྲངས་པའི་སེམས་བསྐྱེད་དང་། ཞེ་སྡང་གི་གཉེན་པོ་མཐར་ཐུག་པ་སྟོང་ཉིད་རྟོགས་པའི་ལྟ་བ་དང་། དེ་ཡང་། བདེ་ཆེན་ལྷན་ཅིག་སྐྱེས་པའི་སྟོང་ཉིད་རྟོགས་པའི་ལྟ་བ་རྣམས་གདུལ་བྱ་དེ་དག་གི་རྒྱུད་ལ་མངོན་དུ་གྱུར་ནས་ཐམས་ཅད་མི་བསྐྱོད་པའི་གོ་འཕང་ལ་བཀོད། སྤྲུལ་པ་རྣམས་གཅིག་ཏུ་འདུས། ཡེ་ཤེས་པ་དང་དབྱེར་མེད་དུ་འདྲེས་ནས་རང་ལ་རྗེས་སུ་ཞུགས་པས། སྔར་གྱི་རང་ཉིད་ཡོད་སའི་སྣ་ཚོགས་པདྨའི་སྟེང་དུ་ཟླ་བའི་གདན་ཡོད་པ་དེ་ཉི་གདན་དུ་གྱུར་པའི་སྟེང་ན་རང་ཉིད་རྡོ་རྗེ་འཆང་སྐུ་མདོག་དཀར་པོ་ཞི་ཞིང་འཛུམ་པའི་ཉམས་དང་ལྡན་པ་ཞིག་ཏུ་ཡོད་པ་དེ་ཞེ་སྡང་རྡོ་རྗེ་སྐུ་མདོག་མཐིང་ནག་ཁྲོ་བ་དང་འདོད་ཆགས་ཆེན་པོ་འདྲེས་པའི་ཉམས་ཅན་མཆེ་བ་ཅུང་ཟད་གཙིགས་པ་རྩ་ཞལ་ནག་པོ་དྲག་པོ་དང༌། གཡས་ཞལ་དཀར་པོ་ཞི་བ་དང༌། གཡོན་ཞལ་དམར་པོ་ཆགས་པའི་ཉམས་ཅན། ཡེ་ཤེས་ཀྱི་སྤྱན་གསུམ་དང་ལྡན་པ། ཕྱག་གཡས་ཀྱི་དང་པོ་ན་རྡོ་རྗེ་རྩེ་དགུ་པ། ལྷག་མའི་ཕྱག་མཚན་དང་རྒྱན་ལ་སོགས་པ་སྔར་བཤད་པ་ལྟ་བུ། འོད་དམར་པོ་འབར་ཞིང་འཁྲུག་པའི་དབུས་ན། རྡོ་རྗེ་དབྱིངས་ཀྱི་དབང་ཕྱུག་མ་ཞི་འཛུམ་ཅན་རེག་བྱ་རྡོ་རྗེ་མ་སྔོན་མོ་ཞལ་གསུམ་ཕྱག་དྲུག་པར་གྱུར་པ་དང་སྙོམས་པར་འཇུག་པའི་ཚུལ་གྱིས་བཞུགས་པ་སེམས་དཔའ་གསུམ་གྱི་བདག་ཉིད་ཅན་དུ་བསམ་སྟེ། བཀའི་འཁོར་ལོའི་གཙོ་བོ་སྐྱེད་པའི་དེ་ཉིད་དོ། །ཞེས་པ་དེ་ཉིད་ཞེ་དགུ་ལས། གནས་ཀྱི་དེ་ཉིད་དང་། སྙིང་རྗེ་ཆེན་པོའི་དེ་ཉིད། གཙོ་བོ་སྐྱེད་པའི་དེ་ཉིད་དེ་གསུམ་མོ། །

གཤིན་རྗེ་གཤེད་ནག་པོ་རྣམ་སྣང་གི་དབུ་རྒྱན་ཅན། ཞེས་པ་ནས། ཤེས་རབ་མཐར་བྱེད་དཀར་པོ་རིན་འབྱུང་གི་དབུ་རྒྱན་ཅན། དཀར་ནག་དམར་བའི་ཞལ་གསུམ། ཁྲོ་བོ་བཅུའི་རིགས་བདག་དེ་གསང་བ་འདུས་པའི་ཁྲོ་བོ་བཅུའི་རིགས་བདག་ཤར་དང་ཤར་ལྷོ་བ་རྣམས་ལ་རྣམ་སྣང་། ལྷོ་དང་ལྷོ་ནུབ་པ་རྣམས་ལ་རིན་འབྱུང་། ནུབ་དང་ནུབ་བྱང་བ་རྣམས་ལ་འོད་དཔག་མེད། བྱང་དང་བྱང་ཤར་བ་རྣམས་ལ་དོན་གྲུབ་ཀྱིས་དབུ་བརྒྱན་པར་གསུངས་པ་དང་། འཇིགས་བྱེད་ཀྱི་ཁྲོ་བོ་བཅུའི་རིགས་བདག་ལ་ཤར་གྱི་རྣམ་སྣང་དང་། ནུབ་ཀྱི་རྟ་མགྲིན་དང་འོད་དཔག་མེད་དང་། ཕྱོགས་གཞན་ཐམས་ཅད་མི་བསྐྱོད་པས་དབུ་བརྒྱན་པར་གསུངས་ཡོད།

འདིར་གསང་བ་འདུས་པའི་རྩ་རྒྱུད་ཀྱི་དངོས་ཟིན་གྱི་རིགས་བདག་དེ་ཡེ་ཤེས་ཞབས་ལུགས་ཀྱི་ཁྲོ་བཅུའི་རིགས་བདག་བཞིན་དུ་ཤར་ནུབ་གཉིས་མ་གཏོགས་ཐམས་ཅད་མི་བསྐྱོད་པས་རྒྱས་བཏབ་པ་ཤ་སྟག་དང་། གསང་འདུས་མི་བསྐྱོད་རྡོ་རྗེའི་ལུགས་ཀྱི་ཕྱོགས་མཚམས་ཀྱི་ཁྲོ་བོ་དེ་དག་ལ་རིགས་བདག་གིས་རྒྱས་འདེབས་པར་གསུངས་པ་ནི་བཤད་རྒྱུད་རྡོ་རྗེའི་ཕྲེང་བའི་རྗེས་སུ་འབྲང་བའོ། །མདོར་བྱས་ལས། རྡོ་རྗེ་ཕྲེང་བ་དཔལ་མཆོག་སྲུབ་ཤིང་གིས། །ཞེས་གསུངས་པའི་དོན་ནི་སྦས་དོན་གྱི་གཞུང་གསང་འདུས་རྩ་རྒྱུད་དེ་བཤད་རྒྱུད་རྡོ་རྗེ་ཕྲེང་བའི་སྲུབ་ཤིང་གིས་བསྲུབས་པ་ལས་རྙེད་པ་སྒྲུབ་ཐབས་མདོར་བྱས་ཡིན་ཞེས་པའོ། །དཔལ་མཆོག་ཅེས་པ་རྣལ་འབྱོར་རྒྱུད་ཀྱི་དཔལ་མཆོག་ཡིན་ནམ། བཤད་རྒྱུད་རྡོ་རྗེ་ཕྲེང་བ་དེ་དཔལ་དང་མཆོག་ཡིན་པར་གསུངས་པ་གང་ཡིན་དཔྱད། གང་ལྟར་བཤད་རྒྱུད་རྡོ་རྗེ་ཕྲེང་བའི་རྗེས་སུ་འབྲངས་ཏེ་རྒྱུད་དོན་ལེགས་པར་བཀྲལ་ནས་བསྐྱེད་རིམ་གྱི་ལྷའི་རྣལ་འབྱོར་གསུངས་པ་ཡིན་པས་རིགས་བདག་དེ་དག་ཤར་དང་ཤར་ལྷོ་བ་རྣམས་ལ་རྣམ་སྣང་ཞེས་སོགས་གསུངས་པ་རེད།

ཕྱག་དྲུག་གི་གཡས་རྡོ་རྗེ་རྡོ་རྗེས་མཚན་པའི་དབྱུག་པ་དཀར་པོ་རལ་གྲི་འཛིན་ཅིང༌། ཞེས་པ་ནས། སྔོ་དཀར་དམར་བའི་ཞལ་གསུམ་ཕྱག་དྲུག་གི་གཡས་སྣ་ཚོགས་རྡོ་རྗེ། འཁོར་ལོ། གཏུན་ཤིང་འཛིན་ཞིང༌། གཏུན་ཤིང་ཞེས་པ་འབྲས་རྡུང་བྱེད་ཀྱི་ཡོ་བྱད་ལྟ་བུ་མགོ་མཇུག་གཉིས་རྡོག་རྡོག་ཡོད་པ་ཞིག་ཡིན། གཡོན་གཤིན་རྗེ་གཤེད་དང་འདྲ་བ་བིགྷྣན་ཏ་ཀྲྀཏ་ཀྱིས་དབྱུང༌། ཞེས་པ་ནས། བཞིན་ཤིན་ཏུ་འགྱུར་བའི་ཁྲོ་གཉེར་ཅན། ཞེས་པའི་འགྱུར་བ་ནི་རྣམ་འགྱུར་ལོག་པ་སྟེ། དཔེར་ན། མིག་ལོག་ལྟ་ཞེས་པ་རྒྱུན་ལྡན་མིག་གི་ལྟ་སྟངས་ལས་འགྱུར་བའི་དོན་ཡིན་པ་བཞིན་ཏེ། ལྷན་སྐྱེས་ཀྱི་བཞིན་གྱི་རྣམ་པ་ཤིན་ཏུ་འགྱུར་བ་སྟེ་ཁྲོ་བའི་རྣམ་པར་གྱུར་བའི་དོན་ནོ། །གསུས་ཁྱིམ་ཆེ་ཞིང་གསུས་པ་འཕྱང་བ། ཁྲོ་བོ་ལ་ཉམས་སྐམ་པའི་རིགས་དང་། གསུས་པ་འཕྱང་བའི་རིགས་གཉིས་ཡོད། རིན་པོ་ཆེའི་རྒྱན་སྣ་ཚོགས་པས་བརྒྱན་ཅིང་སྟག་གི་པགས་པའི་ཤམ་ཐབས་ཅན། སྦྲུལ་མཐའ་ཡས་སྔོན་པོས་དབུ་སྐྲ་བཅིངས་ཤིང༌། འདིར་བཅིངས་པ་ཞེས་པ་དབུ་སྐྲ་གཟེངས་པའམ་ལངས་པ་ལ་སྦྲུལ་གྱིས་འཁྲིལ་ནས་ཡོད་པའི་དོན་དང་། འཇོག་པོ་དམར་པོས་རྣ་རྒྱན་བྱས་པ། ཞེས་པ་ནས། སྟོབས་རྒྱུ་ལྗང་གུས་མཆོད་ཕྱིར་ཐོགས་བྱས་པ། ཞེས་པ་སྦྲུལ་ལྗང་གུ་དུ་མ་མགོ་མཇུག་མཐུད་ནས་མཆོད་ཕྱིར་ཐོགས་པ་སྟེ་སེ་རལ་ཁ་བཏང་བའོ། །འཇིགས་བྱེད་ལ་མངོན་སྤྱོད་གཙོ་བོའི་དབང་གིས་སྦྲུལ་མགོ་གཉིས་ཐུགས་ཀའི་ཐད་དུ་མདུད་ནས་ཡོད་པ་དགོས། ཀླུ་ནོར་རྒྱས་ཀྱི་བུ་བདུད་རྩིའི་ཁ་དོག་དཀར་པོ་ལྟ་བུས་སྐ་རགས་བྱས་ཤིང༌། པདྨ་ཆེན་པོ་དཀར་པོས་རྐང་གདུབ་བྱས་པ། སྐུ་ལས་སྐྱེས་པའི་ཡེ་ཤེས་ཀྱི་མེ་རབ་ཏུ་འབར་བའི་དབུས་ན་གདུག་པ་ཅན་ཐམས་ཅད་ཚར་གཅོད་པའི་ཚུལ་གྱིས་བཞུགས་པར་བསམ་སྟེ། དེ་ཉིད་བཞི་པ་འཁོར་ཁྲོ་བོ་སྐྱེད་པའི་དེ་ཉིད་དོ། །

དེ་ནས་ཕུར་གདབ་བྱེད་པ་ནི། ཕྱིའི་རྡོ་རྗེ་ར་བ་མེ་རི་དང་བཅས་པ་ལ་ཐུན་མོང་བའི་བསྲུང་འཁོར་དང་། ཁྲོ་བོ་བཅུ་ལ་ཐུན་མོང་མ་ཡིན་པའི་བསྲུང་འཁོར་ཞེས་བརྗོད་པ་ནི། དཔེར་ན། གསང་བ་འདུས་པའི་ཐུན་མོང་མ་ཡིན་པའི་བསྲུང་འཁོར་རེད་ཟེར་བ་དང་། འཇིགས་བྱེད་ཀྱི་ཐུན་མོང་མ་ཡིན་པའི་བསྲུང་འཁོར་རེད་ཟེར་བ་ལྟ་བུ་མ་ཡིན་པར་ཕལ་ཆེར་བླ་མེད་ཀྱི་རྒྱུད་ལས་གཞན་ལ་མེད་པས་ཡིན་ནམ་སྙམ། གང་ལྟར་གསང་བ་འདུས་པ་དང་འཇིགས་བྱེད་ཀྱི་ཁྲོ་བཅུའི་འགྲོ་སྟངས་མཚུངས་པས། འཇིགས་བྱེད་ཀྱི་སྐབས་གཙོ་བོ་འཕོ་བའི་གནད་དང་། ཁྲོ་བོ་ཞལ་བསྒྱུར་གྱི་གནད། འཁོར་ལོ་བསྐོར་བའི་གནད། བསྒྲུབ་བྱ་སྦ་བའི་གནད། འཕྲིན་ལས་མཛད་པའི་གནད་ལྔ་འདིར་ཡང་སྦྱོར་ཆོག །ཡང་སྲུང་བ་ཡིད་བཞིན་གྱི་ནོར་བུ། བཟློག་པ་གནམ་ལྕགས་ཀྱི་འཁོར་ལོ། བསད་པ་ལས་ཀྱི་སྤུ་གྲི་སོགས་ཀྱང་འདིར་སྦྱོར་ཆོག །

དེ་ནས་རང་ཉིད་ཞེ་སྡང་རྡོ་རྗེར་གསལ་བ་དེས་འོག་གི་གནོད་མཛེས་ལ་བལྟས་པས་དེས་སྤྲུལ་པའི་གནོད་མཛེས་གཉིས་པ་འོངས་ནས་མདུན་དུ་འདུག་སྟེ་བདག་གིས་ཅི་ཞིག་བགྱི་ཞེས་བཀའ་ནོད་པ་ལ། ཞེས་པ་ནས། གནོད་མཛེས་ཀྱི་ཕྱག་གཡས་ཀྱི་དང་པོའི་རྡོ་རྗེ་དེ་རྡོ་རྗེ་ལྕགས་ཀྱུར་གྱུར་ནས། ཞེས་འོད་ཟེར་ལྕགས་ཀྱུའི་རྣམ་པ་ཅན་ཕྱོགས་མཚམས་ཀུན་ཏུ་སྤྲོས་པའམ། ཡང་ན། གནོད་མཛེས་རང་འདྲ་མང་པོ་སྤྲོས་ཀྱང་རུང་། ཕྱོགས་བཅུའི་བགེགས་ཀྱི་གཙོ་བོ་ཕྱོགས་སྐྱོང་བཅུ་རླུང་གི་གདན་ལ་བཀོད་དེ་རླུང་ཤུགས་ཀྱིས་ཚུར་འཐེན་པའམ་བཀུག་པ་དང་། ཕྱོགས་སྐྱོང་བཅུའི་སྙིང་ག་ནས་ལྕགས་ཀྱུ་བཏབ་པས་ཀྱང་བཀུག་པའམ་ཚུར་དྲངས་པ་དང་། མགྲིན་པ་ཞགས་པས་བཅིངས་ཏེ་བཀུག་ནས་ཁྲོ་བོ་བཅུ་ལ་གཏད་པས། ཕྱོགས་མཚམས་ཀྱི་རྩིབས་བརྒྱད་ཀྱི་རྩིབས་སོ་སོའི་བསྣོལ་མཚམས་ཀྱི་ཕྱི་རོལ་དུ་ཧཱུཾ་རིང་པོ་ལས་གྲུབ་པའི་ཁྲོན་པ་འབྲུབ་ཁུང་གི་རྣམ་པ་ཅན་བཅུའི་ནང་དུ་སྤྱིའུ་ཚུགས་སམ་མགོ་རྟིང་བསློགས་ནས་བཅུག་པར་བསམ་མོ། །སྟེང་འོག་གི་བགེགས་སྟེང་འོག་ཏུ་འཇུག་པ་མི་བདེ་ན་རིམ་པ་བཞིན་ཤར་གྱི་ཤར་དང་ནུབ་ཀྱི་ནུབ་ཏུ་གཞུག་གོ །ཞེས་པ་ནས། འདིར་མདོ་བསྲེ་ལས། ཨོཾ་གྷ་གྷ་ཞེས་བྱ་བ་ལ་སོགས་པའི་སྔགས་ཀྱིས་གནོད་མཛེས་ལ་བཀའ་བསྒོས་ཏེ་ཕུར་བུ་གདབ་བོ། །ཞེས་པ། ཕུར་གདབ་བྱེད་སའི་ཡུལ་ལ་ཕྱོགས་མཚམས་སྟེང་འོག་བཅས་བཅུ་ཡོད་པས་ཨོཾ་གྷ་གྷ་སོགས་ཚར་བཅུ་བརྗོད་དེ་ཕུར་གདབ་བྱེད་པ་དང་། ཡང་ན། ཕྱོགས་བཞི་བསྡོམས་པའི་གཅིག །མཚམས་བཞི་བསྡོམས་པའི་གཅིག །སྟེང་འོག་གཉིས་ལ་གཅིག་བཅས་གསུམ་བྱེད་པའི་ཕྱག་ལེན་མི་འདྲ་བ་རྣམས་གང་བདེ་བྱ།

ཞེས་སྔགས་འདི་རང་གིས་གནོད་མཛེས་ལ་བཀའ་བསྒོ་བའི་སྔགས་སུ་གསུངས་པ་དང༌། དཔལ་ལྡན་ཟླ་བས་མཛད་པའི་རྡོ་རྗེ་སེམས་དཔའི་སྒྲུབ་ཐབས་ལས། ཞེས་པ་ནས། བགེགས་ལ་ཕུར་བུས་གདབ་པའི་དེ་ཉིད་དོ། །

དེ་ནས་ཐུན་མོང་བའི་བསྲུང་འཁོར་བསྒོམ་པ་ནི། དེ་ནས་ཊཀྐི་ཧཱུཾ་ཛཿཞེས་ལན་བཞི་བརྗོད་པས་ཁྲོ་བོ་རྣམས་ཀྱི་ཕྱི་རུ་བསྲུང་འཁོར་གྱི་ཕྱིར་ཏེ་གདུག་པ་ཅན་རྣམས་ཁྲོ་བོ་རྣམས་གང་དུ་སྤྲོ་སའི་རྩིབས་བཅུའི་གཅོད་པའི་འཁོར་ལོའི་ཕྱིར་བཞག་སྟེ། དམིགས་པ་འདི་དག་རང་ཅག་ལྟ་བུའི་རྣམ་རྟོག་དང་བསྟུན་ནས་གསུངས་པ་ཡིན་ནམ་སྙམ། གང་ལྟར་འབྲུབ་ཁུང་གི་ཕྱིར་བཞག་པའི་ལྕགས་ཀྱི་རྡོ་རྗེའི་ར་བ་དང༌། ཞེས་པ་ནས། ར་བ་ལ་སོགས་པས་བསྲུང་བའི་དེ་ཉིད་དོ། །

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

འགལ་རྐྱེན་འགོག་པ་བསྲུང་འཁོར་བསྒོམ་པ་ལ་ཁྲོ་བོ་བསྐྱེད་པ།

གཉིས་པ་འགལ་རྐྱེན་འགོག་པ་བསྲུང་འཁོར་བསྒོམ་པ་ལ་ཁྲོ་བོ་བསྐྱེད་པ་ནི། ཞེས་པ་ནས། ཕྱི་མ་ཡེ་ཤེས་ཀྱི་ས་བསྒོམ་པའི་སྐབས་སུ་གསུངས། དེའང་། རྒྱུད་བླ་མ་ལས། ཕྲ་མོ་ཟབ་མོའི་ཚུལ་བསྟན་པ། །སྦྲང་རྩི་རོ་གཅིག་པ་བཞིན་ཏེ། །ཞེས་པ་ནས། དེས་ན་འདིར་ཆོས་ཐམས་ཅད་ལ་རང་རང་གི་ངོ་བོ་རྒྱུ་འབྲས་གསུམ་ཕྱེ་ནས་རྒྱུ་མེད་པ་སྟེ་རྒྱུས་ཉེར་ལེན་བྱས་ནས་བསྐྱེད་པ་མ་ཡིན་པའི་འདུས་མ་བྱས་ཀྱི་ཆོས་རྣམས་ལ་རང་ཉིད་ཀྱི་གདགས་གཞི་དེ་རྒྱུ་དང་། རང་གི་གདགས་གཞི་ལ་བརྟེན་ནས་གྲུབ་པས་འབྲས་བུ་ལྟ་བུར་བྱས་ནས་བསྒོམ་དགོས་པས་ཆོས་རང་གི་ངོ་བོ་བདེན་སྟོང་རྣམ་པར་ཐར་པའི་སྒོ་སྟོང་པ་ཉིད་དང་། ཞེས་པ། གདགས་གཞི་རྒྱུར་བཞག་ནས་བཏགས་ཆོས་གདགས་གཞི་དེ་ལ་བརྟེན་ནས་གྲུབ་པའི་རྒྱུ་མཚན་གྱིས་འབྲས་བུར་བཞག་ན་འདུས་མ་བྱས་ཐམས་ཅད་ཀྱི་སྟེང་དུའང་རྒྱུ་འབྲས་ངོ་བོ་གསུམ་ཕྱེ་ནས་བཞག་ཏུ་ཡོད་དོ། །

སྤྱིར་རྒྱུའི་སྒྲ་རྒྱུ་དང་། རྒྱུ་མཚན་དང་། མཚན་མ་རྣམས་ལ་འཇུག་པས་དེ་ལྟར་ཞེས་པ་ནས། འབྲས་བུ་སྐྱེས་ནས་སྨོན་པའི་གནས་ཡིན་པས་དེའི་སྒོ་ནས་བདེན་འཛིན་འགོག་པས་འབྲས་བུ་བདེན་པར་མེད་པ་རྣམ་པར་ཐར་པའི་སྒོ་སྨོན་མེད་དེ། ཞེས་རྒྱུ་འབྲས་ངོ་བོ་གསུམ་བདེན་པར་མེད་པ་ཡུལ་རྣམ་པར་ཐར་པའི་སྒོ་དང་། ཡུལ་དེ་གསུམ་ངེས་པའི་ཡུལ་ཅན་སྟོང་ཉིད་རྟོགས་པའི་བློ་གསུམ་ཡུལ་ཅན་རྣམ་པར་ཐར་པའི་སྒོར་གསུངས་ཤིང་། མདོར་ན། ཞི་སྒོ་གཉིས་པ་མེད་པར་གསུངས་པ་ལྟར་གཙོ་བོ་རང་བཞིན་མེད་པར་ངེས་པའི་བློ་ཐཪ་པ་སྒྲུབ་པའི་རྣམ་པར་ཐར་པའི་སྒོ་དང་། བློ་དེས་གང་ལ་དམིགས་སའི་ཡུལ་དེའང་རྣམ་པར་ཐར་པའི་སྒོར་གསུངས་པ་ཡིན་སྙམ། འོ་ན་རྣམ་པར་ཐར་པའི་སྒོ་མཚན་མ་མེད་པའམ་རང་བཞིན་གྱིས་སྟོང་པར་ཇི་ལྟར་བསྒྲུབ་དགོས་ཤེ་ན། རྒྱུའི་ཆ་ནས་བདེན་གྲུབ་འགོག་པའི་རིགས་པ། རང་དང་གཞན་དང་གཉིས་དང་རྒྱུ་མེད་ལས་མི་སྐྱེ་བ་དང་། ཞེས་རྡོ་རྗེ་གཟེགས་མའི་གཏན་ཚིགས་དང་། རྒྱུ་གཅིག་གིས་གཅིག་བསྐྱེད་པ་མིན། དུ་མས་དུ་མ་མིན་པ་སོགས་དཔྱོད་ལུགས་དེས་གཞན་གཉིས་ལའང་མཚོན་པ་སྟེ་ངོ་བོ་ལ་དཔྱོད་པ་གཅིག་དུ་བྲལ་གྱི་གཏན་ཚིགས་དང་། འབྲས་བུ་ལ་དཔྱོད་པ་ཡོད་མེད་སྐྱེ་འགོག་གི་གཏན་ཚིགས་བཅས་དབུ་མའི་གཞུང་ནས་འབྱུང་བ་བཞིན་བསམ་དགོས་སོ། །

དེས་ན་ཆོས་རྣམས་ཀྱི་ངོ་བོ་རྒྱུ་འབྲས་གསུམ་དམིགས་ཡུལ་དུ་བྱས་ནས་ཞེས་པ་ནས། དཔེར། མདུན་གྱི་གཞི་འདིར་ཀ་བ་མེད་པ་དང་། བུམ་མེད་སོགས་སྒྲ་རྟོག་སེལ་བས་འཇུག་པར་གསུངས་པ་ལྟར་ཚིག་གིས་སོ་སོར་བརྗོད་ཀྱང་ཡིད་ལ་ཤར་ཚེ་དོན་ནི་སྟོང་སང་གཅིག་ལས་མེད་པ་དང་འདྲ། དེ་ལྟར་ཆོས་རྣམས་ཀྱི་རྒྱུ་འབྲས་ངོ་བོ་གསུམ་རང་བཞིན་གྱིས་གྲུབ་པས་སྟོང་པ་དང་ཞེས་པ། ཆོས་རྣམས་ཀྱི་རྒྱུ་འབྲས་ངོ་བོ་གསུམ་རང་གི་མཚན་ཉིད་ཀྱིས་གྲུབ་པས་སྟོང་པར་ངེས་པ་འདྲེན་གང་ཐུབ་བྱ་དགོས། མདོར་ན། འདི་དག་ཆོས་ཅན་དམིགས་སྟངས་ཀྱི་ཁྱད་པར་ལས་དོན་ལ་རང་བཞིན་མེད་པའི་ལྟ་བ་སྒོམ་པ་ལ་ནི་ཁྱད་པར་ཅུང་ཟད་ཀྱང་མེད། གསུང་རྒྱུན་ལ་ཡོད་པ་བཞིན་རང་བཞིན་མེད་པའི་སྟོང་པ་ངེས་པའི་ངེས་པ་དང་མ་བྲལ་བའི་སྟེང་ནས་སམ་རང་སེམས་དབྱེར་མེད་དུ་ཞུགས་པ་ལ་གནས་བཞིན་པའི་ངང་ནས་རང་གི་གོ་སར་པདྨའི་མིང་ཡིག་དང་པོ་ལ་ཐིག་ལེས་བརྒྱན་པས་བཾ་ཡིག །ཅེས་པ་ནས། དམ་ཚིག་སེམས་དཔའི་ཞེས་རྡོ་རྗེ་འཆང་སྐུ་མདོག་དཀར་པོ་དེའི་མགྲིན་པའི་ཐད་དུ་ཡེ་ཤེས་སེམས་དཔའི་རལ་པའི་ཐོར་ཅོག་མ་སླེབ་ཙམ་གྱི་ཚོད་ལྟ་བུ། ཞེས་ཡེ་ཤེས་སེམས་དཔའི་ཚད་དེ་མཐོ་གང་ལྷག་ལྟ་བུར་གསུངས་པ་དང་། ཡང་སྐབས་རེར། ཡེ་ཤེས་སེམས་དཔའ་ཉམས་གང་ཆུང་བའམ་དམིགས་གཏད་གང་ཆུང་བར་བསྒོམས་ན་དེའི་ཚོད་ཀྱིས་བློ་གསལ་བ་དང་གནས་ཆ་སོགས་ལ་ཕན་ཐོགས་ཡོད་པར་ཡང་གསུངས་པ་ཡོད།

རང་སྣང་གི་ཤེས་རབ་མ་སྟེ། རང་གི་སྣང་ཆ་དང་། ཞེས་པ་ནས། བཛྲ་དྷྲྀཀ་ཅེས་ཉེ་སྙིང་གིས་མཚན་ནས་བརྗོད་དེ་ཐུགས་རྒྱུད་བསྐུལ་བས་རང་གི་ཐུགས་ཀ་ནས་ཕྱིར་ཐོན། ཞེས་པ། ཨོཾ་དང་ཨཱཿཧཱུཾ་མ་སྦྱར་བར་སྤརྴ་བཛྲ། ཛི་ན་ཛིཀ་ཅེས་སོགས་བརྗོད་ན་ཉེ་སྙིང་དང་། ལྷ་རང་རང་གི་ས་བོན་དང་འབྲུ་གསུམ་སྦྱར་ཏེ་ༀ་ཨཱཿབཛྲ་དྷྲྀཀ་ཧཱུཾ་ཧཱུཾ། ༀ་ཨཱཿསྤརྴ་བཛྲ་ཁཾ་ཧཱུཾ་ཞེས་པ་སྙིང་པོ་དང་། ན་མོ་རཏྣ་ཏྲ་ཡཱ་ཡ། ཞེས་པ་རྒྱུད་སྡེ་འོག་མའི་ཁྱད་པར་གྱི་ཚིག་ཡིན་པས་འདིར་མེད་ལ། གཞན་ཨོཾ་ཀཾ་ཀ་ནི་ཀཾ་ཀ་ནི། རོ་ཙ་ནི་རོ་ཙ་ནི། ཏྲོ་ཊ་ནི་ཏྲོ་ཊ་ནི། ཏྲཱ་ས་ནི་ཏྲཱ་ས་ནི། པྲ་ཏི་ཧ་ན་པྲ་ཏི་ཧ་ན། སརྦ་ཀརྨཱ་པ་རཾ་པ་རཱ་ཎི་མེ་སརྦ་སཏྭ་ནཉྩ་སྭཱ་ཧཱ། ཞེས་པ་ནི་གསང་བ་འདུས་པའི་རྩ་སྔགས་ཡིན། མདོར་ན། ༀ་ཨཱཿབཛྲ་དྷྲྀཀ་ཧཱུཾ་ཞེས་པ་སྙིང་པོ་དང་། བཛྲ་དྷྲིཀ་ཅེས་པ་ཉེ་སྙིང་ངོ་། །གཅིག་ལས་གཉིས། གཉིས་ལས་བཞི། བཞི་ལས་བརྒྱད། བརྒྱད་ལས་བཅུ་དྲུག་སོགས་ཕྱག་མཚན་ཕྲ་མོ་སྒོམ་པའི་སྐབས་བཞིན་དུ་ལྡབ་སྤར་ནས་འཕྲོས་པས་སེམས་ཅན་གྱི་གྲངས་དང་མཉམ་པའི་སྤྲུལ་པ་རབ་འབྱམས་ཕྱོགས་བཅུར་འཕྲོས། ཞེས་པ་ནས། སྦྱངས་ཚུལ་གཉེན་པོ་བྱམས་པས་མངོན་གྱུར་རྩེ་བཅིལ་བ་ནས་ས་བོན་བག་ཆགས་དང་བཅས་པ་སྤོང་བའི་བར་གྱི་ལམ་ཆ་ཚང་བསྟན། ཞེས་སྐབས་འདིའི་ཞེ་སྡང་སྦྱངས་ཚུལ་ལ་གཉེན་པོ་བདེ་བ་དང་ལྡན་འདོད་ཀྱི་བྱམས་པ་སྐྱེས་ན་ཕ་རོལ་པོ་ལ་སྡང་སེམས་ཀྱི་ཞེ་སྡང་མངོན་གྱུར་པ་རྩེ་བཅིལ་ཐུབ་པས། རྩེ་བཅིལ་ནས་ད་ལྟ་ཞེ་སྡང་མངོན་གྱུར་དུ་མེད་ཀྱང་བག་ལ་ཞའམ་རྐྱེན་དང་འཕྲད་ན་སླར་སྐྱེས་རུང་དུ་ཡོད་པའི་ནུས་པའམ་བྱེད་ལས་ལ་ས་བོན་ཞེས་བརྗོད་ལ། ཉོན་མོངས་ས་བོན་དང་བཅས་པ་སྤངས་ཟིན་པའི་དགྲ་བཅོམ་པའི་རྒྱུད་ཀྱི་ཞེ་སྡང་གི་བག་ཆགས་ལྟ་བུ་རྐྱེན་དང་འཕྲད་ནའང་སླར་མི་སྐྱེས་ཀྱང་དེའི་ཤུལ་ལམ་དྲི་མ་ལྟ་བུ་ལུས་པ་ལ་བག་ཆགས་ཞེས་བརྗོད།

དེ་ལ་ཐོས་བསམ་སྒོམ་པས་ས་ལམ་རིམ་གྱིས་བགྲོད་པ་དང་། ཞེས་པ་ནས། དེ་བཞིན་དུ་ཚུལ་ཁྲིམས་གསུམ་སོགས་ཐམས་ཅད་ལ་སྦྱར་ཆོག་པས་སོ། །རྒྱུ་མཚན་དེ་བས་ན་རང་ཅག་གིས་འདོན་པ་འདོན་པའི་སྐབས་ཧཱུཾ་ལས་འོད་འཕྲོས། འགྲོ་བའི་དོན་བྱས་ཞེས་ཚིག་སྐམ་པོ་ཞིག་སྐད་གསང་མཐོ་བས་གོ་མི་ཆོད། ཅེས་པ་ནས། དེ་རྣམས་ཚུར་ཕེབས་ནས་རང་ལ་རྗེས་སུ་ཞུགས་པ་སྟེ་ཐིམ་པས་སྔར་གྱི་ལྷ་ཞི་བ་མི་བསྐྱོད་པའི་གདན་ཟླ་བ་དེ་འདིར་ལྷ་ཁྲོ་བོ་ཡིན་པས་ཉི་གདན་དུ་གྱུར་པའི་སྟེང་དུ་ཚིག་རིས་ལྟར་ཞེ་སྡང་རྡོ་རྗེ་ཡབ་ཡུམ་སེམས་དཔའ་སུམ་བརྩེགས་ཅན་དུ་གྱུར་པ་ལ་ང་རྒྱལ་བཞག་ནས་བསྒོམ། ཞེས་པ་ནས། གཙུག་ཏོར་འཁོར་བསྒྱུར་ཡར་རྩེའི་སྦུབས་སྟོང་གི་ནང་གཙོ་བོའི་སྟེང་གི་ཅུང་ཟད་མདུན་དང་། སྟེང་གདོན་སྲུང་ཆེད་སྤྱན་གཉིས་གྱེན་དུ་གཟིགས་པ། གནོད་མཛེས་མར་རྩེའི་སྦུབས་སམ་ཐུར་དུ་གཙོ་བོའི་འོག་གི་ཅུང་ཟད་རྒྱབ་ལ་ཉེ་བའི་གདན་ལ་འཁོད། ཅེས་པ། གསུང་རྒྱུན་འགར་གནོད་མཛེས་རྒྱལ་པོ་འོག་གདོན་སྲུང་མཁན་ཡིན་པས་སྤྱི་གཙུག་ཏུ་བཞུགས་པར་བསམ་པའི་ལུགས་ཀྱང་ཡོད། དེ་ལྟར་བདེ་པོ་མེད་ན་དབུ་ཡར་བསྟན་ནས་སྤྱན་གྱིས་འོག་ལ་གཟིགས་པ་ཞིག་ཏུ་བསམ་ནའང་འགྲིག །གཙོ་བོ་དང་སྟེང་འོག་གི་ཁྲོ་བོ་གཉིས་རྩིབས་ལ་མ་རེག་པ་དགོས། ཞེས་པ་ནས། དེ་ལས་ཕྱིར་སྤྲོ་བ་གོ་ཆེད་ཡུམ་ཞེས་པ་དོར་ནས་པདྨ་ལས་སྤྲོས་ཟེར་བ་རྒྱུད་སྨད་པའི་ཕྱག་བཞེས་ཡིན་ནོ། །ཞེས་དེ་ལྟར་ཁྲོ་བོ་བཅུ་བསྐྱེད་དེ་རང་རང་གི་ཡེ་ཤེས་པ་དང་འདྲེས། ཡུམ་གྱི་མངལ་ནས་ཕྱིར་ཕྱུང་སྟེ་ཡབ་ཀྱི་ཐུགས་ཀ་ནས་སྤྲོས། སྤྱི་སྒོས་ཀྱི་མཛད་པ་མཛད། རང་རང་གི་ཡེ་ཤེས་པ་དང་འདྲེས། ཕྱོགས་མཚམས་སྟེང་འོག་གི་རྩིབས་རྣམས་སུ་འཁོད་པར་བསམ།

དེ་ནས་ངེས་པར་བྱེད་མི་དགོས་ཀྱང་རྨི་ལམ་འཁྲུགས་པ་དང་སྤྱི་སྒོས་ཀྱི་འདོད་དོན་གལ་ཆེན་སྒྲུབ་པའི་སྐབས་ལྟ་བུར་ཕུར་གདབ་བྱ་བར་སྤྲོ་ན། ཕུར་གདབ་ལ། ཞེས་པ་ནས། དེ་ལྟར་ཕྱག་གཡས་གཡོན་གྱི་དང་པོ་ན་ལྕགས་ཀྱུ་དང་ཞགས་པ་ཐོགས་པའི་གནོད་མཛེས་བཅུར་གྱུར་ཏེ་ཕྱོགས་བཅུར་སོང་ནས་གདོན་བགེགས་ཀྱི་གཙོ་བོ་ནག་ཕྱོགས་ལ་དགའ་བའི་ཕྱོགས་སྐྱོང་བཅུའི་ལུས་ངག་ཡིད་གསུམ་བཟུང་བའི་དོན་ཏེ་སྙིང་གར་ལྕགས་ཀྱུས་བཏབ། མགྲིན་པ་ཞགས་པས་བཅིངས་ཏེ་ལུས་རང་རང་གི་ལས་ཀྱིས་གྲུབ་པའི་རླུང་དཀྱིལ་གྱི་གདན་ལ་བཀོད་དེ་རྡོ་ཁབ་ལེན་གྱིས་ལྕགས་འདྲེན་པ་ལྟར་སྐད་ཅིག་ལ་ཁྲིད་པ་ན་འཁོར་གྱི་གདུག་པ་ཅན་ཐམས་ཅད་ཀྱང་རང་དབང་མེད་པར་བཀུགས་ནས་ཉེ་འཁོར་དུ་སླེབ་པ་དང་ཁྲོ་བོ་རྣམས་ཞལ་ཕྱིར་འཁོར་བ་ལ་རང་ཕྱོགས་ཀྱི་བགེགས་གཏད་པ་ན། རང་ཕྱོགས་ཏེ་དཔེར་ན། ཤར་གྱི་ཁྲོ་བོ་དེ་རང་ཕྱོགས་ཤར་གྱི་ཕྱོགས་སུ་ཞལ་ཕྱིར་བསྒྱུར་ནས་ཁྲོ་བོ་རྣམས་ཀྱི་ཞལ་ནས་ཧཱུཾ་ཞེས་བརྗོད་པས་ཕྱོགས་མཚམས་བརྒྱད་དང་། ཤར་གྱི་ཤར། ཞེས་པ་ནས། སྔགས་དོན་གསུང་བ་འགྲེལ་པ་བཞི་སྦྲགས། དངོས་གྲུབ་རྒྱ་མཚོ། དྭགས་པོ་ནམ་མཁའ་གྲགས་ཀྱིས་མཛད་པའི་བསྐྱེད་རིམ་སོགས་སུ་གསལ་བས་མ་བྲིས་སོ། །ཞེས་པ་ནས། ཡེ་ཤེས་བདག་ཉིད་བཅུ་ལས་བྱུང་། །ཞེས་པ་སྟེ། ཞེས་པ། དཔེར་ན། བྱང་ཕྱོགས་སོ་བདུན་ངོ་བོ་བདེ་སྟོང་གི་ཡེ་ཤེས་གཅིག་ཉིད་ལ་ཆ་ཕྱེ་ནས་འཇོག་པ་བཞིན། ཤེས་བཅུ་འགྲེལ་པ་བཞི་སྦྲགས་ལས་མཛོད་གནས་བདུན་པ་ལྟར་བགྲང་ཡང་ངོ་བོ་ཐུན་མོང་བ་དང་ཐུན་མོང་མ་ཡིན་པའི་ཁྱད་པར་ཡོད་ཤས་ཆེ། ཞེས་པ་ནས། སྔགས་བཟླ་བར་འདོད་ན་སྐབས་འདིར་གཙོ་འཁོར་ཐམས་ཅད་ཀྱི་ཐུགས་ཀར་ཧཱུཾ་གི་མཐར་གང་བཟླ་བར་འདོད་པའི་ཁྲོ་བོ་སོ་སོའི་ཕྲེང་སྔགས་བཀོད་དེ་འཇིགས་བྱེད་ཀྱི་སྐབས་སུ་འབྱུང་བ་བཞིན་གཙོ་བོ་འཕོ་བའི་གནད་སོགས་མན་ངག་གི་གནད་ལྔ་དང་ལྡན་པར་བཟླ་དགོས་པས། གཙོ་བོ་འཕོ་བའི་གནད་ནི་སྟེང་གདོན་དང་བྱད་ཕུར་བཟློག་པར་གཙུག་ཏོར་འཁོར་བསྒྱུར་དང་། བགེགས་ཞི་བ་རྩལ་དུ་འདོན་ན་རང་ཞེ་སྡང་རྡོ་རྗེར་གསལ་བ་བགེགས་མཐར་བྱེད་དུ་ང་རྒྱལ་འཕོས་ལ། ང་རྒྱལ་འཕོས་ལ་ཞེས་པ་རྣམ་འགྱུར་མི་བསྒྱུར་བའི་དོན་ཡིན་ནམ། གཙོ་འཁོར་ཐམས་ཅད་ཀྱི་ཐུགས་ཀར་ཉི་གདན་ལ་ཧཱུཾ་གི་མཐར་དེའི་ཕྲེང་སྔགས་བཀོད་ནས་བཟླ་ཞིང་། ཞེས་པ་ནས། བསྒྲུབ་བྱ་སྦ་བའི་གནད་ནི། ཞེས་པ་ནས། ད་ལྟ་དམ་ཚིག་མ་ཉམས་པ་དཀོན་པས་བླ་མ་ལས་གཞན་རང་གི་མདུན་དུ་ཟླ་གདན་ལ་བཀོད། ཅེས་པའི་གསུང་རྒྱུན་དང་། ཡང་། ཡོངས་འཛིན་གླིང་རིན་པོ་ཆེ་དང་ཁྲི་བྱང་རིན་པོ་ཆེ་རྣམ་གཉིས་ཀྱིས་ང་ཆུང་དུས་སུ་བསླབ་གནང་བ་ནི། མདུན་ལ་དགྲ་འདྲེ་བྱུར་གསུམ། གཡས་ལ་ཕོ་རྒྱུད་ཀྱི་གཉེན་འཁོར་དང་། གཡོན་ལ་མོ་རྒྱུད་ཀྱི་གཉེན་འཁོར། རྒྱབ་ཏུ་རང་ལ་ལྟོས་པའི་མི་དང་དེའི་གཡས་གཡོན་དུ་བར་མའི་སེམས་ཅན་རྣམས་བཀོད་པ་འདི་ཡང་ལེགས་ཏེ། དགྲ་འདྲེ་བྱུར་གསུམ་མདུན་དུ་བཀོད་པ་བཟོད་པ་བསྒོམ་པའི་རྟེན་གཙོ་བོ་དང་། གང་ལ་བདག་གིས་ཕན་བཏགས་པའི། །རེ་བ་ཆེ་བ་གང་ཞིག་གིས། །ཤིན་ཏུ་མི་རིགས་གནོད་བྱས་ནའང་། །བཤེས་གཉེན་དམ་པར་བལྟ་བར་ཤོག །ཅེས་གསུངས་པ་ལྟར་འབྲེལ་ཆེ་ཞིང་དགོས་པ་ལྷག་པོར་ཡོད་དོ། །

བསྲུང་འཁོར་གྱི་ནང་དུ་སྦས་ཀྱང་ཆོག །ཅེས་པ་ནས། བགེགས་དང་བར་ཆད་ལས་བསྲུང་བར་མོས། ཁྲོ་བོ་ཞལ་བསྒྱུར་རམ་ཁྲོ་བོ་ཞལ་གཟིགས་པའི་གནད་ནི། བསྲུང་བ་ལ་ཁྲོ་བོ་རྣམས་ཞལ་ནང་དུ་ཕྱོགས་ནས་བསྒྲུབ་བྱ་ལ་གཟིགས་པ་དང་། བཟློག་པ་ལ་ཕྱི། སྟེང་གདོན་ལ་ཁྲོ་བོ་སྤྱི་དང་ཁྱད་པར་འཁོར་བསྒྱུར་གྱི་སྟེང་དུ་ཧུར་ཐབས་སུ་གཟིགས་པ་སོགས་སོ། །ནམ་རྒྱུན་འཕྲིན་ལས་མཛད་པའི་གནད་འདི་བསམ་ཐུབ་ན་ལེགས། འཕྲིན་ལས་མཛད་པའི་གནད་ནི། སྔགས་བཟླ་བའི་ཚེ་གཙོ་བོའི་ཐུགས་ཀ་ནས་ལས་མཐུན་གྱི་མཆོད་རྫས་སྣ་ཚོགས་ཐོགས་པའི་ལྷ་མོ་སྤྲོས་ཏེ་ཁྲོ་བོ་རྣམས་ལ་མཆོད། ཅེས་པ་ནས། དབང་བསྐུར་བས་རྒྱུ་ལས་ངན་སྡིག་སྒྲིབ་བག་ཆགས་དང་བཅས་པ། འཛིངས་པའི་ཚུལ་ཞེས་པ་མང་བས་རུ་འཛིངས་པའམ་དཔུང་གདང་ཤིག་ཤིག་འགྲོ་བའི་དོན་ཡིན་ནམ། ཡང་། དྲག་པོ་མངོན་སྤྱོད་ལྟ་བུའི་སྐབས་ཁྲོ་བོ་རྣམས་ཀྱི་ཐུགས་ཀ་ནས་བྱུང་བའི་བུམ་པ་ཐོགས་པའི་འཕྲིན་ལས་སྒྲུབ་པའི་ལྷ་མོ་རྣམས་ཀྱང་ཁྲོ་བའི་རྣམ་པས་སྐབས་རེར་འཛིང་བའི་ཚུལ་ཡང་གསུངས་ཡོད།

རྐྱེན་རྩ་རླུང་ཐིག་ལེ་ཉམས་པ། ཞེས་པ་ནས། ཡང་ན་མཚོན་ཆའི་ཚོགས་སྤྲོས་ནས་བསད་བསྐྲད་དབྱེ་བ་དང་རྨོངས་པ་ལ་སོགས་དྲག་ལས་སྐབས་སུ་གང་བབས་བྱེད་པ་དང་། ཞེས་པ་ནས། དམར་ཆིལ་ཆིལ་གསོལ་བར་བསམ་མོ། །འཁོར་ལོ་བསྐོར་བའི་གནད་ནི། ཞེས་པ་ནས། འཁོར་ལོ་གྲབ་གྲབ་དང་ལིང་ལིང་འཁོར་བ་མ་ཡིན་པར་དོང་ཚེ་དང་མགལ་མེ་ལྟར་བར་མཚམས་མི་མངོན་པར་འཁོར་བ་དགོས་ལ། ཞེས་པ་ནི། གནམ་གྲུའི་གཤོག་པའི་རླུང་འཁོར་མགྱོགས་པོར་འཁོར་བ་ལྟ་བུ་སྟེ་བར་མཚམས་མི་མངོན་པར་འཁོར་བར་བསམ་དགོས་གསུངས་པ་རེད། དེ་ཡང་། ཞི་ཁྲོ་སྦྲགས་སྒྲུབ་སོགས་ཀྱི་སྐབས་སུ་གསུངས་པ་ལྟར་མགྱོགས་པོར་འཁོར་བའི་མོས་པ་བྱས་ན་འགལ་རྐྱེན་ཉུང་བ་སོགས་ཀྱི་ཁྱད་ཡོད་ལ། དེ་ལྟ་མ་ཡིན་པར་ལིང་ལིང་འཁོར་བར་བསམ་ན་རླུང་འཕར་བ་ལ་སོགས་པའི་ཉེན་ཡོད།

ཕྱིར་བཟློག་ལ་གོང་ལྟར་གནོད་མཛེས་སམ་ཞེ་སྡང་རྡོ་རྗེས་བཀའ་བསྒོས་ཏེ་གནོད་མཛེས་སྤྲོ་བ་འཇིགས་བྱེད་དང་འདི་གཉིས་ཀར་སྦྱར་ཆོག །ཅེས་པ་ནས། རང་རང་གི་སྡིག་སེམས་ལས་གྲུབ་པའི་ལྕགས་ཀྱི་མཆོད་རྟེན་སོར་བཞི་པ་རེ་གྲུབ་པ་ཁྲོ་བོ་རང་རང་གི་རྩ་ཕྱག་གཉིས་ཀྱིས་བཟུང་ནས་མགོ་མཇུག་བསྒྱུར། ཁྲོ་བོ་གདན་དང་བཅས་པ་ནམ་མཁར་འཕགས། འདིར་ནམ་མཁར་འཕགས་ཞེས་པ་རྩིག་པའི་སྟེང་ལ་མ་རེག་པར་བར་སྣང་ལ་འཕར་བའམ་འཁོད་ནས། ཁྲོ་བོ་གཡོ་འགུལ་མེད་པའི་ཐོག་ནས་འཁོར་ལོ་གཡོན་དུ་བི་རི་རི་འཁོར་བའི་རྩིབས་ལ་བསྐྱོན་ཏེ་འཐག་པའི་ཕྱེ་མ་རྣམས་ཉི་གདན་གྱིས་བསྲེག་པའི་ཐལ་བ་རླུང་གིས་གཏོར། ཞེས་པ་ནས། ཕྱོགས་བཅུའི་དཀྱིལ་འཁོར་དབབ་པར་བྱ། །7ཞེས་པས་བདུད་རྩི་འཁྱིལ་བའི་ཕུར་གདབ་བསྟན། ཕྱོགས་བཅུའི་དཀྱིལ་འཁོར་གདབ་པར་བྱ། །ཞེས་འབྱུང་བ་དག་པར་སེམས། ལེའུ་བཅུ་གསུམ་པར། བསམ་གཏན་ལས་བྱུང་དམ་བཅས་པས། །སོགས་ཀྱིས་བསྲུང་འཁོར་བསྒོམ་པའི་དགོས་པ་བསྟན་ཏེ་ཞིབ་པར་རྒྱུད་འགྲེལ་ལས་ཤེས་པར་བྱའོ། །

དེ་ཡན་ཆད་སྔོན་འགྲོ་སྟེ། སྨོན་ལམ་དང་སྦྱར་ན། ཞེས་པ་ནས། ཐ་མལ་སོགས་ཀྱིས་བསྐྱེད་རིམ་མདོར་བསྟན། ཞེས་པ། ཐ་མལ་སྣང་ཞེན་ཀུན་རྟོག་སྤངས་པ་ཡིས། །ལུས་ཀྱི་གཡོ་བ་ངག་གི་བརྗོད་པ་དང་། །ཡིད་ཀྱི་བསམ་པ་ཀུན་གྱིས་འབད་མེད་པར། །རླབས་ཆེན་ཚོགས་རྣམས་ཡོངས་སུ་སྡུད་བྱེད་པའི། །ཐུན་བཞིའི་སྦྱོར་བ་བསྙེན་སྒྲུབ་ཡན་ལག་བཞི། །ཞེས་མདོ་སྔགས་ཐུན་མོང་གི་ཐབས་ཤེས་ཀྱི་ཉམས་ལེན་དང་འབྲེལ་བའི་ཐོག་ནས་ལྷའི་སྣང་ཞེན་བརྟན་པོ་བྱུང་ན། ལུས་ཀྱི་སྤྱོད་ལམ་དང་ངག་གི་སྨྲ་བརྗོད། ཡིད་ལ་དྲན་རྟོག་ཅི་ཤར་ཐམས་ཅད་ཀྱིས་ཚོགས་བདེ་བླག་ཏུ་འདུམ་པར་བྱེད་པའི་གནད་ཁྱད་པར་ཅན་དུ་མ་ཞིག་ཡོད་དོ། །ཞིང་གི་ཕུལ་བྱུང་སོགས་ཀྱིས་ཚོགས་ཞིང་བསྟན་ཏེ། ཞེས་པ་ནས། འདིར་ཚོགས་ཞིང་སྦྱང་གཞི་དང་མི་སྦྱོར་བ་རྒྱུད་དང་གྲུབ་ཆེན་རང་རང་གི་གསུང་ཚུལ་གྱི་སྒྲས་ཟིན་དང་བསྟུན་པ་ཡིན་ནོ། །

དེ་ནས་ཆོ་ག་དངོས་གཞི་ལ། དང་པོ་སྦྱོར་བའི་ཏིང་ངེ་འཛིན་དང་། དཀྱིལ་འཁོར་རྒྱལ་མཆོག་གི་ཏིང་ངེ་འཛིན་དང་། ལས་རྒྱལ་མཆོག་གི་ཏིང་ངེ་འཛིན་ཞེས་ཏིང་ངེ་འཛིན་གསུམ་གྱི་དངོས་གཞི་རྣལ་འབྱོར་བསྟན་པ་ལ།

རྣམ་གཞག་རིམ་པ།

གོང་དུ་ཏིང་ངེ་འཛིན་གསུམ་གྱི་བདག་ཉིད་ཅན་གྱི་འདུས་པའི་བསྐྱེད་རིམ་གྱི་རྣམ་གཞག་མདོར་བསྡུས་པ་བསྟན་ཟིན་ནས། རྣམ་པར་གཞག་པ་དང་པོ་ཉེ་བར་བསྟན་པ་བརྗོད་པར་བྱ་སྟེ། འདིར་རྣམ་གཞག་རྒྱས་བཤད་ལ། རྣམ་པར་དགོད་པའི་རྣམ་གཞག་རིམ་པ་དང་། སྐུའི་དཀྱིལ་འཁོར་གྱི་རྣམ་གཞག་རིམ་པ། ཕྱུང་བའི་དཀྱིལ་འཁོར་གྱི་རྣམ་གཞག་རིམ་པ། དོན་དམ་པའི་དཀྱིལ་འཁོར་གྱི་རྣམ་གཞག་རིམ་པ་སྟེ་ལེའུ་བཞི་མཛད་ཅིང་། དེའི་དང་པོ་རྣམ་པར་དགོད་པའི་རྣམ་གཞག་རིམ་པའི་བསྟན་དོན་གྱི་སྙིང་པོ་ནི། འདིའི་རྣམ་བཤད་ཀྱི་ས་བཅད་དུ་འབྱུང་བ་ལྟར་སྣོད་ཀྱི་སྲིད་པའི་རིམ་པ་དང་མཐུན་པར་བསྒོམ་པ། བཅུད་ཀྱི་སྲིད་པའི་རིམ་པ་དང་མཐུན་པར་བསྒོམ་པ། དེ་དང་བསྟུན་ནས་བསྒོམ་པར་གསུངས་པའི་དགོངས་པ་གཏན་ལ་དབབ་པ། ཞེས་རྩ་བའི་ས་བཅད་གསུམ་མཛད་ཅིང་། དེ་དག་གིས་སྐྱེ་འཆི་བར་དོ་གསུམ་དང་རྣམ་པ་མཐུན་པའི་སྐུ་གསུམ་ལམ་འཁྱེར་གསུངས་པའི་གནད་འགག་གསལ་བར་བསྟན་པ་ནི། གང་གི་ཚེ་འདིར་འཇིག་རྟེན་དུ་འཇིག་པ་ཐོབ་པར་གྱུར་ཅིང༌། ཞེས་པ་ནས། དངོས་པོ་མེད་ལ་ཞེས་བྱ་བ་ལ་སོགས་པའི་ཚིགས་སུ་བཅད་པ་བརྗོད་ཅིང་བསམ་པར་བྱའོ། །དངོས་པོ་མེད་པས་བསྒོམ་པ་མེད། །ཅེས་བྱ་བ་ལ་སོགས་པའི་ཚིགས་སུ་བཅད་པས་ཡེ་ཤེས་ཀྱི་ས་བསྒོམ་པར་གསུངས་པའི་སྐབས་སྟོང་ཉིད་བསྒོམ་པར་གསུངས་ཤིང་། དེ་འཇིག་རྟེན་གྱི་སྣོད་སྔ་མ་ཞིག་ནས་སྟོངས་པའི་བསྐལ་པ་དེ་དང་ཆོས་མཐུན་སྦྱར། དེ་ནས་འབྱུང་བཞི་རིམ་གྱིས་བསྐྱེད་ནས་འཆི་བ་ཉམས་སུ་མྱོང་མཁན་གྱི་གང་ཟག་དེ་སྔར་གང་དུ་སྐྱེས་པའི་གནས་ཆགས་པའི་རིམ་པ་དང་བསྟུན་ནས་གཞལ་ཡས་ཁང་བསྐྱེད།

དེ་ལྟར་སྣོད་ཀྱི་འཇིག་རྟེན་ཆགས་པ་ལ་བརྟེན་ནས་བཅུད་ཀྱི་འཇིག་རྟེན་ཆགས་ཤིང་། དེ་ཡང་། ཐོག་མར་ཆགས་སྐབས་རྫུས་སྐྱེས་ཡིན་པས། དེ་དང་ཆོས་མཐུན་སྦྱར་ནས་ཕྱག་མཚན་སོགས་ལས་རིམ་གྱིས་བསྐྱེད་པ་མ་ཡིན་པར་ལྷག་པར་མོས་པ་ཙམ་གྱིས་བསྐྱེད། དེ་འདྲའི་བཅུད་ཀྱི་སེམས་ཅན་རྫུས་ཏེ་སྐྱེས་པ་རྣམས་རིམ་གྱིས་དུས་སམ་བསྐལ་པ་ཇེ་སྙིགས་སུ་སོང་བ་ན། དེ་དག་ལས་ཤ་རུས་གདོས་བཅས་ཀྱི་ཕུང་པོ་དང་ལྡན་པའི་གང་ཟག་མངལ་སྐྱེས་ཁམས་དྲུག་ལྡན་ཞིག་འཆི་བའི་སྐབས། འབྱུང་བ་ཕྲ་རགས་ཐིམ་རིམ་ཇི་ལྟ་བ་བཞིན་དུ་ལྷག་མོས་ལུས་ལ་བསྡུས་ནས་ལྷག་མོས་འོད་གསལ་དུ་སྦྱོང་བའི་འཆི་བ་ཆོས་སྐུའི་ལམ་འཁྱེར་དང་། དེ་ནས་མངོན་བྱང་ལྔ་ལས་སྐྱེ་བ་སྤྲུལ་སྐུའི་ལམ་འཁྱེར། དེ་ནས་བར་དོ་ལོངས་སྐུའི་ལམ་འཁྱེར་གསུངས་པ་དང་། དེ་ལ་ཡང་། དང་པོ་མཐུན་ཡུལ་གྱི་རྣམ་གཞག་ཤེས་ནས་དེ་དང་རྣམ་པ་འདྲ་བའི་ལྷའི་བསྐྱེད་ཆོག་དང་དེ་དག་གི་དགོས་པ་གསུངས་ཀྱི་ཡོད་པས། དེ་ནས་ཡང་རྟེན་ཅིང་འབྲེལ་པར་འབྱུང་བའི་རྒྱུན་གྱི་སྟོབས་ལས་ཁད་ཀྱིས་ཁད་ཀྱིས་རླུང་རྣམས་གཡོས་ཏེ། ཞེས་པ། ཐོག་མར་སྲིད་པ་ཇི་ལྟར་ཆགས་པ་ཡིན་ཞེ་ན། དགྲ་བླའི་དཔངས་བསྟོད་ལས། དང་པོ་ཅི་ཡང་མེད་པ་ལ། །ནམ་མཁའ་སྟོང་པའི་དབྱིངས་རུམ་ནས། །ཕྱོགས་མཚམས་ཀུན་ནས་རླུང་གཡོས་པས། །རླུང་གི་རྡོ་རྗེ་རྒྱ་གྲམ་ཆགས། །
ཞེས་བཤད་པ་ལྟར། རླུང་དེ་རྣམས་འཕེལ་བར་གྱུར་པ་ནི། རྔམས་སུ་ནི་དཔག་ཚད་འབུམ་ཕྲག་བཅུ་དྲུག་གོ །མངོན་པའི་གཞུང་ནས་འབྱུང་བ་བཞིན་འདིར་བཀོད་པ་ཙམ་ལས་འདི་ནས་གསུངས་པའི་ཚད་རྣམས་སྒྲ་ཇི་བཞིན་པ་ཏག་ཏག་ཨེ་ཡིན་སྙམ། ཡང་། རང་གི་ལས་སྣང་སྣ་ཚོགས་པའི་དབང་གིས་འཆར་ཚུལ་འདྲ་མིན་འོང་སྲིད་པར་མ་ཟད། སྐབས་རེར་བློ་ལ་འཆར་བདེ་བའི་ཆེད་གསུངས་པའང་སྲིད།

རྒྱར་གྲངས་མེད་པའི་རླུང་གི་དཀྱིལ་འཁོར་དེ་ནམ་མཁའི་སྟེང་དུ་ཆགས་པར་གྱུར་ནས་རླུང་གི་དཀྱིལ་འཁོར་དེ་ལས་བྱུང་བ་ཤིང་རྟའི་འཕང་ལོ་ཙམ་གྱི་ཆར་གྱི་རྒྱུན་བབ་པར་གྱུར་ཏེ། ཞེས་པ། རླུང་གཡོས་པའི་དབང་གིས་སྦོས་པ་དང་། སྦོས་པ་ལས་ཆུ་རྡུལ་ཆགས་ཏེ་བབ་པ་ཡིན། དེ་ལས་ཆུའི་དཀྱིལ་འཁོར་དུ་གྱུར་ཏེ། དེའི་ཚད་ནི་རྔམས་སུ་འབུམ་ཕྲག་བཅུ་གཅིག་དང་སྟོང་ཕྲག་ཉི་ཤུའོ། །དེ་ཡང་སླར་ཆུ་ལ་རླུང་གིས་བསྲུབས་པས་གསེར་གྱི་རང་བཞིན་གྱི་ས་གཞི་ཆུའི་སྟེང་དུ་ཆགས་ཏེ། དེའི་ཚད་ནི་འབུམ་ཕྲག་གསུམ་དང་སྟོང་ཕྲག་ཉི་ཤུའོ། །མེའི་དཀྱིལ་འཁོར་ཡང་དེ་དག་གི་ནང་ཉིད་དུ་གནས་སོ། །ཞེས་པ། དངོས་པོ་ལ་རླུང་དང་ས་དང་ཆུའི་དཀྱིལ་འཁོར་གསུམ་ལས་མེའི་དཀྱིལ་འཁོར་ལོགས་སུ་མེད་ཀྱང་སྒོམ་པའི་སྐབས་མེའི་དཀྱིལ་འཁོར་གྱི་བར་དུ་སྒོམ་གྱི་ཡོད། ཡང་། འབྱུང་བ་མེ་མེད་པའང་མིན་ཏེ་རླུང་གཡོས་པའི་དབང་གིས་དྲོད་འཕེལ་གྱི་ཡོད་པས་དོན་གྱིས་འབྱུང་བ་བཞིའི་བདག་ཉིད་དུ་གྲུབ་ཡོད།

དེ་ལྟར་ཡང་དག་པར་བསྒྲུབ་ཅིང་བསྐྱེད་པའི་རྣལ་འབྱོར་པས། ཞེས་པ་ནས། གཞུང་འདི་མདོར་བྱས་ཀྱི་ཞལ་སྐོང་གི་ཚུལ་དུ་མཛད་པ་ཡིན་པས་དེའི་ཚིག་རེ་གཉིས་སྨོས་ནས་དོན་རྒྱས་པར་བཤད་གནང་གི་ཡོད། དེའི་སྟེང་དུ་གཞལ་ཡས་ཁང་བསྐྱེད་པར་བྱའོ་ཞེས་བསྟན་པར་འགྱུར་རོ། །ཞེས་པ་ནས། རྡོ་རྗེ་གསུམ་བསྐྱེད་བསྒོམ་པར་བྱ། །ཞེས་གསུངས་པའི་ཕྱིར་རོ། །

དེ་ནས་བཅུད་ཀྱི་སེམས་ཅན་རྣམས་འཆར་ཚུལ་ནི། དེར་སྐྱེ་གནས་བཞི་པོ་འདི་ལྟ་སྟེ། སྒོ་ང་ལས་སྐྱེས་པ་དང༌། ཞེས་པ་ནས། དེ་དག་ཀྱང་གང་ཞེ་ན། སྲིན་བུ་དང༌། ཕྱེ་མ་ལེབ་དང༌། མཆུ་སྦྲང་ལ་སོགས་པའོ། །ཞེས་པ། སྤྱིར་སྲིན་བུ་དང་ཕྱེ་མ་ལེབ་དང་མཆུ་སྦྲང་སོགས་མང་པོ་ཞིག་སྒོ་ང་ལས་སྐྱེས་ཀྱང་བྱ་དང་བྱིའུ་ལ་སོགས་པ་བཞིན་དུ་མ་ཡིས་གསོས་ནས་སྐྱེས་པ་ཁོ་ན་མ་ཡིན་པར་རིགས་འགའ་ཞིག་འབྱུང་བ་རྐྱང་པས་སྨིན་པ་ལས་སྐྱེས་པའི་རིགས་ཀྱང་ཡོད་པར་མངོན། རྫུས་ཏེ་སྐྱེས་པ་གང་ཞེ་ན། ཞེས་པ་ནས། ཅིའི་སླད་དུ་སྐྱེ་བ་གཅིག་གིས་ཐོགས་པའི་བྱང་ཆུབ་སེམས་དཔའ་སེམས་དཔའ་ཆེན་པོ་དགའ་ལྡན་གྱི་གནས་མཆོག་ནས་གླིང་གསུམ་པའི་གནས་དེར་འཇུག་པར་མི་མཛད་པར་འཛམ་བུ་གླིང་གི་མི་འདིར་ངེས་པ་ཁོ་ནར་འཛམ་བུའི་གླིང་དུ་འཇུག་ཅིང་ཞེས་པ་ནས། དེ་ལྟ་མོད་ཀྱི་བླུན་ཞིང་རྨོངས་པས་མི་སྤྱོད་ཅིང་མི་འབྱེད་དོ། །ཞེས་པ། ཆོས་རྣམས་ལ་ལེགས་ཉེས་འབྱེད་པའི་རྣམ་དཔྱོད་ཀྱི་ཤེས་རབ་དང་ལྡན་པ་ཉུང་ཞེས་པའོ། །

འཛམ་བུའི་གླིང་བ་འདི་ནི་ལས་ཀྱི་ས་པ་ཡིན་ཏེ། དེ་ན་ལེགས་པར་སྤྱད་པ་དང༌། ཉེས་པར་སྤྱད་པས་མཆོག་དང་འབྲིང་དང་ཐ་མའི་སེམས་ཅན་རྣམས་སུ་ལས་ཀྱི་འབྲས་བུ་རྣམ་པར་སྨིན་པས་འདིར་སྣང་བར་འགྱུར་རོ། །ཞེས་པ། ཚེ་སྟོད་ལ་ལས་བསགས་པ་ཚེ་སྨད་ལ་སྨིན་པ་སོགས། མདོར་ན། ཚེ་སྟོད་ལ་རྒྱུ་དེ་བསྒྲུབ་ཐུབ་ན་ཚེ་སྨད་ལ་དེའི་འབྲས་བུ་སྨིན་ཐུབ་པས་འཛམ་གླིང་ལས་ཀྱི་ས་པ་ཞེས་གསུངས། འདི་ལྟ་སྟེ་འཛམ་བུའི་གླིང་བའི་མི་རྣམས་གཡོ་དང༌། སྒྱུ་དང༌། དྲེགས་པ་དང༌། ཕྲག་དོག་དང་གདུག་པའི་བསམ་པས་རིམས་ནད་ལ་སོགས་པས་ཡོངས་སུ་གཟིར་བར་འགྱུར་རོ། །ཞེས་སྡུག་བསྔལ་སྣ་ཚོགས་པའི་ཉེས་པའི་ཕྱོགས་དེ་དག་ཡོད་མོད། འོན་ཀྱང་ཚིག་གི་མགོ་སྨོས་པས་ཏེ་སྨོས་པ་ཙམ་གྱིས་གོ་བ་དང༌། དབང་པོ་རྣོ་ཞིང་སྒྲིན་པ་སྟེ། ཞེས་དབང་པོ་རྣོ་ཞིང་སྒྲིན་པ་སོགས་འཛམ་བུ་གླིང་པའི་མི་མངལ་སྐྱེས་ཁམས་དྲུག་ལྡན་གྱི་ཕུང་པོའི་ཁྱད་པར་དང་། ཁམས་དཀར་དམར་འདུ་འཕྲོད་ཀྱི་རྐྱེན་གྱིས་ཕྲ་བའི་གཉུག་མའི་སེམས་ཡུལ་འཇལ་རུང་གི་རྣམ་པར་སྐྱེས་པའི་ཁྱད་པར་གྱི་ཡོན་ཏན་དང་ཡང་ལྡན་ཅིང་། དེས་ན་བྱང་ཆུབ་སེམས་དཔའ་རྣམས་འཛམ་བུའི་གླིང་གི་སྐྱེ་བོའི་གནས་ཀྱིས་དབུས་སུ་སྐུ་འཁྲུངས་ཤིང་ཆོས་སྟོན་པར་འགྱུར་རོ། །ཞེས་པ་ནས། ཐམས་ཅད་མཁྱེན་པའི་དངོས་གྲུབ་ཀྱི་གོ་འཕང་བརྙེས་པ་དང་ལྡན་པར་འགྱུར་རོ། །ཞེས་ཆགས་བྲལ་གྱི་ལམ་གྱིས་འཚང་རྒྱ་ཚུལ་དཔེར་བླངས་ནས་ཆགས་ཅན་གྱི་ལམ་གྱིས་འཚང་རྒྱ་ཚུལ་གསུངས་པའོ། །རྒྱུ་དེས་ན་འདིར་མིའི་སྲིད་པའི་སྐྱེ་བའི་རིམ་པ་བསྟན་ཏོ། །

དེ་ལ་བསྐལ་པ་དང་པོ་པའི་མི་རྣམས་སངས་རྒྱས་ཀྱི་ཡོན་ཏན་ཐམས་ཅད་ཀྱིས་བརྒྱན་ཅིང་ཞེས་པ་ནས། ཐོག་མ་མེད་པའི་དུས་ནས་མི་ཤེས་པའི་བག་ཆགས་ཀྱི་རྒྱུན་གྱི་སྟོབས་ལས་རིམ་གྱིས་རང་གི་སེམས་ལས་བྱུང་བའི་ལས་དང་ཉོན་མོངས་པ་རྣམས་ཀྱིས་མངོན་པར་ཟིལ་གྱིས་མནན་པར་འགྱུར་རོ། །དེང་གི་ཚན་རིག་པས་དཔྱད་པ་ལྟར་ན་ལོ་ཐེར་འབུམ་ཆུང་བ་ལྔ་སྟེ་བྱེ་བ་ལྔ་སྟོང་གི་གོང་ནས་འཛམ་གླིང་འདི་རིམ་གྱིས་ཆགས་པ་དང་། དེ་ཡང་གཙོ་བོ་བྲག་རྡོ་དང་ས་འོག་ཏུ་ལོ་མང་པོར་ལུས་པའི་ཤིང་གི་ལོ་མ་རྡོར་གྱུར་པ་སོགས་ལ་བརྟགས་ཏེ་ལོ་ཅི་ཙམ་སོང་བ་ཚོད་རྩིས་བྱས་ཚེ་དངོས་ཡོད་གནས་ཚུལ་གྱི་ཐོག་ནས་ར་སྤྲོད་གང་འཚམ་འབྱུང་བཞིན་ཡོད།

གཞན་ཡང་། འཛམ་གླིང་འདིར་ཐོག་མར་སེམས་ཅན་གྱི་དབྱིབས་དང་བོངས་ཚད་ཅི་འདྲ་ཡོད་མེད་དང་། དེ་ནས་རིམ་གྱིས་འགྱུར་བ་ཇི་ལྟར་སོང་མིན་སོགས་ཐམས་ཅད་བདེན་མིན་གང་ལྟར་ཡང་གང་འཚམ་འགྲེལ་བཤད་བྱེད་ཀྱི་ཡོད། དེས་ན། རང་ཅག་གི་གཞུང་དུ་གསུངས་པ་རྣམས་ལའང་བསམ་བློ་གཏོང་དགོས་ལ། ལུས་རགས་པ་མེད་པའི་སེམས་ཅན་ཡང་ངེས་པར་ཡོད་སྲིད་པ་ཞིག་རེད། དེ་ནས་དེ་དག་གིས་ཡིད་ཀྱི་རང་བཞིན་གྱི་ལུས་སྤངས་ཏེ། ཞེས་པ་ནི་ཇེ་རགས་སུ་ཕྱིན་པའི་དོན་ནོ། །ཉོན་མོངས་པའི་རྒྱུན་གྱི་རིམ་གྱིས་ཐ་མལ་པའི་མིའི་བདག་ཉིད་ཀྱི་དངོས་པོར་ཡོངས་སུ་འཛིན་ཏོ། །དེ་ལྟ་བུའི་ཐུགས་རྡོ་རྗེ་དགེ་བའི་བཤེས་གཉེན་དང་བྲལ་བས་རང་གི་རང་བཞིན་ཡོངས་སུ་མ་ཤེས་པས་སེམས་ཅན་གྱི་རིས་ནས་འཕོ་ཞིང༌། ཞེས་པ། གསང་སྔགས་བླ་མེད་ཀྱི་ལམ་ཚུལ་བཞིན་དུ་སྟོན་པའི་རྡོ་རྗེ་སློབ་དཔོན་དང་བྲལ་བས་རང་གི་རང་བཞིན་ནམ་སེམས་ཀྱི་རང་བཞིན་ཡོངས་སུ་མ་ཤེས་པའི་དབང་གིས་སེམས་ཅན་ཞེས་པའོ། །ཇི་སྲིད་དུ་སྐྱེ་བའི་ཚོགས་པ་མ་རྙེད་པ་དེ་སྲིད་དུ་ཉིན་ཞག་བདུན་དུ་སྲིད་པ་བར་མ་དོར་གནས་སོ་ཞེས་ངེས་པར་བཤད་དོ། །ཞེས་པ་ནས། འདིས་བསྐྱེད་པའི་རིམ་པ་སྒོམ་པར་བྱེད་པ་རྣམས་ཀྱིས་ཀྱང་བར་དོ་ལོངས་སྐུའི་ལམ་འཁྱེར་དང་པོའི་མགོན་པོ་བསྐྱེད་པ་དེ་རྣལ་འབྱོར་དང་རྗེས་སུ་རྣལ་འབྱོར་གྱི་སྟེ། མདོར་ན། མངོན་བྱང་དང་པོ་གཉིས་ཀྱི་རྣལ་འབྱོར་དང་མངོན་བྱང་ཕྱི་མ་གསུམ་སྟེ་མངོན་བྱང་ལྔའི་རིམ་པས་དང་པོའི་མགོན་པོ་ལྷའི་སྐུ་བསྐྱེད་པ་བསྟན་ཏེ། ཇི་ལྟར་སྐྱེ་བ་གཅིག་གིས་ཐོགས་པའི་བྱང་ཆུབ་སེམས་དཔའ་སེམས་དཔའ་ཆེན་པོས་ལོངས་སྤྱོད་རྫོགས་པའི་སྐུས་མི་རྣམས་ཀྱི་དོན་མཛད་པར་མི་སྤྱོད་པས་ཞེས་དེ་འདྲའི་ལོངས་སྐུ་དང་པོའི་མགོན་པོ་དེ་སླར་ཡང་སྐྱེ་བ་སྤྲུལ་སྐུར་བཞེངས་ནས་ལོངས་སྤྱོད་རྫོགས་པའི་སྐུས་ཐ་མལ་པའི་མིའི་དོན་མཛད་པར་མི་སྤྱོད་པ་ཡིན་པས་ཕུང་པོ་དང་ཁམས་དང་སྐྱེ་མཆེད་ཀྱི་རྗེས་སུ་ཞུགས་པས་རགས་པའི་སྤྲུལ་པའི་སྐུ་འཛིན་པའི་དོན་དུ་མངལ་དུ་འཇུག་པ་ཉེ་བར་བསྟན་པ་དེ་བཞིན་དུ་ཞེས་པ་ནས། འོད་མི་སྣང་བར་འགྱུར་རོ། །ཞེས་མི་སྤྱིའི་རིགས་ལ་རིམ་གྱིས་འགྱུར་བ་བྱུང་བ་སྟེ། མདོར་ན། ལུས་རྙིང་པར་འགྱུར་ཚུལ་གསུངས་པའོ། །

དེའི་འོག་ཏུ་མུན་པ་སྐྱེས་པས་ཉི་མ་དང་ཟླ་བ་དག་འཇིག་རྟེན་དུ་རབ་ཏུ་བྱུང་བའོ། །ཞེས་པ་ནས། སྐད་ཅིག་ཐང་ཅིག་གམ་ཡུད་ཙམ་གྱིས་ཡེ་ཤེས་སེམས་དཔའ་ལྟར་རྣམ་པར་སྣང་མཛད་ཀྱི་སྒོ་ནས་ཞུགས་ཏེ། ཞེས་རྣམ་པར་སྣང་མཛད་གང་དུ་འགོད་པའི་ལུས་གནད་སྤྱི་བོ་ནས་ཞུགས་ཏེ་ཞེས་པའོ། །ཡེ་ཤེས་ཀྱི་ས་ཐོབ་ནས་ཐབས་ཀྱི་ཡེ་ཤེས་དང་ལྷན་ཅིག་གཉིས་སུ་མེད་པར་གྱུར་ནས་ཤིན་ཏུ་དགའ་བར་ཆུད་པའི་སྙིང་པོ་ཡིན་ཏེ། གསང་འདུས་རྩ་རྒྱུད་ལས་དེ་བཞིན་གཤེགས་པ་ཐམས་ཅད་ཟིལ་གྱིས་གནོན་པའི་ཏིང་ངེ་འཛིན་གསུངས་པའི་རིགས་པ་དང༌། ཞེས་པ་ནས། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་བཙུན་མོའི་བྷ་ག་ལ་ཞུགས་སོ་ཞེས་གསུངས་སོ། །དེའི་འོག་ཏུ་རིམ་གྱིས་འཕེལ་ཏེ། མངལ་གྱི་གནས་སྐབས་ལྔ་ནི། དང་པོར་མེར་མེར་པོའི་རྣམ་པའོ། །ཞེས་པ་ནས། གཞུང་འདིས་རྣལ་འབྱོར་བཞི་ལས་བསྒྲུབས་པ་ནི་བདག་ཡིན་ནོ་ཞེས་སྔགས་པས་ང་རྒྱལ་བསྐྱེད་པར་བྱའོ་ཞེས་བསྟན་ཏོ། །རྣམ་པར་དགོད་པ་བསྟན་པའི་རིམ་པར་ཕྱེ་བ་སྟེ་དང་པོའོ།། །།

རྣམ་གཞག་རིམ་པའི་རྣམ་བཤད།

གཉིས་པ་ལ་བཞི། རྣམ་པར་དགོད་པའི་རྣམ་གཞག་རིམ་པ། ཞེས་པ་ནས། བསྒོམ་པའི་ཚུལ་སྟོན་པས་རྣམ་པར་དགོད་པའི་རིམ་པའོ། །འདི་ལ་གསུམ། སྣོད་བཅུད་གཉིས་རིམ་པ་བཞིན་དུ་ཆགས་པ་དང་རྗེས་སུ་མཐུན་པར་བསྒོམ་པ་དང་། དེ་ལ་ཡང་། དང་པོར་སྟོང་ཉིད་བསྒོམས་པའི་རྗེས་སུ་འབྱུང་བཞི་ལས་གཞལ་ཡས་ཁང་གདན་དང་བཅས་པ་བསྐྱེད། དེ་ནས་བཅུད་ཀྱི་སེམས་ཅན་གྲུབ་པ་དང་མཐུན་པར་ལྷག་མོས་ཀྱི་ལྷ་རྣམས་སྐད་ཅིག་གིས་བསྐྱེད་ཅིང་མཛད་པ་མཛད། དེ་ནས་ལྷག་མོས་ཀྱི་ལྷ་རྣམས་ལུས་ལ་བཀོད་དེ་རིམ་གྱིས་འོད་གསལ་དུ་བསྡུས་ཏེ་འཆི་བ་ཆོས་སྐུའི་ལམ་འཁྱེར་དངོས་གཞི་བསྒོམ། དེ་འདྲའི་སྣོད་ཆགས་འཇིག་གི་རིམ་པ་དང་མཐུན་པར་བསྒོམ་པ་སྒོམ་དཀའ་བ་དང་རྒྱུ་མཚན་དང་དགོས་པ་དམིགས་བསལ་ཡོད་པས་དེ་འཆད་པ་ལ། སྣོད་ཀྱི་སྲིད་པའི་རིམ་པ་དང་མཐུན་པར་བསྒོམ་པ། བཅུད་ཀྱི་སྲིད་པའི་རིམ་པ་དང་མཐུན་པར་བསྒོམ་པ། དེ་དག་དང་བསྟུན་ནས་བསྒོམ་པར་གསུངས་པའི་དགོངས་པ་གཏན་ལ་དབབ་པའོ། །

མདོར་བྱས།

སྟེང་འོག་ཡང་དག་བྱིན་གྱིས་བརླབ། །ཅེས་ཐུན་མོང་བའི་བསྲུང་འཁོར་བསྒོམ་པ་དེ་ཡན་ཆད་ཀྱིས་བསྟན་ནས། སྲིད་གསུམ་དངོས་པོ་མེད་པར་བསྒོམ། །ཞེས་པས་དངོས་པོ་རྣམས་རང་ངོས་ནས་ཡོད་མེད་འཚོལ་བ་ན། རང་ངོས་ནས་གྲུབ་པ་རྡུལ་ཙམ་ཡང་རྙེད་དུ་མེད་པས་ཆོས་རྣམས་ངོ་བོ་ཉིད་ཀྱིས་སྟོང་པ་འདི་ཐོག་མར་བསྒོམ་དགོས་པར་གསུངས་པ་རེད། དེ་ཡང་གང་ཞེ་ན། ཚིག་རིས་ཅུང་མི་འདྲ་ཡང་རྩ་རྒྱུད་ཀྱི་ཚིག་ནི། དངོས་པོ་མེད་ལ་བསྒོམ་པའི་དངོས། །ཞེས་པ་ནས། བདག་ཉིད་ཅན་རྣམས་སྟོང་པར་བསྒོམ། །ཞེས་གསང་འདུས་རྩ་རྒྱུད་ཀྱི་ཚིགས་སུ་བཅད་པ་འདིའི་དོན་བསྒོམས་པ་ཡིས་ནི་རྒྱུ་བ་བཅུད་དང་མི་རྒྱུ་བ་སྣོད་ཀྱི་འཇིག་རྟེན་གྱི་བདག་ཉིད་ཅན་ཏེ་སྣོད་བཅུད་ཀྱིས་བསྡུས་པའི་ཆོས་རྣམས་སྟོང་པར་བསྒོམ་ཞེས་པའོ། །ཆོ་གའི་སྦྱོར་བ་འདི་ཡིས་ནི། །ཡེ་ཤེས་ས་གཞིར་བྱིན་གྱིས་བརླབ། །ཅེས་ཡེ་ཤེས་ཀྱི་ས་དང་། འབྱུང་བཞིའི་དཀྱིལ་འཁོར་བསྒོམ་པ་ནི། ནམ་མཁའ་དབྱིངས་ཀྱི་དབུས་གནས་པར། །ཧཱུཾ་གཉིས་ས་བོན་ཡཾ་ལས་བྱུང་། །ཞེས་པ་ནས། རྡོ་རྗེ་ས་ཡི་དཀྱིལ་འཁོར་ལ། །ཞེས་སྣ་ཚོགས་རྡོ་རྗེ་བསྒོམས་ནས་རྡོ་རྗེ་དཀྱིལ་འཁོར་དེའི་སྟེང་དུ་བྷྲཱུཾ་ཡོངས་སུ་གྱུར་པ་ལས་གཞལ་ཡས་ཁང་བསྐྱེད་པ་ནི། དེར་ནི་བྷྲཱུཾ་ལས་བྱུང་བ་ཡི། །ཞེས་པ་ནས། རྔ་ཡབ་སོགས་ཀྱིས་རྣམ་པར་བརྒྱན། །ཞེས་སྲིད་པ་སྣོད་ཆགས་པའི་རིམ་པ་དང་མཐུན་པར་འབྱུང་བཞིའི་དཀྱིལ་འཁོར་ནས་གཞལ་ཡས་ཁང་གི་བར་དུ་དང་།

བདག་ཉིད་ཕྱག་རྒྱར་ལྡན་པ་ནི། །ཞེས་པ་ནས། དཀྱིལ་འཁོར་དབུས་སུ་བསྒོམ་པར་བྱ། །ཞེས་ལྷག་མོས་ཀྱི་གཙོ་བོ་བསྒོམ་པ་དང་། རྣམ་སྣང་མཛད་དང་རིན་ཆེན་དང་། །ཞེས་པ་ནས། ཤར་ལ་སོགས་པའི་ཕྱོགས་སུ་བསམ། །ཞེས་ཕྱོགས་ཀྱི་དེ་བཞིན་གཤེགས་པ་བཞི་དང་། གཏི་མུག་དགའ་སོགས་ལྷ་མོ་རྣམས། །ཞེས་པ་ནས། རིམ་པ་ཇི་བཞིན་ངེས་པར་དགོད། །ཅེས་སྤྱན་སོགས་ལྷ་མོ་བཞི་དང་། དེ་བཞིན་གཟུགས་རྡོ་རྗེ་ལ་སོགས། །ཞེས་པ་ནས། རྡོ་རྗེ་སེམས་དཔའ་དང་ལྡན་གནས། །ཞེས་རིམ་པ་གཉིས་པའི་གྲལ་རྡོ་རྗེ་མ་བཞི་འགོད་པའོ། །བྱམས་པ་ས་ཡི་སྙིང་པོ་དག །ཅེས་པ་ནས། ཀུན་དུ་བཟང་པོ་བྱང་ཕྱོགས་སུ། །ཞེས་རྩ་རྒྱུས་རྣམ་དག་གི་བྱམས་པ་ལ་སོགས་པ་སེམས་དཔའ་བརྒྱད་འགོད་པའི་ཚུལ་ལོ། །

དེ་ནས་ཁྲོ་བོ་བཅུ་འགོད་པ་ལ། གཤིན་རྗེ་གཤེད་ནི་ཤར་གྱི་སྒོར། །ཞེས་པ་ནས། དེ་ཡི་འོག་ཏུ་རྣམ་པར་བསམ། །ཞེས་གནོད་མཛེས་ཁྲོ་བོའི་རྒྱལ་པོ་ནི་གར་བུ་ཟླུམ་པོའི་འོག་ཏུ་བསམ་པར་བྱ་གསུངས་པ་རེད། གཙུག་ཏོར་འཁོར་ལོས་སྒྱུར་རྒྱལ་ཡང་། །ཞེས་པ་ནས། དེ་ལྟར་ལྷག་པར་མོས་བསམས་ནས། །ཞེས་པ་ནས། ལྷག་མོས་ལུས་ལ་སྡུད་པ་ནི། སླར་ཡང་ཁ་སྦྱར་སྦྱོར་བ་ཡིས། །རང་གི་ལུས་ལ་དེ་རྣམས་གཞུག །ཅེས་དང་། ལྷག་མོས་ཀྱི་མཛད་པའང་ཕལ་ཆེར་འདི་དག་གི་ཁོངས་ནས་བསྟན་དགོས་སོ། །ལུས་ཀྱི་འཁོར་ལོ་རྫོགས་སངས་རྒྱས། །རིམ་པ་ཇི་བཞིན་ཡང་དག་བསམ། །

དེ་ནས་ལྷག་མོས་འོད་གསལ་དུ་བསྡུ་བ་ཞེས་འཆི་བ་ཆོས་སྐུའི་དངོས་གཞི་ནི། དོན་དམ་པ་ཡི་རྡོ་རྗེ་ཡིས། །དེ་བཞིན་ཉིད་ལ་གཞུག་བྱ་བས། །ལུས་ལ་འཕོས་པའི་དེ་བཞིན་གཤེགས་པའི་ཚོགས་བསད་ན། །ཞེས་བསད་པ་སྟེ་འོད་གསལ་དུ་དག་ནས་འོད་གསལ་ལ་རྩེ་གཅིག་ཏུ་མཉམ་པར་བཞག་སྟེ་བསྒོམ་པ་ཞིག་བྱུང་ན་དངོས་གྲུབ་རབ་མཆོག་བླ་མེད་རྫོགས་བྱང་གི་གོ་འཕང་མྱུར་དུ་ཐོབ་པར་འགྱུར། །འདི་དོན་རྡོ་རྗེ་ཕྲེང་བ་ལས། །གསལ་བར་ཇི་བཞིན་རྣམ་ཕྱེ་སྟེ། །ཕུང་ཁམས་སྐྱེ་མཆེད་ཀྱི་རང་བཞིན་གྱི་ལྷ་ཚོགས་རྣམས་གང་ཞེ་ན། རགས་པ་ཉེར་ལྔའི་སྐོར་བཤད་པར། གཟུགས་ཕུང་རྟོག་དང་མེ་ལོང་དང་། །ཞེས་པ་ནས། ཁྲོ་བོ་གཉིས་དང་ཡང་དག་ལྡན། །ཞེས་བདག་ཉིད་ཀྱི་ལུས་ཀྱི་ལྷ་རྣམ་སྣང༌། སྤྱན་མ། སའི་སྙིང་པོ། གཟུགས་རྡོ་རྗེ་མ། བྱམས་པ། གཤིན་རྗེ་གཤེད། མི་གཡོ་བ་རྣམས་དང་། ཚོར་བའི་ཕུང་པོ་མཉམ་ཉིད་དང་། །ཞེས་པ་ནས། ཁྲོ་བོ་གཉིས་དང་ཡང་དག་ལྡན། །དེ་ནས་རིན་འབྱུང༌། མཱ་མ་ཀཱི། ཕྱག་རྡོར། སྒྲ་རྡོ་རྗེ་མ། གཞན་གྱིས་མི་ཐུབ་པ་དང་། འདོད་པའི་རྒྱལ་པོ་རྣམས་དང་། འདུ་ཤེས་སོ་སོར་རྟོག་པ་དང་། །ཞེས་པ་ནས། ཁྲོ་བོ་གཉིས་དང་ཡང་དག་ལྡན། །དེ་ནས་འོད་དཔག་མེད། གོས་དཀར་མོ། ནམ་མཁའི་སྙིང་པོ། དྲི་རྡོ་རྗེ་མ། རྟ་མགྲིན། དབྱུག་སྔོན་ཅན་ཏེ་ཁྲོ་བོ་གཉིས་དང་ཡང་དག་ལྡན་ཞེས་དང་། འདུ་བྱེད་བྱ་བ་གྲུབ་པ་དང་། །ཞེས་པ་ནས། ཁྲོ་བོ་གཉིས་དང་ཡང་དག་ལྡན། །དེ་ནས་དོན་གྲུབ། སྒྲོལ་མ། འཇིག་རྟེན་དབང་ཕྱུག །རོ་རྡོ་རྗེ་མ། སྒྲིབ་སེལ། རེག་བྱ་རྡོ་རྗེ་མ། ཀུན་བཟང༌། བགེགས་མཐར་བྱེད། སྟོབས་པོ་ཆེ་རྣམས་དང་། སྟེང་འོག་ཁྲོ་བོ་ཤིན་ཏུ་བཅས། །ཞེས་པ་ནས། རྣམ་ཤེས་ཕུང་པོར་ཞུགས་པ་སྟེ། །ཞེས་སྟེང་གི་ཁྲོ་བོ་གཙུག་ཏོར་འཁོར་ལོས་བསྒྱུར་བ་ཐིམ་པས་སྣང་བ་དཀར་ལམ་པ་དང་། འོག་གི་ཁྲོ་བོ་གནོད་མཛེས་རྒྱལ་པོ་ཐིམ་པས་མཆེད་པ་དམར་ལམ་པ། འཇམ་དཔལ་ཐིམ་པས་ཉེར་ཐོབ་ནག་ལམ་པ་འཆར་བར་བསམ། རྣམ་ཤེས་ཀྱང་ནི་འོད་གསལ་བའོ། །ཞེས་པ། གཙོ་བོ་ཡབ་ཡུམ་ཡང་རིམ་གྱིས་འོད་གསལ་སྟོང་པ་ཉིད་དུ་སྦྱངས་ནས། མྱ་ངན་འདས་བཅས་ཀུན་སྟོང་དང་། །ཆོས་ཀྱི་སྐུར་ཡང་བཤད་པ་ཡིན། །ཞེས་སྐྱེས་བུའི་རྒྱུད་ཀྱིས་བསྡུས་པའི་ཕུང་ཁམས་སྐྱེ་མཆེད་ཀྱི་ཆོས་ཐམས་ཅད་བཞོན་པའི་རླུང་དང་བཅས་པ་ཇེ་ཕྲ་ཇེ་ཕྲར་གྱུར་ཏེ། མཐར་རང་བཞིན་བརྒྱད་ཅུའི་ཀུན་རྟོག་བཞོན་པའི་རླུང་དང་བཅས་པ་ཐིམ་པ་སྟོང་པ་དང་པོ་དང་། སྟོང་པ་དང་པོ་སྟོང་པ་གཉིས་པ་ལ་དང་། སྟོང་པ་གཉིས་པ་སྟོང་པ་གསུམ་པ་ལ་དང་། སྟོང་པ་གསུམ་པ་སྟོང་པ་བཞི་པ་ལ་ཐིམ་སྟེ་ཐམས་ཅད་སྟོང་པ་འོད་གསལ་ཉག་གཅིག་ལུས་པའི་སྐབས་སྟོང་པ་ཉིད་ཀྱི་དོན་དྲན་པར་བྱས་ཏེ། དེ་འདྲའི་བདེ་སྟོང་གཉིས་སུ་མེད་པའི་ལྷན་ཅིག་སྐྱེས་པའི་སྐུ་དེ་ཆོས་ཀྱི་སྐུ་ཡང་བཤད་པ་ཡིན་ཞེས་པའོ། །དེ་ཡང་། སྒོམ་པའི་སྐབས་མ་ཡིན་པར་ལས་ཉོན་གྱི་དབང་གིས་རང་གི་ངང་གིས་ཡོད་པ་ལ་གཞིའི་ཆོས་སྐུ་དང་མ་ཡི་འོད་གསལ་ཞེས་ཀྱང་གསུངས་ཡོད། དེ་ཉིད་ཆེད་དུ་གཉེར་ནས་བསྒོམས་པའི་སྟོབས་ཀྱིས་འཆི་རིམ་གྱི་སྐབས་ཀྱི་མ་ཡི་འོད་གསལ་བཞིན་དུ་འོད་གསལ་ཕྲ་ཤོས་ཤིག་བསྒོམས་སྟོབས་ཀྱིས་བསྐྱེད་ཐུབ་པ་བྱུང་ན་དེ་ལ་བུ་ཡི་འོད་གསལ་ཞེས་བརྗོད་དོ། །

དེ་ལྟར་ལས་ཉོན་གྱི་དབང་གིས་བྱུང་བའི་མ་ཡི་འོད་གསལ་ཤར་བའི་དོད་ལ་ལམ་གྱི་ངོ་བོར་བསྐྱེད་ཐུབ་པ་བྱུང་ན་འོད་གསལ་མ་བུ་བསྲེས་པ་ཞེས་བྱ། ཡང་སྐབས་རེར། མ་ཡི་འོད་གསལ་ཆོས་ཉིད་དང་། བུ་ཡི་འོད་གསལ་དེ་ཡུལ་དུ་བྱེད་པའི་ཡུལ་ཅན་གྱི་འོད་གསལ་ལ་སྦྱར། དེ་གཉིས་ཡུལ་ཡུལ་ཅན་གཅིག་ཏུ་སྦྱོར་བ་ལ་མ་བུ་བསྲེས་ཞེས་པའི་གོ་བ་ཞིག་ཀྱང་ཡོད། དེ་འདྲའི་འཆི་བ་ཆོས་སྐུའི་ལམ་འཁྱེར་བསྒོམས་པ་ནི། རྫོགས་རིམ་གྱི་གནས་སྐབས་ཀྱི་ལྷན་ཅིག་སྐྱེས་པའི་སྐུའམ་རྫོགས་རིམ་གྱི་ལམ་དུས་ཀྱི་ཆོས་སྐུ་འགྲུབ་པའི་སྨིན་བྱེད་ཁྱད་པར་ཅན་དེའི་སྟེང་ནས་འགྲིག་འོང་བ་དང་། ཤེར་དབང་གི་ཐད་དུ་གང་སྣང་ཀུན་བདེ་སྟོང་དབྱེར་མེད་དུ་འཆར་བ་ལ་སྒྲིབ་པའི་དྲི་མ་འཁྲུད་པས་ཡིད་དག་པར་བྱས། ཞེས་གསུངས་པ་ལྟར་གཞི་རྩ་དེའི་སྟེང་ནས་ས་བཤངས་ལྟ་བུ་བརྒྱབ་ནས་རྩིག་པ་བརྩིགས་འོང་བ་རེད། བརྟན་པར་བྱ་བའི་དོན་དུ་ནི། །ཞེས་པ་ནས། དེ་བཞིན་གཤེགས་པ་ཀུན་གྱི་གནས། །དེ་ལས་ལངས་ཚེ་གང་ཤར་སྣང་བ་ཀུན། །རིགས་བརྒྱ་རིགས་ལྔ་རིགས་གསུམ་རིགས་གཅིག་ཏུ། །
འཆར་བའི་སྐུ་ཡི་རྡོ་རྗེའི་ཏིང་འཛིན་གྱིས། །ཞེས་གསུངས་པ་ལྟར་རིགས་བརྒྱ་རིགས་ལྔ་ལ་སོགས་པའི་སྤྲུལ་པའི་བཀོད་པ་སྣ་ཚོགས་པ་ཐམས་ཅད་དེ་ནས་ཤར་བ་དང་། དེ་བཞིན་དུ་བདེ་ཆེན་སྙིང་པོའི་གསུང་ལས། གཟུང་འཛིན་ཤུན་པ་བུད་པའི་གཉུག་མའི་རང་ཞལ་རྗེན་པ། །གནས་ལུགས་དོན་གྱི་བླ་མ་མཇལ་བར་བྱིན་གྱིས་རློབས་ཤིག །ཅེས་གསུངས་པ་ལྟར་དང་། དེ་ནི་དེ་བཞིན་གཤེགས་པ་ཀུན་གྱི་གནས་ཡིན་ཞེས་པའོ། །

དེ་ནས་ལོངས་སྐུ་དང་པོའི་མགོན་པོ་བསྐྱེད་པ་ནི། འོད་གསལ་བར་ནི་རབ་ཞུགས་ནས། །ལྡང་བ་ཡང་ནི་བསྟན་པར་བྱ། །ཞེས་སོགས་གསུངས་ཏེ་ཐ་མལ་པ་ལ་ལས་རླུང་གིས་གཡོ་བས་འོད་གསལ་དེ་འགགས་ནས་འབྱུང་བ་ལུགས་ལྡོག་གི་སྟོང་པ་གསུམ་འཆར་གྱི་ཡོད། དེ་དང་མཐུན་པར་རྣལ་འབྱོར་པས་ལོངས་སྐུའི་ལམ་འཁྱེར་བྱས་ཏེ་དེ་བཞིན་ཉིད་ཀྱི་རྣལ་འབྱོར་སྔོན་ལ་བཏང་ནས། དེ་ནས་རྗེས་སུ་རྣལ་འབྱོར་ནས་བཟུང་སྟེ་མངོན་བྱང་ལྔའི་སྒོ་ནས་ལོངས་སྐུ་དང་པོའི་མགོན་པོ་བསྐྱེད་ཀྱི་ཡོད།

སྔགས་ཀྱི་སྐུ་ཡི་སྦྱོར་བ་ཡིས། །ལྷ་ཡི་གཟུགས་ལ་དམིགས་པར་འགྱུར། །
ནམ་མཁའི་དབྱིངས་ཀྱི་དབུས་གནས་པར། །ཧཱུཾ་ལས་བྱུང་བའི་ཉི་མའི་དཀྱིལ་འཁོར་བསྒོམ་པར་བྱ། །སྔགས་པས་དེ་ཡི་སྟེང་དུ་ཡང་། །ཨོཾ་ལས་བྱུང་བའི་ཟླ་བའི་དཀྱིལ་འཁོར་རྣམ་པར་བསམ། །དེར་ནི་ཨཱཿལས་བྱུང་བའི་པདྨ་འདབ་མ་བརྒྱད། །ཁ་དོག་དམར་པོ་བསྒོམ་པར་བྱ། །པདྨའི་སྟེང་དུ་སྔགས་ཆེན་པོ། །ཨོཾ་ཨཱཿཧཱུཾ་གི་ཡི་གེ་གསུམ་ནི་དེ་ནས་བསམ། །ཞེས་པའི་འབྲུ་གསུམ་བརྩེགས་པར་བསམ། སྔགས་དང་པདྨ་ཉི་མ་དག །ཟླ་བའི་དཀྱིལ་འཁོར་ལ་ཞུགས་པས། །ཞེས་གདན་གཉིས་དང་ཡི་གེ་དང་བཅས་པ་འོད་དུ་ཞུ་ནས་ཟླ་བ་ལས་བྱང་ཆུབ་པ་ཞེས་པའི་ཟླ་བའི་དཀྱིལ་འཁོར་དུ་གྱུར། ཟླ་བའི་དཀྱིལ་འཁོར་ཀུན་རྫོགས་འགྱུར། །བྱང་ཆུབ་སེམས་སུ་རྣམ་པར་བརྟག །རྒྱུ་དང་མི་རྒྱུ་ཐམས་ཅད་ཀྱང་། །དེ་ཉིད་དུ་ནི་རྣམ་བསམ་ཞིང་། །སྣོད་བཅུད་ཀྱི་ཆོས་ཐམས་ཅད་ཀྱི་རྩ་བ་རླུང་སེམས་ཙམ་ཟླ་བར་སྣང་བ་དེ་ངའོ་ཞེས་པ་ལྟར་རོ། །དེ་ཉིད་བརྟན་པར་བྱ་བའི་དོན་དུ་ནི། །གསང་སྔགས་འདི་ནི་བརྗོད་པར་བྱ། །ཨོཾ་དྷརྨ་དྷཱ་ཏུ་སྭ་བྷཱ་ཝ་ཨཱཏྨ་ཀོ྅ཧཾ། དེ་ལྟར་སྦྱོར་བ་དམིགས་ནས་སུ། །ཞེས་དེ་བཞིན་ཉིད་ལས་བྱང་ཆུབ་པ་དང་ཟླ་བ་ལས་བྱང་ཆུབ་པའི་རྣལ་འབྱོར་བརྩམས་ནས་དེའི་རྗེས་སུ་སྦྱོར་བ་བརྩམ་པར་བྱ། །རྣལ་འབྱོར་པ་ཡིས་ཡིག་གསུམ་ཡང་། །ཟླ་བའི་དབུས་སུ་རྣམ་པར་བསམ། །ཞེས་ཟླ་བའི་སྟེང་དུ་ཨོཾ་དཀར་པོ། ཨཱཿདམར་པོ། ཧཱུཾ་སྔོན་པོ་གསུམ་གཡས་གཡོན་དུ་བསམ། དེ་ནས་ཡིག་གསུམ་ལས་བྱུང་བ། །ཀུན་ད་ཟླ་བ་དཀར་དང་མཚུངས། །ཞེས་མངོན་བྱང་ཕྱི་མ་གསུམ་ལས་ཀུན་ད་ལྟར་དཀར་བའི་ལོངས་སྐུ་དང་པོའི་མགོན་པོ་བསྐྱེད་པ་དེ་རྗེས་སུ་རྣལ་འབྱོར་དང་། དེའི་མཇུག་ཏུ་ཤིན་ཏུ་རྣལ་འབྱོར་བསྐྱེད་དགོས་པས། ལོངས་སྐུ་དང་པོའི་མགོན་པོ་སྤྲུལ་སྐུ་རྡོ་རྗེ་འཛིན་པར་བསྐྱེད་པ་ནི། དང་པོ་མགོན་པོ་བསམས་ནས་ཀྱང་། །ཤིན་ཏུ་སྦྱོར་བ་ཡང་དག་བརྩམ། །མི༌བསྐྱོད་པ་ནི་རྗེས་ཞུགས་པས། །ཞལ་གསུམ་ཕྱག་དྲུག་འབར་བ་དང་། །ཨིནྡྲ་ནཱི་ལའི་འོད་མཉམ་པའི། །རྡོ་རྗེ་སེམས་དཔའ་རྣམ་པར་བསྒོམ། །རྡོ་རྗེ་སེམས་དཔའི་ཕྱག་མཚན་གང་ཞེ་ན། རྡོ་རྗེ་འཁོར་ལོ་པདྨ་ནི། །གཡས་པའི་ཕྱག་ཏུ་རྣམ་པར་བསམ། །དྲིལ་བུ་རིན་ཆེན་རལ་གྲི་ནི། །གཡོན་པའི་ཕྱག་ཏུ་བསམ་པར་བྱ། །ཞེས་གསུངས་སོ། །དེ་ནས་རྣལ་འབྱོར་ཆེན་པོ་ལུས་དཀྱིལ་བསྒོམ་པ་ནི།

མདོ་བསྲེ།

དེ་ལྟར་ཕྱོགས་དང་མཚམས་བཅིང་བ་དང་ར་བ་ལ་སོགས་པའི་ཆོ་ག་སྲུང་བའི་འཁོར་ལོ་བསྒོམས་ལ། ལེའུ་གཉིས་པ་ལས། དངོས་པོ་མེད་པ་སྒོམ་པའི་དངོས། །ཞེས་པ་ནས། དེ་བཞིན་གཤེགས་པ་རྣམས་ཕུང་པོ་ལ་སོགས་པར་བསྡུས་ཏེ། ཞེས་ལྷག་མོས་ལུས་ལ་བསྡུས་ནས། གཟུགས་ཕུང་གཏོགས་པ་དང་ཞེས་བྱ་བ་ལ་སོགས་པས་ཞེས་པ་ནས། ཨོཾ་དྷརྨ་དྷཱ་ཏུ་ཞེས་བྱ་བ་ལ་སོགས་པ་གསུངས་པའི་སྔགས་ཀྱིས་བརྟན་པར་བྱ་བ་འདི་ནི་རྣལ་འབྱོར་ཏེ། ཞེས་མངོན་བྱང་དང་པོ་གཉིས་རྣལ་འབྱོར་དང་། དེ་བས་ན། ཡེ་ཤེས་ཙམ་ལ་སྙོམས་འཇུག་པ། །ཞེས་ནས། ཕུང་པོ་ལ་སོགས་པའི་ངོ་བོ་ཉིད་ལ་དེ་བཞིན་གཤེགས་པ་ཐམས་ཅད་ཡེ་ཤེས་ཀྱི་རང་བཞིན་ལུས་ལ་རྗེས་སུ་ཞུགས་པར་བྱའོ། །

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ།

རྣམ་གཞག་རིམ་པའི་རྣམ་བཤད་ལ་ད་དུང་ཤོག་གྲངས་ཅུང་མང་པོ་ཡོད་པས་དེ་རིང་འདིར་བཞག་ནས། ཁ་སང་བཞིན་བདག་བསྐྱེད་གདོན་རྒྱུ་ཡིན། འོན་ཀྱང་། ཁ་སང་བཏོན་ཟིན་པ་རྣམས་བསྐྱར་ཟློས་མི་དགོས་པར་དེ་རིང་རྡོར་སེམས་བསྒོམ་བཟླས་ནས་ངོ་སྤྲོད་དང་འབྲེལ་ལྷན་དུ་གདོན་དགོས།

དེ་ཡང་དང་པོར་བརྒྱུད་འདེབས་སྐབས་བླ་མའི་རྣལ་འབྱོར་སྐོར་ལེགས་པར་བསམ། དེ་ནས་སྐུ་གསུམ་ལམ་འཁྱེར་མདོར་བསྡུས་ཙམ་བསམ་བློ་བཏང་ནས་སྐད་ཅིག་དཀྲོང་བསྐྱེད་སྐབས་རང་ཉིད་ཞེ་སྡང་རྡོ་རྗེར་བསྐྱེད། དེའི་ཐོག་ནས་རྡོར་དྲིལ་བྱིན་རླབས་དང་། ནང་མཆོད་བྱིན་རླབས། མཆོད་གཏོར་འབུལ་བ། སྔོན་འགྲོའི་མཆོད་པ་དང་གཏོར་མ་བྱིན་རླབས། སྔོན་འགྲོའི་གཏོར་མ་བཏང་། འཕྲིན་ལས་བཅོལ། བདག་བསྐྱེད་ཀྱི་མཆོད་པ་བྱིན་གྱིས་བརླབས། དེ་ནས་དམ་ཚིག་ཉམས་ཆག་ཐམས་ཅད་བཤགས་པས་འདག་ཐབས་བྱེད་དགོས་པས། དབང་མནོས་ནས་དྲན་ཤེས་བག་ཡོད་དང་ལྡན་པའི་སྒོ་ནས་དམ་ཚིག་དང་སྡོམ་པ་ཚུལ་བཞིན་དུ་བསྲུང་དགོས་ལ། རྒྱ་ལ་ཉོན་མོངས་མང་བ་དང་། བག་མེད་པ་སོགས་ཀྱི་ངན་སྤྱོད་གོམས་པའི་དབང་གིས་ཉེས་པ་བྱུང་ཡོད་ན། ཅི་མི་སྙམ་པར་མི་འཇོག་པར་འགྱོད་པ་དང་བཅས་ཏེ་ཕྱིན་ཆད་སྲོག་ལ་བབ་ཀྱང་མི་བྱེད་སྙམ་དུ་སྡོམ་སེམས་བརྟན་པོས་བཤགས་སྡོམ་ལ་འབད་དགོས་པ་གལ་ཆེ། སོ་ཐར་གྱི་ལྟུང་བ་རྣམས་ཡར་ངོ་མར་ངོའི་གསོ་སྦྱོང་གི་སྐབས་སྡིག་ལྟུང་ཕྱིར་བཅོས་བྱ་དགོས་པ་དང་། གསང་སྔགས་དང་འབྲེལ་བའི་དམ་ཚིག་ཉམས་ཆག་རྣམས་ནི་རྡོ་རྗེ་སེམས་དཔའི་བསྒོམ་བཟླས་དང་། དེ་ཡང་། བླ་མེད་ཀྱི་དབང་དང་འབྲེལ་བའི་དམ་ཚིག་ཉམས་ཆག་བྱུང་བ་རྣམས་རྡོར་སེམས་ཡུམ་བཅས་ལ་བརྟེན་ནས་འདག་ཐབས་བྱེད་དགོས། དེ་ལ་ཐོག་མར་སྐྱབས་འགྲོ་སེམས་བསྐྱེད་བྱེད་པ་རྟེན་གྱི་སྟོབས་སུ་གསུངས་པས། ཡིད་ཀྱི་རོལ་པ་དྲི་མེད་ཟླ་འདྲས་བསྒྲུབས། །ཞེས་པ་ནས། བརྟུལ་ཞུགས་དབང་པོའི་ཚོགས་ལ་སྐྱབས་སུ་མཆི། །ཞེས་པས་སྐྱབས་འགྲོ་བསྟན་ཅིང་དེའི་སྐབས་སྐད་ཅིག་གིས་འདུས་པའི་རྟེན་དང་བརྟེན་པའི་དཀྱིལ་འཁོར་ཡོངས་རྫོགས་གསལ་གདབ། མཛད་པ་མཛད་ཚུལ་སོགས་ལས་དེ་བཞིན་གཤེགས་པ་ལྔ་སངས་རྒྱས་དང་། སེམས་དཔའ་བརྒྱད་དང་རྡོ་རྗེ་མ་ལ་སོགས་པ་དེ་དག་སློབ་པའི་དགེ་འདུན་དང་། དེ་དག་གི་ཐུགས་རྒྱུད་ལ་མངའ་བའི་འགོག་ལམ་གྱིས་བསྡུས་པའི་ཆོས་ཏེ་སྐྱབས་གནས་དཀོན་མཆོག་གསུམ་གྱི་ངོ་བོ་དང་ཡོན་ཏན་རྣམས་སེམས་ལ་དྲན་པར་བྱས་ནས་ཡིད་ཁྱེད་ཤེས་ཀྱི་བསམ་པ་རྩེ་གཅིག་པས་སྐྱབས་སུ་འགྲོ་བ་དང་། དེ་ནས། བསམ་དང་རྣམ་པར་སྨིན་པ་དག་གྱུར་པས། །ཞེས་སོགས་ཀྱིས་སེམས་བསྐྱེད་པར་གསུངས་པས་འདི་ཡང་ལྷན་ཅིག་ཏུ་གསུང་བར་ཞུ།

ཡིད་ཀྱི་རོལ་པ་དྲི་མེད་ཟླ་འདྲས་བསྒྲུབ། །ཅེས་པ་ནས། སེམས་ནི་བྱང་ཆུབ་དམ་པར་བསྐྱེད་པར་བགྱི། །དེ་ལྟར་སྐྱབས་སུ་འགྲོ་བ་དང་སེམས་བསྐྱེད་པ་ཡིད་འཁུལ་ངེས་ཤིག་དགོས་པས་ཚར་རེ་གཉིས་ཙམ་གྱིས་འཐུས་པར་མི་བྱེད་པར་སེམས་འཁུལ་བ་ཞིག་མ་བྱུང་གི་བར་དུ་སྐྱབས་སུ་འགྲོ་བ་དང་སེམས་བསྐྱེད་པ་གཉིས་བསྐྱར་ཟློས་ཡང་ཟློས་བྱས་པའི་མཐར་སེམས་ལ་བཟོ་ལྟ་ལྟ་བུ་ཆགས་ཏེ། སྙིང་ཁོང་རུས་པའི་གཏིང་ནས་རྩེ་གཅིག་ཏུ་སྐྱབས་མགོན་ཁྱེད་རྣམས་ཀྱིས་མཁྱེན་བསམ་པ་དང་། སྐྱབས་མེད་པ། མགོན་མེད་པ། ཉམ་ཐག་པའི་མ་རྒན་སེམས་ཅན་འདི་རྣམས་ཀྱི་དོན་བདག་གིས་མ་བྱས་ན་སུས་བྱེད། དུས་ད་རེས་མི་བྱེད་ན་ག་དུས་བྱེད་སྙམ་པ་སེམས་ཀྱི་གཏིང་ནས་དྲན་པ་ཞིག་མ་བྱུང་གི་བར་དུ་བསམ། དེ་ནས་སྐྱབས་ཡུལ་ཞིང་མཆོག་དམ་པ་རྣམས་རང་ཉིད་ལ་ཐིམ་ནས་རྒྱུད་བྱིན་གྱིས་བརླབས་སོང་སྙམ་དུ་བྱ།

དེ་ནས་རང་གི་སྤྱི་བོར་དམ་ཚིག་པ་རྡོ་རྗེ་སེམས་དཔའ་བསྐྱེད་ནས་དེ་ལ་ཡེ་ཤེས་པ་སྤྱན་དྲངས་ཏེ་མཆོད། གཉིས་སུ་མེད་པར་བསྟིམས། ཡང་དབང་ལྷ་སྤྱན་དྲངས་ཏེ་མཆོད། དབང་ལྷས་དབང་བསྐུར་ཅིང་རིགས་བདག་གིས་རྒྱས་བཏབ་པར་བསམ། དེ་ནས་རྡོ་རྗེ་སེམས་དཔའ་ལ་གསོལ་བ་བཏབ་པ་ན་དེའི་ཐུགས་ཀའི་ཧཱུཾ་ལས་སེམས་ཅན་གྱི་གྲངས་དང་མཉམ་པའི་འོད་ཟེར་འཕྲོས། འོད་ཟེར་གྱི་སྣེ་ལ་རྡོ་རྗེ་སེམས་དཔའ་ཡུམ་བཅས་སེམས་ཅན་གྱི་གྲངས་དང་མཉམ་པ་བྱུང་སྟེ། དེ་སེམས་ཅན་རེ་རེའི་སྤྱི་གཙུག་ཏུ་འཕོས་ནས་སེམས་ཅན་དེ་དག་གི་འཕྲལ་གྱི་སྡུག་བསྔལ་ཉིན་མཚན་མ་འཁྱོལ་བ་ལྟ་བུས་གཟིར་ནས་ཡོད་པ་རྣམས་བདུད་རྩིའི་རྒྱུན་དང་ཐུགས་རྗེའི་འོད་ཟེར་གྱིས་ཞི་སྟེ། དཔེར་ན། རང་ཅག་ནད་དྲག་པོའི་སྡུག་བསྔལ་གྱིས་མནར་བའི་སྐབས་རང་ཉིད་དད་གུས་ཡོད་སའི་བླ་མ་དང་མཇལ་ཏེ་བྱིན་རླབས་ཐོབ་ན་སེམས་ཇེ་ལྷོད་ལ་འགྲོ་བ་ལྟར། རྡོ་རྗེ་སེམས་དཔའི་བྱིན་རླབས་ཀྱིས་ཉིན་མཚན་འཁྱོལ་དཀའ་བའི་འཕྲལ་གྱི་སྡུག་བསྔལ་མངོན་གྱུར་པ་རྣམས་ཞི་ནས་ལེགས་ཉེས་འབྱེད་པའི་བློ་ཅུང་ཟད་སྐྱེས་པ་ལ་བརྟེན་ནས་ཚེ་འདིའི་སྣང་ཤས་ལྡོག་པ་དང་། དེ་ནས་ཕྱི་མའི་སྣང་ཤས་ལྡོག་པའི་སྒོ་ནས་ཉོན་མོངས་པའི་འཆིང་བ་ལས་གྲོལ་བའི་ཐར་པ་མྱང་འདས་ཞེས་པ་ངོ་འཕྲོད། ངོ་འཕྲོད་པ་ལ་བརྟེན་ནས་ཐོབ་འདོད་སྐྱེས་ཏེ་བསླབ་པ་གསུམ་གྱི་ཉམས་ལེན་གནང་། རང་གི་ཉམས་མྱོང་ལ་དཔགས་ནས་ནམ་མཁའི་མཐས་གཏུགས་པའི་སེམས་ཅན་འདི་དག་ཀྱང་ཉོན་མོངས་པའི་གཞན་དབང་ཅན་དང་། སྡུག་བསྔལ་མི་འདོད་ཀྱང་སྡུག་བསྔལ་ཆུའི་གཉེར་མ་བཞིན་དུ་འཛད་དུ་མེད་པ་ཞིག་དང་། བདེ་བ་འདོད་ན་ཡང་གཏན་གྱི་བདེ་བ་ཞེས་པ་ནི། སྐད་ཅིག་ཙམ་ཡང་མྱངས་མ་མྱོང་བའི་ཚུལ་རྣམས་དྲན་པར་བྱས་ཏེ་སྡུག་བསྔལ་དང་བྲལ་ན་སྙམ་པའི་སྙིང་རྗེ་དང་། བདེ་བ་དང་ལྡན་ན་སྙམ་པའི་བྱམས་པ་བསྒོམ། སྡུག་བསྔལ་དང་བྲལ་བར་ཤོག །བདེ་བ་དང་ལྡན་པར་ཤོག་ཟེར་བ་ཙམ་མ་ཡིན་པར་སྡུག་བསྔལ་དང་བྲལ་བ་དང་བདེ་བ་དང་ལྡན་པ་ཞིག་བདག་རང་གིས་བྱའོ་སྙམ་དུ་ལྷག་པའི་བསམ་པས་ཀུན་ནས་བསླངས་ཏེ་དེ་དག་གི་རྒྱུད་ལ་བྱང་ཆུབ་ཀྱི་སེམས་རིན་པོ་ཆེ་སྐྱེས། སྟོང་ཉིད་ཀྱི་ལྟ་བ་བསྒོམས། དབང་མནོས་བསྐྱེད་རྫོགས་ཀྱི་རྟོགས་པ་རྒྱུད་ལ་སྐྱེས་ཏེ་མངོན་པར་རྫོགས་པར་སངས་རྒྱས་སོང་སྙམ་དུ་ཡིད་བཤར་བྱ། གང་ལྟར་ནམ་མཁའི་མཐའ་དང་མཉམ་པ་སྤྲོས་པའི་རྡོ་རྗེ་སེམས་དཔའི་ཚོགས་དེ་དག་དང་། སངས་རྒྱས་སྲས་དང་བཅས་པ་ལ་མཆོད་ནས་དེ་དག་གི་སྐུ་གསུང་ཐུགས་ཀྱི་ཡོན་ཏན་སྤྱི་དང་ལྷག་པར་སྡིག་སྒྲིབ་འཇོམས་པ་ལ་མཐུ་སྟོབས་ཕུན་སུམ་ཚོགས་པ་གང་ཡོད་པ་ཐམས་ཅད་ཚུར་བྱུང་ནས་རྡོ་རྗེ་སེམས་དཔའ་ལ་ཐིམ། རྡོ་རྗེ་སེམས་དཔའ་ཉིད་སྔར་ལས་ཀྱང་སྡིག་སྒྲིབ་འཇོམས་པ་ལ་མཐུ་སྟོབས་དང་གཟི་བརྗིད་ཕུན་སུམ་ཚོགས་པར་གྱུར་སོང་སྙམ་ནས། ཡིག་བརྒྱ་བགྲང་དགོས། དེ་ལ་ཡང་། ཡས་འདེད་དང་མས་འདེད་ཕུང་འདེད་ཀྱི་དམིགས་པ་གསུམ་ཡོད་ཅིང་། གལ་ཆེ་ཤོས་རྣམ་པར་སུན་འབྱིན་པའི་སྟོབས་དང་། སླར་མི་ལྡོག་པའི་སྟོབས་རྣམས་ཚང་བར་བྱས་ཏེ་བདུད་རྩི་འབེབས་སྦྱང་གི་དམིགས་པ་བྱེད་དགོས།

དེ་ཡང་བདུན་ཚན་བདུན་ཚན་དུ་ཆ་ཕྱེ་སྟེ་བསམས་ན་ལེགས། འདི་ཡང་ལྷན་དུ་གསུང་བར་ཞུ། རང་གི་སྤྱི་བོར་པཾ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཞེས་པ་ནས། ཧ་ཧ་ཧ་ཧ་ཧོཿ བྷ་ག་ཝཱན་སརྦ་ཏ་ཐཱ་ག་ཏ། བཛྲ་མ་མེ་མུཉྩ། བཛྲཱི་བྷ་བ། མཧཱ་ས་མ་ཡ་སཏྭ་ཨཱཿཧཱུཾ་ཕཊ། འདིར་བདུད་རྩི་འབེབས་སྦྱང་གི་དམིགས་པའི་སྐབས་ཐུགས་ཀའི་ཧཱུཾ་དང་སྔགས་འཁོར་ལས་ཟིལ་བ་ཁྲོམ་ཁྲོམ་གྱི་ཟེགས་མ་འཐོར་བཞིན་པའི་བདུད་རྩིའི་རྒྱུན་ཡབ་ཡུམ་གྱི་སྦྱོར་མཚམས་ནས་འཐོན། པདྨ་དང་ཟླ་བའི་གདན་ཕུག་ནས་ཐོགས་པ་མེད་པར་རང་གི་སྤྱི་བོའི་ཚངས་པའི་བུ་ག་ནས་ཞུགས་པར་བསམས། དེ་ནས་ཡས་འདེད་མས་འདེད་སོགས་ཀྱི་དམིགས་པ་བྱེད་དགོས། དེ་བཞིན་དུ་འཁོར་ལོ་བདེ་མཆོག་གི་རྡོ་རྗེ་སེམས་དཔའི་བསྒོམ་བཟླས་ཀྱི་དམིགས་པའི་སྐབས་ཡིན་པ་འདྲ་སྟེ། རྡོ་རྗེ་སེམས་དཔའི་སྐུ་ལ་མུ་ཏིག་གི་དྲ་བ་དང་དྲྭ་ཕྱེད་ཀྱི་རྒྱན་ཡོད་པར་བསམ་པ་ནི། མུ་ཏིག་ཅེས་པ་ལེགས་སྦྱར་གྱི་མུཀྟི་ཀ་ཞེས་པ་གྲོལ་བའི་དོན་ལ་བཤད་དུ་ཡོད་འདུག་པས། སྡིག་ལྟུང་ལས་བདེ་བླག་ཏུ་གྲོལ་བར་བྱེད་པའི་མཚོན་བྱེད་དམ་རྟེན་འབྲེལ་གྱི་གནད་ཡོད་འདུག །གང་ལྟར་རང་ཅག་གི་རྒྱུད་ཀྱི་སྡིག་སྒྲིབ་བག་ཆགས་དང་བཅས་པ་ཐམས་ཅད་དག་སྟེ་ས་ལམ་གྱི་རྟོགས་པ་གོང་མ་སྐྱེ་བའི་འགལ་རྐྱེན་མི་མཐུན་པའི་ཆ་ཐམས་ཅད་ལྷག་མེད་དུ་སངས། མཐུན་རྐྱེན་དམིགས་རྣམ་སྦྱོང་བ་ནི་རང་ཉིད་ལ་རག་ལས་པས་རིག་པ་བསྒྲིམ་དགོས་སྙམ་དུ་དགོངས་པ་བཞེས་དགོས། དེ་ནས་སླར་ཡང་རྡོ་རྗེ་སེམས་དཔའ་ལ་སྙིང་ཁོང་རུས་པའི་གཏིང་ནས་བདག་གིས་འདོད་པ་ནི་བདེ་བ་འབའ་ཞིག་ཡིན་ནའང་། རྨོངས་པའི་གཞན་དབང་དུ་ཕྱིན་ནས་ད་ལྟའི་བར་དུ་ཁ་སྟབས་འདི་འདྲ་ཞིག་ལས་མ་བྱུང་། ཁམས་གསུམ་འཁོར་བ་འདིར་གདུལ་བྱའི་དོན་དུ་སངས་རྒྱས་གྲངས་མེད་བྱོན་ཡོད་ངེས་ཀྱང་དེ་དག་གི་སྐབས་རྣམས་སུ་ནི་རང་ཉིད་ཀྱི་བདེ་སྐྱིད་འབའ་ཞིག་དོན་དུ་གཉེར་ཏེ། དུས་ད་ལྟའི་བར་དུ་དེ་ཁོ་ནའི་ཆེད་འབད་བརྩོན་བྱེད་སྟངས་ནོར་བའི་དབང་གིས་ཁ་སྟབས་འདི་ལས་མ་བྱུང་བ་རེད། དེ་ལྟར་མི་ཤེས་རྨོངས་པའི་གཞན་དབང་དུ་གྱུར་ཅིང་། སྐྱབས་མེད་མགོན་མེད་ཀྱི་བདག་ལྟ་བུ་དཀོན་མཆོག་གསུམ་པོ་ཁྱེད་ཉིད་ཀྱིས་ཐུགས་རྗེས་ཟུངས་ཤིག་སྙམ་དུ་བསམ་སྟེ། འདི་ཡང་ལྷན་དུ་གསུང་བར་ཞུ།

བདག་ནི་མི་ཤེས་རྨོངས་པ་ཡིས། །དམ་ཚིག་ལས་ནི་འགལ་ཞིང་ཉམས། །
ཞེས་པ་ནས། ཞེས་གསུངས་ནས་རང་ལ་ཐིམ་པས་རང་གི་སྒོ་གསུམ་དང་རྡོ་རྗེ་སེམས་དཔའི་སྐུ་གསུང་ཐུགས་དབྱེར་མི་ཕྱེད་པར་གྱུར།

དེ་ནས་ཚོགས་ཞིང་མཆོད་པ་ནི། གོང་དུ་གསལ་སྣང་ལས་ང་རྒྱལ་ཅུང་ཟད་ལྷོད་པ་ཡིན་ཀྱང་། འདི་ནས་རང་ཉིད་མི་བསྐྱོད་རྡོ་རྗེར་གསལ་བའི་ང་རྒྱལ་སླར་གསོས་ཏེ་ང་རྒྱལ་གཟུང་དགོས་ཀྱི་ཡོད། ང་རྒྱལ་གཟུང་ཞེས་པ་ཡང་གཙོ་བོ་ཡིད་ངོར་ཨུ་ཚུགས་རྒྱབ་ནས་སྟོང་ཉིད་རྟོགས་པའི་གཟུང་རྣམ་ལྷར་གསལ་བ་དེ་ཉིད་སེམས་ལ་ཅུང་ཟད་གོམས་ནས་མུ་མཐུད་ནས་བློ་དེའི་ངང་དུ་གནས་ཐུབ་པ་ཞིག་བྱུང་ན། དེ་ནས་རང་ཉིད་ཅེས་པའི་ཚིག་ནམ་ཐོན་ལ་ཤ་རུས་གདོས་བཅས་ཀྱི་ཕུང་པོ་ལ་བརྟེན་ནས་བཏགས་པའི་ང་བློ་ངོར་མི་འཆར་བར། དེའི་དོད་ལྟ་བུར་ཡིད་ངོར་དག་པའི་ཕུང་ཁམས་སྐྱེ་མཆེད་སྟོང་ཉིད་རྟོགས་པའི་གཟུང་རྣམ་མམ་ཡེ་ཤེས་ཀྱི་རང་བཞིན་དུ་མོས་ཏེ་ཡིད་ངོར་ལྷ་སྐུ་ཞིག་ཤར་ནས་ཡོད་པ་དེ་ལ་བརྟེན་ནས་བཏགས་པའི་ང་ཞིག་བློ་གོམས་ན་འཆར་རྒྱུ་ཡོད་འདུག །དེས་ན། རང་ཉིད་མི་བསྐྱོད་རྡོ་རྗེ་ཞེས་བརྗོད་པའི་སྐབས་ཤ་རུས་གདོས་བཅས་ཀྱི་ཕུང་པོ་བློ་ཡུལ་དུ་ཤར་ནས་ང་བོད་པ་དང་། ང་ཁམས་པ། ང་ཨ་མདོ་ཞེས་སོགས་སུ་མི་བསམ་པར། ང་ཞེས་པ་ཡིད་ངོར་སྟོང་ཉིད་རྟོགས་པའི་གཟུང་རྣམ་རྡོ་རྗེ་འཆང་གི་རྣམ་པར་ཤར་བ་དེ་ལ་བཏགས་ཙམ་གྱི་ང་བློ་ཡུལ་དུ་འཆར་དགོས། དེའི་ཐུགས་ཀའི་ཧཱུཾ་གི་འོད་ཟེར་གྱིས་རང་བཞིན་གྱི་གནས་ནས་རང་ཅག་གི་འདི་ཕྱི་གཏན་གྱི་སྐྱབས་གནས་དཔལ་ལྡན་བླ་མ་དམ་པ་དང་གཉིས་སུ་མེད་པའི་ཚུལ་གྱིས་ཕྱོགས་བཅུའི་སངས་རྒྱས་ཐམས་ཅད་མི་བསྐྱོད་རྡོ་རྗེའི་དཀྱིལ་འཁོར་གྱི་རྣམ་པར་སྤྱན་དྲངས། དེ་དག་གཅིག་ལ་གཅིག་ཐིམ་གྱིས་མཐར་དཀྱིལ་འཁོར་གཅིག་ཏུ་གྱུར། འོད་གསལ་རང་གི་སྙིང་གར་ཐིམ། མཆོད་པ་རྣམས་ཕུལ། དེ་ནས་ཕྱག་འཚལ་བ་སོགས་རིམ་གྱིས་བྱེད་པ་ཡིན་པས། ཆོ་གའི་ཚིག་རིས་བཞིན་དུ་མོས་པ་གནང་སྟེ་ལྷན་དུ་གསུང་བར་ཞུ།

རང་ཉིད་མི་བསྐྱོད་རྡོ་རྗེར་གསལ་བའི་ཐུགས་ཀར་སྣ་ཚོགས་པདྨ་དང་ཉི་མ་ལ་གནས་པའི་ཞེས་པ་ནས། ཚོགས་ཞིང་རྣམས་རང་གནས་སུ་གཤེགས་པར་གྱུར། ཅེས་ཚིག་ཟིན་ལ་ཚོགས་ཞིང་རང་གནས་སུ་གཤེགས་པར་གསལ་ཡང་། རང་གི་སྨིན་མཚམས་སུ་ཞུགས་ནས་རྒྱུད་བྱིན་གྱིས་བརླབས་སོང་སྙམ་དུ་མོས་ནའང་འགྲིག་སྟེ། རང་གི་ལུས་ངག་ཡིད་གསུམ་བླ་མ་རྡོ་རྗེ་འཆང་ལ་རྩེ་གཅིག་ཏུ་གཏད་དེ། འདིར་ཚིག་ཟིན་ལ་མ་བྱུང་ཡང་ལུས་བྲན་དུ་འབུལ་བ་སྟེ། ཁྱོད་མཉེས་བགྱིད་ཕྱིར་བདག་བྲན་འབུལ་ལགས་ན། །ཞེས་བླ་མ་མཆོད་པར་གསུངས་པ་བཞིན། དུས་ད་ནས་བཟུང་སྟེ་བདག་ལ་ལེགས་ཉེས་ཅི་བྱུང་ཡང་བློ་གཏད་བཅོལ་ཡུལ་བླ་མ་ཁྱེད་མ་གཏོགས་མེད་བསམ་པ་སྙིང་ཁོང་རུས་པའི་གཏིང་ནས་བདུན་རྣམ་དག་བྱས་ཟིན་པའི་རྗེས། ཚོགས་ཀྱི་ཞིང་བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པ་དེ་ཡང་ཐུགས་དགྱེས་པ་ཆེན་པོའི་སྒོ་ནས་རང་གི་སྨིན་མཚམས་སུ་ཞུགས་ནས་དཔལ་ལྡན་བླ་མའི་སྐུ་གསུང་ཐུགས་གསུམ་དང་རང་གི་ལུས་ངག་ཡིད་གསུམ་དབྱེར་མེད་གཅིག་ཏུ་གྱུར་ཏེ། རྒྱུད་བྱིན་གྱིས་བརླབས་སོང་སྙམ་དུ་བསམ་ན་རང་ཉིད་བློ་བདེ་བ་སོགས་ཀྱི་ཁྱད་ཡོད་པས་ལེགས།

དེ་ནས་བསྲུང་འཁོར་བསྒོམ་པ་འདི་ཡང་ལྷན་དུ་གསུང་བར་ཞུ། སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཆོས་རྣམས་ཀྱི་ངོ་བོ་རྒྱུ་འབྲས་གསུམ་རང་གི་མཚན་ཉིད་ཀྱིས་གྲུབ་པས་སྟོངས་པའི་སྟོང་པ་ཉིད་དུ་གྱུར། ཅེས་པ་ནས། ཆོས་འཁོར་བསྐོར་བ་ལ་སོགས་པའི་སངས་རྒྱས་ཀྱི་མཛད་པ་མཛད། རྒྱུན་ལྡན་ལྟར་ན་ལམ་རིམ་གྱི་ལམ་ཡོངས་རྫོགས་རང་རྒྱུད་ལ་ཤར་སྒོམ་བྱེད་ཀྱི་ཡོད། འོན་ཀྱང་། འདི་དག་གི་སྐབས་ནམ་མཁའི་མཐས་གཏུགས་པའི་སེམས་ཅན་ཡོད་པར་མོས་ནས་དེ་དག་གི་རྒྱུད་ལ་ལམ་རིམ་གྱི་རྟོགས་པ་མཚན་ཉིད་ཚང་བ་སྐྱེས་ཏེ་ཐུན་མོང་པའི་ལམ་གྱི་རིམ་པའི་རྒྱུད་ལེགས་པར་སྦྱངས། དེ་ནས་སེམས་ཅན་གྱི་མོས་པ་དང་འཚམ་པའི་གཟུགས་སྐུའི་རྣམ་པ་ཅི་ཡང་འཆར་ནས་ཡོད་པའི་སྐུ་དེ་དང་དེས། དབང་བསྐུར་རྒྱུད་བཤད་མན་ངག་གནང་བ་ན། མཐའ་ཡས་པའི་མ་རྒན་སེམས་ཅན་དེ་རྣམས་ཀྱིས་ཀྱང་གདམས་པ་རྣམས་ཚུལ་བཞིན་དུ་ཉམས་སུ་བླངས། དེ་དག་གི་རྒྱུད་ལ་བསྐྱེད་རིམ་དང་རྫོགས་རིམ་རིམ་པ་ལྔ་ལ་སོགས་པའི་རྟོགས་པ་རྣམས་རིམ་པ་བཞིན་དུ་སྐྱེས་ནས་མངོན་པར་རྫོགས་པར་སངས་རྒྱས་སོང་སྙམ་དུ་བསམ། མདོར་ན། རང་དགར་སྐད་ཅིག་གཅིག་ལ་སངས་རྒྱས་སོང་བསམ་པ་ཙམ་མ་ཡིན་པར་སེམས་ཅན་རེ་རེའི་རྒྱུད་ལ་གཞུང་ནས་ཇི་ལྟར་འབྱུང་བ་བཞིན་ལམ་ཡོངས་རྫོགས་རྒྱུད་ལ་སྐྱེས་ཏེ་མངོན་པར་རྫོགས་པར་སངས་རྒྱས་སོང་སྙམ་དུ་མོས་པ་ཡིན་པས། སེམས་ཅན་དེ་རྣམས་མི་བསྐྱོད་པའི་གོ་འཕང་ལ་བཀོད་ཅེས་དང་། རྣམ་པར་སྣང་མཛད་ཀྱི་གོ་འཕང་ལ་བཀོད་ཅེས་པའི་ཚིག་རེ་རེའི་སྐབས་སུའང་མདོ་སྔགས་ཀྱི་ལམ་ཡོངས་རྫོགས་ཧྲིལ་ཧྲིལ་དྲིལ་ནས་བསམ་བློ་གཏོང་རྒྱུ་ཡོད་པ་ཞིག་འོང་། བདག་གིས་ཇི་སྙེད་བསགས་པའི་༝༝ བསྟན་པའི་སྙིང་པོ་རིང་དུ་གསལ་བྱེད་ཤོག །

7 ཨ་ཁུའི་གསང་བསྐྱེད་ཞོལ་དཔར་མ། ཤོག་གྲངས་༦༢ན༣ དབབ་པར་བྱ། །ཞེས་དང་།

བཀའ་འགྱུར་ཞོལ་དཔར། རྒྱུད། ང་པ། ཤོག་གྲངས་༤༧༠བ༦ གདབ་པར་བྱ། །ཞེས་དང་།

སྣར་ཐང་བཀའ་འགྱུར་དཔར་མ། རྒྱུད། ཅ་པ། ཤོག་གྲངས་༡༠༣ན༣ གདབ་པར་བྱ། །ཞེས་གསལ།

བཀའ་ཁྲིད་ཉིན་བཞི་པ།

སྔོན་འགྲོའི་སྤྱི་བཤད།

དེ་ཡང་། ཇི་སྐད་དུ། འཇམ་མགོན་བླ་མ་ཙོང་ཁ་པ་ཆེན་པོའི་སྔགས་རིམ་ཆེན་མོའི་ལེའུ་དང་པོའི་བར་སྐབས་ཚིགས་བཅད་ལས། དེ་ཕྱིར་ཀྱེ་ཀྱེ་བློ་གྲོས་འདུན་ལྡན་དག །རྣམ་དག་རིགས་པས་བློ་གྲོས་མིག་སྦྱོངས་ལ། །ཕས་ཀྱི་རྒོལ་བས་བསྐྱོད་པར་མི་ནུས་པའི། །བསྟན་པའི་གནད་ལ་ངེས་པ་བརྟན་པོ་ཚོལ། །ཅེས་གསུངས་པ་ལྟར། ངའི་ཕ་མེས་ནས་ནང་པ་སངས་རྒྱས་པའི་ཆོས་བྱེད་མཁན་ཡིན་ཟེར་བ་དང་། རང་ཅག་བོད་གངས་ཅན་ལ་ཕ་མེས་ནས་ཡོང་བའི་གོམས་གཤིས་བཟང་པོ་ཡིན་ཟེར་བ་དེ་ཙམ་ཞིག་གི་ཐོག་ནས་རང་ཉིད་ནང་པ་ཡིན་པར་ཆོག་ཤེས་བྱས་ཏེ། གཟུངས་སྔགས་བགྲང་བ་དང་། ཕྱག་འཚལ་སྐོར་སྦྱོང་བྱེད་པ། ལོ་ན་རྒན་པ་རེ་གཉིས་ཀྱིས་མཎི་ལག་སྐོར་བཟུང་ནས་མ་ཎི་བགྲང་གིན་བགྲང་གིན་ཁ་བརྡ་བྱེད་ཀྱིན་བྱེད་པ་དེ་ཙམ་ཞིག་ལ་ཆོག་ཤེས་བྱས་ཏེ་བསྡད་ན་མི་འགྲིག་པས། ཕས་ཀྱི་རྒོལ་བས་བསྐྱོད་པར་མི་ནུས་པའི། །བསྟན་པའི་གནད་ལ་ངེས་པ་བརྟན་པོ་ཚོལ། །ཅེས་གསུངས་པས་རང་ཅག་གིས་དད་པ་བྱེད་སའི་སངས་རྒྱས་ཀྱི་ཆོས་ཀྱི་ངོ་བོ་དང་ཁྱད་ཆོས་སོགས་ལུགས་གཞན་དག་དང་བསྡུར་ནས་ཤེས་དགོས་པ་མ་གཏོགས་རང་ལུགས་གཅིག་པོ་ཡག་ཤོས་ཡིན་བསམ་པ་དེས་གོ་ཆོད་ཀྱི་མེད། དེས་ན། སྔོན་གྱི་རྒྱ་གར་གྱི་མཁས་གྲུབ་རྣམས་ཀྱིས་ནང་པ་སངས་རྒྱས་པའི་གཞུང་ཆེན་མོ་དག་ཏུ་གྲུབ་མཐའ་མི་འདྲ་བ་དང་དེ་དག་གི་ལྟ་བའི་རྣམ་གཞག་འདྲ་མིན་ཡོད་པ་ཚང་མ་བཀོད་ནས། ཞིབ་ཏུ་དཔྱད་དེ་མི་ཞིག་ལ་མཚོན་ན་དཔུང་པ་རྡར་གྱིན་རྡར་གྱིན་བྱས་ན་ནང་པའི་ཁྱད་ཆོས་གསལ་པོ་ཐོན་འོང་བར་གསུངས་པ་ནི་ཧ་ཅང་གནད་འགག་ཆེན་པོ་རེད། དེས་ན། རང་ཅག་བོད་གངས་ཅན་གྱི་སངས་རྒྱས་པའི་ཆོས་འདི་གཞི་རྩ་སྤུས་དག་པོ་ཞིག་ཡོད་ན་ཡང་། རང་གིས་སློབ་སྦྱོང་དང་དོ་སྣང་མ་བྱས། དད་པ་ཡོད་པ་ཙམ་ལ་ཆོག་ཤེས་ཀྱིས་བསྡད་ན་རང་ཅག་གི་གྱོང་རེད། རང་གི་ཉམས་ལེན་གྱི་ཆ་ནས་ཀྱང་ཡར་སྐྱེད་ཡོང་དཀའ། བསྒྲུབ་བྱ་སངས་རྒྱས་ཀྱི་གོ་འཕང་ཞེས་པ་ནི། གང་དང་ཡང་དག་ལྡན་པས་ཐུབ་རྣམས་རྣམ་པ་ཀུན་ལྡན་སྣ་ཚོགས་འདི་གསུངས་པ། །ཞེས་ཤེས་བྱ་ཐམས་ཅད་མཁྱེན་པའི་མཁྱེན་པ་མཐར་ཐུག་མངའ་བའི་གོ་འཕང་དེ་ཡིན་པས། ཇི་ལྟ་ཇི་སྙེད་ཀྱིས་བསྡུས་པའི་ཤེས་བྱའི་ཆོས་གང་དང་གང་ཡིན་ལ་མཁྱེན་པ་ཐོགས་པ་མེད་པ་ཡོང་བ་ལ། དེའི་ལམ་ལ་སློབ་པའི་སྐབས་ནས་ཀྱང་རྣམ་དཔྱོད་ཀྱི་རྩལ་གོང་ནས་གོང་དུ་སྤེལ་ནས་བསྒྲུབ་དགོས་པའི་ཆོས་ཤིག་ཡིན་སྟབས། རྣམ་དཔྱོད་ཀྱི་རྩལ་ལ་དོ་སྣང་གཏན་ནས་མ་བྱས་པར་ལྷོད་གཡེང་བཏང་། དད་པ་གཅིག་པུས་ཆོག་པར་འཛིན་པ་འདིས་མི་ཡོང་། ཡང་སློབ་གཉེར་གནང་བཞིན་པའི་གདན་ས་ཁག་ལ་དེའི་ཐོག་ཧ་ཅང་མིག་ལྟོས་བཟང་པོ་ཡོད་པས་དེ་འཐུས་ཤོར་འགྲོ་ཉེན་དེ་ཙམ་མེད་ཀྱང་། དེའི་སྟེང་དུ་གཟབ་གཟབ་བྱེད་དགོས་པ་ཅི་ཡོད་ཅེ་ན། གང་དཔེ་ཆ་བལྟས་པ་རྣམས་རྒྱུད་ཐོག་ལ་སྦྱོར་དགོས་པ་ཧ་ཅང་གལ་ཆེན་པོ་རེད། དེས་ན། གདན་ས་སོགས་སུ་སློབ་གཉེར་མིག་ལྟོས་བཟང་པོ་ཡོད་ཡོད་པ་ཡིན་པས་དེ་གས་འགྲིགས་ཀྱང་། ཡང་། མང་ཚོགས་སུ་ནང་ཆོས་ཀྱི་ཤེས་ཚད་གོང་མཐོར་གཏོང་མ་ཐུབ་ན་སྒེར་སོ་སོའི་ངོས་ནས་ཀྱང་ཧ་ཅང་གི་གྱོང་ཡིན་པ་ཙམ་དུ་མ་ཟད་སྤྱི་ཚོགས་སུ་རིམ་གྱིས་དད་པ་ཇེ་ཞན་ལ་འགྲོ་ཉེན་ཏན་ཏན་ཡོད། དེས་ན། རང་རེའི་སྤྱི་ཚོགས་ནང་རང་གིས་དད་པ་བྱེད་སའི་བོད་ཀྱི་ནང་ཆོས་དེ་ག་འདྲ་ཞིག་ཡིན་པ་རྒྱ་ཆེ་ཆུང་ལ་མ་ལྟོས་པར་ཤེས་འདོད་ཀྱིས་དོ་སྣང་དང་འབད་བརྩོན་བྱས་ཏེ། ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་ནས་གོང་དུ་སྤེལ་བ་ལ་ངེས་པར་བསམ་བློ་གཏོང་དགོས། དེ་ལྟར་བྱུང་ན་སངས་རྒྱས་ཀྱི་ཆོས་ལ་འགལ་འདུ་མང་པོ་ཞིག་འདུག་སྙམ་པ་དེ། དེང་སང་ཕྱིའི་འཕྲུལ་རིག་ཡོ་བྱད་ཀྱི་ནུས་པ་ཡར་རྒྱས་ཕྱིན་ཏེ། དེ་དང་འབྲེལ་བའི་རྩིས་རིག་སོགས་ལ་བརྟེན་ནས་ཚན་རིག་པ་དག་གིས་ཕྱི་དངོས་པོའི་རྣམ་གཞག་གཏན་ལ་འབེབས་བཞིན་པ་འདི་དག་མཐོང་བ་ན། རང་ཉིད་ཀྱིས་ནང་པའི་ཆོས་ཀྱི་རྣམ་གཞག་ཤེས་པ་རྣམས་བརྟག་དཔྱད་བྱས་ཏེ་སེམས་ལ་ངེས་པ་རྙེད་པ་ཞིག་བྱུང་ཡོད་ན་ནི། གོང་གི་གནས་ཚུལ་དག་མཐོང་བ་དང་ཐོས་པ་ན་དེ་དག་ཡག་པོ་རེད་དེ། ནང་པའི་གཞུང་དུ་འདི་ལྟར་གསུངས་ཡོད། འདི་བདེན་པ་རེད་སྙམ་དུ་བློ་ལ་འཆར་རྒྱུ་ཞིག་འོང་། གཞན་དུ་ན་རང་གི་ཆོས་དེར་དད་པ་ཙམ་ལས་རྒྱུ་མཚན་གཞན་གང་ཡང་མ་ཤེས་ན་ང་ལ་ཕ་མ་དང་དགེ་རྒན་སོགས་ཀྱིས་འདི་ལྟར་བསླབས་བྱུང་། བོད་ཀྱི་སྲོལ་རྒྱུན་གྱི་འགྲོ་སྟངས་འདི་འདྲ་རེད་ཟེར་བ་དེ་ཙམ་ལས་མེད་ན། དེང་སང་ཚན་རིག་པས་ཕྱི་དངོས་པོའི་རྣམ་གཞག་བཤད་པ་དེས་ཡིད་རབ་ཏུ་ཕྲོགས་ནས་ཧ་ཅང་ཡ་མཚན་རེད་བསམ་པ་ཏན་ཏན་དྲན་སྲིད། སྤྱིར་འཛམ་གླིང་འདིར་ངས་འབད་བརྩོན་ཆེན་པོས་ཆོས་བརྒྱུད་ཚང་མ་ཐུགས་མཐུན་པོ་དགོས་པ་གལ་ཆེན་པོ་འདུག་ཅེས་ཡང་ཡང་བརྗོད་ཀྱི་ཡོད། འདིའི་ཆོས་བརྒྱུད་ཅེས་པ་ཕྱི་ནང་གི་ཆོས་ལུགས་ཚང་མར་གོ་ཞིང་། དངོས་ཡོད་གནས་ཚུལ་ལ་ཡང་ནང་པ་མེད་པའི་ཡུལ་ལུང་མང་པོར་ཡེ་ཤུ་དང་། ཇེའུ། ཁ་ཆེ་དག་གིས་ཁྱབ་ནས་ཡོད་པས། དཔེར་ན། ཕ་མེས་ནས་ཡེ་ཤུའི་ཆོས་བརྒྱུད་འཛིན་མཁན་ཞིག་ལ་ཡེ་ཤུ་ཆོས་ལས་ནང་པའི་ཆོས་ཡག་གི་རེད་ཅེས་བརྗོད་ན་དེའི་རྣ་བར་གཏན་ནས་མི་འགྲོ་བ་མ་ཟད་ཕན་ཐོགས་ཀྱང་མེད། དེ་ལས་རང་རང་གི་ཆོས་ལུགས་དེ་གའི་སྟེང་ནས་ཕྱིན་ན་ཏན་ཏན་ཕན་གྱི་ཡོད་ལ། ཆོས་ཀྱི་དགོས་དོན་མི་ལ་ཕན་དགོས་ཀྱི་ཡོད་པས་ཕན་པ་སྒྲུབ་མཁན་ཞིག་ཡོད་ན་འགྲིག །དེ་ལྟ་བུའི་རྒྱུ་མཚན་མཐོང་ནས་ཆོས་བརྒྱུད་དེ་དག་ལ་ནམ་ཡང་གུས་པ་དང་བརྩི་བཀུར་ཆ་འཇོག་བྱེད་བཞིན་ཡོད། དེ་ལྟ་ནའང་ནང་པ་སངས་རྒྱས་པའི་ཆོས་དང་བསྡུར་ན་སངས་རྒྱས་ཀྱི་ཆོས་ལ་ཆོས་རྣམ་འབྱེད་ཀྱི་ཤེས་རབ་ཀྱི་གྲོགས་དང་བཅས་པའི་དད་པ་སྐྱེ་རྒྱུ་ཡོད་པ་འདི་ཕལ་ཆེར་ནང་པའི་ཐུན་མོང་མ་ཡིན་པའི་ཁྱད་ཆོས་ཤིག་རེད། ངའི་གྲོགས་པོ་ཕྱི་རྒྱལ་བ་ཞིག་གིས་ཚན་རིག་པས་ཆོས་རྩ་མེད་བཟོ་ངེས་པས་ཚན་རིག་པ་དང་འབྲེལ་འདྲིས་བྱས་ན་མི་འགྲིག་ཅེས་གསུངས་མྱོང་། ཁོང་གིས་ལྷག་བསམ་གྱིས་བཤད་པ་ཡིན་པས་ཡག་པོ་རེད། ཡིན་ན་ཡང་། རང་ཅག་ནང་པའི་ཆོས་ལ་མཚོན་ན་དངོས་པོའི་གནས་ལུགས་གཏན་ལ་འབེབས་ཀྱི་ཡོད་པས། དངོས་པོའི་གནས་ལུགས་གཏན་ལ་འབེབས་པའི་སྐབས། བཅོམ་ལྡན་འདས་རང་ཉིད་ཀྱི་གསུང་དུའང་དགོས་པའི་དབང་གིས་གདུལ་བྱའི་བསམ་ངོ་ལ་ལྟོས་ནས་གསུངས་པ་ཙམ་ལས་དངོས་པོའི་གནས་ལུགས་དང་མི་མཐུན་པའི་རིགས་རྣམས་སྒྲ་ཇི་བཞིན་དུ་ཁས་ལེན་དུ་མི་རུང་བར་གསུངས་ཡོད། དེའི་རྒྱུ་མཚན་ཡང་དངོས་པོའི་གནས་ལུགས་གང་ཡིན་པ་དེ་ཤེས་པའི་དོན་དུ་བརྟག་ཅིང་དཔྱད་པའི་སྒོ་ནས་གཏན་ལ་འབེབས་ཀྱི་ཡོད་པ་འདི་ནང་པ་སྤྱི་དང་ལྷག་པར་ཐེག་ཆེན་གྱི་གཞུང་གི་འགྲོ་སྟངས་ཤིག་རེད། ཚན་རིག་པ་ལ་མཚོན་ན་ཡང་ཤེས་པའི་རྣམ་གཞག་ལ་རྒྱུས་མངའ་དེ་ཙམ་མེད་ལ་དོ་སྣང་ཡང་ཆེར་བྱེད་ཀྱི་མེད། ཚན་རིག་པས་ཚད་དང་རྩིས་ཀྱི་ལམ་ནས་གཙོ་བོ་གཟུགས་ཅན་གྱི་དངོས་པོའི་གནས་ལུགས་ཤིག་འཚོལ་གྱི་ཡོད་པ་ལྟར་ནང་པས་ཀྱང་དངོས་པོའི་གནས་ལུགས་ཤིག་འཚོལ་གྱི་ཡོད། འོན་ཀྱང་། ནང་པས་ནི་ཕྱིའི་དངོས་པོ་ཙམ་མ་ཡིན་པར་ནང་ཤེས་པའི་རྣམ་གཞག་དང་། གང་ཟག་གང་ལ་བཏགས་པའི་ང་ཞེས་པ་སོགས་ལ་བརྟག་དཔྱད་བྱེད་ཀྱི་ཡོད་ཀྱང་། ཚན་རིག་པས་ང་ཞེས་པ་འདི་ཇི་ལྟར་འཇོག་དགོས་མིན་ད་ལྟའི་བར་དུ་རྩད་གཅོད་བྱས་མེད། ཁོ་ཚོས་གཟུགས་ཅན་གྱི་ཆོས་གཙོ་བོར་གྱུར་པ་མཐོང་རྒྱུ་དང་རིག་རྒྱུ་ཡོད་པ་དག་ལ་བརྟག་དཔྱད་བྱེད་བཞིན་ཡོད། དེ་ལྟར་བརྟག་དཔྱད་བྱེད་མཁན་གྱི་ཚན་རིག་པ་ཐམས་ཅད་ཀྱི་རྒྱུད་ལའང་ངའོ་སྙམ་པ་ཡོད་ཀྱང་། དེ་འདྲའི་ངའོ་སྙམ་པའི་ང་དེ་གང་དུ་ཡོད་ཅེས་དྲིས་ན། ད་ལྟའི་བར་དུ་དེའི་ལན་ཁ་གསལ་ཞིག་རྙེད་མེད་ཅིང་། ཡང་རྣམ་པ་གཅིག་ཏུ་ན་ང་ཞེས་པ་ཀླད་པའི་ནང་དུ་མེད་དམ་སྙམ་དུ་འཚོལ་མཁན་ཡོད་སྲིད་པ་ཙམ་ལས་ད་དུང་དེ་མུར་ལུས་ཡོད། དེས་ན། ཚན་རིག་པས་ཚད་ངེས་ཅན་ཞིག་གི་ནང་དུ་བརྟག་དཔྱད་བྱས་ཏེ་འཚོལ་གྱི་ཡོད་སྟབས། ནང་པའི་ངོས་ནས་གཞལ་ཚེ་དེ་བརྟག་དཔྱད་བྱེད་སའི་གཞི་རྒྱ་ཆུང་ཆུང་ཞིག་མཐོང་གི་ཡོད། དེ་ཡང་ཚད་ངེས་ཅན་གྱི་ལམ་ནས་བཙལ་ནས་རྙེད་པ་དང་། བཙལ་ན་རྙེད་པར་འོས་པ་དེ་མ་རྙེད་པར་མེད་པར་ཐག་བཅད་པའི་རིགས་ནང་པའི་ངོས་ནས་ཀྱང་ཁས་ལེན་རྒྱུ་ལས་འོས་མེད་དེ། དཔེར་ན། རི་རབ་དང་གླིང་བཞི་གླིང་ཕྲན་གྱི་ཚད་དང་། ཉི་ཟླའི་འཁོར་ཕྱོགས་སོགས་ཚན་རིག་པས་དངོས་སུ་བརྟག་དཔྱད་བྱས་ཏེ། མི་གཅིག་གིས་ཚད་ཇི་ལྟར་གཞལ་བ་བཞིན་ཚད་འཇལ་ལུགས་དེའི་ཐོག་ནས་མི་གཞན་གྱིས་དེ་ལྟར་དཔྱད་ནའང་མཐུན་སྣང་དུ་རྙེད་པ་བྱུང་ན། ཡོད་པར་ཐག་གཅོད་རྒྱུ་ལས་ད་དུང་མེད་ཅེས་བཤད་ས་མི་རྙེད། ཡང་མི་གཅིག་གིས་མེད་པར་ཐག་བཅད་ཀྱང་གཞན་གྱིས་དཔྱད་ཚེ་ཡོད་མེད་ཐེ་ཚོམ་གྱི་གནས་སུ་གྱུར་པ་དག་ནི། གང་ཟག་བྱེ་བྲག་པ་དེའི་ངོར་ཤར་བ་ཙམ་ལས་དོན་དངོས་ཡིན་མིན་དཔྱད་པའི་གཞི་ཡིན་ནོ། །ཚད་གཞལ་ལུགས་དང་བརྟག་དཔྱད་བྱེད་ལུགས་གཅིག་གི་ཐོག་ནས་དཔྱད་དེ་སུ་ལའང་མཐུན་སྣང་དུ་གྲུབ་པ་བྱུང་ན། དེ་ནི་ཐ་སྙད་པའི་ཤེས་པ་ལ་གྲགས་པ་ཡིན་པ་དང་། ཐ་སྙད་པའི་ཚད་མ་གཞན་གྱིས་གནོད་པ་མེད་པ་ཞེས་སོགས་གསུངས་པ་དང་ཏག་ཏག་མཐུན་གྱི་ཡོད། ནང་པའི་གཞུང་དུ་བདེན་བཞི་དང་བདེན་གཉིས་སོགས་ཀྱི་རྣམ་གཞག་གཙོ་བོར་གསུངས་ཤིང་། རིགས་འགའ་ཞིག་བརྗོད་བྱ་ཕལ་པའི་ཚུལ་དུ་གསུངས་པའང་ཡོད་དེ། དཔེར་ན། རི་རབ་དང་གླིང་བཞི་གླིང་ཕྲན་སོགས་སྡུག་བདེན་གསུངས་པའི་ཞར་ལ་ཕྱི་སྣོད་ཀྱི་འཇིག་རྟེན་མཐའ་མེད་པས་ལ་ལ་ཟླུམ་པོ་དང་། ལ་ལ་གྲུ་བཞི་སོགས་གསུངས་པ་ལྟར་ཡོད་ཆོག་ཀྱང་གནད་འགག་ཆུང་ཆུང་རེད། གང་ལྟར་ཚན་རིག་པས་ནང་པའི་ཆོས་ལ་འགལ་བ་བསྒྲུབས་པ་དང་སྐྱོན་འཕེན་ཐུབ་པ་ཧ་ཅང་ཁག་པོ་རེད། འོན་ཀྱང་། ཚན་རིག་པར་འབྲེལ་བ་བྱས་ན་རང་ཅག་ལ་བློ་སྐྱེད་གསར་པ་རྙེད་ཐུབ་པ་དང་། ཚན་རིག་པ་དག་ལ་ཡང་ནང་པས་འགྲེལ་བཤད་བྱེད་སྟངས་ཀྱི་ཐོག་ནས་བློ་སྐྱེད་གསར་པ་རྙེད་ཐུབ་པས། ནང་པ་དང་ཚན་རིག་པ་གཉིས་ཀར་ཕན་ཐོགས་ཡོང་ངེས་རེད། ང་ལ་ཉམས་མྱོང་ཆེན་པོ་མེད་ཀྱང་འཛམ་གླིང་འདིར་སྙན་གྲགས་ཡོད་པའི་བློ་གཟུ་བོར་གནས་པའི་ཚན་རིག་པ་བགྲེས་སོང་དེ་འདྲ་དང་ཐུག་པའི་ཉམས་མྱོང་ཡོད་པས། རྗེ་རིན་པོ་ཆེས་གོང་དུ་གསུངས་པ་བཞིན་བསམ་བློ་བཏང་། བརྟག་དཔྱད་བྱས། རིགས་པས་བཙལ་ཏེ་ངེས་པ་ཐོབ་པ་བྱུང་ན་སུ་གང་གིས་ཀྱང་རྒོལ་དུ་མེད་པར་འགྱུར་བས་གནད་འགག་ཆེན་པོ་རེད། དེས་ན། རང་ཅག་ལ་དད་པ་ཡོད་པ་ཙམ་གྱིས་མི་ཆོག་པར་ཆོས་ཀྱི་གནས་ལུགས་གཏན་ལ་ཕབ་སྟེ་ཤེས་དགོས་པ་གལ་ཆེ།

གཞུང་ཆེན་པོ་ཏི་ལྔ་ལ་སློབ་གཉེར་བྱེད་པ་ལ་དུས་ཚོད་རིང་པོ་དགོས་པས་གཞུང་ཆེན་དེ་དག་ལ་བལྟ་མ་ཐུབ་ན་ཡང་། ཐུགས་རྗེ་ཆེན་པོའི་གཞན་དབང་དུ་གྱུར་པའི་རང་ཅག་བོད་ཀྱི་མཁས་གྲུབ་རྣམ་པས་མཛད་པའི་གྲུབ་མཐའི་གཞུང་རྒྱས་བསྡུས་སྣ་ཚོགས་ཡོད་པས་དེ་དག་ལ་སློབ་གཉེར་བྱས་ན་ཧ་ཅང་ཕན་ཐོགས་ཆེན་པོ་ཡོད། དེ་ཡང་བློ་ཁ་མཐོ་བ་རྣམས་ལ་དཔགས་པའི་གྲུབ་མཐའ་རྒྱས་པ་ཡོད་ལ། དུས་ཀྱི་ལོང་མེད་པའམ་རྣམ་དཔྱོད་ཀྱིས་མ་ལྕོགས་པ་དག་ལ་གྲུབ་མཐའ་བསྡུས་པའང་མཛད་ཡོད་དེ། དཔེར་ན། ང་ལ་རྒྱུས་ཡོད་པ་ཀུན་མཁྱེན་འཇིགས་མེད་དབང་པོས་མཛད་པའི་གྲུབ་མཐའ་རིན་ཆེན་ཕྲེང་བ་ལྟ་བུ་རེད། དེ་བཞིན་དུ་ཐམས་ཅད་མཁྱེན་པ་དགེ་འདུན་རྒྱ་མཚོས་མཛད་པའི་གྲུབ་མཐའ་རྒྱ་མཚོར་འཇུག་པའི་གྲུ་གཟིངས་དང་། པཎ་ཆེན་བསོད་ནམས་གྲགས་པའི་གྲུབ་མཐའ་སོགས་མང་པོ་ཡོད། ཁྱིམ་པ་དག་གིས་ཀྱང་དེ་དག་ལ་བལྟ་དགོས། རྟག་པར་སྨྲ་བ་དང་ཆད་པར་སྨྲ་བའི་ཕྱི་རོལ་པའི་གྲུབ་མཐའ་འཛིན་མཁན་རྣམས་ཀྱིས་གྲུབ་མཐའི་འདོད་ཚུལ་དང་འགྲེལ་བཤད་བྱེད་སྟངས་ཅི་འདྲའི་སྟེང་ནས་རང་རང་གི་གྲུབ་མཐའ་འཇོག་གི་ཡོད་པ་དང་། དེ་དག་ལ་བློ་རྩེ་གཏད་སའི་གཞི་དང་གནད་འགག་ཅི་ཡོད། ནང་པ་ལ་མཚོན་ནའང་བྱེ་བྲག་སྨྲ་བ་དང་། མདོ་སྡེ་པ། སེམས་ཙམ་པ། དབུ་མ་པ་བཅས་གྲུབ་མཐའ་རྣམ་པ་བཞིའི་དགོངས་པ་བཞེས་ཕྱོགས་གང་ཡིན་དང་གནད་འགག་གང་ལ་ཐུག་པ། གྲུབ་མཐའ་འོག་མ་འོག་མའི་འདོད་ཚུལ་ལ་གོང་མ་གོང་མའི་རིགས་པས་དཔྱད་པ་ན་ནང་འགལ་སོགས་ཀྱི་གནོད་པ་འབབ་ཚུལ་སོགས་ཤེས་ན་ཁྱད་པར་ཆེན་པོ་ཡོད། དེས་ན། དད་པ་ཙམ་ལ་ཆོག་ཤེས་བྱས་ནས་མི་སྡོད་པར་མི་ལ་རྣམ་དཔྱོད་ཡོད་པ་བེད་སྤྱོད་གཏོང་དགོས་པ་ཧ་ཅང་གལ་ཆེན་པོ་རེད། སངས་རྒྱས་ཀྱི་ཆོས་ཚུལ་སྤྱི་དང་ལྷག་པར་མདོ་སྔགས་ཟུང་འབྲེལ་གྱི་ཆོས་ཚུལ་ཚེ་གཅིག་ལུས་གཅིག་ལ་སངས་རྒྱས་ཀྱི་གོ་འཕང་སྒྲུབ་པར་བྱེད་པའི་ལམ་བཟང་པོ་ཉམས་སུ་ལེན་དུ་ཡོད་པ་ཧ་ཅང་སྐལ་བ་བཟང་པོ་ཡིན་སྙམ་པའི་སྒོ་ནས། དེ་ལྟ་བུའི་ཆོས་ཚུལ་ཉམས་སུ་ལེན་པ་ལ་ཡང་ཤེས་དགོས་ཤིང་། ཤེས་པ་ལ་ཐོས་དགོས་པས་འདིར་དཔལ་གསང་བ་འདུས་པའི་བསྐྱེད་རིམ་གྱི་ཁྲིད་མདོར་བསྡུས་ཤིག་འབུལ་བ་སྐབས་སུ་བབས་པ་ཡིན་པས། ཀུན་སློང་ཀུན་སྤྱོད་ཀྱི་རིམ་པ་རྣམས་ལེགས་པར་གསལ་བཏབ་སྟེ་གསན་པར་ཞུ། དེ་ཡང་དཔལ་གསང་བ་འདུས་པའི་དབང་ཐོབ་ནས་དམ་ཚིག་དང་སྡོམ་པ་ཚུལ་བཞིན་དུ་སྲུང་བ་གཞིར་བཟུང་སྟེ་བསླབ་པར་བྱ་བའི་རིམ་པ་ལ། ལམ་རིམ་པ་གཉིས་ལས་ཐོག་མར་བསྐྱེད་པའི་རིམ་པའམ་བརྟགས་པའི་རྣལ་འབྱོར་དང་། བཅོས་མའི་རྣལ་འབྱོར་ཞེས་གཙོ་བོ་ས་བོན་དང་ཕྱག་མཚན་སོགས་བློས་བསྐྱེད་པའི་ལྷ་སྐུའམ་བཅོས་པའི་ལྷའི་རྣལ་འབྱོར་རོ། །

དེ་དག་ཉམས་སུ་ལེན་པའི་ཚེའང་ཐུན་དང་ཐུན་མཚམས་ཀྱི་རྣལ་འབྱོར་དང་། གང་གིས་བསྒོམ་པའི་རྟེན་དང་། གང་དུ་བསྒོམ་པའི་གནས་ལ་སོགས་པ་ཤེས་པར་བྱས་ནས་དངོས་གཞི་བསྒོམ་པའི་སྐབས་ཐོག་མར་བླ་བརྒྱུད་གསོལ་འདེབས་དང་འབྲེལ་བའི་ཐོག་ནས་བླ་མ་ལ་གསོལ་འདེབས་བྱས། དེ་ནས་ལམ་འཁྱེར་གསུམ་མདོར་བསྡུས་ཚང་བའི་སྐད་ཅིག་དཀྲོང་བསྐྱེད་བྱ། དེ་ནས་རྡོར་དྲིལ་བྱིན་རླབས། ནང་མཆོད་བྱིན་རླབས། སྔོན་འགྲོའི་མཆོད་གཏོར་འབུལ་བ། བདག་བསྐྱེད་ཀྱི་མཆོད་པ་བྱིན་རླབས། རྡོར་སེམས་བསྒོམ་བཟླས་བཅས་སྔོན་དུ་བཏང་ནས། དེ་ནས་ཐུན་མོང་མ་ཡིན་པའི་སྔོན་འགྲོ་ལ་ཚོགས་ཞིང་གསལ་བཏབ་སྟེ་བདུན་རྣམ་དག་སོགས་ཀྱི་སྒོ་ནས་ཚོགས་གསོག་པ་དང་། བར་ཆད་བསྲུང་བའི་ཆེད་དུ་བསྲུང་བའི་འཁོར་ལོ་བསྒོམ་པ་གཉིས་ལས། ཚོགས་ཞིང་གི་སྐོར་ནི་བླ་མའི་རྣལ་འབྱོར་ཡིན་ལ་ཚོགས་ཀྱི་ཞིང་ནི་བླ་མ་གོང་ན་མེད་པ་ཡིན་པས། བླ་མ་དང་ཡི་དམ་ངོ་བོ་དབྱེར་མེད་དུ་བྱས་ཏེ་གསོལ་བ་འདེབས་དགོས་ཤིང་། རང་ཞེ་སྡང་རྡོ་རྗེར་གསལ་བའི་ཐུགས་ཀའི་ཧཱུཾ་གི་ས་བོན་ལས་འོད་ཟེར་ལྕགས་ཀྱུ་ལྟ་བུ་སྤྲོས་ཏེ། རྒྱལ་བ་སྲས་དང་བཅས་པ་ཐམས་ཅད་དེ། མདོར་ན། སྟེང་འོག་ཕྱོགས་མཚམས་ཀུན་ནས་དེ་བཞིན་གཤེགས་པའི་ཚོགས་ཐམས་ཅད་བཅོམ་ལྡན་འདས་དཔལ་གསང་བ་འདུས་པའི་དཀྱིལ་འཁོར་གྱི་རྣམ་པར་སྤྱན་དྲངས། དེ་ཐམས་ཅད་གཅིག་ལ་གཅིག་ཐིམ་གྱི་ཚུལ་དུ་མཐར་དཀྱིལ་འཁོར་གཅིག་ཏུ་གྱུར། འོད་གསལ་རང་གི་སྙིང་གར་བསྡུས། ༀ་སརྦ་ཏ་ཐཱ་ག་ཏ་ཨརྒྷཾ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡ་ཤྲི་ཡེ་ཨཱཿཧཱུཾ། ཞེས་པའི་སྔགས་བརྗོད་དེ་ཉེར་སྤྱོད་འདོད་ཡོན་ལྔ་དང་བཅས་པའི་མཆོད་པ་ཕུལ་བ་མཆོད་པའི་ཡན་ལག་དང་། གང་ཞིག་གཟུགས་དང་ཚོར་བ་འདུ་ཤེས་འདུ་བྱེད་དང༌། །ཞེས་སོགས་ཀྱིས་ཕུང་པོ་ལྔ་རྣམ་པར་དག་པ་རྒྱལ་བ་རིགས་ལྔ། སྐྱེ་མཆེད་རྣམ་དག་རྡོ་རྗེ་མ་ལྔ་དང་ཀུན་བཟང་། དབང་པོ་རྣམ་དག་ས་སྙིང་སོགས་དང་། ཡན་ལག་རྣམ་དག་སྟོབས་བཅུ་དང་ཁྲོ་བོ་བཅུ་བཅས་ལ་ཕྱག་འཚལ་བ་ཕྱག་འཚལ་བའི་ཡན་ལག །གང་ཞིག་ཐོག་མེད་སྲིད་པའི་ཆུ་ཀླུང་དུ། །
སོགས་ཀྱིས་བཤགས་པའི་ཡན་ལག་དང་། རྫོགས་སངས་རྒྱས་དང་བྱང་ཆུབ་སེམས་དཔའ་དང༌། །སོགས་ཀྱིས་ཡི་རང་དང་བསྔོ་བའི་ཡན་ལག་དང་། ཡིད་ཀྱི་རོལ་པ་དྲི་མེད་ཟླ་འདྲས་བསྒྲུབས། །སོགས་ཀྱིས་སྐྱབས་སུ་འགྲོ་བའི་ཡན་ལག །བསམ་དང་རྣམ་པར་སྨིན་པ་དག་གྱུར་པས། །སོགས་ཀྱིས་སེམས་བསྐྱེད་པའི་ཡན་ལག་དང་། བདེ་གཤེགས་སྲས་བཅས་རྣམས་ཀྱི་ལམ་གཅིག་པུ། །ཞེས་སོགས་ཀྱིས་ལམ་ལ་སློབ་པར་དམ་བཅའ་བར་གསུངས་པ་འདི་དག་སྔོན་དུ་བཏང་སྟེ། དེ་ནས་སྡོམ་གཟུང་སྟེ་སྔགས་ཀྱི་སྡོམ་པ་བཟུང་བ་འདི་རྣམས་རྒྱུད་དང་འདྲེས་ངེས་སུ་བྱས་ཏེ་མཐར་ཚོགས་ཞིང་རྣམས་རང་གནས་སུ་གཤེགས་པར་ཚིག་ཟིན་ལ་ཡོད་ཀྱང་སྒོམ་པའི་སྐབས་དེ་ལྟར་བསམས་ནའང་རུང་མོད། གོང་དུ་བཤད་པ་ལྟར་སྨིན་མཚམས་སུ་ཐིམ་པའི་མོས་པ་བྱས་ན་སེམས་ལ་ཚིམ་པ་སོགས་ཀྱི་ཁྱད་པར་ཡོད།

དེ་ནས་བསྲུང་བའི་འཁོར་ལོ་བསྒོམ་པ་ལ། ༀ་སྭ་བྷཱ་ཝ་ཤུདྡྷཱཿསརྦ་དྷརྨཱཿཞེས་སོགས་ཀྱིས་ཆོས་ཐམས་ཅད་བཏགས་དོན་བཙལ་ན་རྙེད་རྒྱུ་མེད་པ་དང་བརྟེན་ནས་འབྱུང་བའི་རྒྱུ་མཚན་གྱིས་རང་བཞིན་མེད་པ་ཡིན་ཀྱང་། དེ་དོན་དམ་བདེན་པ་ཡིན་པས་བདེན་པར་གྲུབ་སྙམ་དུ་ཨ་འཐས་ཀྱི་ཞེན་པ་སྐྱེ་བའི་ཉེན་ཡོད་པའི་རྒྱུ་མཚན་གྱིས་རྣམ་པར་ཐར་པའི་སྒོ་སྟོང་པ་ཉིད་བསྒོམ་པ་ཧ་ཅང་གལ་ཆེན་པོར་གསུངས་ཤིང་། དེ་བཞིན་དུ་མཚན་མེད་དང་སྨོན་མེད་ཀྱི་རྣམ་པར་ཐར་པའི་སྒོ་སྟེ་རྣམ་ཐར་སྒོ་གསུམ་གྱི་སྟོང་པ་ཉིད་བསྒོམས་ནས། སྐད་ཅིག་དཀྲོང་བསྐྱེད་སྐབས་རང་བཞིན་མེད་པར་ངེས་པའི་བློ་དེ་ཉིད་སྒྲུབ་གཞི་བྱས་ཏེ། སྟོང་པའི་ངང་ལས་ཞེས་འབྱུང་ཁུངས་ཀྱི་སྒྲ་སྨྲས་པ་བཞིན་སྟོང་ཉིད་ངེས་པའི་བློའམ། ཡང་ན་སྟོང་པའི་རོལ་པ་སྟེ། སྟོང་ཉིད་ངེས་པའི་བློས་ཉེར་ལེན་བྱས་ནས་དེ་ལས་ཤར་བའི་པཾ་ལས་སྣ་ཚོགས་པདྨ་དང་། དེའི་སྟེང་དུ་ཉི་མའི་དཀྱིལ་འཁོར། དེ་ཡོངས་སུ་གྱུར་པ་ལས་ཐུན་མོང་མ་ཡིན་པའི་བསྲུང་བའི་འཁོར་ལོ་ཕྱོགས་མཚམས་ཀྱི་རྩིབས་བརྒྱད་དང་སྟེང་འོག་གི་རྩིབས་གཉིས་བཅས་རྩིབས་བཅུའི་དབུས་དང་ཕྱོགས་མཚམས་ཀྱི་རྩིབས་ཀྱི་སྟེང་དང་། གོང་འོག་གི་རྩིབས་གཉིས་ཀྱི་ནང་དུ་ཁྲོ་བོའི་གདན་སྣ་ཚོགས་པདྨ་དང་ཉི་མའི་གདན་རེ་བཀོད། དབུས་ཀྱི་གདན་ལ་རྡོ་རྗེ་འཆང་ཞལ་གསུམ་ཕྱག་དྲུག་པ་དང་ཡུམ་ཞལ་གཅིག་ཕྱག་གཉིས་པ་ཅན་དུ་བསྐྱེད། སེམས་དཔའ་སུམ་བརྩེགས་དང་། གནས་གསུམ་དུ་འབྲུ་གསུམ་གསལ་བཏབ། ཡབ་ཡུམ་སྙོམས་པར་ཞུགས་པའི་ཐུགས་ཀའི་ཏིང་ངེ་འཛིན་སེམས་དཔའི་འོད་ཟེར་གྱིས་མི་བསྐྱོད་པ་ལ་ཁྲོ་བོ་བཅུས་བསྐོར་བ་སྤྱན་དྲངས། ཞལ་ནས་ཞུགས། བྱང་ཆུབ་ཀྱི་སེམས་ཀྱི་རང་བཞིན་དུ་ཞུ་བ་ཡུམ་གྱི་ཐུགས་ཀར་ཁྲོ་བོ་རང་རང་གི་མདོག་ཅན་གྱི་ཐིག་ལེ་བཅུ་གཅིག་དང་དེ་རྣམས་ཡོངས་སུ་གྱུར་པ་ལས། ཧཱུཾ་རིང་པོ་བཅུ་གཅིག་ཏུ་གྱུར། དེ་རྣམས་ཡོངས་སུ་གྱུར་པ་ལས་མི་བསྐྱོད་པ་དང་ཁྲོ་བོ་བཅུར་གྱུར། དེ་ནས་ཆོ་གའི་ཚིག་རིས་བཞིན་མི་བསྐྱོད་པ་རང་གི་ཐུགས་ཀར་དྲངས། བཛྲ་དྷྲིཀ་ཅེས་ཉེ་སྙིང་གི་སྔགས་ཀྱིས་ཐུགས་རྒྱུད་བསྐུལ། ཐུགས་ཀ་ནས་ཕྱིར་ཕྱུང་། ཕྱོགས་བཅུར་འཕྲོས། ཆོས་འཁོར་བསྐོར་བ་ལ་སོགས་པའི་སངས་རྒྱས་ཀྱི་མཛད་པ་མཛད་ཅེས་སྤྱི་མཛད་དང་། ཁྱད་པར་དུ་ཡང་སེམས་ཅན་ཞེ་སྡང་ཅན་རྣམས་ཀྱི་ཞེ་སྡང་སྦྱངས་ཞེས་སྒོས་མཛད་དང་། སྤྱིར་དཀྱིལ་འཁོར་རྒྱལ་མཆོག་གི་སྐབས་བསམ་བློ་གཏོང་ཆོག་ཀྱང་རང་གཅིག་པོ་ལྷོད་ལྷོད་ལྟ་བུའི་དུས་བྱུང་ན་སྐབས་འདིར་ལམ་ཡོངས་རྫོགས་ལ་ཤར་སྒོམ་རེ་ཞར་ལ་འོང་བས་དེ་ལྟར་བསམ་བློ་གཏོང་ཐུབ་ན་ལེགས། སེམས་ཅན་ཐམས་ཅད་མི་བསྐྱོད་པའི་གོ་འཕང་ལ་བཀོད། སྤྲུལ་པ་རྣམས་གཅིག་ཏུ་འདུས། མི་བསྐྱོད་པ་ཡེ་ཤེས་པ་དང་དབྱེར་མེད་དུ་འདྲེས་ནས་རང་ལ་རྗེས་སུ་ཞུགས་པས། རང་ཉིད་ཞི་བ་དེ་ཞེ་སྡང་རྡོ་རྗེར་གྱུར་ནས་སྤྱན་གསུམ་པ་ཅུང་ཟད་ཁྲོ་བའི་ཉམས་ཅན་དུ་བསྐྱེད། ཁྲོ་བོ་བཅུ་དུས་གཅིག་ལ་བསྐྱེད་ནས་ཡོད་པ་དེ་རིམ་གྱིས་གསལ་བཏབ་པ་དང་ཆབས་ཅིག་རྩིབས་བཅུ་ལ་རིམ་གྱིས་བཀོད། དེ་ནས་ཕུར་གདབ་སྐོར་ལ་དམིགས་བསལ་ཞུ་དགོས་པ་མི་འདུག །

དེ་ནས་ཐུན་མོང་བའི་བསྲུང་བའི་འཁོར་ལོ་སྒོམ་པ་ནི། གསང་བདེ་འཇིགས་གསུམ་གྱི་ཆོ་ག་འདོན་མཁན་དག་གིས་ནི་བསྲུང་འཁོར་འཇིགས་བྱེད་གཙོ་བོ་བྱས་ན་ལེགས་ཤིང་། ཚོགས་ཞིང་མཆོད་པ་དང་པོ་སྦྱོར་བའི་ཏིང་ངེ་འཛིན་གྱི་ཁོངས་མིན་པས་དངོས་གཞིར་མི་གཏོགས་ཀྱང་སྤྱིར་ཚོགས་ཞིང་གལ་ཆེ་བ་དང་ཁྱད་པར་དུ་འདིར་སྒྲུབ་ཐབས་ཀུན་བཟང་གི་ཚིག་རྣམས་སེམས་ལ་འཁུལ་པོ་ཡོད་པས་ཚོགས་ཞིང་བཏོན། སྔོན་འགྲོའི་གཏོར་མ་འཇིགས་བྱེད་ཀྱིས་འཐུས་པས་མི་དགོས་པར་བྱས་ཀྱང་རུང་། བསྲུང་འཁོར་གདོན་མི་དགོས་པར་ཚོགས་ཞིང་མཆོད་པ་ཟིན་པ་དང་དངོས་གཞི་དངོས་པོ་མེད་པས་སྒོམ་པ་མེད། །ཅེས་ནས་བཏོན་ན་འགྲིག །

རྣམ་གཞག་རིམ་པའི་རྣམ་བཤད།

མདོར་བྱས་ཀྱི་སྤྲུལ་སྐུ་རྡོར་སེམས་སུ་བསྐྱེད་པའི་བར་དུ་ལུང་བཏོན་ཟིན་པ་དང་། དེ་མདོ་དང་སྦྱར་བ་མདོ་བསྲེའང་ལུང་འདིའི་བར་དུ་བཏོན་ཟིན་ལ། རྣམ་གཞག་རིམ་པ་ཡང་ལེའུ་དང་པོ་བཀླགས་ཟིན། རྣམ་གཞག་རིམ་པའི་རྣམ་བཤད་ཅུང་རྒྱས་པོ་འདུག་ཀྱང་སྐུ་གསུམ་ལམ་འཁྱེར་གྱི་གནད་འགག་དང་། སྦྱང་གཞི་སྦྱོང་བྱེད་ཆོས་མཐུན་ལུགས་དང་། དེ་དང་མཐུན་པར་བསྒོམ་དགོས་པའི་རྒྱུ་མཚན་རྣམས་གསལ་བར་གསུངས་ཡོད་པར་བརྟེན། སྐུ་གསུམ་ལམ་འཁྱེར་གྱི་གནད་ཇི་བཞིན་ཤེས་པ་ལ་དེ་ཕན་ཐོགས་ཆེན་པོ་ཡོད་པས། སྐུ་གསུམ་ལམ་འཁྱེར་གྱི་དངོས་གཞིའི་ཁྲིད་ཀྱི་གོང་དུ་འདི་བཤད་ན་སྙམ། གོང་དུ་སྣོད་ཀྱི་སྲིད་པའི་རིམ་པ་དང་མཐུན་པར་བསྒོམ་པ་ལ་གཉིས་གསུངས་པའི་དེའི་དང་པོ་ལ་གཉིས། སྣོད་ཞིག་ཅིང་སྟོངས་པ་དང་མཐུན་པར་བསྒོམ་པ། ཞེས་པ་ནས། ཞེས་གསུངས་པ་ལྟར་རྣལ་འབྱོར་ཆེན་པོའི་རྒྱུད་ཀྱི་རྟེན་དང་བརྟེན་པའི་བསྐྱེད་རིམ་བསྒོམ་པ་ནི་སྲིད་པ་སྐྱེ་བའི་རིམ་པ་ལྟར་སྒོམ་པ་ཡིན་ལ། ཞེས་རྒྱུད་སྡེ་འོག་མ་གསུམ་གྱི་སྐབས་སངས་རྒྱས་ཀྱི་སའི་མཛད་པ་དང་མཐུན་པར་བསྒོམ་དུ་ཡོད་པ་ཙམ་ལས། སྦྱང་གཞི་སྲིད་པ་འཁོར་བའི་ཆོས་དང་ཆོས་མཐུན་སྦྱར་ནས་བསྒོམ་པའི་ཚུལ་གསུངས་མེད། རྣལ་འབྱོར་བླ་མེད་ཀྱི་རྒྱུད་དུ་སྦྱང་གཞི་སྲིད་པ་འཁོར་བའི་སྣོད་བཅུད་དང་ཆོས་མཐུན་སྦྱར་ནས་བསྒོམ་པའི་ཚུལ་གསུངས་ཡོད།

དེ་ལ་ཡང་ཐོག་མར་སྣོད་ཀྱི་སྲིད་པ་སྟོངས་པ་དང་མཐུན་པར་སྒོམ་དགོས་པས་སྣོད་ལ་སོགས་པ་སྟོང་པ་ཉིད་དུ་སྒོམ་པ་གསུངས་སོ། །ཞེས་པ། སྣོད་གསར་པ་ཆགས་པ་ལ་སྣོད་སྔ་མ་ཞིག་ཅིང་སྟོངས་པའི་སྟོང་པ་དེས་སྣོད་ཕྱི་མའམ་བསྐལ་པ་ཕྱི་མ་ཆགས་པའི་གཞི་བྱེད་ཀྱི་ཡོད་པས་དང་པོ་སྟོང་པ་ཉིད་དུ་བསྒོམ་པའི་ཚུལ་གསུངས་པ་རེད།

འདི་ལ་གཉིས། མཐུན་ཡུལ་སྣོད་འཇིག་པའི་རིམ་པ། ཞེས་པ་ནས། ས་བླའི་ཡ་མཐའ་ནི་བསྐལ་པ་མེས་འཇིག་གི་དབང་དུ་བྱས་ན་བསམ་གཏན་དང་པོ་མན་ཆད་དོ། །
ཆུས་འཇིག་པ་བསམ་གཏན་གཉིས་པ་མན་ཆད་དང་། རླུང་གིས་འཇིག་པ་བསམ་གཏན་གསུམ་པ་མན་ཆད་དོ། །བཞི་པ་གཡོ་བ་མེད་པ་ཡིན། །ཞེས་བཞི་པ་ཡན་ཆད་འཇིག་རྒྱུ་མེད་པར་གསུངས་ཡོད། དེ་ཡང་ཐོག་མར་དམྱལ་བ་ནས་འཇིག་པས་ཞེས་པ་ནས། དེ་ལྟར་དམྱལ་བ་ནས་བསམ་གཏན་དང་པོའི་བར་གྱི་སེམས་ཅན་གཅིག་ཀྱང་མ་ལུས་པ་ན་བཅུད་ཞིག་པ་ཡིན་ཏེ་དེ་ལ་ནི་བར་བསྐལ་བཅུ་དགུའི་ཡུན་ཡོད་དོ། །ཞེས་འཇིག་པའི་བར་བསྐལ་ཉི་ཤུ་གསུངས་པའི་བཅུ་དགུའི་ཡུན་དེ་བཅུད་ཀྱི་སེམས་ཅན་རྣམས་རིམ་གྱིས་འཇིག་པའི་ཚུལ་གསུངས་པའོ། །

གཉིས་པ་ནི། གང་གི་ཚེ་བཅུད་ཞིག་ནས་སྣོད་ཀྱི་འཇིག་རྟེན་འབའ་ཞིག་ལུས་པ་དེའི་ཚེ་ཁམས་གསུམ་པ་སྟེ་ཞེས་པ་ནས། འཇིག་པའི་བསྐལ་པ་དམྱལ་བ་ཡི། །སྲིད་པ་མེད་ནས་སྣོད་ཟད་པ། །ཞེས་སོ། །དེ་ལྟར་སྦྱང་གཞི་སྲིད་པའི་འཇིག་རྟེན་སྣོད་བཅུད་སྔ་མ་ཞིག་ནས་སྟོངས་པ་དང་ཆོས་མཐུན་པར་བསྐྱེད་རིམ་ཇི་ལྟར་བསྒོམ་དགོས་ཤེ་ན། གཉིས་པ་ནི། བསྒོམ་པར་བྱའོ། །ཞེས་དྲང་ངོ་། །གང་གིས་ན་བསྐྱེད་པའི་རིམ་པ་སྒོམ་པ་པོས་སོ། །ཞེས་པ་ནས། སེམས་ཅན་ཤི་བ་དང་ཆོས་མཐུན་པར་སྒོམ་པ་ནི་ལྷག་མོས་འོད་གསལ་དུ་སྡུད་པའི་སྐབས་ཡིན་པས་འདི་དང་སྐབས་མི་གཅིག་པའི་ཕྱིར་རོ། །ཞེས་བཅུད་ཀྱི་སེམས་ཅན་བྱེ་བྲག་པ་ཞིག་པའམ་འཆི་བ་འོད་གསལ་ཉམས་སུ་མྱོང་ནས་མེད་པར་གྱུར་པ་ནི། སྐུ་གསུམ་ལམ་འཁྱེར་དངོས་གཞིའི་འཆི་བ་ཆོས་སྐུའི་ལམ་འཁྱེར་དང་སྦྱོར་གྱི། འདིའི་སྣོད་ཞིག་པ་དང་མི་སྦྱོར་ཏེ། འདིར་ནི་སྦྱང་གཞིའི་སྣོད་གསར་པ་ཆགས་པ་ལ་སྣོད་སྔ་མ་སྟོངས་པའི་སྟོང་པའི་དབྱིངས་དེ་འཆར་ཐུབ་པས། སྟོངས་པའི་གནས་སྐབས་ཤེས་པའི་དོན་དུ་སྣོད་སྔ་མ་ཞིག་ལུགས་དེ་ཞར་ལ་གསུངས་པ་རེད།

སྒོམ་པའི་དུས་སུ་མདོར་བྱས་ལས། ཞེས་པ་ནས། སྣོད་ཞིག་པ་ལ་བྱའི་བཅུད་ཞིག་པ་ལ་མི་གཟུང་ངོ་། །ལུགས་གཞན་ལ་ཞེས་པ། དཔེར་ན། འཇིགས་བྱེད་ལྟ་བུར་འཆི་བ་ཆོས་སྐུའི་ལམ་འཁྱེར་ཟིན་པ་དང་གཞལ་ཡས་ཁང་བསྒོམ་ཚུལ་གསུངས་པས་ལུགས་གཞན་ལ་གཞལ་ཡས་ཁང་མ་བསྐྱེད་གོང་གི་སྟོང་སྦྱང་བྱེད་པའི་ཐད་དུ་འཆི་བ་ཆོས་སྐུའི་ལམ་འཁྱེར་ཡར་སྦྱར་ནས་གསུངས་ཡོད་པས། འདིའི་སྐབས་ཀྱི་སྟོང་པ་སྒོམ་པ་འཆི་བ་དང་ཆོས་མཐུན་པར་བཤད་པ་ཡང་སྣང་མོད་ཀྱང་ཞེས་པ་ནས། དེའི་དོན་སྒོམ་པ་ཡིན་པས་བརྗོད་པ་དང་སྒོམ་པ་གཉིས་ཀ་བྱའོ། །ཞེས་པ། སྔགས་དོན་བོད་སྐད་དུ་བསྒྱུར་བའི་ཚིགས་སུ་བཅད་པ་དེའི་ཐོག་ནས་སྟོང་ཉིད་བསྒོམ་པའི་ཚུལ་གསུངས་པ་རེད།

འོ་ན་སྣོད་ཞིག་པའི་ནམ་མཁའ་དང་ཆོས་མཐུན་པར་སྒོམ་པའི་ཞེས་པ་ནས། ཆོག་གམ་ལྟ་བ་རྙེད་པའི་དོན་སྐབས་དེར་དྲན་པ་དགོས་ཤེ་ན། འདི་ལ་ནི་ཕྱི་མ་སྣང་བ་བསྡུས་ཙམ་དང་ཅང་མེད་ལྟ་བུ་མ་ཡིན་པར་སྟོང་ཉིད་སྒོམ་པ་ངེས་པར་དགོས་ཏེ་མདོ་བསྲེ་ལས། ཞེས་པ་ནས། སྒོམ་པ་ལ་རང་བཞིན་མེད་པའི་འཁོར་གསུམ་མི་དམིགས་པ་དང་སྟོང་པ་ཉིད་དང་མཚན་མ་མེད་པ་དང་སྨོན་པ་མེད་པའི་སྒོ་གསུམ་ལ་གསུངས་པའི་ཕྱིར་རོ། །ཞེས་ཡིག་དོན་གྱི་སྐབས་བྱ་བྱེད་ལས་གསུམ་དང་། སྤྱི་དོན་གྱི་སྐབས་རྣམ་ཐར་སྒོ་གསུམ་ལ་སྦྱར་ནས་གསུངས་པ་རེད། འདི་ཡང་བྱ་བྱེད་ལས་གསུམ་གྱི་འཁོར་གསུམ་དང་ངོ་བོ་རྒྱུ་འབྲས་གསུམ་ལ་རང་གི་མཚན་ཉིད་ཀྱིས་གྲུབ་པའི་རང་བཞིན་མེད་པ་ལ་ངེས་པ་རྙེད་པ་དགོས་ཀྱི་གསུམ་ཚན་དེ་དག་གི་སྣང་བ་མི་དམིགས་པར་སྟོང་པར་སྦྱངས་པའམ་མཚན་མའི་སྤྲོས་པ་ཞི་བ་ཙམ་ཡིད་ལ་བྱས་པས་འཁོར་གསུམ་མི་དམིགས་པ་དང་རྣམ་ཐར་སྒོ་གསུམ་གྱི་ཏིང་ངེ་འཛིན་དུ་འགྱུར་ན་ཧ་ཅང་ཐལ་ལོ། །ཞེས་པ་ནས། དེ་ལྟར་ཆོས་རྣམས་དོན་དམ་པར་ཅིར་ཡང་མ་གྲུབ་པར་ངེས་པའི་རིགས་པའི་ཤེས་པའི་དོན་གང་དུ་མ་གྲུབ་པའི་ཡིན་ལུགས་ལ་དེར་སྣང་བ་ཙམ་ཡང་ལྡོག་པས་ན་སྣོད་ལ་སོགས་པའི་སྣང་བ་ཐམས་ཅད་ཉེ་བར་ཞི་བ་ཡང་མི་སྒོམ་པ་མིན་ནོ། །འདིར་དཔེ་འགར་རིགས་པའི་ཤེས་པའི་དོན་ཞེས་གསལ་ཡང་། དེའི་འོག་ཏུ་དེར་སྣང་བ་ཙམ་ཡང་ལྡོག་པས་ན་ཞེས་གསུངས་པར་དཔགས་ན་རིགས་པའི་ཤེས་པའི་ངེས་ངོ་ན་དགག་བྱ་བཀག་ཙམ་གྱི་སྟོང་སང་ལས་དེའི་ངོར་སྣང་བ་དེའང་འགག་འགྲོ་བར་གསུངས་པ་ལྟ་བུར་སྣང་། གང་དུ་མ་གྲུབ་པའི་ཡིན་ལུགས་ཞེས་གསུངས་པ་ལྟར་ན་དོན་གང་དུ་མ་གྲུབ་པའི་ཞེས་པའང་དག་ཤས་ཆེ་བ་ལྟ་བུར་འདུག་པས་ཐག་ཆོད་པ་དཀའ་ཡང་ཕལ་ཆེར་ངོ་ན་ཞེས་སྦྱར་དགོས་པ་ཨེ་ཡིན་སྙམ་པ་འདུག །

གཞུང་གཞན་གྱི་སྐབས་སུ་ཡང་སྭ་བྷཱ་བ་ལ་སོགས་པའི་སྔགས་དོན་སྒོམ་པ་ལ་ལྟ་བ་རྙེད་དགོས་པ་ནི་ཞེས་པ་ནས། ཆོས་ཐམས་ཅད་གདོད་མ་ནས་སྐྱེ་བ་མེད་པའི་ཕྱིར་རང་བཞིན་གྱིས་རྣམ་པར་དག་པའོ་ཞེས་ཡིད་ལ་བརྗོད་ལ། ཞེས་གསལ་བར་གསུངས་སོ། །འདིར་སེམས་ཉིད་ཀྱིས་ཞེས་པ་ལྷན་ཅིག་སྐྱེས་པའི་འོད་གསལ་ལ་གོ་བའི་ཚིག་གི་ནུས་པ་འདོན་ལུགས་ཤིག་ཡོད་དམ་མེད། ཡང་ན་སེམས་ལས་གཞན་པའི་བྱེད་པ་པོ་མེད་པ་སྟེ་སེམས་ཉིད་དམ་སེམས་ཁོ་ནས་བཞག་པ་ཞེས་ཀྱང་སྦྱར་ཆོག་སྙམ། དེ་ལྟར་གཞུང་དེ་དག་དྲངས་ཏེ་སྣང་བ་བསྡུས་པའི་སྟོང་སང་ཙམ་གྱིས་བསྒོམས་པས་མི་ཆོག་པར་སྟོང་ཉིད་དྲན་ཏེ་བསྒོམ་པ་ངེས་པར་དགོས་ཞེས་གསུངས་པ་རེད།

བཅུད་རྣམས་དམྱལ་བ་ནས་རིམ་པ་བཞིན་དུ་འཇིག་པ་དང་སྣོད་རྣམས་ཉི་མ་བདུན་གྱིས་འཇིག་པའི་རིམ་པ་ལ་ནི་ཆོས་མཐུན་སྦྱོར་མི་དགོས་པས་མ་གསུངས་སོ། །དུས་འཁོར་གྱི་གཞུང་དུ་སྟོངས་པའི་སྐབས་མཁའ་ཡི་རྡུལ་ཞེས་པ་ནི་སྣོད་བཅུད་ཕྱི་མ་འགྲུབ་པའི་རྩོམ་གཞི་ཡིན་པས་རྣམ་པ་ཀུན་ཏུ་ཡོད་པར་གསུངས། དེ་ཡང་སྣོད་སྔ་མ་ཞིག་ནས་སྟོངས་པའི་སྟོང་པ་དེས་འཇིག་རྟེན་ཕྱི་མ་འཆགས་པའི་རྩོམ་གཞིའམ་སྐབས་འབྱེད་ཀྱི་ཡོད། དེ་ལ་སྣོད་འཆགས་པའི་རིམ་པ་དང་མཐུན་པར་བསྒོམ་པའི་ཚུལ་ནི་འདི་ལྟར། གཉིས་པ་ལ་གཉིས། འོག་གཞིའི་སྣོད་འཆགས་པའི་རིམ་པ་དང་མཐུན་པར་བསྒོམ་པ། ཞེས་པ་ནས། དམྱལ་བར་སེམས་ཅན་གཅིག་སྐྱེས་པའི་བར་ལ་བར་བསྐལ་བཅུ་དགུ་ཡོད་དོ། །

གཉིས་པ་ནི། མཐུན་ཡུལ་བཤད་ཟིན་པ་ལྟར་སྲིད་པ་འཆགས་རིམ་དང་མཐུན་པར་ལྷའི་བསྐྱེད་ཆོག་གང་ཞེ་ན། བསྐྱེད་པར་བྱའོ་ཞེས་དྲང་ངོ་། །གང་གིས་བསྐྱེད་ན་རྟེན་དང་བརྟེན་པའི་རྣམ་པ་ཁྱད་པར་ཅན་ཡང་དག་པར་སྒྲུབ་ཅིང་བསྐྱེད་པའི་རྣལ་འབྱོར་པས་སོ། །ཞེས་པ་ནས། འདིར་རླུང་ལ་སོགས་པ་བཞི་ལ་ཆོས་མཐུན་གསུངས་ཀྱི་གཅིག་ཏུ་འདྲེས་པའི་ས་ཡི་ཆ་ལ་མ་གསུངས་སོ། །

གཉིས་པ་ནི། མདོར་བྱས་ལས། དེར་ནི་བྷྲུཾ་ལས་བྱུང་བ་ཡི། །ཞེས་པ་ནས། དེ་སེམས་ཅན་རྣམས་ཀྱི་ལས་ཀྱི་དབང་གིས་བྱུང་བའི་རླུང་གིས་བསྲུབས་ཤིང་ས་ལ་སྲ་ཞིང་འཐས་པ་ཞེས་པའི་འཐས་པར་བྱས་པས་རི་རབ་ལ་སོགས་པའི་རི་བརྒྱད་དང༌། ཞེས་པ་ནས། གླིང་བཞི་གླིང་ཕྲན་བརྒྱད་ཁོར་ཡུག་གི་རི་རྣམས་བྱུང་བར་ས་ཡི་དངོས་གཞི་ལས་བཤད་དོ། །

གཉིས་པ་ནི། བསྐྱེད་རིམ་སྒོམ་པར་བྱེད་པ་རྣམས་ཀྱིས་དེར་ནི་བྷྲུཾ་ལས་བྱུང་བ་ཡི། ཞེས་པ་ནས། སྟེང་གི་སྣོད་ཀྱི་སྲིད་པ་སྐྱེ་བ་སྟེ་འཆགས་པའི་རིམ་པ་བསྟན་པ་དེ་ལྟར་དུ་བསྒོམ་པའམ་བསྐྱེད་པར་བྱའོ་ཞེས་བསྟན་པར་འགྱུར་རོ། །གཞུང་གཞན་ལས་འཁོར་ལོ་བདེ་མཆོག་ལྟ་བུ་འོག་ཏུ་རི་རབ་བསྐྱེད་ནས་དེའི་སྟེང་དུ་གཞལ་ཡས་ཁང་སྒོམ་པར་གསུངས་མོད་ཀྱང་ཞེས་པ་ནས། རི་རབ་ཞུ་བ་ལས་གཞལ་ཡས་ཁང་བསྐྱེད་པར་རབ་ཏུ་སྒྲོན་གསལ་ལས་གསུངས་པ་རྣམས་འཐད་པ་མ་ཡིན་ནོ། །སྔ་མ་འདི་ནི་བསྟན་འགྱུར་དུ་བཞུགས་པའི་རྒྱ་འགྲེལ་ཏེ་བདག་གིས་སྔར་མཇལ་མྱོང་ཞིང་། དེར་རི་རབ་དང་སྣ་ཚོགས་རྡོ་རྗེ་ལ་སོགས་པ་རྣམས་རིམ་བཞིན་སྟེང་ནས་སྟེང་དུ་བསྒོམ་པར་གསུངས་པ་འཕགས་པ་ཡབ་སྲས་ཀྱི་གཞུང་དང་མི་མཐུན་པས་རྗེ་རིན་པོ་ཆེས་ལེགས་པར་དཔྱད་པ་ན་མི་འཐད་པར་གསུངས་པ་ཡིན།

དེ་ལྟར་སྟེང་གི་རི་གླིང་སོགས་ཀྱི་སྣོད་འཆགས་པ་ཞེས་པ་ནས། ཆོས་མཐུན་སྦྱོར་བ་འདིར་མི་དགོས་པས་མ་གསུངས་སོ། །ཞེས་འདི་དག་སྦྱང་གཞི་སྦྱོང་བྱེད་ངོ་འཕྲོད་པའི་དོན་དུ་གསུངས་པ་ཡིན་པས་སྤྱི་ཙམ་ནས་སྣོད་འགྲུབ་པའི་ལས་གཞལ་ཡས་ཁང་ལ་སོགས་པ་བསྒོམ་པ་ལས་སྦྱོང་བ་ཞིག་བྱུང་ན་དགོས་པ་གྲུབ་པ་ཡིན་པས་ཞིབ་པར་ཆོས་མཐུན་སྦྱོར་དགོས་པ་མི་འདུག་གསུངས་པ་རེད།

གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི། ཞེས་པ་ནས། རིམ་པ་དེ་སྣོད་བཅུད་ཀྱི་འཆགས་ཚུལ་དང་མཐུན་པར་བསྒོམ་པ་ཡིན་པའི་ཕྱིར་རོ། །ལུང་འདི་གསང་འདུས་རྩ་རྒྱུད་ཀྱི་ལེའུ་བཅུ་གཅིག་པ་ལས། ཡི་གེ་བྷྲུཾ་གྱི་གནས་བསྒོམས་ཏེ། །ཞེས་པ་ནས། ཁྱད་པར་དུ་རྡོ་རྗེ་གསུམ་བསྐྱེད་པའམ་རྡོ་རྗེ་གསུམ་འབྱུང་བ་བསྒོམ་པ་ནི་རྡོ་རྗེ་འཆང་བསྐྱེད་པ་ལ་བཞེད་དེ། ཞེས་པ། ཁུངས་དྲང་སའི་རྒྱུད་ཀྱི་ཚིག་མི་འདྲ་ཡང་རྒྱུད་ཀྱི་རྡོ་རྗེའི་ཚིག་རེ་རེ་ལ་དོན་མི་འདྲ་བ་མང་པོ་བཤད་པ་ཡབ་སྲས་ཀྱི་གཞུང་ན་སྣང་བས་འགལ་བར་མི་བསམ་མོ། །ཞེས་པ་ནས། འདིས་ཐུན་མོང་གི་ལས་བསགས་ནས་སྣོད་དང་ཐུན་མོང་མ་ཡིན་པའི་ལས་བསགས་ནས་བཅུད་ཀྱི་འཇིག་རྟེན་བསྐྱེད་པ་ལ་དབང་བྱེད་པས་ན་བདག་པོའམ་བྱེད་པ་པོའོ། །ཞེས་སྣོད་འགྲུབ་པ་སྤྱི་མཐུན་གྱི་ལས་ལ་རག་ལས་མོད། སེམས་ཅན་རང་རང་གི་དབྱིབས་དང་ཁ་དོག་གི་ཁྱད་པར་དང་། རྟེན་ཅི་འདྲ་ཞིག་ཐོབ་མིན་སོགས་ནི་རང་རང་གི་ཐུན་མོང་མ་ཡིན་པའི་ལས་ལ་བརྟེན་ནས་འབྱུང་བར་གསུངས་པ་རེད།

དེ་ལྟར་ཡང་དབུ་མ་ལ་འཇུག་པ་ལས། ཇི་བཞིན་རང་གི་བསྟན་བཅོས་དེ་དེ་ལས། །ཞེས་པ་ནས། འཛམ་བུ་གླིང་པ་འདི་ནི་ལས་ཀྱི་ས་པ་ཡིན་ཏེ་དེས་ན་ལས་ཀྱི་འབྲས་བུ་རྣམ་པར་སྨིན་པ་ཚེ་སྟོད་ལ་ལས་བསགས་པ་ཚེ་སྨད་འདིར་སྣང་བར་འགྱུར་རོ། །ཚེ་སྟོད་ལ་ལས་བསགས་པ་དེ་ཚེ་སྨད་དེ་ཉིད་ལ་འབྲས་བུ་སྨིན་ཐུབ་པ་ཡིན་ཞེས་པའོ། །སྨིན་ཚུལ་ནི་མཆོག་དང་འབྲིང་དང་ཐ་མའི་སེམས་ཅན་རྣམས་སུ་རྣམ་པར་སྨིན་པ་སྟེ་ཞེས་པ་ནས། ཡུལ་ཉེར་བཞིའི་རྣལ་འབྱོར་མ་རྣམས་གླིང་གཞན་དུ་མི་གཤེགས་པར་རྡོ་རྗེ་མཁའ་འགྲོའི་ལེའུ་བཅུ་བཞི་པའི་འགྲེལ་པར་གསུངས་སོ། །ཞེས་འཛམ་གླིང་ལས་ཀྱི་ས་པར་འཇོག་ཚུལ་གཉིས་གསུངས་སོ། །ཉེས་སྤྱོད་དེའི་འབྲས་བུ་སྨིན་ཚུལ་གཞན་ཡང་འདི་ལྟ་སྟེ་འཛམ་བུ་གླིང་གི་མི་རྣམས་རྙེད་བཀུར་ལ་ཆགས་པའི་དབང་གིས་བྱུང་ཞིང་ཞེས་པ་ནས། འདི་ནི་སངས་རྒྱས་འཚང་རྒྱ་བ་ལ་ཆགས་བྲལ་དང་ཆགས་ཅན་གྱི་ཆོས་ཀྱིས་འཚང་རྒྱ་ཚུལ་བཞི་ཡོད་པའི་དང་པོ་ཡིན་ཏེ་སྒྲོན་གསལ་ལས། ཆགས་བྲལ་གྱི་ལམ་གྱིས་འཚང་རྒྱ་ཚུལ་དཔེར་བླངས་ནས་ཆགས་ཅན་གྱི་ཆོས་ཀྱིས་འཚང་རྒྱ་ཚུལ་གསུངས་པ་ནི། མི་ཡི་སྐྱེ་བར་འཁྲུངས་པ་ནི། །རྒྱུད་ཅེས་བྱ་བ་ཡིན་པར་བཤད། །ཅེས་པ་ནས། རིགས་པ་རྣམ་པ་བཞིར་འདོད་དོ། །ཞེས་སོ། །

བཞི་པ་ནི། སྔར་བཤད་པ་དེ་ལྟར་གསུངས་པས་ན་འདས་པ་དང་མ་འོངས་པ་དང་ད་ལྟར་བྱུང་བའི་སངས་རྒྱས་ཐམས་ཅད་མི་ཡི་བདག་ཉིད་ཀྱི་སྲིད་པར་ཞུགས་པ་སྟེ་སྐུ་འཁྲུངས་ཏེ་ཞེས་པ་ནས། འདིར་ནི་གཞན་གསུམ་རེ་ཞིག་བཞག་ལ་རྣལ་འབྱོར་ཆེན་པོའི་རྒྱུད་ཀྱི་གདུལ་བྱ་བཤད་དེ། ཞེས་ཚེ་གཅིག་ལ་འཚང་རྒྱ་བའི་རྟེན་དེ་ངེས་པར་འདོད་ཁམས་པའི་རྟེན་ཡིན་དགོས་པས་དེ་འདྲའི་འཚང་རྒྱ་བའི་དབང་དུ་བྱས་ཏེ་མཐུན་ཡུལ་དེ་ལྟར་དུ་སྦྱར་ཞིང་། འདོད་ཁམས་པ་དགོས་ཞེས་པ་དེ་ཡང་གསང་སྔགས་བླ་མེད་ཀྱི་ལམ་དེ་ལ་མོས་པ་ཡོད་པ་ཙམ་དང་གསང་སྔགས་བླ་མེད་ཀྱི་ལམ་ཉམས་སུ་ལེན་པ་ཙམ་ལ་འདོད་ཁམས་པ་ཡིན་པའི་ངེས་པ་མེད་ཀྱི་སྟེ་མེད་ཀྱང་གསང་སྔགས་བླ་མེད་ཀྱི་ཆོས་སྐོར་འདི་ལ་ཁྱད་དུ་འཕགས་པའི་འཕགས་ཆོས་ནི་ཚེ་གཅིག་ལུས་གཅིག་ལ་སངས་རྒྱས་ཀྱི་གོ་འཕང་སྒྲུབ་པའི་མྱུར་ཁྱད་ཡོད་པ་དང་། དེ་འདྲའི་མྱུར་ཁྱད་གཙོ་བོ་འདོན་པའི་ཚེ་རྩ་རླུང་ཐིག་ལེར་གནད་དུ་བསྣུན་པའི་རྐྱེན་ལས་ཡོང་དགོས་པར་བརྟེན། གསང་སྔགས་བླ་མེད་ཀྱི་ཆོས་སྐོར་གང་གི་ཆེད་དུ་གསུངས་པའི་གདུལ་བྱའི་གཙོ་བོ་ལ་འདོད་ཁམས་པ་ཡིན་པས་ཁྱབ་པར་གསུངས་ལ། དེས་ན། གང་གི་ཆེད་དུ་གསུངས་པའི་རྣལ་འབྱོར་བླ་མེད་ཀྱི་རྒྱུད་སྡེ་དེ་དག་གིས་གདུལ་བྱ་དེས་རྣམ་མཁྱེན་ཚེ་གཅིག་ལུས་གཅིག་ལ་སྒྲུབ་པར་བྱེད་པའི་ཐབས་མ་ཚང་བ་མེད་པ་གསུངས་ཤིང་། ཐབས་དེ་ཡང་རྩ་རླུང་ཐིག་ལེ་ལ་གནད་དུ་བསྣུན་ནས་གཉུག་མ་ལྷན་ཅིག་སྐྱེས་པའི་འོད་གསལ་ལམ་གྱི་ངོ་བོར་བསྐྱེད་དེ་རྣམ་མཁྱེན་བསྒྲུབ་དགོས་པར་གསུངས་སོ། །

གང་གི་དབང་དུ་མཛད་ནས་རྒྱུད་དེ་གསུངས་པའི་གདུལ་བྱའི་གཙོ་བོའོ། །ཞེས་པ་ནས། སྔགས་དང་ཕྱག་རྒྱས་སྔོན་དུ་མངོན་པར་འདུས་བྱས་པའི་རྡོ་རྗེ་དང་པདྨ་མཉམ་པར་སྦྱོར་བ་མེད་པར་རྣམ་པར་ཤེས་པ་གསུམ་ཉེ་བར་མཚོན་པར་མི་ནུས་སོ། །ཞེས་ཞིབ་ཏུ་དབྱེ་ན་སྟོང་པ་བཞི་ཡོད་མོད་འོད་གསལ་ཉེར་ཐོབ་ཏུ་བསྡུས་ནས་སྟོང་པ་གསུམ་ཞེས་ཐ་སྙད་སྦྱར་བ་ཡིན་ནམ་སྙམ།

བྷ་ག་དང་ལིང་ག་ཡང་དག་པར་སྦྱོར་མི་ནུས་པ་དེས་ནི་ཞེས་པ་ནས། ད་ནི་འདོད་པའི་ཁམས་ན་གནས་པའི་ཡུལ་ལ་ཆགས་པའི་སེམས་ཅན་རྣམས་ཀྱི་འདོད་པའི་ཡོན་ཏན་ལྔའི་སྒོ་ནས་གྲོལ་བ་རབ་ཏུ་བསྟན་པའི་ཕྱིར། ཞེས་དང༌། གང་གི་སྟེ་ཆེད་དུ་བྱ་བའི་གདུལ་བྱ་ཅི་འདྲ་ཞིག་གི་དོན་དུ་རྒྱུད་འདི་ཉིད་མཛད་ཅེས་དྲིས་པའི་ལན་དུ། སྐྱེ་བོ་འདོད་ཆགས་ཅན་དོན་དུ། །ཞེས་པ་ནས། དེ་ལ་ཡང་རྒྱུད་དང་སྒྲུབ་ཐབས་ཀྱི་རྒྱ་གཞུང་ཕལ་མོ་ཆེར་སྐྱེས་པའི་དབང་དུ་བྱས་ནས་བསྟན་པ་མང་བར་སྣང་ན་ཡང་བུད་མེད་ཀྱི་རྟེན་དུ་ལམ་བསྒོམ་དུ་མི་རུང་བ་ནི་མ་ཡིན་ཏེ། རྒྱུད་ཀྱི་ལེའུ་བཅུ་གསུམ་པ་ལས། ཞེས་པ་ནས། དེ་ལྟར་ན་འདོད་པའི་རྟེན་ལ་འཚང་རྒྱ་བ་ཐམས་ཅད་འཛམ་བུ་གླིང་པའི་རྟེན་ཅན་དུ་བསྒྲུབས་པས་ནི་སྔགས་ཀྱི་ལམ་གྱིས་ཚེ་དེ་ལ་འཚང་རྒྱ་བ་རྣམས་ཀྱང་འདོད་པའི་རྟེན་ལ་གསར་དུ་འཚང་རྒྱ་བ་ཡིན་པས་འཛམ་བུ་གླིང་པའི་རྟེན་ཅན་དུ་འགྲུབ་ལ། ཞེས་པ་ནས། སྤྱིར་ཆོས་མཐུན་སྒོམ་པ་དང་ཁྱད་པར་དུ་འཛམ་བུ་གླིང་པའི་མི་དང་མཐུན་པར་སྒོམ་པ་རྣམས་ཀྱི་གནད་ཀྱི་དོན་དང་རིམ་པ་གཉིས་ཀྱི་སྦྱང་བར་བྱ་བའི་གཞིར་གང་འགྱུར་བ་རྣམས་ནི་འཆད་པར་འགྱུར་རོ། །ཞེས་འཛམ་བུ་གླིང་པ་མི་མངལ་སྐྱེས་ཁམས་དྲུག་ལྡན་ཞིག་འཆི་བའི་སྐབས་འབྱུང་བ་ཐིམ་རིམ་རྣམས་གཞན་དང་མི་འདྲ་བར་རྩ་རླུང་ཐིག་ལེའི་གནད་ལ་བརྟེན་ནས་ཐིམ་རིམ་རྣམས་ཧ་ཅང་གསལ་པོ་འོང་བ་དང་། དེ་ལ་བརྟེན་ནས་འོད་གསལ་ཡང་གསལ་ཞིང་ཡུན་རིང་དུ་གནས་པའི་རྐྱེན་བཟང་པོ་དག་རང་བཞིན་ལྷན་སྐྱེས་སུ་ཡོད་ལ། དེས་ན། འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་མི་ཞིག་ཤི་ནས་སླར་ཡང་མངལ་སྐྱེས་ཁམས་དྲུག་ལྡན་གྱི་མིའི་ལུས་ཐོབ་མཁན་དེའི་སྐྱེ་འཆིའི་རིམ་པ་དང་མཐུན་པར་སྐུ་གསུམ་ལམ་འཁྱེར་བསྒོམ་པར་གསུངས་ཤིང་། དེ་ལྟའི་ཆོས་མཐུན་པའི་མཐུན་ཡུལ་ལ་འཛམ་བུ་གླིང་པའི་མིའི་སྐྱེ་འཆི་བར་དོ་གསུམ་གསུངས་པ་སོགས་འོག་ཏུ་འཆད་པར་འགྱུར་བར་གསུངས་སོ། །

ཚེ་སྟོད་སོ་སྐྱེས་ཐ་མལ་པ་ཞིག་གིས་སྔགས་ཀྱི་ལམ་གྱིས་ཚེ་གཅིག་ལ་བསྒྲུབ་པར་བྱ་བའི་སངས་རྒྱས་དེ་མིའི་རྟེན་ལ་སྒྲུབ་ན་འོག་མིན་གྱི་རྟེན་ཅན་གྱིས་རྟེན་དེ་ལ་ཐོབ་པའི་སངས་རྒྱས་ཀྱི་གོ་འཕང་ཞིག་སྔགས་ཀྱི་ལུགས་ཀྱིས་འདོད་མི་འདོད་དང་འོག་མིན་གྱི་ལྷ་དང་ཞེས་པ་ནས། གཞན་དུ་སྐྱེ་བ་མ་བླངས་པར་འཚང་རྒྱ་བར་སྤྱོད་བསྡུས་ལས་གསུངས་པ་གཉིས་མི་འགལ་བའི་ཚུལ་དང༌། ཞེས་དོན་གྱི་འོད་གསལ་ཐོབ་ནས་ལུས་རྟེན་རྙིང་པ་དང་རྟེན་བརྟེན་པའི་འབྲེལ་བ་ཆད་པ་ན་ལུས་རྟེན་དེ་ལ་མི་གནས་པར་འགྱུར་བ་སྟེ། གང་ལྟར་སྒྱུ་མའི་ལུས་ཞེས་ཕུང་པོ་རྙིང་པ་ལས་ལོགས་སུ་འོང་བས་ཚེ་གཅིག་ལ་འཚང་རྒྱ་བའི་རྟེན་དེས་ཀྱང་ཞེས་པ་ནས། རྫོགས་རིམ་གྱི་གཞུང་འཆད་པའི་སྐབས་སུ་བབ་པར་སྣང་བས་དེར་བཤད་པར་བྱའོ། །

གསུམ་པ་དེ་དང་མཐུན་པར་སྒོམ་པའི་རིམ་པ་ཉིད་བཤད་པ་ལ་གསུམ། བསྐལ་པ་དང་པོའི་མི་དང་མཐུན་པར་བསྒོམ་པ། དེ་འཆི་འཕོ་ཞིང་བར་སྲིད་གྲུབ་པ་དང་མཐུན་པར་བསྒོམ་པ། དེས་སྐྱེ་སྲིད་གྲུབ་པ་དང་མཐུན་པར་བསྒོམ་པའོ། །ཞེས་འཆི་བ་ཆོས་སྐུ་དང་བར་དོ་ལོངས་སྐུ་དང་སྐྱེ་བ་སྤྲུལ་སྐུའི་ལམ་འཁྱེར་གསུམ་མོ། །

དང་པོ་ནི། གཞལ་ཡས་ཁང་བསྐྱེད་ནས་ལྷ་བསྐྱེད་པའི་ཐོག་མར་ལྷག་མོས་ཀྱི་དཀྱིལ་འཁོར་བསྐྱེད་པར་མདོར་བྱས་སུ་གསུངས་པ་ནི་ཞེས་པ་ནས། དེ་ནས་ཡི་དྭགས་དང་དུད་འགྲོ་དང་དམྱལ་བར་སྐྱེ་སྟེ་གང་མཇུག་ཏུ་འཇིག་པ་དེ་དང་པོར་འཆགས་པ་ཆོས་ཉིད་དོ། །དེང་གི་ཚན་རིག་པས་བརྟག་དཔྱད་བྱས་པ་ལྟར་ན་རང་ཅག་གི་ད་ལྟའི་ཕུང་པོ་རགས་པ་འདི་གྲུབ་པའི་ལུས་ཀྱི་རྫས་རྒྱུན་སྔ་མ་རྣམས་ཡར་དེད་ན་དུད་འགྲོ་སྲོག་ཆགས་ཀྱི་ལུས་རྟེན་གྱི་རྫས་སྣ་ཁ་ཉུང་ངུ་ལས་གྲུབ་ཅིང་རིམ་གྱིས་འཕེལ་བར་འགྲེལ་བཤད་བྱེད་བཞིན་པའང་རྒྱུ་མཚན་ཡོད་པར་མངོན། དེ་ཡང་འདས་པའི་ལོ་ས་ཡ་སྟོང་ཕྲག་ལྔའམ་ཐེར་འབུམ་ཆུང་བ་ལྔ་སོང་བ་ལས་ས་ཡ་སྟོང་ཕྲག་བཞིའི་ཡུན་ལ་སྣོད་ཆགས་ཤིང་། དེ་ནས་ས་ཡ་སྟོང་ཕྲག་གཅིག་གི་ཡུན་ལ་བཅུད་ཀྱི་སེམས་ཅན་རྣམས་རིམ་གྱིས་འཕེལ་ནས་འཆགས་པར་བཤད་ཅིང་། འདི་དག་ཀྱང་བརྟག་དཔྱད་རིམ་པར་བྱས་ཏེ་བཤད་པ་ལས་ལྷས་བཤད་པ་རེད་ཟེར་བ་ལྟ་བུ་དང་། གཞན་གྱི་ཟེར་སྒྲོས་བསྐྱར་བ་ཙམ་མ་ཡིན་མོད། འོན་ཀྱང་། གང་བཤད་པ་རྣམས་མཐའ་གཅིག་ཏུ་ཡིན་པས་ཁྱབ་པ་མ་ངེས་ཀྱང་ཕྱོགས་ཆོས་གྲུབ་པ་ལྟ་བུ་དང་། ཡང་ན་མི་མཐུན་ཕྱོགས་ལ་མ་མཐོང་ཙམ་དང་མཐུན་ཕྱོགས་ལ་མཐོང་ཙམ་ལྟ་བུ་ནི་ངེས་པར་ཡོད་དེ། དངོས་སུ་མཐོང་རྒྱུ་ཡོད་པ་དང་རྒྱུ་མཚན་མང་པོ་བཤད་དུ་ཡོད་པས་འདི་དག་ལ་རང་ཅག་གིས་ངེས་པར་བསམ་བློ་གཏོང་དགོས། དེ་ལྟར་ན་འཇིག་རྟེན་འདིར་དང་པོ་དུད་འགྲོ་དང་དེ་ནས་མི་འཆགས་པར་འདོད་དགོས་ཀྱང་དེ་དུས་ཀྱི་མི་རྣམས་ད་ལྟའི་མི་བཞིན་དུ་ཡོད་མེད་ནི་ཐེ་ཚོམ་གྱི་གནས་ཉིད་ལས་མ་འདས་སོ། །

དེ་ལྟར་ཡོད་ཀྱང་འདིར་ནི་ལྷ་དང་མིའི་གླིང་གཞན་གསུམ་དང་ཞེས་པ་ནས། ཐོག་མ་མེད་པའི་དུས་ནས་བྱུང་བའི་དེ་ཁོ་ན་ཉིད་ཀྱི་དོན་ལ་རྨོངས་པའི་བདེན་འཛིན་ལྷན་སྐྱེས་ཀྱི་མ་རིག་པའམ་མི་ཤེས་པ་གཅིག་ནས་གཅིག་ཏུ་བརྒྱུད་པའི་བག་ཆགས་ཀྱི་སྟོབས་ལས་ལས་ཉོན་གྱི་དབང་དུ་འགྱུར་རོ། །ཞེས་པ་ནས། འདིར་ལྷག་མོས་ཀྱི་མཛད་པ་དང་ལྷག་མོས་ལུས་ལ་བསྡུ་བ་སོགས་ལ་ཆོས་མཐུན་སྦྱོར་བའི་ཕྲ་མོའི་ཆོས་མཐུན་མི་དགོས་ཀྱི་རགས་པའི་ཆོས་མཐུན་གྱིས་ཆོག་སྟེ་སྐབས་གཞན་དུ་བཤད་པ་བཞིན་ནོ། །ཞེས་གཙོ་བོའི་ཆ་ནས་ཆོས་མཐུན་སྦྱོར་བ་ལས་ཕྲ་མོའི་ཆོས་མཐུན་སྦྱོར་བ་མི་དགོས་ཞེས་པའོ། །

གཉིས་པ་ལ་གཉིས། མཐུན་ཡུལ་བཤད་པ། དེ་དང་མཐུན་པར་སྒོམ་ཚུལ་ལོ། །ཞེས་པ་ནས། སེམས་ཅན་གྱི་རིས་ནས་འཇིག་རྟེན་གཞན་དུ་འཆི་འཕོའོ། །ཞེས་པ། ལས་མཐའ་རྣམ་འབྱེད་ལས། སྣང་བ་རྣམ་པར་མ་དག་ཕྱིར། །བྱང་ཆུབ་འབྲས་བུ་ཐོབ་མི་འགྱུར། །ཞེས་དང་། སྣང་བ་གསུམ་པོ་དག་པ་ནི། །ཐམས་ཅད་མཁྱེན་ཉིད་ཐེ་ཚོམ་མེད། །ཅེས་གསུངས་པ་ལྟར་སོ་སོ་སྐྱེ་བོ་རྣམས་ནི་སྣང་བ་གསུམ་གྱི་རང་བཞིན་མ་ཤེས་པའི་དབང་གིས་འཁོར་བར་འཁོར་བ་དང་། འཕགས་པ་དང་དགྲ་བཅོམ་པ་རྣམས་ཀྱང་སྣང་བ་གསུམ་པོ་མ་དག་པས་མཉམ་རྗེས་འདྲེས་པ་མི་འོང་བར་གསུངས་པ་ཡིན། དེས་ན། སྣང་བ་གསུམ་དག་པའམ་ཤེས་པ་བྱུང་ན་སྲིད་ཞིའི་འཇིགས་པ་གཉིས་ཀ་ལས་གྲོལ་བའི་མི་གནས་པའི་མྱང་འདས་འཐོབ་པར་བྱེད་ཅེས་པའོ། །

སེམས་ཀྱི་རང་བཞིན་མི་ཤེས་པའི་རྒྱུ་ནི་ལམ་ཕྱིན་ཅི་མ་ལོག་པ་སྟོན་པའི་དགེ་བའི་བཤེས་གཉེན་དང་བྲལ་བས་ཡིན་ནོ། །སྤྱོད་བསྡུས་ལས་ཀྱང༌། དེ་ལྟར་འདི་དག་ནི་ལུས་དང་ངག་དང་ཡིད་ཀྱི་ཉེས་པར་སྤྱོད་པའོ་ཞེས་མི་ཤེས་ཤིང་རང་ཉིད་ཀྱི་རང་བཞིན་གྱི་སྣང་བ་རླུང་གི་བཞོན་པའི་རང་བཞིན་ཅན་ཞེས་སེམས་ཀྱི་རང་བཞིན་ཆོས་ཉིད་ཀྱང་མ་ཤེས་པ་ཡིན་ལ། གཙོ་བོ་སྣང་བ་གསུམ་གྱི་རང་བཞིན་མ་ཤེས་ནས་ངའི་ལུས་དང་ངའི་ངག་དང་ངའི་སེམས་ཡིན་ནོ་ཞེས་རློམ་པ་དང་ངར་སེམས་པས་ལས་དགེ་བ་དང་མི་དགེ་བ་རྣམས་བྱས་ནས་ཞེས་པ་ནས། བསྟན་པའི་སྙིང་པོ་བདག་མེད་པའི་དེ་ཁོ་ན་ཉིད་གཏན་ལ་ཕེབས་པའི་ཤེས་རབ་དང་མ་བྲལ་བ་སྙིང་པོའི་དོན་དུ་གཟུང་བར་བྱའོ། །སྐུ་གསུམ་ལམ་འཁྱེར་ལ་གོ་བ་ཆགས་པ་ལ་འདི་དག་ཧ་ཅང་གལ་ཆེན་པོར་མཐོང་།

གཉིས་པ་ལ་གཉིས། བར་དོར་གནས་པའི་དུས། བར་དོའི་མཚན་ཉིད་བསྟན་པའོ། །ཞེས་པ་ནས། འགྲོན་པོ་རྣམས་ཀྱི་བགྲོད་པ་བཞིན། །འདི་ལྟར་ལས་ཀྱི་སྲད་བུ་སྟེ་སྐུད་པ་ཡིས། །འགྲོ་བ་དྲུག་ཏུ་རབ་ཏུ་རྒྱུ། །ཞེས་པ་ནས། རེ་ལྟར་ཐོགས་ན་ཞེས་དང་ངེས་པ་མེད་དོ་ཞེས་གསུངས་པས་ཞག་བདུན་ནི་ཚེ་གཅིག་གི་རིང་མཐའོ། །

གཉིས་པ་ལ་གཉིས། དྲི་བ་དང༌། ལན་ནོ། །ཞེས་པ་ནས། ད་གཟོད་ཡུལ་གཞན་དུ་སྐྱེ་བ་འགྲུབ་པ་དེ་ལ་སྲིད་པ་བར་མ་ཞེས་གསུང་རབ་ལས་སྒྲ་བཤད་དེ་ལྟར་བཤད་དེ་སྐྱེ་འཆི་གཉིས་ཀྱི་བར་ན་གནས་པའི་སྲིད་པ་ཡིན་པའི་ཕྱིར་རོ། །ཞེས་པ་ནས། དེས་ན་མངོན་པ་གོང་མར་གང་དུ་སྐྱེ་འགྱུར་གྱི་དབྱིབས་ཅན་དུ་གསུངས་པ་དང་སྔོན་དུས་ཀྱི་སྲིད་པའི་དབྱིབས་ཅན་གཉིས་དོན་འདྲ་བ་ཡིན་ནོ། །གང་དང་གང་གི་ཞེས་སྐྱེ་གནས་གང་དང་གང་དུ་སྐྱེ་འགྱུར་གྱི་དེའི་བར་སྲིད་གྲུབ་ན་འགྲོ་བ་དེ་དང་དེར་སྐྱེ་བ་མི་ཟློག་པར་མངོན་པ་འོག་མར་བཤད་ལ་ངེས་པ་མེད་པར་འཕགས་པ་ཐོགས་མེད་ཀྱིས་མངོན་པ་གོང་མར་བཤད་དོ། །

གཉིས་ཀའི་ལུགས་ལའང་བར་དོར་འདའ་བ་འདོད་པས་བར་དོ་ཐམས་ཅད་ཀྱིས་སྐྱེ་སྲིད་ལེན་པའི་ངེས་པ་མེད་དོ། །ཞེས་པ་ནས། རིམ་པ་བཞིན་དུ་སྡོང་པོ་ཚིག་པ་དང་དུ་བ་དང་ཆུ་དང་གསེར་ལྟ་བུ་དང་དཀར་པོར་མངལ་འཇུག་ལས་བཤད་དོ། །འགྲོ་ཚུལ་གྱི་ཁྱད་པར་ནི་ལྷ་དང་མི་དང་ངན་འགྲོའི་བར་སྲིད་རྣམས་ནི་རིམ་པ་བཞིན་གྱེན་དུ་དང་ཐད་ཀར་དང་སྤྱིའུ་ཚུགས་སུ་འགྲོ་བར་ས་ཡི་དངོས་གཞི་ལས་བཤད་དོ། །ཞེས་པ་ནས། ལས་ཀྱི་རྫུ་འཕྲུལ་གྱི་ཤུགས་ཏེ་མགྱོགས་པ་དང་ལྡན་པས་སངས་རྒྱས་ཀྱིས་ཀྱང་དགག་པར་མི་ནུས་ཏེ་ལས་སྟོབས་དང་ལྡན་པའི་ཕྱིར་རོ། །མཐོང་ཚུལ་གྱི་ཁྱད་པར་ནི། བར་དོ་རིགས་མཐུན་རྣམས་དང་ལྷའི་མིག་གི་མངོན་ཤེས་ཀྱིས་མཐོང་གི་སྐྱེས་ཐོབ་ཀྱི་ལྷའི་མིག་གིས་མི་མཐོང་ངོ་། །ཞེས་པ་ནས། གང་གིས་བསྐྱེད་ན་བསྐྱེད་པའི་རིམ་པ་སྒོམ་པར་བྱེད་པ་པོ་རྣམས་ཀྱིས་སོ། །དང་པོའི་མགོན་པོ་དེ་རིམ་པ་ཅི་འདྲ་བས་བསྐྱེད་ན་སྔོན་དུ་རྣལ་འབྱོར་དང་དེའི་འོག་ཏུ་རྗེས་སུ་རྣལ་འབྱོར་བསྒོམ་པའི་རིམ་པས་སོ། །
ཞེས་པ་ནས། མཁས་པའི་གཞུང་རྣམ་པ་གཞན་དུ་སྐྱོགས་ཏེ་འཆད་པའི་བཤད་པ་ཆེར་མི་འཚམ་པའོ། །སློབ་དཔོན་ཀླུ་ཡི་བྱང་ཆུབ་འདིས་གཞུང་འདིའི་འོག་ཏུ་བར་དོས་མངལ་དུ་སྐྱེ་བ་ལེན་ཚུལ་དེ་ནས་མངལ་དུ་འཕེལ་ནས་བཙས་པའི་བར་གྱི་ཆོས་མཐུན་པའི་ཡུལ་བཤད་ནས་དེ་དང་མཐུན་པར་བསྒོམ་ཚུལ་གསུངས་ལ། འོག་ཏུ་ལོངས་སྐུ་དང་པོའི་མགོན་པོ་སྤྲུལ་སྐུར་བསྒྱུར་བའི་ཐད་དུ་ཟུར་དུ་གསུངས་ཡོད་པས། སྐབས་འདིར་ནི་བསྐལ་པ་དང་པོའི་མི་ཤི་བ་དང་དེ་ནས་བར་སྲིད་གྲུབ་པ་དང་མཐུན་པར་རྣལ་འབྱོར་གཉིས་ཀྱིས་ལྷའི་སྐུ་བསྐྱེད་པ་གསལ་བར་བསྟན་པས་ན་དེ་དག་གི་སྐབས་རྣམས་ནི་སོ་སོར་བཤད་དགོས་སོ། །དེས་ན་རྣལ་འབྱོར་ལ་དེ་བཞིན་ཉིད་ལས་བྱང་ཆུབ་པ་དང་ཟླ་བ་ལས་བྱང་ཆུབ་པ་གཉིས་ཡོད་པའི་དེ་བཞིན་ཉིད་ལས་བྱང་ཆུབ་པ་ལྷག་མོས་འོད་གསལ་དུ་སྡུད་པ་ནི་བསྐལ་པ་དང་པོའི་མིས་འཆི་བའི་འོད་གསལ་ཉམས་སུ་མྱོང་བ་དང་འདྲ་སྟེ་མདོར་བྱས་ལས་ཆོས་སྐུར་གསུངས་པས་འཆི་བ་སྦྱོང་བྱེད་ཆོས་སྐུ་བསྒོམ་པའོ། །དེ་བཞིན་ཉིད་ལས་བྱང་ཆུབ་པ་སྔོན་དུ་བཏང་ནས་དེ་ནས་བྱང་ཆུབ་པ་ལྷག་མ་ཟླ་བ་ལས་བྱང་ཆུབ་པ་དང༌། ས་བོན་དང་ཕྱག་མཚན་ལས་བྱང་ཆུབ་པ་དང༌། སྐུ་རྫོགས་པ་ལས་བྱང་ཆུབ་པ་བཞིས་དང་པོའི་མགོན་པོ་བསྐྱེད་པ་ནི་ཤི་བའི་འོད་གསལ་ལས་ལངས་པའི་མཐར་བར་དོ་འགྲུབ་པ་དང་འདྲ་སྟེ་རྡོ་རྗེ་སེམས་དཔའི་སྒྲུབ་ཐབས་ལས། ཞེས་པ་ནས། དེ་སྤྲུལ་སྐུར་བསྒྱུར་བ་འབྲས་བུའི་སྐབས་ཀྱི་སྤྲུལ་སྐུ་དང་གཞིའི་སྐབས་ཀྱི་མངལ་དུ་སྐྱེ་བ་བཟུང་བ་དང་འདྲ་བ་ཤིན་ཏུ་གསལ་བ་ཡིན་ནོ། །མདོ་བསྲེ་ལས་ཀྱང༌། རྡོ་རྗེ་འཆང་ཆེན་པོའི་བདག་ཉིད་ཇི་ལྟ་བ་བཞིན་དུ་བསྒོམ་པ་ནི་རྗེས་སུ་རྣལ་འབྱོར་རོ། །ཞེས་ལོངས་སྐུ་དང་པོའི་མགོན་པོ་བསྐྱེད་པའོ། །དེ་ནས་ལེའུ་དང་པོ་ལས་གསུངས་པའི་རིག་པའི་སྐྱེས་བུའི་གཟུགས་ཅན་དུ་བསྟན་པའི་ཡེ་ཤེས་ཀྱི་རང་བཞིན་གྱི་ལུས་ཀྱིས་སེམས་ཅན་གྱི་དོན་བྱ་བར་མི་ནུས་པས་ན། ཞེས་པ་ནས། དེ་ལྟར་ན་སྲིད་པ་སྐྱེ་བ་དང་ཆོས་མཐུན་སྦྱོར་བ་རྣམས་ཀྱི་སྙིང་པོ་ནི་སྐྱེ་ཤི་བར་དོ་གསུམ་དང་མཐུན་པར་ལམ་གྱི་སྐུ་གསུམ་བསྒོམས་པས་འབྲས་བུའི་སྐུ་གསུམ་དང་ཡང་མཐུན་པར་ཞེས་པ། མངལ་སྐྱེས་ཁམས་དྲུག་ལྡན་ཞིག་འཆི་བའི་སྐབས་དང་། ཤི་ནས་བར་དོ་འགྲུབ་པ་དང་། སླར་ཡང་མངལ་སྐྱེས་ཁམས་དྲུག་ལྡན་དུ་སྐྱེས་པ་སྟེ་གནས་སྐབས་གསུམ་པོ་དེ་དང་མཐུན་པར་གཙོ་བོ་རྫོགས་རིམ་གྱི་སྐབས་ཀྱི་ལམ་དུས་ཀྱི་སྐུ་གསུམ་བསྒོམས་པས་དེ་དང་རྣམ་པ་འདྲ་བའི་འབྲས་བུའི་སྐུ་གསུམ་དང་ཡང་མཐུན་པར་འབྲས་བུའི་རྣམ་པ་ལམ་དུ་བྱེད་པ་འདི་ཡིན་ལ། མདོར་ན། ཆོས་ཀྱི་སྐུ་ཞེས་པ་ནི་དེ་བཞིན་ཉིད་ཀྱི་དབྱིངས་ཏེ་སྤྲོས་པའི་ཚོགས་ཐམས་ཅད་ཉེ་བར་ཞི་ཞིང་། གློ་བུར་གྱི་དྲི་མའི་ཚོགས་རྣམས་ཀྱང་གཏན་དུ་ཟད་པའི་གློ་བུར་རྣམ་དག་གི་ཡོན་ཏན་གྱིས་བརྒྱན་པའི་ཆོས་ཀྱི་དབྱིངས་སོ། །

དེ་ཉིད་རང་ཅག་མངལ་སྐྱེས་ཁམས་དྲུག་ལྡན་གྱི་མི་ཤི་ནས་འཆི་བ་འོད་གསལ་ཉམས་སུ་མྱོང་བའི་སྐབས་མཁས་གྲུབ་ནོར་བཟང་རྒྱ་མཚོས་གསུངས་པ་ལྟར་དེ་འདྲའི་འཆི་བ་འོད་གསལ་མངོན་དུ་གྱུར་པའི་གནས་སྐབས་སུ་སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཅན་སྤྲོས་པའི་ཚད་མ་མཐའ་དག་ཉེ་བར་ཞི་བའི་མཚན་ཉིད་ཅན་ཏེ། ཆོས་སྐུའི་གནས་སྐབས་ཀྱི་སྤྲོས་པ་ཉེ་བར་ཞི་བའི་མཚན་ཉིད་ཅན་དེ་དང་འདྲ་བའི་ཉམས་མྱོང་ཞིག་འཆར་གྱི་ཡོད་པར་གསུངས་པ་ལྟར། དེ་ལ་གནད་དུ་བསྣུན་ནས་བསྒོམ་རྒྱུ་བྱུང་ན་རིགས་འདྲའི་རྒྱུ་ཐུན་མོང་མ་ཡིན་པ་བསྐྱེད་པ་ལ་དགོས་པ་ཁྱད་པར་ཅན་ཡོད་པ་དེའི་སྟེང་ནས་བསྒྲུབ་ཏུ་ཡོད་པས་འབྲས་བུ་ཆོས་སྐུ་དང་རྣམ་པ་མཐུན་པའི་ལམ་དུས་ཀྱི་ཆོས་སྐུ་དང་། དེ་དང་རྣམ་པ་མཐུན་པའི་གཞིའི་ཆོས་སྐུ་སྟེ་དེ་ལྟར་གཞི་ལམ་འབྲས་བུའི་ཆོས་སྐུ་གསུམ་གསུངས་ཡོད། དེ་བཞིན་དུ་འབྲས་བུ་སངས་རྒྱས་ཀྱི་སའི་ཆོས་སྐུའི་དབྱིངས་ལས་གཟུགས་སྐུར་ཤར་བ་ན་མཚན་དཔེས་བརྒྱན་པ་སོགས་ཀྱི་གཟུགས་ཕྲ་བ་དུས་གཏན་དུ་གནས་པའི་ལོངས་སྤྱོད་རྫོགས་པའི་སྐུ་དང་། དེ་དང་རྣམ་པ་མཐུན་པའི་ལམ་དུས་སུ་རླུང་སེམས་ཙམ་ལས་གྲུབ་པའི་སྒྱུ་མའི་ལུས་གྲུབ་ནས་དེ་གཟུགས་སྐུའི་རིགས་འདྲའི་ཉེར་ལེན་གྱི་རྒྱུར་འགྲོ་བ་དང་། དེ་དང་རྣམ་པ་མཐུན་པའི་མངལ་སྐྱེས་ཁམས་དྲུག་ལྡན་གྱི་མི་སླར་ཡང་མངལ་སྐྱེས་ཁམས་དྲུག་ལྡན་གྱི་སྲིད་པ་བཟུང་བ་ན། རླུང་སེམས་ཙམ་ལས་གྲུབ་པའི་བར་སྲིད་གྲུབ་པ་དེ་སྒྱུ་མའི་ལུས་དང་རྣམ་པ་འདྲ་ཞིང་། ཡང་། རྨི་ལམ་གྱི་ལུས་ཁྱད་པར་བ་ཞེས་ཕུང་པོ་རྙིང་པ་ལས་གོ་ས་ལོགས་སུ་ཕྱེ་བའི་རླུང་སེམས་ཙམ་ལས་གྲུབ་པའི་རྨི་ལམ་གྱི་ལུས་ཕྲ་བ་ཡང་སྒྱུ་མའི་ལུས་དང་འདྲ་བས་དེ་དག་ལ་གཞིའི་ལོངས་སྐུ་ཞེས་མིང་བཏགས། དེ་ལྟར་འབྲས་བུའི་སའི་ལོངས་སྤྱོད་རྫོགས་པའི་སྐུ་དེས་སོ་སྐྱེས་ལས་དག་ཡན་ཆད་མ་གཏོགས་དངོས་སུ་སྣང་ནས་དོན་མཛད་པ་མེད་པས། མཐའ་མེད་པའི་སེམས་ཅན་མང་པོའི་ཕན་བདེ་བསྒྲུབ་པའི་དོན་དུ་རགས་པའི་སྤྲུལ་སྐུའི་ལུས་ཤིག་བཟུང་བའམ་ཤར་ནས་འགྲོ་དོན་རྒྱ་ཆེར་མཛད་པ་ལ་སྤྲུལ་སྐུ་ཞེས་མིང་བཏགས་ཤིང་། དེ་བཞིན་དུ་ལམ་དུས་སུ་ཕུང་པོ་རྙིང་པ་ལས་གོ་ས་ལོགས་སུ་སྒྱུ་མའི་ལུས་ཤིག་བཟུང་བ་དེ། སླར་ཡང་ཕུང་པོ་རྙིང་པར་ཞུགས་ནས་ཕུང་པོ་རྙིང་པའི་ལུས་བཟུང་བ་ན་ལས་སྣང་མ་དག་པ་རྣམས་ཀྱིས་ཀྱང་ཐུན་མོང་དུ་མཐོང་དུ་ཡོད་པ་དང་། ཐུན་མཚམས་སམ་རྗེས་ཐོབ་ཀྱི་ཉམས་ལེན་སྐྱོང་བའམ་གཞན་དོན་སྒྲུབ་པར་བྱེད་པ་ལ་ལམ་དུས་ཀྱི་སྤྲུལ་སྐུ་ཞེས་བརྗོད། ཡང་། གཞིའི་གནས་སྐབས་སུ་བར་སྲིད་པ་དེ་མངལ་དུ་ཕ་མའི་ཁུ་ཁྲག་གི་དབུས་སུ་རྣམ་ཤེས་ཞུགས་ནས་ཉིང་མཚམས་སྦྱར་ཏེ་རགས་པའི་ལུས་བཟུང་བ་རིགས་མཐུན་གཞན་གྱིས་མཐོང་ཐུབ་པ་ལ་སྐྱེ་བ་སྤྲུལ་སྐུ་ཞེས་བརྗོད། མདོར་ན། འབྲས་བུའི་གནས་སྐབས་ཀྱི་ཆོས་ལོངས་སྤྲུལ་གསུམ་ནི་རང་ཅག་གི་ཐོབ་བྱ་མཐར་ཐུག་དང་། ཐབས་མཁས་ཀྱི་ལམ་ལ་བརྟེན་ནས་དེ་དང་རྣམ་པ་མཐུན་པ་ཞིག་སྐྱེ་རྒྱུ་ཡོད་པས་དེ་དག་ལ་ལམ་དུས་ཀྱི་ཆོས་ལོངས་སྤྲུལ་གསུམ་ཞེས་བརྗོད།

དེ་ལྟར་འོང་བ་ཡང་རང་ཅག་འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་མིའི་ལུས་རྟེན་ཅན་ལ་རྩ་རླུང་ཐིག་ལེའི་གནས་ཚུལ་ལས་ལས་དབང་གིས་ཤི་ནས་ཕྲ་བའི་ལུས་བཟུང་བའི་གནས་སྐབས་དང་། ཕྲ་བའི་ལུས་དེ་ཡང་འགགས་ནས་རགས་པའི་ལུས་བཟུང་བའི་གནས་སྐབས་གཅིག་བཅས་མདོར་ན། གཞིའི་ཆོས་ལོངས་སྤྲུལ་གསུམ་དང་། ལམ་གྱི་ཆོས་ལོངས་སྤྲུལ་གསུམ། འབྲས་བུའི་ཆོས་ལོངས་སྤྲུལ་གསུམ་བཅས་གསུངས་ཡོད། དེ་ཡང་ལམ་གྱི་ཆོས་ལོངས་སྤྲུལ་གསུམ་དངོས་ནི་རྫོགས་རིམ་གྱི་སྐབས་སུ་འབྱུང་ཞིང་། དེ་སྨིན་བྱེད་དང་བློ་ལ་གོམས་འདྲིས་བསྟེན་པ་ནི་སྔོན་འགྲོའི་ཚུལ་དུ་བསྐྱེད་རིམ་གྱི་སྐབས་སུ་གསུངས་སོ། །

རིམ་པ་གཉིས་ཀ་ལ་སྦྱོང་བྱེད་སྐུ་གསུམ་བསྒོམ་ལུགས་ཀྱི་ཁྱད་པར་འགའ་ཞིག་མ་གཏོགས་པ་ཞེས་ནས། ཕྱིས་ཀྱི་བླ་མ་ཁ་ཅིག་གིས་ནི་ལུགས་དེ་རྣམས་བཀག་ནས་རང་གི་ལུགས་འདི་ལྟར་འཇོག་སྟེ། ཟླ་ཉི་པདྨ་གསུམ་ནི་འཆི་བ་འོད་གསལ་འགགས་ནས་ལུགས་བཟློག་གི་སྣང་བ་གསུམ་དེ་དག་བསྐྱེད་པའི་ཡི་གེ་གསུམ་ནི་སེམས་ཀྱི་བཞོན་པའི་རླུང༌། པདྨའི་སྟེང་གི་ཡི་གེ་གསུམ་ནི་བར་དོའི་ལུས་ངག་ཡིད་གསུམ། ཡི་གེ་གསུམ་གཅིག་ཏུ་འདྲེས་པ་ནི་བར་དོར་སྐྱེ་བ་བླངས་པ་སྤྲོ་བསྡུས་ཟླ་བ་རྫོགས་པ་ནི་རྣམ་ཤེས་རླུང་གི་བཞོན་པ་ཅན་ལ་བརྟེན་ནས་བར་དོའི་ཕུང་པོ་རྫོགས་པ་དང་ཆོས་མཐུན་ནོ། །ཞེས་པ་ནས། སེམས་ཅན་ཁམས་ནི་མ་ལུས་པའི། །རང་བཞིན་རྩ་བ་འདི་ཡིན་ནོ། །ཞེས་སོ། །ཞེས་རྗེ་རིན་པོ་ཆེའི་གསང་སྔགས་ཀྱི་གཞུང་དག་ཏུ་ཕྱིས་ཀྱི་བཤད་པ་དང་མི་མཐུན་པ་ནི་འདི་དག་ཡིན་ལ། རྗེའི་གསུང་གཞན་དུའང་ལུང་འདི་དག་ལན་དུ་མར་དྲངས་ཡོད།

དེས་ན་འོད་གསལ་ལས་ལྡང་བ་དང་བར་དོར་སྐྱེ་བ་སྲང་མདའི་མཐོ་དམན་ལྟར་འབྱུང་བས་ཞེས་པ་ནས། འབྱུང་བའི་ལུས་རགས་པ་སྤངས་པའི་ཤིན་ཏུ་ཕྲ་བའི་ལུས་ཅན་ཡིན་པས་ཡིད་ལུས་དང་ཡེ་ཤེས་ཀྱི་ལུས་ཅན་ཞེས་གསུངས་སོ། །འཆི་བ་འོད་གསལ་ལས་བར་དོར་ལྡང་ལུགས་གསུངས་ནས། དེ་དང་མཐུན་པར་ལྷ་བསྐྱེད་པ་ལ་ཤི་བའི་འོད་གསལ་དང་འདྲ་བ་ནི་དེ་བཞིན་ཉིད་ལས་བྱང་ཆུབ་པའོ། །ཞེས་པ་ནས། དེ་ལ་སྟོང་ཉིད་ཀྱི་ངང་ནས་ལྡང་བའི་ཟླ་ཉི་པད་གསུམ་ནི་གཞིའི་ལུགས་བཟློག་གི་སྣང་བ་གསུམ་དང་འདྲ། ལྷག་མོས་འོད་གསལ་དུ་བསྡུས་ནས་དེ་འདྲའི་འཆི་བ་ཆོས་སྐུའི་འོད་གསལ་ལས་ལྡང་བའི་ཟླ་ཉི་པད་གསུམ་ནི་གཞིའི་ལུགས་བཟློག་གི་སྣང་བ་གསུམ་དང་འདྲ་ཞེས་པའོ། །སྤྲོ་བསྡུས་ཟླ་བ་རྫོགས་པ་ནི་རྒྱུད་རྡོར་འཕྲེང་ལས། ཞེས་པ་ནས། ས་བོན་སྐྱེས་ནས་དེས་ཕྱག་མཚན་དང་དེས་ལྷའི་སྐུ་ལོངས་སྐུ་དང་པོའི་མགོན་པོའི་སྐུ་རྫོགས་པར་བསྐྱེད་པ་ནི་རླུང་སེམས་ཙམ་ལས་གྲུབ་པའི་བར་དོའི་ལུས་ངག་ཡིད་གསུམ་བྱ་བ་དང་བཅས་པ་བཞི་དང་འདྲ་བར། ཞེས་པ་ནས། ཇི་ལྟ་བ་བཞིན་སྦྱར་རྒྱུ་མ་བྱུང་ཡང་སྐྱོན་མེད་དེ་སྐབས་གཞན་དུ་བསྟན་པ་དང་འདྲའོ། །

གསུམ་པ་ནི། མདོར་བྱས་ལས། དང་པོ་མགོན་པོ་བསམས་ནས་ཀྱང༌། །ཞེས་པ་ནས། སྔར་ལོངས་སྐུར་སངས་རྒྱས་པའི་སྐུ་དེ་ཐ་མལ་པའི་གདུལ་བྱ་དེ་རྣམས་ཀྱིས་མཐོང་དུ་མི་རུང་བས་དེའི་སྒོ་ནས་མི་དང་དེས་མཚོན་པའི་གདུལ་བྱ་ཐ་མལ་པ་རྣམས་ཀྱི་དོན་མཛད་པར་མི་སྤྱོད་པས་སོ། །ཞེས་ནས། དེ་ལ་སྔོན་གྱི་བླ་མ་ཁ་ཅིག་ལྷ་བསྐྱེད་པ་ལ་ཚུལ་གཉིས་ལས་སངས་རྒྱས་འཚང་རྒྱ་བའི་རིམ་པ་དང་མཐུན་པར་བསྐྱེད་པ་ནི་འབྲས་བུའི་ས་ལ་ཡར་སྦྱར་བ་ནི་དེ་ཉིད་བསྡུས་པ་སོགས་ནས་བསྟན་པ་རྣམས་ཡིན་ལ། ཞེས་པ་ནས། བྱང་སེམས་ཡུམ་གྱི་ལྷུམས་སུ་འཇུག་པ་དང་འདྲ་བའི་མའི་མངལ་དུ་སྐྱེ་བའི་བར་དོ་བསྟན་གྱི་བར་དོ་མངལ་དུ་སྐྱེ་བ་འཛིན་པ་ཐམས་ཅད་ཀྱི་དབང་དུ་མ་བྱས་ཏེ་འོག་ནས་འཆད་པ་བཞིན་ནོ། །

གཉིས་པ་ལ་གསུམ། བར་དོ་མ་ཡི་མངལ་དུ་འཇུག་པའི་རིམ་པ། ཞེས་པ་ནས། མདོ་བསྲེ་ན་མི་གསལ་ཞིང་མདོར་བྱས་ལས་མི་བསྐྱོད་པ་རྗེས་སུ་ཞུགས་པས་བསྒྱུར་བ་ཙམ་ལས་མ་གསུངས་ལ། དེ་ལོངས་སྐུ་དང་པོའི་མགོན་པོ་ལ་མི་བསྐྱོད་པ་ཕར་རྗེས་སུ་ཞུགས་པ་ལྟ་བུར་སོང་བས་དེ་ལྟར་ན་ཆོས་མཐུན་འབྱོར་པོ་མི་འོང་།

རབ་ཏུ་སྒྲོན་གསལ་དང་འགྲེལ་པ་རིན་འཕྲེང་དང་ཞེས་པ་ནས། འདི་ལ་ཁ་ཅིག་གཙོ་བོའི་གཡས་ཞལ་གྱིས་ཕ་ལས་ཐོབ་པའི་དཀར་ཆ་དང་གཡོན་ཞལ་གྱིས་མ་ལས་ཐོབ་པའི་དམར་ཆ་དང་ཞེས་ཕ་ལས་ཐོབ་པའི་མཛོད་གསུམ་དང་མ་ལས་ཐོབ་པའི་མཛོད་གསུམ་ཞེས་པ་ཡིན་ནམ། རྩ་ཞལ་སྔོན་པོས་རྣམ་ཤེས་མཚོན་ལ་ཡང་ཕ་ལས་སྐྱེས་པ་གསུམ་གྱིས་གཡས་ཀྱི་ཕྱག་གསུམ་དང་མ་ལས་སྐྱེས་པ་གསུམ་གྱིས་གཡོན་གྱི་ཕྱག་གསུམ་མམ་ཕྱག་མཚན་བསྟན་པར་འཆད་དོ། །ཞེས་པ་ནས། བསྐྱེད་རིམ་སྒོམ་པ་ལ་ལྷའི་སྐུ་མདོག་སོགས་ཀྱི་སྣང་བ་གསལ་ཞིང་བརྟན་པ་སྒྲུབ་པ་དང་རང་ཉིད་ལྷ་དེ་ཡིན་ནོ་སྙམ་པའི་ང་རྒྱལ་བརྟན་པར་བསྒྲུབ་པ་མདོར་ན། གསལ་སྣང་སྒྲུབ་པ་དང་ང་རྒྱལ་སྒྲུབ་པ་གཉིས་ཡོད་མོད་ཀྱང་གཙོ་བོ་ནི་རང་ལྷ་དེའོ་སྙམ་དུ་བསམས་པ་ན་བཅོས་ནས་བྱས་པ་མིན་པར་འཛིན་སྟངས་བཅོས་མ་མིན་པར་འགྱུར་ཐུབ་པའི་ཞེས་པ། ཞེ་ནས་འཛིན་པ་ཡིན་ནམ་མོས་པས་འཛིན་པ་ཡིན་ཁྱད་པར་འབྱེད་དགོས་པར་མཐོང་། དེ་ཡང་ལྷ་མ་ཡིན་བཞིན་དུ་ཞེ་ཐག་པ་ནས་ལྷར་བཟུང་སྟེ་བསྒོམས་ན་ཅི་ལྟར་འགྱུར་གྱི་ཡོད་དམ། གང་ལྟར་དགོས་པའི་དབང་གིས་ལྷ་སྒོམ་པའི་གནས་སྐབས་དེ་ལ་ལྷ་དེ་དངོས་ཡིན་སྙམ་པའི་ང་རྒྱལ་བཅོས་མིན་དུ་འཕོ་ཐུབ་པ་ཞིག་འོང་སྟེ། དཔེར་ན། ཟློས་གར་མཁན་གྱིས་ཟློས་གར་འཁྲབ་གཞུང་དུ་རྒྱལ་པོ་སོགས་མི་སྣ་གང་ཞིག་འཁྲབ་དགོས་ཀྱང་སྤྱིར་རང་ཉིད་དེ་དང་དེ་དངོས་ཡིན་སྙམ་པའི་བློ་མེད་ལ། ཡོད་ན་ནི་མིན་པ་ལ་ཡིན་པར་འདུ་ཤེས་པས་བློ་ལོག་ཤེས་ལས་མ་འདས་ལ། དེ་ལྟར་ནའང་འཁྲབ་མཁན་མཁས་པ་ཞིག་ཡིན་ན་འཁྲབ་གཞུང་དུ་གསལ་བ་བཞིན་དངོས་སུ་འཁྲབ་པའི་སྐབས། དེ་དང་དེའི་དགའ་སྡུག་གི་ཚོར་བ་རྣམས་བཅོས་མ་ཙམ་མ་ཡིན་པར་འཁྲབ་མཁན་རང་ཉིད་ཀྱིས་དངོས་སུ་མྱོང་བཞིན་པ་ལྟ་བུས་གནས་སྐབས་དེར་བཅོས་མིན་གྱི་ང་རྒྱལ་སྐྱེ་འོང་བ་བཞིན་ནོ། །

ལར་ནས་བསྐྱེད་རིམ་གྱི་གཙོ་བོ་འཛིན་སྟངས་སྟོང་ཉིད་དུ་ཞུགས་པ་ཡིན་པ་དང་བསྐྱེད་རིམ་མོས་སྒོམ་ཡིན་པར་གསུངས་ཡོད། དེས་ན། འདིར་རང་ལྷ་དེའོ་སྙམ་དུ་བསམས་པ་ན་བཅོས་ནས་བྱས་པ་མིན་པར་ཞེས་སོགས་གསུངས་པ་ལྟར་གནས་སྐབས་དེར་བློ་ངོར་མོས་པ་བྱེད་ཀྱི་ཡོད་བསམ་པ་ཙམ་མིན་པར་ལྷ་དེ་དང་དེ་དངོས་ཡིན་སྙམ་པའི་འཛིན་སྟངས་བཅོས་མ་མ་ཡིན་པར་འགྱུར་ཐུབ་པ་དགོས་གསུངས་པ་རེད། འོན་ཀྱང་། དེ་ཞེ་ནས་འཛིན་པ་རེད་དམ་ཞེ་ན་ལན་ཇི་ལྟར་གདབ་དགོས་མིན་བརྟག །ང་རྒྱལ་བསྐྱེད་པ་འདི་ཡིན་པས་འདིར་ཡང་ང་རྒྱལ་བསྐྱེད་པ་ཉིད་གསུངས་སོ། །འདིར་ང་རྒྱལ་གཙོ་བོ་དང་གསལ་སྣང་དེའི་ཡན་ལག་ལྟ་བུ་ཡིན་ཞིང་། འོན་ཀྱང་། གསལ་སྣང་ཡོད་ན་དེས་དྲངས་ནས་རང་གི་བློ་ངོར་དག་པའི་ཕུང་ཁམས་སྐྱེ་མཆེད་འཆར་བཞིན་པ་དེ་གའི་ངང་དུ་བློ་ལྷང་ངེར་རྒྱུན་མཐུད་དེ་གནས་ཐུབ་ན། རང་ཉིད་ཅེས་པའི་ཚིག་ནམ་ཐོན་ལ་དེ་ལ་བརྟེན་ནས་བཏགས་པའི་བདག་ཅིག་བློ་ངོར་འཆར་ཐུབ་པ་འོང་བ་ཡིན།

དེ་ལྟར་སྒོམ་པ་དེ་སྲིད་པ་སྐྱེ་བའི་རིམ་པ་གང་དང་བསྟུན་ནས་སྒོམ་པ་གཞུང་འོག་མ་འདིས་མ་གསུངས་པ་ནི་ཞེས་པ་ནས། དེས་ན་གཞུང་ལས་རྣལ་འབྱོར་བཞི་ལས་བསྒྲུབས་པ་ནི་ཞེས་གསུངས་ཀྱི་རྣལ་འབྱོར་བཞི་སྒོམ་པར་མ་གསུངས་སོ། །

གསུམ་པ་ལ་གཉིས། འདི་ནས་སྲིད་པ་སྐྱེ་བའི་རིམ་པ་དང་བསྟུན་ནས་བསྒོམ་པར་གསུངས་པའི་དགོངས་པ་དང་། དེའི་གནད་གང་ལ་ཐུག་ཅེ་ན་དེ་སྟོན་པར། སྲིད་པའི་རིམ་པ་དང་བསྟུན་ནས་གསུངས་པ་རྣམས་ཀྱི་དོན་བསྟན་པ་དང༌། ཞེས་པ་ནས། དོགས་པ་དེ་གཅོད་པའི་ལན་ནོ། །དང་པོ་ནི། གལ་ཏེ་སྔར་བཤད་པ་ལྟར་མཐུན་ཡུལ་མ་དག་པའི་སྣོད་བཅུད་ཀྱི་སྲིད་པ་དང་དེ་དང་འདྲ་ཆོས་བསྒྲིགས་ནས་བསྒོམ་པར་གསུངས་པའི་ལྷའི་རྣལ་འབྱོར་གྱི་རྟེན་དང་བརྟེན་པའི་ལྷ་སྒོམ་པའི་རིམ་པ་གཉིས་ལ་དངོས་པོ་ལ་འདྲ་བ་ཡོད་དུ་ཆུག་ཀྱང་དེ་རྟོགས་པས་ཅི་ཞིག་བྱ་སྟེ། ཞེས་པ་ནས། ཅི་སྟེ་ཐམས་ཅད་དང་འདྲ་བ་ཤེས་མི་དགོས་ཀྱི་སྔར་བཤད་པའི་ཆོས་མཐུན་ཤེས་ནས་དེ་དག་དང་ཆོས་མཐུན་པར་བསྒོམས་པས་ཐ་མལ་པའི་ལུས་དང་གནས་སུ་སྣང་བ་ལོག་ནས་སྣང་བ་དེ་གཉིས་ཁྱད་པར་ཅན་བསྐྱེད་པའི་ཕྱིར་དུ་སྒོམ་པ་ལ་དེ་ཤེས་དགོས་སོ་སྙམ་ན། ཞེས་པ། ཐ་མལ་པའི་སྣང་ཞེན་བསལ་ནས་ལྷའི་སྣང་ཞེན་ཁྱད་པར་ཅན་བསྐྱེད་པའི་ཕྱིར་དུ་དེ་འདྲའི་རྣལ་འབྱོར་བསྒོམ་པ་ལ་མཐུན་ཡུལ་ཤེས་དགོས་སོ་སྙམ་ན། དེ་ལྟ་ན་དགོས་པ་དེ་འགྲུབ་པ་ལ་མཐུན་ཡུལ་དེ་དང་འདྲ་བར་ཤེས་མི་དགོས་ཏེ་རང་ཉིད་ལྷ་དང་དེའི་གནས་གཞལ་ཡས་ཁང་དུ་བསྒོམ་པ་གོམས་པ་ཙམ་གྱིས་རང་དང་གནས་ལ་ཁྱད་པར་ཅན་གྱི་སྣང་བ་སྐྱེ་བ་མྱོང་བས་གྲུབ་པའི་ཕྱིར་རོ། །མཐུན་ཡུལ་དང་འདྲ་ཆོས་ཤེས་ན་ལྷའི་གསལ་སྣང་དང་ང་རྒྱལ་སྐྱེ་སླ་བ་དང་མ་ཤེས་ན་གསལ་སྣང་དང་ང་རྒྱལ་མི་སྐྱེ་བ་མིན་མོད། འོན་ཏེ་ཆོས་མཐུན་སྦྱོར་བ་ནི་སྲིད་པའི་སྣོད་བཅུད་འདི་དང་འདི་རྟེན་དང་བརྟེན་པའི་རྣལ་འབྱོར་འདི་དང་འདིས་སྦྱོང་བ་ཡིན་ནོ་ཞེས་སྦྱང་གཞི་དང་སྦྱོང་བྱེད་སོ་སོར་ངོ་འཕྲོད་པའི་དོན་དུ་ཡིན་ནོ་སྙམ་ན། སྦྱང་གཞི་སྦྱོང་བྱེད་ཀྱི་ཆ་ནས་བཤད་ན། བསྐལ་པ་དང་པོར་བྱུང་ཟིན་པའི་སྣོད་དང་བཅུད་ཀྱི་སྐྱེ་ཤི་བར་དོ་རྣམས་སྔར་ནས་འགག་ཅིང་འབྲས་བུ་སྨིན་ཟིན་པས་སྦྱོང་དགོས་པ་མེད་ལ། ད་ལྟ་ལམ་སྒོམ་པའི་བྱེད་པས་སྦྱོང་བར་འདོད་པ་ནི་ན་ནིང་བུད་ཤིང་ཞིག་པ་ད་ལོའི་མེས་སྲེག་པར་འདོད་པ་དང་འདྲ་བས་སྙིང་པོ་མེད་པའི་གཏམ་མོ། །དེས་ན་སྲིད་པ་སྐྱེ་བ་ལྟར་སྒོམ་པའི་ཆོས་མཐུན་སྦྱོར་བ་ལ་དགོས་པ་མེད་དོ་སྙམ་ན།

གོང་དུ་བཤད་པའི་དོགས་པའི་སྐྱོན་དེ་དག་མེད་པར་མ་ཟད་དགོས་པ་དང་རྒྱུ་མཚན་ཡོད་ཅེས་སྟོན་པ་ལ། གཉིས་པ་ལ་གཉིས། ཆོས་མཐུན་སྦྱར་བའི་རྒྱུ་མཚན་བསྟན་པ་དང༌། ཞེས་པ་ནས། རང་གི་ལུས་དང་གནས་ལ་ཁྱད་པར་ཅན་གྱི་སྣང་བ་སྟེ་དག་པ་ལྷའི་སྣང་ཞེན་བསྐྱེད་པ་ལ་སྔོན་དུ་སྲིད་པའི་རིམ་པ་དང་འདྲ་བར་ཤེས་དགོས་པ་ཡང་མིན་པས་སྐྱོན་གཉིས་པ་ཡང་མེད་དོ། །བསྐལ་པ་དང་པོའི་དུས་ཀྱི་སྣོད་བཅུད་ཀྱི་རིམ་པ་རྣམས་ད་ལྟ་ལམ་སྒོམ་པའི་སྦྱང་གཞིར་བོད་ཀྱི་འདུས་པ་ལ་སྦྱངས་པ་རྣམས་འཆད་མོད་ཀྱང་ཁོ་བོ་སྟེ་རྗེ་བླ་མ་རང་གི་བཞེད་པ་ནི་ཆོས་མཐུན་གྱི་ཡུལ་དང་སྦྱང་གཞི་གཉིས་མི་འདྲ་སྟེ་ཆོས་མཐུན་གྱི་ཡུལ་ལ་སྦྱང་གཞི་ཡིན་མིན་གཉིས་ཡོད་དེ། བསྐལ་པ་དང་པོའི་དུས་ཀྱི་སྣོད་བཅུད་ཆགས་འཇིག་གི་རིམ་པ་འདས་ཟིན་པ་རྣམས་ནི་ཆོས་མཐུན་གྱི་ཡུལ་ཡིན་ཀྱང་སྦྱང་གཞི་མིན་པས་ཆོས་མཐུན་གྱི་ཡུལ་དང་སྦྱང་གཞི་གཉིས་སོ་སོར་མ་ཕྱེད་པའི་གཏམ་དེ་མི་སྨྲ་སྟེ་རིགས་པའི་རྒྱལ་པོས། ཞེས་པ་ནས། ཞེས་གསུངས་པ་ལྟར་འབྱུང་འགྱུར་ནི་རྒྱུའི་ནུས་པ་བཀག་པའི་སྒོ་ནས་དགག་ནུས་ལ་འབྲས་བུ་ཕྱུང་ཟིན་ཞིག་པ་ལ་འགོག་པའི་བྱེད་པ་མི་འཇུག་པའི་ཕྱིར་རོ། །ཞེས་འབྱུང་འགྱུར་གཉེན་པོ་སྐྱེ་བའི་སྟོབས་ཀྱིས་འགོག་དགོས་པ་ལས་བྱུང་ཟིན་པ་རྣམས་ནི་དེའི་སྟོབས་ཀྱིས་འགོག་པའི་བྱེད་པ་མི་འཇུག་ཅེས་པའོ། །འོ་ན་གང་ཞིག་ཡིན་ཞེ་ན། ཞེས་པ་ནས། སྐུ་གསུམ་གྱི་གོ་འཕང་ཞིག་ཡིན་ནོ། །

རང་ཅག་འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་མིའི་རྩ་རླུང་ཐིག་ལེ་དང་འབྲེལ་བའི་རང་བཞིན་གྱི་སྐྱེ་འཆི་བར་དོ་གསུམ་དང་རྣམ་པ་འདྲ་བའི་འབྲས་བུ་སྐུ་གསུམ་གྱི་གོ་འཕང་གཞག་ཏུ་ཡོད་པས། སྐུ་གསུམ་གྱི་གོ་འཕང་མཐར་ཕྱིན་པ་མི་སློབ་པའི་ཟུང་འཇུག་གི་སྐབས་ལ་གཞག་དགོས་མོད་ཀྱང་ལམ་ལའང་བཤད་པ་ནི་ཡབ་སྲས་ཀྱི་གཞུང་ནས་མང་དུ་འབྱུང་བས་འདིར་ནི་རགས་པའི་དབང་དུ་བྱས་ཀྱི། ཞིབ་ཏུ་ནི་རྫོགས་རིམ་གྱི་སྐབས་སུ་བཤད་པར་བྱའོ། །འདི་ལྟར་ལས་ཉོན་གྱི་དབང་གིས་སེམས་ཅན་ཐ་མལ་པའི་འཆི་བ་ནི་ཇི་ལྟར་འོང་བ་ཡིན་ཞེ་ན་ཕུང་སོགས་ཐིམ་ནས་སྤྲོས་པ་རགས་པ་ཐམས་ཅད་ཞི་བར་འགྱུར་བས་ཆོས་ཀྱི་སྐུ་དང་རྗེས་སུ་མཐུན་ཞིང་དེ་བཞིན་དུ་བར་དོ་ནི་རླུང་སེམས་ཙམ་ལས་གྲུབ་ཅིང་འཇའ་ལུས་ལྟར་ཤིན་ཏུ་ཕྲ་བའི་ལུས་ཅན་ཡིན་པས་ལོངས་སྐུ་དང་རྗེས་སུ་མཐུན་ལ། དེ་འདྲ་བའི་བར་སྲིད་པ་དེས་སླར་ཡང་མངལ་སྐྱེས་ཁམས་དྲུག་ལྡན་གྱི་ལུས་རྟེན་ཞིག་ཏུ་མངལ་དུ་ཉིང་མཚམས་སྦྱར་བའི་རྗེས་སུ་ཤའི་མིག་གི་ཡུལ་དུ་གྱུར་ནས་དེ་དག་གི་བྱ་བ་སྒྲུབ་ནུས་པའི་སྐྱེ་བ་ལེན་པ་ནི་ལོངས་སྐུས་སྐྱེ་བ་ལེན་པའི་སྤྲུལ་པ་ཐ་མལ་པའི་མཐོང་བའི་ལམ་དུ་བསྟན་ནས་དེ་དག་གི་དོན་སྒྲུབ་པ་དང་འདྲའོ། །

དེས་ན་ཐ་མལ་པ་ལ་རང་ཆས་སུ་ཡོད་པའི་སྐྱེ་འཆི་བར་དོ་དེ་གསུམ་དང་རིགས་འདྲ་བའི་ལམ་གསུམ་བསྒོམས་པའི་མཐར་ཐ་མལ་པ་ལ་འཆི་བ་འོང་བའི་དོད་ལ་རྣལ་འབྱོར་པ་ལ་དོན་དམ་པའི་བདེན་པ་མངོན་དུ་བྱས་པའི་ཆོས་སྐུ་འོང་ཞིང༌། ཞེས་ཐ་མལ་པ་ལ་རང་དགར་ལས་ཉོན་གྱི་འཆི་བ་འོང་བའི་ཚབ་བམ་དོད་ལ་ལམ་གྱི་ངོ་བོ་ཡིན་པའི་དོན་དམ་པ་མངོན་དུ་བྱས་པའི་ཆོས་སྐུ་འོང་ལ། ཐ་མལ་པ་ལ་བར་དོ་འོང་བའི་དོད་ལ་ལས་ཉོན་གྱི་དབང་གིས་བྱུང་བའི་འཆི་བ་དང་། ཡང་ན་དེ་འདྲའི་འཆི་བ་དང་སྒོ་ཀུན་ནས་མཚུངས་པའི་གཉུག་མ་ལྷན་ཅིག་སྐྱེས་པའི་འོད་གསལ་ཤར་ནས་འོད་གསལ་འགགས་རྗེས་སུ། ཐ་མལ་པ་ལ་འཆི་བ་འགགས་རྗེས་སུ་བར་དོ་འོང་བའི་དོད་ལ་རྣལ་འབྱོར་པ་དེ་ལ་འོད་གསལ་ལས་ལུགས་བཟློག་ཏུ་ཤར་བའི་རླུང་སེམས་ཙམ་ལས་གྲུབ་པའི་ལོངས་སྐུ་འོང་ལ་ཡང་ཐ་མལ་པ་ལ་བར་དོ་འགགས་ཏེ་སྐྱེ་གནས་སུ་ཉིང་མཚམས་སྦྱར་ནས་འཁོར་བའི་སྐྱེ་བ་འོང་བའི་དོད་ལ་རྣལ་འབྱོར་པ་ལ་འགྲོ་བའི་དོན་དུ་དགའ་མགུར་སྐྱེ་བ་ལེན་པའི་སྤྲུལ་སྐུ་འོང་བ་ཡིན་ནོ། །འདི་ནི་ཐེག་ཆེན་གྱི་གཞུང་གཞན་ཏེ་སྤྱི་ནས་བཤད་པའི་སྐུ་གསུམ་དང་མི་འདྲ་ཡི་འདི་ཉིད་ཀྱི་ཁྱད་ཆོས་མཆོག་ཏུ་གྱུར་པའོ། །ཞེས་པ། མདོར་ན། རང་ཅག་གི་གཞི་ལ་རང་ཆས་སུ་ཡོད་པའི་མ་དག་པའི་ཆོས་ཤིག་ཐབས་མཁས་ཀྱིས་སྦྱངས་ནས་དེ་དང་འདྲ་བའི་ལམ་གྱི་རྟོགས་པ་སྐྱེས་ཏེ་དེའི་རིགས་འདྲའི་རྒྱུན་གོམས་པ་ལས་ལྷའི་སྐུ་གསུམ་གྱི་གོ་འཕང་མངོན་དུ་བྱེད་པར་གསུངས་པ་རེད།

དེ་ལྟར་ན་ཐབས་མཁས་དང་བྲལ་ན་ཞེས་པ་ནས། རས་རིས་མེ་ལོང་གི་ནང་དུ་ཉེ་བར་སྣང་བ་དེ་བཞིན་དུ་རྡོ་རྗེའི་སྐུའི་ངོ་བོ་ཉིད་ཀྱིས་བདག་ཉིད་སྤྲུལ་ཏེ་དག་པའི་སྒྱུ་མའི་སྐུ་དེ་རྡོ་རྗེའི་སྐུ་མཚན་ཉིད་པ་དང་། མ་དག་པའི་སྒྱུ་མའི་སྐུ་ནི་རྣལ་འབྱོར་པ་རང་གི་བསམ་ངོར་རིགས་འདྲ་རྒྱུན་མི་ཆད་པའི་ཚུལ་གྱིས་འཇུག་པའམ། ཡང་ན་གཞན་གྱིས་གཞོམ་གཞིག་བྲལ་བའི་ཆ་ནས་རྡོ་རྗེའི་སྐུ་ཞེས་བརྗོད་པ་ཡིན་ནམ།

རྣམ་པ་ཐམས་ཅད་ཀྱི་མཆོག་དང་ལྡན་པ་སྐུ་ལྟ་བས་ཆོག་མི་ཤེས་པ་ཞེས་པ་ནས། འཇའ་ཚོན་ལྟ་བུའི་ལུས་དག་ནི། །དེ་ཉིད་བསྒོམས་པས་ཐོབ་པར་འགྱུར། །ཞེས་གསུངས་སོ། །ཞེས་རྣམ་སྣང་མངོན་བྱང་གི་རྒྱུད་དེ་རྒྱུད་སྡེ་འོག་མའི་གཞུང་ཡིན་ལ། རྒྱུད་སྡེ་འོག་མའི་གཞུང་དུ་སྒྱུ་ལུས་དང་འོད་གསལ་སྒྲུབ་ཚུལ་སྦས་པ་ཡིན་པས་ལུང་འདིས་སྒྱུ་ལུས་དངོས་སུ་མ་བསྟན་ཀྱང་འཇའ་ཚོན་ལྟ་བུའི་སྐུ་གསུངས་པའི་མཐར་ཐུག་གི་དགོངས་པ་འབབ་སའི་གནད་སྒྱུ་མའི་ལུས་ལ་འབབ་ཀྱི་ཡོད་པས་དེའི་ཆ་ནས་ལུང་དེ་དྲངས་པ་ཡིན་ཏེ། རྗེ་རིན་པོ་ཆེའི་རིམ་ལྔ་གསལ་སྒྲོན་དུ། རྣམ་སྣང་མངོན་བྱང་ལས། འཇའ་ཚོན་ལྟ་བུའི་སྐུ་དག་ནི། །དེ་ཉིད་བསྒོམས་པས་ཐོབ་པར་འགྱུར། །ཞེས་གསུངས་པ་སྤྱོད་བསྡུས་སུ་སྒྱུ་ལུས་ཀྱི་སྐབས་སུ་དྲངས་ཀྱང་སྒྱུ་ལུས་སྒྲུབ་ཚུལ་མ་བསྟན་མོད། སྤྱིར་དེ་ཁོ་ན་ཉིད་ཀྱི་དོན་བསྒོམས་ན་འཇའ་ཚོན་ལྟ་བུའི་སྐུ་འགྲུབ་པ་གྲུབ་ན། བྱེ་བྲག་ཏུ་སེམས་དབེན་གྱི་དེ་ཁོ་ན་ཉིད་བསྒོམས་ན་ཡང་འཇའ་ཚོན་ལྟ་བུའི་སྒྱུ་ལུས་འགྲུབ་པར་ཡང་འགྲུབ་དགོས་པའི་ཕྱིར་ན་དྲང་དུ་རུང་ངོ༌། །ཞེས་གསུངས་སོ། །ཞེས་བྱིས་པ་ལ་འཁོར་བའི་རྒྱུར་འགྱུར་བའི་བར་དོ་དེ་མན་ངག་དང་ལྡན་པ་ལ་འཇའ་ལུས་རྡོ་རྗེ་སེམས་དཔར་འགྱུར་བར་གསུངས་ཏེ་བར་དོ་འོང་བའི་དོད་ལ་ལོངས་སྐུ་བྱུང་བའོ། །

དེ་བཞིན་དུ་འཆི་བའི་དོད་ལ་དོན་དམ་ཆོས་སྐུ་དང་ཞེས་པ་ནས། ལྟ་བ་ཐམས་ཅད་རྣམ་པར་སྤངས་ནས་འཆི་བར་འགྱུར་བ་ནི། ཞེས་པ། སྤྱོད་པ་བྱེད་རྒྱུ་མ་བྱུང་བར་མ་ཡི་འོད་གསལ་མངོན་དུ་བྱེད་དགོས་བྱུང་ན་ཞེས་པའི་དོན་ཡིན་ནམ། དོན་དམ་པའི་བདེན་པ་ཡིན་ལ་སྐྱེ་བ་ནི་ཀུན་རྫོབ་ཀྱི་བདེན་པའོ་ཞེས་པ་ནས། ཞེས་གསུངས་སོ། །འདི་རིམ་པ་དང་པོ་མཐར་ཕྱིན་ནས་རྫོགས་རིམ་ཐོབ་པ་གཅིག་སྤྱོད་པ་བྱེད་པ་མ་བྱུང་བར་འཆི་བའི་དབང་དུ་བྱས་ནས་གསུངས་པ་ཡིན་ཀྱང་ཞེས་པ། འདི་དག་མོས་ངོ་ཙམ་མ་ཡིན་པར་ལས་ཉོན་གྱི་དབང་གིས་འཆི་བ་དང་། མ་ཡི་འོད་གསལ་ཤར་བ་དེ་ཉིད་ལམ་གྱི་འོད་གསལ་དུ་བསྒྱུར་ནས་དེ་སེམས་དབེན་མཐར་ཐུག་གི་འོད་གསལ་དུ་བསྐྱེད། དེ་ནས་དངོས་གནས་ལ་སྒྱུ་མའི་ལུས་འགྲུབ་ཀྱི་ཡོད། དེས་ན། རིམ་པོ་དང་པོ་མཐཪ་ཕྱིན་ནས་རྫོགས་རིམ་གྱི་རྟོགས་པ་ཐོབ་པ་ཞིག་གིས་སྤྱོད་པ་བྱེད་པ་མ་བྱུང་བར་འཆི་བའི་དབང་དུ་བྱས་ན་ཞེས་སོ། །རྫོགས་རིམ་ཐོབ་ཁ་མ་ཞིག་ཡིན་ན་དེ་ལྟར་དང་། དེ་མིན་ན་དངོས་སུ་བར་དོའི་ལུས་གྲུབ་ཅིང་མོས་ངོ་ལ་སྒྱུ་མའི་ལུས་ཡིན་སྙམ་པའི་ང་རྒྱལ་འཇོག་པའི་ཚུལ་ཡང་གསུངས་ཡོད།

སྤྱིར་འཆི་བ་ཆོས་སྐུ་དང་སྐྱེ་བ་གཟུགས་སྐུར་འཆར་བ་ཞེས་པའི་དོན་ལ་ནི་འདྲ་བ་ཡིན་ནོ། །ཞེས་པ་ནས། དེ་དང་རིགས་གཅིག་པའི་མཐུན་ཡུལ་ཡང་འཛམ་བུ་གླིང་པའི་དབང་དུ་བྱས་པ་ཡིན་ནོ། །

ཡང་། དོགས་དཔྱོད་གཉིས་པ་ནི། དེ་ལྟར་ན་འཆི་བ་ལ་འཛམ་བུ་གླིང་པའི་དབང་དུ་བྱས་པ་དགོས་སུ་ཆུག་ཀྱང་ཞེས་པ་ནས། རང་ཉིད་ལས་ཀྱི་དབང་གིས་འཇུག་པའི་བར་དོ་དང་སྐྱེ་བ་ལེན་པ་ཐམས་ཅད་སྦྱོང་ནུས་པའི་ཕྱིར་དང༌། ཞེས་པ། འཛམ་བུ་གླིང་པའི་མིའི་འཆི་བ་དང་ཆོས་མཐུན་པའི་ལམ་བསྒོམས་ནས་འོད་གསལ་མངོན་དུ་བྱས་ཏེ་སྒྱུ་མའི་ལུས་ལ་ལྡང་བ་བྱུང་ན། སྐྱེ་གནས་གཞན་གྱི་དབང་དུ་བྱས་པའི་སྐྱེ་བའང་དེ་གའི་ཐོག་ནས་སྦྱོང་ཐུབ་པར་གསུངས་པའོ། །

འཛམ་བུ་གླིང་པའི་མིའི་སྐྱེ་བ་དང་དེར་སྐྱེ་བའི་བར་དོ་དང་སྦྱོར་བ་ལ་ཁྱད་པར་ཅན་གྱི་ཆོས་མཐུན་ཡོད་པའི་ཕྱིར་རོ། །ཁྱད་པར་ཅན་གྱི་ཆོས་མཐུན་གཞན་ཡང་ཡོད་པས་དེ་ཇི་ལྟར་ཡིན་ཞེ་ན་སྲིད་པ་སྐྱེ་བའི་རིམ་པ་དང་ཆོས་མཐུན་སྦྱོར་བ་རྣམས་ལ་མར་ལ་གཞིའི་སྐབས་དང་ཞེས་མར་ལ་སྦྱོང་བྱེད་དམ་མཐུན་ཡུལ་དང་སྦྱར་བ་ནི་འཆི་བ་ཆོས་སྐུ་ནས་བཟུང་སྟེ་སྦྱང་གཞི་སྦྱོང་བྱེད་ངོ་འཕྲོད་པར་བྱས་ཏེ་སྦྱངས་པ་མར་ལ་གཞིའི་སྐབས་ཀྱི་ཆོས་དང་སྦྱར་བ་གཅིག །ཡང་། འབྲས་བུའི་སྐབས་ཞེས་ཡར་ལ་འབྲས་བུའི་སྐབས་དང་སྦྱར་བ་གཅིག་སྟེ་གཉིས་ཀ་དང་རྣམ་པ་རྗེས་སུ་མཐུན་པའི་ཆོས་མཐུན་ཁྱད་པར་ཅན་ཡོད་པས་དེ་དག་ལ་འབྲས་བུ་ལམ་དུ་བྱེད་པ་ཡོད་པ་ཡིན་ནོ། །ཞེས་པ་ནས། དེ་མི་སྦྱོང་བས་ལམ་བསྒོམས་པས་ནི་འབྱུང་འགྱུར་གྱི་སྲིད་པའི་རིམ་པ་སྦྱོང་བ་ཡིན་ནོ། །

སྐུ་གསུམ་ལམ་འཁྱེར་རིམ་པ་གཉིས་ཀའི་སྐབས་སུ་ཡོད་པར་གསུངས་པ་ནི། གཉིས་པ་ནི། གལ་ཏེ་རིམ་པ་དང་པོའི་སྦྱང་གཞི་ལ་སྐྱེ་འཆི་བར་དོ་གསུམ་ག་འཇོག་ན་རྫོགས་རིམ་གྱི་སྦྱང་གཞི་མེད་པར་འགྱུར་ལ་སྐྱེ་འཆི་བར་དོ་དེ་གསུམ་བསྐྱེད་རྫོགས་ཀྱི་ལམ་གཉིས་ཀའི་སྦྱང་གཞིར་འཇོག་ན་སྦྱང་བྱ་གཅིག་ལ་སྦྱོང་བྱེད་གཉིས་དོན་མེད་དོ། །སྤྱོད་བསྡུས་ལས་ཀྱང༌། སྐྱེ་བ་ཀུན་རྫོབ་བདེན་པ་ཞེས་བྱ་སྟེ། །འཆི་བའི་མིང་ཡང་དོན་དམ་བདེན་པ་ཡིན། །ཞེས་སྐྱེ་བ་ཀུན་རྫོབ་བདེན་པ་ཞེས་པ་བསྐྱེད་རིམ་དང་། འཆི་བ་དོན་དམ་བདེན་པ་ཞེས་པ་རྫོགས་རིམ་ལ་སྦྱར་ཏེ་གོ་བ་བླངས་ནས། རིམ་གཉིས་དེ་དག་བླ་མའི་དྲིན་གྱིས་ནི། །རྙེད་པ་འདི་ནི་མ་འོངས་སངས་རྒྱས་ཡིན། །ཞེས་སྐྱེ་འཆི་སྦྱོང་བྱེད་ཀྱི་བདེན་པ་གཉིས་ལ་རིམ་པ་གཉིས་སུ་གསུངས་པ་དང་འགལ་ལོ་ཞེས་ཟེར་ན། མདོར་ན། བསྐྱེད་རྫོགས་ཀྱི་སྦྱང་གཞི་སོ་སོར་ཡོད་ཅེ་ན། འདི་ལ་སྔོན་གྱི་བླ་མ་དག་རིམ་གཉིས་ཀྱི་སྦྱང་གཞི་འགལ་བར་བཟུང་ནས་སྐྱེ་བ་བསྐྱེད་རིམ་གྱི་སྦྱང་གཞིར་འདོད་ཅིང༌། འཆི་བ་ལ་བསྐལ་པ་དང་པོའི་མི་འཆི་བ་ནི་ལྷག་མོས་འོད་གསལ་དུ་སྡུད་པ་དང་མངལ་ཁ་བརྒྱུད་པའི་མི་སྟེ་བསྐལ་པ་དང་པོའི་མི་རིམ་གྱིས་ཐ་མལ་པར་གྱུར་པ་དེ་ལ་མངལ་ཁ་བརྒྱུད་པའི་མི་ཞེས་བརྗོད་ནས་དེ་འདྲའི་མི་དེའི་འཆི་བའི་ཕུང་སོགས་རགས་པ་འགགས་པ་ནི་ཞེས་པ་ནས། འཆི་བ་ཤེར་ཕྱིན་འོད་གསལ་གྱི་སྦྱང་གཞིར་བྱེད་ལ། འཆི་བའི་ཤེར་ཕྱིན་ཞེས་འབྲེལ་སྒྲ་ཡོད་པ་མ་དག་སྙམ། སྦྱང་གཞི་སྦྱོང་བ་དང་སྤང་བྱ་སྤོང་བའི་ཁྱད་པར་ནི་གནས་ལུས་ལོངས་སྤྱོད་ལ་ཐ་མལ་པར་ཞེན་པ་ནི་ཞེས་པ་ནས། ཡང་ན་ལུས་འདིའི་སྔོན་རོལ་དང་ལུས་འདི་མཐར་འགག་པའི་འཆི་བ་དང་བར་དོའི་ཁྱད་པར་དུ་འཆད་དོ། །ཐ་མལ་པའི་སྐྱེ་འཆི་བར་དོ་གསུམ་བསྐྱེད་རྫོགས་གཉིས་ཀའི་སྦྱང་གཞི་ཡིན་མོད་བསྐྱེད་རིམ་གྱིས་དེ་གསུམ་ཡོངས་སུ་སྦྱོང་མི་ཐུབ་ཀྱང་སྦྱོང་བྱེད་ཀྱི་གཉེན་པོའི་ཕྱོགས་ཡིན་ལ། ཐ་མལ་པའི་དེ་གསུམ་ཡོངས་སུ་སྦྱོང་བར་བྱེད་པ་ནི་རྫོགས་རིམ་གྱི་སྐབས་སོ། །འོ་ན། སྦྱོང་བྱེད་སྐུ་གསུམ་ལམ་འཁྱེར་གྱིས་སྦྱང་གཞི་ཐ་མལ་པའི་སྐྱེ་འཆི་བར་དོ་གསུམ་སྦྱོང་ལུགས་གང་ཞེ་ན། དེ་ལ་འཕགས་པ་ཡབ་སྲས་ཀྱིས་ནི་འདི་དག་ལ་སྦྱང་གཞི་དང་སྦྱོང་བྱེད་ཀྱི་ཐ་སྙད་གསལ་བར་མ་མཛད་ལ་སྤྱི་ཙམ་ནས། སྒྱུ་མ་ལྟ་བུའི་ཏིང་ངེ་འཛིན། །ཡང་དག་མཐས་ནི་ཞེས་རིམ་པ་གསུམ་པའི་སྒྱུ་མའི་ལུས་དེ་རིམ་པ་བཞི་པའི་ཡང་དག་མཐའ་མངོན་དུ་བྱེད་པའི་སྐབས་སྒྱུ་མའི་ལུས་དག་ནས་འགྲོ་བས་རྣམ་པར་སྦྱང༌། །ཞེས་རིམ་ལྔ་ལས་གསུངས་པ་ལྟར་གཉེན་པོ་སྒྱུ་མའི་ལུས་ལ་ཡང་སྦྱང་བྱར་གསུངས་པ་ཡོད་མོད་ཀྱང་འདིར་ནི་མདོར་བྱས་ལས། རྣམ་རྟོག་བག་ཆགས་ཉེས་པ་ཡིས། །འགྲོ་བ་གསུམ་པོ་རྣམ་རྨོངས་ལ། །བློ་དང་ལྡན་པས་ལེགས་བལྟས་ཏེ། །རྣལ་འབྱོར་རྒྱུད་ཀྱིས་སྦྱང་བར་བྱ། །ཞེས་གསུངས་པ་ལྟར་དྲི་མ་སེལ་བ་ལ་སྦྱོར་བར་བྱའོ། །

འདིའི་སྦྱང་གཞི་སྦྱོང་ཞེས་པ་དྲི་མ་སེལ་བ་ལ་སྦྱོར་དགོས་པར་གསུངས་པ་དང་། འདི་ལ་གུར་གྱི་ལེའུ་དང་པོ་ལས། ཐུགས་ཀྱི་རྡོ་རྗེ་ལས་བྱུང་བའི། །ཞེས་པ་ནས། སེམས་ཀྱི་རིགས་འདྲ་ཕྱི་མ་དྲི་མ་དང་བྲལ་བར་བསྐྱེད་པ་སྦྱོང་བའི་དོན་ཡིན་ལ། དྲི་མས་བསླད་པའི་སེམས་སྦྱོང་ཚུལ་ཡང་ཡོད་དེ། དཔེར་ན། ལམ་རིམ་བློ་སྦྱོང་གི་ཐོག་ནས་སེམས་རྒྱུད་སྦྱོང་ཞེས་པ་ལྟ་བུ་སེམས་ཀྱི་རིགས་འདྲ་སྐད་ཅིག་སྔ་མའི་དུས་སུ་སྐྱོན་དང་བཅས་པ་དེ་ཉིད་རིགས་འདྲ་ཕྱི་མ་ཕྱི་མའི་སྐབས་སྐྱོན་དེ་དག་མེད་པར་བྱས་པའམ་སྔར་དྲི་མས་བསླད་པ་ཅན་དེ་ཕྱིས་དྲི་མས་བསླད་པ་མེད་པར་བྱས་པ་ལ་སེམས་སྦྱོང་ཞེས་པའི་གོ་བ་ལེན་སྟངས་གཅིག །དེས་ན། སྐྱེ་འཆི་བར་དོ་གསུམ་རྒྱུན་གཅིག་ལ་སྔ་མའི་སྐབས་སུ་ཡོད་པའི་མ་དག་པའི་སྦྱང་བྱའི་དྲི་མ་གཉེན་པོ་གཞན་གྱིས་སྦྱངས་པ་ལ་བརྟེན་ནས་སྐྱེ་འཆི་བར་དོ་གསུམ་གྱི་རིགས་འདྲ་ཕྱི་མ་རྣམས་ཇེ་དག་ཏུ་སོང་བ་མིན་པས་སེམས་ཀྱི་དྲི་མ་སྦྱོང་ཞེས་པ་དང་ཡང་མི་འདྲའོ། །

ཡང་བདག་ཏུ་འཛིན་པ་སྦྱོང་བར་གསུངས་པ་ལྟ་བུ་ནི་རིགས་འདྲ་གཅོད་པ་སྦྱོང་བའི་དོན་དང་ཞེས་བདག་འཛིན་དང་ཆགས་སྡང་སོགས་སྦྱོང་བར་གསུངས་པ་ནི་རིགས་འདྲ་སྔ་མ་མ་དག་པ་ཕྱི་མ་དག་པར་སོང་བའི་དོན་མིན་པར་བློ་དེའི་རིགས་འདྲ་ཕྱི་མའི་རྒྱུན་གཅོད་པ་སྦྱོང་བའི་དོན་དུ་བཤད་པ་དང་། ཡང་། དེ་བཞིན་དུ་སེམས་ཀྱི་ཆོས་ཉིད་མངོན་དུ་འགྱུར་བ་ལ་སྒྲིབ་པའི་དྲི་མ་སེལ་བ་ལ་ཆོས་ཉིད་དེ་སྦྱོང་བར་གསུངས་པ་ཡང་ཡོད་པས་སྦྱོང་ཚུལ་གསུམ་སྔགས་དང་མཚན་ཉིད་ཀྱི་ཐེག་པ་གཉིས་ཀ་ནས་གསུངས་སོ། །ཞེས་སེམས་རང་བཞིན་གྱིས་སྟོང་པའི་ཆོས་ཉིད་གདོད་མ་ནས་ཡོད་ཀྱང་ཆོས་ཉིད་ཀྱི་དོན་བློ་ངོར་གསལ་བར་ཤར་བའམ་མངོན་དུ་གྱུར་པ་ལ་སྒྲིབ་བྱེད་ཀྱི་དྲི་མ་སྦྱོང་བ་ལ་སེམས་ཀྱི་ཆོས་ཉིད་སྦྱོང་བར་གསུངས་པ་ཡང་སྐབས་འདིའི་སྦྱོང་ཚུལ་གྱི་དོན་དང་མི་འདྲ་སྟེ། སྐྱེ་འཆི་བར་དོ་གསུམ་སྔར་ནས་རང་ཅག་གི་རྒྱུད་ལ་མངོན་དུ་གྱུར་གྱུར་པ་ཡིན་པས་མངོན་དུ་མ་གྱུར་པ་ཞིག་མངོན་དུ་འགྱུར་བའི་དོན་དུ་སྦྱོང་བའང་མིན། ཡང་ཡོན་ཏན་སྔར་མེད་པའམ་ཡོད་ཀྱང་སྟོབས་མ་སད་པར་ཡོད་པ་དེ་ཉིད་མ་བསྐྱེད་པ་བསྐྱེད་པ་དང་སྐྱེས་ཟིན་གོང་དུ་སྤེལ་ཏེ་རྫོགས་པར་བྱེད་པ་ལ་ཡོན་ཏན་དང་རྩ་རླུང་སྦྱོང་ཞེས་པ་དང་ཡང་མི་འདྲ་སྟེ་འདིར་སྐྱེ་འཆི་བར་དོ་གསུམ་གོང་དུ་སྤེལ་ནས་སྦྱོང་བ་མེད་དོ། །

འདིར་ནི་སྦྱང་གཞི་ཁྱད་པར་བ་ཞིག་སྟོན་པ་ཡིན་ཏེ་ཞེས་པ། འདིར་ནི་སྦྱང་གཞི་ཁྱད་པར་བ་སྦྱོང་བྱེད་དེས་སྦྱོང་སྟངས་ཐུན་མོང་མ་ཡིན་པ་དེའི་སྟེང་ནས་སྦྱོང་ཚུལ་གསུངས་ཏེ། དེ་ལ་ཡང་སྣོད་བཅུད་གཉིས་སུ་དབྱེར་ཡོད་མོད་ཀྱང་གཙོ་བོའི་དོན་ངོས་བཟུང་ན་གཞིའི་སྐྱེ་འཆི་བར་དོ་གསུམ་ཡིན་ལ། དེ་སྦྱོང་ཚུལ་ནི་དེ་གསུམ་གྱི་རིགས་འདྲ་ཕྱི་མ་གསུམ་དྲི་བྲལ་དུ་བསྐྱེད་པ་མ་ཡིན་ཏེ་དེ་ལ་དྲི་མ་ཟད་པ་མེད་པའི་ཕྱིར་རོ། །སྐྱེ་འཆི་བར་དོ་དེ་གསུམ་མངོན་དུ་གྱུར་པ་ལ་སྒྲིབ་པའི་དྲི་མ་སེལ་བ་ཡང་མ་ཡིན་ཏེ་སེམས་ཅན་རྣམས་ལ་དེ་དག་མངོན་དུ་གྱུར་ཟིན་པས་དེའི་དོན་དུ་འབད་མི་དགོས་པའི་ཕྱིར་རོ། །བདག་མེད་པ་རྟོགས་པའི་ཤེས་རབ་ཀྱིས་བདག་འཛིན་འགོག་པ་ལྟ་བུ་ཡང་མིན་ཏེ་དེ་ལ་དག་བྱ་དང་རྗེས་སུ་མཐུན་པའི་ལམ་སྒོམ་མི་དགོས་ལ་འདི་ལ་དེ་དགོས་པའི་ཕྱིར་རོ། །ཞེས་བདག་འཛིན་དང་འཛིན་སྟངས་འགལ་བའི་སྟོང་པ་ཉིད་རྟོགས་པའི་ལམ་བསྒོམས་ནས་དེའི་རིགས་འདྲའི་རྒྱུན་གཅོད་དགོས་ལ། འདིར་ནི་དག་བྱའམ་སྦྱང་གཞི་སྐྱེ་འཆི་བར་དོ་གསུམ་དང་རྣམ་པ་མཐུན་པའི་ལམ་བསྒོམས་པ་ལས་དེའི་དོད་ལ་འབྲས་བུ་གཞན་བསྐྱེད་དགོས་པས་མི་འདྲ་བར་གསུངས་པ་རེད།

དེས་ན་འདིར་ནི་ཐ་མལ་པ་འཆི་བའི་ཚེ་འབྱུང་བ་ཐིམ་པའི་རིམ་པ་ཅན་གྱི་ཉམས་ཇི་ལྟར་སྐྱེ་བ་དེ་འདྲ་བའི་རྫོགས་རིམ་སྐྱེད་པར་གསུངས་པ་ལྟར་གཞིའི་ཆོས་གསུམ་སྟེ་གཞི་དུས་ཀྱི་མ་དག་པའི་སྐྱེ་འཆི་བར་དོ་གསུམ་པོ་དེ་ཇི་འདྲ་བ་དེ་འདྲ་བའི་ལམ་བསྒོམས་ནས་ལམ་རང་རྒྱུད་ལ་སྐྱེས་པའི་སྒོ་ནས་ཐ་མལ་པའི་སྐྱེ་ཤི་བར་དོ་གསུམ་དག་པར་བྱེད་པ་སྦྱོང་བའི་གནད་ཀྱི་དོན་དུ་མཐོང་ངོ་། །ཞེས་པ་ནས། དེ་ལྟ་མ་ཡིན་པར་བསྐྱེད་རྫོགས་གཉིས་ཀའི་སྦྱང་གཞི་སོ་སོ་བར་ངེས་ན་ནི་རིམ་པ་རེ་རེས་ཀྱང་ཞེས་པ་ནས། དེ་ལྟ་ན་རིམ་པ་དང་པོ་ལ་ཡང་གཞིའི་ཆོས་གསུམ་དང་མཐུན་པར་སྒོམ་པ་གསུམ་གསུངས་པས་སྐྱེ་བ་གཅིག་པུ་སྦྱོང་བྱེད་དུ་ཕ་རོལ་པོས་བསྐྱེད་རིམ་སྐྱེ་བ་སྦྱོང་བྱེད་དུ་ཁས་བླངས་པ་དང་འགལ་ལ་གསུམ་ག་སྦྱོང་ན་ནི་སྦྱང་གཞི་གཅིག་ཏུ་འགྱུར་ཏེ། ཞེས་པ་ནས། སྤྱོད་བསྡུས་ལས་སྐྱེ་བ་ཀུན་རྫོབ་བདེན་པ་ཞེས་བྱ་སྟེ། །འཆི་བའི་མིང་ཡང་དོན་དམ་བདེན་པ་ཡིན། །ཞེས་སྐྱེ་འཆི་གཉིས་བདེན་པ་གཉིས་སུ་གསུངས་པ་ནི་ཞེས་པ་ནས། དེ་ལྟར་བྱས་ན་བསྐྱེད་རིམ་གྱི་སྐབས་ལྷག་མོས་འོད་གསལ་དུ་སྡུད་པ་དང་། འདིར་སྡུད་པ་དང་ཞེས་པའི་མཚམས་སུ་ཤད་མེད་པའང་སྣང་བས་དེ་ལྟར་ན་ལྷག་མོས་འོད་གསལ་དུ་སྡུད་པ་དང་སེམས་དབེན་དང་། ཞེས་སེམས་དབེན་ཞེས་པ་ཡར་སྦྱར་ན་མི་བདེ་བས་ཤད་ཅིག་ཡོད་ན་ལེགས། རྫོགས་རིམ་གྱི་སྐབས་སེམས་དབེན་དང༌། འོད་གསལ་གཉིས་ནི་འཆི་བ་དང་རྣམ་པ་རྗེས་སུ་མཐུན་པར་སྒོམ་པ་འཆི་བ་སྦྱོང་བྱེད་ཡིན་ལ། བསྐྱེད་རིམ་གྱི་སྐབས་ལོངས་སྐུ་དང་པོའི་མགོན་པོ་བསྐྱེད་པ་དང་རྫོགས་རིམ་གྱི་སྐབས་རིམ་པ་གསུམ་པའི་སྒྱུ་ལུས་དང་རིམ་པ་ལྔ་པའི་ཟུང་འཇུག་ནི་བར་དོ་དང་རྣམ་པ་རྗེས་སུ་མཐུན་པར་སྒོམ་པ་བར་དོ་སྦྱོང་བྱེད་དང་དེ་གསུམ་རང་རང་གི་སྐབས་ཀྱི་སྤྲུལ་སྐུར་སྒྱུར་བ་ནི་ཞེས་བསྐྱེད་རིམ་གྱི་སྐབས་དང་པོའི་མགོན་པོ་སྤྲུལ་སྐུར་བསྒྱུར་བ་དང་། སེམས་དབེན་གྱི་གནས་སྐབས་སུ་རང་གི་ཡིད་ངོར་སྒྱུ་ལུས་ལ་ལྡང་བ་དང་། སེམས་དབེན་མཐཪ་ཐུག་ལ་སྦྱར་ན་དེའི་མཇུག་ཐོགས་སུ་རིམ་པ་གསུམ་པའི་སྒྱུ་མའི་ལུས་ལ་ལྡང་། ལྷག་མོས་འོད་གསལ་དུ་བསྡུས་ནས་ལོངས་སྐུ་དང་པོའི་མགོན་པོར་ལྡང་། ལོངས་སྐུ་དང་པོའི་མགོན་པོ་དེ་སྤྲུལ་སྐུར་བསྒྱུར་ནས་སྐྱེ་བ་ལེན་པ་དང་། སེམས་དབེན་གྱི་སྒྱུ་ལུས་ཐོབ་ནས་ཕུང་པོ་རྙིང་པར་ཞུགས་པ་ན་རྒྱུན་གྱི་བྱ་བ་བྱེད་པ་སོགས་སྐྱེ་བ་ལེན་པ་དང་རྣམ་པ་རྗེས་སུ་མཐུན་པར་སྒོམ་པ་སྐྱེ་བ་སྦྱོང་བྱེད་ཡིན་ཏེ་དེ་ཡང་སྦྱང་གཞི་གཅིག་སྦྱོང་བ་ལ་སྦྱོང་བྱེད་གཉེན་པོ་རབ་འབྲིང་ཐ་གསུམ་གྱི་རྟོགས་པ་ཐོག་མཐའ་བར་གསུམ་དུ་སྐྱེ་བ་སྐས་ཀྱི་གདང་བུའི་རིམ་པ་དང་འདྲ་བའོ། །དེས་ན་རིམ་པ་དང་པོར་ཏེ་བསྐྱེད་རིམ་གྱི་སྐབས་ལྷག་མོས་འོད་གསལ་དུ་བསྡུས་ནས་ལོངས་སྐུ་དང་པོའི་མགོན་པོར་བསྐྱེད་རྒྱུའི་མངོན་བྱང་དང་པོ་དེ་བཞིན་ཉིད་ལས་བྱང་ཆུབ་པ་མངོན་དུ་བྱེད་པའི་བསྙེན་པ་གསུངས་ནས་དེའི་སྔོན་འགྲོའམ་རྟེན་ལ་ལྷག་མོས་གསུངས་པ་དང་འདྲ་བར་ལུས་དབེན་ནི་སེམས་དབེན་གྱི་སྟོང་པ་གསུམ་མངོན་དུ་བྱེད་པའི་རྟེན་ཡིན་ལ་ངག་དབེན་ནི་སེམས་ཀྱི་བཞོན་པའི་རླུང་དབང་དུ་བྱེད་པས་སེམས་དབེན་གྱི་ལྷན་ཅིག་བྱེད་རྐྱེན་ཡིན་པས་དེ་གཉིས་ལ་སྲིད་པ་སྐྱེ་རིམ་གྱི་དབང་དུ་བྱས་པའི་སྦྱང་གཞི་ཟུར་པ་མི་དགོས་ཏེ། རིམ་པ་དང་པོའི་སྐབས་སུ་སྤྱིར་ལམ་དེས་སྦྱོང་བ་ལ་དུ་མ་ཞིག་ཡོད་ཀྱང་ཞེས་པ། ཐ་མལ་གྱི་སྣང་ཞེན་ལ་སྦྱར་ན་འགྲིག་སྙམ། དེ་དག་ཐམས་ཅད་སྦྱང་གཞིར་མི་འཆད་པར་སྐྱེ་འཆི་བར་དོ་གསུམ་བསྟན་པ་དང་འདྲ་བར་རིམ་པ་གཉིས་པའི་སྐབས་སུ་ཡང་སྦྱང་གཞིའི་གནད་བསྡུས་པ་ནི་སྐྱེ་འཆི་བར་དོ་གསུམ་པོ་དེ་ཙམ་ལ་བྱའོ། །ཁྱད་པར་དུ་སྤྱོད་བསྡུས་ལས་བདག་བྱིན་གྱིས་བརླབ་པ་ངེས་པའི་ཡན་ལག་ཏུ་ཞེས་པ་ནས། མཚན་ཉིད་ཇི་ལྟ་བ་བཞིན་མཐུན་པའི་རྟོགས་པ་རྫོགས་རིམ་གྱི་སྐབས་མིན་པར་མི་སྐྱེ་ཞིང༌། ཞེས་པ། སྦྱང་གཞི་སྐྱེ་འཆི་བར་དོ་གསུམ་སྦྱོང་སྟངས་ནི་དེ་དང་རྣམ་པ་འདྲ་བའི་ལམ་གྱི་རྟོགས་པ་བསྐྱེད་ནས་སྦྱོང་དགོས་ལ། མཚན་ཉིད་ཇི་ལྟ་བ་བཞིན་མཐུན་པའི་རྟོགས་པ་ནི། རྫོགས་རིམ་གྱི་ཆོས་ལོངས་སྤྲུལ་གསུམ་གྱི་སྐབས་ནས་འཆི་རིམ་ཇི་ལྟ་བ་བཞིན་འོད་གསལ་མངོན་དུ་བྱས།

དེ་ནས་བར་དོ་ཇི་ལྟ་བ་བཞིན་དུ་རླུང་སེམས་ཙམ་ལས་གྲུབ་པའི་ལུས་ཕྲ་བ་སྒྱུ་མའི་ལུས་དེ་ཕུང་པོ་རྙིང་པ་ལས་ལོགས་སུ་མངོན་དུ་བྱས། དེ་ནས་བར་དོ་བ་མངལ་དུ་སྐྱེ་བ་བླངས་ནས་ལུས་རགས་པ་བཟུང་བ་བཞིན་དུ་སྒྱུ་མའི་ལུས་སླར་ཡང་ཕུང་པོ་རྙིང་པར་ཞུགས་ཏེ། རྣལ་འབྱོར་པའི་རྒྱུན་གྱི་སྤྱོད་ལམ་སོགས་བྱེད་པ་ཇི་ལྟ་བ་བཞིན་དེ་དང་མཐུན་པའི་རྟོགས་པ་རྫོགས་རིམ་གྱི་སྐབས་སུ་སྐྱེས་ཀྱང་། བསྐྱེད་རིམ་གྱི་སྐབས་མོས་སྒོམ་དང་བཅོས་མའི་རྣལ་འབྱོར་ཡིན་པས་དེ་དག་དང་ཇི་ལྟ་བ་བཞིན་མཐུན་པ་མི་འོང་བར་གསུངས་སོ། །

རྫོགས་རིམ་གྱི་རྟོགས་པ་ཇི་ལྟ་བ་བཞིན་མཐུན་པ་དེ་འདྲ་ཞིག་སྐྱེ་བ་ལ་ཡང་དང་པོ་ཕྱོགས་མཐུན་ཙམ་གྱི་རྫོགས་རིམ་གྱི་སྐབས་ཀྱི་འཆི་རིམ་ཇི་ལྟ་བ་བཞིན་ལམ་རིམ་པ་དང་པོས་རྒྱུད་སྨིན་པར་བྱ་དགོས་ཏེ་དེས་སྨིན་པར་མ་བྱས་ན་དགེ་རྩ་མི་སྨིན་པས་རྫོགས་པའི་རིམ་པ་མི་སྐྱེ་བའི་ཕྱིར་ཏེ་ལེའུ་བཅུ་གཅིག་པའི་སྒྲོན་གསལ་ལས། དེ་ལྟར་བརྟགས་པའི་ཡིད་ཀྱིས་ཏེ་བཅོས་པའི་རྣལ་འབྱོར་གྱིས་ཐུན་བཞིར་བསླབ་པར་བྱས་ན་དེ་དགེ་བའི་རྩ་བ་ཡོངས་སུ་སྨིན་པས་རྡོ་རྗེ་ལྟ་བུའི་ཏིང་ངེ་འཛིན་མངོན་པར་རྟོགས་ནས་ཚེ་འདི་ཉིད་ལ་ཕྱག་རྒྱ་ཆེན་པོའི་དངོས་གྲུབ་ཐོབ་པར་འགྱུར་རོ། །ཞེས་པ་ནས། དེས་འཛམ་བུ་གླིང་བའི་མིའི་སྐྱེ་ཤི་བར་དོ་གསུམ་དང་མཐུན་པར་སྔགས་ཀྱི་ལམ་སྒོམ་པའི་ཚུལ་འཕགས་སྐོར་གཞན་དུ་མི་གསལ་བ་སློབ་དཔོན་ཀླུ་བྱང་འདིས་གསལ་བར་མཛད་པ་འདི་ནི། བླ་མེད་སྤྱི་དང་ཁྱད་པར་དུ་དཔལ་གསང་བ་འདུས་པའི་དོན་འཕགས་པ་ཡབ་སྲས་གཉིས་ཏེ་ཡབ་ཀླུ་སྒྲུབ་དང་སྲས་འཕགས་པ་ལྷ་གཉིས་ཀྱིས་བཀྲལ་བ་ལ་མེད་དུ་མི་རུང་བའི་གནད་ཆེན་པོར་མཐོང་བས་ཤེས་རབ་ཅན་རྣམས་ཀྱིས་འདིའི་དོན་ལེགས་པར་ཁོང་དུ་ཆུད་པར་བྱེད་པ་འགག་གི་དོན་དུ་ཟུངས་ཤིག །
ཅེས་གསུངས་པ་འདི་དག་ལས་སེམས་སུ་ཚོར་བ་མི་འདྲ་བ་ཞིག་སླེབ་ཀྱི་མི་འདུག་གམ། གོང་དུ་མཐུན་ཡུལ་བཤད་པའི་སྐབས་མཛོད་ཀྱི་ལུང་དྲངས་ནས་གསུངས་པ་རྣམས་ལ་དེ་ལྟར་ཡིན་སྲིད་སྙམ་པ་ལས་ཡིད་ཆེས་དེ་ཙམ་མི་འོང་བ་དང་ཚོད་ཐིག་པོ་ཞིག་ཀྱང་མི་འདུག །

འོན་ཀྱང་། དེའི་རྗེས་སུ་སྐྱེ་འཆི་བར་དོ་གསུམ་སྦྱོང་ལུགས་དང་གནད་འགག་གང་ཡིན་རྒྱུ་མཚན་གྱི་ལམ་ནས་གསལ་བར་གསུངས་པ་ན། ཨ་ཙི། དེ་དེ་བཞིན་དུ་ཡིན་ངེས་སྙམ་དུ་ཧ་ཅང་བློ་བདེ་པོ་འདུག །འདི་དག་གི་ཁུངས་ཡང་རྩ་རྒྱུད་ཀྱི་དོན་བཞིན་དུ་བཤད་རྒྱུད་ཀྱིས་ཇི་ལྟར་བཀྲལ་བ་དང་མཐུན་པར་ཀླུ་སྒྲུབ་ཀྱིས་མདོར་བྱས་དང་མདོ་བསྲེ་མཛད་ཅིང་། ཀླུ་སྒྲུབ་ཀྱིས་རང་ཉིད་ཀྱིས་མཛད་པའི་མདོར་བྱས་ཀྱི་བདག་བསྐྱེད་འདོན་གྱི་ཡོད་མེད་མི་ཤེས་ཀྱང་། ཨཱརྱ་དེ་བ་དང་། མ་ཏངྒི། ཀླུ་ཡི་བྱང་ཆུབ། ཟླ་བ་གྲགས་པ་སོགས་མགོན་པོ་ཀླུ་སྒྲུབ་ཀྱི་སློབ་མ་དཔལ་གསང་བ་འདུས་པ་ཉམས་བཞེས་གནང་མཁན་འདི་དག་གིས་ད་ལྟ་རང་ཅག་གིས་ཀྱང་མཇལ་དུ་ཡོད་པའི་མདོར་བྱས་ཀྱི་གཞུང་འདི་ཞལ་འདོན་གནང་ཡོད་ངེས་རེད། དེས་ན། དམ་པ་དེ་དག་གིས་མདོར་བྱས་ལ་བརྟེན་ནས་བསྐྱེད་རིམ་བསྒོམས་ཤིང་དཔལ་མགོན་འཕགས་པ་ཀླུ་སྒྲུབ་ཀྱི་རིམ་ལྔར་བརྟེན་ནས་རྫོགས་རིམ་བསྒོམས་པ་ལས་རིམ་གཉིས་ཀྱི་རྟོགས་པ་བརྙེས་པ་ཤ་སྟག་ཡིན་པར་ངེས། དེས་ན། ཨ་ཕོས་འཇོན་ན་གཞུང་འདི་དག་ནི་ཡིད་བརྟན་དུ་རུང་ཞིང་ཁྱད་དུ་འཕགས་པ་ཤ་སྟག་ཡིན་པས་ཧ་ཅང་བློ་བདེ་པོ་འདུག །འདི་དག་གི་གནད་རྣམས་ཀྱང་རྗེ་རིན་པོ་ཆེའི་རྣམ་གཞག་རིམ་པའི་རྣམ་བཤད་དུ་གསལ་བར་གསུངས་པ་བཞིན། སྔགས་རིམ་ཆེན་མོར་ཡང་འདི་ལྟར་གསུངས་མི་འདུག་སྙམ་པ་བྱུང་། སྤྱིར་ན་རྗེ་རིན་པོ་ཆེས་ཧ་ཅང་གལ་ཆེན་པོའི་རིགས་ཡིན་ན་མ་གཏོགས་གཞུང་གཅིག་ཏུ་གསུངས་པ་དེ་གཞུང་གཞན་དུ་ཡང་ཡང་བཟློས་ནས་གསུངས་པའི་སྲོལ་མེད། རྣམ་གཞག་རིམ་པའི་རྣམ་བཤད་ཀྱི་འདིའི་ཐད་ཀྱི་ཤོག་ལྷེ་འགའ་ནི། གཞུང་དེའི་ཉིང་ཁུ་ལྟ་བུ་ཧ་ཅང་ཁྱད་དུ་འཕགས་པ་ཞིག་ཏུ་མཐོང་། དེ་ལྟར་གསུངས་པའི་དོན་རྣམས་ཡིད་ལ་དྲན་པའི་ཚེ་ལྷའི་རྣལ་འབྱོར་ཞེས་པ་འདི་དག་མགོ་སྐོར་གཏོང་འདོད་ཀྱིས་ཟློས་གར་འཁྲབ་པ་ལྟ་བུ་མ་ཡིན་པར་སྟོང་ཉིད་རྟོགས་པའི་གཟུང་རྣམ་ལྷར་ཤར་བའི་རྣལ་འབྱོར་བསྒོམ་པ་ནི་སྲིད་པའི་རྩ་བ་བདག་འཛིན་འཇོམས་བྱེད་ཀྱི་གཉེན་པོ་སྟོབས་ལྡན་ཡིན་ཏེ། མཁས་གྲུབ་རིན་པོ་ཆེའི་བསྐྱེད་རིམ་ཆེན་མོ་དངོས་གྲུབ་རྒྱ་མཚོ་ལས། དམིགས་པ་ལྷའི་འཁོར་ལོ་ལ་དམིགས་ནས་རང་བཞིན་མེད་པར་ངེས་པའི་བློ་དེ། མྱུ་གུ་ལ་དམིགས་ནས་རང་བཞིན་མེད་པར་ངེས་པའི་བློ་ལྟ་བུ་ལས་བདེན་འཛིན་གྱི་གཉེན་པོར་འགྲོ་བའི་ནུས་པ་བརྒྱ་འགྱུར་གྱིས་ལྷག་པ་ཡིན་པས། ཞེས་བདེན་འཛིན་ལ་གནོད་ཚབས་ཆེ་བར་གསུངས་ཡོད། དེ་ཡང་འདི་ལྟར་ཡིན་སྙམ་སྟེ། སྟོང་ཉིད་རྟོགས་པའི་ཤེས་རབ་ཡིན་པར་འདྲ་ན་ཡང་ཐབས་ཀྱིས་ཟིན་པའི་རྣམ་ཀུན་མཆོག་ལྡན་གྱི་སྟོང་ཉིད་རྟོགས་པའི་ཤེས་རབ་དེས་ཤེས་སྒྲིབ་ཀྱི་གཉེན་པོ་བྱེད་ཐུབ་པར་ཡོངས་གྲགས་ལྟར་དང་། ཡུལ་སྟོང་པ་ཉིད་རིག་པའི་བློ་ཡིན་པར་འདྲ་ན་ཡང་ཐབས་རྒྱ་ཆེན་པོས་ཟིན་མ་ཟིན་གྱི་ཁྱད་པར་ལས་སྒྲིབ་པ་སྤོང་བའི་གཉེན་པོ་སྟོབས་ལྡན་དུ་འགྱུར་མིན་གྱི་ཁྱད་ཡོད་པ་བཞིན་དུ། རྒྱ་ཆེ་བ་ལྷའི་འཁོར་ལོ་ལ་དམིགས་པ་དེས་ཐབས་ཀྱི་ཆ་ནས་བྱང་ཆུབ་ཀྱི་སེམས་ཀྱིས་ཟིན་པ་ལྟ་ཅི། རྣམ་པ་རྒྱ་ཆེ་བ་ལྷའི་འཁོར་ལོར་སྣང་ཞིང་། འཛིན་སྟངས་སྟོང་ཉིད་དང་ངེས་པ་རང་བཞིན་མེད་པ་ལ་དྲངས་པའི་ཁྱད་པར་དང་ལྡན་པའི་སྟོང་ཉིད་རྟོགས་པའི་ཤེས་རབ་དེ་སྒྲིབ་པའི་གཉེན་པོ་སྟོབས་དང་ལྡན་པ་ཡིན། འདི་ནི་རྒྱུད་སྡེ་བཞི་ཀས་འདོད་ཅིང་དེའི་སྟེང་དུ་སྐྱེ་འཆི་བར་དོ་གསུམ་དང་རྣམ་པ་མཐུན་པའི་ལམ་སྒོམ་པ་རྫོགས་རིམ་སྨིན་བྱེད་ཁྱད་པར་ཅན་དུ་འགྲོ་བ་དང་། གཞི་ལ་རང་ཆས་སུ་ཡོད་པའི་ཆོས་གསུམ་དང་རྣམ་པ་འདྲ་བའི་སངས་རྒྱས་ཀྱི་སའི་ཆོས་ལོངས་སྤྲུལ་གསུམ་འགྲུབ་ཏུ་ཡོད་ཅེས་གསུངས་པ་འདིས་རྣ་ཅོག་ཀྲོང་ཀྲོང་བྱེད་དགོས་པ་ཞིག་ཏུ་མངོན་ཏེ་གོ་རིམ་ལྡན་ཞིང་ཁ་གསལ་བ། རྩ་བཤད་ཀྱི་ཁུངས་དང་ཡིད་ཆེས་པའི་ལུང་རིགས་ཀྱིས་བརྒྱན་པ་འདི་འདྲ་བ་མ་བསྒོམས་ན་ཅི་བསྒོམ་སྙམ་པ་མི་འདུག་གམ།

གཉིས་པ་ནི། འོ་ན་བསྲུང་འཁོར་དང་རིག་མ་འདུ་བྱ་བ་ཕྱིན་ཆད་ལ་ཆོས་མཐུན་མ་སྦྱར་བ་ཅི་ཡིན་སྙམ་ན། ཞེས་པ་ནས། རྣམ་པར་དགོད་པའི་རྣམ་པར་བཞག་པ་རིམ་པར་ཕྱེ་བ་སྟེ་ལེའུ་དང་པོའི་རྣམ་པར་བཤད་པའོ།། །།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

འཆི་བ་ཆོས་སྐུར་འཁྱེར་བའི་རྣལ་འབྱོར་ལྷག་མོས།

གཉིས་པ་དངོས་གཞི་ལ། རང་དོན་ཕུན་ཚོགས་སྒྲུབ་བྱེད་དང་པོ་སྦྱོར་བའི་ཏིང་ངེ་འཛིན། ཞེས་པ་ནས། ལས་རྒྱལ་མཆོག་གི་ཏིང་ངེ་འཛིན་དང་གསུམ། དང་པོ་འཆི་བ་ཆོས་སྐུར་འཁྱེར་བའི་རྣལ་འབྱོར་ལྷག་མོས། ཞེས་པ་ནས། སྐྱབས་མགོན་རྡོ་རྗེ་འཆང་དཀོན་མཆོག་འཇིགས་མེད་དབང་པོ་དབུས་ཕེབས་རྗེས་མའི་སྐབས་ཡོངས་འཛིན་ཡེ་ཤེས་རྒྱལ་མཚན་གྱིས་འདི་ལ་བས་འཕུལ་ཡོད་མེད་ཀྱི་བཀའ་འདྲི་གནང་བར། ཞེས་པ་ནས། རྙིང་མ་སོགས་ལྷ་བསྒོམ་པའི་ཐོག་མར་སྭ་བྷཱ་ཝས་སྟོང་སྦྱངས་མེད་པའང་འབྱུང་བ་རྒྱལ་དབང་ལྔ་པ་ཆེན་པོའི་རྟ་མགྲིན་གྱི་སྒྲུབ་ཐབས་ཀ་དག་མ་ལྟ་བུ་སྟེ། ཀ་དག་ཅེས་པ་ཡུལ་གྱི་འོད་གསལ་དང་ཡུལ་ཅན་གྱི་འོད་གསལ་གཉིས་ཀ་ལ་སྦྱར་དུ་ཡོད་པའི་ཚིག་རྒྱ་ཆེན་པོ་ཞིག་རེད། ཆོས་ཐམས་ཅད་ཀ་ནས་དག་པས་སྤང་བྱ་ཡེ་ནས་དག །
ཅེས་པ་ནས། ཁ་ཅིག་སྟོང་སྦྱངས་བྱས་པས་སྣོད་བཅུད་གང་ཡང་མི་སྣང་བའི་ཅང་མེད་དུ་བསྒོམ་པ་ནི་སྐུར་འདེབས་ཀྱི་ལྟ་བར་འགྱུར་ལ། ཞེས་མཁས་གྲུབ་རིན་པོ་ཆེས་བསྐྱེད་རིམ་ཆེན་མོར་སྤྱིར་སྣོད་བཅུད་ཅང་མེད་དུ་སོང་བར་བསྒོམ་པ་མིན་པས་ཞེས་གསུངས་སོ། །དེས་ན་གཏན་མེད་དུ་སོང་བ་མིན་ཡང་བར་ཆད་མེད་ལམ་གྱིས་སྟོང་ཉིད་ལ་རྩེ་གཅིག་ཏུ་མཉམ་པར་བཞག་པའི་ངོར་ཀུན་རྫོབ་ཀྱི་ཆོས་མེད་ལ། སྤྲོས་པའི་ཆོས་དེ་དག་མེད་པ་སྟོང་ཉིད་ངེས་པའི་ངེས་ངོར་དང་འདྲེས་ནས་ཡོད་པས་བར་ཆད་མེད་ལམ་གྱི་ངོར་ཀུན་རྫོབ་ཀྱི་ཆོས་མེད་པ་སྟོང་ཉིད་དུ་འདོད་པ་འདི་གལ་ཆེ། ཞེས་པ་ནས། ལས་དང་པོ་བས་སྟོང་ཉིད་བསྒོམ་པའི་མན་ངག་ཡིན་པར་གསུང་རྒྱུན་ལས་འབྱུང་ངོ་། །ཞེས་ཡེ་ཤེས་ཀྱི་ས་སྒོམ་པའི་སྐབས་ཀྱི་སྟོང་ཉིད་བསྒོམ་ཚུལ་རྣམས་གསུངས་སོ། །

གཉིས་པ་སྣོད་ཀྱི་འཇིག་རྟེན་ཕྱི་མ་ཆགས་པ་དང་ཆོས་མཐུན་པར་འབྱུང་བཞིའི་དཀྱིལ་འཁོར་གཞལ་ཡས་ཁང་གདན་བཅས་བསྐྱེད་པ་ནི། ཞེས་པ་ནས། བདག་མདུན་གཉིས་ཀ་ལ་ཡིད་ཀྱིས་གསལ་བཏབ་ཆོག་ཅེས་གསུང་རྒྱུན་ལས་འབྱུང་། རྗེ་རིན་པོ་ཆེའི་ཞལ་ཤེས་གནད་ཀྱི་ཐིམ་ཡིག་དང་ཡིག་ཆུང་ཉེར་གཅིག་གཉིས་ཀར། དེའི་དབུས་སུ་གཞལ་ཡས་ཁང་བསྒོམས་ན་ཤིན་ཏུ་ལེགས་ཤིང་། གཏོར་མགྲོན་བསྐྱེད་པའི་སྐབས་ཀྱི་རིགས་པ་སྦྱར་ན་ཡང་ཐོབ་པ་ཡིན་ནོ། །ཞེས་གསུངས་པ་ལྟར། སྐབས་རེར། རང་ཅག་གིས་བདག་བསྐྱེད་དངོས་གཞི་སྒོམ་པའི་ཚེ་ཁྲོ་བཅུའི་བསྲུང་འཁོར་དང་བཅས་པའི་དབུས་སུ་འདུས་པའི་དཀྱིལ་འཁོར་གསལ་བཏབ་ནས་བསྒོམས་ན་ཤིན་ཏུ་ལེགས་པར་གཏོར་མགྲོན་བསྐྱེད་པ་དཔེར་བཀོད་ནས་གསུངས་སོ། །

དེའི་ནང་དུ་ཆོས་འབྱུང་བསྒོམ་པ་ནི། རྩ་རྒྱུད་ལས། ནམ་མཁའི་དབྱིངས་ཀྱི་དབུས་གནས་པར། །ཞེས་པ་ནས། དཀྱིལ་འཁོར་རྡོ་རྗེ་ཀུན་སྐྱེས་བསམ། །ཞེས་པ་ལྟར་ཧཱུཾ་ཡཾ་ཧཱུཾ་སྔོན་པོ་ལས་རླུང་དཀྱིལ་སྔོན་པོ་གཞུ་ལྟ་བུ་བཅད་ཁ་ཤར་དུ་བསྟན་པ། ཞེས་པ། རང་ཉིད་གང་དུ་གནས་པའི་མདུན་ཤར་དུ་བརྩིས་ཏེ་ཧཱུཾ་གི་ཞབས་ཀྱུ་ཕར་བསྟན་པའི་ཧཱུཾ་ཉལ་སྟབས་དང་། དེའི་སྟེང་གི་ཡཾ་ཡིག་མདུན་ནས་བལྟས་ན་དབུ་ཅན་གྱི་རྣམ་པ་དང་རྒྱབ་ནས་བལྟས་ན་གོར་དབྱིབས་ཀྱི་ཚུལ་དུ་གནས་པ། དེའི་སྟེང་དུ་ནང་མཆོད་ཀྱི་སྐབས་བཞིན་ཧཱུཾ་ཡིག་བསམ་པར་བྱ།

དེའི་སྟེང་ཧཱུཾ་རཾ་ཧཱུཾ་དམར་པོ་ལས་མེ་དཀྱིལ་གྲུ་གསུམ་ཟུར་གཅིག་ཤར་དུ་བསྟན་པ། དེའི་སྟེང་ཧཱུཾ་བཾ་ཧཱུཾ་དཀར་པོ་ལས་ཆུ་དཀྱིལ་དཀར་པོ་ཟླུམ་པོ། ཞེས་མེ་དཀྱིལ་གྲུ་གསུམ་གྱི་ནང་དུ་ཚུད་པར་བྱས་པ་ན་མཐའ་རེར་ཟུར་གསུམ་རེ་ལྷག །དེའི་སྟེང་ཧཱུཾ་ལཾ་ཧཱུཾ་ལས་ས་དཀྱིལ་སེར་པོ་གྲུ་བཞི་པ། འདི་ཡང་ཆུ་དཀྱིལ་ཟླུམ་པོའི་ནང་དུ་ཚུད་པར་བྱས་པ་ན་ཕྱོགས་བཞི་ལ་ཟླུམ་པོའི་བཅད་ཁ་བཞི་ལྷག །ཧཱུཾ་རྣམས་མགོ་ནུབ་ཏུ་བསྟན་ནས་ཉལ་སྟབས་སུ་གནས་པའི་བར་དུ་འབྱུང་བཞིའི་ས་བོན་གྱེན་འགྲེང་། ཞེས་པ་ནས། འབྱུང་བཞིའི་དཀྱིལ་འཁོར་གཅིག་ཏུ་འདྲེས་པ་ལས་སྣ་ཚོགས་རྡོ་རྗེ་རྭ་གསུམ་མམ་ལྔ་པ། ཞེས་པ། སྣ་ཚོགས་རྡོ་རྗེའི་ལྟེ་བ་དེ་སྒོ་ཚད་ཧྲིལ་པོ་གཅིག་གིས་དམའ་བར་བྱས་ན་ནི་སྣ་ཚོགས་རྡོ་རྗེ་རྭ་གསུམ་སྟེ་ཁྱོན་རྭ་བཅུ་གཉིས་དང་། རྭ་ལྔ་པ་བྱས་ན་སྒོ་ཚད་ལྔའོ། །

ཁ་དོག་ཕྱོགས་མདོག་གམ་རྭ་ཁྲ། ཞེས་པ། ཕྱོགས་མདོག་ནི་ཤར་དཀར། ལྷོ་སེར། ནུབ་དམར། བྱང་ལྗང་། རྭ་ཁྲ་བྱེད་ན་སྐབས་རེར། དབུས་རྭ་ཕྱོགས་ཀྱི་དེ་བཞིན་གཤེགས་པའི་རང་མདངས་དང་། སྟེང་རྭ་ཐམས་ཅད་དབུས་ཀྱི་དེ་བཞིན་གཤེགས་པའི་རང་མདངས་ཕོག་པས་སྔོན་པོ་དང་། གཡས་གཡོན་གཉིས་ཕྱོགས་ཀྱི་དེ་བཞིན་གཤེགས་པ་གཉིས་ཀྱི་དང་། འོག་རྭ་དེ་ཁ་སྤྲོད་ཀྱི་ཕྱོགས་ཡིན་པས་དེ་བཞིན་གཤེགས་པའི་རང་མདངས་སུ་གསུངས་པ་རེད།

ལྟེ་བ་བྲེ་ཞབས་ལྟར་གྲུ་བཞི་མདོག་སྔོན་པོ་ཁ་ཞེང་གི་རྒྱར་སྒོ་ཚད་བཅུ་གཉིས་པ་བསྒོམ་པ་ནི། ཞེས་པ་ནས། དེ་ལ་སངས་རྒྱས་ཀྱི་སྤྲིན་གྱི་འོད་ཟེར་འཕྲོ་བའི་དོན། བཀྲ་ཤིས་འཁྱིལ་པ་སྡོམ་ཡེ་ཤེས་དགེ་ལེགས་ཀྱིས་རྒྱུད་པ་བསམ་གཏན་སེངྒེ་ཚང་ལ་དྲིས་པར། ཞེས་པ་ནས། ཀུན་མཁྱེན་གོང་མའི་བསྐྱེད་རིམ་དུ་ཡང་སངས་རྒྱས་རིགས་ལྔའི་ཚོགས་སྤྲོ་བར་གསུངས་ལ། ལྕང་སྐྱ་རིན་པོ་ཆེ་ངག་དབང་མཆོག་ལྡན་གྱིས། རྣམ་སྣང་ཞལ་གསུམ་ཕྱག་དྲུག་པའི་ཚོགས་འོད་ཟེར་དུ་སྤྲོས་པས་རྭ་བའི་ནང་གང་བ་བསམ་གསུངས་འདུག་གོ །བྷྲུཾ་ཡིག་སངས་རྒྱས་ཀྱི་སྤྲིན་གྱི་ཚོགས་དང་བཅས་པ་འོད་ཀྱི་ཕུང་པོ་གཅིག་ཏུ་འདུས་པ་ལས་གཞལ་ཡས་ཁང་གྲུ་བཞི་སྒོ་བཞི་ལ་སོགས་པ་མཚན་ཉིད་ཐམས་ཅད་ཡོངས་སུ་རྫོགས་པ་གཙོ་བོ་ཡབ་ཡུམ་གྱི་གདན་གཅིག་ཏུ་བྱས་པའི་གདན་སོ་གཅིག་དང་བཅས་རྫོགས་པར་གྲུབ་པ་སྟེ་ལྷག་མོས་ཀྱི་ལྷ་ཡོངས་རྫོགས་སྐད་ཅིག་གམ་དུས་གཅིག་ཏུ་བསྐྱེད་ནས་རིམ་གྱིས་གསལ་འདེབས་པ་ཡིན་ལ། དེ་ཡང་མཛོད་ལས། ཆགས་པ་དང་པོའི་རླུང་ནས་ནི། །ཞེས་པ་ནས། བོད་སྔ་མ་ལ་རྩིག་པ་ཁ་དོག་ལྔ་བརྩེགས་པའི་ལུགས་ཡོད་ཀྱང་འདིར་ཕྱི་དཀར་ལ་ནང་སྔོ་བ་དར་གྱི་ཡོལ་བ་ལྔ་བརྩེགས་ལྟ་བུ་ཕྱི་ནང་དུ་ཡོད་པ། ཤེལ་ལྟར་དྭངས་པས་ངོས་གཅིག་ནས་ཕན་ཚུན་སྒྲིབ་མེད་དུ་མཐོང་བ་དཔངས་སུ་ཆ་ཕྲན་བཅུ་གསུམ། ནང་གི་རྒྱར་ཆ་ཕྲན་སོ་གཉིས་ཏེ་སྒོ་ཚད་བརྒྱད། ཕྱོགས་གཅིག་གི་སྒོ་ལོགས་གཡས་གཡོན་གྱི་བར་དུ་རྩིག་རྒྱུན་མེད་པའི་ཧར་སྒོ་ཡིན་པས་རྩིག་པ་དུམ་བུ་བཞི་མ་འབྲེལ་བ། ཧར་སྒོ་ཞེས་པ་རྟ་བབས་ཐད་ནས་རྩིག་རྒྱུན་ཆད་པ། རྩིག་པའི་ཁར་ཐོག་ཁང་གི་རྡོ་ཡབ་གཤམ་མའི་དོད་ལྟ་བུ་པདྨ་རཱ་ག་སོགས་རིན་པོ་ཆེ་དམར་པོ་ཤིང་ལེབ་ལྟ་བུ་ལ་སྣམ་བུ་དམར་པོ་ཟེར་བས་རྩིག་པ་དང་ཞེང་ཆེ་ཆུང་མཉམ་པའི་སྣམ་བུ་དེ་ཆ་ཆུང་ཕྱེད་དང་གཉིས་བྱས་པའི་ཕྱེད་ཕྱིར་འབུར་དུ་ཐོན་པ། དེ་འདྲ་གྲུ་བཞིར་བཏང་བའི་ངོས་ལ་རིན་པོ་ཆེ་གྲུ་བཞི། ཟླུམ་པོ། ཟླ་གམ། ཟུར་གསུམ་ལ་སོགས་པས་ཕྲ་བཏབ་པའི་ཕ་གུ། དེའི་སྟེང་རིན་པོ་ཆེ་བདུན་ལྡན་གྱི་རྡོའི་སྙིང་པོའི་ཀ་བ། མུ་ཏིག་དམར་པོའི་བྲེ། སྤུག་གི་གཞུ། ཤེལ་གྱི་ཀ་ཆུང༌རེ་རེ། བཻ་ཌཱུརྱའི་བྲེ། དངུལ་གྱི་གཞུ་རྣམས་བརྩེགས་པ་ཉིས་རིམ་གྱིས་བཏེག་པའི་གསེར་སྣམ་རིམ་པ་བཞི་འམ། ཞེས་པ། གསེར་སྣམ་རིམ་པ་བཞི་བྱས་ན་གསེར་སྣམ་རེ་རེ་ལའང་ཆ་ཆུང་ཕྱེད་ཕྱེད་དེ་བཞི་བསྡོམས་པས་ཆ་ཆུང་གཉིས། ཡང་། ལུགས་ཅིག་ལ་གསེར་སྣམ་ཉིས་བརྩེགས་ལ་ཕྱི་ནང་གི་ཀ་ཚར་གཉིས་གཉིས་ཡོད་པས་བཞིར་བགྲང་བ་དང་། ཞེས་པ། གསེར་སྣམ་རེ་རེ་ལ་ཆ་ཆུང་གཅིག་གཅིག་དང་། གསེར་སྣམ་བཞིར་ལོང་དགོས་པས་ཕྱི་ནང་གཉིས་སུ་གཉིས་རིམ་བྱས་ཏེ་བསྡོམས་པས་གསེར་སྣམ་བཞིར་གསུངས། དེའི་སྟེང་བོད་པའི་སྐད་ལ་ལྕམ་དང་། རང་རེའི་ཨམ་སྐད་ལ་གྲབ་བསྒྲིགས་པའི་སྣེ་ཕྱིར་ལྷག་པ་ལ་ཆུ་སྲིན་མ་ཀ་རའི་ཁ་ནས་འཆང་བའི་མུ་ཏིག་སོགས་རིན་པོ་ཆེའི་དོ་ཤལ་ལམ་དྲ་བ་དང་། ང་ཨ་མདོ་བ་ཡིན་ཀྱང་ཨམ་སྐད་ལ་འདི་མོ་ཟིག་ཡིན་ན་ཧྲ་གི་ཞེས་པ་འདི་གཅིག་པོ་ལས་མི་ཤེས། བཞད་མོ་བཞད། དོ་ཤལ་ཕྱེད་པའམ་དྲ་ཕྱེད་གསུམ་མམ་ལྔ་གཤིབ་འཕྱང་བས་ཞེས་པ་ནས། ལྕམ་སྣེ་ལས་རིན་པོ་ཆེའི་ཤར་བུ་དཀར་པོ་ཞེས་པ་དབྱིབས་ཅི་འདྲ་བ་ཡོད་ཅེ་ན། སྤྱི་བླུག་མཆུ་མེད་མགོ་ཐུར་དུ་བསྟན་པ་ལྟ་བུ་ཁོར་ཡུག་ཏུ་བཙུག་པ་ཆུ་འབབ་པའི་བད་མཆུའི་དོད་ཡིན་པས་སྣེ་མོ་འདོད་སྣམ་ལས་ཅུང་ཟད་ཕྱིར་ཐོན་པ་བྱེད། ཅེས་པ། སྣ་ཚོགས་རྡོ་རྗེ་ལྟེ་བའི་སྟེང་རྩིག་པའི་ཕྱི་འགྲམ་ནས་མཆོད་པའི་ལྷ་མོ་རྣམས་འགོད་སའི་འདོད་སྣམ་དཔངས་ཆ་ཆུང་གཅིག་གམ་གཉིས་དང་། ཞེང་ཆ་ཆུང་གཉིས་ཡོད་པ་དེ་ལས་ཅུང་ཟད་ཕྱིར་ཐོན་པ་དགོས་གསུངས་པ་རེད། རྒྱ་གར་དྷ་རམ་སཱ་ལཱ་བཞིན་ཆར་ཞོད་ཆེན་པོ་ཡོད་ན་དེ་ལས་ཀྱང་ཕྱིར་ཐོན་པ་བྱུང་ན་ལེགས། བཞད་མོ་བཞད།

དེའི་སྟེང་པདྨ་འདབ་མ་ཕྱེད་པ་བསླང་བ་ལྟ་བུ་བསྒྲིགས་པ་པུ་ཤུའི་དོད་དེ། ཞེས་པ་ནས། མཆོད་པའི་ལྷ་མོ་མཆོད་རྫས་ཐོགས་པ་རྣམས་ཀྱིས་ཞལ་ནང་དུ་ཕྱོགས་ནས་དཀྱིལ་འཁོར་ལ་མཆོད་པ། སྒོ་དང་སྒོ་ཁྱུད་ཀྱི་ཕྱིའི་མཚམས་དང་རྩིག་པའི་ཕྱི་ནང་གི་ཟུར་བཞིར་ཟླ་ཕྱེད་ལ་གནས་པའི་རྡོ་རྗེ། ཞེས་པ། བོད་དུ་གཟིམ་ཁང་སོགས་ཀྱི་རྩིག་པའི་ཟུར་གདོང་ལ་སྐྱོན་མི་འབྱུང་བའི་ཆེད་རྩིག་གདོང་ནས་རྡོ་བསླངས་པ་དེའི་ཚོད་ལྟ་བུ་ཡིན།

སྒོ་བཞིའི་མདུན་དུ་སྟེགས་བུ་གྲུ་བཞི་པ། གསང་བ་འདུས་པའི་དཀྱིལ་འཁོར་ལ་སྒོ་དང་སྒོ་ཁྱུད་སྒོ་ལོགས་ཏེ་འགྲམ་ལོགས་སྒོ་དང་མཉམ་པ་ཞེས་སྒོ་ཚད་རེ་རེ་ཐོན་པས་རྡོ་རྗེ་ལྟེ་བ་དང་ཁ་ད་ཆད་དུ་ཕལ་ཆེར་ཡོད། དེའི་སྟེང་བུམ་པ་ནས་ཐོན་པའི་ཀ་བ་བཞི་བཞི། ཞེས་པ་ནས། དེའི་སྟེང་ཀ་བ་བཙུགས་ཏེ་བར་སྟོང་ཡོད་པའི་མུན་སྣམ། བར་སྟོང་ཡོད་པའི་མུན་སྣམ་ཞེས་པ་སྣམ་བུ་ཟུར་དུ་མེད་ཀྱང་སྣམ་བུ་འོག་མ་དང་སྟེང་མའི་བར་དུ་བར་སྟོང་ཡིན་པས་རི་མོ་འབྲི་སྐབས་ནག་བཅད་བྱས་པ་ལ་མུན་སྣམ་ཞེས་བརྗོད། དེའི་སྟེང་ཝ་རཎྜ་ལ་འབོལ་རིས་སམ་བྱེའུ་ཕྲུག་ཁར་བསྒྲིགས་པའི་རི་མོ་ཞེས་དར་ལྕེ་ཁྲ་བོ་བརྩེགས་པའི་རི་མོ་ལྟ་བུ། དེའི་སྟེང་གོང་དུ་བཤད་ལྟར་གྱི་མུན་སྣམ། དེའི་སྟེང་ཤར་བུ་སོགས་གསུམ་དང་མདའ་ཡབ་སྟེ་བཞི་བར་མ་ཆད་དུ་གནས་པ། ཞེས་པ་ནས། དེ་ནས་གཡས་གཡོན་དུ་འཇིགས་བྱེད་ལྟར་ན་ཆ་ཆུང་གཉིས་གཉིས་དང་འདིར་སྒོ་ཚད་རེ་རེ་ཕྱེས་ཏེ་ཆ་ཆུང་བཞི་བཞི་སོང་བ་སྒོ་འགྲམ། དེ་ནས་ཕྱིར་ཆ་ཆུང་བཞི་བཞི་སོང་བ་སྒོ་ལོགས་ཏེ་འགྲམ་ལོགས་སྒོ་དང་མཉམ་པའི་ལུགས་སོ། །

ཡང་། ཐ་སྙད་འདོགས་ལུགས་གཞན་དུ་ནང་མ་སྒོ་ལོགས་དང་། ཕྱི་མ་སྒོ་འགྲམ་དུ་ངོས་འཛིན་པའི་ལུགས་ཡོད་ཀྱང་མིང་འདོགས་ཙམ་ལས་དོན་ལ་འདྲ། ཞེས་པ་ནས། དེ་ཐམས་ཅད་རང་གི་བློས་བཏགས་པའི་རྟེན་འབྲེལ་ཙམ་དུ་ཤར་བས་ཞེས་རྟེན་འབྲེལ་ཙམ་དུ་བལྟ་བ་གལ་ཆེན་པོ་རེད་ཅེས་པའོ། །སྔགས་ལ་སྟོང་ཉིད་ཀྱི་ལྟ་བ་འཚོལ་བའི་ཐབས་མདོ་ལས་ལྷག་པ་མང་པོ་ཡོད་ཅེས་པ་འདི་འདྲའི་སྟེང་ནས་གོ་དགོས།
རྟ་བབས་ཀྱི་གཡས་གཡོན་བུམ་པ་ལས་ཐོན་པའི་དཔག་བསམ་གྱི་ཤིང་བརྒྱད་ཀྱི་ཡལ་གར་དབུས་སུ་རྒྱལ་སྲིད་སྣ་བདུན་གང་སོང་བའི་མཐར་གཞན་དྲུག་གིས་བསྐོར་བ། དེ་དག་གི་བར་དུ་འདུས་པའི་ལམ་རིམ་གཉིས་ལ་བརྟེན་ནས་གྲུབ་པ་བརྙེས་པ་ཡོངས་གྲགས་ཀྱི་གྲུབ་པའི་ཆ་ལུགས་ཏེ་གྲུབ་ཆེན་བརྒྱད་ཅུའི་ནང་གི་གྲུབ་ཆེན་རྣམས་དང་འདྲ་བར་རལ་བའི་ཐོར་ཚུགས་དང་ལྡན་པའི་གྲུབ་ཐོབ་བམ་སྔགས་འཆང་གི་ཆ་ལུགས་སམ། ཤར་ཕྱོགས་པ་རྣམ་སྣང་དང་ལྷོ་ཕྱོགས་པ་རིན་འབྱུང་སོགས་ལྟ་བུ་མཉམ་གཞག་ཏུ་ཡོད་པ། དེའི་སྟེང་གི་ནམ་མཁར་སྤྲིན་གསེབ་ནས་ལུས་ཕྱེད་ཐོན་པའི་ལྷ་མོ་རྣམས་ཀྱིས་མཆོད་པ་བྱེད་བཞིན་པ། གཞལ་ཡས་ཁང་གི་ཕྱོགས་བཞིའི་ཚངས་ཐིག་དང་རྩ་ཐིག་འཕྲད་མཚམས་ནས་ནང་དུ་སྒོ་ཚད་རེ་འོང་བའི་མཚམས་ནས་གཡས་གཡོན་དུ་སྒོ་ཚད་གཅིག་དང་ཆ་ཆུང་གཅིག་སྟེ་ཆ་ཕྲན་ལྔ་ལྔར་ཀ་བ་དཔངས་ཆ་ཕྲན་བཅུ་དྲུག་པ་གཉིས་གཉིས་ཏེ་བརྒྱད་བཙུགས་པ་ལ་གདུང་རིང་བཞི་བཏང་བ་ལ་ལྕམ་སྣེ་ནང་མ་དང་། ཕྱི་མ་གསེར་སྣམ་ལ་བཀལ་ཏེ་ཕྱི་ཁྱམས་གྲུ་བཞི་པ་ཕུབ། ཅེས་ཀ་བ་བརྒྱད་བཙུགས་པ་ལ་གདུང་རིང་བཞི་ཐད་ཀར་བསྣོལ་མར་བཏང་། ལྕམ་སྣེ་ནང་མ་རྣམས་གདུང་མར་བཀལ། ཕྱི་མ་རྣམས་རྩིག་སྟེང་གི་གསེར་སྣམ་གྱི་ཐོག་ཏུ་བཀལ་ཏེ་ཕྱི་ཁྱམས་གྲུ་བཞི་པ་ཕུབ།

སྒོ་ཁྱུད་གཡས་གཡོན་གྱི་སྟེང་ཕྱི་ནང་དུ་གདུང་གཉིས། ཞེས་ནང་གི་གདུང་མའི་ཐོག་ཕྱི་ཁྱམས་གྲུ་བཞི་པའི་ལྕམ་སྣེ་བཀལ། གཞན་ཕར་ཕྱོགས་ཀྱི་གསེར་སྐའི་སྟེང་དུ་བཀལ། སྒོའི་ཐོག་ཏུ་བསླེབས་པ་ན་གསེར་སྐད་རྩིག་པའི་ཐོག་ནས་ཕྱིན་ཏེ་སྒོའི་སྟེང་དུ་སྟོང་པ་ཡིན་པས་གདུང་མ་གཅིག་པོའི་ཐོག་ཏུ་བཀལ། དེ་ནས་གདུང་ཕྱི་མའི་སྟེང་སྒོ་ལོགས་ཀྱི་རྩིག་གདོང་དེ་ལྟེ་བ་གྲུ་བཞི་པ་དང་ཁ་ད་ཆད་དུ་སོང་བའི་རྩིག་རྒྱུན་གྱི་གཡས་གཡོན་དུ་ཟུར་ནས་དཀྱིལ་གཤགས་བརྒྱབ་པ་ལྟ་བུ་ཕྱེད་ཀ་ཕྱེད་ཀ་ཅན་གྱི་ཀ་བ་གཉིས་གཉིས་ཀྱིས་བཏེག་པའི་གདུང་སྲིད་དུ་ཆ་ཕྲན་བཅུ་གཉིས། ཀ་བ་གདུང་བཅས་ཀྱི་དཔངས་ཆ་ཕྲན་བཅུ་དྲུག་པ། དེ་དག་ལ་ལྕམ་བཀལ་ཏེ་ཁྲོ་ཁང་དང་སྒོ་ཁང་གི་ཐོག་དབུབ། དབུས་སུ་གཞལ་ཡས་ཁང་གི་ཕྱེད་ཚད་ཀྱི་ཟླུམ་སྐོར་ཆ་ཆུང་བཅུ་དྲུག་པ་ནི་གར་བུ་ཟླུམ་པོའི་རྒྱ་ཚད་དེ། ཞེས་ཕྱོགས་གཅིག་ལ་སྒོ་ཚད་བཞི་ཡོད་པ་ལས་སྒོ་ཚད་གཉིས་ཕྱིན་པའི་མཚམས་ནས་ཟླུམ་སྐོར་ཆ་ཆུང་བཅུ་དྲུག་པ་ཡར་རྩིག་པ་རིམ་པ་ལྔ་གོར་གོར་ཡོད་པ་དེ་ལ་གར་བུ་ཟླུམ་པོ་ཞེས་བརྗོད།

དེ་ལ་རྡོ་རྗེའི་ཕྲེང་བ་དཔངས་ཞེང་ཆ་ཆུང་གཅིག །གར་བུ་ཟླུམ་པོའི་སྟེང་དུ་ཚངས་ཐིག་གི་གཡས་གཡོན་ཆ་ཆུང་གཉིས་གཉིས་སོང་མཚམས་ཆ་ཕྲན་རེས་རེའུ་མིག་དགུར་བཅད། དེ་ལ་ཀ་ཆུང་བྲེ་གཞུ་དང་བཅས་གཉིས་གཉིས་བཙུགས་པའི་སྟེང་གདུང་འཁོར་རེའུ་མིག་དགུ་དང་བཅས་ཐོག་དབུབ་པ་ལ་ཕོ་བྲང་ནང་མའམ་གནོད་མཛེས་ཀྱི་ཁང་བུ་ཆུང་ངམ་གར་བུ་ཟླུམ་པོ་ཞེས་དཔངས་ཆ་ཆུང་དྲུག་གོ །ཡང་། ལུགས་གཅིག་ལ་གར་བུ་ཟླུམ་པོའི་གནོད་མཛེས་བཞུགས་སའི་མཐིལ་ལ་རེའུ་མིག་དགུ་དང་། གར་བུ་ཟླུམ་པོའི་ཐོག་ཏུ་དེ་བཞིན་གཤེགས་པ་ལྔ་དང་ལྷ་མོ་བཞི་བཞུགས་སའི་རེའུ་མིག་དགུ་དང་། ཀ་བ་ཡར་ཕྱིན་སའི་སྟེང་དུ་ཟླུམ་སྐོར་གཅིག་བཅས་ཟླུམ་སྐོར་སུམ་རྩེག་བྱེད་པ་སོགས་ཡོད།

དེའི་སྟེང་སླར་ཡང་ཕྱོགས་བཞིར་ཀ་བ་བྲེ་གཞུ་གདུང་འཁོར་རེའུ་མིག་དགུ་དང་བཅས་ཞེས་པ་ནས། ཀ་བ་འདི་དག་ལ་སྟེང་དུ་འཁོར་ལོའི་རི་མོ་ཙམ་བྲི་ཡང་སྒོམ་དོན་ཕྱོགས་རེའི་ཀ་བ་སོ་སོའི་རྡུལ་ཕྲན་ཚུན་ཆད་འཁོར་ལོ་སོགས་ལས་གྲུབ་པ། གཞལ་ཡས་ཁང་གི་ཕྱེད་ཀྱི་ཚད་དུ་ཟླུམ་སྐོར་ཡོད་པ་དེའི་སྟེང་གདུང་རིང་བཞི་སྣོལ་མར་བཏང་སྟེ། རེའུ་མིག་དགུར་ཡོད་པ་དེའི་ཟླུམ་སྐོར་དང་གདུང་རིང་འཕྲད་མཚམས་ཀྱི་སྣེ་ནས་ཀ་བ་བསླངས་པའི་རེའུ་མིག་དགུ་པའི་ལྷོ་བྱང་གི་ཀ་བའི་སྟེང་དུ་ཀ་བ་གསེག་ཁ་གཉིས་རྩེ་མོ་ཤར་ནུབ་ཏུ་དུད་དེ་ཞེས་ཤར་གྱི་དེ་ནུབ་ཏུ་དང་ནུབ་ཀྱི་དེ་ཤར་ལ་ཕྲན་བུ་དུད་པའི་ཀ་བ་གཉིས་ཏེ་ཀ་བ་བཞི་དང་། བཙུགས་པའི་རྩེར་རྒྱ་ཕིབས་ཀྱི་ལྕམ་སྣེ་ནང་མ་འགེལ་སའི་གདུང་ལེབ་སྲིད་ཆ་ཕྲན་བཅུ་དྲུག །ཞེང་སྒོ་ཚད་གཅིག་པ་ལྷོ་བྱང་དུ་བཏང་བའི་ཀ་བ་གདུང་དང་བཅས་པའི་དཔངས་ཆ་ཆུང་དྲུག་གོ །ལྕམ་སྣེ་ནང་མ་བཀལ་སའི་ཕྱི་ཁྱམས་གྲུ་བཞི་པའི་སྟེང་རྒྱ་ཕིབས་ཀྱི་ལྕམ་སྣེ་ཕྱི་མ་འགེལ་སའི་ཀ་བ་བྲེ་གཞུ་དང་བཅས་པའི་སྟེང་གདུང་གྲུ་བཞིར་འཕངས། ཤར་ནུབ་ཏུ་མར་སྣེ་གདུང་གྲུ་བཞིར་འཕངས་ཞེས་པའི་གདུང་དེ་ལ་བརྟེན་ཞིང་། རྩེ་མོ་རྒྱ་ཕིབས་ཀྱི་གདུང་རིང་ལ་ཟུགས་པའི་ལྕམ་བཏང་། ཤར་ནུབ་ཏུ་དུད་ནས་ཡོད་པའི་ཀ་བ་གསེག་ཁ་གཉིས་ཀྱི་ལྷོ་བྱང་གི་སྐེད་པར་མི་འགུགས་པའི་ཆེད་དུ་སྐེད་པར་སྒྲོག་གདུང་བཏང་ནས་དེ་དང་ཕྱི་ཁྱམས་ཀྱི་གདུང་ལ་བཀལ་བའི་ལྷོ་བྱང་གི་ལྕམ་དེའི་ནང་སྣེ་སྒྲོག་གདུང་ལ་བཀལ། ཕྱི་སྣེ་དེ་ཕྱི་ཁྱམས་ཀྱི་གདུང་ལ་བཀལ་བའི་ལྕམ་བཏང་སྟེ་ཐོག་བཀབ་པས་རྒྱ་ཕིབས་ཀྱི་དབྱིབས་ཐོན། སྒྲོག་གདུང་གི་སྟེང་གདུང་ལེབ་ཀྱི་བར་དེར་བར་སྟོང་ཡོད་པས་གདུང་ལེབ་ཀྱི་གཡས་གཡོན་གཉིས་ནས་ཁྱུང་ཞལ་ལྟ་བུ་བཀོད་དེ་དེའི་ཁ་ནས་དྲ་བ་དྲ་ཕྱེད་འཕྱངས་ནས་ཡོད་པར་བསམ་དགོས། གདུང་ལེབ་སྟེང་ཞེས་པ་ནས། ཞིབ་པར་བློས་བསླང་ཁྲིད་པའི་ཟིན་ཐོ་ལོགས་སུ་ཡོད་པ་ལས་ཤེས་སོ། །

རེའུ་མིག་དགུ་པའི་ཕྱིར་ཆ་ཆུང་གཅིག་པའི་འོད་ཕྲེང་སྒོམ་དོན་ལ་མཐའ་མེད་དུ་འཕྲོ་བ། རྒྱུན་དུ་རི་མོ་འབྲི་སྐབས་འོད་ཕྲེང་གི་མཐཪ་ནག་བཅད་མ་བྱས་པ་ནི་སྒོམ་དོན་ལ་མཐའ་མེད་དུ་འཕྲོ་བ་ཤེས་ཆེད་ཡིན། གར་བུ་ཟླུམ་པོ་རིམ་པ་དང་པོར་བྱས་ནས། རིམ་པ་གཉིས་པའི་གྲྭའི་གཡས་གཡོན་ཞེས་གསུངས་པ་གར་བུ་ཟླུམ་པོ་རེའུ་མིག་དགུ་ཡོད་པ་ཕོ་བྲང་ནང་མར་བརྩིས་ནས་དེའི་ཕྱི་རིམ་པ་གཉིས་པའི་གཡས་གཡོན་དུ་བྱང་ཆུབ་ཀྱི་སེམས་ཀྱི་བདུད་རྩིས་གང་བའི་བུམ་པ་གཉིས་གཉིས་དང་། དེ་ཡང་། དེའི་ཕྱི་ལ་དཔངས་ཆ་ཕྲན་བཞི་ཆ་གཅིག་ལྟ་བུས་ཅུང་ཟད་མཐོ་བ། དབུས་ནས་བརྩིས་ན་རིམ་པ་གཉིས་པ་དང་། ཡང་སེམས་དཔའ་བརྒྱད་འཕྲོ་སའི་ལྷ་སྣམ་དེ་ཕྱི་ལ་བརྩིས་ན་ལྷ་སྣམ་ནང་མ་ཡིན།

བདེ་སྟོང་གི་ཡེ་ཤེས་ཀྱི་གཟུང་རྣམ་དེར་ཤར་བས་ལྷ་མིའི་རྫས་ལས་ཡོན་ཏན་ཁྱད་པར་དུ་འཕགས་པ། ཞེས་པ་ནས། ལྷོ་སེར། ནུབ་དམར། བྱང་ལྗང་། དབུས་སྔོ་བ། ཞེས་ཟུར་ཐིག་གི་བཅད་སའི་སྟེང་དུ་ཟུར་ལྕམ་ཁྲ་བོ་ཞེས་པ་ཞིག་མཚམས་བཞི་ལ་ཡོད། ཟུར་ལྕམ་ཁྲ་བོ་དེ་ལྕམ་གཞན་ལས་ལྡབ་གཅིག་གིས་སྦོམ་པས་ཞེང་དུ་ཆ་ཆུང་གཅིག །ཤར་ལྷོའི་ཟུར་ལྕམ་ཁྲ་བོ་དེ་ཕྱེད་སྟོད་དང་ཕྱེད་སྨད་དུ་ཡོད།

ཀུན་མཁྱེན་གོང་མའི་བསྐྱེད་རིམ་དུ་རིགས་ལྔའི་གནས་སུའམ་གར་བུ་ཟླུམ་པོའི་སྟེང་རེའུ་མིག་དགུའི་གནས་སུ་དེ་བཞིན་གཤེགས་པ་ལྔ་བཞུགས་ས་དེར་ལྷ་སྣམ་ཅུང་ཟད་འབུར་བ་དབུས་གྲུ་བཞི་པ་ལྔ་དང་། ཡུམ་བཞིར་ཟླ་གམ། ཞེས་བཞུགས་གནས་ཉིད་གོར་གོར་ཏེ་ཕྱོགས་གསུམ་གྲུ་བཞི་ཡིན་པ་དང་། ཡང་། དུམ་བུ་བཞི་བཟོས་ནས་མཚམས་བཞིར་ཟླ་གམ་གསུམ་མམ་ཟུར་གསུམ་རེ་རེ་ལྷག །རིམ་པ་གཉིས་པའི་གྲྭ་བཞི་ལ་རྡོ་རྗེ་མ་བཞིར་ཟུར་གསུམ། སྒོ་རེ་རེའི་གཡས་གཡོན་ལ་བྱང་སེམས་རེ་རེ་སྟེ་བྱང་སེམས་བརྒྱད་དང་འདིའི་གཡས་གཡོན་བརྩི་ས་དེ་བྱང་སེམས་རྣམས་ཞལ་ནང་དུ་ཕྱོགས་ནས་ཡོད་པས་དེ་ལ་ལྟོས་པའི་གཡས་གཡོན་དུ་བརྩི། དཔེར་ན། ཤར་སྒོའི་གཡས་སུ་བྱམས་པ་ཞེས་པ་བྱམས་པ་ཞལ་ནང་དུ་ཕྱོགས་པའི་དབང་དུ་བྱས། ཡང་། དུས་འཁོར་བུ་ལུགས་ལ་གཙོ་བོའི་གཡས་གཡོན་ལ་བལྟོས་ནས་བརྩི་དགོས་པ་བུ་སྟོན་གྱི་གསུང་དུ་ཧ་ཅང་གསལ་པོ་ཡོད། གསང་བ་འདུས་པ་དང་འཇིགས་བྱེད་ལྟ་བུ་ལ་ནི་ཞལ་ནང་དུ་ཕྱོགས་པའི་ལྷ་རྣམས་ལ་ལྟོས་པའི་གཡས་གཡོན་དུ་བརྩིའོ། །ཁྲོ་བཅུར་རྐྱོང་གདན་ལྟ་བུ་ཞེང་ཆ་ཕྲན་གསུམ་པ་ཕྱོགས་བཞིར་འཁོར་བ། ཞེས་པ་ནས། དེའི་སྟེང་ཐུན་མོང་མ་ཡིན་པའི་གདན་གཙོ་བོ་དང་ཁྲོ་བོ་བཅུ་ལ་ཉི་མའི་གདན། རྣམ་སྣང་ལ་སོགས་པའི་ཤར་ཕྱོགས་པ་རྣམས་ལ་ཟླ་བའི་གདན། ཞེས་སོགས་ཆོ་ག་ལྟར་ལ་གོས་ཀྱི་སྟེང་དུ་ཚེམ་དྲུབ་བྱས་པ་ལྟ་བུའོ། །

གསུམ་པ་དེར་འཚང་རྒྱ་བའི་རྟེན་ལྷ་བསྐྱེད་པ་ལ། ཞེས་པ་ནས། གར་བུ་ཟླུམ་པོའི་འོག་གི་ཅུང་ཟད་རྒྱབ་ཏུ་གནོད་མཛེས་གཙོ་བོ་དང་ཞལ་ལྟ་ཕྱོགས་མཐུན་པ། ཞེས་ཞལ་ཤར་དུ་ཕྱོགས་ནས་སྤྱན་ས་འོག་ལ་གཟིགས་པ། གར་བུ་ཟླུམ་པོ་སྒོ་དང་སྒེའུ་ཁུང་གང་ཡང་མེད་པའི་ནང་དུ་རང་དབང་ལྡན་པའི་ཚུལ་དུ་བཞུགས་ཡོད། བཞད་མོ་བཞད། སྟེང་གི་རེའུ་མིག་དགུ་པའི་དབུས་ཀྱི་གྲུ་བཞིའི་སྟེང་དུ་བླ་བྲེ་ཡོད་པ་སྐབས་རེར། བླ་བྲེའི་སྟེང་དུ་ཙི་ཙི་ཕར་རྒྱུག་ཕར་ཚུར་རྒྱུག་བྱེད་ཀྱི་ཡོད་པ་བཞིན་གཙུག་ཏོར་འཁོར་བསྒྱུར་གྱིས་སྐབས་རེར། བླ་བྲེའི་སྟེང་དུ་ཞབས་འཆམ་ལྟ་བུ་གནང་ནའང་འགྲིག །བཞད་མོ་བཞད། ཅུང་ཟད་མདུན་དུ་གཙུག་ཏོར་འཁོར་བསྒྱུར་ཞལ་གཙོ་བོ་ལ་ཕྱོགས་པ་སོགས་ཆོ་གའི་ཚིག་རིས་ལྟར་ལ། ཞེས་པ་ནས། རྒྱུད་དང་དགོངས་འགྲེལ་ཚད་ལྡན་གྱི་མན་ངག་ཕྲ་མོ་ཚུན་ཆད་དམིགས་ཕྱེད་པར་ཐོན་པ་རྗེའི་གསུང་རབ་ཀྱི་ཁྱད་ཆོས་སུ་གོ་དགོས་སོ། །

རྣལ་འབྱོར་དག་རིམ།

དེ་ལྟར་སྒྲུབ་ཐབས་དངོས་གཞིའི་སྔོན་དུ་འགྲོ་བའི་ཡན་ལག་ཐུན་མོང་མ་ཡིན་པ་གཉིས་བསྟན་ནས། ཞེས་པ་ནས། འདི་ནི་ཡེ་ཤེས་ཀྱི་ས་སྟོང་ཉིད་སྒོམ་པའི་དེ་ཉིད་དེ། དོན་དམ་པའི་བསྲུང་བ་ཡང་ཡིན་ནོ། །ཞེས་པ། ཆོ་གའི་གཞུང་དུ་གསལ་བའི། དངོས་པོ་མེད་པས་སྒོམ་པ་མེད། །ཅེས་སོགས་ཀྱི་ཚིག་འདི་འདོན་པའི་སྐབས་སྟོང་ཉིད་བསྒོམ་དགོས། དེ་ཡང་བདག་གཞན་གྱི་ཆོས་གང་ཡིན་ཐམས་ཅད་བཏགས་དོན་བཙལ་ན་ནམ་ཡང་རྙེད་དུ་མེད། དེ་ལྟར་རྙེད་རྒྱུ་མེད་པའམ་མ་རྙེད་པ་ཙམ་སྟོང་ཉིད་ཡིན་སྙམ་པ་དང་། ཡོད་ན་རྙེད་དགོས་པ་ལས་རྙེད་རྒྱུ་ནི་མི་འདུག་པས་མེད་སྙམ་པའི་ཐོག་ཏུ་ཕྱིན་ན་མི་ལེགས་ཏེ། དེ་ལྟར་བསམ་པ་ནི་སྟོང་ཉིད་སྒོམ་པ་མ་ཡིན་ཏེ་ཕན་གནོད་འབྲེལ་བ་མྱོང་བས་གྲུབ་པས་སོ། །ཡང་། ཕན་གནོད་འབྲེལ་བ་གསལ་བས་ཕན་གནོད་འབྲེལ་བའི་བདེན་པ་བ་དང་ཚུགས་ཐུབ་པ་རང་དབང་བའི་དངོས་པོ་ཡོད་ལ། དེ་ཡང་། ཡུལ་སྟེང་ནས་གྲུབ་པ་སྟེ་ཡུལ་སྟེང་ནས་དངོས་པོ་རང་རང་གི་མཚན་ཉིད་འཛིན་པའི་ངོ་བོ་ཡོད་ལ། ངོ་བོ་དེ་ལ་ཚིག་གིས་ཇི་ལྟར་བརྗོད་ཀྱང་དེ་ག་ཆོས་དེའི་རང་བཞིན་ནམ་རང་མཚན་ཉིད་ཡིན་པས་དེ་འདྲའི་དངོས་པོའི་རང་མཚན་ཡོད་པ་དང་། དེ་འདྲའི་དངོས་པོའི་རང་མཚན་སྣང་བའི་སྒོ་ནས་བློས་བཏགས་ནས་ཡོད་པ་ཞིག་ངེས་པར་ཡིན་དགོས་ཀྱི་རེད་སྙམ་པ་དང་། བློ་གནོད་མེད་ཀྱིས་བཏགས་པ་ལ་མ་ལྟོས་པར་ཡུལ་རང་གི་ཐུན་མོང་མ་ཡིན་པའི་སྡོད་ལུགས་ཀྱི་ངོས་ནས་གྲུབ་པ་མེད་སྙམ་དུ་དྲན་པ་ཡང་སྟོང་ཉིད་ཕྲ་མོར་བསྒོམ་པར་མི་འགྲོ་ཞེས་སྦྱར་ཆོག་སྙམ་སྟེ། རང་མཚན་མེད་ན་ཆོས་རང་རང་གི་ངོ་བོ་འཛིན་པའི་མཚན་ཉིད་དམ་རང་བཞིན་ཡོད་མོད་ཀྱང་། དེ་དག་རང་ཅག་ལ་ཇི་ལྟར་སྣང་བ་ལྟར་ཡོད་པར་བཟུང་ནས་དེ་ལ་ཐོ་ཐོ་རེག་རེག་མ་བྱས་པར་དངོས་པོའི་རང་མཚན་འགོག་པར་འདོད་ན་དེ་ཡང་སྟོང་ཉིད་བསྒོམ་པར་མི་འགྲོ། དེ་ལྟར་རང་རྒྱུད་པའི་ལྟ་བར་བསམ་བློ་བཏང་ན་ཆོས་ཅན་མཐུན་སྣང་བ་མེད་པར་གསུངས་པའི་གནད་འགག་འདི་འདྲ་ཞིག་ལ་ཐུག་ཡོད།

མདོར་ན། ཕན་གནོད་འབྲེལ་བའི་དངོས་པོ་ཡིན་ན་ཡང་། དེ་བཙལ་ན་རྙེད་རྒྱུ་མེད་པ་དེས་བཏགས་པའི་དབང་གིས་ཡོད་པ་འོས་མེད་ཀྱི་རིགས་པས་འགྲུབ་ཅིང་། དེ་ཡང་། གཙོ་བོ་རང་ཅག་ལ་སྣང་ཚུལ་ཇི་ལྟར་འོང་གི་འདུག་ལེགས་པར་བརྟགས་ན་ནང་གི་མྱོང་བ་དང་ཕྱིའི་སྣང་བ་སྟེ། སྣང་ཞིང་མྱོང་བའི་ཆོས་གང་མཐོང་ཡང་ཡུལ་སྟེང་ནས་གྲུབ་པ་ཞིག་རྟག་ཏུ་འཆར་ཞིང་། འོན་ཀྱང་། རིགས་པས་ལེགས་པར་དཔྱད་པའི་ཚེ་ཡུལ་སྟེང་ནས་གྲུབ་ན་བཏགས་དོན་འཚོལ་བའི་ཚེ། ཇེ་གསལ་དུ་འགྲོ་དགོས་པ་ལས་བཙལ་ན་མི་རྙེད་པའི་ཚུལ་དྲན་པ་ན། ང་ལ་སྣང་བའི་ཚེ་ནི་དོན་སྟེང་ནས་ཡོད་པར་སྣང་མོད་དེ་ལྟར་སྣང་བ་ལྟར་གྲུབ་ན་ནི། རིགས་པའི་གནོད་པ་ཆེན་པོ་འབབ་པས་སྣང་ཚུལ་དེ་ལྟར་དུ་གྲུབ་མེད་པ་ཐག་ཆོད་རེད། དེས་ན། མིང་གི་དབང་གིས་ཡོད་པ་མ་ཡིན་པར་རང་ངོས་ནས་ཡོད་པར་བློ་ལ་སྣང་བ་ལྟར་མེད་ཐག་ཆོད་རེད་སྙམ་པ་དང་། བརྟེན་ནས་འབྱུང་བའམ་བརྟེན་ནས་བཏགས་པ་རྒྱུ་མཚན་དུ་བྱས་ཏེ་ངོ་བོ་ཉིད་ཀྱིས་མ་གྲུབ་པའི་ཚུལ་བློ་ལ་འཆར་རྒྱུ་ཡོད་པ་དགོས།

ཡང་། ངོ་བོ་ཉིད་ཀྱིས་གྲུབ་པས་སྟོང་པའི་སྣང་བ་འགོག་པ་མེད་པ་སྟེ། རྗེས་ཐོབ་སྒྱུ་མ་ལྟ་བུའི་སྟོང་པ་ཉིད་གསུངས་པ་ལྟར་སྒྱུ་མ་ལྟ་བུའི་སྟོང་པ་ཉིད་བསྒོམས་ན་ཡང་སྐབས་འདིའི་སྟོང་ཉིད་བསྒོམ་པའི་དོན་མེད་པས། རྗེ་རིན་པོ་ཆེས་དགག་བྱ་བཀག་ཙམ་གྱི་སྟོང་སང་དེ་ཧ་ཅང་གལ་གནད་ཆེན་པོར་བརྩིས་ནས་གསུངས་པ་གནད་འགག་ཆེ། དེས་ན། དཔྱད་མཐར་བློའི་འཇོག་ས་ལྟ་བུ་ནི་བརྟེན་ནས་བཏགས་པ་ཡིན་པས་རང་དབང་གིས་གྲུབ་པ་ཞིག་གཏན་ནས་མེད། དེ་ལྟ་ན་ཡང་། རང་ཅག་ལ་མིང་གི་དབང་གིས་ཡོད་པར་གཏན་ནས་མི་འཆར་བར་དོན་སྟེང་ནས་ཡོད་པར་སྣང་བ་ནི། བློ་འཁྲུལ་བའི་དབང་གིས་སྣང་བ་ཙམ་ལས་དེ་ལྟར་དུ་གྲུབ་པ་གཏན་ནས་མེད་སྙམ་དུ་ཞེ་ཐག་པ་ནས་ཕུ་ཐག་ཆོད་པའི་བློ་སྐྱེད་དགོས། སྐྱེས་པའི་བློ་དེའི་ངེས་ངོར་དགག་བྱ་བཀག་ཙམ་གྱི་སྟོང་སང་ཉིད་ལས་གཞན་གང་ཡང་མི་འཆར་བ་དེ་ལ་འབད་ཅི་ཐུབ་ཐུབ་བྱ། འདིའི་སྐབས་ངས་སྟོང་ཉིད་སྒོམ་གྱི་ཡོད་བསམ་པ་དང་། དགག་བྱ་བཀག་ཙམ་དེ་སྟོང་ཉིད་རེད་བསམ་པ་ལྟ་བུའི་སྟོང་ཉིད་རྒྱང་ཆད་དུ་འཛིན་པ་མ་ཡིན་པར་བློ་དེ་དེ་ལ་ཐིམ་པའམ་ཞུགས་པ་བཞིན་དུ་དགག་བྱ་བཀག་ཙམ་དེའི་ངང་དུ་བློ་ཅི་གནས་ཀྱིས་བསྒོམ་དགོས། དེ་ལྟ་བུའི་ཚུལ་གྱིས་སྟོང་ཉིད་ལ་མཉམ་པར་བཞག་ནས་བསྒོམ་པ་ལ་ཡེ་ཤེས་ཀྱི་ས་སྒོམ་པ་དང་དོན་དམ་པའི་བསྲུང་བ་ཞེས་བརྗོད། དེ་ཡང་། རང་གཅིག་པུས་ཁ་འདོན་བྱེད་པའི་སྐབས་ལྟ་བུར་དེ་དག་གི་ཚེ་གཞུང་ཆེན་མོ་རྣམས་ངེས་པོ་ཡོད་ན་ནི། དབུ་མ་དགོངས་པ་རབ་གསལ་དང་། དྲང་ངེས་ལེགས་བཤད་སྙིང་པོ། རྩ་ཤེའི་ཊཱིཀ་ཆེན། ལྷག་མཐོང་ཆེ་ཆུང་སོགས་ཀྱི་གཞུང་དུ་རང་གི་བློར་ངེས་པ་ཤུགས་ཆེན་པོ་འདྲེན་པའི་ལུང་དང་རིགས་པ་གང་རྣོ་བ་རྣམས་འདི་དག་གི་སྐབས་སུ་དྲན་ཐུབ་ན་ལེགས། ཡང་ན། གཞུང་ཀློག་གིན་ཀློན་གིན་བྱས་ནས་སེམས་ལ་འགྱུར་བ་མ་ཕྱིན་གྱི་བར་དུ་ཨུ་ཚུགས་བྱས་ཏེ་གང་ཐུབ་ཅི་ཐུབ་ཀྱིས་སྟོང་པ་ཉིད་ལ་མཉམ་པར་བཞག །

དེ་ནས། སྟོང་པའི་ངང་ལས་ཞེས་བརྗོད་པ་ན་སྟོང་པའི་ཉམས་ཇི་ཙམ་ཆེ་བ་བྱུང་བ་དེའི་ཚོད་ཀྱིས་ལྗིད་ཁོག་ཡོད་པའམ་ཟབ་ཁྱད་ཐོན་པ་ཞིག་འོང་། གཞན་དུ་ན་སྟོང་པ་ཉིད་དུ་གྱུར་ཅེས་པའི་སྐབས་སེམས་ལ་ཚོར་བ་གང་ཡང་མ་བྱུང་ན་ཚིག་ཙམ་དུ་སོང་བ་ཡིན། དེས་ན། ཇོ་བོ་རྗེས་ཡེ་ཤེས་ཀྱི་ས་སྒོམ་པའི་སྐབས་འདིར་སྟོང་ཉིད་བསྒོམ་པ་ནི། དེའི་རྗེས་སུ་སྣང་ཕྱོགས་ལྷའི་རྟེན་བརྟེན་པའི་སྣང་བ་གསལ་འདེབས་པའི་ཚེ་ཐམས་ཅད་བདེན་སྟོང་སྒྱུ་མ་ལྟ་བུར་འཆར་བ་དང་། ཡེ་ཤེས་ཀྱི་ཚོགས་རྫོགས་པ། བསྲུང་བའི་འཁོར་ལོ་བསྒོམ་པ་སྟེ་དོན་དམ་པའི་བསྲུང་བ་ལ་འགོད་པ། སྟོང་ཉིད་མ་རྟོགས་པ་གསར་དུ་རྟོགས་པ་དང་། སྟོང་ཉིད་རྟོགས་པའི་མྱོང་བ་ཡོད་པ་རྣམས་མྱོང་བ་གོང་དུ་འཕེལ་བ་སོགས་ཀྱི་དགོས་པ་ཁྱད་པར་ཅན་ཡོད་པར་གསུངས་པ་ལྟར་ཡིན། ཡེ་ཤེས་ཀྱི་ས་ཞེས་པའི་སའི་ཚིག་གིས་བརྗོད་པ་ཡང་རང་ཅག་གི་སྣོད་ཡོངས་རྫོགས་སྣོད་སྔ་མ་སྟོངས་པའི་སྟོང་པའི་དབྱིངས་ལས་ཤར་བ་དེ་ཐམས་ཅད་སྣོད་བཅུད་ཕྱི་མ་ཆགས་པའི་གཞི་རྟེན་ལྟ་བུ་ཡིན་པས་ཡེ་ཤེས་ཀྱི་ས་ཞེས་པ་དང་། དེ་དང་ཆོས་མཐུན་པའི་ཏིང་ངེ་འཛིན་སྒོམ་པ་ལ་ཡེ་ཤེས་ཀྱི་སའི་སྟོང་ཉིད་སྒོམ་པ་ཞེས་གསུངས་སོ། །མདོར་ན། སྐད་ཅིག་དཀྲོང་བསྐྱེད་ནས་དང་ལྷག་པར་འདི་མན་ཆད་ནས་གསང་སྔགས་བླ་མེད་ཀྱི་ཐུན་མོང་མ་ཡིན་པའི་ཟབ་ཁྱད་འདོན་སའི་གཞི་རྩ་ལྟ་བུ་ནི། སྐུ་གསུམ་ལམ་འཁྱེར་གྱི་སྐབས་འདིར་སྟོང་ཉིད་བསྒོམ་པ་དེ་ཡིན། དེས་ན། འདི་མན་ཆད་ཀྱི་རྣལ་འབྱོར་རྣམས་མིང་དོན་མཚུངས་པར་འོང་བའི་གཞི་རྟེན་ནམ་ས་ལྟ་བུ་ཡིན་པས་གལ་ཆེན་པོ་རེད།

སྟོང་པའི་ངང་ལས་སྐད་ཅིག་གིས་རྡོ་རྗེ་ས་གཞི་ར་བ་གུར་བླ་རེ་མེ་རི་དང་བཅས་པ་རྫོགས་པའི་དབུས་སུ། ཞེས་ཐུན་མོང་བའི་བསྲུང་འཁོར་གསུངས་ཤིང་། ཡང་། འཚུབ་ཆ་ཡོད་པའི་མཚན་མ་མཐོང་ན་ཐུན་མོང་མ་ཡིན་པའི་བསྲུང་བའི་འཁོར་ལོ་ཁྲོ་བོ་བཅུ་དང་བཅས་པ་ཡོད་སྙམ་དུ་ཡིད་ངོར་འཆར་བར་བྱས་ཏེ་བསྒོམས་ནས། ཆོས་འབྱུང་དཀར་པོ་ཟུར་གསུམ་པ་གདེངས་ཀ་ཆེ་བ་གྱེན་དུ་ཕྱོགས་ཤིང༌། ཞེས་པ་ནས། དཀྱིལ་འཁོར་བཞི་པོ་གཅིག་ཏུ་འདྲེས་པ་ལས་སྣ་ཚོགས་རྡོ་རྗེར་གྱུར་པར་བསམ་སྟེ། ཞེས་སྣ་ཚོགས་པདྨ་ཡངས་ཤིང་རྒྱ་ཆེ་བའི་ནང་དུ་སྣ་ཚོགས་རྡོ་རྗེར་གྱུར་སོང་སྙམ་དུ་བསམ་པ་ནི། །རྡོ་རྗེ་སའི་ཆ་བསྐྱེད་པའི་དེ་ཉིད་དོ། །

སྣ་ཚོགས་རྡོ་རྗེའི་ལྟེ་བའི་སྟེང་དུ། བྷྲུཾ་དཀར་པོ་སངས་རྒྱས་ཀྱི་སྤྲིན་གྱི་འོད་ཟེར་འཕྲོ་བ་ཞེས་སྤྲུལ་པའི་རོལ་པ་སྣ་ཚོགས་འཕྲོ་བ་སྟེ། མདོར་ན། སེམས་ཅན་ཐམས་ཅད་ཀྱི་དོན་དུ་མཛད་པ་འཕྲིན་ལས་ཕྱོགས་བཅུར་འཕྲོ་བར་བསམ། ཡོངས་སུ་གྱུར་པ་ལས། གཞལ་ཡས་ཁང་མཚན་ཉིད་ཐམས་ཅད་དུས་གཅིག་ཏུ་རྫོགས་པར་བསམས་ལ། ཞེས་པ་ནས། གཞལ་ཡས་ཁང་གི་ནང་དཀྱིལ་འཁོར་གྱི་ཕྱེད་ཀྱི་ཚད་ཀྱི་རྩ་ཐིག་དང་ཚངས་ཐིག་འཕྲད་མཚམས་ནས་སྒོ་ཚད་གཉིས་ཙམ་ཕྱིན་པའི་ཕྱི་ངོས་སུ། འོད་ཟེར་རྣམ་པ་ལྔའི་ཕྲེང་བས་བསྐོར་བའི་ནང་དུ།

རྡོ་རྗེ་རྩེ་གསུམ་པས་ཟླུམ་པོར་བསྐོར་བ་ལ་བརྟེན་པའི་ཤར་དུ་འཁོར་ལོ། ལྷོར་རིན་པོ་ཆེ། ནུབ་ཏུ་པདྨ། བྱང་དུ་རལ་གྲིས་མཚན་པའི་ཀ་བ་གཉིས་གཉིས་ཀྱིས་བཏེགས་པའི་རྡོ་རྗེའི་གདུང་གིས་མཛེས་པར་ཕུབ་པའི་ཞེས་རྡོ་རྗེ་གདུང་གིས་མཛེས་པར་ཕུབ་པའི་འོག་ཏུ་གར་བུ་ཟླུམ་པོའི་སྟེང་རེའུ་མིག་དགུ་པ་དང་། དེའི་སྟེང་དུ་ཀ་བ་དང་གདུང་འཁོར་དང་རྒྱ་ཕིབས་འཛུགས་སའི་ཀ་བ་དང་རྒྱ་ཕིབས་བཅས་རིམ་པ་བཞིན་དུ་སྔ་མའི་སྟེང་དུ་ཕྱི་མ་རྣམས་ཡོད་དོ། །རྩེ་མོ་རྡོ་རྗེ་རིན་པོ་ཆེའི་ཏོག་གིས་སྤྲས་པ། ཞེས་པ་ནས། སྣ་ཚོགས་པདྨའི་གདན་སུམ་ཅུ་རྩ་གཅིག །ཅེས་གཙོ་བོ་དང་ཕྱོགས་ཀྱི་དེ་བཞིན་གཤེགས་པ་ལྷ་སྣམ་གྲུ་བཞི་རེ་རེ་དང་། མཚམས་བཞི་ལ་ཟླ་གམ་རེ་རེ། གྲྭ་བཞིར་རྡོ་རྗེ་མ་བཞི་ལ་ཟུར་གསུམ་རེ་རེ། དེ་ནས་སེམས་དཔའ་བརྒྱད་དང་ཁྲོ་བོ་བཅུ་ལ་རྐྱོང་གདན་བཞིན་དུ་ལྷ་སྣམ་ཡོད་པ། དེའི་སྟེང་རང་རང་གི་ཐུན་མོང་གི་གནས་སྣ་ཚོགས་པདྨ་དང་། ཐུན་མོང་མ་ཡིན་པའི་གནས་ཉི་མ་ཟླ་བ་སོགས་ཏེ། གཙོ་བོ་དང་ཁྲོ་བོ་བཅུ་ལ་ཉི་མ། རྣམ་སྣང་སོགས་ཤར་ཕྱོགས་པ་རྣམས་ལ་ཟླ་བ། མཱ་མ་ཀི་ལ་རྡོ་རྗེ། མཱ་མ་ཀཱི་ནི་རིགས་གཉིས་འཛིན་ཏེ་རྡོ་རྗེའི་རིགས་ཡིན་པའི་ཆ་ནས་གདན་གྲུ་བཞི་དང་། ལྷོ་ནུབ་ཏུ་ཡོད་པས་རིན་པོ་ཆེའི་རིགས་ཀྱང་ཡིན། དེ་མ་གཏོགས་པའི་ལྷོ་ཕྱོགས་པ་རྣམས་ལ་རིན་པོ་ཆེ། ཞེས་པ་ནས། རྟེན་གྱི་དཀྱིལ་འཁོར་སྐྱེད་པའི་དེ་ཉིད་དོ། །

གང་དུ་འཚང་རྒྱ་བའི་གནས་དེར། ཇི་ལྟར་འཚང་རྒྱ་བའི་རིམ་པ་མཛད་པ་དང་བཅས་པ་སྒོམ་པ་བརྟེན་པའི་རྣལ་འབྱོར་ནི། སྔར་རྟེན་གྱི་དཀྱིལ་འཁོར་བསྐྱེད་པའི་རྣལ་འབྱོར་བསྟན་ལ་འདིར་བརྟེན་པ་ལྷ་བསྐྱེད་པའི་རྣལ་འབྱོར་སྟོན་པ་ནི་ཞེས་པའོ། །སྣོད་ཆགས་པའི་འོག་ཏུ་བསྐལ་པ་དང་པོའི་མི་འཆགས་པ་དང་ཆོས་མཐུན་པར་བསྒོམ་སྟེ། ཞེས་པ་ནས། གཡས་དང་པོ་ཐུགས་ཀར་པདྨ་ཁ་འབྱེད་པར་མཛད་པ། ཞེས་པ། འོད་དཔག་མེད་གསུང་རྡོ་རྗེ་ཡིན་པས་གསུང་གི་འཕྲིན་ལས་ཀྱིས་གདུལ་བྱའི་དོན་མཛད་པ་ལ་པདྨ་ཁ་འབྱེད་པར་མཛད་པར་གསུངས་པ་ཡིན་ནམ། ལྷག་མ་གཡས་རྡོ་རྗེ་འཁོར་ལོ། ཞེས་པ་ནས། འོག་ཏུ་གནོད་མཛེས་རྒྱལ་པོ་རྣམས་ཀྱང་སྔར་བཤད་པ་བཞིན་དུ་བསམ་མོ། །ཞེས་ལྷག་མོས་ཀྱི་ལྷ་བསྐྱེད་པའོ། །

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ།

དེས་ན། འདིར་བསྐྱར་བཤད་མདོར་བསྡུས་ཙམ་བརྗོད་ན། ཐོག་མར་བླ་བརྒྱུད་གསོལ་འདེབས་བྱ། དེའི་སྐབས་བཤེས་གཉེན་བསྟེན་ཚུལ་གྱི་དམིགས་སྐོར་རེ་བྱེད་པར་འདོད་ནའང་བྱ། དེ་ནས་སྐད་ཅིག་དཀྲོང་བསྐྱེད་དང་དེའི་གོང་དུ་སྐུ་གསུམ་ལམ་འཁྱེར་གནད་བསྡུས་རེ་བསམ། དེ་ནས་རྡོར་དྲིལ་བྱིན་རླབས་དང་ནང་མཆོད་བྱིན་རླབས་བྱ། སྔོན་འགྲོའི་མཆོད་གཏོར་བྱིན་གྱིས་བརླབ་པ་དང་སྔོན་འགྲོའི་མཆོད་གཏོར་འབུལ་བ། འཕྲིན་ལས་བཅོལ་བ་དང་གཤེགས་གསོལ་རྣམས་ཀྱང་བྱ། དེ་ནས་བདག་བསྐྱེད་ཀྱི་མཆོད་པ་བྱིན་རླབས་དང་རྡོ་རྗེའི་སེམས་དཔའི་བསྒོམ་བཟླས་བྱ། དེ་ནས་སྐྱབས་འགྲོ་སྔོན་དུ་འགྲོ་བའི་ཐོག་ནས་སེམས་བསྐྱེད་གསལ་ལེགས་པར་བཏབ།

དེ་ནས་སྐྱབས་ཡུལ་རྣམས་རང་ལ་ཐིམ་པར་བསམས། དེ་ནས་རྡོ་རྗེ་སེམས་དཔར་བསྐྱེད། ཡེ་ཤེས་པ་སྤྱན་དྲངས་ནས་དབྱེར་མེད་དུ་གྱུར། དབང་ལྷས་དབང་བསྐུར་གསོལ་བ་བཏབ། ཡིག་བརྒྱ་བགྲང་། སྡོམ་སེམས་བསྟེན་ཏེ་རྡོ་རྗེ་སེམས་དཔའ་རང་ལ་ཐིམ་པར་བསམ། དེ་ནས་ཚོགས་ཞིང་མཆོད་པ་ནི་དངོས་གཞིའི་ཆོ་གའི་ཁོངས་མིན་ཀྱང་ཚིག་ལེགས་ཤིང་དོན་ལ་བླ་མའི་རྣལ་འབྱོར་ཡིན་པས་མ་ཆད་པར་བཏོན་ན་ལེགས། དེ་ཡང་། ཐོག་མར་བླ་མ་ཚོགས་ཀྱི་ཞིང་དུ་གཙོ་བོ་དང་དབྱེར་མེད་ཀྱི་ཚུལ་དུ་སྤྱན་དྲངས། མཆོད་པ་ནས་སྡོམ་སེམས་ཀྱི་བར་རང་གི་རྒྱུད་དང་འདྲེས་ངེས་ཤིག་བཏོན་ཏེ་བསག་སྦྱང་གནད་ལ་ཁེལ་བར་འབད་པར་བྱ། དེ་ནས་ཚིག་ཟིན་ལ་ཚོགས་ཞིང་རྣམས་རང་གནས་སུ་གཤེགས་པར་གསུངས་ཀྱང་རང་གི་སྨིན་མཚམས་སུ་ཐིམ་ནས་རྒྱུད་བྱིན་གྱིས་བརླབས་སོང་སྙམ་དུ་མོས་པ་བྱ། བླ་མ་དང་རང་སེམས་དབྱེར་མེད་དུ་གྱུར་ནས་དལ་བ་ཐོབ་པ་དོན་དང་ལྡན་པ་བྱུང་སྙམ་དུ་བསམ།

དེ་ནས་ཐུན་མོང་མ་ཡིན་པའི་བསྲུང་བའི་འཁོར་ལོ་ཁྲོ་བོ་བཅུ་དང་བཅས་པ་བསྒོམ། དུས་ཀྱི་ལོང་བྱུང་བ་དང་གཙོ་བོ་གསང་བ་འདུས་པ་ཉམས་བཞེས་གནང་མཁན་ཞིག་ཡིན་ན་འདི་བཏོན་ནའང་ལེགས། ཡང་། བདེ་གསང་འཇིགས་གསུམ་ཡ་མ་བྲལ་བར་གསུམ་ཀ་ཉམས་སུ་ལེན་པ་དག་གིས་བསྲུང་འཁོར་འཇིགས་བྱེད་གཙོ་བོ་དང་ཁྲོ་བཅུའི་སྔགས་བཟླ་བ་སོགས་ཀྱང་འཇིགས་བྱེད་ལྟར་བྱས་ཏེ་གསང་བ་འདུས་པའི་ཁྲོ་བཅུ་མ་བཏོན་ནའང་རུང་། དེ་ལྟར་བྱས་ན་ཚོགས་ཞིང་རྣམས་རང་གནས་སུ་ཐིམ་པས་རྒྱུད་བྱིན་གྱིས་བརླབས་པར་བསམས་ནས་སྟོང་ཉིད་བསྒོམ། ཡང་། ཚོགས་ཞིང་རྣམས་རང་ལ་ཐིམ་པ་ན་གོང་དུ་བླ་བརྒྱུད་གསོལ་འདེབས་སྐབས་ལྟར་བླ་མ་རང་ལ་ཐིམ་ནས་རང་སེམས་ལ་དགའ་སྣང་ཤུགས་དྲག་སྐྱེས་ཏེ་སྟོང་ཉིད་བསྒོམ་དགོས་པར་གསུངས་པས། དངོས་པོ་མེད་པས་བསྒོམ་པ་མེད། །ཅེས་སོགས་ལྟར་ཡེ་ཤེས་ཀྱི་སའི་སྟོང་ཉིད་བསྒོམ་དགོས་པ་འདི་ཡང་ལྷན་དུ་གསུང་བར་ཞུ།

དངོས་པོ་མེད་པས་བསྒོམ་པ་མེད། །ཅེས་པ་ནས། སྒོམ་པ་དང་བསྒོམ་པར་བྱ་བ་དང་སྒོམ་པ་པོ་གསུམ་མི་དམིགས་པའི་སྟོང་པ་ཉིད་དང་མཚན་མ་མེད་པ་དང་སྨོན་པ་མེད་པའི་རང་བཞིན་དུ་གྱུར།

དེ་ཡང་། རྒྱལ་མཆོག་བསྐལ་བཟང་རྒྱ་མཚོའི་གསུང་མགུར་ལས། གཞི་འཁོར་འདས་ཆོས་རྣམས་མ་ལུས་པ། །ནང་རང་གི་སེམས་ཀྱིས་བཏགས་པ་ཙམ། །
སེམས་དེ་ཡང་བརྟགས་ན་སྐྱེ་འགག་བྲལ། །གནས་ལུགས་ཀྱི་ངོ་བོ་ཨེ་མ་ཧོ། །ཞེས་གསུངས་པ་དང་མཐུན་པར་མགོན་པོ་ཀླུ་སྒྲུབ་ཀྱི་རིན་ཆེན་ཕྲེང་བར། སྐྱེས་བུ་ས་མིན་ཆུ་མ་ཡིན། །མེ་མིན་རླུང་མིན་ནམ་མཁའ་མིན། །རྣམ་ཤེས་མ་ཡིན་ཀུན་མིན་ན། །དེ་ལས་གཞན་པའི་སྐྱེས་བུ་གང༌། །སྐྱེས་བུ་ཁམས་དྲུག་འདུས་པའི་ཕྱིར། །ཡང་དག་མ་ཡིན་ཇི་ལྟ་བར། །དེ་བཞིན་ཁམས་ནི་རེ་རེ་ཡང༌། །འདུས་ཕྱིར་ཡང་དག་ཉིད་དུ་མིན། །ཞེས་གསུངས་པ་ལྟ་བུའི་སྒོ་ནས་རང་ནུས་དང་མཐུན་པར་བསྒོམ་དགོས་པས། འདི་ཡང་ལྷན་དུ་གསུང་བར་ཞུ།

སྟོང་པའི་ངང་ལས་སྐད་ཅིག་གིས་རྡོ་རྗེ་ས་གཞི་ཞེས་པ་ནས། གདུག་པ་ཅན་ཐམས་ཅད་ཚར་གཅོད་པའི་ཚུལ་གྱིས་བཞུགས་པར་གྱུར། བདག་གིས་ཇི་སྙེད་སོགས་གསུངས་རྗེས་ཉིན་དེའི་བཀའ་ཆོས་གྲོལ།

བཀའ་ཁྲིད་ཉིན་ལྔ་པ།

སྔོན་འགྲོའི་སྤྱི་བཤད།

དེ་ཡང་། འཇམ་མགོན་བླ་མ་ཙོང་ཁ་པ་ཆེན་པོའི་རྫོགས་རིམ་རིམ་ལྔ་གསལ་སྒྲོན་ལས། འདིར་འཇུག་པ་ནི་སྐལ་བ་བཟང་ངོ་ཞེས། །ལེགས་པར་སོམས་ལ་དགའ་བའི་བཞིན་གྱི་མདངས། །རབ་གསལ་འཛུམ་པའི་ཉམས་དང་ལྡན་པ་ཡིས། །རྣམ་གཡེང་སྣོད་ཀྱི་སྐྱོན་གསུམ་སྤོངས་ལ་ཉོན། །ཅེས་གསུངས་པ་ལྟར། ད་རེས་རང་ཅག་གིས་མི་ལུས་ཐོབ། སངས་རྒྱས་ཀྱི་བསྟན་པ་དང་མཇལ། དེའི་ནང་ནས་ཀྱང་ཚེ་གཅིག་ལ་སངས་རྒྱས་ཀྱི་གོ་འཕང་སྟེར་བར་བྱེད་པའི་ཉེ་ལམ་རྡོ་རྗེ་ཐེག་པ་དང་། དེ་ལ་ཡང་། རྒྱུད་སྡེ་ཐམས་ཅད་ཀྱི་རྩེ་མོ་དང་ཟ་མ་ཏོག་ལྟ་བུར་བསྔགས་པ་དཔལ་གསང་བ་འདུས་པའི་བསྟན་པའམ་རྒྱུད་སྡེ་རིན་པོ་ཆེ་འདི་ཉིད་དང་མཇལ་བ་མ་ཟད་རྒྱུད་དོན་ཚུལ་བཞིན་དུ་གཏན་ལ་ཕབ་པའི་ཀླུ་སྒྲུབ་ཡབ་སྲས་ཀྱི་གཞུང་འདི་དག་དང་ཡང་མཇལ། དེ་ཡང་། བཀའ་བསྟན་གྱི་གསུང་རབ་འདི་དག་བཀླག་ཆོས་ཙམ་ལས་རྒྱུན་དུ་དགོས་མཁོ་མེད་པ་ལྟ་བུ་མ་ཡིན་པར། བསོད་ནམས་བསགས་རྒྱབ་ཆེན་པོར་བརྟེན་ནས་འདི་ལྟར་འཆད་ཉན་གྱི་སྐལ་བཟང་ཐོབ་ཡོད། དེ་ལྟ་ན་ཡང་། མི་ཚེ་དོན་དང་ལྡན་པ་ཞིག་ཇི་ལྟར་སྐྱེལ་དགོས་མིན་རང་ཉིད་ལ་རག་ལས་པས་སྤྱིར་ཆོས་ཁས་མི་ལེན་མཁན་དག་གིས་ཀྱང་རང་གི་མི་ཚེ་དེ་སྤྱི་ཚོགས་ལ་ཕན་ཐོགས་ཡོད་པ་ཞིག་སྐྱེལ་རྒྱུ་ཡིན་ནམ། སྤྱི་ཚོགས་གཏོར་བཤིག་གཏོང་མཁན་ཞིག་སྐྱེལ་རྒྱུ་ཡིན།

ཡང་ན། གོ་མེད་ཚོར་མེད་ལྟ་བུའི་མི་ཚེ་ཞིག་སྐྱེལ་རྒྱུ་ཡིན། འདི་དག་ཀྱང་རང་ཉིད་ཀྱི་ར་བ་དེ་ལས་འདས་པའི་ཕྱིའི་རྐྱེན་གཞན་ལ་ཡང་ལྟོས་མོད་ཀྱང་གཙོ་བོ་རང་ལག་ཏུ་ཡོད་པར་ཤེས་དགོས། རང་ཅག་ནི་ཆོས་ཁས་ལེན་མཁན་ཙམ་དུ་མ་ཟད་སྟོན་པ་བཅོམ་ལྡན་འདས་ཀྱི་རྗེས་འབྲང་གི་ཆོས་པ་ཞིག་ཡིན་པས་དེའི་ངོས་ནས་ཀྱང་ཆོས་བྱེད་ཀྱི་ཡོད་ཟེར་བས་མི་ཆོག་པར། བློ་ཆོས་སུ་འགྲོ་བའམ་ཆོས་ཆོས་སུ་འགྲོ་བ་ཧ་ཅང་གལ་ཆེན་པོ་རེད། འཇིག་རྟེན་ཆོས་བརྒྱད་ཅེས་པ་ནི་གོ་སྐབས་འཚོལ་མཁན་ཧ་ཅང་ཐབས་རྡུགས་ཤིག་སྟེ། དཔེར་ན། ངས་འདིར་གསང་བ་འདུས་པའི་ཆོས་སྐོར་འཆད་ཀྱི་ཡོད་ཀྱང་བློའི་ཟུར་ནས་༸རྒྱལ་བ་རིན་པོ་ཆེས་ཆོས་ཡག་པོ་བཤད་ཀྱི་འདུག་བསམ་པ་དྲན་མི་ཡོང་ངམ་སྙམ་པ་དྲན་ན། འཇིག་རྟེན་ཆོས་བརྒྱད་སེམས་ལ་བསླེབས་ཟིན་པས་ཧ་ཅང་ཐབས་རྡུགས་རེད། ཡང་དཔེར་ན། དགེ་བཤེས་སམ་སློབ་གཉེར་བ་ཞིག་གིས་དམ་བཅའ་འཇོག་པའི་སྐབས་ལྟ་བུར་མི་གཞན་གྱིས་སྐད་གྲགས་འདུག་ཟེར་མི་ཡོང་ངམ་སྙམ་པ་དང་། དེ་ལྟར་བརྗོད་ན་སྙམ་དུ་བློའི་ཟུར་ནས་དྲན་འོངས་ན་འདི་དག་ངེས་པར་ཐོག་བརྫིས་གཏོང་དགོས། ང་ལ་མཚོན་ནའང་ཁྲི་སྟེང་ནས་ཆོས་པ་ཡིན་མདོག་གིས་ཆོས་འཆད་ཀྱི་ཡོད་ཀྱང་གཞན་གྱིས་བསྟོད་ར་དང་སྨད་ར་གཏོང་ཨེ་ཡོང་སྙམ་དུ་དྲན་ཚེ། ང་ཇོ་བོ་བཀའ་གདམས་པའི་ལམ་རིམ་སློབ་མཁན་དང་། བཅོམ་ལྡན་འདས་ཀྱི་རྗེས་འབྲང་གི་དགེ་སློང་ཞིག་ཡིན་པས་རང་གི་སྣ་ལ་རང་གིས་མཛུབ་མོ་བཙུགས་ཏེ་རིག་པ་བསྒྲིམས་ན་མ་གཏོགས་མི་འགྲིག་སྙམ་དུ་རང་སེམས་ལ་རང་གིས་ཞུས་དག་གཏོང་བཞིན་ཡོད། རྨི་ལམ་ཚུན་ཆད་དུའང་ང་བཅོམ་ལྡན་འདས་ཀྱི་དགེ་སློང་ཞིག་ཡིན་བསམ་པ་དྲན་གྱི་ཡོད། དེ་ལྟར་རང་གི་སྣ་ཐག་རང་གི་ལག་པར་བཟུང་སྟེ་འཇིག་རྟེན་ཆོས་བརྒྱད་ཀྱི་དབང་དུ་མ་ཤོར་བ་དང་། སྟོན་པ་བཀའ་དྲིན་ཅན་གྱི་རྗེས་འབྲང་མཁས་གྲུབ་གཉིས་ལྡན་གྱི་སྐྱེས་བུ་དམ་པ་དེ་དག་གིས་ཟས་ལྟ་བུར་ཟ་ཆོག་ཆོག་དང་འཐུང་ཆོག་ཆོག་མཛད་དེ་རང་ཅག་གི་མདུན་དུ་བསྒྲིགས་ནས་ཡོད་པས། ད་རེས་ཉམས་སུ་མ་བླངས་ན་ག་དུས་ལེན། རྗེ་རིན་པོ་ཆེས་གསུང་པོ་ཏི་བཅོ་བརྒྱད་ལྗགས་རྩོམ་མཛད་པའི་སྐབས་དེང་སང་བཞིན་གློག་ཀླད་དང་སྒྲ་འཛིན་འཁོར་ལོར་བཅུག་ཆོག་པ་སོགས་ཀྱི་མཐུན་རྐྱེན་མེད་ལ། ཤོག་བུ་ཡང་བོད་ཤོག་ཐབས་ཆག་ཅིག་ལས་ཕལ་ཆེར་མེད་ཅིང་། མྱུ་གུ་སྣག་ཚ་རུ་ཉུག་གིན་འབྲི་དགོས་པ་སོགས་སྐུ་ངལ་བརྒྱ་ཕྲག་ཡོད་ན་ཡང་། བསྟན་པ་དང་འགྲོ་བའི་དོན་དུ་དགོངས་ཏེ་གཞུང་དེ་དག་ལྗགས་རྩོམ་མཛད་ཡོད།

དེ་ཡང་། རྩོམ་ཆོག་ཆོག་ཅིག་གཏན་ནས་མེད་དེ་སྔོན་བྱོན་འཕགས་བོད་ཀྱི་མཁས་གྲུབ་རྣམས་ཀྱིས་མཛད་པའི་གཞུང་རབ་འབྱམས་ལ་ཞིབ་ཏུ་གཟིགས་ནས་དཔྱད་པ་ཡུན་རིང་མཛད་ཡོད། དཔྱད་པ་ཁོ་ནས་ཐུགས་ངེས་འདྲོངས་པ་དཀའ་བས་ཉམས་མྱོང་གི་རྟོགས་པ་སྐྱེ་བའི་ཆེད་དཔྱད་འཇོག་ཟུང་འབྲེལ་གྱི་སྒོ་ནས་ཚོགས་བསགས་སྒྲིབ་སྦྱོང་གནང་ཞིང་། ཚུལ་དེ་དག་ལ་བརྟེན་ནས་ཉམས་མྱོང་གི་རྟོགས་པ་ཁྱད་པར་ཅན་ཐུགས་རྒྱུད་ལ་འཁྲུངས་ཏེ་སྒྲོ་འདོགས་ལྷག་མེད་དུ་ཆོད་པ་ན། སྐུ་ངལ་ཁྱད་བསད་ཀྱིས་བསྟན་འགྲོ་ཁོ་ནར་སྨན་པའི་སླད་དུ་ངོ་མཚར་ཞིང་རྨད་དུ་བྱུང་བའི་ལེགས་བཤད་དེ་དག་ཕྱི་རབས་ཀྱི་གདུལ་བྱའི་དོན་དུ་འཇོག་གནང་མཛད་པས། རང་ཅག་གིས་དོ་སྣང་མེད་པའམ་སྣང་ཆུང་ལྟ་བུས་འཆད་ཉན་མ་བྱས་ན་ཧ་ཅང་ཐབས་སྐྱོ་པོ་རེད། དེས་ན། རྗེ་རིན་པོ་ཆེའི་གསུང་པོ་ཏི་བཅོ་བརྒྱད་ལ་རྒྱུས་ཡོད་བྱས་ཏེ་བདག་པོ་བརྒྱག་དགོས་པ་གལ་ཆེ་ཞིང་། གྲྭ་ཚང་སོ་སོའི་ཡིག་ཆ་རྣམས་ཀྱང་གལ་ཆེ་མོད་ཡིག་ཆ་དེ་དག་ཅི་ཞིག་གི་དོན་དུ་བརྩམས་པ་རེད་ཅེ་ན། རྗེ་ཡབ་སྲས་ཀྱིས་གཏན་ལ་ཕབ་པའི་གསུང་གི་དགོངས་དོན་བདེ་བླག་ཏུ་རྟོགས་པའི་ཕྱིར་དུ་མཛད་པ་ཉིད་དུ་ངེས་ཏེ། ཐམས་ཅད་མཁྱེན་པ་དགེ་འདུན་གྲུབ་པས། རྗེ་བླ་མ་ཉིད་ཀྱིས་མཛད་པའི་གཞུང་ཡོད་བཞིན་དུ་ཁོང་གིས་གཞུང་མི་བརྩམས་གསུངས་པ་ནི། སློབ་མ་དག་གིས་ཁོང་གིས་མཛད་པའི་གསུང་ལ་གཙིགས་ཆེར་བཟུང་ན་རྗེ་བླ་མའི་གསུང་གི་འགྲོ་དོན་ལ་གནོད་དུ་དགོངས་ནས་རྩོམ་པ་ཆེར་མ་མཛད་པར་གསུངས་ཡོད། དེས་ན། རང་རང་གི་ཡིག་ཆ་ལ་ངེས་ཆ་ཡོད་ཀྱང་ཡིག་ཆ་དེ་དག་གང་གི་དོན་དུ་བརྩམས་པའི་རྗེ་བདག་ཉིད་ཆེན་པོའི་གསུང་རྣམས་ལ་རྒྱུས་མངའ་དེ་ཙམ་མེད་ན་ཐབས་སྐྱོ་པོ་རེད། མདོ་སྔགས་གང་གི་ཐོག་ནས་ཀྱང་རྗེ་བདག་ཉིད་ཆེན་པོའི་གསུང་དེ་དག་བདག་པོ་བརྒྱག་དགོས་པ་ཧ་ཅང་གལ་ཆེན་པོ་ཡིན་པས། ངས་ཀྱང་ཀུན་སློང་འདི་འདྲ་ཞིག་བཟུང་ནས་རྗེའི་གསུང་འགའ་རེར་ལུང་རྐྱང་གི་ཐོག་ནས་བཤད་པ་ཅུང་ཟད་རེ་ཞུ་དགོས་དོན་ཡང་དེ་ལྟར་ཡིན། སྤྱིར་ན་གསལ་བཤད་ཞུ་དགོས་མ་མཆིས་ཀྱང་གཏམ་སྙན་གྲགས་སོགས་ཀྱི་དོན་དུ་ངས་འདི་ལྟར་བཤད་དགོས་དོན་གང་ཡང་མེད། ༸རྒྱལ་བ་རིན་པོ་ཆེའི་མིང་ཡོད་པས་ད་དུང་སྙན་གྲགས་ལ་རེ་དགོས་པ་མི་འདུག །བཞད་མོ་བཞད། སྐུ་རྩེད་ཞུས་པ་ཡིན། ཡང་རིགས་པའི་སྒྲུབ་བྱེད་ཅིག་ལ་བཅོམ་ལྡན་འདས་ཀྱིས་བཀའ་འགྱུར་གསུངས་པའི་སྐབས་དང་། དེ་བཞིན་དུ་ཀླུ་སྒྲུབ་ཡབ་སྲས་ཀྱིས་མདོར་བྱས་སོགས་བརྩམས་རྗེས། འདི་ལུང་རྒྱུན་ཡིན་ཞེས་དང་། འདི་བཤད་ལུང་གི་རྒྱུན་ཡིན་ཞེས་སོ་སོར་གནང་མེད་སྙམ། དེས་ན། ལུང་རྒྱུན་གྱི་སྟེང་ནས་བཤད་པ་བྱེད་ཀྱིན་བྱས་ན་ཕལ་ཆེར་ཆོག་གམ་སྙམ་དུ་དྲན་གྱི་ཡོད། དེས་ན། རྗེ་བདག་ཉིད་ཆེན་པོ་རང་ཉིད་ཀྱིས་མཛད་པའི་རྣམ་གཞག་རིམ་པའི་རྣམ་བཤད་ཀྱི་ཟབ་ཁྱད་གཙོ་བོ་རྣམས་ཤོག་ལྷེ་བཞི་ལྔའི་ནང་དུ་གསུངས་ཡོད་པས། འདི་ནི་རྨད་དུ་བྱུང་བའི་ལེགས་བཤད་དུ་འདུག་སྙམ་དུ་ང་ཡིད་འཕྲོག་པ་ལ་བརྟེན་ནས། ལྷའི་རྣལ་འབྱོར་ཞེས་པ་འདི་དག་ལ་དགོས་པ་དང་གནད་འགག་འདུག་སྙམ་དུ་སེམས་ལ་དྲན་གྱི་འདུག །དེ་བཞིན་དུ་རྣལ་འབྱོར་དག་རིམ་ལ་སོགས་པ་འདི་དག་གི་གཞུང་དོན་ཇི་ལྟ་བ་བཞིན་ཤེས་དཀའ་ཞིང་ཉམས་ལེན་ཡང་ཇི་བཞིན་འོང་དཀའ་མོད། གཞུང་འདི་དག་ལ་ཐོད་པ་གཏུགས་ནས་སྨོན་ལམ་འདེབས་བཞིན་འཆད་ཉན་རེ་བྱུང་ན་བསམ་གྱི་ཡོད།

དེ་བཞིན་དུ་ལམ་རིམ་ལ་མཚོན་ན་ལམ་རིམ་ཆེ་ཆུང་ཞེས་གྲགས་པ་རྗེ་རིན་པོ་ཆེ་ཉིད་ཀྱིས་མཛད་པ་ཡིན་པས་ཨུ་ཚུགས་ཀྱིས་སློབ་གཉེར་བྱེད་ཐུབ་ན། རབ་བྱུང་ན་ནི་ལམ་རིམ་ཁྲིད་ཆེན་བརྒྱད་སོགས་ཀྱི་ཁྲིད་རྒྱུན་ཡོད་པ་བཞིན་སྔར་བདག་གིས་ཀྱང་བཏོན་མྱོང་བས་རྒྱལ་བསྟན་སྤྱི་ལ་ཕན་པའི་སླད་དུ་འདི་དག་ཀྱང་མི་ཉམས་རྒྱུན་འཛིན་བྱུང་ན་ལེགས། ཅི་སྟེ་ངེས་མེད་ཀྱིས་དེ་དག་ལས་གཅིག་གདམ་དགོས་བྱུང་ན་རྗེ་རིན་པོ་ཆེའི་གསུང་འདེམ་རྒྱུ་ལས་ཟིན་བྲིས་སོགས་ཀྱི་ཁྲིད་ལུང་གི་རྒྱུན་ཆད་ན་ཡང་དེ་ཙམ་གྱི་ཁྱད་པར་མ་མཐོང་སྟེ། རྩ་བ་མ་ཆད་པ་དགོས་རྒྱུ་ཧ་ཅང་གལ་ཆེན་པོར་སེམས་སོ། །དཔེར་ན། གསང་བ་འདུས་པའི་རིམ་ལྔ་གདན་རྫོགས་ཀྱི་ཁྲིད་རྒྱུན་ལྟ་བུ་ཕལ་ཆེར་སྐྱབས་རྗེ་ཕ་བོང་ཁའི་བར་དུ་བཞུགས་ཡོད་ཚོད་འདུག་ཀྱང་དེ་ནས་ཆད་ཟིན་པས་ཐབས་སྐྱོ་པོ་མི་འདུག་གམ། སྔོན་གྱི་བླ་མ་རྣམས་ཀྱི་རྣམ་ཐར་མཇལ་སྐབས་བདེ་མཆོག་འདོད་འཇོ་དང་། ལཱུ་ཡི་པའི་རྫོགས་རིམ་རྣལ་འབྱོར་ཆེན་པོ་དང་། དེ་བཞིན་དུ་དུས་འཁོར་སྦྱོར་དྲུག་སོགས་ཀྱི་ཟིན་བྲིས་དག་གི་ཁྲིད་རྒྱུན་ཡང་སྔར་ཡོད་ཚོད་འདུག་ཀྱང་དེང་སང་ནི་ཧ་ཅང་དཀོན། སྒོ་མང་མཁན་པོ་བོད་ལ་ཕེབས་སྐབས་དང་། སྤང་ནང་རིན་པོ་ཆེ་བོད་ལ་ཕེབས་སྐབས་སྔ་ཕྱིར་མངགས་རྒྱུ་བྱུང་ལ། བོད་ལ་གཉེན་འཕྲད་དུ་འགྲོ་མཁན་གཞན་དག་ལ་ཡང་རྗེ་རིན་པོ་ཆེའི་པོ་ཏི་བཅོ་བརྒྱད་ལས་ད་ལྟ་རྒྱ་གར་ན་བཤད་རྒྱུན་ཡོད་པ་འདི་དང་འདི་འདུག །

ངས་བཤད་རྒྱུན་ཐོབ་པ་པོ་ཏི་དགུ་ཙམ་ཡོད། འདིའི་ནང་མེད་པ་ད་དུང་བླ་བྲང་བཀྲ་ཤིས་འཁྱིལ་སོགས་བོད་ཀྱི་ཡུལ་ལུང་རེ་གཉིས་ལ་བླ་མ་བགྲེས་སོང་དེ་འདྲ་ལ་བཤད་ལུང་གི་རྒྱུན་ཡོད་མེད་རྩད་གཅོད་གནང་རོགས་ཞེས་མངགས་བཅོལ་བྱེད་བཞིན་ཡོད་ཀྱང་ད་ལྟའི་བར་གསར་པ་གང་ཡང་མ་བྱུང་། གང་ལྟར་རང་ཅག་གིས་རྗེ་རིན་པོ་ཆེའི་གསུང་པོ་ཏི་ཆེན་པོ་དེ་དག་བདག་པོ་བརྒྱག་དགོས་པ་གལ་ཆེན་པོ་རེད། གོང་དུ་བཤད་པ་ལྟར་ངས་རྒྱུན་དུ་དཔེ་ཆ་བ། དཔེ་ཆ་བ་ཞེས་མཐོང་ཆེན་བྱེད་དགོས་དོན་དེ་ལྟར་ཡིན། ང་དཔེ་ཆ་བ་ཐབས་ཆག་ཅིག་ཡིན་པས་དཔེ་ཆ་བའི་གྲལ་དུ་ཚུད་དཀའ། འོན་ཀྱང་། རྒྱལ་མཚན་དཀར་པོའི་འོག་ཏུ་དམ་བཅའ་བཞག་པའི་མི་ཡིན་པས་ཁྱེད་ཚོ་རྒྱ་གར་དུ་དམ་བཅའ་བཞག་པའི་དགེ་བཤེས་དང་ཏོག་ཙམ་མི་འདྲ། བཞད་མོ་བཞད། གང་ལྟར་དཔེ་ཆ་བ་རྩ་ཆེན་པོ་རེད། ཧ་ཅང་རྩ་ཆེན་པོ་རེད། ཉེ་སྔོན་བཀའ་ཤག་གི་ཚོགས་འདུ་ཞིག་གི་སར་ངས་བཤད་རྒྱུ་བྱུང་། བོད་ཀྱི་ཆོས་དང་རིག་གཞུང་འདི་ང་ཚོས་གལ་གནད་ཆེན་པོར་རྩི་བཞིན་པ་ལྟར་གཞན་ཕན་གྱི་རང་བཞིན་ཅན་གྱི་བོད་ཀྱི་རིག་གཞུང་གི་གཞི་རྩ་ནི་ནང་ཆོས་ཡིན་པས། སངས་རྒྱས་པའི་ཆོས་དང་འབྲེལ་ནས་ཡོད་པ་ཧ་ཅང་གསལ་པོ་རེད།

དེ་ལྟར་ན་ནང་ཆོས་ཤེས་པ་ལ་སློབ་གཉེར་བྱེད་དགོས་པ་ཧ་ཅང་གལ་ཆེན་པོ་ཡིན། བོད་ཀྱི་རིག་གཞུང་འཛིན་སྐྱོང་སྤེལ་གསུམ་གྱི་གཞི་རྩ་ནི་བོད་ཀྱི་བཤད་གྲྭ་འདི་དག་ལ་ཐུག་ཡོད་པས། བཤད་གྲྭ་འདི་དག་ཐོག་མར་རྒྱ་གར་གྱི་ས་ཆ་སྦག་ས་ནས་བཟུང་ངལ་བ་ཁྱད་བསད་ཀྱིས་འབད་བརྩོན་རིམ་པར་བྱས་ཤིང་། འོན་ཀྱང་། དེ་དུས་མཐུན་རྐྱེན་གྱི་ཕྱོགས་ནས་ལས་བྱེད་དཀྱུས་མའི་རིགས་ལ་གླ་ཕོགས་ཅུང་ཟད་རེ་ཡོད་ཀྱང་དཔེ་ཁྲིད་དགེ་རྒན་རྣམ་པར་དམིགས་བསལ་གང་ཡང་མེད། མཁན་པོ་རྣམ་པར་ཡང་ལོ་འགའི་སྔོན་ཙམ་ནས་ཟླ་རེར་སྒོར་བཅུ་ཙམ་ཕུལ་གྱི་ཡོད་པ་ལས་གཞན་གང་ཡང་མེད། གདན་ས་ཁག་ཏུ་སློབ་གཉེར་གནང་བཞིན་པ་ནི་མི་ཚང་ཉམ་ཆུང་གི་ཕྲུ་གུའི་རིགས་ཡིན་པ་ལས། དེ་དག་གི་གྲས་སུ་སྡེ་དཔོན་མི་དྲག་དང་། ཡང་ན། ཚོང་པ་མི་དྲག་གི་ཕྲུ་གུའི་རིགས་གཅིག་ཀྱང་མེད། བོད་གངས་ཅན་གྱི་སངས་རྒྱས་ཀྱི་བསྟན་པ་རྨང་ནས་འཛིན་མཁན་སློབ་གཉེར་བ་དེ་དག་ཡིན་ཀྱང་དེ་དག་ལ་གྲྭ་ས་ཞེས་བརྗོད་དུས་སྤྱི་འགྲེ་སྤྱི་མཚུངས་ཤིག་ལས་དེ་ཙམ་མཐོང་མེད་པ་ལྟ་བུར་སྣང་བས་ལོ་འགའི་སྔོན་ངས་ཁྱེད་རང་ཚོས་བསྙེན་བཀུར་ཞུ་དགོས་ན་གྲྭ་སར་ཞུས། སློབ་གཉེར་བ་རྣམས་ཀྱིས་ཧ་ཅང་དཀའ་སྤྱད་གནང་བཞིན་ཡོད་ན་ཡང་དེ་དག་ལ་ཇ་མ་གཏོགས་ཞོགས་ཇ་ཡང་མི་འདུག་ཅེས་བཤད་པ་ཡིན།

ངས་དེ་ལྟར་བཤད་པར་ངོ་ཤེས་པ་ཞིག་གིས་ཇ་དེ་ཞོགས་ཇ་མ་རེད་དམ་ཞེས་བཤད་འདུག །ངས་ཞོགས་ཇ་མི་འདུག་ཅེས་པ་ང་རང་གིས་རྒྱུན་དུ་ཞོགས་ཇ་འཐུང་དུས་རྩམ་པའམ་བག་ལེབ་ཟ་བཞིན་ཡོད་པ་དེར་བསམ་བློ་འཁོར་ནས་དེ་ལྟར་བཤད་པ་རེད། བཞད་མོ་ཡུན་རིང་བཞད། སྐབས་དེ་དུས་ཁྱེད་རང་ཚོར་ཉིན་གུང་བར་དུ་སྒེར་རེ་གཉིས་ལ་ཁམ་ཟས་ལྟ་བུ་ཅུང་ཟད་རེ་ཟ་རྒྱུ་ཡོད་པ་ལས་གཞན་ཇ་རྐྱང་ཙམ་འཐུངས་ནས་བསྡད་ཡོད་པ་ངས་སེམས་ཀྱིས་མ་བཟོད་ནས་དེ་ལྟར་བཤད་པ་རེད། དེས་ན། སློབ་གཉེར་བ་འདི་དག་གིས་སངས་རྒྱས་ཀྱི་བསྟན་པའི་གཞི་རྩ་འཛིན་གྱི་ཡོད་པས་འདི་དག་ལ་ཧ་ཅང་རྩ་ཆེན་པོ་དང་མཐོང་ཆེན་བྱེད་དགོས།

ཡང་། སེམས་རྒྱུད་ཐུལ་མ་ཐུལ་གནས་ཚུལ་ཐ་དད་རེད། མི་ཕལ་པ་ལས་ཀྱང་ཐབས་རྡུགས་པའི་སེམས་རྒྱུད་མ་དུལ་བའི་དགེ་བཤེས་ཐབས་ཆག་འགའ་ཞིག་ཀྱང་ཡོད། དེར་ཉེན་བརྡ་སྤྲོད་པའི་ཕྱིར་བདེན་པ་ཡིན་མིན་གང་ལྟར་ཡང་ཁ་རྒྱུན་དུ་ཡོད་པའི་བོང་མགོ་སུག་ཏིའི་སྒྲུང་དེ་རྟག་ཏུ་དྲན་དགོས་པ་དང་། དགེ་བཤེས་རྣམ་པའི་མདུན་དུ་བོང་མགོ་སུག་ཏིའི་འདྲ་པར་རེ་སྦྱར་ན་ལེགས་ཏེ། དགེ་བཤེས་ཡག་པོ་མ་བྱས་ན་བོང་མགོ་སུག་ཏི་ལྟ་བུར་སྐྱེ་ཉེན་ཡོད། བཞད་མོ་བཞད། ཁ་བདེ་པོ་ཡོད་ཀྱང་སེམས་རྒྱུད་བཏུལ་མ་ཐུབ་པའི་དབང་གིས་བོང་བུའི་མགོ་ཅན་ཟླ་གམ་གྱོན་པ་ཞིག་ཏུ་སྐྱེ་བ་རེད་ཅེས་བརྗོད་སྲོལ་ཡོད་པ་འདི་ཡང་ང་ཚོས་ཤེས་དགོས་ཀྱི་འདུག །སེམས་རྒྱུད་མ་ཐུལ་བའི་དགེ་བཤེས་ནི་ལྟས་ངན་ཡིན་ཏེ། མི་ཕལ་པ་ཞིག་མི་ཤེས་པའི་གཞན་དབང་དུ་སོང་ནས་སེམས་རྒྱུད་མ་ཐུལ་ན་ཁག་མེད་ཀྱང་དཔེ་ཆ་བལྟས་ནས་སེམས་རྒྱུད་མ་ཐུལ་ན་ཧ་ཅང་ཐབས་སྐྱོ་པོ་ཡིན།

ང་དགེ་བཤེས་ཡིན་ཞེས་ང་རྒྱལ་བྱས་ན་ཕན་ཐོགས་གང་ཡང་མེད་པས་ཉམ་ཆུང་བྱེད་དགོས་པ་གལ་ཆེ། དེ་ལྟར་གོང་དུ་བཤད་པ་ལྟར་རྗེ་རིན་པོ་ཆེའི་གཞུང་ཆེན་མོ་རྣམས་བདག་པོ་བརྒྱག་རྒྱུ་ཧ་ཅང་གལ་ཆེ་སྟེ། གཞུང་ཆེན་མོ་དེ་དག་གིས་བསྟན་པའི་གཞུང་བསྲིངས་ཀྱི་ཡོད། མན་ངག་ཐུང་ངུའི་རིགས་ལ་བསྟན་པའི་གཞུང་བསྲིངས་པའི་ནུས་པ་དེ་ཙམ་མེད། གཞུང་ཆེན་མོ་རྣམས་ཡོད་པ་གཞིར་བཅས་ལ་མན་ངག་ཕྲན་ཚེགས་དེ་དག་གིས་བརྒྱན་ན་དཔལ་དང་རྒྱན་ནམ་ཕུན་སུམ་ཚོགས་པའི་ཡན་ལག་ཡིན་པས་ཧ་ཅང་ལེགས། མདོར་ན། གཞུང་ཆེན་གཟིགས་མཁན་རྣམ་པ་ཧ་ཅང་རྩ་ཆེན་པོ་རེད། དེ་ནས་མཁྱེན་པའི་དབང་ཕྱུག་ཀླུ་སྒྲུབ་ཡབ་སྲས་ཞེས་བསྟན་པ་འདི་ལ་སྟོན་པ་གཉིས་པ་ལྟར་གྲགས་པ་དག་གི་གཞུང་རྣམས་ལའང་འདྲིས་པར་བྱས་ཏེ་གཞུང་དོན་ལེགས་པར་ཁོང་དུ་ཆུད་ནས་ཉམས་ལེན་བྱེད་དགོས་པ་གཙིགས་ཆེར་འཛིན་དགོས། ནུབ་ཕྱོགས་པ་རེ་གཉིས་ཀྱིས་རང་ཅག་བོད་ཀྱི་སངས་རྒྱས་པའི་ཆོས་འདི་བླ་མའི་ཆོས་རེད་ཅེས་རྗོད་བཞིན་པ་ནི་བདེན་པ་མ་ཡིན་ཏེ། དཔེར་ན། གསང་བ་འདུས་པའི་ཆོས་སྐོར་འདིར་མཚོན་ན་ཀླུ་སྒྲུབ་ཡབ་སྲས་ཀྱི་གསུང་རྣམས་ཁུངས་གཏུགས་སའི་གཙོ་བོར་བཟུང་ཡོད།

ཡང་། རིགས་ཚོགས་མཛད་མཁན་གྱི་ཀླུ་སྒྲུབ་དང་བཞི་བརྒྱ་པ་མཛད་མཁན་གྱི་ཨཱརྱ་དེ་བ་མ་ཡིན་པའི་དེ་གཉིས་དང་མཚན་མཐུན་པའི་གསང་སྔགས་གསུང་མཁན་གྱི་ཀླུ་སྒྲུབ་དང་ཨཱརྱ་དེ་བ་གཞན་ཡོད་ཟེར་བ་དང་། གསང་སྔགས་ཀྱི་ཆོས་དེ་ཕྱིས་སུ་ཧིན་དཱུའི་ཆོས་ཀྱི་ལྷད་ཞུགས་པ་ལས་ནང་ཆོས་དངོས་མིན་ཞེས་དེང་སང་ཡང་ཡོངས་གྲགས་ལྟ་བུར་རྗོད་མཁན་ཡོད། དེ་ལ་ཝཱ་རཱ་ཎ་སཱིའི་མཁས་པའི་དབང་པོ་ཨུ་པཱ་དེ་བ་ཞུ་བའི་དམ་པ་དེའི་སྐོར་མང་པོས་གོ་མྱོང་ཡོད་ཀྱང་། མ་གོ་བ་རེ་གཉིས་སྲིད་པས་ཁོང་གིས་དུས་འཁོར་འགྲེལ་ཆེན་ལ་ཉམས་ཞིབ་ཀྱི་སླད་དེ་སྔོན་རྡོར་གདན་དུ་དུས་འཁོར་དབང་ཆེན་གྱི་སྐབས་ཉམས་ཞིབ་ཀྱི་དཔེ་ཆ་དེ་དག་ཁྱེར་ཡོང་ནས་དཔེ་ཆའི་ངོ་བཤུས་ཤིག་ང་ལ་སྤྲད་བྱུང་། ཉིན་ཞིག་ཁོང་གིས། ཁོང་དུས་འཁོར་འགྲེལ་ཆེན་ལ་ཉམས་ཞིབ་ཀྱི་ཆེད་བལ་ཡུལ་དུ་ཕྱིན་ཏེ་དེར་ལེགས་སྦྱར་གྱི་ཕྱག་དཔེ་འཚོལ་ཞིབ་བྱེད་པའི་སྐབས་ལེགས་སྦྱར་གྱི་ཤོག་རྐྱང་གཅིག་རྙེད་པར་ཞིབ་ཏུ་བརྟགས་པ་ན། སྔགས་ཀྱི་སྐོར་ཡིན་པར་མ་ཟད་ཚིགས་བཅད་རྩོམ་སྟངས་དབུ་མ་བཞི་བརྒྱ་པའི་ཚིག་གི་རྩོམ་གཤིས་དང་ཇི་མ་ཇི་བཞིན་འདུག་ཅེས་གསུངས་བྱུང་། བོད་ཡིག་ལ་ཡང་མཁས་པ་སོ་སོའི་རྩོམ་གཤིས་མི་འདྲ་བ་ཡོད་པ་ལྟར་ལེགས་སྦྱར་ལའང་དེ་ལྟར་ཡོད་ཚོད་འདུག །

དེས་ན། གསང་སྔགས་སམ་ཉོན་མོངས་ལམ་བྱེད་ཀྱི་སྐོར་གསུངས་པའི་སྔགས་ཀྱི་ཤོག་རྐྱང་དེ་མཛད་མཁན་དང་དབུ་མ་བཞི་བརྒྱ་པ་མཛད་མཁན་གཉིས་མི་གཅིག་ཡིན་པར་ཐག་བཅད་ནས་བཤད་ཐུབ་པས། དབུ་མ་བཞི་བརྒྱ་པ་མཛད་མཁན་གྱི་ཨཱརྱ་དེ་བས་གསང་སྔགས་ཀྱི་སྐོར་མཛད་འདུག་ཅེས་བཤད་བྱུང་། དེ་བཞིན་དུ་ཀླུ་སྒྲུབ་ཀྱིས་མཛད་པའི་སྔགས་ཕྱོགས་དང་རིགས་ཚོགས་ཀྱི་གཞུང་དེ་དག་གི་རྩོམ་གཤིས་འདྲ་མིན་ལེགས་སྦྱར་གྱི་ཐོག་ནས་ཞིབ་འཇུག་དགོས་ཚོད་འདུག་ཀྱང་མདོར་བྱས་ལྟ་བུ་དེང་སང་ལེགས་སྦྱར་གྱི་སྐད་དུ་ཡོད་མེད་མི་ཤེས། ཡང་། དེ་ལྟར་རྩོམ་གཤིས་ཀྱི་ཐོག་ནས་དཔྱད་མ་ཐུབ་ཀྱང་། དཔེར་ན། ཇོ་བོ་རྗེས་མཚོན་པའི་ཕྱིས་ཀྱི་རྒྱ་གར་མཁས་པ་མང་པོས་མདོར་བྱས་མཛད་མཁན་ནི་རྩ་བ་ཤེས་རབ་མཛད་མཁན་གྱི་ཀླུ་སྒྲུབ་ཡིན་པར་ཞལ་བཞེས་གནང་ཡོད་པས། རང་ཅག་བོད་ལ་ས་ཁད་ཀྱིས་ཆོད་ནས་འཕྲལ་དུ་ཚོད་མ་ཐིག་རུང་རྒྱ་གར་མཁས་པ་རྣམས་གཅིག་ནས་གཅིག་ཏུ་བརྒྱུད་དེ་ཀླུ་སྒྲུབ་ཀྱིས་མཛད་པར་ཀུན་གྱིས་ཞལ་བཞེས་གནང་ཡོད། གང་ལྟར་ཀླུ་སྒྲུབ་ཡབ་སྲས་ཀྱིས་མཛད་པའི་གཞུང་དེ་དག་མཇལ་བ་ཙམ་དུ་མ་ཟད་མཇལ་ནས་ཉམས་ལེན་བྱེད་པའི་གོ་སྐབས་ཡོད་པ་ཧ་ཅང་སྐལ་བ་བཟང་པོ་རེད།

དེ་ལྟར་ན་མི་ལུས་ཐོབ་པ་དོན་དང་ལྡན་པ་ཞིག་ཅིས་ཀྱང་བྱ་སྙམ་པ་དང་། དཔལ་གསང་བ་འདུས་པའི་བསྐྱེད་རྫོགས་ཀྱི་ལམ་ལ་བསླབས་ནས་བག་ཆགས་ཅི་ཐེབས་ཤིག་འཇོག་སྙམ་པའི་ཀུན་སློང་ཀུན་སྤྱོད་ཀྱི་རིམ་པ་རྣམས་ལེགས་པར་གསལ་བཏབ་པའི་ངང་ནས་གསན་པར་ཞུ། གསན་པར་བྱ་བ་དམ་པའི་ཆོས་ནི་རྒྱུད་ཀྱི་རྒྱལ་པོ་དཔལ་གསང་བ་འདུས་པའི་རྩ་རྒྱུད་ཀྱིས་གསུངས་པའི་དགོངས་དོན་བཤད་པའི་རྒྱུད་རྡོ་རྗེ་ཕྲེང་བའི་རྗེས་སུ་འབྲངས་ནས་ལྷའི་རྣལ་འབྱོར་གཏན་ལ་ཕབ་པ་གསང་འདུས་མི་བསྐྱོད་ལུགས་སུ་གྲགས་པའི་བསྐྱེད་རིམ་གྱི་ཁྲིད་མདོར་བསྡུས་འབུལ་བ་ལ།

ཐོག་མར་བརྒྱུད་འདེབས་དང་། དེ་ནས་སྐད་ཅིག་དཀྲོང་བསྐྱེད་དང་རྡོར་དྲིལ་བྱིན་རླབས། ནང་མཆོད་དང་སྔོན་འགྲོའི་མཆོད་གཏོར་བྱིན་རླབས། སྔོན་འགྲོའི་མཆོད་གཏོར་འབུལ་བ། བདག་བསྐྱེད་ཀྱི་མཆོད་པ་བྱིན་གྱིས་བརླབ་པ། ཡིག་བརྒྱ། ཐུན་མོང་མ་ཡིན་པའི་སྔོན་འགྲོ་ཚོགས་ཞིང་དང་། ཐུན་མོང་མ་ཡིན་པའི་སྔོན་འགྲོ་གཞན་ཏེ་བསྲུང་འཁོར་བསྒོམ་པ་བཅས་སོ། །དེ་རྣམས་ཟིན་ནས་དངོས་གཞིའི་རྣལ་འབྱོར་བསྐྱངས་པ་ལ་ཏིང་ངེ་འཛིན་གསུམ་ཞེས་རང་དོན་ཕུན་ཚོགས་དང་པོ་སྦྱོར་བའི་ཏིང་ངེ་འཛིན། གཞན་དོན་ཕུན་ཚོགས་དཀྱིལ་འཁོར་རྒྱལ་མཆོག་གི་ཏིང་ངེ་འཛིན་དང་། ལས་རྒྱལ་མཆོག་གི་ཏིང་ངེ་འཛིན་ཏོ། །དང་པོ་སྦྱོར་བའི་ཏིང་ངེ་འཛིན་ལ་སྟོང་ཉིད་བསྒོམས་ནས་སྟོང་ཉིད་རྟོགས་པའི་གཟུང་རྣམ་དག་པའི་རྟེན་དང་བརྟེན་པའི་རྣམ་པར་ཤར་བ་གཞི་རྩ་ལྟ་བུར་དགོས་ཤིང་། དེའི་ཐོག་ནས་སྟོང་ཉིད་རྟོགས་པའི་གཟུང་རྣམ་ལས་གྲུབ་པའི་རྟེན་གཞལ་ཡས་ཁང་བསྐྱེད་དེ། ཆོས་ཀྱི་སྐུ་དང་ལོངས་སྤྱོད་རྫོགས་པའི་སྐུ་དང་སྤྲུལ་པའི་སྐུ་བཅས་སྐུ་གསུམ་གྱི་གོ་འཕང་མངོན་དུ་བྱེད་པའི་ལྷའི་རྣལ་འབྱོར་གསུངས་ཡོད། དེ་ལྟར་གསུངས་པའི་དགོས་པའི་གཙོ་བོ་ནི་རང་ཅག་ཐ་མལ་པ་ལ་ལས་ཉོན་གྱི་དབང་གིས་འཆི་བ་དང་དེའི་དབང་གིས་བར་དོ་དང་། བར་དོ་དེ་ལ་ཡང་ཕྲ་བའི་ལུས་དང་རགས་པའི་ལུས་བཟུང་བའི་སྐབས་ཏེ་གནས་སྐབས་གསུམ་ཡོད། དེས་འབྲས་བུ་སངས་རྒྱས་ཀྱི་སའི་ཆོས་ལོངས་སྤྲུལ་གསུམ་གྱི་གོ་འཕང་སྒྲུབ་པར་བྱེད་པའི་ཐུན་མོང་མ་ཡིན་པའི་ཐབས་ཁྱད་པར་ཅན་རང་ཅག་འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་སྐྱེ་འཆི་བར་དོ་གསུམ་གྱི་སྟེང་ནས་འོང་བ་ཡིན་ཞིང་། དེ་ལྟར་གཞི་ལ་རང་ཆས་སུ་ཡོད་པའི་ཆོས་དེ་དག་ཉམས་ལེན་དུ་འཁྱེར་ནས་སྤངས་རྟོགས་ཀྱི་ཡོན་ཏན་གོང་དུ་འཕེལ་བའི་ཐབས་ཁྱད་པར་ཅན་སངས་རྒྱས་བཅོམ་ལྡན་འདས་ཀྱིས་རྒྱུད་ནས་ཇི་ལྟར་གསུངས་པ་བཞིན། ཀླུ་སྒྲུབ་ཡབ་སྲས་ཀྱིས་ལེགས་པར་གཏན་ལ་ཕབ་པ་སྟེ། མདོར་ན། སྐུ་གསུམ་ལམ་འཁྱེར་ཞེས་གྲགས་པ་འདི་ཉིད་དོ། །

དེ་ཡང་། ཐོག་མར་སྟོང་སྦྱང་བྱ། དགོས་པ་ཡོད་ན་ཁྲོ་བོ་བཅུ་དང་བཅས་པ་ཐུན་མོང་མ་ཡིན་པའི་བསྲུང་འཁོར་གསལ་བཏབ་ཀྱང་རུང་། ཡང་ན། ཐུན་མོང་བའི་བསྲུང་འཁོར་ཙམ་གསལ་བཏབ། ཆོས་འབྱུང་གི་ནང་དུ་པདྨའི་གདན། དེའི་སྟེང་འབྱུང་བཞིའི་དཀྱིལ་འཁོར་བསྐྱེད་ཅིང་དེ་རྣམས་ཡོངས་སུ་གྱུར་པ་ལས་སྣ་ཚོགས་རྡོ་རྗེའི་སྟེང་དུ་བྷྲུཾ་ལས་གཞལ་ཡས་ཁང་བསམ། མ་འོངས་པར་ཁྱེད་རྣམས་ཀྱིས་གསང་བ་འདུས་པས་མཚོན་པའི་ཁྲིད་འདོན་སྐབས་སློབ་མ་ཉུང་ཤས་ལ་ལོང་བྱུང་ན་བློས་བསླངས་ཀྱི་ཐོག་ནས་ངོ་སྤྲོད་བྱེད་པ་དང་། ཡང་ན། ནག་པང་ལྟ་བུའི་སྟེང་དུ་ཐད་ཀ་ཐད་ཀར་ངོ་སྤྲོད་བྱེད་ཐུབ་ན་ལེགས། ཡང་ན། རྒྱུན་ལྡན་བཞིན་དཀྱིལ་འཁོར་བྲི་ཐིག་ཟུར་དུ་ཡོད་པས་དང་དོད་ཀྱིས་སློབ་ཐུབ་ན་ལེགས།

དེ་ལྟ་བུའི་གཞལ་ཡས་ཁང་གྲུ་བཞི་སྒོ་བཞི་རྒྱན་རྟ་བབས་དང་བཅས་པ་མཚན་ཉིད་ཐམས་ཅད་ཡོངས་སུ་རྫོགས་པ་ཞིག་ཏུ་བསམ། གསང་བ་འདུས་པ་ལ་དུར་ཁྲོད་ནི་མེད། དེ་ནས་ལྷག་མོས་ཀྱི་ལྷ་བསྐྱེད་པ་ལ་ལྷག་པར་མོས་པ་ཙམ་གྱིས་ཞེས་མཐུན་ཡུལ་བསྐལ་པ་དང་པོའི་མི་བརྫུས་ཏེ་སྐྱེས་པ་ཡན་ལག་ཉིང་ལག་དུས་གཅིག་ཏུ་རྫོགས་པ། དེ་དང་ཆོས་མཐུན་པར་རྟེན་གཞལ་ཡས་ཁང་གི་ནང་དུ་བརྟེན་པ་ལྷ་བསྐྱེད་པའི་ཚེ། ལྷག་པར་མོས་པ་ཙམ་གྱིས་བསྐྱེད་པ་ལས་བསྐྱེད་ཆོག་ས་བོན་དང་ཕྱག་མཚན་ལྟ་བུ་ལས་རིམ་པར་བསྐྱེད་པ་མིན་པས་ལྷག་མོས་ཀྱི་ལྷ་ཞེས་བརྗོད་པ་ཡིན། ལྷག་མོས་ཀྱི་མཛད་པ་ནི་བསྐལ་པ་དང་པོའི་མིའི་བྱ་སྤྱོད་དང་ཆོས་མཐུན་བསྒྲིགས་ནས་གསུངས་པའོ། །

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

ལྷག་མོས་ཀྱི་མཛད་པ།

གཉིས་པ་ལྷག་མོས་ཀྱི་མཛད་པ་ནི་བསྐལ་པ་དང་པོའི་མིའི་བྱ་བ་དང་ཆོས་མཐུན་པར་བསྒོམ་པ་སྟེ། ཞེས་པ་ནས། བདེ་སྟོང་གི་ཡེ་ཤེས་ཐོབ་སྟེ་སྨིན་གྲོལ་ལ་བཀོད་ནས་དེ་དང་དེའི་སྐུར་གྱུར། འོད་ཟེར་རང་གི་སྙིང་གར་སྡུད། ཅེས་སྔར་རྡོར་སེམས་བསྒོམ་བཟླས་དང་བསྲུང་འཁོར་གྱི་སྐབས་སུ་བཤད་པ་ལྟར་ཐོག་མར་དགེ་སེམས་རགས་པ་ལྟ་བུ་སྐྱེ་རུ་བཅུག །དེ་ནས་སྔར་སེམས་བསྐྱེད་པའི་སྐབས་ཀྱི་དམིགས་ཡུལ་ལམ་འདོད་དོན་ཡོངས་སུ་གྲུབ་སྟེ། སེམས་ཅན་ཐམས་ཅད་ཀྱིས་ས་ལམ་གྱི་རྟོགས་པ་རྣམས་རིམ་གྱིས་བགྲོད་པའི་མཐཪ་དེ་བཞིན་གཤེགས་པ་དེ་དང་དེའི་ངོ་བོར་མཐར་ཐུག་རྫོགས་པའི་སངས་རྒྱས་ཀྱི་ས་ལ་བཀོད་ཡོད་སྙམ་དུ་དམིགས་པ་བྱེད་ཚུལ་གསུངས་ཡོད།

དེ་ནས་སེམས་ཅན་རྣམས་རིགས་ལྔའི་གོ་འཕང་ལ་བཀོད་པའི་ཤར་ཕྱོགས་པ་རྣམས་དཀྱིལ་འཁོར་གྱི་ནང་གི་ཤར་གྱི་རྣམ་སྣང་། དཀྱིལ་འཁོར་གྱི་ཕྱོགས་བཞི་ནས་ཐོགས་པ་མེད་པར་འཇུག་པ་ཞེས་གསུངས་པ་ལྟར་རྡོ་རྗེ་སེམས་དཔའི་འཇུག་པ་དང་། ཡེ་ཤེས་སེམས་དཔའི་འཇུག་པ། རྡོ་རྗེ་སློབ་མའི་འཇུག་པ་སོགས་དུ་མ་ཡོད་པ་ལས་འདིར་ཐོགས་པ་མེད་པར་འཇུག་པ་ནི་དཀྱིལ་འཁོར་གྱི་རྩིག་པ་སོགས་ལ་ཐོགས་པ་མེད་པར་ཞུགས་པ་དེ་ལ་དབང་བསྐུར་ཞིང་རྒྱུད་སྨིན་པར་བྱས། དེ་ཐམས་ཅད་རང་རང་གི་སངས་རྒྱས་ཀྱི་ཞིང་དུ་གཤེགས་པར་གྱུར་ཅེས་གསུངས་པའང་ཞིང་གཞན་དུ་གཤེགས་པའི་དོན་མ་ཡིན་པར་རིགས་ལྔའི་རྣམ་པར་བཀོད་པའམ་རིགས་ལྔའི་རྣམ་པར་གྱུར་ནས། ལྷོ་ཕྱོགས་པ་རྣམས་རིན་འབྱུང་། ཞེས་པ་ནས། རྡོ་རྗེ་གསུམ་འབྱུང་བསྒོམ་པར་བྱ། །ཞེས་པས་བསྟན་ཏོ། །

ལྷག་མོས་ལུས་ལ་བསྡུ་བ།

གསུམ་པ་ལྷག་མོས་ལུས་ལ་འགོད་པ་ནས་འཆི་བ་ཆོས་སྐུའི་ལམ་འཁྱེར་དངོས་གཞིའི་འགོ་རྩོམ་སྟེ། ལྷག་མོས་ཀྱི་མཛད་པ་མཛད་ཟིན་པའི་རྗེས་ལྷག་མོས་ཀྱི་ལྷ་སྤྱི་བྱིངས་རྣམས་གཙོ་བོའི་ལུས་ལ་བཀོད་ནས་གཙོ་བོ་རང་ཉིད་ཀྱི་ཕུང་ཁམས་སྐྱེ་མཆེད་ཀྱི་ཡན་ལག་དེ་དང་དེའི་ངོ་བོར་དབྱེར་མེད་དུ་ཡོད་བསམ་པ་སྟེ། ངོ་བོ་རང་གི་ཕུང་ཁམས་སྐྱེ་མཆེད་དེ་དང་དེ་ཡིན་པ་ལ་རྣམ་པ་ལྷ་དེ་དང་དེར་ཤར་བར་མོས་དགོས་པ་ཡིན་པས།

དེ་ཡང་རང་གི་ཐུགས་ཀའི་ཧཱུཾ་ལས་གཙོ་བོ་ལས་གཞན་རེག་བྱ་རྡོ་རྗེ་མ་ལ་སོགས་པ་འོད་ཟེར་ལྕགས་ཀྱུའི་རྣམ་པ་ཅན་སོ་གཅིག་སྤྲོས་ཏེ་རྣམ་སྣང་ནས་གནོད་མཛེས་ཀྱི་བར་གྱི་ལྷག་མོས་ཀྱི་ལྷ་རྣམས་བཀུགས་ཏེ་སྤྱི་བོ་ལ་སོགས་པའི་གནས་རྣམས་སུ་འགོད་དགོས་པས། འོད་ཟེར་གྱིས་ཤར་གྱི་རྣམ་སྣང་བཀུགས་ཏེ་རང་གི་སྤྱི་བོར་གཟུགས་ཕུང་དང་ངོ་བོ་དབྱེར་མེད་དུ་བཞུགས། ཞེས་པ། ལྷག་མོས་ཀྱི་གཙོ་བོའི་ལུས་ལ་ད་ལྟ་ལུས་དཀྱིལ་གྱི་ལྷ་མེད་པས་སྤྲུལ་སྐུ་རྡོ་རྗེ་སེམས་དཔར་བསྐྱེད་ནས་དེའི་ཐུགས་ཀར་གཞི་ནས་ལུས་དཀྱིལ་གྱི་ལྷ་འགོད་དགོས་པ་ཡིན་པས། ཐུགས་ཀའི་ཧཱུཾ་གི་འོད་ཟེར་ལྕགས་ཀྱུ་ལྟ་བུས་རང་ལ་ཞལ་ཚུར་གཟིགས་པའི་ཤར་གྱི་རྣམ་པར་སྣང་མཛད་སྤྱན་དྲངས་ཏེ། རང་གི་སྤྱི་བོ་ནས་སྐྲ་མཚམས་ཀྱི་བར་སོར་འགའ་ཞིག་ཡོད་པའི་ནང་། རང་དང་ཞལ་ལྟ་ཕྱོགས་མཐུན་པར་རྣམ་པར་སྣང་མཛད་འཁོད་སོང་སྙམ་དུ་བསམ། ཡང་སྐྲ་མཚམས་ལྟག་ཁུང་དུ་བསླེབས་པ་རྣམས་ལ་རྣམ་སྣང་གང་དུ་བཞུགས་དགོས་མིན་མི་ཤེས། དེ་དག་དམིགས་བསལ་ཡིན། བཞད་མོ་བཞད། ད་ལྟ་ངའི་སྐྲ་མཚམས་ཀྱང་འོད་གསལ་དུ་ཐིམ་ལ་ཉེ་ཞིང་། སྔོན་ཡོངས་འཛིན་རིན་པོ་ཆེར་ཕ་རྗེས་བུ་ཡིས་སློབ་ཀྱི་ཡོད་ཅེས་ཞུ་མྱོང་། བར་ལམ་ནས་ད་ཕ་རྗེས་བུ་ཡིས་ཟིན་གྲབས་ཡོད་ཅེས་ཞུ་བཞིན་ཡོད། བཞད་མོ་ཡུན་རིང་བཞད། དེ་བཞིན་དུ་མགྲིན་པར་འོད་དཔག་མེད་རང་གི་འདུ་ཤེས་དང་དབྱེར་མེད། རིན་འབྱུང་ལྟེ་བར་ཚོར་ཕུང་། དོན་གྲུབ་གསང་གནས་སུ་འདུ་བྱེད་ཀྱི་ཕུང་པོ་དང་དབྱེར་མེད། སྤྱན་མ་རིན་འབྱུང་ལ་ཕྱོགས་པ་ས་ཁམས། འདིར་སྤྱན་མ་རིན་འབྱུང་ལ་ཕྱོགས་པ་ཞེས་དང་གཤམ་དུ་མགྲིན་པར་གོས་དཀར་མོ་འོད་དཔག་མེད་དང་ཞལ་སྦྱོར་ཞེས་གསུངས་པ་གཉིས་ལ་གོ་དོན་མི་འདྲ་བ་ཡོད་མེད་མ་ངེས་ཀྱང་ངའི་བློ་ངོར་འཆར་བ་ནི་ཤར་ལྷོའི་སྤྱན་མ་སྤྱན་དྲངས་ཏེ་རིན་འབྱུང་དང་ཞལ་སྦྱོར་དུ་བསམ་པ་ཡིན།

མཱ་མ་ཀཱི་སྙིང་གར་ཞལ་རྒྱབ་ལ་ཕྱོགས་པ་ཆུ་ཁམས། ཞེས་པ། འདིར་སྙིང་གར་མི་བསྐྱོད་པ་མེད་པས་མཱ་མ་ཀཱི་ཞལ་རྒྱབ་ཏུ་ཕྱོགས་ཏེ་བཞུགས་པར་བསམ། མགྲིན་པར་ནུབ་བྱང་གི་གོས་དཀར་མོ་ཚུར་བྱུང་ནས་འོད་དཔག་མེད་དང་ཞལ་སྦྱོར་མེ་ཁམས། སྤྱི་བོར་བྱང་ཤར་གྱི་སྒྲོལ་མ་འོད་ཟེར་གྱིས་ཚུར་བཀུགས་ཏེ་རྣམ་སྣང་དང་ཞལ་སྦྱོར་རླུང་ཁམས་དང་དབྱེར་མེད། ས་སྙིང་ཆ་གཉིས་སུ་སོང་བ་རྩ་ཞལ་གྱི་སྤྱན་འབྲས་གཉིས་སུ་མིག་དབང་དང་དབྱེར་མེད། ས་སྙིང་ཆ་གཉིས་སུ་སོང་བ་ཞེས་པ་སྦྱང་གཞི་མིག་གཉིས་ཡོད་པས་ཤར་སྒོའི་གཡས་སུ་བྱམས་པ་དང་གཡོན་དུ་ས་སྙིང་ཞེས་པ་ལྟར་གཡོན་དུ་འཁོད་པའི་ས་ཡི་སྙིང་པོ་གཅིག་ཡིན་ཀྱང་འོད་ཟེར་གྱིས་ཚུར་དྲངས་པ་ན་ས་སྙིང་ཆ་གཉིས་སུ་གྱུར་ཏེ་རང་གི་མིག་འབྲས་རེ་རེའི་སྟེང་དུ་མིག་དབང་དང་ངོ་བོ་དབྱེར་མེད་ཀྱི་ས་སྙིང་གཉིས་རེ་བསམ།

དེ་བཞིན་དུ་ལྷོ་སྒོའི་གཡས་སུ་ཕྱག་རྡོར་དང་གཡོན་དུ་ནམ་སྙིང་ཞེས་འབྱུང་བ་ལྟར་ལྷོ་སྒོའི་ཕྱག་རྡོར་ཚུར་བྱུང་ནས་ཆ་གཉིས་སུ་སོང་བ་རྣ་བ་གཉིས་སུ་རྣ་དབང་། སྣ་ལ་བུ་ག་གཉིས་ཡོད་ཀྱང་འདུས་མཚམས་གཅིག་ཡིན་པས་དེར་ནམ་སྙིང་སྣ་དབང་། ནུབ་ཀྱི་འཇིག་རྟེན་དབང་ཕྱུག་བྱུང་སྟེ་ལྕེ་དབང་དང་དབྱེར་མེད། འཇམ་དཔལ་སྙིང་གའི་ཅུང་ཟད་རྒྱབ་ཏུ་ཡིད་དབང་། ཞེས་པ། རྗེས་སུ་ལུས་དཀྱིལ་འགོད་པའི་ཚེ་ལུས་ཀྱི་ནང་ནས་དྲང་ཐད་དུ་རྒྱལ་བ་རིགས་ལྔ་ཐད་ཀར་ཡོད་པས་མི་བསྐྱོད་པ་སྙིང་གའི་དབུས་སུ་སླེབ་ཀྱི་ཡོད་ཀྱང་། འདིར་མི་བསྐྱོད་པ་མེད་པས་མཱ་མ་ཀཱི་ཞལ་རྒྱབ་ཏུ་ཕྱོགས་ཏེ་བཞུགས་པར་བཀོད་པ་བཞིན་དུ། འཇམ་དཔལ་ཡང་འགོད་པར་འགྱུར་བའི་མི་བསྐྱོད་པ་བཞུགས་སའི་རྒྱབ་དེར་ཞལ་མདུན་དུ་གཟིགས་ནས་བཞུགས་པར་བསམ། སྒྲིབ་སེལ་གསང་གནས་སུ་ལུས་དབང་། ཀུན་བཟང་ཚིགས་རྣམས་སུ་དེ་དང་དབྱེར་མེད། ཅེས་པ། དཔུང་པ་གཉིས་དང་། མཁྲིག་མའི་ཚིགས་གཉིས་ལ་སོགས་པའི་ཚིགས་ཆེན་བཅུ་གཉིས། དེ་ལས་ཞིབ་ཏུ་དབྱེ་ན་ཚིགས་སུམ་བརྒྱ་དྲུག་ཅུ་ཡོད་པས་ཚིགས་རེ་རེར་ཀུན་བཟང་འཆར་བདེ་བ་མི་འདུག་ན་བྲང་རུས་ཀྱི་འདུས་མཚམས་སུ་ཀུན་བཟང་གཅིག་བསམ། དེའི་གཟུགས་བརྙན་ཚིགས་ཐམས་ཅད་ལ་ཤར་བར་བསམས་ནའང་རུང་ངོ་། །

སྤྱི་གཙུག་ཏུ་བྱམས་པ་རྩ་རྒྱུས། ཞེས་པ། རྣམ་སྣང་གི་མདུན་དུ་གཙུག་ཏོར་འཁོར་བསྒྱུར་དང་དེའི་རྒྱབ་ཏུ་བྱམས་པ་བསམ། ཡང་། བླ་མཆོད་ཁྲིད་ཡིག་ཁ་ཆེམས་རླུང་བསྐུར་མར་འདི་དང་འགོད་ཚུལ་མི་འདྲ་བར་ཆུང་ཆུང་ཞིག་འགོད་པར་གསུངས་པ་ལ་གནད་ཁྱད་པར་བ་ཡོད། མིག་ཏུ་རིམ་པ་གཉིས་པའི་ཤར་ལྷོའི་གཟུགས་རྡོ་རྗེ་མ་འོད་ཟེར་གྱི་ལྕགས་ཀྱུས་བཀུག་སྟེ་གཉིས་སུ་གྱུར་པ་མིག་འབྲས་གཉིས་སུ་ཡོད་པའི་ས་སྙིང་གཉིས་ལ་ཞལ་སྦྱོར་གྱིས་འཁྱུད་པ་ཡུལ་ནང་གི་གཟུགས་དང་དབྱེར་མེད། ཅེས་པ་ནས། རྩ་རྒྱུད་ལས། དེ་ནས་དེ་བཞིན་གཤེགས་པ་མི་བསྐྱོད་པ་དང་། ནས། བྱང་ཆུབ་ཀྱི་སེམས་རྡོ་རྗེའི་ཐུགས་ལ་ཞུགས་སོ། །ཞེས་པས་བསྟན་ཏོ། །

ལྷག་མོས་འོད་གསལ་དུ་གཞུག་པ།

བཞི་པ་ལྷག་མོས་འོད་གསལ་དུ་གཞུག་པ་ལ་ལྷག་མོས་དོན་དམ་པའི་དཀྱིལ་འཁོར་དུ་གཞུག་པ། ཞེས་གསུངས་ཏེ། བསྐལ་པ་དང་པོའི་མི་རྫུས་སྐྱེས་རིམ་གྱིས་ཐ་མལ་པར་གྱུར་ཏེ། ཕ་ལས་ཐོབ་པའི་མཛོད་གསུམ་སྟེ་རུས་པ་རྐང་ཁུ་བ་གསུམ། མ་ལས་ཐོབ་པའི་མཛོད་གསུམ་སྟེ་ཤ་ཁྲག་པགས་པ་གསུམ་མམ། དེ་ལྟར་མངལ་སྐྱེས་ཁམས་དྲུག་ལྡན་བརྩི་ལུགས་ཤིག་དང་། ཡང་། འབྱུང་བཞིའི་སྟེང་རྩ་ཐིག་གི་ཁམས་གཉིས་བསྣན་པས་ཁམས་དྲུག་ལྡན་དུ་གྱུར་པ་དེ་འདྲའི་རྩ་དང་ཁམས་ཀྱི་ཁྱད་པར་ལས་འཆི་བའི་སྐབས་ཕུང་སོགས་ཀྱི་ཆོས་རགས་རིམ་ནས་བསྡུ་ཞིང་། དེ་ཡང་། རགས་པ་ཉེར་ལྔ་ཐིམ་ནས་འཆི་བ་འོད་གསལ་ཉམས་སུ་མྱོང་བ་དང་ཆོས་མཐུན་པར་རང་གི་ཕུང་ཁམས་སྐྱེ་མཆེད་སོགས་དང་དབྱེར་མེད་དུ་བྱས་པའི་གོང་དུ་ལྷག་མོས་ཀྱི་ལྷ་དེ་དག་ལུས་ལ་འགོད་པའི་ཚེ་རྣམ་པ་ལྷ་དེ་དང་དེར་ཤར་བ་ན། ངོ་བོ་རང་གི་ཕུང་སོགས་ཀྱི་ཆོས་དེ་དང་དེའི་བདག་ཉིད་དུ་ཡོད་བསམ་པའི་མོས་པ་རྩེ་གཅིག་ཏུ་སྐྱེས་ནས་ཡོད་པས། ལྷག་མོས་ཀྱི་ལྷ་སྙིང་གར་སྡུད་པ་ཕུང་སོགས་ཐིམ་རིམ་དང་སྦྱར་ཏེ་ཞེས་པ་ནས། རྣམ་ཤེས་ཕུང་པོས་བསྡུས་པ་ལྔ་ཞེས་འདྲེན་པ་འཆར་བདེའོ། །

རྣམ་གཞག་རིམ་པ།

རྣམ་གཞག་རིམ་པ་ལེའུ་དང་པོ་སོང་ཟིན་ཅིང་ལེའུ་གཉིས་པ་དང་གསུམ་པ་རེ་ཞིག་བཞག་ནས་འདིར་ལེའུ་བཞི་པ་ནས་བཤད་ན་འབྲེལ་ཆེ་བས་དེ་འཆད་པར་བྱ་སྟེ། ད་ནི་དོན་དམ་པའི་དཀྱིལ་འཁོར་གྱི་རྣམ་པར་གཞག་པ་བསྟན་པའི་ཕྱིར། ཞེས་པ་ནས། ཁྲོ་བོ་གཉིས་དང་ཡང་དག་ལྡན། །ཐིམ་རིམ་དང་པོ་ལ་རྣམ་སྣང་ལ་སོགས་པ་ལྷ་བདུན་ཡོད་སྙམ། འདུ་ཤེས་སོ་སོར་རྟོག་པ་དང་། །ཞེས་པ་ནས། རྣམ་པར་གཞག་པ་བཞི་པ་འདི་ཉིད་ཀྱིས་རྫོགས་པ་ལ་གནས་པ་ཉེ་བར་བཤད་པར་བྱ་སྟེ། གོང་དུ་བཤད་པ་བཞིན་ས་བཅད་བཞི་པ་འདིས་རྫོགས་རིམ་གྱི་སྐབས་རགས་པ་གློ་བུར་བའི་ཆོས་དེ་དག་དངོས་སུ་ཐིམ་ནས་འོད་གསལ་འཆར་ཚུལ་གཙོ་བོར་སྟོན་ཅིང་། འོན་ཀྱང་། དེ་བསྐྱེད་རིམ་གྱི་འཆི་བ་ཆོས་སྐུའི་ལམ་འཁྱེར་གྱི་སྨིན་བྱེད་དུ་འགྲོ་བར་བསམས་ནས་འདིར་བླངས་ཏེ་བཤད་ན་འཇུག་པ་བདེ་བར་མཐོང་།

དེ་ལས་གཟུགས་ཀྱི་ཕུང་པོ་འོད་གསལ་དུ་ཞུགས་པའི་མཚན་མ་མཁས་པས་ཤེས་པར་བྱ་སྟེ། གཟུགས་ཕུང་ཐིམ་པའི་རྟགས་གང་དང་གང་ཡོད་ཅེ་ན། གཟུགས་ཕུང་གི་སྟོབས་ཉམས་པ་ན་ལུས་ཀྱི་རྐང་ལག་སོགས་ཡན་ལག་ཐམས་ཅད་ཕྲ་བ་དང་། ལུས་ཀྱི་ཉམ་ཆུང་ཞིང་ལྷོད་པར་འགྱུར་རོ། །ཞེས་ལུས་ཀྱི་ཤ་ཚགས་ལྷོད་དེ་པགས་པ་ལུག་ལུག་ཏུ་འཕྱང་བ་དང་། གཞི་དུས་ཀྱི་མེ་ལོང་ལྟ་བུའི་ཡེ་ཤེས་ཐིམ་པ་ན་རབ་རིབ་ཏུ་འགྱུར་རོ། །ཞེས་རབ་རིབ་ཏུ་གྱུར་པ་ནི་མིག་གི་དབང་པོ་ལ་གློ་བུར་དུ་ནད་སོགས་ཀྱི་ཕྱིའི་སྐྱོན་ཞུགས་པའི་དབང་གིས་མ་ཡིན་པར་འཆི་ལྟས་ཕོག་ནས་ནང་གི་འབྱུང་བ་བསྡུས་པའི་རྐྱེན་གྱིས་མིག་གི་དབང་པོའི་ནུས་པ་ཉམས་ཏེ་རབ་རིབ་ཏུ་གྱུར་པ་ཡིན་པས་ཁྱད་པར་ཡོད།

སའི་ཁམས་འགགས་པ་ན་ལུས་ཐམས་ཅད་སྐམས་པར་འགྱུར་རོ། །ཞེས་པ་ནས། དེ་བཞིན་དུ་གཉིས་པ་རིན་པོ་ཆེའི་རིགས་ཀྱི་ལྷ་རྣམས་དོན་དམ་པའི་བདེན་པར་འཇུག་པ་དེའི་ཚེ་མཚན་མ་མཁས་པས་ཤེས་པར་བྱ་སྟེ། ཕྱིའི་མཚན་མ་གང་དང་གང་ཡོད་ཅེ་ན། ཚོར་བའི་ཕུང་པོ་ཐིམ་པ་ན་རླུང་དང་མཁྲིས་པ་དང་བད་ཀན་དང་འདུས་པ་ལ་སོགས་པ་ལུས་ཚོར་བ་ཉམས་སུ་མྱོང་བར་མི་འགྱུར་རོ། །ཞེས་པ། ནད་པ་ཛ་དྲག་ཆེ་བའི་རིགས་འགའ་འཆི་ལ་ཉེ་བའི་མཚམས་སུ་བསླེབས་པ་ན་ན་ཟུག་དེ་ཙམ་མི་འདུག་ཟེར་བ་ལྟ་བུ་ནི་ཕལ་ཆེར་ལུས་ཀྱི་ཚོར་བ་ཉམས་པའི་རྐྱེན་གྱིས་ཡིན།

མཉམ་པ་ཉིད་ཀྱི་ཡེ་ཤེས་ཐིམ་པ་ན་ཡིད་ཀྱི་ཚོར་བ་རྣམ་པ་གསུམ་དྲན་པར་མི་འགྱུར་རོ། །ཆུའི་ཁམས་སྐམས་པ་ན་རང་གི་ལུས་ལ་ཁ་ཆུ་དང་ཁྲག་དང་ཁུ་བ་ལ་སོགས་པ་སྐམས་པར་འགྱུར་རོ། །ཞེས་པ། འཆི་བའི་སྐབས་ཁ་བསྐམས་ནས་སྐོམ་ནད་ལྟ་བུ་ཡོང་གི་ཡོད་ཚོད་འདུག །རྣ་བའི་དབང་པོ་ཐིམ་པ་ན་ཕྱི་དང་ནང་དུ་བཅས་པའི་སྒྲ་ཐོས་པར་མི་འགྱུར་རོ། །ཞེས་པ་ནས། སྣའི་དབང་པོ་ཐིམ་པ་ན་སྟེང་གི་རླུང་རྩེག་ཅིང་རྩེག་ཅིང་སར་འགྲོ་བར་འགྱུར་རོ། །ཞེས་པ། འཆི་ཁར་རླུང་ལྡབ་ནས་ཡོང་བའི་དོན་ཡིན།

དྲིའི་ཡུལ་ཐིམ་པ་ན་རང་གི་ལུས་ལ་དྲིའི་ཡུལ་བྲོ་བར་མི་འགྱུར་རོ། །ཞེས་པ་ནས། དལ་བ་ཡིས་ནི་དེ་བཞུགས་འགྱུར། །ཞེས་པས་འབྱུང་འཇུག་གནས་གསུམ་འབྲུ་གསུམ་གྱི་རང་མདངས་སུ་མོས་པའམ་རིམ་གྱིས་རང་གི་ངང་གིས་ཤར་བའི་རྡོར་བཟླས་བྱས་པ་ལས། དག་པ་ལས་ནི་དངོས་གྲུབ་མཆོག །ཅེས་པ་ནས། དཔལ་གསང་བ་འདུས་པ་ཞེས་བྱ་བའི་རྣལ་འབྱོར་ཆེན་པོའི་རྒྱུད་ལས་དོན་དམ་པའི་དཀྱིལ་འཁོར་གྱི་རྣམ་པར་གཞག་པའི་རིམ་པར་ཕྱེ་བ་སྟེ་བཞི་པའོ།། །།

རྣམ་གཞག་རིམ་པའི་རྣམ་བཤད།

རྣམ་གཞག་རིམ་པའི་རྣམ་བཤད་ཀྱི་ལེའུ་བཞི་པ་ལས། བཞི་པ་དོན་དམ་པའི་དཀྱིལ་འཁོར་གྱི་རྣམ་གཞག་རིམ་པ་ལ་གསུམ། ཕུང་སོགས་འོད་གསལ་དུ་གཞུག་པ། ཞེས་པ་ནས། ཞར་ལ་ཆོས་མཐུན་སྦྱོར་བའི་ཡུལ་གཞིའི་སྐབས་ཀྱི་འཆི་བའི་འོད་གསལ་གྱི་དོན་དམ་པའི་དཀྱིལ་འཁོར་ཡང་སྟོན་ནོ། །དེ་ལ་དམ་ཚིག་ཁུ་ཕྱུང་ཆོ་ག་བཞིན། །ཞེས་པའི་དམ་ཚིག་ནི་ཐབས་ཤེས་སྦྱོར་བ་སྟེ་དེས་ཁུ་བ་སྟེ་ས་བོན། ཞེས་པ་ནས། འབྲས་བུ་འདོད་པས་བཏུང་བར་བྱ། །ཞེས་པའི་ལུང་ལྷག་མོས་འོད་གསལ་དུ་སྡུད་པའི་སྐབས་སུ་དྲངས་པའི་ཕྱིར་དང༌། ཟླ་བ་གྲགས་པ་དང་བཅས་པའི་འཕགས་པ་ཡབ་སྲས་གསུམ་གྱིས་རྩ་རྒྱུད་ཀྱི་དོན་དེ་ཉིད་རྡོར་ཕྲེང་གི་ལུང་གིས་འཆད་པར་བཤད་པས་ཞེས་པ་ནས། འོ་ན་དམ་ཚིག་ཁུ་ཕྱུང་གི་དོན་བསྐྱེད་རིམ་དང་རྫོགས་རིམ་གཞན་གྱི་སྐབས་སུ་ཇི་ལྟར་བཤད་སྙམ་ན། འདིར་འབྲས་བུ་འདོད་པས་བཏུང་བར་བྱ། །ཞེས་པའི་འཐུང་རྒྱུ་ནི་ཁུ་བ་ཞེས་པའི་ཚིག་གིས་སྟོན་པས་སྔོན་དུ་དེ་ཕྱུང་ནས་དེ་ནས་བཏུང་བར་བྱའོ་ཞེས་བྱེད་པའི་རིམ་པ་སྟོན་པ་ཡིན་ཏེ། ཞེས་པ་ནས། དེ་བཞིན་གཤེགས་པའི་ཚོགས་བསད་པ་ཞེས་པའི་ལུང་དོན་མི་འགལ་བ་ཡིན་ནོ། །

གཉིས་པ་ལ་གཉིས། དགོངས་པ་ལུང་སྟོན་དང༌། ཞེས་པ་ནས། འདི་རྣམས་རྣམ་སྣང་གི་རིགས་ཅན་ཡིན་པའི་དོན་ཏེ་གཞན་ལ་ཡང་ཚོར་ཕུང་གཏོགས་ཞེས་སོགས་ཀྱི་དོན་སྦྱར་རོ། །འདི་དག་གིས་ཐིམ་རིམ་རྣམས་བསྟན་ཏེ་རྣམ་སྣང་ལ་སོགས་པ་དང་། གཙུག་ཏོར་འཁོར་བསྒྱུར་ལ་སོགས་པ་ལྷ་ཚན་པ་རེ་རེ་ཐིམ་པ་སྟེ་ཐིམ་རིམ་བརྒྱད་གསུངས་སོ། །

གཞི་དུས་ཀྱི་མེ་ལོང་ཡེ་ཤེས་ནི་མེ་ལོང་ལ་གཟུགས་བརྙན་སྣང་བ་བཞིན་དུ་ཡུལ་རྣམས་ཅིག་ཅར་སྣང་བ་ལ་སྤྱོད་བསྡུས་ལས་གསུངས་སོ། །ཞེས་པ་ནས། དེ་བཞིན་དུ་འོག་ཏུ་ཡང་ཤེས་པར་བྱའོ། །མདོར་བྱས་ལས། ཁྲོ་བོ་བྱམས་པར་ཡང་དག་ལྡན། །ཞེས་འབྱུང་ངོ་། །ཞེས་རྣམ་སྣང་ལ་སོགས་པ་ཐིམ་རིམ་དང་པོ་དང་། མཉམ་པ་ཉིད་ཀྱི་ཡེ་ཤེས་ནི་རྐང་མེད་རྐང་གཉིས་ལ་སོགས་པའི་སེམས་ཅན་རྣམས་སེམས་ཙམ་མོ་ཞེས་རྣམ་པ་གཅིག་ཏུ་རྟོགས་པ་ལ་སྤྱོད་བསྡུས་ལས་གསུངས་སོ། །ཞེས་པ་ནས། རང་བཞིན་གྱི་ནི་སྣང་བ་ཉིད་ཅེས་པ་ནི་རྟོག་པ་རང་བཞིན་བརྒྱད་ཅུ་དང་རྟོག་མེད་ཀུན་ཏུ་སྣང་བ་གསུམ་མོ། །ཞེས་པ། སྤྱིར་སྣང་བ་གསུམ་སྟོང་པ་བཞིའི་གནས་སྐབས་སུ་རྟོག་པར་འཇོག་དགོས་ཀྱང་། རང་བཞིན་བརྒྱད་ཅུ་རྟོག་པར་བཞག་ནས་དེ་ལས་ཁྱད་འབྱེད་པའི་དོན་དུ་དེའི་ཟླས་དྲངས་པའི་སྣང་བ་གསུམ་པོ་རྟོག་མེད་དུ་བཞག་པ་ཡིན་ནམ་སྙམ། སྤྱིར་སྟོང་པ་བཞི་ཡོད་པ་ལས་འོད་གསལ་ཉེར་ཐོབ་ཏུ་བསྡུས་ནས་སྣང་བ་གསུམ་མམ་རྟོག་པ་གསུམ་གསུངས་སོ། །

རྣམ་ཤེས་ཕུང་པོར་ཞུགས་པ་ནི་རང་བཞིན་སྣང་བ་ལ་ཐིམ་ཞིང་ཞེས་པ། ཀུན་རྟོག་བརྒྱད་ཅུའི་རང་བཞིན་བཞོན་པའི་རླུང་དང་བཅས་པ་སྣང་བ་ལ་ཐིམ་ཞིང་། སྣང་བ་དང་། སྣང་བ་མཆེད་པ། སྣང་བ་ཉེར་ཐོབ་སྟེ་སྣང་བ་གསུམ་ཡང་རིམ་པ་བཞིན་སྔ་མ་ཕྱི་མ་ལ་ཐིམ་པའོ། །དེར་མ་ཟད་རྣམ་ཤེས་ཉེར་ཐོབ་ཀྱང་འོད་གསལ་བར་འཇུག་གོ །མདོར་ན། ས་ཆུ་དང་། ཆུ་མེ་དང་། མེ་རླུང་ལ་ཐིམ་པ་དང་། རྣམ་ཤེས་ནམ་མཁའ་ལ་ཐིམ་པ་ལ་སྟོང་པ་གསུམ་རྣམ་པར་བཞག་གོ །དེའི་མིང་གི་རྣམ་གྲངས་སྟོན་པ་ནི་མྱ་ངན་ལས་འདས་པ་དང་ཀུན་ཏེ་ཐམས་ཅད་སྟོང་པ་དང་ཆོས་ཀྱི་སྐུར་ཡང་རྒྱུད་ལས་བཤད་པ་ཡིན་ནོ། །ཞེས་པ་ནས། རྒྱས་པར་ཕྱེ་ན་དེ་ལྟར་ཡིན་ཀྱང་བསྡུ་ན་སྤྱོད་བསྡུས་ལས་ཐིམ་རིམ་སྡེ་ཚན་དང་པོ་རྣམ་སྣང་དང་སྡེ་ཚན་གཉིས་པ་རིན་འབྱུང་དང་སྡེ་ཚན་གསུམ་པ་འོད་དཔག་མེད་དང་སྡེ་ཚན་བཞི་པ་དོན་ཡོད་གྲུབ་པ་དང་སྡེ་ཚན་ལྔ་པ་མི་བསྐྱོད་པའི་རིགས་སུ་གཏོགས་པའི་ཁྲོ་བོ་གཉིས་དང་འཇམ་དཔལ་བཅས་བསྒོམ་རྒྱུ་རྣམས་རིམ་པ་བཞིན་དུ་ཐིམ་པ་ལ་ས་དང་ཆུ་དང་མེ་དང་རླུང་དང་མཐའ་མ་རྣམ་ཤེས་ཀྱི་ཁམས་ལྔར་འདུས་པར་གསུངས་པས་ཕུང་སོགས་ལྷ་སོ་གཉིས་སུ་བསྒོམས་པས་ནི་ཁམས་ལྔ་སྦྱངས་ནས་དེ་དག་འོད་གསལ་དུ་རིམ་གྱིས་འཇུག་པར་བྱེད་པ་ཡིན་པར་ཤེས་པར་གྱིས་ཤིག །ཅེས་པ་ནས། འདི་རིམ་པ་དང་པོའི་སྐབས་སུ་ངག་ཏུ་བརྗོད་ནས་དེའི་དོན་ལ་མོས་པ་ཙམ་བྱ་དགོས་ལ་རིམ་པ་གཉིས་པའི་སྐབས་སུ་ནི་མངོན་སུམ་དུ་འགྱུར་རོ། །

གཉིས་པ་ནི། ཉེ་བར་བཤད་པར་བྱ་སྟེ་ཞེས་མཚམས་སྦྱོར་རོ། །ཞེས་པ་ནས། འདིར་ནི་འབྱུང་བ་བཞི་ཐིམ་པ་ན་ལུས་ལ་ཇི་ལྟར་འགྱུར་བ་སོགས་སྟོན་པས་མི་འདྲའོ། །ཞེས་ས་ཆུ་ལ་ཐིམ་པ་ན་སྨིག་རྒྱུ་ལྟ་བུ་ཞེས་སོགས་གསུངས་པ་ནི་ནང་རྟགས་ལ་ཉམས་དེ་འདྲ་འཆར་འོང་བས་ཡིན་ནོ། །

མིག་མི་འགྱུར་བ་ནི་འབྱེད་འཛུམས་མི་ཤེས་པའོ། །ཕྱི་རོལ་གྱི་གཟུགས་ལ་འདིར་ཐིམ་པའི་ཚུལ་བཤད་དུ་མེད་པས་ཡུལ་གཟུགས་ནི་རྒྱུད་ཀྱིས་མ་ཟིན་པའི་ཕྱི་རོལ་གྱི་གཟུགས་མིན་གྱི་ཞེས་པ་ནས། འོ་ན་རྡོར་ཕྲེང་དུ་རྣམ་སྣང་ལ་སོགས་པའི་རིགས་ཅན་འགའ་ཞིག་གི་སྐབས་སུ་དེའི་རིགས་རྣམས་ཚང་བར་མ་བསྟན་པ་དེ་དག་དོན་དམ་དུ་མི་འཇུག་གམ་སྙམ་ན། ཞེས་དཀྱིལ་འཁོར་གྱི་ལྷ་ཚོགས་སུ་གཏོགས་པའི་རྣམ་སྣང་གི་རིགས་ཐམས་ཅད་ཐིམ་པར་གསུངས་མི་འདུག་པ་ཅི་ཞེ་ན། དེའི་དོགས་གཅོད་དུ། བྱམས་པ་ལ་སོགས་པ་གང་དག་རྣམ་སྣང་ལ་སོགས་པའི་རིགས་ཀྱི་ཆ་ཤས་ལ་གནས་པ་དེ་དག་གི་8འོད་གསལ་དུ་འཇུག་པ་ནི་ཞེས་པ་ནས། མདོར་བྱས་ཀྱི་འགྱུར་ལྟར་ཡིན་ན་ནི་བྱམས་པ་སྒྲས་ཟིན་པས་རྣམ་སྣང་གི་རིགས་རྣམས་ཚང་བར་སྣང་ངོ་། །

གཉིས་པ་ནས་ཤེས་པར་བྱ་སྟེ་ཞེས་པ་ནི་མཚམས་སྦྱོར་བའོ། །ཞེས་པ་ནས། རང་གི་ལུས་ཀྱི་སྒྲ་ནི་རྣ་བའི་ནང་གི་འུར་སྒྲ་ཡིན་ནམ་བརྟག་གོ །

གསུམ་པ་ནས་ཤེས་པར་བྱ་སྟེ་ཞེས་པའི་བར་ནི་མཚམས་སྦྱོར་རོ། །ཞེས་པ་ནས། འདིར་འོད་དཔག་མེད་ཀྱི་རིགས་ཀྱི་སྤྱན་རས་གཟིགས་དང་འཇམ་དབྱངས་གཉིས་ཆད་ལ་སྣ་ནམ་སྙིང་རིན་འབྱུང་གི་རིགས་ལྷག་གོ་སྙམ་ན། ཞེས་པ། འོད་དཔག་མེད་ཀྱི་རིགས་བཤད་པའི་སྐབས་སྤྱན་རས་གཟིགས་དང་འཇམ་དབྱངས་གཉིས་མ་སྨོས་ལ་རིན་འབྱུང་གི་རིགས་ནམ་སྙིང་སྨོས་པ་དང་། རྣམ་སྣང་གི་རིགས་ཀྱི་སྡེ་ཚན་རྣམས་སྡེབ་གཅིག་ལ་ཐིམ་པ་དང་། འོད་དཔག་མེད་ཀྱི་རིགས་རྣམས་ཀྱང་དེ་བཞིན་དུ་མ་ཐིམ་པ་ཅི་ཡིན་སྙམ་ན། གཟུགས་ནས་རྣམ་ཤེས་ཀྱི་ཕུང་པོའི་བར་ནི་གཙོ་བོ་ཡིན་ལ་དེ་དག་ཀྱང་སྔ་མ་སྔ་མ་རགས་ཤིང་ཕྱི་མ་ཕྱི་མ་ཕྲ་བས་རགས་རིམ་ནས་འགག་གོ །
དེས་ན་དངོས་པོ་ལ་གཟུགས་ཀྱི་ཕུང་པོ་སོགས་རེ་རེ་བཞིན་རགས་རིམ་ནས་ཐིམ་པ་ན་དེ་དག་དང་འབྲེལ་བའི་ཁམས་དང་དབང་པོ་དང་ཡུལ་གང་ཐིམ་པར་འགྱུར་བ་རྣམས་ཕྱོགས་གཅིག་ཏུ་མཛད་པས་ན་ཞེས་པ་ནས། ཁམས་ཕྲ་བ་ནི་སེམས་ལ་གཞུག་གོ །སེམས་ནི་ཡང་སེམས་པ་ལ་གཞུག་གོ །ཞེས་སྣང་མཆེད་ཐོབ་གསུམ་མམ་སྟོང་པ་སྔ་མ་གསུམ་ལ་རིམ་པ་བཞིན་དུ་མིང་གི་རྣམ་གྲངས་སེམས་དང་སེམས་བྱུང་དང་མ་རིག་པ་ཞེས་པའི་སྒྲས་བསྟན་ཏོ།།

སེམས་པ་ནི་ཡང་མ་རིག་པ་ལ་གཞུག་སྟེ་དེ་ལྟར་སྦྱར་ནས་གཉིད་ལོག་པར་བྱེད་དོ། །ཞེས་པ་ནས། གཟུང་བ་འཛིན་པ་ཡིན་པར་བཤད། །ཅེས་སྦྱོར་བ་ཡན་ལག་དྲུག་བཤད་པའི་སྐབས་འཛིན་པའི་ཡན་ལག་འོད་གསལ་ལ་བཤད་པའི་དོན་ལ་རང་དབང་རིན་ཆེན་ཞེས་པའི་རང་ནི་གཟུགས་ལ་སོགས་པ་དང་དབང་པོ་ནི་མིག་སོགས་དང་རིན་ཆེན་ནི་སེམས་དང་རླུང་སྟེ་དེ་དག་ཐིམ་ནས་འོད་གསལ་དུ་འཇུག་པ་དང་སྨིག་རྒྱུ་ལ་སོགས་པའི་མཚན་མ་ལྔ་ཡང་ས་ཆུ་ལ་ཐིམ་པ་སོགས་ཀྱི་ཚེ་འབྱུང་བར་སྒྲོན་གསལ་ལས་གསུངས་སོ། །

དེས་ན་རྫོགས་རིམ་གྱི་སྐབས་སུ་འོད་གསལ་མངོན་དུ་བྱེད་ཚུལ་ནི་གཞུང་གཞན་ནས་འདིའི་གཞུང་གཞན་ཞེས་པ་ཕར་ཕྱིན་ཐེག་པ་ལ་བྱས་ནས་དེར་སྟོང་ཉིད་མངོན་སུམ་དུ་རྟོགས་པའི་ཚེ་འོད་གསལ་མངོན་དུ་བྱེད་ཅེས་བཤད་པ་དང་མི་འདྲ་ཡི་ཞེས་པའི་དོན་ཡིན་ནམ་སེམས་ཅན་ཐ་མལ་པས་འཆི་བའི་འོད་གསལ་མངོན་དུ་བྱེད་པའི་སྐབས་ཀྱི་འཆི་རིམ་ཇི་འདྲ་དེ་འདྲ་བ་གཅིག་རྣལ་འབྱོར་གྱི་སྟོབས་ཀྱིས་མངོན་དུ་བྱས་པའི་སྐབས་སུ་འོད་གསལ་མངོན་དུ་བྱེད་པ་འདི་འཕགས་པ་ཡབ་སྲས་ཀྱི་ཆོས་སྐད་ཐུན་མོང་མ་ཡིན་པར་སྣང་ངོ་། །ཞེས་པ་ནས། འོད་གསལ་ལོ། །ཞེས་ཡུལ་གྱི་འོད་གསལ་དང་། ཐབས་གང་གིས་ན་ཅིག་ཅར་དུ་འོད་གསལ་དུ་སྡུད་པའི་རིལ་པོར་འཛིན་པ་དང་ཞེས་པ་ནས། དཔལ་གསང་བ་འདུས་པ་ཞེས་བྱ་བའི་རྣལ་འབྱོར་ཆེན་པོའི་རྒྱུད་ཀྱི་སྒྲུབ་ཐབས་རྣམ་པར་བཞག་པའི་རིམ་པ་ལས་དོན་དམ་པའི་དཀྱིལ་འཁོར་གྱི་རྣམ་པར་བཞག་པའི་ལེའུ་སྟེ་རྣམ་གཞག་བཞི་པའི་རྣམ་བཤད་དོ།། །།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

དེ་ཡང་རང་གི་ཕུང་སོགས་ལྷ་དང་ངོ་བོ་དབྱེར་མེད་བྱས་ལ་འཕེན་པ་དྲག་ཏུ་བཏང་། ཞེས་པ་ནས། ཕྱི་རྟགས་ཀྱང་དྲན་ཐུབ་ན་སླར་ངོ་འཕྲོད་པ་ལ་ཁྱད་ཆེ་བས། འཆི་རྟགས་རྣམས་གང་ཞེ་ན། དེ་ལ་རྣམ་སྣང་ཐིམ་པས་གཟུགས་ཕུང་། ཞེས་པ་ནས། མེ་ལོང་ཡེ་ཤེས་ཐིམ་པས་མིག་མི་གསལ་ཞིང་རབ་རིབ་ཅན་དུ་འགྱུར། དེའི་སྐབས་ནང་རྟགས་སྨིག་རྒྱུ་ལྟ་བུ་ཤར་བར་མོས་ནས་ལྟ་ཐོག་ཏུ་བཞག །ཅེས་པ་ནས། ནང་རྟགས་དུ་བ་ལྟ་བུ་ཤར་བར་མོས་ལ་ལྟ་བ་དྲན། དུ་བ་ལྟ་བུ་ཞེས་པ་དུ་བ་འཕྱུར་འཕྱུར་འོང་བ་ལྟ་བུ་མ་ཡིན་པར་དུ་བ་འཁྲིགས་ནས་སྔོ་ཐིང་ངེར་ཡོད་པ་ལྟ་བུའི་སྣང་བ་ཤར་བར་མོས་དགོས་པར་གསུངས་པ་རེད།

འོད་དཔག་མེད་ཐིམ་པས་འདུ་ཤེས་ཀྱི་ཕུང་པོ། ཞེས་པ་ནས། བཟའ་བཏུང་འཇུ་དཀའ། སྣར་ནམ་མཁའི་སྙིང་པོ་ཐིམ་པའི་སྐབས་སྣ་བུག་གི་རྒྱུ་བ་འཆད། སྣ་བུག་གི་རྒྱུ་བ་ཆད་པ་སྒྲོལ་མ་ཐིམ་པའི་སྐབས་ཡིན་སྙམ་དུ་དྲན་པས་བརྟག །སྣས་དྲི་མི་ཚོར། ཉེ་དུ་སོགས་ཀྱི་དོན་མི་དྲན། ནང་རྟགས་མཁའ་སྣང་མེ་ཁྱེར་ལྟ་བུ་ཤར་བར་མོས་ལ་ལྟ་བ་བསྐྱངས། ཞེས་པ། དཔེར་ན། སོག་མར་མེ་སྦར་ཏེ་མུན་ཁུང་དུ་གཡུག་གཡུག་བྱེད་པ་ན་མེ་སྟག་དམར་ཚུབ་ཚུབ་ཐོར་བ་ལྟ་བུ་ལ་མཁའ་སྣང་མེ་ཁྱེར་ལྟ་བུ་ཞེས་བརྗོད། དོན་གྲུབ་ཐིམ་པས་འདུ་བྱེད་ཀྱི་ཕུང་པོ། ཞེས་པ་ནས། འདུ་བྱེད་ཀྱི་ཕུང་པོས་བསྡུས་པ་ལྔ་དང་ལྷག་མ་གཉིས་ཐིམ་པའི་ཕྱི་རྟགས་རིམ་པར་ལུས་བསྒུལ་བསྐྱོད་མི་ནུས། སྒྲོལ་མ་རླུང་ཁམས་ལ་ཐིམ་པས་རྩ་བ་དང་ཡན་ལག་གི་རླུང་རང་གནས་ནས་ཕྱིར་འཕོ། ཞེས་པ་ནས། ནང་རྟགས་མར་མེ་ལྟར་འབར་བའི་སྣང་བ་ཤར་བར་མོས་ལ་ལྟ་བ་བསྐྱངས། མར་མེ་ལྟར་འབར་ཞེས་པ་འདི་ལ་མུན་པར་མར་མེ་རླུང་གིས་མི་བསྐྱོད་པར་ཏ་ལ་ལ་དམར་ལྷེམ་མེར་འབར་བ་དང་། ཡང་། གསུང་རྒྱུན་ཡོད་པ་བཞིན། ཨ་ཁུ་ཤེས་རབ་རྒྱ་མཚོའི་བདེ་གསང་འཇིགས་གསུམ་གྱི་ཁྲིད་ཡིག་རྣམས་སུ་མར་མེ་ལྟར་འབར་རམ་མར་མེ་སྟེང་འབར་ནི། དཔེར་ན། སྣོད་གཅིག་ཏུ་མར་མེ་བཞག་པའི་ཚེ་དེའི་མདངས་སྣོད་དེའི་ཁར་ཕོག་སྟེ་སྟེང་དུ་འོད་དམར་ལྷེམ་མེར་ཡོད་པ་ལ་གསུངས་པས། དེར་དཔགས་ན་གོང་དུ་མཁའ་སྣང་མེ་ཁྱེར་ལྟ་བུའི་སྐབས་མེ་སྟག་དམར་ཚུབ་ཚུབ་ཐོར་བའི་སྣང་བ་དེ་ཡལ་ནས་དེའི་ཤུལ་དུ་དམར་ལྷེམ་མེར་ཡོད་པའི་སྣང་བ་ཞིག་ལ་གོ་དགོས་པ་འདྲ། མདོར་ན། མར་མེ་ལྟར་འབར་རམ་སྟེང་འབར་ཞེས་པ་མར་མེ་ཏ་ལ་ལ་འབར་བ་དང་། མར་མེའི་འོད་དམར་ལྷེམ་མེར་ཡོད་པ་ལ་འདོད་པའི་གསུང་རྒྱུན་གཉིས་ཡོད།

དེ་ནས་གཙུག་ཏོར་འཁོར་བསྒྱུར་ཐིམ་པས་སྣང་བ་དཀར་ལམ་པ། ཞེས་གཙུག་ཏོར་འཁོར་བསྒྱུར་ཐིམ་པ་ན་རང་བཞིན་བརྒྱད་ཅུའི་ཀུན་རྟོག་བཞོན་པའི་རླུང་དང་བཅས་པ་སྣང་བ་ལ་ཐིམ། སྟོང་པ་དང་པོ་སྣང་བའི་ཡེ་ཤེས་དང་སྣང་བ་རང་དུས་ཀྱི་སྣང་བ་དཀར་ལམ་པ། མཚན་མོ་སྟོན་གནམ་གཡའ་དག་པ་ལ་ཟླ་འོད་ཀྱིས་ཁྱབ་པ་ལྟ་བུ་འབྱུང་།

གནོད་མཛེས་ཐིམ་པས་མཆེད་པ་དམར་ལམ་པ། ཞེས་སྣང་བ་བཞོན་པའི་རླུང་དང་བཅས་པ་མཆེད་པ་ལ་ཐིམ། མཆེད་པ་རང་དུས་སུ་དམར་ལམ་པའི་སྣང་བ་ཤར། འཇམ་དཔལ་ཐིམ་པས་ཉེར་ཐོབ་ནག་ལམ་པ་ཤར་བར་མོས། ཞེས་པ་ནས། འདུས་བྱས་རྣམས་དེ་དག་ཏུ་འདུས་པས་ལོགས་སུ་མ་བགྲང་ངོ་། །དེ་ནས་གཙོ་བོ་ཡུམ་གོང་དུ་སྒྲིབ་སེལ་དང་ཞལ་སྦྱོར་གྱི་ཚུལ་དུ་དྲངས་ཟིན་པས་ཡབ་རྐྱང་སྐུའི་སྟོད་སྨད་ནས་སྙིང་གའི་བར་དུ་བསྡུས་པས་ཞེས་པ་ལྟར་སྤྱིར་སྟོད་སྨད་ནས་རིམ་པ་བཞིན་དུ་བསྡུ་བ་ཡོད་ཀྱང་ལམ་རིམ་ཆེན་མོར་དྲོད་གང་ནས་བསྡུ་བ་ཞེས་སོགས་ཀྱི་སྐབས་སྡིག་པ་གསོག་མཁན་དྲོད་སྟོད་ནས་བསྡུ་བ་དང་དགེ་བ་གསོག་མཁན་དྲོད་སྨད་ནས་བསྡུ་བར་གསུངས་པ་དང་འདྲ་བར། ངས་རྒྱུན་དུ་དང་པོ་སྨད་ནས་དང་དེ་ནས་སྟོད་ནས་བསྡུས་ཏེ། གཙོ་བོ་ཡང་སྨད་སྟོད་ནས་རིམ་གྱིས་མི་དམིགས་པར་སྟོང་པ་ཉིད་དུ་གྱུར་པར་དམིགས་པ་བྱེད་ཀྱི་ཡོད།

ཉེར་ཐོབ་འོད་གསལ་དུ་ཐིམ་པར་མོས་ལ་ཤཱུནྱ་ཏཱའི་སྔགས་དོན་དྲན་ནས་རང་སེམས་ཆོས་སྐུ་དང་དབྱེར་མེད་རོ་གཅིག་ཏུ་མཉམ་པར་བཞག་པ་ནི་ཞེས་པ་ནས། སྦྱང་གཞི་སྦྱོང་བྱེད་ངོ་འཕྲོད་པར་བྱས་པས་བསྒོམ་དགོས། མདོ་སྔགས་ཐུན་མོང་གི་ཀུན་རྫོབ་དང་དོན་དམ་བྱང་ཆུབ་ཀྱི་སེམས་གཉིས་གཞིར་བཟུང་སྟེ་གོང་འོག་ཏུ་སྦྱང་གཞི་སྦྱོང་བྱེད་ངོ་འཕྲོད་པར་བྱས། ཞེས་པ་ནས། གདན་དབུས་མའི་སྟེང་དུ་ཞེས་མགོ་ལེན་མེད་པར་ཐམས་ཅད་ཀྱི་མཉམ་འདོན་གནང་བ། འདི་ལ་གནད་འགག་ཡོད་པས་སྔར་ངོས་ཀྱིས་གྲྭ་ཚང་ལ་གདངས་དེ་དབྱངས་རྟ་དང་སྦྱར་ནས་དེའི་མཇུག་ཏུ་མགོ་ལེན་མེད་པའམ་དབུ་མཛད་ཀྱིས་དབུ་བསྐུལ་མི་དགོས་པར་ཐམས་ཅད་ཀྱིས་ལྷན་ཅིག་ཏུ་འདོན་པའི་སྲོལ་བཙུགས་པ་དེ་ལ་བསམས་པ་ཡིན།

ཆོས་སྐུ་ལ་མཉམ་པར་བཞག་པའི་འོད་གསལ་ལས་ཞེས་པ་ནས། སྐབས་འདིར་ལུས་གནད་དང་བཅས་ཡུན་རིང་མཉམ་པར་འཇོག་པའི་སྲོལ་ཚུགས་པའི་ལོ་རྒྱུས་བྲག་དཀར་དཀའ་བཅུ་རིན་པོ་ཆེས་གསུངས། སྔོན་ང་སྟོད་ལུང་ཆུ་བཟང་དགོན་པར་འགྲོ་སྐབས་ཤིག་ལ་འཆི་བ་ཆོས་སྐུའི་ལམ་འཁྱེར་གྱི་ཐད་དུ་དགེ་འདུན་པ་རྣམས་ཀྱིས་འདོན་མཚམས་བཞག་ནས་ཅུང་ཟད་མཉམ་པར་འཇོག་པའི་སྲོལ་འདུག་པས་ཧ་ཅང་ཡག་པོ་མཐོང་བྱུང་། གོང་དུ་བཤད་ཟིན་པ་ལྟར་རྗེས་སུ་གྲྭ་ཚང་ལ་ངོས་ཀྱིས་སྲོལ་དེ་བཙུགས་པ་ཡིན། འོན་ཀྱང་། རྒྱུད་གྲྭ་སྟོད་སྨད་སོགས་ལ་སྔར་ནས་ཚོགས་གཞུང་དུ་ཕྱག་ལེན་གང་ཡོད་པ་དེ་ག་རང་གནང་ན་ལེགས།

གསང་འདུས་རྒྱས་པ་ལ་ལྷ་རྣམས་ཀྱི་གདན་སྐབས་དེར་མི་སྣང་བ་ལས་བསྡུ་བ་མིན། ཞེས་པ་ནས། དེ་མན་ཆད་དུ་དོན་ལ་ཐ་མལ་གྱི་སྐྱེ་ཤི་བར་དོ་དངོས་གནས་པ་དེ་གྲུབ་ཡོད་ཀྱང་རྣལ་འབྱོར་པ་རང་རང་གི་ཡིད་ངོར་སྐུ་གསུམ་དང་བསྲེ་བ་ཡོད་ལ། ཞེས་པ་ནས། ལྷག་མོས་འོད་གསལ་དུ་སྡུད་པ། ཞེས་ལྷག་མོས་འོད་གསལ་དུ་སྡུད་པའི་ཁུངས་ནི། རྩ་རྒྱུད་ལས། དམ་ཚིག་ཁུ་ཕྱུང་ཆོ་ག་བཞིན། །ཞེས་པ་ནས། རྒྱུད་སྦྱོར་ཚུལ་པཎ་ཆེན་བསྐྱེད་རིམ་སོགས་སུ་ཅུང་ཟད་འདྲ་མིན་ཡོད་ཀྱང་བླ་མས་དྭགས་པོའི་བསྐྱེད་རིམ་ལྟར་གནང་བ་ཡིན་གསུངས།

རྣལ་འབྱོར་དག་རིམ།

ལྷག་མོས་ཀྱི་ལྷ་རྣམས་བསྐྱེད་པའི་མཚམས་དེ་ནས་རང་གི་ཐུགས་ཀ་ནས་འོད་ཟེར་འཕྲོས། དབུས་སུ་རྡོ་རྗེ་འཆང་ཡབ་ཡུམ་དུ་གསལ་བ་གཙོ་བོར་གྱུར་པའི་འདུས་པའི་ལྷ་གཙོ་འཁོར་ཐམས་ཅད་ཀྱི་ཐུགས་ཀ་ནས་འོད་ཟེར་འཕྲོས། ཁམས་དང་བསམ་པ་དང་རྟེན་བཟང་ངན་སྣ་ཚོགས་ཡོད་པའི་སེམས་ཅན་ཐམས་ཅད་འོད་ཟེར་གྱིས་བཀུག་ནས་དཀྱིལ་འཁོར་གྱི་ཕྱོགས་བཞི་ནས་རྩིག་པ་ལ་སོགས་པ་གང་ལ་ཡང་ཐོགས་པ་མེད་པར་འཇུག་པའི་རྡོ་རྗེ་སེམས་དཔའི་འཇུག་པས་ཞུགས་པ་ལ་གཙོ་བོ་ཡབ་ཡུམ་དང་རྣམ་སྣང་ལ་སོགས་པ་དེ་བཞིན་གཤེགས་པ་ཐམས་ཅད་ཀྱི་སྐུ་ལས་འོད་དང་བདུད་རྩིའི་རྒྱུན་དང་། རང་འདྲའི་ཚོགས་དཔག་ཏུ་མེད་པ་བྱུང་སྟེ། སེམས་ཅན་ཐམས་ཅད་ལ་འོད་དང་བདུད་རྩིའི་རྒྱུན་ཕོག་པ་ཙམ་གྱིས་ལུས་སེམས་ཀྱི་སྡུག་བསྔལ་སྤྱི་དང་། ཁྱད་པར་སེམས་བླང་དོར་གྱི་གནས་ལ་རྨོངས་པར་བྱེད་པའི་མ་རིག་པ་སོགས་འཕྲལ་དུ་སྦྱངས་ཏེ་དགེ་བའི་བློ་སྐྱེ་བ་ལ་སེམས་ལས་སུ་རུང་བའམ་རྐྱེན་འཛོམས་པར་བྱས།

དེ་ལ་བརྟེན་ནས་ཆོས་རབ་ཏུ་རྣམ་པར་འབྱེད་པའི་ཤེས་རབ་གོང་ནས་གོང་དུ་འཕེལ་ཏེ། རང་རང་གི་སྡུག་བསྔལ་སེལ་བ་དང་བདེ་བ་སྒྲུབ་པ་རྒྱུ་གང་ལ་བརྟེན་ནས་འོང་བར་ངེས་པའི་རྣམ་པར་དཔྱོད་པའི་བློའི་ནུས་པ་ཡོངས་སུ་སད་ཅིང་། དེ་རྣམས་ལ་རང་རང་གི་སྤྱི་བོར་འཁོད་པའི་ལྷ་རྣམས་ཀྱིས་བླང་དོར་གྱི་གནས་ཕྱིན་ཅི་མ་ལོག་པ་ཉེ་བར་བསྟན་ཏེ། ཚེ་འདི་དང་ཕྱི་མའི་སྣང་ཤས་བཟློག་པ་ནས་བཟུང་མཐར་བྱང་ཆུབ་ཀྱི་སེམས་དང་སྟོང་ཉིད་རྟོགས་པའི་ལྟ་བ་རྣམ་པར་དག་པ་རང་རྒྱུད་ལ་སྐྱེས། དེ་ནས་རང་རང་གི་སྤྱི་བོའི་ལྷག་པའི་ལྷས་དབང་བསྐུར་ཏེ་དབང་གིས་རྒྱུད་སྨིན་པར་བྱས། ལམ་རིམ་པ་གཉིས་ཀྱི་གནད་རྣམས་ཕྱིན་ཅི་མ་ལོག་པར་བསྟན་ནས་དེ་ཐམས་ཅད་སྐྱོན་ཀུན་ཟད་ཡོན་ཏན་ཀུན་ལྡན་གྱི་རྫོགས་པའི་སངས་རྒྱས་ཀྱི་གོ་འཕང་ལ་བཀོད་སོང་སྙམ་པ་བྱ། དེ་ཡང་། ཀླུ་བྱང་གི་འདུས་པའི་དཀྱིལ་ཆོག་ཉི་ཤུ་པ་ལས། བྱང་ཆུབ་སུས་ཀྱང་བྱིན་མ་ཡིན། །སུ་ཡིས་ཀྱང་ནི་བཟུང་མ་ཡིན། །རང་ཆོས་ཡོངས་སུ་ཤེས་པ་ནི། །དེ་ལ་སངས་རྒྱས་སངས་རྒྱས་བརྗོད། །ཅེས་གསུངས་པ་ལྟར་སེམས་ཅན་ཐམས་ཅད་ཀྱི་རྒྱུད་ལ་ཐོག་མེད་ནས་རང་ཆས་སུ་ཡོད་པ། ཉེས་པ་གློ་བུར་དང་ལྡན་ཞིང་། །ཡོན་ཏན་རང་བཞིན་ཉིད་ལྡན་ཕྱིར། །ཞེས་གསུངས་པ་ལྟར། ནུས་པ་རང་ཆས་སུ་ཡོད་པ་དེ་ནུས་པ་ཡོངས་སུ་གསལ་བའམ་མངོན་དུ་གྱུར་ཏེ་རང་ཅག་གིས་སེམས་བསྐྱེད་པའི་དགོས་དོན་གྲུབ་སོང་སྙམ་དུ་བསམ་དགོས།

ཡབ་ཡུམ་སྙོམས་པར་ཞུགས་པའི་བྱང་ཆུབ་སེམས་ཀྱི་འོད་ཟེར་གྱིས་དབང་བསྐུར་བས། དེ་བཞིན་གཤེགས་པ་ཐམས་ཅད་ཀྱི་བདེ་བ་དང་ཡིད་བདེ་བ་ཐོབ་སྟེ། ཞེས་པའི་བདེ་བ་སྔ་མ་ལུས་བདེ་དང་ཕྱི་མ་ཡིད་བདེའོ། །རྡོ་རྗེ་སེམས་དཔར་གྱུར་ནས་རང་རང་གི་ཞིང་དུ་གཤེགས་པར་བསམ་སྟེ། ཞེས་པ། མངོན་པར་རྫོགས་པར་སངས་རྒྱས་ནས་རང་རང་གི་སངས་རྒྱས་ཀྱི་ཞིང་དུ་ཕྱིར་གཤེགས་པའི་དོན་མིན་པར་དཀྱིལ་འཁོར་དུ་རྣམ་སྣང་ལ་སོགས་པ་དེ་བཞིན་གཤེགས་པ་ལྔ་ཡོད་པས། ཤར་དང་ཤར་ལྷོའི་སེམས་ཅན་ཐམས་ཅད་རྣམ་སྣང་གི་གོ་འཕང་ལ་བཀོད་དེ་ཤར་གྱི་རྣམ་སྣང་ལ་ཐིམ། དེ་བཞིན་དུ་ལྷོ་ཕྱོགས་པ་རྣམས་རིན་འབྱུང་ལ་སོགས་པ་སྟེ་ཕྱོགས་དེ་དང་དེའི་དེ་བཞིན་གཤེགས་པ་རྣམས་ལ་ཐིམ་པར་བསམ་པ་ནི་རང་རང་གི་སངས་རྒྱས་ཀྱི་ཞིང་དུ་གཤེགས་པའི་དོན་ནོ། །ལྷག་མོས་ཀྱི་ལྷའི་འཁོར་ལོ་དགོད་པའི་དེ་ཉིད་དོ། །ཞེས་དེ་ཉིད་ཞེ་དགུ་ལས་ལྷའི་འཁོར་ལོ་དགོད་པའི་དེ་ཉིད་དེ་བཅུ་པའོ། །

དེ་ནས་ལྷག་མོས་མཛད་པ་ནི། རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས། དཀྱིལ་འཁོར་གྱི་ནང་དུ་འཁོད་པའི་ལྷག་མོས་ཀྱི་ལྷ་རྣམ་སྣང་ནས་གནོད་མཛེས་ཀྱི་བར་རྣམས་སྤྱན་དྲངས་ཏེ་སྤྱི་བོར་རྣམ་པར་སྣང་མཛད། མགྲིན་པར་འོད་དཔག་མེད་ཅེས་སོགས་ཆོ་གར་གསལ་བ་བཞིན་འོག་ནས་འཆད་པའི་སྤྱི་བོ་ལ་སོགས་པའི་གནས་སུ་དགོད་ལ། དེ་ཡང་། སྤྱི་བོ་ལ་སོགས་པའི་གནས་རྣམས་སུ་ལྷ་དེ་དང་དེ་བཀོད་པ་ཙམ་མ་ཡིན་པར་གཟུགས་ཀྱི་ཕུང་པོ་ལ་སོགས་པ་དང་ངོ་བོ་དབྱེར་མེད་དུ་མོས་པའི་ཁ་སྦྱར་གྱི་སྦྱོར་བ་བྱས་ནས། རང་གི་ལུས་དེ་བཞིན་གཤེགས་པ་ཐམས་ཅད་ཀྱི་རྡུལ་ཕྲ་རབ་ལས་བསྒྲུབས་པའི་ལུས་ཀྱི་དཀྱིལ་འཁོར་དུ་མོས་པར་བྱ་སྟེ། ལྷག་མོས་ཀྱི་དཀྱིལ་འཁོར་ལུས་ལ་བསྡུ་བའི་དེ་ཉིད་དོ། །ཞེས་པ། གོང་དུ་ལུས་དཀྱིལ་གྱི་སྐབས་སུ་བཀོད་མེད་པའི་ཕྱིའི་ལྷ་དེ་དང་དེ་རང་གི་ལུས་ལ་ཐིམ་པའི་རྐྱེན་གྱིས་རྣམ་པ་ལྷ་དེ་དང་དེར་སྣང་ཞིང་ངོ་བོ་རང་གི་ཕུང་སོགས་ཀྱི་ཆོས་དེ་དང་དེའི་ངོ་བོར་ཡོད་བསམ་པའི་མོས་པ་རྩེ་གཅིག་པ་ཤུགས་དྲག་བྱེད་ཐུབ་ན། བདག་ཉིད་ཀྱི་ལུས་ཀྱི་ལྷ་རྣམ་སྣང་ཞེས་སོགས་འདོན་པའི་སྐབས་སྤྱི་བོའི་རྣམ་སྣང་རང་ལ་ཐིམ་པའི་ཚེའང་རང་གི་སེམས་ངོར་གཟུགས་ཕུང་ཐིམ་གྱི་ཡོད་སྙམ་པའི་སྣང་བ་ཤུགས་དྲག་འབྱུང་བ་ལ་ཁྱད་པར་ཤིན་ཏུ་ཆེ། དེས་ན། སྤྱི་བོ་ལ་སོགས་པའི་གནས་རྣམས་སུ་འཁོད་ནས་ཚོར་བའི་ཕུང་པོ་ལ་སོགས་པ་དང་ངོ་བོ་དབྱེར་མེད་དུ་གྱུར་པ་ནི། ཞེས་ངོ་བོ་དབྱེར་མེད་དུ་གྱུར་ཅེས་པའི་ཚིག་འདི་གནད་འགག་ཆེ།

དེ་ཉིད་ཞེ་དགུ་ལས་དེ་ཡན་ཆད་ཀྱི་དེ་ཉིད་བཅུ་གཅིག་པོ་དེ་རྣམས་ནི། རྣལ་འབྱོར་དངོས་གཞིའི་སྔོན་དུ་འགྲོ་བའི་དེ་ཉིད་དོ། །ཞེས་པ། རྣལ་འབྱོར་བཞིའི་སྒོ་ནས་སྒྲུབ་པ་ཆེན་པོ་བསྒྲུབ་པར་གསུངས་པའི་ཚེ་རྣལ་འབྱོར་ཞེས་པ་དེ་བཞིན་ཉིད་ཀྱི་རྣལ་འབྱོར་ནས་དབུ་ཚུགས་ཀྱི་ཡོད་པས་དེ་ཉིད་བཅུ་གཅིག་པོ་དེ་རྣམས་རྣལ་འབྱོར་གྱི་སྔོན་འགྲོར་གསུངས་པ་རེད།

དེ་ནས་སྦྱང་གཞི་སྦྱོང་བྱེད་ཀྱི་གནད་དང་། མཐུན་ཡུལ་དང་། སྦྱང་གཞི་སྦྱོང་བྱེད་དུ་འགྲོ་སྟངས་དང་། སྦྱོང་ཚུལ་རྣམས་རྣམ་གཞག་རིམ་པའི་རྣམ་བཤད་དུ་གསུངས་པ་དག་སེམས་ལ་ངེས་པར་བྱས་ཏེ། དགོས་པ་དང་རྒྱུ་མཚན་མཐོང་ནས་མོས་གུས་རྩེ་གཅིག་པ་དང་ལྡན་པའི་སྒོ་ནས་སྒོམ་གྱི་ཉམས་ལེན་དངོས་ལ་འཇུག་པའི་ཚེ་བདག་ཉིད་ཀྱི་ལུས་ཀྱི་ལྷ་རྣམ་སྣང་ཞེས་སོགས་གོང་ལྟར་བསམ། དེ་ཡང་། རྗེ་རིན་པོ་ཆེས་ལུས་དཀྱིལ་ཞེས་གསུངས་པ་ལྟར་ལྷ་དེ་རྣམས་རང་གི་ལུས་ལ་ཞུགས་ནས། ཕུང་སོགས་ཀྱི་ཆོས་དང་ངོ་བོ་དབྱེར་མེད་དུ་གྱུར་པར་མོས་ཕྱིན་ཆད་ནས་ལུས་དཀྱིལ་གྱི་ལྷར་འཇོག་དགོས་ཤིང་། དེ་འདྲའི་ལུས་དཀྱིལ་གྱི་ལྷ་རང་གི་གཟུགས་ཕུང་གི་ངོ་བོ་སྤྱི་བོའི་རྣམ་པར་སྣང་མཛད་ཞལ་གསུམ་ཕྱག་དྲུག་པར་གསལ་བ་འོད་ཀྱི་རང་བཞིན་ཅན་དེ་ཉིད་རིམ་གྱིས་བྱུང་སྟེ། སྙིང་གའི་ཧཱུཾ་གི་ཐད་དུ་བསླེབས་པ་ན་འོད་ཀྱི་གོང་བུ་ཐིག་ལེའི་རྣམ་པར་གྱུར་ནས་སྙིང་གའི་ཧཱུཾ་ལ་ཐིམ།

དེ་བཞིན་དུ་ལྟེ་བའི་སྤྱན་མ་ལྟེ་བའི་ཐད་ནས་ཡར་བྱུང་སྟེ་སྔར་བཞིན་ཐིམ། ས་ཡི་སྙིང་པོ་ཞེས་མིག་འབྲས་གཉིས་ཀྱི་སྟེང་གི་མིག་དབང་གི་ངོ་བོ་ས་སྙིང་གཉིས་སྙིང་གའི་ཐད་དུ་མར་བབ་པ་ན་འོད་ཀྱི་ཕུང་པོར་གྱུར་ནས་སྔར་བཞིན་ཧཱུཾ་ཡིག་ལ་ཐིམ་པར་བསམ་པ་སོགས་ལྷ་བདུན་ཚན་གཅིག་ནི། ལུས་དཀྱིལ་གྱི་ལྷ་རྣམ་སྣང༌། སྤྱན་མ། སའི་སྙིང་པོ། གཟུགས་རྡོ་རྗེ་མ། བྱམས་པ། གཤིན་རྗེ་གཤེད་མི་གཡོ་བ་རྣམས་རིམ་གྱིས་འོད་གསལ་དུ་ཐིམ། འདི་དག་གི་སྐབས་ཕུང་སོགས་ཀྱི་ཆོས་དེ་དང་དེ་ཐིམ་སོང་སྙམ་དུ་བསམ། འདི་དག་གི་སྐབས་རྣམས་སུ་ཕྱི་རྟགས་ལུས་ཕྲ་རུ་འགྲོ་བ་སོགས་དམིགས་པ་བྱེད་དགོས་མིན་མ་ངེས་ཀྱང་ནང་རྟགས་རྣམས་ངེས་པར་བསམ་དགོས། དེ་ཡང་། ས་ཆུ་ལ་ཐིམ་པ་སོགས་ཀྱི་དོན་ནི་གཟུགས་ཕུང་གིས་མཚོན་པའི་ས་ཁམས་ཀྱི་ནུས་པ་ཉམས་པས། དེ་མ་ཐག་ཆུ་ཁམས་ཀྱི་ནུས་པ་ཅུང་ཟད་ཇེ་གསལ་དུ་སོང་བ་ལ་ས་ཆུ་ལ་ཐིམ་ཞེས་པའི་ཐ་སྙད་སྦྱར་ཞིང་། དེའི་ནང་རྟགས་ལ་སྨིག་རྒྱུ་ལྟ་བུའི་སྣང་བ་ཤར་སོང་སྙམ་པ་དང་། ས་ཁམས་བསྡུས་ནས་ཆུ་ཁམས་གསལ་བའི་སྐབས་ཡིན་སྙམ་པ་དགོས། ཁྲིད་ཡིག་ཏུ་གསལ་བ་ལྟར་ཞལ་ཤེས་གནད་ཀྱི་ཐིམ་ཡིག་ཏུའང་ཁྱད་པར་གསུམ་ལྡན་དུ་གསུངས་ཏེ། ཐིམ་རིམ་སྔ་མ་དེ་དང་དེ་བྱུང་ཟིན་པ་དང་། ད་ལྟ་འདི་དང་འདི་ཐིམ་པའི་སྐབས་ཡིན་པ་དང་། མ་འོངས་པར་དེ་མ་ཐག་ཐིམ་རིམ་འདི་དང་འདི་འབྱུང་སྙམ་པ་སྟེ་འདས་པ་འགགས་ཟིན་པ་དང་ད་ལྟ་འབྱུང་བཞིན་པ་དང་མ་འོངས་པ་འབྱུང་བར་འགྱུར་བའི་ཁྱད་པར་གསུམ་སེམས་ལ་ངེས་དགོས་པར་གསུངས་ཡོད། དེ་ཡང་དང་པོ་བློ་གོམས་འདྲིས་བསྟེན་པའི་སྐབས་ཁྱད་ཆོས་གསུམ་ལྡན་བྱུང་ན་ཕལ་ཆེར་བློ་ལ་ངེས་ངེས་ཏིག་ཏིག་འོང་བ་སོགས་ཀྱི་དགེ་མཚན་ཡོད་པར་མངོན། འོན་ཀྱང་། བློ་གང་འཚམ་གོམས་ན་ཐིམ་རིམ་གྱི་དམིགས་པ་ཁོ་ན་ལས་ཁྱད་པར་གསུམ་ལྡན་གྱི་དམིགས་པ་བྱས་ན། རྣམ་པ་གཅིག་ཏུ་ན་སྟོང་ཉིད་ཀྱི་ལྟ་བ་དྲན་པ་ལ་གནོད་ཀྱང་སྲིད་དེ། འཛིན་སྟངས་མི་མཐུན་པའི་བློ་གཉིས་ཅིག་ཅར་དུ་མི་འབྱུང་བས་སོ། །

དེ་ཡང་། གོམས་འདྲིས་ཆེར་སོང་མཚམས་རང་བཞིན་མེད་པའི་སྟོང་པ་ཉིད་ཁོ་ན་བློའི་དམིགས་པ་གཏད་སའི་གཙོ་བོར་འཛིན་ཐུབ་ན། ཐིམ་རིམ་དེ་དག་གོམས་སྟོབས་ཀྱིས་ངང་གིས་འབྱུང་ཞིང་སྡེ་ཚན་དེ་དག་ཐིམ་པའི་རྗེས་སུ་སྨིག་རྒྱུ་སོགས་ཀྱི་རྟགས་རྣམས་ཀྱང་གོམས་པའི་ཤུགས་ཀྱིས་རིམ་བཞིན་བློ་ལ་འཆར་རྒྱུ་ཡོད་ངེས་རེད། ལས་དང་པོ་པའི་གནས་སྐབས་སུ། དཔེར་ན། རྗེ་རིན་པོ་ཆེའི་རིམ་ལྔ་གདན་རྫོགས་ལས། མཚམས་འདི་ནས་རེ་ཞིག་སྟོང་ཉིད་མི་སྒོམ་པར་ལུས་ལ་གནད་དུ་བསྣུན་ཐབས་ཀྱི་ཐིག་ལེ་སོགས་སྒོམ་པ་ནི། ཞེས་རེ་ཞིག་སྟོང་ཉིད་མི་བསྒོམ་པར་བདེ་བ་སྐྱེ་ཐབས་རྩལ་དུ་བཏོན་ནས་བསྒོམ་པར་གསུངས་ཤིང་། དེ་ཡང་། རྩྭ་རྔ་བ་དང་ཟོར་བ་བརྡར་བའི་དཔེ་ལམ་རིམ་ཆེན་མོར་གསུངས་པ་ལྟར་ཡིན་ཏེ། ཟོར་བ་བརྡར་ནས་རྣོན་པོར་གྱུར་པ་ན་རྩྭ་ཡུན་གྱིས་རྔ་ཐུབ་པ་བཞིན། སྟོང་ཉིད་འཇལ་བྱེད་ཀྱི་བློ་ཐུན་མོང་མ་ཡིན་པ་བདེ་བ་ཆེན་པོའི་ཡེ་ཤེས་གོང་ནས་གོང་དུ་འཕེལ་བ་ལས་བདེ་བའི་སྟོབས་རྒྱས་ཏེ། དེ་འདྲའི་སྟོང་ཉིད་ཀྱི་རྣལ་འབྱོར་ཐུན་མོང་མ་ཡིན་པ་བྱུང་ན་ཁྱད་ཤིན་ཏུ་ཆེ་བར་གསུངས་ཤིང་། རིམ་ལྔ་གདན་རྫོགས་ལས། རེ་ཞིག་སྟོང་ཉིད་མི་སྒོམ་པར་ཕྲ་མོ་སྒོམ་པའི་རྒྱུ་མཚན་ནོ། །ཞེས་པའི་ས་བཅད་ཀྱང་མཛད་ཡོད། དེས་ན། གཙོ་བོ་ཐོག་མར་བློ་ལ་གོམས་འདྲིས་བསྟེན་པའི་སྐབས་ཁྱད་ཆོས་དེ་གསུམ་གནད་འགག་ཆེ་སྙམ་པ་ནི་ངོས་ཀྱི་སེམས་ལ་འཆར་ཚུལ་ཡིན།

དེ་ནས་ལྷ་དྲུག་ཚན་གཅིག་ནི་རིན་འབྱུང་མཱ་མ་ཀི། ཕྱག་རྡོར་སྒྲ་རྡོ་རྗེ་མ། གཞན་གྱི་མི་ཐུབ་པ་འདོད་པའི་རྒྱལ་པོ་རྣམས་འོད་གསལ་དུ་ཐིམ། ཞེས་པ། ཚོར་ཕུང་དང་དེར་གཏོགས་ཀྱི་དབང་པོ་དང་ཁམས་རྣམས་སྔར་བཞིན་སྙིང་ཁར་རིམ་པར་ཐིམ་པ་ན་ཆུ་ཁམས་ཉམས་ནས་མེ་ཁམས་ཅུང་ཟད་ཇེ་གསལ་དུ་སོང་བ་ལ་ཆུ་མེ་ལ་ཐིམ་པའི་ཐ་སྙད་མཛད་ཅིང་། ནང་རྟགས་སུ་དུ་བ་ལྟ་བུའི་སྣང་བ་འཆར། དེ་ཡང་། དུ་བ་ལོང་ལོང་དུ་འཕྱུར་བ་དང་དུ་བ་འཁྱིལ་ནས་ཡོད་པ་དེ་འདྲ་མ་ཡིན་པར། དཔེར་ན། ཁང་པར་སྤོས་མང་པོ་སྦར་ཡོད་ན་དེའི་ནང་སྔོ་ཐིང་ངེར་དུ་བས་བཅིངས་པའམ་དུ་བས་བསྒྲིབས་ནས་ཡོད་པ་ལྟ་བུ་ལ་དེ་ལྟར་གསུངས་པ་ཡིན། དུས་འཁོར་སྦྱོར་དྲུག་གི་སྐབས། དུ་བ་སྨིག་རྒྱུ་མཁའ་སྣང་མར་མེ་ཕྲེང་། །ཞེས་དུ་བ་ལྟ་བུའི་རྟགས་སྔོན་དུ་གསུངས་པ་དང་གསང་བ་འདུས་པ་ལ་སོགས་པའི་ཆེད་དུ་བྱ་བའི་གདུལ་བྱ་ལ་སྨིག་རྒྱུ་ལྟ་བུའི་རྟགས་སྔོན་དུ་གསུངས་པ་འདི་དག་ནི་རྣལ་འབྱོར་པའི་རྩ་ཁམས་ཀྱི་ཁྱད་པར་ལས་ཡིན་སྙམ། དེ་བཞིན་དུ་དུས་ཀྱི་འཁོར་ལོའི་ཐུན་མོང་མ་ཡིན་པའི་ཆེད་དུ་བྱ་བའི་གདུལ་བྱ་ལ་སྤྱི་བོའི་རྩ་འདབ་བཅུ་དྲུག་དང་། མགྲིན་པའི་རྩ་འདབ་སོ་གཉིས་སོགས་གསུངས་པའང་གཞན་དང་མི་འདྲ་ཞིང་། རྡོར་བཟླས་ཀྱི་སྐབས་སུའང་ཕལ་ཆེར་མི་འདྲ་བ་འོང་བས་དབུགས་འགྲོ་འོང་གི་ཁྱད་པར་ཞིག་ཡོད་པ་ཡིན་ནམ། གང་ལྟར་གཙོ་བོའི་གདུལ་བྱའི་དབང་གིས་ཕལ་ཆེར་ཁྱད་པར་དེ་དག་བྱུང་བ་ཡིན།

དེ་ནས་ལྷ་དྲུག་ཚན་གཅིག་ནི་འོད་དཔག་མེད། གོས་དཀར་མོ། ནམ་མཁའི་སྙིང་པོ། དྲི་རྡོ་རྗེ་མ། རྟ་མགྲིན། དབྱུག་སྔོན་ཅན་རྣམས་འོད་གསལ་དུ་ཐིམ། ཞེས་སྔར་བཞིན་མེ་ཁམས་ཉམས་ནས་རླུང་ཁམས་གསལ་བ་ལ་མེ་རླུང་ལ་ཐིམ་ཞེས་བརྗོད། དེའི་ནང་རྟགས་སུ་མཁའ་སྣང་མེ་འཁྱེར་ལྟ་བུའི་སྣང་བ་ཤར་སོང་སྙམ་དུ་བསམ།

དེ་ནས་ལྷ་དགུ་ཚན་གཅིག་ནི་དོན་གྲུབ། སྒྲོལ་མ། འཇིག་རྟེན་དབང་ཕྱུག །རོ་རྡོ་རྗེ་མ། སྒྲིབ་སེལ། རེག་བྱ་རྡོ་རྗེ་མ། ཀུན་བཟང་། བགེགས་མཐར་བྱེད། སྟོབས་པོ་ཆེ་རྣམས་འོད་གསལ་དུ་ཐིམ། ཞེས་པ་ཡང་སྔར་བཞིན་བསམ་པར་བྱ་སྟེ། སྐབས་འདིར་རླུང་ཁམས་ཉམས་པ་ན་མར་མེ་ཏ་ལ་ལ་འབར་བའི་སྣང་བ་སྟེ་དམར་ལྷང་ངེར་ཡོད་པ། དེ་ཡང་། སྔར་མེ་སྟག་དམར་ཆེམ་ཆེམ་ཡོད་པའི་སྣང་བ་དེ་ཡལ་ནས་དེའི་ཤུལ་དུ་དམར་ལྷང་ལྷང་ཡོད་པར་བསམ་དགོས།

དེ་ནས་རང་གི་སྤྱི་བོར་འཁོད་པའི་གཙུག་ཏོར་འཁོར་ལོས་བསྒྱུར་བ། ཞེས་གཙུག་ཏོར་འཁོར་བསྒྱུར་རིམ་གྱིས་བྱུང་ནས་རང་གི་སྙིང་གར་ཐིམ་པ་ན་རླུང་ནམ་མཁའ་ལ་ཐིམ། དེ་འདྲའི་ནམ་མཁའ་ལ་སྟོང་པ་བཞི་བཤད་པའི་སྟོང་པ་དང་པོ་སྣང་བའི་ཡེ་ཤེས་ནི། རང་བཞིན་བརྒྱད་ཅུའི་ཀུན་རྟོག་བཞོན་པའི་རླུང་དང་བཅས་པ་སྣང་བ་ལ་ཐིམ་པ་ན་སྣང་བ་རང་དུས་ཀྱི་དཀར་ལམ་པའི་སྣང་བ་འཆར་སོང་སྙམ་པ་དང་། གནོད་མཛེས། ཞེས་རྐང་མཐིལ་གཉིས་ཀྱི་གནོད་མཛེས་རྒྱལ་པོ་ཡར་བྱུང་ནས་སྙིང་གར་ཐིམ་པ་ན་སྣང་བ་བཞོན་པའི་རླུང་དང་བཅས་པ་མཆེད་པ་ལ་ཐིམ། མཆེད་པ་རང་དུས་སུ་དམར་ལམ་པའི་སྣང་བ་ཤར། དེ་ནས་འཇམ་དཔལ་རྣམས་རིམ་གྱིས་འོད་གསལ་དུ་ཐིམ་ཞིང༌། ཞེས་མཆེད་པ་བཞོན་པའི་རླུང་དང་བཅས་པ་ཉེར་ཐོབ་ལ་ཐིམ། ཉེར་ཐོབ་རང་དུས་ཀྱི་སྣང་བ་སྟོན་གནམ་གཡའ་དག་པ་ལ་སྲོད་ཀྱི་སྨག་འཐུག་པོས་ཁྱབ་པ་ལྟ་བུའི་ནག་ལམ་པའི་སྣང་བ་ཤར། དེ་ནས་ཉེར་ཐོབ་སྟོད་ལ་དྲན་བཅས་དང་ཉེར་ཐོབ་སྨད་ལ་དྲན་མེད་དུ་གསུངས་ཡོད།

དེ་ནས་གཙོ་བོ་ཡང་འོད་གསལ་དུ་ཐིམ་པར་བསྒོམས་ལ། ཞེས་གཙོ་བོ་ཡང་ལུས་ཀྱི་སྨད་དང་སྟོད་ནས་འོད་དུ་ཞུ་བ་ལས་སྙིང་གའི་མི་ཤིགས་པའམ་ཧཱུཾ་ཡིག་གི་གནས་དེ་ཉིད་ལ་ཐིམ་ནས་འོད་གསལ་དུ་དག་སོང་སྙམ་དུ་བསམ། དེ་ཡང་། རིལ་འཛིན་གྱི་སྡུད་རིམ་ལྟ་བུར་གཙོ་བོའི་གནས་དེར་ལུས་དཀྱིལ་གྱི་ལྷ་ཚོགས་དང་བཅས་པ་འོད་དུ་ཞུ་ནས་དམིགས་གཏད་བྱ་ས་ཅི་ཡང་མེད་པར་སྟོང་སང་དུ་བསམ། གཙོ་བོ་ཡང་རིམ་གྱིས་འོད་གསལ་དུ་ཐིམ་པར་གྱུར་ཅེས་བརྗོད་པ་ན་ཉེར་ཐོབ་བཞོན་པའི་རླུང་དང་བཅས་པ་འོད་གསལ་དུ་ཐིམ་པར་བསམ། འདི་ནི་སྲིད་པ་གསུམ་གྱི་བྱེད་པ་པོ་ལྟ་བུའམ་དག་མ་དག་གི་སྣང་བའི་བཀོད་པ་ཐམས་ཅད་འཆར་སའི་གཞི་སྟེ། ཇི་སྲིད་འོད་གསལ་དེ་ལ་གནས་མ་ཐུབ་པར་ལས་རླུང་གི་གཞན་དབང་དུ་ཡོད་པ་དེ་སྲིད་དུ་མ་དག་པའི་སྣང་བ་འཆར་ཞིང་། ལས་རླུང་ཐམས་ཅད་འོད་གསལ་གྱི་དབྱིངས་སུ་ཐིམ་སྟེ། འོད་གསལ་གྱི་དབྱིངས་ཉག་གཅིག་ལ་གཏན་དུ་གནས་ཐུབ་པ་བྱུང་ན་མཉམ་རྗེས་འདྲེས་པ་ཞེས་བྱའོ། །དེ་ལྟ་བུའི་མཉམ་རྗེས་འདྲེས་པ་མ་བྱུང་ཡང་འོད་གསལ་དེ་གའི་ངང་དུ་ལྷན་ནེ་གནས་ཐུབ་ན་རྣམ་རྟོག་གིས་མི་ཚུགས་པ་འབྱུང་བས། རྣལ་འབྱོར་མའི་ཀུན་ཏུ་སྤྱོད་པའི་རྒྱུད་ལས། རྣལ་འབྱོར་ཆེན་པོ་ངལ་གསོ་བྱ། །ཞེས་དང་། ཚར་ཆེན་བློ་གསལ་རྒྱ་མཚོའི་མཁའ་སྤྱོད་ཞལ་བཟང་བལྟ་བའི་སྨོན་ལམ་ལས། བདག་གིས་ཇི་ལྟར་བཙལ་ཀྱང་འཕགས་མ་ཁྱེད། །བདེན་པར་གྲུབ་པའི་ངེས་པ་མ་རྙེད་ནས། །སྤྲོས་པས་དུབ་པའི་སེམས་ཀྱི་གཞོན་ནུ་དེ། །བརྗོད་བྲལ་ནགས་ཀྱི་ཁང་བུར་ངལ་གསོ་བསྟེན། །ཞེས་བདེ་སྡུག་གི་རྟེན་བྱེད་པའི་ཆོས་ཅན་གྱི་ཡོ་ལང་སྣ་ཚོགས་པ་འདི་ཐམས་ཅད་ཐོག་མེད་ནས་མྱངས་ཤིང་ཅི་ཙམ་ལོངས་སྤྱད་ཀྱང་ད་དུང་མཐའ་མི་མངོན་པར་མ་ཟད། བདེན་པར་མེད་བཞིན་དུ་བདེན་པར་ཞེན་པའི་དབང་གིས་རང་གཞན་ཀུན་ཕུང་བར་བྱེད་དོ། །དེས་ན། དེ་ལྟ་བུའི་སྤྲོས་པའི་གཞན་དབང་དུ་གྱུར་པ་ན་ཡི་ཐང་ཆད་པ་ངེས་པར་འོང་ཞིང་། ལམ་རིམ་སོགས་སུ་ངོམས་པ་མེད་པའི་ཉེས་པ་ཞེས་གསུངས་པ་བཞིན། འདི་ལྟར་སྤྲོས་པའི་གཞན་དབང་དུ་གྱུར་པའི་མཐའ་ལ་ངོམས་པ་མེད་བཞིན་དུ། ད་དུང་མུ་མཐུད་ནས་འདི་ལྟར་གནས་ན་འཁོར་བ་ཞེས་པ་འདི་རང་དགར་ལྡོག་ཐབས་མེད་པ་སོགས་ཡང་ཡང་བསམ་ན་སེམས་དུབ་པའི་དཀའ་ངལ་འབྱུང་བས། སྤྲོས་པས་དུབ་པའི་ཞེས་པ་ནས་ངལ་གསོ་བྱ་ཞེས་སོགས་གསུངས་སོ། །དེས་ན། གོང་དུ་བཤད་པ་ལྟར་གྱི་འོད་གསལ་དེ་ལྟ་བུ་མངོན་དུ་བྱས་སོང་སྙམ་དུ་བསམ། དེའི་ཕྱིར་སྟོང་པ་ཉིད་ཀྱི་དོན་ལ་བློའི་ནུས་ཤུགས་ཡོད་དགུ་བཏོན་ཏེ་རང་བཞིན་གྱིས་གྲུབ་པས་སྟོང་པའི་དོན་ལ་རྩེ་གཅིག་ཏུ་ངེས་པ་འདྲེན་པའི་ཕྱིར་འབད་བརྩོན་རྒྱུན་ལྡན་དུ་བྱེད་དགོས་སོ། །

སྟོང་ཉིད་ལ་གོ་བ་གང་འཚམ་ཆགས་ནས་དམིགས་པ་བརྟན་པོས་ག་ལེར་སྒོམ་པའི་ཚེ་གང་འཚམ་ནས་རབ་བྱུང་ན་དབུགས་ཀྱི་རྒྱུ་བ་ཆུང་དུ་འགྲོ་བ་དང་ལུས་ཐིམ་པ་ལྟ་བུའི་ཉམས་འོང་རྒྱུ་ཡོད་ཚོད་འདུག །དེའི་ངང་དུ་སེམས་ཅུང་ཟད་མི་རྟོག་པར་གནས་ཐུབ་པའི་རེ་བ་ཕལ་ཆེར་ཡོད། རང་ཅག་གིས་གོམས་འདྲིས་བསྟེན་ཐུབ་ཀྱི་མེད་པའི་དབང་གིས་ཡིན་པ་ལས་བླ་མའི་རྣལ་འབྱོར་སྔོན་དུ་འགྲོ་བའི་སྒོ་ནས་ཡུན་བསྲིངས་ཏེ་གོམས་འདྲིས་བསྟེན་ཐུབ་ན་ལེགས་པོ་འོང་ངེས་ཡིན། བླ་མའི་བྱིན་རླབས་འཇུག་ཅེས་པའང་འདི་འདྲའི་སྟེང་ནས་གོ་བ་ལེན་རྒྱུ་ཡོད་ངེས་ཅན་རེད། འཆི་བ་ཆོས་སྐུའི་ལམ་འཁྱེར་དངོས་གཞི་བསྒོམ་པའི་ཚུལ་དེ་ལྟར་རེད། དེ་ནས་སྟོང་ཉིད་ཀྱི་ལྟ་བར་རང་ནུས་གང་ཡོད་ཀྱིས་འབད་དེ་ངེས་པ་འདྲེན་ཐབས་བྱས་པའི་མཐར་དེ་འདྲའི་སྟོང་ཉིད་དེ་བདེ་བ་ཆེན་པོས་ངེས་ཡོད་སྙམ་དུ་རེ་ཞིག་མོས་པ་ཚུན་ཆད་ཀྱིས་ཀྱང་བསྒོམ་པར་བྱ། སྟོང་པ་ཉིད་བསྒོམ་པ་ལ་ནི་མོས་པ་ཙམ་མ་ཡིན་པར་རང་ཉིད་ཀྱིས་ངེས་པ་འདྲེན་ཅི་ཐུབ་བྱ་དགོས་ཤིང་བདེ་ཆེན་གྱི་ཡེ་ཤེས་ཀྱིས་ངེས་ཡོད་སྙམ་པ་ནི་རེ་ཞིག་མོས་པས་བསྒོམ་རྒྱུ་ལས་མ་འདས་སོ། །སྟོང་ཉིད་ངེས་པའི་བདེ་ཆེན་གྱི་ཡེ་ཤེས་དེ་གདགས་གཞིར་བྱས་ཏེ་ཆོས་སྐུ་དངོས་ཡིན་སྙམ་པའི་ང་རྒྱལ་མོས་པས་སམ་བློས་བཅོས་ནས་བསྒོམ་རྒྱུ་ལས་རེ་ཞིག་ཐབས་གཞན་མེད་དོ། །

དེ་ཡང་། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པ་ནས། དེ་བཞིན་ཉིད་ལས་བྱང་ཆུབ་པ་ཞེས་ཀྱང་བྱའོ། །འདི་ནས་བཟུང་སྟེ་ཡེ་ཤེས་ཀྱི་ས་སྒོམ་པའི་བར་ནི་ཆོས་ཉིད་དེ་བཞིན་ཉིད་ལ་བསྙེན་ཅིང་ཉེ་བར་བྱས་པས་བསྙེན་པའི་ཡན་ལག་གོ །ཞེས་དང་པོའི་མགོན་པོ་མངོན་བྱང་ལྔའི་སྒོ་ནས་སྒྲུབ་བྱེད་ཀྱི་རྒྱུ་དེ་བཞིན་ཉིད་ལས་བྱང་ཆུབ་པ་ཞེས་པའི་བྱང་ཆུབ་པ་དང་པོ་དང་། དེ་ཉིད་ཞེ་དགུ་ལས་བཅུ་གཉིས་པ་དོན་དམ་པའི་དཀྱིལ་འཁོར་ལ་འཇུག་པའི་དེ་ཉིད་ཅེས་པའང་དེ་ཡིན་ཞེས་ཆོ་གའི་ཆིངས་ངོ་སྤྲོད་གནང་བ་རེད། ད་ལྟ་མོས་པ་ཚུན་ཆད་ཀྱིས་ཐིམ་པའི་དམིགས་པ་བྱེད་རྒྱུ་ལས་ཕུང་སོགས་ཀྱི་ཆོས་དེ་དག་དངོས་སུ་ཐིམ་གྱི་མེད། འོན་ཀྱང་། ལྷ་དེ་དང་དེ་ཕུང་སོགས་ཀྱི་ཆོས་དེ་དང་དེ་ཡིན་པར་མོས་པ་རྩེ་གཅིག་ཏུ་བྱས་པའི་སྟེང་ནས་སྡུད་རིམ་གྱི་དམིགས་པ་བཅོས་མའི་རྣལ་འབྱོར་ལ་རིམ་པར་གོམས་པའི་མཐུས། ནམ་ཞིག་བློས་བཏགས་པའམ་བཅོས་པ་ཙམ་མ་ཡིན་པར་དོན་དངོས་གནས་ལ་ཕུང་སོགས་ཀྱི་ཆོས་དེ་དག་ཐིམ་པ་འོང་ཞིང་། དེ་དག་ཐིམ་ནས་མཐར་སྟོང་པ་གསུམ་རིམ་གྱིས་མངོན་དུ་བྱས་ཏེ་ཐམས་ཅད་སྟོང་པ་འོད་གསལ་དངོས་གནས་མངོན་དུ་བྱེད་ཐུབ་པ་དང་། དེ་ཡང་། ས་ཆུ་ལ་ཐིམ་པ་ནས་བཟུང་སྟེ་ཐིམ་རིམ་གྱི་རྟགས་དང་ཐིམ་རིམ་དེ་དག་མོས་ངོ་ཙམ་མ་ཡིན་པར་དོན་དངོས་གནས་ལ་ཐིམ་པ་དང་རྟགས་རྣམས་འབྱུང་། དེ་ཡང་། ཐོག་མར་ཐིམ་པའི་སྐབས་སྨིག་རྒྱུ་ལ་སོགས་པའི་རྟགས་རྣམས་ཐིམ་པ་ཚད་ལྡན་བྱུང་ན་གོ་རིམ་ངེས་པ་ཅན་དུ་འབྱུང་ཞིང་། དེ་ལྟར་མ་བྱུང་ན་གོ་རིམ་ངེས་མེད་དུ་འབྱུང་བ་ཡིན་ནམ་སྙམ། དེ་ཡང་། ལས་དང་པོ་བའི་སྐབས་གསལ་པོ་དེ་ཙམ་མེད་ཀྱང་ག་ལེར་གོམས་པ་ན་རླུང་སེམས་ཇི་ཙམ་ཐིམ་ཚབས་ཆེ་བ་དེའི་ཚོད་ཀྱིས་རྟགས་དེ་དག་ཀྱང་ཇེ་གསལ་ཇེ་གསལ་དུ་འགྲོ་བ་དང་། མཐར་སེམས་དབེན་མཐར་ཐུག་དཔེའི་འོད་གསལ་ཐོབ་པའི་ཚེ་ཁྱབ་བྱེད་ཀྱི་རླུང་དང་བཅས་པ་སྙིང་གའི་མི་ཤིགས་པ་ལ་ཐིམ་ནས་འཆི་རིམ་ཇི་ལྟ་བ་བཞིན་དུ་འོད་གསལ་ཤར། དེ་ལས་ལྡང་བའི་ཚེ་བར་དོ་ལོངས་སྐུའི་ལམ་འཁྱེར་ཡང་ཡང་བསྒོམས་པའི་ལག་རྗེས་ལ་སྒྱུ་མའི་སྐུར་དངོས་སུ་ལྡང་བ་ཡིན། དེས་ན། གསང་སྔགས་བླ་མེད་ཀྱི་ལྷའི་རྣལ་འབྱོར་གྱི་ཟབ་ཁྱད་གཙོ་བོ་ཡང་འཆི་བ་ཆོས་སྐུའི་ལམ་འཁྱེར་སྒོམ་པ་འདི་ཡིན་པས། འདི་གནད་ལ་ཁེལ་བ་བྱུང་ན་ལོངས་སྐུའི་ལམ་འཁྱེར་ཡང་དེའི་ཚོད་ཀྱིས་ལེགས་པོ་འོང་ཐུབ་ལ། འདི་ལེགས་པོ་མ་བྱུང་ན་གཞན་རྣམས་ཀྱང་དེ་ཙམ་ལས་མི་འབྱུང་བས་འདི་དག་ཧ་ཅང་གལ་གནད་ཆེའོ། །

དེ་ནས་གདན་དབུས་མའི་སྟེང་དུ་ཞེས་པར་ཨ་ཁུའི་གསུང་དུ་འབྱུང་བ་ལྟར་གསང་བ་འདུས་པའི་བདག་བསྐྱེད་རྒྱས་པ་འདོན་མཁན་ཡིན་ན་གདན་དབུས་མའི་སྟེང་དུ་གསུངས་པ་ལྟར་ཏེ། གདན་སོ་གཅིག་ཡོད་པའི་གདན་དབུས་མའི་སྟེང་དུ་ཞེས་པའི་དོན་དང་། ཡང་། དང་སྦྱོར་ཙམ་འདོན་མཁན་གྱིས་ལུས་ལ་ལྷ་རྣམས་བཀོད་ཟིན་པའི་འོག་ཏུ་གདན་ལྷག་མ་རྣམས་མི་དམིགས་པར་བསམ། ཚིག་རྒྱས་བསྡུས་ཅི་འདྲ་བཏོན་ཡང་སྒོམ་པའི་ཚེ་གཙོ་བོའི་གདན་གྱི་སྟེང་དུ་ཧཱུཾ་ལས་ཉི་མའི་དཀྱིལ་འཁོར། དེའི་དབུས་སུ་ཨོཾ་ལས་ཟླ་བའི་དཀྱིལ་འཁོར། དེའི་སྟེང་དུ་ཨཱཿལས་པདྨ་དམར་པོ་འདབ་མ་བརྒྱད་པའི་སྟེང་ན། ཨོཾ་ཨཱཿཧཱུཾ་གི་ཡི་གེ་གསུམ་སྟེང་ནས་སྟེང་དུ་བརྩེགས་པར་བསམ་སྟེ། ཉི་མ་ལ་སོགས་པ་ལ་དམིགས་པ་ལྡང་བའི་དེ་ཉིད་དོ། །ཆོ་གའི་ཚིག་རིས་ལ་སྟོང་པའི་ངང་ལས་ཞེས་འབྱུང་བ་གལ་ཆེན་པོ་ཡིན་པར་རྒྱུན་དུ་རྗོད་བཞིན་པ་ལྟར། འདིར་ཡང་གདན་དབུས་མའི་སྟེང་དུ་ཧཱུཾ་ལས་ཉི་མའི་དཀྱིལ་འཁོར་ཞེས་བརྗོད་པ་ན་དེ་བཞིན་ཉིད་ངེས་པར་མོས་པ་སྟེ་བདེ་སྟོང་གཉིས་སུ་མེད་པའི་ཡེ་ཤེས་ཤིག་མོས་པ་ཚུན་ཆད་ཀྱིས་གསལ་བཏབ་ནས་ཡོད་པ་དེ་ཉིད་སྒྲུབ་གཞིར་བྱས་ཏེ། ཧཱུཾ་ལས་བྱུང་བའི་ཉི་མའི་དཀྱིལ་འཁོར་ཞེས་སོགས་ལྟར་བསམ། དེ་ཐམས་ཅད་གཅིག་ཏུ་འདྲེས་པ་ལས་ཟླ་བའི་དཀྱིལ་འཁོར་ཆ་ཐམས་ཅད་ཡོངས་སུ་རྫོགས་པ་གཅིག་ཏུ་གྱུར་པར་བསམ་པ་ནི། མཐར་ཟླ་བ་ལ་དམིགས་པའི་དེ་ཉིད་དོ། །ཞེས་འབྱུང་བ་ལྟར་ཉི་མ་ཟླ་བ་པདྨ་ཡི་གེ་དང་བཅས་པ་ཐམས་ཅད་གཅིག་ཏུ་འདྲེས་ནས་ཟླ་བའི་དཀྱིལ་འཁོར་དུ་གྱུར། དེ་ལས་འོད་ཟེར་འཕྲོས་ཏེ་སྣོད་བཅུད་ཐམས་ཅད་ཟླ་བ་ལ་ཐིམ་པར་བསམ་པ་ནི་ཟླ་བ་ལས་བྱང་ཆུབ་པའོ། །

དེ་ལས་འོད་ཟེར་འཕྲོས་པས་སྣོད་བཅུད་ཐམས་ཅད་བསྡུས་ཏེ་ཟླ་བ་ལ་གཞུག་ལ། ཨོཾ་དྷརྨཱ་དྷཱ་ཏུ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད་དེ། འདིའི་སྔགས་དོན་བོད་སྐད་དུ་བསྒྱུར་བ་ནི་སྣོད་བཅུད་ཀྱི་ཆོས་ཐམས་ཅད་ཀྱི་རྩ་བ་རླུང་སེམས་ཙམ་ཟླ་བར་སྣང་བ་དེ་ངའོ་ཞེས་པའི་དོན་ནོ། །

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

བར་དོ་ལོངས་སྐུའི་ལམ་འཁྱེར།

གཉིས་པ་བར་དོ་ལོངས་སྐུའི་ལམ་འཁྱེར་དང་པོའི་མགོན་པོ་མངོན་བྱང་ལྔ་བསྐྱེད་སོགས་རྒྱས་པར་གསུངས་པ་སྒྱུ་ལུས་རྩལ་དུ་འདོན་པ་སྟེ། ཞེས་པ་ནས། སྔགས་བརྗོད་ལ་རླུང་སེམས་ཙམ་ཟླ་བར་སྣང་བ་ངའོ་ཞེས་སྒྱུ་ལུས་ཀྱི་སྒྲུབ་གཞི་རླུང་རྩལ་དུ་བཏོན་ནས་ཟླ་བ་ལ་ང་རྒྱལ་འཇོག་པ་ཟླ་བ་ལས་བྱང་ཆུབ་པ། ཞེས་མངོན་བྱང་ལྔ་ལས་དེ་བཞིན་ཉིད་ལས་བྱང་ཆུབ་པ་དང་། ཟླ་བ་ལས་བྱང་ཆུབ་པ་གཉིས་རྣལ་འབྱོར་བཞི་ཕྱེ་བའི་རྣལ་འབྱོར་རོ། །

ཟླ་བའི་སྟེང་ཟླ་བ་ལས་ཐོན་པའི་ཧཱུཾ་སྔོན་པོ། ཞེས་པ་ནས། དེ་ལས་རང་ཉིད་དང་པོའི་མགོན་པོ་ཆོ་ག་ལྟར་བསྐྱེད་པ་ནི་བྱང་ཆུབ་པ་ལྔ་པ་སྐུ་རྫོགས་པ་ལས་བྱང་ཆུབ་པ་སྟེ་འདིའི་མངོན་བྱང་གི་གྲངས་སུ་ཉི་མ་ལས་བྱང་ཆུབ་པ་མེད་དོ། །འཇིགས་བྱེད་ཀྱི་སྐབས་མངོན་བྱང་ལྔའི་གྲངས་སུ་ཉི་མ་ལས་བྱང་ཆུབ་པ་ཡོད་ལ། ཁ་སྦྱོར་རྩ་འགྲེལ་སོགས་ལས་ནི་སྐད་ཅིག་མ་གཅིག་ལ་མངོན་པར་བྱང་ཆུབ་པ་ཞེས་ཀྱང་འབྱུང་ངོ་། །འོག་མིན་དུ་དང་པོར་སངས་རྒྱས་པའི་ལོངས་སྐུ་ལ་དང་པོའི་མགོན་པོ་དང་། ཞེས་པ་ནས། འདིའི་བར་དོ་ལོངས་སྐུའི་ལམ་འཁྱེར་རྫོགས་རིམ་ལ་སྦྱར་ཚུལ་ངོ་མཚར་བ་ཞིག་ཡོད་པ་ཆོ་གའི་ཚིག་རིས་སོགས་ལ་དཔྱད་ནས་ཤེས་དགོས་གསུངས་ཏེ། ཞེས་པའི་མཚོན་དོན་ནི་འདི་ལྟར་ཟླ་བ་ལས་བྱང་ཆུབ་པ་སྐྱེད་པའི་སྔོན་དུ་ཉི་ཟླ་པད་གསུམ་གྱིས་གཞི་ལ་འཆི་བ་འོད་གསལ་ལས་ལངས་པའི་ལུགས་ལྡོག་གི་སྣང་མཆེད་ཐོབ་གསུམ། ལམ་ལ་དཔེ་དོན་གྱི་འོད་གསལ་གྱི་སྔ་ལོགས་ཀྱི་ལུགས་ལྡོག་གི་སྣང་མཆེད་ཐོབ་གསུམ། འབྲས་བུ་ལ་གསར་དུ་སངས་རྒྱས་པའི་ཡེ་ཤེས་ཆོས་སྐུའི་སྔ་ལོགས་ཀྱི་སྣང་མཆེད་ཐོབ་གསུམ་མཚོན། ཡི་གེ་གསུམ་གྱིས་ཏེ་ཨོཾ་ཨཱཿཧཱུཾ་གསུམ་སྟེང་ནས་སྟེང་དུ་བརྩེགས་པར་བསྒོམ་པ་དེ་དེ་དག་བསྐྱེད་པའི་རྒྱུ་དང་རང་དུས་ཀྱི་བཞོན་པའི་རླུང་གསུམ་མཚོན། ཞེས་པ་ནས། ཁྱད་ཆོས་མང་བར་མཐའ་དཔྱོད་མྱུ་གུ་ལས་གསུངས། ཞེས་པ། མི་བསྐྱོད་པ་གཙོ་བོར་འཕོས་པའི་གསང་བ་འདུས་པའི་བསྐྱེད་རིམ་གྱི་རྣལ་འབྱོར་ལ་མངོན་བྱང་ལྔའི་སྒོ་ནས་བར་དོ་ལོངས་སྐུའི་ལམ་འཁྱེར་བསྐྱེད་པའི་ལོངས་སྐུའི་ལམ་འཁྱེར་རྒྱས་པ་ཡོད་ཅིང་། རིགས་གཞན་གཙོ་བོར་འཕོས་པ་ལ་ཕྱག་མཚན་ས་བོན་གྱིས་མཚོན་པའི་ལོངས་སྐུའི་ལམ་འཁྱེར་འདུག་སྙམ་ཡང་། རིགས་གཞན་གཙོ་བོར་འཕོས་པ་ལ་འདི་ལྟ་བུའི་ལོངས་སྐུའི་ལམ་འཁྱེར་རྒྱས་པ་མེད་པས། མི་བསྐྱོད་པ་གཙོ་བོར་འཕོས་པའི་གསང་འདུས་མི་བསྐྱོད་ལུགས་འདི་ལ་ཐུན་མོང་མ་ཡིན་པའི་སྨིན་བྱེད་ཀྱི་ཟབ་གནད་ཁྱད་པར་བ་ཡོད་གསུངས་པ་རེད། དེའི་གནད་ཀྱིས་གསང་འདུས་འཇིག་རྟེན་དབང་ཕྱུག་གི་བར་དོའི་ལམ་འཁྱེར་ལ་དཔྱད་དགོས་པ་ལྟར་ཡོད། ཅེས་པ་ནས། ཡེ་ཤེས་རྡོ་རྗེ་དག་གིས་བྱ། །ཞེས་པས་བསྟན་ཏོ། །

སྐྱེ་བ་སྤྲུལ་སྐུར་འཁྱེར་བའི་རྣལ་འབྱོར།

གསུམ་པ་སྐྱེ་བ་སྤྲུལ་སྐུར་འཁྱེར་བའི་རྣལ་འབྱོར་ལ། ཞེས་པ་ནས། སངས་རྒྱས་ཐམས་ཅད་ཀྱི་སྐུ་གསུང་ཐུགས་དབྱེར་མེད་པའི་མི་བསྐྱོད་པ་ཡབ་ཡུམ་དཔག་ཏུ་མེད་པ་སྙོམས་པར་ཞུགས་པ་ནི་མཚོན་དོན་གང་ཞེ་ན། གཞི་ལ་ཕ་མ་གཉིས་སྙོམས་འཇུག་དང་ཆོས་མཐུན། ཞེས་པ་ནས། བྱང་ཆུབ་ཀྱི་སེམས་རྡོ་རྗེ་ཞལ་གསུམ་པ་ལྟ་བུར་གཟིགས་པ་སོགས་ཀྱིས་བསྟན་ཏོ། །

རྣལ་འབྱོར་དག་རིམ།

སྣོད་བཅུད་ཀྱི་ཆོས་ཐམས་ཅད་ཀྱི་རྩ་བ་རླུང་སེམས་ཙམ་ཟླ་བར་སྣང་བ་དེ་ངའོ་སྙམ་དུ་ང་རྒྱལ་བརྟན་པར་བྱ་བ་ནི། ཡེ་ཤེས་ཙམ་ལ་སྙོམས་པར་འཇུག་པའི་དེ་ཉིད་དོ། །ཞེས་པ། དེ་ལས་འོད་ཟེར་འཕྲོས། སྣོད་བཅུད་ཐམས་ཅད་བསྡུས་ནས་ཟླ་བ་ལ་ཐིམ། སྣོད་བཅུད་ཀྱི་ཆོས་ཐམས་ཅད་རླུང་སེམས་ཙམ་གྱི་རོལ་པའམ་བདག་ཉིད་ཡིན་སྙམ་དུ་ང་རྒྱལ་བཞག །དག་མ་དག་གི་ཆོས་འདི་ཐམས་ཅད་སེམས་ཀྱིས་བྱས་པའམ་དེས་བཀོད་ཅིང་། དངོས་སུ་བཀོད་པའི་ལས་ནི་རླུང་གིས་བྱས་པས་འཁོར་འདས་ཀྱི་ཆོས་ཐམས་ཅད་ཀྱི་རྩོམ་གཞི་རླུང་སེམས་གཉིས་སོ། །

དེ་ཡང་། རང་རྒྱུད་ཀྱིས་བསྡུས་པའི་ཕུང་སོགས་ཀྱི་ཆོས་དང་རང་ཉིད་ཀྱི་ཐུན་མོང་མ་ཡིན་པའི་ལོངས་སྤྱད་བྱའི་སྣོད་ཀྱི་ཆ་འདི་ཐམས་ཅད་རང་ཉིད་ཀྱི་གཉུག་མ་ལྷན་ཅིག་སྐྱེས་པའི་འོད་གསལ་གྱི་དབང་གིས་ཤར་བ་དང་། རང་ཉིད་ཀྱིས་ཐར་པ་ཐོབ་པའི་ཚེ་རང་གི་ལས་དབང་གིས་ཤར་བའི་མ་དག་པའི་སྣོད་ཀྱི་བཀོད་པའི་ཆ་རྣམས་འགགས་ཀྱང་འཛམ་གླིང་འདི་འགག་མི་དགོས་ཏེ། དེ་ནི་སེམས་ཅན་སྤྱིའི་སྤྱི་མཐུན་གྱི་ལས་དབང་གིས་གྲུབ་པ་ཡིན་པས་དེ་ལས་སེམས་ཅན་གཅིག་གི་ཐུན་མིན་གྱི་ལོངས་སྤྱད་བྱའི་དངོས་པོ་འགགས་ན་སྤྱི་མཐུན་གྱི་ལོངས་སྤྱད་བྱའི་ཆོས་གཞན་རྣམས་འགག་མི་དགོས་པ་ནི། གུང་ཐང་རིན་པོ་ཆེའི་ཀུན་གཞིའི་དཀའ་འགྲེལ་ལས། མར་མེ་བརྒྱ་མཉམ་དུ་སྦར་བའི་ཚེ་འོད་སོ་སོར་བསྟན་དུ་མེད་ཀྱང་རིམ་གྱིས་འགགས་པའི་མཐར་གསལ་ཆ་གཏན་མེད་དུ་འགྲོ་བ་བཞིན་ཡིན་པའི་ཕྱིར། ཞེས་གུར་ནང་དུ་མར་མེ་བརྒྱ་སྦར་ཡོད་ན་དེ་ལས་མར་མེ་གཅིག་ཕྱིར་བཏོན་པའི་ཚེ་མར་མེ་གཅིག་པོ་དེའི་སྣང་ཆ་གུར་ནང་དེར་འགགས་ཀྱང་འོད་གཞན་འགག་མི་དགོས་པར་གསུངས་པ་ལྟར་རོ། །མདོར་ན། རང་རྒྱུད་ཀྱིས་བསྡུས་པའམ་རང་གི་ཐུན་མོང་མ་ཡིན་པའི་ལོངས་སྤྱད་བྱའི་འཁོར་འདས་ཀྱི་ཆོས་འདི་ཐམས་ཅད་རང་རྒྱུད་ཀྱི་གཉུག་མ་ལྷན་ཅིག་སྐྱེ་བའི་སེམས་དེས་སྤྲུལ་བས་སེམས་དེ་བྱེད་པོ་མཐར་ཐུག་ཏུ་གྲུབ་ཡོད།

དོན་དམ་པའི་དཀྱིལ་འཁོར་ལ་འཇུག་པའི་དེ་ཉིད་དམ་དེ་བཞིན་ཉིད་ལས་བྱང་ཆུབ་པ་དང་། ཉི་མ་སོགས་ལ་དམིགས་པ་ལས་ལྡང་བའི་དེ་ཉིད་ནས་ཡེ་ཤེས་ཙམ་ལ་སྙོམས་པར་འཇུག་པའི་དེ་ཉིད་འདིའི་བར་ནི། ཟླ་བ་ལས་བྱང་ཆུབ་པ་སྟེ། བྱང་ཆུབ་པ་གཉིས་ཀྱི་བདག་ཉིད་དོན་དམ་པའི་དཀྱིལ་འཁོར་ལ་འཇུག་པའི་དེ་ཉིད་དང་། ཉི་མ་སོགས་ལ་དམིགས་པ་ལས་ལྡང་བའི་དེ་ཉིད། ཟླ་བ་ལས་བྱང་ཆུབ་པའི་དེ་ཉིད། ཡེ་ཤེས་ཙམ་ལ་སྙོམས་པར་འཇུག་པའི་དེ་ཉིད་ཀྱི་བར་དེ་ཉིད་བཞི་ནི་རྣལ་འབྱོར་གྱི་དངོས་གཞིའོ། །ས་བོན་ལས་བྱང་ཆུབ་པ་དང་། ཕྱག་མཚན་ལས་བྱང་ཆུབ་པ་དང་། སྐུ་རྫོགས་པ་ལས་བྱང་ཆུབ་པའི་བྱང་ཆུབ་པ་ལྷག་མ་གསུམ་ནི་རྗེས་སུ་རྣལ་འབྱོར་རོ། །

ཟླ་བའི་སྟེང་དུ་ཆུ་ལས་ཆུ་བུར་རྡོལ་བའི་ཚུལ་དུ། ཟླ་བ་ལས་བྱུང་བའི་ཨོཾ་དཀར་པོ། ཨཱཿདམར་པོ། ཧཱུཾ་སྔོན་པོ་གསུམ་ཀ་ལས་འོད་ཟེར་འཕྲོ་བར་སྒོམ་པ་ནི། དེ་ཉིད་བཅུ་དྲུག་པ་ས་བོན་ལས་བྱང་ཆུབ་པའི་དེ་ཉིད་དོ། །

ཕྱོགས་བཅུ་ནས་རྣམ་སྣང་ལ་སོགས་པའི་རིགས་ལྔ་འཁོར་དང་བཅས་པ་དཔག་ཏུ་མེད་པ་སྤྱན་དྲངས་འབྲུ་གསུམ་པོ་དེ་ལ་ཐིམ་སྟེ། དེ་ཡང་། གཡོན་གྱི་ཨོཾ་དང་། གཡས་ཀྱི་ཨཱཿགཉིས་དབུས་ཀྱི་ཧཱུཾ་ལ་ཐིམ། ཧཱུཾ་དེ་ཡོངས་སུ་གྱུར་པ་ལས་རྡོ་རྗེ་དཀར་པོ་རྩེ་ལྔ་པ་ལྟེ་བ་ལ་ཨོཾ་ཨཱཿཧཱུཾ་གིས་མཚན་པ་བསམས་ལ། ཆོ་གར་དེ་ཡོངས་སུ་གྱུར་པ་ལས་ཞེས་པའི་དེ་སྒྲ་འབྲུ་གསུམ་ལ་མི་འཇུག་པར་ཧཱུཾ་དེ་ཡོངས་སུ་གྱུར་པ་ལས་ཞེས་སྦྱར་བར་བྱའོ། །བཛྲ་ཨཱཏྨ་ཀོ྅ཧཾ་ཞེས་བརྗོད་ལ་རྡོ་རྗེའི་ང་རྒྱལ་བྱ་སྟེ། ཕྱག་མཚན་ལས་བྱང་ཆུབ་པའི་དེ་ཉིད་དོ། །

རྡོ་རྗེ་ཡི་གེ་དང་བཅས་པ་ཡོངས་སུ་གྱུར་པ་ལས་སྔར་བཤད་པ་ལྟ་བུའི་དང་པོའི་མགོན་པོ་ཡུམ་མེད་པ་བསྐྱེད་དེ། སྐུ་རྫོགས་པ་ལས་བྱང་ཆུབ་པའི་དེ་ཉིད་དོ། །དེ་བཞིན་ཉིད་ལས་བྱང་ཆུབ་པ་ཞེས་པ་གཉུག་མ་ལྷན་ཅིག་སྐྱེས་པའི་འོད་གསལ་འགགས་པ་དང་དུས་མཉམ་དུ་བར་སྲིད་དམ་སྒྱུ་མའི་ལུས་དངོས་པོའི་གནས་ཚུལ་ལ་གྲུབ་ཅིང་། ད་ལྟ་རང་ཅག་གིས་སྒོམ་པའི་ཚེ་དེའི་བར་ཕྱག་མཚན་དང་གདན་སོགས་བསྐྱེད་པ་ནི། རང་རང་ལ་སྦྱང་གཞི་སོགས་ཀྱི་གནད་ཡོད་པས་དེ་ལྟར་གསུངས་ཤིང་། དེས་ན། དངོས་པོའི་གནས་ཚུལ་ལ་དེའི་བར་དུ་ཆོས་གཞན་གྱིས་ཆོད་པ་མ་ཡིན་ཀྱང་དགོས་པའི་དབང་གིས་ལོངས་སྐུ་དང་པོའི་མགོན་པོ་བསྐྱེད་པའི་བར་དུ། དེ་བཞིན་ཉིད་ལས་བྱང་ཆུབ་པའི་རྗེས་ད་དུང་མངོན་བྱང་ལྷག་མ་གསུམ་བསྐྱེད་དགོས་ཀྱི་ཡོད།

དེ་བཞིན་ཉིད་ལས་བྱང་ཆུབ་པ་དང་། ཟླ་བ་ལས་བྱང་ཆུབ་པ་དང་། ས་བོན་ལས་བྱང་ཆུབ་པ། ཕྱག་མཚན་ལས་བྱང་ཆུབ་པ། སྐུ་རྫོགས་པ་ལས་བྱང་ཆུབ་པ་སྟེ་བྱང་ཆུབ་པ་ལྔའི་སྒོ་ནས་ལོངས་སྐུ་དང་པོའི་མགོན་པོ་བསྐྱེད། དེ་ཡང་དེ་བཞིན་ཉིད་ངེས་པའི་བདེ་སྟོང་གཉིས་སུ་མེད་པའི་ཡེ་ཤེས་ལས་ཤར་བ་མ་ཟད་སྣོད་བཅུད་ཐམས་ཅད་རླུང་སེམས་ཙམ་གྱི་བདག་ཉིད་དུ་བལྟས་ཏེ། དེ་ཐམས་ཅད་ཚུར་བསྡུས་པ་ལས་ཆོས་ཐམས་ཅད་རླུང་སེམས་ཙམ་ཟླ་བར་སྣང་བ་དེ་ངའོ་སྙམ་པའི་ང་རྒྱལ་བཞག །དེ་ལྟར་འཁོར་འདས་ཐམས་ཅད་ཀྱི་བྱེད་པ་པོ་རླུང་སེམས་གཉིས་ཀའི་ང་རྒྱལ་བཟུང་བ་དེ་ཉིད་སྒྲུབ་གཞིར་བྱས་ཏེ། དེ་ལས་ཤར་བའི་ལོངས་སྐུ་དང་པོའི་མགོན་པོ་རླུང་སེམས་ཙམ་གྱི་རོལ་པ། མཚན་དང་དཔེ་བྱད་ཡོངས་སུ་རྫོགས་པའི་འཇའ་ཚོན་ལྟ་བུ་དེ་ལོངས་སྐུ་རྡོ་རྗེ་འཆང་དངོས་ཡིན་སྙམ་པའི་ང་རྒྱལ་འཇོག་པ་ནི་བར་དོ་ལོངས་སྐུའི་ལམ་འཁྱེར་དང་། འདི་ཉིད་རིང་དུ་གོམས་པར་བྱས་པ་ལས་མཐར་རབ་ལ་འཆི་བ་ཆོས་སྐུའི་ལམ་འཁྱེར་གྱི་ཚོད། དེ་བཞིན་ཉིད་ལས་བྱང་ཆུབ་པ་འཆི་རིམ་ཇི་ལྟ་བ་བཞིན་གྱི་འོད་གསལ་ཤར་བའི་རྗེས། ཐ་མལ་པ་ལ་བར་དོ་གྲུབ་པའི་ཚོད་དུ་དངོས་སུ་སྒྱུ་མའི་ལུས་ལ་ལྡང་ནས་ཕུང་པོ་རྙིང་པ་ལས་གོ་ས་ལོགས་སུ་རང་བཙན་ལྟ་བུར་སྒྱུ་ལུས་གྲུབ་ཀྱི་ཡོད། དེ་ལྟར་ཕུང་པོ་རྙིང་པ་ལས་གོ་ས་ལོགས་སུ་ཕྱེ་བའི་ལུས་དངོས་སུ་གྲུབ་པ་མ་བྱུང་ཡང་མོས་ངོར་སྒྱུ་མའི་ལུས་ཕུང་པོ་རྙིང་པ་ལས་གོ་ས་ལོགས་སུ་ལྡང་བ་ངག་དབེན་དང་། ལུས་དབེན་སྐུ་རྡོ་རྗེ་ཏིང་ངེ་འཛིན་གྱི་ཐད་དུའང་འོང་བ་ནི་རྫོགས་རིམ་གྱི་སྐབས་རླུང་དབུ་མར་ཞུགས་གནས་ཐིམ་གསུམ་བྱས་པ་ལས་བྱུང་བའི་ལྷན་སྐྱེས་ཀྱི་བདེ་བ་སྐྱེས་པའི་རྗེས་ཡིད་ངོར་སྐུ་གསུམ་ལམ་འཁྱེར་བསྒོམ་གྱི་ཡོད། ཐ་མལ་པ་དེ་གའི་ངང་དུ་འཆི་དགོས་བྱུང་ཡང་འཆི་བ་འོད་གསལ་དངོས་གཞིའི་སྐབས་སྟོང་ཉིད་དྲན་ཐུབ་མིན་ཅི་རིགས་ཡོད་ཀྱང་། འཆི་རིམ་གྱི་རྟགས་རྣམས་རིམ་པར་ཤར་ནས་འཆི་བར་ཐག་ཆོད་པ་ན། སྤྱིར་འཕོ་བའི་དམིགས་པའང་ཡོད་མོད་འཆི་བ་ཆོས་སྐུའི་ལམ་འཁྱེར་ལ་རྒྱུན་དུ་གོམས་འདྲིས་ལེགས་པོ་ཡོད་མཁན་ཡིན་ན་ནི། གོང་དུ་ཨ་ཁུའི་གསུང་དུ་གསལ་བ་ལྟར་འཆི་ལྟས་རྣམས་བྱུང་མཚམས་ངེས་པར་དཀྱུས་གཅིག་ལ་བསྟུན་མི་དགོས་པར་ཐིམ་རིམ་རྣམས་ཅི་འདྲ་འོང་བ་རྒྱུན་དུ་རང་ཉིད་ལ་རྒྱུས་ཡོད་པས་དེ་དང་མཐུན་པར། དཔེར་ན། ཐིམ་རིམ་དེ་དག་འོང་བའི་ཚེ་ས་ཆུ་ལ་ཐིམ་པའི་སྐབས་ཀྱི་དམིགས་རིམ་ལྟ་བུ་བསྐྱར་ཟློས་ཡང་ཟློས་ཀྱི་ཚུལ་དུ་བསམ་པ་དང་། སྡུད་རིམ་གྱི་དམིགས་པ་དག་ཀྱང་བྱ་ཞིང་ཕུང་སོགས་ཀྱི་ཆོས་དེ་དག་ལྷ་དེ་དང་དེར་གསལ་བ་ཐིམ་པའི་མོས་པ་བྱེད་ཀྱིན་སྡུད་རིམ་གྱི་དམིགས་པ་བྱས་ཏེ་དེ་ལྟར་ངེས་ངེས་ཏིག་ཏིག་ཅིག་བྱུང་ན། བྱམས་སྙིང་རྗེ་བྱང་ཆུབ་ཀྱི་སེམས་ཀྱིས་ཡང་ནས་ཡང་དུ་ཀུན་སློང་བཅོས་ཡོད་པས་འཆི་བ་འོད་གསལ་མངོན་དུ་གྱུར་པའི་སྐབས་དགེ་སེམས་སྟོབས་ལྡན་ཞིག་ཏུ་འགྱུར་བར་ཐེ་ཚོམ་མི་དགོས་ལ། མདོར་ན། དངོས་གཞི་ལྷའི་རྣལ་འབྱོར་དང་འབྲེལ་བའི་སྡུད་རིམ་གྱི་དམིགས་པ་ཡང་ཡང་བྱེད་པ་དང་། སྟོང་ཉིད་ཀྱི་ལྟ་བ་ཡང་ཡང་དྲན་ཏེ་བློ་རགས་པའམ་དྲན་པ་རགས་པ་མ་ཉམས་པའི་རིང་ལ་རྒྱུན་དུ་གོམས་འདྲིས་ཡོད་པ་དེ་ཉིད་ཡང་ཡང་དྲན་གསོ་བཏང་སྟེ་བསྒོམ་ཐུབ་ན། གཉིད་དགེ་བར་འགྲོ་བའི་སྐབས་ཡོད་པ་བཞིན་དུ་དེ་གའི་ངང་དུ་དམིགས་པ་བསྐྱངས་ན་དགེ་སེམས་སྟོབས་ལྡན་དུ་འགྱུར་ངེས་སོ། །

དེ་བྱུང་ན་འཕོ་བའི་མཆོག་ཀྱང་ཡིན་ཏེ་བསྐྱེད་རིམ་གྱི་རྣལ་འབྱོར་དང་འབྲེལ་བའི་འཕོ་བ་བྱུང་ན་འཕོ་དམིགས་ཟུར་དུ་མ་བསྒོམས་ཀྱང་འཆི་བ་ཆོས་སྐུའི་ལམ་འཁྱེར་དེ་ག་ལེགས་པར་བསྒོམས་ན་དེ་ལ་ཆོས་སྐུའི་འཕོ་བ་ཞེས་བརྗོད་པས་ཧ་ཅང་ལེགས། དེ་ནས་ལས་ཉོན་དབང་གིས་བར་དོ་དངོས་གནས་གྲུབ་ཀྱང་རང་ཉིད་ཀྱི་མོས་ངོར་ལོངས་སྤྱོད་རྫོགས་པའི་སྐུར་ཤར་ཡོད་སྙམ་དུ་མོས། དེ་ལ་འཆི་དུས་ཀྱི་བསྲེ་བ་སྐོར་གསུམ་དགོས་པ་དང་དེ་འོང་བ་ལ་གཉིད་དུས་ཀྱི་བསྲེ་བ་སྐོར་གསུམ་སྟེ་གཉིད་འོད་གསལ་དང་བསྲེས། རྨི་ལམ་ལོངས་སྐུ་དང་བསྲེས། གཉིད་སད་པ་སྤྲུལ་སྐུ་དང་བསྲེས་པ་སྟེ་གཉིད་དུས་ཀྱི་བསྲེ་བ་སྐོར་གསུམ་དང་། དེ་གསུམ་མཚན་ཉིད་ཚང་བ་ཡོང་བ་ལ་སད་དུས་ཀྱི་བསྲེ་བ་སྐོར་གསུམ་ལ་བྱང་ཆུབ་པ་དགོས། དེ་ཡང་རྨི་ལམ་རྨི་ལམ་དུ་ངོ་ཤེས་ན་བར་དོ་བར་དོར་ངོ་ཤེས་པ་དང་། དེ་ནས་ག་ལེར་གོམས་འདྲིས་ལེགས་པོ་བྱུང་ན་འཆི་བ་འཆི་བར་ངོ་ཤེས་ཐུབ་པའི་རེ་བ་ཡོད། བྱང་ཆུབ་པ་དེ་གསུམ་ནི་རྗེས་སུ་རྣལ་འབྱོར་རོ། །འདི་ནི་འཆི་བའི་འོད་གསལ་ལས་ཡིད་ཀྱི་ལུས་ཅན་གྱི་བར་དོ་གྲུབ་པ་དང་རྗེས་སུ་མཐུན་པར་བསྒོམས་པས། བར་དོ་ལོངས་སྐུར་འཁྱེར་བའི་རྣལ་འབྱོར་རོ། །

དེ་ནས་སྤྲུལ་སྐུའི་ལམ་འཁྱེར་ནི་རང་བཞིན་གྱི་གནས་ནས་དེ་བཞིན་གཤེགས་པ་ཡབ་ཡུམ་སེམས་ཅན་འདུལ་བའི་ཕྱིར་དུ་སྙོམས་པར་ཞུགས་པའི་བྱང་ཆུབ་ཀྱི་སེམས་ལས་གྲུབ་པའི་མི་བསྐྱོད་པས་ཕྱོགས་བཅུ་དང་སྟེང་འོག་ཐམས་ཅད་ནས་ནམ་མཁའི་ཁམས་ཐམས་ཅད་ཁྱབ་པར་བྱས། ཞེས་པའི་མཚོན་དོན་ནི་ལྷའི་ལུས་ཀྱི་རྩ་གནས་སམ་རྩའི་བུ་ག་ནམ་མཁའ་ཐམས་ཅད་ནས་བྱང་སེམས་ཀྱི་རླུང་གི་རྡུལ་བྱུང་བའོ། །

དེས་སེམས་ཅན་ཐམས་ཅད་ལ་བྱིན་གྱིས་བརླབས་པས་ཟག་པ་མེད་པའི་བདེ་བ་དང་ཡིད་བདེ་བ་ཐོབ་པར་གྱུར། མི་བསྐྱོད་པ་ཐམས་ཅད་ཀྱང་གཞལ་ཡས་ཁང་གི་ནང་དུ་གཅིག་ཏུ་འདྲེས་པ་ལ། རང་ཉིད་རྗེས་སུ་ཞུགས་པས་སྤྲུལ་སྐུ་རྡོ་རྗེ་སེམས་དཔའ་སྔོན་པོ། ཞེས་པ། རང་གི་བློས་ལྕོགས་ན་རང་ཉིད་ལོངས་སྐུ་དང་པོའི་མགོན་པོ་དབུས་ཀྱི་གདན་ལ་ཡོད་བཞིན་པ་ལ། གདན་དེ་གར་མི་བསྐྱོད་པ་འཁོད་པ་དང་ནམ་མཁའི་མཐོངས་ནས་མི་བསྐྱོད་པ་དཔག་ཏུ་མེད་པ་བྱུང་། དེ་ཐམས་ཅད་གཅིག་ཏུ་འདྲེས་པ་ལས་མི་བསྐྱོད་པ་དང་དབྱེར་མེད་དུ་གྱུར་ཏེ་གདན་དབུས་མའི་སྟེང་དུ་འཁོད་པ་ལ། ལོངས་སྐུ་དང་པོའི་མགོན་པོ་དེ་ཉིད་གདན་ལས་གཡོ་བ་མེད་བཞིན་དུ་མི་བསྐྱོད་པ་ལ་ཕར་ཞུགས་པའི་མོས་པའམ་ཚོར་སྣང་བསླེབ་ཐུབ་ན་ནི་ལོངས་སྐུ་དང་པོའི་མགོན་པོ་ངེས་པར་གདན་ལས་འཕགས་པའི་དམིགས་པ་མ་བྱས་ཀྱང་རུང་། འོན་ཀྱང་། འདི་བློ་ངོར་འཆར་མི་བདེ་ན། ཆོ་གའི་གཞུང་དུ་འབྱུང་བ་ལྟར་མི་བསྐྱོད་པ་ཐམས་ཅད་གཅིག་ཏུ་གྱུར། དེ་ནས་ལོངས་སྐུ་དང་པོའི་མགོན་པོ་གདུང་འཁོར་གྱི་མཚམས་སུ་ནམ་མཁར་འཕགས། དེ་ནས་མི་བསྐྱོད་པ་ཐམས་ཅད་གཅིག་ཏུ་འདྲེས་པ་དེ་ཉིད་གདན་དབུས་མའི་སྟེང་དུ་འཁོད། དེའི་ཚེ་ལོངས་སྐུ་དང་པོའི་མགོན་པོ་དེ་ཉིད་མི་བསྐྱོད་པ་ལ་ཞུགས་པར་འདོད་པའི་འདུན་པའི་ཁྱད་པར་དང་འབྲེལ་བའི་ཐོག་ནས་དེར་ཞུགས་ཏེ་སྤྲུལ་སྐུ་རྡོར་སེམས་སུ་བསྒྱུར། འདི་ནི་གཞི་ལ་བར་སྲིད་པ་ཕ་མའི་ཁུ་ཁྲག་འདུས་པ་དེར་ཞུགས་པར་འདོད་པའི་བསམ་པས་དེར་ཞུགས་པ་ན་བར་སྲིད་འགགས་ནས་མངལ་དུ་ཉིང་མཚམས་སྦྱོར་བ་དང་ཆོས་མཐུན་སྦྱོར་དགོས་པས་རང་ཉིད་རྗེས་སུ་ཞུགས་པ་ཞེས་པ་ཕར་ཞུགས་པའི་དོན་ནོ། །ཞལ་ཕྱག་དང་ཕྱག་མཚན་སྔར་བཤད་པ་ལྟ་བུར་བསྒོམས་པ་ནི་སྤྲུལ་སྐུར་བསྒྱུར་བའི་དེ་ཉིད་དོ། །འདི་ཡན་གྱིས་སྐུ་གསུམ་ལམ་འཁྱེར་དངོས་གཞི་དེ་སོང་ཟིན།

མདོར་བྱས།

དེ་ནས་ལུས་དཀྱིལ་ནི། དེ་ནས་ཕུང་པོ་ལ་སོགས་པའི། །ཞེས་པ་ནས། སྔགས་ཤེས་པས་ནི་སྤྱི་བོར་དགོད། །ལུས་རྟེན་གྱི་དཀྱིལ་འཁོར་དུ་བསྐྱེད་པ་འདིར་མི་གསལ་བ་ཡིན་ནམ། ཨཱཿནི་མགོན་པོ་འོད་དཔག་མེད། །འདུ་ཤེས་ཕུང་པོའི་ངོ་བོ་ཉིད། །མདོག་དམར་ཁའམ་མགྲིན་པའི་གནས་ལ་བསམས་ནས་ནི། །ངག་གི་དབང་ཕྱུག་ཉིད་ཐོབ་འགྱུར། །
ཞེས་པ་ནས། ཁ་དོག་སེར་པོ་ལྟེ་བར་དགོད། །ལྟེ་བ་ནས་བརླ་ཡི་རྩ་བའི་བར་དོན་གྲུབ་འགོད་པ་ཡོངས་གྲགས་ཡིན་ཀྱང་འགོད་ཚུལ་གཞན་ཞིག་ཀྱང་འདུག་སྙམ། རྐང་པ་གཉིས་ལ་ཡི་གེ་ཧཱ། །ཞེས་པ་ནས། ཕུང་པོ་ལ་སོགས་ཆོ་ག་བཞིན། །

དེ་ནས་སྐུ་གསུང་ཐུགས་བྱིན་རླབས་ནི། སྐུ་ཡི་དཀྱིལ་འཁོར་རྫོགས་གྱུར་ནས། །ཞེས་པ་ནས། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།

དེ་ནས་སེམས་དཔའ་སུམ་བརྩེགས་བསྒོམ་པ་ནི། དེ་ལྟར་བདག་ཉིད་བྱིན་གྱིས་བརླབས། །ཞེས་པ་ནས། སེམས་དཔའ་གསུམ་གྱི་བདག་ཉིད་ཅན། །

མདོ་བསྲེ།

དེ་བས་ན་ལེའུ་བཅུ་བདུན་པ་ལས། ཞེས་པ་ནས། སེམས་ནི་ཐིག་ལེར་གྱུར་པར་གཞག །
ཅེས་གསུངས་པ་འདིས་ཡེ་ཤེས་སེམས་དཔའི༌ཐུགས་ཀར་ཡང་སྙིང་པོ་ཡི་གེ་ཧཱུཾ་ཏིང་ངེ་འཛིན་སེམས་དཔའ་བསྒོམ་མོ། །

རྣམ་གཞག་རིམ་པ།

ད་ནི་རྣམ་པར་གཞག་པའི་རིམ་པ་གཉིས་པ་ཉེ་བར་བསྟན་པའི་ཕྱིར་དང་པོ་ཁོ་ནར་སྐུའི་དཀྱིལ་འཁོར་རྣམ་པར་བཤད་པར་བྱ་སྟེ། ཚངས་པའི་ཐིག་ནས་ཡང་དག་བརྩམ། །འདིའི་ཐད་ཀྱི་རྗེ་རིན་པོ་ཆེའི་རྣམ་གཞག་རིམ་པའི་རྣམ་བཤད་ཀྱི་ས་བཅད་དུ། གཉིས་པ་སྐུའི་དཀྱིལ་འཁོར་གྱི་རྣམ་གཞག་རིམ་པ་ལ་གཉིས། ལུས་རྟེན་གྱི་དཀྱིལ་འཁོར་དུ་བསྒོམ་པ་དང༌། བརྟེན་པའི་དཀྱིལ་འཁོར་དུ་སྒོམ་པའི་རྒྱུ་འབྲས་བསྟན་པའོ། །ཞེས་གསུངས་པས་ལུས་རྟེན་གྱི་དཀྱིལ་འཁོར་བསྒོམ་པ་འདི་ནས་བསྟན་ཏོ། །གྲུ་བཞི་པ་རུ་རྣམ་པར་དབྱེ། །གཞལ་ཡས་ཁང་ལྟར་སྣང་བ་ཡིས། །ཞེས་པ་ནས། སྒྲུབ་པའི་མཆོག་ལ་ཆོས་ཅན་ཡིན། །ཞེས་གསུངས་སོ། །སྐུའི་དཀྱིལ་འཁོར་རྣམ་པར་གཞག་པའི་རིམ་པར་ཕྱེ་བ་སྟེ་གཉིས་པའོ།།

རྣམ་གཞག་རིམ་པའི་རྣམ་བཤད།

གཉིས་པ་སྐུའི་དཀྱིལ་འཁོར་གྱི་རྣམ་གཞག་རིམ་པ་ལ་གཉིས། ཞེས་པ་ནས། སྐུའི་དཀྱིལ་འཁོར་གྱི་རྣམ་གཞག་རིམ་པར་ཕྱེ་བ་སྟེ་ལེའུ་གཉིས་པའི་རྣམ་བཤད་དོ།། །།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

ལུས་དཀྱིལ།

གཉིས་པ་ལུས་དཀྱིལ་ལ། ལུས་རྟེན་གྱི་གཞལ་ཡས་ཁང་དང་། ཕུང་སོགས་བརྟེན་པ་ལྷར་བསྒོམ་པ་གཉིས། དང་པོ་ལུས་རྟེན་གྱི་གཞལ་ཡས་ཁང་ནི། རང་སྤྲུལ་སྐུ་རྡོ་རྗེ་འཆང་དུ་གསལ་བའི་ལུས་ཀྱི་མདུན་རྒྱབ་གཡས་གཡོན་ལས་དེ་དང་དབྱིབས་འདྲ་བའི་འོད་ཟེར་ཆད་ནས་ཞེས་ལུས་ཀྱི་ཆ་དེ་དང་དེ་ནས་ལུས་ཀྱི་དུམ་བུ་ལྟ་བུའི་འོད་ཟེར་ཆད་ནས་ཕྱི་དཀྱིལ་གྱི་སྒོའི་གཡས་གཡོན་གྱི་ངོས་བཞི་ལ་ཐིམ་པ་བླ་མའི་གསུང་རྒྱུན་ཡིན་སྙམ་པ་འཆར། བསྐྱེད་རིམ་དུ་ཟུར་བཞི་ལ་ཐིམ་གསུངས་པས་འདིའི་བར་མ་གཏོགས་ལུས་དཀྱིལ་གྱི་ཐ་སྙད་མི་སྦྱོར་ཞིང་འདི་ནས་ལུས་དཀྱིལ་གྱི་ཐ་སྙད་སྦྱར་ཏེ། གང་ལྟར་ཡང་ལུས་ཀྱི་ཆ་དེས་ཉེར་ལེན། ཞེས་པ་ནས། ལྕང་སྐྱ་ངག་དབང་ཆོས་ལྡན་དང་། ཀུན་མཁྱེན་གོང་མའི་བསྐྱེད་རིམ་དུ་ལུས་ཀྱི་ཆ་ཤས་དེས་ཉེར་ལེན་བྱེད་པར་གསུངས་པ་སྲད་རྒྱུད་གོང་མའི་གསུང་རྒྱུན་ཡིན་ལ། ཡང་ལུགས་གཅིག་ལ། མཁས་གྲུབ་ནོར་བཟང་རྒྱ་མཚོ། ཞེས་པ་ནས། དེ་ལྟར་བསྒོམ་པས་ལམ་དང་འབྲས་བུའི་ཚེ་སྒྱུ་ལུས་པ་གཉིས་དང་རྡོ་རྗེ་འཆང་གི་སྐུའི་ཆ་ཤས་ལས་གཞལ་ཡས་ཁང་དུ་སྤྲུལ་པའི་ལག་རྗེས་འཇོག་པར་གསུངས་པ་དང་། གང་ལྟར་མ་འོངས་པར་རླུང་སེམས་ཙམ་གྱི་བདག་ཉིད་ཀྱི་རྟེན་བརྟེན་པའི་དཀྱིལ་འཁོར་ཡོངས་རྫོགས་བསྒྲུབ་དགོས་པས། ད་ལྟ་མོས་པ་ཙམ་གྱིས་ལྷ་སྒོམ་པའི་སྐབས་ནས་ལུས་ཀྱི་ཆ་དེ་དང་དེ་གཞལ་ཡས་ཁང་གི་ཆ་དེ་དང་དེའི་བདག་ཉིད་དུ་ཡོད་སྙམ་དུ་མོས་ནས་ཡོད་པ་དེས། ནམ་ཞིག་དངོས་གནས་ལ་རླུང་སེམས་ཙམ་ལས་གྲུབ་པའི་གཞལ་ཡས་ཁང་འགྲུབ་པའི་དགོས་པ་སོགས་ཡོད་པར་གསལ། རས་བྲིས་དང་། ལུས་དཀྱིལ་ལ་སྒྲུབ་གཞི་བཅོས་པ་དང་མ་བཅོས་པའི་ཁྱད་པར་དང་། ཞེས་པ་ནས། རང་ལུགས་ལ་ངེས་པ་སྐྱེ་བས་མཐའ་ཆོད་པར་ཤེས་པ་རྗེ་ཡབ་སྲས་ཀྱི་གཞུང་ལ་འདྲིས་པར་བྱ་བ་ཁོ་ན་ལ་རག་ལས་སོ། །

གཉིས་པ། བརྟེན་པ་ལྷ་བསྒོམ་པ་ནི། ཞེས་པ་ནས། དེ་དང་དབྱེར་མེད་སྤང་བྱ་འདུ་ཤེས་གནས་གྱུར་སོར་རྟོག་ཡེ་ཤེས་ཀྱི་ངོ་བོ་ཨཱཿཡིག་གི་ལྷན་ཅིག་བྱེད་རྐྱེན་ལས་འོད་དཔག་མེད་ཐོར་ཅོག་རྣམ་སྣང་གི་འཕོང་ལ་མ་རེག་ཙམ་དང་། ཞེས་པ། སྲོག་ཤིང་བཙུགས་པ་བཞིན་དུ་ལུས་ཀྱི་བརླའི་མཚམས་ནས་སྤྱི་གཙུག་བར་དུ་རྒྱལ་བ་རིགས་ལྔ་གོང་མ་གོང་མའི་གདན་ལ་འོག་མ་འོག་མས་རེག་ལ་ཁད་པ་སྟེ་གཅིག་ཐོག་ཏུ་གཅིག་བརྩེགས་པར་བསམ།

མགྲིན་པ་ནས་ནུ་མ་གཉིས་ཀྱི་དབུས་ཀྱི་སྙིང་གའི་བར་རྣམ་ཤེས་དང་ཞེས་པ་ནས། མཉམ་ཉིད་ཡེ་ཤེས་ཀྱི་ངོ་བོ་སྭཱ་སེར་པོ་ལས་རིན་འབྱུང་ཐོར་ཅོག་མི་བསྐྱོད་པའི་འཕོང་ལ་མ་རེག་ཙམ། གོང་དུ་སྤང་བྱ་འདུ་ཤེས་གནས་འགྱུར་ཞེས་དེ་ལ་སྤང་བྱ་དང་གནས་འགྱུར་ཞེས་པའི་ཁྱད་པར་གྱི་ཚིག་སྦྱར་ལ་དེའི་འོག་མ་རྣམ་ཤེས་དང་ཚོར་ཕུང་སོགས་ལ་སྤང་བྱ་དང་གནས་འགྱུར་ཞེས་པའི་ཐ་སྙད་མ་སྦྱར་བ་ཞེ་སྡང་སོགས་གནས་འགྱུར་འདོད་མི་འདོད་ཀྱི་ཁྱད་པར་གྱིས་ཡིན་ནམ་བརྟག །ལྟེ་བ་ནས་བརླའི་རྩ་བའི་བར་འདུ་བྱེད་དང་ཕྲག་དོག་རྣམ་དག་བྱ་སྒྲུབ་ཡེ་ཤེས་ཀྱི་ངོ་བོ་ཧཱ་ལྗང་གུ་ལས་དོན་གྲུབ་ཐོར་ཅོག་རིན་འབྱུང་གི་འཕོང་ལ་མ་རེག་ཙམ་སྟེ། དེ་ལྔ་རྩ་འཁོར་གྱི་གནས་སུ་ཞལ་གཙོ་བོ་དང་ལྟ་ཕྱོགས་མཐུན་པ་སྟེ་ཞལ་མདུན་ལ་བསྟན་ནས་ཡོད་པ། བདེ་ལམ་དུ་ཚོགས་ཞིང་གི་གནས་ལྔར་འབྲུ་ལྔ་བཀོད་པའི་གནད་འདི་ཡིན་ལ། ཞེས་པ་ནས། དེར་རྣམ་ཤེས་རྣམ་དག་མི་བསྐྱོད་པ་དང་། འདིར་སྙིང་ག་ཞེས་པའི་སྙིང་དེ་ཁྲག་ཚོད་འཛིན་བྱེད་པའི་སྙིང་ལ་གོ་རྒྱུ་མ་ཡིན་པར་ལུས་ཀྱི་དབུས་ཀྱི་འདུས་མཚམས་ལ་གོ་དགོས། མཛོད་ལས། སྲོག་ནི་ཚེ་ཡིན་དྲོད་དང་ནི། །ཞེས་པ་ནས། སྤྱི་བོར་དམ་ཚིག་སྒྲོལ་མ་རྣམ་སྣང་དང་ཞལ་སྦྱོར་དང་། འདིར་ཞལ་སྦྱོར་ཞེས་འབྱུང་བ་འཁྱུད་པའི་དོན་དང་འདྲའམ་སྙམ། བྱེ་སྨྲས་དབང་རྡུལ་གྱིས་མ་ཁེབས་པའི་གཟུགས་ཅན་དྭང་བ་ཟར་མའི་མེ་ཏོག་ལྟ་བུའི་མིག་གི་དབང་པོ་དང་། རྣ་བའི་བུག་པར་གྲོ་ག་གཅུས་ནས་བཅད་པ་ལྟ་བུ། སྣར་དངུལ་ཐུར་གཉིས་གཤིབ་ལྟ་བུ། ཞེས་པ་ནས། རྣ་བ་གཉིས་སུ་ཕྱག་རྡོར་གཉིས་རྣ་བའི་ནང་ནས་ཞལ་ཕྱི་ལ་གཟིགས་པ་སྒྲ་རྡོ་རྗེ་མ་ལ་འཁྱུད་པ། གསང་འདུས་ཀྱི་ལུས་དཀྱིལ་གྱི་ལྷ་རྣམས་ཞལ་ཕྱི་དང་། བདེ་མཆོག་གི་ལུས་དཀྱིལ་གྱི་ལྷ་རྣམས་ཞལ་ནང་དུ་གཟིགས་པ་ནི་འོད་གསལ་ནང་དུ་བསྡུས་ནས་ཤར་བ་དང་། སྒྱུ་ལུས་ཕྱིར་འཕྲོ་བའི་ཁྱད་པར་གྱི་གནད་ཡོད་པར་གསུངས་ཡོད།

སྣ་བུག་ནང་གི་བུ་ག་འཛོམ་མདོར་ནམ་སྙིང་ཞལ་ཕྱིར་གཟིགས་པ་དྲི་རྡོ་རྗེ་མ་ལ་འཁྱུད་པ། ཞེས་པ་ནས། ཞལ་ལག་པའི་མཐིལ་ངོས་ལ་གཟིགས་པ། ཞེས་པ། སྤྱིར་དབུ་མཐེ་བོང་ཕྱོགས་སུ་བསྟན་ཡོད་ཀྱང་ལག་པ་ཁ་ཕྱོགས་གང་དུ་བསྒྱུར་ཡང་ཁྲོ་བོ་གཤིན་རྗེ་གཤེད་ཀྱི་དབུ་བསྒྱུར་དུ་མེད་པ་ཞིག་ཏུ་བསམ་དགོས་པར་གསུངས་ཡོད། ཁ་དང་སོའི་བར་རམ། ལྕེ་དང་སོའི་བར་རྟ་མགྲིན་ཕྱིར་ལྟ། ཞེས་པ་ནས། ཞབས་སྐྱིལ་ཀྲུང་གི་པུས་མོའི་ལྷ་ང་གཉིས་ཀྱི་ནང་དབྱུག་སྔོན་དང་སྟོབས་པོ་ཆེ། སྤྱི་གཙུག་རྣམ་སྣང་གི་སྟེང་ཞེས་པ། རྣམ་སྣང་གི་སྟེང་དུ་གཙུག་ཏོར་འཁོར་བསྒྱུར་ཆུང་ཆུང་ཞིག་སྒོམ་མི་བདེ་ན། རྣམ་སྣང་ལ་སྒྲོལ་མས་འཁྱུད་པའི་མདུན་དུ་གཙུག་ཏོར་འཁོར་བསྒྱུར་དང་སྒྲོལ་མའི་རྒྱབ་ཏུ་བྱམས་པ་བསམ། མདུན་གཙུག་ཏོར་འཁོར་བསྒྱུར་གཙོ་བོ་དང་ལྟ་ཕྱོགས་མཐུན་པ། ཞེས་པ་ནས། ལྷ་བཞེངས་སྟབས་སུ་བཞུགས་པ་ལ་བཞེངས་པའི་སྐུའི་བབས་དང་མཐུན་པར་འགོད་དམ་སྙམ། བསྒོམ་པའི་མོས་ངོར་ལུས་དཀྱིལ་གྱི་ལྷ་གང་དུ་འགོད་སའི་གཙོ་བོ་སྤྲུལ་སྐུ་རྡོར་སེམས་དེ་ལ་ཞལ་གསུམ་ཕྱག་དྲུག་ཡོད་ཀྱང་སྦྱང་གཞིའི་ལུས་ལ་མགོ་གཅིག་དང་ལག་པ་གཉིས་ལས་མེད་པས་རྩ་བའི་ཞལ་ཕྱག་ལས་གཞན་ལ་མི་དགོས་སོ། །ཞེས་པ་ནས། རྒྱུད་ཀྱི་དགོངས་པ་མ་ནོར་བའི་མན་ངག་ཁྱད་པར་ཅན་འདི་འདྲ་དང་མཇལ་བ་སྐལ་བ་བཟང་པོ་རེད་སྙམ་ནས་འབད་དགོས་སོ། །

སྐུ་གསུང་ཐུགས་བྱིན་རླབས།

གསུམ་པ་སྐུ་གསུང་ཐུགས་བྱིན་རླབས་ནི། རང་གི་སྤྱི་བོའི་རྣམ་སྣང་གི་ཞེས་པ་ནས། སྔགས་ཚན་པ་གསུམ་ཀྱང་ལེའུ་དྲུག་པའི་རྒྱུད་ཚིག་ཡིན་པས་ཚིག་དོན་སྒྲོན་གསལ་མཆན་སྦྲགས་ལས་ཤེས་སོ། །

སེམས་དཔའ་སུམ་བརྩེགས་བྱ་བ།

བཞི་པར་སེམས་དཔའ་སུམ་བརྩེགས་བྱ་བ་ནི། རང་དམ་ཚིག་སེམས་དཔའ་རྡོ་རྗེ་འཆང་དུ་ཞེས་པ་ནས། མ་རིག་བག་ཆགས་ཀྱི་ས་ནི་ཉོན་སྒྲིབ་ཀྱི་བག་ཆགས་ཤེས་སྒྲིབ་ཀྱིས་བསྡུས་པ། དེས་བསྐྱེད་པའི་ཤེས་སྒྲིབ་ཀྱིས་བསྡུས་པའི་ཡན་ལག་བཅུ་གཉིས་ཀྱི་གཞི་བྱེད་པས་ས་ཞེས་བརྗོད་པ་ཁས་ལེན་གྱི་རྒྱུན་ཡིན། རྒྱུད་བླ་མ་ལས། འཕགས་པས་ན་དང་རྒ་བ་དང་། །ཞེས་པ་ནས། བྱང་ཆུབ་མྱུར་དུ་འགྲུབ་པའི་ཐབས་ཟབ་མོ་མང་བས་གྲངས་མེད་གསུམ་གྱི་རིང་ལ་ཚོགས་གསོག་པའི་དུས་ཡུན་དེ་ལ་མི་ལྟོས་པར་ཚེ་གཅིག་ཉིད་ལ་སངས་རྒྱས་འགྲུབ་པའི་གནད་དང་རྟེན་འབྲེལ་ཉམས་ལེན་རེ་རེ་ལའང་ཚང་བ་སོགས་ཡིན་ཏེ། དེ་ཉིད་ལས། ཞེས་པ་ནས། སེམས་ནི་ཐིག་ལེར་གྱུར་པར་བཞག །ཅེས་པ་དྲང་དོན་དུ་བཤད་པས་བསྟན་ཏོ། །

རྣལ་འབྱོར་དག་རིམ།

དེ་ནས་ལུས་དཀྱིལ་སྒོམ་པ་ལ། ཐོག་མར་ལུས་རྟེན་གྱི་དཀྱིལ་འཁོར་དུ་གསལ་གདབ་པ་ནི། ལུས་ཀྱི་མདུན་རྒྱབ་དང་གཡས་གཡོན་བཞི་དཀྱིལ་འཁོར་གྱི་ཟུར་བཞི། ཞེས་ཚིག་ལ་ཟུར་བཞི་ཞེས་འབྱུང་ཡང་འབའ་སེར་དཀའ་བཅུ་བའི་བསྐྱེད་རིམ་ཟིན་བྲིས་ལས། དེ་ལ་ལུས་ཀྱི་མདུན་ནི་གཞལ་ཡས་ཁང་གི་ཤར་ངོས་དང་། གཡས་ལྷོ། རྒྱབ་ནུབ། གཡོན་བྱང་སྟེ་ཟུར་བཞི་ཞེས་པ་ཐིག་འཕྲད་མཚམས་ཀྱི་ཟུར་ཁོ་ནར་མི་བཟུང་ངོ་། །ཞེས་དཀྱིལ་འཁོར་གྱི་ངོས་བཞི་ལ་གསུངས་སོ། །ཁ་དང་སྣ་དང་བཤང་གཅིའི་ལམ་གྱི་བུག་པ་བཞི་སྒོ་བཞི། རྣམ་རྟོག་གི་བཞོན་པ་ཡེ་ཤེས་ལྔ་དག་པའི་སྲོག་འཛིན་གྱི་རླུང་འོད་ཟེར་ཁ་དོག་ལྔ་པ་ནི་རྩིག་པ་རིམ་པ་ལྔ། ལུས་ཀྱི་ཆ་ཤས་དེ་དང་དེ་ལས་འོད་ཀྱི་རྣམ་པ་བྱུང་སྟེ་གཞལ་ཡས་ཁང་གི་ཆ་སོ་སོར་ཐིམ་པ་ན་ལུས་ཀྱི་ཆ་དེ་དང་དེས་ཉེར་ལེན་དང་། སྔར་བསྐྱེད་པའི་གཞལ་ཡས་ཁང་གི་ཆ་དེ་དང་དེས་ལྷན་ཅིག་བྱེད་རྐྱེན་བྱས་པ་ལས་ལུས་ཀྱི་ཕུང་ཁམས་སྐྱེ་མཆེད་ཀྱི་ཆོས་དེ་དང་དེའི་བདག་ཉིད་དུ་ཡོད་པའི་དཀྱིལ་འཁོར་དུ་གསལ་བ་སྟེ་མོས་པའི་དོན་ཡིན།

ལྕེའི་རྣམ་ཤེས་ནི་རིན་པོ་ཆེའི་ཕ་གུ། རྒྱུ་མ་དྲ་བ་དང་རྒྱུས་པ་དྲ་ཕྱེད། བྱང་སེམས་དཀར་པོའི་ཆ་ཟླ་ཕྱེད་དང༌། མིག་གི་རྣམ་ཤེས་མེ་ལོང་དང༌། ཞེས་པ། དུས་འཁོར་གྱི་ཆོ་གར་མེ་ལོང་ཞེས་འབྱུང་ཡང་གསང་བ་འདུས་པའི་སྐབས་འདིར་མེ་ལོང་དང་ཞེས་པ་ནི་དྲ་བ་དྲ་ཕྱེད་ཀྱི་དཀྱིལ་དུ་མེ་ལོང་ཆུང་ཆུང་ཞིག་ཡོད་པ་དེའོ། །སྣའི་རྣམ་ཤེས་མེ་ཏོག་གི་ཕྲེང་བ་དང༌། ལྕེའི་དབང་པོ་དྲིལ་བུ་དང༌། ལུས་ཀྱི་དབང་པོའི་ཚོགས་རྔ་ཡབ་ཏུ་གྱུར་པ་རྣམས་ནི་དྲ་བ་དང་དྲ་ཕྱེད་ཀྱི་རྒྱན་ནོ། །རང་གི་ཕུང་ཁམས་སྐྱེ་མཆེད་ཀྱི་ཆོས་གཅིག་གཞལ་ཡས་ཁང་གི་རྒྱུ་ལ་ཆ་གཉིས་སུ་འགྲོ་བ་ཡོད་དེ། སྐྱེས་བུའི་ཤེས་རྒྱུད་ཀྱིས་བསྡུས་པའི་ཕུང་སོགས་ཀྱི་ཆོས་དེ་དག་གི་རྒྱུན་མུ་མཐུད་དུ་འཇུག་པས་ཕུང་སོགས་ཀྱི་ཆོས་གཅིག་གི་རྒྱུན་སྔ་མའི་ཆ་གཞལ་ཡས་ཁང་གི་ཆ་གཅིག་ལ་ཐིམ། ཡང་། ཕུང་པོའི་རྒྱུན་ཕྱི་མའི་ཆ་དེ་གཞལ་ཡས་ཁང་གི་ཆ་གཞན་ལ་ཐིམ་ནས་དེའི་ཉེར་ལེན་གྱི་རྒྱུར་འགྲོ་བ་དེ་འདྲ་དམིགས་པ་བྱེད་དུ་ཡོད་དོ། །

རྣ་བ་དང་ལུས་ཀྱི་རྣམ་ཤེས་ནི་མདའ་ཡབ་ལ་གནས་པའི་བ་དན་དང་དར་འཕན། རྗེ་ངར་བརླ་དཔུང་ལག་ངར་གྱི་རྐང་བརྒྱད་ནི་སྒོ་ལོགས་ཀྱི་ཀ་བ་བརྒྱད། ལྟོ་བ་ནི་དཀྱིལ་འཁོར་གྱི་ནང་གི་རིམ་པ་གཉིས་པའི་གྲྭའི་གཡས་གཡོན་གཉིས་སུ་བདུད་རྩིས་བཀང་བའི་རིན་པོ་ཆེའི་བུམ་པ་གཉིས་གཉིས་ཏེ་ཞེས་པའི་བུམ་པ་བརྒྱད། རྣ་བའི་དབང་པོ་ནི་མཚམས་རྣམས་ཀྱི་ཟླ་ཕྱེད་རྡོ་རྗེ། ཞེས་པ་ནས། དེ་ལྟར་ལུས་ཀྱི་ཆ་རྣམས་གཞལ་ཡས་ཁང་དུ་བསྒོམ་སྟེ། དེ་ཉིད་ཉི་ཤུ་པ་ལུས་རྟེན་གྱི་དཀྱིལ་འཁོར་དུ་སྒོམ་པའི་དེ་ཉིད་དོ། །

དེ་ནས་ལུས་བརྟེན་པའི་དཀྱིལ་འཁོར་དུ་བསྒོམ་པ་ནི། ཞེས་པ་ནས། ལྟེ་བ་ནས་བརླའི་རྩ་བའི་བར་དུ་འདུ་བྱེད་ཀྱི་ངོ་བོ་ཧ་ལྗང་གུ་ལས་དོན་ཡོད་གྲུབ་པ་བསྐྱེད་དེ། དེ་ཉིད་ཉེར་གཅིག་པ་ཕུང་པོ་གཤེགས་པར་སྒོམ་པའི་དེ་ཉིད་དོ། །

ལྟེ་བར་ལུས་ཀྱི་སའི་ཁམས་ཐམས་ཅད་ཀྱི་ངོ་བོ་ལཾ་ལས་སྤྱན་མ། ཞེས་ས་ཁམས་ཀྱི་གཙོ་བོ་ཤ་དང་དེའི་རྩ་བ་ཁྲག་སྟེ་གཏུམ་མོ་དེ་བཞིན་དུ་སྦྱར་ལ། སྙིང་གར་ཆུའི་ཁམས་ཀྱི་ངོ་བོ་མཱཾ་ལས་མཱ་མ་ཀཱི། ཞེས་ཁམས་དཀར་དམར་གའུ་ཁ་སྦྱར་གྱི་ཚུལ་དུ་ཡོད་པ་མིའི་ལུས་ཀྱི་རླན་གྱི་རྩ་བ་ཡིན་པས་ཡིན་ནམ། མགྲིན་པར་མེའི་ཁམས་ཀྱི་ངོ་བོ་པཾ་ལས་གོས་དཀར་མོ། ཞེས་དྲོད་ཁམས་ཀྱི་དྭངས་མ་མགྲིན་པར་ཡོད་པས་ཡིན་ནམ། སྤྱི་བོར་རླུང་གི་ཁམས་ཀྱི་ངོ་བོ་ཏཱཾ་ལས་སྒྲོལ་མ་བསྐྱེད་དེ། ཞེས་རང་ཅག་གི་རྣམ་རྟོག་གི་ཚོར་བ་མང་པོ་ཀླད་པ་དང་འབྲེལ་བ་ཡོད་ལ་དེ་ཡང་རླུང་གི་བྱེད་ལས་ཡིན་པ་གསལ་བས་སྤྱི་བོར་རླུང་ཁམས་རྣམ་དག་སྒྲོལ་མ་གསུངས་པ་རེད། དེ་ཉིད་ཉེར་གཉིས་པ་ཁམས་གཤེགས་མར་སྒོམ་པའི་དེ་ཉིད་དོ། །

མིག་ཏུ་མིག་དབང་གི་ངོ་བོ་ཐླཱིཾ་ལས་སའི་སྙིང་པོ། ཞེས་པ་ནས། སྤྱི་གཙུག་ཏུ་རྩ་རྒྱུས་ཀྱི་ངོ་བོ་མཻཾ་ལས་བྱམས་པ་བསྐྱེད་དེ། དེ་ཉིད་ཉེར་གསུམ་པ་མིག་སོགས་སེམས་དཔར་སྒོམ་པའི་དེ་ཉིད་དོ། །

མིག་གི་སྒོར་ལུས་ཀྱི་གཟུགས་ཀྱི་རང་བཞིན་ཛཿལས་གཟུགས་རྡོ་རྗེ་མ་ས་སྙིང་དང་སྙོམས་པར་འཇུག་པ། ཞེས་པ་ནས། རྡོ་རྗེའི་སྒོར་རེག་བྱའི་རང་བཞིན་ཁཾ་ལས་རེག་བྱ་རྡོ་རྗེ་མ་སྒྲིབ་སེལ་དང་སྙོམས་པར་འཇུག་པ་བསྐྱེད་དེ། དེ་ཉིད་ཉེར་བཞི་པ་གཟུགས་སོགས་སེམས་མར་སྒོམ་པའི་དེ་ཉིད་དོ། །

ལག་པ་གཡས་པར་དེའི་ངོ་བོ་ཧཱུཾ་ལས་གཤིན་རྗེ་གཤེད། ཅེས་པ་ནས། རྐང་མཐིལ་དུ་དེའི་ངོ་བོ་ཧཱུཾ་ཡོངས་སུ་གྱུར་པ་ལས་གནོད་མཛེས་རྒྱལ་པོ་བསྐྱེད་དེ། དེ་ཉིད་ཉེར་ལྔ་པ་ཡན་ལག་ཁྲོ་བོར་སྒོམ་པའི་དེ་ཉིད་དོ། །

དེ་ལྟར་ལྷ་སུམ་ཅུ་སོ་གཉིས་པོ་བསྐྱེད་པའི་འོག་ཏུ་རེ་རེ་ནས་ཞེས་པ་ནས། ལག་པ་གཡས་པ་ལ་སོགས་པ་བཅུའི་ངོ་བོར་བསམ་པར་བྱ་སྟེ་ཤིན་ཏུ་རྣལ་འབྱོར་རོ། །
ཞེས་སྤྲུལ་སྐུ་རྡོར་སེམས་སུ་བསྒྱུར་ནས་ལུས་དཀྱིལ་གྱི་ལྷ་འགོད་པ་ནི་ཤིན་ཏུ་རྣལ་འབྱོར་རོ། །ལྷ་རྣམས་ཀྱི་སྐུ་མདོག་ལ་སོགས་པ་ནི་སྔར་བཤད་པ་བཞིན་དུ་བསྒོམ་སྟེ། དེ་བཞིན་ཉིད་ལས་བྱང་ཆུབ་པ་དེ་བསྙེན་པ་དང་། ལྡང་བའི་ཡི་གེ་ནས་འདིའི་བར་ནི་ཉེ་བར་བསྒྲུབ་པའི་ཡན་ལག་གོ །

དེ་ནས་སྔར་ཡོངས་སུ་རྫོགས་པར་བསྐྱེད་པའི་ལྷ་དམ་ཚིག་པ་ཙམ་དུ་འཛིན་པའི་རྣམ་རྟོག་རྡོ་རྗེ་གསུམ་གྱི་ཡེ་ཤེས་སེམས་དཔའི་རྗེས་སུ་ཞུགས་པས་བསལ་བའི་ཕྱིར། ཞེས་པ། གསལ་བའི་ཕྱིར་ཞེས་ག་གསལ་བྲིས་པ་འདུག་ཀྱང་གོང་གི་འཛིན་པའི་རྣམ་རྟོག་དེ་བསལ་བའི་ཕྱིར་ཞེས་སྦྱོར་དགོས་པས་བ་བསལ་ཡིན། རང་གི་སྤྱི་བོར་ཨོཾ་ལས་བྱུང་བའི་ཟླ་བའི་ཞེས་པ་ནས། ཨོཾ་སརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད་དེ་བྱིན་གྱིས་བརླབ་པ་ནི། དེ་ཉིད་ཉེར་དྲུག་པ་སྐུ་བྱིན་གྱིས་བརླབ་པའི་དེ་ཉིད་དོ། །

དེ་ནས་ལྕེའི་དབུས་སུ་ཨཱཿལས་བྱུང་བའི་པདྨ་དམར་པོ་འདབ་མ་བརྒྱད་པའི་ལྟེ་བར་ཞེས་པ་ནས། ཨོཾ་སརྦ་ཏ་ཐཱ་ག་ཏ་ཝ་ཀ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད་དེ་བྱིན་གྱིས་བརླབ་པ་ནི། དེ་ཉིད་ཉེར་བདུན་པ་གསུང་བྱིན་གྱིས་བརླབ་པའི་དེ་ཉིད་དོ། །

མདོ་བསྲེ་ལས། ལྐོག་མར་པདྨ་ལ་ཨཱ་ཡིག་སྒོམ་པའང་བཤད་པས་དེ་གཉིས་གང་རུང་གིས་ཆོག་གོ །ཞེས་པ་ནས། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝ་ཀ་ཙིཏྟ་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཞེས་བརྗོད་དེ་རྡོ་རྗེ་འཆང་གི་ང་རྒྱལ་བྱ་བ་ནི། དེ་ཉིད་ཉེར་བརྒྱད་པ་དམ་ཚིག་སེམས་དཔའི་སྐུ་གསུང་ཐུགས་ཐུན་མོང་དུ་བྱིན་གྱིས་རློབ་པའི་དེ་ཉིད་དོ། །

དེ་ནས་རང་དམ་ཚིག་སེམས་དཔའ་རྡོ་རྗེ་འཆང་སྔོན་པོའི་ཐུགས་ཀར། ཞེས་པ་ནས། ཁ་སྦྱོར་གྱི་སྦྱོར་བས་ལུས་རྒྱས་པར་བྱེད་པ་བསྒོམ་པ་ནི། དེ་ཉིད་ཉེར་དགུ་པ་ཡེ་ཤེས་སེམས་དཔའི་དེ་ཉིད་དོ། །

མདོར་བྱས་ལས་ཡེ་ཤེས་སེམས་དཔའ་ཕྲ་མོ་བསྒོམ་པར་གསུངས་པའི་དོན། ཞེས་པ་ནས། མི་ཤེས་པའི་མུན་པ་འཇོམས་པའི་དོན་དུ་སྣང་བའི་ཕུང་པོ་ལྟ་བུ་བསམ་པ་ནི། དེ་ཉིད་སུམ་ཅུ་པ་ཏིང་ངེ་འཛིན་སེམས་དཔའི་དེ་ཉིད་དོ། །

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ།

དེ་ལྟར་ལྷག་མོས་ཀྱི་ལྷ་རྣམས་བཀོད་ནས་ལྷག་མོས་ཀྱི་མཛད་པ་ནི། ཁྱེད་རྣམས་ཀྱིས་ཆོ་ག་སྔོན་དུ་གསུངས་ཟིན་པའི་དབང་དུ་བྱས་ཏེ། འདུས་པའི་ལྷ་སོ་གཉིས་ཀྱི་བདག་ཉིད་ཅན་གྱི་ཐུན་མོང་མ་ཡིན་པའི་བསྲུང་འཁོར་ཡོད་མེད་གང་ལྟར་ཡང་ཐུན་མོང་བའི་བསྲུང་འཁོར་གྱི་ནང་དུ་ཆོས་འབྱུང་། དེའི་ནང་དུ་པདྨ་དང་སྣ་ཚོགས་རྡོ་རྗེའི་སྟེང་དུ་གཞལ་ཡས་ཁང་མཚན་ཉིད་ཐམས་ཅད་ཡོངས་སུ་རྫོགས་པ། གཙོ་བོ་ཡབ་ཡུམ་གདན་གཅིག་ཏུ་བཞུགས་པས་པདྨའི་གདན་སུམ་ཅུ་རྩ་གཅིག་གི་སྟེང་དུ་འདུས་པའི་ལྷ་སུམ་ཅུ་རྩ་གཉིས་མངོན་སུམ་དུ་བཞུགས་ཡོད་སྙམ་པ་དང་། དེ་ནས་གཙོ་བོ་དང་འཁོར་གྱི་ལྷ་སུམ་ཅུ་རྩ་གཅིག་པོ་དེ་རྣམས་ཀྱི་ཐུགས་ཀ་ནས་འོད་ཟེར་འཕྲོས། རང་ཅག་གིས་མ་རྒན་སེམས་ཅན་ཐམས་ཅད་ཅེས་བཤད་སྲོལ་ཡོད་པ་བཞིན་ནམ་མཁའ་དང་མཉམ་པའི་མ་སེམས་ཅན་ཐམས་ཅད་སྡུག་བསྔལ་རྒྱུ་དང་བཅས་པ་ལས་བྲལ་བར་བྱ་སྙམ་པའི་ཀུན་སློང་གི་ཁྱད་པར་དང་འབྲེལ་བའི་སྒོ་ནས་འདི་ཡང་ལྷན་དུ་གསུང་བར་ཞུ།

རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས། ཞེས་པ་ནས། རྡོ་རྗེ་སེམས་དཔར་གྱུར་ནས་རང་རང་གི་སངས་རྒྱས་ཀྱི་ཞིང་དུ་གཤེགས་པར་གྱུར།

ནམ་མཁའི་མཐར་གཏུགས་པའི་སེམས་ཅན་ཐམས་ཅད་རྡོ་རྗེ་སེམས་དཔའི་འཇུག་པས་ཞུགས། དེ་དག་ལས་ཐོག་མར་བདུད་རྩི་འབེབས་སྦྱང་ནས་བཟུང་སྟེ་མཐར་མི་སློབ་པའི་ཟུང་འཇུག་གི་སའི་བར་ཏེ། རྣམ་སྣང་ལ་སོགས་པའི་དེ་བཞིན་གཤེགས་པའི་གོ་འཕང་ལ་བཀོད་དེ། གསར་དུ་སངས་རྒྱས་པའི་སངས་རྒྱས་ཐམས་ཅད་ཤར་གྱི་རྣམ་སྣང་ལ་སོགས་པའི་དེ་བཞིན་གཤེགས་པ་རྣམས་ལ་ཐིམ་པར་བསམ་དགོས་པས། རང་རང་གི་སངས་རྒྱས་ཀྱི་ཞིང་དུ་གཤེགས་པར་གྱུར་ཅེས་གསུངས་སོ། །དེ་ནས་འཆི་བ་ཆོས་སྐུའི་ལམ་འཁྱེར་བསྒོམ་པའི་དོན་དུ་ལྷག་མོས་ལུས་ལ་བསྡུས་ཏེ་ལུས་ལ་བཀོད། བཀོད་པ་ཙམ་དུ་མ་ཟད་ངོ་བོ་རང་གི་ཕུང་སོགས་ཀྱི་ཆོས་དེ་དང་དེ་ཡིན་པ་ལ་རྣམ་པ་ལྷ་དེ་དང་དེར་ཤར་བར་མོས་པ་རྩེ་གཅིག་ཏུ་བྱས་ཏེ། དཀྱིལ་འཁོར་གྱི་ནང་གི་རེག་བྱ་རྡོ་རྗེ་མ་དང་བཅས་པའི་ལྷ་སུམ་ཅུ་རྩ་གཅིག་རང་གི་ལུས་ལ་འགོད་པ་ལ་སྤྱན་དམིགས་འདི་ལྟར་གནང་བར་ཞུ།

རང་གི་ཐུགས་ཀའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས་རྣམ་སྣང་ནས་གནོད་མཛེས་ཀྱི་བར་གྱི་ལྷ་རྣམས་སྤྱན་དྲངས་ཏེ་ཞེས་པ་ནས། སྤྱི་གཙུག་ཏུ་གཙུག་ཏོར་འཁོར་ལོས་བསྒྱུར་བ། རྐང་མཐིལ་གཉིས་སུ་གནོད་མཛེས་རྒྱལ་པོ།

ལྷག་མོས་ཀྱི་གཙོ་བོ་རྡོ་རྗེ་འཆང་དུ་གསལ་བ་དང་འདུས་པའི་ལྷ་སུམ་ཅུ་རྩ་གཅིག་རང་གི་སྤྱི་བོ་ལ་སོགས་པའི་གནས་རྣམས་སུ་འཁོད་པ་དེ། ཐམས་ཅད་རང་གི་ཕུང་ཁམས་སྐྱེ་མཆེད་ཀྱི་ཆོས་དེ་དང་དེར་དངོས་གནས་ལ་ཡོད་སྙམ་དུ་བསམ། དེ་ནས་སྙིང་གའི་ཧཱུཾ་གི་འོད་ཟེར་གྱིས་བསྐུལ་ཏེ་སྤྱི་བོའི་གཟུགས་ཕུང་གི་ངོ་བོ་རྣམ་པར་སྣང་མཛད། ལྟེ་བར་གནས་པའི་ས་ཁམས་སྤྱན་མ་ལ་སོགས་པ་རིམ་པ་བཞིན་དུ་གནས་དེ་དང་དེ་ནས་མར་བྱུང་སྟེ་ཇེ་ཆུང་ཇེ་ཆུང་ལ་ཕྱིན་ནས་མཐར་ཐིག་ལེའི་གཟུགས་སུ་གྱུར་ནས་སྙིང་གའི་ཧཱུཾ་ལ་ཐིམ། དེ་ལྟར་ཚན་པ་དང་པོ་ལ་ལྷ་བདུན། ཚན་པ་གཉིས་པ་ལ་ལྷ་དྲུག །ཚན་པ་གསུམ་པ་ལ་ལྷ་དྲུག །ཚན་པ་བཞི་པ་ལ་ལྷ་དགུ། དེ་ནས་ལྷ་རེ་རེའོ། །དེ་ཡང་ཚན་པ་དང་པོ་རྣམ་སྣང་ནས་མི་གཡོ་བའི་བར་ལྷ་བདུན་འོད་གསལ་དུ་ཐིམ་པ་ན་ས་ཆུ་ལ་ཐིམ་སོང་བསམ་པ་དང་། ས་ཆུ་ལ་ཐིམ་པའི་ནང་རྟགས་སྨིག་རྒྱུ་ལྟ་བུའི་སྣང་བ་ཤར་སོང་སྙམ་དུ་བསམ་པ་འདི་ཡང་ལྷན་དུ་གསུང་བར་ཞུ། བདག་ཉིད་ཀྱི་ལུས་ཀྱི་ལྷ་རྣམ་སྣང༌། སྤྱན་མ། སའི་སྙིང་པོ། གཟུགས་རྡོ་རྗེ་མ། བྱམས་པ། གཤིན་རྗེ་གཤེད། མི་གཡོ་བ་རྣམས་རིམ་གྱིས་འོད་གསལ་དུ་ཐིམ།

དེ་ནས་ཚོར་ཕུང་གི་ངོ་བོ་རིན་འབྱུང་ནས་འདོད་རྒྱལ་གྱི་བར་ལྷ་དྲུག་འོད་གསལ་དུ་ཐིམ་ཞེས་བརྗོད་པ་དང་། ཆུ་མེ་ལ་ཐིམ་པའི་ནང་རྟགས་དུ་བ་ལྟ་བུའི་སྣང་བ་ཤར་སོང་བསམ་པ་ནི། དེ་ནས་རིན་འབྱུང༌། མཱ་མ་ཀཱི། ཕྱག་རྡོར། སྒྲ་རྡོ་རྗེ་མ། གཞན་གྱིས་མི་ཐུབ་པ། འདོད་པའི་རྒྱལ་པོ་རྣམས་རིམ་གྱིས་འོད་གསལ་དུ་ཐིམ།

དེ་ནས་འདུ་ཤེས་ཀྱི་ཕུང་པོའི་ངོ་བོ་འོད་དཔག་མེད་ནས་དབྱུག་སྔོན་ཅན་གྱི་བར་ལྷ་དྲུག་འོད་གསལ་དུ་ཐིམ་ཞེས་བརྗོད་པ་ན། མེ་རླུང་ལ་ཐིམ་པའི་ནང་རྟགས་མཁའ་སྣང་མེ་ཁྱེར་ལྟ་བུ་ནི་ཤོག་སྦག་གི་མེ་སྟག་ཁྲ་ཆེམ་ཆེམ་ཐོར་བ་ལྟ་བུ་སྟེང་འོག་ཀུན་ཏུ་ཁྱབ་པའི་སྣང་བ་ཤར་སོང་སྙམ་པ་ནི། དེ་ནས་འོད་དཔག་མེད། གོས་དཀར་མོ། ནམ་མཁའི་སྙིང་པོ། དྲི་རྡོ་རྗེ་མ། རྟ་མགྲིན། དབྱུག་སྔོན་ཅན་རྣམས་རིམ་གྱིས་འོད་གསལ་དུ་ཐིམ།

དེ་ནས་འདུ་བྱེད་ཀྱི་ཕུང་པོའི་ངོ་བོ་དོན་གྲུབ་ནས་སྟོབས་པོ་ཆེའི་བར་དགུ་འོད་གསལ་དུ་ཐིམ་ཞེས་པའི་ཚེ། རླུང་རྣམ་ཤེས་ལ་ཐིམ་པའི་ནང་རྟགས་སུ་མར་མེ་ཏ་ལ་ལ་འབར་བ་ལྟ་བུའི་སྣང་བ་ཤར་བྱུང་སྙམ་དུ་བསམ། ཕལ་ཆེར་འདི་ནས་ཕྱི་དབུགས་ཆད་དེ་ཤི་བའི་ཐ་སྙད་བྱེད་ཅིང་། དེ་ནས་སྐར་ཆ་འགའི་རྗེས་རླུང་འགྲོ་འོང་གི་རྒྱུ་བ་འགགས་པ་དང་ཁྲག་འཁོར་རྒྱུག་ཀྱང་ཆད་དེ་དུས་ཡུན་ཐུང་ངུ་དེའི་རིང་ཀླད་པའི་བྱེད་ལས་ཀྱང་ཉམས་པ་ཡིན་པས་འཇིག་རྟེན་ཡོངས་གྲགས་ལ་མི་ཤི་ཞེས་པ་མཚམས་འདི་ནས་འཇོག་ཀྱང་། རང་ཅག་གི་གཞུང་ལྟར་ན་དེ་དུས་འཆི་བཞིན་པའི་སྐབས་ལས་ཤི་མེད་དེ། ཕྱི་དབུགས་ཀྱི་རྒྱུ་བ་འགགས་པ་ཙམ་ལས་ད་དུང་སྟོང་པ་གསུམ་གྱི་ཐིམ་རིམ་རྣམས་ཇེ་ཕྲ་ཇེ་ཕྲར་འགྲོ་དགོས་པས་སོ། །དེ་ལྟར་སྣའི་རླུང་གི་རྒྱུ་བ་ཆད་དེ་སྤྱིར་ཤི་བའི་ཐ་སྙད་སྦྱོར་མཚམས་འདིར་གོང་གི་ནང་རྟགས་དེ་དག་འཆར་གྱི་ཡོད། མདོར་ན། ས་ཆུ་ལ་དང་ཆུ་མེ་ལ་དང་མེ་རླུང་ལ་དང་རླུང་རྣམ་ཤེས་ལ་ཐིམ། དེ་ནས་རྣམ་ཤེས་ནམ་མཁའ་ལ་ཐིམ་པ་དེ་ལ་སྟོང་པ་གསུམ་ཕྱེ་ནས་གསུངས་ཡོད། རང་བཞིན་བརྒྱད་ཅུའི་ཀུན་རྟོག་བཞོན་པའི་རླུང་དང་བཅས་པ་ཐམས་ཅད་རྣམ་ཤེས་ལ་ཐིམ་པ་དང་། ནང་རྟགས་སུ་མར་མེ་སྟེང་འབར་རམ་མར་མེ་ཏ་ལ་ལ་འབར་བའི་སྣང་བ་འབྱུང་བར་གསུངས་པ་བློ་ལ་འཆར་བདེ་བའི་སླད་གོང་དུ། མེ་སྟག་དམར་ཆེམ་ཆེམ་ཐོར་བའི་སྣང་བ་དེ་ཇེ་སྲབ་ཏུ་ཕྱིན་ཏེ་དམར་ལམ་མེར་ཡོད་པ་ཞིག་ཏུ་བསམ། ཡང་། དམར་ལམ་པ་ཞེས་པ་རྒྱ་ཆེན་པོ་ལ་གོ་བ་ཡོད་པས་དེ་འདྲ་ཡིན་ཚོད་མི་འདུག །ཡང་། དཀར་ལམ་པ་དང་དམར་ལམ་པ་ཞེས་པ་འདི་དག་ནི་སྟོན་གནམ་གཡའ་དག་པ་ལ་ཉི་འོད་ཀྱིས་ཁྱབ་པ་ལྟ་བུའི་ཧ་ཅང་རྒྱ་ཆེན་པོའི་སྣང་བ་འཆར་ཚུལ་ཞིག་གསུང་གི་ཡོད་འདུག །རིམ་ལྔ་གསལ་སྒྲོན་ལས། རླུང་འདུ་ཕུལ་དང༌། ཐིམ་པ་ཤས་ཆེ་ཆུང་གི་དབང་གིས་ཡུལ་སྣང་རྒྱ་ཆེ་ཆུང་དང༌། སྲབ་འཐུག་དང༌། གནས་ཡུན་རིང་ཐུང་སོགས་མི་འདྲ་བ་དུ་མ་ཞིག་འབྱུང་ངོ་། །ཞེས་སྟོང་པ་གསུམ་ལ་རྒྱ་ཆེ་ཆུང་དང་སྲབ་འཐུག་ཅི་རིགས་འོང་བར་གསུངས་པས་འདིའི་རྒྱ་ཆེ་ཆུང་གི་དོན་གང་ཡིན་བརྟག་དགོས། དེ་ནས་དོན་གྲུབ། སྒྲོལ་མ། འཇིག་རྟེན་དབང་ཕྱུག །རོ་རྡོ་རྗེ་མ། སྒྲིབ་སེལ། རེག་བྱ་རྡོ་རྗེ་མ། ཀུན་བཟང༌། བགེགས་མཐར་བྱེད། སྟོབས་པོ་ཆེ་རྣམས་རིམ་གྱིས་འོད་གསལ་དུ་ཐིམ།

དེ་ནས་གཙུག་ཏོར་འཁོར་བསྒྱུར་སྤྱི་བོ་ནས་མར་བྱུང་སྟེ་སྙིང་གར་ཐིམ་པ་ན་རྣམ་ཤེས་ནམ་མཁའ་ལ་ཐིམ་ནས་སྟོང་པ་དང་པོ་སྣང་བའི་ཡེ་ཤེས་འཆར་ཞིང་དཀར་ལམ་པའི་སྣང་བ་ཤར་སོང་སྙམ་པ་དང་། དེ་ནས་རྐང་མཐིལ་གཉིས་ཀྱི་གནོད་མཛེས་རྒྱལ་པོ་རིམ་གྱིས་ཡར་བྱུང་སྟེ་སྙིང་གའི་འོད་གསལ་དུ་ཐིམ་པ་ན། སྣང་བ་བཞོན་པའི་རླུང་དང་བཅས་པ་མཆེད་པ་ལ་ཐིམ། མཆེད་པ་རང་དུས་ཀྱི་སྣང་བ་དམར་ལམ་པ་ཤར་སོང་སྙམ་པ་དང་། དེ་ནས་སྙིང་གའི་འཇམ་དཔལ་སྙིང་གའི་ཧཱུཾ་ལ་ཐིམ་པ་ན། མཆེད་པ་བཞོན་པའི་རླུང་དང་བཅས་པ་ཉེར་ཐོབ་ལ་ཐིམ་ནས་ཉེར་ཐོབ་རང་དུས་ཀྱི་སྣང་བ་ནག་ལམ་པ་ཤར་སོང་སྙམ་དུ་བསམ།

དེ་ནས་རང་གི་སེམས་ལ་ད་ལྟ་ཉེར་ཐོབ་དྲན་བཅས་ཀྱི་སྐབས་ཡིན་ཞིང་འདིའི་རྗེས་ཉེར་ཐོབ་དྲན་མེད་འོང་རྒྱུ་ཡིན་སྙམ་པ་དང་། ཆོས་ཐམས་ཅད་རང་བཞིན་གྱིས་སྟོང་པ་ཡིན་སྙམ་དུ་ཡང་དང་ཡང་དུ་དྲན་དགོས། དེ་ནས་གཙུག་ཏོར་འཁོར་ལོས་བསྒྱུར་བ། གནོད་མཛེས་རྒྱལ་པོ། འཇམ་དཔལ་རྣམས་རིམ་གྱིས་འོད་གསལ་དུ་ཐིམ་ཞིང༌།

དེ་ནས་གཙོ་བོ་རྡོ་རྗེ་འཆང་དུ་གསལ་བ་དེ་ཉིད་སྨད་དང་སྟོད་ནས་འོད་གསལ་དུ་བསྡུས་ཏེ། མཐར་འཁོར་འདས་ཐམས་ཅད་ཀྱི་སྤྲུལ་གཞི་དྷཱུ་ཏཱིའི་དབུས་ཀྱི་ཇི་སྲིད་འཚོ་བའི་བར་དུ་མི་ཤིགས་པའི་བདག་ཉིད་ཅན་གྱི་ཤིན་ཏུ་ཕྲ་བའི་རླུང་སེམས་ལ་ཐིམ། དེ་ལྟར་ཉེར་ཐོབ་དྲན་མེད་ཀྱི་བཞོན་པའི་རླུང་དང་བཅས་པ་འོད་གསལ་དུ་ཐིམ་སྟེ་ཕྲ་བའི་ཤེས་པ་ཁོ་ན་ལས་གཞན་གང་ཡང་ལྷག་མེད། ང་ཞེས་པའི་ཐ་སྙད་འདོགས་སའི་གཞི་ཕར་དེད་དེ་བཙལ་ན་འོད་གསལ་ཉིད་ལས་གཞན་རྙེད་དུ་མེད་ཅིང་། འོད་གསལ་དེ་ཡང་སྐད་ཅིག་སྐད་ཅིག་གིས་འགགས་ནས་འགྲོ་བས་སྐད་ཅིག་སྔ་ཕྱིའི་རྒྱུན་ལ་བརྟེན་ནས་འཇོག་དགོས་པ་ལས་གཞན་མཛུབ་མོ་འཛུགས་ས་མི་རྙེད། རང་ཅག་གི་བློ་ངོར་གཉུག་མ་ལྷན་ཅིག་སྐྱེས་པའི་འོད་གསལ་ཞེས་བརྗོད་པའི་ཚེ་གཙིགས་ཆེན་པོའི་གོང་བུའི་རྣམ་པ་ལྟ་བུར་འཆར་འོང་། འོན་ཀྱང་ཐ་སྙད་འདོགས་སའི་གཞི་དེ་ཇི་འདྲར་ཡོད་བཙལ་ན་གཏན་ནས་མི་རྙེད་ཅིང་། དེ་ལྟར་སྐད་ཅིག་སྔ་ཕྱིའི་རྒྱུན་ཙམ་ལ་བརྟེན་ནས་གཉུག་མ་ལྷན་ཅིག་སྐྱེས་པའི་འོད་གསལ་ཞེས་བཏགས་པ་ལས་མ་འདས་སོ། །མདོར་ན། ཧེ་ནི་ཀུན་གྱི་འབྱུང་གནས་སུ་གྱུར་པའི་སེམས་ཏེ་རྒྱུའི་བདག་ཉིད་དུ་བརྟག་པར་བྱ་བས་སྟོང་པའི་ཆོས་ཀྱི་བདག་མེད་པ་དང་། ཞེས་གསུངས་པ་ལྟར། ཁྱད་མཚར་ཞིག་མི་འདུག་གམ། འཁོར་འདས་ཐམས་ཅད་སེམས་ཀྱིས་བྱས་པ་རེད་ཟེར་ཡང་བྱེད་པ་པོ་སེམས་དེ་ཡང་རྒྱུ་མ་ཕུ་འདེད་ལྟ་བུར་བཏང་ན་གང་ཡང་རྙེད་དུ་མེད་པར་འགྱུར་ཞིང་། གདགས་གཞི་ལ་ཁ་སྟབས་དེ་ལས་མེད་ན་དེ་ལ་བརྟེན་ནས་བཏགས་པའི་བཏགས་ཆོས་དེ་ཡང་གདགས་གཞི་བཞིན་དུ་བཙལ་ན་རྙེད་དུ་མེད་པ་ལྟ་ཅི་སྨོས།

དེ་ལྟ་ནའང་བདེ་སྡུག་མྱོང་མཁན་དང་དེ་དག་གི་རྒྱུད་ལ་ཆགས་སྡང་སོགས་སྐྱེ་བ་ཡོད་མོད་བཙལ་ན་སྔར་ལྟར་རྙེད་དུ་མེད་པའི་ཚུལ་བསམ་པ་ལ་འདི་ཡང་ལྷན་དུ་གསུང་བར་ཞུ། གཙོ་བོ་ཡང་རིམ་གྱིས་འོད་གསལ་དུ་ཐིམ་པར་གྱུར།

དེ་ལྟར་རང་གི་ཕུང་ཁམས་སྐྱེ་མཆེད་ཀྱི་ཆོས་འདི་ཐམས་ཅད་འོད་གསལ་དུ་ཐིམ་ནས་འོད་གསལ་ཉག་གཅིག་ལྷག་མར་ལུས་ཤིང་། འོད་གསལ་དེ་ཡང་རྙེད་དུ་མེད་པ་བཞིན་དུ་དེ་ལ་བཏགས་པའི་ང་ཡང་རྙེད་དུ་མེད། བྱེད་པ་པོ་བདག་རྙེད་དུ་མེད་ན་དེས་ལོངས་སྤྱད་བྱའི་འཁོར་འདས་ཀྱི་ཆོས་རྣམས་ཀྱང་རྙེད་དུ་མེད་ཅིང་། དེ་མེད་པས་ཐོབ་བྱ་སངས་རྒྱས་ཀྱི་གོ་འཕང་ཡང་རྙེད་དུ་མེད། དེ་ལྟ་ནའང་ཐམས་ཅད་མིང་གི་དབང་གིས་ཡོད་ལ། རང་དབང་གིས་མ་གྲུབ་ཅིང་ཕན་གནོད་འབྲེལ་བའི་ཕྱིར་ཡོད་པར་འཇོག་དགོས་པས་མེད་པ་ནི་མིན་ནོ། །བཏགས་དོན་བཙལ་ན་མི་རྙེད་པ་འདི་ནི་རང་དབང་གིས་མ་གྲུབ་པའི་རྟགས་ཡིན་པས། ཡོད་ནི་ཡོད་རང་དབང་གིས་མ་གྲུབ་ན་གཞན་དབང་གིས་གྲུབ་པ་ལས་འོས་མེད་ཅིང་། དེས་ན། ངོ་བོ་ཉིད་ཀྱིས་གྲུབ་པས་སྟོང་པ་རེད་སྙམ་དུ་ཡིད་ཁོ་ཐག་ཆོད་པ་དགོས་པས། ཅི་ཐུབ་ཐུབ་ཀྱིས་སྟོང་པ་ཉིད་བསྒོམ་དགོས། འོད་གསལ་རང་དུས་སུ་ཉེར་ཐོབ་དང་བཅས་པ་འོད་གསལ་ལ་ཐིམ་པས་འོད་གསལ་རང་དུས་སུ་ཟླ་ཉི་སྨག་གསུམ་གྱི་སྐྱོན་དང་བྲལ་བའི་ཐོ་རངས་ཀྱི་སྣང་བ་སྟོང་སང་ཉིད་ལས་གཞན་གང་ཡང་མི་འཆར་རོ། །

མདོར་ན། འདིའི་སྐབས་སྟོང་ཉིད་སྣང་བར་འདོད་ཀྱི་ཡོད་མེད་མ་ངེས་ཀྱང་། མཁས་གྲུབ་ནོར་བཟང་རྒྱ་མཚོའི་དུས་འཁོར་སྤྱི་དོན་ལས། རང་ཉིད་མངོན་དུ་གྱུར་པའི་ཚེ་སྤྲོས་པའི་མཐའ་ཐམས་ཅད་དང་བྲལ་བ་སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཅན། ཞེས་གསུངས་པ་ལྟར། སྣང་བ་སྟོང་སང་། དེ་ངེས་ངོར་རང་བཞིན་གྱིས་གྲུབ་པས་སྟོང་པའི་སྟོང་ཉིད་འཛིན་སྟངས་ཀྱི་ཡུལ་དུ་བྱས་པས། ངེས་ངོར་རང་བཞིན་གྱིས་སྟོང་པ་ཡིན་པར་གསུངས་ཤིང་། དེ་ཡང་རེ་ཞིག་ལྷན་སྐྱེས་ཀྱི་བདེ་བས་སྟོང་པ་ཉིད་ལ་མཉམ་པར་བཞག་ཡོད་སྙམ་དུ་མོས་པ་བྱེད་རྒྱུ་ལས་མ་འདས། བདེ་སྟོང་གཉིས་སུ་མེད་པའི་ཡེ་ཤེས་དེ་ཉིད་སྐྱོན་ཀུན་ཟད་ཡོན་ཏན་ཀུན་ལྡན་ཏེ། སྒྲིབ་གཉིས་བག་ཆགས་དང་བཅས་པ་ཐམས་ཅད་གཏན་ནས་བཅོམ་པའི་བྲལ་བའི་ཁྱད་པར་དང་ལྡན་པའི་ཆོས་ཀྱི་སྐུ་དངོས་ཡིན་སྙམ་དུ་ང་རྒྱལ་འཇོག་དགོས། དེ་འདྲའི་དོན་དམ་རྣམ་ཅན་གྱི་ང་རྒྱལ་དེ། ང་རྒྱལ་བཞག་པའི་བཞག་དུས་ན་ང་རྒྱལ་དེ་ཡོད་ཀྱང་ང་རྒྱལ་བཞག་པའི་བཞག་ངོ་ན་ང་རྒྱལ་དེ་མེད་དེ། དེའི་ཚེ་སྟོང་ཉིད་འཛིན་སྟངས་ཀྱི་ཡུལ་དུ་བྱས་ཏེ་རང་བཞིན་སྟོང་ཙམ་ཉིད་ལ་བློ་ཐིམ་པ་བཞིན་དུ་གནས་པ་ལས་ངའོ་སྙམ་པ་འཆར་དུ་མེད། འོན་ཀྱང་། སྟོང་པ་ཉིད་ལ་མཉམ་པར་འཇོག་བཞིན་པ་ཡིན་པས་ང་རྒྱལ་ལ་གནས་པར་འཇོག་དགོས། དེ་ལྟར་དོན་དམ་རྣམ་ཅན་གྱི་ང་རྒྱལ་དང་ཀུན་རྫོབ་རྣམ་ཅན་གྱི་ང་རྒྱལ་གཉིས་ཡོད་པར་པཎ་ཆེན་བློ་བཟང་ཆོས་རྒྱན་གྱི་བདེན་འཛིན་གཤགས་འདེབས་སུ་གསལ།

འདི་ཡང་ལྷན་དུ་གསུང་བར་ཞུ། ༀ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།

དེ་ནས་ལོངས་སྐུའི་ལམ་འཁྱེར་ལ་དམིགས་བསལ་ཞུ་དགོས་པ་མ་མཆིས། གདན་དབུས་མའི་སྟེང་དུ་ཧཱུཾ་ལས་བྱུང་བའི་ཉི་མའི་དཀྱིལ་འཁོར། ཞེས་པ་ནས། རིན་པོ་ཆེའི་རྒྱན་དང་དར་སྣ་ཚོགས་ཀྱི་ན་བཟའ་ཅན་དུ་གྱུར། ཅེས་ཡིག་འབྲུ་གསུམ་ལ་ཐིམ། འབྲུ་གསུམ་གྱི་གཡོན་གྱི་ཨོཾ་དང་གཡས་ཀྱི་ཨཱཿགཉིས་དབུས་ཀྱི་ཧཱུཾ་ལ་ཐིམ། ཧཱུཾ་དེ་ཡོངས་སུ་གྱུར་པ་ལས་ཞེས་པ་སྔར་བཤད་པ་ལྟར་དང་། འདིར་མངོན་བྱང་ལྔ་ལས་ལོངས་སྐུ་དང་པོའི་མགོན་པོ་བསྐྱེད་པའི་ཚུལ་སོང་ཟིན་ཏོ། །

དེ་ནས་སྤྲུལ་སྐུ་རྡོར་སེམས་སུ་བསྒྱུར་བ་འདི་ཡང་ལྷན་དུ་གསུང་བར་ཞུ། རང་བཞིན་གྱི་གནས་ནས་དེ་བཞིན་གཤེགས་པ་ཡབ་ཡུམ་སེམས་ཅན་འདུལ་བའི་ཕྱིར་དུ་ཞེས་པ་ནས། རལ་གྲི་འཛིན་པ། རིན་པོ་ཆེའི་རྒྱན་དང་དར་སྣ་ཚོགས་ཀྱི་ན་བཟའ་ཅན་དུ་གྱུར།

དེ་ནས་ལུས་རྟེན་གྱི་དཀྱིལ་འཁོར་དུ་བསྒོམ་པ་འདི་ཡང་ལྷན་དུ་གསུང་བར་ཞུ། རང་གི་ལུས་ཀྱི་མདུན་རྒྱབ་དང་གཡས་གཡོན་བཞི་ནི་དཀྱིལ་འཁོར་གྱི་ཟུར་བཞི། ཞེས་པ་ནས། དེ་ལྟར་ལུས་ཀྱི་ཆ་ཐམས་ཅད་གཞལ་ཡས་ཁང་གི་ཆ་སོ་སོར་གྱུར། དེ་ནས་ལུས་ཀྱི་ཕུང་ཁམས་སྐྱེ་མཆེད་ཀྱི་ཆོས་དེ་དང་དེ་རྣམ་སྣང་ལ་སོགས་པའི་ལྷ་དེ་དང་དེར་བསྐྱེད་པ་ཡིན་པས། འདི་ཡང་ལྷན་དུ་གསུང་བར་ཞུ། རང་གི་སྤྱི་གཙུག་ནས་སྐྲ་མཚམས་ཀྱི་བར་དུ་གཟུགས་ཀྱི་ཕུང་པོའི་ངོ་བོ་ༀ་དཀར་པོ་ཡོངས་སུ་གྱུར་པ་ལས་ཞེས་པ་ནས། ཁྲོ་བོ་བཅུ་པོ་ཐམས་ཅད་ཀྱང་དབུ་སྐྲ་དམར་སེར་གྱེན་དུ་བརྫེས་པ་ལ་སོགས་པ་ཁྲོ་བོའི་ཉམས་ཐམས་ཅད་ཡོངས་སུ་རྫོགས་པར་གྱུར།

སྐུ་གསུང་ཐུགས་བྱིན་རླབས་ཀྱི་སྐོར་སྔར་ཞུས་ཟིན་པས་འདིར་དམིགས་བསལ་ཞུ་དགོས་མ་མཆིས་ཀྱང་། ཚིག་ཟིན་ལ་མི་གསལ་བ་སྤྱན་མའི་ཚོགས་དཔག་ཏུ་མེད་པ་སྤྲོས་ཏེ་སྐུ་རྡོ་རྗེའི་ལྷ་ཚོགས་དཔག་ཏུ་མེད་པ་སྤྱན་དྲངས། དེ་ཐམས་ཅད་གཅིག་ལ་གཅིག་ཐིམ་གྱི་ཚུལ་གྱིས་མཐར་ཡུམ་བཅས་བཅུ་གཅིག་ཏུ་གྱུར། དེ་ཡང་། དབུས་མ་ཉམས་ཆེ་ཙམ་དང་ཕྱོགས་བཞི་དང་སྟེང་འོག་གཉིས་ཏེ་བཅུ་གཅིག་ཏུ་གྱུར། རང་ཉིད་སྤྲུལ་སྐུ་རྡོར་སེམས་སུ་གསལ་བ་ལས་རང་འདྲ་གཉིས་པ་ལྟ་བུ་ནམ་མཁར་འཕགས་ཏེ། སྐུ་རྡོ་རྗེ་རྣམ་སྣང་གི་ལྷའི་ཚོགས་ཡུམ་བཅས་བཅུ་གཅིག་བཞུགས་པའི་མདུན་དུ་འཁོད་དེ། དཔལ་ལྡན་རྡོ་རྗེ་ཐུགས་འཆང་བ། །ཞེས་པའི་ཤློཀ་དང་པོས་གཙོ་བོ་ལ་གསོལ་བ་བཏབ། ཤློཀ་གཉིས་པས་ཕྱོགས་བཅུའི་རྣམ་པར་སྣང་མཛད་བཅུ་ལ་སྐུ་ཡིས་བྱིན་གྱིས་བརླབ་ཏུ་གསོལ་ཞེས་གསོལ་བ་བཏབ་པའི་རྐྱེན་གྱིས་འོད་དཀར་པོའི་རྣམ་པར་ཞུ་ནས་རང་གི་སྤྱི་བོ་ནས་མར་ཞུགས་ཏེ་ཐིག་ལེ་སུམ་ཅུ་རྩ་གཉིས་སུ་གྱུར། ཐིག་ལེ་དེ་དག་རང་གི་ལུས་དཀྱིལ་གྱི་ལྷ་སོ་གཉིས་ལ་ཐིམ་སྟེ་སྐུས་བྱིན་གྱིས་བརླབས་སོང་སྙམ་དུ་བསམ། གསུང་དང་ཐུགས་རྡོ་རྗེའི་སྤྱན་དམིགས་ཀྱང་དེ་བཞིན་དུ་མཛད་དགོས་པ་ཡིན་པས་འདི་ཡང་ལྷན་དུ་གསུང་བར་ཞུ།

རང་གི་སྤྱི་བོར་ༀ་ལས་བྱུང་བའི་ཟླ་བའི་དཀྱིལ་འཁོར་ཡོངས་སུ་རྫོགས་པའི་ལྟེ་བར་ༀ་དཀར་པོ་འོད་ཟེར་ཁ་དོག་ལྔ་འཕྲོ་བ་ལས་སྤྱན་མའི་ཚོགས་ནམ་མཁའ་གང་བ་སྤྲོས་པས་ཞེས་པ་ནས། ༀ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། སྐུ་གསུང་ཐུགས་ཐུན་མོང་གི་བྱིན་རླབས་ཞུ་བ་ལ་འདིར་མི་གསལ་བའི་མན་ངག་ཨ་ཁུའི་གསུང་དུ་ཡོད་པ་བཞིན་ཀུན་མཁྱེན་བླ་མ་ཡབ་སྲས་ཀྱི་གསུང་རྒྱུན་ལ། རང་ཉིད་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཀྱི་རྡོ་རྗེ་གསུམ་དབྱེར་མི་ཕྱེད་པའི་རྡོ་རྗེ་འཆང་ཆེན་པོར་གྱུར། ཅེས་པའི་སྐབས་རང་གི་སྙིང་ཁ་ནས་འདུས་པའི་ལྷ་སུམ་ཅུ་རྩ་གཉིས་ཀྱི་བདག་ཉིད་ཅན་གྱི་ལྷ་ཚོགས་སྤྲོས། དེ་ཡང་། ཡབ་ཉེར་གསུམ་གྱིས་རང་རིགས་ཀྱི་ཡུམ་ཉེར་གསུམ་སྤྱན་དྲངས། ཡུམ་དགུས་རང་རིགས་ཀྱི་ཡབ་དགུ་སྤྱན་དྲངས་ཏེ་ཕན་ཚུན་རྗེས་སུ་ཆགས་པ་སྔོན་དུ་འགྲོ་བའི་ཐོག་ནས་སྙོམས་པར་ཞུགས་ཏེ། འདུས་པའི་ལྷ་སུམ་ཅུ་རྩ་གཉིས་རང་གི་སྨིན་མཚམས་ནས་ཞུགས་ཏེ། ལུས་དཀྱིལ་གྱི་ལྷ་སོ་གཉིས་སོ་སོ་ལ་ཐིམ་པས་གསང་གསུམ་རོ་གཅིག་པའི་བདག་ཉིད་དུ་གྱུར་སོང་སྙམ་དུ་སྤྱན་དམིགས་གནང་དགོས་པས།

འདི་ཡང་ལྷན་དུ་གསུང་བར་ཞུ། རང་ཉིད་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཀྱི་རྡོ་རྗེ་གསུམ་དབྱེར་མི་ཕྱེད་པའི་རྡོ་རྗེ་འཆང་ཆེན་པོར་གྱུར། ༀ་སརྦ་ཏ་ཐཱ་ག་ཏ་ཀཱ་ཡ་ཝཱཀ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།

དེ་ནས་སེམས་དཔའ་སུམ་བརྩེགས་བྱ་བ་འདི་ཡང་ལྷན་དུ་གསུང་བར་ཞུ། རང་ཉིད་དམ་ཚིག་སེམས་དཔའ་རྡོ་རྗེ་འཆང་སྔོན་པོར་གསལ་བའི་ཞེས་པ་ནས། མི་ཤེས་པའི་མུན་པ་འཇོམས་པའི་དོན་དུ་སྣང་བའི་ཕུང་པོ་ཆེན་པོ་ལྟ་བུར་གྱུར། བདག་གིས་ཇི་སྙེད་བསགས་པའི་ཞེས་དབུ་བསྐུལ་གནང་ནས་ཉིན་འདིའི་བཀའ་ཆོས་གྲོལ།

8 སྐུ་འབུམ་དཔར་མ། ༧༩ བ་༦ དེ་དག་གིས་འོག་གསལ། ཞེས་དང་། བླ་བྲང་༧༧ན༣ དང་། བཀྲས་ལྷུན་༨༣ན༡ དང་། ཞོལ་༧༤བ༤ གསུམ་ཀར་དེ་དག་གི་འོད་གསལ་ཞེས་གསལ།

བཀའ་ཁྲིད་ཉིན་དྲུག་པ།

སྔོན་འགྲོའི་སྤྱི་བཤད།

དེ་ཡང་། འཇམ་མགོན་བླ་མ་ཙོང་ཁ་པ་ཆེན་པོའི་གསུང་ལས། རྨད་བྱུང་མཚན་དཔེའི་དཔལ་འབར་ལོངས་སྤྱོད་རྫོགས། །མཁའ་སྦྱོར་བདེ་སྟོང་རོ་ལ་རྟག་རོལ་ཅིང་། །
དམིགས་མེད་ཐུགས་རྗེས་ཞི་བའི་མཐའ་སྤངས་པ། །རྒྱལ་བ་ཡན་ལག་བདུན་ལྡན་ལ་ཕྱག་འཚལ། །ཞེས་གསུངས་པ་ལྟར་རང་ཅག་རྣམས་ཀྱི་ཐོབ་བྱ་མཐར་ཐུག་ནི་ཁ་སྦྱོར་ཡན་ལག་བདུན་ལྡན་གྱི་ཟུང་འཇུག་རྡོ་རྗེ་འཆང་གི་གོ་འཕང་དེ་ཡིན་ཅིང་། གོ་འཕང་དེའང་དེ་དང་རིགས་འདྲ་བའི་ཐུན་མོང་དང་ཐུན་མོང་མ་ཡིན་པའི་རྒྱུ་ལ་བརྟེན་ནས་མངོན་དུ་བྱེད་དགོས་པས། དེའི་རྒྱུ་དོན་གཉེར་གྱི་བསམ་པས་བརྩོན་པའི་སྟོབས་བསྐྱེད་དེ་ཉམས་ལེན་བྱེད་དགོས་པ་དང་། དེ་ལ་ཡང་། ཉམས་སུ་ལེན་ཚུལ་ཕྱིན་ཅི་མ་ལོག་པ་ཤེས་དགོས་པས་དད་པ་བག་རེ་ཙམ་ཡོད་པའང་བཟང་མོད་ཀྱང་། ཉམས་ལེན་གྱི་གནད་ལེགས་པར་མ་ཤེས་ན་ངལ་བ་འབྲས་མེད་དུ་འགྱུར་བས་དོན་ཆུང་ལ། ཉམས་ལེན་གྱི་གནད་མ་འཆུགས་པ་དགོས་པ་ཤིན་ཏུ་གལ་ཆེ། དེ་ཙམ་དུ་མ་ཟད་ལམ་གྱི་གནད་ཆ་ཚང་བའམ་ཡོངས་སུ་རྫོགས་པ་ལ་གོམས་འདྲིས་བསྟེན་ཐུབ་ན་ཤིན་ཏུ་ལེགས། དེ་ལྟར་ལམ་ཡོངས་རྫོགས་ལ་འདྲིས་པ་མ་བྱུང་ཕྱིན་ཟབ་གནད་ཡོད་ཀྱང་ལམ་ཁོལ་ཕྱུང་དག་ལ་ནི་དེ་ཙམ་གྱིས་ས་ཆོད་ཆེན་པོ་འོང་དཀའ་བ་མ་ཟད། རང་ཅག་མ་རྟོགས་པ་དང་ལོག་པར་རྟོག་པ་དང་ཐེ་ཚོམ་སོགས་ཀྱི་རྣམ་རྟོག་འདྲ་མིན་དང་ལྡན་པས། ལམ་ཡོངས་རྫོགས་ལ་ཤེས་ནས་དད་པ་ཐོབ་པ་དགོས་པ་ཧ་ཅང་གལ་ཆེ་བས། དོགས་པ་སྐྱེས་ན་མི་འགྲིག་ཟེར་བ་དེ་འདྲ་མ་ཡིན་པར་དོགས་པ་གང་ཡོད་རྣམས་སྐྱེ་རུ་བཅུག་སྟེ། དེ་ལ་མདོ་སྔགས་ཡོངས་རྫོགས་ཀྱི་ལམ་བགྲོད་ཚུལ་གྱི་རིམ་པ་རྣམས་གོང་འོག་བསྒྲིགས་ནས་ལན་འདེབས་རྒྱུ་ཡོད་པ་དང་ལན་བཏབ་ན་ཐེབས་རྒྱུ་ཡོད་པ་ཞིག་ཀྱང་རེད།

དེང་དུས་ལྟ་བུར་ཕྱི་ནང་གི་གནས་ཚུལ་མང་པོ་མཐོང་ཐོས་མང་བས། སྐབས་རེར། དོན་ངོ་མར་ག་འདྲ་ཡིན་ནམ་སྙམ་དུ་སེམས་ལ་དོགས་པ་འཆར་གྱི་ཡོད། ཆོས་ལུགས་མང་པོ་ཞིག་ལ་ག་ལེར་དོ་སྣང་བརླགས་ཏེ་འཛམ་གླིང་འདིར་ཉུང་དུ་འགྲོ་སྲིད་པ་དང་། དེ་ཡང་། རང་རང་གི་ཆོས་བརྒྱུད་ནས་བཤད་པ་དེ་དག་ལ་བརྟག་ཅིང་དཔྱད་པའི་ཚེ་དངོས་ཡོད་གནས་ཚུལ་ལ་མ་རན་པ་མང་ཙམ་མཐོང་བ་ན། རྒྱུན་དུ་ཡིད་ཆེས་བྱེད་བཞིན་པ་དེ་གསལ་པོ་མ་བྱུང་བའི་དབང་གིས་མང་པོ་ཞིག་ཐེ་ཚོམ་གྱི་ངང་དུ་གནས་ཡོད། དེ་བཞིན་དུ་ནང་པ་སངས་རྒྱས་པའི་ཆོས་ལ་ཡང་ངའི་བསམ་ཚུལ་ལྟར་ན་དོགས་པ་ཡོད་དགོས་ཏེ། དཔེར་ན། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་དབང་རྣོན་ཆོས་ཀྱི་རྗེས་འབྲང་ནི་དང་པོ་ཐེ་ཚོམ་ལ་གནས་དགོས་ཀྱི་ཡོད་དེ། དགོས་སོགས་ཆོས་བཞིའི་སྐབས་ནས་དང་པོ་ཐེ་ཚོམ་ཡོད་དགོས་པ་ལས་བླ་མས་གང་གསུངས་པ་དེ་ལས་གཞན་དུ་འགྲོ་ས་གཞན་མེད་སྙམ་པའི་ཡིད་ཆེས་གནང་གི་མེད། དེ་ལྟར་ཡིད་ཆེས་བྱེད་པ་ནི་དབང་རྟུལ་དད་པའི་རྗེས་འབྲང་གི་འཇུག་སྟངས་ཡིན་ལ། མ་དད་པ་དང་མ་གུས་པའི་ཐེ་ཚོམ་མ་ཡིན་ཀྱང་དང་པོ་ཐེ་ཚོམ་གྱི་སྒོ་ནས་ཡིན་མིན་བརྟག་ཅིང་དཔྱད་ན་ངོ་འཕྲོད་རྒྱུ་ཡོད་པ་དང་། དེ་ལྟར་ཡིན་ངེས་སྙམ་དུ་སེམས་ལ་ངེས་པ་རྙེད་ཐུབ་པ་བྱུང་མཚམས་ཡིད་ཆེས་བྱས་ཏེ་ཁས་བླངས། རིམ་པས་རྒྱུད་ཐོག་ཏུ་སྦྱར་ནས་ཉམས་ལེན་བྱེད་དགོས། དོན་འདི་འདྲ་ལ་དགོངས་ནས། ཇི་སྐད་དུ་མདོ་ལས། དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་སྟོན་པ་རང་ཉིད་ཀྱི་ཆོས་བརྒྱུད་འཛིན་ཅིང་དེའི་རྗེས་སུ་སློབ་མཁན་དག་ལ་ངས་གདུལ་བྱ་རྣམས་ལ་ཆོས་གང་བསྟན་པ་དེ་དག་ལ་བརྟགས་ཤིང་དཔྱད་པའི་སྒོ་ནས་འཇུག་དགོས་པ་ལས། ང་ལ་གུས་པ་རྒྱུ་མཚན་དུ་བྱས་ཏེ་ཁས་ལེན་མི་དགོས་གསུངས་པ་རེད། འདི་ནི་སངས་རྒྱས་བཅོམ་ལྡན་འདས་ཀྱི་ཆོས་མ་གཏོགས་གཞན་དུ་འདི་ལྟར་གསུངས་པ་མེད། དེས་ན། ལམ་ཡོངས་རྫོགས་ལ་ཐོས་བསམ་གྱིས་སྒྲོ་འདོགས་བཅད་ནས་སེམས་ལ་ངེས་ཤེས་ཐོབ་པར་བྱས། དེ་ནས་ཉམས་ལེན་བྱེད་ཐུབ་ན་རྐྱེན་ཅི་འདྲ་ཞིག་དང་འཕྲད་ན་ཡང་རྒྱུ་མཚན་དང་ལྡན་པའི་ཐོག་ནས་བརྟན་པོར་གནས་ཐུབ་ཀྱི་ཡོད། གཞན་དད་པ་ནི་བག་ཙམ་ཡོད་ཀྱང་གནས་ཚུལ་ཇི་བཞིན་མ་ཤེས་པའི་དབང་གིས་གནས་ཚུལ་གསར་པ་རེ་ཐོས་ཚེ་དེ་ལ་ངོ་མཚར་འདྲ་སྐྱེས་ཏེ། ད་ལྟའི་བར་དུ་ངས་ཡིད་ཆེས་བྱས་པ་ནི་ལྐུག་རྟགས་བསྟན་པ་རེད་འདུག་སྙམ་དུ་སེམས་ལ་འཁོར་སྲིད། ཆོས་རྣམ་འབྱེད་ཀྱི་ཤེས་རབ་བམ་ཡང་དག་པའི་ཤེས་རབ་ནི་ཤེས་རབ་མ་འཆལ་བའམ་ཟབ་ཁྱད་ཡོད་པའི་ཤེས་རབ་ཡིན་ལ། ཡང་སྐབས་རེར། ཤེས་རབ་འཆལ་བ་སྟེ་དཔྱད་པ་ཅི་ཙམ་བྱས་ཀྱང་གཙོ་བོ་རང་གཤིས་དང་འབྲེལ་ནས་འོང་གིན་འདུག་སྙམ་པའང་སྣང་།

དེ་ཡང་། རང་ཉིད་ཀྱིས་མ་ཤེས་པའམ་མ་མཐོང་བ་རྒྱུ་མཚན་དུ་བྱས་ཏེ་མེད་ཅེས་ཐག་གཅོད་མཁན་ཡང་མི་འདུག་གམ། རང་ཅག་བོད་པ་ལ་མཚོན་ན་ཕ་མེས་ནས་གཞི་རྩ་ལྟ་བུའི་གོམས་གཤིས་བཟང་པོ་ཡོད་པས་དེའི་ཐོག་ནས་དཔྱད་པ་བྱེད་རྒྱུ་གལ་ཆེན་པོར་མཐོང་། ཡང་། གཞི་རྩ་གང་ཡང་མེད་པར་དཔྱད་ན་མི་འོང་བས་གཞི་རྩ་ཞིག་ངེས་པར་ཡོད་དགོས་ཏེ། དཔེར་ན། དཔྱད་བྱའི་ཡུལ་ལ་མཐོང་བ་མངོན་གྱུར་དང་། ཅུང་ཟད་ལྐོག་གྱུར། ཤིན་ཏུ་ལྐོག་གྱུར་ཏེ་གཞལ་བྱའི་གནས་གསུམ་ཡོད་ཅིང་། དེ་དག་ལས་རིགས་འགའ་ཞིག་ལུང་ལ་བརྟེན་ནས་ཡིད་ཆེས་བྱེད་དགོས་པ་དང་། ལུང་དེ་ལ་སྔ་ཕྱི་དངོས་ཤུགས་འགལ་བ་མེད་པས་ཁས་ལེན་རུང་བ་དང་། ལུང་སྟོན་མཁན་གྱི་གང་ཟག་གམ་ལུང་སྟོན་པ་པོ་དེས་རང་ཅག་གི་དཔྱད་པའི་ཡུལ་དུ་བསྟན་པ་དེ་དག་ལ་རིགས་པས་གནོད་པ་དང་འགལ་བ་གཏན་ནས་མེད་པར་མཐོང་ནས། སྟོན་པ་པོ་དེས་གསུངས་པ་རྣམས་ཀྱི་ནང་ནས་ངས་བརྟག་དཔྱད་བྱེད་ཐུབ་པ་རྣམས་ལ་ཇི་ཙམ་བརྟགས་ཀྱང་འགལ་བ་མ་མཐོང་བས། དངོས་སྟོབས་རིགས་པས་དཔྱད་པའི་ཡུལ་ལས་འདས་པའི་ཤིན་ལྐོག་སྟོན་པའི་ལུང་དག་ལའང་། ཇི་ལྟར་བསྟན་པ་ལྟར་ཁས་བླངས་ཀྱང་ཕལ་ཆེར་ཐལ་ཆ་ཆེ་བའི་ནང་འགལ་མེད་སྙམ་དུ་རྗེས་སུ་དཔགས་ཏེ་ངེས་ཤེས་འདྲེན་དགོས་པའི་རིགས་གཅིག་ཀྱང་ཡོད་དེ། བཞི་བརྒྱ་པ་ལས། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟེན་ཏེ། །9འདི་ཉིད་ཁོ་ནར་ཡིད་ཆེས་བྱ། །ཞེས་སྔགས་རིམ་ཆེན་མོའི་དབུར་དྲངས་པ་ལྟར། སངས་རྒྱས་ཀྱིས་གསུངས་པའི་ཤིན་ཏུ་ལྐོག་ཏུ་གྱུར་པའི་ཆོས་རྣམས་རང་ཅག་གི་བློའི་ར་བ་ལས་རེ་ཞིག་འདས་པས། ཉམས་མྱོང་གི་སྟེང་ནས་ག་ལེར་ཤེས་ཐབས་བྱེད་དགོས་པ་ལས་རིགས་པ་རྣོ་བ་ཙམ་གྱིས་འཕྲལ་དུ་ཤེས་མི་ཐུབ། དེ་ཡིས་སྟོང་པ་ཉིད་བསྟེན་ཏེ། །ཞེས་གསུངས་པ་ལྟར་སྟོང་པ་ཉིད་ལས་བརྩམས་ཏེ་གསུངས་པའི་སངས་རྒྱས་ཀྱི་ཆོས་ཚུལ་དག་ལ་ལེགས་པར་དཔྱད་དེ་ངེས་པ་རྙེད་པ་ན། དེ་ནས་བཅོམ་ལྡན་འདས་ཀྱིས་གསུངས་པའི་ཤིན་ཏུ་ལྐོག་ཏུ་གྱུར་པའི་ཆོས་རྣམས་རང་ཅག་གིས་ཇི་བཞིན་མ་ངེས་ཀྱང་བཅོམ་ལྡན་འདས་ཉིད་ཀྱི་བཀའ་ལ་དེ་ལྟར་ཡིད་ཆེས་དགོས་ཏེ། ཚད་མ་རྣམ་འགྲེལ་ལས། གཙོ་བོའི་དོན་ལ་མི་བསླུའི་ཕྱིར། །གཞན་ལ་རྗེས་སུ་དཔག་པ་ཡིན། །ཞེས་གསུངས་པ་ལྟར། གཙོ་བོ་ངེས་ལེགས་ཐབས་དང་བཅས་པ་སྟོན་པའི་སྟོན་པའི་གསུང་ལ་ལེགས་པར་དཔྱད་པ་ན་བསྲེག་གཏུབ་འཕེར་བ་ཡོད་པས། མངོན་མཐོ་སྒྲུབ་པའི་ཚུལ་ལས་བརྩམས་པའི་ཤིན་ཏུ་ལྐོག་གྱུར་གྱི་གནས་དག་ལའང་ཡིད་ཆེས་འཕེར་ཞིང་བསླུ་བ་མེད་པ་རེད་སྙམ་དུ་ངེས་པ་འདྲེན་ཐུབ་པ་དགོས། དེས་ན། ནང་པའི་ཆོས་ལ་མཚོན་ན་དཔྱད་པ་བྱེད་དགོས་པ་ཧ་ཅང་གལ་ཆེན་པོ་རེད། བརྟག་ཅིང་དཔྱོད་པའི་བློ་ཡོད་ན་དེ་མ་ཐག་ཁས་མི་ལེན་པར་ཐེ་ཚོམ་གྱི་ངང་དུ་གནས་དགོས་པས་ཅུང་ཟད་མགོ་མཁྲེགས་པོ་ཡོད། ཡང་། རྟོག་གེ་མགོ་མཁྲེགས་སུ་གྱུར་ཏེ་མཐར་ལྷུང་ན་མི་ལེགས་ཀྱང་དེང་གི་དུས་འདིར་ལྷག་པར་ཅུང་ཟད་མགོ་མཁྲེགས་པོ་དགོས་ཀྱི་འདུག །ངས་ཕྱི་རྒྱལ་གྱི་གྲོགས་པོ་རྣམས་ལ་བླ་མ་རེད་ཟེར་ཚད་ལ་གཡམ་རྒྱུག་བྱེད་རྒྱུ་མེད་ཅེས་བཤད་ཀྱི་ཡོད། ངས་བླ་མ་ནང་ཚགས་ལ་ཕྲག་དོག་བྱས་པ་མིན། བཞད་མོ་བཞད། སྐབས་རེར། ཕྱི་རྒྱལ་བ་འགའ་ཞིག་གིས་དང་པོ་བོད་པ་ལས་ཀྱང་ལྷག་པའི་དད་པ་ཆེན་པོ་བྱས། ཡང་ཏོག་ཙམ་མ་འགྲིག་པ་བྱུང་ཚེ་ཞེ་ཡོངས་སུ་ལོག་ནས་འགྲོ་བའང་འདུག །དེ་ཡང་ནོར་བ་ཡིན་པས་དང་པོ་ནས་མཚན་ཉིད་ཚང་མ་ཚང་ལེགས་པར་བརྟག་དགོས་པ་གལ་ཆེ། ཡང་། འདི་འདྲ་ཡོང་མི་སྲིད་པའང་མིན་པས་དེང་སང་ནང་པ་ཁོ་ན་མ་ཡིན་པར་ཧིན་དཱུ་སོགས་ཆོས་བརྒྱུད་འདྲ་མིན་གྱི་ནང་། ཆོས་ལ་དད་པ་ཕྲན་བུ་ཡོད་པའི་སྤྱི་ཚོགས་སུ་ཁ་ནས་ཆོས་བཤད་ཀྱི་ཡོད་ཟེར་གྱི་ཡོད་ཀྱང་དོན་ལ་དངུལ་གྱི་ཆེད་དུ་མགོ་སྐོར་གཏོང་མཁན་མཐོང་ཆོས་སུ་ཡོད་པ་འདི་རེད། དེ་བཞིན་རང་ཅག་བོད་པར་མཚོན་ནའང་བོད་པའི་ནང་གསུང་ཆོས་གནང་བ་སོགས་གཏན་ནས་གོ་རྒྱུ་མེད་ཀྱང་ནུབ་ཕྱོགས་སུ་བླ་མ་ཆེན་པོ་རེད་ཟེར་མཁན་དེ་འདྲའང་འདུག །སྤྱིར་ན་འདི་དག་ཀྱང་ཡོང་སྲིད་དེ་རང་ཅག་བོད་པའི་ནང་དུའང་མིང་ཆེན་པོ་མེད་ན་མི་མང་གིས་བརྩི་མཐོང་མེད་པ་དེ་འདྲའང་ཡོད། ཡང་སྦས་པའི་བརྟུལ་ཞུགས་འཛིན་པའམ་ཤིང་བཟང་པགས་འོག་ནས་རུལ་ཞེས་བརྗོད་སྲོལ་ཡོད་པ་བཞིན་ལྷོད་གཡེང་ཤོར་བ་དེ་འདྲའང་འབྱུང་སྲིད་པས། བོད་པའི་སྤྱི་ཚོགས་སུ་དམིགས་བསལ་གོ་ཐོས་གང་ཡང་མེད་ཀྱང་ཆེད་དུ་བྱ་བའི་གདུལ་བྱ་བྱེ་བྲག་པ་འགའི་དོན་དུ་འགྲོ་དོན་འཕེལ་བའང་འོང་ཆོག་ཀྱང་། སྤྱིར་བོད་པའི་སྤྱི་ཚོགས་སུ་གོ་ཐོས་གང་ཡང་མེད་པ་ཞིག་གློ་བུར་དུ་བླ་མ་ཆེན་པོ་རེད་ཅེས་བརྗོད་པ་ཐོས་དུས་ཐེ་ཚོམ་ཟ་དགོས་པ་ཞིག་མི་འདུག་གམ། སྐབས་ཤིག་སྟོད་འགག་སྔོན་པོ་གྱོན་པའི་རྒྱ་མིའི་བླ་མ་ཞིག་དང་ཐུག་བྱུང་། བཀའ་བརྒྱུད་ཀྱི་སྒོམ་ཞྭ་དང་། སློབ་དཔོན་རིན་པོ་ཆེའི་པཎ་ཞྭ་ལྟ་བུའི་སྔ་འགྱུར་རྙིང་མའི་ཞྭ་དང་། རྗེ་རིན་པོ་ཆེའི་པཎ་ཞྭ་ལྟ་བུའི་དགེ་ལུགས་པའི་ཞྭ་སེར་པོ་སོགས་ཞྭ་མདོག་འདྲ་མིན་མང་པོ་གྱོན་པའི་ཁོ་རང་གི་པར་ང་ལ་བསྟན་བྱུང་། ཁོང་གིས་བོད་གངས་ཅན་དུ་གནས་པའི་རྙིང་མ། ས་སྐྱ། བཀའ་བརྒྱུད། དགེ་ལུགས་བཅས་ཆོས་བརྒྱུད་ཚང་མའི་ཆོས་ཤེས་ཀྱི་ཡོད་ཟེར། ངས་ཀྱང་སྐད་ཆ་འགའ་རེ་དྲིས་པ་ཡིན། ཁོ་རང་གི་སེམས་ནང་ཐེ་ཚོམ་གཏན་ནས་ཡོད་ཚོད་མི་འདུག་པས། སྐད་ཆ་ཧ་ཅང་མང་པོ་ཞིག་བཤད་པར་མ་ཟད་རྫུན་རེ་གཉིས་ཀྱང་བཤད་སོང་། ངས་འདིར་གསལ་པོ་བཤད་ན་ཐལ་ཆ་ཡོད་པར་མ་མཐོང་། ཨ་ལགས་འཇིགས་མེད་ཕྱི་རྒྱལ་ཞིག་ལ་འགྲོ་སྐབས་རྒྱ་མིའི་བླ་མ་དེ་ལ་ཐུག་འདུག །ཨ་ལགས་འཇིགས་མེད་ཀྱིས་བོད་དུ་དགོན་པ་དང་སློབ་གྲྭའི་ཆེད་དུ་ཞལ་འདེབས་ཅུང་ཟད་སློང་བཞིན་ཡོད་པ་དང་ཐུག་པ་ཙམ་ལས། གཞན་འབྲེལ་བ་གང་ཡང་མེད་ཀྱང་ཞལ་འདེབས་སྐོར་ཁོ་དང་སྐད་ཆ་བྱུང་ཡོད་སྙམ། རྗེས་སུ་རྒྱ་མིའི་བླ་མ་དེས་ཁོ་རང་གི་ཆོས་ཚོགས་ཀྱི་ཚགས་པར་སྟེང་དུ། ཨ་ལགས་འཇིགས་མེད་ཁོ་རང་གི་མདུན་ན་ཡོད་པའི་པར་ཞིག་བཞག་ནས། ཨ་ལགས་འཇིགས་མེད་ཏཱ་ལའི་བླ་མའི་བཙན་བྱོལ་གཞུང་གི་བཀའ་བློན་བྱེད་མྱོང་བ་སོགས་ཀྱི་འགྲེལ་བཤད་ཆ་ཚང་ཡོད་པར་མ་ཟད། ཨ་ལགས་འཇིགས་མེད་ལ་རྩ་བའི་བླ་མ་གཉིས་ཡོད་པ་ལས་གཅིག་ཏཱ་ལའི་བླ་མ་དང་། གཅིག་རྒྱ་མི་ཁོ་རང་རེད་ཅེས་རྫུན་བཤད་ནས་བཀོད་ཡོད་འདུག །བཞད་མོ་བཞད། འདི་ནི་དངོས་སུ་བྱུང་བ་ཞིག་སྟེ་ཚགས་པར་འགོད་མཁན་ཡང་ད་ལྟ་ཡོད་ངེས་རེད། བོད་པའི་བླ་མའི་ནང་དུའང་འདི་འདྲ་འབྱུང་མི་སྲིད་པ་མིན་པས་གཟབ་གཟབ་བྱེད་དགོས། གང་ལྟར་བོད་པ་དང་ཕྱི་རྒྱལ་བ་སུ་ཡིན་ཀྱང་བརྟག་དཔྱད་བྱེད་དགོས་པ་ཧ་ཅང་གལ་ཆེན་པོ་རེད། བརྟག་དཔྱད་བྱེད་ལུགས་དེ་ཡང་རྗེ་བཙུན་འཇམ་པའི་དབྱངས་ཀྱིས་རྗེ་རིན་པོ་ཆེར་གཞུང་ཆེན་མོ་རྣམས་ལ་ཞིབ་པར་དཔྱོད་དང་། ངེད་ཀྱིས་བསྟན་པ་རྣམས་དང་ཕལ་ཆེར་མཐུན་པ་ཤ་སྟག་འོང་། མི་མཐུན་པ་རེ་ཙམ་བྱུང་ན་འདོར་སྤུས་གདམས་ངག་ཏུ་འདོད་པ་རྣམས་ལ་འབབ་ཀྱི། གཞུང་ཆེན་མོ་རྣམས་འདོར་དུ་མི་རུང་ངོ་། །ཞེས་གསུངས་པ་ལྟར་དང་། སངས་རྒྱས་བཅོམ་ལྡན་འདས་ཐབས་མཁས་ལ་ཐུགས་རྗེ་ཆེན་པོ་དང་ལྡན་པས་ཡོངས་གྲགས་སུ་གསུངས་པའི་ནང་པ་སངས་རྒྱས་པའི་ཆོས་སྤྱིའི་གཞུང་ཐིག་དང་འགལ་གྱི་འདུག་ན། འདུལ་བའི་མདོ་ལས། ཆོས་མ་ཡིན་པ་སྨྲ་ན་བཟློག་པར་བྱའོ། །ཞེས་གསུངས་པ་ལྟར་བསམ་བློ་བཏང་སྟེ་ལག་ལེན་ལ་ཐེབས་པ་གལ་ཆེར་མཐོང་། འོན་ཀྱང་། ཆོས་འབྲེལ་ཡོད་ན་དེ་དག་རྒྱུ་མཚན་དུ་བྱས་ཏེ་མ་གུས་པ་སོགས་ནམ་ཡང་བྱ་མི་རུང་། དེས་ན། བོད་གངས་ཅན་ལྗོངས་སུ་དར་བའི་ནང་པའི་ཆོས་འདི་རྒྱུ་མཚན་མཐོང་བའི་སྟེང་ནས་ཡང་དག་པ་ཞིག་ཤེས་ན་མཐའ་གཉིས་སུ་མ་ལྷུང་བའམ་ཧ་ཅང་ཟབ་གནད་དང་ལྡན་པའི་ཆོས་ཤིག་ཡིན། འོན་ཀྱང་། ཤེས་ལ་མ་ཤེས་པའི་རིགས་ཀྱིས་ནོར་འཁྲུལ་དེ་ལྟར་བྱེད་ཀྱིན་ཡོད། གང་ལྟར་ཆོས་ཚུལ་འདི་ལེགས་པོ་ཤེས་པ་ལ་དང་པོ་ཐེ་ཚོམ་མམ་དོགས་པའི་ངང་དུ་གནས་ན་དེ་ནས་ཐེ་ཚོམ་དེ་བསལ་བའི་ཕྱིར་ཤེས་འདོད་འབྱུང་ལ། དང་པོ་ཉིད་ནས་དེ་ལྟར་ཡིན་ངེས་སྙམ་པ་ལས་མ་བྱུང་ན་ཕྱི་ནས་ཤེས་འདོད་ཀྱི་རྩོལ་བ་མི་འབྱུང་སྟེ། དཔེར་ན། འདིའི་གནད་འགག་གང་ཡིན་ནམ། འདི་ལྟར་བྱས་ན་འགལ་བ་འདུག་གམ་མི་འདུག་སྙམ་པ་སོགས་སེམས་ལ་ཡང་ཡང་དྲན་ན། དེ་ལུགས་ཀྱིས་འཚོལ་འདོད་འབྱུང་ལ་དེ་བྱུང་ན་དེ་ལ་བརྟེན་ནས་བཙལ་ཞིང་། བཙལ་བ་ལས་འདོད་དོན་རྙེད་པའམ་ཤེས་པ་འབྱུང་བས་སློབ་སྦྱོང་བྱེད་རྒྱུ་ཧ་ཅང་གལ་ཆེན་པོ་རེད།

དེ་ལྟར་ན་སྐབས་སུ་བབ་པ་བཅོམ་ལྡན་འདས་དཔལ་གསང་བ་འདུས་པའི་ལམ་རིམ་གཉིས་ཀྱི་ཁྲིད་མདོར་བསྡུས་འདི་ལྟ་བུ་ཉན་ཏེ། ཁ་སྦྱོར་ཡན་ལག་བདུན་ལྡན་གྱི་གོ་འཕང་མཆོག་བསྒྲུབ་པའི་ཚུལ་ཚང་ལ་མ་ནོར་བ་ཡོངས་སུ་རྫོགས་པ་ཤེས་པར་བྱས་ནས་ཉམས་སུ་བླངས་ཏེ་རབ་ཚེ་འདི་ལ་མཆོག་གི་དངོས་གྲུབ་བརྙེས་པ་དང་། འབྲིང་བར་དོར་འཚང་རྒྱ་བ། ཐ་མ་ཡིན་ཀྱང་སྐྱེ་བ་བརྒྱུད་ནས་འཚང་རྒྱ་བ་ཞིག་ཨེ་ཡོང་འབད་པ་བྱ་དགོས།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

རིགས་བདག་གིས་རྒྱས་བཏབ་པ།

ལྔ་པ་རིགས་བདག་གིས་རྒྱས་བཏབ་པ་ནི། ཞེས་པ་ནས། ཐུགས་ཀར་ཟླ་གདན་ལ་ཧཱུཾ་གི་མཐར་སྔགས་ཕྲེང་བཀོད་ནས་ཡིག་བརྒྱ་བཟླས་ཀྱང་ཆོག་ལ། དེ་ནས་རྒྱས་པར་བྱེད་ན། འདི་ནི་ཐུན་མོང་མ་ཡིན་པའི་མན་ངག་སྟེ། རང་རྡོ་རྗེ་འཆང་དུ་གསལ་བའི་སྤྱི་བོའི་ཨོཾ་ལས་འོད་ཟེར་སྣེ་མོ་ལ་ཨོཾ་དཀར་པོ་ཡོད་པ་དཔག་མེད་འཕྲོས། ཞེས་པ་ནས། ལྷག་མ་སྤྱི་བོར་ལུད་པ་ལས་རྡོ་རྗེ་སེམས་དཔའ་ཡབ་ཡུམ་སྔར་ལྟར་བསྐྱེད་པ་ནི་ལུས་རྒྱས་པར་བྱེད་པའི་རྣལ་འབྱོར་ཏེ་དེས་རིགས་བདག་གི་རྒྱས་གདབ་གྲུབ། ཅེས་ལུས་རྒྱས་པར་བྱེད་པའི་རྣལ་འབྱོར་དང་། ཡང་ངག་རྒྱས་པར་བྱེད་པའི་རྣལ་འབྱོར་ནི་རང་གི་སྟེ་རང་ཉིད་སྤྲུལ་སྐུ་རྡོར་སེམས་སུ་གསལ་བའི་མགྲིན་པའི་ཨཱཿལས་འོད་ཟེར་སྣེ་མོ་ལ་ཨཱཿདམར་པོ་ཡོད་པ་དཔག་མེད་འཕྲོས། ཞེས་པ་ནས། ལྷག་མ་སྤྱི་བོར་ལུད་པ་ལས་རིགས་བདག་གི་ཐུགས་ཀར་ཟླ་གདན་གྲུབ་པ་ནི་ངག་རྒྱས་པར་བྱེད་པའི་རྣལ་འབྱོར་རོ། །ཞེས་དང་།

ཡང་རང་གི་ཐུགས་ཀའི་ཧཱུཾ་ལས་འོད་ཟེར་སྣེ་མོ་ལ་ཧཱུཾ་སྔོན་པོ་གནས་པ་དཔག་མེད་སྤྲོས། ཞེས་པ་ནས། ལྷག་མ་སྤྱི་བོར་ལུད་པ་ལས་རིགས་བདག་གི་ཐུགས་ཀའི་ཟླ་གདན་གྱི་སྟེང་ཧཱུཾ་ཡིག་གྲུབ་པ་ནི་ཡིད་རྒྱས་པར་བྱེད་པའི་རྣལ་འབྱོར་རོ། །ཞེས་ཡིད་རྒྱས་པར་བྱེད་པའི་རྣལ་འབྱོར་རོ། །

དེ་ནས་ལུས་ངག་ཡིད་གསུམ་ཐུན་མོང་དུ་རྒྱས་པར་བྱེད་པའི་རྣལ་འབྱོར་ནི། སླར་ཡང་རང་གི་ཐུགས་ཀའི་ཧཱུཾ་གི་ནཱ་ད་ལས་འོད་ཟེར་སྣེ་མོ་ལ་ཧཱུཾ་ཡིག་ཡོད་པ་དཔག་མེད་འཕྲོས། ཞེས་པ་ནས། དམ་ཚིག་འདི་ནི་དམ་པའོ། །ཞེས་པས་བསྟན་ཏོ། །ཞེས་པ་འདི་ཁུངས་སུ་དྲངས་ནས་གསུངས་སོ། །

རྣལ་འབྱོར་དག་རིམ།

དམ་ཚིག་སེམས་དཔའི་རལ་པའི་ཅོད་པན་ལ། ཞེས་པ་ནས། རྣལ་འབྱོར་ཆེན་པོ་དང་སྒྲུབ་པའི་ཡན་ལག་གོ །རྣལ་འབྱོར་དང་རྗེས་སུ་རྣལ་འབྱོར་གཉིས་སྔོན་དུ་སོང་ནས། དེ་ནས་ཤིན་ཏུ་རྣལ་འབྱོར་དང་། རྣལ་འབྱོར་ཆེན་པོ་སྟེ་རྣལ་འབྱོར་ཕྱི་མ་གཉིས་པོ་ནི་ཤའི་མིག་གིས་མི་མཐོང་བའི་བར་དོས་མངལ་དུ་སྐྱེ་བ་བཟུང་ནས། ཞེས་པ་ནས། སྐྱེ་བ་བཟུང་བའི་གནས་སྐབས་དང་མཐུན་པར་བསྒོམ་པ་སྐྱེ་བ་སྤྲུལ་སྐུར་འཁྱེར་བའི་རྣལ་འབྱོར་རོ། །འདི་དག་གི་དམིགས་རིམ་ནི། དམ་ཚིག་སེམས་དཔའི་རལ་པའི་ཞེས་སོགས་ཀྱི་ཚིག་དེ་མ་བཏོན་པའི་གོང་དུ། སེམས་དཔའ་སུམ་བརྩེགས་བསྒོམས་པའི་རྗེས་སུ་རང་ཉིད་སྤྲུལ་སྐུ་རྡོར་སེམས་སུ་གསལ་བ་དེའི་སྤྱི་བོའི་ཨོཾ་ལས་འོད་ཟེར་འཕྲོས། འོད་ཟེར་གྱི་སྣེ་ལ་མཆོད་ལྷ་དཔག་ཏུ་མེད་པ་སྤྲོས། མཆོད་པའི་རྫས་ལ་ངས་རྒྱུན་དུ་འདི་ལྟར་བསམ་གྱི་ཡོད་དེ། ངས་ཕྱག་འཚལ་བ་དང་སྐོར་བ་དང་སཱཙྪ་གདབ་པ་དང་དེ་བཞིན་གཤེགས་པའི་སྐུ་མཇལ་ནས་ཐལ་མོ་སྦྱར་བ་སོགས་ལུས་ཀྱི་སྒོ་ནས་བསགས་པའི་དགེ་བ་དེ་རྣམས་ཀྱིས་རྒྱུ་བྱས་ཏེ་མཆོད་པའི་རྫས་དཔག་ཏུ་མེད་པ་སྤྲུལ། ཕྱོགས་བཅུའི་རྒྱལ་བ་སྲས་དང་བཅས་པ་མཉེས་པར་བྱས། དེ་དག་གི་སྐུ་གསུང་ཐུགས་ཀྱི་ཡོན་ཏན་སྤྱི་དང་ཁྱད་པར་དུ་སྐུའི་བྱིན་རླབས་ཐམས་ཅད་སྐུ་རྡོ་རྗེ་རྣམ་པར་སྣང་མཛད་ཀྱི་ཚུལ་དུ་བྱོན་ནས་རང་གི་སྤྱི་བོར་ཞུགས། ལུས་ཀྱི་ནང་ཐམས་ཅད་བྱང་ཆུབ་ཀྱི་སེམས་ཀྱི་བདུད་རྩིའི་རྒྱུན་གྱིས་གང་སྟེ་བདེ་བ་ཆེན་པོ་ཉམས་སུ་མྱོང་། ཐོག་མེད་ནས་ལུས་ཀྱི་སྒོ་ནས་བསགས་པའི་སྡིག་སྒྲིབ་བག་ཆགས་དང་བཅས་པ་ཐམས་ཅད་དག་སོང་སྙམ་པ་བྱ། མཚམས་འདིར་དམ་ཚིག་སེམས་དཔའི་རལ་པའི་ཅོད་པན་ལ་ཞེས་པ་ནས་ལུས་ཐམས་ཅད་ཚིམ་པར་བྱེད་པར་གྱུར། ཅེས་པའི་བར་དུ་བཏོན། དེ་ནས་ཆུའི་ལྷག་མ་ཡར་ལུད་པ་ལས། ཡང་རང་ཉིད་སྤྲུལ་སྐུ་རྡོར་སེམས་སུ་གསལ་བའི་མགྲིན་པའི་ཨཱཿལས་འོད་ཟེར་དམར་པོའི་ཚོགས་དང་མཆོད་པའི་ལྷ་མོ་དཔག་ཏུ་མེད་པ་སྤྲོས། རང་གི་དགེ་བ་སྤྱི་དང་ཁྱད་པར་དུ་ཁ་ཏོན་བྱས་པ་དང་། གཟུངས་སྔགས་བགྲང་བ་སོགས་ངག་གི་སྒོ་ནས་གཞན་ལ་ཕན་བཏགས་པ་སྟེ། མདོར་ན། ངག་གི་སྒོ་ནས་བསགས་པའི་དགེ་བ་དེ་རྣམས་མཆོད་རྫས་སྣ་ཚོགས་པའི་རྣམ་པར་སྤྲོས་ནས་རྒྱལ་བ་སྲས་དང་བཅས་པ་ལ་མཉེས་པའི་མཆོད་པ་ཕུལ། དེ་རྣམས་ཐུགས་ཤིན་ཏུ་དགྱེས་ཏེ་སྐུ་གསུང་ཐུགས་ཀྱི་ཡོན་ཏན་སྤྱི་དང་ཁྱད་པར་གསུང་གི་བྱིན་རླབས་མ་ལུས་པ་གསུང་རྡོ་རྗེའི་རྣམ་པར་བྱོན་ནས་རང་གི་ལུས་ལ་ཞུགས། དམ་ཚིག་སེམས་དཔའ་དང་ཡེ་ཤེས་སེམས་དཔའི་སྐུ་ལུས་ཀྱི་ནང་ཐམས་ཅད་འོད་དམར་པོས་གང་། ངག་གི་སྒོ་ནས་བསགས་པའི་སྡིག་སྒྲིབ་ཐམས་ཅད་བྱང་ཞིང་དག་སྟེ། བདེ་སྟོང་གི་ཏིང་ངེ་འཛིན་ཁྱད་པར་ཅན་རང་རྒྱུད་ལ་སྐྱེས་སོང་སྙམ་པ་བྱ། དེ་ནས་སླར་ཡང་ཆུ་རྒྱུན་ཡར་ལུད་པ་ལས་རིགས་བདག་རྡོ་རྗེ་སེམས་དཔར་གསལ་བ་དེའི་ཐུགས་ཀར་ཟླ་གདན་དུ་གྱུར། ཡང་རང་སྤྲུལ་སྐུ་རྡོར་སེམས་སུ་གསལ་བའི་སྙིང་གའི་ཧཱུཾ་ལས་འོད་ཟེར་འཕྲོས། མཆོད་པའི་ལྷ་མོ་དཔག་ཏུ་མེད་པ་སྤྲོས། ཡིད་ཀྱི་སྒོ་ནས་བསགས་པའི་སྡིག་པ་དང་སྒྲིབ་པའི་ཚོགས་ཐམས་ཅད་དག་སོང་སྙམ་པ་བྱ། མདོར་ན། ཐོག་མར་བཤེས་གཉེན་གྱི་ཡོན་ཏན་ལ་དམིགས་པའི་དད་པ་དང་། བཀའ་དྲིན་རྗེས་སུ་དྲན་པའི་གུས་པ་ནས་བཟུང་དལ་འབྱོར་དོན་ཆེ་རྙེད་དཀའ་དང་། འཆི་བ་མི་རྟག་པ། འཁོར་བའི་སྡུག་བསྔལ་སོགས་བསམས་ནས་ཚེ་འདིའི་སྣང་ཤས་ལྡོག་པ་དང་། ཕྱི་མའི་སྣང་ཤས་ལྡོག་པའི་དགེ་བའི་བློ་གང་ཡོད་པ་དང་། གཙོ་བོ་བདེན་པ་བཞིའི་ཚུལ་ལས་བརྩམས་ཏེ་ལེགས་པར་བསམ་ན་ཐར་པ་ཞེས་པ་ཡོད་ཆོག་སྙམ་པ་དང་། ཐར་པ་དོན་གཉེར་གྱི་བློ་དང་། དེ་བཞིན་དུ་བྱམས་སྙིང་རྗེ་བྱང་ཆུབ་ཀྱི་སེམས་དང་། ཡང་དག་པའི་ལྟ་བ་སོགས་དང་། དེ་ནས་བསྐྱེད་རྫོགས་ཀྱི་རིམ་པ་དག་ཀྱང་ལད་ཟློས་ཙམ་ལས་མ་བྱུང་ཡང་ལེགས་པར་བསམ་པའི་དགེ་བ་སོགས། ཡིད་ཀྱི་སྒོ་ནས་བསགས་པའི་དགེ་རྩ་རྣམས་ཀྱང་མཆོད་རྫས་ཀྱི་རྣམ་པར་བསྒྱུར་ནས་རྒྱལ་བ་སྲས་དང་བཅས་པ་ལ་མཆོད། དེ་དག་ཀྱང་ཐུགས་དགྱེས་པ་ཆེན་པོས་སྐུ་གསུང་ཐུགས་ཀྱི་བྱིན་རླབས་སྤྱི་དང་ཁྱད་པར་ཐུགས་ཀྱི་བྱིན་རླབས་ཐམས་ཅད་ཐུགས་རྡོ་རྗེའི་རྣམ་པར་བྱོན་ནས་དམ་ཚིག་པ་དང་ཡེ་ཤེས་པའི་ལུས་གང་། ཐོག་མེད་ནས་ཡིད་ཀྱི་སྒོ་ནས་བསགས་པའི་སྡིག་སྒྲིབ་བག་ཆགས་དང་བཅས་པ་ཐམས་ཅད་དག་སོང་སྙམ་པ་དང་། བདེ་སྟོང་གི་ཏིང་ངེ་འཛིན་ཁྱད་པར་ཅན་རྒྱུད་ལ་སྐྱེས་སོང་སྙམ་པ་བྱ། དེ་ནས་སླར་ཡང་ཆུ་རྒྱུན་ཡར་ལུད་པ་ལས་རྡོ་རྗེ་སེམས་དཔའི་ཐུགས་ཀའི་ཟླ་གདན་གྱི་སྟེང་དུ་ཧཱུཾ་ཡིག་དཀར་པོ་ཞིག་ཏུ་གྱུར། རང་ཉིད་སྤྲུལ་སྐུ་རྡོར་སེམས་སུ་གསལ་བའི་སྙིང་གའི་ཧཱུཾ་གི་ཟླ་ཚེས་ཐིག་ལེ་ནཱ་ད་བཅས་ཡོད་པ་ལས། ནཱ་ད་ལས་འོད་ཟེར་འཕྲོས། རང་གི་སྒོ་གསུམ་ཐུན་མོང་གིས་བསགས་པའི་དགེ་བའི་རྩ་བ་སྟེ། དཔེར་ན། རང་ཅག་གིས་གང་ཐུབ་ཅི་ཐུབ་ཀྱིས་ཟུང་འཇུག་གི་དོན་ལ་གོ་བ་ཆགས་པར་བྱས་ཏེ། སྐུ་ཐུགས་ཟུང་དུ་འཇུག་པའམ་གསང་གསུམ་དབྱེར་མི་ཕྱེད་པའི་རྒྱལ་བའི་སྐུ། རྡོ་རྗེ་གསུམ་གྱི་བདག་ཉིད་འདི་ནི་ཧ་ཅང་ངོ་མཚར་ཞིང་ཁྱད་དུ་འཕགས་པའོ་སྙམ་པ་དང་། འཆི་མེད་རྡོ་རྗེའི་སྐུ་བརྙེས་པའི་སྐུ་གསུང་ཐུགས་ཀྱི་ཡོན་ཏན་འདི་དག་ལ་དམིགས་པའི་དང་བའི་དད་པ་དང་། ཡིད་ཆེས་ཀྱི་དད་པ་དང་མོས་གུས་འོང་ཞིང་། ཡོན་ཏན་དེ་དག་མངོན་དུ་བྱེད་ཐུབ་ན་སྙམ་པའི་མངོན་འདོད་ཀྱི་དད་པ་སོགས་ཀྱིས་མཚོན། དགེ་བའི་བློ་འདི་རྣམས་ཀྱིས་གཙོས་ཟུང་འཇུག་གི་གོ་བའི་སྟེང་ནས་རང་གིས་དགེ་བ་གང་བསགས་པ་རྣམས་མཆོད་རྫས་ཀྱི་རྣམ་པ་དཔག་ཏུ་མེད་པ་བྱུང་སྟེ་རྒྱལ་བ་སྲས་དང་བཅས་པ་ལ་མཉེས་པའི་མཆོད་པ་ཕུལ། ཐུགས་ཤིན་ཏུ་དགྱེས་ཏེ་གསང་ཆེན་རིགས་གཅིག་རྡོ་རྗེ་འཆང་གི་སྐུའི་རྣམ་པ་ཅན་དཔག་ཏུ་མེད་པ་ཚུར་བྱོན། དམ་ཚིག་པ་དང་ཡེ་ཤེས་པའི་སྐུ་ལུས་ཀྱི་ནང་ཐམས་ཅད་གང་། ཆུ་རྒྱུན་ཡར་ལུད་པ་ལས་ཐུགས་ཀའི་ཟླ་གདན་གྱི་སྟེང་གི་ཧཱུཾ་ཡིག་དཀར་པོའི་མཐར་ཡི་གེ་བརྒྱ་པའི་སྔགས་ཕྲེང་གི་གཟུགས་སུ་གྱུར། དེ་ནས། ལྷན་ཅིག་ཁ་སྦྱོར་གྱི་སྦྱོར་བས་བྱང་ཆུབ་ཀྱི་སེམས་ཀྱི་བདུད་རྩི་འཛག་པའི་རྒྱུན་གྱིས་ལུས་ཐམས་ཅད་ཚིམ་པར་བྱེད་པར་གྱུར། ཅེས་བརྗོད་དེ་བདུད་རྩི་འབེབས་སྦྱང་གི་དམིགས་པ་ནི། ཟླ་གདན་ཧཱུཾ་ཡིག་དང་བཅས་པ་དང་ཡི་གེ་བརྒྱ་པའི་སྔགས་ཕྲེང་ལས་འོད་ཟེར་དཔག་ཏུ་མེད་པ་བྱུང་སྟེ། རྡོ་རྗེ་སེམས་དཔའི་བསྒོམ་བཟླས་ཀྱི་སྐབས་ལྟར་ཡས་འདེད་མས་འདེད་ཕུང་འདེད་ཀྱི་དམིགས་པ་རྣམས་བྱས་ཀྱང་རུང་། དེ་ལྟར་ཡིག་བརྒྱ་བསགས་ན་ཐུན་མོང་མ་ཡིན་པའི་བྱིན་རླབས་ཀྱི་ཚན་ཁ་རྨད་དུ་བྱུང་བ་ཡོད་པའི་གསུང་བཤད་ཡོད་པས་འདི་ལྟར་གནང་ཐུབ་ཚེ་སྤུས་དག་པོ་དང་ཧ་ཅང་བློ་བདེ་པོ་འོང་ངེས་རེད།

མདོར་བྱས།

དེ་ལྟར་སྦྱོར་བ་ཆེར་བསྐྱེད་ནས། །ཞེས་པ་ནས། ཨོཾ་ནི་རྣམ་པར་བསམ་པར་བྱ། །ཞེས་མཁའ་གསང་བྱིན་རླབས་སོ། །དེ་བཞིན་ཨ་ལས་བྱུང་བ་ཡི། །ཞེས་པ་ནས། གསང་སྔགས་འདི་ནི་བརྗོད་པར་བྱ། །ཨོཾ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། དེ་ཉིད་ཞེ་དགུ་གསུངས་སྐབས་རིག་མ་འདུ་བྱ་བ་ལ་སོགས་པའི་དེ་ཉིད་ཅེས་པའི་སོགས་སྒྲས་རྗེས་ཆགས་ཀྱི་དེ་ཉིད་དང་། མཆོད་པའི་དེ་ཉིད་གཉིས་གཅིག་ཏུ་བསྡུས་ཏེ་དེ་ཉིད་ཞེ་དགུར་འདོད་པ་དང་། ཡང་ཁྲིད་ཡིག་གཞན་དུ་དེ་གཉིས་སོ་སོར་བགྲངས་ནས་གཤམ་གྱི་དེ་ཉིད་གཉིས་གཅིག་ཏུ་བྱས་ནས་འདྲེན་པ་དང་། རྣལ་འབྱོར་དག་རིམ་དུ་དེ་ཉིད་ཅེས་པའི་ཚིག་དངོས་སུ་སྨོས་པ་ང་གཅིག་བྱུང་ཡང་སྤྱིར་དེ་ཉིད་ཞེ་དགུ་ནི་བཤད་རྒྱུད་རྡོ་རྗེ་ཕྲེང་བའི་དགོངས་པར་གསལ་བས་དེ་ཉིད་ང་གཅིག་ཞེ་དགུར་བྱེད་པ་ལ་དེ་ཉིད་གཉིས་བསྡུ་དགོས་པས་བསྡུ་ཚུལ་ལ་བཞེད་པ་མི་འདྲ་བ་ཡོད་དེ། མཁས་གྲུབ་ནོར་བཟང་རྒྱ་མཚོས་རྗེས་ཆགས་ཀྱི་དེ་ཉིད་དང་། མཆོད་པའི་དེ་ཉིད་གཉིས་རིག་མ་འདུ་བྱ་བ་ལ་སོགས་པའི་དེ་ཉིད་ཅེས་པའི་སོགས་སྒྲས་བསྡུས་པར་བཞེད་དོ། །དེ་ཡང་རྗེ་རིན་པོ་ཆེས་ཐོག་མར་ཕྱག་བྲིས་གནང་བའི་རྣལ་འབྱོར་དག་རིམ་དུ་སོགས་སྒྲ་དེ་ཡོད་ན་ཤིན་ཏུ་ལེགས།

དེ་ནས་དཀྱིལ་འཁོར་རྒྱལ་མཆོག་ནི། རང་སྔགས་ཡི་གེ་ལས་དབྱུང་བ། །ཞེས་པ་ནས། དེ་ཡི་གཡོན་ལ་བསམ་པར་བྱ། །ཞེས་སྒོ་བདུན་གྱི་སྒོ་ནས་དཀྱིལ་འཁོར་རྒྱལ་མཆོག་གི་ལྷ་རྣམས་བཀོད་པར་གསུངས། འདི་ནི་ཐུགས་ཀ་ལས་བྱུང་ནས། །ཞེས་པ་ནས། ཞེ་སྡང་རྡོ་རྗེ་གནས་སུ་ཞུགས། །ཞེས་སྤྲུལ་སྐུ་རྡོར་སེམས་ཞི་བ་དེ་ཞེ་སྡང་རྡོ་རྗེར་བསྒྱུར་ཏེ་ཞི་མ་ཁྲོའི་སྐུར་ཤར་བ་དེ་གསུངས་པ་རེད། ཨིནྡྲ་ནཱི་ལའི་འོད་འབར་བ། །ཞེས་པ་ནས། ཞལ་གསུམ་གྱིས་ནི་རྣམ་པར་མཛེས། །ཞེས་ཞི་དྲག་འདྲེས་མ་སྟེ་མཆེ་བ་ཅུང་ཟད་གཙིགས་པ་ཡེ་ཤེས་ཀྱི་སྤྱན་གསུམ་དང་ལྡན་པའོ། །ཞེ་སྡང་རྡོ་རྗེ་ཏིང་འཛིན་གནས། །ཞེས་པ་ནས། ལོག་པའི་ངང་ཅན་སེམས་ཅན་རྣམས། །ལོག་པའི་ཞེས་པ་ལོག་ལྟ་སྟེ། བཀྲ་ཤིས་གང་ཞིག་མ་ལུས་ལས་ཀྱི་རིགས་དང་ལྡན། །བརྩེ་བའི་བདག་ཉིད་ལོག་པར་ལྟ་བ་ངེས་པར་སྤོང་། །ཞེས་གསུངས་པ་དང་འདྲའོ། །རྣམ་པར་སྦྱངས་ནས་སླར་བྱོན་ཏེ། །ཞེས་པ་ནས། འདོད་དང་ཐར་པར་རབ་སྒྲུབ་པའོ། །ཞེས་དེ་བཞིན་གཤེགས་པ་ལྔ་གསུངས་ནས། དེ་ནས་ཡུམ་བཞི་ནི། མོ་ཧ་ར་ཏི་སྔགས་ཀྱིས་དབྱུང་། །ཞེས་པ་ནས། བྱང་ཤར་མཚམས་སུ་བཞུགས་པར་འགྱུར། །ཞེས་སྤྱན་སོགས་ལྷ་མོ་བཞི་དང་། དེ་ནས་རྡོ་རྗེ་མ་བཞི་སྤྲོ་བ་ནི། རྣལ་འབྱོར་པས་ནི་རིམ་གཉིས་པར། །ཞེས་པ་ནས། སྣང་མཐའ་ཡས་ཀྱི་ཐོར་ཚུགས་ཅན། །ཕྱག་གཉིས་ཀྱིས་ནི་དྲི་ཡི་དུང་ཆོས་བསྣམས་ཏེ། །ཞེས་པ་ནས། དབུ་རྒྱན་ལ་ནི་རྔ་སྒྲ་བཞུགས། །རོ་རྡོ་རྗེ་མའི་རིགས་བདག་དོན་གྲུབ་ཡིན་པས་འདིར་རྔ་སྒྲ་ཞེས་པ་དོན་གྲུབ་ཀྱི་མཚན་གྱི་རྣམ་གྲངས་ཡིན་ནམ་བརྟག །
ཕྱག་གཉིས་ལ་ནི་རོ་ཡི་སྣོད། །ཅེས་པ་ནས། ས་ཡི་འོག་ཏུ་དེ་བཞུགས་སོ། །

མདོ་བསྲེ།

ཁྱེད་རང་ཚོ་རྒྱུད་པའི་གྲྭ་པ་རྒན་པ་དག་གིས་ཤེས་ཀྱི་རེད། ཇ་ཡང་ཐུག་པ་ལྟ་བུ་རེད་འགྲེལ་པ་ཡང་ཐུག་པ་ལྟ་བུ་རེད་གསུང་མཁན་འདན་མ་དབང་ལྡན་རེད་དམ། བཞད་མོ་ཡུན་རིང་བཞད། འདི་ལྟར་བཅོམ་ལྡན་འདས་ཀྱིས་བྱང་ཆུབ་ཀྱི་གོ་འཕང་ནི་འདོད་ཆགས་ལས་སྐྱེ་བར་འགྱུར་བར་རབ་ཏུ་བསྟན་པའི་ཕྱིར། ཞེས་པ་ནས། རིན་ཆེན་འབྱུང་ལྡན་གྱི་ང་རྒྱལ་དང་ལྡན་པས་ལེའུ་དྲུག་པ་ལས་གསུངས་པའི་རྗེས་སུ་ཆགས་པའི་སྔགས་བརྗོད་ལ་འཁྱུད་པ་དང་འོ་བྱ་བ་དང་། གཞུང་འགར་དཔའོ་ཞེས་འབྱུང་བ་མ་དག །གཞིབ་པ་ལ་སོགས་པ་བྱས་ལ་ཡི་གེ་ཧཱུཾ་གི་གླུ་ལེན་ཅིང་ལས་ལ་གནས་པར་བསྒོམ་མོ། །ཞེས་པ་ནས། དེས་ཞེ་སྡང་ལ་སྤྱོད་པའི་སེམས་ཅན་རྣམས་ཡང་དག་པར་སྦྱངས་ལ་དེ་བཀུག་ནས་རང་གི་ལུས་ལ་བཅུག་ན་ཞེ་སྡང་རྡོ་རྗེར་འགྱུར་རོ། །བཅུག་ནས་སམ། ཡང་ན། བཅུག་ལ་ཞེས་བརྗོད་ན་གོ་བདེ་བ་འདུག །དེ་བཞིན་དུ་རྣམ་པར་སྣང་མཛད་ལ་སོགས་པའི་དཀྱིལ་འཁོར་གྱི་ལྷ་རྣམས་ཕྱུང་ནས། ཞེས་པ་ནས། འདི་ནི་དཀྱིལ་འཁོར་གྱི་མཆོག་ཅེས་བྱ་བའི་ཏིང་ངེ་འཛིན་གཉིས་པའོ། །

རྣམ་གཞག་རིམ་པ།

རྣམ་གཞག་རིམ་པའི་སྐབས་འདིར་འབྲས་བུའི་དཀྱིལ་འཁོར་གྱི་ལྷ་ཚོགས་ལ་ཞལ་གསུམ་ཕྱག་དྲུག་དགོས་པའི་རྒྱུ་མཚན་དང་། རྣལ་འབྱོར་རྒྱུད་ཀྱི་ལྷ་ལ་ལུས་ངག་ཡིད་གསུམ་བྱ་བ་དང་བཅས་པ་མཚོན་བྱེད་ཀྱི་ཕྱག་རྒྱ་བཞིས་རྒྱས་འདེབས་ཚུལ་དང་། འདུས་པའི་ལྷ་ལ་ཕྱག་རྒྱ་བཞིའི་རྒྱས་འདེབས་ཚུལ་སོགས་དང་། འདུས་པའི་ལྷ་གྲངས་ལ་དོགས་གཅོད་བཅས་རྣམ་གཞག་རིམ་པའི་ལེའུ་གསུམ་པ་འདིར་གསུངས་ཏེ། སྐུའི་དཀྱིལ་འཁོར་ལ་ལྷ་རྣམས་དགོད་པའི་རྒྱུ་དང་འབྲས་བུ་རྟོགས་པའི་སྔགས་པས་ཞེས་པ་ནས། དེ་བཞིན་དུ་རྩིབས་བཅུ་གཉིས་པའི་ཆོས་ཀྱི་འཁོར་ལོས་བདུད་བཞི་ལས་རྒྱལ་བས་ན་ཛི་ན་ཛིཀ་སྟེ་རྒྱལ་བའི་རྒྱལ་བའོ། །བསམ་པ་ཐམས་ཅད་ཡོངས་སུ་རྫོགས་པར་བྱེད་པའི་རིན་པོ་ཆེ་འཛིན་པས་ན་རིན་ཆེན་འཆང་ངོ་། །ཞེས་པ་ནས། དེ་བསལ་བར་བྱེད་ཅིང་རྣམ་པར་དག་པར་བྱེད་པས་ན་འདོད་པའི་རྒྱལ་པོའོ། །དབྱུག་སྔོན་ཞེས་པའི་སྔོན་པོ་ནི་སེམས་ཅན་རྣམས་ཀྱི་སྡིག་པའི་ལས་སོ། །དབྱུག་པའམ་དབྱིག་པ་ནི་དེ་ཆད་པས་ཚར་གཅོད་པ་སྟེ། ཞེས་པ་ནས། དེ་བཞིན་གཤེགས་པ་ཀུན་གྱི་གཞི། །ཞེས་གསུངས་སོ། །

འདི་ནས་ཕྱག་རྒྱ་བཞིས་རྒྱས་འདེབས་ལ་དོགས་པ་བཀོད་ནས་འདུས་པའི་ལྷ་བསྐྱེད་པའི་སྐབས་ཕྱག་རྒྱ་བཞི་དོན་གྱིས་ཚང་བར་བསྟན་པ་ནི། གསོལ་བ། གལ་ཏེ་རྒྱུད་འདི་ལ་ལག་པའི་ཕྱག་རྒྱ་མེད་ན་འདི་ལྟར་ཕྱག་རྒྱ་བཞིས་རྒྱས་བཏབ་པའི་ལྷའི་སྐུ་བསྐྱེད་པར་འགྱུར། ཞེས་པ་དྲི་བ་བཀོད་པ་ཡིན་པས་ཇི་ལྟར་ཞེས་སྦྱར་ན་གོ་བདེ་ཞིང་རྣམ་གཞག་རིམ་པའི་རྣམ་བཤད་དུའང་ཇི་ལྟར་ན་ཕྱག་རྒྱ་བཞིས་ཞེས་གསལ་བས་ཇི་ལྟར་ཡིན་ནམ་སྙམ། འོན་ཀྱང་། འདི་ལྟར་ཞེས་ཀྱང་སྦྱར་ཆོག་པ་ལྟ་བུར་མངོན། བཀའ་སྩལ་པ། སངས་རྒྱས་ཀྱི་ཡོན་ཏན་མ་ལུས་པས་བརྒྱན་པའི་གཞིར་གྱུར་པའི་ལྷའི་སྐུ་ནི་ཕྱག་རྒྱ་ཆེན་པོའོ། །བཙུན་མོ་ནི་དམ་ཚིག་གི་ཕྱག་རྒྱའོ། །དམ་རྒྱ་ཞེས་པ་ཡུམ་དང་སྦྱོར་བ་ཡིན་པས་དམ་ཚིག་གི་ཕྱག་རྒྱའོ། །སྔགས་ཀྱི་ཡི་གེ་ནི་ཆོས་ཀྱི་ཕྱག་རྒྱའོ། །གཟུགས་སྣ་ཚོགས་ཀྱིས་སེམས་ཅན་ཐམས་ཅད་ཀྱི་དོན་བྱེད་ཅིང་སྒྲུབ་པ་ནི་ལས་ཀྱི་ཕྱག་རྒྱའོ། །ལྷ་ཞལ་གསུམ་ཕྱག་དྲུག་གསུངས་པའི་དོན་གང་ཞེ་ན། གསོལ་བ། རྣལ་འབྱོར་གྱི་རྩ་རྒྱུད་དེ་ཁོ་ན་ཉིད་བསྡུས་པ་ལ་སོགས་པ་དང་། མཐའ་གཅོད་མྱུ་གུ་ལས། འདུས་པ་ལ་ལྟོས་ནས་དེ་ཉིད་བསྡུས་པ་རྩ་རྒྱུད་ཡིན་པ་འདི་སྤྱོད་བསྡུས་ཀྱིའང་དགོངས་པར་སྣང་ངོ་། །ཞེས་པ་ནས། ལེའུ་བཅུ་དྲུག་པའི་སྒྲོན་གསལ་ལས་གསུངས་པ་ལྟར་དབང་གི་སྐོར་ལ་སོགས་པ་འགའ་ཞིག་རྒྱུད་འདི་ཉིད་ནས་དེ་ཉིད་བསྡུས་པ་ལས་ཤེས་པར་བྱ་བར་ཡང་གསུངས་པས། དང་པོའི་གཞི་འཛིན་པ་ལྟ་བུ་ཡིན་པ་ལ་དགོངས་ནས་དེ་ལྟར་འཆད་དམ་བརྟག་གོ །ཞེས་གསུངས་སོ། །གཉི་གའི་རྒྱུད་ལས་ནི་ཞལ་གཅིག་པར་རབ་ཏུ་གྲགས་ན། ཞེས་རྣམ་སྣང་མངོན་བྱང་ལ་སོགས་པ་གཉི་གའི་རྒྱུད་དོ། །ཅིའི་ཕྱིར་འདིར་ཞལ་གསུམ་པ་ལྟ་བུར་སྣང་བར་འགྱུར། བཀའ་སྩལ་པ། ཞེས་པ་ནས། ཐལ་མོ་སྦྱོར་བ་ཙམ་གྱིས་ནི། །ཞེས་དེ་ལྟ་བུའི་རྡོ་རྗེ་ཐལ་མོའི་ངེས་དོན་ཤེས་པའི་སྒོ་ནས་ཐལ་མོ་སྦྱར་ན། སངས་རྒྱས་ཐམས་ཅད་ཡང་དག་འགུགས། །ཞལ་གསུམ་འོང་བའི་རྒྱུ་མཚན་ནི་སྐྱབས་གསུམ་དེ་ཉིད་གསུམ་ཡིན་ཏེ། །ཞེས་པ་ནས། སངས་རྒྱས་ཐམས་ཅད་རྣམ་པར་བཞུགས། །ཞེས་གསུངས་སོ། །གསང་བ་འདུས་པའི་ལྷ་གྲངས་ལ་དོགས་པ་གཅོད་པ་ནི། གསོལ་པ། འདིར་གསང་བ་འདུས་པའི་དཀྱིལ་འཁོར་ལ་ལྷ་རྣམས་དགོད་པ་སློབ་དཔོན་སྣ་ཚོགས་པའི་གཞུང་འཇིག་རྟེན་དུ་རབ་ཏུ་འཇུག་པར་འགྱུར་ཏེ། ཞེས་གསང་འདུས་རྩ་རྒྱུད་ཀྱི་དགོངས་པ་འགྲེལ་བའི་སྐབས་བབ་ཀྱི་སློབ་དཔོན་སྣ་ཚོགས་པ་སྟེ་དུ་མའི་གཞུང་དུ་དཀྱིལ་འཁོར་གྱི་ལྷ་ཚོགས་གསུངས་པའི་སྐབས་ལྷ་གྲངས་མི་མཐུན་པ་དུ་མ་ཡོད་པས། དེ་ཇི་ལྟར་སྒྲུབ་པ་པོ་རྣམས་སོམ་ཉི་མ་མཆིས་པར་འགྱུར། སེམས་དཔའ་ཆེན་པོ་ལེགས་སོ་ལེགས་སོ། །ལུང་དང་རིགས་པས་སོ་སོར་བཤད་པར་བྱའོ། །ཇི་ལྟར་སྐུའི་དཀྱིལ་འཁོར་ལ་ཕུང་པོ་ལ་སོགས་པའི་རང་བཞིན་གྱི་ལྷ་རྣམས་མིང་གིས་དགོད་པ་ཞེས་བཤད་རྒྱུད་རྡོ་རྗེ་ཕྲེང་བའི་ལུང་ཁུངས་སུ་མཛད་ནས་རྡོ་རྗེ་སློབ་དཔོན་གྱི་སྐུ་ལ་བཀོད་པའི་ལྷའི་གྲངས་ལ་ལྷ་སོ་གཉིས་ཏེ། མདོར་ན། ལུས་དཀྱིལ་དུ་བཀོད་པའི་མི་བསྐྱོད་ལུགས་ཀྱི་འདུས་པའི་ལྷ་གྲངས་ལ་ལྷ་སོ་གཉིས་ཡོད་པ་དེ་བཞིན་དུ་ཕྱུང་བའི་དཀྱིལ་འཁོར་ལ་ཡང་འདུས་པའི་ལྷ་རྫོགས་པར་འགོད་པའི་གནས་ཡིན་པའི་ཕྱིར་ཞེས་སྟོན་པར་ཕྱུང་བའི་དཀྱིལ་འཁོར་ལ་ཡང་ལྷ་རྣམས་དགོད་པར་འགྱུར་རོ། །
ཞེས་གསུངས་ཏེ་བསྒྲུབས་སོ། །

དེ་ལྟ་མོད་ཀྱི་རྩ་བའི་རྒྱུད་ལས་ཞེས་པ་ནས། ཡང་དག་པར་གསུངས་ཏེ་དེ་ལ་འཇུག་པར་བྱའོ། །བཤད་རྒྱུད་ཀྱི་ཁུངས་འགོད་པ་ནི། སེམས་ཀྱིས་གཞན་ནི་མི་བསམ་པར། །ཞེས་པ་ནས། རྣམ་ཤེས་ཕུང་པོར་ཡང་དག་བཞུགས། །ཞེས་རྒྱལ་བ་རིགས་ལྔ་དང་། འདི་ཡི་ཤ་སོགས་ས་ཁམས་ལ། །ཞེས་པ་ནས། བཅོམ་ལྡན་འདས་ཡུམ་སྒྲོལ་མ་བཞུགས། །ཞེས་ཁམས་བཞི་ཡུམ་བཞི་དང་། དེ་ཡི་མིག་གི་དབང་གཉིས་ལ། །
དེ་བཞིན་གཤེགས་པ་ས་སྙིང་པོ། །ཞེས་པ་ནས། དེ་བཞིན་གཤེགས་པ་ཀུན་ཏུ་བཟང་། ལུས་ཀྱི་རྩ་རྒྱུས་ཐམས་ཅད་ལ། མཚམས་འདིར་ཚིག་ཅིག་ཆད་འདུག་སྙམ་པ་བྱུང་བ་ལྟར་ཚིག་འདི་གཉིས་ཆད་འདུག་པས། སྣར་ཐང་བསྟན་འགྱུར། རྒྱུད་གེ་པའི་ཤོག་ངོས་ཞེ་གསུམ་གྱི་རྒྱབ་ཏུ་གསལ་བས་རང་རང་གི་དཔེ་ཆར་ཚིག་འདི་གཉིས་བཅུག་ན་ལེགས། དེ་བཞིན་གཤེགས་པ་བྱམས་པའོ། །ཞེས་པའི་ལག་པ་གཡས་པའི་རྩ་བར་ནི། །ཞེས་པ་ནས། བཀའ་སྩལ་པ། ཇི་སྲིད་དུ་བཀྲུ་བཤལ་གྱི་སྣོད་ཡིན་པའི་གནས་སྐབས་སུ་ནི་མཆིལ་མ་འདོར་ལ་གཞོང་པའི་གནས་སྐབས་སུ་འཇིག་རྟེན་པ་རྣམས་ཟས་ཟའོ། །
གཟུགས་བརྙན་གྱི་གནས་སྐབས་སུ་མཆོད་པར་བྱེད་དོ། །ཞེས་པ། དེ་བཞིན་གཤེགས་པའི་སྐུ་གཟུགས་ལྟ་བུ་གཟུགས་བརྙན་དུ་བཀོད་པའི་སྐབས་མཆོད་པར་བྱེད་དོ། །དེ་བཞིན་དུ་ཐ་མལ་པའི་ལུས་ལ་འདོད་ཆགས་དང་ཞེ་སྡང་དང་གཏི་མུག་ལ་སོགས་པས་ཞེས་པ་ནས། དེ་ཡང་དེ་བཞིན་གཤེགས་པར་གསུངས། །ཞེས་སོ། །ཕྱུང་བའི་དཀྱིལ་འཁོར་གྱི་རིམ་པར་ཕྱེ་བ་སྟེ་གསུམ་པའོ།། །།

རྣམ་གཞག་རིམ་པའི་རྣམ་བཤད།

གསུམ་པ་ཕྱུང་བའི་དཀྱིལ་འཁོར་གྱི་རྣམ་གཞག་རིམ་པ་ལ་གསུམ། ཕྱུང་བའི་དཀྱིལ་འཁོར་དངོས། ཞེས་པ་ནས། ལྷག་མ་དཀྱིལ་འཁོར་གྱི་མཆོག་སྟེ་དཀྱིལ་འཁོར་རྒྱལ་མཆོག་དང་ལས་ཀྱི་མཆོག་གི་མཐར་ཐུག་པ་ནི་གཞན་གྱི་དོན་ཆེན་པོ་སྒྲུབ་པས་ན་སྒྲུབ་པ་ཆེན་པོ་སྟེ། ཞེས་གསུངས་སོ། །ཞེས་པ་ནས། ཐོག་མར་རིག་མ་རང་དགའ་བའི་མི་མོའི་རྣམ་པ་ཅན་ཅིག་ཕྱུང་ནས་དེ་ནས་རེག་རྡོ་རྗེ་མ་སོགས་ཀྱི་ལྷ་མོར་བསྐྱེད་དགོས་ཏེ་འབྱིན་པའི་གནས་ནི་སྙིང་ག་ནས་བྱ་བར་མདོ་བསྲེ་ལས་གསུངས་སོ། །ཞེས་པ་ནས། དེ་ཡང་སའི་ཆ་གཉིས་ཏེ་རྟེན་གཞལ་ཡས་ཁང་བསྐྱེད་པ་དང་བརྟེན་པ་ལྷ་བསྐྱེད་པའི་སའམ་གཞི་ཆ་གཉིས་བསྐྱེད་མི་དགོས་གསུངས་པ་ཡིན་ནམ་སྙམ། བསྐྱེད་མི་དགོས་ཀྱི་ཐིག་ལེ་ལས་བྷྲུཾ་ཡིག་དང་དེ་ལས་གཞལ་ཡས་ཁང་གི་མཚན་ཉིད་རྫོགས་པར་བསྐྱེད་པའོ། །ཞེས་པ་ནས། རྒྱས་པ་ལ་སེར་པོ་དང་སོགས་ཀྱིས་བསྡུས་པ་དབང་ལ་དམར་པོ་དང་དྲག་པོ་ལ་ནག་པོ་སྟེ་ལས་ཀྱི་དབྱེ་བ་ཡིས་ཁ་དོག་སོ་སོར་དབྱེ་བར་བྱའོ། །ཞེས་པ། རྒྱུན་གྱི་ཐུན་བཞིའི་རྣལ་འབྱོར་གྱི་ལྷ་སྒོམ་པའི་སྐབས་གཞུང་ནས་གསུངས་པ་བཞིན། སྔོ་སེར་ལ་སོགས་པ་དག་དང་། ལས་སྒྲུབ་པའི་སྐབས་ལྷ་ཐམས་ཅད་སྐུ་མདོག་ལས་མཐུན་གྱི་ཁ་དོག་ཏུ་བསྒྱུར་དགོས་པར་གསུངས་པ་རེད།

མདོག་ཨིནྡྲ་ནཱི་ལ་ལྟ་བུའོ་ཞེས་པ་ནི་གཙོ་བོའི་ཁ་དོག་ལ་དོགས་པ་གཅོད་པ་སྟེ་དེ་ཡང་མདོར་བྱས་ལས། ཞེས་པ་ནས། སྔོན་བྱུང་ལ་མི་བསྐྱོད་པས་བྷ་ག་ལ་དཀྱིལ་འཁོར་སྤྲུལ་པ་ཡིན་ལ་དེ་རྗེས་འཇུག་གི་ཉམས་ལེན་ལ་སྦྱར་ན་མི་བསྐྱོད་པ་ནི་རྣལ་འབྱོར་དང་རྗེས་སུ་རྣལ་འབྱོར་ལ་སོགས་པའི་རྣལ་འབྱོར་བཞིས་བསྒྲུབས་པའི་རྡོ་རྗེ་འཆང་གི་ང་རྒྱལ་འཛིན་པའི་སྒྲུབ་པ་པོའོ། །ཞེས་པ་ནས། ཕྱག་རྒྱ་བསྒྲུབ་པ་བརྩམ་པར་བྱ། །ཞེས་པ་ནས་ས་ཡི་འོག་ཏུ་དེ་བཞུགས་སོ། །ཞེས་པའི་བར་གྱི་རྣམ་གཞག་གོ །

གསུམ་པ་ལ་བཞི། ཕྱག་རྒྱ་བཞིས་ལྷའི་སྐུ་རྒྱས་གདབ་པ་ལ་དྲིས་ལན་གྱིས་དོགས་པ་བཅད་པ། ཞེས་པ་ནས། གལ་ཏེ་འདུས་པའི་རྒྱུད་འདི་ལ་ལག་པའི་ཕྱག་རྒྱ་འཆིང་བ་མེད་ན་ཇི་ལྟར་ན་གོང་དུ་རྣམ་གཞག་རིམ་པའི་གཞུང་ཚིག་ལ་འདི་ལྟར་ཞེས་འབྱུང་བ་མ་དག་པ་འདིས་ཤེས་ནུས། ཕྱག་རྒྱ་བཞིས་རྒྱས་བཏབ་པའི་ལྷའི་སྐུ་སྐྱེད་པར་འགྱུར་ཏེ་མི་འགྱུར་རོ། །ཞེས་པ་ནས། གལ་ཏེ་བཙུན་མོ་དམ་ཚིག་གི་ཕྱག་རྒྱ་ཡིན་ན་རིགས་ལྔ་དང་ས་སྙིང་སོགས་ལྔ་ལ་ཕྱག་རྒྱ་བཞིས་རྒྱས་གདབ་པ་ཡོད་དུ་ཆུག་ཀྱང་ཞེས་པ། རིན་འབྱུང་སོགས་བཞི་ལ་སྤྱན་སོགས་ལྷ་མོ་བཞིས་འཁྱུད་པ་ལྟེ་བ་ཡན་ཆད་ལ་བཀོད། མིག་སོགས་རྣམ་དག་གི་ས་སྙིང་སོགས་ལྔ་ལ་རྡོ་རྗེ་མ་ལྔས་འཁྱུད་པ་ཡོད་ཀྱང་། དོན་གྲུབ་ལ་ཡུམ་མེད་པས་དེ་ལྟར་གསུངས་པ་ཡིན་ནམ། ལྷ་ཕོ་གཞན་རྣམས་དང་ལྷ་མོ་དགུ་ལ་ཕྱག་རྒྱ་བཞིས་རྒྱས་གདབ་པ་མེད་པར་འགྱུར་བས་ཞེས་པ་ནས། དེ་ཉིད་ཀྱང་ཕྱག་རྒྱ་བཞིས་རྒྱས་འདེབས་པའི་དོན་ཡིན་པས་ན་ས་བོན་དང་ཕྱག་མཚན་ལས་བསྐྱེད་ཅེས་པས་དམ་རྒྱ་མཚོན་ཞེས་པའོ། །ཕྱག་རྒྱ་བཞིས་རྒྱས་བཏབ་ནས་ལྷའི་སྐུ་སྐྱེད་པ་དང༌། ཞེས་པ་ནས། འདི་ནི་གཙོ་ཆེར་དཀྱིལ་འཁོར་རྒྱལ་མཆོག་ལ་རྩོད་པ་སྤོང་བ་ཡིན་ལ་མངོན་རྟོགས་ཀྱི་སྐབས་གཞན་འགའ་ཞིག་གིའང་རྩོད་སྤོང་དུ་འགྲོའོ། །

གསང་བ་འདུས་པའི་ལྷ་ལ་ཞལ་གསུམ་ཕྱག་དྲུག་ཡོད་དགོས་པའི་རྒྱུ་མཚན་སོགས་སྟོན་པར། གཉིས་པ་ལ་གཉིས། དྲི་བ་དང༌། ལན་ནོ། །དང་པོ་ནི། སློབ་མས་གསོལ་པ། ཞེས་པ་ནས། རྣལ་འབྱོར་གྱི་རྒྱུད་དང་གཉིས་ཀའི་རྒྱུད་རྣམ་སྣང་མངོན་བྱང་སོགས་ལས་ནི་ལྷ་རྣམས་ཞལ་གཅིག་པར་རབ་ཏུ་གྲགས་པ་སྟེ་བཤད་ན། འདིར་གཉིས་ཀའི་རྒྱུད་ཅེས་པ་ནང་གི་ཏིང་ངེ་འཛིན་དང་ཕྱིའི་བྱ་བ་ཆ་མཉམ་པར་སྟོན་པས་དེ་ལྟར་གསུངས་པ་ཡིན་སྙམ། གསང་བ་འདུས་པ་འདིར་ཅིའི་ཕྱིར་ལྷ་ཐམས་ཅད་ཞལ་གསུམ་པ་ལྟ་བུར་སྣང་བར་འགྱུར་ཞེས་པ་སྟེ་ཞེས་པ་ནས། ཞལ་གཅིག་པ་ནི་ཕལ་ཆེ་བའི་དབང་དུ་བྱས་ཀྱི་མ་ངེས་ཏེ་རྩ་རྒྱུད་དེ་ཉིད་བསྡུས་པའི་དུམ་བུ་དང་པོར་གཙོ་བོ་ཞལ་བཞི་པར་གསུངས་པ་ལྟ་བུའོ། །

གཉིས་པ་ནི། སློབ་དཔོན་གྱིས་ལན་བཀའ་སྩལ་པ། ཞེས་པ་ནས། དཀྱིལ་འཁོར་པའི་ལྷ་རྣམས་ཞལ་གསུམ་རྫོགས་མ་རྫོགས་སུ་བཤད་དོ། །ཞེས་བླ་མེད་ཀྱི་ལུགས་གཞིར་བཞག་ནས་གསུངས་པས་ན་དེ་ལྟར་རོ། །དེ་འཆད་པ་ན་མདོར་བསྟན་པ་ནི། ཞེས་པ་ནས། ད་ནི་ཟུང་འཇུག་གི་རྡོ་རྗེ་ཐལ་མོ་བཤད་པར་བྱ་སྟེ། ཡང་རྡོ་རྗེ་ཐལ་མོ་ནི་རྡོ་རྗེ་སེམས་དཔའ་རིགས་དྲུག་པའི་གོ་འཕང་མཆོག་ཡིན་ནོ། །ཇི་ལྟར་ཞེ་ན་ལག་པ་གཡོན་པས་མཚོན་པའི་ཤེས་རབ་དོན་དམ་འོད་གསལ་དང་ལག་པ་གཡས་པས་མཚོན་པའི་ཐབས་ཀུན་རྫོབ་སྒྱུ་མའི་སྐུ་གཉིས་ཕན་ཚུན་དུ་དབྱེར་མི་ཕྱེད་པར་སྦྱོར་བས་ན་བདེན་གཉིས་ཟུང་འཇུག་སྟེ་སྒྲོན་གསལ་ལས་སོར་སྡུད་དང་། བསམ་གཏན་དང་། སྲོག་རྩོལ་དང་། འཛིན་པ་དང་། རྗེས་དྲན་དང་། ཏིང་ངེ་འཛིན་གྱི་ཡན་ལག་དྲུག་ལས་དྲུག་པ་ཏིང་ངེ་འཛིན་གྱི་ཡན་ལག་ཟུང་འཇུག་ལ་བཤད་པའི་སྐབས་སུ་ཐབས་ཤེས་སྦྱོར་བ་བདེན་གཉིས་སྦྱོར་བའི་ཟུང་འཇུག་ལ་བཤད་པ་ལྟར་རོ། །ཞེས་པ་ནས། སྔ་མའི་སྐབས་སུ་སོར་མོ་གཡས་གཡོན་རེ་རེ་བ་དང་གཉིས་ཀ་ནི་གཉེན་པོས་དག་པར་བྱ་བའི་སྤང་བྱ་ཡིན་ལ་ཞེས་ཡུལ་དབང་རྣམ་ཤེས་གསུམ་འོད་གསལ་ལ་འཇུག་པའི་ཐལ་མོའི་ངེས་དོན་བཤད་པའི་སྐབས་ཐལ་མོ་ཟུང་དུ་སྦྱར་བས་རྣམ་ཤེས་མཚོན་པས་དེ་ཡང་དག་བྱ་ཡིན་གསུངས་པའོ། །

འདིར་ནི་དེ་རྣམས་ཐོབ་བྱའི་དོན་ལ་བྱ་དགོས་པས་ཁྱད་པར་ཤིན་ཏུ་ཆེའོ། །
ཞེས་པ་ནས། སྤྲུལ་པ་བསམ་མི་ཁྱབ་ཆོས་ཅན། །ཞེས་གསུངས་པས་དོན་དམ་ཆོས་སྐུ་ཀུན་རྫོབ་སྤྲུལ་སྐུ་དང་དེ་འདྲ་བའི་བདེན་གཉིས་དབྱེར་མེད་ལོངས་སྐུའོ། །རྣམ་ཐར་གསུམ་ནི་སྟོང་པ་ཉིད་མཚན་མ་མེད་པ་སྨོན་པ་མེད་པའི་སྒོ་གསུམ་མོ། །ཞེས་པ་ནས། དེ་ལྟར་ན་ནག་དཀར་དམར་བའི་ཁ་དོག་གསུམ་ལ་རྒྱུ་མཚན་བསྟན་པར་འགྲོ་ཡི་འདུས་པའི་ལྷའི་ཁ་དོག་སེར་ནག་དཀར་བའི་ཞེས་སོགས་ཐམས་ཅད་ལ་རྒྱུ་མཚན་མ་བསྟན་པར་འགྱུར་བའི་ཕྱིར་རོ། །ཞེས་པ་ནས། ཞལ་གྱི་གྲངས་ལ་དྲིས་ལན་མཛད་པ་འདི་ནི་རིམ་པ་གཉིས་ཀའི་སྐབས་ཀྱི་ལྷའི་ཞལ་གྱི་གྲངས་ཀྱི་རྣམ་གཞག་གོ །

གསུམ་པ་ལ་གཉིས། དྲི་བ་དང༌། ལན་ནོ། །ཞེས་པ་ནས། ཡུམ་བཞིའི་སྟེང་དུ་གཤིན་རྗེ་མཐར་བྱེད་ལ་སོགས་པའི་སྒོ་བཞིའི་ཁྲོ་བོ་བཞི་བསྣན་པའོ། །གཉིས་པ་ལྷ་བཅུ་དགུ་འདོད་པ་ནི། དཔལ་སྒྱུ་འཕྲུལ་དྲ་བ་ལས་འབྱུང་བ་ལ་སོགས་པའི་རིམ་པས་སོ། །གསུམ་པ་ལྷ་ཉེར་ལྔར་འདོད་པ་ནི། སྔར་བཤད་པ་ལྟར་སྙིང་པོའི་དཀྱིལ་འཁོར་གྱི་ལྷ་དགུ་དང་དེའི་ཕྱི་རོལ་ཏུ་གཟུགས་རྡོ་རྗེ་མ་ནས་ཆོས་དབྱིངས་རྡོ་རྗེ་མའི་བར་རྣལ་འབྱོར་མ་དྲུག་དང་དེའི་ཕྱི་རོལ་ཏུ་ཁྲོ་བོ་བཅུའོ་ཞེས་ཏ་ཐཱ་ག་ཏ་རཀྵི་ཏས་བཤད་ཅིང་ཞེས་པ་གསང་འདུས་ཡེ་ཤེས་ཞབས་ལུགས་ཡིན་ནམ། སློབ་དཔོན་འདིས་འདོད་པའི་གསལ་ཁ་མི་སྣང་ངོ་། །ཞེས་པ་ནས། དཀྱིལ་འཁོར་གྱི་ལྷ་གང་ལ་དྲིས་ལན་མཛད་པ་འདི་ནི་རིམ་པ་གཉིས་ཀའི་སྐུ་དཀྱིལ་དང་གཞལ་ཡས་ཁང་ལ་ལྷ་འགོད་པའི་རྣམ་གཞག་གོ །ཞེས་པ། འདི་སྐོར་མཁས་གྲུབ་རྗེའི་གསུང་ཚུལ་དང་། པཎ་ཆེན་བསོད་ནམས་གྲགས་པའི་གསང་འདུས་བསྐྱེད་རིམ་གྱི་གསུང་ཚུལ་མི་འདྲ་བ་གཉིས་ཡོད་སྙམ།

བཞི་པ་ལ་གཉིས། དྲི་བ་དང༌། ལན་ནོ། །ཞེས་པ་ནས། དེས་ན་རང་ཐ་མལ་པ་ཡིན་ན་ལྷར་སྒོམ་དུ་མི་རིགས་སོ་སྙམ་དུ་རྩོད་པའོ། །

གཉིས་པ་ནི། དྲི་བ་དེའི་ལན་སློབ་དཔོན་གྱིས་བཀའ་སྩལ་པ། ཞེས་པ་ནས། ཕྱིས་ཀྱི་སྐབས་ནི། ཕུང་པོའི་རང་བཞིན་སྟོང་པ་ཉིད་དུ་ཡོངས་སུ་ཤེས་ཤིང་ལྷར་བསྒོམས་པས་ཡོངས་སུ་དག་པར་བྱས་པའི་སྐབས་སོ། །ཤེས་པའི་རྒྱུད་གཞན་གྱི་ལམ་གྱིས་གཞན་གྲོལ་བར་མི་འགྱུར་གྱི་རང་གི་རྒྱུད་གྲོལ་བར་འགྱུར་བས་ཞེས་པ་ནས། ཕུང་པོ་དེ་དག་དེ་བཞིན་ཉིད་དང་གཉིས་སུ་མེད་པར་འཇུག་པ་སྟེ་སྦྱར་ནས་ལྷར་བསྐྱེད་པས་དེ་ཡང་དེ་བཞིན་གཤེགས་ཞེས་གསུངས་སོ། །དེ་ལྟར་ན་ལུང་འདིས་རང་བཞིན་རྣམ་དག་གི་དབྱིངས་སུ་རོ་གཅིག་པས་རང་གི་རང་བཞིན་ཤེས་པའི་སྒོ་ནས་ལྷར་བྱས་པས་ཕུང་པོ་བྱང་ཆུབ་ཀྱི་རྒྱུར་འགྱུར་བར་བསྟན་ལ། ཞེས་པ་ནས། ཕྱུང་བའི་དཀྱིལ་འཁོར་གྱི་རྣམ་པར་བཞག་པའི་རིམ་པར་ཕྱེ་བ་སྟེ་ལེའུ་གསུམ་པའི་རྣམ་བཤད་དོ།། །།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

རིག་མ་འདུ་བྱ་བ་སོགས།

བཞི་པ་དེ་འདྲ་བའི་སྐུ་གསུམ་གྱི་གོ་འཕང་ཡང་འདོད་ཆགས་ཀྱི་ཆོས་ཀྱིས་ཐོབ་པར་བསྟན་པའི་ཕྱིར་རིག་མ་འདུ་བྱ་ཞིང་བྱིན་གྱིས་བརླབས་ཏེ་རྗེས་ཆགས་དང་མཆོད་པ་བྱ་བ་ནི། ཞེས་པ་ནས། ལས་རྒྱ་ཡིན་ན་རང་གི་ཕུང་སོགས་ལྷར་བསྐྱེད་པས་ཡུམ་གྱི་ལུས་དཀྱིལ་དུ་འགྱུར་བ་ཡོད་ཀྱང་། ཞེས་པ། ལས་རྒྱ་རང་ཉིད་ཀྱིས་ཕུང་སོགས་ལྷར་བསྐྱེད་ཅེས་པའི་དོན་ཡིན་པས་རང་གི་ཞེས་འབྲེལ་སྒྲ་བྱས་པ་མ་དག་སྙམ། ཡེ་རྒྱ་ལ་སྒྲུབ་གཞི་བློས་བཅོས་པ་ཙམ་ལས་མེད་པས་ལུས་ལ་ལྷ་བཀོད་པ་ཙམ་ཡིན། འོན་ཀྱང་ལྷ་ཐམས་ཅད་རྒྱུད་གཅིག་པས་ཡབ་ལ་བསྐྱེད་པ་དེས་ཐམས་ཅད་ལ་གོ་ཆོད་དོ། །

མཁའ་གསང་བྱིན་རླབས།

མཁའ་གསང་བྱིན་རླབས་ནི། ཡབ་ཡུམ་གྱི་མཁའ་གསང་སྟོང་པར་སྦྱངས་ཏེ་ཕྱི་ཐ་མལ་པའི་རྟགས་ལ་ནང་རྡོ་རྗེ་དང་པདྨ། ཞེས་པ་ནས། དང་སྦྱོར་ཙམ་བྱེད་ན་སྐབས་འདིར་ལྷ་མི་བཞུ་བར་ལུས་དཀྱིལ་གྱི་ལྷ་སོ་སོའི་ཐུགས་ཀར་སྔགས་ཕྲེང་བཀོད་ནས་བཟླས་པ་དང་མཆོད་བསྟོད་བདུད་རྩི་མྱང་བ་ཉེར་བསྡུ་སོགས་བྱའོ། །ཞེས་པ། དང་སྦྱོར་ཙམ་ལས་མི་འདོན་ན། ཕཊ། ༀ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པའི་སྔགས་ཀྱི་ཐད་དུ་གོང་དུ་གསང་མཆོད་སྐབས་ལྟར་བྱང་སེམས་ཀྱི་རྡུལ་ཕྲ་རབ་ལས་གྲུབ་པའི་ཡུམ་གྱིས་ཡབ་དང་ཡབ་ཀྱིས་ཡུམ་ནམ་མཁའ་ཁྱབ་པར་སྤྲོས་ཏེ། ཞེས་སོགས་གསུངས་པ་ལྟར་སྙོམས་པར་ཞུགས་ནས་བདེ་སྟོང་གི་ཏིང་ངེ་འཛིན་སྐྱེས་པའི་མོས་པ་དང་། ནམ་མཁའི་མཐས་གཏུགས་པའི་སེམས་ཅན་ཐམས་ཅད་གང་ལ་གང་འདུལ་གྱིས་ཐོག་མར་ལམ་གྱི་རྟེན་ལ་འགོད་པ་ནས་མཐར་ཐུག་སངས་རྒྱས་ཀྱི་ས་ལ་འགོད་པའི་བར་འཕྲིན་ལས་ཉེར་བདུན་སོགས་ཀྱི་དམིགས་པ་རྣམས་ཀྱང་བྱ། གཤམ་དུ་དཀྱིལ་འཁོར་རྒྱལ་མཆོག་གི་ཆོ་ག་མི་འདོན་པས། དཀྱིལ་འཁོར་རྒྱལ་མཆོག་སྐབས་འདུས་པའི་ལྷ་ཚོགས་སྙིང་ག་ནས་སྤྲོས་ཏེ་སྤྱི་སྒོས་ཀྱི་མཛད་པ་མཛད་པའི་དམིགས་པ་བྱེད་དུ་མེད་ཀྱང་། མདོར་བསྡུས་པའི་ཚུལ་གྱིས་ཐིག་ལེ་ལས་གསང་བ་འདུས་པའི་ལྷ་ཚོགས་བགྲང་གིས་མི་ལང་བ་སྤྲོས་ཏེ། དེ་དག་གིས་ནམ་མཁའི་མཐས་གཏུགས་པའི་འགྲོ་བའི་དོན་མཛད་པའི་དམིགས་པ་དང་། མཐར་དེ་ཐམས་ཅད་ཚུར་བསྡུ་བའི་དམིགས་པ་ངེས་པར་བྱེད་དགོས། དེ་ནས་བཟླས་པའི་སྐབས་དཀྱིལ་འཁོར་དུ་གཙོ་བོ་ཡབ་ཡུམ་གཉིས་ལས་ལྷ་གཞན་སུམ་ཅུ་པོ་མེད་པས་ལུས་དཀྱིལ་ལ་བཀོད་པའི་ལྷ་དེ་དག་གི་ཐུགས་ཀར་སྔགས་འཁོར་བཀོད་དེ་བཟླས་པ་བྱེད་དགོས། དང་སྦྱོར་ཙམ་མིན་པར་དཀྱིལ་འཁོར་རྒྱལ་མཆོག་ཆ་ཚང་འདོན་ན། དེ་བཏོན་ནས་བཟླས་པའི་སྐབས་ཕྱི་དཀྱིལ་གྱི་ལྷ་ཚོགས་དང་ལུས་དཀྱིལ་གྱི་ལྷ་ཚོགས་གཉིས་ཀའི་ཐུགས་ཀར་སྔགས་འཁོར་བཀོད་དེ། དཔེར་ན། རྣམ་སྣང་ལྟ་བུར་མདུན་དང་སྤྱི་གཙུག་གཉིས་ཀ་ལ་རྣམ་སྣང་རེ་རེ་དང་། ས་ཡི་སྙིང་པོ་ལྟ་བུར་ཤར་གྱི་གཡོན་དུ་ས་སྙིང་གཅིག །མིག་གཉིས་ལ་ས་སྙིང་གཉིས། དེ་བཞིན་དུ་ཡུམ་གྱི་སྤྱན་གཉིས་ལ་ས་སྙིང་རེ་རེ་སྟེ་ས་སྙིང་ལྔ་ལ་སོགས་པ་དེ་ལྟར་འགོད་དགོས། འོན་ཀྱང་། དང་སྦྱོར་ཙམ་བྱེད་ན་སྐབས་འདིར་ལྷ་མི་བཞུ་ཞེས་གསུང་ཚུལ་ལ་དཔགས་ན་དཀྱིལ་འཁོར་རྒྱལ་མཆོག་བཏོན་ན་ལྷ་བཞུ་དགོས་པ་ལྟ་བུར་འདུག་ཀྱང་། ནམ་རྒྱུན་བཟླས་དམིགས་བྱེད་པའི་སྐབས་ལྷ་དེ་ལྟར་འགོད་ཅིང་། བདག་བསྐྱེད་ཀྱི་ནང་མཆོད་རྗེས་སུ་མདུན་བསྐྱེད་ཀྱི་གསང་མཆོད་ཀྱི་སྐབས་བཞུ་བའི་དམིགས་པ་བྱེད་དགོས། ཡང་བདག་འཇུག་ལེན་པ་ལྟ་བུའི་སྐབས་སུ་བཞུ་བའི་དམིགས་པ་མི་བྱེད་པར་བདག་འཇུག་གི་མདུན་བསྐྱེད་ཀྱི་གསང་མཆོད་ཀྱི་སྐབས་སུ་བཞུ་བའི་དམིགས་པ་བྱེད་དགོས། ཡང་བླ་མས་སློབ་མར་དབང་བསྐུར་བའི་ཚེ་དེའི་སྐབས་སུ་ཡང་བཞུ་བའི་དམིགས་པ་མི་བྱེད་ཅིང་བདག་འཇུག་ལེན་པའི་སྐབས་སུའང་བཞུ་བར་མི་བྱེད་པར་རྗེས་ཀྱི་དངོས་གཞིའི་དབང་བསྐུར་བའི་ཚེ་གསང་དབང་གི་སྐབས་བཞུ་བའི་དམིགས་པ་བྱེད་དགོས་པར་གསུངས།

དེ་དག་སྨོན་ལམ་ལས། གང་དུ་འཚང་རྒྱའི་ཞིང་ཀུན་དག་བྱས་ནས། །ཞེས་པ་ནས། བཅོ་ལྔ་པར། སྨེ་ཤ་ཅན་གྱི་བདག་ཉིད་ཆེ། །སོགས་ཀྱིས་ཕྱག་རྒྱའི་མཚན་ཉིད་བསྟན་ཏོ། །

དཀྱིལ་འཁོར་རྒྱལ་མཆོག་གི་ཏིང་ངེ་འཛིན་བཤད་པ།

གཉིས་པ་སྐུའི་མཛད་པ་དང་མཐུན་པར་དཀྱིལ་འཁོར་རྒྱལ་མཆོག་གི་ཏིང་ངེ་འཛིན་བཤད་པ་ལ། ཞེས་པ་ནས། ནོར་བུའི་བུ་གའི་ཕཊ་ཡིག་གི་ཟུར་ཡོད་ཙམ་སྟེ་ཟུར་ཅུང་ཟད་ཕྱེ་ནས་ཡིད་ཀྱིས་བྱང་སེམས་ཀྱི་ཆ་ཤས་ཕྲ་མོ་ཡུམ་གྱི་པདྨར་ཕབ་པ་རིགས་ལྔ་སོགས་ལྷ་ཐམས་ཅད་ཀྱི་འབྱུང་གནས་སུ་བསམ། འདིར་ལས་རྒྱ་ཡིན་ཀྱང་བྱང་སེམས་ཡུམ་གྱི་པདྨར་དངོས་སུ་འཕོ་བ་མི་རུང་ངོ་། །ཐིག་ལེ་ཡིད་ཀྱིས་ཕབ་པ་དེ་ཡུམ་གྱི་ཐུགས་ཀར་ཆ་གཉིས་སུ་སོང་བའི་ཆ་གཅིག་བྷྲཱུཾ་ལས་གཞལ་ཡས་ཁང་གདན་བཅས་ཤར་སྒོ་རང་ལ་བསྟན་པ། ཞེས་པ། ཡུམ་གྱི་མངལ་དུ་བསྐྱེད་པ་ཡིན་པས་མདུན་རང་ལ་བསྟན་པ་དང་། ཆ་གཅིག་གདན་དེ་རྣམས་ཀྱི་སྟེང་དུ་ཆ་སོ་གཉིས་སུ་གྱུར། དེ་ལས་དབུས་ཀྱི་གདན་ལ་ཨོཾ་ཨཱཿཧཱུཾ་ཧཱུཾ་དང་། དེའི་མདུན་དུ་ཨོཾ་ཨཱཿཁཾ་ཧཱུཾ། དེ་བཞིན་དུ་ཤར་གྱི་གདན་ལ་ཨོཾ་ཨཱཿཨོཾ་ཧཱུཾ། ནས། གར་བུ་ཟླུམ་པོའི་འོག་གི་གདན་ལ་ཨོཾ་ཨཱཿཧཱུཾ་ཧཱུཾ་གི་བར་འབྲུ་གསུམ་དང་ཞེས་ཨོཾ་ཨཱཿཧཱུཾ་ཧཱུཾ་བཅུ་རྣམས་སུ་གྱུར་ཅེས་བརྗོད་པའི་ཚེ་དམིགས་པ་རྣམས་དུས་གཅིག་ཏུ་ལྷང་ངེར་འཆར་ཐུབ་ན་ལེགས་ཤིང་། གལ་ཏེ་དེ་ལྟར་འཆར་མ་ཐུབ་ན་ཕྱོགས་ཀྱི་ཁྲོ་བོ་བཞི་ལ་ཨོཾ་ཨཱཿཧཱུཾ་ཧཱུཾ་ཞེས་པ་བཞི་དང་། དེ་བཞིན་དུ་མཚམས་ཀྱི་ཁྲོ་བོ་བཞི་ལ་བཞི་དང་། སྟེང་འོག་གཉིས་ལ་གཉིས་ཏེ་ཁྲོ་བོ་བཅུ་ལ་རེ་རེ་བཞིན་བཅུ་བགྲངས་ན་དམིགས་པ་འཆར་བདེ་ཞིང་། དེ་ལྟར་སོ་གཉིས་ཀྱི་སྔགས་རྣམས་ཚིག་ཁ་ནས་འདོན་བཞིན་དོན་བློ་ལ་འཆར་རྒྱུ་ཡོད་པ་གལ་ཆེའོ། །

ས་བོན་སྤེལ་བའི་སྔགས་སོ་གཉིས་སྔགས་ཕྲེང་ལྟར་ཟླུམ་སྐོར་མ་ཡིན་པར་ལྷའི་ཞལ་ལྟ་ཕྱོགས་དང་མཐུན་པར་ཐད་བསྒྲིགས་སུ་བཀོད། ཅེས་པ་ནས། འདིར་རང་ཉིད་ཅེས་ཚིག་ལ་ཐོན་པར་བྱས་པ་སྒྱུ་ལུས་རྩལ་དུ་འདོན་པས་ཡིན། རང་ཉིད་ཅེས་པ་སྒྱུ་ལུས་རྩལ་དུ་འདོན་པའི་ཚིག་ཡིན་ཚུལ་ཅི་འདྲ་ཡིན་ནམ། སྐྱབས་མགོན་རྡོ་རྗེ་འཆང་ནས་མི་བསྐྱོད་པ་དང་། རྡོ་རྗེ་འཆང་ལ་མུ་བཞི་གསུངས་ཀྱང་མཚན་གཞི་ཡིད་ལ་མ་ངེས། ཞེས་པ་ནས། རང་རྡོ་རྗེ་འཆང་ཡབ་ཡུམ་གྱི་མཁའ་གསང་བརྒྱུད་དེ་ཡབ་ཀྱི་ཐུགས་ཀར་དྲངས། མི་བསྐྱོད་པ་རང་གི་ཐུགས་ཀར་དྲངས་ཞེས་པའོ། །བཛྲ་དྷྲིཀ་ཅེས་བསྐུལ་བས་རང་གི་ཐུགས་ཀ་ནས་ཐོན་ཏེ་མི་བསྐྱོད་པའི་དཀྱིལ་འཁོར་དཔག་མེད་ཕྱོགས་བཅུར་འཕྲོ་བ་སྤྲོ་བའི་སྒོ། ཞེས་པ་ནས། རིགས་བདག་རང་ཆས་སུ་ཡོད་པས་བྱང་སེམས་ཀྱིས་དབང་བསྐུར་བ་དབང་བསྐུར་བའི་སྒོ། དེ་ཐམས་ཅད་སླར་བྱོན་ནས་རང་གི་མདུན་དུ་འདུག་པ་ལ་ང་རྒྱལ་བཞག །ཅེས་མི་བསྐྱོད་པས་སྤྱི་སྒོས་ཀྱི་མཛད་པ་རྣམས་མཛད། སྤྲུལ་པ་རྣམས་གཅིག་ཏུ་འདུས། མི་བསྐྱོད་པ་ཡེ་ཤེས་པ་དང་དབྱེར་མེད་དུ་འདྲེས། རང་ལ་རིགས་བདག་རང་ཆས་སུ་ཡོད་པ་དེ་ལས་བྱང་ཆུབ་ཀྱི་སེམས་ཀྱི་བདུད་རྩིའི་རྒྱུན་བྱུང་ནས་དབང་བསྐུར། སླར་བྱོན་ནས་རང་གི་མདུན་ན་འདུག་པ་དེ་སླར་ཡང་རང་གི་སྟེ་རང་ཉིད་སྤྲུལ་སྐུ་རྡོར་སེམས་སུ་གསལ་བ་དེའི་སྙིང་གར་ཞུགས་པས་སྔར་གྱི་གདན་ཟླ་བ་དེ་ཉི་གདན་ལ་ཐིམ་པའི་སྟེང་རང་རྡོ་རྗེ་འཆང་ཞི་བ་དེ་བསྲུང་འཁོར་གྱི་སྐབས་ལྟར་ཞེ་སྡང་རྡོ་རྗེར་གྱུར་པ་ལ་སྔར་གྱི་ཡུམ་རེག་བྱ་རྡོ་རྗེ་མས་འཁྱུད་དེ་བཞུགས་པ་ནི་གདན་ལ་འཁོད་པའི་སྒོའོ། །ཞེས་སྔར་གྱི་ཞི་བའི་སྐུ་དེ་སྤྱན་གསུམ་པ་མཆེ་བ་ཅུང་ཟད་གཙིགས་པ་ཞི་མ་ཁྲོའི་རྣམ་པར་བསྒྱུར་བ་གདན་ལ་འཁོད་པའི་སྒོ་སྟེ། དེ་ལྟར་སྒོ་བདུན་གྱི་སྒོ་ནས་དཀྱིལ་འཁོར་རྒྱལ་མཆོག་གི་ལྷ་སྤྲོ་བསྡུ་བྱའོ། །

དེ་བཞིན་དུ་ལྷ་ཐམས་ཅད་ལ་སྒོ་བདུན་བསྐྱེད་སྦྱར། ཤཱནྟི་པའི་སྙིམ་པའི་མེ་ཏོག་ལས། སྙིམ་པའི་མེ་ཏོག་ལ་སྙིམ་ཏོག་ཅེས་ཚིག་བསྡུ་བྱེད་ཚུལ་ཡོད་དམ། གལ་ཏེ་རྒྱལ་གཞན་དབུས་མར་གྱུར། །དེ་ཡི་གནས་ལ་མི་བསྐྱོད་འགྱུར། །གང་ཚེ་འཁོར་གཙོ་སངས་རྒྱས་འགྱུར། །ཕྱུང་བ་དེ་ནི་བསྟིམ་པར་བྱ། །ཞེས་སོགས་ལྟར་གཙོ་བོ་འཕོ་སྟངས་ནི། རེག་བྱ་རྡོ་རྗེ་མ་གཙོ་བོ་ལ་མི་བསྐྱོད་པས་འཁྱུད་པའི་ཞེས་པ་ནས། དེ་བཞིན་གཤེགས་པ་ལྔ་ལས་གཞན་རྣམས་དོན་ལ་གཙོ་བོའི་ཡེ་ཤེས་ཀྱི་རང་སྣང་ལས་ཤར་བ་བྱང་ཆུབ་རྡོ་རྗེ་དང་སྤངས་རྟོགས་འདྲ་ཡང་དཀྱིལ་འཁོར་དུ་འགོད་པའི་སྐབས་སེམས་དཔའ་དང་སེམས་མའི་ཚུལ་བཟུང་བ་ཡིན་པས་བྱང་སེམས་ཀྱི་རྣམ་པར་བཞུགས་པས་ཆོས་འཁོར་བསྐོར་བ་ལ་སོགས་པའི་སངས་རྒྱས་ཀྱི་མཛད་པ་བཅུ་གཉིས་སོགས་མ་བཤད། སྤྲོས་པའི་ལྷ་རྣམས་སེམས་ཅན་རེ་རེའི་སྤྱི་བོར་བཞུགས་ནས་ངན་སོང་ན་གནས་པ་རྣམས་ལམ་གྱི་རྟེན་མཐོ་རིས་ལ་བཀོད། ཅེས་པ་ནས། རྒྱལ་བ་རྣམས་རེག་བྱའི་བདེ་བས་མཆོད་པ་སོགས་ནང་གི་མཆོད་པ་གསང་བའི་འཁོར་ལོ་མ་མཆོད་ཕྲེང་སྐབས་ལྟར་གོ་དགོས། བྱང་སེམས་རྣམས་ལ་མིག་གི་སྐྱེ་མཆེད་དང་རྩ་རྒྱུས་སྦྱངས་པ་སོགས་ལ་དེ་དག་གི་རླུང་སྡུད་པའི་གནད་དང་། ཞེས་པ་ནས། གཞལ་ཡས་ཁང་ལ་སྔགས་ཟུར་པ་མེད་པས་འབྲུ་གསུམ་གྱིས་འབྱིན་སྔགས་མཛད་པ་ལྟར་རྒྱུད་སྡེ་ན་སྔགས་མི་གསལ་བ་ཐམས་ཅད་ལ་འབྲུ་གསུམ་གྱི་སྔགས་འདིས་ཁ་བསྐང་ཆོག་པ་རྒྱུད་ཀྱི་དགོངས་པ་ཡིན། ཞེས་པ་ནས། བསྐྱེད་རིམ་སྐབས་རྩ་དབུ་མ་ནས་བྱང་སེམས་འབབ་པ་ངེས་ཅན་མིན་ཀྱང་དེ་ལྟར་བསྒོམ་པས་ཞེས་པ། རིག་མ་འདུ་བྱེད་པའི་སྐབས་གསུངས་པ་ཡིན་སྙམ། དབུ་མར་གཞོལ་བའི་རྟེན་འབྲེལ་ཡོད། ཅེས་པ་ནས། དེས་ན་རྒྱུད་པ་བསམ་གཏན་སེངྒེ་ཚང་གིས། རྒྱུད་གཞུང་གི་སྟེང་ནས་རིམ་གཉིས་བསྒོམ་པ་ཡིན་གསུངས་པ་གོ་རྒྱུ་ཆེ་གསུངས།

རྣལ་འབྱོར་དག་རིམ།

དེ་ལྟར་གང་དུ་འཚང་རྒྱ་བའི་གནས་སྣོད་ཡོངས་སུ་དག་པར་གང་གིས་འཚང་རྒྱ་བའི་རྟེན་ལྷ་ཐམས་ཅད་འདུས་པའི་བདག་ཉིད་རྡོ་རྗེ་འཆང་གི་རྣལ་འབྱོར་དང་ལྡན་པས། ཞེས་པ་ནས། བུ་ག་ཡི་གེ་ཕཊ་ཀྱིས་བཀག་པར་བསྒོམ་སྟེ། རིག་མ་འདུ་བྱ་བ་སོགས་ཀྱི་དེ་ཉིད་དོ། །ཞེས་པའི་སོགས་སྒྲས་སྔར་བཤད་པ་བཞིན་རྗེས་ཆགས་དང་མཆོད་པའི་དེ་ཉིད་བསྡུས་པར་མཁས་གྲུབ་ནོར་བཟང་རྒྱ་མཚོའི་བཞེད་པ་ལྟར་བྱས་ན་འཇུག་པ་བདེ་ཞིང་ལེགས་པས་འདི་དེ་ཉིད་སོ་གཉིས་པར་བྱའོ། །

དེ་ནས་རིན་འབྱུང་གི་ང་རྒྱལ་གྱིས་ཡབ་ཡུམ་རྗེས་སུ་ཆགས་པས། ཞེས་པ་ནས། དེ་བཞིན་གཤེགས་པ་ཐམས་ཅད་མཆོད་པའི་རྡོ་རྗེའི་བདག་ཉིད་ངའོ་སྙམ་དུ་ང་རྒྱལ་བྱ་བ་ནི། མཆོད་པའི་དེ་ཉིད་དོ། །སྔར་བཞིན་འདི་དང་རྗེས་ཆགས་གཉིས་དེ་ཉིད་ཞེ་དགུའི་གྲངས་སུ་མི་འདྲེན། དེ་ཡན་ཆད་ནི་དཀྱིལ་འཁོར་གསུམ་སེམས་དཔའ་གསུམ་གྱི་བདག་ཉིད་ཅན་རང་གི་དོན་ཕུན་སུམ་ཚོགས་པ་ཏིང་ངེ་འཛིན་གྱི་རྒྱལ་པོ་མཆོག་གམ། དང་པོ་སྦྱོར་བའི་ཏིང་ངེ་འཛིན་ཏོ། །ཞེས་པ། དང་སྦྱོར་ཙམ་བཏོན་ནས་ཕྲ་མོའི་རྣལ་འབྱོར་བསྒོམས་ན་དྷཱུ་ཏཱིའི་མར་སྣེ་དང་ཐིག་ལེའི་ནང་དཀྱིལ་འཁོར་བཀོད་ནས་སྤྲོ་བསྡུ་བྱེད་དགོས་པར་གསུངས།

དེ་ལྟར་རང་དོན་སྐུ་གསུམ་བརྙེས་ནས་གཞན་གྱི་དོན་ཕུན་སུམ་ཚོགས་པ་དཀྱིལ་འཁོར་རྒྱལ་མཆོག་དང་ལས་རྒྱལ་མཆོག་གཉིས་ཀྱིས་སྒྲུབ་པ་ལ། ཞེས་པ་ནས། ཨོཾ་ཨཱཿཧཱུཾ་ཧཱུཾ་ལ་སོགས་པ་རང་རང་གི་ས་བོན་གྱི་སྔགས་རྡོ་རྗེ་གསུམ་གྱི་ཡི་གེས་བྱིན་གྱིས་བརླབས་པ་སོ་གཉིས་སུ་གྱུར། བསྡུས་ན་ཨོཾ་ཨཱཿཧཱུཾ་ཧཱུཾ་ཞེས་ས་བོན་ཙམ་དང་། རྒྱས་པར་བྱེད་ན་ཨོཾ་ཨཱཿབཛྲ་དྷྲིཀ་ཧཱུཾ་ཧཱུཾ་ཞེས་པའང་ཡོད་སྙམ། ཁྲོ་བཅུའི་སྐབས་ལྟར་ཐིག་ལེ་ཆ་སུམ་ཅུ་རྩ་གཉིས་སུ་གྱུར་ཅེས་བརྗོད་པ་ན་ལྷ་སོ་སོའི་རང་མདོག་ཅན་གྱི་ཐིག་ལེ་སུམ་ཅུ་རྩ་གཉིས་དང་། དེ་རྣམས་ཡོངས་སུ་གྱུར་པ་ལས་ཨོཾ་ཨཱཿཧཱུཾ་ཧཱུཾ་ལ་སོགས་པའི་སྔགས་དེ་དག་ཀྱང་ལྷ་རང་རང་གི་རང་མདོག་ཏུ་བསམ། དེ་ལས་རྡོ་རྗེ་ལ་སོགས་པའི་ཕྱག་མཚན་སོ་གཉིས་སུ་གྱུར། ཅེས་པ་ནས། རང་ཉིད་མི་བསྐྱོད་པ་མཐིང་ནག་མི་བསྐྱོད་པའི་དབུ་རྒྱན་ཅན། རིགས་བདག་མི་བསྐྱོད་པ་དེ་ཡུམ་བཅས་སུ་བསྐྱེད་ན་ལེགས། རེག་བྱ་རྡོ་རྗེ་མ་དང་བཅས་པར་སྐྱེད་པ་ནས་གནོད་མཛེས་ཀྱི་བར་དུ་སྔར་བཤད་པ་བཞིན། ཞེས་པ་ནས། སླར་བྱོན་ནས་རང་གི་མདུན་ན་འདུག་པ་རང་གི་སྙིང་གར་ཞུགས་ནས་འདྲེས་པས། ཞེས་པ་འདི་ལ། མཁས་གྲུབ་ནོར་བཟང་རྒྱ་མཚོའི་རྣལ་འབྱོར་དག་རིམ་གྱི་འགྲེལ་པ་ལས། སླར་བྱོན་ནས་རང་གཙོ་བོ་རྡོ་རྗེ་འཆང་དུ་གསལ་བའི་མདུན་ན་འདུག་པ་དེ་ལ། ང་མི་བསྐྱོད་པ་དེའོ་སྙམ་པའི་ང་རྒྱལ་བཞག་ནས་རང་ཉིད་གཙོ་བོའི་ཐུགས་ཀར་འཇུག་པའི་མོས་པ་བྱས་ཏེ། དེ་ཡང་རང་ཉིད་ཕྱུང་བའི་མི་བསྐྱོད་པར་བསྒོམས་པའི་སྐུའི་ཆ་ཐམས་ཅད་ཅིག་ཅར་དུ་གཙོ་བོའི་སྙིང་ཁ་འབའ་ཞིག་ཏུ་ཞུགས་པར་བསྒོམས་པ་ཡིན་ཏེ། ཞེས་སོགས་གསུངས་པ་ལྟར། སྤྱི་སྒོས་ཀྱི་མཛད་པ་རྣམས་མཛད། ཡེ་ཤེས་པ་དང་དབྱེར་མེད་དུ་འདྲེས། རང་གི་རིགས་བདག་ཡབ་ཡུམ་གྱིས་བྱང་ཆུབ་ཀྱི་སེམས་ཀྱི་དབང་བསྐུར་ནས་མདུན་དུ་འཁོད་པའི་ཚེ་དེ་འདྲའི་མི་བསྐྱོད་པ་དེ་ལ། མངལ་དུ་བསྐྱེད་པ་ནས་བཟུང་རང་ཉིད་མི་བསྐྱོད་པར་གསལ་ཡོད་པས་ང་རྒྱལ་འཇོག་དགོས་པར་གསུངས་པ་དང་། དེ་ལྟ་བུའི་ང་རྒྱལ་དང་བཅས་བཞིན་པའི་མུ་ནས་སྤྲུལ་སྐུ་རྡོར་སེམས་སུ་བསྒྱུར་བའི་སྙིང་གར་ཞུགས་པ་སྟེ། མདོར་ན། འཇུག་བྱའི་མི་བསྐྱོད་པ་དེ་ལ་ང་རྒྱལ་འཇོག་བཞིན་པའི་མུ་ནས་སྤྲུལ་སྐུ་རྡོར་སེམས་སུ་བསྒྱུར་བའི་སྙིང་གར་ཞུགས་པར་མོས་པ་འདི་ལ་རྫོགས་རིམ་གྱི་གནད་ཡོད་པར་གསུངས། རང་རྡོ་རྗེ་འཆང་ཞི་བ་དེ་ཞེ་སྡང་རྡོ་རྗེར་གྱུར་ཏེ། ཞེས་པ་ནས། རྣམ་སྣང་ལ་སོགས་པའི་གོ་འཕང་ལ་བཀོད་པ་སྟེ། དེ་ཉིད་སོ་གསུམ་པ་གཤེགས་པ་འབྱུང་བའི་དེ་ཉིད་དོ། །སྤྱན་མ་ལ་སོགས་པ་བཞིའི་འབྱིན་སྔགས་ནི་རིམ་པ་བཞིན། ཞེས་པ་ནས། སེམས་ཅན་ཐམས་ཅད་དབང་དུ་མཛད་པ་སྟེ། དེ་ཉིད་སོ་བཞི་པ་གཤེགས་མ་དབྱུང་བའི་དེ་ཉིད་དོ། །ཞེས་པ་ནས། གཟུགས་སོགས་ཀྱི་བདེ་བས་རྒྱལ་བ་རྣམས་མཆོད་པ་སྟེ། དེ་ཉིད་སོ་ལྔ་པ་སེམས་མ་དབྱུང་བའི་དེ་ཉིད་དོ། །ཞེས་པ་ནས། མཛད་པ་ནི་རིམ་པ་བཞིན་སེམས་ཅན་ཐམས་ཅད་ཀྱི་རྩ་རྒྱུས་དང་མིག་དང་རྣ་བ་དང་སྣ་དང་ལྕེ་དང་ཡིད་དང་ལུས་ཀྱི་སྐྱེ་མཆེད་དང་ཚིགས་རྣམས་སྦྱོང་བ་སྟེ། དེ་ཉིད་སོ་དྲུག་པ་སེམས་དཔའ་དབྱུང་བའི་དེ་ཉིད་དོ། །ཞེས་པ་ནས། བརྟན་པ་དང་གཡོ་བའི་དུག་དང་ཀླུ་དང་ས་བདག་གི་གདོན་རྣམས་བཅོམ་པ་སྟེ། དེ་ཉིད་སོ་བདུན་པ་ཁྲོ་བོ་དབྱུང་བའི་དེ་ཉིད་དོ། །ཁྱད་པར་ལྷག་མ་རྣམས་ནི་སྔར་བཤད་པ་བཞིན་སྦྱར་རོ། །ཞེས་པ་ནས། འབྱིན་པའི་ཚེ་སོ་སོའི་ང་རྒྱལ་བྱེད་པ་མིན་ནོ། །

མདོར་བྱས།

ལྷ་ནི་སུམ་ཅུ་གཉིས་རང་བཞིན། །དཀྱིལ་འཁོར་ཐམས་ཅད་བསྐྱེད་ནས་ནི། །ཞེས་པ་ནས། ཕྲ་མོའི་རྣལ་འབྱོར་བཟླས་པ་ཡང་། །ཅི་འདོད་པར་ནི་རྣམ་གཉིས་བྱ། །

མདོ་བསྲེ།

དེ་ནས་ལེའུ་གསུམ་པ་ལས། རིན་ཆེན་ཁ་དོག་སྣ་ལྔ་པ། །ཞེས་པ་ནས། སྔགས་ཀྱི་ཡན་ལག་མ་ཉམས་བཟླས། །ཞེས་གསུངས་པ་ལ་སོགས་པས་རྡོ་རྗེའི་བཟླས་པ་དྲན་པར་བྱ་སྟེ། ཞེས་པ། བསྐྱེད་རིམ་པའི་རྡོ་རྗེའི་བཟླས་པ་དྲན་པར་བྱ་གསུངས་པ་ཡིན་པས་གཞུང་འགའ་ཞིག་ཏུ་རྡོ་རྗེ་ལ་ཞེས་འབྱུང་བ་གཏན་ནས་མ་དག་གོ །ལེའུ་བཅུ་གསུམ་པ་ལས། བརྗོད་ནས་རྡོ་རྗེ་སྤྲོ་བ་ནི། །རྫོགས་ནས་རབ་ཏུ་བསྡུ་བར་བྱ། །ཞེས་བྱ་བ་དག་གི་བཟླས་བརྗོད་བྱས་ལ་ཉེ་བར་བསྡུ་བར་བྱ་སྟེ། ཞེས་པ། བཟླས་པ་སྔ་མ་བསྐྱེད་རིམ་པའི་ཡིད་བཟླས་སུ་བྱས་ནས། འདིར་ངག་གི་བཟླས་བརྗོད་བྱས་ལ་ཞེས་པ་ཡིན་ནམ། ཡང་ན་ཚིགས་སུ་བཅད་པ་འདི་དག་གིས་བཟླས་བརྗོད་བྱེད་པར་བསྟན་ཅིང་། དེ་ནས་ཉེ་བར་བསྡུ་བར་བྱ་ཞེས་པའི་དོན་གང་ཡིན་བརྟག །ཕྱི་མ་ལྟར་ན་ནི་དག་གིས་ཞེས་བྱེད་སྒྲར་བཅོས་དགོས་སོ། །

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

ལས་རྒྱལ་མཆོག །

གཉིས་པ་ལས་རྒྱལ་མཆོག་ལ་ཐུན་དངོས་དང་། ཐུན་མཚམས་ཀྱི་རྣལ་འབྱོར་གཉིས། ཞེས་པ་ནས། ཕྱི་མ་གསལ་འདེབས་པའི་ཚེ་སྔ་མ་རྒྱང་བསྒྱུར་མི་བྱ་བར་སྔ་མའི་སྟེང་དམིགས་པ་ཕྱི་མ་བསྣན་ཏེ་གསལ་སྣང་ཤར་བ་ན་མཐར་ང་རྒྱལ་རེ་འཇོག་པ་ཟུང་འབྲེལ་དུ་བསྐྱངས། ཞེས་པ། བདག་བསྐྱེད་འདོན་པའི་ཚེ་ལམ་རིམ་བློ་སྦྱོང་ཤར་སྒོམ་བྱེད་པ་ལྟ་བུ་མ་ཡིན་ཏེ། དེའི་ཚེ་ནི་བློའི་རྩི་མ་ཡལ་བར་སྡོད་པ་དང་ཐད་ཀ་ཐད་ཀའི་དམིགས་རྣམ་བསྐྱངས་པ་ཙམ་ཡིན། འདིར་གསལ་སྣང་འདོན་པའི་ཚེ་བསྐྱེད་རིམ་ཤར་སྒོམ་དང་ཡིད་བཤར་བྱས་པ་ཙམ་མ་ཡིན་པར། སྟོང་སྦྱང་བྱས་ཏེ་བསྡུ་བའི་དམིགས་པ་བྱེད་དགོས་པའི་རིགས་མ་གཏོགས་འབྱུང་བཞིའི་དཀྱིལ་འཁོར་བསྐྱེད་པ་ནས་བཟུང་། སྔར་བསྐྱེད་པ་དེ་དག་བློའི་ཡུལ་ལས་མ་ཡལ་བར་ཁྲ་ལམ་མེར་ཡོད་པ་དེ་གའི་མུ་ནས་དམིགས་པ་ཕྱི་མ་སྣོན་གྱིན་བསྒོམ་དགོས། རང་ཅག་གི་བློ་ངོར་འཆར་དཀའ་ཡང་སྐབས་རེར། དེ་དག་གསལ་སྣང་འདོན་གྱིན་བྱེད་དགོས་པར་མ་ཟད་གཙོ་བོ། ཡེ་ཤེས་ཀྱི་གཞལ་ཡས་ཁང་དང་འདྲེས་པ་སླར་བྱོན་ནས་སྔར་གྱི་གཞལ་ཡས་ཁང་ལ་ཐིམ་པར་གྱུར། ཅེས་པའི་ཚིག་མཚམས་སུ་དལ་ཅིག་མཉམ་པར་བཞག་ནས་བསྒོམ་དགོས། གསང་བ་འདུས་པའི་བདག་བསྐྱེད་ཀྱི་ཆོ་ག་རིང་པོ་ཡོད་པས་ཐང་ཡང་ཆད་ཡོད་སྲིད་པས་ཅུང་ཟད་ངལ་གསོ་བྱ། བཞད་མོ་བཞད། དེ་ཡང་གཉིད་ལ་སོགས་པའི་དབང་དུ་མ་སོང་བར་སྒོམ་པ་གལ་ཆེ་ཞིང་འདིར་རགས་པ་དྲན་པ་གཅིག་པའི་རྣལ་འབྱོར་དང་། ཕྲ་བ་རྟོག་པའི་རྣལ་འབྱོར་གཉིས་གསུངས་ཤིང་། དང་པོ་ནི་ལྷ་སྐུ་རིམ་གྱིས་གསལ་བཏབ་ནས་སྔ་མ་སྔ་མའི་གསལ་སྣང་མ་ཡལ་བའི་ཐོག་ནས་ཕྱི་མ་ཕྱི་མ་བསྣན་ནས་གཞལ་ཡས་ཁང་བསྲུང་འཁོར་དང་བཅས་པ་དང་། ཐུན་མོང་མ་ཡིན་པའི་བསྲུང་འཁོར་ཡོད་མེད་གང་ལྟར་ཡང་ཐུན་མོང་བའི་བསྲུང་འཁོར་གྱི་ནང་དུ་ཆོས་འབྱུང་། དེའི་ནང་དུ་སྣ་ཚོགས་རྡོ་རྗེ་སོགས་གཞལ་ཡས་ཁང་གྲུ་བཞི་སྒོ་བཞི་པ་ལ་སོགས་པའི་མཚན་ཉིད་ཐམས་ཅད་ཡོངས་སུ་རྫོགས་པ། དེའི་ནང་དུ་འདུས་པའི་ལྷ་སུམ་ཅུ་རྩ་གཉིས། དེའི་དབུས་སུ་གདན་གཉིས་ཀྱི་སྟེང་དུ་ཞེ་སྡང་རྡོ་རྗེ་སེམས་དཔའ་སུམ་བརྩེགས། དེ་ལ་ཡང་ལུས་དཀྱིལ་གྱི་ལྷ་སུམ་ཅུ་རྩ་གཉིས་དང་རིགས་བདག་རྡོ་རྗེ་སེམས་དཔའ་དང་བཅས་པ་ཡིད་ངོར་ཤར་བའི་ལྷ་སྐུ་དེ་དག་ལ་གསལ་སྣང་བཏོན་ཏེ། གོང་དུ་ཕྱི་མ་གསལ་འདེབས་པའི་ཚེ་སྔ་མ་རྒྱང་བསྐྱུར་མི་བྱ་བར་སྔ་མའི་སྟེང་དམིགས་པ་ཕྱི་མ་བསྣན་ཏེ་ཞེས་སོགས་གསུངས་པ་ལྟར་རྟེན་བརྟེན་པའི་ལྷ་སྐུའི་རྣམ་པ་སེམས་ལ་དེ་ཙམ་གསལ་པོ་མ་བྱུང་ཡང་འོལ་སྤྱི་ཙམ་འཆར་བ་དེ་གའི་སྟེང་དུ་ཡིད་བློ་མུ་མཐུད་ནས་ཡུན་རིང་པོར་གནས་ཐུབ་ན། རང་གི་མོས་པས་སྟོང་ཉིད་རྟོགས་པའི་གཟུང་རྣམ་ལྷར་ཤར་བའམ་བློས་བཏགས་ཙམ་གྱི་ཡིད་ངོར་ཤར་བའི་བཅོས་མའི་དག་པའི་ཕུང་ཁམས་སྐྱེ་མཆེད་ཀྱི་ཆོས་དེ་ལ་བརྟེན་ནས་བཏགས་པའི་ངའོ་སྙམ་པ་ལ་གོམས་ན་བློ་ལ་འཆར་རྒྱུ་ཡོད་ཚོད་འདུག །ཡང་སྐབས་རེར། གསལ་སྣང་མ་ཐོན་ཀྱང་སྐྱོན་ཀུན་ཟད་ཡོན་ཏན་ཀུན་ལྡན་གྱི་བདག་ཉིད་རྡོ་རྗེ་འཆང་དེ་ང་ཡིན་སྙམ་དུ་ང་རྒྱལ་བཟུང་གིན་བྱ་ཞིང་། ནམ་ཞིག་བབ་བརྟན་པ་བྱུང་ན་ཆེད་དུ་རྩོལ་བ་བསྟེན་མི་དགོས་པར་ཐ་མལ་པའི་ཤ་རུས་གདོས་བཅས་ཀྱི་སྣང་བ་དེ་འགགས་ནས་ཡུན་རིང་ཙམ་སོང་ན་དེ་ནས་བརྗེད་པ་ལྟ་བུར་གྱུར་ཏེ། ནམ་རྒྱུན་ང་ཞེས་བརྗོད་པ་ན་རགས་པའི་ཕུང་པོ་བློ་ཡུལ་དུ་འཆར་བ་ལ་བརྟེན་ནས་ངའོ་སྙམ་པ་སྐྱེ་བ་ལྟར། གསང་བ་འདུས་པའི་རྟེན་བརྟེན་པའི་དཀྱིལ་འཁོར་གྱི་རྣམ་པ་ཡིད་ངོར་ཤར་བ་དེ་ཉིད་མུ་མཐུད་ནས་གནས་ཐུབ་ན། ང་ཞེས་པ་སེམས་ལ་འཁོར་མ་ཐག་ཡིད་ངོར་ཤར་བའི་ལྷ་སྐུ་དེ་ལ་བརྟེན་ནས་བཏགས་པའི་ང་བློ་ངོར་འཆར་ཐུབ་པ་འོང་། དེ་ལྟ་བུའི་སྒོ་ནས་ང་རྒྱལ་དང་གསལ་སྣང་བཟུང་བ་དང་དེ་གཉིས་ཟུང་འབྲེལ་དུ་བསྐྱངས། དེ་ཡང་བསྐྱེད་རིམ་གྱི་ཟབ་པ་དང་རྒྱ་ཆེ་བ་ལ་སློབ་དགོས་ཤིང་རྒྱ་ཆེ་བ་ལ་སློབ་པ་ལ་ཡང་ང་རྒྱལ་དང་གསལ་སྣང་ལ་སློབ་དགོས། གསལ་སྣང་ལ་ཡང་ཞུས་དག་ལྟ་བུ་བཏང་ན་ཏིང་ངེ་འཛིན་སེམས་དཔའི་ཧཱུཾ་གི་ནཱ་ད་དང་། ཐིག་ལེ། ཟླ་ཚེས། ཧཱུཾ་དེར་ཉི་གདན། དེའི་ཕྱི་རོལ་ཏུ་མི་བསྐྱོད་པ། མི་བསྐྱོད་པའི་མདུན་ནས་བལྟས་ན་མཱ་མ་ཀཱི་དང་ཞལ་སྦྱོར། དེའི་རྒྱབ་ཏུ་འཇམ་དཔལ་བཅས་དེ་ལྟར་ཕུང་པོ་ལྔ་རྣམ་དག་རྒྱལ་བ་རིགས་ལྔ། ཁམས་བཞི་རྣམ་དག་ཡུམ་བཞི། སྐྱེ་མཆེད་དང་རྩ་རྒྱུས་དང་ཚིགས་དང་ཡན་ལག་རྣམ་དག་ཁྲོ་བོ། དེ་བཞིན་དུ་མདུན་དུ་འཁྱུད་པའི་རེག་བྱ་རྡོ་རྗེ་མ་དང་དེའི་ཕུང་པོ་ལྔ་རྣམ་དག་རྒྱལ་བ་རིགས་ལྔ། ཁམས་བཞི་དངོས་སུ་མེད་ཀྱང་ས་བོན་ཙམ་ཡོད་པ་དེ་རྣམ་དག་ཡུམ་བཞི། མིག་སོགས་གཟུགས་རྡོ་རྗེ་མ་ལ་སོགས་པ་ལ་ས་སྙིང་ལ་སོགས་པས་འཁྱུད་པ། དེ་ནས་གཙོ་བོའི་གདན་དང་། གདུང་རིང་གྲུ་བཞི་དབུས་མ་དང་། ཤར་དུ་རྣམ་པར་སྣང་མཛད། དེ་ནས་གར་བུ་ཟླུམ་པོའི་མཐའ་དང་དེའི་གཤམ་དུ་བུམ་པ་གཉིས་དང་དེའི་སྟེང་དུ་སྤྱན་སོགས་ལྷ་མོ་བཞི། དེ་ནས་གཟུགས་རྡོ་རྗེ་མ་ལ་སོགས་པ་ཐུན་མོང་གི་རྡོ་རྗེ་ར་བའི་བར་དུ་ཕར་བསམ། ཐུན་མོང་མ་ཡིན་པའི་བསྲུང་འཁོར་བསྒོམས་ཡོད་ན་ཕུར་གདབ་བྱེད་སའི་ཕུར་ཁུང་བར་དུ་བསམ། དེ་ནས་ཏིང་ངེ་འཛིན་སེམས་དཔའི་བར་དུ་སྔར་བཞིན་ཚུར་ཡིད་གཤར་བྱ། དེ་ལྟར་ཕར་འགྲོ་ཚུར་འོང་གི་དམིགས་པ་ཡང་ཡང་བྱས་ཏེ་བརྩོན་པ་བསྟེན་ཐུབ་ན་གོམས་འདྲིས་ཐེབས་པ་འོང་ཞིང་། ཁྲ་ལམ་མེ་འཆར་ཐུབ་ན་དེ་གའི་ངང་ལ་བཞག་ནས་གསལ་སྣང་བཏོན། དེ་ནས་སྔར་བཤད་པ་བཞིན་དེ་ལ་བརྟེན་ནས་བཏགས་པའི་ངའོ་སྙམ་པའི་ང་རྒྱལ་འཇོག་པ་འདི་ལ་རྒྱ་ཆེན་པོ་ལ་བསླབ་པ་ཞེས་བྱ། ཟབ་མོ་ལ་སློབ་པའང་ཧ་ཅང་གལ་ཆེ་སྟེ། བློ་ལ་ཤར་བའི་སྣང་བ་སྣ་ཚོགས་པ་འདི་དག་ནི་བློས་བཅོས་ནས་བསྒོམས་པ་ཡིན་པས། ལྕང་སྐྱའི་ལྟ་མགུར་ལས། བཅོས་ནས་བསྒོམས་ན་ཡང་ལྷན་སྐྱེས་འཆར་བས། །
རྟོགས་ལྡན་རྒན་པོ་རྣམས་ཨུ་ཚུགས་མི་དགོས། །ཞེས་གསུངས་པ་ལྟར་བློས་བཅོས་ནས་ཡིད་ངོར་ཤར་བ་ཙམ་ཡིན་ཀྱང་དེ་ལ་བརྟེན་ནས་དགའ་སྡུག་གི་རྣམ་རྟོག་སྐྱེ་བ་མཐོང་ཆོས་སུ་ཡོད་ཅིང་། ཡང་བདེ་སྡུག་མྱོང་མཁན་གྱི་བདག་རང་བཞིན་མེད་པར་སེམས་པ་དང་། དེ་བཞིན་དུ་དག་པའི་བརྟན་གཡོའི་ཆོས་ཅན་གྱི་བཀོད་པ་རྣམ་པ་སྣ་ཚོགས་སུ་ཤར་བ་འདི་དག་ཀྱང་བརྟེན་ནས་འབྱུང་བའི་རང་བཞིན་ནམ་ལྟོས་ནས་གྲུབ་པ་ཡིན་པས་དེ་དག་འཐད་ཅིང་། ལྟོས་མེད་རང་དབང་གིས་གྲུབ་པའི་གཤིས་ལུགས་ཤིག་ཡོད་ན་འདི་དག་འོང་མི་སྲིད་པའམ་འོང་མི་བདེ་བ་ཞིག་སྟེ། བཀའ་གདམས་ཕ་ཆོས་སུ་ཇོ་བོ་རྗེ་དང་། འབྲོམ་སྟོན་པ། རྔོག་ལེགས་པའི་ཤེས་རབ་བཅས་བླ་མ་དཔོན་སློབ་གསུམ་ལྷན་དུ་བཞུགས་པའི་སྐབས། དག་པའི་སྣང་བ་ལ་སྤྲུལ་པའི་རོལ་པ་སྣ་ཚོགས་ཤིག་ཤར་བའི་ཚུལ་རྣམས་ཡི་གེར་བཀོད་པ་དག་མཇལ་བའི་ཚེ་ཧ་ཅང་ངོ་མཚར་སྐྱེ་དགོས་པའི་གནས་ཤིག་ཡོད། འོན་ཀྱང་། དེ་དག་ལ་ཞིབ་ཏུ་བརྟགས་ན། དེ་ཐམས་ཅད་ཀྱང་བརྟེན་ནས་བཏགས་པ་ཡིན་པའི་ཕྱིར་རྐྱེན་སྣ་ཚོགས་དང་འཕྲད་པའི་དབང་གིས་ཆོས་ཅན་གྱི་འགྱུར་བ་སྣ་ཚོགས་པ་དེ་དག་འོང་བ་ཡིན་ཏེ། སྤྱིར་ཆོས་གང་ཡིན་ཀྱང་རྐྱེན་གྱིས་འགྱུར་བ་མེད་པའམ་རྐྱེན་སྣ་ཚོགས་པའི་དབང་གིས་གྲུབ་པ་མ་ཡིན་པར་ལྟོས་མེད་རང་དབང་གིས་གྲུབ་པ་ཞིག་ཡིན་ན། འགྱུར་བ་སྣ་ཚོགས་པ་དེ་དག་ལྟོས་ས་སོ་སོ་ལ་ལྟོས་པའི་རྣམ་པ་མི་འདྲ་བ་ཡོང་སྟངས་མེད་པ་སོགས་ལ་བསམ་ན་སྐབས་རེར་སེམས་ལ་ཕན་ཆེ་བའི་ཁྱད་འདུག །མདོར་ན། རང་བཞིན་མེད་པའི་ལྟ་བ་གང་ཐུབ་ཅི་ཐུབ་ཀྱིས་བློ་ངོར་ཤར་བའི་ཚུལ་ལ་འབད་དེ་བསྒོམ་དགོས་སོ། །སྔགས་རིམ་ཆེན་མོར་གསུངས་པ་ལྟར་ལྷ་སྐུ་སྒོམ་པའི་ཚེ་དང་པོ་སྟོང་སྦྱང་བྱས་ཏེ་སྟོང་པ་ཉིད་ལ་སེམས་ཞུགས་པ་ལྟ་བུས་སྟོང་ཉིད་བསྒོམ། དེ་ནས་སྟོང་ཉིད་རྟོགས་པའི་གཟུང་རྣམ་ལྷར་ཤར་བར་མོས་པའི་སྣང་ཕྱོགས་ལྷའི་འཁོར་ལོ་བསྐྱེད་ཅིང་། དེ་ནས་སླར་ཡང་ལྷའི་འཁོར་ལོ་བསྐྱེད་པ་དེ་ཉིད་ཆོས་ཅན་ནམ་ཁྱད་གཞིར་བཟུང་ནས་དེའི་སྟེང་གི་ཁྱད་ཆོས་སམ་ཆོས་ཉིད་ཀྱི་དོན་ལ་ལེགས་པར་དཔྱད་དེ། དམིགས་པ་ལྷའི་འཁོར་ལོ་ལ་དམིགས་ནས་རྣམ་པ་རང་བཞིན་མེད་པར་ངེས་པའི་བློ་སྐྱེ་ཐབས་བྱ། དེས་ན། བསྐྱེད་རིམ་གྱི་གཙོ་བོ་དོན་དམ་རྣམ་ཅན་བསྒོམ་པ་འདི་ཡིན་ཏེ། སྒྲུབ་ཐབས་ཀུན་བཟང་ལས། ཐ་མལ་རྣམ་རྟོག་རྒྱུན་ལས་གཞན་པ་ཡི། །སྲིད་པའི་སྡུག་བསྔལ་གཞན་ཅིའང་ཡོད་མ་ཡིན། །དེ་དང་རྣམ་པར་འགལ་བར་འགྱུར་བའི་སེམས། །འདི་ནི་མངོན་སུམ་དུ་ནི་རྟོགས་པར་འགྱུར། །ཞེས་གསུངས་པ་ལྟར་ཐ་མལ་གྱི་རྣམ་རྟོག་བདེན་འཛིན་དང་འཛིན་སྟངས་འགལ་བའི་དངོས་ཀྱི་གཉེན་པོ་དོན་དམ་རྣམ་ཅན་གྱི་བསྐྱེད་རིམ་བསྒོམས་པས་སྲིད་པའི་རྩ་བ་གཅོད་ཐུབ་པར་གསུངས་པ་འདི་ཧ་ཅང་གལ་ཆེའོ། །
དེའི་ཚེ་ལས་དང་པོ་བས་སྟེང་འོག་གི་ཕྲ་མོ་ཅུང་ཟད་རེ་བསྒོམ་ན་བྱིང་རྒོད་གཅོད་པ་ལ་ཁྱད་ཆེ་བས། ཞེས་པ། ཕྲ་མོའི་རྣལ་འབྱོར་གཙོར་འདོན་གྱི་སྐབས་མིན་ཀྱང་བྱིང་རྒོད་གཅོད་པའི་དོན་དུ་སྐབས་རེར། དྷཱུ་ཏཱིའི་ཡར་སྣེ་དང་མར་སྣེར་ཕྱག་མཚན་གསལ་བཏབ་ན་བྱིང་རྒོད་གཅོད་པ་ལ་དགོས་པ་ཡོད། བྱིང་ཤས་ཆེ་ན། སྟེང་སྒོའི་ཕྲ་མོ་བསྒོམ་པ་ལ་ནི། སྙིང་གའི་ཧཱུཾ་གི་ནཱ་ད་ལས་རྡོ་རྗེ་སྔོན་པོ་རྩེ་ལྔ་འོད་ཟེར་ལྔ་འཕྲོ་བ་ཡུངས་འབྲུའམ། ཡུངས་འབྲུ་ཙམ་དེ་ཆུང་དྲགས་ནས་མི་གསལ་ན་དེ་ལས་ཅུང་ཟད་རགས་ཙམ་སྟེ་ནས་འབྲུ་ཙམ་ཡར་བྱུང་སྟེ་མགྲིན་པ་ནས་བརྒྱུད་དེ་སྣ་བུག་གཡས་ནས་ཐོན། གདོང་གི་སྣ་རྩེར་ཉི་གདན་སྲན་མ་ཕྱེད་གཤག་ཙམ་གྱི་སྟེང་དུ་རྡོ་རྗེ་སྔོན་པོ་རྩེ་ལྔ་པ་འོད་འཚེར་འཚེར་བ་གྱེན་འགྲེང་དུ་འཁོད་པ་ལ་དྲན་ཤེས་ཀྱིས་དམིགས་པ་རྩེ་གཅིག་ཏུ་འཇོག །ཅེས་པ། ལམ་རིམ་སོགས་སུ་གསུངས་པ་ལྟར་བྱིང་རྒོད་ནི་གཙོ་བོ་ཡུལ་ཅན་གྱི་ངོས་ནས་སེམས་གྲུང་རིལ་རིལ་ལམ་ངར་ཤ་ཡོད་པ་དེ་འདྲ་མ་ཡིན་པར་ཉོབ་སྣང་འོང་བ་དང་། སེམས་ཐང་ཆད་དེ་བྱིང་ནས་སེམས་གྲུང་པོ་མེད་པ་ལ་བྱིང་བར་གསུངས་ཡོད། སྐྱོན་འདི་བསལ་བ་ལ་སེམས་འཕང་མཐོ་རུ་གཏོང་དགོས་པས་དམིགས་རྟེན་གདོང་གི་སྣ་རྩེ་དྷཱུ་ཏཱིའི་ཡར་སྣེ་ལྟ་བུ་ལ་བསམ་ན་དམིགས་པ་མཐོ་བ་དེས་སེམས་འཕང་མཐོ་བའི་རྣམ་པ་འབྱུང་ཞིང་། ཡང་དམིགས་རྟེན་ཕྲ་མོ་གསལ་འདེབས་ཚེ་སེམས་བསྒྲིམ་དགོས་ཤིང་དམིགས་རྟེན་ཅུང་ཟད་ཆེན་པོ་ཡོད་ན་སེམས་བསྒྲིམ་མི་དགོས་པའི་ཁྱད་པར་ཡོད་དེ། དཔེར་ན། རི་ལྟ་བུར་བལྟ་བ་ལ་རིག་པ་དེ་ཙམ་བསྒྲིམ་མི་དགོས་ཤིང་དེའི་སྟེང་གི་རྡོ་སོགས་ཡུལ་བྱེ་བྲག་པ་ལ་རིག་པ་བསྒྲིམས་ནས་བལྟ་དགོས་པ་བཞིན་ནོ། །དེས་ན། དམིགས་རྟེན་ཕྲ་ན་རིག་པ་བསྒྲིམ་དགོས་པས་བྱིང་བ་གཅོད་པར་ཕན་པར་མ་ཟད་དམིགས་རྟེན་ཉམས་མཐོ་སར་བསྒོམས་ན་བྱིང་བ་གཅོད་པ་ལ་ཁྱད་ཆེ། ཡང་རྒོད་ཤས་ཆེ་ན། སེམས་འཕང་མཐོ་བའི་དབང་གིས་སེམས་ཧ་ཅང་སྤྱང་གྲུང་ཆེ་དྲགས་ན་འཕྲོ་རྒོད་འབྱུང་བས་རྒོད་ཤས་ཆེ་ན། རྟགས་ཀྱི་བུག་པའི་ནང་ཉི་གདན་ལ་སྙིང་ག་ནས་ཐིག་ལེ་ཕྲ་མོ་འོད་ཟེར་ལྔ་པ་ཅན་འཕྲོ་བ་ཡུངས་འབྲུའམ་ནས་འབྲས་ཙམ་ཕབ་པ་ལ་དམིགས་ནས་དྷཱུ་ཏཱིའི་མར་སྣེ་ལ་སྔར་ལྟར་བསྒོམ། བསྐྱེད་རིམ་ཕྲ་རགས་གཉིས་མཐར་ཕྱིན་པ་ལས་བསྐྱེད་རིམ་རགས་པ་མཐར་ཕྱིན་པར་སྤྲོ་བསྡུ་སོགས་ཕྲ་མོ་ལ་ཆིག་དྲིལ་མི་དགོས་པས་བྱིང་རྒོད་ཆོད་པ་ན་སྔར་གྱི་དམིགས་པ་ལ་འཇུག །ཐོག་མར་ལྷའི་གོ་སར་ཐོ་ཡོར་འདྲ་བ་རེ་ཤར་ནའང་གྲིམ་ཆ་དང་གསལ་ངར་ཡོད་ན་བོག་ཐོན་སླ་བས་དེ་ལ་དབུ་དང་ཕྱག་ཞབས་ཀྱི་རྣམ་པ་བཏོད་དེ་འཆར་རྐྱེན་པ་ཞིག་དམིགས་རྟེན་དུ་བྱས་ནས་དེ་ཁོ་ན་བསྒོམ། ཞེས་པ། དང་པོ་དམིགས་པ་ལམ་ཙམ་ཤར་ན་དམིགས་རྟེན་དེ་ཙམ་ལ་སེམས་བཟུང་ན་ལེགས་ཤིང་གཙོ་བོ་ཡུན་བསྲིངས་ནས་བསྒོམ་པ་ཧ་ཅང་གལ་ཆེ། གཅིག་ལེགས་པར་ཤར་ན་དེས་ལྷག་མ་ལ་རྒྱས་ཁེབས་པས་གཞལ་ཡས་ཁང་གི་འོད་ཕྲེང་བར་རིམ་པར་བསྣན་ཏེ་རྫོགས་པར་ཤར་བ་ན་ཕྱི་ནས་ནང་། ནང་ནས་ཕྱི། ཤར་ནུབ། ལྷོ་བྱང་རྣམས་སུ་ཡིད་ངོར་འཆར་བ་ལ་བསླབ། བྱིང་རྒོད་ཆོད་ན་འཕྲོ་རྨུགས་ཞར་ལ་ཁེགས་པས་ཞེས་པ། བྱིང་རྒོད་བཅད་དེ་སེམས་གྲུང་པོ་བྱུང་ན་རྨུགས་པ་བྱིང་བའི་རྒྱུར་གསུངས་པས་དེ་གཏན་ནས་མི་སྐྱེ་ཞིང་། རྒོད་པ་ཆོད་ན་ཕལ་ཆེར་འཕྲོ་བ་མི་འབྱུང་ཡང་སེམས་དགེ་བའི་དམིགས་པ་ལ་འཕྲོ་བ་ནི་འོང་ངོ་། །ཇེ་ཞིབ་ལ་བཏང་ནས་དམིགས་པ་ལ་བྱིང་རྒོད་དང་བྲལ་བར་འཇོག་ཚུལ་ཞིབ་པར་ས་སྡེ་དང་ལམ་རིམ་ལྟར་ཡིན། ཟབ་པ་དེ་ཁོ་ན་ཉིད་ལ་བསླབ་པ་ན། ངེས་ངོ་སྟོང་ཉིད་དང་། ཞེས་ངེས་ངོར་སྟོང་པ་ཉིད་ཀྱི་དོན་དྲན་པར་བྱས་ནས་སྣང་ཆ་རྟེན་བརྟེན་པར་ཤར་བའི་ནང་གི་ཐབས་ཤེས་ཀྱི་ཉམས་ལེན་དང་ཕྱིའི་རྣལ་འབྱོར་ཟུང་འབྲེལ་མེ་ལོང་ལ་བྱད་བཞིན་དང་ཆུའི་ཟླ་བ་ཕན་ཚུན་ལྟོས་ནས་གྲུབ་པ་ལྟར་སྣང་སྟོང་ཟུང་འཇུག་ཐོགས་བཅས་སྲ་འཐས་ཀྱི་གཟུགས་སུ་མ་གྲུབ་པའི་རྣལ་འབྱོར་ཁོ་ན་ལ་ཡིད་ཅི་འགྲོ་བྱ། ཞེས་པ་ནས། སྐྱེ་མཆེད་ཀྱི་ལྷ་སོགས་དེ་ལྟར་འཆར་མི་ནུས་པ་ལས་དང་པོ་སོགས་ཀྱི་གནས་སྐབས་བཞི་ལས། དེ་ལྟར་ང་རྒྱལ་དང་གསལ་སྣང་གོམས་གོམས་ནས་ལས་དང་པོ་བ་ལ་སོགས་པའི་གནས་སྐབས་དེ་དག་འོང་ཞེས་པའོ། །སྐྱེ་མཆེད་དང་ལུས་དཀྱིལ་གྱི་ལྷའི་སྤྱན་གྱི་དཀར་ནག་ཚུན་ཆད་ལ་རེག་མཐོང་གི་མཚན་མ་རྙེད་ནས་བྱིང་རྒོད་དང་བྲལ་བར་ཉིན་ཞག་གི་དྲུག་ཆར་སྐྱོང་ནུས་པ་ན་རགས་པ་དྲན་པ་གཅིག་པའི་རྣལ་འབྱོར་བརྟན་པ་དང་། དེ་ལ་ཅི་འདོད་དུ་འཇོག་ཐུབ་ཚེ་རགས་པ་ལ་དབང་ཐོབ་པའམ་མཐར་ཕྱིན་པ་ཡིན་ལ། ཞེས་པ། སྐྱེ་མཆེད་ཀྱི་ལྷ་ཚུན་ཆད་ལ་རེག་མཐོང་གི་མཚན་མ་རྙེད་པ་སྟེ། ཉིན་ཞག་གི་དྲུག་ཆ་སྟེ་ཆུ་ཚོད་བཞི་ཙམ་ལ་བྱིང་རྒོད་ཀྱི་སྐྱོན་དང་མ་འདྲེས་པར་དམིགས་པ་ལ་ལྷན་ནེ་གནས་ཐུབ་ན་རགས་པ་དྲན་པ་གཅིག་པའི་རྣལ་འབྱོར་བརྟན་པ་བྱུང་བ་དང་། དེ་བྱུང་ན་རླུང་སེམས་འཇུག་པ་གཅིག་པའི་གནད་ཀྱིས་སེམས་དམིགས་པ་གང་དུ་བཟུང་བའི་གནས་དེར་རླུང་འདུ་བ་ཆོས་ཉིད་ཡིན་པར་རིམ་ལྔ་གསལ་སྒྲོན་དང་། རིམ་ལྔ་གདན་རྫོགས་དང་། དེ་བཞིན་དུ་ལཱུ་ཨི་པའི་རྫོགས་རིམ་དངོས་གྲུབ་སྙེ་མ་དང་། སྔགས་རིམ་ཆེན་མོ་སོགས་སུ་གསལ་བ་ནི་རྗེ་རང་གི་ཐུགས་རྒྱུད་ལ་ཉམས་མྱོང་ཚད་མ་འཁྲུངས་ནས་གསུངས་པ་གསལ་པོ་རེད། དེས་ན། རྣལ་འབྱོར་འདི་རྣམས་བསྒོམས་པས་ལུས་ཀྱི་རྩ་རླུང་ཐིག་ལེ་ལ་འགྱུར་བ་འགྲོ་རྒྱུ་ཡོད་པ་དང་། དེ་ལ་བརྟེན་ནས་མི་ཕལ་པའི་བློ་ཡུལ་ལས་འདས་པའི་ཉམས་མྱོང་དམིགས་བསལ་བ་རྒྱུད་ནས་གསུངས་པ་བཞིན་སྐྱེ་རྒྱུ་ཡོད་པ་ཧ་ཅང་གསལ། དེས་ན། རྒྱུན་དུ་རྗོད་བཞིན་པ་ལྟར་དངོས་སུ་རང་ཉིད་ལ་ཕན་ནུས་ལྡན་པའི་ཉམས་མྱོང་ཚད་མ་སྐྱེས། དེ་འདྲ་བའི་ཉམས་མྱོང་ཚད་མ་དེ་བསླུ་བ་མེད་པ་དང་ཕན་ཐོགས་ཡོད་པར་བརྟེན། དེ་འདྲའི་ཉམས་མྱོང་ཚད་མ་སྟོན་མཁན་གྱི་བླ་མ་དེ་ཡང་བསླུ་བ་མེད་པའི་བླ་མ་ཡིན་པར་གོ་ཐུབ་པ་དང་། བསླུ་བ་མེད་པའི་བླ་མ་དེ་ཡང་བསྟན་བཅོས་ཚད་མ་ཉམས་བཞེས་གནང་བ་ལས་མཚན་ཉིད་དང་ལྡན་པར་གྱུར་པ་མཐོང་བ་ན་བསྟན་བཅོས་ཚད་མ་ལ་ངེས་པ་རྙེད་ཅིང་། དེ་ཡང་ཀླུ་སྒྲུབ་ཡབ་སྲས་ཀྱི་གཞུང་རྣམས་ཡིད་རྟོན་ཐུབ་པ་དང་གདེང་འཇོག་འཕེར་བ་ཡིན་པར་སེམས་གཏིང་ནས་ངེས་པ་རྙེད་ཐུབ། ཀླུ་སྒྲུབ་ཡབ་སྲས་ཀྱི་གཞུང་འདི་དག་གི་ཁུངས་གཏུགས་ས་ནི་རང་ཅག་གི་འཆད་ཉན་བྱེད་བཞིན་པའི་གསང་འདུས་རྩ་རྒྱུད་འདི་ལྟ་བུ་ཡིན་ལ། འདི་དག་ཀྱང་གང་བྱུང་དུ་སྒྲུང་བཤད་པ་ལྟར་གཏན་ནས་མ་ཡིན་པར། ཇི་སྐད་བཤད་པ་བཞིན་དུ་བསོད་ནམས་ཀྱི་རྒྱབ་རྟེན་དང་མ་བྲལ་བར་ཚུལ་དང་མཐུན་པར་རང་གིས་ཉམས་སུ་བླངས་ན་ཉམས་རྟོགས་སྐྱེ་རྒྱུ་ཡོད་པའམ་ལུས་སེམས་ལ་འགྱུར་བ་ཁྱད་པར་བ་འགྲོ་རྒྱུ་ཡོད་པས། སྟོན་པ་བཅོམ་ལྡན་འདས་རྒྱ་གར་འཕགས་པའི་ཡུལ་དུ་ཞལ་བཞུགས་པའི་དུས་དེ་ཉིད་དུ་གསུངས་པ་ཡིན་མིན་གང་ལྟར་ཡང་ལུང་ཚད་མ་རེད། ལུང་ཚད་མ་འདི་ལྟ་བུ་ནི་སྟོན་པ་བཅོམ་ལྡན་འདས་མྱ་ངན་ལས་འདས་ཟིན་པའི་རྗེས་སུའང་བོད་དང་རྒྱ་གར་གཉིས་ཀར་བྱུང་ཡོད་དེ། ལས་ཅན་གྱི་གང་ཟག་འགའ་ཞིག་གི་ངོར་སྟོན་པས་དགེ་སློང་གི་རྣམ་ཅན་གྱིས་ཆོས་གསུངས་པའམ་གདམས་ངག་སྟོན་པ་ཡོད་ལ། དཔེར་ན། རྗེ་རིན་པོ་ཆེར་རྡོ་རྗེ་འཇིགས་བྱེད་ཞལ་གཟིགས་པའི་སྐབས་འཇམ་པའི་དབྱངས་ཞི་བའི་རྣམ་པར་གཟིགས་པ་དང་། ཡང་དམ་ཅན་ཆོས་རྒྱལ་ལ་བཀའ་བསྒོས་གཉེར་གཏད་ཀྱི་སྐབས་ལྟ་བུར་འཇམ་དབྱངས་ཞི་བ་དེ། དེ་མ་ཉིད་དུ་བསྒྱུར་ནས་འཇིགས་བྱེད་ལྟ་བུ་དྲག་པོའི་སྐུར་བཞེངས་པ་དེ་འདྲ་ཡང་གསུངས་ཡོད། དེ་བཞིན་དུ་རང་ལ་དད་པ་ཡོད་སའི་བླ་མ་མཇལ་བ་ན་སྐབས་རེར། བླ་མ་དེ་མཇལ་བ་དང་། སྐབས་རེར། ལྷག་པའི་ལྷའི་རྣམ་པར་མཇལ་བ་དེ་འདྲའང་ཡོད་དེ། དཔེར་ན། བརྙན་འཕྲིན་དུ་གཟུགས་བརྙན་ག་གེ་མོ་ཞིག་ཤར་ནས་མི་གསལ་བར་གྱུར་པ་ན་ཡང་གཟུགས་བརྙན་གཞན་ཞིག་འཆར་འོང་བ་ལྟ་བུ་ཡོད་པ་ནི་ལོ་རྒྱུས་ཀྱང་ཡོད། དེ་ལྟར་བསམས་ན་ལོངས་སྤྱོད་རྫོགས་པའི་སྐུ་དང་སྤྲུལ་པའི་སྐུ་ཞེས་པ་འདི་མེད་ན་ལོ་ཉིས་སྟོང་ལྔ་བརྒྱའི་གོང་དུ་རྒྱ་གར་ལ་བྱུང་བའི་སངས་རྒྱས་དེ་བྱེ་བྲག་སྨྲ་བའི་གཞུང་དུ། ལྷན་ཅིག་གཉིས་མིན་སངས་རྒྱས་བཞིན། །ཞེས་གསུངས་པ་ལྟ་བུ་གཅིག་ཁོ་ན་ལས་བྱུང་མེད་ན་ནི་ཧ་ཅང་འགལ་འདུ་མང་པོ་འོང་། དེས་ན། རང་རྒྱུད་ལ་ངེས་པ་རྙེད་པའི་རིམ་པའི་དབང་དུ་བྱས་ན་དང་པོ་རང་རྒྱུད་ལ་ཉམས་མྱོང་ཚད་མ་སྐྱེས། དེ་ལ་བརྟེན་ནས་བླ་མ་ཚད་མར་མཐོང་། དེ་ལ་བརྟེན་ནས་བསྟན་བཅོས་ཚད་མར་མཐོང་། དེ་ལ་བརྟེན་ནས་ལུང་ཚད་མར་མཐོང་བ་འབྱུང་ལ། ཡང་བྱུང་བའི་རིམ་པའི་དབང་དུ་བྱས་ན་ལུང་ཚད་མ་དང་པོ་དང་། དེ་ལ་བརྟེན་ནས་བསྟན་བཅོས་ཚད་མ། དེ་བཞིན་དུ་བླ་མ་ཚད་མ་དང་། ཉམས་མྱོང་ཚད་མ་བཅས་འབྱུང་ངོ་། །ལམ་འབྲས་སློབ་བཤད་པ་དག་གིས་ཚད་མ་བཞི་ལྡན་ཞེས་གསུངས་པ་འདིས་ངའི་སེམས་ལ་ཕན་ཐོགས་བྱུང་ལ་འདི་དག་ལ་གནད་འགག་འདུག་སྙམ་པ་བྱུང་། ཡང་རྣམ་དཔྱོད་དང་ལྡན་པའི་རིག་པ་ཉིད་ཀྱི་དབང་དུ་བྱས་ན་བདེན་གཉིས་དང་། བདེན་བཞི། སྐྱབས་འགྲོ་བཅས་རིམ་པར་བསམ་དགོས། འདི་དག་འཕྲོས་བཤད་ཡིན། སྔར་བཤད་པ་ལྟར་རྗེ་རིན་པོ་ཆེས་རང་གི་མྱོང་ཐོག་ནས་མཐའ་ཆོད་པར་གསུངས་པའི་ལེགས་བཤད་དག་ལ་ཐོས་བསམ་སྒོམ་གསུམ་གྱིས་འཇུག་པ་གལ་ཆེ་ཞིང་། འདིར་ཉིན་ཞག་གཅིག་གི་དྲུག་ཆར་སྐྱོང་ནུས་ན་ཞེས་པ་ལྟར་བྱུང་ན་རྫོགས་རིམ་གྱི་རྟོགས་པ་དང་འབྲེལ་བའི་ཡོན་ཏན་རྣམས་རེ་བ་བྱེད་དུ་ཡོད་པར་མཐོང་ཐུབ་མོད། སེམས་འདི་ཕྱི་རོལ་ཏུ་འཕྲོ་རྒྱུ་མང་བའི་དབང་གིས་སྐར་ཆ་རེ་གཉིས་ཀྱི་ཡུན་ལ་ཡང་སེམས་རྩེ་གཅིག་ཏུ་གནས་མི་ཐུབ་པས་ཉིན་ཞག་གཅིག་གི་དྲུག་ཆ་འཁྱོང་བ་འདིའང་ཧ་ཅང་དཀའ། དེ་ལས་དཔྱད་སྒོམ་བྱེད་རྒྱུ་ཅུང་ཟད་སླ་སྟེ། ངོས་ཀྱི་ངོ་ཤེས་རི་ཁྲོད་ཀྱི་མཚམས་པ་བ་ཞིག་གིས་བཤད་དོན། སེམས་རྩེ་གཅིག་ཏུ་གནས་པ་ནི་རྒྱའི་བཙོན་ཁང་དུ་སྡོད་པ་ལས་ཀྱང་དཀའ་ངལ་ཆེ་བ་འདུག་ཟེར། དེ་ཡང་བདེན་ནམ་སྙམ་སྟེ་ལུས་བཙོན་ཁང་དུ་ཡོད་ཀྱང་སེམས་ཀྱིས་ཅི་ཡང་བསམ་ཆོག་ལ། སེམས་རྩེ་གཅིག་པའི་སྒོམ་བྱེད་པ་ནི་དེ་ལས་ཀྱང་ཧ་ཅང་དཀའ་སྟེ་ལུས་ལ་ནི་འབྲེལ་བ་དེ་ཙམ་མེད། སེམས་སྐད་ཅིག་ཀྱང་ཕྱིར་མ་ཤོར་བར་དམིགས་པ་གཅིག་ལ་ལྷན་ནེར་གནས་དགོས་པས་དཀའ། འོན་ཀྱང་། སེམས་རྩེ་གཅིག་པའི་ཏིང་ངེ་འཛིན་ཡོད་པ་ཙམ་ལ་ངོ་མཚར་སྐྱེ་དགོས་པ་གང་ཡང་མེད་དེ། མུ་སྟེགས་པ་བསམ་གཟུགས་ཀྱི་ཡོན་ཏན་ཐོབ་པ་དེ་དག་ལ་སེམས་རྩེ་གཅིག་པའི་ཏིང་ངེ་འཛིན་བྱིང་རྒོད་ཀྱི་སྐྱོན་དང་བྲལ་བ་རྣམ་པར་དག་པ་ཡོད་མོད། དེ་དག་ལ་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་མེད་པས་ཡོན་ཏན་དེ་དག་ཐར་པ་དང་ཐམས་ཅད་མཁྱེན་པའི་རྒྱུར་འགྲོ་བ་ནི་མེད་དེ། དཔེར་ན། ཟས་སྣ་མང་པོ་འཛོམས་ནས་ཟས་དེ་བྲོ་བ་དང་ལྡན་པར་འགྱུར་དགོས་པ་ལས་ཚྭ་དང་ཚོད་མ་རྐྱང་པས་དེ་ལྟར་མི་འོང་བ་གསལ་པོ་རེད། དེར་མ་ཟད། རང་ཅག་གི་ལུས་རགས་པ་འདི་ཡང་བཟའ་བ་དང་བཏུང་བའི་རིགས་སོགས་རྫས་རིགས་སྣ་ཚོགས་ཀྱིས་འཚོ་དགོས་པ་བཞིན་ནོ། །རང་ཅག་གི་ལུས་འདི་ལ་འབྱུང་བའི་རྫས་རིགས་མི་འདྲ་བ་དུ་མ་ཞིག་ཡོད་ལ་འགའ་རེ་ནི་ཕན་ཚུན་འགལ་ཟླ་ཡང་ཡིན་མོད། བཞི་བརྒྱ་པར་གསུངས་པ་ལྟར་འབྱུང་བའི་རྫས་རིགས་དེ་དག་ཆ་སྙོམས་པའི་སྐབས་ལུས་བདེ་ཐང་ཡིན་ཞེས་བརྗོད་པ་ཙམ་ཡིན། དེས་ན། སེམས་ཀྱི་རྣམ་རྟོག་སྣ་ཚོགས་པ་འདི་དག་ལ་མཐའ་མེད་པས་དེ་ལ་བརྟེན་པའི་ཉེས་པའི་ཚོགས་ཀྱང་མཐའ་མེད་ཅིང་། དེ་དག་སྤོང་བ་ལ་ནི་དེ་དང་སྟོབས་མཚུངས་ཀྱི་གཉེན་པོས་ངེས་པར་སྤོང་བ་དགོས་ཤིང་། དེ་བཞིན་དུ་བཟང་པོའི་ཡོན་ཏན་གྱི་ཆ་ནས་ཀྱང་མཐའ་མེད་པས་རྣམ་རྟོག་ངན་པའི་རིགས་ལ་ཐད་ཀ་ཐད་ཀའི་གཉེན་པོ་བསྟེན་པ་མ་བྱུང་ན། སྒོ་སྣ་ཚོགས་ནས་མངོན་ལྐོག་ཅི་རིགས་ལ་སྐྱོན་ཆ་འདྲེན་པའི་རྣམ་རྟོག་ངན་པ་འདི་དག་ལ། ཉམས་ལེན་སྡེ་ཚན་བྱེ་བྲག་པ་གཅིག་ཁོ་ནས་བྱ་བརྒྱ་འུར་རྡོ་གཅིག་གིས་འདེད་པ་ལྟ་བུ་འོང་བ་ཧ་ཅང་དཀའ། འོན་ཀྱང་། རྟོགས་པ་གོང་ནས་གོང་དུ་ཁྱད་ཞུགས་པའི་ཚེ་བདེ་སྟོང་གི་ཏིང་ངེ་འཛིན་བསྒོམས་པ་ལས་ཆོས་གཟུགས་ཀྱི་སྐུ་གཉིས་འགྲུབ་ཏུ་ཡོད་ཀྱང་། རང་ཅག་ལས་དང་པོ་བའི་སྐབས་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་ཉམས་སུ་ལེན་པ་ལ། མི་རྟག་པ་དང་ངེས་འབྱུང་དང་། སེམས་ཅན་སྡུག་བསྔལ་གྱིས་མནར་ཚུལ་དང་། བྱམས་སྙིང་རྗེ་སོགས་ལ་དམིགས་རྣམ་ལེགས་པར་སྦྱངས་ཏེ། དེ་དག་ཡང་དང་ཡང་དུ་གོམས་པར་བྱས་པ་ལས་སེམས་ལ་འགྱུར་བ་ཅུང་ཟད་ཐེབས་ཏེ། དེ་རྣམས་རྡོག་ལ་འདྲིལ་ཐུབ་པ་བྱུང་ཚེ་སྔར་བཤད་པ་དེ་དག་གི་དོན་དྲན་པ་ཙམ་གྱིས་སེམས་ལ་འགྱུར་བ་ཐེབས་པ་འོང་ངེས་ཅན་རེད། ངས་ཕྱི་རྒྱལ་ངོ་ཤེས་པ་རྣམས་ལ་འདི་ལྟར་རྗོད་བཞིན་ཡོད། ཕྱི་རྒྱལ་བ་རེ་གཉིས་རྒྱུན་གྱི་གོམས་གཤིས་ཀྱི་བག་ཆགས་སམ་སེམས་ཀྱི་འཁྱེར་སོའི་དབང་གིས་འདོད་ཐག་ཐུང་ཐུང་བྱས་ཏེ། འཕྲལ་དུ་སེམས་ལ་འགྱུར་བ་འགྲོ་དགོས་ཀྱི་འདུག་བསམས་ནས། ལས་སླ་ཤོས་དང་མགྱོགས་ཤོས་ཀྱི་ཆོས་དེ་གང་རེད་ཅེས་འདྲི་མཁན་འདུག །ངས་རྩེད་མོ་དང་བཅས་དེའི་སྐོར་མ་འདྲི་ཞེས་བཤད་ཀྱི་ཡོད། ལས་སླ་ཤོས་དང་མགྱོགས་ཤོས་ཀྱི་ཆོས་དོན་དུ་གཉེར་བ་དག་ནི་ཆོས་ཀྱི་ཉམས་ལེན་ཇི་བཞིན་འོང་གི་མེད་པའི་རྟགས་ཡིན་པས། དཀའ་ཤོས་དེ་བསྒྲུབ་ཀྱི་ཡིན་བསམ་པ་དགོས་ཏེ། སེམས་ཅན་རེ་རེའི་ཕྱིར་ཡང་མནར་མེད་པའི། །མེ་ནང་བསྐལ་པ་རྒྱ་མཚོར་གནས་དགོས་ཀྱང་། །སྙིང་རྗེས་མི་སྐྱོ་བྱང་ཆུབ་མཆོག་བརྩོན་པའི། །བརྩོན་འགྲུས་ཕར་ཕྱིན་རྫོགས་པར་བྱིན་གྱིས་རློབས། །ཞེས་གསུངས་པ་ལྟར་བསམ་དགོས་པ་ལས་ལོ་གསུམ་ཕྱོགས་གསུམ་ལྟ་བུའི་དུས་ཐུང་ངུ་ལ་ཡོང་རེ་བྱེད་པ་ནི། གུང་ཐང་རིན་པོ་ཆེའི་སློབ་གཉེར་བསླབ་བྱ་ལས། ཉིན་རེ་ཟས་ཀྱང་མི་དྲན་བརྩོན་འགྲུས་རྩོམ། །ཞུགས་མ་ཐག་ནས་མཁས་པའི་གོ་འཕང་འདོད། །ཞག་གསུམ་ལོན་ཚེ་རྗེས་མེད་གཡེང་བས་འཁྱེར། །དེ་འདྲ་དེ་ལ་ཅི་ཡང་མི་ཡོང་བས། །བརྩོན་པ་ཆུ་བོའི་རྒྱུན་བཞིན་སྟེན་ཅིག་ཨང་། །ཞེས་སློབ་གཉེར་བྱེད་སྟངས་སྐོར་དེ་ལྟར་གསུངས་པ་བཞིན། ཉམས་མྱོང་གི་རྟོགས་པ་སྐྱེ་བ་ལ་དེ་བས་ཀྱང་ལོ་རེ་གཉིས་ལ་ཧ་ཅང་འོང་དཀའ་བས་ཨུ་ཚུགས་ཚུན་ཆད་ཀྱིས་ཀྱང་འབད་དགོས།

དེ་ནས་བསྐྱེད་རིམ་ཕྲ་མོ་བསྒོམ་པའི་ཚུལ་ནི། དེ་ནས་ཕྲ་ཐིག་ལ་རྩལ་དུ་འདོན་པས་རྩ་བའི་དམིགས་རྟེན་ལས་རྡོ་རྗེ་ཕྲ་མོ་སྟེ་སྔར་བཤད་པ་ལྟར་གདོང་གི་སྣ་རྩེ་ལ་ཉི་གདན་སྲན་མ་ཕྱེད་གཤགས་ལྟ་བུ་ལ་སྣ་ཚོགས་རྡོ་རྗེ་དཀར་པོ་རྩེ་ལྔ་པ་ཡུངས་འབྲུ་ཙམ་དང་དེ་ལས་ཉམས་ཆེ་ཙམ་བྱེད་ན་ནས་འབྲུ་ཙམ་གསལ་བཏབ་པ་དེ་ལས་གཅིག་ལས་གཉིས་དང་། གཉིས་ལས་བཞི་དང་སོགས་སྒྲས་བསྡུས་པ་བཞི་ལས་བརྒྱད། བརྒྱད་ལས་བཅུ་དྲུག །བཅུ་དྲུག་ལས་སོ་གཉིས་བཅས་མང་དུ་སྤྲོས་ཏེ་ཚད་ཀྱི་དབང་དུ་བྱས་ན་ཞལ་ཁེབས་པ་དང་ཞེས་མདུན་གྱི་ས་ཁེབས་པ་ནས་ཕར་རྒྱ་ཇེ་ཆེར་སོང་སྟེ་ནམ་མཁའ་ཁྱབ་པའི་བར་དུ་སྤྲོ་ཞིང་ཞེས་པ། སྣ་བུག་ནས་ཚུར་དུས་གཅིག་ཏུ་ཞུགས་པའམ། ཡང་ན། དང་པོ་ཇི་ལྟར་སྤྲོས་པ་བཞིན་དུ་ཚུར་ཡང་སོ་གཉིས་ནས་བཅུ་དྲུག་དང་། དེ་ལས་བརྒྱད། དེ་ལས་བཞི། དེ་ལས་གཉིས། དེ་ལས་གཅིག་གི་བར་དུ་སྡུད་པ་དང་དེ་ནས་ཡང་སྔར་བཞིན་སྤྲོ་བ་དང་སྡུད་པ་སོགས་བྱས་པའི་མཐར་སྣ་བུག་ནས་ཞུགས་ཏེ་སྙིང་གའི་ཧཱུཾ་གི་ནཱ་ད་ལ་སྡུད་པ་དང་། ཞེས་སྟེང་སྒོའི་ཕྱག་མཚན་སྤྲོ་སྡུད་བྱེད་ཚུལ་དང་།

དེ་ནས་འོག་སྒོའི་ཐིག་ལེ་ཕྲ་མོའི་ནང་རྟེན་དང་བརྟེན་པའི་དཀྱིལ་འཁོར་ཞེས་པ། དྷཱུ་ཏཱིའི་མར་སྣེར་ཡབ་ཡུམ་གྱི་རྩ་རྡོ་རྗེ་སྐྱིལ་ཀྲུང་ངམ་རྩ་འདུས་མཚམས་དེར་ཐིག་ལེ་ཡུངས་འབྲུ་ཙམ་གསལ་བཏབ་ནས་དེར་དམིགས་པ་གཟུང་དགོས་ཤིང་། དེ་ལྟར་ཐིག་ལེ་ཡོངས་འབྲུ་ཙམ་གསལ་བཏབ་པའི་ནང་དུ་ལྷ་སོ་གཉིས་ཀྱི་བདག་ཉིད་ཅན་གྱི་རྟེན་བརྟེན་པའི་དཀྱིལ་འཁོར་ཡོངས་རྫོགས་གསལ་འདེབས་དགོས་པ་དང་། དེ་ལ་གསལ་སྣང་ཐོན་ཏེ་སེམས་བརྟན་པར་གྱུར་པ་ན་དེའི་གཙོ་བོ་ཡབ་ཡུམ་གྱི་མཁའ་གསང་གི་ཐིག་ལེར་ཡང་དེ་ལྟར་བསྒོམ་པ་ཞེས་དེའི་གཙོ་བོའི་དྷཱུ་ཏཱིའི་མར་སྣ་ལ་སྔར་གྱི་ཡོངས་འབྲུ་ལས་ཀྱང་ཧ་ཅང་ཕྲ་བའི་ཐིག་ལེའི་ནང་དུ་ཡང་སྔར་བཞིན་གསང་བ་འདུས་པའི་རྟེན་བརྟེན་པའི་དཀྱིལ་འཁོར་ཡོངས་རྫོགས་གསལ་བཏབ། ད་དུང་དམིགས་པ་གསལ་ན་དེའི་ཡང་གཙོ་བོའི་ཐིག་ལེའི་ནང་དུ་སྔར་བཞིན་རྟེན་བརྟེན་པའི་དཀྱིལ་འཁོར་ཡོངས་རྫོགས་གསལ་འདེབས་དགོས། དེ་ལྟར་དམ་ཚིག་པའི་གསང་བ་འདུས་པའི་རྟེན་དང་བརྟེན་པའི་དཀྱིལ་འཁོར་གྱི་གཙོ་བོའི་དྷཱུ་ཏཱིའི་མར་སྣ་ལ་རྟེན་བརྟེན་པའི་དཀྱིལ་འཁོར་གསལ་བཏབ་པ་དེ་བུ་དང་། དེའི་ཐིག་ལེའི་ནང་དེ་ལྟར་གསལ་བཏབ་པ་ཚ་བོ་དང་། དེའི་ཡང་ཐིག་ལེའི་ནང་སྔར་བཞིན་གསལ་བཏབ་པ། ཡང་ཚའི་ཚུལ་དུ་སྤྲོ་ཞིང་སྡུད་པ་དང་། ཞེས་པ་ནས། འདི་ལྟར་སྦྱངས་པས་དམིགས་རྟེན་ཕྲ་བ་དང་། སྤྲོ་བསྡུ་ལ་དཔྱད་འཇོག་གི་ཉམས་ལེན་ཚང་བའི་གནད་ཀྱིས་སྔགས་ལུགས་ཞི་ལྷག་ཅིག་ཅར་ཐོབ་པ་ཡོད་པར་ཀུན་མཁྱེན་བླ་མའི་བསམ་གཟུགས་ཆེན་མོར་ལྷག་མཐོང་ཆུང་ངུ་ཁུངས་སུ་དྲངས་ནས་ཡུལ་གྱི་བྱིན་རླབས་དང་དམིགས་རྐྱེན་གྱི་གནད་ཀྱིས་སྤྲོ་བསྡུའི་དམིགས་པ་ཅི་ཙམ་བསྲེས་ཀྱིན་བྱས་ཀྱང་རྣམ་རྟོག་འཕྲོ་བའི་རྐྱེན་དུ་མི་འགྲོ་བར་ད་དུང་སེམས་ཀྱི་གནས་ཆ་ལ་ཕན་པས་ཞི་ལྷག་ཅིག་ཅར་དུ་འགྲུབ་ཏུ་ཡོད་པར་གསུངས་ཡོད། འདི་ལ་ཀློང་རྡོལ་བླ་མས་དོགས་པ་གནང་བར་ཐོས་ལ། རྒྱུད་སྨད་དཔོན་སློབ་མཐུ་སྟོབས་རྒྱ་མཚོ་སོགས་ཀྱང་ཐེ་ཚོམ་བྱེད་མོད། ཅེས་པ་ལྟར་མཁས་པ་ཕན་ཚུན་ལ་བཞེད་པ་མི་འདྲ་བ་འོང་། དེ་ལྟར་ཡོད་པའི་ཤེས་བྱེད་སྔགས་རིམ་སོགས་སུ་གསལ་ལོ། །ཞེས་པ། སྔགས་རིམ་ཆེན་མོར་ཁམས་ཞུ་བའི་རྐྱེན་གྱིས་མི་རྟོག་པའི་ཏིང་ངེ་འཛིན་བརྟན་ཆགས་པར་གནས་པའི་དབང་གིས་བློ་ཇེ་གསལ་དུ་འགྲོ་བ་སོགས་ཡོད་པར་གསུངས། དེ་ལྟར་ཁམས་ཞུ་བའི་བདེ་ཆེན་གྱི་རྐྱེན་གྱིས་སེམས་ཕྲ་རུ་སོང་བ་ན་སེམས་ཇེ་གསལ་དུ་འགྲོ་བས། སྐབས་འགར། ལྷག་མཐོང་ལ་དཔྱད་སྒོམ་གྱིས་ཁྱབ་པར་བཤད་པ་ཡོད་ཀྱང་དེ་ནི་ཡུལ་གྱི་གནས་ལུགས་སོ་སོར་འབྱེད་པ་ལ་བློས་དཔྱད་ནས་ངེས་ཤེས་ཐོབ་དགོས་པས་ཡིན་ལ། འདིར་དེའི་ཚོད་ལྟ་བུར་རགས་པའི་རླུང་སེམས་འགགས་སྟོབས་ཀྱིས་ཡུལ་ལ་གསལ་སྣང་འདྲེན་ཐུབ་པས། དེའི་ཚེ་དཔྱད་ན་གསལ་སྣང་འདྲེན་པ་ལ་དགོས་པ་ལྷག་པོ་མེད་པར་མ་ཟད་སེམས་ནང་དུ་བསྡུ་བ་ལ་གནོད་པའི་ཕྱིར། སྔགས་བླ་མེད་ཀྱི་ལུགས་ལ་བདེ་བ་ཆེན་པོས་སྟོང་ཉིད་སྒོམ་པའི་ཚེ་འཇོག་སྒོམ་ཁོ་ན་ཡིན་པས་ལྷག་མཐོང་ལ་འཇོག་སྒོམ་ཡོད་པས། རིམ་ལྔ་གསལ་སྒྲོན་ལས། འོན་ཀྱང་། དགའ་བ་བཞི་པ་ལྷན་སྐྱེས་ཀྱི་དགའ་བ་དང༌། སྟོང་པ་བཞི་པ་འོད་གསལ་ཤར་ནས་བདེ་སྟོང་སྦྱོར་བའི་དུས་སུ་སོ་སོར་རྟོག་པའི་ཤེས་རབ་ཀྱིས་ཡང་ཡང་དཔྱོད་པ་འདིར་མི་བྱེད་ཀྱི། མཉམ་གཞག་ལས་ལངས་པའི་རྗེས་ཐོབ་ཀྱི་སྐབས་སུ་དེ་ལྟར་བྱེད་པའོ། །མོས་སྤྱོད་པས་ལྷག་མཐོང་མཉམ་གཞག་ཏུ་སྐྱོང་བ་ན་སོ་སོར་རྟོག་པའི་ཤེས་རབ་ཀྱིས་ཡང་ཡང་དཔྱད་ནས་སྐྱོང་བར་ཕར་ཕྱིན་གྱི་ཐེག་པ་ནས་གསུངས་པ་དང་འདི་གཉིས་མི་འདྲའོ། །ཞེས་གསུངས་ལ། དེས་ན། ལུས་ལ་གནད་དུ་བསྣུན་པའི་ཐབས་མཁས་ཀྱི་རྣལ་འབྱོར་འདི་ནི་ཐུན་མོང་མ་ཡིན་པའི་ནུས་པ་དང་ལྡན་པས། ཉམས་སུ་ལེན་ཐུབ་ན་དགོས་པ་ཆེ་ཞིང་ལེན་ཚུལ་ཇི་བཞིན་དུ་མ་ཤེས་ན་ཉེན་ཁ་ཡང་ཡོད་དེ། གཞུང་དུ་མར་ཆགས་པ་ལམ་བྱེད་མཚན་ཉིད་ཚང་བ་མ་བྱུང་ན་ངན་འགྲོའི་རྒྱུར་འགྱུར་བ་སོགས་ཧ་ཅང་ཉེས་པ་ཆེན་པོར་གསུངས་ཡོད།

འདི་དག་གི་ཚེ་དབང་པོ་རབ་ལ་རླུང་ཞུགས་གནས་ཐིམ་གསུམ་ཡོད་པ་རིམ་གཉིས་གང་ཡིན་རྩོད་པ་དང་། ཞེས་པ། བསོད་ནམས་ཀྱི་ཚོགས་ཀྱི་རྒྱབ་རྟེན་སྟོབས་དང་ལྡན་པའི་དབང་པོ་རབ་ལ་སྐབས་རེར། བསྐྱེད་རིམ་གྱི་རྗེས་ཆགས་ཀྱི་རྣལ་འབྱོར་གྱི་སྐབས་ལྟ་བུར་རླུང་དབུ་མར་ཞུགས་གནས་ཐིམ་གསུམ་བྱེད་པ་འོང་བ་དང་། དེས་དྲངས་པའི་བདེ་ཆེན་སྐྱེ་བའང་ཡོད་པས་གང་ཟག་དེ་བསྐྱེད་རིམ་པ་དང་དེའི་རྟོགས་པ་རྫོགས་རིམ་གྱི་ཆར་གཏོགས་སུ་སོང་བ་ཡོད་དོ། །རླུང་དབུ་མར་ཞུགས་གནས་ཐིམ་གསུམ་གྱིས་སྟོང་ཉིད་རྟོགས་ན་སྦྱོར་ལམ་དུ་འཇོག་དགོས་པས། བསྐྱེད་རིམ་སྐབས་ཀྱི་འདི་སྟོང་ཉིད་ལ་དམིགས་པའི་ཞི་ལྷག་ཟུང་འབྲེལ་མིན་ནོ། །བསྐྱེད་རིམ་སྐབས་རྩ་གསལ་བཏབ་ནས་རྩ་དབུ་མ་ནས་སྤྲོ་བསྡུ་བྱེད་པའི་དམིགས་པ་མི་དགོས་ཀྱང་བསྐྱེད་རིམ་ཕྲ་མོ་མཐར་ཕྱིན་ནས་ནོར་བུའི་དབུས་ཀྱི་རྩ་འཁོར་དུ་དམིགས་རྟེན་གསལ་བཏབ་སྟེ་དབུ་མ་ནས་སྤྲོ་བསྡུ་སྦྱངས་ན་རྫོགས་རིམ་གྱི་རྟོགས་པ་འདྲེན་ནོ། །ཞེས་པ། རྗེ་རིན་པོ་ཆེའི་རིམ་ལྔ་གསལ་སྒྲོན་དུ་འདི་དཀའ་བའི་གནས་སུ་གསུངས་པ་ལྟར། གསང་བ་འདུས་པའི་རྫོགས་རིམ་གྱི་རླུང་སེམས་གནད་དུ་བསྣུན་ས་ནི་དྷཱུ་ཏཱིའི་མར་སྣ་ཡིན་པ་དང་། འདི་རྩད་མ་ཆོད་པའི་དབང་གིས་བསྐྱེད་རིམ་ནས་རྫོགས་རིམ་དུ་འཕོ་ཚད་སོགས་རྟོགས་དཀའ་བའི་གནས་སུ་གསུངས་ལ། རྗེའི་གསང་འདུས་སྨོན་ལམ་ལས། ནོར་བུར་ཐིག་ལེ་ཕྲ་མོར་སེམས་བརྟན་པས། །ཉི་མས་ཟླ་བ་བཞུས་པའི་བདུད་རྩིའི་རྒྱུན། །ལུགས་འབྱུང་ལུགས་ལྡོག་རིམ་པས་དྲངས་པ་ཡི། །10ཡས་བབས་མས་བརྟན་དགའ་བཞི་སྐྱེ་བར་ཤོག །ཅེས་སོགས་གསུངས་པ་ལྟར། མདོར་ན། དྷཱུ་ཏཱིའི་མར་སྣ་ལ་དམིགས་རྟེན་བཞག་ནས་དེ་ལ་གནད་དུ་བསྣུན་པ་ལས་རླུང་དབུ་མར་ཞུགས་གནས་ཐིམ་གསུམ་བྱེད་པ་འབྱུང་། གསང་བ་འདུས་པར་དྷཱུ་ཏཱིའི་མར་སྣ་དང་། འཇིགས་བྱེད་ལ་རྗེས་གཞིག་གི་སྡུད་རིམ་འབའ་ཞིག་ལྟེ་བ་དང་། བདེ་མཆོག་རིགས་ལྔ་ལ་སྙིང་ཁ་དང་། དུས་འཁོར་ལ་དབུ་མའི་ཡར་སྣ་བཅས་མི་འདྲ་བར་གསུངས་ཡོད། འདི་ནི་རྩ་རྒྱུད་ལས། རིན་ཆེན་ཆེན་པོ་ཁ་དོག་ལྔ། །ཞེས་པ་ནས། བརྟན་པར་མ་གྱུར་ཡོངས་མི་སྤྲོ། །ཞེས་པས་བསྟན་ཏོ། །

བཟླས་པ།

གཉིས་པ་བཟླས་པ་ནི་སྟོན་པའི་གསུང་གི་མཛད་པ་དང་རྣམ་པ་མཐུན་ཞིང་། ཞེས་པ་ནས། ལྷ་སོ་གཉིས་ཀྱི་སྔགས་ཀྱང་ཡིད་བཟླས་བྱས་ན་མཆོག་ཏུ་གྱུར་པ་ཡིན་ནོ།།

གཉིས་པ་ངག་བཟླས་ལ། དམ་ཚིག་གི་བཟླས་པ། ཞེས་པ་ནས། གནད་ལྔའི་དམིགས་པ་བསྐྱངས་པས་ཆོག་གོ །ཞེས་པ། གཙོ་བོའི་ང་རྒྱལ་ལ་གནས་པའི་ཐོག་ནས་ཁྲོ་བཅུའི་བསྲུང་འཁོར་གྱི་གནད་ལྔ་ལ་སོགས་པའི་དམིགས་པ་བསྐྱངས་ན་ཆོག་པར་གསུངས། མཐར་ཡིག་བརྒྱ་བཟླ་བ་ལྕང་སྐྱའི་ཆོ་གར་ཆད་འདུག །ལས་རྒྱལ་མཆོག་གི་གཞི་ཕྲ་ཐིག་དང་བཟླས་པ་ཡིན་པས། ཞེས་པ་ནས། གསང་འདུས་སྦྱིན་སྲེག་ལ་རྫས་གཙོ་བོ་ལ་གང་མང་། ཡུམ་ལ་གང་འཚམས། འཁོར་ལ་དེ་བཞིན་གཤེགས་པ་བཞི། སྤྱན་སོགས་ལྷ་མོ་བཞི། རྡོ་རྗེ་མ་བཞི། ཕྱོགས་ཀྱི་ཁྲོ་བོ་བཞི་སྟེ་བཞི་ཚན་དུ་བཅད་དེ། སྟེང་འོག་གི་ཁྲོ་བོ་གཉིས་མཚམས་ཀྱི་ཁྲོ་བོ་བཞིའི་སྟེང་དུ་བསྣན་ཏེ་འབུལ་བར་བྲག་དཀར་དཀའ་བཅུ་རིན་པོ་ཆེའི་ཟིན་ཐོ་ལས་འབྱུང་བ་འདི་ཀུན་མཁྱེན་འཇམ་དབྱངས་བཞད་པའི་ཕྱག་བཞེས་ཡིན་པས་བདེ་མཆོག་ལ་ཡང་འདི་ལྟར་བྱེད་པ་བྱུང་ན་ལེགས་གསུངས།

རྣལ་འབྱོར་དག་རིམ།

དེ་ལྟར་ལྷ་དང་གཅིག་ཏུ་དྲན་པའམ་གཅིག་ཏུ་ལྷ་དྲན་པས་དྲན་པ་གཅིག་པའི་རྣལ་འབྱོར་ལ་སློབ་པའི་གནད་བསྡུ་ན། ཐ་མལ་གྱི་སྣང་བ་རྣམས་གོང་དུ་ཡེ་ཤེས་ཀྱི་ས་སྒོམ་པའི་སྐབས་སུ་འོད་གསལ་དུ་བསྡུས་པའི་འོག་ཏུ། ལྷག་པར་མོས་པ་དང་ས་བོན་ལ་སོགས་པ་ལས་ལྷའི་གནས་ལུས་ལོངས་སྤྱོད་མཛད་པ་རྣམས་སུ་བསྐྱེད་པ་ན། ཞེས་པ་ནས། འདིའི་མན་ངག་རྒྱས་པར་གཞན་དུ་བསྟན་པ་ལས་ཤེས་པར་བྱའོ། །ཞེས་པ། ཕལ་ཆེར་སྔགས་རིམ་ཆེན་མོར་ཞལ་འཕངས་མཛད་པ་ཡིན་སྙམ། དེ་ཡན་ཆད་ནི་སྤྲུལ་སྐུའི་མཛད་པ་སྐུའི་སྤྲུལ་པའི་སྒོ་ནས་སེམས་ཅན་གྱི་དོན་མཛད་པ་དང༌རྗེས་སུ་མཐུན་པར་སྒོམ་པ་དཀྱིལ་འཁོར་རྒྱལ་པོ་མཆོག་གི་ཏིང་ངེ་འཛིན་ཏོ། །

དེ་ལྟར་བསླབས་པས་ཐ་མལ་པའི་སྣང་ཞེན་གཉིས་རགས་པའི་ལྷའི་རྣལ་འབྱོར་གྱིས་གཅོད་པར་ནུས་པའི་ཚེ། ཞེས་པ། བསྐྱེད་རིམ་གྱི་སྤང་བྱ་ལ་ཐ་མལ་གྱི་སྣང་ཞེན་གཉིས་ལས་སྣང་བའི་གཉེན་པོ་ལྷའི་གསལ་སྣང་དང་། ཞེན་པའི་གཉེན་པོར་ལྷའི་ང་རྒྱལ་སྒོམ་པ་དེ་ཡིན། བསྐྱེད་རིམ་གྱི་ཐུན་གྱི་རྣལ་འབྱོར་ལ་བརྩོན་པའི་ཚེ་ལྷའི་སྣང་ཞེན་གྱིས་ཡིད་ངོར་ཐ་མལ་གྱི་སྣང་ཞེན་འགོག་ཐུབ་པ་བྱུང་ན། དེ་གས་དགོས་དོན་གྲུབ་པ་ཡིན་པས་ཐུན་མཚམས་སུ་ཐ་མལ་གྱི་སྣང་ཞེན་བཟློག་དགོས་དོན་མེད། དེ་ལྟ་ན་ཡང་། སྤྱིར་ཐ་མལ་པ་ལ་ཐ་མལ་པར་མཐོང་སྲིད་ཀྱང་རིམ་གྱིས་གང་སྣང་སྟོང་པ་དང་སྟོང་པ་བདེ་བ། བདེ་བ་ལྷའི་རྣམ་རོལ་དང་། གང་སྣང་སྒྱུ་མ་ལྟ་བུར་འཆར་བ་ནི། མཉམ་གཞག་གི་གནས་སྐབས་སུ་བདེ་བ་ཆེན་པོས་སྟོང་པ་ཉིད་དྲན་པའི་རྩིས་ཟིན་ན་གང་སྣང་སྟོང་པའི་རྣམ་རོལ་ཏུ་ཤར་བ་བཞིན་གང་སྣང་བདེ་བའི་རྣམ་རོལ་ཏུའང་འཆར་ཐུབ་པ་འོང་། དེ་བཞིན་དུ་གཉུག་མ་ལྷན་ཅིག་སྐྱེས་པའི་འོད་གསལ་གྱི་དོན་ལ་ཉམས་མྱོང་ཅི་ཙམ་བསགས་པ་དེའི་ཚོད་ཀྱིས་གང་སྣང་སྟོང་པའམ་འོད་གསལ་གྱི་རོལ་པར་འཆར་འོང་བ་ཡིན། འོན་ཀྱང་། ཐ་མལ་པའི་སྣོད་བཅུད་ཐམས་ཅད་ལྷག་པའི་ལྷའི་སྣོད་བཅུད་དུ་ཞེ་བས་འཛིན་ན་ལོག་ཤེས་སུ་འགྱུར་བའང་ཤེས་དགོས། སྐབས་འདིར་གདགས་གཞི་སྤོ་མི་སྤོའི་རྣམ་གཞག་བཞེད་ཚུལ་མི་འདྲ་བ་ཡོད་ཀྱང་། ངོས་ནས་གོང་དུ་བཤད་པ་དེ་གདགས་གཞི་ཕྱེད་སྤོས་ཕྱེད་མ་སྤོས་པ་ལྟ་བུར་ཡོད།

གདགས་གཞི་སྤོས་པ་སྟེ་སེམས་བསྐྱེད་ཀྱི་དམིགས་ཡུལ་འབྲས་བུ་སངས་རྒྱས་ཀྱི་བྱང་ཆུབ་བློ་ལ་ཤར་བར་བྱས་ནས་དེ་ལ་ངའོ་སྙམ་དུ་ང་རྒྱལ་འཇོག་པ་ལ་བཤད་ན། དེ་ལྟར་འབྲས་བུའི་སངས་རྒྱས་སངས་རྒྱས་ཡིན་པ་ལ་ང་རྒྱལ་བཞག་པ་དེས་ད་ལྟའི་ཐ་མལ་གྱི་སྣང་ཞེན་གཅོད་པ་ལ་དེ་ཙམ་ཕན་ཐོགས་མེད་པ་ལྟ་བུར་སྣང་ཡང་། ཐ་མལ་པའི་ཤ་རུས་གདོས་བཅས་ཀྱི་ཕུང་པོ་འདི་ལ་བརྟེན་ནས་བཏགས་པའི་ང་དེ་རྡོ་རྗེ་འཆང་དངོས་ཡིན་སྙམ་དུ་དྲན་ཚུལ་ཡང་མེད་པས་དེ་ཡང་མ་ཡིན། བློ་ལ་འཆར་བདེ་ཤོས་ནི། སྟོང་པ་ཉིད་རྩེ་གཅིག་ཏུ་བསྒོམས་ཏེ་སྟོང་ཉིད་རྟོགས་པའི་གཟུང་རྣམ་ལྷར་ཤར་བར་མོས་པ་དང་། དེ་ལ་བརྟེན་ནས་བཏགས་པའི་ང་ཙམ་ཞིག་བློ་ལ་ཤར་བར་བྱས་ནས་དེ་ལ་རྡོ་རྗེ་འཆང་དངོས་ཡིན་སྙམ་པའི་ང་རྒྱལ་འཇོག་པ་འདི་ཡིན། རྗེ་རིན་པོ་ཆེའི་རྒྱུད་འགྲེལ་ཆེན་མོའི་རྩ་རྒྱུད་ལེའུ་གསུམ་པའི་ཐད་དུ་ང་རྒྱལ་འཇོག་ཚུལ་གསལ་པོ་གསུངས་ཡོད་ལ། དེ་བཞིན་དུ་རྗེའི་བདེ་མཆོག་གི་བསྐྱེད་རིམ་འདོད་འཇོ་དང་། སྒྲུབ་ཐབས་ཟ་མ་ཏོག །དྲིལ་བུ་ལུས་དཀྱིལ་གྱི་བདག་བསྐྱེད། རྣལ་འབྱོར་དག་རིམ་སོགས་སུ་སྔར་བཤད་པ་ལྟར་ང་རྒྱལ་འཇོག་ཚུལ་གསུངས་པ་ལས། གདགས་གཞི་སྤོ་བའི་རྣམ་གཞག་གསུངས་པ་མེད་དོ། །

རྟོག་པའི་རྣལ་འབྱོར་ཕྲ་མོ་ལ་བསླབ་པར་གསུངས་པ་ནི། ཐིག་ལེ་ཕྲ་མོའི་ནང་དུ་རྟེན་དང་བརྟེན་པའི་དཀྱིལ་འཁོར་ཡོངས་སུ་རྫོགས་པ་སྒོམ་པ་ལ་དགོངས་པ་ཡིན་གྱི། ཕྲ་མོ་ཙམ་ལ་སེམས་འཛིན་པ་ལ་གསུངས་པ་མིན་ནོ། །ཞེས་ཕྲ་མོ་ཙམ་ལ་སེམས་འཛིན་པ་ནི་རགས་པ་དྲན་པ་གཅིག་པའི་རྣལ་འབྱོར་ལ་སློབ་པའི་སྐབས་ཨ་ཁུའི་ཁྲིད་ཡིག་ཏུ་བྱིང་བ་གཅོད་པའི་དོན་དུ། སྟེང་སྒོའི་ཕྱག་མཚན་ཕྲ་མོ་སྒོམ་པ་དང་རྒོད་པ་གཅོད་པའི་དོན་དུ་འོག་སྒོའི་ཐིག་ལེ་ཕྲ་མོ་སྒོམ་པར་གསུངས་ཤིང་། སྤྲོ་སྡུད་མང་པོ་བྱེད་པ་ནི་ཕྲ་བ་རྟོག་པའི་རྣལ་འབྱོར་གྱི་ཁོངས་སུ་གཏོགས་པར་གསུངས་པ་རེད། དེས་ན་དཀྱིལ་འཁོར་རྒྱལ་མཆོག་གི་རྣལ་འབྱོར་ཟིན་པའི་འོག་ཏུ་རང་གི་སེམས་བརྟན་པར་བྱ་བའི་ཕྱིར། ཞེས་པ་ནས། སྐབས་འདིར་ནི་དྲན་པ་གཅིག་པའི་མཇུག་ཐོགས་སུ་ཇི་ཙམ་འཚམ་པ་ཞིག་སྒོམ་པ་ཡིན་ལ། དྲན་པ་གཅིག་པ་ལ་ལོབས་ནས་ནི་འདི་ལ་གཙོ་བོར་བསྒོམ་མོ། །ཞེས་ཕྲ་བ་རྟོག་པའི་རྣལ་འབྱོར་སྒོམ་པའི་སྐབས་དམིགས་རྟེན་འདི་ཉིད་བཟུང་ནས་རྩེ་གཅིག་ཏུ་བསྒོམ་དགོས། དེ་ལ་བརྟན་པ་ན་སྒོམ་པ་ལ་དབང་དུ་གྱུར་པ་བསྐྱེད་པའི་ཕྱིར། ཞེས་པ་ནས། སྣ་སྒོ་གཉིས་གང་རུང་ནས་དྲངས་ལ། སྙིང་གར་བསྡུ་སྟེ་དེ་ཉིད་སོ་བརྒྱད་པ་ཕྱག་མཚན་ཕྲ་མོ་ལ་སློབ་པའི་དེ་ཉིད་དོ། །

མི་བསྐྱོད་པ་ལ་ཕྱག་མཚན་རྡོ་རྗེ་དང་། རྣམ་སྣང་ལ་སོགས་པ་གཙོ་བོ་ཡིན་ནའང༌། ཞེས་རྣམ་སྣང་གཙོ་བོར་འཕོས་པའི་རྣལ་འབྱོར་ཡིན་ན་ཕྱག་མཚན་འཁོར་ལ་11
ཕྲ་མོ་ལ་སོགས་པ་ལ་འདོན་པ་བསྒྱུར་རོ། །གཞུང་འགར་འཁོར་ལ་ཞེས་པ་ཕལ་ཆེར་འཁོར་ལོ་ཞེས་པའི་ན་རོ་ཆད་པ་འདྲ། དེ་ནས་རང་གི་རྡོ་རྗེའི་ཁར་ཉི་གདན་ལ་ཐིག་ལེ་སྔོན་པོ་ཡུངས་དཀར་ཙམ་ཞིག་མི་བསྐྱོད་པའི་ངོ་བོར་བལྟས་ལ་མ་བརྟན་གྱི་བར་དུ་བསྒོམ། ཞེས་པ་ནས། རིགས་གཞན་ལ་ཡང་དེའི་རིགས་པ་སྦྱར་ཏེ་དེ་ཉིད་སོ་དགུ་པ་ཐིག་ལེ་ཕྲ་མོའི་དེ་ཉིད་དོ། །སྤྲུལ་པའི་སྐུས་ནང་དུ་ཡང་དག་འཇོག་ལ་སོགས་པ་ཐུགས་ཀྱི་འཕྲིན་ལས་མཛད་པ་དང་མཐུན་པར་བསྒོམ་པའོ། །

དེ་ནས་སློང་དུ་འགྲོ་བ་དང་ཡོངས་སུ་ཚོལ་བ་ལ་སོགས་པ་དམན་པ་ལ་འཇུག་པ་དང༌། ལོངས་སྤྱོད་གང་ལའང་མ་ཆགས་ཤིང༌། ལུས་གནས་པར་འགྱུར་བ་དེ་ཙམ་གྱིས་ཆོག་ཤེས་པས། ལྷའི་རྣལ་འབྱོར་དང་མི་ཕྱེད་ཅིང་འདོད་པ་ཀུན་ལ་ལོངས་སྤྱོད་པའི་སྔགས་པས། ལྕེ་དང་མཆུ་མི་འགུལ་ཞིང༌སྒྲ་སྤངས་པའི་ཡིད་ཀྱི་བཟླས་པ་ནི་བསྐྱེད་རིམ་པའི་རྡོ་རྗེའི་བཟླས་པ་སྟེ། དེ་ཉིད་བཞི་བཅུ་པ་རྡོ་རྗེའི་བཟླས་པའི་དེ་ཉིད་དོ། །རང་རང་གི་ས་བོན་ལ་འཇུག་པའི་སྤྲོ་བ་དང་བསྡུ་བའི་མཛད་པ་ཅན་དུ་གྱུར། ཅེས་བརྗོད་པའི་མཇུག་ཏུ་ངག་ནས་སྔགས་མ་བགྲང་བར། ༀ་ཨཱཿཧཱུཾ་ཞེས་པ་ཡིད་བཟླས་བྱ། ཨོཾ་གྱི་གདངས་ཀྱིས་ཚུར་བསྡུས། ཨཱའི་གདངས་ཀྱིས་གནས། ཧཱུཾ་གི་གདངས་ཀྱིས་ཕྱིར་འཕྲོ་བར་བསམ་དགོས་ཏེ། ཨོཾ་ཞེས་བརྗོད་པ་ན་རྒྱལ་བ་སྲས་བཅས་ཀྱི་སྐུ་གསུང་ཐུགས་ཀྱི་བྱིན་རླབས་ཐམས་ཅད་འོད་ཟེར་གྱི་རྣམ་པར་རང་གི་སྣ་བུག་ཏུ་ཨོཾ་གྱི་གདངས་ཀྱིས་ནང་དུ་ཞུགས། དེ་བཞིན་དུ་དེ་དག་གི་བྱིན་རླབས་ཐམས་ཅད་རང་གི་སྙིང་གའི་མི་ཤིགས་པར་ཐིམ་ནས་ཨཱའི་གདངས་ཀྱིས་ཅུང་ཟད་གནས། མདོར་ན། སྔར་བཞིན་ཨོཾ་གྱི་གདངས་ཀྱིས་ནང་དུ་ཞུགས། ཨཱའི་གདངས་ཀྱིས་ཅུང་ཟད་གནས། ཧཱུཾ་གི་གདངས་ཀྱིས་རང་གི་དགེ་ཚོགས་ཐམས་ཅད་ཀྱང་མཆོད་རྫས་སུ་བསྒྱུར་ནས་ཕྱིར་སྤྲོས། ཡང་ཨོཾ་གྱི་གདངས་ཀྱིས་བྱིན་རླབས་ཀྱི་ཚུལ་དུ་ནང་དུ་ཞུགས་པར་བསམ། དེ་ལྟར་འབྲུ་གསུམ་ཡིད་བཟླས་བྱས་པ་འདི་ལ་བསྐྱེད་རིམ་པའི་རྡོ་རྗེ་བཟླས་པ་ཞེས་བརྗོད་པས་འདི་རྫོགས་རིམ་གྱི་རྡོར་བཟླས་སྐབས་དང་མི་འདྲའོ། །དེ་ལྟར་འབྲུ་གསུམ་གྱི་ཡིད་བཟླས་ཚར་གསུམ་མམ་བདུན་བྱས་པའི་མཇུག་ཏུ་ཨོཾ་གྱི་གདངས་ཀྱིས་ཚུར་བརྔུབས་ནས་དེར་འཇོག་དགོས། ཨཱའི་གདངས་ཀྱིས་གནས་ཞེས་པ་གསར་དུ་མོས་པས་བཅོས་ནས་བསམ་པ་ལས་རེ་ཞིག་རང་བཞིན་གྱིས་གནས་པ་མི་འོང་།

དེ་ནས་ངག་བཟླས་བྱ་བ་ནི། ཚིག་ཏུ་བཟླས་པ་ལ་ནི་རྣམ་པ་བཞི་ལས་དམ་ཚིག་གི་བཟླས་པ་ནི། ཐུགས་ཀའི་ས་བོན་ལ་སྙིང་པོ་དང་ཉེ་སྙིང་གིས་བསྐོར་བར་བསམས་ལ། འབྲུ་གསུམ་གྱི་བར་དུ་མཚན་སྔགས་བཅུག་སྟེ་ༀ་ཨཱཿབཛྲ་དྷྲིཀ་ཧཱུཾ་ཧཱུཾ་ཞེས་པ་སྙིང་པོ་དང་། བཛྲ་དྷྲིཀ་ཅེས་པ་ཉེ་སྙིང་ངོ་། །བསྙེན་པ་རྒྱས་པ་བྱེད་ན་ཀཾ་ཀི་ནི་ཞེས་པ་ཁྲི་གཅིག །ཉེ་སྙིང་ཁྲི་གཅིག །སྙིང་པོ་འབུམ་གཅིག་བསག་དགོས། ཟློ་བའི་ཚེ་ས་བོན་ལས་དཀྱིལ་འཁོར་གྱི་ལྷ་ཚོགས་སྤྲོས་ཏེ་འགྲོ་བའི་དོན་བྱས་ནས། སྔགས་དང་ལྷན་ཅིག་ཏུ་ཕྲེང་བའི་སྐུད་པ་འདྲེན་པའི་ཚུལ་གྱིས་འཇུག་པའི་རླུང་གིས་སྙིང་གའི་ས་བོན་ལ་གཞུག་ཅིང༌། ལྷ་སོ་སོའི་སྔགས་བརྗོད་པ་རྫོགས་པ་ན་སོ་སོར་སྤྲོ་བ་དང་སྡུད་པ་སྟེ་སྙིང་པོ་དང་ཉེ་སྙིང་གི་བཟླས་པའོ། །ཞེས་པ། སྙིང་པོ་དང་ཉེ་སྙིང་གི་བཟླས་དམིགས་ལ་དམ་ཚིག་གི་བཟླས་པ་ཞེས་བྱ། དེ་ཡང་། ས་བོན་དང་སྔགས་ཕྲེང་ལས་འོད་ཟེར་འཕྲོས་ཏེ་འོད་ཟེར་གྱི་སྣེ་ལ་མཆོད་ལྷའི་ཚོགས་དཔག་ཏུ་མེད་པ་སྤྲོས། རྒྱལ་བ་སྲས་བཅས་ཀྱི་སྐུ་གསུང་ཐུགས་ཀྱི་བྱིན་རླབས་རྣམས་བསྡུས་ནས་རང་ལ་ཐིམ། ཡང་། སེམས་ཅན་གྱི་གྲངས་དང་མཉམ་པ་སྤྲོས། སེམས་ཅན་ཐམས་ཅད་ལ་ཆོས་སྟོན་པ་ལ་སོགས་པ་འགྲོ་བའི་དོན་བྱས། ཡང་། ཚུར་འདུས་རྡོ་རྗེ་འཆང་གི་གོ་འཕང་ལ་བཀོད་པའི་སེམས་ཅན་རྣམས་ཀྱིས་ཀྱང་རང་དང་ལྷན་ཅིག་ཏུ་སྔགས་སྒྲ་འུར་གྱིས་སྒྲོག་པའི་དམིགས་པ་བྱེད་པར་གསུངས་ཡོད།

ཁྱོགས་ཀྱི་བཟླས་པ་ནི། ཆོས་ཐམས་ཅད་མཉམ་པ་ཉིད་ཀྱི་ང་རྒྱལ་གྱིས་སྔགས་ཕྲེང་རང་གི་ཞལ་དུ་ཞུགས་པ་རྡོ་རྗེ་ནས་འཐོན་ཏེ་ཞེས་པ་ནས། སེམས་ཀྱིས་བྲིས་པ་བཞིན་ཟློ་བ་ནི་གོང་བུའི་བཟླས་པ་ཡིན་ལ། ཞེས་པ། འོད་ཀྱི་གོང་བུ་གཅིག་ཉིད་ལ་སེམས་རྩེ་གཅིག་ཏུ་གཏད་ནས་དེའི་ངང་དུ་བཟླས་པ་བྱས་པ་ལ་གོང་བུའི་བཟླས་པ་དང་། སྔགས་ཟློ་བའི་ཚེ་ཞལ་གསུམ་སོགས་དུ་ཡོད་དང༌། གཙོ་འཁོར་གྱི་ལྷ་ཐམས་ཅད་ཀྱིས་བཏོན་པར་དམིགས་ནས་ཟློ་བ་ཡང་དམ་ཚིག་གི་བཟླས་པའོ། །བཟླས་པའི་གྲངས་སུ་གཞུག་པ་ནི། ཐུན་གྱི་ངོ་བོ་ལ་ཧ་ཅང་མྱུར་བ་དང་ཧ་ཅང་བུལ་བ་དང་སྔགས་སྒྲ་མ་དག་པ་ལ་སོགས་པའི་སྐྱོན་དང་བྲལ་ཞིང༌། སེམས་རྩེ་གཅིག་པས་མ་ཡེངས་པར་བཟླས་པ་རྣམས་ཡིན་གྱི། ཐུན་བཏང་བའི་སྐབས་སུ་གང་བྱུང་བཟླས་པ་རྣམས་གྲངས་ལ་ཕན་མི་འདོགས་ཀྱང་བཟླས་པར་ནི་བཤད་དོ། །བཟླས་བྱའི་སྔགས་ནི། ཨོཾ་ཨཱཿཧཱུཾ་ནི་དེ་ཁོ་ན་ཉིད་ཀྱི་སྙིང་པོའོ། །ཞེས་ཡིད་བཟླས་དང་། ཨོཾ་ཨཱཿབཛྲ་དྷྲིཀ་ཧཱུཾ་ཧཱུཾ། ཞེས་པ་ནས། ཨོཾ་ཨཱཿཔྲཛྙཱ་དྷྲིཀ་ཧཱ་ཧཱུཾ། ཞེས་དེ་བཞིན་གཤེགས་པ་ལྔ་དང་། ཨོཾ་ཨཱཿམོ་ཧ་ར་ཏི་ལཱཾ་ཧཱུཾ། ཞེས་པ་ནས། ཨོཾ་ཨཱཿབཛྲ་ར་ཏི་ཏཱཾ་ཧཱུཾ། ཞེས་སྤྱན་སོགས་ལྷ་མོ་བཞི་དང་། ཨོཾ་ཨཱཿརཱུ་པ་བཛྲ་ཛཿཧཱུཾ། ཞེས་པ་ནས། ཨོཾ་ཨཱཿསྤརྴ་བཛྲ་ཁཾ་ཧཱུཾ། ཞེས་རྡོ་རྗེ་མ་ལྔ་དང་། རེག་བྱ་རྡོ་རྗེ་མ་ཡབ་དང་ཞལ་སྦྱོར་གྱི་ཚུལ་དུ་དཀྱིལ་འཁོར་གྱི་དབུས་སུ་ཡོད། ཨོཾ་ཨཱཿམཻ་ཏྲི་མཻ་ཧཱུཾ། ཞེས་པ་ནས། ཨོཾ་ཨཱཿས་མནྟ་བྷ་དྲ་སཾ་ཧཱུཾ། ཞེས་སེམས་དཔའ་བརྒྱད་དང་། ཨོཾ་ཨཱཿཡ་མཱནྟ་ཀྲྀཏ་ཧཱུཾ་ཧཱུཾ། ཞེས་པ་ནས། ཨོཾ་ཨཱཿསུམྦྷ་རཱ་ཛཱ་ཧཱུཾ་ཧཱུཾ། ཞེས་པ་ནི་སྙིང་པོའོ། །དང་སྦྱོར་ཙམ་ལ་ནི་ལུས་དཀྱིལ་གྱི་ལྷའི་ཐུགས་ཀར་སྔགས་འཁོར་བཀོད་ནས། བཟླས་བྱའི་སྔགས་ཀྱིས་བསྐོར་བའི་ལུས་དཀྱིལ་གྱི་ལྷ་རྣམས་ཀྱི་ཐུགས་ཀའི་རང་རང་གི་ས་བོན་ལས་དཀྱིལ་འཁོར་པའི་ལྷའི་ཚོགས་སྤྲོས་ཏེ། ཞེས་སོགས་ལྟར་བསམ་དགོས། ཡང་། དཀྱིལ་འཁོར་རྒྱལ་མཆོག་དང་འབྲེལ་བའི་བཟླས་པའི་སྐབས་ལུས་དཀྱིལ་གྱི་ལྷའི་ཐུགས་ཀ་ལའང་སྔགས་འཁོར་བཀོད་པར་མ་ཟད་དཀྱིལ་འཁོར་གྱི་ནང་དུ་ཡོད་པའི་ལྷ་ཚོགས་རྣམས་ཀྱི་ཐུགས་ཀར་ཡང་སྔགས་འཁོར་བཀོད་དེ་བཟླས་པ་བྱ། ཉེ་བའི་སྙིང་པོ་ནི། སྙིང་པོའི་སྙིང་པོར་གསུངས་པའི་མཚན་སྔགས་རྣམས་སོ། །རྩ་སྔགས་སམ་ཕྲེང་སྔགས་ནི་རྒྱུད་འདི་ལས་ཡུམ་བཞི་དང༌། ཁྲོ་བོ་དགུའི་ཕྲེང་སྔགས་གསུངས་པ་དང༌། ལྷག་མའི་ཕྲེང་སྔགས་རྒྱུད་གཞན་ལས་གསུངས་པ་རྣམས་ཡིན་ཏེ། ཞེས་པ། འདི་ནས་དངོས་སུ་གསུངས་པ་ཁྲོ་བོ་དགུའི་ཕྲེང་སྔགས་དང་། གཙུག་ཏོར་འཁོར་བསྒྱུར་གྱི་སྔགས་ནི་གུར་ནས་འབྱུང་བའི་ཕྲེང་སྔགས་སུ་གསུངས་པ་ཡིན། དེ་ཉིད་ཞེ་གཅིག་པ་ངག་གི་བཟླས་པའི་དེ་ཉིད་དེ་སྤྲུལ་སྐུས་ཆོས་སྟོན་པ་ལ་སོགས་པ་གསུང་གི་འཕྲིན་ལས་མཛད་པ་དང་མཐུན་པར་སྒོམ་པའོ། །

མདོར་བྱས།

སླར་ཡང་སྔགས་པས་བདག་ཉིད་ནི། །དེ་བཞིན་ཉིད་ལ་གཞུག་པར་བྱ། །ཞེས་པ། དང་སྦྱོར་ཙམ་ལ་མི་དགོས་ཀྱང་རྡོ་རྗེ་བཞི་བསྐྱེད་ཀྱི་ཆོ་ག་རྒྱས་པའི་སྐབས་གཙོ་བོའི་ཐུགས་ཀའི་ཧཱུཾ་ལས་འོད་ཟེར་འཕྲོས་ཏེ་རིམ་བཞིན་གཙོ་འཁོར་ཐམས་ཅད་དེ་བཞིན་ཉིད་ཀྱི་དབྱིངས་སུ་མི་དམིགས་པར་སྟོང་སྦྱང་བྱ། དེ་ནས་དཀྱིལ་འཁོར་གནས་པ་འདི། །ཞེས་པ་ནས། རྡོ་རྗེ་སེམས་དཔའ་ཕྱག་འཚལ་ལོ། །

མདོ་བསྲེ།

ལེའུ་བཅུ་བདུན་པ་ལས། དེ་ནས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བཙུན་མོའི་བྷ་ག་ལ་བཞུགས་སོ། །ཞེས་པ་ནས། ཆོ་ག་བཞིན་ལེགས་པར་མཆོད་ནས་རང་གི་སྐུ་ལ་ལེགས་པར་གཞུག་པར་བྱའོ། །

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

ཞུ་བ་གླུས་བསྐུལ།

གསུམ་པ་ཞུ་བ་གླུས་བསྐུལ་ནི། སྟོན་པ་ཞིང་འདིར་འདའ་ཚུལ་བསྟན་ཀྱང་ཞིང་ཁམས་རབ་འབྱམས་སུ་མཛད་པ་མཐའ་ཡས་པས་རོལ་པ་དང་ཆོས་མཐུན་ཏེ། ཞེས་པ་ནས། འདིར་དང་པོ་སྦྱོར་བའི་མཇུག་གི་རིག་མ་འདུ་བྱ་བ་མན་ཆད་སྦྱང་གཞི་དང་སྦྱར་རྒྱུ་མེད་པས་ལམ་རྫོགས་རིམ་གྱི་སྨིན་བྱེད་དང་འབྲས་བུ་དང་ཆོས་མཐུན་པར་བསྒོམ་པ་ཡིན་ནོ། །

བསྟོད་མཆོད་བདུད་རྩི་མྱང་བ།

བཞི་པ་བསྟོད་མཆོད་བདུད་རྩི་མྱང་བ་ནི། ཞེས་པ་ནས། བསྐྱེད་རིམ་སྨིན་བྱེད་ཀྱི་མཆོད་པ་ནི་ཕྱི་མཆོད་དང་། ནང་སྐྱེས་བུའི་རྒྱུད་ཀྱིས་བསྡུས་པའི་རིགས་ཅན་ཤ་ལྔ་དང་བདུད་རྩི་ལྔ་ལ་སོགས་པའི་རྫས་ལས་བྱུང་བའི་མཆོད་པ་ཡིན་པས་ནང་གི་རྫས་ཀྱི་མཆོད་པ་དང་། གསང་དབང་དང་འབྲེལ་བའི་མཆོད་པ། ཞེས་པ་ནས། རྒྱུད་སྡེ་འོག་མའི་ལྷའི་རྣལ་འབྱོར་ལ་གནས་ནས་བླ་མེད་ཀྱི་ལྷ་ལ་ནང་མཆོད་སོགས་བླ་མེད་ལྟར་ཕུལ་མི་ཆོག །ཅེས་པ། རྒྱུད་སྡེ་འོག་མའི་ལྷ་སྒྲོལ་མ་དང་རྣམ་རྒྱལ་མ་ལྟ་བུའི་སྟེང་ནས་བརྟན་བཞུགས་འབུལ་སྐབས་བླ་མ་མཆོད་པའི་ཚོགས་མཆོད་འབུལ་དགོས་ན་བདག་བསྐྱེད་སྐད་ཅིག་གིས་གནས་བསྡུ་དགོས་པ་མ་གཏོགས་གཞན་བདེ་པོ་མེད། སྐབས་རེར། བཟང་སྤྱོད་བཏོན་ནས་མཆོད་པ་འབུལ་གྱི་ཡོད་ལ། ཡང་། རྣམ་སྲས་ལ་ཙ་རུའི་བཟའ་བ་འབུལ་གྱི་ཡོད་པ་བཞིན་ཕུལ་ནའང་ལེགས་ཤིང་། ཤ་ཆང་མ་ཕུལ་ན་བཟང་སྟེ་ཚོགས་སུ་ཤ་ཆང་སོགས་བསྒྲིགས་ནས་ཚོགས་འགྲེམ་པའི་སྐབས་གློ་བུར་དུ་ལྷགས་པའི་མགྲོན་རྒྱ་གར་བ་ལྟ་བུ་ལ་ཤ་ཆང་སྐོར་དགོས་བྱུང་ན་མི་ལེགས་པས་ཙ་རུའི་བཟའ་བ་ཕུལ་ན་ལེགས། རྒྱུད་པའི་གསང་འདུས་སྒྲུབ་མཆོད་སྐབས་དྲུག་ཅུ་མ་འབུལ་དགོས་ཚེ་དྲུག་ཅུ་མའི་བྱིན་རླབས་དེ་གསང་བ་འདུས་པའི་ནང་མཆོད་ཀྱིས་བྱིན་རླབས་བྱེད་ཀྱི་ཡོད་དམ་འཇིགས་བྱེད་ཀྱི་ནང་མཆོད་ཀྱིས་བྱིན་རླབས་བྱེད་ཀྱི་ཡོད། ཅེས་དྲུང་ན་འཁོད་པ་རྣམས་ལ་བཀའ་རྩད་གནང་ཡང་ལན་ཞུས་པ་མི་གསལ། དེ་ལྟར་བྱས་ན་འགྲིག་གམ་སྙམ་ཡང་། མཁས་གྲུབ་རིན་པོ་ཆེའི་གསུང་ཐོར་བུའི་ནང་འབུལ་ཡུལ་གྱི་ལྷ་ལ་ལྟོས་པར་གསུངས་ཏེ། དཔེར་ན། འཇིགས་བྱེད་འབུལ་ཡུལ་ཡིན་ན་འཇིགས་བྱེད་ཀྱི་ནང་མཆོད་ལ་ཕ་རྒྱུད་མ་རྒྱུད་གཉིས་ཀའི་གནད་ཚང་བས་བྱིན་རླབས་ཀྱང་དེའི་ཐོག་ནས་བྱེད་པ་དང་། དེ་བཞིན་དུ་འབུལ་ཡུལ་བདེ་མཆོག་ཡིན་ན་བྱིན་རླབས་ཀྱང་དེའི་སྟེང་ནས་བྱེད་དགོས་པར་གསུངས་པས། དེ་ལྟར་ན་འབུལ་ཡུལ་གཙོ་བོ་ཡིན་པ་ལས་འབུལ་མཁན་གྱི་ལྷའི་རྣལ་འབྱོར་ལ་ལྟོས་མི་དགོས་པ་ལྟ་བུར་མངོན། ཡང་། གཞུང་གཞན་དུ་འབུལ་ཡུལ་རྒྱུད་སྡེ་འོག་མའི་ལྷ་ཡིན་ཀྱང་འབུལ་མཁན་བླ་མེད་ཀྱི་ལྷའི་རྣལ་འབྱོར་ལ་གནས་ཡོད་ན་རྒྱུད་སྡེ་འོག་མའི་ལྷ་ལ་ནང་མཆོད་འབུལ་ཆོག་པར་བཤད་པ་ལྟར་ན་འབུལ་མཁན་གཙོ་བོར་བྱེད་པ་ལྟ་བུ་ཡང་ཡོད་དོ། །ཨམྲྀ་ཏས་རང་གིས་བདུད་རྩི་མྱང་བས་ལུས་ལ་གནས་པའི་ལྷ་ཐམས་ཅད་ཚིམ་པར་བསམ། མཆོག་དམན་གྱི་མགྲོན་ཐམས་ཅད་ལ་འབུལ་བ་སྣོད་བཅུད་དག་པ་རབ་འབྱམས་འབའ་ཞིག་གི་སྣང་བ་གོམས་ཕྱིར་ཡིན་ནོ། །

མཆོད་པ་ཕྱི་མ་གཉིས། མཁའ་གསང་བརླབས་ནས། ཞེས་པ་ནས། གཙོ་བོ་སྤྲུལ་སྐུ་རྡོ་རྗེ་འཆང་ཡིན་པས་རང་ཉིད་རྡོ་རྗེ་འཆང་དུ་གྱུར་ཅེས་དང་། དང་སྦྱོར་ཙམ་འདོན་ན་འཁོར་མེད་པས་ལུས་དཀྱིལ་གྱི་ལྷ་ཐམས་ཅད་ཀྱིས་ཞེས་སྦྱར་དགོས། གསང་མཆོད་ལ་བརྟེན་ནས་སྟོང་ཉིད་ལ་མཉམ་པར་བཞག་པ་དེ་ཁོ་ན་ཉིད་ཀྱི་མཆོད་པར་གྲགས་ཆེ་ཡང་། ཞེས་པ་ནས། བུམ་པ་རྡོ་རྗེ་ཆུས་གང་བ་ལྟར་གནས་པར་གྱུར་ཏོ། །ཞེས་པ་ལྟར་བསྐྱངས་ན་ལེགས་སམ་སྙམ་མོ། །

རྣལ་འབྱོར་དག་རིམ།

དེ་ནས་ཡབ་ཡུམ་སྙོམས་པར་ཞུགས་པའི་རྐྱེན་གྱིས་ཡུམ་ཡབ་ལ་ཐིམ། ཞེས་པ་ནས། ནཱ་ད་འོད་གསལ་དུ་ཐིམ་པར་བསམ་པའམ། ཡང་ན་སེམས་དཔའ་གསུམ་ཅིག་ཅར་འོད་གསལ་དུ་ཐིམ་པར་བསྒོམ་མོ། །འདི་ནི་དེ་ཉིད་ཞེ་གཉིས་པ་གཙོ་བོ་དོན་དམ་ལ་ཞུགས་པའི་དེ་ཉིད་དེ། ཞེས་པ་ནས། དཀྱིལ་འཁོར་པ་ཐམས་ཅད་ཀྱིས་མཐོང་བར་གྱུར་ཏོ། །འདི་ནི་དེ་ཉིད་ཞེ་གསུམ་པ་བསྐུལ་བས་བསླང་བའི་དེ་ཉིད་དེ། ཞིང་གཞན་དུ་སྐལ་བ་དང་ལྡན་པ་ལ་སླར་ཡང་སྤྲུལ་པའི་མཛད་པ་སྟོན་པ་དང་མཐུན་པར་བསྒོམ་པའོ། །ཞེས་པ་ནས། བདུད་རྩི་རིལ་བུ་བཏབ་པའི་ཆང་འོག་ནས་འཆད་པ་ལྟར་བྱིན་གྱིས་བརླབ། ལྷ་རྣམས་ཀྱིས་ལྗགས་ཧཱུཾ་ལས་བྱུང་བའི་རྡོ་རྗེ་རྩེ་ལྔ་པར་བསམས་ལ། ཞེས་གསུངས་པ་འདི་དག་ལ་དམིགས་བསལ་བཤད་པ་ཞུ་དགོས་པར་མ་མཐོང་ཡང་། གཞུང་འདིར་གསུངས་པ་བཞིན། འཇིག་རྟེན་སྤྱི་ལ་དེ་བཞིན་གཤེགས་པའི་ཐུགས་ཀྱི་མཛད་པ་ནང་དུ་ཡང་དག་འཇོག་དང་། དེ་བཞིན་དུ་གསུང་གི་འཕྲིན་ལས་ཀྱིས་འགྲོ་བའི་དོན་མཛད་པ་སོགས་དང་ཆོས་མཐུན་པར་བཟླས་པ་བྱ། དེ་ནས་ཞིང་བྱེ་བྲག་པ་གཅིག་ལ་སངས་རྒྱས་ཀྱི་སྐུ་དངོས་ཀྱི་མཛད་པས་འདུལ་དགོས་པའི་གདུལ་བྱ་ནུབ་པར་གྱུར་པ་ན་དེ་ལས་མྱ་ངན་ལས་འདས་པའི་ཚུལ་བསྟན།

དེ་འདྲ་བའི་སངས་རྒྱས་ཀྱི་མཛད་པ་དང་རྗེས་སུ་མཐུན་པར་སྡུད་རིམ་གྱི་དམིགས་པ་རྣམས་བྱ། དེ་ནས་ཐུགས་རྗེ་ཆེན་པོའི་གཞན་དབང་དུ་གྱུར་པ་ཡིན་པས་སྐུ་དངོས་ཀྱི་གདུལ་བྱ་གང་དུ་ཡོད་པའི་ཞིང་ཁམས་གཞན་དང་གཞན་དུའང་སྤྲུལ་པའི་སྐུ་ཟམ་མ་ཆད་པར་འབྱུང་བར་འགྱུར་བའི་ཕྱིར། ཚད་མེད་པ་བཞིའི་ངོ་བོར་གྱུར་པའི་ལྷ་མོ་བཞིས་གཙོ་བོ་མ་མཐོང་བས་གདུང་བའི་དབྱངས་ཀྱིས་བསྐུལ་བའི་གཞུང་འདི་བཏོན། དེ་ནས་ཡང་སྔོན་གྱི་སྨོན་ལམ་དང་ཐུགས་རྗེའི་ཤུགས་ཀྱིས་འོད་གསལ་ལས་སེམས་དཔའ་གསུམ་གྱི་བདག་ཉིད་ཅན་གྱི་སྔར་གྱི་སྐུར་གསལ་ཏེ། འཇིག་རྟེན་གང་ཡང་རུང་བར་གསར་དུ་མཆོག་གི་སྤྲུལ་སྐུའི་རྣམ་འགྱུར་སྟོན་པ་ན། ཞིང་དེའི་གདུལ་བྱ་རྣམས་ཀྱིས་དེ་བཞིན་གཤེགས་པ་ལ་བསྟོད་པ་ཕུལ་བ་དང་ཆོས་མཐུན་པར། མི་བསྐྱོད་རྡོ་རྗེ་ཡེ་ཤེས་ཆེ། །ཞེས་སོགས་ཀྱི་བསྟོད་པའི་དབྱངས་ཀྱིས་མཆོད། དེ་ཡང་རང་གི་སྙིང་ཁ་ནས་བསྟོད་པའི་ལྷ་མོ་སྤྲོས་ཏེ་དེ་རྣམས་ཀྱིས་བསྟོད་པའི་མོས་པ་བྱ། དེ་ནས་མཆོད་པ་བྱིན་རླབས་གོང་དུ་སོང་ཟིན་ན་དེས་འཐུས་པར་བྱས་ཀྱང་ཆོག །ཡང་། མཆོད་པ་བྱིན་རླབས་གཉིས་པ་བྱས་ཀྱང་འགལ་བ་མེད་དོ། །དེ་ལྟར་ཉེར་སྤྱོད་དང་འདོད་ཡོན་ལྔ་དང་བཅས་པའི་ཕྱི་མཆོད་རྣམས་ཕུལ། དེ་ནས་ནང་མཆོད་བྱིན་རླབས་བྱས་ཏེ་ལྗགས་བྱིན་རླབས་བྱ། དེ་ནས་ཐོག་མར་དངོས་དང་བརྒྱུད་པའི་བླ་མ་རྣམས་ཀྱི་མཚན་གྱི་མཐར་འབྲུ་གསུམ་བཏགས་ལ་དབུལ། ཞེས་སྟེང་གི་རེའུ་མིག་དགུ་པའི་ཤར་གྱི་གདུང་ཟླུམ་སྟེང་རྩ་བའི་བླ་མ་དེ་ཉིད་སེངྒེས་བཏེགས་པའི་རིན་པོ་ཆེ་ཁྲིའི་སྟེང་དུ་བཞུགས་པར་མོས། དེའི་གཡས་སུ་དབང་བརྒྱུད་ཀྱི་བླ་མ་དང་གཡོན་དུ་བཤད་པའི་བརྒྱུད་ཀྱི་བླ་མ་རྣམས་ཀྱང་བཀོད། དེ་དག་ལ་མཆོད་པའི་ལྷ་མོ་རོ་རྡོ་རྗེ་མ་སྤྲོས་ཏེ་ཨོཾ་ཨཱཿཧཱུཾ་གིས་ནང་མཆོད་དབུལ། དེ་ནས་ལྷ་རྣམས་དང་ཕྱོགས་སྐྱོང་ལ་སོགས་པ་དང་སེམས་ཅན་ཐམས་ཅད་ལྷར་གྱུར་པ་རྣམས་ལ་ཡང་དབུལ་ཞིང་རང་གིས་ཀྱང་མྱངས། ཕྱི་མཆོད་ལ་བདག་བསྐྱེད་ཀྱི་མཆོད་པ་རང་ཉིད་ལ་མཆོད་པ་དེ་ཙམ་ལས་གཞན་མེད། ནང་གི་མཆོད་པ་ཧ་ཅང་གལ་ཆེ་སྟེ་བླ་མ་དང་། ཡི་དམ་དང་། ཆོས་སྲུང་དང་། རྒྱུད་སྡེ་བཞིའི་ལྷ་ཚོགས་དང་། གཞི་བདག་གཉུག་མར་གནས་པ་དང་སེམས་ཅན་ཐམས་ཅད་ལྷར་གསལ་བ་ལའང་དབུལ། རང་གིས་ཀྱང་མྱང་དགོས་པ་བཅས་ཡར་མགྲོན་དང་མར་མགྲོན་ཧ་ཅང་རྒྱ་ཆེན་པོ་ལ་མཆོད་དགོས་སོ། །དེ་ནས་ལྷ་རྣམས་ཀྱི་སྔགས་ཀྱི་མཐར་འབྲུ་གསུམ་བཏགས་ལ་དབུལ། ཞེས་པ་ནས། དེ་ནས་རིག་མ་དང་སྙོམས་པར་ཞུགས་པས་མཆོག་ཏུ་དགའ་བའི་བདེ་བ་ཉམས་སུ་མྱོང་བར་བསམ་པ་ནི་གསང་མཆོད་དེ། དེ་ཉིད་ཞེ་བཞི་པ་མཆོད་བསྟོད་ཀྱི་དེ་ཉིད་དོ། །

ཆོ་ག་དང་འབྲེལ་དམིགས་རྣམ་སྐྱོང་ཚུལ།

དེ་རིང་བདག་བསྐྱེད་ཀྱི་ཆོ་ག་རིགས་བདག་གི་མཚམས་ནས་གདོན་དགོས་ལ། དེ་ཡང་གསང་བ་འདུས་པའི་བླ་བརྒྱུད་གསོལ་འདེབས་ནས་བཟུང་། སྐད་ཅིག་དཀྲོང་བསྐྱེད། རྡོར་དྲིལ་བྱིན་རླབས། ནང་མཆོད་བྱིན་རླབས། སྔོན་འགྲོའི་མཆོད་གཏོར་བྱིན་རླབས་དང་སྔོན་འགྲོའི་མཆོད་གཏོར་འབུལ་བ། བདག་བསྐྱེད་ཀྱི་མཆོད་པ་བྱིན་རླབས། རྡོ་རྗེ་སེམས་དཔའི་བསྒོམ་བཟླས། ཚོགས་ཞིང་མཆོད་པ། བསྲུང་འཁོར། དངོས་པོ་མེད་པས་ཞེས་སོགས་ཡེ་ཤེས་ཀྱི་སའམ་སྟོང་ཉིད་བསྒོམ་པ། སྟོང་ཉིད་རྟོགས་པའི་གཟུང་རྣམ་སྣོད་བཅུད་ཀྱི་ལྷའི་དཀྱིལ་འཁོར་དེ་དང་དེ་ལ་སོགས་པར་ཤར་བར་མོས་ནས་དཀྱིལ་འཁོར་རྫོགས་པར་བསྐྱེད། དེ་ནས་ལྷག་མོས་ཀྱི་ལྷ་བསྐྱེད་དེ་ལྷག་མོས་ཀྱི་མཛད་པ་མཛད་ཅིང་ལྷག་མོས་ལུས་ལ་བསྡུས། དེ་ནས་རང་གི་ལུས་ལ་བཀོད་པའི་ལྷག་མོས་ཀྱི་ལྷ་དེ་དག་ཕུང་ཁམས་སྐྱེ་མཆེད་ཀྱི་ཆོས་དེ་དང་དེ་དངོས་ཡིན་སྙམ་པའི་མོས་པ་རྩེ་གཅིག་ཏུ་བསྐྱེད་དགོས་ཏེ། དཔེར་ན། རང་གི་གཟུགས་ཕུང་དེ་རྣམ་སྣང་ཡིན་པར་རྩེ་གཅིག་ཏུ་མོས་ཏེ་རྣམ་སྣང་ཐིམ་པ་ན་གཟུགས་ཕུང་ཐིམ་པར་རང་གི་ངང་གིས་བློར་ཤར་བའི་མོས་པ་རྩེ་གཅིག་པ་ཡོད་དགོས། དེ་ལྟར་ལེགས་པར་བསམས་ཏེ། རང་གི་ལུས་ཀྱི་ལྷ་རྣམ་སྣང་། སྤྱན་མ། སའི་སྙིང་པོ་ཞེས་སོགས་ནས་གཟུགས་ཕུང་དུ་གཏོགས་པའི་ལྷ་བདུན་དང་། ཚོར་ཕུང་དུ་གཏོགས་པའི་ལྷ་དྲུག །འདུ་ཤེས་ཀྱི་ཕུང་པོར་གཏོགས་པའི་ལྷ་དྲུག །འདུ་བྱེད་ཀྱི་ཕུང་པོར་གཏོགས་པའི་ལྷ་དགུ་དང་། ས་ཆུ་དང་། ཆུ་མེ་དང་། མེ་རླུང་དང་། རླུང་རྣམ་ཤེས་སམ་སྣང་བ་ལ་ཐིམ། གང་ལྟར་ལས་རླུང་རང་བཞིན་བརྒྱད་ཅུའི་ཀུན་རྟོག་བཞོན་པའི་རླུང་དང་བཅས་པ་སྣང་བ་ལ་ཐིམ། དེ་ནས་གཙུག་ཏོར་འཁོར་ལོས་བསྒྱུར་བ། གནོད་མཛེས་རྒྱལ་པོ། འཇམ་དཔལ་རྣམས་རིམ་གྱིས་ཐིམ་པས་སྣང་བའི་ཡེ་ཤེས། མཆེད་པའི་ཡེ་ཤེས། ཐོབ་པའི་ཡེ་ཤེས་རྣམས་རིམ་པར་འཆར་བར་མོས། གཙོ་བོ་ཡང་སྟོང་སྦྱང་བྱས་ཏེ་འཆི་བ་ཆོས་སྐུའི་ང་རྒྱལ་ཁྱད་པར་བཞི་ལྡན་བསྒོམ་པར་བྱ། ཁྱད་པར་བཞི་ལྡན་འདི་དངུལ་ཆུའི་གསུང་རྒྱུན་ཡིན་ནམ་སྙམ།

དེ་ནས་བར་དོ་ལོངས་སྐུའི་ལམ་འཁྱེར་ནི། གདན་དབུས་མའི་སྟེང་དུ་ཧཱུཾ་ལས་བྱུང་བའི་ཉི་མའི་དཀྱིལ་འཁོར་ཞེས་སོགས་ཀྱིས་ཉི་མ་ཟླ་བ་པདྨ་ཡིག་འབྲུ་རྣམས་ཡོངས་སུ་གྱུར་པ་ལས་ཟླ་བའི་དཀྱིལ་འཁོར་ཏེ་ཟླ་བ་ལས་བྱང་ཆུབ་པ་དང་། ཟླ་བའི་སྟེང་དུ་འབྲུ་གསུམ་གསལ་བཏབ། ཕྱོགས་བཅུ་ནས་རིགས་ལྔ་འཁོར་དང་བཅས་པ་སྤྱན་དྲངས་འབྲུ་གསུམ་ལ་ཐིམ། དེ་ནས་གཡོན་གྱི་ཨོཾ་དང་གཡས་ཀྱི་ཨཱཿགཉིས་ཧཱུཾ་ལ་ཐིམ། ཧཱུཾ་དེ་ཡོངས་སུ་གྱུར་པ་ལས་རྡོ་རྗེ་དཀར་པོ་རྩེ་ལྔ་པ་ལྟེ་བར་འབྲུ་གསུམ་གྱིས་མཚན་པར་བསམ་པ་ས་བོན་དང་ཕྱག་མཚན་ལས་བྱང་ཆུབ་པའོ། །

དེ་ཡོངས་སུ་གྱུར་པ་ལས་ལོངས་སྐུ་དང་པོའི་མགོན་པོ་མངོན་བྱང་ལྔ་ལས་བསྐྱེད་པ་དང་། སྤྲུལ་སྐུ་རྡོར་སེམས་སུ་བསྒྱུར་བ་དང་། དེ་ནས་ལུས་རྟེན་གྱི་དཀྱིལ་འཁོར་དུ་བསྒོམ་པ་དང་བརྟེན་པ་ལྷར་བསྒོམ་པའོ། །དེ་ནས་གནས་གསུམ་བྱིན་རླབས་དང་། དེ་ནས་སེམས་དཔའ་སུམ་བརྩེགས་བྱ། དེ་དག་ཏུ་མ་གསུངས་པའི་གལ་ཆེ་བ་ཞིག་ནི། ༀ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། རང་ཉིད་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཀྱི་རྡོ་རྗེ་གསུམ་དབྱེར་མི་ཕྱེད་པའི་རྡོ་རྗེ་འཆང་ཆེན་པོར་གྱུར། ཅེས་བརྗོད་དེ་གསང་བ་འདུས་པའི་ལྷ་ཡོངས་རྫོགས་སྤྲོ་དགོས། དེ་ཡང་ཡབ་ཉེར་གསུམ་གྱིས་རང་རིགས་ཀྱི་ཡུམ་ཉེར་གསུམ་དང་། ཡུམ་དགུས་རང་རིགས་ཀྱི་ཡབ་དགུ་སྤྱན་དྲངས་ཏེ་སྙོམས་པར་ཞུགས་པ་སྔོན་དུ་འགྲོ་བའི་ཐོག་ནས་བྱིན་གྱིས་བརླབས་པའི་མོས་པ་བྱ། ༀ་སརྦ་ཏ་ཐཱ་ག་ཏ་ཀཱ་ཡ་ཝཱཀ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པའི་དོན་བསམ། དེ་ནས་སེམས་དཔའ་སུམ་བརྩེགས་དང་། དེ་ནས་རང་གི་སྤྱི་བོར་ཨོཾ་ལས་འོད་ཟེར་དཀར་པོའི་ཚོགས་དཔག་ཏུ་མེད་པ་འཕྲོས་ཏེ་མཆོད་ལྷ་བསམ་གྱིས་མི་ཁྱབ་པ་སྤྲོས། རང་གིས་བསགས་པའི་དགེ་ཚོགས་སྤྱི་དང་ལྷག་པར་ལུས་ཀྱི་སྒོ་ནས་བསགས་པའི་དགེ་ཚོགས་ཐམས་ཅད་མཆོད་རྫས་ཀྱི་རྣམ་པར་བསྒྱུར་ནས་རྒྱལ་བ་སྲས་བཅས་ཐམས་ཅད་ལ་མཉེས་པའི་མཆོད་པ་ཕུལ། སྐུ་གསུང་ཐུགས་ཀྱི་བྱིན་རླབས་སྤྱི་དང་ལྷག་པར་སྐུའི་བྱིན་རླབས་ཐམས་ཅད་སྐུ་རྡོ་རྗེའི་རྣམ་པར་བྱུང་སྟེ། རང་གི་སྨིན་མཚམས་སུ་ཐིམ་པས་ཡེ་ཤེས་སེམས་དཔའི་ལུས་ཀྱི་ནང་ཐམས་ཅད་གང་། ཆུའི་ལྷག་མ་ཡར་ལུད་པ་ལས་རྡོ་རྗེ་སེམས་དཔར་བསྐྱེད་དགོས་པ་ཡིན་པས་འདི་ཡང་ལྷན་དུ་གསུང་བར་ཞུ།

དམ་ཚིག་སེམས་དཔའི་རལ་པའི་ཅོད་པན་ལ་རྡོ་རྗེ་འཆང་ཆེན་པོ་ཞེས་པ་ནས། བྱང་ཆུབ་ཀྱི་སེམས་ཀྱི་བདུད་རྩི་འཛག་པའི་རྒྱུན་གྱིས་ལུས་ཐམས་ཅད་ཚིམ་པར་བྱེད་པར་གྱུར། མགྲིན་པའི་ཨཱཿལས་འོད་ཟེར་འཕྲོས། ངག་གི་སྒོ་ནས་བསགས་པའི་དགེ་བའི་ཚོགས་ཐམས་ཅད་མཆོད་རྫས་སུ་བསྒྱུར་ནས་རྒྱལ་བ་སྲས་དང་བཅས་པ་ཐམས་ཅད་ལ་མཉེས་པའི་མཆོད་པ་ཕུལ། དེ་དག་ཐུགས་ཤིན་ཏུ་དགྱེས་ནས་སྐུ་གསུང་ཐུགས་ཀྱི་ཡོན་ཏན་སྤྱི་དང་ཁྱད་པར་གསུང་གི་བྱིན་རླབས་ཐམས་ཅད་འོད་དཔག་མེད་ཀྱི་རྣམ་པར་བྱོན་ནས་རང་གི་ལུས་ལ་ཞུགས། སྤྲུལ་སྐུ་རྡོར་སེམས་ཡེ་ཤེས་སེམས་དཔའི་ལུས་ཀྱི་ནང་ཐམས་ཅད་གང་། ཆུའི་ལྷག་མ་ཡར་ལུད་པ་ལས་རྡོ་རྗེ་སེམས་དཔའི་ཐུགས་ཀར་ཟླ་བའི་དཀྱིལ་འཁོར་དུ་གྱུར། རང་གི་སྙིང་གའི་ཧཱུཾ་ལས་འོད་ཟེར་འཕྲོས་ཏེ་མཆོད་ལྷ་བསམ་གྱིས་མི་ཁྱབ་པ་སྤྲོས། ཡིད་ཀྱི་སྒོ་ནས་བསགས་པའི་མཆོད་རྫས་རྣམས་ཀྱིས་མཆོད།

དེ་བཞིན་གཤེགས་པ་རྣམས་ཀྱི་སྐུ་གསུང་ཐུགས་ཀྱི་བྱིན་རླབས་སྤྱི་དང་ལྷག་པར་ཐུགས་ཀྱི་བྱིན་རླབས་ཐམས་ཅད་ཐུགས་རྡོ་རྗེའི་རྣམ་པར་བྱུང་སྟེ་རང་གི་ལུས་ལ་ཞུགས། བདུད་རྩིའི་རྒྱུན་གྱིས་གང་། བདེ་བ་ཆེན་པོ་སྐྱེས། བདེ་བ་དེ་སྟོང་པར་ངེས་པའི་བདེ་སྟོང་དབྱེར་མེད་ཀྱི་ཡེ་ཤེས་ཁྱད་པར་ཅན་རང་རྒྱུད་ལ་སྐྱེས་སོང་སྙམ་པའི་མོས་པ་དང་བཅས་ཏེ་ཆུའི་ལྷག་མ་ཡར་ལུད་པ་ལས། རྡོ་རྗེ་སེམས་དཔའི་ཐུགས་ཀའི་ཟླ་གདན་གྱི་སྟེང་དུ་ཧཱུཾ་ཡིག་ཏུ་གྱུར། རང་ཉིད་སྤྲུལ་སྐུ་རྡོར་སེམས་སུ་གསལ་བའི་སྙིང་གའི་ཧཱུཾ་གི་མི་ཤིགས་པའི་ཐིག་ལེ་ལས་ཟུང་འཇུག་གི་གོ་བ་ལྟ་བུས་མཚོན་ལུས་ངག་ཡིད་གསུམ་ཐུན་མོང་གིས་བསགས་པའི་དགེ་རྩ་མཆོད་རྫས་སུ་བསྒྱུར་ཏེ་མཆོད། སངས་རྒྱས་ཐམས་ཅད་རྡོ་རྗེ་འཆང་གི་རྣམ་པར་སྐུ་གསུང་ཐུགས་ཀྱི་བྱིན་རླབས་ཐམས་ཅད་བསྡུས་ཏེ་རང་ལ་ཐིམ་པས་བདུད་རྩིའི་རྒྱུན་གྱིས་གང་། ཆུའི་ལྷག་མ་ཡར་ལུད་པ་ལས་མཐའ་སྐོར་དུ་ཡི་གེ་བརྒྱ་པའི་སྔགས་ཕྲེང་འཁོད་པ་ལས་བདུད་རྩིའི་རྒྱུན་བྱུང་སྟེ་ཐོག་མེད་ནས་བསགས་པའི་སྡིག་སྒྲིབ་བག་ཆགས་དང་བཅས་པ་ཐམས་ཅད་དག་སོང་སྙམ་པ་བྱ།

བདུད་རྩི་འབེབས་སྦྱང་གི་དམིགས་པ་ལ་ཡས་འདེད་མས་འདེད་ཕུང་འདེད་གསུམ་ཡོད་པར་སྔར་བཤད་པ་ལྟར་ཡིན་པས། ཡིག་བརྒྱ་ཚར་བདུན་ལྷན་དུ་གསུང་བར་ཞུ། ༀ་བཛྲ་སཏྭ་ས་མ་ཡ། མ་ནུ་པཱ་ལ་ཡ། ཞེས་པ་ནས། མཧཱ་ས་མ་ཡ་སཏྭ་ཨཱཿཧཱུཾ་ཕཊ།

དེ་ནས་གཞལ་ཡས་ཁང་གི་ནང་དུ་སྐུ་གསུམ་གྱི་གོ་འཕང་རིམ་གྱིས་མངོན་དུ་བྱས། དེ་འདྲའི་སྐུ་གསུམ་གྱི་གོ་འཕང་བདེ་བླག་ཏུ་འཐོབ་པར་བྱེད་པའི་ལམ་གྱི་མཐར་ཐུག་པ་ནི། ཇི་སྐད་དུ། གསང་བ་འདུས་པའི་རྒྱུད་འགྲེལ་ཆེན་མོ་ལས། དངོས་གྲུབ་མཆོག་ནི་བདེ་ཆེན་གྱིས་འཐོབ་པའི། །ཚུལ་འདི་བསྟན་ཕྱིར་རིག་མའི་མཆོག་དང་ནི། །
མཉམ་སྦྱོར་བླ་མ་དང་པོའི་མགོན་པོ་ཡི། །ཞབས་ཀྱི་པདྨོར་སྤྱི་བོས་ཕྱག་འཚལ་ཏེ། །ཞེས་གསུངས་པ་ལྟར་འདོད་ཆགས་ཆེན་པོའི་ལམ་མངོན་དུ་བྱས་པ་ལ་བརྟེན་ནས་སྐུ་གསུམ་གྱི་གོ་འཕང་མངོན་དུ་བྱེད་དགོས་པའི་གནད་ཀྱིས་རིག་མ་འདུ་བྱ་བའི་ཚུལ་གསུངས་ཤིང་། དེ་ཡང་། རང་ཉིད་སྤྲུལ་སྐུ་རྡོར་སེམས་སུ་གསལ་བའི་སྙིང་ཁ་ནས་རང་རིགས་དང་མཐུན་པའི་ཕྱག་རྒྱ་མ་མི་མོའི་རྣམ་ཅན་སྤྲོས། དེ་ཡོངས་སུ་གྱུར་པ་ལས་རེག་བྱ་རྡོ་རྗེ་མ་བསྐྱེད་པ་ཡིན་པས་འདི་ཡང་ལྷན་དུ་གསུང་བར་ཞུ།

རང་གི་སྙིང་ག་ནས་རང་རིགས་ཀྱི་རིག་མ་ཕྱུང༌། ༀ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པ་ནས། རང་ཉིད་དོན་གྲུབ་ཏུ་གྱུར། ཕཊ། ༀ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། རང་ཉིད་རིན་འབྱུང་དུ་གྱུར། རང་ཉིད་རྡོ་རྗེ་འཆང་དུ་གྱུར། ཅེས་སོགས་བརྗོད་པའི་སྐབས་ལྡོག་ཆས་ཕྱེ་བའི་དེ་བཞིན་གཤེགས་པ་དེ་དང་དེ་ཡིན་སྙམ་པའི་ང་རྒྱལ་འཇོག་པ་ལས་ལུས་ཀྱི་རྣམ་འགྱུར་གསལ་སྣང་བྱེད་ཀྱི་མེད། དེ་ནས་ལུས་དཀྱིལ་གྱི་ལྷ་ཐམས་ཅད་ཚིམས་ནས་ཞུ་བའི་ཞེས་བརྗོད་པ་ན། ལུས་དཀྱིལ་གྱི་ལྷ་ཐམས་ཅད་བྱང་ཆུབ་ཀྱི་སེམས་ཀྱི་རང་བཞིན་དུ་ཞུ་བའི་དམིགས་པ་མི་བྱེད་པར། ལུས་དཀྱིལ་གྱི་ལྷ་དེ་ཐམས་ཅད་ཀྱང་བདེ་ཆེན་གྱིས་ཚིམས་ནས་བདེ་བ་ཆེན་པོ་རྒྱས་ཏེ། ལུས་དཀྱིལ་གྱི་ལྷ་ཡོངས་རྫོགས་ལས་ཀྱང་བྱང་ཆུབ་ཀྱི་སེམས་ཀྱི་རང་བཞིན་གྱི་བདུད་རྩིའི་རྒྱུན་དྷཱུ་ཏཱིའི་མར་སྣ་ནས་བྱུང་བ། ནོར་བུའི་བུ་ག་ཕཊ་ཡིག་སེར་པོ་མགོ་ནང་བསྟན་གྱིས་བཀག་པར་མོས་པས། ཕཊ་ཡིག་གི་ཟུར་ཅུང་ཟད་ཕྱེ་བ་ལས་ཐིག་ལེ་ཡུངས་འབྲུ་ཙམ་ཞིག་ཡུམ་གྱི་པདྨར་ཕབ། ཐིག་ལེ་དེ་ཆ་གཉིས་སུ་ཕྱེ་བའི་ཆ་གཅིག་ཡོངས་སུ་གྱུར་པ་ལས་གཞལ་ཡས་ཁང་གདན་དང་བཅས་པ། ཆ་གཅིག་གདན་དེ་རྣམས་ཀྱི་སྟེང་དུ་ལྷ་རང་རང་གི་མདོག་ཅན་གྱི་ཐིག་ལེ་སུམ་ཅུ་རྩ་གཉིས་སུ་གྱུར། དེ་རྣམས་ཡོངས་སུ་གྱུར་པ་ལས་ཨོཾ་ཨཱཿཧཱུཾ་ཧཱུཾ་ཞེས་སོགས་ཀྱི་སྔགས་དེ་དག་སྔགས་འཁོར་དུ་བཀོད་པ་མ་ཡིན་པར་གདན་སོ་སོའི་སྟེང་དུ་ཐད་ཀ་ཐད་ཀར་ཙ་ཀ་ལི་བཙུགས་པ་བཞིན་དུ་བསམ།

དེ་ནས་དམིགས་པ་གསལ་པོ་ཡོད་ན་ༀ་ཨཱཿཧཱུཾ་ཧཱུཾ་བཅུ་རྣམས་སུ་གྱུར་ཅེས་བཏོན་ནའང་རུང་། དམིགས་པ་མི་གསལ་ན་ཨོཾ་ཨཱཿཧཱུཾ་ཧཱུཾ་ཞེས་པ་བཅུ་བགྲངས་ཏེ་སོ་སོར་བསམ་ན་བློ་ལ་འཆར་བདེ་བའི་ཁྱད་ཡོད་པས་འདིར་བཅུ་བགྲང་བར་བྱ། བཅུ་བགྲང་ཚེ་ཨོཾ་ཨཱཿཧཱུཾ་ཧཱུཾ་རྣམས་སུ་གྱུར་ཅེས་པ་ལས་བཅུ་རྣམས་སུ་གྱུར་ཅེས་གདོན་མི་དགོས་སོ། །དེ་རྣམས་ཡོངས་སུ་གྱུར་པ་ལས་རྡོ་རྗེ་དང་རྡོ་རྗེ་ཞེས་རང་རང་གི་ལྷའི་མདོག་ཅན་གྱི་ཕྱག་མཚན་རྣམས་ཡོངས་སུ་གྱུར་པ་ལས་ལྷ་སུམ་ཅུ་སོ་གཉིས་རིམ་གྱིས་བསྐྱེད། དེ་ཐམས་ཅད་ལ་རང་ཉིད་ཅེས་ཚིག་དངོས་སུ་ཐོན་པ་བཞིན་རང་ལྷ་དེ་དང་དེ་དངོས་ཡིན་སྙམ་པའི་ང་རྒྱལ་འཇོག་དགོས་པ་ཡིན་པས་འདི་ཡང་ལྷན་དུ་གསུང་བར་ཞུ།

ལུས་དཀྱིལ་གྱི་ལྷ་ཐམས་ཅད་ཚིམས་ནས་ཞུ་བའི་ཐིག་ལེ་ཡུམ་གྱི་པདྨར་ཕབ་པ་དེ་ཉིད་ཅེས་པ་ནས། གདུག་པ་ཅན་ཐམས་ཅད་ཚར་གཅོད་པའི་ཚུལ་གྱིས་བཞུགས་པར་གྱུར།

དེ་ནས་འབྲས་བུ་སངས་རྒྱས་ཀྱི་སའི་གཞན་དོན་འབད་མེད་ལྷུན་འགྲུབ་ཀྱི་མཛད་པ་དང་མཐུན་པར་སྐབས་འདིར་འདུས་པའི་ལྷ་སོ་གཉིས་སྤྲོས་ཏེ། སྤྱི་སྒོས་ཀྱི་མཛད་པ་རྣམས་མཛད་དེ་སྤྲུལ་པ་རྣམས་གཅིག་ཏུ་བསྡུས། ཕྱོགས་བཅུའི་མི་བསྐྱོད་པ་ཡེ་ཤེས་པ་དང་དབྱེར་མེད་དུ་འདྲེས། བྱང་ཆུབ་ཀྱི་སེམས་ཀྱིས་དབང་བསྐུར། སླར་བྱོན་ནས་རང་གི་མདུན་ན་འདུག་ཅེས་པ་རང་ཉིད་སྤྲོས་པའི་མི་བསྐྱོད་པ་དེའི་ང་རྒྱལ་ལ་གནས་བཞིན་དུ། དཀྱིལ་འཁོར་གྱི་གཙོ་བོར་བཞུགས་པའི་སྤྲུལ་སྐུ་རྡོར་སེམས་ཀྱི་སྙིང་ཁར་ཞུགས་པའི་ང་རྒྱལ་དང་མོས་པ་བརྟན་པོ་དགོས་ཞེས་མཁས་གྲུབ་ནོར་བཟང་རྒྱ་མཚོས་དམིགས་བསལ་འདི་ལྟར་གསུངས་པ་ལ་གནད་འགག་ཅིག་ཡོད་འདུག །དེ་ལྟར་འདྲེས་པའི་རྐྱེན་གྱིས་རྡོ་རྗེ་འཆང་ཞི་བ་དེ་ཉིད་སྐུའི་རྣམ་འགྱུར་ཞི་མ་ཁྲོའི་སྐུའི་རྣམ་པར་གྱུར་བར་བསམ་པ་སོགས་གཞན་རྣམས་ཚིག་ཟིན་བཞིན་ནོ། །
སྐབས་འདིའི་སྤྱི་སྒོས་ཀྱི་མཛད་པ་དག་ཀྱང་རིམ་པར་དམིགས་པ་གང་ཐུབ་ཐུབ་བྱེད་ཐུབ་ན་ལེགས། དེ་ཡང་རང་གཅིག་པོས་ཁ་ཏོན་བྱེད་སྐབས་ཉམས་ལྷོད་ཙམ་གནང་སྟེ་དེ་བཞིན་གཤེགས་པ་ལྔས་སྤྱི་སྒོས་ཀྱི་མཛད་པའི་སྐབས་ལྟ་བུར་འདོན་མཚམས་བཞག་ནས་བསམ་བློ་བཏང་ན་དེ་བས་ཀྱང་ལེགས། འདི་ཡང་ལྷན་དུ་གསུང་བར་ཞུ།

མི་བསྐྱོད་པ་རང་གི་ཐུགས་ཀར་དྲངས། བཛྲ་དྷྲིཀ་ཐུགས་ཀ་ནས་ཕྱིར་ཕྱུང༌། ཞེས་པ་ནས། ཡེ་ཤེས་ཀྱི་གཞལ་ཡས་ཁང་དང་འདྲེས་པ་སླར་བྱོན་ནས་སྔར་གྱི་གཞལ་ཡས་ཁང་ལ་ཐིམ་པར་གྱུར།

འདིར་ཆོ་ག་བཏོན་པ་བཤད་པ་བཞི་བཤད་ཀྱི་ཆེད་དུ་མིན་པས་དེ་རིང་འདིར་བཞག་སྟེ་འཕྲོ་སང་ཉིན་གདོན་རྒྱུ་ཡིན། བདག་བསྐྱེད་ཀྱི་ཆོ་གའི་སྟེང་ནས་ངོ་སྤྲོད་བྱེད་སྲོལ་འདི་འདྲ་སྔར་ཕྱག་ལེན་ལ་མེད་པ་ཡང་མིན་ཏེ། ངས་བཅོ་བརྒྱད་ཁྲི་ཆེན་རིན་པོ་ཆེའི་མདུན་ནས་ལམ་འབྲས་སློབ་བཤད་ཀྱི་ཁྲིད་ཞུ་སྐབས་བཤད་པ་བཞི་བཤད་ཀྱི་བཞི་པ་དེ་བདག་བསྐྱེད་ཀྱི་སྟེང་ནས་ངོ་སྤྲོད་གནང་བྱུང་། འདིར་ཆོ་གའི་སྟེང་ནས་དམིགས་རྣམ་སྐྱོང་ཚུལ་ཞུས་པ་འདི་བཤད་པ་བཞི་བཤད་ཀྱི་བཞི་པའི་གྲངས་མ་ཡིན་པར་ཐད་ཀ་ཐད་ཀའི་དམིགས་རྣམ་ངེས་པ་ལ་སོགས་པའི་ཆེད་དུ་ཡིན་ལ། སྔར་ཡང་འདི་ལྟར་བཏོན་པས་ཕན་ཐོགས་ཆེ་བ་ལྟ་བུར་མཐོང་ནས་འདིར་ཆོ་ག་དང་སྦྲགས་ནས་དེ་ལྟར་ཞུས་པ་ཡིན།

སང་ཞོགས་རྗེས་གནང་འབུལ་གཏན་ཁེལ་ཡོད་པས་རྗེས་གནང་ཞུ་མཁན་རྣམས་མ་གཏོགས་མི་མང་བྱིངས་ལྷོད་པོར་བཞུགས་ཆོག །གནམ་གཤིས་ཡག་པོ་བྱུང་ན་གོས་སོགས་བཀྲུས་ནས་སྐྱིད་པོ་འདུག་ཆོག་པས། སང་ཉིན་གནམ་གཤིས་སྐྱོ་པོ་ཞིག་བསྟན་པར་ཤོག །བཞད་མོ་བཞད། རྩེད་མོ་ཡིན། སང་རྗེས་གནང་ཞུ་མཁན་རྣམས་ཞོགས་པར་ཆུ་ཚོད་དགུ་པ་མ་ཟིན་ཙམ་ལ་འདིར་འཛོམ་རྒྱུ་དང་། མི་མང་སྤྱི་བྱིངས་རྣམས་ཕྱི་དྲོ་ཆུ་ཚོད་དང་པོ་དང་ཕྱེད་མ་ཟིན་ཙམ་ལ་འཛོམ་དགོས་པ་རྒྱུན་ལྡན་ལྟར་ཡིན། ཡང་། རིན་པོ་ཆེ་རྗེས་ལུས་ཐེབས་ནས་ཕེབས་ཤོག་ཨ། བཞད་མོ་བཞད། བདག་གིས་ཇི་སྙེད་བསགས་པའི་དགེ་བ་འདིས། །ཞེས་དབུ་བསྐུལ་གནང་སྟེ་ཉིན་འདིའི་བཀའ་ཆོས་གྲོལ།

9 སྡེ་བསྟན། དབུ་མ། ཚ་པ། ཤོག་གྲངས་༡༣ན༧ བསྟེན་ཞེས་གསལ་ཡང་། གསུང་གཞན་དང་གཞན་དུ་བསྟན་དང་། བརྟེན་དང་། བརྟན་བཅས་བྲིས་པའང་སྣང་བས་བརྟག །

10 རིམ་པར་དྲངས་པ་ཡིས། ཞེས་ཀྱང་གསལ།

11 ཞོལ་དཔར་མ། ༢༠ བ་༤ དང་། བླ། ༢༠བ༣ ། བཀྲས་ལྷུན། ༢༣བ༡ འཁོར་ལ་ཞེས་གསལ།

བཀའ་ཁྲིད་ཉིན་བདུན་པ།

སྔོན་འགྲོའི་སྤྱི་བཤད།

དེ་ཡང་། རྗེ་རིན་པོ་ཆེས་མཛད་པའི་གསང་འདུས་སྨོན་ལམ་ལས། མདོར་ན་སྐྱེ་ཤི་བར་དོ་གང་ཤར་ཡང་། །སྔོན་ཆད་བསྒོམས་པའི་ལམ་འཁྱེར་རྣམ་གསུམ་གྱི། །གསལ་འདེབས་དགེ་སྦྱོར་བསྐུལ་མར་རྟོགས་གྱུར་ནས། །འཆི་ཚེ་ཡིད་ལ་དགའ་བ་རྒྱས་པར་ཤོག །ཅེས་གསུངས་པ་བཞིན། གསང་སྔགས་བླ་མེད་ཀྱི་གཞུང་ནས་གསུངས་པའི་སྐྱེ་ཤི་བར་དོ་གསུམ་དང་རྣམ་པ་མཐུན་པའི་ལམ་སྒོམ་དུ་ཡོད་པའི་ལྷའི་རྣལ་འབྱོར་ལ་གོམས་པ་བསྲིངས་ནས་རང་གི་ངང་གིས་དམིགས་རྣམ་འཆར་ཐུབ་པ་བྱུང་ན། རབ་ལ་རྫོགས་རིམ་གྱི་སྐུ་གསུམ་ཚེ་འདིར་མངོན་དུ་བྱས་ཏེ་ཚེ་གཅིག་ལ་སངས་རྒྱས་ཀྱི་གོ་འཕང་འཐོབ་ཐུབ་པ་དང་། དེ་ལྟར་མ་བྱུང་ཡང་ལས་ཉོན་གྱི་དབང་གིས་འཆི་བ་མངོན་དུ་གྱུར་པའི་ཚེ་འོད་གསལ་མ་བུ་བསྲེས་པ་ལས་བར་དོར་སྒྱུ་མའི་སྐུར་དངོས་སུ་ལྡང་སྟེ། བར་དོར་ལོངས་སྤྱོད་རྫོགས་པ་སྒྱུ་མའི་སྐུ། །མཆོག་གི་དངོས་གྲུབ་བརྙེས་ལ་གསོལ་བ་འདེབས། །ཞེས་གསུངས་པ་བཞིན། བར་དོར་སངས་རྒྱས་པ་དང་། ཡང་ན། སྐྱེ་བ་བརྒྱུད་ནས་སངས་རྒྱས་པ་སྟེ། མདོར་ན། སྐུ་གསུམ་ལམ་འཁྱེར་དེ་གའི་སྟེང་ནས་གནས་སྐབས་དང་མཐར་ཐུག་གི་རྟོགས་པ་རབ་བྱུང་ན་དེའི་དགོས་དོན་གྲུབ་པ་དང་། འབྲིང་ཙམ་བྱུང་ན་ཡང་དེའི་ཐོག་ནས་དགོས་དོན་ཆ་ཚང་འགྲུབ་ཏུ་ཡོད་པ་དང་། ཐ་མ་ལས་མ་བྱུང་ཡང་དགོས་དོན་ཆ་ཚང་འགྲུབ་ཐུབ་པ་བཅས་གཅིག་ལྕོགས་ཀུན་འདུས་ལྟ་བུ་ཧ་ཅང་རྨད་དུ་བྱུང་བ་ཞིག་རེད། དེས་ན། ཐུན་བཞིའི་རྣལ་འབྱོར་ལ་བརྩོན་ཏེ་ད་ལྟ་ནས་གོམས་འདྲིས་བསྟེན་པ་གལ་ཆེ་སྟེ། ཚེ་ལྷག་ལོ་ཉི་ཤུ་དང་སུམ་ཅུ་ཡོད་ན་ད་ལྟ་ཤི་མི་ཡོང་བྱ་ལོང་ཡོད་སྙམ་ནས་མི་སྡོད་པར་ལོ་གཞོན་པའི་སྐབས་ནས་གོམས་འདྲིས་བསྟེན་ཐུབ་ན། དེའི་དབང་གིས་འཆི་ཁར་རྩོལ་བ་ཆེན་པོ་ལ་ལྟོས་མི་དགོས་པར་རང་གི་ངང་གིས་འཆར་ཐུབ་པ་འོང་། ཡང་། གསང་སྔགས་བླ་མེད་ཀྱི་ཆོས་སྐོར་འདི་དག་ལུས་ལ་གནད་དུ་བསྣུན་པའི་ཉམས་ལེན་དང་འབྲེལ་བས། ལྷག་པར་དུ་ཕུང་པོ་མ་རྒུད་གོང་ནས་ཉམས་ལེན་གྱི་གནད་ལ་གོམས་འདྲིས་བསྟེན་རྒྱུ་གལ་ཤིན་ཏུ་ཆེ། ཕུང་པོ་རྒས་ཤིང་འཁོགས་པར་གྱུར་པའི་ཚེ་ལམ་ཉམས་ལེན་བྱེད་པ་ནི། མཁས་གྲུབ་རིན་པོ་ཆེའི་ཡིག་ཆུང་ཉེར་གཅིག་ལས། དེས་ན། གཞོན་དུས་ཐོས་པ་བྱས་ལ། རྒན་པོར་སོང་བ་དང་ཉམས་ལེན་བྱེད་དོ་ཟེར་བ་ནི་ལམ་འདིའི་དགག་བྱའི་གཙོ་བོ་ཡིན་ནོ། །ཞེས་གསུངས་པ་ལྟར་གཞོན་དུས་སློབ་གཉེར་བྱས་ཏེ་རྒས་དུས་ཉམས་ལེན་བྱེད་སྙམ་པ་ནི། རྣལ་འབྱོར་བླ་མེད་ཀྱི་ལམ་ཉམས་སུ་ལེན་པའི་གོལ་སར་གསུངས་པ་བཞིན་ཁྱད་པར་ཡོད། དེས་ན། གསང་སྔགས་བླ་མེད་ཀྱི་ལམ་ཉམས་སུ་ལེན་པར་འདོད་པའི་དོན་གཉེར་ཅན་དག་གིས་ནི། གཞོན་དུས་ནས་གོམས་འདྲིས་བསྟེན་པ་ཧ་ཅང་གལ་ཆེའོ། །དེ་ལྟ་བུའི་ལམ་ཉམས་སུ་ལེན་པ་ལ་ཐོས་དགོས་པ་དང་། ཐོས་བྱའི་གཞུང་དེ་ཡང་མ་ནོར་བ་ཞིག་དགོས་པས་སྐབས་སུ་བབས་པ་དཔལ་གསང་བ་འདུས་པའི་རྩ་རྒྱུད་ཀྱི་དགོངས་དོན་ཕྱིན་ཅི་མ་ལོག་པ། གང་ཟག་གཞན་གྱི་ངག་གི་རྗེས་སུ་འབྲངས་ནས་བརྗོད་པ་མ་ཡིན་པར། རང་སྟོབས་ཀྱིས་རྒྱུད་དོན་ཁོང་དུ་ཆུད་དེ་ཉམས་མྱོང་གི་ཐོག་ནས་གསུངས་པའི་གྲུབ་པའི་དབང་ཕྱུག་དཔལ་མགོན་འཕགས་པ་ཀླུ་སྒྲུབ་རང་ཉིད་ཀྱིས་མཛད་པའི་མདོར་བྱས་ལ་སོགས་པའི་གཞུང་འདི་དག་ནི་ཚད་ཐུབ་ཀྱི་གཞུང་ཡིན་ཞིང་། འདི་དག་གི་དགོངས་དོན་ཇི་ལྟ་བ་བཞིན་ལེགས་པར་གཏན་ལ་ཕབ་ཅིང་རྒྱུད་དོན་དང་ཡོངས་སུ་འབྱོར་བ་རྗེ་རིན་པོ་ཆེ་ཉིད་ཀྱིས་མཛད་པའི་རྣལ་འབྱོར་དག་རིམ་དང་། དེའི་དམིགས་རྣམ་སྐྱོང་ཚུལ་གསལ་བར་སྟོན་པ་ཨ་ཁུ་ཤེས་རབ་རྒྱ་མཚོའི་ཁྲིད་ཡིག་བཅས་ནི་འདིར་འཆད་བྱའི་གཞུང་གཙོ་བོ་ཡིན་པས། གཞུང་དེ་དག་ཐོས་བསམ་སྒོམ་གསུམ་གྱིས་ཉམས་སུ་བླངས་ཏེ། ལམ་ལ་བག་ཆགས་ཅི་ཐེབས་ཤིག་འཇོག་རྒྱུ་དང་། དེ་ཡང་། རང་དོན་གྱི་དགོས་པ་ཕྲན་ཚེགས་ཀྱི་ཆེད་དུ་མ་ཡིན་པར་མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་དོན་དུ་བླ་མེད་རྫོགས་བྱང་གི་གོ་འཕང་འཐོབ་པར་བྱ་བའི་དོན་དུ་ཡིན་སྙམ་པའི་ཀུན་སློང་ཀུན་སྤྱོད་ཀྱི་རིམ་པ་རྣམས་ལེགས་པར་གསལ་བཏབ་པའི་ངང་ནས་གསན་པར་ཞུ།

མདོར་བྱས།

དེ་ནས་འཁོར་ལོ་སངས་རྒྱས་ཀྱིས་བསྟོད་གསོལ། །ཞེས་པ་ནས། ལངས་ནས་འགྲོ་ལ་བལྟས་ཏེ་ཇི་བཞིན་སྤྱད་པར་བྱ། །ཐུན་མཚམས་སུ་ལུས་ཤིན་ཏུ་དུབ་ན་ལུས་བརྟས་པའི་ཆོ་ག་ནི། སྔགས་པས་ཏིང་འཛིན་དམིགས་པའི་ཚེ། །ཞེས་པ་ནས། མཐོ་གང་ཙམ་གྱིས་དཔགས་པ་རུ། །འདི་འཕགས་དང་དཔགས་གང་ཡིན་བརྟག །སྤྱི་བོར་དཀྱིལ་འཁོར་བསྒོམ་པར་བྱ། །ཞེས་པ་ནས། ཐོབ་འགྱུར་འདི་ལ་ཐེ་ཚོམ་མེད། །

དེ་ནས་ཟས་ཀྱི་རྣལ་འབྱོར་ནི། དེ་ལྟར་སློབ་པའི་སྔགས་པ་ཡིས། །ཞེས་པ་ནས། ཐལ་པའི་མཐར་ནི་རྣམ་པར་བརྟག །

དེ་ལྟ་བུའི་ཟས་ཀྱི་རྣལ་འབྱོར་བསྟེན་པའི་ཕན་ཡོན་ནི། རིམས་ནད་མེད་ཅིང་ནད་ཀྱང་མེད། །དུག་ལ་སོགས་པས་མི་འཆི་ལ། །དེ་ནི་དུས་མིན་འཆི་མི་འགྱུར། །འཚེ་བ་ཐམས་ཅད་རྣམ་འཇོམས་པའོ། །དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་སྒྲུབ་པའི་ཐབས་མདོར་བྱས་ཞེས་བྱ་བའི་གཞུང་འདི་གང་ལ་བརྟེན་ནས་མཛད་ཅེ་ན། རྡོ་རྗེ་ཕྲེང་བ་དཔལ་མཆོག་སྲུབ་ཤིང་གིས། །འདིར་དཔལ་མཆོག་ཅེས་པ་བཤད་རྒྱུད་རྡོ་རྗེ་ཕྲེང་བ་དཔལ་དང་མཆོག་ཡིན་ཞེས་པའི་དོན་ཡིན་ནམ། རྣལ་འབྱོར་རྒྱུད་ཀྱི་བཤད་རྒྱུད་དཔལ་མཆོག་གང་ཡིན་དཔྱད། གསང་འདུས་སྦས་ཆུའི་རྒྱ་མཚོ་བསྲུབས་པ་ལས། །སྒྲུབ་པའི་ཡན་ལག་བདུད་རྩི་གང་ཐོབ་དེས། །འཇིག་རྟེན་མ་ལུས་འཆི་མེད་མྱུར་ཐོབ་ཤོག །སྒྲུབ་པའི་ཐབས་མདོར་བྱས་པ་སློབ་དཔོན༌ཆེན་པོ་ཀླུ་སྒྲུབ་ཀྱིས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཨཱ༌ཙཱརྱ་ཤྲདྡྷཱ་ཀ་ར་ཝརྨ་དང་། ཞུ་ཆེན་གྱི་ལོ་ཙཱ་བ་བནྡེ་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པ།། །།

མདོ་བསྲེ།

དེ་ནས་ལེའུ་བཅུ་པ་ལས། ནམ་མཁའ་དབྱིངས་ཀྱི་དབུས་གནས་པར། །ཞེས་པ་ནས། རྣལ་འབྱོར་ཆེན་པོའི་རྒྱུད་དཔལ་གསང་བ་འདུས་པའི༌བསྐྱེད་རིམ་གྱི་སྒྲུབ་པའི་ཐབས་མདོ་དང་བསྲེས་པ་ཞེས་བྱ་བ། སློབ་དཔོན་ཆེན་པོ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །།རྒྱ་གར་གྱི་མཁན་པོ་དྷརྨ་ཤྲཱི༌བྷ་དྲ་དང་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།

རྣམ་གཞག་རིམ་པ།

གྲུབ་པའི་སློབ་དཔོན་ཀླུའི་བློའི་ཞལ་སྔ་ནས་མཛད་པ་རྣམ་པར་གཞག་པའི་རིམ་པ་བཞི་པ་རྫོགས་སོ།། །།

རྣམ་གཞག་རིམ་པའི་རྣམ་བཤད།

གསུམ་པ་ནི། རྡོ་རྗེ་སློབ་དཔོན་མཁས་ལ་གྲུབ་པ་བརྙེས་པ་དཔལ་ཀླུའི་བྱང་ཆུབ་ཀྱི་ཞལ་སྔ་ནས་ཀྱིས་མཛད་པའི་རྣམ་པར་བཞག་པའི་རིམ་པ་རྫོགས་སོ་ཞེས་བྱ་བ་ནི་ཡང་དག་པར་གྲུབ་པའོ། །ཞེས་པ་ནས། ད་དུང་ཡིད་འཛིན་དཔལ་གྱི་རིར་བཞུགས་ནས། །ཞེས་པ། སློབ་དཔོན་ཀླུ་བྱང་འདི་འཆི་མེད་རིག་འཛིན་བརྙེས་ནས་བཞུགས་པ་ཞིག་ཡིན་པར་མངོན། རྡོ་རྗེ་ཐེག་པའི་དགའ་སྟོན་འགྱེད་མཛད་པ། །རྣལ་འབྱོར་དབང་ཕྱུག་ཀླུ་ཡི་བྱང་ཆུབ་ཀྱི། །ཞེས་པ་ནས། ཁྱབ་བདག་རྡོ་རྗེ་འཛིན་པས་གསུངས་པའི་རྒྱུད། །ལུང་བསྟན་བརྙེས་པས་ལེགས་པར་བཀྲལ་བའི་ལམ། །ཞེས་ལུང་བསྟན་བརྙེས་པ་དཔལ་མགོན་འཕགས་པ་ཀླུ་སྒྲུབ་ཀྱིས་མདོར་བྱས་དང་མདོ་བསྲེའི་བསྟན་བཅོས་མཛད་དེ་རྒྱུད་ཀྱི་དགོངས་དོན་ཇི་བཞིན་དྲི་མ་མེད་པའི་རིགས་པའི་ལམ་ནས་དྲངས་ཏེ་ལེགས་པར་བཀྲལ་བ་ལ། ངེས་པ་བདེ་བླག་ཏུ་སྟེར་བར་བྱེད་པའི་གཞུང་རྣམ་གཞག་རིམ་པ་ལྟ་བུ་ལ་ཐོས་བསམ་སྒོམ་པས་རྒྱུད་དོན་ལ་མི་འཇིགས་པའི་སྤོབས་པའི་གདེང་ཐོབ་སྟེ། དབེན་པར་རི་དྭགས་རྨས་མ་བཞིན་དུ་སྒྲུབ་པ་ལ་རྩེ་གཅིག་ཏུ་བརྩོན་པར་མཛད་ཅེས་པ་སྟེ། རྗེ་མི་ལའི་གསུང་ལས། ང་ན་ན་འདྲི་མི་མེད་པ་དང་། །ཤི་ན་ངུ་མི་མེད་པ་རུ། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །སྒོ་ན་མི་རྗེས་མེད་པ་དང་། །ནང་ན་ཁྲག་རྗེས་མེད་པ་རུ། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །གར་སོང་འདྲི་མི་མེད་པ་དང་། །འདིར་སོང་གཏད་སོ་མེད་པ་རུ། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །རོ་རུལ་འབུ་ཡིས་ཟ་བ་དང་། །རྩ་རྒྱུས་སྦྲང་མས་འཇིབས་པ་རུ། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །ཞེས་གསུངས་པ་ལྟར། དབེན་པར་སྒྲུབ་པ་ལ་རྩེ་གཅིག་ཏུ་བརྩོན་པ་དེ་འདི་ཕྱིའི་གཏན་འདུན་གྱི་སྙིང་པོ་སྒྲུབ་པར་བྱེད་པ་ཡིན་པས། དབེན་པར་སྒྲུབ་པ་དེ་ལ་གློ་བ་དགའ། །
གསུངས་པ་རེད། དེ་ལས་ལྡོག་སྟེ་རྒྱུད་དང་བསྟུན་ཚེ་དེ་དང་མི་མཐུན་ཞིང༌། །ཞེས་པ་ནས། འདི་ནི་གང་ནོངས་བདག་གི་ཉེས་པ་སྟེ། །འདིར་ནི་ཞེས་སྦྱར་ན་བདེ་བས་ར་ཡིག་ཆད་དམ་སྙམ་པ་འདུག །ལེགས་པར་གང་བཤད་རྗེ་བཙུན་བླ་མའི་དྲིན། །ནོངས་དེའི་རྩ་བ་མ་རིག་དང་བཅས་པ། །ཞེས་པ་ནས། ཐེག་མཆོག་ལམ་གྱིས་འགྲོ་བ་རྣམས་ལ་ནི། །དངོས་གྲུབ་གཉིས་ཀྱི་དགའ་སྟོན་རྒྱས་བྱེད་ཤོག །ཅེས་རྗེ་རིན་པོ་ཆེས་འདི་ལྟར་ཐུགས་སྨོན་གནང་བ་བཞིན་རང་ཅག་གིས་ཀྱང་རྗེ་ཡབ་སྲས་ཀྱི་གསུང་རྣམས་དག་སྒྲོག་ལྟ་བུའི་སྐབས་བཀླགས་པ་ཙམ་མ་ཡིན་པར། དུས་རྒྱུན་དུ་འཆད་ཉན་དང་གཟིགས་རྟོག་གནང་སྟེ་འདྲིས་པར་བྱེད་ཐུབ་ན། དངོས་གྲུབ་གཉིས་ཀྱི་དགའ་སྟོན་རྒྱས་བྱེད་ཤོག །ཅེས་ཐུགས་སྨོན་མཛད་པ་བཞིན་ཐུགས་སྨོན་འགྲུབ་པ་ཞིག་བྱུང་བ་རེད། རྣམ་གཞག་རིམ་པའི་རྣམ་བཤད་དཔལ་གསང་བ་འདུས་པའི་གནད་ཀྱི་དོན་གསལ་བ་ཞེས་བྱ་བ་འདི་ནི། དཔལ་གསང་བ་འདུས་པའི་རྣལ་འབྱོར་པ་ཤཱཀྱའི་དགེ་སློང་ཤར་ཙོང་ཁ་པ་བློ་བཟང་གྲགས་པའི་དཔལ་གྱིས་གངས་རིའི་དབང་པོ་འོ་དེ་གུང་རྒྱལ་གྱི་ལྷ་ཞོལ་འདིར་བཤུམས་ཏེ་ཡུད་ཙམ་རིང་འཕྲོ་གསུང་མ་ནུས་པར་བཞུགས། བྱམས་པ་གླིང་མིང་གཞན་གསང་སྔགས་ནང་ཞེས་བྱ་བའི་རི་ཁྲོད་དུ་སྦྱར་བའི་ཡི་གེ་པ་ནི་དཀའ་བཞི་འཛིན་པ་གཡག་སྡེ་པ་བསོད་ནམས་དཔལ་བཟང་ངོ་། །སྐྱབས་སུ་མཆི། འདི་ལ་བརྟེན་ནས་ཀྱང་བསྟན་པ་རིན་པོ་ཆེ་ཕྱོགས་ཀུན་ཏུ་རྒྱས་པར་གྱུར་ཅིག ། །།མངྒ་ལཾ། །

རྣལ་འབྱོར་དག་རིམ།

དེ་ནས་ཐུགས་ཀའི་ས་བོན་གྱི་འོད་ཟེར་གྱིས་འཁོར་གྱི་ལྷ་རྣམས་སྤྱན་དྲངས་ཏེ། ཞེས་པ་ནས། རང་གི་འོད་ཟེར་གྱིས་དྲངས་ནས་རང་ལ་གཞུག་སྟེ་དེ་ཉིད་ཞེ་ལྔ་པ་ཉེ་བར་བསྡུ་བའི་དེ་ཉིད་དོ། །

ཐུན་གཤམ་དུ་གཏོར་མའི་ཆོ་ག་ནི། གཏོར་མ་གཉིས་བགེགས་མཐར་བྱེད་ཀྱིས་བསང༌། ཤཱུ་ནྱ་ཏཱས་སྦྱང་། སྟོང་པའི་ངང་ལས་ཧཱུཾ་ཡཾ་ཧཱུཾ་ལས་རླུང་གི་དཀྱིལ་འཁོར་ལྗང་སྔོན་ཟླ་གཾ་ངོས་གཉིས་སུ་རྡོ་རྗེ་གཉིས་ཀྱིས་བརྒྱན་པ། གཏོར་མགྲོན་བསྐྱེད་པ་སོགས་ལ་གོང་དུ་བཤད་པ་སོང་ཟིན་པས་འདིར་ལུང་བཀླགས་ཏེ་འཐུས་པར་བྱེད་རྒྱུ་ཡིན། དེའི་སྟེང་དུ་ཧཱུཾ་རཾ་ཧཱུཾ་ལས་བྱུང་བའི་མེའི་དཀྱིལ་འཁོར་དམར་པོ་གྲུ་གསུམ་པ། ཞེས་པ་ནས། དེ་རྒྱུན་པར་བྱས་ན་ནད་དང་དུག་ལ་སོགས་པས་མི་ཚུགས་ཤིང་རྒས་དཀའ་ལ་དུས་མིན་དུ་འཆི་བ་ཟློག་སྟེ། དེ་ཉིད་ཞེ་དྲུག་པ་ཁ་ཟས་ཀྱི་བསམ་གཏན་གྱི་དེ་ཉིད་དོ། །

ཐུན་གྱི་ངོ་བོ་དང་ཐུན་མཚམས་ཀྱི་རྣལ་འབྱོར་ཐམས་ཅད་ལ་རང་བཞིན་མེད་པར་རྟོགས་པའི་ལྟ་བས་དྲངས་པའི་སྒྱུ་མ་ལྟ་བུའི་རྩི་དང་མ་བྲལ་བ་དང༌། ཞེས་པ་ནས། དེ་ལྟར་བྱེད་ན་ལྷག་མོས་ཀྱི་ལྷ་ལུས་ལ་བསྡུས་པའི་ཚེ་གདན་གཞན་རྣམས་མི་དམིགས་པར་བྱའོ། །ཞེས་པ། བཟླས་པ་ཟིན་ནས་འོད་གསལ་ལ་ཐིམ་པ་དང་དེ་ནས་ཞུ་བ་གླུས་བསྐུལ་མི་བྱེད་པར་ཐད་ཀར་མཆོད་བསྟོད་བྱ་བར་གསུངས། ཐུན་བཞི་ཁའི་མཐར་གཏོར་མ་མ་གྲུབ་ན་ཐ་མའི་མཐར་བྱའོ། །

དེ་ནས་ཉལ་བའི་རྣལ་འབྱོར་ནི། ཐུན་ཐ་མའི་མཐར་ཉལ་བ་ན། ལུས་དཀྱིལ་གྱི་ལྷ་རྣམས་ལྷག་མོས་འོད་གསལ་དུ་སྡུད་པ་བཞིན་བསྡུས་པའི་མཐར་སེམས་གཞན་དུ་མི་གཏོང་བར་དེ་ཉིད་ལ་རྩེ་གཅིག་ཏུ་དམིགས་ཏེ་གཉིད་ཀྱི་འོད་གསལ་གཟུང༌། ཞེས་པ། སྤྱོད་ལམ་གྱི་ལྷའམ། ཡང་ན། ཐུན་དྲུག་བླ་མའི་རྣལ་འབྱོར་གྱི་སྐབས་རྡོ་རྗེ་འཆང་དུ་བསྐྱེད་དེ་སྤྱི་བོར་རྣམ་པར་སྣང་མཛད་ཅེས་སོགས་ལྟར་ལུས་ལ་ལྷ་དེ་དག་བཀོད། གཉིད་དུ་འགྲོ་ཁར་དེ་དག་ཐིམ་རིམ་བཞིན་དུ་བསམས་ནས་མཐར་གཙོ་བོ་ཡབ་ཡུམ་ཡང་འོད་གསལ་དུ་སྦྱངས་ཏེ། མི་དམིགས་པར་སྟོང་པར་གྱུར་ཅེས་པའི་མཚམས་ནས་གཉིད་དུ་འགྲོ་བ་སོགས་ལ་བློ་སྦྱངས་ན་ཧ་ཅང་ལེགས།

དེ་ནས་ལྡང་བའི་རྣལ་འབྱོར་ནི། ནང་པར་ལྡང་བའི་ཚེ་ལྷ་མོའི་གླུས་བསྐུལ་ནས་འོད་གསལ་ལས་ལྷའི་སྐུར་ལངས་པ་ལ་བསླབ་ལ། ཞེས་པ་ནས། འདི་ཉིན་རེ་བཞིན་ཡི་དམ་དུ་བྱས་ནས་གོམས་ན་ཚེ་རིང་ཞིང་གཉེར་མ་དང་སྐྲ་དཀར་མེད་པར་འགྱུར་རོ་ཞེས་འཆད་དོ། །ཞེས་པ། ལུས་རྟས་པར་བྱེད་པའི་ཆོ་ག་སྔགས་རིམ་ཆེན་མོར་གསལ་བ་ལྟར་ཏེ་ལྕེ་ཆུང་གི་བདུད་རྩི་གཞིབ་པ་སོགས་གསུངས་ཡོད། དེ་ལྟར་ལས་དང་པོ་བས་དབང་ཐོབ་ཅིང་དམ་ཚིག་དང་སྡོམ་པ་སྲུང་བ་ལ་ཤིན་ཏུ་བརྩོན་པས་ཐུན་བཞིར་གོམས་པར་བྱས་པས། ལྷའི་རྣལ་འབྱོར་ཕྲ་རགས་གཉིས་མཐར་ཕྱིན་པའི་སྔགས་དང་ནང་ལ་མཆོག་ཏུ་གཞོལ་བས། ཞི་བ་ལ་སོགས་པའི་ལས་རྣམས་སྒྲུབ་པ་ནི། དེ་ཉིད་ཞེ་བརྒྱད་པ་དངོས་གྲུབ་ཆུང་ངུ་སྒྲུབ་པའི་དེ་ཉིད་དོ། །

ཡང་དེས་གྲུབ་པ་བརྒྱད་ལ་སོགས་པ་སྒྲུབ་པ་ནི་དེ་ཉིད་ཞེ་དགུ་པ་དངོས་གྲུབ་འབྲིང་སྒྲུབ་པའི་དེ་ཉིད་དེ་ལས་རྒྱལ་མཆོག་གོ །ཆོ་གའི་ཚིག་ལ་གསལ་བ་ལྟར་བགྲངས་ན་འདི་དེ་ཉིད་ང་གཅིག་པར་འགྱུར་ལ། འོན་ཀྱང་། སྔར་བཤད་པ་བཞིན་མཆོད་པའི་དེ་ཉིད་དང་། རྗེས་ཆགས་ཀྱི་དེ་ཉིད་གཉིས་རིག་མ་འདུ་བྱ་བ་ལ་སོགས་པའི་དེ་ཉིད་ཅེས་པའི་སོགས་སྒྲས་བསྡུས་པའི་དབང་དུ་བྱས་ཏེ་དེ་ཉིད་ཞེ་དགུར་གྲངས་ངེས་པ་རྗེའི་དགོངས་པར་མཁས་གྲུབ་ནོར་བཟང་རྒྱ་མཚོ་སོགས་ཀྱིས་བཞེད་དོ། །ཐུན་བཞིར་གོམས་པས་རྫོགས་རིམ་གྱི་རྟོགས་པ་ཡོངས་སུ་རྫོགས་པ་སྐྱེ་བའི་རྒྱུད་ལེགས་པར་སྨིན་པ་ནི་གཙོ་བོའི་དོན་ནོ། །ཞེས་བསྐྱེད་རིམ་སྒོམ་པའི་གཙོ་བོ་དངོས་གྲུབ་རབ་འབྲིང་བསྒྲུབ་པའི་དོན་དུ་མ་ཡིན་པར་གཙོ་བོ་རྫོགས་རིམ་གྱི་རྟོགས་པ་རྒྱུད་ལ་སྐྱེས་ཏེ་རྣམ་མཁྱེན་རྒྱལ་བའི་གོ་འཕང་བསྒྲུབ་པའི་དོན་དུ་ཡིན་ནོ། །

འདི་ནས་རིག་མ་འདུ་བྱ་བའི་བར་ནི་སྒྲུབ་པ་ཆེན་པོའི་ཡན་ལག་གོ །ཞེས་པ་ནས། ལམ་རིམ་པ་དང་པོ་ལ་ཐུན་བཞིར་བསྒོམས་ཏེ་སྔགས་ཀྱི་ལམ་གྱི་གཞི་ཚུགས་པར་བྱའོ། །

དེ་ནས་མཐའ་མར་དགེ་བ་བསྟན་བཅོས་རྩོམ་ཚུལ་དང་བརྩམས་པའི་དགེ་བ་བསྔོ་བ་སོགས་ནི། རྒྱལ་བའི་ཆོས་ཚུལ་ཀུན་གྱི་མཐར་ཐུག་པ། །ཞེས་པ་ནས། རྒྱུ་སྐར་ཁྲོད་ན་ཟླ་བ་བཞིན། །ཞེས་ཐབས་མཁས་ཀུན་གྱི་དབུས་ན་ལྷམ་མེར་ལྷང་ངེར་མཆོག་ཏུ་གྱུར་པའི་ཚུལ་གྱིས་ཡོད་པ་དང་། བློ་ཆེན་ལྡན་ལ་དགའ་སྐྱེད་པའི། །ཞེས་པ་ནས། ཇི་བཞིན་འཆར་བའི་རིམ་པ་འདི་ཉིད་དོ། །ཞེས་ཐབས་དང་བྲལ་བ་སྟེ་གཞིའི་སྐྱེ་ཤི་བར་དོ་གསུམ་གྱི་སྒོ་ནས་སྐྱེ་འཆི་གཅིག་ནས་གཅིག་ཏུ་བརྒྱུད་དེ་སྲིད་པ་འཁོར་བར་ཡུན་རིང་དུ་ངལ་བ་དེ་ལྟ་ན་ཡང་། ཐབས་ལ་མཁས་པ་དང་ལྡན་པ་སྟེ་ཐབས་ཤེས་ཀྱི་རྟོགས་པ་ཁྱད་པར་བ་དང་ལྡན་པས། རང་ལ་རང་ཆས་སུ་ཡོད་པའི་སྐྱེ་ཤི་བར་དོ་གསུམ་དང་རྣམ་པ་འདྲ་བའི་འབྲས་བུ་སྐུ་གསུམ་འགྲུབ་པའི་ལམ་དུས་ཀྱི་སྐུ་གསུམ་སྐྱེད་པར་བྱེད་པ་ནི། ཧ་ཅང་ངོ་མཚར་བ་དང་རྨད་དུ་བྱུང་བར་གསུངས་པ་རེད། འབྲས་བུའི་སའི་སྐུ་གསུམ་གྱི་གོ་འཕང་དེ་ཡི་ཉེ་རྒྱུ་གཙོ་བོ་ནི། །རྫོགས་པའི་རིམ་པའི་སྐབས་ཀྱི་ལམ་གྱི་སྐུ་གསུམ་དེ་ཡིན་མོད་ཀྱང༌། །རིམ་པ་དང་པོས་མ་སྨིན་ལ། །ཞེས་པ་ནས། དཔལ་གསང་བ་འདུས་པའི་རྣལ་འབྱོར་པ་བློ་བཟང་གྲགས་པའི་དཔལ་གྱིས། འདུས་པའི་རྩ་བ་དང་བཤད་པའི་རྒྱུད་རྣམས་དང༌། འཕགས་སྐོར་གྱི་གཞུང་ཀུན་ལ་སྟེ་གཞུང་གཅིག་ཀྱང་ལུས་པ་མེད་པར་ཡོངས་སུ་རྫོགས་པ་ལ་ཆོས་ཀློག་པ་ལྟར་ཚར་རེ་གཉིས་ཙམ་མ་ཡིན་པར་རིང་དུ་འདྲིས་པར་བྱས་ནས། ལམ་འདི་ལ་མོས་པ་མང་པོས་བསྐུལ་བའི་དོན་དུ། འོལ་ཀའི་བསམ་གཏན་གླིང་གི་དབེན་གནས་སུ་སྦྱར་བའོ།། །།

བསྐྱེད་རིམ་མི་བསྐྱོད་མགོན་པོའི་ཞལ་ལུང་།

ཉེར་བསྡུ།

ལྔ་པ་ཉེར་བསྡུ་ལ། རང་གི་ཐུགས་ཀའི་ཧཱུཾ་གི་འོད་ཟེར་གྱིས་གཙོ་བོའི་ཡུམ་མ་གཏོགས་པའི་འཁོར་གྱི་ལྷ་རྣམས་ལྷག་མོས་ལྟར་ལུས་ལ་བཀོད། ཅེས་པ་ནས། གཙོ་བོ་ཡབ་ཡུམ་སྙོམས་པར་ཞུགས་པའི་སྦྱོར་མཚམས་ནས་བྱང་ཆུབ་ཀྱི་སེམས་ཀྱི་འོད་ཟེར་གྱིས་སེམས་ཅན་ཐམས་ཅད་ལ་དབང་བསྐུར། སྒྲིབ་པ་སྦྱངས་ཏེ་དེ་ཐམས་ཅད་ཧཱུཾ་དུ་གྱུར། དེ་རྡོ་རྗེ་འཆང་དུ་གྱུར་པ་འོད་ཟེར་གྱིས་དྲངས་ནས་རང་ལ་ཐིམ། རྣལ་འབྱོར་དག་པ་ཆོས་ཐམས་ཅད་རྣལ་འབྱོར་དག་པའི་བདག་ཉིད་དེ་ངའོ་ཞེས་ང་རྒྱལ་བཞག །ཅེས་པ་ནས། ལུས་ཀྱི་གཡོ་བ་ངག་གི་བརྗོད་པ་དང་། །ཞེས་སོགས་ལྟར་སྒོ་གསུམ་ཐ་མལ་པར་མ་ཤོར་བར་གང་སྣང་དག་པའི་རྣམ་རོལ་ཏུ་འཆར་བ་ལ་བསླབ་པར་བྱའོ། །

ཐུན་མཚམས་ལ་གཏོར་འབུལ།

གཉིས་པ་ཐུན་མཚམས་ལ་གཏོར་འབུལ། ཁ་ཟས། ཉལ། ལྡང་། ཁྲུས། ཞེས་པ་ནས། ཐུན་མཚམས་རྒྱ་ཡན་དུ་སོང་ན་ཐུན་གྱིས་གར་ཡང་མི་ཕྱིན་པས་ལས་དང་པོ་བ་ལ་ཐུན་གྱི་སྐབས་འདུ་འཛིའི་རྣམ་རྟོག་གི་རྐྱེན་དང་འཕྲད་པ་ཉུང་བ་དང་། ཐུན་མཚམས་སུ་རྐྱེན་དེ་དག་མང་བ་ལ་སོགས་པས་ཐུན་ལས་ཐུན་མཚམས་ཀྱི་རྣལ་འབྱོར་གལ་ཆེའོ། །
ལུས་བརྟས་པའི་རྣལ་འབྱོར་རི་ཁྲོད་པ་མཐུན་རྐྱེན་མེད་པ་དང་བཅུད་ལེན་པ་ལ་ལྷག་པར་མཁོ། ཞེས་པ་ནས། ཕྱོགས་བཅུའི་ཞིང་ཁམས་རབ་འབྱམས་སུ་རྒྱལ་བ་ཀུན་གྱི་དམ་ཆོས་མ་ལུས་པ་རྒྱལ་བའི་དགོངས་པ་བཞིན་དུ་འཛིན་ནུས་པར་གྱུར་ཅིག །མངྒ་ལཾ།། །།

ཆོ་ག་དང་འབྲེལ་བའི་དམིགས་རྣམ་སྐྱོང་ཚུལ།

གསོལ་ཇ་བཞེས་ཟིན་པ་དང་བདག་བསྐྱེད་ཀྱི་འཕྲོ་དེ་གདོན་རྒྱུ་དང་། དེའི་རྗེས་རྫོགས་རིམ་གྱི་དབུ་ནས་ཅུང་ཟད་འདོན་ཐུབ་ན་སྙམ། དེ་ལ་དང་པོ་ཐུན་མོང་བའི་ལམ་གྱི་རིམ་པས་རྒྱུད་ལེགས་པར་སྦྱངས་ཏེ་ངེས་འབྱུང་བྱང་སེམས་ཡང་དག་པའི་ལྟ་བ་གསུམ་ལ་རབ་རྩོལ་མེད་ཀྱི་མྱོང་བ་ཐོན་པ་དང་། དེ་ལྟར་མ་བྱུང་ཡང་རྩོལ་བཅས་ཀྱི་མྱོང་བ་ཐོན་པ། དེ་ཡང་མ་བྱུང་ན་སྙིང་ནས་མོས་པ་བསྐྱེད་དེ་ཉམས་འོག་ཏུ་ཆུད་པའམ་གོ་བ་ཆགས་པ་ཞིག་དགོས། དེ་བྱུང་ན་དེ་ངེས་པར་བསྒྲུབས་ཏེ་རང་རྒྱུད་ལ་མ་སྐྱེས་ཐབས་མེད་རེད་སྙམ་པའི་དོན་གཉེར་འབྱུང་ལ། ད་ལྟ་རང་རྒྱུད་ལ་སྐྱེས་མེད་ཀྱང་དེ་ལ་བརྟེན་ནས་ཟས་ཀྱི་བྲོ་བ་ལྟ་བུ་བྱུང་ན། ཨུ་ཚུགས་བྱེད་པའི་མགོ་ཚུགས་ཟིན་པ་ཡིན་པས་སྔ་ཕྱི་མ་གཏོགས་རྟོགས་པ་དེ་རང་རྒྱུད་ལ་སྐྱེ་ཐུབ་པ་འོང་ངེས་པས། དེ་འདྲའི་སྟེང་ནས་གསང་སྔགས་སྤྱི་དང་ཁྱད་པར་བླ་མེད་ཀྱི་ཆོས་ལ་བག་ཆགས་འཇོག་པ་ལ་ལྷོད་གཡེང་མ་སོང་བ་དགོས། མཚན་ཉིད་དང་ལྡན་པའི་རྡོ་རྗེ་སློབ་དཔོན་ཞིག་གི་དྲུང་ནས་དབང་ལེགས་པར་མནོས་ཤིང་། དབང་དུས་སུ་ཁས་བླངས་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་། དེ་ནས་ལས་རུང་གི་བསྙེན་པ་སྔོན་དུ་འགྲོ་བའི་སྒོ་ནས་ཉིན་རེ་བཞིན་དུ་བདག་འཇུག་ཆག་མེད་ལེན་ཐུབ་ན་རབ་དང་། དེ་ལྟར་མ་བྱུང་ཡང་དུས་དུས་སུ་བདག་འཇུག་ཚར་རེ་ལེན་ཐུབ་ན་ལེགས། དེ་ལ་སོགས་པའི་སྒོ་ནས་བསྐྱེད་རིམ་གྱི་ཐུན་བཞིའི་རྣལ་འབྱོར་ལ་བརྩོན་དགོས་པ་ཡིན་པས། ཞོགས་པར་ལྡང་བའི་རྣལ་འབྱོར་དང་། ཁྲུས་ཀྱི་རྣལ་འབྱོར། ངག་བྱིན་རླབས་དང་། འགྱུར་སྔགས་བགྲང་བ་དང་། བླ་མའི་རྣལ་འབྱོར་རྒྱས་བསྡུས་གང་རུང་དང་འབྲེལ་བའི་སྒོ་ནས་ལམ་ཡོངས་རྫོགས་ལ་ཤར་སྒོམ་རྒྱུད་དང་འདྲེས་ངེས་ཤིག་བྱ།

དེ་ནས་བརྒྱུད་འདེབས་འདོན་པའི་ཚེ་བླ་མ་སྐད་ཅིག་གིས་གསལ་བཏབ་སྟེ་གསོལ་འདེབས་ཀྱི་ཚིག་ཐོན་རིམ་བཞིན་དུ་བདུད་རྩི་འབེབས་སྦྱང་གི་དམིགས་པ་བྱེད་ཀྱིན་བྱས་ཏེ་མཐར་དྲིན་ཆེན་རྩ་བའི་བླ་མ་ལ་ཐིམ། རྩ་བའི་བླ་མ་ལ་ཕུར་ཚུགས་སུ་གསོལ་བ་ལེགས་པར་བཏབ་སྟེ་མཐར་རང་ལ་ཐིམ་པར་བསམ། ཡང་། བདག་བསྐྱེད་ཆ་ཚང་འདོན་པའི་ལོང་མེད་པའི་སྐབས་ངས་འདི་ལྟར་འདོན་གྱི་ཡོད། དཔལ་ལྡན་རྩ་བའི་བླ་མ་རིན་པོ་ཆེ། །ཞེས་པ་ནས། མགོན་པོ་ཀླུ་སྒྲུབ་ཞབས་ལ་གསོལ་བ་འདེབས། །
ཞེས་པའི་བར་དུ་བཏོན། དེ་ནས་རྒྱལ་བ་ཐམས་ཅད་གཅིག་བསྡུས་རྡོ་རྗེ་འཆང་། །ཞེས་པ་ནས། སྐྱེ་དགུའི་འདྲེན་པ་མཆོག་ལ་གསོལ་བ་འདེབས། །ཞེས་རྗེ་རིན་པོ་ཆེ་དང་། དེ་ནས་དྲིན་ཆེན་རྩ་བའི་བླ་མ་ལ་གསོལ་འདེབས་ཀྱི་ཚིག་དེ་བཏོན། དེ་ནས་བདག་ནི་སྔོན་ཆད་ཉོན་མོངས་དབང་གྱུར་པས། །ཞེས་སོགས་ནས་བཏོན་ནའང་རུང་། ཡང་། ཁོམ་ལོང་བྱུང་ན་བརྒྱུད་འདེབས་ཆ་ཚང་དང་ཁ་སྐོང་ཡོད་པ་རྣམས་བཏོན་ནའང་ལེགས།

དེ་ནས་སྐུ་གསུམ་ལམ་འཁྱེར་མདོར་བསྡུས་ཤིག་གི་གནད་ཚང་བར་བྱས་ཏེ། རང་ཉིད་སྐད་ཅིག་ཅེས་སོགས་སྐད་ཅིག་དཀྲོང་བསྐྱེད་དང་། ནང་མཆོད་བྱིན་རླབས། རྡོར་དྲིལ་བྱིན་རླབས། སྔོན་འགྲོ་གཏོར་མ་སྦྱིན་པ། བདག་བསྐྱེད་ཀྱི་མཆོད་པ་བྱིན་རླབས། རྡོར་སེམས་བསྒོམ་བཟླས་རྣམས་བྱ། བྲེལ་བ་མེད་ན་རྡོ་རྗེ་སེམས་དཔའི་བསྒོམ་བཟླས་ཆོ་ག་དང་འབྲེལ་བའི་ཐོག་ནས་བཏོན་ན་ལེགས། དེ་ལྟར་མ་བྱུང་ན་ཟུར་དུ་བཏོན་ནའང་འགྲིག །སྔོན་འགྲོའི་གཏོར་མ་དང་བསྲུང་འཁོར་འཇིགས་བྱེད་གཙོ་བོར་བྱས་ཏེ་གསང་བ་འདུས་པའི་སྐབས་སྔོན་འགྲོའི་གཏོར་མ་འདོན་མ་ཐུབ་ནའང་ཉེས་པ་མེད། རྡོར་སེམས་བསྒོམ་བཟླས་ཀྱང་ངེས་པར་འདོན་མི་དགོས་པས། ནང་མཆོད་བྱིན་རླབས་ཟིན་པ་དང་བདག་བསྐྱེད་ཀྱི་མཆོད་པ་བྱིན་རླབས་བྱས་ཀྱང་ཆོག །སྐྱབས་རྗེ་ཕ་བོང་ཁས་མཛད་པའི་གསང་འདུས་བདག་བསྐྱེད་བསྡུས་པར་ཚོགས་ཞིང་མི་འདུག་ཀྱང་། ཚོགས་ཞིང་མཆོད་པ་དངོས་གཞིའི་ཆོ་གའི་ཁོངས་མིན་ཡང་ཚོགས་ཞིང་མ་ཆད་ན་ལེགས། ཚོགས་ཞིང་རྣམས་རང་གི་སྨིན་མཚམས་སུ་ཐིམ་པས་རྒྱུད་བྱིན་གྱིས་བརླབས་པར་གྱུར་ཅེས་བརྗོད་པ་དང་། བསྲུང་འཁོར་འདོན་མི་དགོས་པར་སྟོང་པ་ཉིད་ཀྱི་གོ་བའི་སྟེང་ནས་དེའི་དོན་གང་ཐུབ་ཅི་ཐུབ་ཀྱིས་བློར་འཆར་དུ་བཅུག་སྟེ། དངོས་པོ་མེད་པས་སྒོམ་པ་མེད། །བསྒོམ་པར་བྱ་བ་སྒོམ་པ་མིན། །དེ་ལྟར་དངོས་པོ་དངོས་མེད་པས། །སྒོམ་པ་དམིགས་སུ་མེད་པའོ། །ཞེས་པའི་ཚིག་འདི་གསུང་བྱིན་རླབས་ཅན་ཡིན་པས་བཏོན་ཏེ། སྟོང་ཉིད་ཀྱི་ལྟ་བར་དཔྱད་སྒོམ་གང་ཐུབ་བྱ། དེ་ཡང་མ་ཐུབ་ན་ཆོས་ཐམས་ཅད་རང་བཞིན་གྱིས་སྟོང་པ་ཡིན་བསམ་པ་སོགས་རྒྱུན་དུ་རང་གི་སེམས་ལ་ཤར་ཚོད་ཀྱིས་ཨུ་ཚུགས་ཚུན་ཆད་བྱས་ཏེ་བསྒོམ་དགོས། བསྲུང་འཁོར་དང་། འབྱུང་བཞིའི་དཀྱིལ་འཁོར་དང་དེ་ཐམས་ཅད་གཅིག་ཏུ་འདྲེས་པ་ལས་སྣ་ཚོགས་རྡོ་རྗེ། དེའི་སྟེང་བྷྲུཾ་ལས་གཞལ་ཡས་ཁང་གྲུ་བཞི་སྒོ་བཞི་པ་ལ་སོགས་པ་ཞེས་སོགས་སྒྲ་སྦྱར་ན་མགྱོགས་པོ་ཚར་གྱི་རེད། བཞད་མོ་བཞད། གཞལ་ཡས་ཁང་གྲུ་བཞི་སྒོ་བཞི་པ་ལ་སོགས་པ་མཚན་ཉིད་ཐམས་ཅད་ཡོངས་སུ་རྫོགས་པའི་དབུས་སུ་པདྨའི་གདན་སུམ་ཅུ་རྩ་གཅིག །གཙོ་བོ་དང་ཁྲོ་བོ་བཅུ་ལ་ཉི་མའི་གདན་ཞེས་སོགས་ལྟར་དང་། དེ་ཡང་། བསྡུ་བར་འདོད་ན་གདན་དང་བཅས་པ་ཡོངས་སུ་རྫོགས་པར་གྱུར་ཅེས་བཏོན་ནའང་འགྲིག་སྟེ། དོན་བློ་ལ་འཆར་ཐུབ་ན་ཚིག་རྒྱས་བསྡུས་ཙམ་ལ་ཁྱད་མེད། དེ་ནས་ཐུན་མོང་མ་ཡིན་པའི་གདན་ཏེ། གདན་དེ་རྣམས་ཀྱི་སྟེང་དུ་སྐད་ཅིག་གིས་ལྷག་པར་མོས་པ་ཙམ་གྱིས་ལྷ་སུམ་ཅུ་རྩ་གཉིས་དུས་གཅིག་ཏུ་ཡོངས་སུ་རྫོགས་པར་གྱུར་པ་ནི། ཞེས་དང་། དེ་ནས་དབུས་ཀྱི་གདན་ལ་ཞེས་པ་ནས་དུས་ཀྱི་ལོང་བྱུང་ན་མངོན་རྟོགས་ཆ་ཚང་བཏོན། དེ་མེད་ན་དབུས་སུ་རྡོ་རྗེ་འཆང་རེག་བྱ་རྡོ་རྗེ་མས་འཁྱུད་པ། ཤར་དུ་རྣམ་པར་སྣང་མཛད། ལྷོར་རིན་ཆེན་འབྱུང་ལྡན་ཞེས་སོགས་ནས་ཕྱིན་ནའང་མ་འགྲིག་པ་མེད། ཡང་། དེ་ལས་ཀྱང་བྲེལ་བ་ཆེ་བའི་སྐབས་བྱུང་ན། སྐད་ཅིག་གིས་ལྷག་པར་མོས་པ་ཙམ་གྱིས་ལྷ་སུམ་ཅུ་རྩ་གཉིས་དུས་གཅིག་ཏུ་ཡོངས་སུ་རྫོགས་པར་གྱུར། ཅེས་བརྗོད་དེ་བཞག་ན་ཡང་རུང་། དེ་ནས་རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས། སེམས་ཅན་ཐམས་ཅད་བཀུག་སྟེ། ཞེས་པ་ནས། རང་རང་གི་སངས་རྒྱས་ཀྱི་ཞིང་དུ་གཤེགས་པར་གྱུར། ཅེས་ལྷག་མོས་ཀྱི་མཛད་པ་དེ་བཏོན། དེ་ནས་རང་གི་ཐུགས་ཀའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས་ཞེས་པ་ནས་ལྷག་མོས་ལུས་ལ་བསྡུ་བ་ཆ་ཚང་ངེས་པར་གདོན་དགོས། བསྡུ་རིམ་གྱི་དམིགས་པའི་སྐབས་ཚིག་འབྲུ་གཅིག་ཀྱང་མ་ལུས་པར་གདོན་དགོས་པས། དམིགས་པ་དང་སྦྱར་གྱིན་བྱས་ཏེ་འཆི་བ་ཆོས་སྐུའི་ལམ་འཁྱེར་བསྒོམ། དེ་ནས་བར་དོ་ལོངས་སྐུའི་ལམ་འཁྱེར་དང་སྐྱེ་བ་སྤྲུལ་སྐུའི་ལམ་འཁྱེར་གཉིས་ལ་ཡང་སྔར་བཞིན་ཚིག་གཅིག་ཀྱང་མི་བསྡུ་བར་ཆ་ཚང་གདོན་དགོས།

དེ་ནས་རྟེན་གྱི་དཀྱིལ་འཁོར་བསྐྱེད་པ་ཡང་ཚིག་ཆ་ཚང་བཏོན། ཕ་བོང་ཁ་རིན་པོ་ཆེས་འདིར་ཚིག་བསྒྱུར་འགའ་ཞིག་གནང་འདུག་ཀྱང་དེ་ལྟར་མ་བྱས་ན་ལེགས་ཏེ། རྗེ་རིན་པོ་ཆེ་ཉིད་ཀྱི་གསུང་བྱིན་རླབས་ཅན་ཡིན་པས་དེ་ཉིད་ཆ་ཚང་བཏོན་ན་ལེགས། དེ་ནས་ལུས་དཀྱིལ་གྱི་ལྷ་རྣམས་ཀྱི་མངོན་རྟོགས་ཕྱག་མཚན་ཆ་ཚང་ཡོད་པ་འདོན་ཐུབ་ན་ལེགས་ཀྱང་། ད་དུང་བྲེལ་བ་ཡོད་པའི་སྐབས་ཡིན་ན། རང་གི་སྤྱི་གཙུག་ནས་སྐྲ་མཚམས་ཀྱི་བར་དུ་གཟུགས་ཀྱི་ཕུང་པོའི་ངོ་བོ་ༀ་དཀར་པོ་ཡོངས་སུ་གྱུར་པ་ལས་རྣམ་སྣང་དཀར་པོ། སྐྲ་མཚམས་ནས་མགྲིན་པའི་བར་དུ་འདུ་ཤེས་ཀྱི་ཕུང་པོའི་ངོ་བོ་ཨཱཿདམར་པོ་ཡོངས་སུ་གྱུར་པ་ལས་འོད་དཔག་མེད་དམར་པོ་ཞེས་སོགས་བཏོན་ནའང་རུང་། གང་ལྟར་གཙོ་བོ་བློར་འཆར་བ་ཉིད་གལ་ཆེ་བ་ལས་ཚིག་རྒྱས་བསྡུས་གང་བྱས་ལ་ཁྱད་དེ་ཙམ་མེད། དེ་ལྟར་ལུས་དཀྱིལ་གྱི་བརྟེན་པ་ལྷ་ཚོགས་རྣམས་བསྐྱེད། དེ་ནས་སྐུ་གསུང་ཐུགས་བྱིན་རླབས་ནི། རང་གི་སྤྱི་གཙུག་ནས་སྐྲ་མཚམས་ཀྱི་བར་དུ་ཞེས་པ་ནས་རྒྱས་བསྡུས་གང་བྱས་ཀྱང་རུང་། སྐུ་གསུང་ཐུགས་ཀྱི་རྡོ་རྗེ་གསུམ་དབྱེར་མི་ཕྱེད་པའི་རྡོ་རྗེ་འཆང་ཆེན་པོར་གྱུར། ཅེས་སོགས་ཀྱི་སྐབས་ཆོ་གའི་ཚིག་རིས་ལ་མེད་པའི་དམིགས་པ་ཞིབ་པར་ཡོད་པ་རྣམས་ཀྱང་བསམ། དེ་ནས་སེམས་དཔའ་སུམ་བརྩེགས་དང་། དེ་ནས་རྒྱས་འདེབས་བྱས་ཏེ་ཡིག་བརྒྱ་གསོག །གོང་དུ་ཡིག་བརྒྱ་བསགས་མེད་ཀྱང་འདིར་མ་མཐར་ཚར་བདུན་བསགས་ན་དམིགས་པ་མི་བརྗེད་པར་དྲན་པ་དང་། དམིགས་བསལ་ཁྱད་ཆོས་ཡོད་པ་ཞིག་རེད་འདུག །

དེ་ལྟ་བུའི་སྐུ་གསུམ་གྱི་གོ་འཕང་དེ་འདོད་ཡོན་ལམ་དུ་བྱས་པའི་ཐོག་ནས་བདེ་སྟོང་གཉིས་སུ་མེད་པའི་ཡེ་ཤེས་ཀྱི་རང་བཞིན་གཉུག་མ་ལྷན་ཅིག་སྐྱེས་པའི་འོད་གསལ་ལམ་དུ་བྱེད་པའི་སྟེང་ནས་སྐུ་གསུམ་གྱི་གོ་འཕང་མངོན་དུ་བྱ་དགོས་པ་ལས། དེ་ལས་འདའ་ས་མེད་པའམ་དེ་ཁོ་ན་ལ་བརྟེན་ནས་འགྲོ་དགོས་པས་རིག་མ་འདུ་བྱ་བའི་ཚུལ་དེ་གསུངས་ཤིང་། དེ་ནས་རྗེས་ཆགས་ཀྱི་མཁའ་གསང་བྱིན་རླབས་དང་། འདིར་ང་རྒྱལ་འཕོ་བ་མ་གཏོགས་གསལ་སྣང་མི་དགོས། ཕཊ། ༀ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་དང་། དང་སྦྱོར་ཙམ་བཏོན་ན་དེའི་ཐིག་ལེ་ནས་དཔལ་གསང་བ་འདུས་པའི་དཀྱིལ་འཁོར་གྱི་ལྷ་ཚོགས་སྤྲོས་ཏེ། ནམ་མཁའི་མཐས་གཏུགས་པའི་སེམས་ཅན་ཐམས་ཅད་ལ་གང་ལ་གང་འདུལ་གྱིས་འཕྲིན་ལས་བཀྱེས་ནས། ལམ་གྱི་རྟེན་ལ་འགོད་པ་ནས་འབྲས་བུའི་ས་ལ་འགོད་པའི་བར་གྱི་འཕྲིན་ལས་ཉེར་བདུན་རྣམས་ཡོངས་གྲགས་ལྟར་ཅི་ནུས་ཀྱིས་བསམ།

དེ་ནས་བསྐྱེད་རིམ་ཕྲ་རགས་སྒོམ་པའི་མཚམས་འདི་ཡིན་པས། ཞི་གནས་སྒྲུབ་པར་འདོད་པ་དག་གིས་ཐད་འདིར་ཞི་གནས་བསྒྲུབ་དགོས། ཡང་སྐབས་རེར། གཏུམ་མོའི་དམིགས་པ་དང་སྦྲགས་ནས་ཞི་གནས་བསྒོམས་ནའང་ལེགས་སམ་སྙམ་སྟེ། སྐྱབས་རྗེ་ཕ་བོང་ཁ་རིན་པོ་ཆེའི་གསུང་བཤད་ལྷ་བཙུན་རིན་པོ་ཆེས་ཟིན་བྲིས་མཛད་པ་ཡིག་གཟུགས་དེ་ཙམ་མི་ལེགས་པའི་རྣལ་འབྱོར་མའི་རྫོགས་རིམ་གྱི་ཁྲིད་ཡིག་ཅིག་ཏུ། རྣལ་འབྱོར་མའི་ཞག་གསུམ་རྫོགས་རིམ་གྱི་གཏུམ་མོ་སྒོམ་པའི་ཐད་དུ་གཏུམ་མོའི་རྣལ་འབྱོར་དང་འབྲེལ་བའི་ཞི་གནས་སྒྲུབ་ཚུལ་ཞིག་ཕལ་ཆེར་གསུངས་འདུག་སྙམ་པ་དྲན་གྱི་འདུག་པས་དེ་ཡང་དགེ་མཚན་ཡོད་སྙམ། རྣལ་འབྱོར་མའི་ཟབ་ཁྱད་འདི་འདྲའི་སྟེང་ནས་འདོན་དགོས་པ་ལས། བཀླགས་པ་ཙམ་གྱིས་འགྲུབ་པར་གསུངས་པ་ཧ་ཅང་ལེགས་ཀྱང་། འདི་ནི་རྒྱུན་དུ་རང་ཅག་གི་ཆོ་ག་མང་པོར་དགེ་བ་འདི་ཡིས་མྱུར་དུ་བདག །ཐུབ་པའི་དབང་པོ་འགྲུབ་གྱུར་ནས། །ཞེས་དང་། དགེ་བ་འདི་ཡིས་མྱུར་དུ་བདག །སྤྱན་རས་གཟིགས་དབང་འགྲུབ་གྱུར་ནས། །ཞེས་སོགས་མ་ཎི་ལྟ་བུ་གཟུངས་སྔགས་ཚར་གཅིག་བཏོན་ནས་སྤྱན་རས་གཟིགས་འགྲུབ་པར་གྱུར་ཅིག་ཅེས་པ་ནི་འགྲུབ་པའི་རྐྱེན་དུ་འགྲོ་བ་ཙམ་ལས་མ་ཎི་ཚར་གཅིག་བཏོན་པས་སྤྱན་རས་གཟིགས་འགྲུབ་མི་ཐུབ་ལ། འོན་ཀྱང་། བཀླགས་པ་ཙམ་གྱིས་འགྲུབ་ཅེས་པ་ནི་བཀླགས་པ་དེས་རང་རྒྱུད་ལ་བྱིན་རླབས་ཞུགས་ནས་ས་ལམ་གྱི་རྟོགས་པ་མྱུར་དུ་རྒྱུད་ལ་སྐྱེ་བ་ཞིག་འོང་ངེས་པའི་དོན་དང་། དེ་ལས་སྤྲོས་ཏེ་བཀླགས་པ་དེ་ཁོ་ནས་འགྲུབ་ན། ཉིན་བསྒོམས་ན་ཉིན་འཚང་རྒྱ། མཚན་བསྒོམས་ན་མཚན་འཚང་རྒྱ། སྐལ་ལྡན་ལས་འཕྲོ་ཅན་ཡིན་ན་བསྒོམ་མི་དགོས་པར་འཚང་རྒྱ་བར་གསུངས་པ། རྗེ་མི་ལས་བདག་ནི་སྐལ་ལྡན་ལས་འཕྲོ་ཅན་ནོ་སྙམ་དུ་དགོངས་ནས་མ་བསྒོམས་པར་སྤྲོ་པོར་གཟིམས་ནས་བཞུགས་པ་རེད། སང་ཉིན་བླ་མས་ཁྱེད་ལ་རྟོགས་པ་ཅི་བྱུང་གསུངས་པ་ན། རྨི་ལམ་བཟང་བ་ཞིག་ཀྱང་མ་བྱུང་ཞུས་པ་ལྟ་བུ་རེད། དེས་ན། ལམ་གང་དང་གང་ཡིན་ཀྱང་ཨུ་ཚུགས་ཚུན་ཆད་ཀྱིས་བསྒོམས་ནས། མ་རུངས་པའི་ཤེས་རྒྱུད་འདི་བཏུལ་ཏེ་ཤེས་རྒྱུད་འདི་གའི་སྟེང་ནས་སངས་རྒྱས་བསྒྲུབ་དགོས་པ་ལས། ཤེས་རྒྱུད་མ་རུངས་པ་འདི་གྲ་མ་ཆག་གྲུ་མ་ཉམས་པར་བཞག་ནས་ཟུར་དུ་སངས་རྒྱས་ཀྱི་གོ་འཕང་ཞེས་པ་ཞིག་གཏན་ནས་བསྒྲུབ་ཏུ་མེད། དེ་ལྟ་བུ་ཡོད་ན་དངོས་པོའི་ཆོས་ཉིད་ལས་འདས་ཤིང་ཡིན་པ་མི་སྲིད་པའི་ཤེས་བྱ་ཉིད་དུ་འགྱུར་རོ། །རྣལ་འབྱོར་མའི་ཞག་གསུམ་རྫོགས་རིམ་གྱི་སྐོར་དེ་དངོས་གནས་གཟི་བརྗིད་ཡོད་པ་ཞིག་རེད་འདུག་པས་ཤིན་ཏུ་ལེགས་ཤིང་། དམིགས་རྟེན་གཏུམ་མོ་བཞག་སྟེ་ཏིང་ངེ་འཛིན་བསྒྲུབས་ན་ཟབ་ཁྱད་ཡོད་པ་ཞིག་ཏན་ཏན་རེད་འདུག །གསང་འདུས་ཀྱི་བདག་བསྐྱེད་དང་འབྲེལ་ནས་ཞི་གནས་བསྒྲུབ་པའང་ཡོད། ཞི་གནས་བསྒྲུབས་ནས་འགྲུབ་ཀྱི་ཡོད་མེད་གང་ལྟར་ཡང་ཟབ་པ་དང་རྒྱ་ཆེ་བའི་ལྷའི་འཁོར་ལོ་ལ་དམིགས་པའི་རྣལ་འབྱོར་སྐབས་འདིར་རྩལ་དུ་བཏོན་ནས་བསྒོམ་དགོས། རྒྱ་ཆེ་བ་ལྷའི་འཁོར་ལོ་བསྒོམ་པ་ལ་གསལ་སྣང་ལ་སློབ་པ་དང་ང་རྒྱལ་ལ་སློབ་པ་གཉིས་ཡོད་པས་འདི་གཉིས་ལ་འབད་དེ་བསྒོམ་པ་ཧ་ཅང་གལ་ཆེ་ཞིང་། རྒྱ་གར་མཁས་པ་རྣམས་ཀྱི་ལུགས་ལྟར་ནའང་གོང་གི་སྐུ་གསུམ་ལམ་འཁྱེར་ནི་དངོས་གཞིའམ་རྩ་བ་ལྟ་བུར་མཛད་ཅིང་། བསྐྱེད་རིམ་གྱིས་ཐ་མལ་གྱི་སྣང་ཞེན་གཅོད་པ་རྩལ་དུ་བཏོན་ནས་བསྒོམ་པའི་ཚུལ་འདི་ནས་བསྟན་པས་སྒོམ་གཙོ་བོར་འཛིན་གྱི་ཡོད། བསྒོམས་པས་སྐྱོ་ན་ངལ་གསོའི་ཆེད་དུ་འབྲས་བུ་སངས་རྒྱས་ཀྱི་སའི་གསུང་གི་མཛད་པ་དང་ཆོས་མཐུན་པར་བཟླས་པ་བྱ་བའི་ཚུལ་གསུངས་པ་ཡིན་པས་བཟླས་པ་བྱ། ཡང་ཏིང་ངེ་འཛིན་གསུམ་ཆ་བཏོན་ན། ལུས་དཀྱིལ་གྱི་ལྷ་ཐམས་ཅད་ཚིམས་ནས་ཞུ་བའི་ཞེས་བརྗོད་པ་ན་ཡོངས་རྫོགས་ཞུ་བའི་དམིགས་པ་མ་བྱས་པར། བྱང་ཆུབ་ཀྱི་སེམས་ཀྱི་རང་བཞིན་ཅན་གྱི་བདུད་རྩིའི་རྒྱུན་བྱུང་ནས་དྷཱུ་ཏཱིའི་མར་སྣ་ནས་ཐིག་ལེ་ཡུངས་འབྲུ་ཙམ་ཞིག་མར་བྱུང་ནས། དེ་བྷྲུཾ་ལས་གཞལ་ཡས་ཁང་དང་། ཐིག་ལེ་ཆ་གཅིག་གཞལ་ཡས་ཁང་གདན་དང་བཅས་པར་གྱུར་པའི་གདན་གྱི་སྟེང་དུ་ཆ་སུམ་ཅུ་རྩ་གཉིས་སུ་གྱུར། དེ་རྣམས་ཡོངས་སུ་གྱུར་པ་ལས་ལྷ་རང་རང་གི་མདོག་ཅན་གྱི་ཐིག་ལེ་སོ་གཉིས། དེ་ཡོངས་སུ་གྱུར་པ་ལས་སྔགས་མཚན་སོ་གཉིས། དེ་རྣམས་ཡོངས་སུ་གྱུར་པ་ལས་འདུས་པའི་ལྷ་སོ་གཉིས་དང་། དེ་ནས་མངལ་འབྱིན་ཏེ་སྒོ་བདུན་གྱི་སྒོ་ནས་སྤྲོས་ཏེ་མཐར་མི་བསྐྱོད་པ་རང་གི་སྙིང་གར་ཞུགས་ནས་རང་ཉིད་ཞི་བ་དེ་ཡོངས་སུ་གྱུར་པ་ལས་ཞེ་སྡང་རྡོ་རྗེ་ཞི་མ་ཁྲོར་གྱུར་པ་དང་། ཟླ་གདན་ཉི་གདན་དུ་གྱུར། དེ་ནས་རེག་བྱ་རྡོ་རྗེ་མ་སྙིང་གར་དྲངས་ཏེ་མཛད་པ་རྣམས་མཛད། སྔར་གྱི་རེག་བྱ་རྡོ་རྗེ་མ་གསལ་ས་དེ་ལ་ཐིམ། དེ་ནས་རྣམ་སྣང་ལ་སོགས་པ་དང་ཕྱོགས་ཀྱི་དེ་བཞིན་གཤེགས་པ་ལྷག་མ་བཞི་བཅས་དེ་དག་གིས་ཀྱང་སྤྱི་སྒོས་ཀྱི་མཛད་པ་མཛད་པར་བསམ། དེ་ནས་སྤྱན་མ་ལ་སོགས་པ་རྣམས་ནི་སེམས་དཔའ་དང་སེམས་མའི་ཚུལ་དུ་བཟུང་བ་ཡིན་པས་སངས་རྒྱས་ཀྱི་མཛད་པ་མཛད་ཅེས་མི་བརྗོད། མདོར་ན། ཕུང་ཁམས་སྐྱེ་མཆེད་ཀྱི་ཆོས་དེ་དག་ལ་ཕྱི་ནང་གི་གནོད་བྱེད་རྣམས་སྦྱོང་བའི་ཚེ། ལམ་མ་ནོར་བར་བསྟན་པའི་སྒོ་ནས་འགལ་རྐྱེན་མི་མཐུན་པའི་ཕྱོགས་རྣམས་བསལ་དགོས་པས། བདེན་འཛིན་བག་ཆགས་དང་བཅས་པ་སྦྱོང་བའི་དམིགས་པ་དོན་ལ་ཚང་བས་དཀྱིལ་འཁོར་རྒྱལ་མཆོག་གི་སྤྲོ་བསྡུའི་དམིགས་པ་རྣམས་བྱའོ། །དེའི་རྗེས་སུ་ལས་རྒྱལ་མཆོག་གི་ཕྲ་ཐིག་བསྒོམ་པའི་ཚུལ་གསུངས་ཤིང་། གང་ལྟར་དང་སྦྱོར་ཙམ་དང་། རྡོ་རྗེ་བཞི་བསྐྱེད་རྒྱས་པ་དང་བསྡུས་པ་གང་བྱས་ཀྱང་རགས་པ་དྲན་པ་གཅིག་པའི་རྣལ་འབྱོར་དང་། ཕྲ་བ་རྟོག་པའི་རྣལ་འབྱོར་བསྒོམ་པའི་ཚུལ་གཉིས་སོ། །དེ་ཟིན་པ་དང་བཟླས་པ་ལ་འཇུག་དགོས་པ་ཡིན་པས། འདི་ཡང་ལྷན་དུ་གསུང་བར་ཞུ།

བཟླས་བྱའི་སྔགས་ཀྱིས་བསྐོར་བའི། ལྷ་རྣམས་ཀྱི་ཐུགས་ཀའི་རང་རང་གི་ས་བོན་ལས་དཀྱིལ་འཁོར་པའི་ལྷའི་ཚོགས་སྤྲོས་ཏེ་འགྲོ་བའི་དོན་བྱས་ནས་སྔགས་དང་ལྷན་ཅིག་ཏུ་འཇུག་པའི་རླུང་གིས་རང་རང་གི་ས་བོན་ལ་འཇུག་པའི་སྤྲོ་བ་དང་བསྡུ་བའི་མཛད་པ་ཅན་དུ་གྱུར། ༀ་ཨཱཿཧཱུཾ། ཞེས་པའི་ཨོཾ་གྱི་གདངས་ཀྱིས་ལྷའི་ཚོགས་དང་ལྷན་ཅིག་ནང་དུ་ཞུགས། ཨཱཿའི་གདངས་ཀྱིས་གནས། ཧཱུཾ་གི་གདངས་ཀྱིས་ཕྱིར་འཕྲོ་བར་བསམ་པ་སྔར་བཤད་པ་བཞིན་ནོ། །

དེ་ནས། ༀ་ཨཱཿབཛྲ་དྷྲིཀ་ཧཱུཾ་ཧཱུཾ། ༀ་ཨཱཿསྤརྴ་བཛྲ་ཁཾ་ཧཱུཾ། ཞེས་པ་ནས། ༀ་ཨཱཿསུམྦྷ་རཱ་ཛཱ་ཧཱུཾ་ཧཱུཾ། དག་པ་ངོ་བོ་ཉིད་ལས་བྱུང༌། །རྡོ་རྗེ་སེམས་དཔའ་ཕྱག་འཚལ་ལོ། །ཞེས་དང་། དེ་ནས་རིགས་བདག་གི་ཐུགས་ཀར་ཡིག་བརྒྱ་བཀོད་དེ་བདུད་རྩི་འབེབས་སྦྱང་བྱ་ཞིང་སྔགས་ལྷག་ཆད་དུ་གྱུར་པ་རྣམས་ཀྱང་དག་པར་བྱས་སོང་སྙམ་དུ་བསམ། དེ་ནས་བདག་བསྐྱེད་ཀྱི་མཆོད་པ། རང་གི་སྙིང་ག་ནས་སྤྲོས་པའི་མཆོད་པའི་ལྷ་མོ་དེ་དག་འདོད་སྣམ་གྱི་སྟེང་དུ་འཁོད་ནས་དཀྱིལ་འཁོར་གྱི་ལྷ་ལ་མཆོད་པའི་མོས་པ་བྱེད་དགོས་པ་དང་། དེ་ནས་ལོང་ཡོད་ན་ནང་མཆོད་གསར་དུ་བྱིན་རླབས་བྱ། ལོང་མེད་ན་སྔར་གྱི་དེས་འཐུས་པར་བྱས་ཏེ་ནང་མཆོད་འབུལ། འཇིགས་བྱེད་ལ་རིགས་བདག་གི་ཐུགས་ཀར་དང་། གསང་བ་འདུས་པར་ཟླུམ་སྐོར་སྟེང་དུ་དབང་དང་བཤད་རྒྱུད་ཀྱི་རྩ་བརྒྱུད་ཀྱི་བླ་མ་རྣམས་གཡས་གཡོན་དུ་གསལ་བཏབ། བླ་མ་དང་ཡི་དམ་དང་རྒྱུད་སྡེ་བཞིའི་ལྷ་ཚོགས་ལ་མཆོད་པ་དང་། མཐར་སེམས་ཅན་ཐམས་ཅད་ལ་མཆོད་ཅིང་རང་གིས་ཀྱང་མྱངས་ནས་ནང་མཆོད་ཀྱི་མཆོད་པ་དང་།

དེ་ནས་མཁའ་གསང་བྱིན་གྱིས་བརླབས་ནས། གསང་བའི་མཆོད་པ་དང་དེ་ཁོ་ན་ཉིད་ཀྱི་མཆོད་པ་བྱ། ༀ་སརྦ་ཏ་ཐཱ་ག་ཏ་ཨརྒྷཾ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡ་ཤྲི་ཡེ་ཨཱཿཧཱུཾ། ཞེས་པ་ནས། ཡེ་ཤེས་ཀྱི་བདུད་རྩིས་མཉེས་ཤིང་ཚིམ་པར་གྱུར། ཅེས་དང་། ནང་མཆོད་འབུལ་བའི་སྐབས་ཐོག་མར་རྩ་བའི་བླ་མ་ལ་རང་གི་སྤྱི་གཙུག་ནས་དང་། རྩ་བརྒྱུད་ཀྱི་བླ་མ་རྣམས་ལ་རང་གི་སྨིན་མཚམས་ནས་འབུལ་དགོས། གཞན་ཡང་། དབང་བསྐུར་རྒྱུད་བཤད་ཅེས་སོགས་ཀྱི་སྐབས་མཐའ་གཅིག་ཏུ་བརྒྱུད་པའི་བླ་མའི་གྲལ་དུ་ཡོད་དགོས་པའི་ངེས་པ་ཕལ་ཆེར་མེད་དམ་སྙམ་སྟེ། དམིགས་བསལ་དཔལ་གསང་བ་འདུས་པའི་བསྟན་པ་ལ་རླབས་ཆེན་གྱི་མཛད་པ་ཅན་རང་ཉིད་མོས་པ་ཡོད་སའི་བླ་མ་རྣམས་གསལ་བཏབ་ཀྱང་རུང་། དེ་ནས་ཡི་དམ་ལ་བཛྲ་དྷྲིཀ་ༀ་ཨཱཿཧཱུཾ་ཞེས་སོགས་བརྗོད་པ་ན་མགྲིན་པའི་ཐད་ནས་དང་། གཞན་ཡང་། རྒྱུད་སྡེ་ཆེན་པོ་བཞི་དང་འབྲེལ་བའི་ཡི་དམ་དཀྱིལ་འཁོར་གྱི་ཞེས་སོགས་ཀྱི་སྐབས་ཕྱག་བཞེས་ལ་སྙིང་ག་དང་མགྲིན་པ་དང་དཔྲལ་བ་རྣམས་སུ་འབུལ་བའི་སྟངས་ཀ་གནང་སྲོལ་ཡོད་ལ། དེ་བཞིན་དུ་རང་གིས་བསྟེན་པའི་ཡི་དམ་དང་རྩ་བའི་བླ་མས་བསྟེན་པའི་ཡི་དམ་དང་། བརྒྱུད་པའི་བླ་མས་བསྟེན་པའི་ཡི་དམ་བཅས་གནས་གསུམ་དུ་བཀོད་ནས་འབུལ་བར་ཡང་གསུངས་ཡོད། གཞི་བདག་གཉུག་མར་གནས་པ་ཞེས་སོགས་ཀྱི་སྐབས་མཆོག་སྦྱིན་གྱི་ཕྱག་རྒྱ་བྱས་ནས་གཏོར་ལ་མཐར་རང་གིས་བདུད་རྩི་མྱང་དགོས། རང་གི་གསང་གནས་མི་དམིགས་པའི་ངང་ལས་ཧཱུཾ་ལས་བྱུང་བའི། ཞེས་པ་ནས། དེ་ཁོ་ན་ཉིད་དབྱེར་མི་ཕྱེད་པའི་ཏིང་ངེ་འཛིན་ལ་སྙོམས་པར་ཞུགས་པས་གསང་བ་དང་དེ་ཁོ་ན་ཉིད་ཀྱི་མཆོད་པས་དགྱེས་པར་གྱུར།

དེ་ནས་དཀྱིལ་འཁོར་བསྡུ་བ་ནི། རེག་བྱ་རྡོ་རྗེ་མ་ཡབ་ཡུམ་ཞལ་སྦྱོར་དུ་ཡོད་པ་མི་བསྡུ་བ་མ་གཏོགས་གཞན་ལྷ་ཚོགས་རྣམས་རང་གི་ཐུགས་ཀའི་ཧཱུཾ་གི་འོད་ཟེར་གྱིས་གོང་དུ་ལྷག་མོས་ཀྱི་ལྷ་ཚོགས་ལུས་ལ་བསྡུས་པ་བཞིན་དུ་བསྡུ་བར་བྱའོ། །རང་གི་ཐུགས་ཀའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས། ཞེས་པ་ནས། གཞལ་ཡས་ཁང་གི་ཆ་སོ་སོ་ཡང་རང་གི་ལུས་ཀྱི་ཆ་སོ་སོ་ལ་ཐིམ་པར་གྱུར།

དེ་ནས་ཡུལ་ཐམས་ཅད་ལ་བདེ་སྟོང་གིས་རྒྱས་འདེབས་པ་ནི། རང་ཡབ་ཡུམ་སྙོམས་པར་ཞུགས་པའི་སྦྱོར་མཚམས་ནས་བྱང་ཆུབ་ཀྱི་སེམས་ཀྱི་འོད་ཟེར་འཕྲོས་པས་སེམས་ཅན་ཐམས་ཅད་ལ་དབང་བསྐུར། ཅེས་པ་ནས། འགྲོ་ཀུན་ཐབས་མཁས་འདི་ཡིས་སྒྲོལ་བར་ཤོག །དེ་ལྟར་དཔལ་གསང་བ་འདུས་པའི་བསྐྱེད་རིམ་གྱི་ཁྲིད་མདོར་བསྡུས་ཙམ་ཞུས་ཟིན་ཏོ། །

རྫོགས་རིམ་མི་བསྐྱོད་ཞལ་གྱི་བདུད་རྩི།

༄༅། །དཔལ་གསང་བ་འདུས་པའི་རྫོགས་རིམ་རིམ་ལྔའི་དམར་ཁྲིད་ཀྱི་བརྗེད་བྱང་མི་བསྐྱོད་ཞལ་གྱི་བདུད་རྩི་ཞེས་བྱ་བ་བཞུགས་སོ། །

ཨ་ཁུའི་རྫོགས་རིམ་གྱི་ཁྲིད་ཡིག་འདིའི་སྟེང་ནས་ཁྲིད་རྒྱུན་ཕུལ་བ་དེ་ཉམས་ཁྲིད་ཀྱི་ཁྲིད་རྒྱུན་མིན་པས་ཁྲིད་དམིགས་ངེས་པར་བསྐྱང་མི་དགོས་ཀྱང་། ཁྲིད་དམིགས་སྐྱོང་ཐུབ་ན་ཕུན་སུམ་ཚོགས་པའི་ཡན་ལག་ལས་ལྷག་པའི་སྐྱོན་མེད། ཁྲིད་དམིགས་བསྐྱང་བའི་དབང་དུ་བྱས་ན་ཐུན་དྲུག་བླ་མའི་རྣལ་འབྱོར་གདོན་དགོས་པ་དང་། ཐུན་དྲུག་བླ་མའི་རྣལ་འབྱོར་གྱི་ཕྱི་ནང་གི་མཆོད་པའི་སྐབས་ཡིད་འོང་ལང་ཚོའི་དཔལ་འཛིན་དྲུག་ཅུ་བཞིའི། །ཞེས་སོགས་ཀྱིས་གསང་བའི་མཆོད་པ་དང་། སྒྲིབ་བྲལ་ལྷན་སྐྱེས་བདེ་བའི་ཡེ་ཤེས་ཆེ། །ཞེས་སོགས་ཀྱིས་དེ་ཁོ་ན་ཉིད་ཀྱི་མཆོད་པ་གཉིས་བཏོན་པའི་ཚིག་འདི་གཉིས་ངེས་པར་བཅུག་ནས་གདོན་དགོས།

མདོར་ན། ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་བཞི་ཚང་བར་བྱས་ཏེ་ཐུན་དྲུག་བླ་མའི་རྣལ་འབྱོར་བཏོན་ན་ལེགས། རིམ་ལྔ་གདན་རྫོགས་སུ་གསུངས་པའི་བླ་མའི་རྣལ་འབྱོར་ཡང་ཐུན་དྲུག་བླ་མའི་རྣལ་འབྱོར་དེ་ག་ཡིན། དེ་ཡང་འདིའི་སྐབས་བླ་མ་སྤྱི་གཙུག་ཏུ་བཞུགས་བཞིན་པའི་མུ་ནས་བདུད་རྩི་འབེབས་སྦྱང་གི་དམིགས་པ་དང་འབྲེལ་བའི་སྒོ་ནས། རྩ་གེགས་རླུང་གེགས་སོགས་ཀྱི་སྐྱོན་གྱི་ངོ་བོར་མི་འགྲོ་བ་དང་། རྩ་རླུང་ཐིག་ལེ་ལས་སུ་རུང་བ་ལས་བདེ་སྟོང་གི་ཏིང་ངེ་འཛིན་གྱི་རྟོགས་པ་རང་རྒྱུད་ལ་སྐྱེ་བ་སོགས་དམིགས་བསལ་གྱི་གསོལ་འདེབས་རྣམས་ཀྱང་ནན་པོ་བྱས་མཐར་བླ་མ་རང་ལ་ཐིམ་པར་བསམ། དེའི་ཚེ་རྩ་གསུམ་འཁོར་ལོ་ལྟ་བུ་གསལ་འདེབས་ན་བླ་མ་རང་གི་སྤྱི་བོ་ནས་ཐིམ་པའི་ཚེ་རྩ་འཁོར་གྱི་གནས་དེ་དང་དེར་བྱིན་གྱིས་བརླབས་སོང་སྙམ་པའི་མོས་པ་བྱས་ཏེ་རྫོགས་རིམ་བསྒོམ་དགོས་པ་ཡིན།

བླ་མ་དང་བཅོམ་ལྡན་འདས་མི་བསྐྱོད་རྡོ་རྗེའི་དཀྱིལ་འཁོར་གྱི་ལྷ་ཚོགས་ལ་ཕྱག་འཚལ་ལོ། །ཞེས་པ་ནས། རྒྱུད་དོན་སླར་ཡང་ཞུས་པས་བཤད་རྒྱུད་ཆེན་པོ་ལྔའམ་དྲུག་གསུངས་པ་ཕལ་ཆེར་བོད་དུ་འགྱུར། ལྷའི་དབང་པོས་ཞུས་པ་བོད་དུ་འགྱུར་མེད། ཐུན་མོང་བའི་ལུགས་ལ་ཟས་གཙང་སོགས་སྐྱེ་ཕྲེང་མང་པོར་རྒྱུད་ཐ་དད་པའི་བཤད་པ་མང་ཡང་། ཞེས་པ་ནས། ཁྱད་པར་རྗེ་བཙུན་འཇམ་པའི་དབྱངས་ཀྱིས་མདོ་སྔགས་ཟབ་རྒྱས་ཀྱི་གདམས་པའི་གནད་ཉིན་བཞིན་བསྩལ་བ་ལ་བརྟེན་ནས། མཚན་ལམ་ངོ་མཚར་བ་དམིགས་བསལ་ཅན་བྱུང་བ་རྣམས་གསང་ཚིག་གི་ལམ་ནས་སྡོམ་མམ་བརྗེད་ཐོར་བསྐྱོན་པ། བྱ་གྷྲའི་གོང་གི་ཙནྡྲ་ནི། ཞེས་སོགས་ཞག་བདུན་གྱི་བར་འཇམ་པའི་རྡོ་རྗེའི་གཙོ་བོར་མཛད་པའི་འདུས་པའི་དཀྱིལ་འཁོར་ཞལ་གཟིགས་པ་སོགས་མནལ་ལམ་ངོ་མཚར་བ་བྱུང་ཞིང་ཞེས་པ་ནས། ད་རེས་སེམས་ལན་གཅིག་བསྐྱེད་རྒྱུ་བྱུང་བ་སྐལ་བ་བཟང་པོ་ཡིན་པས་བསླབ་བྱར་སློབ་མ་ནུས་པར་དམྱལ་བར་སྐྱེས་ཀྱང་ཐབས་མེད་པས་ཅིས་ཀྱང་འཛིན་དགོས་གསུངས། ཀུན་མཁྱེན་བླ་མས་ཀྱང་དབང་ཞུས་ཏེ་སྔགས་ཀྱི་ལམ་ལ་བག་ཆགས་བཞག་ནས་ངན་འགྲོར་སྐྱེས་ཀྱང་སྐྱེས་གོ་ཆོད་པར་གསུངས་པ་དང་ཡང་འདྲ། པཎ་ཆེན་དཔལ་ལྡན་ཡེ་ཤེས་དང་ཀློང་རྡོལ་བླ་མ་སོགས་ཀྱིས་དབང་ཐོབ་ནས་རྩ་ལྟུང་དང་བཅས་ཏེ་ཤི་ན་མནར་མེད་དུ་སྐྱེ་བར་ཐག་ཆོད། ཅེས་པ་ནས། རླུང་ཕྱིར་གྱེས་པ་སྤྲུལ་སྐུར་ངོ་སྤྲད་དེ་ཡང་ཡང་བསྒོམ་པའི་མཐར་ལམ་འཁྱེར་གསུམ་དངོས་གནས་ལ་འགྲུབ་པར་འགྱུར་རོ། །ཞེས་ཐུན་མོང་བའི་སྔོན་འགྲོ་དེ་ལྟར་གསུངས།

གཉིས་པ་རྫོགས་རིམ་གྱི་ཐུན་མོང་མ་ཡིན་པའི་སྔོན་འགྲོ་ལ། འགལ་རྐྱེན་སྡིག་སྒྲིབ་སྦྱོང་བ་རྡོར་སེམས་བསྒོམ་བཟླས་དང་། ཞེས་པ་ནས། གོ་རིམ་ཡང་ངེས་ཅན་མེད་ཀྱང་ཕལ་ཆེར་རྡོར་སེམས་སྔོན་དུ་མཛད་དེ། བཤད་པ་གཞན་བསྐྱེད་རིམ་གྱི་ཁྲིད་དུ་བྲིས་ཟིན་ཏོ། །ཁྱད་པར་ནི་བདུད་རྩི་འབེབས་སྦྱང་གི་སྐབས་ཕུང་པོ་ལས་དུད་ཁུ་དང་སོལ་ཁུ་སོགས་ཀྱི་རྣམ་པར་ཕྱིར་ཐོན་པའི་ཡས་འདེད་མས་འདེད་ཀྱི་དམིགས་པ་བྱས་ན་རླུང་ནང་དུ་འདུ་བ་ལ་གནོད་པས་མི་བྱེད་དོ། །དེ་ནས་རྩ་གསུམ་འཁོར་ལོ་བཞི་ལྟ་བུ་གསལ་འདེབས་པའི་ཚེ་སྤྱི་བོའི་རྩ་འཁོར་བདུད་རྩི་དཀར་པོས་གང་། བུམ་དབང་བྱིན་རླབས་ཀྱི་ཚུལ་དུ་ཐོབ། མགྲིན་པའི་རྩ་འཁོར་བདུད་རྩི་དམར་པོས་གང་། གསང་དབང་བྱིན་རླབས་ཀྱི་ཚུལ་དུ་ཐོབ། སྙིང་གའི་རྩ་འཁོར་བདུད་རྩི་སྔོན་པོས་གང་། ཤེར་དབང་བྱིན་རླབས་ཀྱི་ཚུལ་དུ་ཐོབ། ལྟེ་བའི་རྩ་འཁོར་བདུད་རྩི་སྣ་ཚོགས་པས་གང་། ཚིག་དབང་བྱིན་རླབས་ཀྱི་ཚུལ་དུ་ཐོབ་པའི་མོས་པ་བྱེད་པ་འདི་དག་དམིགས་བསལ་གྱི་འབྲེལ་བ་ཡོད་པ་ཞིག་རེད།

མཐུན་རྐྱེན་ཚོགས་བསགས་པ་བླ་མའི་རྣལ་འབྱོར།

གཉིས་པ་ནི། རང་གི་མདུན་ནམ་སྤྱི་བོར་སེང་གེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་སྟེང་དུ་སྣ་ཚོགས་པད་ཉི་ཟླ་བའི་གདན་ལ་ངོ་བོ་རང་གི་དྲིན་ཅན་རྩ་བའི་བླ་མ་ཡིན་པ་ལ་རྣམ་པ་རྒྱལ་བ་རྡོ་རྗེ་འཆང་ཞལ་གསུམ་ཕྱག་དྲུག་ཡུམ་རེག་བྱ་རྡོ་རྗེ་མས་འཁྱུད་པའམ། ཞེས་གསང་བ་འདུས་པའི་དབང་དུ་བྱས་པ་འདྲ། ཡང་ན་རྡོ་རྗེ་འཆང་སྐུ་མདོག་དཀར་པོའམ་སྔོན་པོ་ཞལ་གཅིག་ཕྱག་གཉིས་ཡུམ་རྡོ་རྗེ་དབྱིངས་ཀྱི་དབང་ཕྱུག་མ་དཀར་མོའམ་སྔོན་མོས་འཁྱུད་པའམ། ཞེས་པ། རྗེ་རིན་པོ་ཆེའི་རིམ་ལྔ་གདན་རྫོགས་དང་ནཱ་རོ་ཆོས་དྲུག་གི་ཁྲིད་ཡིག་ཡིད་ཆེས་གསུམ་ལྡན་སོགས་ཀྱི་དབུར་གསུངས་པ་རྡོ་རྗེ་འཆང་ཞལ་གཅིག་ཕྱག་གཉིས་པ་སྐུ་མདོག་སྔོན་པོ་ཅན་དང་། འདིར་ཡུམ་རྡོ་རྗེ་དབྱིངས་ཀྱི་དབང་ཕྱུག་མ་དཀར་མོའམ་སྔོན་མོས་འཁྱུད་པར་གསུངས་པ་ཚིག་ཟིན་ལྟར་དང་། ཡང་ཡུམ་རྗེས་ཆགས་ཀྱི་རྣམ་པ་ཆེར་འབར་བའི་མོས་པ་བྱེད་དགོས་ཚེ་ཐུན་དྲུག་བླ་མའི་རྣལ་འབྱོར་གྱི་རྡོ་རྗེ་འཆང་གི་ཡུམ་དེ་སྐུ་མདོག་དམར་པོའི་རྣམ་ཅན་དུ་བསམ་དགོས་པ་གསུང་བཤད་ཀྱི་རྒྱུན་ལ་ཡོད།

སེང་ཁྲིའི་སྟེང་གཞལ་ཡས་ཁང་མཚན་ཉིད་ཐམས་ཅད་རྫོགས་པའི་ནང་དུ་འདུས་པའི་ལྷ་ཡོངས་རྫོགས་སམ་གཙོ་བོ་ཡབ་ཡུམ་དང་། ཞེས་པ་ནས། མཐའ་སྐོར་དུ་དངོས་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་བསྟན་སྲུང་ཡེ་ཤེས་པའི་ཚོགས་གསལ་བཏབ་ཀྱང་ཆོག །ཅེས་པ། བླ་མ་མཆོད་པ་དང་འབྲེལ་བའི་ཐོག་ནས་བྱས་ཀྱང་རུང་སྟེ། བླ་མ་མཆོད་པའི་པད་འདབ་བཅུ་གཅིག་གི་པད་མ་བཞི་བའི་སྟེང་དུ་བདེ་གསང་འཇིགས་གསུམ་དང་། ཡང་ན་ཀྱཻ་རྡོར་གསལ་བཏབ་སྟེ་དེའི་རྟེན་བརྟེན་པའི་དཀྱིལ་འཁོར་ཡོངས་རྫོགས་གསལ་བཏབ་ཀྱང་རུང་། གསང་བ་འདུས་པ་གཙོ་བོར་བྱེད་ན་མདུན་གྱི་པད་འདབ་ཀྱི་སྟེང་གསང་བ་འདུས་པའི་རྟེན་དང་བརྟེན་པའི་དཀྱིལ་འཁོར་ཡོངས་རྫོགས་གསལ་བཏབ་སྟེ་བསྒོམ་ནའང་འགྲིག །གནས་གསུམ་དུ་ཡི་གེ་གསུམ་བཀོད། གཙོ་རྐྱང་ཡིན་ཀྱང་ཐུགས་ཀའི་ཧཱུཾ་གི་འོད་ཟེར་གྱིས་ཞེས་པ་ནས། རྫོགས་རིམ་གྱི་རྟོགས་པ་སྐྱེ་བའི་རྟེན་འབྲེལ་གྱི་གནད་ཤིན་ཏུ་ཆེ། ཞེས་པ་ལྟར་གསང་བའི་མཆོད་པ་དང་དེ་ཁོ་ན་ཉིད་ཀྱི་མཆོད་པ་གཉིས་ངེས་པར་སྦྱར་དགོས། ཐུན་དྲུག་བླ་མའི་རྣལ་འབྱོར་བཏོན་ན་ཡང་དེ་གཉིས་ངེས་པར་སྦྱར་དགོས་པ་སྔར་བཤད་པ་ལྟར་རོ། །

ཕྱིའི་འདོད་ཡོན་གཟུགས་མཆོག་འབྲིང་དམན་པ་གསུམ་གཟུགས་རྡོ་རྗེ་མ་མེ་ལོང་ཐོགས་པ་སོགས་སུ་མོས་ནས་འབུལ་བ་དང་། ཞེས་པ་ནས། ས་སྙིང་ཡབ་ཡུམ་སྙོམས་པར་ཞུགས་པས་དཀྱིལ་འཁོར་པའི་ལྷ་ཚོགས་ཟག་མེད་ཀྱི་བདེ་བས་དགྱེས་ཤིང་ཚིམ་པར་བསམ་པ་གཞན་ལ་རིགས་འདྲ། ཞེས་པ། འབུལ་རྒྱུའི་གཟུགས་ཀྱི་མཆོད་པ་ཐམས་ཅད་གཟུགས་རྡོ་རྗེ་མར་བསྐྱེད། འབུལ་ཡུལ་གྱི་མིག་ས་ཡི་སྙིང་པོའི་ཡུམ་གཟུགས་རྡོ་རྗེ་མ་ལ་ཐིམ། ས་སྙིང་དང་སྙོམས་པར་ཞུགས་པས་བདེ་སྟོང་གི་ཏིང་ངེ་འཛིན་སྐྱེས། ཚོགས་ཞིང་གི་ལྷ་རྣམས་ཀྱང་རྒྱུད་གཅིག་པས་གཅིག་གི་རྒྱུད་ལ་བདེ་སྟོང་གི་ཡེ་ཤེས་སྐྱེས་པས་ཐམས་ཅད་ཀྱི་རྒྱུད་ལ་བདེ་སྟོང་གི་ཡེ་ཤེས་སྐྱེས་པར་མོས། དེ་བཞིན་དུ་ཡུལ་སྒྲ་ཆེ་ཆུང་བཟང་ངན་གང་ཡིན་ཐམས་ཅད་སྒྲ་རྡོ་རྗེ་མར་བསྐྱེད་ནས་རྣ་བ་ཕྱག་ན་རྡོ་རྗེའི་ཡུམ་སྒྲ་རྡོ་རྗེ་མ་ལ་ཐིམ། སྙོམས་པར་ཞུགས་པས་བདེ་སྟོང་གི་ཡེ་ཤེས་སྐྱེས་པ་སོགས་གཞན་རྣམས་ལའང་འདི་ལྟར་བསྒོམ་པར་བྱའོ། །

ནང་མཆོད་ནི། ཡབ་ཡུམ་སྙོམས་པར་ཞུགས་པའི་བྱང་ཆུབ་ཀྱི་སེམས་ཟག་མེད་ཀྱི་བདུད་རྩིར་བྱིན་གྱིས་བརླབས་པ་ཕུལ་བས་བདེ་བས་རྒྱུད་གང་སྟེ་ཞེས་པ་ནས། ལུས་ངག་ཡིད་གསུམ་རགས་ཕྲ་ཤིན་ཏུ་ཕྲ། །ཞེས་གྲུབ་མཐའ་རྩ་བ་ལས་གསུངས་པ་ལྟར་དང་པོ་གསུམ་གྱི་སྐབས་སྒོ་གསུམ་གྱི་སྒྲིབ་པ་རགས་པ་དང་། བཞི་པའི་སྐབས་ཕྲ་བ་སྦྱངས་ནས་ཟུང་འཇུག་ཐོབ་པ་ལ་དབང་བར་བྱས་པས་དབང་བཞི་པའི་ཐ་སྙད་བཏགས་པ་ཡིན་ནོ། །ཞེས་པ་ནས། འདིས་སྔགས་སྡོམ་སོར་ཆུད་པ་དབེན་ས་སྙན་བརྒྱུད་ཀྱི་གསུང་རྒྱུན་ཡིན་པར་རྗེ་བློ་བཟང་ཆོས་ཀྱི་ཉི་མས་གསུངས་པ་ལྟར་ཡིན་ཀྱང་། ཞེས་འདི་ལྟ་བུའི་སྒོ་ནས་དབང་བཞིའི་དམིགས་པ་བྱས་པ་ལས་སྔགས་སྡོམ་སོར་ཆུད་པར་གསུངས་པ་རེད། སྐྱབས་མགོན་རྡོ་རྗེ་འཆང་ནས་པཎ་ཆེན་བློ་བཟང་ཆོས་རྒྱན་གྱི་གསང་བ་འདུས་པའི་བླ་མའི་རྣལ་འབྱོར་ལྟར་ཡིན་གསུངས་པའི་གནད་གོ་ནས་ཞིབ་ཆ་ཅུང་ཟད་དགོས་པས་ཏིང་ངེ་འཛིན་གྱི་དབང་བཞི་ཐམས་ཅད་ལ་ཁྱབ་པ་ཡོད་པ་མིན།

དེ་ནས། དཔལ་ལྡན་རྩ་བའི་བླ་མ་རིན་པོ་ཆེ། །ཞེས་པ་ནས། མཇུག་ཏུ། སྐྱེ་བ་ཀུན་ཏུ་སོགས་བླ་མས་རྗེས་སུ་འཛིན་པའི་བསྔོ་སྨོན་གྱིས་མཚམས་སྦྱར། ཉམས་རྟོགས་འདོད་ན་བླ་མའི་རྣལ་འབྱོར་དང་མཎྜལ་སོགས་རྗེས་སུ་འཛིན་པའི་མཚན་མ་ཁྱད་པར་ཅན་མ་བྱུང་བར་དུ་འབད་དགོས། ཞེས་གསུངས་པ་ལྟར་དོན་གཉེར་ཆེན་པོས་རྟོགས་པ་སྐྱེ་བར་འདོད་ནས་ཉམས་ལེན་བྱེད་མཁན་ཞིག་ཡིན་ན་ནི། བླ་མའི་རྣལ་འབྱོར་དང་མཎྜལ་དང་ཕྱག་དང་ཚྭ་ཚྭ་གདབ་པ་དང་སྐྱབས་འགྲོ་སོགས་སྔོན་འགྲོ་གཏོང་དགོས་པ་རྣམས་གདེང་ཐོབ་པའི་ཚད་མ་མ་རྙེད་པའི་བར་དུ་འབད་དགོས་པར་གསུངས་པ་རེད། ཀུན་མཁྱེན་གོང་མའི་གསང་རྣམ་དུ། ཆུ་མིག་ལུང་དུ་རྒྱུད་རྒྱལ་འདུས་པའི་ལམ། །ཞེས་པ་ནས། མཆོད་པ་ནས་གསོལ་འདེབས་ཀྱི་བར་གོང་ལྟར་ལ་རྒྱས་བསྡུས་རང་གིས་བབས་དང་བསྟུན་པས་ཆོག །མཐར་ཚོགས་ཞིང་མི་གཤེགས་པར་སྔར་ལྟར་སྙིང་གར་སྤྱན་དྲངས་ཏེ་བཞུགས་པར་མོས་ན་སྟབས་བདེའོ། །དེ་རིང་འདིར་བཞག་སྟེ་སང་ཕྱི་ཚེས་ལྔ་ལ་ཅུང་ཙམ་བཏོན་ན་གནངས་ཕྱི་ཚེས་དྲུག་ལ་མཇུག་ཡོངས་སུ་འགྲུབ་ངེས། ཕྱི་ཚེས་བདུན་ལ་ང་མི་གཞན་དང་ཐུག་འཕྲད་སོགས་ཀྱི་བྲེལ་བ་ཅུང་ཡོད་པས་བར་སྟོང་འཇོག་གི་ཡིན། ཞེས་གསུངས་ནས་ཉིན་འདིའི་བཀའ་ཆོས་གྲོལ།

བཀའ་ཁྲིད་ཉིན་བརྒྱད་པ།

སྔོན་འགྲོའི་སྤྱི་བཤད།

པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་གསུང་ལས། སྙིང་གའི་འདབ་བརྒྱད་དྷཱུ་ཏཱིའི་དབུས་དག་ཏུ། །མགོན་ཁྱོད་ཞབས་སེན་བཀོད་པ་ལས་བྱུང་བ། །འོད་གསལ་སྒྱུ་ལུས་ཟུང་དུ་འཇུག་པའི་ལམ། །ཚེ་འདིར་མངོན་དུ་འགྱུར་བར་བྱིན་གྱིས་རློབས། །ཞེས་གསུངས་པ་ལྟར་རང་ཅག་འཛམ་བུ་གླིང་པ་རྣམས་ཀྱིས་ཕ་ལས་ཐོབ་པའི་མཛོད་གསུམ་དང་མ་ལས་ཐོབ་པའི་མཛོད་གསུམ་སྟེ། མངལ་སྐྱེས་ཁམས་དྲུག་ལྡན་གྱི་ལུས་རྟེན་ལན་གཅིག་ཐོབ་པའི་རྟེན་ལ་འཆི་བ་འོད་གསལ་ཉམས་སུ་མྱོང་བའི་ཚེ་གཉིས་སྣང་གི་སྤྲོས་པ་དུ་མ་ལྡོག་པར་བཤད་ཅིང་། མདོར་ན། སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཅན་གྱི་སྣང་བ་འབྱུང་བར་གསུངས་ཤིང་། དེ་ལྟ་བུའི་རྟེན་བཟང་ཁྱད་པར་ཅན་དེའི་དབང་དུ་བྱས་ན་རླུང་སེམས་ཙམ་ལས་གྲུབ་པའི་ལུས་ཤིག་ཀྱང་བླང་དུ་ཡོད་པ་དང་། དེ་འདྲའི་ཕྲ་བའི་ལུས་མངལ་དུ་ཉིང་མཚམས་སྦྱར་ཏེ་རགས་པའི་ལུས་གཟུང་བ་སྟེ་གནས་སྐབས་གསུམ་ཡོད་ལ། གནས་སྐབས་དེ་གསུམ་འབྲས་བུ་སངས་རྒྱས་ཀྱི་སའི་ཆོས་ལོངས་སྤྲུལ་གསུམ་དང་འདྲ་བའི་ཚུལ་གྱིས་ཉམས་སུ་ལེན་དུ་ཡོད་པས། དེ་ལྟར་ཉམས་སུ་ལེན་རྒྱུ་བྱུང་ན་མངལ་སྐྱེས་ཁམས་དྲུག་ལྡན་གྱི་མིའི་ལུས་རྟེན་རྙེད་དཀའ་བ་ལན་གཅིག་ཐོབ་པ་ཐོབ་གོ་ཆོད་པ་སྟེ་རྟེན་འདིའི་སྟེང་ནས་མཐར་ཐུག་གི་དོན་བསྒྲུབས་ཐུབ་པ་བྱུང་བ་རེད།

འོ་ན། ལུས་རྟེན་དེའི་སྟེང་ནས་ཚེ་གཅིག་ལུས་གཅིག་ལ་རྣམ་མཁྱེན་རྒྱལ་བའི་གོ་འཕང་སྒྲུབ་པའི་ཐབས་དེ་གང་ཞེ་ན། གོང་དུ་བཤད་མ་ཐག་པ་བཞིན་འབྲས་བུ་སངས་རྒྱས་ཀྱི་སའི་སྐུ་གསུམ་དང་རྣམ་པ་འདྲ་བའི་རིགས་འདྲའི་རྒྱུ་སློབ་པའི་ས་ནས་རྫོགས་རིམ་གྱི་སྐུ་གསུམ་བསྒྲུབ་དགོས་ཤིང་། དེ་ལྟ་བུ་ཚེ་འདིར་བསྒྲུབ་པ་ལ་ཡང་རང་ཅག་གི་ཤ་རུས་གདོས་བཅས་ཀྱི་ཕུང་པོ་འདིར་གནས་པའི་རགས་པ་དང་ཕྲ་བ་དང་ཤིན་ཏུ་ཕྲ་བ་དང་། དེ་ལས་ཀྱང་སྟོང་པ་དང་པོ་གསུམ་དང་བཅས་པ་དེ་ཐམས་ཅད་ཀྱང་འཆི་རིམ་ཇི་ལྟ་བ་བཞིན་དུ་འགག་པ་དགོས་ཤིང་། དེ་ཡོང་བ་ལ་སྙིང་གའི་རྩ་མདུད་རྫོགས་པར་གྲོལ་དགོས་པ་དང་། དེ་ལ་ཡང་། དབུ་མའི་ཡར་སྣ་མར་སྣ་དང་ལྟེ་བའི་རྩ་འཁོར་ལྟ་བུ་ཅུང་ཟད་རྩ་མདུད་གྲོལ་སླ་བ་དང་། ཞུགས་གནས་ཐིམ་གསུམ་བྱེད་པར་ཉམས་སླ་བ་ཡོད་པའི་རྩ་གནད་གང་ཡང་རུང་བ་ཞིག་ལ་གནད་དུ་བསྣུན་པའི་སྒོ་ནས། དང་པོ་རླུང་དབུ་མར་ཞུགས་གནས་ཐིམ་གསུམ་བྱེད་པའི་ཉམས་མྱོང་བསགས། དེ་ནས་ཇེ་ཟབ་ཇེ་ཟབ་ཏུ་བཏང་སྟེ་མཐར་སྙིང་གའི་རྩ་མདུད་རྫོགས་པར་གྲོལ་དགོས་ཀྱི་ཡོད། དེས་ན། བཤད་མ་ཐག་པ་ལྟར་རྫོགས་རིམ་གྱི་སྐབས་ལམ་དུས་ཀྱི་སྐུ་གསུམ་དངོས་གནས་པ་འགྲུབ་པ་ལ་དེའི་སྔོན་དུ་རྗེས་མཐུན་པའི་འོད་གསལ་དང་། སྒྱུ་ལུས། རགས་པའི་ཕུང་པོ་བཟུང་ནས་གསལ་བ་སྤྲུལ་སྐུ་དང་བསྲེ་བ་སོགས་དང་པོ་མོས་པ་ཡིད་བྱེད་ཀྱི་སྟེང་ནས་སྐུ་གསུམ་བསྒྲུབ་དགོས་པ་དང་། དེ་ལ་གཉིད་དུས་ཀྱི་སྐུ་གསུམ་བསྒྲུབ་དགོས་ཤིང་། དེ་ལ་ཡང་། སད་དུས་ཀྱི་སྐུ་གསུམ་རྗེས་མཐུན་པ་དེ་དག་བསྒྲུབ་དགོས་པ་བཅས་རྫོགས་རིམ་ལ་ཡང་རིམ་པ་སྔ་མ་སྔ་མ་སྔོན་དུ་འགྲོ་བའི་ཐོག་ནས། ཕྱི་མ་རྣམས་ཇེ་ཟབ་ཇེ་ཟབ་ཏུ་ཕྱིན་ནས་མཐར་དངོས་པོ་ལ་ཕུང་པོ་ལས་གོ་ས་ལོགས་སུ་ཕྱེ་བའི་ལམ་དུས་ཀྱི་ལོངས་སྤྱོད་རྫོགས་པའི་སྐུ་སོགས་འགྲུབ་ཐུབ་ཀྱི་ཡོད། དེ་ལྟར་རིམ་གྱིས་ལུས་ལ་གནད་དུ་བསྣུན་པའི་ཐབས་མཁས་ཀྱི་སྦྱོར་བས་རྟོགས་པ་ཇེ་བཟང་ཇེ་བཟང་དུ་གཏོང་དགོས་པས། དེ་ལྟ་བུའི་ཚུལ་ཉམས་སུ་ལེན་པ་ལ་ཐོག་མར་གོ་བས་མཐའ་ཆོད་པ་ཞིག་ཤེས་པ་ཧ་ཅང་གལ་ཆེ་བ་དང་། ཤེས་ནས་ཀྱང་སྒྲོ་འདོགས་ཆོད་པ་བྱུང་མཚམས་རི་དྭགས་རྨས་མ་བཞིན་དབེན་པའི་རི་སུལ་དུ་བསྡད་ནས་སྒྲུབ་པ་ཉམས་ལེན་ལ་རྩེ་གཅིག་ཏུ་འབད་དགོས་པ་ནི། རྣལ་འབྱོར་གྱི་དབང་ཕྱུག་མི་ལ་བཞད་པའི་རྡོ་རྗེ་དང་། མཁས་གྲུབ་ནོར་བཟང་རྒྱ་མཚོ། རྒྱལ་བ་དབེན་ས་པ་ཆེན་པོ། དུས་ཕྱིས་སུ་སྨད་ཕྱོགས་སུ་གསེར་ཁང་བ་ཡབ་སྲས་དང་། ཨ་ལགས་འཇིགས་མེད་བསམ་གཏན་སོགས་དམ་པ་མང་པོ་རི་ཁྲོད་དུ་བཞུགས་ནས་རྡོ་རུས་ཐུག་པའི་སྒྲུབ་པ་ཉམས་བཞེས་མཛད་པའི་རྣམ་པར་ཐར་པ་ཡོངས་སུ་གྲགས་པ་ལྟར་རེད། དེ་ལྟ་བུའི་རྡོ་རུས་ཐུག་པའི་སྒྲུབ་པ་ཉམས་ལེན་ལ་འབད་ན་རིམ་གྱིས་རྟོགས་པའི་ལམ་སྣེ་ཟིན་ཏེ་རབ་ལ་ཚེ་འདིར་གྲོལ་ཐུབ་པ་བྱུང་ན་ཨང་ཀི་དང་པོ་དང་། མ་མཐར་ཡང་རིམ་པས་ལམ་སྣེ་ཟིན་ཏེ་སྐྱེ་བ་བརྒྱུད་མར་ལམ་བདེ་བ་ནས་བདེ་བར་རྣམ་མཁྱེན་རྒྱལ་བའི་གོ་འཕང་ལ་བགྲོད་ཐུབ་པའི་རེ་བ་ཡོད། དེ་ལྟ་བུའི་རྫོགས་པའི་རིམ་པ་ཉམས་སུ་ལེན་པ་ལ་སྐབས་འདིར་རྒྱུད་རྒྱལ་གསང་བ་འདུས་པའི་ལམ་རིམ་པ་གཉིས་ཀྱི་རྣམ་གཞག་སྟོན་པའི་ཁྲིད་ཡིག་སྟོན་པ་སྐབས་སུ་བབ་ཅིང་། ཁྲིད་ཡིག་རྒྱས་པ་ནི་རྗེའི་རིམ་ལྔ་གསལ་སྒྲོན་ཞེས་ས་གསུམ་གྱི་སྒྲོན་མེ་གཅིག་པུ་ལྟ་བུ་རྨད་དུ་བྱུང་བའི་གདམས་ངག་ལ་སོགས་པའི་རྫོགས་རིམ་གྱི་ཁྲིད་ཡིག་རྒྱས་བསྡུས་མང་མོད་ཁྲིད་རྒྱུན་ཡོད་པ་ནི། སྐབས་འདིར་དཔལ་གསང་བ་འདུས་པའི་རྫོགས་རིམ་རིམ་ལྔའི་དམར་ཁྲིད་མི་བསྐྱོད་ཞལ་གྱི་བདུད་རྩི་ཞེས་གྲགས་པ་འདི་ཉིད་ཡིན་ལ། ད་ལྟ་བསྟན་འགྱུར་ཁྲོད་དུ་བཞུགས་པའི་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་རིམ་ལྔའི་བཤད་ལུང་ཕལ་ཆེར་མེད་ཀྱང་། པཎ་ཆེན་བློ་བཟང་ཆོས་རྒྱན་གྱི་གསུང་ན་རིམ་ལྔའི་མཆན་འགྲེལ་ཞིག་བཞུགས་པ་དེའི་སྟེང་ནས་ཡོངས་འཛིན་རིན་པོ་ཆེའི་དྲུང་ནས་ལུང་རྐྱང་ཞུས་ཤིང་། རིམ་ལྔ་འདི་མགོན་པོ་ཀླུ་སྒྲུབ་ཀྱི་གསུང་ཡིན་པས་གལ་ཆེན་པོ་དང་གནད་འགག་འདུག་བསམ་པ་བྱུང་།

ཨ་ཁུ་ཤེས་རབ་རྒྱ་མཚོས་མཛད་པའི་རིམ་ལྔའི་ཁྲིད་ཡིག་འདིའི་སྟེང་ནས་བཤད་ཁྲིད་མདོར་བསྡུས་ཙམ་ཞུ་བའི་དབང་དུ་བཏང་ན། རྫོགས་པའི་རིམ་པའི་ལམ་ཉམས་སུ་ལེན་པ་ལ་ལམ་ཐུན་མོང་བས་རྒྱུད་སྦྱངས་པ། དབང་དུས་སུ་ཁས་བླངས་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་བ། བསྐྱེད་རིམ་གྱི་རྣལ་འབྱོར་ལ་སློབ་པ་སྟེ་མ་མཐཪ་ཡང་རགས་པ་དྲན་པ་གཅིག་པའི་རྣལ་འབྱོར་ལ་བརྟན་པ་ཐོབ་པ་སྟེ་ཐུན་མོང་བའི་སྔོན་འགྲོ་དང་། དེ་ནས་ཐུན་མོང་མ་ཡིན་པའི་སྔོན་འགྲོ་ལ་འགལ་རྐྱེན་སེལ་བ་དང་སྒྲིབ་པ་སྦྱོང་བའི་ཕྱིར་རྡོ་རྗེ་སེམས་དཔའི་བསྒོམ་བཟླས་ཀྱི་ཁྲིད། མཐུན་རྐྱེན་ཚོགས་བསགས་པ་དང་བླ་མའི་རྣལ་འབྱོར་གྱི་ཁྲིད་གཉིས་བསྐྱར་བཤད་ཞུ་དགོས་པ་མི་འདུག །སྔོན་འགྲོ་དེ་དག་སྔོན་དུ་བཏང་ནས།

གཞི་དངོས་པོའི་གནས་ཚུལ།

གཉིས་པ་དངོས་གཞི་ལ། གཞི་དངོས་པོའི་གནས་ཚུལ། ལམ་བགྲོད་པའི་རིམ་པ། འབྲས་བུ་མངོན་དུ་བྱེད་ཚུལ་གསུམ་རྫོགས་རིམ་གྱི་ས་བཅད་མདོར་བསྡུས་ཡིན། ཞེས་པ་ནས། དམ་ཉམས་ཁ་ཤས་ཀྱིས་གཞི་དངོས་པོའི་གནས་ཚུལ་སོགས་ཀྱང་བྲིས་འདུག །
ཨ་ཁ་ཁ་གསུངས། ཞེས་དགེ་ལུགས་པའི་ཞེན་ཕྱོགས་ཁོ་ནས་གསུངས་པ་འདི་ལྟ་བུ་ནི་ཅུང་ཐལ་ཆེ་བ་འདུག་སྟེ་ལེགས་བཤད་དུ་འདུག་ན་སུས་བསླབས་ཀྱང་དགེ་མཚན་ལས་མེད་དོ། །

སྔོན་གྱི་རྙིང་མའི་ཆོ་ག་དམ་དུམ་ལས་མེད་ཀྱང་། སྨིན་གླིང་ལོ་ཆེན་ཕྱིན་ཆད་རྙིང་མའི་གཞུང་རྣམས་ཀྱང་བརྡ་སྣ་ཚོགས་འདྲེས་པ་ལས་ཚིག་སྦྱོར་ལེགས་པ་མང་བས་དེ་འདྲས་འཁྲུལ་གཞི་བྱེད་མི་རུང་གསུངས། ངའི་ལྟ་བའམ་བསམ་བློའི་འཁྱེར་སོ་ནི་གྲུབ་མཐའ་གཙང་བའམ་བསྲེས་བསླད་མ་བྱས་གསུངས་པ་ནི། མཁས་གྲུབ་ཐམས་ཅད་མཁྱེན་པའི་གསུང་ལྟ་ངན་མུན་སེལ་དུ། རྗེ་བླ་མའི་ཐལ་འགྱུར་བའི་ལྟ་བ་སྐྱོང་ཚུལ་དུ་མ་སྨྲ་བར་གདམས་ངག་ཐམས་ཅད་ཀྱི་བརྡ་ཆད་ཕར་བསྲེ་ཚུར་བསྲེའི་བློ་བཟོ་སྣ་ཚོགས་པས་གདམས་ངག་སོ་སོའི་རང་རང་གི་ཐུན་མོང་མ་ཡིན་པའི་ཐ་སྙད་ཐམས་ཅད་ཆལ་ཆོལ་དུ་བཏང་ནས་གང་ལའང་ཡིད་བརྟན་མི་རུང་བར་མ་བྱེད་ཅིག །ཅེས་གསུངས་པ་ལྟར་རེད།

དེའི་མཚན་གཞི་ངོས་བཟུང་བ་ཡིན་ན་༸གོང་ས་ལྔ་པ་ཆེན་པོས་ས་དགེ་རྙིང་གསུམ་ཀ་ཉམས་བཞེས་གནང་ཡོད་ལ་བཀའ་བརྒྱུད་ཀྱང་ཕྲན་བུ་ཉམས་བཞེས་གནང་གི་ཡོད་སྙམ། དོན་ངོ་མར་ཐམས་ཅད་མཁྱེན་པ་དང་ཡོངས་རྫོགས་བསྟན་པའི་བདག་པོར་གྱུར་ཡོད་པས། ཁོང་གིས་མཛད་པའི་ལམ་རིམ་འཇམ་དཔལ་ཞལ་ལུང་སོགས་སུ་རྗེ་ཡབ་སྲས་ཀྱི་ལམ་རིམ་ཆེ་ཆུང་དང་དབུ་མའི་གཞུང་རྣམས་སུ་གསུངས་པའི་བརྡ་ཆད་དེ་ག་མ་གཏོགས་ས་སྐྱའི་གསལ་སྟོང་འཛིན་མེད་དང་འཁོར་འདས་དབྱེར་མེད་སོགས་ཀྱི་ཚིག་གི་ཐ་སྙད་བསྲེས་པར་མ་མཛད་ཅིང་། དེ་བཞིན་དུ་རྫོགས་ཆེན་གྱི་ཁྲིད་ཡིག་རིག་འཛིན་ཞལ་ལུང་གི་སྐབས་སུ་ཡང་རྫོགས་ཆེན་ཉམས་བཞེས་གནང་མཁན་གྱི་བླ་མ་གོང་མ་དག་གི་གསུང་གི་བརྡ་ཆད་དེ་ཁོ་ན་ལས་གཞན་གྱི་བརྡ་ཆད་བསྲེས་པར་མ་མཛད་དེ། མཁྱེན་བརྩེའི་ལམ་འབྲས་སློབ་བཤད་ཀྱི་ཁྲིད་ཡིག་ཏུ་བརྒྱུད་གསུམ་གྱི་སྐོར་ལ་མང་ཐོས་ཀླུ་སྒྲུབ་རྒྱ་མཚོའི་གསུང་ཆ་ཚང་ཡོད་པར་མ་ཟད། མཁས་པའི་ལེགས་བཤད་བསམ་གྱིས་མི་ཁྱབ་པ་ཞིག་རེད་འདུག །མཁྱེན་བརྩེའི་གསུང་ན་ཆ་ཚང་མེད་པས་ལྔ་པ་ཆེན་པོས་མཛད་པའི་ཟིན་བྲིས་ཁ་སྐོང་གནང་གི་ཡོད། ཟིན་བྲིས་དེའི་ནང་དཔལ་ས་སྐྱ་བའི་ལམ་འབྲས་སློབ་བཤད་ཀྱི་བརྡ་ཆད་དེ་ག་མ་གཏོགས་བརྡ་ཆད་གཞན་བསྲེས་བསླད་གནང་མེད་པས། ངས་ཀྱང་བསྟན་པ་བསྲེས་བསླད་མེད་པ་ཞེས་པ་དེ་འདྲ་ཞིག་ལ་ངོས་འཛིན་གྱི་ཡོད་པ་ལས་གང་ཟག་གཅིག་གིས་རྙིང་མའི་ཆོས་དང་། ས་སྐྱའི་ཆོས། བཀའ་བརྒྱུད་ཀྱི་ཆོས། དགེ་ལུགས་ཀྱི་ཆོས་སོགས་བྱས་ན་ཕུན་སུམ་ཚོགས་པའི་ཡན་ལག་དང་དཔལ་དང་རྒྱན་ཏེ། མིག་དཔེར་འོས་པ་ཞིག་ཡིན་པ་ལས་སྐྱོན་ག་ནས་ཡིན་བསམ་པ་དྲན་གྱི་ཡོད།

ལུས་ཀྱི་གནས་ཚུལ།

གཞི་དངོས་པོའི་གནས་ཚུལ་ལ། ལུས་ཀྱི་གནས་ཚུལ། སེམས་ཀྱི་གནས་ཚུལ། ལུས་སེམས་ཐུན་མོང་བའི་གནས་ཚུལ་དང་གསུམ། ཞེས་པ་ནས། ཁྱད་པར་ཤིན་ཏུ་ཕྲ་བའི་སེམས་ཀྱི་བཞོན་པའི་རླུང་ནི་ལུས་ཤིན་ཏུ་ཕྲ་བའོ། །དང་པོ་ཤ་རུས་གདོས་བཅས་ཀྱི་ལུས་ནི་གྲུབ་མཐས་བློ་བསྒྱུར་མ་བསྒྱུར་ཐམས་ཅད་ཀྱིས་ཤེས་པས་རགས་ལ། ཕྱི་མ་གཉིས་ཏེ་གནས་པ་རྩ། གཡོ་བ་རླུང་། བཀོད་པ་བྱང་ཆུབ་ཀྱི་སེམས་དཀར་དམར་ནི་བླ་མའི་མན་ངག་དང་ལྡན་པ་མ་ཡིན་པས་ཞིབ་པར་མི་ཤེས་པས་ཕྲ་བ་དང་། ཞེས་པ། གཡོ་བ་རླུང་གི་སྐོར་ལ་ཇི་ལྟར་ཡིན་མ་ཤེས་ཀྱང་དེ་ལས་གཞན་གནས་པ་རྩ་དང་བཀོད་པ་བྱང་ཆུབ་ཀྱི་སེམས་ནི་ང་ཚོ་ལས་ཀྱང་ཚན་རིག་པ་དག་མཁས་ཤིང་རྒྱུས་མངའ་ཆེ་བ་ཡོད། ལུས་ལ་དངོས་སུ་གནས་པའི་རྩའི་རྣམ་གཞག་བླ་མེད་ཀྱི་གཞུང་དང་། རང་ཅག་གི་སྨན་གཞུང་དུ་གསུངས་པ་གཉིས་ཀྱང་གསུང་སྟངས་མི་མཐུན་པ་ཡོད་ལ་རྒྱུད་སྡེ་སོ་སོའི་གསུང་ཚུལ་ལ་ཡང་ཅུང་མི་འདྲ་བ་ཡོད།

མདོར་ན། རང་ཅག་གིས་སྒོམ་པའི་སྐབས་ལུས་ཀྱི་སྲོག་ཤིང་ལྟར་དང་རྒྱབ་མདུན་གཉིས་ལས་ཕྲན་བུ་རྒྱབ་ལ་ཉེ་བ་དང་། གཡས་གཡོན་གཉིས་ལས་དབུས་ཀྱི་དྲང་ཐད་ལ་རྩ་གསུམ་གསལ་འདེབས་ཀྱི་ཡོད་ཀྱང་དངོས་པོ་ལ་དེ་འདྲ་ཕལ་ཆེར་མེད་ཀྱང་སྲིད། གཞུང་ནས་བཤད་པ་ལྟར་གྱི་རྩ་གསུམ་འཁོར་ལོ་ལྟ་བུ་ནི་འགའ་ཞིག་ཉམས་མྱོང་གི་སྟེང་ནས་ཕལ་ཆེར་ཤེས་དགོས་ཀྱི་ཡོད།

སྤྱི་བོ་སོགས་ཀྱི་རྩ་རྣམས་གནས་དེ་དང་དེར་ལུས་གྲུབ་ཙམ་ནས་རང་ཤུགས་ཀྱིས་གནས་པ་རྟེན་སྣོད་ལྟ་བུ་ཡིན་པས་གནས་པ་རྩ་དང་། ཞེས་པ་ནས། ཤིན་ཏུ་ཕྲ་བ་རྫོགས་རིམ་གྱི་རླུང་གི་རྣལ་འབྱོར་གྱི་སྒོ་ནས་དུལ་བར་བྱེད་དགོས་སོ། །

སེམས་ཀྱི་གནས་ཚུལ།

གཉིས་པ་སེམས་ལའང་རགས་པ། ཕྲ་བ། ཤིན་ཏུ་ཕྲ་བ་གསུམ་ལས། སྒོ་ལྔའི་དབང་ཤེས་སེམས་རགས་པ། རྩ་ཉོན་དྲུག །ཉེ་ཉོན་ཉི་ཤུ། འདི་དག་ལ་ནང་གསེས་ཕྲ་རགས་ཡོད་ཆོག་ཀྱང་རྩ་ཉོན་ལས་ཉེ་ཉོན་ཅུང་ངོས་བཟུང་སླ་བ་ཡོད་དམ་མེད། སྣང་བའི་རང་བཞིན་གྱི་རྟོག་པ་སོ་གསུམ། མཆེད་པའི་རང་བཞིན་གྱི་རྟོག་པ་བཞི་བཅུ། ཉེར་ཐོབ་ཀྱི་རང་བཞིན་གྱི་རྟོག་པ་བདུན་ཏེ། ཀུན་རྟོག་བརྒྱད་ཅུ་དང་མཚུངས་ལྡན་གྱི་ཡིད་སེམས་ཕྲ་བ། ཞེས་པ་ནས། དེ་མ་རིག་པ་ལ་ཐུག་པ་ཤེས་ནས་སྟོང་ཉིད་བསྒོམ་པ་སེམས་ཕྲ་བ་འདུལ་ཐབས་དང་རྫོགས་རིམ་སྐབས་སྙིང་གར་གནད་དུ་བསྣུན་པ་སེམས་ཤིན་ཏུ་ཕྲ་བ་འདུལ་བའི་ཐབས་སོ། །

ལུས་སེམས་ཐུན་མོང་གི་གནས་ཚུལ།

གསུམ་པ་ལུས་སེམས་ཐུན་མོང་གི་གནས་ཚུལ་ནི། ཞེས་པ་ནས། ལུས་སེམས་རགས་པ་སྦྱངས་ནས་སེམས་རགས་པ་ཡུལ་འཇལ་རུང་གི་རྣམ་པར་ཡོད་པ་དེའི་བཞོན་པའི་རླུང་སེམས་རགས་པ་བཀག་པའམ། ཉམས་པའི་སྟོབས་ཀྱིས་རགས་པའི་སེམས་ཡུལ་འཇལ་རུང་གི་རྣམ་པར་སྐྱེས་མ་ཐུབ་པར་བག་ལ་ཞ་བ་ལ་སེམས་རགས་པ་སྦྱངས་ཞེས་པ་ཡིན་ནམ།

ཕྲ་བ་མངོན་དུ་གྱུར་ན་སྟེ་བྱ་བ་བྱེད་པའི་ཚེ་ན་རྟོགས་པ་སྐྱེས་པས་ཐོག་མར་ལུས་སེམས་ཕྲ་རགས་གསུམ་གསུམ་ཕྱེ་ནས་མཇུག་ལུས་སེམས་ཐུན་མོང་གི་སྟེང་དུ་གཏན་ལ་ཕབ་པ་འདི་རྫོགས་རིམ་བསྒོམ་པའི་གཞིར་གལ་ཆེའོ། །དེ་ལྟར་ལུས་ལ་གནད་དུ་བསྣུན་ནས་ཉམས་ལེན་བྱེད་དགོས་པས་གནད་དུ་བསྣུན་སའི་ལུས་ཀྱི་གནས་སྟངས་ལེགས་པར་ཤེས་པ་གལ་ཆེ། ལུས་ལ་གནད་དུ་བསྣུན་པའི་ཉམས་ལེན་བྱས་ཀྱང་གནད་འགག་ཡག་པོ་མ་ཤེས་ན་རྩ་འགག་པ་དང་སྐྲང་བ་སོགས་ཀྱིས་ལུས་མི་བདེ་བ་འབྱུང་བ་དང་། དེའི་རྐྱེན་གྱིས་ལུས་ཀྱི་འབྱུང་བ་འཁྲུགས་པ་ཡོང་ངེས་པས། རྩ་གེགས་རླུང་གེགས་ཀྱི་ཉེན་ཁ་རྣམས་གསུངས་པ་རེད། དེས་ན། དང་པོ་རྩ་རླུང་ཐིག་ལེའི་གནད་གང་ལ་གནད་དུ་བསྣུན་སའི་རྩ་འཁོར་གྱི་གནས་སྟངས་དང་། ལུས་ཀྱི་གནས་གང་དང་གང་དུ་ཡོད་མེད་སོགས་བརྟག་ཅིང་དཔྱད་དེ་ལེགས་པར་ཤེས་དགོས་ཤིང་། སྒོམ་པའི་ཚེ་དམིགས་རྟེན་གྱི་གནས་མི་འཕྱུགས་པར་བྱས་ཏེ་དམིགས་པ་ལ་སེམས་བཟུང་ནས་སྡོད་དགོས་པ་གལ་ཆེ་བས། གཞི་དངོས་པོའི་གནས་ཚུལ་ཡག་པོ་ཤེས་དགོས་པར་གསུངས་པ་རེད།

ལམ་བགྲོད་པའི་རིམ་པ།

གཉིས་པ་ལ། དབེན་པ་གསུམ་གྱི་རྫོགས་རིམ་དང་། ཞེས་པ་ནས། སེམས་དབེན་ཐུགས་རྡོ་རྗེའི་ཏིང་ངེ་འཛིན་ལ་སློབ་ཚུལ་ལོ། །

ལུས་དབེན་སྐུ་རྡོ་རྗེའི་ཏིང་ངེ་འཛིན།

དང་པོ་ལུས་དབེན་སྐུ་རྡོ་རྗེའི་ཏིང་ངེ་འཛིན་ནི། ནཱ་རོ་པས་མཛད་པའི་རིམ་ལྔ་བསྡུས་པ་གསལ་བ་ལས། ལུས་དང་དུས་དང་ཡུལ་རླུང་གི །གནད་ནི་རྣམ་པ་བཞིར་ཤེས་བྱ། །ཞེས་གསུངས་པ་ལྟར། ལུས་ཀྱི་གནད་རྣམ་སྣང་གི་ཆོས་བདུན་ལྡན་དུ་འཁོད། དུས་ཀྱི་གནད་སྤྱིར་རྒྱུན་དུ་དང་། ཁྱད་པར་ཕྱི་དྲོ་མེའི་དུས་ཐོ་རངས་སམ་སྔ་དྲོ་རིག་པ་དྭངས་དུས་བསྒོམ། ཞེས་བདེ་བ་གཙོ་བོར་བྱས་ན་ཕྱི་དྲོ་མེའི་དུས་དང་། སྟོང་པ་གཙོ་བོར་བྱས་ན་ཐོ་རངས་སམ་སྔ་དྲོ་རིག་པ་དྭངས་པའི་དུས་གཉིས་ནི་ལས་དང་པོ་བའི་སྐབས་གཙོ་བོར་གསུངས་ཤིང་རིམ་གྱིས་གོམས་པ་ན་དུས་ལ་ལྟོས་པ་ཆེར་མེད་དོ། །

རླུང་གི་གནད་རླུང་རོ་དགུ་ཕྲུགས་དང་དབུགས་ཁུག་པ་ཉེར་གཅིག་བགྲང་སྟེ་ཆམ་ལ་ཕབ་ནས་རླུང་རྔམ་བག་ཅན་དང་སྒྲ་ཅན་མ་ཡིན་པར་དལ་བའི་དུས་བསྒོམ། ཞེས་པ་ནས། དབུ་མ་དང་རྩ་འཁོར་ངོས་མ་ཟིན་པར་དེའི་དབུས་ག་ལ་ཤེས། དེས་ན་ཐོག་མར་རྩའི་ཆགས་ལུགས་ལེགས་པར་ཤེས་དགོས་པས་རྩ་གསལ་འདེབས་པ་ཡིན། དེ་ཡང་བོད་ཀྱི་བླ་མ་གོང་མ་དག་གི་ཞལ་ཤེས་མན་ངག་བཞིན་དང་པོ་སྟོང་ར་བསྒོམ། དེ་ནས་ལུས་འོད་གསལ་གྱི་སྦུ་གུར་ལེགས་པར་གསལ་བཏབ། དེ་ནས་རྩ་མདུད་ཡོད་སའི་རྩ་འཁོར་གྱི་གནས་སོ་སོ་གསལ་བཏབ་སྟེ་རྩ་རླུང་སྦྱོང་དགོས། དེ་འདྲའི་ཐོག་ནས་གང་ལ་གནད་དུ་བསྣུན་སའི་རྩ་གནས་སོ་སོ་ལ་ལམ་རྒྱུས་པའི་མི་བཞིན་ངེས་ངེས་ཏིག་ཏིག་ཅིག་བཟོ་དགོས་ཀྱི་ཡོད།

དེ་ལ་རང་གསང་ཆེན་རྡོ་རྗེ་འཆང་དུ་གསལ་བའི་ཞེས་པ་ནས། གཡོན་དུ་རྐྱང་མ་དཀར་མོ་གཉིས་མཐའ་གཅིག་ཏུ་མ་ངེས་ཀྱང་དབུ་མ་ལས་ཅུང་ཟད་ཕྲ་བ་ཡར་སྣེ་ཐོད་པའི་འོག་ཀླད་ཤུན་རྩས་སྦྲེལ་བ་ལ་ཀླད་རྒྱ་ཟེར་བས་དེ་ནས་མར་འཁྱོག་སྟེ་སྣའི་རུས་པའི་བུ་ག་དང་ཁ་ད་ཆད་དུ་གནས་པ། མར་སྣེ་ལྟེ་བ། ཞེས་པ། སྒོམ་པའི་ཚེ་ལྟེ་བའི་མཚམས་ནས་རོ་རྐྱང་གཉིས་དབུ་མའི་ནང་དུ་གུག་པ་ཆ་ཡིག་ལྟ་བུ་དང་། ཡང་ལྟེ་འོག་སོར་གསུམ་མམ་སོར་བཞི། ཡང་ན་གསང་གནས་བདེ་སྐྱོང་གི་འཁོར་ལོ། རྐང་མཐིལ་བར་གནས་པའི་བཤད་པ་གཞན་དུ་འབྱུང་ཡང་འདིར་རོ་རྐྱང་དབུ་གསུམ་ལུས་ཀྱི་གཞུང་ཤིང་དུ་མཛུབ་མོ་སུམ་གཤིབ་ཀྱི་ཚུལ་དུ་སོང་བའི་མར་སྣ་རྟགས་ཀྱི་རྩེར་གནས་པ། གཞི་ལ་རོ་རྐྱང་གི་མདུད་པས་དབུ་མ་ནས་རླུང་རྒྱུ་བ་བཀག་ནས་ཡོད་ཀྱང་། རྫོགས་རིམ་སྒོམ་པའི་སྐབས་རྩ་མདུད་གྲོལ་ཏེ་དབུ་མ་རླུང་གིས་གང་ནས་སྦུ་གུའི་རྣམ་པ་དང་། རོ་རྐྱང་གི་རྒྱུ་བ་འགག་སྟེ་དབུ་མ་ལ་འབྱར་བའི་རྣམ་པ་གསལ་འདེབས་དགོས་པས། རྫོགས་རིམ་རྣམས་སུ་རོ་མ་དམར་ཞར་དང་རྐྱང་མ་དཀར་ཞར་ཞེས་བཤད་དོ། །ཞེས་པ། ད་ལྟ་རྩ་དབུ་མ་ཞར་ཡོད་པ་ལས་རོ་རྐྱང་གི་རྩ་གཉིས་ཞར་མེད་ཀྱང་གནད་དུ་བསྣུན་པའི་སྐབས་རོ་རྐྱང་གཉིས་ཀྱི་རྒྱུ་བ་འགོག་དགོས་པ་གོ་ཆེད་དུ་དམར་ཞར་དང་དཀར་ཞར་ཞེས་པའི་ཐ་སྙད་སྦྱར་བ་རེད།

ཕ་མའི་ཁུ་ཁྲག་གི་དྭངས་མའི་དབུས་སུ་རྣམ་ཤེས་ཞུགས་ཏེ་ཐོག་མར་གང་དུ་ཆགས་པའི་གནས་སྙིང་ག་དང་། ཞེས་སྙིང་གའི་རྩ་མདུད་དང་པོ་ཆགས་པ་དང་། དེ་ནས་ཡར་སྤྱི་བོ་དང་། ཞེས་པ་ནས། སྤྱི་བོར་ཀླད་པའི་སྟེང་ཀླད་རྒྱའི་འོག་སྤྱི་བོར་བདེ་ཆེན་གྱི་འཁོར་ལོ་དབུ་མ་ལས་ཕྱོགས་བཞིར་རྩ་འདབ་བཞི། དེ་རེ་རེ་ལས་གཉིས་གཉིས་གྱེས་པས་བརྒྱད། དེ་རེ་རེ་ལས་གཉིས་གཉིས་གྱེས་པས་བཅུ་དྲུག །

དེ་རེ་རེ་ལས་གཉིས་གཉིས་གྱེས་པས་སྤྱི་བོ་བདེ་ཆེན་གྱི་འཁོར་ལོ་རྩ་འདབ་སོ་གཉིས་རྩེ་མོ་ཅུང་ཟད་ཐུར་དུ་ཕྱོགས་པ་ཀླད་རྒྱའི་འོག་ཏུ་ཡོད་པས་གདུགས་ཁ་སྦུབས་པ་ལྟ་བུ། མགྲིན་པའི་ཨོལ་མདུད་ཀྱི་ཐད་ཀྱི་དབུ་མ་ལས་སྔར་ལྟར་གྱེས་པས་མགྲིན་པ་ལོངས་སྤྱོད་ཀྱི་འཁོར་ལོ་རྩ་འདབ་བཅུ་དྲུག་གདུགས་ཁ་གྱེན་དུ་བསླང་བ་ལྟ་བུ། ཞེས་པ། འདི་གཉིས་ལ་ཐབས་ཤེས་ཀྱི་མཚོན་དོན་ཡོད་པར་གསུངས་ཡོད། དངོས་པོ་ལའང་ཕལ་ཆེར་དེ་ལྟར་ཡོད་སྙམ། སྙིང་གའི་བྲང་གི་རུས་པ་སུམ་ཕྲག་གི་ཐད་ཀྱི་ཞེས་པ་ནས། ལྟེ་བ་སྤྲུལ་པའི་འཁོར་ལོ་རྩ་འདབ་རེ་བཞི་གདུགས་གྱེན་བསླང་ལྟ་བུ། སྙིང་ག་དང་ལྟེ་བ་གཉིས་ལའང་མཚོན་དོན་སྔར་བཞིན་ཡོད།

ལུགས་གཅིག་ལ་བཅུ་དྲུག་གི་མཚམས། དེ་རེ་རེ་ལས་བཞི་བཞི་གྱེས་པས་རེ་བཞི་ཟེར་བ་ཅུང་ཟད་འཆར་བདེ་བ་ལྟ་བུ་དང་། ཞེས་པ་ནས། གཙང་དུ་པཎ་ཆེན་རིན་པོ་ཆེའི་ཕྱག་དཔེའི་ཁྲོད་ན་ཡོད་འགྲོ་བས་དུས་འཁོར་ལུགས་དང་གཉིས་ཀ་དགོས་ཞེས་གུ་གེ་ཡོངས་འཛིན་ལ་ཞུས་ནས་བསྐུར་ཡོད་ཀྱང་དེ་ཙམ་མི་འདུག །དེ་ལའང་དབྱེ་བར་དཀའ་བ་ཡི། །སྙིང་གའི་དབུས་སུ་རོ་རྐྱང་གི་མདུད་པ་གསུམ་གྱིས་དཀྲིས་ནས་མདུད་པ་དྲུག་གིས་མཚོན། །ཞེས་སྙིང་གར་རོ་རྐྱང་གི་མདུད་པ་གཉིས་གཅིག་ཏུ་བརྩིས་ན་གསུམ་དང་། ཞེས་པ་ནས། གཡུང་དྲུང་ལུ་གུ་རྒྱུད་ཟེར་བ་དང་འདྲ་གསུངས་པ་ལྟར་ཁུག་མདུད་དུ་སོང་ནས་དབུ་མ་རླུང་གིས་གང་བ་ན་ལྷོད་ཡོང་བ་ཡིན། ཞེས་པ། འདིའི་མདུད་པ་དེ་མདུད་ནག་མིན་པར་གཡས་ཀྱི་རོ་མས་གཡས་སྐོར་གྱིས་ཁུག་བླངས་ནས་རྐྱང་མ་དང་དབུ་མ་གཉིས་ཀ་མཉམ་དུ་དཀྲིས་པ་དང་། དེ་བཞིན་དུ་རྐྱང་མས་རོ་མ་དང་དབུ་མ་གཉིས་ཀ་ཁུག་བླངས་ནས་སྡེབ་གཅིག་ལ་དཀྲིས་ཤིང་། ཇི་སྲིད་རོ་རྐྱང་གཉིས་སུ་རླུང་འགྲོ་འོང་གནས་པ་དེ་སྲིད་དུ་དེ་གཉིས་ཁེངས་ནས་དཀྱིལ་གྱི་དབུ་མ་གཡས་གཡོན་ནས་རོ་རྐྱང་གཉིས་ཀྱིས་བཙིར་ནས་ཡོད། ནམ་ཞིག་དབུ་མའི་ནང་གི་རླུང་ཤུགས་ཆེ་རུ་སོང་བ་ལས་དེ་གཉིས་སུ་རླུང་གི་རྒྱུ་བ་ཇེ་ཞན་དུ་འགྲོ་བ་འོང་། དེ་ལ་རྩ་བའི་རླུང་ལྔ་ནི་མགོན་པོ་ལྔའམ་རིགས་ལྔའི་རླུང་སྟེ། ས་ཆུ་མེ་རླུང་གི་རླུང་བཞི་དང་ལྔ་པ་རགས་བཤད་ལ་རྣམ་ཤེས་དང་ནམ་མཁའི་རླུང་ལྟ་བུ་དང་། རྩ་བའི་རླུང་བཞི་གཙོ་འཁོར་གྱི་ཚུལ་དུ་སྣ་བུག་ནས་ཅིག་ཅར་རྒྱུ་བའི་ཚེ་ལྷ་མོ་བཞི་ཞར་ལ་ཐོན་ཞིང་། རྣམ་སྣང་གི་རླུང་ཁྱབ་བྱེད་ནི་འཆི་དུས་ཀྱི་ལུས་ལ་མ་གཏོགས་མི་རྒྱུ་བ་དང་། གྱེན་རྒྱུའི་རླུང་གིས་གཙོ་བོ་བྱས་པའི་མགོན་པོ་བཞིའི་རླུང་སྣ་བུག་གཡས་ནས་རྒྱུ་ཞིང་། འོད་དཔག་མེད་ཀྱི་མེའི་རླུང་སྣ་བུག་གཡས་ནས་ཤས་ཆེར་རྒྱུ་བ་སོགས་སོ། །

འདི་སྐོར་རིམ་ལྔ་གསལ་སྒྲོན་དུ་རྒྱས་པར་ཡོད་ངེས། མགོན་པོ་བཞིའི་རླུང་དང་ལྷ་མོ་བཞིའི་རླུང་མཉམ་དུ་རྒྱུ་བའི་སྐབས་སྣ་བུག་གི་སྟེང་དང་འོག་དང་གསེག་སོགས་སུ་རྒྱུ་བར་གསུངས་ཡོད། འདི་དག་དེང་སང་འཕྲུལ་འཁོར་ལྟ་བུས་བརྟགས་ན་ངེས་པར་ཤེས་ཚོད་རེད། སྟེང་དང་གསེག་དང་ཐད་ཀ་འོག །ཅེས་པ་ལྟར་རྩ་བའི་རླུང་གཅིག་ལའང་རྒྱུ་ཚུལ་གྱིས་ལྷ་མོ་བཞིའི་རླུང་རིམ་པར་འབྱུང་ངོ་། །རང་གནས་གཙོ་བོའི་དབང་དུ་བྱས་ན་གྱེན་རྒྱུ་མགྲིན་པར་དང་སྲོག་འཛིན་སྙིང་ག་སྟེ་སྟོད་དང་། མཉམ་གནས་ལྟེ་བ་དང་ཐུར་སེལ་གསང་གནས་ཏེ་སྨད་ཀྱི་རླུང་ཡིན་ཀྱང་སྣ་བུག་ནས་རྒྱུ་ལ། ཁྱབ་བྱེད་ལུས་ཐམས་ཅད་ལ་ཁྱབ་ཀྱང་ཐ་མལ་པ་ལ་སྣ་བུག་ནས་འཆི་དུས་མ་གཏོགས་མི་རྒྱུའོ། །རླུང་དེ་དག་གི་བྱེད་ལས་ནི། དེ་ལས་ངག་སྨྲ་བ་དང་བཟའ་བཏུང་གྱེན་རྒྱུ། ཚེ་རིང་བ་སྲོག་འཛིན། བཤང་གཅི་འཕེན་འཛིན་ཐུར་སེལ། དྲོད་དང་ཟས་དྭངས་སྙིགས་འབྱེད་པ་མཉམ་གནས། ལུས་ཀྱི་གཡོ་འགུལ་སོགས་བྱ་བྱེད་ཕལ་ཆེར་ཁྱབ་བྱེད་ཀྱི་བྱེད་ལས་ཡིན་པས་གཞི་ལ་བྱ་བ་ཐམས་ཅད་རླུང་གིས་བྱེད་དོ། །གནས་པ་རྩ་དང་གཡོ་བ་རླུང་ཞེས་པའི་རླུང་དེ་ཕུ་བརྒྱབ་པ་ལྟ་བུའི་རླུང་ལ་གོ་རྒྱུ་མ་ཡིན་པར། གཡོ་འགུལ་གྱི་ནུས་པ་ཡོད་པ་ལ་རླུང་ཞེས་བརྗོད་ཅིང་། སྣའི་རླུང་ལྟ་བུ་དངོས་སུ་བྱུང་བ་ལས་གཞན་རྣམས་གཡོ་བའི་བྱེད་ལས་ཅན་ཡིན་པས་དེ་ལྟར་བཤད་ཀྱི་ཡོད། ཕུང་པོ་རྙིངས་ནས་ཤ་རུལ་པ་ལས་ད་དུང་ཤ་ཁྲག་ལ་འགྱུར་བ་འགྲོ་བ་འདི་དག་ཀྱང་རླུང་གི་བྱེད་ལས་ཡིན་པས། སྟག་ཚང་ལོ་ཙཱ་བའི་དུས་འཁོར་སྤྱི་དོན་དུ་ཤི་བའི་རོ་ལ་ཡང་རླུང་གི་བྱེད་པ་འཇུག་པར་གསུངས་པ་འདི་འདྲ་ལ་དགོངས་པར་མངོན།

དབང་པོ་ལྔའི་རླུང་ནི་མིག་སོགས་རང་རང་གི་སྒོར་རྒྱུ་བས་ཡན་ལག་གི་རླུང་ལྔ་སྟེ་དེ་དག་ལ་མདོར་ན། རྩ་བ་དང་ཡན་ལག་གི་རླུང་བཅུ་ཟེར། སྙིང་གའི་ཕྱོགས་བཞིར་འབྱུང་བ་བཞི་དང་མཚམས་བཞིར་གཟུགས་སོགས་མཆོད་པ་བཞིའི་རླུང་ནི་རླུང་དེ་དག་གི་གཞི་ལྟ་བུ་སྟེ། སྒྲ་ནི་རླུང་དང་དབྱེར་མེད་པས་ཟུར་དུ་མ་བགྲངས་སོ། །
ཁྱབ་བྱེད་ཀྱི་རླུང་དང་སྲོག་འཛིན་གྱི་གཉིས་ལས་སྲོག་འཛིན་ལ་རགས་པ་དང་ཤིན་ཏུ་ཕྲ་བ་གཉིས་ཕྱེ་ནས་ཤིན་ཏུ་ཕྲ་བ་དེ་འཆི་དུས་དང་རྣལ་འབྱོར་པ་མ་གཏོགས་རྒྱུན་དུ་སྣ་སྒོར་མི་རྒྱུ་ཞིང་། གལ་ཏེ་འབྱུང་ན་དབུ་མ་ལས་རྒྱུ་བས་ལས་དང་པོ་བ་ལ་སྣ་དབུགས་ཀྱི་རླུང་གི་རྒྱུ་བ་ཤུགས་ཆེ་ཆུང་མེད་པར་ཆ་མཉམ་དུ་རྒྱུ་བ་འོང་ན་འཆི་རླུང་ཡིན། ཞེས་པ། རླུང་གི་འཕོ་མཚམས་ཤེས་པའི་ཐོག་ནས་རླུང་འཕོ་བའི་མཚམས་སུ་བསླེབས་ཀྱང་རླུང་བསྒོམས་པའི་སྟོབས་ཀྱིས་མ་ཡིན་པར་ད་དུང་མཉམ་རྒྱུ་ཤེད་མཚུངས་འོང་གི་འདུག་ན་འཆི་རླུང་ཡིན་གསུངས་པ་རེད།

ཟླ་བར་སྒྲ་གཅན་ཞུགས་ན་མཉམ་རྒྱུ་རགས་པ་དང་། ཞེས་པ། ཟླ་བར་སྒྲ་གཅན་ཞུགས་ན་མཉམ་རྒྱུ་ལ་བརྟག་དཔྱད་བྱེད་དུ་ཡོད་དེ། ཕྱིའི་ཟླ་བ་གཟའ་འཛིན་དེ་རང་ཉིད་སྡོད་སའི་གླིང་ལས་གླིང་གཞན་ལ་ཡོད་མེད་མ་ཤེས་ཀྱང་། རྒྱ་གར་དུ་ཟླ་བ་གཟའ་འཛིན་ཡོད་པའི་སྐབས་ཤིག་སྣ་བུག་འགགས་མེད་ན་སྣའི་རླུང་གི་རྒྱུ་བ་ཇི་ལྟར་འདུག་བརྟགས་ན་ལེགས། ལོ་འགའི་སྔོན་ང་མཚན་མོ་གཉིད་ལས་སད་པའི་སྐབས་སྣའི་རླུང་གི་རྒྱུ་བ་རྒྱུན་ལྡན་དང་མི་འདྲ་བ་འདུག་པས་ཁྱད་མཚར་སྙམ་པ་བྱུང་། རྗེས་སུ་དེ་སྐོར་དོ་སྣང་བྱུང་བས་དེའི་དགུང་མོར་ཟླ་འཛིན་ཡོད་འདུག །སྐབས་གཞན་ཞིག་ཏུའང་དེ་བཞིན་དོ་སྣང་བྱུང་བས་ཅུང་ཟད་ཡོད་པའི་བཟོ་འདུག །སྣ་གསང་པོ་ཡོད་པ་དག་གིས་ཟླ་བ་གཟའ་འཛིན་ཡོད་པའི་སྐབས་བརྟག་དཔྱད་བྱོས་དང་མཉམ་རྒྱུ་འབྱུང་བ་འོང་སྲིད། ཟླ་བ་གཟའ་འཛིན་གཙིགས་ཆེན་པོར་བརྩི་དགོས་མིན་མ་ཤེས་ཀྱང་། ཕྱིའི་ཉི་ཟླ་དང་ནང་གི་རོ་རྐྱང་གི་རྩ་སོགས་ལ་འབྲེལ་བ་ཞིག་ཡོད་ངེས་རེད། འབྲེལ་བ་དེ་ག་འདྲ་འོང་མིན་ཇི་བཞིན་བཤད་དཀའ་ཡང་ཉི་ཟླ་ཡང་ལས་ཀྱི་དབང་གིས་བྱུང་བ་དང་། རང་ཅག་འཛམ་བུ་གླིང་པ་ཡང་ལས་ཀྱི་དབང་གིས་བྱུང་བ་ཡིན་པས་དེ་འདྲའི་ཆ་ནས་འབྲེལ་བ་ཞིག་ཡོད་པར་བཤད་ཐུབ། ཉི་མར་དེ་ལས་ཤས་ཆེ་ཙམ་འབྱུང་བ་ཉི་མ་གཟའ་འཛིན་སྐབས་སྣའི་མཉམ་རྒྱུ་སྔར་ལས་ཤུགས་ཆེ་བ་ཡོད་འདུག །

ཕྱིའི་ཉི་ཟླ་སྒྲ་གཅན་གྱི་ལམ་དུ་ཆུད་པའི་རྟེན་འབྲེལ་གྱིས་ཡིན་ལ། ཞེས་པ། ཉི་མ་གཟའ་འཛིན་གྱི་སྐབས་ཕྱིར་རྒྱུགས་ནས་ཉི་མར་བལྟ་བ་ལས་རང་གི་ཤག་ཏུ་སྣའི་རྒྱུ་བར་བརྟགས་ན་མིག་ལའང་གྱོང་མ་རག་པ་སོགས་ཀྱི་ཁྱད་ཡོད། ང་གཞོན་ནུའི་དུས་ཟླ་བ་གཟའ་འཛིན་ལ་བལྟ་རྒྱུར་དགའ་པོ་ཡོད། ཟླ་བ་གཟའ་འཛིན་ཡོད་པའི་སྐབས་ཕག་པར་ཉེས་རྡུང་བཏང་ན་ཕན་གྱི་ཡོད་པའི་བཤད་སྲོལ་འདུག །ཐེ་ལེན་སོགས་སུ་ཟླ་བ་གཟའ་འཛིན་སྐབས་འཁར་རྔ་བརྡུང་བ་སོགས་བྱས་ན་ཟླ་བར་ཕན་གྱི་ཡོད་པའི་བཤད་སྲོལ་ཡོད་འདུག་ཀྱང་དགོས་པ་དེ་ཙམ་ཡོད་པར་མ་མཐོང་། ང་ཆུང་ཆུང་སྐབས་རྩེ་ཕོ་བྲང་གི་ཡང་ཐོག་ནས་ཟླ་བ་གཟའ་འཛིན་ལ་ལྟ་བའི་སྐབས་གཞོན་ནུ་མང་པོས་ཟླ་བ་གཟའ་འཛིན་འདུག་ཅེས་སྐད་ཅོར་རྒྱག་པ་གོ་མྱོང་། གང་ལྟར་སྣ་ཐང་ཐང་ཡོད་པ་རྣམས་ཀྱིས་སྣའི་རྒྱུ་བ་ལ་བརྟགས་ན་ལེགས།

རླུང་འཁྲུགས་པ་དང་། བརྒྱལ་བ་སོགས་ལ་མཉམ་པ་ལྟ་བུ་ཡོང་ཡང་ཤུགས་ཆེ་ཆུང་ཕྲན་ཚེགས་ངེས་པར་ཡོད་དོ། ཞེས་པ། ཁོང་ཁྲོ་ལངས་པའི་སྐབས་ལྟ་བུར་སྣའི་རྒྱུ་བ་ཤེད་མཚུངས་ལྟ་བུ་འོང་ཡང་ཞིབ་ཏུ་བརྟགས་ན་ཕྲན་བུ་ཆེ་ཆུང་ཡོད་པར་གསུངས་པ་རེད། སྙིང་གར་ཤིན་ཏུ་ཕྲ་བའི་རླུང་སེམས་གནས་པའི་རྟེན་ཕ་ལས་ཐོབ་པའི་ཁམས་དཀར་པོའི་དྭངས་མ་སྟེང་དང་། མ་ལས་ཐོབ་པའི་ཁམས་དམར་པོའི་དྭངས་ཆ་སྲན་མ་ཕྱེད་གཤགས་ཙམ་འོག་ཏུ་བྱས་ནས་ཐིག་ལེ་དཀར་དམར་གཉིས་གའུ་ཁ་སྦྱོར་གྱི་ཚུལ་དུ་ཡོད་པ་ལ་མི་ཤིགས་པའི་ཐིག་ལེ་དང་། མུ་ཏིག་དང་བྱི་རུའི་ཕྲེང་རྡོག་ཕྱེད་གཤགས་བཏང་བ་གཉིས་ཁ་སྦྱར་བ་ལྟ་བུ་སྟེ། ཕྱེད་དཀར་པོ་དང་ཕྱེད་དམར་པོར་གྲིས་བཅད་པ་ལྟར་ཡོད་ཅེས་མཐའ་གཅིག་ཏུ་བཤད་དཀའ་ཡང་། སྟོད་ལ་ཅུང་ཟད་དཀར་ཆ་ཤས་ཆེ་བ་དང་སྨད་ལ་ཅུང་ཟད་དམར་ཆ་ཤས་ཆེ་བ་དེ་འདྲ་ཡོང་ཉེ་བ་ཡོད། དེ་ཙམ་མ་ཟད་དུས་འཁོར་གྱི་སྐབས་སྤྱི་བོའི་རྩ་འཁོར་དུ་སད་དུས་ཀྱི་གནས་སྐབས་བསྐྱེད་པའི་ཐིག་ལེ་དང་། མགྲིན་པར་རྨི་ལམ་གྱི་གནས་སྐབས་བསྐྱེད་པའི་ཐིག་ལེ། སྙིང་ག་ལ་གཉིས་སྤྲོད་བསྐྱེད་པའི་ཐིག་ལེ། ལྟེ་བ་ལ་ཞི་བའི་གནས་སྐབས་བསྐྱེད་པའི་ཐིག་ལེ། དེ་བཞིན་ལྟེ་བ་ནས་དྷཱུ་ཏཱིའི་མར་སྣ་བར་ཐིག་ལེ་བཞི་གསུངས་ཡོད།

ཐིག་ལེ་དཀར་དམར་གའུ་ཁ་སྦྱོར་གྱི་ཚུལ་དུ་གནས་པ་ཞེས་པ་འདི་བཤད་པ་བཞིན་ཡོད་མེད་གང་ལྟར་ཡང་གོང་དུ་བཤད་པ་ལྟར་ཡོད་ཚོད་འདུག །དེ་དང་ངོ་བོ་དབྱེར་མེད་དུ་གནས་པའི་ཤིན་ཏུ་ཕྲ་བའི་རླུང་སེམས་ལ་རླུང་སེམས་མི་ཤིགས་པའི་ཐིག་ལེ་ཟེར་ཏེ་གང་ལ་དམིགས་པ་གཏོད་པའི་ཡུལ་ནི་དེ་ཉིད་དོ། །དེ་ནས་རྩ་ལམ་སྦྱང་བ་ནི། རང་གི་ཤིན་ཏུ་ཕྲ་བའི་རླུང་སེམས་བླ་མ་ཡི་དམ་ངོ་བོ་དབྱེར་མེད་ཀྱི་ཐིག་ལེ་དཀར་དམར་སྲན་མ་འབྲིང་པོའམ་ཡུངས་འབྲུ་ཙམ་སྙིང་གར་ཡོད་པ་ཞེས་ཐིག་ལེ་དཀར་དམར་ཆུང་ཆུང་ཞིག་ལ་སེམས་ཞུགས་པ་བཞིན་དུ་བྱས་ཏེ། སྙིང་གའམ། ཡང་ན། མགྲིན་པའི་གནས་ལྟ་བུར་བསམ་ན་གོང་དུ་བཤད་པ་བཞིན་དེ་ལ་སེམས་ཞུགས་པ་བཞིན་དུ་འོང་བ་དང་། ང་རྒྱལ་འཕོ་སླ་བ་སོགས་ཀྱི་ཁྱད་ཡོད་དེ། ཐིག་ལེ་དེ་རང་གི་ཡིན་བསམ་པའི་ང་རྒྱལ་དང་། ཐིག་ལེའི་ནང་ནས་ལྟ་བའི་ཚེ་རང་གིས་བལྟས་པའི་ཚོར་བ་བསླེབ་ཐུབ་པ་དང་། དེ་འདྲའི་ཐིག་ལེ་དང་པོ་རང་གི་སྙིང་ག་དང་མགྲིན་པ་སོགས་གང་དུ་ཡོད་སའི་མདུན་དེར་རྩ་སྦུག་གཅིག་དང་། དེ་ནས་གཡས་དང་། རྒྱབ་དང་། གཡོན་བཅས་སུ་རྩ་སྦུག་རེ་ཡོད་པ་དེ་དག་ལས་ལྟ་བའི་སྐབས་སྙིང་གར་མཚོན་ན་མདུན་གྱི་རྩ་སྦུག་ལ་སོགས་པའི་རྩ་སྦུག་བཞི་དང་དེ་ལས་གྱེས་པ་བཞི་སྟེ་བརྒྱད་ལ་སོགས་པའི་རྩ་སྦུག་དེ་དག་གསལ་པོར་མཐོང་བ་དང་མཐོང་བ་ཙམ་དུ་མ་ཟད། དཔེར་ན། ལྕགས་སྦུག་རིང་པོ་ཞིག་ཏུ་གློག་ཞུན་སྦར་བ་བཞིན་རང་ཉིད་འོད་ཀྱི་གོང་བུར་བསམས་ནས་དེའི་འོད་ཀྱིས་རྩ་སྦུག་ཐམས་ཅད་ཁེངས་ཏེ་གསལ་བར་མཐོང་བཞིན་པ་དེ་འདྲ་ཞིག་བསམ། དཔེར་ན། མགྲིན་པའི་ཐད་ལྟ་བུ་ནས་གྱེན་དུ་ལྟ་བའི་ཚེ་སྤྱི་བོར་བདེ་ཆེན་གྱི་འཁོར་ལོའི་རྩ་འདབ་མཐོང་བ་དང་། མར་ལྟ་བའི་ཚེ་སྙིང་ག་ཆོས་ཀྱི་འཁོར་ལོ་དང་ལྟེ་བ་སྤྲུལ་པའི་འཁོར་ལོ་དང་གསང་གནས་བདེ་སྐྱོང་གི་འཁོར་ལོའི་རྩ་འདབ་རྣམས་ཀྱང་གསལ་བར་མཐོང་བར་བསམ།

དེ་ནས་དེས་སྤྱི་བོའི་རྩ་འཁོར་ཆགས་ལུགས་སོགས་ལ་བལྟ་བར་བྱའོ་སྙམ་པའི་འཕེན་པ་དང་ལྡན་པས་འོད་ཀྱི་གོང་བུར་འདྲིལ་ནས་ཁྱུ་རུ་རུ་དབུ་མའི་ནང་བརྒྱུད་དེ་སྤྱི་བོའི་རྩ་འཁོར་གྱི་དབུས་སུ་སོང་། ལུས་དང་དེ་ལ་བརྟེན་པའི་རྩ་རླུང་ཐིག་ལེའི་གནས་ཚུལ་སྤྱི་དང་། ཁྱད་པར་སྤྱི་བོའི་རྩ་འཁོར་གནས་ཚུལ་ལ་བལྟ་རྟོགས་དང་དཔྱད་པ་བྱས་པས་གསལ་བར་མཐོང་བ་སྟེ་རྒྱུས་ཡོད་བཟོས། ཞིབ་ཏུ་དཔྱོད་པའི་ཕྱིར་ཤར་གྱི་རྩ་འདབ་ཀྱི་སྐྱོན་སྦྱང་བར་བྱའོ་སྙམ་པའི་འཕེན་པ་དང་ལྡན་པས་དེའི་རྩེ་མོའི་བར་ཕྲི་ལི་ལི་འདྲིལ་ནས་དེར་ཅུང་ཟད་བསྡད། སླར་ཡང་དབུས་སུ་འོངས་ནས་ངལ་བསོས། དེ་འདྲ་ཡང་ཡང་བྱས་པས་ཤར་གྱི་རྩ་ཆད་པ་མཐུད། ཡོ་བ་དྲང་པོར་བསྲངས། ཞར་བ་བསལ། འཁུམ་པ་རེངས་པ་སྟེ་སྲོང་པོར་གྱུར་པ། རྣག་ཁྲག་ཆུ་སེར་ནད་ཚང་ཚིང་ལྗན་ལྗིན་གྱིས་འགགས་པ་བསལ། ཞེས་པ་ནས། ལོ་གསུམ་ནི་གོ་སླ། ཕྱོགས་གསུམ་ནི་ཟླ་བའི་དཀར་ཕྱོགས་དང་དམར་ཕྱོགས་རེ་རེ་བརྩིས་པས་ཟླ་ཕྱེད་གསུམ་སྟེ། ཚེ་ལོ་བརྒྱ་པའི་གང་ཟག་ལོ་བརྒྱར་སྡོད་པ་ཞིག་ལ་ཉི་མ་རེར་རླུང་ཉི་ཁྲི་ཆིག་སྟོང་བཤད་པ་ལས་དུས་འཁོར་གྱི་ལུགས་ལ་རླུང་ང་དྲུག་རྐང་བཅས་རེ་དབུ་མར་རྒྱུ་བ་དེ་བསགས་ན་ལོ་བརྒྱ་ལ་ལོ་གསུམ་དང་ཟླ་བ་གཅིག་དང་ཕྱེད་ཡིན་པས་ལོ་གསུམ་ཕྱོགས་གསུམ་ཞེས་པ་དབུ་མའི་རླུང་གི་ཞག་གྲངས་དང་འགྲིག་པ་དུས་འཁོར་གྱི་བརྡ་ཡིན། ཞེས་པ་ནས། རྫོགས་རིམ་ལའང་མ་མཐའ་སྨོན་ལམ་གྱི་སྟེང་ནས་ཤར་སྒོམ་རེ་བྱས་ཏེ་ཚེ་རབས་ཐམས་ཅད་དུ་ལམ་བཟང་པོ་འདི་དང་མི་འབྲལ་བའི་སྨོན་ལམ་དྲི་མ་མེད་པའི་མཚམས་སྦྱོར་ལ་འབད་ན་ཁྲིད་ཉན་པའི་དགོས་པ་ཡིན་ནོ། །

དེ་ལྟར་ལུས་ལ་གནད་དུ་བསྣུན་པའི་ལམ་བསྒོམ་ལུགས་གསུངས་ནས། ལུས་དབེན་དངོས་ལ། རང་རྡོ་རྗེ་འཆང་ཡབ་ཡུམ་དུ་གསལ་བའི་ནོར་བུའི་དབུས་ཀྱི་རྩ་འདབ་བརྒྱད་པའི་དྷཱུ་ཏིའི་ནང་དུ་ཞེས་པ་ནས། འཆི་བའི་ཚེ་རགས་པ་ཉེར་ལྔ་ལས་འདུ་བྱེད་ཀྱི་ཕུང་པོས་བསྡུས་པ་ལྔ་ཐིམ་པ་ན་ཕྱི་དབུགས་ཆད་པས་སྣང་མཆེད་ཐོབ་གསུམ་འོད་གསལ་རྣམས་ལ་ཕྱི་དབུགས་ཆད་ཟིན་པའི་རྗེས་འཇིག་རྟེན་ཡོངས་གྲགས་སུ་ཀླད་པས་བྱ་བ་བྱེད་ཀྱི་མེད་པས་ཕྱི་རྟགས་མེད།

ས་ཆུ་ལ་ཐིམ་པ་སོགས་བཞི་ལ་ཕྱི་ནང་གི་རྟགས་གཉིས་རེ་ཡོད་པས། ཞེས་པ་ནས། རླུང་སྣང་བ་ལ་ཐིམ་པར་རྩོམ་པ་ན་ཕྱི་རྟགས་དབུགས་ཕྱིར་རིང་དུ་རྒྱུ་ནང་དུ་རྔུབ་པ་ཐུང་ལ་ངར་སྒྲ་འབྱིན། དངུལ་ཆུའི་ཁྲིད་ཡིག་སོགས་སུ་རླུང་སྣང་བ་ལ་ཐིམ་པར་རྩོམ་པ་ན་ཞེས་འབྱུང་ཡང་རྗེ་རིན་པོ་ཆེའི་གསུང་དུ་རླུང་སྣང་བ་ལ་ཐིམ་པ་ན་ཞེས་པ་ལས་ཐིམ་པར་རྩོམ་པ་ན་ཞེས་པ་ཕལ་ཆེར་མི་འདུག་སྙམ། ནང་རྟགས་མེ་ལྕེ་འབར་བ་ལྟ་བུ་མ་ཡིན་པར་དོང་ཞབས་སུ་མར་མེ་སྦར་བའི་འོད་ལ་དོང་ཁ་ནས་ཐད་སོར་བལྟས་པས་དམར་ལམ་ལམ་པའི་མར་མེ་ལྟར་འབར་རམ། ཞེས་པ་ནས། ཉེར་ཐོབ་འོད་གསལ་ལ་ཐིམ་པས་འོད་གསལ་རང་དུས་སུ་སློད་བྱེད་ཀྱི་སྐྱོན་ཟླ་ཉི་སྨག་གསུམ་དང་བྲལ་བའི་ཐོ་རངས་ཀྱི་ནམ་མཁའ་གཡའ་དག་ལྟ་བུའི་སྟོང་སང་འཆར། དེའི་ཚེ་རྣལ་འབྱོར་པ་ལ་རླུང་ཐིམ་པའི་སྟོབས་ཀྱིས་རླུང་དེ་ལྟར་ཐིམ་པ་དབང་མེད་དུ་ལས་ཀྱི་དབང་གིས་ཐིམ་པ་མ་ཡིན་པར་རྣལ་འབྱོར་གྱི་སྟོབས་ཀྱིས་ཐིམ་པ་ཡིན་ཞིང་། རླུང་ཐིམ་པ་དེ་ཡང་འཆི་རིམ་ཇི་ལྟ་བ་བཞིན་དུ་ཐིམ་པ་མ་ཡིན་པར་དྷཱུ་ཏཱིའི་མར་སྣ་ལྟ་བུ་གནས་བྱེ་བྲག་པ་ལ་ཞུགས་གནས་ཐིམ་གསུམ་བྱས་ནས་སྨིག་རྒྱུ་ནས་འོད་གསལ་བར་གྱི་ཐིམ་པའི་རྟགས་རགས་པ་ལྟ་བུར་ཤར་བ་ལས་གཏུམ་མོ་རང་ཤུགས་ཀྱིས་འབར་ཏེ་བྱང་སེམས་ཞུ་ནས་དགའ་བཞི་འདྲེན་པ་ནི། སྟོང་བཞིའི་དུས་སུ་གློག་གི་རྗེས་འགྲོ་བའི། །སོགས་ལྟར་ཏེ།

སྟོང་བཞི་ནི་སྟོང་པ། སྟོང་པ་ཆེན་པོ། ཤིན་ཏུ་སྟོང་པ། ཐམས་ཅད་སྟོང་པ་སྟེ་སྣང་མཆེད་ཐོབ་གསུམ་འོད་གསལ་བཞི་དང་དོན་འདྲ་བས། ཞེས་པ་འདིའི་སྟོང་པ་ནི་སྟོང་ཉིད་ཀྱི་སྟོང་པ་མིན་པར་རང་བཞིན་བརྒྱད་ཅུའི་ཀུན་རྟོག་བཞོན་པའི་རླུང་དང་བཅས་པས་སྟོངས་པས་ན་སྟོང་པ་ཞེས་བརྗོད་ཅིང་། སྣང་བ་བཞོན་པའི་རླུང་དང་བཅས་པས་སྟོངས་པའི་སྟོང་པ་ཆེན་པོ་དང་། མཆེད་པ་བཞོན་པའི་རླུང་དང་བཅས་པས་སྟོངས་པའི་ཉེར་ཐོབ་ཀྱི་སྐབས་ལ་ཤིན་ཏུ་སྟོང་པ། དེའི་བཞོན་པའི་རླུང་དང་བཅས་པའམ་ཤིན་ཏུ་ཕྲ་བའི་རླུང་སེམས་ལ་ནང་གསེས་སྟོང་པ་བཞི་ཕྱེ་བའི་སྟོང་པ་སྔ་མ་གསུམ་གྱི་བཞོན་པའི་རླུང་དང་བཅས་པ་ཐིམ་ནས་དེ་ལས་ཕྲ་རུ་འགྲོར་མེད་ཅིང་། རགས་པ་གློ་བུར་བའི་རླུང་སེམས་ལྟ་ཅི་ཤིན་ཏུ་ཕྲ་བ་ལས་སྟོང་པ་དང་པོ་གསུམ་ཐིམ་པའི་མཚམས་ནས་སྟོང་པ་ཆེན་པོ་ཐམས་ཅད་སྟོང་པར་འཇོག །དེས་ན། སྟོང་ཞེས་པ་ཐད་ཀ་ཐད་ཀའི་དོན་དང་སྦྱར་དུ་ཡོད་པ་ཤེས་དགོས།

དེའི་དུས་གསང་གནས་སུམ་མདོ་གྲུ་གསུམ་གྱི་དབུས་ན་གནས་པའི་ཚངས་པའི་མེའམ་གཏུམ་མོ་འབར་ཏེ་སྤྱི་བོའི་རི་བོང་ཅན་ཏེ་ཟླ་བ་ཁམས་དཀར་པོ་ཞུ་བ་ལས་སེམས་བདེ་བའི་ངོ་བོར་སྐྱེས། ཞེས་པ། ཁམས་ཞུ་བའི་རྐྱེན་གྱིས་རྩ་དབུ་མའི་ནང་དུ་རེག་བྱ་ཁྱད་པར་བ་ཞིག་སྐྱེས་པ་ལ་བརྟེན་ནས་ལུས་ལ་བདེ་བ་ཆེན་པོ་སྐྱེས། དེས་དེ་མ་ཐག་རྐྱེན་བྱས་ཏེ་ཡིད་ཤེས་འཁོར་གྱི་ཚོར་བ་བདེ་བ་སྐྱེས། དེ་འདྲའི་ཚོར་བ་བདེ་བ་ལ་བརྟེན་པའི་ཡིད་ཤེས་ཀྱི་ཤེས་རབ་ཀྱི་ཆ་དེས་སྟོང་པ་ངེས་པའི་བདེ་སྟོང་དབྱེར་མེད་ཀྱི་ཡེ་ཤེས་ལ་མཉམ་པར་འཇོག་པ་སྔགས་ཀྱི་ཟབ་གནད་དང་རྫོགས་རིམ་གྱི་རྟོགས་པ་དངོས་རེད། ལས་དང་པོ་བས་སྟོང་ཉིད་ལ་མཉམ་པར་གཞག་བཞིན་དུ་རྟགས་དང་རྟགས་ཅན་བརྒྱད་རིམ་པར་ཤར་བའི་མོས་པ་དང་། གཏུམ་མོ་ལའང་དམིགས་རིམ་སྐྱོང་བ་ལས་ཐབས་མེད་དོ། །འདིར་ལས་དང་པོ་བས་སྟོང་ཉིད་ལ་མཉམ་པར་གཞག་བཞིན་དུ་ཞེས་པ། དང་པོ་ནས་སྟོང་པ་ཉིད་ལ་ངེས་པ་འདྲེན་ཅི་ཐུབ་བྱས་ཏེ་བཞག །རྟགས་དང་རྟགས་ཅན་དེ་དག་བློའི་ཟུར་གཅིག་ནས་མོས་དགོས་ན་ཅུང་ཁག་པོ་ཡོད། བློ་མ་གོམས་པའི་རིང་ལ་རྟགས་དང་རྟགས་ཅན་དེ་དག་ཁྱད་ཆོས་གསུམ་ལྡན་དུ་བསམ་བློ་བཏང་ན་ལེགས། འདོན་པ་འགོ་ཚུགས་པ་དང་ཤར་རེར་འགྲོ་བའི་གོམས་འདྲིས་ཤིག་བྱུང་མཚམས་སྟོང་ཉིད་ལ་མཉམ་པར་འཇོག་པ་གཙོ་བོ་ཡིན་ནམ་སྙམ། མདོར་ན། ལས་དང་པོ་བའི་སྐབས་མོས་པ་ཙམ་ལས་དངོས་གནས་ལ་ཁག་པོ་རེད།

གཏུམ་མོའི་རྣལ་འབྱོར་འདི་ཀྱཻ་རྡོར་དང་འཁོར་ལོ་སྡོམ་པའི་རྣལ་འབྱོར་མའི་སྐབས་གཙོ་བོར་གསུངས་ཡོད། གསང་བ་འདུས་པ་ལྟ་བུར་ནི་རླུང་གི་རྣལ་འབྱོར་ཁོ་ནའི་སྟེང་ནས་རླུང་སྡུད་རིམ་བྱེད་པར་གསུངས་པ་ལས་གཏུམ་མོའི་སྐོར་ཕལ་ཆེར་གསུངས་མེད། འོན་ཀྱང་། མ་རྒྱུད་ནས་གསུངས་པའི་གཏུམ་མོའི་སྐོར་རྣམས་འདིར་ཁ་བསྐངས་ན་ཕུན་སུམ་ཚོགས་པའི་ཡན་ལག་ཏུ་འགྱུར་བས། གཏུམ་མོ་བསྒོམ་ཚུལ་ནི། ཞེས་པ་ནས། ཐིག་ལེ་ལས་མེ་དམར་ཚག་ཚག་འཕྲོ་བ་ནི་གཏུམ་མོའི་མེ་གསོ་བའོ། །

སླར་ཡང་རླུང་སྔར་ལྟར་རྔུབ་པས་དམིགས་རྟེན་ལས་མེ་སྦོམ་ཕྲ་རྟ་རྔའམ་རྒྱ་ཁབ་ཙམ་རེག་བྱ་ཤིན་ཏུ་ཚ་བ་སོར་གང་སོགས་ཅི་ལྟར་འཚམས་པ་འབར་བས་གསང་གནས་ཀྱི་གཏུམ་མོ་ཁྲག་གི་ཐིག་ལེ་དྲོད་ཀྱི་རང་བཞིན་ཅན་སྦར། དེ་ལས་མེ་འབར་བས་ལྟེ་བའི་གཏུམ་མོ་ཨ་ཐུང་ཤད་ཀྱི་རྣམ་པ་ཅན་ལ་ཕོག །ཅེས་པ། ཡི་གེ་དབུ་ཅན་གྱི་ཤད་ལྟ་བུའམ་གཏོར་མ་ཟུར་གསུམ་གྱི་དབྱིབས་ལྟ་བུའོ། །

དེ་ལས་མེ་ཕྲ་མོ་རིམ་པར་འབར་བར་བསམ་པ་ནི་གཏུམ་མོ་སྦར་བའོ། །དེ་ལྟར་ལྟེ་གསང་གི་གཏུམ་མོ་སྦར་ཏེ་རེག་བྱ་ཚ་ངར་དང་ལྡན་པའི་མེ་ལྕེ་བྱའི་སྒྲོ་རྐང་ལྟ་བུ་སྟེ་མེ་ལྕེ་ལྷབ་ལྷུབ་ཏུ་འབར་བ་ལྟ་བུ་མ་ཡིན་པར་མེ་ལྕེ་ཕྲ་ལ་འདྲིལ་བ་ཧ་ཅང་ཚ་བའི་རེག་བྱ་དང་ལྡན་པ་སྔོ་འཚེར་འཚེར་དབུ་མའི་ནང་ཁོ་ནར་འབར་བ་ཞིག་བསམ། སྙིང་ག་དང་མགྲིན་པ་བརྒྱུད་དེ་གྱེན་དུ་སོང་ནས་སྤྱི་བོའི་ཧཾ་ཡིག་ལ་ཕོག་པས་སྲིན་བུ་ལ་ཤིང་བུས་རེག་པ་ལྟར་ཧཾ་ཡིག་འགུལ། ཞེས་པ་ནས། རྫོགས་རིམ་སྐབས་སད་དུས་ཀྱི་ཆོས་སྐུའི་བསྲེ་བ་ཞེས་བྱ་སྟེ་སད་པ་གཞིར་བཞག་ལ་འབྱུང་བ་ཐིམ་རིམ་འོད་གསལ་བར་བསྒོམ་སྟོབས་ཀྱིས་འབྱུང་བས་སོ། །ཞེས་གཉིད་སད་པའི་གནས་སྐབས་ཀྱི་འབྱུང་བ་ཐིམ་རིམ་གྱི་མོས་པ་དེ་ཡང་མོས་པ་ཙམ་མ་ཡིན་པར་ལུས་ལ་འགྱུར་བ་ཞིག་ཐེབས་ཏེ་དྷཱུ་ཏཱིའི་མར་སྣེར་རླུང་ཞུགས་གནས་ཐིམ་གསུམ་བྱས་པ་ལ་བརྟེན་ནས་དགའ་བ་སྐྱེས། དེའི་རྐྱེན་གྱིས་ཐིམ་རིམ་རྣམས་རིམ་པར་འབྱུང་བས་སད་དུས་ཀྱི་ཆོས་སྐུའི་བསྲེ་བ་ཞེས་བྱ། དེ་ཡང་གཉིད་སད་པའི་སྐབས་འབྱུང་བ་རིམ་པར་ཐིམ་ནས་འོད་གསལ་འཆར་ཞིང་དེས་སྟོང་ཉིད་ལ་མཉམ་པར་བཞག་སྟེ་བསྐྱེད་རིམ་གྱི་འཆི་བ་ཆོས་སྐུའི་ལམ་འཁྱེར་དང་མི་འདྲ་བར། དངོས་གནས་ལ་འབྱུང་བ་གང་འཚམ་ཐིམ་ནས་འོད་གསལ་གྱི་ངང་དུ་སྟོང་ཉིད་སྒོམ་པའི་སྟོང་ཉིད་རྟོགས་པའི་བདེ་ཆེན་གྱི་ཡེ་ཤེས་དེ། ལྷན་སྐྱེས་ཀྱི་བདེ་བ་ཆེན་པོའི་ཡེ་ཤེས་ཡིན་མིན་གང་ལྟར་ཡང་། དབུ་མའི་ནང་དུ་རླུང་ཞུགས་གནས་ཐིམ་གསུམ་བྱས་པ་ལ་བརྟེན་ནས་བྱུང་བའི་བདེ་བ་ཆེན་པོས་ཡུལ་སྟོང་ཉིད་ངེས་པའི་བློ་ཐོག་མར་སྐྱེས་པའི་སྐབས་ཡིན། དེ་ལ་ཆོས་སྐུའི་ང་རྒྱལ་བཞག་པ་ལ་སད་དུས་ཀྱི་ཆོས་སྐུའི་བསྲེ་བཞེས་བྱའོ། །

དགའ་བཞི་འོད་གསལ་དུས་དངོས་དང་། དེ་མན་ཆད་རླུང་དབུ་མར་ཞུགས་པས་ཆ་འདྲ་དང་། ལས་དང་པོ་བ་ལ་རོ་རྐྱང་གི་རླུང་གིས་ངེས་མེད་འབྱུང་ངོ་། །དེ་ནས་སྔར་ཆོས་སྐུ་ལ་མཉམ་པར་གཞག །དེ་ལས་ལྡང་བ་ན་སྔར་གྱི་བསྐྱེད་རིམ་གྱི་གོམས་པ་དང་རྫོགས་རིམ་གྱི་ཉམས་མྱོང་སྐྱེས་པའི་སྐབས་འཕེན་པ་བཏང་བའི་སྟོབས་ལས་ལོངས་སྤྲུལ་དུ་ལྡང་སྙམ་པའི་འཕེན་པ་དྲན་པར་བྱས་ལ་མཉམ་གཞག་དེ་ལས་ལྡང་བར་རྩོམ་པ་ན་དངོས་སུ་མ་ཡིན་ཀྱང་རང་གི་མོས་ངོ་ལ་གཞི་ལ་སྲོག་འཛིན་གྱི་རླུང་ལས་བར་དོའི་ལུས་འགྲུབ་པ་ལྟར་འོད་གསལ་གྱི་སེམས་དེའི་བཞོན་པའི་རླུང་གིས་ཉེར་ལེན་དང་། སེམས་ཀྱི་ལྷན་ཅིག་བྱེད་རྐྱེན་ལས་ཡིད་ངོར་ལུགས་ལྡོག་གི་ཉེར་ཐོབ་དང་དུས་མཉམ་དུ་ཕུང་པོ་རྙིང་པ་ལས་གོ་ས་ལོགས་སུ་ལོངས་སྐུ་རྡོ་རྗེ་འཆང་གི་སྐུ་འགྲུབ་སོང་བསམ་པ་བྱ།

སྒྲུབ་གཞི་སྲོག་འཛིན་གྱི་རླུང་དང་མཐུན་པའི་སྐུ་མདོག་དཀར་པོ་ཞལ་གཅིག་ཕྱག་གཉིས་སམ་ཞལ་གསུམ་ཕྱག་དྲུག་རྟེན་གཞལ་ཡས་ཁང་བརྟེན་པ་ལྷ་དང་བཅས་པའི་སྐུར་བཞེངས་པ་ནི་ཞེས་པ། གོང་དུ་བར་དོ་ལོངས་སྐུའི་ལམ་འཁྱེར་ལོངས་སྐུ་དང་པོའི་མགོན་པོ་བསྒོམས་པ་བཞིན་དུ་བསྐྱེད་རིམ་གྱི་ཐད་དུ་སྒྲུབ་གཞི་བདེ་ཆེན་ལྷན་ཅིག་སྐྱེས་པའི་ཆོས་ཀྱི་སྐུ་དེ་མོས་ངོ་ཙམ་དུ་བསྒོམས་པ་ཡིན་ལ། འདིར་ཆོས་ཀྱི་སྐུ་དེ་གང་ལ་གང་འཚམ་གྱིས་རླུང་དབུ་མར་ཞུགས་གནས་ཐིམ་གསུམ་བྱས་པ་ལ་བརྟེན་ནས་བྱུང་བའི་བདེ་བ་ཆེན་པོས་ཡུལ་སྟོང་ཉིད་ངེས་པའི་བློ་ཞིག་ཡིན་དགོས། འོན་ཀྱང་། དེ་ལས་ལོངས་སྐུར་ལྡང་བ་ནི་བསྐྱེད་རིམ་སྐབས་མོས་ངོར་བསྒོམས་པ་དང་མི་འདྲ་བར་བདེ་སྟོང་གི་ཡེ་ཤེས་དངོས་ལ་མཉམ་པར་བཞག་པ་དེ་ལས་ལྡང་བ་ན། སྲོག་འཛིན་གྱི་རླུང་ཙམ་ལས་གྲུབ་པའི་ཕུང་པོ་ལས་གོ་ས་ལོགས་སུ་ཕྱེ་ནས་ལྡང་བའི་མོས་པ་བྱེད་དགོས་པར་གསུངས། དེ་འདྲའི་ལོངས་སྐུ་དེ་ཞིང་ཁམས་རབ་འབྱམས་ལ་བགྲོད་ནས་ཕྱོགས་དང་མཚམས་ཀྱི་དེ་བཞིན་གཤེགས་པ་ལས་ཆོས་གསན་པ་དང་མཆོད་པ་ཕུལ་བ་ལ་སོགས་པའི་མོས་པ་བྱེད་དུ་ཡོད་པ་ལ་ནི། སད་དུས་ཀྱི་ལོངས་སྐུའི་བསྲེ་བ་དང་། རང་གི་མོས་ངོ་ལ་ཕུང་པོ་རྙིང་པ་ལས་གོ་ས་ལོགས་སུ་ཡོད་པའི་ལོངས་སྐུ་དེས་ཀྱང་འོད་གསལ་གྱི་ཉམས་མྱོང་གོང་དུ་སྤེལ་བའི་སླད་རིལ་འཛིན་དང་རྗེས་གཞིག་གི་སྡུད་རིམ་སོགས་ཐུགས་དམ་ལ་འཇུག །ཅེས་པ་ནས། སྤྲུལ་སྐུ་རྡོ་རྗེ་འཆང་སེམས་དཔའ་སུམ་བརྩེགས་སུ་བཞེངས་པས་སད་དུས་ཀྱི་སྤྲུལ་སྐུའི་བསྲེ་བ་སྟེ་སད་དུས་ཀྱི་བསྲེ་བ་སྐོར་གསུམ་མོ། །

དེ་དང་དུས་མཉམ་དུ་འབྱུང་འགྱུར་གྱི་ཕུང་པོ་རགས་པ་དེའི་སྣ་བུག་ནས་རླུང་རྒྱུ། དབང་པོ་ལྔ་ཡུལ་ལ་འཇུག །ཡུལ་གང་སྣང་སྟོང་པའི་རྣམ་རོལ་དུ་འཆར། སྟོང་པ་དེ་ཡུལ་དུ་བྱས་ནས་རང་སེམས་བདེ་ཆེན་ཡེ་ཤེས་ཀྱི་ངོ་བོར་འཆར་བས་སྟོང་པ་བདེ་བ་དང་། བདེ་སྟོང་དབྱེར་མེད་དེའི་སྣང་ཆ་ལྷ་སྐུ་འཆར་བ་ལ་བསླབ། ཅེས་པ། སྟོང་ཉིད་ཀྱི་ཉམས་མྱོང་སྔར་བསྐྱེད་རིམ་གྱི་སྐབས་ནས་ཡོད་པ་གཞིར་བཅས་ལ་གང་སྣང་སྟོང་པའི་རོལ་པར་འཆར་ཞིང་། རླུང་དབུ་མར་ཞུགས་གནས་ཐིམ་གསུམ་བྱས་པ་ཙམ་མིན་པར་དེ་ལྟར་བྱས་པ་ལ་བརྟེན་ནས་བྱུང་བའི་བདེ་ཆེན་སྐྱེས་ཏེ། དེའི་ཉམས་མྱོང་ཡོད་པས་མཉམ་གཞག་གི་སྐབས་བདེ་ཆེན་ཡེ་ཤེས་དང་སྟོང་པ་ཉིད་གཉིས་ཆུ་ལ་ཆུ་བཞག་པ་བཞིན་དུ་རོ་གཅིག་ཏུ་སོང་མེད་ན་ཡང་། དེ་ལྟར་སོང་བའི་མོས་པ་ཤུགས་ཆེན་བྱས་པའི་རྐྱེན་གྱིས་གང་སྣང་སྟོང་པའི་རྣམ་རོལ་ཏུ་ཤར་བ་བཞིན་དུ། གང་སྣང་བདེ་བའི་རྣམ་རོལ་ཏུ་ཤར་བ་མོས་པའི་དབང་གིས་འོང་གསུངས་པ་རེད། འདི་སྐོར་རྗེ་རིན་པོ་ཆེའི་རིམ་ལྔ་གདན་རྫོགས་དང་རིམ་ལྔ་གསལ་སྒྲོན་དུ་རྒྱུ་མཚན་གྱི་ཐོག་ནས་གསལ་བར་གསུངས་ཡོད།

དེ་ལ་དབེན་གཞིའི་ལུས་རང་གི་ཕུང་པོ་ལྔ། ཁམས་བཞི། དབང་པོ་དྲུག །ཡུལ་ལྔ་སྟེ། ཞེས་པ་ནས། རྒྱུད་ཕྱི་མ་ལས་གསུངས་པའི་སྦྱོར་བ་ཡན་ལག་དྲུག་རིམ་ལྔས་བསྡུས་ཚུལ་སྟོན་ཏེ། སོར་བསམ་ལུས་དབེན། ཞེས་ལུས་དབེན་མཉམ་གཞག་ཏུ་བསམ་གཏན་དང་། རྗེས་ཐོབ་ཏུ་སོར་སྡུད་དང་། སྲོག་རྩོལ་ངག་དབེན། ཞེས་སྤྱིར་སྲོག་རྩོལ་གསུམ་གསུངས་པ་ལས་གདོང་གི་སྣ་རྩེར་འོད་ཀྱི་ཐིག་ལེའི་སྲོག་རྩོལ་བསྒོམ་པ་ཞེས་པ་ངག་དབེན་རྡོ་རྗེ་བཟླས་པ་དང་། འཛིན་པ་དོན་གྱི་འོད་གསལ། རྗེས་དྲན་ཏིང་འཛིན་གཉིས་ཟུང་འཇུག་གིས་བསྡུས་པའི་ཕྱིར། རྗེས་དྲན་ཞེས་པ་ལུགས་ལྡོག་རྗེས་དྲན་ཏེ་འོད་གསལ་ཤར་ནས་སྣང་མཆེད་ཐོབ་གསུམ་ནས་འཆི་རིམ་དེ་དག་རྗེས་དྲན་དང་། ཡང་ན་རྗེས་དྲན་ཏིང་འཛིན་གཉིས་ཟུང་འཇུག་ཅེས་གསུངས་པས་སྤངས་པ་ཟུང་འཇུག་སྐབས་རྗེས་དྲན་དང་། རྟོགས་པ་ཟུང་འཇུག་སྐབས་ཏིང་འཛིན་འཇོག་དགོས་པ་ཡིན་ནམ་ཐག་ཆོད་པོ་མི་འདུག །

སྦྱོར་དྲུག་བསྡུ་བྱ་དང་རིམ་ལྔ་སྡུད་བྱེད་ཡིན་པས། ཡོངས་སུ་སྡུད་པའི་ཞེས་གསུངས། རིམ་པ་ལྔར་ཕྱེ་ལུགས་དུ་མ་ཞིག་ཡོད་དེ། སྒྲོན་གསལ་ལས། རྒྱུད་ཀྱི་དོན་ཐམས་ཅད་རིམ་པ་ལྔར་སྡུད་པར་གསུངས་པའི་རིམ་ལྔ་ནི། བསྐྱེད་རིམ་དང་། ལུས་དབེན་ངག་དབེན་གཉིས་སེམས་དབེན་ལ་བསྡུས་ནས་སེམས་དམིགས་ཀྱི་རིམ་པ་ཞེས་གྲངས་གཅིག་ཏུ་བརྩིས། སྒྱུ་འོད་ཟུང་གསུམ་དང་ལྔར་བྱེད་ལུགས་ཡོད་ཀྱང་། འདིར་རིམ་པ་ལྔར་གསུངས་པ་ནི་རྫོགས་རིམ་ཉིད་ལ་རིམ་པ་ལྔར་ཕྱེ་བ་སྟེ། བསྐྱེད་རིམ་མ་བགྲངས་པར་ལུས་དབེན་ངག་དབེན་དུ་བསྡུས་ཏེ་ངག་དབེན་དང་པོར་བརྩིས་པའི་རྫོགས་རིམ་རིམ་པ་ལྔ་ནི་རྫོགས་རིམ་གྱི་དབང་དུ་བྱས་ན་ལུས་དབེན་ལ་རིམ་པ་གཉིས་ཀ་ཡོད་པས་རྫོགས་རིམ་གྱི་ཆ་ངག་དབེན་དུ་བསྡུས་ནས་ངག་དབེན་ནམ་རྡོར་བཟླས་ཀྱི་རིམ་པ། ཞེས་པ་ནས། དེ་ལ་ཡན་ལག་ལྔ་ལས། ལྷའི་རྣམ་པ་མཛོད་ལས། རྟོག་དང་དཔྱོད་དང་རྩིང་ཞིབ་གཉིས། །ཞེས་གསུངས་པ་ལྟར། རྩིང་ཞིབ་ཏུ་བསྒོམ་པས་རྟོག་དཔྱོད་གཉིས།

ཤིང་སྦྱངས་སྐྱེ་བའི་སྔ་ལྟས་ཀྱི་དགའ་བ། ཤིན་སྦྱངས་དུས་ཀྱི་བདེ་བ། ཞེས་པ་ནས། གཉིད་ལ་མངོན་དུ་ཕྱོགས་པ་ན་གཉིད་ཐ་མལ་པར་མ་ཤོར་བར་ནོར་བུའི་དབུས་ཀྱི་དམིགས་རྟེན་སྙིང་གར་དྲངས་ཏེ། ཉི་གདན་སྲན་མ་ཕྱེད་གཤག་ཙམ་གྱི་སྟེང་ཐིག་ལེ་ཡུངས་འབྲུ་ཙམ་ལ་དམིགས་པ་གཏད་དེ་བསྒོམ་པས་རླུང་དབུ་མར་ཞུགས་གནས་དང་། ཞེས་པ། རླུང་དབུ་མར་ཞུགས་པའི་རྟགས་མཉམ་རྒྱུ་ཤེད་མཚུངས་ངེས་ཅན་དུ་འབྱུང་། ནོར་བུའི་དབུས་ཀྱི་དམིགས་རྟེན་ལ་སེམས་མཉམ་པར་བཞག་པ་ཙམ་གྱིས་དེ་གའི་སྟེང་ནས་སྣའི་རྒྱུ་བ་མཉམ་རྒྱུ་ཤེད་མཚུངས་ངེས་ཅན་དུ་འོང་གི་འདུག་ན་རྣལ་འབྱོར་དེའི་སྟོབས་ཀྱིས་རླུང་དབུ་མར་ཞུགས་པའི་རྟགས་དང་། དེ་ནས་རིམ་པས་སྣ་བུག་གི་རྒྱུ་བ་གཏན་ནས་ཆད་ཅིང་ལྟོ་བའང་མི་འགུལ་ན་དམིགས་པ་གང་དུ་གནས་ས་དེར་རླུང་གནས་པའི་རྟགས་དང་། དེ་ནས་ད་དུང་གོམས་པ་བསྲིངས་པ་ན་སྨིག་རྒྱུ་ནས་འོད་གསལ་གྱི་བར་གྱི་རྟགས་རྣམས་འཆར་བ་ནི་རླུང་ཐིམ་པའི་རྟགས་ཡིན།

སྨིག་རྒྱུ་ནས་འོད་གསལ་བར་ཆ་འདྲ་ཡོད་པ་ངོས་ཟིན་པར་བྱས་ནས་རྟགས་དང་རྟགས་ཅན་བརྒྱད་སྦྱར་ཏེ། གཉིད་འཐུག་གི་དུས་སུ་སྟོང་ཉིད་ལ་རྩེ་གཅིག་ཏུ་མཉམ་པར་འཇོག་པ་གཉིད་ཆོས་སྐུའི་བསྲེ་བ། ཞེས་པ། གཉིད་དུ་འགྲོ་ཁར་འདི་ལྟར་བསམ་བློ་གཏོང་དགོས། སྤྱིར་རང་ཅག་གཉིད་དུ་འགྲོ་བའི་སྐབས་ཀྱང་སྨིག་རྒྱུ་ནས་འོད་གསལ་བར་རྟགས་རྣམས་འཁྱུག་ཙམ་འཁྱུག་ཙམ་འབྱུང་བཞིན་ཡོད་ན་ཡང་། རྣམ་པ་གཅིག་ཏུ་ན་གོམས་པ་མེད་པ་དང་དུས་ཐུང་བས་སྲབ་མོ་ཞིག་ལས་མི་འཆར་བས་རང་ཅག་གིས་ངོས་འཛིན་མི་ཐུབ། སད་དུས་ཀྱི་ཐིམ་རིམ་བརྒྱད་ལ་གོམས་པ་གང་འཚམ་གྲུབ་པ་ན་གཉིད་དུས་ཀྱི་རྟགས་དེ་དག་རིམ་པར་ངོ་ཆ་འཕྲོད་པ་འོང་གི་ཡོད་ཚོད་འདུག །དེ་ཙམ་དུ་མ་ཟད་གཉིད་ལོག་པ་ན་གཉིད་དུ་འགྲོ་བཞིན་ཡོད་བསམ་པ་ཤེས་ཐུབ་པ་བྱུང་ན་དེ་འདྲའི་ཐོག་ནས་གཉིད་ཆོས་སྐུའི་བསྲེ་བ་དང་། གཉིད་ཇེ་སྲབ་ཏུ་སོང་སྟེ་ཚན་རིག་པས་གཉིད་ལ་རིམ་པ་གསུམ་ལྟ་བུར་ཕྱེ་ནས་དེ་གསུམ་གང་རུང་གི་སྐབས་རྨི་ལམ་གཏོང་གི་རེད་ཅེས་རང་ཅག་གི་གཞུང་ནས་གསུངས་པ་དང་འདྲ་པོ་བཤད་ཀྱི་འདུག །

རྨི་ལམ་རྨི་བར་རྩོམ་པ་ན་སྔར་གྱི་འཕེན་པས་རྨི་ལམ་གྱི་ལུས་ཕུང་པོ་རྙིང་པ་ལས་གོ་ས་ལོགས་སུ་ལོངས་སྐུ་རྡོ་རྗེ་འཆང་དཀར་པོའི་རྣམ་པར་ཡིད་ངོར་བཞེངས་ཏེ་ཞེས་པ། དངོས་གནས་ལ་ཕུང་པོ་རྙིང་པ་ལས་གོ་ས་ལོགས་སུ་ཕྱེ་སྟེ་བཞེངས་མེད་ཀྱང་མོས་པའི་སྒོ་ནས་རྡོ་རྗེ་འཆང་དཀར་པོའི་རྣམ་པར་གསལ་ནས་ཡོད་པ། དེ་གའི་སྙིང་ག་ནས་སེམས་བཟུང་སྟེ་རིལ་འཛིན་དང་རྗེས་གཞིག་གི་སྡུད་རིམ་སོགས་ཐུགས་དམ་ལ་འཇུག་པ་རྨི་ལམ་ལོངས་སྐུའི་བསྲེ་བ། ཞེས་པ་འདི་ཡག་པོ་བྱུང་ན་ཧ་ཅང་གནད་འགག་ཆེན་པོ་ཡོད་དེ། གཉིད་ཀྱིས་རླུང་གང་འཚམ་བསྡུས་ནས་ཡོད་པ་དང་། རྨི་ལམ་གྱི་ལུས་རྟེན་གྱི་སྟེང་དུ་ད་དུང་སྡུད་རིམ་གྱི་དམིགས་པ་བྱས་པ་ན། དེ་ལས་ཀྱང་སྡུད་ཚབས་ཆེ་རུ་སོང་བར་བརྟེན་འོད་གསལ་གྱི་ཉམས་མྱོང་སྐྱེ་བ་ལ་ཧ་ཅང་ཕན་ཐོགས་ཆེན་པོ་ཡོད། འདི་དག་གི་སྐབས་རྨི་ལམ་རྨི་ལམ་ཡིན་པར་ངོ་ཤེས་ནས་རྨི་ལམ་གྱི་སྣང་བ་འདྲ་མིན་ཤར་བ་དེ་དག་ཐོག་བརྫིས་ལྟ་བུ་བཏང་ནས་རྨི་ལམ་ལ་རྩལ་སྦྱོང་བྱེད་མཁན་ཡོད། རྨི་ལམ་གྱི་སྐོར་བཀའ་བརྒྱུད་ཀྱི་ཆོས་དྲུག་གི་སྐོར་སོགས་གཞུང་རྣམས་སུའང་མང་པོ་གསུངས་ཡོད། ངའི་ངོ་ཤེས་པ་དག་གི་ནང་ཉམས་མྱོང་ཡོད་པ་དེ་འདྲའང་ཡོད་དེ། ཀ་ལུ་རིན་པོ་ཆེ་སྔོན་སྡེ་དགེ་ལ་བཞུགས་དུས་སྐུ་མཚམས་ཀྱི་སྐབས་ཡ་མཚན་པོ་བྱུང་བའི་བཀའ་མོལ་ཡང་གནང་བྱུང་། རང་ཅག་ལའང་གཉིད་སྲབ་མོའི་སྐབས་རྨི་ལམ་རྨི་ལམ་ཡིན་པར་ངོ་ཤེས་པ་ཙམ་ཡོང་གིན་ཡོད། གང་ཟག་རིགས་འགའ་ཞིག་ལ། ལམ་བསྒོམས་པའི་སྟོབས་ཀྱིས་མ་ཡིན་པར་ཚེ་སྔོན་མའི་བག་ཆགས་ཀྱིས་ཡིན་ནམ་རྨི་ལམ་གྱི་ལུས་ལོགས་སུ་ཐོན་པ་དེ་འདྲའི་ལོ་རྒྱུས་བོད་ཙམ་དུ་མ་ཟད་ཕྱི་རྒྱལ་བའི་ནང་དུའང་འདུག །ཡང་འགའ་ཞིག་གིས། རྫུན་བཤད་པའང་ཡིན་སྲིད་ཀྱང་ཕྱི་རྒྱལ་གྱི་རིགས་འགའ་ཞིག་ལ་ཏན་ཏན་རྨི་ལམ་གྱི་ལུས་ལོགས་སུ་འཐོན་པ་དེ་འདྲ་འདུག་པས། དེའི་རིགས་ཀྱིས་ལམ་སྒོམ་པའི་གནད་ཡག་པོ་ཤེས་ན་ཡར་རྒྱས་གཏོང་རྒྱུར་ལས་སླ་བ་ཡོད་སྙམ། སྒྱུ་ལུས་ཀྱི་དཔེར་འཇོག་པའི་རྨི་ལམ་དེ་ཡང་རྨི་ལམ་ཁྱད་པར་བ་དགོས་ཏེ། རྨི་ལམ་ཐ་མལ་པ་ནི་ཀླད་རྩ་དང་འབྲེལ་བའི་སྣང་བ་འདྲ་མིན་ཤར་བ་ཙམ་ལས་ཕུང་པོ་རྙིང་པ་ལས་གོ་ས་ལོགས་སུ་ཕྱེ་མེད་པས་སྒྱུ་ལུས་དང་དཔེ་དོན་སྦྱར་བ་ལ་དེ་ཙམ་དགོས་པ་མེད། རྨི་ལམ་གྱི་ལུས་ཁྱད་པར་བ་ཞེས་པ་ནི་གོམས་པའི་སྟོབས་ཀྱིས་བྱུང་བ་དང་། ཐ་མལ་པར་རང་དགར་རྨི་ལམ་གྱི་ལུས་ལོགས་སུ་ཐོན་ནས་ཕྱིའི་སྣང་བ་ལ་སྣང་བ་དང་མུན་པ་ལ་མུན་པར་མཐོང་བ་དང་། གྲོང་ཕན་ཚུན་སོགས་སུ་ཕྱིན་ནས་དེར་ཅི་དང་ཅི་ཡོད་པ་མཐོང་བ་སོགས་ཀྱང་འོང་། འོན་ཀྱང་། སྔགས་བླ་མེད་ནས་གསུངས་པའི་མངོན་ཤེས་མཆོག་དེ་གཉུག་མ་ལྷན་ཅིག་སྐྱེས་པའི་འོད་གསལ་གྱི་རྟོགས་པས་དྲངས་པའི་མངོན་ཤེས་དེ་ལ་རྣམ་གནས་ཡིད་ལ་བྱེད་པའི་མངོན་ཤེས་ལས་མེད་ཅིང་། སྤྱིར་རྣ་བ་དང་མིག་སོགས་ཀྱི་མངོན་ཤེས་གསུངས་ཡོད་ཀྱང་འདིར་བདེ་སྟོང་གི་ཏིང་ངེ་འཛིན་གྱི་སྟོབས་ཀྱིས་སམ། ཡན་ལག་གི་རླུང་ལྔ་ལ་རྡོར་བཟླས་བྱས་པ་ལ་བརྟེན་ནས་སྣ་དང་ལྕེ་དང་ལུས་ཀྱི་ཤེས་པའི་མངོན་ཤེས་ཀྱང་བསྒྲུབ་ཏུ་ཡོད་པར་གསུངས་ཤིང་། ཁུ་ནུ་བླ་མ་རིན་པོ་ཆེས་ཁ་པར་དང་བརྙན་འཕྲིན་སོགས་ཀྱི་སྒྲ་དང་གཟུགས་བརྙན་རྒྱང་རིང་པོར་འགྲོ་ཐུབ་ཀྱི་ཡོད་ཀྱང་དྲི་རོ་རེག་བྱ་གསུམ་འགྲོ་མི་ཐུབ་པ་དང་། རང་ཅག་གིས་མངོན་ཤེས་ལ་མིག་དང་རྣ་བའི་མངོན་ཤེས་གསུངས་པ་གཉིས་ལ་འབྲེལ་བ་ཞིག་ཡོད་པར་གསུངས་མྱོང་བས་ཡོད་དམ་སྙམ་པ་འདུག །སྣ་དང་ལྕེ་དང་ལུས་ཀྱི་མངོན་ཤེས་དག་ནི་སྤྱིར་རྣམ་གནས་ཡིད་ལ་བྱས་ནས་མངོན་ཤེས་བསྒྲུབ་ཏུ་མེད། སྤྱིར་སྣ་ལྕེ་སོགས་ཀྱིས་ཡུལ་རེག་སྟེ་དྲི་ཚོར་བ་དང་རོ་མྱོང་བ་དགོས་པས་རྒྱང་ནས་སྒྲ་ཐོས་པ་དང་གཟུགས་མཐོང་བ་སོགས་རྣམ་གནས་ཡིད་བྱེད་ཀྱི་མངོན་ཤེས་སྐྱེ་ཐུབ་ཀྱི་མེད་པ་འདྲ། འོན་ཀྱང་། རླུང་གི་རྣལ་འབྱོར་གྱི་སྟོབས་ལས་ནི་ཡུལ་ཐག་ཉེ་རིང་གི་ཁྱད་མེད་པས་དབང་པོའི་ཤེས་པ་གཞན་ལའང་མངོན་ཤེས་སྐྱེ་ཐུབ་ཀྱི་ཡོད། གཉུག་མ་ལྷན་ཅིག་སྐྱེས་པའི་འོད་གསལ་གྱི་རྟོགས་པས་དྲངས་པའི་མངོན་ཤེས་ལས་ནི་རྒྱུད་དོན་འབྱེད་པ་ལ་རང་དབང་དང་ལྡན་པར་བྱེད་པ་ཡིན། དེས་ན། རྣལ་འབྱོར་པ་དག་ཉམས་རྟོགས་ཟབ་པོ་དང་མཐོན་པོར་སོན་པའི་སྟོབས་ཀྱིས་བདེ་མཆོག་རྩ་རྒྱུད་ལྟ་བུ་རྒྱུད་གཅིག་ལའང་ལྷག་པའི་ལྷའི་སྒྲུབ་ཐབས་མི་འདྲ་བ་ལཱུ་ནག་དྲིལ་གསུམ་ལྟ་བུ་བྱུང་ཡོད།

རྣལ་འབྱོར་འདིའི་སྒོ་ནས་རྨི་ལམ་གྱི་ལུས་ཀྱིས་ཡུལ་གཞན་དུ་བགྲོད་པ་སྐྱེར་སྒང་བའི་རྣམ་ཐར་ལྟ་བུ་དང་། ཞེས་པ་ནས། དེ་ལྟ་བུའི་རྣལ་འབྱོར་པ་དེ་ལམ་གོང་མའི་རྟོགས་པ་མ་ཐོབ་པར་འཆི་དགོས་པ་བྱུང་ན། ཞེས་པ། གལ་ཏེ་སད་དུས་ཀྱི་བསྲེ་བ་སྐོར་གསུམ་དང་གཉིད་དུས་ཀྱི་བསྲེ་བའི་སྐོར་གྱི་ཉམས་མྱོང་ཡོད་མཁན་གྱིས་དེ་འདྲའི་སྟེང་ནས་ཚེ་འདི་ག་ལ་དཔེ་དོན་གྱི་འོད་གསལ་མངོན་དུ་བྱས་ནས། དག་མ་དག་གི་སྒྱུ་ལུས་མངོན་དུ་བྱེད་ཐུབ་ན་འཆི་དུས་ཀྱི་བསྲེ་བ་སྐོར་གསུམ་གྱི་རྣམ་གཞག་མེད་ཀྱང་། སེམས་མཐར་ཐུག་དཔེའི་འོད་གསལ་ཡན་ཆད་ཀྱི་རྫོགས་རིམ་གྱི་རྟོགས་པ་ཚེ་འདི་ལ་མངོན་དུ་བྱེད་མ་ཐུབ་པར་ལས་ཉོན་གྱི་འཆི་བ་མྱོང་དགོས་བྱུང་ན་འཆི་དུས་ཀྱི་བསྲེ་བའི་སྐོར་དེ་ཡོང་དགོས།

ལས་ཀྱི་དབང་གིས་སྐྱེ་འཆི་བར་དོ་གསུམ་ཤར་བ་ན་ཐ་མལ་པར་མ་ཤོར་བར་སྐུ་གསུང་དང་བསྲེ་ནུས་པའི་གསོལ་འདེབས་དང་འཕེན་པ་དྲག་པོ་བཏང་། ནོར་བུའི་དབུས་ཀྱི་དམིགས་རྟེན་སྙིང་གར་དྲངས་ཏེ་སྙིང་གའི་མི་ཤིགས་པ་དང་དབྱེར་མེད་བྱས། ཞེས་ལས་ཉོན་གྱི་དབང་གིས་འཆི་བའི་སྐབས་རླུང་སེམས་སྡུད་ས་སྙིང་ག་ཡིན་པ་ལས་རྩ་འཁོར་གཞན་མིན་པས། རྣལ་འབྱོར་གྱི་སྟོབས་ཀྱིས་སྙིང་གར་རླུང་སྡུད་ཐུབ་པ་བྱུང་མེད་ཀྱང་ལས་དབང་གིས་སྙིང་གར་སྡུད་པའི་སྐབས་དང་བསྟུན་ནས་རྣལ་འབྱོར་པས་དམིགས་པ་སྙིང་གར་བསྣུན་ཏེ། རྣལ་འབྱོར་ལ་སྒྱུར་བའི་ཐབས་ཤེས་ཀྱི་ཉམས་ལེན་བྱེད་ཀྱི་ཡོད། དེ་ལ་དམིགས་པ་གཏད་ནས་སྟོང་པ་ཉིད་ལ་མཉམ་པར་བཞག་པས་རླུང་དབུ་མར་ཞུགས་གནས་ཐིམ་པས་རྟགས་དང་རྟགས་ཅན་བརྒྱད་དངོས་སུ་འཆར་བ་དེ་མ་ཡིག་ལྟ་བུ། ཞེས་ལས་ཉོན་གྱི་དབང་གིས་འཆི་བ་ཐོག་ཏུ་བབས་པ་ན་འཆི་རིམ་ཇི་ལྟ་བ་བཞིན་དུ་ཐིམ་རིམ་རྣམས་ཀྱང་ལས་དབང་གིས་དངོས་གནས་ལ་འཆར་གྱི་ཡོད། ལས་དབང་གིས་བྱུང་བ་ཡིན་ཀྱང་དེའི་སྐབས་རང་གིས་ལམ་གྱི་ངོ་བོར་བསྒྱུར་ནས་རྟགས་དང་རྟགས་ཅན་དེ་དག་ངོ་འཕྲོད་པར་བྱས་ཏེ། སྟོང་ཉིད་ཀྱི་ལྟ་བ་ལ་རྩེ་གཅིག་ཏུ་མཉམ་པར་འཇོག་པར་བྱེད་དོ། །དེ་འདྲའི་རྟགས་དང་རྟགས་དངོས་སུ་འཆར་བ་ལ་མ་ཡིག་ལྟ་བུ་ཞེས་གསུངས།

རང་གིས་སྔར་བསྒོམ་པ་དེ་བུ་ཡིག་ལྟ་བུར་ངོ་སྤྲད་ནས་བསྒོམ་སྟེ་ཞེས་ལས་ཉོན་གྱི་དབང་གིས་འཆི་བ་འོད་གསལ་འཆར་བའི་ཐིམ་རིམ་དེ་དག་རིམ་པར་བྱུང་བ་ནི། རྣལ་འབྱོར་པས་བསྒོམས་སྟོབས་ཀྱིས་བྱུང་བ་མ་ཡིན་པར་ལས་དབང་གིས་བྱུང་བ་ལ་མ་ཡིག་གམ་དེའི་སྟེང་ནས་བྱུང་བ་ལ་མ་ཡི་འོད་གསལ་ཞེས་བྱ། རྣལ་འབྱོར་པ་དེ་དག་ཐ་མལ་པའི་ཞེད་སྣང་དང་དངངས་སྐྲག་ལྟ་བུ་དང་ངའོ་སྙམ་པའི་བདག་ལ་ཆགས་པ་སོགས་ཀྱི་གཞན་དབང་དུ་མི་གཏོང་བར། ལྷ་དང་བླ་མ་ལ་གསོལ་བ་འདེབས་པས་མཚོན་བྱམས་སྙིང་རྗེ་བྱང་ཆུབ་ཀྱི་སེམས་ཀྱི་རྩིས་ཟིན་པའི་ཐོག་ནས་སྟོང་ཉིད་ལ་མོས་པ་བསྐྱེད་དེ་ལྷ་སྐུ་ཐིམ་པ་སོགས་བསྒོམས་པ་ལས། འཆི་བ་འོད་གསལ་གྱི་སེམས་ཕྲ་བ་དེས་སྟོང་ཉིད་ལ་རྩེ་གཅིག་ཏུ་མཉམ་པར་འཇོག་ནུས་ན་འོད་གསལ་མ་བུ་འཕྲོད་པ་དང་། འདིར་མ་བུ་འཕྲོད་ཅེས་པ་སྐབས་དེར་མ་དང་བུ་ཡི་འོད་གསལ་གཉིས་མེད་ཀྱང་ལས་དབང་གིས་ཤར་བའི་འོད་གསལ་དེའི་ངོས་ནས་མ་ཡི་འོད་གསལ་དང་། དེ་ཐ་མལ་པར་མི་གཏོང་བར་རྣལ་འབྱོར་དུ་བསྒྱུར་བ་བུ་ཡི་འོད་གསལ་དུ་འཇོག་དགོས་པས་མ་བུ་འཕྲོད་ཅེས་བརྗོད་དོ། །ཡང་། མ་ཡི་འོད་གསལ་ཞེས་པ་ཡུལ་སྟོང་ཉིད་ལ་སྦྱར། བུ་ཡི་འོད་གསལ་ཞེས་པ་ཡུལ་ཅན་གྱི་འོད་གསལ་ལས་དབང་གིས་ཤར་བ་དེས་སྔར་གྱི་འཕེན་པ་སོགས་གོམས་པའི་སྟོབས་ལས་སྟོང་ཉིད་ལ་མཉམ་པར་འཇོག་ཐུབ་པ་བྱུང་ན་འོད་གསལ་མ་བུ་འཕྲོད་ཅེས་པའི་གོ་བ་ཞིག་ཀྱང་ཡོད། ཚེ་བརྟན་ལྷ་རམས་པའི་སྔགས་ཀྱི་ས་ལམ་དུ་ཐ་མལ་པའི་སྣང་བ་ཤེས་སྒྲིབ་དང་། ཞེན་པ་ཉོན་སྒྲིབ་ཏུ་གཏོགས་པར་གསུངས་ཡོད། ཕལ་ཆེར་ཁྲི་ཆེན་བསྟན་པ་རབ་རྒྱས་ཀྱི་གསུང་ནའང་དེ་འདྲ་ཞིག་འདུག་བསམ་པ་དྲན་བྱུང་བས། ཚོད་དཔག་བྱས་ན་ཚེ་བརྟན་ལྷ་རམས་པས་ཁྲི་ཆེན་བསྟན་པ་རབ་རྒྱས་ཀྱི་མདུན་ནས་གསུང་ཆོས་གསན་པ་ཡིན་པས་དེ་འདྲས་ཡིན་ཤས་ཆེ། གང་ལྟར་འོད་གསལ་མ་བུ་འཕྲོད་ཅེས་པ་ལ་སྦྱར་སྟངས་མི་འདྲ་བ་གཉིས་ཡོད་ཀྱང་དོན་ལ་ཁྱད་པར་ཆེར་མེད།

ད་ལྟ་ཐུགས་དམ་ལ་བཞུགས་ཞེས་གྲགས་པ་སྟེ་འཆི་བ་ཆོས་སྐུའི་བསྲེ་བའོ། །
ཞེས་པ། གདོན་སོགས་ཀྱིས་ཟིན་པ་མིན་པར་རྒྱུན་གྱི་ཉམས་བཞེས་ཚད་ལྡན་ཡོད་པ་ཞིག་གིས་འཆི་བ་འོད་གསལ་འཆར་བའི་སྐབས་ཆོས་སྐུར་བསྲེས་ནས་བསྒོམས་པར་ཐུགས་དམ་ལ་བཞུགས་པ་ད་ལྟའང་ཡོད་པ་བཞིན་ཡིན། དེ་ལ་ཐ་མལ་པས་ཞག་གསུམ། རྣལ་འབྱོར་པས་འཕེན་པའི་དབང་གིས་ཅི་ཙམ་འདོད་ཀྱི་བར་མཉམ་པར་གཞག་ནས། དེ་ལས་ལྡང་བར་རྩོམ་པ་ན་འོད་གསལ་གྱི་སེམས་ཀྱི་བཞོན་པའི་རླུང་གིས་ཉེར་ལེན་དང་། སེམས་ཀྱི་ལྷན་ཅིག་བྱེད་རྐྱེན་ལས་ལོངས་སྐུ་རྡོ་རྗེ་འཆང་གི་སྐུར་བཞེངས་ཏེ་རིལ་འཛིན་དང་རྗེས་གཞིག་གི་སྡུད་རིམ་སོགས་ཐུགས་དམ་ལ་འཇུག་པ་བར་དོ་ལོངས་སྐུའི་བསྲེ་བ། ཞེས་པ། དངོས་གནས་ལ་ལས་དབང་གིས་གྲུབ་པའི་འཆི་སྲིད་འགགས་ནས་ལས་དབང་གིས་དངོས་གནས་བར་དོ་གྲུབ་པ་ཡིན་མོད། རྣལ་འབྱོར་པའི་མོས་ངོར་སྒྱུ་ལུས་ལ་ལྡང་ཡོད་བསམ་པའི་མོས་པ་སྟོབས་ཆེན་བསྐྱེད་ནས་ལོངས་སྐུའི་ང་རྒྱལ་འཇོག་དགོས་ཤིང་། ལུགས་ལྡོག་གི་སྟོང་པ་གསུམ་ཤར་བ་ན་གཞུང་ལམ་ངོ་འཕྲོད་པ་དང་། དེ་ལྟར་ངོ་མ་འཕྲོད་ཀྱང་དྲན་པ་རགས་པ་བྱུང་ན་ལོངས་སྐུའི་ང་རྒྱལ་འཇོག་པ་དང་། དེ་དག་གི་གནས་སྐབས་སུ་བར་དོའི་འཕྲུལ་སྣང་འདྲ་མིན་བྱུང་བ་ན་འཇིགས་སྐྲག་སོགས་མི་བྱེད་པར་སྔོན་གྱི་ཉམས་ལེན་བྱམས་སྙིང་རྗེ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་དྲན་པ་དང་། ལྷའི་རྣལ་འབྱོར་འདི་དག་མུ་མཐུད་ནས་ཨུ་ཚུགས་ཚུན་ཆད་ཀྱིས་ཀྱང་དྲན་ཐུབ་པ་དགོས། དེ་ཡང་ཧ་ཅང་གོམས་འདྲིས་ཡོད་མཁན་ཞིག་ཡིན་ན་རེ་བ་ཡོད་མོད་མེད་ན་ཁག་པོ་རེད། རང་ཅག་རྒྱ་གར་དུ་བསླེབས་ནས་ལོ་སུམ་ཅུ་སོ་བརྒྱད་ཀྱི་རིང་། ངས་ངོ་ཤེས་པ་གཅིག་པུའི་ནང་ཐུགས་དམ་ལ་བཞུགས་མཁན་བཅུ་ལྷག་བྱུང་ཡོད་ཅིང་དེ་བཞིན་དུ་བོད་དུའང་བྱུང་ཡོད། ཡོངས་འཛིན་རིན་པོ་ཆེ་ཞག་བཅུ་གསུམ་དང་ཕ་ར་རིན་པོ་ཆེ་ཞག་བཅུ་བདུན་བཞུགས་པ་རེད།

གཞན་ཡང་། བདུན་ཕྲག་གཅིག་དང་ཞག་གཉིས་གསུམ་སོགས་བཞུགས་པའང་ཡོད། རྒན་ལྷ་སྐྱབས་གློ་ནད་ཀྱིས་སྐུ་གཟུགས་ཧ་ཅང་སྐམ་པོ་ཆགས་ཏེ་མ་གཤེགས་གོང་ནས་ཕུང་པོ་རྒུད་ཚར་བ་ལྟ་བུ་ཡོད་ཀྱང་སྐུ་གཤེགས་ཁར་ཆོས་གོས་བཞེས་ཙོག་ཙོག་གནང་སྟེ་ཞག་གཉིས་ཙམ་ཐུགས་དམ་ལ་བཞུགས་པ་རེད། ངའི་ངོ་ཤེས་པ་དག་གི་ནང་དུ་ཆོས་ལ་དད་པ་དང་གོམས་འདྲིས་ཡོད་མཁན་དག་འཆི་ལ་ཉེ་བ་ན་ཤི་གསོན་གང་བྱུང་ཡང་འགྱོད་པ་མེད་ཟེར་གྱི་འདུག་པ་འདི་དག་ཧ་ཅང་རན་པོ་ཡོད། ཆོས་ཀྱི་གནས་སྟངས་མི་ཤེས་མཁན་དང་སྐྱེ་བ་སྔ་ཕྱི་སོགས་གང་ཡང་མི་བསམ་མཁན་དག་གིས་གསོན་པའི་ཕྱོགས་ལ་མ་གཏོགས་ཤི་བ་ན་རེ་བ་བྱེད་ས་གང་ཡང་མེད། དེ་ལྟར་གསོན་དུ་རེ་བའི་རེ་ཐག་ཆད་ལ་ཉེ་བ་ན་ད་ཅི་དྲག་བསམ་པ་ལས་མེད་ཅིང་། ཕར་ཤི་གསོན་གང་བྱུང་ཡང་འགྱོད་པ་བྱེད་དུ་མེད་ཅེས་བརྗོད་ཀྱང་ཕན་པ་མེད་པ་ལྟ་བུ་རེད། དེ་ཡང་། མགོ་སྐོར་གཏོང་འདོད་ཀྱི་བསམ་བློ་མེད་ཀྱང་ཁྱོད་འཆི་མི་སྲིད། འཆི་མི་སྲིད་ཅེས་བརྗོད་རྒྱུ་ལས་ཐབས་གཞན་གང་ཡང་མེད། ཤི་ནའང་སེམས་ཁྲལ་མ་བྱེད་ཅེས་བརྗོད་ན་ནི་དེ་ལས་ཀྱང་ཕན་པ་གང་ཡང་མེད། དུས་རྒྱུན་དུ་རང་གི་སེམས་ལ་འཆི་བ་ནི་འོང་ངེས་ཡིན་ཏེ་ཚེ་འདིའི་ཆ་ཤས་སམ་སྐྱེ་བ་བརྗེས་ཕྱིན་ཆད་མི་འཆི་མཁན་གཅིག་ཀྱང་མེད་བསམ་པ་དང་པོ་ནས་ཡོད་དགོས་པ་གལ་ཆེ་ཞིང་། དེ་ཙམ་དུ་མ་ཟད་ཐིམ་པ་ལུགས་འབྱུང་དང་འབྱུང་བ་ལུགས་ལྡོག་ཅེས་གསུངས་པའི་ཤེས་པ་ཕྲ་རགས་ཀྱི་འགྲོ་སྟངས་འདི་དག་ཁྱད་མཚར་ཞིག་སྟེ། སྐབས་རེར། འཆི་བའི་ཚེ་ཐིམ་རིམ་དེ་དག་གང་འདྲ་ཡོང་གི་འདུག་ལྟད་མོ་བལྟ་འདོད་ཀྱང་སྐྱེས་འོང་གི་འདུག །ང་ལ་མཚོན་ན་ལྷའི་རྣལ་འབྱོར་དྲུག་བདུན་ཞིག་ཉམས་ལེན་བྱེད་ཀྱི་ཡོད་ལ་དེ་དག་སྐུ་གསུམ་ལམ་འཁྱེར་ཡོད་པ་ཤ་སྟག་རེད། འོན་ཀྱང་། ལྷའི་རྣལ་འབྱོར་བསྒོམས་བསྒོམས་ནས་མཐར་འཆི་བ་ངོ་མ་བསླེབས་སྐབས་ཀོ་ཐག་ཆ་ཚང་གློད་ན་མི་འགྲིག་པས། སྐབས་རེར། འཆི་བའི་གནས་སྐབས་ག་འདྲ་ཡོད་ན་སྙམ་ནས་ཞེད་སྣང་སྐྱེ་བའི་ཚབ་ལ་ལྟད་མོ་ལྟ་འདོད་ལྟ་བུའི་སྣང་བ་འཆར་གྲབས་བྱེད་ཀྱི་འདུག །འོན་ཀྱང་། གལ་ཆེ་ཤོས་ནི། གསོན་ན་ཡང་བྱང་ཆུབ་ཀྱི་སེམས་བསྒོམ་རྒྱུ་ཡིན། ཤི་ན་ཡང་བྱང་ཆུབ་ཀྱི་སེམས་བསྒོམ་རྒྱུ་ཡིན། སྐྱེ་ཤི་བར་དོ་གང་གི་སྐབས་ཡིན་ཀྱང་ཕན་པའི་སེམས་ཞེས་པ་འདི་གཙོ་བོར་བསྒོམ་རྒྱུ་ཡིན་སྙམ་དུ་བསམ་བློ་གཏོང་གིན་ཡོད། ཕུན་སུམ་ཚོགས་པའི་ཡན་ལག་ལ་སྐུ་གསུམ་ལམ་འཁྱེར་སྒོམ་ཁུལ་བྱེད་ཀྱི་ཡོད་ཀྱང་གནད་འགག་གི་སྐབས་སླ་པོ་ཡོང་གི་མི་འདུག །འདི་ལས་སླ་པོ་ཡོང་གི་མི་འདུག་ཅེས་ཀོ་ཐག་གློད་རྒྱུའི་ཉེན་ཁ་ཏན་ཏན་ཡོད། བཞད་མོ་བཞད། ༸གོང་ས་ལྔ་པ་ཆེན་པོ་ལ་ཐུགས་དམ་སྐོར་སྡེ་སྲིད་ཀྱིས་སྙན་སེང་གནང་བ་ཡིན་ནམ་ཐུགས་དམ་གལ་ཆེན་པོ་མིན་ཚུལ་གསུངས་པ་ལས་བསྔགས་བརྗོད་མ་གནང་སྟབས། ཐུགས་དམ་ལ་བཞུགས་ཨེ་ཡོང་བསམ་པ་ཡོད་ཀྱང་རྗེས་སུ་བཞུགས་པ་རེད། ཐུགས་དམ་ལ་བཞུགས་པའི་སྐབས་ཀྱང་སྤྱན་གཡས་བཙུམ་གཡོན་གདངས་ནས་བཞུགས་ཡོད་འདུག །དེ་ག་འདྲ་ཡིན་མིན་ཅི་ཤེས། བཞད་མོ་བཞད།

དེ་ནས་ལས་དབང་གིས་སྐྱེ་བ་ལེན་པར་རྩོམ་པ་ན་ཞེས་པ་ནས། ཕྱིར་བཙས་ནས་མངལ་གྲིབ་ཀྱིས་ཉམས་ལེན་བརྗེད་ཀྱང་བསྐྱེད་རིམ་མང་པོར་འོད་གསལ་འཆར་བ་ན་རླུང་སེམས་རགས་པར་བརྟེན་པའི་དྲན་པའི་རིགས་དེ་དག་ཧ་ཅང་ཉམས་རྒུད་ཕྱིན་ན་ཡང་། རང་ཅག་གི་སེམས་གཏིང་དུ་འོད་གསལ་གྱི་རིག་པའི་ངེས་ཆ་ཞིག་ཡོད་ན་སྐྱེ་བ་རྗེས་མར་གསལ་པོ་དྲན་ཐུབ་སྟེ། ངའི་ངོ་ཤེས་པ་རྫོགས་ཆེན་སྒོམ་མཁན་གྱི་བཀའ་བརྒྱུད་པ་འགའ་ཞིག་ལ། ཕྱག་ཆེན་ནམ་རིག་པ་འོད་གསལ་ལམ་གང་ལྟར་ཤེས་པ་ཅུང་ཟད་ཕྲ་རུ་སོང་བའི་ཉམས་མྱོང་སྐྱེ་བའི་ཚེ་མཚམས་རེར་དངོས་གནས་རྗེས་སུ་དྲན་པ་ཡོང་གི་ཡོད་འདུག །འདི་ལྟར་འོང་གི་འདུག་ཅེས་པ་ང་ལ་རྫུན་བཤད་པ་དེ་འདྲའང་མ་རེད། ལོ་བརྒྱ་ཉིས་བརྒྱ་དང་སྟོང་ཕྲག་ཡས་མས་ཀྱི་བག་ཆགས་གསལ་ལ་མི་གསལ་བ་དེ་འདྲ་དྲན་མཁན་འདུག་པས་སེམས་ཕྲ་རུ་ཕྱིན་ཏེ། སེམས་ཕྲ་མོའི་སྟེང་དུ་ཉམས་མྱོང་ངམ་དྲན་པ་ཞིག་ཡོད་པ་དེ་གསལ་ཐུབ་ན་ཚེ་རབས་མང་པོའི་སྔོན་གནས་རྗེས་དྲན་ཡོང་གི་ཡོད་སྙམ།

གོམས་སྟོབས་དང་སྨོན་ལམ་གྱིས་དགེ་བའི་བཤེས་གཉེན་དང་མཇལ་ཏེ་ལམ་ལྷག་མ་ཉམས་སུ་ལེན་པ་འོང་སྟེ། ཞེས་པ་ནས། འདི་རྫོགས་རིམ་གྱི་དམིགས་སྐོར་ཕལ་ཆེ་བའི་མཐར་སྦྱོར་དགོས་ཤིང་དམིགས་སྐོར་གཅིག་ལེགས་པར་སྐྱོང་ཤེས་ན་ལྷག་མ་དེའི་རིགས་འགྲེ་ཡིན་པས་སླའོ། །བསྐྱར་བཤད་མི་དགོས་པས་འདིར་འཇོག་གི་ཡིན། བདག་གིས་ཇི་སྙེད་བསགས་པའི་དགེ་བ་འདིས། །ཞེས་ནས། རབ་ཏུ་གསལ་བྱེད་ཤོག །
ཅེས་སོགས་གསུངས་ཏེ་ཉིན་དེའི་བཀའ་ཆོས་གྲོལ།

བཀའ་ཁྲིད་ཉིན་དགུ་པ།

སྔོན་འགྲོའི་སྤྱི་བཤད།

ཕལ་ཆེར་ཇོ་བོ་རྗེའི་གསུང་ཡིན་ནམ། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །བྱང་ཆུབ་བར་དུ་བདག་ནི་སྐྱབས་སུ་མཆི། །བདག་གིས་སྦྱིན་སོགས་བགྱིས་པ་འདི་དག་གིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་གསུངས་པ་ལྟར་སངས་རྒྱས་ཆོས་དགེ་འདུན་གསུམ་ལ་སྐྱབས་སུ་འགྲོ་དགོས་དོན་ནི་མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་ཆེད་དུ་བླ་མེད་རྫོགས་བྱང་གི་གོ་འཕང་རིན་པོ་ཆེ་ཅི་ནས་ཀྱང་ཐོབ་པར་ཤོག་ཅིག །ཅེས་སྐྱབས་འགྲོ་དང་སེམས་བསྐྱེད་གཉིས་ཆོ་ག་རྒྱས་བསྡུས་ཐམས་ཅད་ལ་གསལ་བ་ལྟར་རང་ཅག་གིས་རྒྱུན་དུ་འདོན་གྱི་ཡོད། དེ་བཞིན་དུ་ཐུན་དྲུག་ཏུ་སེམས་བསྐྱེད་སྐབས་སངས་རྒྱས་ཆོས་ཚོགས་མའི་སྟེང་ནས་སེམས་བསྐྱེད་པ་རང་ཅག་ལ་མཚོན་ན་ཁ་བྱང་ལག་བྱང་ལྟ་བུར་སོང་ཡོད། བདག་གིས་སྦྱིན་སོགས་བགྱིས་པ་འདི་དག་གིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་སྨོན་ལམ་བཏབ་པ་ཙམ་གྱིས་སངས་རྒྱས་མི་འགྲུབ་པས་རྒྱུ་མ་ཚང་བ་མེད་པ་ཚང་བའི་ཐོག་ནས་སངས་རྒྱས་ཀྱི་གོ་འཕང་བསྒྲུབ་དགོས་པ་ལས། རྡོ་རྡོག་རྡོག་གཅིག་ལ་སངས་རྒྱས་འགྲུབ་པར་ཤོག་ཅེས་པ་ལྟ་བུས་མི་འོང་། དེ་ཡང་། ཚོར་བ་བདེ་སྡུག་མྱོང་རྒྱུ་ཡོད་པའི་ཤེས་པའི་རྒྱུད་ལ་བརྟེན་ནས་བཏགས་པའི་ངའམ་གང་ཟག་ཐམས་ཅད་སྡུག་བསྔལ་མི་འདོད་ཅིང་བདེ་བ་འདོད་པ་ཤ་སྟག་ཡིན་པས། དེ་ཡང་སྡུག་བསྔལ་འབྲལ་རུང་དང་བདེ་བ་ཐོབ་རུང་གི་ཆ་ནས་རང་གི་ངང་གིས་བདེ་བ་ཐོབ་འདོད་དང་སྡུག་བསྔལ་འབྲལ་འདོད་སྐྱེས་ཤིང་། དེའི་ཐོག་ནས་བསམ་ན་སྤྱིར་བདེ་བའི་རྒྱུ་ཡང་གློ་བུར་བའི་རྐྱེན་ལས་བྱུང་བ་ཡིན་མོད་སྡུག་བསྔལ་གྱི་རྒྱུ་དེ་གཉེན་པོས་འབྲལ་རུང་ཡིན་པའི་ཆ་ནས་གློ་བུར་བ་ཡིན་པ་བཞིན་བདེ་བའི་རྐྱེན་ལ་དེ་ལྟར་བརྗོད་དུ་མེད། ལས་དང་པོ་བའི་སྐབས་སྡིག་སེམས་ཤུགས་ཆེ་བ་དང་ཡང་སྐབས་རེར། དགེ་སེམས་དང་སྡིག་སེམས་གཉིས་སྟོབས་མཚུངས་སུ་གནས་པའང་ཡོད།

འོ་ན། སྡིག་པ་འབྲལ་རུང་གི་ཚུལ་དུ་ཡོད་པས་སངས་རྒྱས་འགྲུབ་རུང་ཡིན་པ་ཇི་ལྟར་བསྒྲུབ་དགོས་ཤེ་ན། འདུས་མ་བྱས་ཀྱི་ཡོན་ཏན་རྣམས་ཀྱང་། རྩ་ཤེའི་ཊཱིཀ་ཆེན་ལས། དེ་ཡང་། རང་རང་གི་རྒྱུ་རྐྱེན་ལ་བརྟེན་ནས་འབྱུང་ན་བྲལ་འབྲས་མ་གཏོགས་པ་རྣམས་དངོས་པོ་ལ་བྱ་དགོས་ལ། ཞེས་བྲལ་འབྲས་རྣམས་རྒྱུ་རྐྱེན་གྱིས་རྒྱུ་བྱས་ནས་བསྐྱེད་པ་མ་ཡིན་ཀྱང་རྒྱུ་རྐྱེན་ལ་བརྟེན་ནས་གྲུབ་པར་གསུངས་པ་ལྟར་རང་རང་གི་མཐུན་པའི་རྒྱུའམ་འཇོག་བྱེད་འབད་བརྩོན་ལ་བརྟེན་ནས་འབྲས་བུ་སངས་རྒྱས་ཀྱི་སའི་ཡོན་ཏན་རྣམས་བསྒྲུབ་དགོས་ཀྱི་ཡོད།

རྣམ་མཁྱེན་དོན་གཉེར་གྱི་བསམ་པ་དང་འདུན་པ་གཉིས་ལྡན་གྱི་སེམས་བསྐྱེད་དང་དེ་བཞིན་དུ་སྒྲིབ་པའི་གཉེན་པོ་སྟོང་ཉིད་རྟོགས་པའི་ཤེས་རབ་རྣམས་མདོ་སྔགས་ཐུན་མོང་དུ་གྲགས་པ་དེ་ལྟར་ཡང་། དེ་ཙམ་གྱིས་སངས་རྒྱས་ཀྱི་གོ་འཕང་སྒྲུབ་པའི་རྒྱུ་མ་ཚང་བ་མེད་པ་མི་འོང་། དེས་ན། སྟོང་ཉིད་རྟོགས་པའི་ལྟ་བ་གོང་ནས་གོང་དུ་ཇི་ལྟར་སྤེལ་དགོས་མིན་དང་། དེ་བཞིན་ཐབས་བྱང་ཆུབ་ཀྱི་སེམས་ཀྱང་བསམ་པ་བཟང་བ་ཙམ་མ་ཡིན་པར་དངོས་སུ་སེམས་ཅན་གྱི་དོན་སྒྲུབ་ནུས་མཁན་ཞིག་ཏུ་ཇི་ལྟར་བསྒྱུར་དགོས་མིན་སོགས་ཤེས་དགོས་པས། གསང་སྔགས་སྤྱི་དང་ལྷག་པར་སྔགས་བླ་མེད་ཀྱི་སྐབས་སུ་གསུངས་པའི་བདེན་གཉིས་ཟུང་འཇུག་གི་སྟེང་ནས་རྣམ་མཁྱེན་སྒྲུབ་ཚུལ་ཤེས་དགོས་ཀྱི་ཡོད། དེས་ན། གསང་བ་འདུས་པའི་རྒྱུད་ཀྱི་སྐབས་སུ་ཨེ་ཝཾ་ཞེས་པ་གསུང་རབ་མཐའ་དང་མུ་མེད་པ་དག་གི་རྗོད་བྱེད་ཚིག་གི་དབང་དུ་བྱས་ན་ཨེ་ཝཾ་དང་། དེའི་བརྗོད་བྱ་དོན་གྱི་དབང་དུ་བྱས་ན་ཡང་ཨེ་ཝཾ་དུ་འདུས་པར་གསུངས་པ་དང་། གཞིའི་གནས་ཚུལ་དེ་དག་ཨེ་ཝཾ་གྱི་ཐོག་ནས་བཤད་དུ་ཡོད་པ་དང་། ལམ་གྱི་གནས་ཚུལ་ཡང་ཨེ་ཝཾ་གྱི་ཐོག་ནས་བཤད་དུ་ཡོད་པ་དང་། འབྲས་བུའི་གོ་འཕང་དེ་ཡང་ཨེ་ཝཾ་གྱི་ཐོག་ནས་བཤད་དུ་ཡོད་པ་དང་། རྣམ་མཁྱེན་གྱི་སྒྲུབ་བྱེད་ཀྱི་ཐབས་ཀྱང་བདེ་སྟོང་དབྱེར་མེད་ཀྱི་ཨེ་ཝཾ་ཐོག་ནས་གསུངས་ཤིང་། དཔལ་གསང་བ་འདུས་པའི་རྒྱུད་དེ་རྒྱུད་ཐམས་ཅད་ཀྱི་རྒྱལ་པོ་ལྟ་བུ་ཡིན་པས་གསང་བ་འདུས་པར་གོ་བ་ཆགས་ན་རྒྱུད་སྡེ་གཞན་ལ་གོ་བ་ལྷུག་ཤིག་ཤིག་ཆགས་ཐུབ་པ་དང་། རྒྱུད་སྡེ་གཞན་དག་ལ་གོ་བ་ཆགས་ན་གསང་བ་འདུས་པ་ལ་གོ་བ་ཆགས་ཐུབ་པའི་ངེས་པ་མེད། དེས་ན། རྗེ་རིན་པོ་ཆེས། གང་ཞིག་རྟོགས་ན་མཐའ་དག་གསུང་རབ་ལ། །མི་འཇིགས་སྤོབས་པ་མཆོག་སྟེར་འདུས་པའི་ལམ། །ཞེས་གསུངས་པ་ལྟར། རང་ཅག་གིས་རྒྱུད་རྒྱལ་འདུས་པའི་རྒྱུད་དོན་ལམ་རིམ་པ་གཉིས་ལ་ཐོས་བསམ་བྱས་ཏེ་བག་ཆགས་འཇོག་རྒྱུ་བྱུང་བ་ནི། དོན་ཆེན་པོ་ཡིན་པས་དཔལ་གསང་བ་འདུས་པའི་བསྐྱེད་རྫོགས་ཀྱི་ཁྲིད་འཆད་ཉན་བྱེད་པ་སྐབས་སུ་བབས་པ་ལས་བསྐྱེད་རིམ་གྱི་སྐོར་རྣམས་སོང་ཟིན། རྫོགས་རིམ་གྱི་སྐོར་ལ་ཡང་སྔོན་འགྲོ་དང་དངོས་གཞི་གཉིས་ལས་སྔོན་འགྲོའི་སྐོར་ཡང་ཟིན།

དངོས་གཞི་ལ་རྩ་རླུང་ཐིག་ལེའི་རྣམ་གཞག་གསུངས་པ་རྣམས་ཀྱང་གྲུབ་ནས། ལུས་དབེན་དང་། ངག་དབེན་དང་། སེམས་དབེན་དང་། སྒྱུ་ལུས་དང་། འོད་གསལ་དང་ཟུང་འཇུག་སྟེ། མདོར་ན། སོ་སྐྱེའི་རྫོགས་རིམ་དང་འཕགས་པའི་རྫོགས་རིམ་གཉིས་ལས། འདིར་སོ་སྐྱེའི་རྫོགས་རིམ་གྱི་སྐོར་ལ་ལུས་དབེན་མཉམ་གཞག་དང་ལུས་དབེན་རྗེས་ཐོབ་ཀྱི་ཉམས་ལེན་གསུངས་པའང་སོང་ཟིན་པ་དང་། ལུས་དབེན་གྱི་སྐོར་ལས་བསྲེ་བའི་སྐོར་རྣམས་གསུངས་པ་དང་། དེ་ཡང་སད་དུས་ཀྱི་བསྲེ་བ་སྐོར་གསུམ་དང་། གཉིད་དུས་ཀྱི་བསྲེ་བ་སྐོར་གསུམ། འཆི་དུས་ཀྱི་བསྲེ་བ་སྐོར་གསུམ་གསུངས་པ་རེད།

ཞལ་ཤེས་རྣམས་བཀའ་རྒྱ་ཤིན་ཏུ་དམ་པས་ཐམས་ཅད་གོ་རིམ་ཁྲིགས་ཆགས་སུ་བསྒྲིགས་ནས་འཆད་མི་རུང་ཞིང་། གེགས་སེལ་བོགས་འདོན་གྱི་ཞིབ་ཆ་མཁས་གྲུབ་སྐུ་མཆེད་ཀྱི་གསང་འདུས་ཡིག་ཆུང་དང་། ཀུན་མཁྱེན་གོང་མའི་གསང་འཇིགས་ཀྱི་རྫོགས་རིམ་དུ་གསལ་བ་ལྟར་ཉམས་སུ་བླངས་པས་ཆོག་ཀྱང་བྱིན་རླབས་ཀྱི་ཆེ་བས་ཟུར་ཙམ་ཞུ་ན། གེགས་བྱུང་ན་སེལ་ཚུལ་དང་། སྐྱེད་མེད་ན་བོགས་འདོན་ཚུལ་གཉིས་ཡོད། ལམ་གོང་མ་སྔོན་དུ་མ་སོང་བར་རླུང་དང་གཏུམ་མོ་སོགས་དྲག་སྦྱོར་བྱས་ན་གེགས་མང་བས། ཞེས་པ། བསྐྱེད་རིམ་གྱི་ཏིང་ངེ་འཛིན་བརྟན་པོ་ཡོད་ན་རླུང་དང་གཏུམ་མོ་སོགས་ལ་དྲག་སྦྱོར་བྱས་ཀྱང་དམིགས་པ་བརྟན་པོ་དང་བསོད་ནམས་ཀྱི་རྒྱབ་ཁྱོག་པ་སྟོང་ཉིད་ཀྱི་ལྟ་བས་མཚོན་མཐུན་རྐྱེན་གཞན་རྣམས་ཚང་ན་གེགས་མང་པོའི་སྐྱོན་ཕལ་ཆེར་མེད། གཞན་དུ་རླུང་དང་གཏུམ་མོ་སོགས་ལ་དྲག་སྦྱོར་བྱས་ན་རྩ་གེགས་རླུང་གེགས་དང་། མདོར་ན། སྲོག་ལ་ཡང་ཉེན་ཁ་འབྱུང་སྲིད། གྲུབ་མཐའ་གཞན་ལ་གེགས་སེལ་དང་ལུས་སྦྱོང་འཁྲུལ་འཁོར་ཤིན་ཏུ་མང་ཡང་། སྐབས་སུ་བབས་ཚེ་རླུང་འཇམ་སྦྱོར་སོགས་རྗེའི་མན་ངག་ལྟར་བསྒོམ་པའི་གནད་ལ་མཁས་ན་གེགས་ཉུང་ཞིང་། གལ་ཏེ་གེགས་བྱུང་ཡང་འཁྲུལ་འཁོར་སོགས་ལ་ཆེར་མ་ལྟོས་པར་དམིགས་པས་སེལ་སླ། ཞེས་པ་ནས། ཕྱི་མ་དམིགས་པ་གཏད་པ་ན་རླུང་བསྒུལ་བས་སྐྱོན་མངོན་དུ་གྱུར་པའོ། །ཞེས་པ། ངའི་ངོ་ཤེས་པ་འགའ་ཞིག་དམིགས་པ་གཏད་པའི་སྐབས་ལུས་དང་རྒྱུ་མའི་ནང་དུ་ན་ཟུག་འབྱུང་མཁན་འདུག་པས་དེ་ནི་རླུང་གེགས་ཡིན་འདུག །

རླུང་གེགས་སྤྱི་དང་བྱེ་བྲག་མང་ཡང་དེ་དང་དེར་དམིགས་པ་རྩལ་དུ་འདོན་ཚུལ་གྱི་ཁྱད་པར་ཙམ་ལས་དོན་འདྲ་བས། ཞེས་པ་ནས། རྣ་བ་འོན་པ་སོགས་ལ་དེ་དང་དེར་རྡོར་བཟླས་གལ་ཆེ། ཞེས་པ། རླུང་བུམ་ཅན་བཟུང་བ་ཤུགས་ཆེ་དྲགས་ན་མིག་ལོང་བ་སོགས་སུ་འགྱུར་བ་ཡོད་འདུག །དུས་འཁོར་གྱི་ལོ་རྒྱུས་འགའི་ནང་བུ་སྟོན་རིན་པོ་ཆེའི་རྣམ་ཐར་ཞིག་ཏུ་འགའ་ཞིག་གི་རླུང་བུམ་ཅན་བཟུང་ནས་སྐབས་རེར། འགད་པ་སོགས་ཡོད་པར་གསུངས་པས་གེགས་སེལ་བོགས་འདོན་ལ་མཁས་དགོས་པར་གསུངས་ཡོད། ལུས་དུམ་བུར་ཆད་པ་དང་། ཞེས་པ་ནས། ཆོས་སྐྱོང་སོ་སོའི་ཆོ་གར་དམིགས་ཀྱིས་བཀར་ནས་བཤགས་པ་མཛད་འདུག་པས་དེ་དག་ལ་ཤིན་ཏུ་འཛེམ་པ་གལ་ཆེའོ། །ཞེས་པ། འདི་སྐོར་སྐྱབས་རྗེ་ཁྲི་བྱང་རིན་པོ་ཆེས་བཀའ་གནང་མྱོང་ལ། དེ་སྔ་བོད་དུ་རྒན་པྲ་སྟི་ཞེས་པ་ཞིག་ཡོད། དེ་བཞིན་དུ་རྒྱ་གར་དུ་ངོ་ཤེས་འགའ་ཞིག་གིས་ཀྱང་གསུངས་མྱོང་། དཔེར་ན། བག་ལེབ་སོགས་སྤྲོད་མཁན་ལའང་སྐབས་རེར་ཁྱད་པར་ཞིག་ཡོད་པ་ཡིན་ནམ། སེམས་ལ་རྒྱུན་ལྡན་བཞིན་མ་ཡིན་པར་དམིགས་པ་མི་གསལ་བ་དང་། སྐབས་རེར། དེ་ཙམ་དུ་མ་ཟད་རྫས་འདྲེས་པ་དེ་འདྲ་སང་ཉིན་འོང་གི་ཡོད་ན་དེ་རིང་དེའི་མདངས་ལྟ་བུ་ཕོག་ནས་དགེ་སྦྱོར་གནད་དུ་མི་འགྲོ་བ་དེ་འདྲ་འོང་རྒྱུ་ཡོད་ཚོད་འདུག །དེ་ཡང་དཔེར་ན། རྒྱུན་དུ་གཙང་སྦྲ་ཡོད་མཁན་ཞིག་ལ་བཙོག་པ་ཅུང་ཟད་ཙམ་གྱིས་ཀྱང་སྣ་ཚ་བ་སོགས་འབྱུང་ངེས་ཀྱང་། ཐལ་བའི་དཀྱིལ་དུ་རྒྱུན་དུ་ཉལ་མཁན་དག་ལ་ནི་མངོན་གསལ་དེ་ཙམ་མེད་པའང་འོང་བ་བཞིན། ཉམས་མྱོང་ཕྲན་བུ་སྐྱེ་འགོ་ཚུགས་པའི་སྐབས་དཀོར་སྒྲིབ་དང་ཉམས་གྲིབ་དང་དམ་གྲིབ་སོགས་དེ་མ་ཐག་ཕན་གནོད་འབྲེལ་བ་འབྱུང་།

ཡང་དགའ་བཞི་དྲངས་ཚེ་ཆགས་པའི་སྐྱོན་བྱུང་ངམ། རྩ་ཐིག་སྟོབས་ཆེ་ཆུང་གིས་ཐིག་ལེ་འཆོར་བ་ལ་འདྲེན་དང་འགྲེམ་གྱི་དམིགས་པ་དགོས་པས་དགའ་བཞི་ལ་སྟེ་རྩེ་མོར་སོན་སོན་བར་དུ་མི་སྒུག་པར་ཁམས་བྱང་སེམས་གནས་མཐོ་ས་ནས་ཕྱིར་ལྡོག་པ་དང་། སྙིང་གའི་ཧཱུཾ་གི་ཞབས་ཀྱུ་ནས་ཧཱུཾ་མགོ་ཐུར་བསྟན་གཉིས་མགར་བས་སྐམ་པས་ལྕགས་འདྲེན་པ་ལྟར་ཞེས་པ་ནས། དགེ་སྦྱོར་གང་ལ་ཡང་ཉོན་མོངས་འཕེལ་བའི་གཏམ་དང་ལོང་གཏམ་སྣ་ཚོགས་ལ་འཛེམ། ཞེས་པ་རྩེད་མོ་འདྲ་མིན་རྩེ་བ་དང་ལྟད་མོ་བཙོག་པའི་རིགས་དང་དམག་གི་ལྟད་མོ་ལྟ་བ་སོགས་ནི་ཆགས་སྡང་འཕེལ་བའི་རྒྱུ་ཡིན་པས་ཡག་པོ་མེད། བཅའ་ཡིག་ཏུ་ཤག་གཅིག་ཏུ་འཚོགས་ནས་ལོང་གཏམ་སྨྲ་བ་དང་། ཞེས་པ་ནས། རྡོར་སེམས་བསྒོམ་བཟླས་ཀྱིས་སྒྲིབ་སྦྱང་གཉིས་ཤིན་ཏུ་གལ་ཆེའོ། །

ངག་དབེན་གསུང་རྡོ་རྗེའི་ཏིང་ངེ་འཛིན།

གཉིས་པ་ངག་དབེན་ལ། སྙིང་གའི་སྣ་རྩེར་སྔགས་ཀྱི་ཐེག་ལེའི་སྲོག་རྩོལ་བསྒོམ་ཚུལ། ཞེས་པ་དམིགས་བརྟན་ཤར་བའི་སྐབས་དང་། གཙོ་བོ་ནི་གདོང་གི་སྣ་རྩེར་འོད་ཀྱི་ཐིག་ལེའི་སྲོལ་རྩོལ་བསྒོམ་ཚུལ། དེའི་བོགས་འདོན་ལ་གསང་བའི་སྣ་རྩེར་རྫས་ཀྱི་ཐིག་ལེའི་སྲོལ་རྩོལ་བསྒོམ་ཚུལ་དང་གསུམ། ཞེས་པ་ནས། གསང་བའི་སྣ་རྩེ་ནི་ཡབ་ཡུམ་གྱི་དབུ་མའི་མར་སྣའོ། །

དང་པོ་སྙིང་གའི་སྣ་རྩེ་ནི་སྙིང་གའི་རྩ་འཁོར་གྱི་དབུས། ཞེས་པ་ནས། རྩ་འདབ་ཕྱི་མ་ལ་སླེབ་ཀྱི་བར་ཆ་བཞིར་བགོས་པས་སྨིག་རྒྱུ་སོགས་རྟགས་བཞི། ཞེས་སེམས་དབེན་གྱི་མཐར་འོད་གསལ་སྙིང་ག་ནས་འཆར་བ་དང་། དག་མ་དག་གི་སྒྱུ་ལུས་སྙིང་ག་ནས་ལྡང་དགོས་ཀྱི་ཡོད་པས་མཐར་རླུང་ཞུགས་གནས་ཐིམ་གསུམ་ཡང་སྙིང་གར་བྱེད་ཅིང་། དགའ་བཞི་སྐྱེ་བའི་སྐབས་སྤྱི་བོ་ནས་མགྲིན་པ་དང་། དེ་ནས་སྙིང་ག་དང་། དེ་ནས་ལྟེ་བ་དང་། ལྟེ་བ་ནས་གསང་གནས་ཟེར་བ་དེ་འདྲ་མ་ཡིན་པར་སྙིང་གའི་རྩ་འདབ་ཀྱི་རིམ་པ་མཐའ་མའམ་རིམ་པ་བཞི་བཞག་ནས་རིམ་པར་དགའ་བ་དང་། མཆོག་དགའ། ཁྱད་པར་གྱི་དགའ་བ། ལྷན་སྐྱེས་ཀྱི་དགའ་བ་དང་། དེ་བཞིན་སྟོང་པ་དང་པོ་དང་། གཉིས་པ་དང་། གསུམ་པ་དང་། བཞི་པ་བཅས་རླུང་དང་བྱང་སེམས་ནང་དུ་བསླེབ་པའི་ཚེ་དགའ་བཞི་སྟོང་བཞི་ཡོང་དགོས། འདིའི་ཉམས་མྱོང་བསླེབས་པ་ན་དགའ་བཞི་སྟོང་བཞི་དྲང་འགྲོ་ཞེས་པ་དེ་བསླེབས་པ་རེད། དགའ་བཞི་སྟོང་བཞི་དྲང་འགྲོ་ཞེས་པ་ཐད་ཀ་ཐད་ཀར་འགྲོ་བ་ཞིག་སྟེ། དེ་མིན་བྱང་སེམས་འབབ་སླ་བ་དང་ཆེ་བ་ཡིན་ན་དགའ་བ་བཞི་སྔོན་ལ་སྐྱེ་བ་དང་རླུང་ཐིམ་དཀའ་བ། ཡང་སྐབས་རེར། རླུང་ཐིམ་སླ་བ་དང་བདེ་བ་སྐྱེ་དཀའ་བ་ཡོད་པས་དགའ་བཞི་སྟོང་བཞི་ཐད་ཀ་ཐད་ཀར་འོང་བའི་ངེས་པ་མེད་ཀྱང་། བློ་རིམ་གྱིས་གོམས་ན་དགའ་བཞི་སྟོང་བཞི་དྲང་འགྲོར་འཇུག་པ་ཡིན། འདབ་མ་དང་པོར་སླེབ་པས་སྣང་བ་དཀར་ལམ་པ། ཞེས་པ་ནས། བདེ་བ་ལྷ་སྐུར་འཆར་བའི་བར་སྔར་དང་འདྲ།

གཉིས་པ་སྔགས་ཐིག་ཉི་ཚེ་བ་ནི། རང་གསང་ཆེན་རྡོ་རྗེ་འཆང་དུ་གསལ་བའི་སྙིང་གའི་དབུ་མ་ལ་མདུད་པ་གསུམ་དཀྲིས་ཀྱི་དབུས་མའི་ཐད་ཀྱི་ཞེས་པ་ནས། སྙིང་གའི་སྔགས་འཁོར་རམ་ཨ་ཤད་རྐྱང་པ་ལའང་སྔགས་ཐིག་ཟེར་རོ། །

སྲོག་རྩོལ་གཙོ་བོ་རྡོ་རྗེ་བཟླས་པ་ཞེས་པ་ནི། གཉིས་པ་གདོང་གི་སྣ་རྩེར་འོད་ཀྱི་ཐིག་ལེའི་སྲོལ་སྩོལ་བསྒོམ་པ་ནི། ཞེས་པ་ནས། དམིགས་རྟེན་ལ་ཐིམ་པ་ཨཱཿའི་གདངས་ཀྱིས་གནས་པ་ལི་ཏིང་ལ་ཕུ་བཏབ་པས་ཏིང་ཞེས་སྒྲ་འབྱུང་བ་ལྟ་བུ་སྟེ། དེའང་བྱ་རྒྱུད་ཀྱི་སྐབས་ཀྱི་ཤུབ་བུའི་བཟླས་པ་ལྟ་བུ་མ་ཡིན་པར་ངག་ནས་བརྗོད་པ་དང་། ཡིད་བཟླས་བྱེད་པ་ལྟ་བུ་མ་ཡིན་པར་འབྱུང་འཇུག་གནས་གསུམ་གྱི་རླུང་གི་གདངས་འབྲུ་གསུམ་དུ་གྲགས་པ་རང་གིས་ཐོས་པ་ལྟ་བུར་དབུ་མའི་ནང་དུ་རླུང་འགྲོ་འོང་གི་སྒྲ་གདངས་དེ་འབྲུ་གསུམ་གྱི་གདངས་སུ་རང་གི་ངང་གིས་ཤར་བར་བཅོས་ནས་ཡང་ཡང་བསྒོམ་ན་ཕྱིས་རླུང་མ་བཅོས་རྡོ་རྗེ་གསུམ་གྱི་གདངས་སུ་རང་ཤུགས་ཀྱིས་ཤར་ནས་གསུང་རྡོ་རྗེའི་ང་རྒྱལ་དུ་འཕོ་ཐུབ་པ་འབྱུང་ལ། ད་ལྟ་རླུང་ལྡང་འཇུག་ལས་གནས་པ་མེད་ཀྱང་རང་གིས་རླུང་ལྡང་འཇུག་དང་ཚད་མཉམ་པའི་གནས་པ་རེ་ཆེད་དུ་བཅོས་ནས་བསྒོམ་པས་རིམ་གྱིས་གནས་པ་དང་། རླུང་ལྡང་བ་དང་འཇུག་པ་གནས་པ་གསུམ་ཚད་མཉམ་པ་དང་། དེ་ནས་རིམ་གྱིས་ལྡང་འཇུག་ཇེ་ཐུང་དུ་སོང་སྟེ་གནས་པ་འབའ་ཞིག་ཏུ་འགྲོ་བ་ཡང་འབྱུང་ངོ་། །ཞེས་པ་ནས། ངག་དབེན་གྱི་སྐབས་ཡན་ལག་གི་རླུང་ལྔ་དང་། རྩ་བའི་རླུང་ལྔའི་ནང་ནས་ཁྱབ་བྱེད་མ་གཏོགས་པའི་རླུང་ལྷག་མ་བཞི་སྟེ་རླུང་དགུ་ལ་དངོས་སུ་རྡོར་བཟླས་བྱས་ཆོག་ལ། ཞེས་པ་ནས། གཞུ་ལས་རྒྱལ་ཞེས་དུས་འཁོར་གྱི་སྐབས་ཐ་སྙད་དེ་ལྟར་འབྱུང་ཡང་དོན་ལ་གཟུགས་སོགས་ཡུལ་ལྔ་འཛིན་པའི་ཤེས་པ་ལྔ་བསྐྱེད་པ་ཞེས་པ་ནས། སྣ་རྩེ་གསུམ་གྱི་རྣལ་འབྱོར་ནི་དེ་འགྲོལ་བའི་ཐབས་སུ་འགྱུར་རོ། །

གསུམ་པ་གསང་བའི་སྣ་རྩེར་རྫས་ཀྱི་ཐིག་ལེའི་སྲོལ་རྩོལ་བསྒོམ་པ་ཡེ་རྒྱ་དང་། ཞེས་པ་ནས། ཀུན་རྟོག་བརྒྱད་ཅུ་བཞོན་པའི་རླུང་བཅས་མུན་པ་དང་། དེ་དབུ་མར་ཐིམ་པའི་འོད་གསལ་ཉི་མ་དང་དཔེ་སྦྱར་བའོ། །ཞེས་ངག་དབེན་སྲོག་རྩོལ་གསུམ་ལས་གཙོ་བོ་ངག་དབེན་གསུང་རྡོ་རྗེའི་རྡོ་རྗེའི་བཟླས་པ་དེ་གསུངས་པ་རེད།

སེམས་དབེན་ཐུགས་རྡོ་རྗེའི་ཏིང་ངེ་འཛིན།

གསུམ་པ་སེམས་དབེན་ཐུགས་རྡོ་རྗེའི་ཏིང་ངེ་འཛིན་ལ་ཁྱབ་བྱེད་ལ་དམིགས་པའི་རྡོར་བཟླས། ཞེས་པ་ནས། གཞན་ལ་རྩད་ཆོད་གསུངས་ནས་གོང་འོག་གི་གསུང་བཤད་རེའི་ཞར་ལ་སྦས་པའི་ཚུལ་གྱིས་གནང་བ་ཉམས་ཆོད་པ་ཞིག་གིས་ཤེས་པ་ཡོད་ཅེས་བྲག་དཀར་དཀའ་བཅུ་རིན་པོ་ཆེས་གསུངས། ཞེས་ཁྱབ་བྱེད་ལ་དམིགས་པའི་རྡོར་བཟླས་བཀའ་རྒྱ་མར་གསུངས་པ་རེད།

གཉིས་པ་ནི། སྤྱིར་ཁ་སྦྱོར་བུམ་པ་ཅན་ལ་ལྟེ་གསང་གི་ཁ་སྦྱོར་བུམ་ཅན་སོགས་རིགས་མང་། ཞེས་པ་ནས། རླུང་སེམས་འཇུག་པ་གཅིག་པས་གང་དུ་དམིགས་པའི་གནས་དེར་རླུང་འདུ་བར་ཡང་ཡང་གསུངས་པ་འདི་ཁོ་ན་གལ་ཆེ། བུམ་ཅན་གྱི་ཚད་གཟུང་བ་ནི། དེ་ལ་ལག་པས་མགོ་ལ་བྱུགས་པ་གསུམ་དང་། སེ་གོལ་དྲུག་རྡེབ་པ་ལ་གཅིག་ཏུ་བརྩིས་ནས་དེ་འདྲ་སོ་དྲུག་བུམ་ཅན་ཆུང་ངུ་། འདི་ཡང་སེམས་ཀྱིས་བསྒྲིམ་དགོས་པ་དང་ལག་པའི་བྱ་བ་མང་བས་དེ་ལས་གཅིག །གཉིས། གསུམ། བཞི་སོགས་དལ་བུས་གྲངས་ཀ་བརྩིས་ནས་མགོ་ལ་བྱུགས་པ་ལན་གསུམ་དང་། སེ་གོལ་དྲུག་ལ་གྲངས་གཅིག་ཏུ་བརྩིས་པ་དེའི་ཚོད་ཙམ་གྱིས་གྲངས་བརྩིས་ན་ལས་སླ། དེའི་ཉིས་འགྱུར་དོན་གཉིས་བུམ་ཅན་འབྲིང་། སུམ་འགྱུར་བརྒྱ་དང་བརྒྱད་ཀྱི་བར་འཛིན་ནུས་ན་བུམ་ཅན་ཆེན་པོ་འབྱོངས་པའི་ཚད་ཡིན། ཞེས་པ། འབྱོངས་ན་རླུང་བཀག་ནས་སྡོད་ཐུབ་ཀྱི་ཡོད། ཁམས་མི་སྙོམས་པ་དང་ཟས་མི་འཕྲོད་པ་སོགས་ལའང་ལྟེ་བའི་བུམ་ཅན་བསྒོམ་ན་ལེགས། ཞེས་པ་ནས། དུས་མ་ཡིན་པའི་འཆི་རྐྱེན་གྱི་རྒྱུར་འགྲོ་བས་མི་རུང་ཞེས་དཔོན་སློབ་བྱམས་པ་རིན་པོ་ཆེས་ཡང་ཡང་གསུངས།

བདེན་པ་གཉིས་ཀྱི་རྫོགས་རིམ།

གཉིས་པ་བདེན་པ་གཉིས་ཀྱི་རྫོགས་རིམ་ལ། ཀུན་རྫོབ་སྒྱུ་མ་དང་། དོན་དམ་འོད་གསལ་དང་། གཉིས་མེད་ཟུང་འཇུག་གི་རྫོགས་རིམ་མོ། །

ཀུན་རྫོབ་སྒྱུ་མའི་རྫོགས་རིམ།

དང་པོ་ནི། ཞེས་པ་ནས། སྐུ་དེ་ལས་ཉོན་གྱིས་བསྐྱེད་པ་མ་ཡིན་པར་ཤིན་ཏུ་ཕྲ་བའི་རླུང་སེམས་ཙམ་ལས་གྲུབ་པའི་ཡེ་ཤེས་ཀྱི་སྐུ་ཡིན་པ་ནི། ཞེས་པ། སེམས་དབེན་མཐར་ཐུག་དཔེའི་འོད་གསལ་གྱི་གནས་སྐབས་སུ་ཉོན་སྒྲིབ་ཀྱིས་མ་དག་ཅིང་དེ་ལས་སྐྱེ་བའི་སྐུ་ཡིན་པས་མ་དག་པའི་སྒྱུ་མའི་སྐུ་ཞེས་བྱ། འོན་ཀྱང་། སྐུ་དེ་ལས་ཉོན་གྱི་དབང་གིས་བསྐྱེད་པའི་ལུས་སྤྱི་དང་མི་འདྲ་བར་རྣལ་འབྱོར་གྱི་སྟོབས་ཀྱིས་བསྐྱེད་པ་ཡིན་པས་འདིར་ལས་ཉོན་གྱིས་བསྐྱེད་པ་མ་ཡིན་པར་ཞེས་གསུངས་པ་ཡིན།

སྒྱུ་མའི་རྟ་གླང་རྫས་སྔགས་ཀྱིས་བསླད་པའི་བློའི་སྣང་ཆ་ལས་གྲུབ་པ་ལྟ་བུ། ཞེས་པ་ནས། རྨི་ལམ་སྒྱུ་མ་ལ་རྨི་ལམ་གྱི་སྔོན་དུ་གཉིད་ཀྱི་སྟོང་པ་འཛིན་ཚུལ། གཉིད་ཀྱི་སྟོང་པ་འཛིན་ཚུལ་ལ་ནི། སད་འབྱམས་དང་འཐུག་འབྱམས་གཅོད་པ། རྨི་ལམ་རླུང་སྟོབས་དང་འདུན་སྟོབས་ཀྱིས་འཛིན་པ། ཞེས་པ་ནས། འཕོ་བའི་རྣལ་འབྱོར་སོགས་རྗེའི་གསུང་ལས་ཤེས་པར་བྱའོ། །

དོན་དམ་འོད་གསལ་གྱི་རྫོགས་རིམ།

གཉིས་པ་དོན་དམ་འོད་གསལ་གྱི་རྫོགས་རིམ་ལ། ཞེས་པ་ན། བསྐལ་པ་སྐད་ཅིག་ཏུ་བསྒྱུར་ནུས་པས་གཞན་སྣང་ལ་བསྐལ་པ་གཅིག་འགྲོ་དགོས་པའི་ངེས་པ་མེད་དོ། །
ཞེས་པས་སོ་སྐྱེའི་རྫོགས་རིམ་མམ་རིམ་པ་གསུམ་པའི་སྒྱུ་ལུས་མངོན་དུ་བྱས།

དབྱེར་མེད་ཟུང་འཇུག་གི་རྫོགས་རིམ།

དེ་ནས་འཕགས་རྒྱུད་ཀྱི་རྫོགས་རིམ་རིམ་པ་བཞི་པའི་དོན་གྱི་འོད་གསལ་གྱི་ཡེ་ཤེས་མངོན་དུ་བྱེད་པ་དེས། དབྱེར་མེད་ཟུང་འཇུག་གི་རྫོགས་རིམ་གྱི་རྟོགས་པ་སྐྱེ་ལུགས་གང་ཞེ་ན། གསུམ་པ་དབྱེར་མེད་ཟུང་འཇུག་གི་རྫོགས་རིམ་ལ་དངོས་དང་། འཕྲོས་དོན་ལམ་ལ་བོགས་འབྱིན་པའི་སྤྱོད་པའོ། །ཞེས་པ་ནས། སྔགས་གཉེན་པོ་སྟོབས་ཆེ་བས་ཉོན་མོངས་ལ་མཐོང་སྒོམ་གྱི་སྤང་བྱ་གཉིས་མི་འབྱེད་པར་དོན་གྱི་འོད་གསལ་གྱིས་མདོར་ན། བདེན་འཛིན་ཀུན་བཏགས་དང་ལྷན་སྐྱེས་ཐམས་ཅད་ཅིག་ཅར་སྤངས་ནུས། དེས་ཉོན་མོངས་ཟད་པར་སྤངས་པས་སླར་ཕུང་པོ་རྙིང་པ་ལ་ཞུགས་ཀྱང་ཆོག །གཞན་ས་རྡོ་རི་བྲག་ལྷ་མིའི་ལུས་སོགས་བརྟན་གཡོའི་རྡུལ་ཕྲན་རེ་རེ་ལ་ཡང་གང་འདོད་དུ་འཇུག་ནུས་པས་རྒྱ་མཚོ་སྤྲིན་གྱི་བཀོད་པ་སྟོན་པའི་རྩ་བ་འདི་ལ་ཐུག །ཅེས་པ། ཕུང་པོ་རྙིང་པ་དང་ལས་ཀྱི་དབང་གིས་རྟེན་བརྟེན་པའི་འབྲེལ་བ་ཆད་ཟིན་ཀྱང་དགོས་པའི་དབང་གིས་ཕུང་པོ་རྙིང་པ་བཟུང་ནས་ཞུགས་པ་ཡོད།

རགས་པའི་རྟེན་ལ་བརྟེན་ན་གཞན་དོན་རྒྱ་ཆེ་བས་གྲུ་ཟམ་ལྗོན་ཤིང་ཚུན་ཆད་ཀྱིས་མཚོན་སྤྲུལ་པ་རབ་འབྱམས་བཀྱེ་ནས་འགྲོ་བའི་དོན་མཛད་ཀྱང་། ཞེས་པ་ནས། སྤྱིར་སྐབས་འདི་དག་གི་སྣང་མཆེད་ཐོབ་གསུམ་ལ་ལམ་ཡང་ཡོད་དོ། །

གཉིས་པ་ལམ་ལ་བོགས་འབྱིན་པའི་སྤྱོད་པ་ལ། རྫོགས་རིམ་པས་སྤྱོད་པ་བྱེད་པའི་སྐབས་གསུམ་སྟེ། སེམས་དབེན་པས་སྒྱུ་ལུས་དང་། སྒྱུ་ལུས་པས་དོན་གྱི་འོད་གསལ་དང་། སློབ་པའི་ཟུང་འཇུག་པས་མི་སློབ་པའི་ཟུང་འཇུག་འགྲུབ་པའི་ཕྱིར་རོ། །ཞེས་སྤྱོད་པ་བྱེད་པར་གསུངས་པས་སྤྱོད་པ་གང་ཞེ་ན། དེ་ལ་སྤྲོས་བཅས་ནི་ཁང་པ་སུམ་ཐོག་གི་འོག་མ་བཟའ་བཏུང་གཡོས་ཁང་། ཞེས་པ་ནས། ཤིན་ཏུ་སྤྲོས་མེད་ནི་སྟོང་པ་ཉིད་ལ་ཕྱག་རྒྱས་སྤྲས་ཏེ་སྟོང་ཉིད་ཁོ་ན་ལ་མཉམ་པར་བཞག་ནས་བཞུགས་པ་ཡིན། བཟའ་བཏུང་། གཉིད། བཤང་གཅིར་འགྲོ་བའི་འདུ་ཤེས་གསུམ་ལས་མེད་པར་ཞེས་པ་ནས། མཛད་པ་ལ་དཔག་ན་རྫོགས་རིམ་གྱི་ཉམས་ལེན་ཡིན་པ་འདྲ་གསུངས།

འབྲས་བུ་མངོན་དུ་བྱེད་ཚུལ།

གསུམ་པ་འབྲས་བུ་མངོན་དུ་བྱེད་ཚུལ་ནི། གཞི་ལ་རང་ཅག་ལ་རྩ་རླུང་ཐིག་ལེ་ཡོད་པ་དེ་ཐབས་མཁས་ཀྱིས་ལམ་བསྐྱེད་པའི་གྲོགས་སུ་བསྒྱུར་བའི་ཐོག་ནས་ལམ་ལ་བསླབས་པས་རྣལ་འབྱོར་བླ་མེད་ཀྱི་ལམ་ལ་བརྟེན་ནས་མཐར་འབྲས་བུ་མངོན་དུ་བྱ་ཚུལ་ཇི་ལྟར་ཞེ་ན། དེ་ལྟ་བུའི་ཟུང་འཇུག་པ་དེས་དབང་ཕྱུག་གི་ཡོན་ཏན་བརྒྱད་སོགས་མི་སློབ་པའི་ཟུང་འཇུག་འགྲུབ་པའི་མཚན་མ་མཐོང་བ་ན་བླ་མ་ལས་དབང་བཞི་པའི་གདམས་པ་ནོད། ཅེས་པ་ནས། དྲི་མ་མཐའ་དག་དང་བྲལ་བའི་དོན་དམ་འོད་གསལ་ཡེ་ཤེས་ཆོས་ཀྱི་སྐུ་དང་། ཞེས་པ་ནས། མ་ལུས་པ་ཅིག་ཅར་གཟིགས་པའི་ཡེ་ཤེས་བརྙེས་པ་རྣམས་དུས་མཉམ་དུ་འབྱུང་ངོ་། །ལུགས་ལྡོག་གི་བཤད་པ་སྟེ་དབང་དོན་ལམ་གྱི་རིམ་པར་བསྒྲིགས་པ་ལྟར་གསུངས་པ་ནི། དེ་འདྲ་བའི་གོ་འཕང་ཐོབ་པ་ལ་སློབ་པའི་ཟུང་འཇུག་ཐོབ་པ་སྔོན་དུ་འགྲོ་དགོས། འདིར་མི་སློབ་པའི་ཟུང་འཇུག་གི་དབང་དེ་གྲོལ་བ་འབྲས་བུའི་དབང་དང་། སློབ་པའི་ཟུང་འཇུག་དེ་བགྲོད་བྱེད་ལམ་གྱི་དབང་བཞི་པ་དང་། དེ་ལ་ཟུང་དུ་འཇུག་པའི་ཡ་གཉིས་སོ་སོར་སྒྲུབ་དགོས་པས་དག་པའི་སྒྱུ་ལུས་ཐོབ་པ་སྔོན་དུ་འགྲོ་དགོས། དེ་འདྲའི་སྔོན་དུ་འགྲོ་རྒྱུའི་སློབ་པའི་ཟུང་འཇུག་གི་ཡ་གཅིག་སྒྱུ་མའི་ལུས་ཡིན་པ་དང་། དེ་འདྲའི་སྒྱུ་མའི་ལུས་དེ་དོན་གྱི་འོད་གསལ་གྱི་ཡེ་ཤེས་ཀྱི་བཞོན་པའི་རླུང་ལས་གྲུབ་དགོས་པ་དང་། འོད་གསལ་གྱི་ཡེ་ཤེས་ཀྱི་བཞོན་པའི་རླུང་དེ་ཡང་ཉོན་མོངས་པའི་སྒྲིབ་པ་དག་པའི་སྟེང་ནས་ཡོང་དགོས་པས། དོན་གྱི་འོད་གསལ་གྱི་ཡེ་ཤེས་མངོན་དུ་མ་བྱས་པར་སློབ་པའི་ཟུང་འཇུག་ཐོབ་པ་མེད་པར་གསུངས་ཤིང་། དེ་ལ་སྐུ་དེ་གང་ལས་སྒྲུབ་པའི་གཞི་དོན་གྱི་འོད་གསལ་ཐོབ་པ་སྔོན་དུ་འགྲོ་དགོས། དེ་ལ་གང་འོད་གསལ་དུ་དག་པར་བྱས་ནས་དེ་ཐོབ་པའི་མ་དག་པའི་སྒྱུ་ལུས་སྔོན་དུ་འགྲོ་དགོས། དུས་ཐུང་ངུ་ཞིག་ལ་རིམ་པ་བཞི་པའི་དོན་གྱི་འོད་གསལ་གྱི་ཡེ་ཤེས་གཅིག་ཉིད་བདེན་འཛིན་ཀུན་བཏགས་དང་ལྷན་སྐྱེས་ཐམས་ཅད་ཀྱི་གཉེན་པོར་འགྲོ་ཐུབ་པ་ཞིག་འོང་བ་ལ། གྲངས་མེད་གསུམ་གྱི་ཚོགས་ཀྱི་དཔུང་དང་བཅས་པ་དགོས་ཤིང་། གྲངས་མེད་གསུམ་གྱི་ཚོགས་དེ་ཡང་སྙིགས་དུས་ཀྱི་ཚེ་ཐུང་འདིར་ལོ་ཤས་ཀྱི་ནང་འགྲུབ་པར་བྱེད་པ་ནི་སྒྱུ་མའི་ལུས་ཀྱིས་བྱེད་པས། དེ་འདྲའི་སྒྱུ་མའི་ལུས་མངོན་དུ་བྱེད་པ་ལ་སྒྱུ་ལུས་ཀྱི་སྒྲུབ་གཞི་གཉུག་མ་ལྷན་ཅིག་སྐྱེས་པའི་འོད་གསལ་ལམ་གྱི་ངོ་བོར་བསྐྱེད་དགོས་པས། དེ་གང་ལས་སྒྲུབ་པའི་གཞི་རླུང་ཐམས་ཅད་འཆི་རིམ་ཇི་ལྟ་བ་བཞིན་ཐིམ་པས་སེམས་དབེན་མཐར་ཐུག་གི་དཔེའི་འོད་གསལ་སྔོན་དུ་འགྲོ་དགོས། ཁྱབ་བྱེད་ཀྱི་རླུང་དང་བཅས་པ་མི་ཤིགས་པའི་ཐིག་ལེར་ཐིམ་པ་ལས་འཆི་རིམ་ཇི་ལྟ་བ་བཞིན་དུ་གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་བྱེད་པ་ལ། ཐོག་མར་རྩ་འཁོར་གྱི་གནས་གཞན་དང་གཞན་ལ་རླུང་ཞུགས་གནས་ཐིམ་གསུམ་བྱེད་པ་སྔོན་དུ་འགྲོ་དགོས། མདོར་ན། སྙིང་ཁའི་རྩ་མདུད་རྫོགས་པར་གྲོལ་བ་ལ་ངག་དབེན་གསུང་རྡོ་རྗེའི་བཟླས་པ་སྔོན་དུ་འགྲོ་དགོས་པ་དང་། དེའི་སྔོན་དུ་ལུས་དབེན་རྫོགས་རིམ་གྱི་རྟོགས་པ་སྔོན་དུ་འགྲོ་དགོས་པར་གསུངས། དེ་རྣམས་བགྲོད་བྱེད་ལམ་གྱི་དབང་བཞི་ལས་དབང་གཉིས་པ་གསང་བའི་དབང་ཡིན། དེ་ལ་སྣ་རྩེ་གསུམ་གྱི་སྲོག་རྩོལ་གྱིས་རྩ་མདུད་ཕལ་ཆེར་གྲོལ་ཏེ་རླུང་རགས་པ་རྣམས་དབུ་མར་ཐིམ་པའི་ངག་དབེན་སྔོན་དུ་འགྲོ་དགོས།

དེ་ལ་ནོར་བུའི་དབུས་ཀྱི་རྩ་འདབ་བརྒྱད་པའི་དྷཱུ་ཏིའི་དབུས་ཀྱི་ཐིག་ལེ་ལ་སེམས་བརྟན་པར་བྱེད་པ་ལུས་དབེན་ཕྲ་མོའི་རྣལ་འབྱོར་སྔོན་དུ་འགྲོ་དགོས། དེ་ལ་སྦྱང་གཞི་སྐྱེ་ཤི་བར་དོ་གསུམ་སྐུ་གསུམ་དུ་འཁྱེར་བའི་བསྐྱེད་རིམ་འགྲོ་དགོས། དེ་ནི་བགྲོད་བྱེད་ལམ་གྱི་དབང་བཞི་ལས་བུམ་པའི་དབང་ངོ་། །དེ་ལྟར་སྨིན་བྱེད་རྒྱུའི་དབང་བཞིས་དེ་ལྟ་བུའི་བགྲོད་བྱེད་ལམ་གྱི་དབང་བཞི་པ་དེ་ཉན་བསམ་སྒོམ་པ་ལ་དབང་བར་བྱས་ཏེ་ཚུལ་བཞིན་དུ་ཉམས་སུ་བླངས་པས་གྲོལ་བ་འབྲས་བུའི་དབང་བཞི་པ་ཐོབ་འོང་། དེ་ལ་དབང་ཐོབ་ཅིང་དབང་དུས་སུ་ཁས་བླངས་པའི་སྤྱི་བྱེ་བྲག་གི་དམ་ཚིག་བསྲུང་བ་དགོས། ཞེས་པ་ནས། དེ་ལ་ཚེ་འདི་ཕྱིའི་སྣང་ཤས་ལས་ལོག་ནས་སྡིག་སྤོང་དགེ་སྒྲུབ་ལ་བརྩོན་པ་དགོས། ཞེས་སྔགས་ཀྱི་དབང་ཞུས་པ་ནས་བཟུང་དང་པོ་ནས་དབུ་སེམས་གང་རུང་གི་ལྟ་བ་ཞིག་མེད་ན་མི་འོང་ཞིང་། ཡང་། དབུ་སེམས་གང་རུང་གི་ལྟ་བ་ཡོད་ཀྱང་ལྟ་བ་དེ་རྣམ་མཁྱེན་ཐོབ་པའི་རྒྱུར་འགྲོ་བ་ལ། བྱང་ཆུབ་ཀྱི་སེམས་མེད་ན་མི་འོང་བས། དེའི་སྔོན་དུ་བྱང་ཆུབ་ཀྱི་སེམས་དང་ཡང་དག་པའི་ལྟ་བ་འགྲོ་དགོས་ཤིང་། དེའི་ནང་ནས་བྱང་ཆུབ་ཀྱི་སེམས་འོང་བ་ལ་ཡང་། དེ་ཡི་རྩ་བ་སྙིང་རྗེར་འདོད། །ཅེས་གསུངས་པ་ལྟར་སྙིང་རྗེ་སྔོན་དུ་འགྲོ་དགོས་ཤིང་། ལྷག་བསམ་འདྲེན་ནུས་ཀྱི་དེ་འདྲའི་སྙིང་རྗེའི་བསམ་པ་ཞིག་འོང་བ་ལ་ཤེས་རབ་ཀྱི་གྲོགས་དང་བཅས་པའི་སྙིང་རྗེ་ཞིག་དགོས་པ་ལས་སྙིང་རྗེ་ཙམ་གྱིས་འོང་དཀའ། དེས་ན། སྤྱིར་འཁོར་བ་སྤངས་པའི་མྱང་འདས་ཡོད་པར་ངེས་པ་ཐོབ་སྟེ་མྱང་འདས་ལ་ཡང་ཐོབ་འདོད་ཀྱི་བསམ་པ་དང་། འཁོར་བ་ལ་ཞེན་ལོག་སྐྱེ་བའི་ངེས་འབྱུང་གི་བསམ་པ་དགོས་ཀྱི་ཡོད། དེ་ལ་དགོངས་ནས་ངེས་འབྱུང་། བྱང་ཆུབ་ཀྱི་སེམས། ཡང་དག་པའི་ལྟ་བ་གསུམ་ལ་ལམ་གྱི་གཙོ་བོ་རྣམ་གསུམ་དུ་གསུངས་པ་ཡིན།

དེ་འདྲ་བའི་ཐུན་མོང་དང་ཐུན་མོང་མ་ཡིན་པའི་ལམ་གྱི་གནད་རིག་ནས་ངོ་བོ་མ་ནོར། གོ་རིམ་མ་འཁྲུགས། ཞེས་པ་ནས། བསྟན་པའི་སྙིང་པོ་དྲི་མ་མེད་པ་བཤད་སྒྲུབ་ཟུང་གི་སྒོ་ནས་ཕྱོགས་དུས་ཀུན་ཏུ་རྒྱས་པར་བྱེད་ནུས་པར་གྱུར་ཅིག ། །།སརྦ་མངྒ་ལཾ།། ཞེས་གྲུབ་པ་དང་། འདུས་པ་འཕགས་ལུགས་ལྷ་སོ་གཉིས་པའི་ལམ་རིམ་པ་དང་པོའི་ཁྲིད་དམིགས་ཀྱི་བརྗེད་བྱང་མི་བསྐྱོད་མགོན་པོའི་ཞལ་ལུང་ཞེས་པ་ནས། མཐོང་ནས་སྒྲུབ་བྱེད་ཐབས་འདི་བསྟེན་པར་རིགས། །
ཞེས་པའི་བར་སླར་ཡང་དབུ་ནས་ལྗགས་ཀློག་གྲུབ་རྗེས། དེ་ཡན་ཆད་ཀྱིས་བཅོམ་ལྡན་འདས་དཔལ་གསང་བ་འདུས་པའི་མི་བསྐྱོད་ལུགས་ཀྱི་བསྐྱེད་རྫོགས་ཀྱི་ཁྲིད་དང་། དེའི་རྒྱབ་རྟེན་ཀླུ་སྒྲུབ་ཡབ་སྲས་སོགས་ཀྱི་གཞུང་དེ་དག་སྦྲགས་ཏེ་ཕུལ་བ་ཡིན་པས་སྐབས་འདིའི་བཀའ་ཆོས་རེ་ཞིག་གྲུབ་ཟིན་པ་ཡིན། འདི་ནས་ཉིན་གཅིག་ཆོས་བར་བཞག་རྗེས་ཞོགས་པར་སྒྲོལ་དཀར་ཚེ་དབང་དང་ཚོགས་དང་བརྟན་བཞུགས་སོགས་ལེགས་པར་གྲུབ་པ་དགེའོ།། །།

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །
དགེའོ།། །།